
»Zaista, zaista, kažem vam, ako pšenično zrno ne 
padne u zemlju i ne umre, ostaje samo. Ako li umre, 
rodi veliki rod.« 


Evanđelje po Ivanu, gl. XII, 24. 


AUTOROVA NAPOMENA 


Započinjući životopis svoga junaka Alekseja Fjodoroviča Karamazova, 
našao sam se u stanovitoj nedoumici. A evo zašto: premda sam Alekseja 
Fjodoroviča nazvao svojim junakom, znam i sam da on nipošto nije velik čovjek 
pa očekujem da će me mnogi pitati: »Po čemu je znamenit taj vaš Aleksej 
Fjodorovič da ste ga izabrali za svoga junaka? Što je on to uradio? Tko zna za 
njega, i po čemu? Zašto ja, čitatelj, moram tratiti vrijeme na proučavanje 
podataka o njegovu životu?« 

Ovo mi je posljednje pitanje najmučnije jer na njega mogu odgovoriti 
jedino ovako: »Možda ćete to sami razabrati iz romana«. E, ali ako pročitaju 
roman i to ne razaberu, pa se ne slože sa mnom da je moj Aleksej Fjodorovič 
vrijedan pažnje? Govorim to zato što, na žalost, predviđam da će biti tako. Za 
mene je on vrijedan pažnje, ali ozbiljno dvojim da ću to uspjeti dokazati 
čitatelju. Stvar je u tome što je on možda i nekakav djelatnik, ali na neki 
neodređen, nejasan način. Uostalom, bilo bi čudno u ovo naše doba tražiti od 
ljudi da budu jasni. Jedno je ipak prilično nedvojbeno: to je neobičan čovjek, pa 
čak i čudan. Ali neobičnost i čudaštvo više škode čovjeku nego što mu daju 
pravo na pozornost, pogotovo kad svi teže za tim da ujedine pojedince i otkriju 
bar kakav-takav smisao u općem besmislu. A čudak je poglavito poseban slučaj 
i iznimka. Nije li tako? 

Ako se i ne složite s ovom mojom posljednjom tezom i odgovorite mi: 
»Nije tako«, ili »Nije uvijek tako«, možda ćete me i osokoliti što se tiče 
značenja mog junaka Alekseja Fjodoroviča. Jer ne samo što čudak »nije uvijek« 
poseban slučaj i iznimka, nego se, naprotiv, može dogoditi da upravo on nosi u 
sebi srž cjeline, a da je sve ostale ljude njegova doba kanda na neko vrijeme, tko 
zna zašto, otkinuo snažan vjetar od te iste srži... 


Uostalom, radije se ne bih upuštao u ova sasvim nezanimljiva i mutna 
tumačenja nego bih jednostavno započeo bez ikakva uvoda: ako se ljudima 
svidi, ionako će pročitati, samo što je nevolja u tome što ja imam jedan 
životopis a dva romana. Glavni je roman onaj drugi - djelatnost mog junaka u 
ovo naše doba, upravo u sadašnjem trenutku. Prvi se roman odigrao još prije 
trinaest godina i gotovo da i nije roman nego samo jedan moment iz prve 
mladosti mog junaka. Bez tog prvog romana nikako nisam mogao jer bi inače 
štošta u drugom romanu bilo nerazumljivo. Ali na taj način još se više 
produbljuje moja osnovna poteškoća: kad već ja, to jest sam životopisac, držim 

da bi i jedan roman o tako skromnom i neodređenom junaku bio možda suvišan, 
kako onda mogu objaviti o njemu dva romana, i čime da objasnim tu svoju 
preuzetnost? 


Budući da ne znam odgovoriti na ta pitanja, radije ću ih ostaviti bez 
odgovora. Dakako da se pronicavi čitatelj već dosjetio kako ja od samog početka 
upravo na to smjeram, pa se samo ljutio na mene što uludo rasipam puste riječi i 
dragocjeno vrijeme. Na ovo ipak mogu točno odgovoriti: rasipao sam puste 
riječi i dragocjeno vrijeme, prvo, iz pristojnosti, a drugo, iz lukavstva: ipak sam 
tobože unaprijed upozorio čitatelja. Uostalom, čak mi je i drago što mi se roman 
sam od sebe, »usprkos bitnom jedinstvu cjeline«, raspao na dvije pripovijesti: 
kad se upozna s prvom od njih, čitatelj će sam moći prosuditi: vrijedi li truda da 
se prihvati i druge? Dakako da nitko nije ničim obvezan, da svak može ostaviti 
knjigu već nakon druge stranice prve pripovijesti i da je više poslije i ne otvara. 
E, ali ima i tako savjesnih čitatelja koji će pošto-poto htjeti pročitati sve do 
kraja kako se ne bi pri svojoj prosudbi ogriješili o nepristranost, a takvi su, 
primjerice, svi ruski kritičari. Eto, pred takvima mi je ipak lakše pri srcu: bez 
obzira na svu njihovu urednost i savjesnost, dajem im ipak lijepu priliku da se 
okane čitanja već nakon prve epizode. I eto, ovo vam je sav moj predgovor. 
Potpuno se slažem da je bio suvišan, ali kad sam ga već napisao, neka ostane! 


A sad da prijeđemo na stvar. 


PRVI DIO 


KNJIGA PRVA 


POVIJEST JEDNE MALE OBITELJI 


I 


FJODOR PAVLOVIČ KARAMAZOV 


Aleksej Fjodorovič Karamazov bijaše treći sin Fjodora Pavloviča 
Karamazova, vlastelina u našem kotaru, vrlo poznatog u svoje doba (pa i sad ga 
se još mnogi sjećaju) zbog njegove tragične i zagonetne smrti, od koje je 
proteklo ravno trinaest godina, i o kojoj ću prozboriti nešto vise kada tome dođe 
vrijeme. Zasad ću reći o tom »vlastelinu« (kako su ga kod nas zvali, iako za 
sveg svog vijeka nije gotovo uopće živio na svom vlastelinstvu) tek toliko da je 
to bio čudan tip, koji se ipak u nas počesto susreće, to jest tip čovjeka ne samo 
ništavnog i razvratnog nego ujedno i nerazumnog - od onih bezumnika koji 
umiju izvrsno voditi svoje sitne imovinske poslove, ali, čini se, ništa drugo. 
Fjodor Pavlovič, primjerice, počeo je gotovo ni od čega, bio je sasvim sitan 
posjednik, koji je često blagovao za tuđim stolovima i živio na tuđi račun, a kad 
je skončao, našlo se ipak u njega oko sto tisuća rubalja u gotovini. Pa ipak je za 
sve to vrijeme bio i ostao jedan od najsmušenijih budalaša u našem kotaru. Još 
ću jednom ponoviti da nije posrijedi bila glupost; većina je tih budalaša prilično 
pametna i lukava, nego upravo smušenost, i to još neka posebna, nacionalna. 

Ženio se dva puta i imao_tri sina - najstarijega, Dmitrija Fjodoroviča, od 
prve žene, a ostalu dvojicu, Ivana i Alekseja od druge. Prva supruga Fjodora 
Pavloviča bijaše iz prilično imućne i ugledni plemićke porodice Miusovih, koji 
su također bili vlastela u našem kotaru. Kako se uopće dogodilo da se bogata 
udavača, pa još k tome i lijepa i, nadasve, okretna i pametna djevojka, kakvih 
ima poprilično u današnjem naraštaju, ali ih je bilo već i u prethodnom, udala za 
takvu bijednu »šušu«, kako su ga tada svi zvali, neću ovdje nadugo i naširoko 
raspredati. Ta poznavao sam jednu djevojku još iz pretprošlog »romantičnog« 


naraštaja, koja je nakon nekoliko godina zagonetne ljubavi prema jednom 
gospodinu, za koga se, uostalom, mogla uvijek bez po muke udati, na kraju 
uvrtjela sebi u glavu da su pred njima nesavladive zapreke pa je jedne burne 
noći skočila s visoke obale nalik na liticu u prilično duboku i brzu rijeku i 
utopila se u njoj samo zbog svojih kaprica, ne bi li nalikovala na 
Shakespeareovu Ofeliju, a da slučajno tu liticu nije bila već poodavno zapazila i 
zavoljela te da litica nije bila toliko slikovita, nego da je na tom mjestu bila 
samo prozaična ravna obala, možda i ne bi bila počinila samoubojstvo. Riječ je 
o istinitom slučaju pa valja pretpostaviti da je kod nas u Rusiji, u dva-tri 
posljednja naraštaja, bilo podosta takvih ili sličnih događaja. Isto je tako po svoj 
prilici i postupak Adelaide Ivanovne Miusove bio posljedica tuđih utjecaja, pa i 
gnjeva zatočene mislil“, Možda je ona htjela iskazati žensku neovisnost, dići 
glas protiv društvenih prilika, protiv despotizma svoje rodbine i obitelji, a 
uslužna ju je mašta, recimo, samo na trenutak uvjerila da je Fjodor Pavlovič, 
koliko god bio čankoliz, ipak jedan od najsmionijih i najduhovitijih ljudi tog 
prijelaznog, sve boljeg razdoblja, a zapravo je bio samo pakostan lakrdijaš i 
ništa više. Stvar je bila još pikantnija zato što je završila otmicom, što je 
Adelaidi Ivanovnoj silno polaskalo. Fjodor Pavlovič bio je tada i po svom 
društvenom položaju spreman na takve vratolomije, jer je žarko želio pošto- 
poto napraviti svojevrsnu karijeru; prikrpiti se dobroj obitelji i uzeti miraz bilo 
je vrlo primamljivo. Što se tiče uzajamne ljubavi, čini se da nje nije ni bilo - ni 
u mladojke ni u njega, uza svu ljepotu Adelaide Ivanovne. Stoga je taj slučaj bio 
možda jedinstven u životu Fjodora Pavloviča, koji je do kraja života ostao 
razvratnik, spreman da se u hipu prilijepi za svaku suknju čim ga zovne. A 
upravo ta žena nije u njega izazivala, što se strasti tiče, nikakav osobit dojam. 


Odmah nakon otmice Adelaida Ivanovna uvidjela je da muža samo prezire 
i ništa više. 
Stoga su se i posljedice tog braka nebično brzo očitovale. Iako se njena porodica 
prilično brzo pomirila s tim događajem i dala miraz bjegunici, započeo je među 
supružnicima nesređen život sa vječitim scenama. Pričalo se da je u tome mlada 
žena iskazivala kudikamo više plemenitosti i uzvišenosti od Fjodora Pavloviča, 
koji je, kao što je sad poznato, još onda prigrabio sav njen novac, oko dvadeset 
pet tisuća, čim ih je primila od svojih, tako da te tisuće odonda kao da su za nju 
u zemlju propale. Seoce i prilično lijepu kuću u gradu, koje je također dobila u 
miraz, nastojao je dugo vremena svim silama prepisati na sebe s pomoću 
nekakve tobožnje darovnice, i vjerojatno bi bio uspio u svom naumu 
zahvaljujući jedino preziru i gađenju koje je on izazivao u supružnice svojim 


neprestanim besramnim ucjenjivanjem i moljakanjem, iz njene puke duševne 
klonulosti, samo da ga se otrese. Ali, na svu sreću, uplela se porodica Adelaide 
Ivanovne i spriječila prevaranta u njegovu naumu. Pouzdano se zna da je među 
supružnicima često dolazilo do tučnjave, ali kažu da nije Fjodor Pavlovič tukao 
ženu, nego da je Adelaida Ivanovna, dama vatrena, smiona, crnomanjasta, 
plahovita i tjelesno neobično snažna, mlatila muža. Naposljetku je digla ruke od 
kuće i pobjegla od Fjodora Pavloviča s jednim sjemeništarcem i učiteljem, 
pukim siromahom i ostavila Fjodoru Pavloviču na brizi trogodišnjeg Mitju. 
Fjodor Pavlovič učas je okupio u kući čitav harem i počeo priređivati 
raskalašene pijanke, a u međuvremenu je putovao gotovo po svoj guberniji i 
žalio se plačući svima i svakome na Adelaidu Ivanovnu što ga je ostavila, a 
usput je iznosio pojedinosti kojih bi se svaki suprug stidio kazivati o svom 
bračnom životu. Najvažnije je što je njemu kanda godilo, pa čak i laskalo, da 
pred svima igra svoju smiješnu ulogu uvrijeđena muža i da svoju uvrijeđenost 
čak i kiti kojekakvim potankostima. »Čovjek bi još rekao, Fjodore Pavloviču, da 
ste napredovali u službi, toliko ste zadovoljni, uza sve svoje jade« - govorili su 
mu podrugljivci. Mnogi su, štoviše, dodavali da on vrlo rado ponovo igra ulogu 
lakrdijaša, samo da izazove što veći smijeh, te da se pravi da ne primjećuje svoj 
smiješni položaj. Tko zna, uostalom, možda se on tako ponašao i zato što je ipak 
bio naivan? Napokon je uspio ući u trag bjegunici. Pokazalo se da je sirotica 
otišla sa svojim seminaristom u Peterburg, gdje se strastveno odala potpuno 
emancipiranom životu. Fjodor Pavlovič odmah se užurbano počeo spremati na 
put u Peterburg - a zašto? - to on, naravno, nije ni sam znao. Možda bi doista i 
otputovao, ali čim je donio tu odluku, pomislio je da ima puno pravo da se 
iznova, radi ohrabrenja sama sebe, oda neobuzdanom pijančevanju. I eto, upravo 
u to vrijeme porodica njegove žene dobila je obavijest da je ona umrla u 
Peterburgu. Umrla je nekako naprasno, negdje na tavanu, jedni su tvrdili - od 
tifusa, a drugi - navodno od gladi. Fjodor Pavlovič doznao je za smrt svoje žene 
pijan; kažu da je istrčao na ulicu vičući iz sveg glasa i dižući ruke put neba od 
radosti: - Sad možeš otpustiti slugu svojega!i“ - a drugi su opet tvrdili da je 
plakao jecajući kao malo dijete, da je toliko ridao da ga je bilo čak teško gledati, 
koliko se god gadio ljudima. Vrlo je vjerojatno da imaju pravo i jedni i drugi, da 
se i radovao svom izbavljenju i da je plakao za svojom izbaviteljicom - u isti 
mah. Većinom su ljudi, čak i zlikovci, kudikamo naivniji i prostodušniji nego 
što mislimo da jesu. Pa i mi smo sami takvi. 

PRVOG JE SINA OTJERAO 


Dakako da nije teško zamisliti kakav je odgojitelj i otac mogao biti takav 
čovjek. Njemu se kao ocu dogodilo upravo ono što se moralo dogoditi, a to je da 
je potpuno i konačno digao ruke od djeteta što ga je imao s Adelaidom 
Ivanovnom, ne zato što ga je mrzio niti zato što se osjećao povrijeđen kao muž, 
nego jednostavno zato što je posve zaboravio na nj. Dok je on svima dodijavao 
svojim suzama i jadikovkama a svoju kuću pretvorio u bludilište, o 
trogodišnjem Mitji brinuo se vjerni sluga u toj kući Grigorij. Da se on nije tada 
pobrinuo za nj, možda se ne bi našao nitko da djetetu promijeni košuljicu. Uz to 
je još i rodbina djeteta po majci kanda zaboravila u prvi mah na nj. Djeda 
njegova, to jest gospodina Miusova, oca Adelaide Ivanovne, nije tada više bilo 
među živima; njegova obudovjela supruga, Mitjina baka, preselila se u Moskvu 
i teško razboljela, a majčine se sestre poudavale tako da je Mitja morao gotovo 
punu godinu dana ostati kod sluge Grigorija, u služinskoj kući u dvorištu. 
Uostalom, kad bi ga se tatica i sjetio (jer ipak nije mogao ne znati da on 
postoji), poslao bi ga i sam opet u tu istu kuću jer bi mu dijete ipak smetalo u 
orgijama. Slučilo se, međutim, da se iz Pariza vratio bratić pokojne Adelaide 
Ivanovne, Petar Aleksandrovič Miusov, koji je poslije poživio više godina bez 
prekida u tuđini. Tada je još bio mlad čovjek, ali se isticao među Miusovima 
kao prosvijećen Peterburžanin koji je navikao živjeti u inozemstvu i ostao do 
kraja života Evropejac, a pod stare dane, u četrdesetim i pedesetim godinama, 
postao je čak i liberal. U toku svoje karijere održavao je vezu sa mnogim 
najliberalnijim ljudima svoga doba, i u Rusiji i u inozemstvu, osobno je 
poznavao i Proudhonal* i Bakunjinai“, a osobito je volio prisjećati se i 
pripovijedati, već potkraj svojih putovanja, o tri dana Februarske revolucije u 
Parizu četrdeset i osme, dajući na znanje da se i sam tako reći borio na 
barikadama. Bijaše to jedna od njegovih najdražih uspomena iz mladosti. Bio je 
nezavisan i imao je svoje imanje, s oko tisuću duša, prema starom računu. 
Njegovo lijepo imanje nalazilo se na samom izlazu iz grada i graničilo je sa 
zemljom našeg znamenitog manastira, s kojim je Petar Aleksandrovič, još u 
mladosti, čim je naslijedio veleposjed, započeo beskrajnu parnicu zbog prava na 
nekakav ribolov na rijeci ili na sječu šume, ne znam pravo što je bilo posrijedi, 
ali je smatrao čak i svojom građanskom dužnošću prosvijećena čovjeka da 


11 


povede parnicu s »klerikalcima«. Kad je čuo što je sve bilo s Adelaidom 
Ivanovnom, koje se, dakako, sjećao i koja mu je čak i za oko bila zapela, i kad je 
doznao da je za njom ostao Mitja, upleo se u taj slučaj, unatoč svom 
mladenačkom negodovanju i preziru prema Fjodoru Pavloviču. Tad se i upoznao 
s Fjodorom Pavlovičem. Otvoreno mu je rekao da bi htio preuzeti brigu o 
odgoju djeteta. Još je dugo nakon toga pričao, kao o karakternoj crti Fjodora 
Pavloviča, da se ovaj, kad je zapodjenuo s njim razgovor o Mitji, neko vrijeme 
držao kao da uopće ne razumije o kakvom je djetetu riječ, pa čak se kanda i 
začudio što negdje u kući ima sina. Premda je Petar Aleksandrovič možda malo 
i pretjerivao u svom kazivanju, mora da je u tome bilo i zrnce istine. Jer, doista, 
Fjodor Pavlovič se cijelog života volio prenemagati, iznenada odigrati pred 
čovjekom kakvu neočekivanu ulogu i to, što je najvažnije, katkad bez ikakve 
potrebe, čak i na svoju direktnu štetu, kao što je, primjerice, bilo i ovaj put. Ta 
značajka, uostalom, nije bila svojstvena samo Fjodoru Pavloviču nego i mnogim 
drugim ljudima, pa i vrlo pametnima. Petar Aleksandrovič svojski se prihvatio 
tog posla te je čak imenovan (uz Fjodora Pavloviča) i za skrbnika djetetu, jer je 
ipak za majkom ostalo neko malo imanje, kuća i posjed. I Mitja se doista 
preselio k svom ujaku, ali kako ujak nije imao svoje obitelji i kako je odmah, 
pošto je sredio i osigurao novčane prihode od svojih imanja, pohitao opet u 
Pariz na dulje vrijeme, ostavio je dijete na brizi jednoj svojoj daljnjoj tetki, u 
Moskvi. Tako se slučilo da je i on, pošto se nastanio u Parizu, zaboravio na 
dijete, pogotovo kad je izbila ona Februarska revolucija koja ga je toliko 
zaokupila i koju nije mogao zaboraviti do kraja života. Ona mu je tetka u 
Moskvi umrla, pa se Mitja preselio k jednoj od njenih udatih kćeri. Čini se da je 
Mitja nakon toga još dva puta mijenjao gnijezdo. O tome neću sad ovdje 
raspredati pogotovo što ću još mnogo toga morati ispripovjediti o prvencu 
Fjodora Pavloviča, nego ću se zasad ograničiti tek na najnužnije podatke o 
njemu, bez kojih ne mogu ni započeti roman. 

Prvo, taj je Dmitrij Fjodorovič bio jedini od trojice sinova Fjodora 
Pavloviča koji je rastao u uvjerenju da ipak ima kakav-takav imutak i da će biti 
nezavisan kad postane punoljetan. Dječaštvo i mladenaštvo proveo je u 
nesređenim prilikama: nije završio gimnaziju pa je dospio u neku vojnu školu, 
te se našao na Kavkazu, stekao časnički čin, borio se u dvoboju, bio degradiran i 
opet stekao čin, uvelike bančio i prorajtao poprilično novca. Od oca je počeo 
dobivati novac tek kad je postao punoljetan, a dotle se bio zadužio. Oca svoga, 
Fjodora Pavloviča, upoznao je i prvi put vidio tek kad je postao punoljetan, kad 
je došao u naše mjesto samo radi toga da prečisti s njim račune oko svoga 
nasljedstva. Čini se da mu se već tada otac zamjerio; nije dugo ostao kod njega, 

i ubrzo je otputovao; uspio je samo dobiti od njega stanovitu svotu novca i 
nagoditi se s njim o tome kako će ubuduće primati prihode od svoga imanja, o 
kojem ovoga puta od Fjodora Pavloviča nije uspio doznati (značajan podatak!) 
ni koliko prihoda donosi ni koliko vrijedi. Već je tada, od samog početka, 
Fjodor Pavlovič uočio (i to valja upamtiti!) da Mitja ima o svom imutku 
pretjeranu i netočnu predodžbu. Fjodor Pavlovič bio je time vrlo zadovoljan 
imajući na umu neke svoje račune. Samo je zaključio da je mladić lakouman, 
prijek, plahovit, nestrpljiv, pijanica koji treba samo da povremeno dobije nešto 
novca pa da se začas smiri, iako, naravno, tek na kraće vrijeme. I eto, upravo je 
to počeo iskorištavati Fjodor Pavlovič, to jest umirivati ga šaljući mu 
povremeno sitne svote, pa je na kraju ispalo tako da je Mitja, izgubivši nakon 
četiri godine strpljenje, po drugi put došao u naš gradić da napokon prečisti 
račune s ocem i, na svoje veliko čudo, iznenada doznao da nema više ni prebite 
pare, da je čak teško izračunati tko kome duguje, da je navodno dobio više 
novca nego što mu vrijedi sva imovina kod Fjodora Pavloviča, pa da mu možda 
i sam još duguje; da prema tim i tim pogodbama, koje je tada i tada izvolio 
sklopiti s njim, više nema prava da išta traži, i tako dalje, i tome slično. Mladić 
je bio preneražen, posumnjao je da je posrijedi laž, prevara, posvc se izbezumio 
i samo što nije šenuo pameću. I eto, upravo je ta okolnost i dovela do katastrofe, 
koja će biti predmet mog prvog, uvodnog romana ili, bolje reći, njegova vanjska 
strana. Ali, prije nego što prijeđem na taj roman, treba reći koju i o ostaloj 
dvojici sinova Fjodora Pavloviča, Mitjinoj braći, i objasniti njihovo porijeklo. 


II 


DRUGI BRAK I DRUGA DJECA 


Oslobodivši se četverogodišnjeg Mitje, Fjodor Pavlovič se ubrzo oženio 
po drugi put. Taj je drugi brak potrajao osam godina. Tu svoju drugu ženu, koja 
je također bila vrlo mlada, Sofju Ivanovnu, doveo je iz druge gubernije, u koju 
je bio svratio s nekim Židovom radi nekog sitnog poduzetničkog posla. Premda 
je bančio, pio i živio raskalašeno, Fjodor Pavlovič neprestano je vodio brigu o 
tome u što će uložiti svoj kapital i uvijek je sklapao uspješne poslove, dakako, 
gotovo uvijek nepoštene. Sofja Ivanovna bila je »siroče«, od malih nogu bez 


13 


igdje ikog, kći nekog bijednog đakona, odrasla u bogatoj kući svoje 
dobrotvorke, odgojiteljice i mučiteljice. ugledne stare generalice, udove 
generala Vorohova. Ne znam točno, ali čuo sam tek toliko da su njenu 
usvojenicu, krotko, blago i bezazleno čeljade, jednom čak skinuli s konopca o 
koji se bila objesila za čavao u smočnici - toliko joj je bilo teško podnositi 
samovolju i vječite prijekore te starice, koja očito nije bila zla, ali je od puke 
besposlice postala nepodnošljiva despotkinja. Fjodor Pavlovič ju je zaprosio, ali 
pošto su se raspitali o njemu, pokazali su mu vrata, a on je opet kao i u prvom 
slučaju, predložio sirotici da pobjegne s njim. Vrlo je, vrlo vjerojatno da ne bi ni 
ona bila pošla za nj da je na vrijeme nešto više doznala o njemu. Ali on je bio iz 
druge gubernije, a i što je drugo mogla znati šesnaestogodišnjakinja doli da je 
bolje i u vodu skočiti nego ostati kod dobrotvorke. I tako je jadnica zamijenila 
dobrotvorku za dobrotvora. Fjodor Pavlovič nije ovaj put dobio ni groša zato što 
se generalica rasrdila i ne samo što mu ništa nije dala nego ih je još oboje i 
proklela; ali on se ovaj put nije ni nadao da će štogod dobiti jer se zanio 
rijetkom ljepotom nevine djevojke i, što je najvažnije, njenom nevinom 
vanjštinom, koja je opčinila tog bludnika, do tada poročnog ljubitelja samo 
grube ženske ljepote. »Mene su tada one njezine nevine oči reznule po duši ko 
britva« - govorio je poslije cerekajući se odvratno, po svom običaju. Uostalom, 
možda je u razvratnika i tu bila posrijedi tek bludna pohota. Ne dobivši uz ženu 
nikakva miraza, Fjodor Pavlovič nije se cifrao pred njom i, koristeći se time što 
je ona prema njemu bila tako reći »kriva« i što ju je malne »skinuo s konopca«, 
koristeći se, osim toga, njenom iznimnom poniznošću i pokornošću, prekršio je 
čak i najobičniju bračnu pristojnost. U kuću je, uz zakonitu ženu, dovodio 
nemoralne žene i priređivao prave orgije. Spomenut ću kao značajan podatak da 
je sluga Grigorij, sumoran, glup i tvrdoglav moralist, koji je mrzio prvu 
gospođu, Adelaidu Ivanovnu, ovaj put stao na stranu nove gospođe, štitio je i 
svađao se zbog nje s Fjodorom Pavlovičem na način gotovo nedopustiv za slugu, 
a jednom je čak i silom rastjerao okupljene bestidnice i stao na kraj orgiji. 
Poslije se nesretnica, onako zastrašena od malih nogu, razboljela od neke 
živčane ženske bolesti koja se često javlja u puku, među seljačkim ženama, koje 
zbog te bolesti zovu vikačice!*!'. Od te bolesti koju prate strašni histerični 
napadaji, bolesnica je na mahove čak i gubila pamet. Ipak je Fjodoru Pavloviču 
rodila dva slna, Ivana i Alekseja. prvoga u prvoj godini braka a drugoga nakon 
tri godine. Kad je umrla, malom je Alekseju bilo četiri godine i, ma koliko to 
čudno zvučalo, znam da je majku upamtio za sav život - dakako, kao kroz san. 
Nakon njene smrti obojica su dječaka doživjela gotovo navlas isto ono što i prvi 
sin, Mitja: otac ih je posve zaboravio i zapostavio pa su došli u ruke onom istom 

Grigoriju, u služinsku kuću u dvorištu. U toj ih je kući i našla ona stara 
samovoljna generalica, dobrotvorka i odgojiteljica njihove majke. Još je bila 
živa a za sve ono vrijeme, svih osam godina, nije mogla zaboraviti nanesenu joj 
uvredu. O tome kako je živjela njena »Sofi« dobivala je svih tih osam godina 
tajom pouzdane obavijesti, pa kad je čula kako se razboljela i kakvim je 
gadostima okružena, dva-tri puta je doviknula svojim gotovankama: »Tako joj i 
treba, to ju je Bog pokarao zbog nezahvalnosti.« 


Točno tri mjeseca nakon smrti Sofje Ivanovne banula je sama generalica u 
naš grad i došla ravno u kuću Fjodora Pavloviča, ostala je u gradu svega oko 
pola sata, ali je mnogo uradila. Bilo je to uvečer. Fjodor Pavlovič, koga nije 
vidjela punih osam godina, pojavio se pred njom podnapit. Priča se da ga je ona 
umah, čim ga je ugledala, bez riječi objašnjenja, dva puta pošteno ćušnula da se 
sve orilo, i da ga je tri puta povukla za kosu, a zatim se bez riječi otputila ravno 
u dvorišnu kuću, do dvojice dječaka. Na prvi pogled zapazila je da su obojica 
neumiveni i da je rublje na njima prljavo, pa je umalo prilijepila zaušnicu i 
samom Grigoriju i rekla mu da će obojicu dječaka odvesti sa sobom, te ih izvela 
onakve kakvi su bili, umotala u velik rubac, smjestila u kočiju i odvezla u svoj 
grad. Grigorij je podnio pljusku kao pokoran rob, nije ni pisnuo, a dok je 
ispraćao staru gospođu do kočije, duboko joj se poklonio i rekao uvjerenim 
glasom da će joj »za siročad Bog platiti«. - A ti si ipak mazgov! - dobacila mu 
je generalica na odlasku. Porazmislivši dobro o svemu, Fjodor Pavlovič je 
zaključio da je sve to u redu, i pristao na sve uvjete što se tiče odgoja njegove 
djece kod generalice. A o ćuškama koje je dobio pričao je sam na sva usta po 
cijelom gradu. 


Slučilo se tako da je i generalica uskoro nakon toga umrla, ali je u oporuci 
svakom mališanu ostavila po tisuću rubalja, »za njihovo školovanje, i da se sav 
taj novac bezuvjetno potroši na njih, i to tako da dotekne do njihove 
punoljetnosti zato što je za takvu djecu i ovako mala svota sasvim dovoljna, a 
ako tko želi dati više, neka sam razdriješi kesu«, i tako dalje. Ja osobno nisam 
čitao tu oporuku, ali sam čuo da je doista bilo u njoj nešto otprilike tako 
čudnovato i vrlo originalno. Međutim, glavni je staričin nasljednik bio ipak 
pošten čovjek, predstavnik plemstva te gubernije Jefim Petrovič Poljenov. Čim 
se on počeo dopisivati s Fjodorom Pavlovičem, dokučio je da od njega neće 
izvući novce za odgoj njegove djece (iako ovaj nije nikad otvoreno odbio 
nijedan zahtjev, nego je samo sve nešto odugovlačio, a ponekad se čak i topio od 
nježnosti), pa je sam preuzeo brigu za siročad i posebice zavolio mlađega od 
njih. Alekseja. tako da je ovaj dugo čak i živio u njegovoj obitelji. Molim 

čitatelja da ovo upamti na samom početku. Pa ako su ti mlaci imali komu biti 
doživotno zahvalni za svoj odgoj i naobrazbu, onda je to bilo upravo Jefimu 
Petroviču, neobično plemenitu i humanu čovjeku, kakav se malokad može naći. 
On je sačuvao svakom mališanu netaknutu tisuću rubalja koje im je ostavila 
generalica, tako da su te svote do njihove punoljetnosti porasle s kamatama 
svaka do dvije tisuće, a othranio ih je svojim novcem i, dakako, potrošio 
kudikamo više od tisuću rubalja na svakoga. Ipak, neću se ni sad upuštati u 
potanko opisivanje njihova djetinjstva i mladenaštva, nego ću samo naznačiti 
najvažnije okolnosti. Uostalom, o starijemu Ivanu reći ću tek toliko da je bio 
nekako neveselo i zatvoreno dijete, nipošto nije bio plašljiv, ali reklo bi se da je 
već u svojoj desetoj godini shvatio da obojica žive u tuđoj kući i od tuđe milosti, 
a da im je otac takav nekakav čovjek o kome je čak sramota i govoriti, i tako 
dalje. Taj je dječak vrlo rano, gotovo od malih nogu (tako se bar pričalo), počeo 
pokazivati neobičnu i izvanrednu sposobnost učenja. Ne znam pravo kako se 
slučilo da je napustio obitelj Jefima Petroviča već u svojoj trinaestoj godini, da 
je prešao u gimnaziju u Moskvi i nastanio se kod nekog iskusnog i tada 
glasovitog pedagoga, prijatelja Jefima Petroviča od malih nogu. Sam je Ivan 
poslije pripovijedao da je sve to Jefim Petrovič učinio tako reći »od prevelike 
revnosti da čini dobra djela«, i da se zanio idejom da se dječak genijalnih 
sposobnosti školuje kod genijalnog odgojitelja. Uostalom, ni Jefima Petroviča 
ni genijalnog odgojitelja nije više bilo među živima kad je taj mladac završio 
gimnaziju i upisao se na fakultet. Ali kako Jefim Petrovič nije za života uredio 
sve kako treba, i kako se novac koji je djeci ostavila samovoljna generalica što 
je s kamatama bio narastao od jedne tisuće na dvije, nije mogao odmah isplatiti 
zbog kojekakvih, kod nas posve neizbježnih formalnosti i zatezanja, mladić je 
vrlo teško živio prve dvije godine na fakultetu jer se morao za sve to vrijeme, uz 
učenje, sam uzdržavati i prehranjivati. Valja napomenuti da nije tada ni pokušao 
uspostaviti vezu s ocem - možda iz ponosa i prezira prema njemu, a možda i 
zato što mu je hladan i zdrav razum govorio da od tatice neće dobiti nikakvu 
ozbiljniju potporu. Bilo kako mu drago, mladić se nije nimalo smeo nego je 
našao posao, isprva davao instrukcije za dvadeset kopjejaka na sat, a poslije je 
obijao pragove uredništava i nudio člančiće od desetak redaka o uličnim 
događanjima, što ih je potpisivao kao »Očevidac«. Kažu da su ti člančići bili 
uvijek zanimljivo i dopadljivo sročeni, te da su uskoro postali vrlo traženi. Već 
je samim time taj mladić iskazao svu svoju praktičnu i intelektualnu nadmoć 
nad onim mnogobrojnim, vječito siromašnim i nesretnim dijelom naše 
studentarije obaju spolova, koja u prijestolnicama obično od zore do mraka 
obija pragove kojekakvih novina i časopisa ne znajući ništa bolje smisliti nego 

vječito ponavljati jednu te istu molbu - da prevode s francuskoga ili prepisuju 
tuđe tekstove. Pošto je sklopio poznanstva u uredništvima, Ivan Fjodorovič nije 
poslije nikad prekidao veze s njima te je posljednih godina svojih studija počeo 
objavljivati vrlo darovito pisane prikaze knjiga različitih struka tako da se 
pročuo čak i u književnim krugovima. Istinabog, tek je na samom kraju uspio 
iznenada privući posebnu pozornost znatno šireg čitateljstva tako da su ga 
odjednom mnogi zapazili i zapamtili. Bijaše to prilično zanimljiv slučaj. Kad je 
već završio studije i spremao se da sa svoje dvije tisuće rubalja otputuje u 
inozemstvo, Ivan Fjodorovič je najednom u jednom velikom listu objavio 
neobičan napis kojim je privukao pozornost čak i nestručnjaka, a što je 
najvažnije, o predmetu koji je njemu očito bio sasvim nepoznat zato što je 
završio studije prirodnih znanosti. U članku se raspredalo o crkvenom sudu:*, o 
čemu se tada raspravljalo na sve strane. Analizirajući neka već iznesena 
mišljenja o tom problemu, on je izložio i svoje osobno stajalište. Najveću je 
pažnju izazvao sam ton izlaganja i posve neočekivan zaključak. Mnogi su 
teolozi procijenili da je autor neosporno njihov čovjek, a istodobno su mu 
iznenada počeli odobravati ne samo svjetovnjaci nego i sami ateisti. 
Naposljetku su neki pronicavi ljudi zaključili da je sav taj njegov napis samo 
drska farsa i izrugivanje. Spominjem ovaj slučaj najviše zato što je taj napis 
svojedobno dopro i do našega znamenitog prigradskog manastira, gdje su se 
posebice zanimali za pokrenuto pitanje crkvenih sudova - dopro je i izazvao 
posvemašnju nedoumicu. Kad su saznali tko je člankopisac, zainteresirali su se i 
za činjenicu da je rodom iz našega grada i sin »upravo onog istog Fjodora 
Pavloviča«. A tad se odjednom pojavio u nas i sam člankopisac. 


Zašto je tada došao k nama Ivan Fjodorovič - sjećam se da sam i tada 
postavljao sam sebi to pitanje, gotovo pomalo uznemiren. Taj tako sudbonosni 
dolazak koji je prouzrokovao mnoge teške posljedice, ostao mi je još dugo 
nakon toga, gotovo zauvijek, nejasan. Općenito govoreći, bilo je čudno što se 
tako učen mladić, naoko ponosit i obziran, odjednom pojavio u onakvoj 
raspuštenoj kući, kod onakva oca koji se nikad nije obazirao na nj, koji ga nije 
poznavao niti ga se sjećao, i koji se, premda, naravno, nipošto i ni u kom slučaju 
ne bi sinu dao novaca kad bi ih zatražio od njega, ipak oduvijek pribojavao da će 
mu jednom doći i sinovi Ivan i Aleksej i zatražiti od njega novce. I eto, taj se 
mladić nastanio u kući takva oca, živi s njim mjesec-dva i slažu se jedan s 
drugim da je milina. Ovo je potonje posebice iznenadilo ne samo mene nego i 
mnoge druge. Petar Aleksandrovič Miusov, koga sam već ovdje spominjao, 
daljnji rođak Fjodora Pavloviča po prvoj ženi, zatekao se tad opet kod nas, na 
svom prigradskom posjedu, doputovavši iz Pariza u kojem se već bio stalno 

nastanio. Sjećam se kako se upravo on tome najviše čudio kad se upoznao s 
mladićem koji je u njemu probudio neobično zanimanje i s kojim se gdjekad, s 
bolom u duši, nadmetao u učenosti. 

- Ponosit je - govorio nam je tada o njemu - uvijek će taj skucati koju 
kopjejku, pa i sad ima novca da otputuje u inozemstvo - a što radi ovdje? Svima 
je jasno da nije došao k ocu radi novca jer mu ga otac nipošto ne bi dao. Nije mu 
ni do pića ni razvrata, a stari više i ne može bez njega, toliko su se srepili! 

Bila je to živa istina; mladić je čak imao i očit utjecaj na starca; reklo bi 
se da ga ovaj na mahove i sluša, iako je inače bio neobično i kadikad pakosno 
svojeglav; čak se počeo i pristojnije ponašati... 

Tek se poslije pokazalo da je Ivan Fjodorovič došao dijelom i na molbu i 
radi poslova svoga starijeg brata, Dmitrija Fjodoroviča, koga je prvi put u životu 
vidio i upoznao baš nekako u to vrijeme, za boravka u našem gradu, ali s kojim 
se ipak, zbog jednog važnog slučaja što se više ticao Dmitrija Fjodoroviča, bio 
počeo dopisivati još prije svoga dolaska iz Moskve. O čemu je bila riječ, čitatelj 
će potanko doznati kada tome dođe vrijeme. Pa ipak, čak i onda kad sam već 
znao za tu posebnu okolnost, činio mi se Ivan Fjodorovič zagonetan, a njegov 
dolazak k nama zapravo neobjašnjiv. 


Napomenut ću još i to da se Ivan Fjodorovič tada držao kao posrednik i 
pomiritelj između oca i starijeg brata Dmitrija Fjodoroviča, koji je tada 
zametnuo s ocem grdnu svađu, pa čak poveo i formalnu parnicu protiv njega. 

Ova se obitelj, ponavljam, tad prvi put u životu okupila sva, a neki su se 
njeni članovi prvi put u životu vidjeli. Jedino je najmlađi sin, Aleksej 
Fjodorovič, već nepunu godinu dana boravio u našem gradu jer je bio došao 
prije ostale braće. Eto, upravo mi je o tom Alekseju najteže govoriti u ovom 
uvodnom kazivanju, prije nego što ga izvedem na scenu romana. Ali morat ću i 
o njemu napisati uvod, da bar prethodno objasnim jedan vrlo čudan moment, 
naime: svoga budućeg junaka moram predstaviti čitateljima od prvog prizora u 
romanu u iskušeničkoj mantiji. Jest, tada je on već gotovo godinu dana boravio 
u našem manastiru i činilo se da se sprema cijeli život provesti među njegovim 
zidinama. 


IV 

TREĆI SIN ALJOŠA 


Bilo mu je tada svega dvadeset godina (brat mu je Ivan bio u dvadeset 
četvrtoj, a stariji brat Dmitrij u dvadeset osmoj). Najprije valja reći da taj 
mladac Aljoša nije uopće bio fanatik, pa čak ni mistik, bar po mom mišljenju. 
Unaprijed ću iznijeti svoje konačno mišljenje: bio je jednostavno mlad 
čovjekoljubac, a stupio je na put što vodi u manastir samo zato što ga se u to 
vrijeme taj put snažno dojmio i što mu se učinilo da je to idealan izlaz za 
njegovu dušu, koja se otimala iz mraka svjetovne mržnje put svjetla ljubavi. A 
taj ga se put snažno dojmio samo zato što je tada na njemu susreo neobično 
biće, po njegovu mišljenju - našega znamenitog manastirskog »starca« - starog 
monaha Zosimu, koga je zavolio svom žarkom prvom ljubavlju svoga 
neutaživog srca. Uostalom, neću zanijekati da je mladac već i tada bio vrlo 
čudan, štoviše, da je bio takav od malih nogu. Usput budi rečeno, spomenuo sam 
već da je ostao bez majke u svojoj četvrtoj godini, ali da ju je upamtio za sav 
život, njeno lice, njeno milovanje, »baš kao da stoji živa preda mnom«. Takve 
se uspomene mogu pamtiti (kao što je svima poznato) i iz najranijeg djetinjstva, 
čak i iz druge godine života, ali dovijeka trepere samo kao svijetle točke u 
mraku, kao istrgnut krajičak goleme slike što se posve izgubila i nestala osim 
tog djelića. Upravo je tako i s njim bilo: upamtio je jednu večer, ljetnu, tihu, 
otvoren prozor, kose zrake sunca na zalasku (baš je te kose zrake najbolje 
upamtio), u sobi u kutu ikona, pred njom gori kandilo, a pred ikonom kleči , 
majka i histerično jeca, cvili i vrišti držeći ga u naručju, stišće ga snažno da ga 
sve boli, i moli se za nj Bogorodici, pruža ga objema rukama iz svoga naručja 
prema ikoni kao da ga želi staviti pod okrilje Majke Božje... kad odjednom utrči 
dadilja i sva prestravljena otima joj ga iz ruku. Eto, to je ta slika! Aljoša je 
upamtio i kakvo je bilo majčino lice u tom trenu: govorio je da je bilo 
izbezumljeno ali prelijepo, koliko se sjećao. Ipak, malo je kome volio raspredati 
o toj uspomeni. U djetinjstvu i mladosti bio je povučen, pa čak i prilično šutljiv, 
ali ne iz nepovjerljivosti ili mrzovoljne nedruštvenosti, nego, naprotiv, zbog 
nečega drugog, zbog neke duševne brige, posve osobne, koja se nije ticala 
drugih, ali koja je njemu bila toliko važna da je zbog nje nekako zaboravljao na 
druge ljude. Ali ljude je volio: reklo bi se da je sav život vjerovao u ljude, a da 
ga nitko nikad nije smatrao priprostim ni naivnim mladićem. Bilo je nešto u 
njemu što je govorilo i davalo na znanje (pa i sve do kraja života) da on ne želi 
suditi ljudima, da neće da preuzme odgovornost za osudu i da nikad nikog neće 
osuditi. Reklo bi se, štoviše, da sve dopušta i da nikog nimalo ne osuđuje, ali da 
često duboko tuguje. Dapače, u tom je pogledu išao tako daleko da ga nitko nije 

mogao iznenaditi ni uplašiti, čak ni dok je bio dijete. Kad je u svojoj dvadesetoj 
godini došao k ocu, u onu jazbinu prljava razvrata, on bi se, onako nevin i čedan, 
čim ne bi više mogao gledati tu sramotu, bez riječi udaljio, ne pokazujući ni 
najmanje prezira ili osude bilo koga. A otac, koji je nekad bio čankoliz a poslije 
osjetljiv i vrlo uvredljiv, dočekivao ga je isprva nepovjerljivo i odbojno (»nešto 
mnogo,« veli, »šuti i mnogo nešto za se razmišlja«), ali se uskoro promijenio i 
već ga nakon otprilike četiri tjedna počeo uvelike grliti i ljubiti, doduše roneći 
suze od pijanstva, raznježen alkoholom, ali se vidjelo da ga je zavolio iskreno i 
duboko, kao što, naravno, taj čovjek nikad nikog nije volio... 

Pa i svi su voljeli tog mlaca, gdje bi se god pojavio, i to još od njegova 
najranijeg djetinjstva. U kući njegova dobrotvora i odgojitelja Jefima Petroviča 
svi su ga odreda tako zamilovali da su ga doista smatrali svojim rođenim. A on 
je u tu kuću došao u onim djetinjim godinama u kojima se od mališana nikako 
ne može očekivati proračunatost i lukavstvo, prefriganost ili umijeće da se 
dodvorava i ulaguje, umješnost da se zadobije tuđa naklonost. Prema tome, on je 
nosio taj dar u sebi, u svojoj naravi, da tako kažemo, iskreno i neposredno. Isto 
je tako bilo i u školi, iako bi se reklo da je bio od one djece koja pobuđuju 
nepovjerenje svojih drugova, ponekad i izrugivanje, pa i kivnost. Zanosio se 
svojim mislima i kanda izdvajao od ostalih. Od malih je nogu volio zavući se u 
kut i čitati knjige, ali su ga drugovi ipak toliko zavoljeli da se za sve vrijeme 
školovanja slobodno mogao smatrati općim ljubimcem. Malokad je bio 
nestašan, rijetko je bio i veseo, ali čim bi ga pogledali, svi bi vidjeli da nije 
neveseo zbog neke zlovolje nego da je, naprotiv, otvoren i vedar. Među 
vršnjacima se nikad nije želio isticati. Možda se baš i zato nikad nikog nije 
bojao, ali su dječaci ubrzo shvatili da se nimalo ne razmeće svojom 
neustrašivošću nego da se drži kao da i ne zna da je smion i neustrašiv. Nije bio 
zlopamtilo. Događalo se da je sat vremena nakon pretrpljene uvrede odgovarao 
na pitanja onoga koji ga je uvrijedio, ili sam zapodijevao s njim razgovor tako 
povjerljivo i vedro kao da se ništa među njima nije dogodilo. I nije se tada držao 
kao da je slučajno smetnuo s uma uvredu nego kao da to jednostavno ne smatra 
uvredom, a to je djecu najviše predobivalo i očaravalo. Imao je samo jednu 
značajku koja je u svim razredima gimnazije, od najnižeg pa sve do najvišeg, 
neprestano izazivala kod njegovih drugova želju da ga zadirkuju, ali mu se nisu 
pakosno podsmjehivali nego su ga peckali zato što ih je to veselilo. Ta je 
njegova značajka bila pretjerana, prekomjerna stidljivost i čednost!) Nikako nije 
mogao slušati stanovite riječi i razgovore o ženama. Te su »stanovite« riječi i 
razgovori, na žalost, neiskorjenjivi u školama. Dječaci, čisti u duši i srcu, 
gotovo još djeca, vrlo često vole govoriti u učionicama među sobom, pa i na sav 

glas, o takvim stvarima, likovima i slikama o kakvima neće govoriti čak ni 
vojnici, štoviše, vojnici ne znaju i ne razumiju mnogo od onoga što je već 
poznato tako maloj djeci naše inteligencije i višeg društva. Možda tu još i nema 
moralnog razvrata, pa ni pravog cinizma, onog pokvarenog, duševnog, ali ima 
izvanjskog cinizma koji se kod njih počesto smatra čak i znakom profinjenosti, 
istančanosti, odvažnosti, nečim vrijednim oponašanja. Kad su opazili da 
»Aljoška Karamazov«, čim se povede razgovor »o onome«, brže-bolje začepi 
uši, oni bi se katkad navlaš sjatili oko njega, silom mu odvajali ruke od ušiju i 
vikali na oba uha prostote, a on se otimao, bacao na pod, lijegao i zaklanjao se a 
da ne bi ni riječi progovorio, ne bi ih grdio nego bi samo šutke podnosio 
vrijeđanje. Naposljetku su ga ipak ostavili na miru i nisu ga više dražili 
dobacujući mu da je »curica«, štoviše, gledali su ga zbog toga pomalo sažalno. 
Usput budi rečeno, u razredu je uvijek bio jedan od najboljih učenika, iako nikad 
nije bio najbolji. 

Nakon smrti Jefima Petroviča Aljoša je još dvije godine pohađao 
gubernijsku gimnaziju. Ucviljena supruga Jefima Petroviča otputovala je 
neposredno nakon njegove smrti na dulje vrijeme u Italiju sa svom obitelji, sve 
samim ženskinjama, a Aljoša je dospio u kuću nekih dviju dama koje nikad prije 
toga nije vidio, nekih daljnjih rođakinja Jefima Petroviča, a da ni sam nije znao 
pod kakvim uvjetima. Karakteristična je, i to vrlo karakteristična, njegova 
značajka bila i to što nikad nije mario na čiji trošak živi. U tome je bio sušta 
suprotnost svom starijem bratu Ivanu Fjodoroviču, koji se napatio prve dvije 
godine studija uzdržavajući se sam svojim radom i koji je od malih nogu 
osjećao gorčinu znajući da živi o tuđem kruhu, kod dobrotvora. Ipak, čini se da 
o toj Aleksejevoj neobičnoj karakternoj crti ne bi trebalo prestrogo suditi zato 
što bi svatko, tek što bi ga upoznao, kad bi mu se postavilo to pitanje, izrazio 
uvjerenje da je Aleksej svakako jedan od onih mladaca koji su u neku ruku 
jurodivi!Z koji se, kad bi mu iznenada dopao ruku i velik kapital, ne bi kolebao 
da ga ustupi na prvi zahtjev, ili za neko dobro djelo ili, možda, čak i dao 
spretnom probisvijetu koji bi zatražio novac od njega. Pa i inače bi se reklo da 
ne zna pravu vrijednost novca, naravno u prenesenom smislu te riječi. Kad bi 
mu dali džeparac, koji nikad nije tražio, tjednima nije znao što bi s njim, ili ga 
uopće nije štedio pa bi novac začas ispario. Petar Aleksandrovič Miusov, čovjek 
vrlo osjetljiv što se tiče novca i građanskog poštenja, jednom je poslije, kad je 
malo bolje upoznao Alekseja, izrekao o njemu ovu misao: »To je možda jedini 
čovjek na svijetu kojeg možete ostaviti bez novca na trgu u nepoznatu velegradu 
a da neće propasti ni skapati od gladi i studeni, jer će ga umah nahraniti, umah 
zbrinuti, a ako ga ne zbrinu, onda će se on sam začas snaći, a da ga to neće 

stajati ni najmanje truda ni poniženja, niti će opteretiti onoga tko ga je zbrinuo, 
nego će, štoviše, smatrati to čak i zadovoljstvom«. 

Gimnaziju ipak nije završio; ostao mu je bio još jedan razred do kraja kad 
je iznenada obznanio svojim damama da odlazi ocu radi nečega što mu je palo 
na um. Dame su ga silno voljele i nisu ga u prvi mah htjele pustiti. Putni su 
troškovi bili neznatni pa mu nisu dopustile da založi svoj sat - dar dobrotvorove 
obitelji prije nego što je otputovala u inozemstvo, nego su ga dobro opskrbile 
novcem, pa čak i novim odijelom i rubljem. On im je ipak vratio polovicu novca 
i obavijestio ih da će svakako putovati trećim razredom. Kad je stigao u naš 
gradić, na prvo očevo pitanje: »A zašto si ti zapravo došao kad nisi završio 
školu?« - nije jednostavno ništa odgovorio, samo je bio, kažu, zamišljen kao i 
obično. Uskoro se saznalo da traži grob svoje majke. Pa i sam je potom priznao 
da je samo radi toga doputovao. Ipak, teško da je to bila jedina svrha njegova 
dolaska. Po svoj prilici nije tada ni sam znao niti bi znao objasniti: što se to 
zapravo iznenada uzburkalo u njegovoj duši i neodoljivo ga odmamilo na nov, 
nepoznat, ali već neminovan put. Fjodor Pavlovič nije mu znao pokazati gdje je 
pokopao svoju drugu ženu zato što nikad nije ni bio na njenu grobu nakon 
pogreba, a kako je to davno bilo, posve je zaboravio gdje su je pokopali... 


Usput da kažemo još koju o Fjodoru Pavloviču. On se tek nedavno, nakon 
dugo vremena, bio vratio u naš grad. Tri-četiri godine poslije smrti svoje druge 
žene otputovao je na jug Rusije i na kraju se obreo u Odesi, gdje je proboravio 
nekoliko godina. U početku se, prema vlastitim riječima, upoznao »sa mnogim 
Čifutima, Čifuticama, Čifutićima i Čifučadi«, ali na kraju ga nisu primali samo 
Čifuti nego i »Židovi«. Vjerojatno je baš u to vrijeme razvio posebnu umješnost 
da mlati i zgrće pare. U naš se gradić zauvijek vratio tek negdje tri godine prije 
Aljošina dolaska. Njegovi su stari znanci zapazili da se porušio, iako još nije bio 
starac u pravom smislu te riječi. Nije se držao nimalo dostojanstvenije nego tek 
nekako drskije. U nekadašnjeg lakrdijaša probudila se, primjerice, bezobrazna 
potreba da od drugih pravi budale. Ne samo da je orgijao sa ženama kao nekad 
nego je to činio još nekako odvratnije. Uskoro je otvorio više novih krčmi u 
kotaru. Bilo je očito da posjeduje možda i sto tisuća rubalja, ili možda tek nešto 
manje. Mnogi su se građani i stanovnici našeg kotara uskoro kod njega zadužili, 
dakako uz pouzdana jamstva. U posljednje je vrijeme bio nekako podbuo, počeo 
je gubiti strpljenje, nije više dobro vladao samim sobom, postao je i nekako 
lakouman, počinjao jedno a završavao drugo, sve se više razmetao i sve češće 
opijao do besvijesti, a da mu nije bilo onog istog sluge Grigorija, koji je također 
dotle bio propisno ostario i pazio ponekad na njega tako reći kao guvernanta, 

možda Fjodor Pavlovič ne bi bio prošao bez većih neprilika. Reklo bi se da je 
Aljošin dolazak djelovao na nj čak i u moralnom smislu, kao da se u tom 
prerano ostarjelom čovjeku probudilo nešto što mu je već davno bilo zamrlo u 
duši: »A znaš li ti,« govorio je on često Aljoši zagledajući u njega, »da si joj ti 
zapravo sličan, vikačici, mislim?« Tako je nazivao pokojnu svoju ženu, Aljošinu 
majku. Napokon je sluga Grigorij pokazao Aljoši grob »vikačice«. Odveo ga je 
na naše gradsko groblje i ondje mu pokazao, u dalekom kutku, željeznu, jeftinu 
ali čistu i urednu ploču na kojoj je bilo ispisano čak i ime, stalež, godina 
pokojničina rođenja i smrti a ispod toga je bio urezan i nekakav četverostih iz 
starinske grobljanske pjesme kakvi se obično mogu naći na grobovima ljudi 
srednjega staleža. Pokazalo se da je ta ploča, začudo, Grigorijevo djelo. On ju je 
sam podigao na grobu sirote »vikačice« o svom trošku, pošto je Fjodor 
Pavlovič, kojem je više puta dodijavao podsjećanjem na taj grob, otputovao 
napokon u Odesu, digavši ruke ne samo od toga groba nego i od svih svojih 
uspomena. Aljoša nije na majčinu grobu iskazao nikakvu posebnu osjećajnost; 
samo je saslušao Grigorijevo ozbiljno i poučno kazivanje o podizanju nadgrobne 
ploče, postajao časak oborene glave i otišao s groblja bez riječi. Otada, pa 
možda i punu godinu dana, nije više dolazio na groblje. Ali ta je sitna epizoda i 
na Fjodora Pavloviča ostavila snažan dojam, i to vrlo neobičan. Najednom je 
uzeo tisuću rubalja i odnio ih u naš manastir za pomen duše svoje supruge, ali 
ne druge, Aljošine majke, nego Adelaide Ivanovne koja ga je devetala. Navečer 
se toga dana napio kao majka i pred Aljošom grdio monahe. Sam on nije nipošto 
bio pobožan čovjek; možda nikad nije ni najjeftiniju svijeću zapalio pred 
ikonom. Iz takvih tipova gdjekad izbiju čudni izljevi nenadanih osjećaja i 
neočekivanih misli. 

Već sam rekao da je bio sav podbuo. Obličje mu je tada odavalo nešto što 
je jasno svjedočilo o značaju i biti života koji je proživio. Uz duge i mlohave 
podočnjake pod sitnim očima, vječito drzovitim, sumnjičavim i podrugljivim, 
uz svu silu bora na sitnom ali gojaznom licu, stršio mu je ispod šiljasta 
podbratka još veći podvoljak, debeo i duguljast, kao kesa, što mu je pridavalo 
nekakav odvratan razvratnički izraz. Pridodajte tome putena, široka usta punih 
usana iz kojih su virili sitni krnjaci crnih, gotovo trulih zubi. Kad god bi 
progovorio, prskao je oko sebe pljuvačkom. Uostalom, i sam se volio šaliti na 
račun svoga lica, iako se činilo da je zadovoljan njime. Posebno je upozoravao 
na svoj nos, ne osobito velik ali vrlo tanak i izrazito kukast: »Pravi rimski nos,« 
govorio je, »skupa s podvoljkom prava pravcata fizionomija rimskog patricija iz 
doba propasti carstva!« Reklo bi se da se time čak i ponosi. 

I tako, uskoro pošto je posjetio majčin grob. Aljoša mu je odjednom 
obznanio da želi stupiti u manastir i da su monasi voljni da ga prime za 
iskušenika. Usput je kazao da je to njegova žarka želja i da ga moli za 
roditeljski pristanak. Stari je Karamazov već znao da je »starac« Zosima, koji 
isposnički živi u manastirskoj ćeliji, ostavio snažan dojam na njegova »mirnog 
dječaka«. 

- Taj je starac kod njih, svakako, najpošteniji monah - rekao je pošto je 
šutke i zamišljeno saslušao Aljošu a da se nije gotovo ni začudio njegovoj 
molbi. - Hm, tamo bi ti dakle htio, mirni moj dečko! - Bio je pripit pa se 
odjednom osmjehnuo svojim širokim, supijanim osmijehom u kojem je ipak 
bilo podmuklosti i pijane lukavosti. - Hm, a ja sam sve nešto predosjećao da ćeš 
ti tako nekako i završiti, zamisli! Zapravo si tamo stalno i težio. Pa dobro, 
molim lijepo, imaš svoje dvije tisuće, to ti je miraz, a ja te, anđele moj, nikad 
neću ostaviti, pa i sad ću uplatiti tamo za tebe sve što treba, ako zatraže. A ako 
ne zatraže, što da se sami guramo, nije li tako? Jer ti ionako trošiš novce ko 
kanarinac, po dva zrna na tjedan... Hm. A znaš li ti da jedan manastir ima svoje 
prigradsko naselje, prnjavor, i da svi tamo znaju da u njemu žive samo 
»manastirske žene«, mislim da ih ima oko trideset... Bio sam ti ja tamo, i znaš 
da je to zanimljivo, na svoj način, naravno, u smislu raznolikosti. Ne valja samo 
to što ti tamo ipak prevladava rusko rodoljublje, pa uopće nema Francuskinja, a 
moglo bi ih biti, bogati su. Doznat će već pa će doći. E, a ovdje ništa, ovdje 
nema manastirskih žena, a monaha ima oko dvije stotine. Pošteno. Isposnici. 
Svaka čast... Hm. I tako, ti bi u monahe? A meni te je žao, Aljoša, zbilja, vjeruj 
mi da sam te zavolio... Uostalom, eto zgodne prilike da se pomoliš i za nas, 
grešnike, što smo puno zgriješili živeći ovdje. Često sam pomišljao: tko će se 
uopće pomoliti za mene Bogu? Postoji li takav čovjek? Dragi moj dečko, ja sam 
ti, što se toga tiče, strašno glup, možda mi nećeš vjerovati? Strašno. A vidiš, ma 
koliko bio glup, stalno mislim na to, stalno mislim, rijetko doduše, ali opet 
mislim. Jer nije moguće, ipak, mislim, da će vragovi zaboraviti da me kukama 
odvuku tamo dolje kad umrem? I eto, tako si mislim: kukama. A otkud njima 
kuke? Od čega su im? Gdje ih samo kuju? Nije vrag da imaju tamo svoju 
fabriku? Oni kaluđeri tamo u manastiru sigurno vjeruju da u paklu ima, recimo, 
i strop. A ja sam, vidiš, spreman povjerovati u pakao samo ako nema stropa; 
onda ispada ipak nekako profinjenije, prosvjećenije, to jest nekako više 
luteranski. A u stvari, zar nije svejedno: sa stropom ili bez stropa? Pa ipak, sve 
ti baš o tome ovisi! E, a ako nema stropa, onda nema valjda ni kuka. A ako nema 
kuka, onda je opet sve bez veze, opet je dakle nevjerojatno: tko će me onda 
kukama odvući, jer ako me ne odvuku, što će onda biti, gdje je onda pravda na 

svijetu? Il faudrait les inventeri*!, te kuke, upravo za mene, samo za mene, jer 
da znaš, Aljoša, kakav sam ti ja bestidnik! 


- Nema tamo kuka - tiho i ozbiljno izusti Aljoša motreći oca. 


- Da, da, ima samo sjene od kuka. Znam, znam. Ko što je jedan Francuz 
opisao pakao: »J'ai vu l1ombre d'un cocher, qui avec l'ombre d'une brosse 
frottait 1ombre d"une carosse «/*, A otkud ti, golube, znaš da nema kuka? Kad 
poživiš malo kod monaha, drukčije ćeš ti meni gukati. Ma uostalom, idi i 
prokljuvi tamo istinu, pa mi dođi javiti: ipak će biti lakše otići na onaj svijet ako 
točno znaš što te tamo čeka. A i pristojnije ćeš živjeti kod monaha nego kod 
mene, pijanog starkelje, i s tim djevojčurama... iako se tebe, kao i anđela, ništa 
ne prima. Možda te se ni tamo neće ništa primiti, pa ti zato i dajem svoj 
pristanak što se uzdam u ovo zadnje. Tebi nisu vrane mozak popile. Malo ćeš 
gorjeti a onda ćeš se ugasiti, izliječiti se i vratiti se. A ja ću te dotle čekati: jer 
osjećam da si ti jedini čovjek na svijetu koji me nije osudio, dečko moj dragi, 
ma osjećam ja to, kako ne bih osjećao!... 

Čak se i rasplakao. Bio je sentimentalan. Bio je opak i sentimentalan. 


V 


STARCI 


Možda će još tko od čitatelja pomisliti da je moj mladi junak bio 
bolešljiva, zanesenjačka, slabo razvijena narav, bljedunjav sanjar, sušičav i 
ispijen čovuljak. Naprotiv, Aljoša je u to vrijeme bio stasit, rumen 
devetnaestogodišnjak vedra pogleda, zdrav kao drijen. Bio je, štoviše, u to 
vrijeme i vrlo lijep, skladno razvijen, srednjeg rasta, tamnosmeđe kose, pravilna 
iako ponešto izdužena ovalna lica, sjajnih tamnosivih, široko razmaknutih očiju, 
pomalo zamišljen i očito neobično miran. Možda će netko reći da rumeni obrazi 
ne smetaju ni fanatizmu ni mistici, ali ja bih ipak rekao da je Aljoša bio više 
nego itko - realist. O, dakako da je u manastiru čvrsto vjerovao u čuda, ali čuda 
neće nikad, po mom mišljenju, zbuniti realista. Čuda ne privlače realista vjeri. 
Pravi realist, ako ne vjeruje u Boga, uvijek će naći u sebi snage i sposobnosti da 
ne povjeruje u čudo, a javi li se pred njim čudo kao neoboriva činjenica, prije će 

posumnjati u svoje osjećaje nego priznati činjenicu. A ako je i prizna, priznat će 
je kao prirodnu pojavu koja mu samo do tada nije bila poznata. U realista ne 
nastaje vjera od čuda, nego čudo od vjere. Ako realist jednom povjeruje, onda 
upravo zbog svoga realizma bezuvjetno mora priznati i čudo. Apostol je Toma 
kazao da neće povjerovati dok ne vidi svojim očima, a kad je vidio, rekao je: 
»Gospodin moj i Bog moj!« Je li ga čudo nagnalo da povjeruje? Po svoj prilici 
nije, nego je povjerovao samo zato što je želio vjerovati, i što je možda već 
čvrsto vjerovao, u dnu duše, i onda dok je govorio: »Neću povjerovati dok ne 
vidim«. 


Možda će netko reći da je Aljoša bio priglup, zatucan, da nije završio 
gimnaziju, i tako dalje. Da nije završio gimnaziju, to je istina, ali reći da je bio 
priglup ili zatucan bila bi velika nepravda. Naprosto ću ponoviti ono što sam već 
rekao: on je pošao tim putem jedino zato što je taj put ostavio na njega snažan 
dojam i odjednom mu pokazao idealan izlaz za njegovu dušu što se otimala iz 
mraka put svjetla. Pridodajte tomu da je bio mladac koji je već donekle pripadao 
našem vremenu, to jest pošten po svojoj naravi, i da je težio za istinom i 
vjerovao u nju, a kad je već povjerovao, težio je za tim da umah osobno 
sudjeluje u njoj svom snagom svoje duše, težio je za skorim pothvatom i 
bezuvjetno želio da makar i sve žrtvuje za taj pothvat, pa čak i život. Iako ti 
mlaci, na žalost, ne shvaćaju da je u većini slučajeva žrtvovanje života možda i 
najlakša od svih žrtava i da, primjerice, žrtvovati pet-šest godina svoje vatrene 
mladosti za mukotrpno, tegobno učenje, za znanost, makar samo zato da 
udeseterostruči svoje snage radi služenja toj istoj istini i tom istom pothvatu, 
koji je zavolio i koji je nakanio izvršiti - takva žrtva ponajčešće gotovo sasvim 
premašuje snagu mnogih od njih. Aljoša je samo izabrao suprotan put od 
ostalih, ali je isto tako žudio za skorim pothvatom. Tek što se, nakon ozbiljna 
razmišljanja, potpuno uvjerio da besmrtnost i Bog postoje, odmah je, naravno, 
rekao sam sebi: »Želim živjeti radi besmrtnosti, a polovični kompromis ne 
prihvaćam.« Isto bi tako, da je zaključio da besmrtnosti i Boga nema, umah 
otišao u ateiste i u socijaliste (jer socijalizam nije samo radničko pitanje ili 
pitanje takozvanog četvrtog staleža, nego je to nadasve ateističko pitanje, 
pitanje suvremenog utjelovljenja ateizma, pitanje Babilonske kule koja se 
podiže upravo bez Boga, ne radi toga da se sa zemlje dosegne nebo, nego da se 
nebo spusti na zemlju). Aljoši se čak činilo neobičnim i nemogućim živjeti kao 
prije. Jer rečeno je: »Ako želiš biti savršen, prodaj što imaš i slijedi me!« Aljoša 
je doista rekao sam sebi: »Ne mogu ja umjesto “svega' dati dva rublja, a 
umjesto “slijedi me, ići samo na službu Božju«. Od njegovih uspomena iz 
djetinjstva možda se i sačuvalo nešto od našeg prigradskog manastira, kamo ga 

je majka zacijelo vodila na službu Božju. Možda su djelovale i kose zrake sunca 
na zalasku pred ikonom kojoj ga je prinosila majka »vikačica«. Možda je tada 
došao k nama zamišljen samo zato da pogleda: je li tu sve, ili su i tu tek dva 
rublja, pa se u manastiru namjerio na tog »starca«. 


Taj je »starac«, kako već rekoh, bio stari monah Zosima. Ali ovdje bi 
trebalo reći koju i o tome što su uopće »starci« u našim manastirima; žao mi je 
što se ne osjećam dovoljno mjerodavnim i pouzdanim u tim stvarima. Pokušat 
ću ipak ukratko i površno izložiti što je posrijedi. Ponajprije, stručni i 
mjerodavni ljudi tvrde da su se »starci« i »staraštvo« pojavili u nas, u našim 
ruskim manastirima, tek nedavno, da nema tome ni sto godina, a da na cijelom 
pravoslavnom Istoku, poglavito na Sinaju i na Atosu", postoje već i mnogo 
dulje od tisuću godina. Tvrde nadalje da je »staraštvo« i kod nas u Rusiji 
postojalo još u davno doba, ili da je bar moralo postojati, ali se zbog nevolja 
koje su snašle Rusiju, zbog tatarskih najezdi, pobuna, prekida prijašnjih veza s 
Istokom nakon pada Carigrada! ta ustanova u nas zatrla i »staraca« je nestalo. 
Obnovio je pak u nas »staraštvo« potkraj prošlog stoljeća jedan od velikih 
isposnika (kako su ga zvali) Pajsije Veličkovski+*! sa svojim učenicima, ali i 
dan-danas, nakon gotovo sto godina, postoje »starci« tek u malobrojnim 
manastirima, čak ih gdjekad i progone kao nekakvu nečuvenu novotariju u 
Rusiji. Ta se institucija posebice razvila kod nas u Rusiji u znamenitom 
manastiru Kozeljskoj Optiniž!. Kada ih je i tko uveo u našem prigradskom 
manastiru, ne bih znao reći, ali se već smatralo da je to treća generacija 
»staraca« i da je Zosima posljednji od njih. A i on je već tako reći umirao od 
slabosti i bolesti, i nitko još nije znao tko će ga naslijediti. To je pitanje bilo 
važno za naš manastir zato što on do tada nije bio ni po čemu znamenit: nije u 
njemu bilo ni moći svetih ugodnika, ni čudotvornih ikona, nije bilo čak ni 
slavnih predaja vezanih uz našu povijest, ni povijesnih pothvata i zasluga za 
domovinu. Razvio se i proslavio po svoj Rusiji upravo zahvaljujući svojim 
»starcima«, pa su se iz cijele Rusije, iz udaljenosti od preko tisuću vrsta, jatili u 
naš grad hodočasnici da ih vide i čuju. Pa što je onda »starac«? »Starac« je 
monah koji vam prenosi dušu i volju u svoju dušu i volju. Kad izaberete 
»starca«, odričete se svoje volje i predajete je njemu pristajući na slijepu 
poslušnost, na posvemašnje odricanje sama sebe. Tu kušnju, tu strašnu životnu 
školu prihvaća onaj koji se zavjetovao dobrovoljno i koji se ufa da će nakon 
duge kušnje pobijediti sam sebe, zagospodariti sobom toliko da će napokon 
moći dosegnuti, poslušnošću do kraja života, potpunu slobodu, to jest slobodu 
od sama sebe, i izbjeći sudbini onih koji su proživjeli sav svoj život a da nisu u 
sebi našli sebe. To iznašašće, to jest »staraštvo«, nije teoretske naravi, nego je 


27 


nastalo na Istoku iz tisućgodišnje prakse. Dužnost prema »starcu« nije isto što i 
obična »poslušnost« koja je oduvijek postojala i u našim ruskim manastirima. 
Tu se podrazumijeva vječito ispovijedanje »starcu« svih onih koji se trape, i 
neraskidiva veza onih koji su vezani s onim što ih je vezao. Priča se, na primjer, 
da je jednom u davno kršćansko doba takav jedan poslušnik koji nije izvršio 
pokoru koju mu je zadao »starac«, otišao od njega iz manastira i došao u drugu 
zemlju, iz Sirije u Egipat. Tu se napokon, nakon silnih i velikih pothvata, 
udostojio pretrpjeti mučenje i mučeničku smrt za vjeru. Kad je crkva pokapala 
njegovo tijelo časteći ga već kao sveca, iznenada je na uzvik đakonov: 
»Oglašeni, izađite!«H<! - lijes s mučenikovim tijelom poskočio s mjesta i izletio 
iz hrama, i tako tri puta za redom. Tek se tad napokon saznalo da je taj svetac, 
koji je pretrpio strašne muke, bio prekršio zavjet poslušnosti i otišao od svog 
»starca«, pa da stoga bez njegove suglasnosti ne može biti odriješen grijeha, bez 
obzira na svoje velike zasluge. Tek kad ga je »starac«, koga su dozvali, 
oslobodio zavjeta, mogao se obaviti ukop. Dakako da je sve to tek drevna 
legenda, ali evo što se nedavno zbilo: jedan od naših današnjih monaha živio je 
kao isposnik na Atosu, ali mu je njegov »starac« iznenada zapovjedio da napusti 
Atos, koji je zavolio svom dušom kao svetinju, kao mirno utočište, i da najprije 
ode u Jeruzalem pokloniti se svetim mjestima, a potom da se vrati u Rusiju, na 
sjever, u Sibir: »Tamo je tebi mjesto, a ne ovdje«. Preneražen i ojađen, monah je 
otišao u Carigrad do vaseljenskog patrijarha i zamolio ga da ga oslobodi zavjeta, 
a vaseljenski mu vladika odgovori da ne samo što ga on, patrijarh vaseljenski, 
ne može osloboditi zavjeta, nego da ni na cijelom svijetu nema te vlasti koja bi 
ga mogla osloboditi zavjeta koji je primio od »starca«, osim tog istog »starca« 
od koga je zavjet primio. Na taj način »starci« imaju u stanovitim slučajevima 
neograničenu i nepojmljivu vlast. Eto zašto su »staraštvo« isprva u mnogim 
našim manastirima malne progonili. Međutim, narod je »starce« umah počeo 
duboko poštivati. »Starcima« u naš manastir dolazili su, primjerice, i obični 
ljudi i veliki uglednici, da bi pali ničice pred njih i ispovjedili im svoje dvojbe, 
svoje grijehe, svoje patnje i izmolili od njih savjete i pouke. Vidjevši to, 
protivnici »staraca« digli su na njih kuku i motiku, optužujući ih, između 
ostalog, i da se kod njih samovoljno i lakoumno ponižava tajna svete ispovijedi, 
iako se neprekidno ispovijedanje duše iskušenika ili svjetovnjaka nipošto ne 
obavlja kao tajna. Na kraju se »staraštvo« ipak održalo pa se malo-pomalo uvodi 
i u druge ruske manastire. Istina je, doduše, i to da se ovo prokušano i 
tisućgodišnje sredstvo za moralno uzdizanje čovjekovo od ropstva do slobode i 
moralnog usavršavanja može prometnuti u dvosjekli mač, tako te ponekog neće 
dovesti do poniznosti i potpunog vladanja sobom, nego, naprotiv, do sotonske 

oholosti, to jest do okova, a ne do slobode. 


»Starac« Zosima bio je šezdesetpetogodišnjak, porijeklom vlastelin, a 
nekoć je, u ranoj mladosti, bio vojnik i služio na Kavkazu kao viši časnik. 
Nedvojbeno je zadivio Aljošu nekom posebnom odlikom svoje duše. Aljoša je 
stanovao u samoj »starčevoj« ćeliji jer ga je »starac« zavolio i primio k sebi. 
Valja napomenuti da Aljoša tada, iako je boravio u manastiru, nije bio još ničim 
vezan, mogao je odlaziti kamo hoće, pa i po cijele dane, a nosio je mantiju od 
svoje volje, da se ne razlikuje ni od koga u manastiru. Ali dakako da mu je toi 
samom bilo po volji. Možda su na Aljošinu mladenačku maštu snažno utjecale 
ona moć i slava koje su neprestano okruživale njegova »starca«. O »starcu« 
Zosimi govorilo se da je, primajući mnogo godina sve one koji su mu dolazili 
ispovjediti svoje srce i žudjeli za njegovim savjetom i ljekovitom riječju - 
primio u svoju dušu toliko otkrića, skrušenosti, priznanja da je na kraju stekao 
tako iznimnu pronicavost te je već od prvog pogleda na lice neznanca koji mu je 
došao mogao pogoditi: zbog čega je došao, što mu treba, pa čak i kakva mu 
muka mori savjest, te je iznenađivao, zbunjivao i malone plašio pokatkad 
došljaka izvanrednim poznavanjem njegove tajne još prije nego što bi ovaj i 
progovorio. Ipak je Aljoša gotovo svagda primjećivao kako mnogi, koji su prvi 
put dolazili »starcu« na prisan razgovor, dolaze obuzeti strahom i nemirom, a 
odlaze od njega gotovo uvijek vedri i radosni - i najsumornije lice 
preobražavalo se u blaženo. Aljošu je silno iznenađivalo i to što »starac« nije 
bio ni najmanje strog; naprotiv, gotovo je uvijek u razgovoru bio dobre volje. 
Monasi su o njemu govorili da pokazuje veću duševnu naklonost upravo onima 
koji su veći grešnici, i da će najviše zavoljeti baš onoga tko je najgrešniji. Čak i 
pod sam kraj Zosimina života bilo je među monasima onih koji su ga mrzili i 
zavidjeli mu, ali je takvih bivalo sve manje i na kraju su ušutjeli, iako je među 
njima bilo i nekoliko vrlo uglednih i cijenjenih osoba u manastiru, kao recimo 
jedan od najstarijih kaluđera, velik šutljivac i neobičan isposnik. Ipak je već 
golema većina nedvojbeno stala na stranu »starca« Zosime, a mnogi su ga od 
njih već i zavoljeli svim srcem, vatreno i iskreno; neki su mu bili gotovo 
fanatično odani. Takvi su otvoreno govorili, ne doduše na sav glas, da je on 
svetac, da o tom nema više ni najmanje dvojbe, i predviđajući da će uskoro 
umrijeti, očekivali su umah čak i čuda i veliku slavu manastira u najskorijoj 
budućnosti. U »starčevu« čudotvornu moć vjerovao je čvrsto i Aljoša, baš kao 
što je čvrsto vjerovao i u priču o lijesu što je izletio iz crkve. Vidio je kako su se 
mnogi od onih što su dolazili s bolesnom djecom ili odraslim rođacima i molili 
»starca« da stavi na njih ruke i izmoli nad njima molitvu, uskoro vraćali, neki 
već i sutradan, padali uplakani preda nj na koljena i zahvaljivali mu što je 


29 


izliječio njihove bolesnike. Jesu li oni doista ozdravili ili im je bolest samo 
prirodnim putem krenula nabolje - to se pitanje nije Aljoši ni postavljalo, jer je 
on već duboko vjerovao u duhovnu moć svoga učitelja, a »starčeva« slava kao 
da je bila i njegova. Osobito bi mu zadrhtalo srce i sav bi nekako sinuo kad bi 
»starac« izašao pred gomilu hodočasnika iz puka što su se sjatili iz svih krajeva 
Rusije pred vratima njegove ćelije da ga vide i prime od njega blagoslov. Padali 
su ničice pred njim, plakali, ljubili mu noge, ljubili zemlju na kojoj stoji, vapili, 
žene su mu pružale svoju djecu, dovodili su mu bolesne »vikačice«. »Starac« je 
razgovarao s njima, zakratko se molio nad njima, blagoslivljao ih i otpuštao. U 
posljednje je vrijeme bio toliko iznemogao od bolesti da je katkad jedva izlazio 
iz ćelije, pa su bogomoljci čekali gdjekad u manastiru i po nekoliko dana da se 
pojavi. Za Aljošu se nije postavljalo pitanje zašto ga oni toliko vole, zašto 
padaju ničice pred njim i plaču od ganuća čim ga spaze. Ah, on je i te kako 
dobro znao da za poniznu dušu ruskoga seljaka izmučenu radom i jadom, a što 
je najvažnije, vječitom nepravdom i vječitim grijehom, i svojim i tuđim, nema 
veće potrebe i utjehe nego pronaći svetinju ili sveca, pasti pred njima na koljena 
i pokloniti im se: »Ako u nas ima grijeha, nepravde i napasti, ipak ima tamo 
negdje na svijetu netko svet i uzvišeniji od nas; u njega je istina, taj zna što je 
istina; ona dakle nije zatrta na svijetu nego će valjda jednom i do nas doći i 
zavladat će na cijelom svijetu kao što je obećano.« Znao je Aljoša da upravo 
tako osjeća, pa i prosuđuje, to mu je bilo jasno, ali nije ni najmanje dvojio da je 
upravo »starac« taj svetac, taj čuvar istine Božje u očima puka - kao što nisu 
dvojili ni svi oni uplakani seljaci i njihove bolesne žene što su pružale »starcu« 
svoju djecu. Uvjerenje da će »starac«, kad umre, donijeti veliku slavu manastiru 
bilo je u Aljošinoj duši možda još snažnije nego u bilo koga drugoga u 
manastiru. Uopće, u posljednje mu se vrijeme nekakav dubok, vatren duhovni 
zanos sve jače i jače razbuktavao u srcu. Nimalo ga nije bunilo to što taj 
»starac« stoji pred njim kao osamljen primjer: »Svejedno je on svet, u njegovu 
se srcu krije tajna preporoda svih ljudi, ona moć koja će napokon uspostaviti 
istinu na svijetu, pa će svi biti sveci, i ljubit će jedni druge, i neće biti ni bogatih 
ni siromašnih, ni oholih ni poniženih, nego će svi biti kao djeca Božja i nastat će 
pravo kraljevstvo Kristovo«. Eto o čemu je Aljoša maštao u srcu. 

Čini se da se Aljoše neobično snažno dojmio dolazak obojice braće koje 
do tada nije poznavao. S polubratom Dmitrijem Fjodorovičem zbližio se brže i 
prisnije, iako je on stigao kasnije, nego s drugim, rođenim bratom Ivanom 
Fjodorovičem. Silno je želio upoznati brata Ivana, ali premda je ovaj bio ovdje 
već dva mjeseca i premda su se prilično često viđali, još se nipošto nisu zbližili: 
Aljoša je bio i sam šutljiv i kao da je čekao nešto, kao da se nečeg stidio, a brat 

Ivan, iako je Aljoša osjećao u prvi mah na sebi njegove duge i radoznale 
poglede, činilo se da je uskoro prestao čak i misliti na nj. Aljoša se pomalo 
zbunio kad je to zamijetio. Bratovu je ravnodušnost pripisivao razlici u 
godinama i posebice u naobrazbi. Ali pomislio je Aljoša i nešto drugo: da takvo 
Ivanovo pomanjkanje radoznalosti i suosjećanja s njim možda i ima i neki 
drugi, Aljoši posve nepoznat uzrok. Neprestano mu se činilo, tko zna zašto, da je 
Ivan nečim zaokupljen, nečim intimnim i važnim, da teži za nekim ciljem, 
možda i vrlo teškim, tako da mu nije stalo do njega, i da je to zapravo jedini 
razlog zašto ga onako rastreseno gleda. Pomišljao je AJjoša još na nešto: da 
nema u tome i nekakva prezira učenog ateista prema njemu, priglupu 
iskušeniku? Pouzdano je znao da mu je brat ateist. Taj prezir, ako ga je i bilo, 
nije ga mogao povrijediti, ali je ipak čekao, obuzet nekakvom uznemirenom, 
neshvatljivom i njemu samom, zbunjenošću, kad će mu brat poželjeti da mu se 
približi. Brat Dmitrij Fjodorovič govorio je o bratu Ivanu s najdubljim 
poštovanjem i s nekom posebnom toplinom. Upravo je od njega Aljoša saznao 
sve potankosti onoga važnog posla koji je u posljednje vrijeme povezao oba 
starija brata posebnom i tijesnom vezom. Dmitrijevo ushićeno kazivanje o bratu 
Ivanu bilo je još značajnije u Aljošinim očima zato što je brat Dmitrij bio prema 
Ivanu gotovo posve neuk. Njih su dvojica, kad bi ih čovjek postavio jednog do 
drugog, bili kao ličnosti i karakteri u takvoj oštroj suprotnosti da je možda bilo 
nemoguće i zamisliti dva različitija čovjeka. 

I eto, baš u to vrijeme došlo je do sastanka ili, bolje reći, obiteljskog 
skupa svih članova te nesložne porodice u »starčevoj« ćeliji, što je ostavilo 
snažan dojam na Aljošu. Povod tom sastanku bio je zapravo izmišljen. Očito su 
baš tada nesuglasice oko nasljedstva i imovinskih računa između Dmitrija 
Fjodoroviča i njegova oca Fjodora Pavloviča bile dostigle vrhunac. Odnosi su se 
među njima toliko zaoštrili da su postali nepodnošljivi. Čini se da je Fjodor 
Pavlovič prvi, i to više onako u šali, predložio da se svi skupa sastanu u ćeliji 
»starca« Zosime, pa da se, ne očekujući doduše od njega da otvoreno posreduje, 
ipak nekako pristojnije sporazumiju, pri čemu bi dostojanstvo i sama »starčeva« 
osobnost mogli djelovati pomirljivo i snažno na sve nazočne. Dmitrij 
Fjodorovič, koji nikad prije toga nije bio kod »starca« i nije ga čak ni vidio, 
pomislio je, naravno, da ga »starcem« žele uplašiti; ali kako je i sam sebi 
potajno zamjerao mnoge neobično grube ispade u sporenju s ocem u posljednje 
vrijeme, prihvatio je taj izazov. Usput budi rečeno, on nije boravio u očevoj kući 
kao Ivan Fjodorovič, nego je živio sam za se, na drugom kraju grada. A slučilo 
se i da je Petar Aleksandrovič Miusov, koji je u to vrijeme boravio kod nas, 
objeručke prihvatio taj prijedlog Fjodora Pavloviča. Liberal iz četrdesetih i 

pedesetih godina, slobodouman čovjek i ateist, on je možda iz dosade, a možda i 
radi lakoumne zabave, djelatno sudjelovao u svemu tome. Odjednom mu se 
prohtjelo pogledati manastir i »sveca«. Kako je još vodio onaj svoj stari spor s 
manastirom i kako se silno bila otegnula parnica oko međa njegova veleposjeda, 
o nekakvu pravu na ribolov i na sječu šume i tako dalje, požurio se iskoristiti 
ovu prigodu, pod izgovorom da tobože želi porazgovarati s ocem igumanom: ne 
bi li okončali spor nagodbom. Posjetitelj s takvim dobrim namjerama mogao je, 
naravno, očekivati da će ga u manastiru primiti pažljivije i susretljivije nego 
obična znatiželjnika. S obzirom na sve ove razloge, uprava je manastira zacijelo 
utjecala na bolesnoga »starca«, koji u posljednje vrijeme gotovo više nije ni 
izlazio iz ćelije i zbog bolesti uskraćivao posjete čak i običnim posjetiteljima. 
Na kraju je »starac« dao svoj pristanak i utanačen je dan posjeta. Samo je Aljoši 
rekao smiješeći se: 
- Tko je mene postavio da im sudim? 


Kad je saznao za taj dogovoreni sastanak, Aljoša se silno zbunio. Ako je 
tko od svih tih parničara i pravdaša mogao taj sastanak smatrati ozbiljnim, onda 
je to svakako bio samo njegov brat Dmitrij; ostali će svi doći radi nekih svojih 
lakoumnih ciljeva, možda čak i uvredljivih za »starca« - tako je bar mislio 
Aljoša. Brat Ivan i Miusov doći će iz radoznalosti, možda i najgrublje vrste, a 
otac opet možda radi kakve lakrdijaške i teatralne scene. O, premda je Aljoša 
šutio, već je bio dobro i temeljito upoznao oca. Ponavljam da taj mladac nipošto 
nije bio onako prostodušan kakvim su ga svi smatrali. Teška srca očekivao je 
urečeni dan. Nedvojbeno je u sebi, u srcu, jedva čekao da već jednom dođe kraj 
svim tim obiteljskim nesuglasicama. Ipak ga je najviše zabrinjavao »starac«: 
strepio je za njega, za njegovu slavu, bojao se da ga ne povrijede, osobito se 
bojao Miusovljevih rafiniranih, uljudnih podsmijeha i uznositih aluzija učenog 
Ivana. Tako je on bar nekako sve to zamišljao. Čak je pomišljao da se odvaži 
upozoriti unaprijed »starca«, natuknuti mu štogod o tim gostima koji će mu 
doći, ali se predomislio i prešutio što je kanio reći. Samo je uoči tog dana 
poručio po jednom svom znancu bratu Dmitriju da ga jako voli i da očekuje od 
njega da će održati riječ. Dmitrij se na tu poruku zamislio jer se nije mogao 
sjetiti kakvu je to riječ bio zadao, pa mu je samo pismeno odgovorio da će se 
svim silama suzdržavati »od gadarija«, a premda duboko poštuje »starca« i 
brata Ivana, uvjeren je da se tu krije ili neka zamka za njega ili nekakva 
nedostojna komedija. »Ipak bih radije pregrizao jezik nego što bih uskratio 
poštovanje svetom mužu koga ti toliko cijeniš« - tim je riječima Dmitrij završio 
svoje pisamce. Ono ipak nije Aljošu osobito ohrabrilo. 

KNJIGA DRUGA 


NEPRILIČAN SKUP 


I 


STIGOŠE U MANASTIR 


Osvanuo je divan, topao i vedar dan, potkraj mjeseca kolovoza. Sastanak 
je sa »starcem« utanačen odmah poslije kasne službe Božje, oko jedanaest i pol. 
Naši posjetitelji manastira ipak nisu došli na službu Božju nego su stigli upravo 
kad su se vjernici razilazili. Stigli su u dvije kočije; u prvoj, raskošnoj, koju je 
vukao par rasnih konja, dovezao se Petar Aleksandrovič Miusov sa svojim 
daljnjim rođakom, vrlo mladim, dvadesetogodišnjim Petrom  Fomičem 
Kalganovom. Mladić se spremao upisati na fakultet. Miusov, kod koga je, tko 
zna zašto, privremeno boravio, nagovarao ga je da pođe s njim u inozemstvo, u 
Zirich ili u Jenu, pa da se ondje upiše na fakultet i svrši nauke. Mladić se još 
nije bio nakanio. Bio je zamišljen i nekako rastresen. Imao je privlačno lice, bio 
je snažno građen i prilično visok. Pogled mu je ponekad bivao neobično ukočen: 
kao i svi rastreseni ljudi, gledao bi vas katkad dugo i netremice a da vas uopće 
nije vidio. Bio je mučaljiv i pomalo nespretan, ali je na mahove bivao - doduše, 
samo kad bi se našao s nekim nasamo - odjednom vrlo razgovorljiv, žustar, 
sklon smijehu, smijao bi se katkad bilo čemu. Ali oduševljenje bi mu odjednom 
isto tako naglo splasnulo kao što je i nabujalo. Bio je svagda lijepo i, pače, 
otmjeno odjeven; imao je već nešto svog vlastitog imutka, a nadao se još i 
mnogo većem. S Aljošom je prijateljevao. 

U vrlo staroj, škripavoj ali prostranoj najamnoj kočiji koju su vukla dva 
stara dorata što su bila daleko zaostala za Miusovljevom kočijom, stigao je 
Fjodor Pavlovič sa svojim sinom Ivanom Fjodorovičem. Dmitrija Fjodoroviča 
obavijestili su bili još dan ranije o točnom satu sastanka, ali je on zakasnio. 
Gosti su ostavili kočije pokraj ograde svratišta i ušli pješice kroz vratnice 

manastira. Izuzev Fjodora Pavloviča, čini se da ostala trojica nisu nikad vidjela 
nijedan manastir, a Miusov nije možda tridesetak godina ni u crkvi bio. Obzirao 
se oko sebe nekako radoznalo, ali se ujedno držao tobože neusiljeno. Uza sav 
svoj dar zapažanja, nije imao bogzna što vidjeti unutar manastirske ograde, 
osim crkvenih i gospodarskih zgrada, uostalom sasvim običnih. Posljednji su 
vjernici izlazili iz crkve, skidali kape i križali se. Među običnim svijetom bilo je 
i pripadnika višeg društva, dvije-tri dame i jedan vrlo stari general; svi su oni 
bili odsjeli u svratištu. Naše su posjetitelje odmah saletjeli prosjaci, ali im nitko 
ništa nije dao. Samo je Petruša Kalganov izvadio iz novčarke novčić od deset 
kopjejaka pa se užurbao i ušeprtljio, tko zna zašto, i brže-bolje tutnuo novčić u 
ruku jednoj ženi i izustio brzorečicom: »Podijelite na jednake dijelove!« Nitko 
mu od suputnika nije na to ništa rekao tako da se nije imao zbog čega snebivati, 
ali kad je to primijetio, još se više snebio. 

Bilo je tu ipak nešto čudno; zapravo ih je netko morao dočekati, i možda 
im čak iskazati nekakvo poštovanje: jedan je od njih nedavno podario manastiru 
tisuću rubalja, a drugi je bio vrlo bogat vlastelin i vrlo naobražen čovjek, o 
komu svi u manastiru djelomice ovise zbog spora oko ribolova na rijeci, s 
obzirom na obrat do kojeg bi moglo doći u parnici. A eto, ipak ih nitko od 
službenog osoblja ne dočekuje. Miusov je rastreseno razgledao nadgrobne ploče 
oko crkve i već je htio napomenuti kako su jamačno za te grobove morali skupo 
platiti oni koji su željeli biti pokopani na tako »svetom« mjestu, ali je odustao 
od toga: obična liberalna ironija pretvarala se u njemu gotovo u gnjev. 

- K vragu, kod koga da se uopće u ovoj zbrci raspitamo?... Treba ipak 
nešto poduzeti jer vrijeme prolazi - progovori iznenada kao da govori za se. 

Odjednom im priđe postariji, proćelav gospodin, slatkastog pogleda, u 
širokom ljetnom ogrtaču. Podigne šešir i, sladeći medenim glasom, predstavi se 
svima kao vlastelin iz Tule Maksimov. Odmah se potrudi da pomogne našim 
putnicima: 

- »Starac« Zosima živi u isposnici, sam za sebe, oko četiristo koraka od 
manastira, iza one šumice, iza one šumice... 

- To i ja znam, molim lijepo, da je iza šumice - odvrati Fjodor Pavlovič - 
ali se ne sjećam dobro kako se tamo ide, odavno nismo ovdje bili. 

- Pa evo, kroz ova vrata pa onda ravno kroz šumicu... kroz šumicu. 
Hajdemo. Ako vam je po volji... i ja ću... ija ću s vama... Evo ovuda, ovuda... 


Prošli su kroz vrata i zaputili se kroz šumicu. Vlastelin Maksimov, čovjek 
šezdesetih godina, nije hodao nego je, bolje reći, gotovo pocupkivao sa strane i 

sve ih redom motrio odajući grozničavu, upravo nevjerojatnu radoznalost. Oči 
mu bijahu izbuljene. 


- Mi vam, znate, idemo k tom »starcu« svojim poslom - strogo pripomene 
Miusov. - Nas će »ta ličnost« primiti u audijenciju, da tako kažem, pa smo vam 
zahvalni svakako na pomoći, ali vas nećemo zamoliti da pođete s nama. 


- Ja sam već bio, bio, bio sam već ja... Un chevalier parfait!l"! _ i 
vlastelin pucne prstima. 


- Tko vam je to chevalierH:"? - priupita ga Miusov. 


- »Starac«, divni »starac«, »starac«... Cast i slava manastira. Zosima. To 
vam je takav »starac«... 


Ali ovaj njegov smušeni govor prekine monah koji je sustigao putnike, u 
kamilavciH?, onižeg rasta, vrlo blijed i izmožden. Fjodor Pavlovič i Miusov 
zastanu. Poklonivši se neobično uljudno, gotovo do pasa, izusti: 


- Gospodo, otac iguman lijepo vas sve moli da poslije posjeta isposnici 
dođete k njemu na ručak. Kod njega se ruča u jedan sat, ne kasnije. I vi ste 
pozvani - obrati se on Maksimovu. 


- Ja ću svakako doći! - uzvikne Fjodor Pavlovič, koji se silno obradovao 
tom pozivu. -Svakako! I da znate, svi smo se ovdje zarekli da ćemo se pristojno 
ponašati... Hoćete li i vi, Petre Aleksandroviču? 


- Pa nego šta? Zato sam najviše i došao, da vidim sve njihove ovdašnje 
običaje. Jedino mi je nezgodno što sam ovdje s vama, Fjodore Pavloviču... 


- Ah, Dmitrija Fjodoroviča još nema. 
- Baš bi bilo dobro da i ne dođe, mislite li možda da ja uživam, što li, u 


tom vašem natezanju, pogotovo u vašem društvu? Doći ćemo dakle na ručak, 
zahvalite ocu igumanu u naše ime - obrati se Miusov monahu. 


- Ja vas moram odvesti i do »starca« - otpovrne monah. 


- E, kad je tako, ja ću onda k ocu igumanu, ja idem odmah k ocu igumanu 
- procvrkuće vlastelin Maksimov. 


- Otac iguman je trenutno zauzet, ali kako hoćete... - neodlučno će monah. 


- Užasno dosadan starkelja - naglas će Miusov pošto je vlastelin 
Maksimov pohitao natrag u manastir. 


- Sličan je fon Zonu!!š - pripomene odjednom Fjodor Pavlovič. 


- Ma vi ništa drugo i ne znate... Po čemu je on to sličan fon Zonu? Jeste li 
možda vidjeli fon Zona? 

- Vidio sam ga na slici. Ako nije po licu, sličan mu je po nečemu što se ne 
da objasniti. Čisti duplikat fon Zona. Ja vam to uvijek prepoznam po samoj 
fizionomiji. 

- Hja, možda ste vi stručnjak za te stvari. Nego, znate šta, Fjodore 
Pavloviču, sami ste maloprije izvoljeli spomenuti da smo se zarekli da ćemo se 
svi pristojno ponašati, sjećate se? Upozoravam vas da se suzdržavate! A ako 
počnete praviti od sebe budalu, ja ne želim da me ovdje trpaju u isti koš s 
vama... Vidite kakav je ovo čovjek - obrati se on monahu - bojim se ići s njim k 
pristojnim ljudima. 

Na blijedim, beskrvnim monahovim usnama ocrta se jedva primjetan, 
nijem osmijeh, lukav na svoj način, ali monah ne odgovori ni crne ni bijele - 
bilo je više nego jasno da šuti iz osjećaja vlastita dostojanstva. 


»Ma nek idu svi skupa do vraga, samo stoljećima izgrađivana fasada, a u 
biti šarlatanstvo i glupost!« - mine monahu kroz glavu. 


- Evo i isposnice, tu smo! - vikne Fjodor Pavlovič. - Ali vrata su 
zatvorena. 


I on se uzme širokim zamasima križati pred svecima naslikanim iznad 
ulaza i sa strane. 

- U tuđoj se kući ne zapovijeda - pripomene. - U ovoj se isposnici trape 
svih dvadeset pet svetaca, gledaju jedan drugoga i kusaju kupus. A posebno je 
vrijedno što nijedna žena ne smije ući na ova vrata. I da znate, stvarno je tako. 
Ipak, čuo sam da »starac« prima dame? - obrati se on iznenada mladom 
monahu. 


- Ženskinja iz puka ima i sad ovdje, eno ih tamo, leže kraj drvene verande 
i čekaju. A za dame iz višeg društva izgrađene su ovdje, ali izvan ograde, dvije 
sobice, evo vidite one prozore tamo, pa »starac« odlazi do njih unutarnjim 
hodnikom, kad je zdrav, ali je to ipak iza ograde. Pa i sad ga čeka tamo jedna 
dama, vlastelinka iz Harkova, gospođa Hohlakova, sa svojom bolesnom 
kćerkom. Vjerojatno je obećao da će doći do njih, iako je u zadnje vrijeme 
toliko malaksao da se i pred pukom jedva pokazuje. 

- Ipak je dakle izgrađen tajni hodnik koji vodi iz isposnice do gospoja? 
Nemojte misliti, sveti oče, da ja što loše mislim, ja to samo onako. A znate da 
su na Atosu, to ste valjda čuli, ne samo zabranjeni ženski posjeti nego da i nema 
nikakvih ženskinja, pa čak i nikakvih stvorenja ženskog roda, recimo kokoši, 
purica, junica... 


- Fjodore Pavloviču, ja ću se radije vratiti i ostaviti vas ovdje, a vas će 

ovdje bez mene istjerati, pazite što vam kažem! 


- A što vam ja to smetam, Petre Aleksandroviču? Gledajte samo - 
odjednom uzvikne čim se našao unutar ograde - gledajte samo u kakvoj dolini 
ruža ovdje žive! 

I doista, premda trenutno nije bilo ruža, bilo je mnogo rijetkog i divnog 
jesenskog cvijeća na sve strane, gdje se god moglo posaditi. Očito ga je 
odnjegovala iskusna ruka. Gredica sa cvijećem bilo je i oko ograde i između 
grobova. Kućica u kojoj je bila »starčeva« ćelija, drvena prizemnica, s 
verandom pred ulazom, bila je također okružena cvijećem. 


- A jeli bilo ovako i za prijašnjeg »starca« Varsonofija? Kažu da on uopće 
nije volio lijepe stvari, da je skakao na noge i štapom čak tukao dame? - priupita 
Fjodor Pavlovič penjući se uz ulazne stube. 


- »Starac« Varsonofije se stvarno ponekad ponašao kao jurodivi, ali 
pričaju o njemu i kojekakve gluposti. Štapom nije nikad nikog tukao - odgovori 
monah. - A sad se, gospodo, malo strpite, idem vas najaviti. 

- Fjodore Pavloviču, posljednji put vas podsjećam na ono što ste obećali, 
čujete li? Ponašajte se pristojno jer ću vam inače vratiti milo za drago - dospio 
je još jednom promrsiti Miusov. 

- Nikako mi nije jasno što se toliko uzrujavate - podrugljivo će Fjodor 
Pavlovič. - Da se možda ne bojite zbog svojih grijeha? Kažu da »starac« po 
očima vidi tko mu zašto dolazi. I kako to da je vama, takvom Parižaninu i 
naprednom gospodinu, toliko stalo do njihova mišljenja, to mi zbilja ne ide u 
glavu, da znate! 


Ali Miusov nije stigao odgovoriti na ovaj sarkazam jer su ih pozvali da 
uđu. Ušao je pomalo razdražen... 


»E, sad već znam što će biti, ovako razdražen, još ću se i posvađati... 
ražestit ću se - i ponizit ću i sebe i svoje ideje« - sune mu kroz glavu. 


lI 


STARI LAKRDIJAŠ 

Ušli su u sobu gotovo istodobno sa »starcem«, koji je došao iz svoje 
spavaće sobe čim ih je ugledao. U ćeliji su još otprije čekali da »starac« izađe 
bolestan čovjek. Tako nije bio star, o njemu su govorili i da je vrlo učen. Osim 
toga, u kutu je stajao (i poslije ostao stajati za sve vrijeme na istom mjestu) 
mlad momak, od svoje dvadeset dvije godine, u redengotu, seminarist i budući 
bogoslov, kojem su manastir i monaška bratija bili, tko zna zašto, pokrovitelji. 
Bio je prilično visok, svježeg lica, širokih jagodica, pametnih i pozornih, uskih, 
smeđih očiju. Lice mu odavalo krajnju smjernost, ali uljudnu, bez upadljiva 
dodvoravanja. Goste nije čak ni pozdravio, kao osoba koja im nije ravna već, 
naprotiv, zavisna i podređena manastiru. 


»Starac« Zosima pojavio se u pratnji Aljoše i manastirskog iskušenika. 
Jeromonasi su ustali i pozdravili ga dubokim poklonom dodirujući prstima pod, 
a zatim su mu, primivši od njega blagoslov, poljubili ruku. Blagoslovivši ih, 
»starac« obojici uzvrati također dubokim poklonom dodirujući prstima pod, i 
obojicu zamoli da ga blagoslove. Sva je ta ceremonija obavljena vrlo ozbiljno, 
ni nalik na neki svakidašnji obred, nego čak i nekako osjećajno. Miusovu se ipak 
učinilo da sve to rade navlaš tako, da nazočnima uliju poštovanje. On je stajao 
ispred svih gostiju koji su s njim ušli. Trebalo bi - on je još sinoć na to 
pomišljao - bez obzira na sve njegove nazore, iz puke uljudnosti (kad su već 
ovdje takvi običaji), prići »starcu« i zamoliti blagoslov od njega, te primiti 
blagoslov ako mu ne i poljubiti ruku. Ali kad je sad vidio kako se jeromonasi 
klanjaju i ljube »starcu« ruku, predomislio se u tili čas: dostojanstveno i 
ozbiljno naklonio se prilično duboko, ali na svjetovni način, i prišao stolici. Isto 
je tako postupio i Fjodor Pavlovič oponašajući ovaj put Miusova poput 
majmuna. Ivan Fjodorovič naklonio se također dostojanstveno i pristojno, ali je 
i on držao ruke na šavovima hlača, a Kalganov se toliko zbunio da se nije ni 
naklonio. »Starac« je spustio ruku koju je bio podigao da ga blagoslovi i, 
poklonivši se po drugi put gostima, zamolio ih sve da sjednu. Aljoši je krv 
udarila u glavu; posramio se. Obistinjivala su se njegova najgora predviđanja. 


»Starac« je sjeo na mali divan od mahagonija, presvučen kožom, u 
starinskom stilu, a gostima je, osim dvojice jeromonaha, ponudio da sjednu uz 
suprotni zid, sva četvorica jedan do drugoga, na četiri stolice od mahagonija, 
presvučene crnom, posve izlizanom kožom. Jeromonasi su sjeli sa strane, jedan 
uz vrata a drugi uz prozor. Seminarist, Aljoša i iskušenik ostali su stajati. Ćelija 
je bila prilično tijesna i nekako ofucana. Pokućstvo i stvari bijahu grubo 
izrađeni i sirotinjski, bilo je tu samo ono najnužnije. Na prozoru su bila dva 

lonca sa cvijećem, a u kutu više ikona - jedna od njih, Bogorodičina, bijaše vrlo 
velika i naslikana zacijelo mnogo prije crkvenog raskola. Pred njom je gorjelo 
kandilo. Uz nju su bile još dvije ikone u sjajnim rizamai*“, a oko njih 
izrezbareni anđelci, porculanska jaja, katolički križ od bjelokosti koji grli Mater 
dolorosa!*! i nekoliko starih gravira izrađenih prema slikama velikih talijanskih 
majstora iz minulih stoljeća. Uz te lijepe i skupocjene gravire visilo je i 
nekoliko običnih pučkih ruskih litografija svetaca, mučenika, svetitelja i drugih, 
što se prodaju za koju kopjejku po sajmovima. Bilo je i nekoliko litografskih 
portreta ruskih suvremenih i davnašnjih arhijereja, ali na drugim zidovima. 
Miusov je letimice pogledao svu tu crkvenu »formalistiku« i zapiljio se u 
»starca«. On je mnogo držao do svog oštrog pogleda, patio je od te slabosti, koja 
mu se svakako mogla oprostiti kad se uzme u obzir da mu je bilo već pedeset 
godina - da je dakle bio u dobi kad pametan svjetski čovjek, materijalno 
osiguran, vazda sve više poštuje sebe, ponekad čak i mimo svoje volje. 


»Starac« mu se već na prvi pogled nije svidio. I doista, bilo je nešto na 
»starčevu« licu što se ne bi svidjelo i mnogima drugima, a ne samo Miusovu. 
Bijaše to onizak, pogrbljen čovjek, vrlo slab na nogama, od svega šezdeset pet 
godina, ali se zbog bolesti doimao kudikamo starije, najmanje za deset godina. 
Cijelo mu je lice, inače vrlo mršavo, bilo izbrazdano sitnim borama, a osobito ih 
je mnogo bilo oko očiju. Oči mu bijahu sitne, svijetle, hitre i sjajne, kao dvije 
svijetle točke. Sijede vlasi imao je još samo na sljepoočicama, bradica mu 
bijaše majušna, rijetka i klinasta, a usne, često nasmiješene, tanke kao dvije niti. 
Nos mu nije bio baš dugačak, ali je zato bio šiljast, kao kljun u ptice. 

»Po svim znacima sudeći, pakosna i naduta sitna duša« - sijevne Miusovu 
kroz glavu. Uopće je bio vrlo nezadovoljan sobom. 


Izbio je sat i pomogao da se zapodjene razgovor. Mala jeftina zidna ura s 
utezima otkucala je ravno dvanaest puta. 


- Upravo dogovoreno vrijeme - uzvikne Fjodor Pavlovič - a sina moga 
Dmitrija Fjodoroviča još nema. Ispričavam se umjesto njega sveti starče! 
(Aljoša je zadrhtao na riječi »sveti starče«.) Ja sam vam uvijek točan, na 
minutu, jer imam na umu da je točnost kraljevska uljudnost...ižži 

- Samo što vi u najmanju ruku niste kralj - promrsi Miusov ne mogavši se 
svladati od samog početka. 

- Da, to je istina da nisam kralj. Zamislite, Petre Aleksandroviču, ja sam 
to, bogme, i sam znao! I eto, uvijek tako nešto neumjesno bubnem! Vaša 
svetosti! - uzvikne odjednom patetično. - Pred vama je, evo, pravi lakrdijaš! 
Upravo se tako i predstavljam. Stara navika, na žalost! A to što katkad nešto 


39 


bubnem, to vam ja sve namjerno, u namjeri da ljude nasmijem i ugodim im. Jer 
ljudima treba ugađati, nije li tako? Tako vam ja prije nekih sedam godina 
dođem u jedan gradić, imao sam tamo neka posla, udružio sam se s nekim 
tamošnjim trgovcima, i odem tako do ispravnikai* jerbo ga je trebalo nešto 
zamoliti i pozvati na objed. Izlazi ispravnik, visok, debeo, plavokos, namrgođen 
čovjek - takvi su vam najopasniji: boluju na jetri, na jetri. Ja ravno do njega i, 
znate, onako ležerno kao svjetski čovjek: »Gospodine ispravniče,« velim, 
»budite nam, da tako kažem, Napravnik!«H! - »Kakav to,« veli on, 
»Napravnik?« Vidim ja već otprve da stvar nije upalila, uozbiljio se čovjek i 
uzjogunio, pa mu velim: »Ma htio sam se samo našaliti, da zabavim društvo, 
jerbo gospodin je Napravnik naš poznati ruski kapelnik, a nama baš treba, radi 
harmonije našeg poduzeća, nešto ko kapelnik...« Razložno sam mu to objasnio i 
usporedio, zar ne? A on će meni: »Oprostite, ja sam ispravnik i ne dopuštam da 
se prave vicevi na račun moga zvanja.« Pa se okrene i ode. A ja za njim vičem: 
»Da, da, vi ste ispravnik, a ne Napravnik!« - »A ne,« veli on, »kad ste već tako 
rekli, onda sam, znači, Napravnik!« I zamislite, propao nam posao! I eto, ja sve 
tako, uvijek tako. Uvijek naudim sam sebi svojom ljubaznošću! Jednoć tako, 
prije više godina, velim ja jednoj čak utjecajnoj osobi: »Vaša je supruga, 
gospodine, škakljiva ženska« - misleći naime na njezinu čast, na njezine 
moralne kvalitete, da tako kažem, a on će meni: »Da je niste možda 
poškakljali?« A ja nisam odolio, hajde, mislim, da budem ljubazan, pa mu 
velim: »Jesam, gospodine, poškakljao sam je« - ali onda je on mene 
poškakljao... Samo što je to davno bilo pa me nije više ni sram o tome govoriti; 
uvijek ja tako naudim sam sebi! 


- Pa i sad ste naudili - gadljivo promrsi Miusov. 
»Starac« je šutke motrio i jednoga i drugoga. 


- Ma nemojte! A zamislite, Petre Aleksandroviču, ja sam i to znao, 
dapače, znate, predosjećao sam da ću nauditi sam sebi čim sam progovorio, i 
znate da sam čak predosjećao da ćete me vi prvi na to upozoriti. Onog časa kad 
vidim da mi šala nije uspjela, meni vam se, vaša svetosti, oba obraza počnu 
lijepiti za donje desni i ko da me uhvati grč; to mi je ostalo još iz mladih dana, 
kad sam živio od milosti kod plemića i zarađivao kruh dodvoravanjem. Ja sam 
vam rođeni lakrdijaš, vaša svetosti, a to vam je isto što i jurodivi; ne poričem da 
je u meni možda i nečisti duh, doduše malog kalibra, jer da je malo veći, izabrao 
bi drugo stanište, samo ne vas, Petre Aleksandroviču, jer ni vi niste bogzna 
kakvo stanište. Ali zato vjerujem, u Boga vjerujem. Tek sam u zadnje vrijeme 
počeo nešto malo sumnjati, ali zato sad sjedim i očekujem velike riječi. Ja sam 

vam, vaša svetosti, ko filozof Dideroti“"!, Znate li možda, presveti oče, kako je 
filozof Diderot došao k mitropolitu Platonu za vladavine carice Katarine? Čim 
je ušao, veli mu: »Nema Boga«. A veliki svetitelj nato digne prst i odgovori mu: 
»Reče bezumnik u srcu svojem da nema Boga!« A onaj padne ničice pred njim i 
poviče: » Vjerujem, i odmah bih da se pokrstim!« I pokrstili ga. Kuma mu bila 
kneginja Daškovai*", a Potemkin kum... 


- Fjodore Pavloviču, ovo je zbilja nepodnošljivo! Pa znate i sami da 
lupetate koješta i da ta glupa anegdota nije istinita, što se sad tu prenemažete? - 
reče mu drhtavim glasom Miusov koji se više nije mogao svladavati. 


- Cijelog sam života slutio da to nije istina! - zanosno uzvikne Fjodor 
Pavlovič. - Ali zato ću vam, gospodo, reći svu istinu. Veliki »starče«! Oprostite 
mi, ovo sam zadnje, o pokrštavanju Diderota, ovaj čas stvarno izmislio, evo 
ovog trenutka dok sam vam pričao, a prije mi nikad nije ni na pamet palo. 
Izmislio sam radi pikantnosti same stvari. Zato se i prenemažem, Petre 
Aleksandroviču, da se umilim. Istinabog, ponekad ni sam ne znam zašto to 
radim. A što se tiče Diderota, ono »reče bezumnik« čuo sam dvadesetak puta od 
ovdašnjih vlastelina, još u mladim danima, kad sam kod njih živio; čuo sam, 
između ostalog, i od vaše tetice, Petre Aleksandroviču, Mavre Fominišne. Svi su 
oni i dan-danas uvjereni da je bezbožnik Diderot dolazio k mitropolitu Platonu 
da se prepire s njim oko Boga... 


Miusov je ustao jer ne samo što je izgubio strpljenje nego se kanda i 
zaboravio. Bio je bijesan i znao je da je zbog toga i smiješan. I doista, u ćeliji se 
zbivalo nešto sasvim nevjerojatno. U toj istoj ćeliji okupljali su se gosti možda 
već četrdeset ili pedeset godina, još za prijašnjih »staraca«, ali uvijek obuzeti 
najdubljim strahopoštovanjem i nikako drukčije. Gotovo svi koje su primali 
shvaćali su, ulazeći u ćeliju, da im se iskazuje velika milost. Mnogi su padali na 
koljena i klečali za sve vrijeme posjeta. Mnoge od »visokih« ličnosti, čak i 
učenjaka, pa i neke slobodoumnije osobe koje su dolazile bilo iz radoznalosti, 
bilo iz nekih drugih razloga, kad su ulazili u ćeliju s ostalima ili na razgovor u 
četiri oka, smatrali su svi odreda svojom najprečom dužnošću da iskažu 
najdublje poštovanje i taktičnost za sve vrijeme posjeta, pogotovo što se ovdje 
nisu tražili novci nego je, s jedne strane, bila ljubav i milost, a s druge - 
pokajanje i želja da se riješi neko teško duševno pitanje ili prebrodi u srcu neki 
teški trenutak. Stoga je nenadano lakrdijanje Fjodora Pavloviča, nedostojno 
mjesta na kojem se nalazio, izazvalo u svjedoka, bar u nekih od njih, nedoumicu 
i čuđenje. Jeromonasi su, doduše bez ikakve promjene na licu, ozbiljno i 
pozorno čekali što će reći »starac«, ali se činilo da su već spremni ustati, kao i 

Miusov. Aljoša samo što nije zaplakao, stajao je oborene glave. Najčudnije mu 
je bilo to što mu je brat Ivan Fjodorovič, jedini u koga se uzdao i koji je jedini 
imao toliko utjecaja na oca da ga je mogao obuzdati, sjedio sad sasvim 
nepomično na svojoj stolici, oborenih očiju, i očito čak i pomalo radoznalo 
očekivao kako će to sve završiti, baš kao da ga se sve skupa ništa ne tiče. Na 
Rakitina (seminarista), koji je također bio Aljošin znanac i u neku ruku prijatelj, 
nije se Aljoša usudio ni zirnuti: znao je što on misli (iako to u cijelom manastiru 
nitko drugi nije znao). 

- Oprostite mi... - poče Miusov obraćajući se »starcu« - ako vam se možda 
čini da i ja sudjelujem u ovoj nedostojnoj lakrdiji. Moja je pogreška jedino u 
tome što sam povjerovao da će čak i takav čovjek kao što je Fjodor Pavlovič, u 
posjetu takvoj poštovanoj ličnosti, biti voljan shvatiti svoje dužnosti... Nisam 
računao da ću se morati ispričavati što sam s njim došao ovamo... 


Petar Aleksandrovič ne dovrši nego se do kraja zbuni i htjede već izaći iz 
prostorije. 


- Molim vas da se ne uznemirujete - ustane iznenada »starac« na svoje 
slabe noge, uhvati Petra Aleksandroviča za obje ruke i ponovo ga posjedne na 
stolicu. - Molim vas da se smirite, a posebice vas molim da budete ovdje moj 
gost - pa se nakloni, okrene se i opet sjedne na svoj mali divan. 


- Veliki »starče«, kažite mi da li vas možda vrijeđam svojom živahnošću 
ili ne vrijeđam? - uzvikne odjednom Fjodor Pavlovič i uhvati se objema rukama 
za priručja stolice kao da se sprema skočiti na noge, već prema tome kakav će 
odgovor biti. 


- I vas isto tako lijepo molim da se ne uznemirujete i ne ustručavate - 
obrati se i njemu »starac« usrdnim glasom... - Ne ustručavajte se, osjećajte se 
kao da ste kod svoje kuće. I, što je najvažnije, ne stidite se toliko sama sebe jer 
otud sve i dolazi. 


- Da se osjećam kao kod svoje kuće? To jest da se prirodno ponašam? E, 
to je mnogo, čak i suviše, ali... upravo sam dirnut! Znate, blagoslovljeni oče, 
ipak me radije ne pozivajte da se prirodno ponašam, nemojte toliko riskirati... 
ali neću ni ja sam ići tako daleko da se prirodno ponašam. Ovo vam samo 
govorim da vas zaštitim, upozorim. E, a ostalo je, molim lijepo, još sve 
obavijeno mrakom neizvjesnosti, iako bi neki ovdje htjeli da me ocrne. Ovo ide 
na vašu adresu, Petre Aleksandroviču, a vama, presveto biće, vama iskazujem 
svoje najveće divljenje! - Pa ustane, podigne ruke uvis i nastavi: - »Blažena bila 
utroba koja te nosila, i sise koje si sisao, osobito sise!« Maloprije ste me svojim 
riječima: »Ne stidite se sama sebe jer upravo otud sve dolazi« - tim ste mi 

riječima skroz-naskroz prozreli i pročitali mi nutrinu. Meni se baš tako 
neprestano i čini kad dolazim među ljude, da sam podliji od sviju i da me svi 
drže za lakrdijaša, pa si onda mislim: »Hajde da onda zbilja izigravam 
lakrdijaša, ne bojim se ja što ćete vi misliti o meni jerbo ste svi do jednoga još 
veći podlaci od mene!« Eto zašto sam ja lakrdijaš, od stida sam lakrdijaš, 
»starče« veliki, od stida. Iz puke nepovjerljivosti pravim izgrede. E, kad bih ja 
bio uvjeren dolazeći među ljude da će me svi dočekati kao najdražeg i 
najpametnijeg čovjeka - Gospode, kako bih tada bio dobar čovjek! Učitelju! - i 
najednom klekne. - Što da radim kako bih stekao život vječni? 

Pa i sad je bilo teško pogoditi: da li se samo šali ili je doista toliko ganut? 

»Starac« digne pogled i reče mu smiješeći se: 


- I sami dobro znate što vam je činiti, dosta ste pametni: ne odajte se piću 
i neumjerenosti u riječima, ne odajte se razvratu, a napose obožavanju novca, i 
zatvorite svoje krčme, ako ne možete baš sve, a onda barem dvije-tri. I što je 
glavno, najvažnije - ne lažite! 

- Mislite na ono o Diderotu? 


- Ne, ne mislim na ono o Diderotu. Najvažnije je da sami sebi ne lažete. 
Onaj tko laže sam sebi i sluša svoje laži dotjerat će dotle da neće više moći 
razabrati nikakvu istinu ni u sebi ni oko sebe, pa neće prema tome poštivati ni 
sebe ni druge. A kad ne bude nikoga poštivao, prestat će i voljeti, a da bi se bez 
ljubavi zabavio i razonodio, odat će se strastima i grubim nasladama, i postat će 
u svojim porocima prava životinja, a sve to zato što neprestano laže sam sebi i 
svima drugima. Onaj tko laže sam sebi najlakše se i vrijeđa. Jer ponekad je vrlo 
ugodno uvrijediti se, nije li tako? A čovjek dobro zna da ga nitko nije uvrijedio 
nego da je sam izmislio uvredu i nalagao da bude ljepše, sam je sve preuveličao 
da zaokruži sliku, uhvatio se za riječ i od muhe napravio slona - sam to zna, a 
ipak se prvi vrijeđa, vrijeđa se da mu bude lijepo, da uživa .u svemu tome, a 
samim time dolazi i do prave kivnosti... Ma dajte, ustanite, sjedite, lijepo vas 
molim, pa i ovo su sve lažne geste... 

- Blaženi čovječe! Dajte da vam ruku poljubim - priskoči Fjodor Pavlovič 
i brže-bolje cmokne »starcu« mršavu ruku. - Zbilja, zbilja je ugodno uvrijediti 
se. To ste tako lijepo rekli, nikad ništa ljepše nisam čuo. Da, upravo sam se ja 
cijelog svog života vrijeđao pa sam uživao u tome, vrijeđao sam se iz estetskih 
razloga, jer koji put ne samo što je ugodno nego je i lijepo osjećati se uvrijeđen 
- eto što ste zaboravili spomenuti, veliki »starče«: lijepo je! To ću zapisati u 
svoju bilježnicu. A lagao sam, lagao, svakako sam cijelog života lagao, svakog 
dana i svakog sata. Uistinu sam laž i otac laži! Uostalom, možda i nisam otac 

laži, sve se nešto bunim u citatima, pa neka sam i sin laži, i to je dosta. Samo... 
anđele moj... o Diderotu se valjda može ponekad? Diderot neće nikom naškoditi, 
a neka druga riječ može naškoditi. »Starče« veliki, da, zbilja, umalo da nisam 
zaboravio, a već sam prije tri godine nakanio da se ovdje raspitam, da upravo 
radi toga dođem ovamo, pitam i pouzdano doznam: samo recite Petru 
Aleksandroviču neka me ne prekida! Evo što vas želim pitati: je li istina, oče 
veliki, ono što piše negdje u Životima svetaca - o nekom svetom čudotvorcu 
koga su mučili zbog vjere, a kad su mu na kraju odrubili glavu, da je ustao, 
podigao svoju glavu sa zemlje i »nježno je cjelivaše«. Je li to istina ili nije, 
časni oče? 

- Ne, nije istina - odgovori mu »starac«. 

- Nema ničeg sličnog u Životima svetaca. O kojem to svecu rekoste da 
tako nešto piše? - priupita ga jeromonah, otac knjižničar. 

- Ne znam ni sam o kojem. Ne znam i nije mi jasno. Pričali su mi i zaveli 
me u bludnju. Čuo sam to, a znate tko mi je to rekao? Pa eto, upravo Petar 
Aleksandrovič Miusov koji se maloprije onako rasrdio zbog Diderota, upravo 
mi je on to rekao. 


- Nikad vam ja to nisam rekao. Pa ja s vama nikad i ne razgovaram. 


- Istina je da mi niste vi to rekli, ali ste pričali u društvu u kojem sam i ja 
bio, bilo je to prije četiri godine. Baš sam zato i upamtio što ste me tom svojom 
smiješnom pričom, Petre Aleksandroviču, uzdrmali u mojoj vjeri. Vi to niste 
znali niti ste mogli znati, ali sam se ja tada vratio kući uzdrmane vjere i otada se 
sve više i više kolebam. Da, Petre Aleksandroviču, vi ste bili uzrok mom 
velikom padu! To više nije Diderot, molim lijepo! 

Fjodor Pavlovič se patetično ražestio, iako je svima bilo već potpuno 
jasno da se i opet prenemaže i pretvara. Ipak je Miusova bolno pecnuo. 


- Kakva glupost, ma sve su to gluposti - progunđa on. - Možda sam to 
stvarno nekad i ispričao... ali ne vama. I meni su to drugi pričali. Čuo sam to u 
Parizu od jednog Francuza, da se to kod nas tobože čita iz Života svetaca za 
vrijeme liturgijeiž2... Pričao mi je to vrlo učen čovjek koji je specijalno 
proučavao statističke podatke o Rusiji... Ja uopće nisam čitao Živote svetaca... i 
ne kanim ih ni čitati... Što se sve ne naklapa za ručkovima!... Bilo je to za 
ručkom... 

- Eto, vi ste onda ručali, a ja sam vjeru izgubio! - podbadaše ga i dalje 
Fjodor Pavlovič. 


- Ma briga mene za vašu vjeru! - podvikne Miusov, ali se odjednom 

svlada i prezirno produži: - Vi doslovce kaljate sve čega se dotaknete. 
»Starac« iznenada ustane i reče obraćajući se svim gostima: 


- Oprostite, gospodo, što ću vas napustiti samo na nekoliko minuta, ali 
čekaju me ljudi koji su došli još prije vas. A vi, ipak, ne lažite! - nadoda 
obraćajući se veselo Fjodoru Pavloviču. 

»Starac« pođe iz ćelije, Aljoša i iskušenik potrče za njim da ga odvedu niz 
ulazne stube. Aljoša se gušio, najradije bi bio otišao, ali mu je bilo i drago što se 
»starac« nije uvrijedio i što je dobre volje. »Starac« se zaputi do verande da 
blagoslovi one koji ga čekaju, ali ga Fjodor Pavlovič još načas zadrži na vratima 
ćelije. 

- Blaženi čovječe! - osjećajno uzvikne. - Dopustite mi da vam još jedanput 
poljubim ruku! Ma s vama se stvarno dade razgovarati, dade živjeti! A vi 
mislite da ja uvijek ovako lažem i izigravam lakrdijaša? E pa, znajte da ja sve to 
stalno namjerno izvodim da vas iskušam. Ja vam stalno pipam bilo da vidim 
može li se s vama živjeti? Ima li mjesta mojoj poniznosti uz vašu gordost? 
Izdajem vam pohvalnicu: s vama se dade živjeti! A sad ću ušutjeti. Sad je na 
vama red, Petre Aleksandroviču, da govorite, vi ste sad ostali glavni među 
nama... na deset minuta. 


II 


POBOŽNE ŽENSKINJE 


Dolje, oko drvene verande dograđene uz vanjski zid ograde, sjatila se bila 
ovaj put sama ženskadija, njih dvadesetak. Obavijestili su ih bili da će »starac« 
napokon izaći pa su se okupile i čekale. Na verandu su izašle i vlastelinke 
Hohlakove koje su također čekale »starca«, ali u zasebnoj prostoriji 
namijenjenoj gostima plemićkog roda. Bile su dvije: mati i kći. Gospođa 
Hohlakova, bogata dama, uvijek ukusno odjevena, bijaše još prilično mlada i 
vrlo pristala žena, pomalo blijeda, vrlo živih i gotovo sasvim crnih očiju. Nije 
joj bilo više od trideset tri godine, a već je pet godina bila udovica. 
Četrnaestogodišnjoj kćeri bijahu oduzete noge. Sirota djevojčica nije mogla već 
pola godine hodati pa su je vozili u dugačku, udobnu naslonjaču na kotačima. 

Imala je predivno lice, donekle ispijeno bolešću, ali vedro. Nešto je nestašno 
svijetlilo u njezinim crnim krupnim očima dugih trepavica. Majka joj se još od 
proljetos spremala odvesti je u inozemstvo, ali su ljetos zakasnile radi 
sređivanja prilika na imanju. Već su oko tjedan dana boravile u našem gradu, 
više po poslu nego radi molitve, ali su već jednom, prije tri dana, bile posjetile 
»starca«. Sad su opet iznenada došle iako su znale da »starac« ne može više 
gotovo nikog primiti. Uporno su ga molile i preklinjale da im još jednom udijeli 
»sreću da vide velikog iscjelitelja«. 


Čekajući da se »starac« pojavi, mamica je sjedila na stolici, uz kćer u 
kolicima, a na dva koraka od nje stajao je stari monah koji nije bio iz ovoga 
manastira, nego je došao iz jedne daleke, manje poznate bratovštine na sjeveru. 
I on je želio da ga »starac« blagoslovi. Međutim, čim je izašao na verandu, 
»starac« se zaputio ravno do puka. Gomila se natisnula oko tri ulazne stepenice 
kojima se silazilo s niske verande. »Starac« je zastao na najvišoj stepenici, 
stavio na sebe epitrahilji““ i počeo blagoslivljati žene što su se tiskale oko 
njega. Dovuku do njega i jednu »vikačicu« potežući je za obje ruke. Čim je 
ugledala »starca«, ona odjednom poče štucati nekako ružno vrišteći i sva se 
zatrese kao u groznici. »Starac« joj stavi na glavu epitrahilj i izmoli nad njom 
kratku molitvu, a ona umah umukne i smiri se. Ne znam kako je sad, ali u 
djetinjstvu sam često po selima i manastirima viđao i slušao »vikačice«. 
Dovodili su ih na liturgiju, a one su vrištale ili lajale kao psi da se sva crkva 
orila, ali kad se iznosilo svetotajstvo pa su njih privodili svetotajstvu, učas bi 
prestalo »mahnitanje« i bolesnice bi se svagda na neko vrijeme primirile. Mene 
je to, kao dijete, silno iznenađivalo i zapanjivalo. Ali već sam tada, na svoja 
pitanja, čuo od nekih vlastelina i navlastito od svojih gradskih učitelja da se te 
žene samo pretvaraju da ne bi morale raditi, i da se tome uvijek može stati na 
kraj prikladnom strogošću, pa su u prilog tome navodili kojekakve zgode i 
nezgode. Ali poslije sam od liječnika specijalista, na svoje veliko čudo, doznao 
da tu nema ni govora o pretvaranju, da je to užasna ženska bolest, i to, čini se, 
najraširenija baš kod nas u Rusiji, bolest koja svjedoči o teškoj sudbini naših 
seljakinja i koja potječe od zamornog rada neposredno nakon teškog nestručno 
obavljenog poroda, bez liječničke pomoći; osim toga, od beznadne bijede, od 
zlostavljanja i tako dalje, što gdjekoje ženske naravi ipak ne mogu podnijeti. A. 
čudno i trenutačno ozdravljenje bolesnice koja je mahnitala i otimala se čim su 
je priveli svetotajstvu, što su mi tumačili pretvaranjem i opsjenama koje su 
tobože maslo samih »klerikalaca«, zbivalo se zacijelo također sasvim prirodnim 
putem, pa su žene koje su je privodile svetotajstvu i, što je najvažnije, sama 
bolesnica, čvrsto vjerovale, kao u neprijepornu istinu, da nečisti duh koji je 

ovladao bolesnicom nikako ne može podnijeti svetotajstvo, do kojeg su doveli 
bolesnicu i nagnali je da se pokloni pred njim. Stoga je uvijek dolazilo (i moralo 
dolaziti) u nervozne i, dakako, psihički bolesne žene do neminovnog potresa 
čitava organizma u trenutku kad bi se poklonila pred svetotajstvom, potresa 
izazvanog očekivanjem neizbježnog čuda ozdravljenja i čvrstim uvjerenjem da 
će se to čudo dogoditi. I zaista se događalo, makar na trenutak. Tako se i ovaj 
put dogodilo, onog istog časa kad je »starac« epitrahiljem pokrio bolesnici 
glavu. 


Mnoge žene što su se tiskale oko njega lijevale su suze od ganuća i zanosa 
koje je izazvao učinak toga trenutka, druge su navaljivale da mu poljube barem 
krajičak odjeće a treće su naricale. On ih je sve blagoslivljao, a s nekima je i 
razgovarao. »Vikačicu« je već poznavao, i prije su mu je dovodili jer je bila iz 
blizine, iz sela ciglih šest vrstai** od manastira. 


- A eno i jedne izdaleka! - pokaže on na ženu, koja još nije bila stara ali je 
bila vrlo mršava i ispijena, a lice joj ne bijaše preplanulo od sunca nego posve 
crno. Klečala je i netremice motrila »starca«. Pogled joj bijaše pomalo 
izbezumljen. 


- Izdaleka, oče, izdaleka, tristo vrsta ovdale. Izdaleka, oče, izdaleka - 
odgovori žena zapijevajući, nekako odmjereno njišući glavom tamo-amo i 
podupirući obraz šakom. Govorila je kao da nariče. Postoji u puku šutljiv i 
dugotrajan jad koji se povlači u sebe i šuti. Ali ima i nesnosan jad što izbija u 
suzama i od tog trena prelazi u naricanje. To biva osobito kod žena. Ali taj jad 
nije lakši od onog nijemog. To naricanje ublaži bol samo time što još više 
ranjava i kida srce. Takvu jadu nije ni do utjehe, a hrani se svojom neutaživošću. 
Naricanje je tek potreba da se neprestano pozljeđuje rana. 

- Bit će da si iz grada? - nastavi »starac« promatrajući je radoznalo. 

- Iz grada smo, oče, iz grada, seljaci smo, ali smo u gradu, u gradu živimo. 
Došla sam oče, da tebe vidim. Culi smo za tebe, oče, čuli. Sina sam nejakog 
pokopala, pa sam pošla da se molim Bogu. Bila sam već u tri manastira, pa mi 
rekoše: »Svrati, Nastasjuška, i onamo,« to jest k vama, dragoviću, k vama. I 
došla sam, sinoć sam bila na bdjenju, a danas me evo i kod vas. 

- A što plačeš? 

- Sinčića mi je žao, oče, tri mu je mjeseca falilo do tri godine. Za sincem 
patim, oče, za sincem. Ostao nam zadnji sinčić, četvoro smo djece imali ja i 


Nikituška, al ne drže nam se djeca, ne drže, diko, ne drže. Troje sam prvih 
pokopala i nisam ih previše žalila, a ovog sam zadnjeg pokopala i ne mogu ga 

zaboravit. Evo ko da tu preda mnom sad stoji, nikako ne odlazi. Dušu mi je 
ispio. Pogledam mu tako rublje, košuljicu il čizmice pa zaridam. Poslažem sve 
ono što je za njim ostalo, svaku njegovu stvarcu, pa gledam i kukam. Kažem ja 
Nikituški, svom čovjeku: »Pusti me, gazda, da odem na hodočašće.« On vam je 
fijakerist, nismo mi siromašni, oče, nismo siromašni, sami smo svoje gazde, 
imamo sve što nam treba, i konje i fijaker. Al našto nam sve to? Počeo se opijat 
otkako mene nema, Nikituška moj, sigurno se opija, a i prije se opijao: čim ja 
okrenem leđa, a on se već maši čašice. Al sad više i ne mislim na njeg. Već je 
evo treći mjesec kako sam ošla od kuće. Zaboravila sam, sve sam zaboravila i 
neću da se sjećam; a i šta ću sad s njim? Raskrstila sam s njim, raskrstila, sa 
svime sam raskrstila. Ne bih htjela više ni gledat kuću i imanje, ništa više ne 
želim vidjet! 

- Znaš šta, majko - prozbori »starac« - jednom je, nekoć davno, jedan 
veliki svetac vidio u hramu isto tako uplakanu majku koja je isto tako tugovala 
za svojim sinčićem jedincem, koga je Bog također pozvao k sebi. I svetac joj 
reče: »Pa zar ne znaš ti kako se takva dječica ničeg ne boje pred prijestoljem 
Božjim? Nitko se manje od njih ne boji u kraljevstvu nebeskom: “Ti si nam, 
Gospode,* vele oni Bogu, “podario život, a tek što smo ga ugledali, opet si nam 
ga oduzeo.* I toliko ga slobodno mole i preklinju da im Gospod odmah daje 
anđeoski čin. Zato se i ti, ženo,« reče svetac, »raduj, a ne plači, jer je i tvoje 
dijete sada kod Gospoda u zboru njegovih anđela.« Eto što je taj svetac rekao 
nekoć davno toj uplakanoj ženi. A bio je to velik svetac i nije joj mogao reći 
neistinu. Stoga znaj i ti, majko, da i tvoj sin sad jamačno stoji pred prijestoljem 
Gospodnjim, i raduje se i veseli se i moli Bogu za tebe. Zato i ti plači, ali se i 
raduj! 

Žena ga je slušala oborene glave, podupirući rukom obraz. I duboko 
uzdahnula. 

- Isto me tako tješio i moj Nikituška, govorio mi je od riječi do riječi ko i 
ti: »Luda li si,« veli mi, »što plačeš, sinčić nam sad sigurno pjeva kod 
Gospodina Boga s anđelima«. Tako mi veli, a i sam plače, vidim da plače ko i 
ja. A ja ću njemu: »Znam ja, Nikituška, a gdje bi drugdje mogo i bit no u 
Gospodina Boga, samo što nije više s nama ovdje, Nikituška, nema ga evo ovdje 
ko što je nekad sjedio!« Ma samo da mi ga je pogledat još samo jedanput, samo 
da mi je zirnut na nj još jedan jedini put, ne bi mu ni prilazila, ni pisnula ne bi, 
pritajila bi se u kutu, samo da ga načas vidim, da ga čujem kako se igra u 
dvorištu, da dođe ko nekad i dovikne mi svojim glasićem: »Mamice, gdje si?« 
Samo da mi je čut još jedan jedini put kako tapka nožicama po sobi, kako ide 

tup-tup, onim svojim sitnim koracima, onako kako je, sjećam se, nekad trčo do 
mene, cičo i smijo se, samo da mi je čut te njegove nožice, čut i prepoznat ih! 
Al nema njega, oče, nema njega i nikad ga više neću čut! Evo i njegova pojasića, 
al njega nema i nikad ga više neću vidjet ni čut!... 

I izvadi iz njedara mali izvezeni pojas svoga mališana, a tek što ga ugleda, 
sva se zatrese od jecaja i pokrije oči prstima kroz koje iznenada poteku suze 
potokom. 


- A ovo - produži »starac« - ovo ovdje biblijska »Rahela plače za svojom 
djecom i ne može se utješiti jer ih nema«, takva je vama majkama sudbina 
određena na zemlji. I nemoj se tješiti, i ne treba da se tješiš, nemoj se tješiti, 
plači i ne tješi se, samo kad god plačeš, svakako se sjeti da je sinčić tvoj jedan 
od anđela Božjih i da te odonud gleda i vidi te, i raduje se tvojim suzama i 
pokazuje na njih Gospodu Bogu. I dugo ćeš još plakati tim svojim materinskim 
plačem, ali naposljetku će se plač pretvoriti u tihu radost i tvoje će gorke suze 
biti samo suze tihoga ganuća i čišćenja srca što spasava od grijeha. A sinčića ću 
tvog pomenuti za pokoj duše - kako se ono zvao? 

- Aleksej, oče. 

- Lijepo ime. Po Alekseju, čovjeku Božjem? 

- Božjem, oče, Božjem, po Alekseju, čovjeku Božjem! 

- Kakav svetac! Pomenut ću ga, majko, pomenut ću, a pomenut ću i tvoju 
tugu u molitvi, i pomenut ću ti muža da bude zdrav. Samo grehota je što ga 
ostavljaš. Odlazi mužu i čuvaj ga! Vidjet će odonud tvoj sinac da si mu ostavila 
oca pa će zaplakati zbog vas; zašto mu kvariš blaženstvo? Ta živ je on, živ, jer 
duša je vječna, on nije u kući, ali je nevidljiv uz vas. Kako će doći kući kad 
kažeš da ti je omrznula kuća? Komu će doći ako vas, oca i majku, ne nađe 
zajedno? Ti ga sad sanjaš i mučiš se, a on će ti onda poslati slatke snove. Vrati 
se k mužu, majko, još se danas vrati! 


- Idem, rođeni, kad mi kažeš. Srce si mi razumio. Nikituška, Nikituška 
moj, čekaš ti mene, dragoviću, čekaš! - poče žena naricati, ali se »starac« već 
bio obratio jednoj posve oronuloj starici koja nije bila odjevena kao 
hodočasnica, nego kao građanka. Po očima joj se vidjelo da ima neku poruku i 
da ju je došla priopćiti. Reče da je podoficirska udovica iz blizine, iz samoga 
našeg grada. Sin joj je, Varenjka, služio u nekom vojnom povjerenstvu, ali je 
otišao u Sibir, u Irkutsk. Dva puta se odonud javio pismom, ali ima već godina 
dana kako ne piše. Raspitivala se za njega, ali ne zna pravo ni gdje da pita. 


- Baš mi neki dan veli Stepanida Iljinišna Bedrjagina, bogata trgovkinja: 

»Uzmi,« veli, »Prohorovna, i zapiši sina svoga za pomen,« veli, »odnesi u crkvu 
i pomeni ga za pokoj duše. Duša će mu se«, veli, »zaželjet doma pa će ti se javit 
pismom. To ti je,« veli Stepanida Iljinišna, »živa istina, višeput provjerena.« 
Samo što ja ipak dvojim... Svjetlosti naša, je li to istina il nije, i bi li tako bilo 
dobro? 

- Ni govora. Sramota je to i pitati. A i kako bi to bilo živu dušu, i to 
rođena mati, da pominje za pokoj! To ti je velik grijeh, sličan vraćanju, i samo ti 
se zbog neznanja može oprostiti. Nego se ti radije pomoli Kraljici Nebeskoj, 
hitroj zaštitnici i pomoćnici, za njegovo zdravlje, i da ti oprosti što si krivo 
mislila. I znaš što ću ti još reći, Prohorovna: ili će ti se uskoro sin vratiti, ili će 
ti se pismom javiti. Toliko da znaš! A sad idi mirne duše kući. Živ ti je sin, kad 
ti kažem. 

- Dragoviću naš, platio ti Bog, dobrotvore naš, što se moliš za sve nas i 
grijehe naše... 


»Starac« je dotle bio već zapazio u gomili dva vatrena oka uprta u sebe, 
iznurene, naoko sušičave, iako još mlade seljanke. Gledala ga je nijemo, oči su 
ga nešto molile ali kao da mu se bojala prići. 

- A što tebe nosi, rođena? 

- Izbavi mi dušu, rođeni - tiho i polagano izusti ona, klekne i pokloni mu 
se do nogu. - Zgriješila sam, oče rođeni, grijeha se svojega bojim. 

»Starac« sjede na najnižu stepenicu, a žena mu se približi ostajući i dalje 
na koljenima. 


- Udovica sam već treću godinu - počne ona polušaptom i nekako se 
trzajući. - Teško mi je bilo s mužem, bio je star i gadno me tuko. Ležo je 
bolestan, a ja ga gledam i mislim: a šta ako ozdravi i opet stane na noge, šta ću 
onda? I tad mi je baš došla ta misao... 


- Čekaj malo - reče joj »starac« i primakne uho do njenih usana. Žena je i 
dalje tiho šaputala tako da se gotovo ništa nije moglo razumjeti. Uskoro je 
ušutjela. 

- Treća godina? - priupita je »starac«. 

- Treća godina. Isprva nisam na to mislila, ali sam odnedavno počela 
pobolijevat, tuga me pritisla. 

- A jesi li izdaleka došla? 

- Preko petsto vrsta ovdale. 

- Jesi li kazala sve na ispovijedi? 

- Jesam, dva puta. 

- Jesu li te pripustili pričesti? 

- Jesu. Bojim se; bojim se smrti. 

- Ništa se ti ne boj, nikad se ne boj, i ne tuguj! Samo da ti kajanja ne 
ponestane - sve će ti Bog oprostiti. Nema toga grijeha, i ne može ga biti na 
cijelom svijetu, koji Bog ne bi oprostio onome tko se iskreno kaje. I ne može 
uopće čovjek počiniti tako velik grijeh koji bi iscrpao beskrajnu ljubav Božju. 
Zar može biti takav grijeh koji bi nadmašio ijubav Božju? Samo na kajanje 
misli, neprekidno, a strah odagnaj od sebe. Vjeruj da te Bog voli više nego što 
možeš i zamisliti, voli te i s tim tvojim grijehom i u tvom grijehu. Odavno je 
rečeno da se na nebu više raduju jednom pokajniku nego desetorici pravednika. 
Idi kući i ne boj se! Ne vrijeđaj se na ljude, ne ljuti se zbog uvreda. Pokojniku 
oprosti u srcu sve ono čime te uvrijedio, istinski se pomiri s njim. Ako se kaješ, 
onda i voliš. A ako budeš voljela, onda si već Božja... Ljubavlju se ispašta, sve 
spasava. Kad sam ti se već ja, čovjek isto tako grešan ko i ti, smilovao i požalio 
te, kako ne bi Bog! Ljubav je takvo neprocjenjivo blago da njome možeš 
otkupiti cijeli svijet, možeš iskupiti ne samo svoje nego i tuđe grijehe. Idi i ne 
boj se! 

Prekriži se tri puta, skine sa sebe svetu sličicu i objesi je njoj oko vrata. 
Ona mu se bez riječi pokloni do zemlje. On se pridigne i veselo pogleda jednu 
zdravu seljanku s dojenčetom u naručju. 


- Iz Višegorja sam, dragoviću. 
- Ipak si šest vrsta dovde s djetetom preprtila. Što ti je? 


- Došla sam da te vidim. Bila sam već kod tebe, da nisi zaboravio? Ne 
služi te baš pamćenje ako si me već zaboravio. Rekoše mi da si bolestan, pa 
mislim šta ću, idem ga samo vidjet: i evo, vidim te, ko kaže da si bolestan? 
Poživjet ćeš ti još dvadeset godina, zbilja, Bog te poživio! Zar ih je malo koji se 
za te mole Bogu, pa da ti boluješ? 

- Hvala ti na svemu, draga moja. 


- Kad sam već tu, imam jednu malu molbu na tebe: evo, ovdje je šezdeset 
kopjejaka, pa ih daj, dragoviću, nekoj koja je siromašnija od mene. Kad sam 
pošla vamo, sve mislim: bolje da njemu dadnem, on će već znat kojoj će dat. 


- Hvala ti, draga moja, hvala ti, dobra moja. Volim te. Svakako ću ti 
ispuniti molbu. Je li ti to curica u naručju? 


- Curica, diko, Lizaveta. 

- Blagoslovio vas Bog obadvije, i tebe i dijete Lizavetu. Razgalila si mi 
srce, majko! Zbogom, drage moje, zbogom, mile moje, predrage moje! 


Sve ih blagoslovi i duboko im se pokloni. 


IV 


DAMA MALE VJERE 


Promatrajući svu tu scenu »starčeva« razgovora s prostim pukom i 
blagoslivljanje, vlastelinka je tiho ronila suze i otirala ih rupčićem. Bijaše to 
osjećajna i otmjena dama, sa sklonostima po mnogo čemu uistinu dobrim. Kad 
je »starac« napokon došao do nje, ushićeno ga dočeka riječima: 


- Da znate samo koliko sam prepatila gledajući te ganutljive scene... - ne 
dovrši misao od uzbuđenja. - O, ja shvaćam da vas narod voli, pa i ja volim 
narod, želim ga voljeti, a kako i ne bih voljela narod, taj naš divni, u svojoj 
veličini tako prostodušni ruski narod! 


- A kako je zdravlje vaše kćeri? Opet ste poželjeli porazgovarati sa 
mnom? 


- Ah, uporno sam molila, preklinjala, bila sam spremna i kleknuti, pa i tri 
dana klečati pod vašim prozorima. Došli smo k vama, veliki iscjelitelju, da vam 
iskažemo svu svoju srdačnu zahvalnost. Jer vi ste moju Lizu izliječili, potpuno 
izliječili, a čime - time što ste se u četvrtak pomolili nad njom, položili ruke na 
nju. Pohitale smo izljubiti te vaše ruke, izliti pred vas svoje osjećaje i duboko 
poštovanje! 

- Kako izliječio? Pa evo i sad sjedi u kolicima! 

- Ali nema više one noćne groznice, evo već dva dana, baš od četvrtka - 
nervozno zabrza dama. - I ne samo to nego su joj se i noge ojačale. Jutros je 
ustala zdrava, svu je noć spavala, pogledajte je kako se rumeni, kako joj se oči 
svijetle! Prije je stalno plakala, a sad se smije, vesela je, vedra. Danas je 
odlučno zatražila da je osovimo na noge i stajala je cijelu jednu minutu sama, 
bez ičije pomoći. Okladila se sa mnom da će za dva tjedna plesati kadrilu. Zvala 
sam ovdašnjeg liječnika Gercenštubea; on sliježe ramenima i veli: »Čudim se, 

ne znam što da mislim.« I vi biste htjeli da vas ne uznemirujemo, da ne letimo 
ovamo i da vam ne zahvaljujemo? Lise, zahvali se, zahvali! 


Ljepuškasto, nasmiješeno lice Lise odjednom se uozbilji, djevojka se 
pripodigne u naslonjaču koliko je mogla, i gledajući »starca«, sklopi ruke pred 
njim, ali se ne suzdrži da se ne nasmije... 

- To se ja njemu smijem, njemu! - pokaže ona na Aljošu ljuteći se 
djetinjasto na samu sebe što nije odoljela da se ne nasmije. Tko bi tada pogledao 
Aljošu, koji je stajao na korak iza »starca«, vidio bi da je naglo pocrvenio, da ga 
je u hipu oblilo rumenilo. Sijevnuo je očima i oborio ih. 


- Alekseju Fjodoroviču, ona ima neku poruku za vas... A kako je vaše 
zdravlje? - proslijedi mamica obraćajući se iznenada Aljoši i pružajući mu ruku 
u elegantnoj rukavici. »Starac« se osvrne i odjednom zagleda u Aljošu. Ovaj se 
primakne Lizi i prihvati joj ruku smješkajući se nekako čudno i nespretno. Lise 
se uozbilji. 

- Ovo vam šalje Katerina Ivanovna - i preda mu pisamce. - Posebno vas 
moli da navratite do nje, ali što prije, što prije, da je ne iznevjerite nego da 
svakako dođete. 

- Ona mene moli da dođem? Pa ja k njoj... A zašto da dođem? - promrmlja 
Aljoša, silno začuđen. Lice mu odjednom poprimi vrlo zabrinut izraz. 


- Ma sve je to u vezi s Dmitrijem Fjodorovičem i... svim onim nedavnim 
događajima - brže-bolje objasni mamica. - Katerina Ivanovna nešto je 
nakanila... ali radi toga se mora svakako s vama vidjeti... a zašto? Dabome da ne 
znam, ali vas moli da što prije dođete. I vi ćete doći, sigurno ćete doći, to vam 
nalažu čak i kršćanski osjećaji. 

- Pa ja sam nju samo jedanput vidio - produži isto onako začuđeni Aljoša. 

- O, kako je ona uzvišeno, nedostižno stvorenje!... Već samim svojim 
patnjama... Pomislite samo što je sve pretrpjela, i što sad trpi... sve je to užasno, 
užasno! 

- Dobro, doći ću - odluči Aljoša preletjevši pogledom po kratkom i 
zagonetnom pisamcu, u kojem, osim usrdne molbe da dođe, nije bilo nikakva 
drugog objašnjenja. 

- Ah, kako je to od vas lijepo i ljubazno - odjednom usklikne Lise, sva 
ushićena. - A ja mami stalno govorim: neće on otići ni za živu glavu, on se trapi. 
O, kako ste vi divni! Ma ja sam oduvijek mislila da ste divni, i drago mi je što 
vam to sad mogu reći. 

- Lise! - značajno će mamica ali se odmah i nasmiješi. - Vi ste, Alekseju 
Fjodoroviču, i na nas zaboravili, uopće nam više ne dolazite, a Lise mi je već 
dvaput rekla da joj je samo s vama lijepo. 


Aljoša podigne oboreni pogled i opet naglo pocrveni, i ponovo se iznenada 
osmjehne a da ni sam nije znao čemu. Uostalom, »starac« ga nije više motrio. 
Zapodjenuo je bio razgovor s pridošlim monahom, koji je, kako već rekosmo, 
čekao uz Lizina kolica da se »starac« pojavi. Bijaše to, po svemu sudeći, monah 
skromna porijekla, to jest seljačkog, uskogrudnih, krutih svjetonazora, ali pravi 
vjernik i tvrdoglav na svoj način. Reče da je odnekud s Dalekog sjevera, iz 
Obdorska, od Svetog Silvestra, iz siromašnog manastira u kojemu ima svega 
devet monaha. »Starac« ga blagoslovi i pozove da dođe k njemu u ćeliju kad god 
zaželi. 

- A kako se usuđujete raditi tako nešto? - upita ga odjednom monah 
pokazujući dostojanstveno i svečano na Lise. Ciljao je na njeno »ozdravljenje«. 


- Dakako da je o tome još prerano govoriti. Olakšanje nije još potpuno 
ozdravljenje, a moglo je nastupiti i iz nekih drugih razloga. Ali ako je što i bilo, 
nije bilo ničijom moći osim voljom Božjom. Sve je od Boga. Posjetite me, oče - 
nadoda - jer ne mogu primati u svako doba: pobolijevam i znam da su mi dani 
odbrojeni. 

- Ma ne, ne, neće nam vas oduzeti Bog, još ćete vi dugo, dugo poživjeti - 
uzvikne mamica. - A od čega bolujete? Izgledate tako zdravi, vedri i sretni. 

- Danas mi je mnogo lakše, ali znam da će ovo kratko potrajati. Ja sad 
svoju bolest dobro poznajem. Ako vam se čini da sam vedar, niste me mogli 
nikad i ničim toliko obradovati koliko tim riječima. Jer ljudi su stvoreni da budu 
sretni, tko je potpuno sretan, taj ima puno pravo kazati sam sebi: »Ispunio sam 
zavjet Božji na ovom svijetu«. Svi pravednici, svi sveci, svi sveti mučenici bili 
su sretni. 

- O, kako vi lijepo govorite, kakve smione i uzvišene riječi! -uzvikne 
mamica. - Baš kao da probadate čovjeka svojim riječima. A sreća, gdje je sreća? 
Tko može za sebe reći da je sretan? O, kad ste već bili tako dobri i dopustili nam 
da vas danas još jedanput vidimo, saslušajte onda sve ono što vam prošli put 
nisam stigla reći, što se nisam usudila reći, sve ono zbog čega toliko patim, i to 
već jako, jako dugo! Ja vam patim, oprostite, ja patim... - Obuzeta nekakvim 
vatrenim i plahovitim zanosom, sklopi pred njim ruke. 


- Od čega zapravo? 
- Ja vam patim... zato što ne vjerujem. 

- Ne vjerujete u Boga? 

- Ma ne, ne, ne usuđujem se to ni pomisliti, ali budući je život takva 
zagonetka! I nitko, ama baš nitko da je odgonetne! Čujte, vi ste iscjelitelj, vi 
poznajete dušu čovjekovu; ja se, naravno, ne usuđujem očekivati da mi potpuno 
vjerujete, ali vas uvjeravam najsvečanije što mogu da sad ovo ne govorim iz 
lakoumnosti, da me ta misao o zagrobnom životu uzbuđuje i boli, da se 
užasavam i grozim... A ne znam komu da se obratim, nisam se nikad usuđivala... 
Evo, sad sam se tek odvažila da se vama obratim... O, Bože, što ćete sad vi 
misliti o meni! - I ona pljesne rukama. 


- Ne brinite se vi zbog toga što ja mislim - odgovori joj »starac«. - Ja 
čvrsto vjerujem u iskrenost vaše tuge. 


- O, kako sam vam zahvalna! Evo vidite: zatvaram oči i mislim: otkud mi 
to kad svi vjeruju? Sad nas sve uvjeravaju da je to iz straha od užasnih prirodnih 
pojava, i da svega toga nema. Pa dobro, mislim, ja sam sav svoj život vjerovala 
- a kad umrem, odjednom nema ničega, i samo će »korov izrasti na grobu«, kao 
što sam pročitala u jednog pisca. Pa to je užasno! Kako, kako da povratim vjeru? 
Uostalom, vjerovala sam samo dok sam bila malo dijete, onako mehanički, ne 
misleći ni na što... A kako, kako se to može dokazati, evo, došla sam da padnem 
ničice pred vama i da vas to zamolim. Jer, ako i ovu priliku propustim, nitko mi 
više do kraja života neće odgovoriti na ovo pitanje. Kako se može dokazati, 
kako se može uvjeriti? O, jadna ja! Stojim i svud oko sebe vidim da je svima 
svejedno, gotovo svima, nikog za to nije briga, a ja sama to ne mogu više 
podnijeti. To je ubitačno, ubitačno! 

- Dakako da je ubitačno. Ali tu se ništa ne može dokazati, jedino se čovjek 
može uvjeriti. 

- Kako? Čime? 

- Iskustvom djelatne ljubavi. Potrudite se voljeti svoje bližnje djelatno i 
ustrajno! Prema tome koliko budete uspijevali u ljubavi, toliko ćete se 
uvjeravati i u opstojnost Božju, i u besmrtnost svoje duše. Ako se dovinete do 
potpunog samoprijegora u ljubavi, onda ćete svakako povjerovati u Boga i 
nikakva vam sumnja neće moći prodrijeti u dušu. To je provjereno, to je 
sigurno. 

- Djelatnom ljubavi? Evo opet jednog pitanja, i to kakvog pitanja, kakvog 
pitanja! Evo vidite: ja toliko volim čovječanstvo da katkad poželim, vjerujte mi, 
ostaviti sve, sve što imam Lizi i otići u sestre milosrdnice. Zatvaram oči, 
mislim i snatrim, i u tim trenucima osjećam u sebi neodoljivu snagu. Nikakve 

rane, nikakvi gnojni čirevi ne bi me mogli odvratiti. Previjala bih i ispirala sve 
svojim rukama, dvorila bih te patnike, spremna bih bila ljubiti im rane... 


- Već je i to dobro i mnogo što snatrite o tome, a ne o nečem drugom. Ne 
bih se začudio da tu i tamo stvarno i učinite koje dobro djelo. 


- Jest, ali da li bih mogla dugo tako živjeti? - vatreno i gotovo 
izbezumljeno proslijedi dama. - To je ono najvažnije pitanje! To je i najmučnije 
od svih pitanja. Zažmirim tako i pitam samu sebe: bi li dugo izdržala na tom 
putu? A ako ti bolesnik komu ispireš rane ne uzvrati odmah zahvalnošću, nego 
te, naprotiv, počne mučiti svojim hirovima, ne cijeneći i ne zapažajući tvoje 
čovjekoljubive usluge, počne se izdirati na tebe i grubo zahtijevati, dapače, 
tužiti se tamo nekoj vlasti (što često čine oni koji mnogo pate) - što ćeš tada? 
Hoće li se tvoja ljubav održati ili neće? I eto, zamislite, već sam, na svoj užas, 
došla do zaključka: ako postoji nešto što bi moglo umah ohladiti moju 
»djelatnu« ljubav spram čovječanstva, onda bi to jedino mogli biti nezahvalnost. 
Jednom riječju, ja sam radnica koja radi za plaću, smjesta traži plaću, to jest 
pohvalu i plaću, ljubav za ljubav. Inače nisam kadra nikoga voljeti! 


Damu je spopao napadaj posve iskrenog bičevanja same sebe, a kad je 
dovršila, pogledala je »starca« izazovno i odrješito. 


- To je vaše navlas isto ono što mi je govorio, prilično davno, uostalom, 
jedan liječnik - pripomene »starac«. - Bio je to već postariji čovjek i svakako 
mudra glava. Govorio je isto tako otvoreno kao i vi, iako u šali, ali u gorkoj šali. 
»Ja,« veli, »volim čovječanstvo, ali se čudim sam sebi: što više općenito volim 
čovječanstvo, to manje volim ljude, to jest svakog za sebe, kao pojedince. U 
mašti sam se često,« veli, »zanosio strastvenim mislima da služim 
čovječanstvu, i možda bih doista pristao da me raspnu za ljude kad bi se to 
odjednom zatražilo od mene, a kad tamo, ne mogu ni dva dana ni s kim 
proboraviti u istoj sobi, to znam iz iskustva. Čim je netko blizu mene, samom 
mi svojom prisutnošću guši taštinu i ograničava slobodu. U dvadeset četiri sata 
može mi i najbolji čovjek omrznuti: jedan zato što dugo jede za ručkom, drugi 
zato što je prehlađen pa se neprestance useknjuje. »Ja,« velim, »postajem 
ljudima neprijatelj čim me tko dotakne. Zbog toga se uvijek tako i događalo: što 
sam više mrzio pojedince, to sam vatrenije ljubio čovječanstvo.« 

- Ali što da se radi? Što da se u takvu slučaju radi? Zar da čovjek zapadne 
u očaj? 

- Ne, dovoljno je i to što vas to muči. Učinite što možete, i to će vam se 
upisati u dobro. Vi ste već mnogo učinili jer ste uspjeli tako duboko i iskreno 
upoznati samu sebe! A ako ste i sa mnom ovaj put razgovarali ovako iskreno 

samo zato da bih vas ja pohvalio za vašu istinoljubivost kao što sam vas i 
pohvalio, onda dakako da nećete daleko dogurati u djelatnoj ljubavi; sve će i 
dalje ostati samo u vašoj mašti i cijeli će vam život minuti kao priviđenje. 
Razumije se da ćete onda zaboraviti i na budući život, i da ćete se na kraju sami 
od sebe već nekako smiriti. 


- Dotukli ste me! Evo, tek sam sad, ovog časa dok ste govorili, shvatila da 
sam doista očekivala samo pohvalu od vas za svoju iskrenost kad sam vam 
pričala o tome kako ne bih podnijela tuđu nezahvalnost. Pokazali ste mi kakva 
sam, prozreli ste me i objasnili me meni samoj! 


- Ozbiljno mislite? E pa, sad, nakon takva vašeg priznanja, vjerujem da ste 
iskreni i dobri u duši. Ako i ne postignete sreću, uvijek imajte na umu da ste na 
dobru putu, i pazite da ne skrenete s njega. Što je najvažnije, klonite se laži, 
svake laži, a poglavito ne lažite sami sebi. Pazite na svoje laži, i ispitujte ih 
svakog sata, svakog časa. Klonite se i gađenja prema sebi i prema drugima: ono 
što vam se u vama samima čini da je ružno, čisti se već samim time što ste to u 
sebi uočili. Klonite se i straha iako je strah samo posljedica laži. Ne bojte se 
nikad svoje malodušnosti u ostvarivanju ljubavi, ne bojte se previše čak ni 
svojih ružnih postupaka u vezi s tim. Žao mi je što vam ne mogu reći ništa 
utješnije jer je djelatna ljubav prema izmaštanoj ljubavi, nešto surovo i strašno. 
Izmaštana ljubav žudi za brzim pothvatom, za brzim zadovoljenjem, i da je svi 
vide. To doista dovodi do toga da čak i život daju, samo da ne traje dugo, nego 
da se što prije završi, kao na pozornici, i da svi to gledaju i slave. Djelatna je 
pak ljubav rad i ustrajnost, a za neke možda čak i znanost; Ali predskazujem 
vam da ćete u onom istom trenutku kad budete zgroženi gledali kako, uza sav 
svoj trud, ne samo što se niste približili cilju nego ste se od njega kanda i 
udaljili - tog istog trenutka, predskazujem vam, iznenada ćete stići na cilj i 
jasno ugledati nad sobom čudotvornu moć Gospodovu, koji vas je za sve to 
vrijeme volio i za sve vas vrijeme vodio na neki tajanstveni način. Oprostite što 
ne mogu dulje ostati s vama, čekaju me. Do viđenja. 


Dama je proplakala. 

- Lise, Lise, molim vas, blagoslovite je, blagoslovite! - odjednom se sva 
usplahiri. 

- Ma ona ne zavređuje ljubav. Vidio sam ja kako neprestano tjera šegu - 
našali se »starac«. - Sto ste se stalno smijali Alekseju? 


Lise se doista za sve to vrijeme smijala Aljoši. Ona je već poodavno, još 
prošli put, primijetila kako se Aljoša snebiva i nastoji je ne gledati, a to ju je 
strašno zabavljalo. Neprestano ga je motrila i vrebala svaki njegov pogled: ne 

mogavši izdržati njena pogleda neprestano uprta u sebe, Aljoša bi ovda-onda i 
nehotice, privučen neodoljivom silom, bacio pogled na nju, a ona bi mu se istog 
časa slavodobitno nasmiješila gledajući ga u oči. Aljoša bi se tada opet zbunio i 
još više naljutio. Naposljetku se okrenuo na drugu stranu i sakrio »starcu« za 
leđa. Nakon nekoliko minuta, privučen onom istom neodoljivom silom, opet se 
okrenuo da vidi gleda li ga ili ne gleda, pa je ustanovio da se Lise bila gotovo 
sasvim nagnula iz naslonjača te izviruje sa strane ne bi li ga vidjela, a kad mu je 
ulovila pogled, nasmijala se grohotom tako da ni »starac« nije više mogao 
izdržati da ne kaže: 


- A zašto ga, obješenjakinjo, toliko zadirkujete da se stidi? 
Lise odjednom, sasvim neočekivano, pocrveni, sijevne očima i strašno se 


uozbilji, pa se vatreno i nezadovoljno počne iznenada žaliti nervoznom 
brzorečicom: 


- A zašto je on baš sve zaboravio? Dok sam bila mala, nosio me na rukama 
i igrao se sa mnom. Znate li da je dolazio k nama da me uči čitati? A prije dvije 
godine, kad je odlazio, rekao mi je da me nikad neće zaboraviti, da ćemo 
dovijeka ostati prijatelji, dovijeka, dovijeka! A sad me se najednom boji kao da 
ću ga pojesti, što li? Što mi ne priđe, što ne porazgovara sa mnom? Zašto neće 
da dođe k nama? Zar ga možda vi ne puštate: pa znamo da svuda odlazi. Ne bi 
ipak bilo pristojno da ga ja pozivam, on bi se prvi morao sjetiti, ako me nije 
zaboravio. E, da, on se sad trapi ovdje! A što ste mu navukli tu dugačku 
mantiju... Past će ako potrči... 


I odjednom, ne mogavši se svladati, pokrije lice rukom i nasmije se 
strašno, nezadrživo, dugim, nervoznim i nečujnim smijehom od kojeg se sva 
tresla. »Starac« ju je saslušao smiješeći se i nježno je blagoslovio, a kad mu je 
ona počela ljubiti ruku, iznenada ju je prinijela svojim očima i zaplakala: 

- Ne ljutite se na mene, ja sam vam luda, ništa ne vrijedim... možda Aljoša 
ima i pravo, potpuno pravo, što neće da dolazi ovako smiješnoj djevojci. 


- Svakako ću vam ga poslati - zaključi »starac«. 

NEKA BUDE, NEKA BUDE 


»Starac« je izbivao iz ćelije oko dvadeset pet minuta. Bilo je dvanaest i 
pol a Dmitrija Fjodoroviča, radi koga su se svi okupili, još nije bilo. Ali na 
njega gotovo kao da su i zaboravili, pa kad se »starac« vratio u ćeliju, zatekao je 
goste u vrlo živom razgovoru. Razgovarali su ponajviše Ivan Fjodorovič i oba 
jeromonaha. U razgovor se vrlo vatreno upletao i Miusov, ali je i opet bio slabe 
sreće, očito potisnut u drugi plan: nitko se na njega nije mnogo obazirao, a ta je 
nova okolnost još više pojačala njegovu razdražljivost koja je neprestano rasla. 
Posrijedi je bilo to što se i prije pomalo nadmetao s Ivanom Fjodorovičem u 
znanju, te nije mogao hladnokrvno podnositi njegovo stanovito omalovažavanje: 
»Do sada sam bar bio na visini svega što je napredno u Europi, ali nas ovaj novi 
naraštaj posve ignorira« - mislio je u sebi. Fjodor Pavlovič, koji se sam bio 
zarekao da će sjesti na stolicu i umuknuti, doista je neko vrijeme šutio, ali je s 
podrugljivim smiješkom na usnama pratio što govori njegov susjed Petar 
Aleksandrovič i očito se radovao njegovoj razdražljivosti. Već se dugo spremao 
da mu vrati milo za drago i sad nije htio propustiti priliku. Naposljetku nije više 
mogao izdržati, nagnuo se nad susjedovo rame i upol glasa bocnuo ga još 
jednom: 

- Ašto niste maloprije otišli poslije onog mog »nježno je cjelivaše«, nego 
ste pristali ostati u ovako nepristojnom društvu? Ostali ste zato što ste se 
osjećali poniženi i uvrijeđeni, pa ste htjeli zauzvrat pokazati koliko ste pametni. 
Sad više nećete otići dok im ne pokažete koliko ste pametni. 

- Opet vi? Naprotiv, odmah ću otići. 

- Poslije, poslije svih ćete vi otići! - pecne ga još jednom Fjodor Pavlovič. 
Bijaše to baš u trenutku kad se vratio »starac«. 

Prepirka je načas prestala, ali »starac« je, kad je opet sjeo na svoje mjesto, 
pogledao sve redom kao da ih uljudno poziva neka samo nastave. Aljoša, koji je 
bio proučio gotovo svaki izraz na njegovu licu, opazi da je »starac« strašno 
umoran i da se jedva svladava. U posljednje vrijeme spopadala ga je nesvjestica 
od iznemoglosti. Gotovo isto takvo bljedilo, kao pred nesvjesticu, oblilo mu je i 
sad lice, a usne mu pobijeljele. Ipak, očito nije htio raspustiti skup; reklo bi se 
da ima još neki svoj cilj - ali kakav? Aljoša ga je pozorno motrio. 

- Raspravljamo o vrlo zanimljivu napisu ovoga gospodina - izusti 


..v_ e 


Fjodoroviča. - Iznosi štošta novo, ali čini se da ta njegova ideja ima dva kraja. U 

vezi s problemom crkveno-građanskog suda i djelokruga njegovih prava, 
odgovorio je u novinama jednom duhovniku koji je o tom pitanju napisao čitavu 
knjigu... 

- Ja, na žalost, nisam čitao vaš napis, ali sam čuo za njega - odvrati 
»starac« gledajući netremice i pronicavo Ivana Fjodoroviča. 

- Iznio je vrlo zanimljivo stajalište - produži otac knjižničar. - Čini mi se 
da u pogledu crkveno-građanskog suda potpuno odbacuje odvajanje crkve od 
države. 


- To je zanimljivo, ali u kojem smislu? - priupita »starac« Ivana 
Fjodoroviča. 


Ovaj mu napokon odgovori, ali ne onako uljudno i s visoka kako se još 
maloprije Aljoša bojao da će odgovoriti, nego skromno i suzdržano, upadljivo 
obzirno i očito bez ikakve primisli. 


- Pošao sam od stanovišta da će taj spoj elemenata, to jest suštine crkve i 
države, zasebno uzetih, biti, naravno, vječan, usprkos tome što je nemoguć i što 
se nikad neće moći dovesti ne samo u normalno stanje nego ni koliko-toliko u 
suglasnost zato što se u samom temelju krije laž. Kompromis između države i 
crkve u takvim pitanjima kao što je primjerice sud, po mom je mišljenju 
nemoguć u svojoj potpunoj i čistoj biti. Duhovnik kojem sam se suprotstavio 
tvrdi da crkva zauzima točno i određeno mjesto u državi. Ja sam mu pak 
odgovorio da crkva, naprotiv, mora sama u sebi sadržavati svu državu, a ne 
zauzimati u njoj samo jedan kutak, a ako je to sada zbog nečega nemoguće, onda 
to ipak valja nedvojbeno istaknuti kao izravni i najvažniji cilj svekolikog 
daljnjeg razvoja kršćanskog društva. 


- Imate potpuno pravo! - odlučno i nervozno prozbori šutljivi i učeni 
jeromonah otac Pajsije. 


- Čisti ultramontanizam!i“ - uzvikne Miusov i nestrpljivo prebaci nogu 
preko noge. 


- E, pa u nas i nema gora! - uzvikne otac Josif i, obraćajući se »starcu«, 
nastavi: - Valja imati na umu da on odgovara, između ostalog, i na »temeljne i 
bitne« postavke svoga protivnika, duhovnika. Prvo: da »nijedna društvena 
zajednica ne može i ne smije prisvajati sebi vlast - raspolagati građanskim i 
političkim pravima svojih članova«. Drugo: da »kaznena i sudsko-građanska 
vlast ne smije pripadati crkvi i da je nespojiva s njenom naravi, i kao božanske 
ustanove i kao ljudske zajednice koja ima religiozne ciljeve«, i najposlije, treće: 
da »crkva nije carstvo od ovoga svijeta«. 

- Posve nedostojna igra riječi za duhovnika! - ne odoli otac Pajsije da se 
ponovo ne uplete. - Ja sam čitao tu knjigu kojoj ste se vi suprotstavili - obrati se 
on Ivanu Fjodoroviču - i čudio sam se tim riječima duhovnika da »crkva nije 
carstvo od ovoga svijeta«. Ako nije od ovoga svijeta, onda valjda i ne može biti 
na zemlji. U svetom Evanđelju riječi »nije od ovoga svijeta« nisu upotrijebljene 
u tom smislu. Nedopustivo je igrati se takvim riječima. Gospod naš Isus Krist 
upravo je zato i došao među nas da osnuje crkvu na zemlji. Dakako da 
kraljevstvo nebesko nije od ovoga svijeta nego je na nebu, ali se u njega ulazi 
samo kroz crkvu koja je osnovana i uspostavljena na zemlji. I stoga su svjetovni 
kalamburi u tom smislu nedopustivi i nedostojni. Crkva je uistinu kraljevstvo i 
treba da vlada, te mora na kraju nedvojbeno postati kraljevstvo na svoj zemlji - 
kao što je i obećano... 


Iznenada ušuti, kao da se suzdržava. Ivan Fjodorovič saslušao ga je 
smjerno i pozorno, neobično mirno, ali je nastavio isto onako spremno i 
prostodušno, obraćajući se »starcu«: 


- Sva je misao moga napisa u tome da se u davnim vremenima, u prva tri 
stoljeća kršćanstva, kršćanstvo pojavilo na zemlji jedino kao crkva i bilo samo 
crkva. A kad je rimska poganska država poželjela postati kršćanska, neizbježno 
se dogodilo da je, postavši kršćanska, samo uključila u sebe crkvu, a inače je i 
dalje ostala poganska država kao što je i bila, u mnogim svojim funkcijama. U 
biti je nedvojbeno tako i moralo biti. Ali u Rimu je, u državi, previše toga ostalo 
od poganske civilizacije i mudrosti kao, na primjer, čak i sami ciljevi i temelji 
države. Kristova pak crkva, pošto se uključila u državu, nije nipošto mogla 
ustupiti ništa od svojih temelja, od onog kamena na kojem stoji, i mogla je samo 
i dalje težiti za svojim ciljevima koje joj je jednom zauvijek postavio i odredio 
sam Gospodin, što će reći, između ostaloga: da pretvori svekoliki svijet, pa 
prema tome i svu staru pogansku državu, u crkvu. Na taj način (to jest s obzirom 
na budućnost) nije crkva dužna tražiti za sebe određeno mjesto u državi, kao 
»svaka druga društvena zajednica«, ili »ljudska zajednica koja ima religiozne 
ciljeve« (kao što o crkvi govori autor kojem sam se suprotstavio), nego, 
naprotiv, svaka država na zemlji treba da se poslije potpuno preobrazi u crkvu i 
postane ništa drugo nego crkva i odbaci sve svoje ciljeve koji se ne podudaraju 
sa crkvenima. Sve to neće ničim poniziti državu, niti joj oduzeti čast ni slavu 
kao velike države, ni slavu njenih vladara, nego će je samo usmjeriti s lažnog, 
još uvijek poganskog i pogrešnog puta na pravi i ispravni put koji jedini vodi do 
vječnih ciljeva. Eto zašto bi pisac knjige Temelji crkveno-građanskog suda 
ispravno postupio kad bi, istražujući i predlažući te temelje, gledao na njih kao 

na privremeni, ali još uvijek prijeko potrebni kompromis u ovo naše grešno i 
prijelazno doba i ništa više. Ali čim se pisac tih temelja usuđuje ustvrditi da su 
ti temelji koje on sad predlaže i od kojih je neke maloprije naveo otac Josif - 
neoborivi, stihijski i vječni, onda nastupa izravno protiv crkve i njena svetog, 
vječnog i neoborivog predodređenja. Eto, to je sav moj napis, njegov 
najpotpuniji sažetak. 

- To jest, ukratko - progovori opet otac Pajsije naglašavajući svaku 
pojedinu riječ - prema nekim drugim teorijama, koje su isuviše razglašene u 
ovom našem devetnaestom stoljeću, crkva se mora preobraziti u državu, kao iz 
neke niže u višu formu, pa da zatim u njoj odumre, i ustupi svoje mjesto 
znanosti, duhu vremena i civilizaciji. A ako to neće nego se tome opire, onda će 
joj se u državi odrediti samo neki zaseban kutak, a i tu će biti pod nadzorom - i 
to se u naše doba događa posvuda u suvremenim europskim zemljama. A po 
ruskom poimanju i nadanju, ne treba da se crkva preobražava u državu kao iz 
nekog nižeg oblika u viši, nego, naprotiv, država treba da se na kraju udostoji 
postati samo crkva i ništa drugo. I tako neka bude, neka bude! 


- E pa, priznajem da ste me sad donekle ohrabrili - podsmjehne se Miusov 
i ponovo prebaci nogu preko noge. - To je, dakle, koliko mogu shvatiti, 
ostvarenje nekakvog ideala, beskrajno dalekog, o drugom Kristovu dolasku. 
Dobro, kako god želite. Divna utopijska maštarija o tome kako će nestati ratovi, 
diplomati, banke i tako dalje. Čak nešto slično socijalizmu. A ja sam mislio da 
je sve to ozbiljno i da će crkva sada, recimo, suditi ljudima za kriminal i 
osuđivati na šibe i robiju, pa možda čak i na smrtnu kaznu. 


- Kad bi i sad postojao samo crkveno-građanski sud, ne bi crkva nikog 
slala na robiju ni na stratište. Tada bi se zločin i gledanje na njega morali 
nedvojbeno promijeniti, dakako malo-pomalo, ne odmah niti naglo, ali ipak 
prilično brzo... - reče Ivan Fjodorovič mirno, a da ni okom nije trepnuo. 

- Vi to ozbiljno? - zagleda se u njega Miusov. 

- Kad bi sve postalo crkva, onda bi ona izopćivala iz svoje sredine 
zločince i neposlušnike, ali ne bi ni onda odsijecala glave - produži Ivan 
Fjodorovič. - Sad vas ja pitam kamo bi otišao izopćenik? On bi tada morao otići 
ne samo od ljudi kao sada, nego i od Krista. Jer svojim bi zločinom ustao ne 
samo protiv ljudi nego i protiv crkve Kristove. Pa i sad je, dakako, u strogom 
smislu riječi, tako, ali nije ipak proklamirano pa se savjest današnjeg zločinca 
vrlo, vrlo često pogađa sa samom sobom: »Ukrao sam,« veli, »ali nisam ipak 
protiv crkve, nisam neprijatelj Kristov« - eto, tako govore sami sebi današnji 
zločinci svi odreda, ali kad crkva zauzme mjesto države, teško će mu to biti 

reći, osim ako ne zaniječe svu crkvu na zemlji: »Svi se,« veli, »varaju, svi su 
zastranili, sve je to lažna crkva, jedino sam ja, ubojica i lopov, prava kršćanska 
crkva«. Ovo je vrlo teško sam sebi reći, zahtijeva posebne uvjete i sasvim 
neuobičajene okolnosti. A sad uzmite, s druge strane, kako sama crkva gleda na 
zločin: zar se to gledanje ne mora promijeniti od sadašnjeg, gotovo poganskog i 
automatskog odstranjivanja zaraženog člana kao što se danas radi da bi se 
zaštitilo društvo, i preobraziti se, ali ne lažno nego posvema, u ideju o 
ponovnom preporodu čovjeka, o uskrsnuću i spasenju njegovu... 


- Ma što je sad ovo? Ja opet ništa ne razumijem - upadne mu Miusov u 
riječ. - Opet nekakve maštarije. Nešto neodređeno što se uopće ne može shvatiti. 
Kakvo je to izopćivanje, što znači izopćivanje? Sve bih rekao da se vi, Ivane 
Fjodoroviču, samo šalite s nama. 

- Pa, tako je zapravo i danas - odjednom prozbori »starac« i svi se umah 
okrenu njemu. - Jer kad danas ne bi bilo Kristove crkve, ne bi imao tko spriječiti 
zločinca u njegovu zločinu niti ga poslije kazniti, to jest uistinu kazniti, a ne 
onako mehanički kako ste maloprije rekli, što u većini slučajeva samo ojađuje 
srce, nego onako pravo kazniti, jedinom stvarnom kaznom koja zastrašuje i 
umiruje, i koja se krije u svijesti o svojoj savjesti. 

- Kako to mislite, molim vas lijepo? - upita ga Miusov neobično 
radoznalo. 

- Pa evo kako - otpovrne »starac«. - Sva ta progonstva i robijanje, a prije 
još i šibanje, nikog ne popravljaju i, što je najvažnije, gotovo nijednog zločinca 
ne zastrašuju, a broj zločina ne samo što ne opada nego još više raste. To ipak 
morate priznati. Pa ispada da društvo na taj način uopće nije zaštićeno, i premda 
se štetni član mehanički odstranjuje i progoni daleko od očiju, na njegovo 
mjesto odmah dolazi drugi zločinac, pa možda čak i dva. Ako što i čuva društvo 
u ovo naše doba, pa čak i sama zločinca popravlja i preobražava u drukčijeg 
čovjeka, opet je to samo Kristov zakon što se očituje u spoznaji vlastite savjesti. 
Tek kad spozna svoju krivnju kao sin Kristove zajednice, to jest crkve, spoznaje 
i svoju krivnju pred samim društvom, to jest pred crkvom. Na taj način današnji 
zločinac može spoznati svoju krivnju samo pred crkvom, a ne i pred državom. 
Kad bi sud pripadao društvu kao crkvi, onda bi ono znalo koga će vratiti od 
izopćenih i ponovo primiti u svoje redove. A sad crkva, budući da nema nikakva 
djelatnog suda nego samo mogućnost moralne osude, izbjegava djelatno 
kažnjavanje zločinca. Ona ga ne izopćuje iz svojih redova i ne lišava ga očinske 
pouke. Štoviše, nastoji očuvati uobičajene kršćanske crkvene odnose sa 
zločincem: pripušta ga crkvenim obredima, svetotajstvu, daje mu milostinju i 

odnosi se prema njemu više kao prema zarobljeniku nego kao prema krivcu. Što 
bi uopće bilo od zločinca, o Gospode! kad bi ga i kršćanska zajednica, to jest 
crkva, odbacila kao što ga odbacuje i isključuje građanski zakon? Što bi bilo 
kad bi ga i crkva kažnjavala izopćenjem odmah i uvijek nakon kazne državnih 
zakona? Ne bi moglo biti većeg očaja, bar za ruskog zločinca, jer ruski zločinci 
još vjeruju u Boga. Uostalom, tko zna: možda bi se tada dogodilo nešto strašno - 
možda bi očajničko srce zločinca izgubilo vjeru, i što bi onda bilo? Ali crkva, 
kao nježna i zaljubljena mati, kloni se djelatne kazne jer je krivac i bez njene 
kazne suviše teško kažnjen državnim sudom, pa ga bar netko treba požaliti. A 
kloni se poglavito zato što je sud crkveni jedini koji u sebi sadrži istinu, pa 
stoga ne može ni s kojim drugim sudom u bitnom i moralnom smislu sklopiti 
čak ni privremeni kompromis. Tu nema nikakve nagodbe. Kažu da se stvarni 
zločinac malokad kaje jer ga čak i suvremeno učenje učvršćuje u uvjerenju da 
njegov zločin nije zločin nego jedino pobuna protiv sile koja ga nepravedno 
ugnjetava. Društvo ga izopćuje iz svojih redova silom koja posve mehanički 
slavi pobjedu nad njim i prati to izopćenje mržnjom (tako bar u Europi govore 
sami o sebi) - mržnjom i posvemašnjim zaboravom i ravnodušnošću spram 
daljnje sudbine njegove, kao brata svoga. Na taj način sve se to zbiva bez ikakva 
sažaljenja crkve, jer u mnogim slučajevima tamo i nema crkve nego su ostali još 
samo svećenici i veličanstvene crkvene građevine, a same crkve već odavno teže 
za prelaskom iz nižeg oblika, kao što je crkva, u viši oblik kao što je država, 
kako bi u njoj potpuno odumrla. Bar je tako, čini se, u protestantskim zemljama. 
U Rimu je još prije tisuću godina crkva proglašena državom. Stoga se ni 
zločinac ne osjeća više članom crkve i, izopćen iz nje, zapada u očaj. Ako se i 
vrati u društvo, onda je počesto obuzet takvom mržnjom da ga i samo društvo 
odbacuje. Čime se sve to završava, možete i sami prosuditi. Reklo bi se da je u 
mnogim slučajevima i kod nas tako; ali razlika je u tome što kod nas, uz 
službene sudove, postoji još i crkva koja nikad ne gubi vezu sa zločincem kao sa 
svojim dragim i još uvijek srcu priraslim sinom, a povrh toga postoji i održava 
se, iako možda samo u ljudskoj svijesti, i crkveni sud, koji doduše više nije 
djelatan ali svejednako živi za budućnost, makar i u mislima, koji i sam 
zločinac nedvojbeno priznaje instinktom svoje duše. Istina je i ono što je ovdje 
maloprije rečeno, naime, kad bi doista postojao crkveni sud u svoj svojoj moći, 
to jest kad bi se cijelo društvo pretvorilo u crkvu, crkveni sud ne samo što bi 
utjecao na zločinca da se popravi kao što danas ne čini, nego bi se možda uistinu 
i broj zločina smanjio na nevjerojatni minimum. A nema dvojbe da bi i crkva 
shvaćala budućeg zločinca i budući zločin u mnogim slučajevima sasvim 
drukčije nego danas, i da bi znala vratiti izopćenika, spriječiti onoga koji snuje 

zločin i preporoditi posrnuloga. Istinabog - osmjehne se »starac« - zasad nije još 
ni sama kršćanska zajednica spremna za takvo što te počiva samo na sedmorici 
pravednika; ali kako njih još ima, onda ostaje i dalje nepokolebljiva očekujući 
da se potpuno preobrazi iz zajednice kao gotovo poganskog društva u jednu 
jedinu crkvu koja će vladati cijelim svijetom. Pa neka bude tako, neka bude, 
makar i na samom kraju, jer jedino je tome suđeno da se zbude! I neka nas ne 
bune vrijeme ni rokovi, jer je tajna vremena i rokova u mudrosti Božjoj, u 
providnosti njegovoj i u ljubavi njegovoj. I ono što se po računu ljudskom može 
činiti još vrlo daleko, možda je po predodređenju Božjem na pomolu, na pragu. I 
ovo posljednje neka bude, neka bude! 


- Neka bude! neka bude! - smjerno i strogo ponovi otac Pajsije. 


- Čudno, zbilja čudno! - izusti Miusov, ne toliko gorljivo koliko nekako 
pritajeno nezadovoljno. 


- A što se to vama čini toliko čudnim? - oprezno ga priupita otac Josif. 


- Pa što vi to zapravo govorite? - uzvikne Miusov kao da mu se odjednom 
otelo. - Na zemlji se ukida država, a crkva se uzdiže na stupanj države! To više 
nije ultramontanizam nego superultramontanizam! To nije ni papi Grguru 
Sedmom!:*: padalo na pamet! 


- Vi ste to potpuno pogrešno shvatili! - strogo prozbori otac Pajsije. - 
Shvatite već jednom da se ne pretvara crkva u državu. To je samo Rim i njegovi 
pusti snovi. To je treća napast nečastivoga! Naprotiv, država se pretvara u 
crkvu, uzdiže se do crkve i postaje crkva na cijelom svijetu - što je sasvim 
suprotno i od ultramontanizma, i od Rima, i od vašeg tumačenja, to je tek velika 
misija pravoslavlja na zemlji. Na Istoku će zasjati ta zvijezda. 


Miusov je značajno umuknuo. Sva mu je pojava izražavala neobičan 
osjećaj osobnog dostojanstva. Na usnama mu zatitra uznosit i milostiv osmijeh. 
Aljoši je za sve to vrijeme lupalo srce. Sav ga je taj razgovor potresao do 
temelja. Slučajno zirne na Rakitina, koji je nepomično stajao na istom mjestu uz 
vrata i pozorno sve slušao i promatrao, iako oborenih očiju. Ali po rumenilu 
njegovih obraza Aljoša je naslutio da je i Rakitin uzrujan, reklo bi se ništa 
manje od njega; Aljoša je znao i zašto je uzrujan. 

- Dopustite mi, gospodo, da vam ispričam jednu malu anegdotu - 
progovori odjednom  Miusov značajnim glasom i nekako posebno 
dostojanstveno. - U Parizu, ima tome već nekoliko godina, uskoro nakon 
prosinačkog prevratal*ž!, kad sam bio u posjetu kod jednog svog znanca, tada 
vrlo, vrlo visoke ličnosti na vlasti, upoznao sam jednog vrlo zanimljivog 

gospodina. Ta individua nije bila, da kažem, policijski agent, nego nešto kao šef 
cijele grupe političkih agenata - prilično utjecajna funkcija na svoj način. 
Iskoristio sam priliku da, iz puke radoznalosti, porazgovaram s njim; a budući 
da u toj kući nije bio primljen kao znanac nego kao podređeni činovnik koji je 
došao da podnese nekakav izvještaj, kad je vidio kako se prema meni odnosi 
njegov šef, počastio me stanovitom otvorenošću - dakako, do određenog stupnja, 
to jest bio je više uljudan nego otvoren, baš kako Francuzi znaju biti uljudni, 
pogotovo kad je vidio da sam stranac. Ali ja sam ga dobro shvatio. Riječ je bila 
o socijalistima revolucionarima koje su tada, među ostalima, progonili. 
Izostavit ću sad ovdje glavni sadržaj razgovora, navest ću tek jednu vrlo 
zanimljivu napomenu koja se tom mladom gospodinu slučajno omakla: »Mi se 
zapravo,« rekao je, »ne bojimo previše svih tih socijalista-anarhista, bezbožnika 
i revolucionara; pratimo i znamo za sve njihove poteze. Ali ima među njima, 
doduše vrlo malo, i nekih posebnih ljudi: to su vam oni koji su kršćani i vjeruju 
u Boga, a istodobno su i socijalisti. E, vidite, tih se najviše bojimo, to je strašan 
svijet! Socijalist kršćanin strašniji je od socijalista bezbožnika.« Te su me 
njegove riječi tada prenerazile, a sad sam ih se, gospodo, ovdje među vama 
iznenada sjetio... 

- Primjenjujete ih dakle na nas i u nama vidite socijaliste? - priupita ga 
izravno, bez okolišanja, otac Pajsije. 

Ali, prije nego što je Petar Aleksandrovič dospio odgovoriti na to pitanje, 
otvore se vrata i u ćeliju uđe Dmitrij Fjodorovič koji je bio debelo zakasnio. 
Zapravo mu se nisu više ni nadali, pa je njegov iznenadni dolazak izazvao u prvi 
mah i stanovito čuđenje. 


VI 


ČEMU ŽIVI TAKAV ČOVJEK 


Dvadesetosmogodišnji Dmitrij Fjodorovič, srednjeg rasta i privlačna lica, 
doimao se ipak stariji od svojih godina. Bio je mišićav i u njegovu se tijelu 
naslućivala velika snaga, ali je svejedno u licu djelovao nekako bolešljivo. Lice 
mu bijaše mršavo, upalih obraza i nezdrave žućkaste boje. Prilično krupne, 

ispupčene crne oči gledale su doduše čvrsto i uporno, ali nekako neodređeno. 
Čak i kad bi se uzrujao i progovorio razdražljivo, pogled kao da mu nije odavao 
unutarnje raspoloženje nego je izražavao nešto drugo, što ponekad uopće nije 
odgovaralo stvarnom stanju. »Teško je dokučiti što misli« - govorili su katkad 
njegovi sugovornici. Neke od njih koji bi mu u očima zapazili nešto zamišljeno 
i neveselo zapanjio bi odjednom nenadanim smijehom, što je svjedočio o 
veselim i nestašnim mislima kojima se bavio u vrijeme dok se doimao onako 
neveselo. Doduše, stanovita je bolešljivost njegova lica bila u ovom trenutku 
donekle i shvatljiva: svi su znali ili čuli nešto o neobično neurednu životu i 
pijančevanju kojem se upravo u posljednje vrijeme odavao, baš kao što je svima 
bila poznata i neobična razdražljivost koju su u njega izazivale svađe s ocem 
oko sporne svote novca. Po gradu je već o tome kolalo nekoliko priča. Istinabog, 
on je i inače bio razdražljive naravi, »nestalna i neuravnotežena uma«, kako se o 
njemu karakteristično izrazio naš mirovni sudac Semjon Ivanovič Kačaljnikov u 
jednom društvu. Pojavio se besprijekorno i kicoški odjeven, u zakopčanu 
kaputu, crnim rukavicama i sa cilindrom u rukama. Kao nedavno demobilizirani 
časnik, nosio je brkove i brijao bradu. Tamnosmeđa kosa bijaše mu kratko 
podšišana i na sljepoočnicama začešljana naprijed. Koračao je odlučno, krupnim 
koracima, po vojnički. Načas je zastao na pragu, odmjerio sve prisutne 
pogledom i pošao ravno do »starca«, jer je u njemu prepoznao domaćina. 
Duboko mu se poklonio i zamolio ga za blagoslov. »Starac« se pridigao i 
blagoslovio ga; Dmitrij Fjodorovič smjerno mu poljubi ruku i neobično 
uzbuđeno, gotovo razdražljivo, progovori: 

- Budite tako velikodušni i oprostite mi što ste me morali toliko čekati. 
Ali sluga Smerdjakov, kojeg mi je poslao otac, odgovorio mi je na moje izričito 
pitanje dva puta najodlučnije da je sastanak urečen za jedan sat. Sad sam tek 
saznao... 


- Ne uznemirujte se - presiječe ga »starac« u riječi - ništa zato, malo ste 
zakasnili, pa šta onda... 


- Duboko sam vam zahvalan, ništa manje nisam ni očekivao od vaše 
dobrote. 


Dmitrij Fjodorovič rekao je to odsječno, a onda se naglo okrenuo svom 
»tatici« i poklonio mu se isto onako duboko i smjerno. Bilo je očito da se 
unaprijed spremio za taj poklon i da ga je iskreno smislio, smatrajući da mu je 
dužnost tako izraziti svoje poštovanje i dobre namjere. Iako je bio zatečen tom 
gestom, Fjodor Pavlovič snašao se začas na svoj način: uzvraćajući na poklon 
Dmitrija Fjodoroviča, skočio je sa stolice i isto se tako duboko poklonio sinu. 

Lice mu odjednom postalo ozbiljno i dostojanstveno, ali se zbog toga 
istodobno doimalo i vrlo pakosno. Zatim se bez riječi poklonio i svima ostalima 
u prostoriji. Dmitrij Fjodorovič priđe krupnim i odlučnim koracima prozoru, 
sjedne na slobodnu stolicu do oca Pajsija, pa se sagne naprijed i spremi pozorno 
slušati razgovor koji je svojim dolaskom prekinuo. 


Dolazak Dmitrija Fjodoroviča nije prisutnima oduzeo više od dvije minute 
i razgovor se lako obnovio. Ali na ono odlučno i gotovo razdražljivo pitanje oca 
Pajsija Petar Aleksandrovič nije više smatrao potrebnim odgovarati. 


- Dopustite mi da se ne upuštam dalje u tu temu - izustio je u ležernoj 
maniri svjetskog čovjeka. - Osim toga, ta je tema i prilično složena. Evo vidite 
kako se Ivan Fjodorovič smješka: on sigurno ima i o tome nešto zanimljivo 
kazati. Pitajte ga! 


- Ništa osobito, osim jedne male napomene - odmah mu odgovori Ivan 
Fjodorovič - a to je da europski liberalizam općenito, pa i naš ruski liberalni 
diletantizam, poodavno i često miješa krajnje rezultate socijalizma sa 
kršćanstvom. Taj je apsurdni zaključak, naravno, vrlo karakterističan. Uostalom, 
socijalizam sa kršćanstvom ne brkaju, po svemu sudeći, samo liberali i diletanti 
nego, zajedno s njima, i žandari, to jest, razumije se, oni u inozemstvu. Vaša je 
pariška zgoda, Petre Aleksandroviču, vrlo karakteristična u tom smislu. 


- Molim vas da ni tu temu zasad ne načinjemo - ponovi Petar 
Aleksandrovič. - Umjesto toga, ispričat ću vam jednu drugu zgodu, neobično 
zanimljivu i karakterističnu, o samom Ivanu Fjodoroviču. Nema ni pet dana 
kako je on u jednom ovdašnjem, pretežno ženskom društvu, u razgovoru 
svečano izjavio da na cijelom svijetu nema ama baš ničega što bi moglo nagnati 
ljude da vole svoje bližnje, da uopće nema takvog prirodnog zakona: da čovjek 
voli čovječanstvo, a ako je do sada i bilo ljubavi na svijetu, to nije bilo po 
nekom prirodnom zakonu, nego jedino zato što su ljudi vjerovali u svoju 
besmrtnost. Tome je Ivan Fjodorovič dodao, u zagradama, da je upravo u tome 
sav prirodni zakon, pa ako uništite u čovječanstvu vjeru u njegovu besmrtnost, u 
njemu će začas presahnuti ne samo ljubav nego i svaka živa snaga da i dalje 
opstane na svijetu. Štoviše, tada više ništa neće biti moralno, sve će biti 
dopušteno, pa čak i ljudožderstvo. Ali ni to nije sve, na kraju je ustvrdio da se za 
svakog pojedinca, kao što smo mi sad ovdje, na primjer, koji ne vjeruje ni u 
Boga ni u svoju besmrtnost, moralni zakon prirode mora umah izmijeniti u 
potpunu suprotnost prijašnjem religioznom zakonu, i da egoizam, pa čak i 
zločin, ne samo što mora biti dopušten čovjeku nego se mora priznati kao 
prijeka potreba, najrazumniji i tako reći najplemenitiji izlaz iz njegova položaja. 

Po ovakvom paradoksu, gospodo, možete zaključiti i o svemu ostalom što je 
izvolio obznaniti i što još možda kani obznaniti naš dragi ekscentrik i ljubitelj 
paradoksa Ivan Fjodorovič. 


- Oprostite - iznenada vikne Dmitrij Fjodorovič - jesam li dobro čuo: 
»Zločin ne samo što mora biti dopušten nego i priznat kao prijeka potreba i 
najpametniji izlaz iz položaja u kojem se nalazi svaki bezbožnik«? Je li tako ili 
nije? 

- Upravo tako - potvrdi otac Pajsije. 

- To ću dobro upamtiti. 


Nakon toga je Dmitrij Fjodorovič isto onako nenadano umuknuo kao što 
se i neočekivano umiješao u razgovor. Svi su ga radoznalo pogledali. 


- Zar vi doista vjerujete da bi do toga došlo kad bi u ljudima presahnula 
vjera u besmrtnost njihove duše? - iznenada upita »starac« Ivana Fjodoroviča. 


- Da, ja sam to zaista ustvrdio. Ako nema besmrtnosti, nema ni vrline. 
- Blago vama ako u to vjerujete, ili ste pak vrlo nesretni! 
- Zašto bih bio nesretan? - osmjehne se Ivan Fjodorovič. 


- Zato što po svoj prilici ni sami ne vjerujete u besmrtnost svoje duše, pa 
ni u ono što ste napisali o crkvi i crkvenom pitanju. 


- Možda imate pravo!... Ali nisam se baš ni šalio... - odjednom začudo 
prizna Ivan Fjodorovič, te naglo pocrveni. 


- Niste se baš šalili, to je istina. Ta ideja još nije sazrela u vašem srcu i 
muči ga. Ali i patnik se katkad voli zabavljati svojim očajem, reklo bi se, iz 
pukog očaja. I sad se vi zabavljate iz očaja - i napisima u novinama i svjetovnim 
sporovima, a da ni sami ne vjerujete u svoju dijalektiku i podsmjehujete joj se u 
sebi s bolom u srcu... To pitanje vi niste u sebi riješili i u tome je vaša velika 
nevolja, jer to pitanje zahtijeva hitno rješenje... 


- A možda sam ga već riješio? U pozitivnom smislu? - nastavi začudo 
zapitkivati »starca« Ivan Fjodorovič gledajući ga svejednako s nedokučivim 
smiješkom na usnama. 

- Ako ga ne možete riješiti pozitivno, nikad ga nećete riješiti ni negativno; 
ta i sami poznajete tu osobinu svoga srca; u tome je sva njegova muka. Ali 
zahvalite Stvoritelju što vam je podario uzvišeno srce sposobno da se muči 
takvom mukom, kako bi moglo »mudrovati o nebeskim stvarima i težiti za 
njima jer je naše prebivalište na nebesima«. Dao vam Bog da vam srce nađe 
rješenje još na zemlji, i blagoslovio vam pute vaše! 

»Starac« podigne ruku i htjede sa svoga mjesta prekrižiti Ivana 
Fjodoroviča, ali ovaj iznenada ustane, priđe mu, primi od njega blagoslov i, 
poljubivši mu ruku, vrati se bez riječi na svoje mjesto. Držao se čvrsto i 
ozbiljno. Ovaj je postupak, kao i onaj prethodni, kojem se nitko ne bi nadao od 
Ivana Fjodoroviča, njegov razgovor sa »starcem«, sve nekako iznenadio svojom 
zagonetnošću, pa čak i nekakvom svečanošću, tako da su svi načas ušutjeli, a 
Aljošino je lice odavalo gotovo i strah. Ali Miusov odjednom slegne ramenima, 
a Fjodor Pavlovič istog časa skoči sa stolice. 


- Božanstveni i presveti »starče«! - uzvikne pokazujući na Ivana 
Fjodoroviča. - Ovo vam je moj sin, krv moje krvi, najdraža moja krv! Ovo je 
moj, da tako kažem, Karl Moor, koji me najviše poštuje, a evo, ovaj moj sin koji 
je maloprije došao, Dmitrij Fjodorovič, i kojem želim da sudite, to je Franz 
Moor koji me ni najmanje ne poštuje - obojica iz Schillerovih Razbojnikalšš, a 
ja, ja sam u tom slučaju Regierender Graf von Moor+*! Presudite i spašavajte! 
Nisu nam potrebne samo vaše molitve nego i vaša proročanstva. 


- Budite razumni i ne počinjite vrijeđanjem svoga roda - otpovrne mu 
»starac« slabim, iznemoglim glasom. Bio je već očito umoran, sve se više 
zamarao, i vidljivo je malaksao. 


- Ovo je nedostojna komedija koju sam naslućivao još dok sam dolazio 
ovamo! - uzvikne Dmitrij Fjodorovič ogorčeno i također skoči na noge. - 
Oprostite, prečasni oče - obrati se on »starcu« - ja sam neobrazovan čovjek i ne 
znam čak ni kako da vas oslovim, ali vas su prevarili, a vi ste bili stvarno 
predobri kad ste dopustili da se ovdje kod vas sastanemo. Ocu je potreban samo 
skandal, a zašto - to su neki njegovi računi. On uvijek ima neke svoje račune. 
Ali čini mi se da sad već znam zašto... 


- Svi me oni optužuju, svi! - podvikne sad i Fjodor Pavlovič. - Evo, i Petar 
Aleksandrovič me optužuje. Jeste, Petre Aleksandroviču, optuživali ste me! - 
okrene se odjednom Miusovu iako ovaj nije ni pomišljao da ga presiječe u 
riječi. - Optužuju me da sam utajio novac svoje djece sto posto; ali, oprostite, 
zar ne postoji sud? Tamo ćemo vam, Dmitrije Fjodoroviču, izračunati prema 
vašim potvrdama, pismima i ugovorima koliko ste imali novca, koliko ste 
spiskali i koliko vam je ostalo! Zašto se Petar Aleksandrovič ustručava reći 
svoje mišljenje? Dmitrij Fjodorovič nije njemu tuđinac. To je sve tako zato što 
su svi protiv mene, a kad se sve sabere, Dmitrij Fjodorovič još meni duguje, i to 
ne neku sitnicu nego više tisuća, molim lijepo, što imam sve napismeno. Cijeli 
grad trešti i grmi od njegovih terevenki! A tamo gdje je prije služio, plaćao je 
po tisuću i po dvije tisuće rubalja da zavede poštene djevojke; sve je to nama, 

Dmitrije Fjodoroviču, i te kako dobro poznato, molim lijepo, do najintimnijih 
pojedinosti, i ja ću sve to dokazati, molim lijepo... Presveti oče, zamislite: u 
njega se tamo zaljubila najplemenitija djevojka, iz dobre kuće, imućna, kći 
njegova bivšeg zapovjednika, hrabra pukovnika, zaslužna čovjeka koji je 
odlikovan ordenom svete Ane s mačevima, a on je kompromitirao tu djevojku 
zaprosivši je, i sad je ona tu, sad vam je ona, sirota, njegova zaručnica, a on na 
njezine oči odlazi k jednoj ovdašnjoj zavodnici. I premda je ta zavodnica 
živjela, da tako kažem, u građanskom braku s jednim uglednim čovjekom, ipak 
je nezavisnog karaktera, nedostupna tvrđava za sve baš kao da je i zakonita 
žena, jer je čestita - jest, molim lijepo, oci sveti, čestita je! A Dmitrij 
Fjodorovič htio bi tu tvrđavu otvoriti zlatnim ključem, i zato me ovako napada 
ne bi li se dočepao para, a već je na tisuće protratio na tu zavodnicu, i zato 
stalno uzajmljuje novce, između ostaloga, od koga, što mislite? Da kažem, 
Mitja, ili ne? 

- Umuknite! - vikne Dmitrij Fjodorovič. - Pričekajte dok ja ne odem, da se 
niste usudili preda mnom kaljati tu plemenitu djevojku... Već samo to što ste se 
usudili pisnuti o njoj, sramota je za nju... Neću to dopustiti! 


Zadihao se. 


- Mitja! Mitja! - nervozno, istiskujući suze iz sebe, vikne Fjodor Pavlovič. 
- A kamo roditeljski blagoslov? A što će biti ako te ja prokunem? 


- Bestidnik i dvoličnjak! - pomamno drekne Dmitrij Fjodorovič. 


- To on ocu, svom ocu! A što će tek drugima? Gospodo, zamislite samo: 
ima ovdje jedan siromašan ali pošten čovjek, umirovljeni kapetan, opterećen 
velikom obitelji, koji je zapao u nevolju, i maknut je iz službe, ali ne zbog 
javnog skandala, sudskom odlukom, dapače, ostao je čista obraza. Prije tri 
tjedna naš je Dmitrij Fjodorovič tog čovjeka zgrabio u krčmi, izvukao na ulicu i 
na ulici ga pred svima istukao, a sve to samo zato što je kapetan moj tajni 
opunomoćenik u jednom malom poslu. 


- Sve je to laž! Izvana istina, a iznutra laž! - uzvikne Dmitrij Fjodorovič 
sav dršćući od srdžbe. - Oče! Ja ne opravdavam svoje postupke; evo, pred svima 
priznajem da sam postupio kao zvijer s tim kapetanom i sad žalim i gnušam se 
nad samim sobom zbog tog svog zvjerskog gnjeva, ali je taj vaš kapetan, vaš 
pouzdanik, otišao sam do te iste gospođe za koju kažete da je zavodnica, i 
ponudio joj u vaše ime da otkupi moje mjenice koje se nalaze kod nje ne biste li 
me s pomoću tih mjenica strpali u zatvor ako vam budem previše dodijavao 
svojim zahtjevima da se svedu računi o imovini. A vi meni sad predbacujete da 
patim od slabosti prema toj gospođi, iako ste je sami učili kako da me namami! 

Pa ona mi je sama to rekla, sama mi je to pričala i vas ismijavala! A htjeli biste 
me strpati u zatvor samo zato što ste zbog nje ljubomorni na mene, zato što ste 
je i sami počeli salijetati svojim ljubavnim ponudama, ja sve to dobro znam jer 
se ona opet smijala - čujete li - smijala na vaš račun kad mi je to pričala. Eto, 
takav vam je, sveti ljudi, ovaj čovjek, ovaj otac koji kori bludnog sina! Gospodo 
svjedoci, oprostite mi što sam se rasrdio, ali ja sam predosjećao da vas je ovaj 
podmukli starac sve pozvao ovamo da izazove skandal. A bio sam pošao ovamo 
da mu oprostim ako mi pruži ruku, da mu oprostim i zamolim ga za oproštenje! 
Ali kako on ovog časa nije uvrijedio samo mene nego i jednu plemenitu 
djevojku kojoj se ni ime ne usuđujem uludo izustiti, iz poštovanja prema njoj, 
odlučio sam javno raskrinkati svu tu njegovu rabotu, iako mi je otac!... 

Nije mogao dalje. Sijevao je očima i teško disao. Ali i svi su se u ćeliji 
uzrujali. Svi su osim »starca« uznemireni poustajali sa svojih mjesta. Oci 
jeromonasi gledali su mrko, ali su čekali da vide što će »starac« odlučiti. A on 
je sjedio već posve blijed u licu, ali ne od uzrujanosti nego onemoćao od bolesti. 
Umolni osmijeh titrao mu je na usnama; kadikad je dizao ruku kao da želi 
smiriti raspomamljene duhove, a dakako da bi i jedna njegova gesta dostajala da 
se dokrajči ta scena; ali kao da je i sam nešto očekivao i pomno sve promatrao 
ne bi li još štogod shvatio, objasnio nešto sam sebi. Naposljetku je Petar 
Aleksandrovič Miusov osjetio da je do kraja ponižen i osramoćen. 

- Svi smo mi krivi za ovaj skandal! - gorljivo prozbori. - Pa ipak, idući 
ovamo, nisam još ništa slutio, iako sam znao s kim imam posla... Ovome treba 
odmah stati na kraj! Vaša svetosti, vjerujte mi da nisam točno znao sve ove 
pojedinosti koje su ovdje izbile na vidjelo, nisam htio povjerovati u njih, i sad 
sam prvi put čuo za njih... Otac je ljubomoran na sina zbog sramotnog ponašanja 
jedne žene, a sam se dogovara s tom niškoristi kako da strpa sina u zatvor... I 
eto, u takvu su me društvu natjerali da dođem ovamo... Ja sam obmanut, 
izjavljujem pred svima ovdje da nisam ništa manje obmanut od drugih... 

- Dmitrije Fjodoroviču! - zavapi iznenada izmijenjenim glasom Fjodor 
Pavlovič. - Samo da mi niste sin, ovog bih vas časa izazvao na dvoboj... 
pištoljima, s udaljenosti od tri koraka... kroz maramicu! kroz maramicu! - 
dovrši lupajući objema nogama. 

Ima u starih lažljivaca koji su sav svoj vijek glumatali trenutaka kad se 
toliko zanesu da uistinu dršću i plaču od uzbuđenja, iako bi u tom istom trenu 
(ili samo sekundu nakon toga) mogli šapnuti sami sebi: »Ma lažeš, stari 
bestidniče, pa evo i sad glumiš, uza sav svoj “sveti gnjev i “sveti? trenutak 
gnjeva.« 

Dmitrij Fjodorovič strašno se namrgodi i neizrecivo prezirno pogleda oca. 


- Aja sam mislio... ja sam mislio... - nekako tiho i suzdržano progovori - 
da ću doći u zavičaj s anđelom svoje duše, svojom zaručnicom, da ga njegujem 
u starosti, a vidim pred sobom samo pokvarenog bludnika i podlog cirkusanta! 

- Na dvoboj! - vrisne opet starac gušeći se i prskajući pljuvačkom na sve 
strane. - A vi, Petre Aleksandroviču Miusove, da znate, gospodine, da možda u 
cijelom vašem rodu nema niti je bilo uzvišenije i poštenije - čujete li, poštenije 
- žene od te, kako vi kažete, niškoristi, kao što ste se maloprije drznuli da je 
nazovete! A vi ste, Dmitrije Fjodoroviču, za tu »niškoristi« zamijenili svoju 
zaručnicu, što će reći da ste sami procijenili da vam zaručnica ne vrijedi ni 
njezinih potplata, eto kakva je ta niškoristi! 

- Sramota! - otme se odjednom uzvik ocu Josifu. 


- Sramota i bruka! - cikne dječačkim glasom, drhtavim od uzrujanosti, i 
sav pocrveni, Kalganov, koji je sve do tada šutio. 


- Čemu uopće živi takav čovjek? - promuklo zaurla Dmitrij Fjodorovič, 
gotovo već izbezumljen od gnjeva, pa nekako neobično podigne ramena, zbog 
čega se malne pogrbi. - Ama, recite mi smije li se njemu još dopustiti da sobom 
sramoti zemlju - i pogleda sve redom oko sebe upirući u starca rukom. Govorio 
je odmjereno i polagano. 

- Čujete li, čujete li vi, monasi, ovog ocoubojicu? - navali Fjodor Pavlovič 
na oca Josifa. - Evo vam odgovora na ono vaše »sramota«! Što je sramota? Je li 
možda ona »niškoristi«, ona »žena sramotnog ponašanja«, koja je možda svetija 
od svih vas, gospodo isposnici jeromonasi! Ona je možda u mladosti i posrnula, 
kao žrtva svoje sredine, ali je ona »mnogo voljela«, a onoj koja je mnogo voljela 
i Krist je oprostio... 

- Krist nije nikom oprostio zbog takve ljubavi... - otme se krotkom ocu 
Josifu od nestrpljenja. 


- Jest, jest, zbog takve, upravo zbog takve, monasi, zbog takve! Vi se 
ovdje kupusom trapite i mislite da ste pravednici! Krkuše jedete, svakog dana 
po jednu krkušu, i mislite da ćete krkušama Boga potkupiti! 

- Nečuveno, nečuveno! - razlegne se u ćeliji sa svih strana. 

Ali sva ova skandalozna scena prekinuta je na posve neočekivan način. 
Odjednom »starac« ustane. lako gotovo sav izgubljen od straha za njega i za 
ostale, Aljoša je ipak uspio prihvatiti ga za ruku. »Starac« korakne prema 
Dmitriju Fjodoroviču, a kad dođe do njega, klekne pred njim. Aljoša je u prvi 
mah pomislio da je »starac« pao od iznemoglosti, ali nije bilo tako. Kleknuvši 

»starac« se pokloni Dmitriju Fjodoroviču do nogu, dubokim, odmjerenim, 
svjesnim poklonom, štoviše, dodirne pod čelom. Aljoša se toliko zapanjio da ga 
nije stigao ni pridržati kad se opet pridizao. Na usnama je »starcu« titrao jedva 
primjetan osmijeh. 


- Oprostite! Oprostite mi svi! - reče klanjajući se gostima na sve strane. 


Dmitrij Fjodorovič stajao je nekoliko trenutaka kao da ga je grom ošinuo: 
njemu se ovaj poklonio do nogu - što je sad ovo? Napokon iznenada uzvikne: - 
O Bože! - i, pokrivši lice rukama, izjuri iz prostorije. Za njim se natisnuli i svi 
gosti, toliko zbunjeni da se nisu ni oprostili s domaćinom niti mu se poklonili. 
Jedini su mu jeromonasi ponovo prišli da ih blagoslovi. 


- A što mu se do nogu poklonio, je li to možda kakav znak? - pokuša 
obnoviti razgovor Fjodor Pavlovič, koji se odjednom, tko zna zašto, smirio, ali 
se nikom nije usudio osobno obratiti. Svi su u tom času izlazili iz ograđene 
isposnice. 

- Ja ne odgovaram za ludnicu ni za luđake - odgovori mu odmah srdito 
Miusov - ali ću se zato izbaviti vašeg društva, Fjodore Pavloviču, i to, vjerujte 
mi, zauvijek. Gdje je sad onaj monah?... 

Ali »onaj monah«, to jest onaj koji ih je bio pozvao k igumanu na ručak, 
učas se opet našao uz njih. Dočekao je goste čim su sišli niz ulazne stepenice 
»starčeve« ćelije, baš kao da ih je sve to vrijeme čekao. 


- Budite tako dobri, časni oče, pa prenesite ocu igumanu moje duboko 
poštovanje i ispričajte mene osobno, Miusova, kod njegove preuzvišenosti što 
zbog iznenadnih i nepredviđenih okolnosti nipošto ne mogu imati čast da 
sjednem za njegov stol, usprkos mojim najiskrenijim željama - nervozno reče 
monahu Petar Aleksandrovič. 


- Ata nepredviđena okolnost, to sam ja! - umah prihvati Fjodor Pavlovič. 
- Čujete li, oče, to Petar Aleksandrovič ne želi sa mnom ostati u društvu, inače 
bi odmah pošao s vama. Pa i pođite, Petre Aleksandroviču, izvolite, izvolite 
otići k ocu igumanu i... želim vam dobar tek! Znajte, da ću radije ja izostati, 
nego vi. Kod kuće, kod kuće ću ja jesti, ovdje osjećam da ne bih mogao, Petre 
Aleksandroviču, predragi moj rođače! 


- Nisam ja vama nikakav rođak niti sam ikad bio, nedostojni čovječe! 


- To sam namjerno rekao da vas naljutim zato što se odričete roda iako 
smo ipak neki rođaci, ma koliko se vi izvlačili, mogu vam to dokazati i 
crkvenim knjigama. A po tebe ću, Ivane Fjodoroviču, poslati kočiju kad zatreba, 
ostani i ti ako hoćeš. A vama, Petre Aleksandroviču, čak i pristojnost nalaže da 

odete do oca igumana, treba se ispričati zbog onoga što smo ovdje zajedno 
uprskali... 


- A jeli zbilja istina da vi odlazite? Da opet ne lažete? 


- Petre Aleksandroviču, kako bih se usudio poslije onoga što se dogodilo? 
Zanio sam se, oprostite, gospodo, zanio sam se! A osim toga sam i potresen! Pa 
i sramota me. Gospodo, u nekoga je srce kao u Aleksandra Makedonskog, a u 
nekog kao u kujice Fidelke. U mene je kao u kujice Fidelke. Prepao sam se! Ma 
kako bih mogao poslije onakvog ispada otići još i na ručak i kusati manastirske 
umake! Sramota me, ne mogu, oprostite! 


»Vrag bi ga znao, a što će biti ako me prevari?« zastane razmišljajući 
Miusov prateći zbunjenim pogledom lakrdijaša kako odlazi. Ovaj se okrene, pa 
kad opazi da ga Petar Aleksandrovič motri, pošalje mu rukom poljubac. 


- Idete li i vi k igumanu? - odsječno priupita Miusov Ivana Fjodoroviča. 

- Zašto ne bih išao? Osim toga, mene je iguman još jučer izričito pozvao. 

- Na žalost, ja se osjećam tako reći dužan da odem na taj prokleti ručak - 
produži Miusov i dalje isto onako ogorčeno i razdražljivo, ne obazirući se čak ni 


na monaha koji ga je slušao. - Treba se bar tamo ispričati zbog onog što smo 
ovdje zabrljali, i objasniti da nismo mi tome krivi... Sto mislite? 


- Da, treba objasniti da nismo mi tome krivi. Osim toga, neće biti tate - 
pripomene Ivan Fjodorovič. 


- Ma samo bi nam još on trebao! Taj prokleti ručak! 


Ipak su svi zajedno pošli. Mladi je monah svejednako šutio i slušao. 
Putem kroz šumicu samo je jednom napomenuo da ih otac iguman već dugo 
čeka i da kasne više od pola sata. Nitko mu ni riječi ne odgovori. Miusov kivno 
pogleda Ivana Fjodoroviča. 


»Eto, sad ide na ručak kao da se ništa nije dogodilo!« pomisli. »Đon-obraz 
i karamazovska savjest.« 


VII 


SEMINARIST-KARIJERIST 

Aljoša je doveo svoga »starca« u spavaću sobu i posjeo ga na krevet. 
Bijaše to vrlo mala prostorija s najnužnijim pokućstvom; krevet uzak, željezni, 
a na njemu, umjesto madraca, tek pustina. U kutu, pokraj ikona, stajala je 
nalonjaiši , a na njoj križ i Evanđelje. »Starac« se svali na krevet posve 
iznemogao; oči mu se krijesile i teško je disao. Kad je sjeo, netremice je 
pogledao Aljošu, kao da nešto razmišlja. 

- Idi samo, dragoviću, idi, Porfirij će pripaziti na mene, a ti se požuri. 
Tamo si potreban, idi do oca igumana i pomozi oko ručka. 

- Dopustite mi da ovdje ostanem - izusti Aljoša umolnim glasom. 


- Tamo si potrebniji. Tamo nema mira. Pomoći ćeš im i dobro ćeš im doći. 
Ako se probude zli duhovi, pomoli se. I znaj, sinko (»starac« ga je najradije tako 
zvao), da ti ni ubuduće nije ovdje mjesto. Upamti to, mladiću! Čim me Bog 
udostoji da me pozove k sebi, otiđi iz manastira. Zauvijek otiđi. 

Aljoša se lecne. 

- Što ti je? Zasad ti još nije ovdje mjesto. Blagosljivljem te da obaviš 
svoju veliku zadaću u svijetu. Mnogo ćeš još putovati. I morat ćeš se oženiti, 
morat ćeš. Sve ćeš morati podnijeti prije nego što se vratiš. Posla će biti 
napretek. Ali u tebe ne sumnjam, zato te i šaljem odavde. S tobom je Krist. 
Sačuvaj ga i on će tebe sačuvati. Upoznat ćeš veliku nevolju i u toj ćeš nevolji 
biti sretan. Evo ti zavjeta: u nevolji tragaj za srećom. Radi, neumorno radi! 
Pamti sve moje riječi od sada jer, iako ću još razgovarati s tobom, odbrojeni su 
mi ne samo dani nego i sati. 


Na Aljošinu licu ponovo se odrazi snažno ganuće. Zadrhte mu krajevi 
usana. 


- Što ti je sad opet? - tiho se nasmiješi »starac«. - Neka svjetovnjaci 
ispraćaju svoje pokojnike suzama, a mi se ovdje radujemo kad koji otac odlazi. 
Radujemo se i molimo se za nj. A sad me ostavi! Moram se pomoliti. Odlazi i 
požuri se. Budi uz braću. Ali ne samo uz jednog nego uz obojicu. 


»Starac« podigne ruku da ga blagoslovi. Aljoša se nije smio usprotiviti, 
iako je silno želio ostati. Htio je još koješta pitati, čak mu je i na jeziku bilo 
pitanje: »Što je značio onaj poklon do zemlje bratu Dmitriju?« ali ga se nije 
usudio izreći. Znao je da bi mu »starac« i sam, bez pitanja, objasnio kad bi 
mogao. Ali znači da nema volje. A taj je poklon silno iznenadio Aljošu; slijepo 
je vjerovao da se u poklonu krije neki tajanstveni smisao. Tajanstveni, a možda i 
užasni. Kad je izašao iz ograđenog prostora i pohitao u manastir na ručak kod 
igumana (dakako, samo zato da dvori za stolom), odjednom mu se srce stegne 

od boli pa naglo stane: kao da je ponovo začuo »starčeve« riječi kojima je 
navijestio da će uskoro umrijeti. Ono što je »starac« navijestio, i to još tako 
određeno, to će se svakako i dogoditi, Aljoša je u to slijepo vjerovao. Ali kako 
će on bez njega, kako će živjeti a da ga ne vidi, ne čuje? I kamo će poći? Kaže 
mi neka ne plačem i neka odem iz manastira, Gospode Bože! Već odavno Aljoša 
nije osjećao takvu tugu. Pođe brže-bolje kroz šumu što je odvajala isposnicu od 
manastira, a kako gotovo nije mogao podnijeti svoje misli, toliko su ga mučile, 
počne razgledati stoljetne borove s obje strane šumske staze. Udaljenost nije 
bila velika, oko petsto koraka, ne više; u ovo doba teško da je mogao koga ovdje 
sresti. Pa ipak, iznenada na prvom zavijutku staze spazi Rakitina. Čekao je 
nekog. 

- Da ne čekaš mene? - upita ga Aljoša kad stigne do njega. 

- Upravo tebe - naceri se Rakitin. - Žuriš se k ocu igumanu? Znam, ima 
goste na ručku. Još otkako je primio vladiku i generala Pahatova, sjećaš se, nije 
bilo ovakve gozbe. Ja neću tamo, ali ti idi i raznosi umake. Nego, reci ti meni, 
Alekseju, nešto: što znači onaj san? Eto što sam te htio pitati. 


- Kakav san? 

- Pa onaj poklon do zemlje pred tvojim bracom Dmitrijem Fjodorovičem. 
Još je lupio i čelom o pod. 

- A,toti o ocu Zosimi? 

- Da, o ocu Zosimi. 

- Čelom? 

- Ah, nedolično sam se izrazio! Pa dobro, neka bude nedolično. Dakle, što 
znači taj san? 

- Ne znam, Miša, što to znači. 


- Ma znao sam ja da ti on neće ništa objasniti. Nema tu, naravno, ničeg 
osobitog, samo, reklo bi se, svakidašnja blažena glupost. Ali u tom se potezu 
krije neki smisao. Eto, sad će sve pobožne duše u gradu početi o tome šuškati i 
rastrubit će po cijeloj guberniji: »Što li samo znači taj san?« Ja bih rekao da je 
stari stvarno pronicav: nanjušio je zločin. Kod vas nešto smrdi. 


- Kakav zločin? 
Rakitin je očito želio nešto kazati. 


- U vašoj će se obitelji zbiti zločin. Dogodit će se to između tvoje braće i 
tvoga bogatog oca. Zato je otac Zosima i lupio čelom o pod za svaki slučaj, zlu 
ne trebalo. A kad se to dogodi, svi će reći: »Aha, pa to je sveti “starac? i 

predvidio, prorekao!« a kakvo mu je to proroštvo što je lupio čelom o pod? E, 
reći će, to je bio znak, alegorija, vrag bi ga znao što! Slavit će ga, neće ga 
zaboraviti: zločin je tobože predskazao, obilježio zločinca. Kod jurodivih ti je 
uvijek tako: pred krčmom se križa, a na crkvu baca kamenje. Tako i tvoj 
»starac«: pravednika batinom izgoni, a ubojici se klanja do zemlje. 

- Kakav zločin? Kakav ubojica? Što je tebi? - Aljoša je stao kao ukopan, a 
zastao je i Rakitin. 

- Kakav ubojica? Kao da ne znaš? Kladio bih se da si već i sam o tome 
razmišljao. Uostalom, to je zbilja zanimljivo: čuj, Aljoša, ti uvijek govoriš 
istinu, iako uvijek sjediš na dvije stolice: reci mi, jesi li već razmišljao o tome 
ili nisi? Odgovaraj! 

- Jesam - tiho odgovori Aljoša. Čak se i Rakitin smete. 

- Što kažeš? Zbilja si razmišljao? - uzvikne. 

- Ma... ma nisam baš razmišljao - promrmlja Aljoša - ali, eto, kad si baš 
počeo o tome tako čudno govoriti, učinilo mi se da sam i sam o tome 
razmišljao. 

- Eto vidiš (kako si se samo jasno izrazio), vidiš! Danas, dok si gledao 
taticu i bracu Mitenjku, pomislio si na zločin? Znači da se ipak nisam prevario? 

- Ma čekaj, čekaj malo - uznemireno ga Aljoša presiječe u riječi - otkud 
tebi sve to?... Prvo i prvo, zašto tebe to sve toliko zanima? 

- Dva različita pitanja ali prirodna. Odgovorit ću ti na svako od njih 
zasebno. Otkud mi sve to? Ne bih ja ni na šta nadošao da nisam danas u jedan 
mah, odjednom, skroz-naskroz shvatio brata tvoga Dmitrija Fjodoroviča, kakav 
je to čovjek. Po jednoj jedinoj značajki prozreo sam ga odjednom do dna duše. 
Kod tih iznimno poštenih ali strastvenih ljudi postoji granica koja se ne smije 
prijeći. Inače... inače će i ćaću parnuti nožem. A ćaća je pijanica i raspojasani 
razvratnik koji nikad ni u čemu nije znao za mjeru - ni jedan se od njih neće 
suzdržati pa će obojica ljosnuti u jarak... 


- Neće, Miša, neće, ako je samo to posrijedi, onda si me ohrabrio. Do toga, 
ipak, neće doći. 

- A što se onda sav treseš? Znaš li u čemu je stvar? Možda je on i pošten 
čovjek, taj tvoj Mitenjka (glup je ali pošten), ali je - bludnik. Eto, to ti je 
njegova odrednica i sva unutarnja srž. Od oca je naslijedio tu svoju nedostojnu 
bludnost. Samo se tebi, Aljoša, čudim: kako to da si još djevac? Pa i ti si 
Karamazov! Ta, u vašoj je familiji bludnost dosegla vrhunac. I eto, sad ta tri 
bludnika vrebaju jedan na drugoga... s noževima u džepu. Sudarila se trojica 

čelima, a ti si, valjda, četvrti. 

- Što se tiče te žene, varaš se. Dmitrij nju... prezire - izusti Aljoša 
podrhtavajući. 

- Grušenjku, misliš? A ne, brate, ne prezire. Kad je već zaručnicu radi nje 
javno ostavio, znači da je ne prezire. Tu ti je... tu ti je, brate, nešto posrijedi što 
ti zasad još ne razumiješ. Kad se čovjek zaljubi u neku ljepoticu, u žensko tijelo, 
ili pače samo u jedan dio ženskog tijela (to može samo bludnik shvatiti), odreći 
će se radi nje i rođene djece, prodat će oca i mater, Rusiju i domovinu; ako je i 
pošten, ukrast će; ako je i krotak, zaklat će; ako je i vjeran, iznevjerit će. Pjesnik 
ženskih nogu, Puškin, opjevao je noge u stihovima; drugi ih neće opjevati, ali ih 
ne može gledati bez drhtavice... Tu ti, brate, prezir ništa ne pomaže, sve kad bi 
on i prezirao Grušenjku. I prezire je, ali se ne može odvojiti od nje. 

- To mi je jasno - izlane odjednom Aljoša. 

- Ma nemoj? I stvarno, bit će da ti je jasno kad si od prve riječi bubnuo da 
ti je jasno - zlurado će Rakitin. - Ti si to slučajno bubnuo, omaklo ti se. Ali je to 
priznanje zato još dragocjenije: bit će da ti je već poznata ta tema, da si o tome 
već razmišljao, o bludu naime! Eh, ti djevče! Tiha voda brijege dere. Aljoška, ti 
jesi svetac, slažem se, ali si zatvoren, i vrag bi ga znao o čemu već nisi 
razmišljao, vrag bi ga znao što sve ne znaš! Djevac, a već si istražio takve 
dubine - odavno ja tebe promatram. I ti si Karamazov, pravi Karamazov - bit će 
da ipak nešto znači porijeklo i prirodni odabir. Po ocu si bludnik, a po majci 
jurodivi. Što dršćeš? Zar možda ne govorim istinu? Nego, znaš šta: Grušenjka 
me zamolila: »Dovedi mi ga (to jest tebe), svrgnut ću s njega mantiju!« I da 
znaš kako me samo molila: dovedi ga pa dovedi! Samo sam pomislio: zašto si ti 
njoj tako interesantan? Znaš da je i ona neobična žena! 

- Pozdravi je i kaži joj da neću doći - kiselo se osmjehne Aljoša. - Dovrši, 
Mihail, što si počeo, a ja ću ti poslije reći što mislim. 

- Što se tu ima dovršiti, sve je jasno. Sve ti je to, brate, stara pjesma. Ako 
se već i u tebi krije bludnik, a što je onda tvoj rođeni brat Ivan? Pa i on je 
Karamazov. Sav je vaš karamazovski problem sadržan u ove tri riječi: bludnici, 
gramzljivci i jurodivi! Tvoj brat Ivan objavljuje, zasad još u šali, teološke 
člančiće iz nekog svog glupog, nepoznatog računa, iako je sam ateist, pa i sam 
priznaje tu svoju podlost - taj tvoj brat Ivan. Osim toga, preotima svom braci 
Miši zaručnicu, i čini se da će uspjeti. I to kako: u suglasnosti sa samim 
Mitenjkom jer mu Mitenjka sam ustupa zaručnicu samo da se nje otrese i što 
prije ode do Grušenjke. I pazi dobro, sve to čini uza svu svoju plemenitost i 
nesebičnost. Upravo su takvi ljudi i najkobniji. Vrag bi vas sve skupa znao 

nakon svega ovoga: sam priznaje svoju podlost i sam srlja u podlost! Slušaj 
dalje: Mitenjki se sad ispriječio na putu starkelja otac. Taj je odjednom poludio 
za Grušenjkom, upravo mu slina curi čim je pogleda. Jer on je samo zbog nje 
maloprije u ćeliji izazvao onakav skandal, samo zato što se Miusov usudio 
nazvati je pokvarenom niškoristi. Zaljubio se preko ušiju. Prije mu je ona samo 
za novac pomagala u nekakvim njegovim mutnim poslovima po krčmama, a sad 
ju je odjednom zapazio i otkrio, ostrvio se i salijeće je ponudama, nepoštenim, 
naravno. I sudarit će se na toj stazi tatica sa sinčićem. A Grušenjka neće ni 
jednog ni drugog, zasad još vrda i obojicu draži, važe koji bi joj bolje 
odgovarao, jer od tatice bi mogla dići velike pare, ali je on ne bi uzeo za ženu, a 
možda bi još na kraju počeo i škrtariti i stisnuo kesu. Što se toga tiče, i Mitja 
ima nešto što vrijedi; nema novaca, ali bi je mogao uzeti za ženu. Da, molim 
lijepo, mogao bi je uzeti za ženu! Ostaviti zaručnicu, neprispodobivu ljepoticu, 
Katerinu Ivanovnu, bogatu plemkinju i pukovnikovu kćer, i oženiti se 
Grušenjkom, bivšom milosnicom staroga trgovca, razvratnog seljaka i 
gradonačelnika Samsonova. Iz svega toga mogao bi se stvarno izleći zločin. A 
to tvoj brat Ivan jedva čeka, tad će njemu pasti sjekira u med: dobit će i 
Katerinu Ivanovnu za kojom gine, i dočepat će se njezinih šezdeset tisuća. Za 
malog čovjeka i golju kakav je on, vrlo primamljivo za početak. I pazi samo: ne 
samo što neće Mitju uvrijediti nego će ga još i zadužiti do groba. Jer ja 
pouzdano znam da je Mitenjka još prošlog tjedna pred svima vikao pijan u 
krčmi, lumpajući sa Cigankama, da nije dostojan svoje zaručnice Katenjke, a 
brat Ivan da je dostojan. Dakako da sama Katerina Ivanovna na kraju neće odbiti 
takva zavodnika kao što je Ivan Fjodorovič, jer se već i sada dvoumi između 
njih dvojice. Nije mi ipak jasno čime vas je sve taj Ivan opčinio da mu se tako 
klanjate? A on vam se svima smije u brk: »Pala mi je sjekira u med,« veli, 
»sjedim i naslađujem se na vaš račun.« 


- A otkud ti sve to znaš? I kako možeš tako pouzdano govoriti? - 
odjednom ga oštro upita namrgođeni Aljoša. 


- A što me sad to pitaš kad se unaprijed bojiš mog odgovora? Znači da i 
sam priznaješ da imam pravo. 


- Ti ne voliš Ivana. Ivan se neće polakomiti za novcem. 


- Ma nemoj? A za ljepotom Katerine Ivanovne? Nije posrijedi samo novac 
iako je i šezdeset tisuća primamljiva stvar. 


- Ivan ima uzvišenije stvari na umu. Neće se on ni za tisućama polakomiti. 
On ne teži za novcem ni za bezbrižnošću. On možda teži za mukama. 


- Kakav je opet ovo san? Eh, vi... plemići! 

- Ah, Miša, njemu je duša uzburkana. Pamet mu je okovana. Zaokupljen je 
velikom i nerazrješivom mišlju. On je jedan od onih kojima nije do milijuna, 
nego do toga da razriješe svoju misao. 

- To ti je književna krađa, Aljoša. Parafrazirao si svoga »starca«. Kakvu 
vam je samo Ivan zadao zagonetku! - uzvikne Rakitin ne skrivajući pakost. Čak 
se i u licu izmijenio i usne iskrivio. - A i zagonetka je glupa, nema se tu šta 
odgonetavati. Mućni malo glavom pa ćeš shvatiti. Članak mu je smiješan i 
besmislen. Jesi li čuo maloprije onu njegovu glupu teoriju: »Nema li 
besmrtnosti duše, nema ni vrline i sve je, dakle, dopušteno«. (A sjećaš se kako ti 
je bratac Mitenjka uzviknuo: »To ću dobro upamtiti!«) Sablažnjiva teorija za 
podlace... Evo, zanio sam se a to je glupo... ne za podlace nego za pučkoškolske 
razmetljivce s njihovom »nedokučivom dubinom misli«. Hvalisavac, a u čemu 
je bit problema: »S jedne strane mora se priznati, a s druge strane mora se 
spoznati!« Sva je njegova teorija puka podlost! Čovječanstvo će samo naći u 
sebi snage da živi za vrlinu, sve da i ne vjeruje u besmrtnost duše! Naći će snage 
u ljubavi za slobodu, za jednakost, bratstvo... 


Rakitin se ražestio, gotovo se više nije mogao svladati. Ali odjednom, kao 
da se nečeg sjetio, zastane u hodu. 

- Ma dosta svega toga! - osmjehne se još kiselije nego prije. - Sto se 
smiješ? Misliš da sam vulgaran? 

- Ne, nisam uopće pomislio da si vulgaran. Ti si pametan, ali... pusti me, 
nacerio sam se iz gluposti. Jasno mi je zašto se ti, Miša, ljutiš. Po tvom 
uzbuđenju zaključio sam da ni ti nisi ravnodušan prema Katerini Ivanovnoj, ja 
sam to, brate, odavno naslućivao, a zato ne voliš ni mog brata Ivana. 
Ljubomoran si? 


- Ljubomoran sam i na njezine novce? To si još htio dodati, je li? 
- Ne, o novcima neću ništa dodati, ne želim te vrijeđati. 


- Vjerujem kad ti to kažeš, ali vrag odnio i tebe i tvog brata Ivana! Nitko 
od vas neće da shvati da čovjek može njega ne voljeti i bez Katerine Ivanovne. I 
zašto bih ga uopće volio, do vraga? Valjda zato što se udostojio da me grdi? A 
zašto ja ne bih imao pravo njega grditi? 

- Ja nisam nikad čuo da je on ikad išta rekao o tebi, ni lijepo ni ružno; 
uopće te ne spominje. 

- A ja sam opet čuo da me prekjučer kod Katerine Ivanovne izgrdio na 
pasja kola - eto vidiš da se ipak zanima za vašega pokornog slugu. I tko je onda, 
brate, na koga ljubomoran - ne znam? Izvolio je naime iznijeti misao da ću ja, 

ako ne pristanem na karijeru arhimandrita u vrlo bliskoj budućnosti i ne 
odlučim da se »postrižem«, svakako otići u Peterburg i postati suradnik nekog 
važnog časopisa, i to bezuvjetno kao književni kritičar, da ću pisati kritike 
desetak godina i na kraju postati vlasnik časopisa. Zatim da ću ga dalje izdavati 
svakako u liberalnom i ateističkom duhu, sa socijalističkom nijansom, čak i s 
tankom socijalističkom glazurom, ali da ću dobro paziti, to jest da ću u biti 
služiti i našim i vašim probicima i zamazivati oči budalama. Na kraju moje 
karijere, prema tumačenju tvoga brace, natruha socijalizma neće mi smetati da 
novac od pretplate ulažem na svoj tekući račun i u povoljnim prigodama puštam 
u optjecaj, prema savjetima kakvog Čifutina, sve dok ne podignem veliku kuću 
u Peterburgu i ne preselim u nju i uredništvo časopisa, a ostale katove iznajmim 
stanarima. Čak je i mjesto kući odredio: kraj Novog kamenog mosta, s druge 
strane Neve, koji se navodno projektira u Peterburgu, i koji će povezati Litejnu s 
Viborškom stranom... 


- Ah, Miša, znaš da će se to sve možda upravo tako i dogoditi, baš tako 
kako je rekao! - uzvikne odjednom Aljoša, ne mogavši se svladati, i veselo se 
nasmije. 


- A vi se, Alekseju Fjodoroviču, razbacujete sarkazmima. 

- Ne, ne, šalim se, oprosti! Meni je nešto sasvim drugo na pameti. Nego, 
reci mi: tko ti je mogao prenijeti sve te potankosti, od koga si ih mogao čuti? 
Nisi valjda ipak osobno bio kod Katerine Ivanovne kad je govorio o tebi? 


- Nisam bio ali je zato bio Dmitrij Fjodorovič, i sve sam to čuo na svoje 
uši od samog Dmitrija Fjodoroviča, to jest, ako baš hoćeš, nije on meni to 
govorio nego sam, naravno nehotice, prisluškivao zato što sam kod Grušenjke 
sjedio u njezinoj spavaćoj sobi, iz koje nisam mogao izaći dok je god Dmitrij 
Fjodorovič bio u susjednoj sobi. 

- Ah, pa da, zaboravio sam da ti je ona rođakinja... 


- Rođakinja? Da je meni Grušenjka rođakinja? - uzvikne odjednom 
Rakitin i pocrveni kao rak. - Ma jesi li ti s uma sišao, što ti je? Nisu ti sve ovce 
na broju? 

- Kako? Zar ti zbilja nije rođakinja? Pa ja sam tako čuo... 


- A gdje si to mogao čuti? Ama, vi, gospodo Karamazovi, izigravate tu 
neko veliko i staro plemstvo, a otac vam je trčkarao kao lakrdijaš od jednog 
tuđeg stola do drugog. Iz samilosti mu davali da radi i u kuhinji. Ja sam, recimo, 
samo popovski sin i gnjida prema vama plemićima, ali nemojte me ipak 
vrijeđati tako neodgovorno i lakoumno. I ja imam, Alekseju Fjodoroviču, svoju 


82 


čast. Molim vas da shvatite da ja ipak ne mogu biti u rodu s Grušenjkom, onom 
djevojčurom! 

Rakitin je bio ljut kao ris. 

- Oprosti mi ako Boga znaš, to zbilja nisam mogao ni sanjati, osim toga, 
kakva je ona djevojčura? Pa zar je ona... takva? - odjednom pocrveni Aljoša. - 
Ponavljam ti da sam čuo da ti je rođakinja. Cesto odlaziš k njoj, a i sam si mi 
rekao da nisi s njom u ljubavnim odnosima... Nisam imao pojma da je tako 
prezireš! Pa zar je ona zaista vrijedna prezira? 


- Ako i odlazim k njoj, mogu imati valjda svoje razloge, i što tebe briga za 
njih! A što se tiče roda, prije će ti je tvoj braco ili čak i sam tatica uvaliti u 
svojtu, nego što će ona meni biti nešto. Ali eto nas, stigosmo. Odlazi radije u 
kuhinju! Hej! Što se to događa, što je to? Da nismo zakasnili? Pa nisu ipak 
mogli tako brzo poručati? Ili da nisu i ovdje Karamazovi napravili neku 
svinjariju? Bit će da je tako. Eno ti i tatice, i Ivana Fjodoroviča, trči za njim. To 
oni od igumana bježe. Eno im otac Isidor dovikuje nešto s vrata. Pa i tvoj tatica 
viče nešto i maše rukama, sigurno psuje. Gle, pa i Miusov odlazi kočijom, vidi 
ga, ode. I vlastelin Maksimov trči - pa to je pravi skandal; znači da nisu ni bili 
na ručku! Da nisu još možda i igumana pretukli? Ili da nisu njih pretukli? To bi 
valjalo... 


Rakitin nije bez razloga likovao. Doista je izbio skandal, nečuven i 
neočekivan. Sve se to dogodilo »u trenutku nadahnuća«. 


VIII 


SKANDAL 


Kad su Miusov i Ivan Fjodorovič već ulazili u igumansku sobu, u Petru 
Aleksandroviču, kao uistinu pristojnu i delikatnu čovjeku, zbio se ubrzo 
svojevrstan delikatni proces, postidio se što se ljuti. Osjetio je da se zapravo na 
ovog bijednog Fjodora Pavloviča nije smio toliko obazirati, da nije smio 
izgubiti hladnokrvnost u »starčevoj« ćeliji i onako se zaboraviti. »U najmanju 
ruku, monasi nisu tu ništa krivi,« zaključio je iznenada na igumanovim ulaznim 
stubama, »a ako su i ovdje pristojni ljudi (čini mi se da je i taj otac Nikolaj 

plemićkog porijekla), zašto ne bih bio s njima srdačan, prijazan i uljudan?... 
Neću se prepirati, čak ću im i povlađivati, osvojit ću ih ljubaznošću i... i... 
dokazat ću im napokon da ja ne spadam u društvo onog Ezopa, onog lakrdijaša, 
onog pajaca, da sam se našao u nebranu grožđu kao i svi oni...« 


Prijepornu siječu šume i pravo na ribolov (nije ni sam znao gdje je sve to) 
odlučio im je ustupiti jednom zauvijek, još danas, pogotovo što sve to ne vrijedi 
mnogo, i odustati od svih svojih potraživanja od manastira. 


Sve ove dobre namjere još su se više učvrstile kad su ušli u blagovaonicu 
oca igumana. Zapravo, iguman nije ni imao blagovaonice jer su u cijeloj zgradi 
bile svega dvije prave sobe, doduše kudikamo veće i udobnije nego u »starca«. 
Ni posoblje se nije odlikovalo posebnim komforom: pokućstvo je bilo od 
mahagonija, presvučeno kožom, po staroj modi, iz dvadesetih godina, pa čak ni 
podovi nisu bili obojeni, ali je zato sve sjalo od čistoće, na prozorima je bilo 
mnogo probranog cvijeća, a glavna je raskoš, dakako, u ovom trenutku bio 
raskošno prostrt stol, iako je i to, uostalom, bilo tek relativno: stolnjak je bio 
čist, posuđe blistavo, tri vrste izvrsno pečena kruha, dvije boce vina, dvije boce 
divne manastirske medovine i velik stakleni bokal manastirskog kvasa što bijaše 
na glasu u svoj okolici. Votke uopće nije bilo. Rakitin je poslije pričao da se 
objed ovaj put sastojao od pet različitih jela: bijaše tu juha od jesetre s 
piroškama punjenim ribom, pa kuhana riba, nekako posebno i fino priređena, pa 
kotleti od bijele ribe, sladoled, kompot i, najposlije, kiselj nalik na blanc- 
manger, Sve je to pronjuškao Rakitin koji se nije mogao suzdržati da ne 
zaviri u igumanovu kuhinju gdje je također imao dobre veze. Posvuda je imao 
veze i posvuda je imao svoje uhode. U srcu je bio nemiran i zavidan. Bio je 
potpuno svjestan svojih velikih sposobnosti, ali ih je silno preuveličavao u 
svojoj mašti. Pouzdano je znao da će jednom postati na neki način značajna 
ličnost, ali Aljošu, koji mu je bio vrlo sklon, mučilo je to što mu je prijatelj 
Rakitin nepošten a da toga nije ni svjestan, nego naprotiv smatra sam sebe, 
znajući da nikad neće ukrasti novac sa stola, najpoštenijim čovjekom na svijetu. 
Tu nije mogao ne samo Aljoša nego i nitko drugi ništa učiniti. 

Rakitina, kao beznačajnu osobu, nisu mogli pozvati na objed, ali su zato 
pozvali oca Josifa, oca Pajsija i još jednog jeromonaha. Oni su već bili u 
blagovaonici kad su došli Petar Aleksandrovič, Kalganov i Ivan Fjodorovič. U 
prikrajku je stajao i vlastelin Maksimov. Da bi dočekao goste, otac iguman stao 
je ispred svih, nasred sobe. Bijaše to visok, suhonjav, ali još krepak starac, crne, 
prosijede kose, duguljasta, ispijena i dostojanstvena lica. Poklonio se šutke 
gostima, ali su mu oni ovaj put prišli da ih blagoslovi. Miusov mu je čak htio i 

ruku poljubiti, ali iguman na vrijeme povuče ruku pa poljubac izostane. Ali zato 
su Ivan Fjodorovič i Kalganov primili ovaj put pravi blagoslov, to jest cmoknuli 
su igumanu ruku sasvim prostodušno i narodski. 


- Moramo vam se usrdno ispričati, vaša preuzvišenosti - počne Petar 
Aleksandrovič  smješkajući se  preljubazno, ali opet onim svojim 
dostojanstvenim i smjernim glasom - ispričati se što dolazimo sami, bez našeg 
suputnika Fjodora Pavloviča koga ste također pozvali; on je morao izostati s 
ovog ručka, i to ne bez razloga. U ćeliji presvetog oca Zosime zanio se svojim 
nesretnim obiteljskim sporom sa sinom, pa je izrekao nekoliko posve 
neumjesnih riječi... ukratko, posve nedoličnih... što je, uostalom (tu zirne na 
jeromonahe), vašoj svetosti zacijelo već poznato. I zato se, uviđajući i sam da je 
kriv i iskreno se kajući, postidio i, ne mogavši svladati stid, zamolio nas, mene i 
sina svoga Ivana Fjodoroviča, da vam prenesemo njegovo iskreno žaljenje, 
skrušenost i kajanje. Riječju, on se nada i želi sve poslije popraviti, a sad, 
tražeći od vas blagoslov, moli vas da zaboravite ono što se dogodilo... 

Miusov umukne. Izgovorivši posljednje riječi svoje tirade, bio je posve 
zadovoljan sobom, toliko zadovoljan da mu u duši nije ostalo ni traga od 
maloprijašnje razdražljivosti. Opet je duboko i iskreno volio čovječanstvo. 
Pošto ga je dostojanstveno saslušao, iguman se ovlaš nakloni i odgovori mu 
ovako: 


- Od srca žalim što je otišao. Možda bi nas za našim stolom zavolio, kao i 
mi njega. Izvolite se, gospodo, poslužiti. 


Ipak je najprije stao pred ikonu i počeo se naglas moliti. Svi su smjerno 
prignuli glave, a vlastelin Maksimov izdvojio se, štoviše, od ostalih i sklopio 
pred sobom ruke od velike pobožnosti. 


I eto, u tom je času Fjodor Pavlovič izveo svoju posljednju nepodopštinu. 
Valja napomenuti da je on doista htio otići, i da je doista shvatio da poslije 
svoga sramnog vladanja u »starčevoj« ćeliji ne može k igumanu na objed kao da 
ništa nije bilo. Nije baš da se toliko stidio i krivio sam sebe; možda je bilo čak i 
obratno; ipak je osjećao da ne bi bilo pristojno ostati na objedu. Ali tek što mu 
je stigla rasklimana kočija pred ulaz u gostionicu, već se i penjao na nju, kad 
odjednom zastane. Prisjetio se svojih riječi izgovorenih kod »starca«: »Meni se 
baš tako neprestano i čini kad dolazim među ljude, da sam podliji od sviju i da 
me svi drže za lakrdijaša, pa si onda mislim: “Hajde da onda zbilja izigravam 
lakrdijaša, ne bojim se ja što ćete vi misliti o meni jerbo ste svi vi do jednoga 
još podliji od mene!'« Poželi se osvetiti svima za svoje nepodopštine. Iznenada 
se opet sjeti, baš u pravi čas, kako su ga jednom pitali: »Zašto vi toga i toga 

toliko mrzite?« A on im je tada, obuzet svojom lakrdijaškom bestidnošću, 
odgovorio: »Pa evo zašto: on meni, doduše, ništa nije učinio, ali sam ja zato 
njemu napravio jednu grdnu psinu, a čim sam to učinio, istog sam ga časa i 
zamrzio.« Prisjetivši se sad toga, načas porazmisli i nasmije se tiho i pakosno. 
Sijevne očima i usne mu čak zadrhte. »Ma kad sam već počeo, treba da i 
dovršim« - odjednom zaključi. Njegovo najskrovitije osjećanje u ovom trenutku 
moglo bi se ovako izraziti: »Sad se više ne možeš rehabilitirati, pa hajde da ih 
bezočno ispljujem: ne stidim se ja vas ni najmanje i gotovo!« Kočijašu 
zapovjedi neka ga pričeka, pa se hitrim koracima vrati u manastir i zaputi ravno 
do igumana. Još nije pravo znao što će učiniti, ali je znao da više ne vlada 
sobom i da će - neka ga samo dirnu - u tren oka dotjerati do krajnje granice 
nekakvu gadariju - istinabog, samo gadariju, a nipošto kakav zločin ili izgred 
zbog kojeg bi ga sud mogao kazniti. Što se toga tiče, uvijek se znao svladati, čak 
se i sam čudio toj svojoj sposobnosti u nekim prigodama. Pojavio se u 
igumanovoj blagovaonici upravo onoga časa kad se završila molitva i kad su svi 
pošli da posjedaju za stol. Zastavši na pragu, promotri društvo i nasmije se 
otegnutim, drskim, pakosnim smijehom gledajući sve redom drsko u oči. 


- Mislili su da sam otišao, a evo mene! - vikne da se sve zaori u sobi. 


Načas su se svi zagledali u njega bez riječi. Odjednom svi naslute da će se 
sad na zbiti nešto gadno, besmisleno, nedvojbeno pravi skandal. Petar 
Aleksandrovič naglo prijeđe iz najdobroćudnijeg raspoloženja u pravu pomamu. 
Sve ono što se bilo ugasilo i stišalo u njegovu srcu odjednom uskrsne i nabuja. 


- Ama, ovo zbilja ne mogu podnijeti! - vikne. - Zaista ne mogu... nikako 
ne mogu! 


Krv mu udari u glavu. Cak je i zamucao, ali mu više nije bilo do stila pa 
dohvati šešir. 

- A šta on to ne može? - uzvikne Fjodor Pavlovič. - »Nikako ne može, i 
nipošto ne može?« Vaša svetosti, da uđem ili ne? Primate li gosta? 


- Samo izvolite, od sveg srca - odgovori mu iguman. - Gospodo! Uzimam 
sebi slobodu - nadoda iznenada - da vas svom dušom zamolim da se okanite 
svojih trenutnih razmirica i okupite se u ljubavi i rodbinskoj slozi, moleći se 
Gospodu, za ovim našim skromnim stolom... 


- Ne, ne, to ipak ne mogu - vikne upravo izbezumljeno Petar 
Aleksandrovič. 


- E, ako Petar Aleksandrovič ne može, onda ne mogu ni ja, onda neću ni ja 
ostati. Zato sam i došao. Odsad ću uvijek biti s Petrom Aleksandrovičem: odete 

li vi, Petre Aleksandroviču, odoh i ja, ostanete li - ostajem i ja. Najviše ste ga, 
oče igumane, pecnuli rodbinskom slogom: on vam mene ne priznaje za rođaka! 
Je li tako, fon Zon? Evo, a ovo vam je fon Zon. Zdravo, fon Zone! 


- Vi to... meni? - promrmlja začuđeni vlastelin. 


- Naravno, tebi - vikne Fjodor Pavlovič. - Kome drugom? Nije valjda otac 
iguman fon Zon! 


- Ali ja nisam fon Zon, ja sam Maksimov. 


- Jesi, jesi, ti si fon Zon. Vaša svetosti, znate li vi tko je fon Zon? Bio vam 
je to jedan sudski proces: tog su vam fon Zona ubili u javnoj kući - tako se 
valjda kod vas zovu ta mjesta - ubili ga i opljačkali i, bez obzira na njegove 
poodmakle godine, strpali u sanduk, zakovali i iz Peterburga poslali u Moskvu 
pod brojem u prtljažnom vagonu. Dok su ga zakivali, bludnice su plesale, 
pjevale pjesme i svirale na guslama, odnosno na klaviru. Eto, to vam je taj isti 
fon Zon. Ustao od mrtvih, je li tako, fon Zone? 


- Ma što je sad ovo? Što ovo treba da znači? - razlegnu se glasovi među 
jeromonasima. 


- Idemo! - vikne Petar Aleksandrovič obraćajući se Kalganovu. 


- Ane, molim lijepo, dopustite! - cikne Fjodor Pavlovič i korakne još 
dalje u sobu. - Dopustite mi da dovršim. Tamo su me u ćeliji ocrnili da sam se 
tobože nedostojno ponašao, samo zato što sam izvalio ono o krkušama. Moj 
rođak Petar Aleksandrovič Miusov voli da u govoru bude plus de noblesse que 
de sinceritć>2, a ja, naprotiv, više volim da u mom govoru bude plus de 
sinceritć que de noblesse+5 i... pljujem ja na tu vašu noblesse!:>"! Je li tako, fon 
Zone? Dopustite, oče igumane, iako sam ja lakrdijaš i izigravam lakrdijaša, ipak 
sam pravi vitez i hoću da kažem što mislim. Da, molim lijepo, ja sam vam pravi 
vitez, a Petar Aleksandrovič vam je puka povrijeđena taština i ništa više. Ja sam 
danas možda i došao ovamo radi toga da sve ovo vidim i kažem što mislim. Moj 
sin Aleksej ovdje spašava dušu; ja sam mu otac, brinem se za njegovu sudbinu, i 
moram se brinuti. Sve sam ovdje slušao, pretvarao se i krišom promatrao, a sad 
bih vam htio odigrati i posljednji čin predstave. Jer, kako vam to kod nas ide? 
Kod nas, što padne, to i ostane ležati. A ne bi smjelo tako biti! Ja bih da 
ustanem. Oci sveti, ja sam ogorčen na vas! Ispovijed je velika tajna koju i ja 
duboko poštujem i spreman sam pasti ničice pred njom, a kad tamo, gle, u ćeliji 
svi kleče i ispovijedaju se javno. Zar se smije javno ispovijedati? Sveti su oci 
odredili da se ispovijeda na uho, tek će vam onda ispovijed biti tajna, i tako je 
bilo od davnine. Jer, kako ću mu inače objasniti pred svima da sam, na primjer, 

to i to... ama, znate, to i to, razumijete? Katkad je neprilično i kazati. Pa ovo je 
zbilja skandal! Ama, zbilja, oci, ovdje bi kod vas čovjek mogao zapasti čak i u 
hlistovštinui“"!.,, Ja ću prvom prilikom pisati o tome sinodu, a svoga sina 
Alekseja odvest ću kući... 


Ovdje tek jedna napomena. Fjodor Pavlovič bio je koješta načuo. 
Svojedobno su kolale ružne glasine koje su doprle čak i do vladike (ne samo o 
našem nego i o drugim manastirima u kojima je uvedeno »staraštvo«) da se 
previše poštuju »starci«, čak i nauštrb igumanskog autoriteta, i da »starci« 
tobože zlorabe, između ostalog, tajnu svete ispovijedi, i tako dalje. Besmislene 
optužbe koje su s vremenom otpale same od sebe i kod nas i svugdje drugdje. 
Ali onaj glupi vrag koji je zgrabio i ponio Fjodora Pavloviča na njegovim 
vlastitim živcima noseći ga sve dalje i dalje u sramotnu dubinu, prišapnuo mu je 
tu staru optužbu, o kojoj sam Fjodor Pavlovič nije imao ni pojma. Nije ju znao 
pravo ni iznijeti, pogotovo što u »starčevoj« ćeliji nitko nije klečao niti se javno 
ispovijedao, tako da sam Fjodor Pavlovič nije mogao ništa slično vidjeti, nego 
je govorio tek na temelju starih priča i ogovaranja kojih se nije dobro ni sjećao. 
Ali, kad je izgovorio tu svoju glupost, osjetio je da je izvalio ružnu besmislicu, 
pa je odjednom poželio umah dokazati slušaocima, a ponajvećma sam sebi, da 
nije bubnuo nikakvu besmislicu. Premda je vrlo dobro znao da će svakom 
svojom daljnjom riječju dodavati još samo nove slične besmislice - nije se više 
mogao svladati i poletio je naglavačke. 


- Kako je to podlo! - vikne Petar Aleksandrovič. 


- Oprostite - prozbori odjednom iguman. - Davno je rečeno: »I počeše 
govoriti koješta o meni, čak i neke gadarije. A ja, kad sam sve to čuo, rekoh sam 
sebi: “To je lijek Isusov koji mi je on poslao da mi izliječi oholu dušu".« I zato 
pokorno zahvaljujemo i vama, dragi goste! 


I pokloni se do pasa Fjodoru Pavloviču. 


- Ih-ih-ih! Licemjerje i stare frazetine! Stare frazetine i stare geste! Stare 
laži i službouljudni poklon do zemlje! Znamo mi te poklone! »Poljubac u usta a 
bodež u srce«, kao u Schillerovim Razbojnicima. Ne volim, oci, himbu, već 
tražim istinu! Ali nije istina u krkušama, to sam već ustvrdio! Oci monasi, zašto 
vi postite? Zašto očekujete za to nagradu na nebesima? E, za takvu nagradu i ja 
bih postio! Ne, sveti monaše, budi ti krepostan u životu, budi koristan društvu, 
ne zatvaraj se u manastir, ne jedi tuđi kruh i ne očekuj nagrade tamo gore - onda 
će ti biti malo teže. Znam i ja, oče igumane, krasnosloviti. Eto, što su ovdje sve 
iznijeli? - priđe on stolu. - Stari Fartorijev porto, mćdoc!*! od braće Jelisejevih, 
oho, oci moji! Nije baš nešto slično krkušama. Gle koliko su boca samo oci 

poredali, he-he-he! A tko vam je sve to pribavio? To vam je ruski seljak, težak, 
zaradio groše svojim žuljevitim rukama i donio ih ovamo otkidajući od usta 
svoje obitelji i od državnih potreba! Pa vi, sveti oci, pijete krv narodu! 


- To je zbilja nedostojno - oglasi se otac Josif. Otac Pajsije uporno je 
šutio. Miusov pohita da pobjegne iz sobe, a za njim i Kalganov. 


- E pa, oci, odoh i ja za Petrom Aleksandrovičem! Više vam neću dolaziti, 
možete me i na koljenima moliti, više me nećete vidjeti. Poslao sam vam tisuću 
rubalja, a vi izvalili oči, he-he-he! Ne, neću vam ništa više dati. Osvećujem se 
za svu svoju mladost, za sva svoja poniženja! - i udari šakom po stolu od 
tobožnje uzrujanosti. - Ovaj je mali manastir mnogo značio u mom životu! 
Mnogo sam gorkih suza zbog njega prolio! Moju ste ženu, vikačicu, huškali 
protiv mene. Proklinjali ste me u sedam sabornih crkava, olajavali me po svoj 
okolici! Dosta je bilo, oci, ovo je liberalni vijek, vijek parobroda i željeznice. 
Ništa više nećete dobiti od mene, ni tisuću, ni sto rubalja, ni sto kopjejaka. 

Opet jedna napomena. Nikad ništa osobito nije naš manastir značio u 
njegovu životu, niti je on zbog njega prolio ijednu gorku suzu. Ali se bio toliko 
zanio svojim lažnim suzama da u jednom trenutku umalo što nije i sam sebi 
povjerovao; čak je i proplakao od ganuća; ali je u isti mah naslutio da treba 
okrenuti natrag. Na njegovu pakosnu laž iguman prigne glavu i ponovo značajno 
reče: 

- I opet je rečeno: »Pretrpi drage volje sramotu koja te nezasluženo snađe, 
i ne zbuni se niti omrzni onoga koji te sramoti!« Tako ćemo i mi postupiti. 

- Ih, ih, ih! Znam ja sve te vaše mudrolije i ostali galimatijaš! Mudrujte 
samo vi, oci, a ja odoh! A sina svog Alekseja uzimam odavde svojom 
roditeljskom vlašću zauvijek. Ivane Fjodoroviču, sine moj najsmjerniji, 
dopustite da vam zapovjedim da pođete za mnom! A što ćeš ti tu, fon Zone? 
Hodi sad odmah k meni u grad. Kod mene ti je veselo. Svega koja vrsta odavde, 
a umjesto posnog ulja servirat ćemo odojak s kašom; poručat ćemo; dobit ćeš i 
konjaka, a poslije likera; imam likera od kupina... Hej, fon Zone, ne propuštaj 
ovu zlatnu priliku! 

Izađe vičući i gestikulirajući. Upravo ga je u tom trenutku Rakitin spazio 
kako izlazi i upozorio na njega Aljošu. 

- Alekseju! - dovikne otac izdaleka sinu čim ga ugleda. - Još danas da se 
vratiš k meni zauvijek, ponesi i jastuk i madrac, da ne ostane ovdje ni traga od 
tebe! 


Aljoša je stao kao ukopan i gledao šutke i pozorno što se zbiva. Dotle se 

Fjodor Pavlovič bio popeo u kočiju, a za njim se šutke i natmuren počeo penjati 
i Ivan Fjodorovič a da se nije ni obazro na Aljošu. Ali tad se dogodi još jedna 
groteskna i gotovo nevjerojatna scena koja zaokruži ovu epizodu. Odjednom se 
uz papuču na kočiji pojavi vlastelin Maksimov. Dotrčao je sav zadihan da ne 
zakasni. Rakitin i Aljoša gledali su ga kako trči. Toliko se žurio da je, onako 
nestrpljiv, već bio podigao nogu na papuču na kojoj je još Ivan Fjodorovič 
stajao lijevom nogom, pa se uhvatio za koš kočije i počeo uskakivati u nju. 

- Idem i ja, idem i ja s vama! - uzvikivao je poskakujući i smijući se 
sitnim, veselim smijehom, blažena lica, na sve spreman. - Povežite i mene! 

- Eto, što sam vam rekao - oduševljeno vikne Fjodor Pavlovič - to vam je 
zbilja fon Zon! Pravi fon Zon koji je ustao od mrtvih! Ma kako si se samo 
izvukao odande? Što si tamo nafonzonio, kako si uspio pobjeći s ručka? Za to 
treba zbilja imati đon-obraz! I ja imam đon-obraz, ali se, brate, ipak tebi divim! 
Uskači, uskači što prije! Pusti ga, Vanja, bit će veselije. On će nam se već ovdje 
nekako pod noge zavući. Hoćeš li, fon Zone? Ili da se stisne uz kočijaša na 
kozlić?... Skoči, fon Zone, na kozlić!... 

Ali Ivan Fjodorovič, koji je već bio sjeo na svoje mjesto, odjednom šutke 
svom snagom odgurne Maksimova u prsa pa ovaj odleti na tri koraka od njega. 
Samo slučajno nije pao. 

- Tjeraj! - ljutito dovikne Ivan Fjodorovič kočijašu. 

- Ma šta ti je? Šta ti je? Zašto si ga tako odgurnuo? - plane Fjodor 
Pavlovič, ali je kočija već bila krenula. Ivan Fjodorovič nije mu ni riječi 
odgovorio. 


- Gle ti njega! - progovori ponovo Fjodor Pavlovič nakon dvije minute i 
pogleda poprijeko sina. - Pa ti si sam smislio sav ovaj posjet manastiru, sam si 
me nagovarao, sam si sve to odobravao, pa što se sad ljutiš? 


- Dosta ste gluposti nadrobili, dajte se bar malo odmorite! - odbrusi mu 
Ivan Fjodorovič. 


Fjodor Pavlovič opet pošuti minutu-dvije. 

- E, sad bi bilo dobro gucnuti malo konjaka - napomene sentenciozno, ali 
mu Ivan Fjodorovič ne odgovori. - Ma gucnut ćeš i ti kad stignemo kući. 

Ivan Fjodorovič i dalje je šutio. 

Fjodor Pavlovič počeka još minutu-dvije. 

- A Aljošku ću ipak izvući iz manastira, ma koliko to vama bilo neugodno, 
veleštovani Karl von Moor. 

Ivan Fjodorovič prezirno slegne ramenima, okrene se na drugu stranu i 
zagleda u cestu. Sve do kuće nisu ni riječi progovorili. 

KNJIGA TREĆA 


BLUDNICI 


I 


U SLUŽINSKOJ SOBI 


Kuća Fjodora Pavloviča Karamazova nije bila u samom središtu grada, ali 
nije bila ni na periferiji. Bila je prilično stara, ali je lijepo izgledala: prizemnica, 
s mezaninom, obojena sivkastom bojom, sa crvenim limenim krovom. 
Uostalom, mogla je još vrlo dugo opstati, i bila je prostrana i udobna. U njoj 
bijaše mnogo kojekakvih sobičaka, kojekakvih ostava i stuba na neočekivanim 
mjestima. Bilo je i štakora, ali se Fjodor Pavlovič nije na njih mnogo srdio: 
»Ipak ti nije tako dosadno navečer, kad ostaneš sam«. Doista je imao običaj 
puštati sluge da prenoće u dvorišnom zdanju, a sam se zaključavao u kuću preko 
cijele noći. Zdanje je u dvorištu bilo prostrano i temeljito građeno; Fjodor 
Pavlovič je odredio da se u njemu i kuha iako je i u kući postojala kuhinja: nije 
volio kuhinjske mirise pa su mu jela i zimi i ljeti donosili preko dvorišta. Uopće 
je kuća bila građena za veliku obitelj i u njoj je moglo boraviti i pet puta više 
gospode i služinčadi. Ali u vrijeme ove naše pripovijesti u kući su stanovali 
samo Fjodor Pavlovič i Ivan Fjodorovič, a u služinskom zdanju samo troje 
služinčadi: stari Grigorij, stara Marfa, njegova žena, i sluga Smerdjakov, još 
mlad čovjek. Valja kazati nešto više o to troje služinčadi. Doduše, o starom 
Grigoriju Vasiljeviču Kutuzovu već smo dosta rekli. Bijaše to odlučan i 
postojan čovjek koji je tvrdoglavo išao ravno prema svom cilju, ako je taj cilj iz 
nekih razloga (često, začudo, nelogičnih) stajao pred njim kao nepobitna istina. 
Općenito govoreći, bio je pošten i nepotkupljiv. Njegova žena, Marfa 
Ignatjevna, iako se cijelog života bez pogovora pokoravala muževoj volji, 
navaljivala je na njega svim silama, primjerice odmah nakon oslobađanja 
kmetova, da odu od Fjodora Pavloviča u Moskvu pa da se ondje bave sitnom 
trgovinom (imali su nešto novaca), ali je Grigorij zaključio tada i jednom 

zasvagda da mu žena lupeta, »jerbo je svaka žena nepoštena«, i da ne bi bilo u 
redu napustiti dosadašnjeg gospodara, kakav on bio da bio, »jerbo im je sada 
dužnost ostati uza nj«. 


- Razumiješ li ti uopće šta je to dužnost? - pitao je on Marfu Ignatjevnu. 

- Razumijem ja šta je dužnost, Grigorije Vasiljeviču, al kakva je to naša 
dužnost da ovdje ostanemo, to mi nije jasno - odlučno je odgovorila Marfa 
Ignatjevna. 

- Ne mora ti ni bit jasno, al tako će bit. Ubuduće rade šuti! 

Tako je i bilo: nisu otišli, a Fjodor Pavlovič odredio im je plaću, malu ali 
redovitu. Grigorij je, osim toga, držao da ima neprijeporan utjecaj na gospodara. 
Slutio je to, i to je bila istina: lukavi i tvrdoglavi lakrdijaš Fjodor Pavlovič, vrlo 
čvrsta karaktera »u nekim životnim pitanjima«, kako se sam izražavao, bio je, 
na svoje veliko čudo, čak i vrlo slab karakter u nekim drugim »životnim 
pitanjima«. I sam je znao u kojima, znao je i bojao se koječega. U nekim 
prilikama u životu trebalo je dobro paziti, a to bi bilo teško bez pouzdana 
čovjeka, a Grigorij je bio više nego pouzdan. Štoviše, više puta je u toku svoje 
karijere Fjodor Pavlovič mogao izvući batina, i to grdnih batina, ali ga je svagda 
spasavao Grigorij, samo što bi mu svaki put nakon toga održao lekciju. Same 
batine ipak ne bi uplašile Fjodora Pavloviča: ali bilo je ozbiljnijih slučajeva, 
pače, vrlo delikatnih i složenih, kad ni sam Fjodor Pavlovič ne bi možda bio 
kadar odrediti tu neobičnu potrebu za pouzdanim i bliskim čovjekom, koju bi 
kadšto, iznenada i neobjašnjivo, počeo osjećati u sebi. Bijahu to gotovo bolni 
slučajevi: krajnje razvratan i u svojoj pohoti često okrutan poput zloćudna 
kukca, Fjodor Pavlovič iznenada bi osjetio koji put u sebi, u trenucima 
pijanstva, duhovni strah i moralni potres koji su tako reći gotovo fizički 
djelovali na njegovu dušu. »U tim trenucima kao da mi duša treperi u grlu,« 
govorio je pokatkad. I eto, u tim trenucima volio je imati uza se, u blizini, ako 
ne baš u istoj sobi a ono bar u dvorišnom zdanju, takva čovjeka, odana, čvrsta, 
koji nije kao on, razvratnik, čovjeka koji može i gledati sav onaj razvrat oko 
sebe i znati sve tajne, a da iz privrženosti sve to dopušta, ne buni se, i što je 
najvažnije, ne kudi ga i ničim ne prijeti, ni na ovom ni na onom svijetu, i koji će 
ga u slučaju potrebe možda i braniti - od koga? Od nekog nepoznatog, ali 
strašnog i opasnog. 

Stvar je bila upravo u tome što je to svakako morao biti drukčiji čovjek, 
čovjek starinskog kova i dobar prijatelj, koga će u teškom trenutku pozvati samo 
zato da ga pogleda u oči, da možda i izmijeni koju riječ s njim, možda i posve 
beznačajnu, a ako mu ništa ne prigovori, ako se ne ljuti, onda mu je nekako 

lakše pri srcu, a ako se ljuti, e pa, onda mu je malo teže. Događalo se (doduše, 
vrlo rijetko) da je Fjodor Pavlovič odlazio noću u dvorišno zdanje da probudi 
Grigorija i pozove ga da dođe načas k njemu. Grigorij je dolazio, a Fjodor 
Pavlovič zapodijevao je razgovor s njim o kojekakvim tričarijama i uskoro ga 
otpuštao, pokatkad bi se čak i našalio i podsmjehnuo, a onda bi otpljunuo, legao 
u postelju i zaspao snom pravednika. Nešto se slično dogodilo i kad je Aljoša 
stigao. Aljoša ga je »dirnuo u srce« zato što je kod njega »boravio i sve vidio a 
da mu ništa nije zamjerio«. Štoviše, donio je sa sobom nešto neviđeno: nije 
pokazivao ni najmanje prezira prema njemu, starcu, naprotiv - uvijek je bio 
prijazan s njim i iskazivao mu posve prirodnu, prostodušnu privrženost, iako je 
otac nije nimalo zavrijedio. Sve je to bilo za starog pokvarenjaka koji nije živio 
s obitelji veliko iznenađenje, posve neočekivano za njega koji se do tada volio 
samo kaljati u »kalu«. Kad se Aljoša odselio od njega, starac je priznao sam sebi 
da je shvatio nešto što nije do tada htio shvatiti. 


Već sam spomenuo na početku ovoga kazivanja da je Grigorij mrzio 
Adelaidu Ivanovnu, prvu ženu Fjodora Pavloviča i mater njegova prvog sina 
Dmitrija Fjodoroviča, a da je, naprotiv, branio njegovu drugu ženu, »vikačicu«, 
Sofju Ivanovnu, od samoga svog gospodara i od svakoga komu bi palo na pamet 
da izusti o njoj koju ružnu ili olaku riječ. U njega se simpatija za tu nesretnicu 
pretvorila u nešto sveto tako da ni nakon dvadeset godina nije mogao podnijeti 
čak ni da tko natukne što loše na njen račun, odmah bi se suprotstavio 
klevetniku. Grigorij je naoko bio hladan i ozbiljan čovjek, mučaljiv, a izražavao 
se odmjereno i dostojanstveno. Isto je tako bilo nemoguće na prvi pogled 
odgonetnuti: voli li on svoju poslušnu, pokornu ženu ili ne voli, premda ju je 
doista volio, a ona je to, naravno, znala. Ta Marfa Ignatjevna ne samo što nije 
bila glupa nego je možda bila i pametnija od muža, ili bar razboritija u 
svakodnevnom životu, ali mu se pokoravala bez pogovora i roptanja od prvog 
dana braka, i nedvojbeno ga poštivala zbog njegove duhovne nadmoći. Vrijedno 
je spomenuti da su njih dvoje za sveg svog vijeka vrlo malo razgovarali među 
sobom, izuzev o najnužnijim i tekućim poslovima. Ozbiljni i dostojanstveni 
Grigorij razmišljao je uvijek sam o svojim nakanama i brigama, tako da je 
Marfa Ignatjevna odavno jednom zauvijek shvatila da mu njezini savjeti nisu 
potrebni. Slutila je da muž cijeni njezinu šutnju i da je stoga drži pametnom. 
Tukao je nikad nije, možda samo jedan jedini put, i to ne jako. U prvoj godini 
braka Adelaide Ivanovne i Fjodora Pavloviča jednom su se u selu seoske 
djevojke i žene, tada još kmetice, bile okupile u vlastelinskom dvorištu da 
zapjevaju i zaplešu. Počele su pjesmom »U livadi zelenoj«, a odjednom je 
Marfa Ignatjevna, koja je tada bila još mlada žena, istrčala pred zbor i otplesala 

»ruski ples« na poseban način, ne onako po seljački, kao seljanke, nego onako 
kako je plesala kad je bila sluškinja kod bogatih Miusova, u njihovu kućnom 
vlastelinskom kazalištu, gdje je glumce učio plesati učitelj plesa iz Moskve. 
Grigorij je vidio kako mu je žena otplesala ples pa ju je nakon sat vremena, kod 
kuće, naučio pameti i malo povukao za kosu. Ali tu je jednom zauvijek bio kraj 
batinama, nikad je više nije tukao u životu, a i Marfa Ignatjevna zarekla se da 
ubuduće neće više plesati. 

Djece im Bog nije dao, bilo je jedno ali je i ono umrlo. Grigorij je očito 
volio djecu, nije to čak ni tajio, to jest nije se stidio to pokazati. Kad je Adelaida 
Ivanovna pobjegla od kuće, preuzeo je brigu o trogodišnjem Dmitriju 
Fjodoroviču i baktao se s njim gotovo godinu dana, sam ga češljao i, štoviše, 
sam i kupao u koritu. Poslije se brinuo i o Ivanu Fjodoroviču i o Aljoši, i za to je 
dobio ćušku, ali o svemu sam tome već govorio. Njegovo ga je rođeno dijete 
obradovalo samo nadom dok je Marfa Ignatjevna bila trudna. Čim se rodilo, 
srce mu je obuzela bol i žalost, zbog toga što je dijete imalo po šest prstiju. Kad 
je to vidio, Grigorij je bio toliko satrven da je ne samo šutio sve do krstitki nego 
je i navlaš odlazio u vrt šutjeti. Bilo je proljeće pa je sva tri dana kopao gredice 
u povrtnjaku. Trećeg je dana trebalo krstiti dijete, ali je Grigorij dotle bio već 
nešto smislio. Kad je ušao u sobu u kojoj su se bili okupili svećenik i crkvenjak 
i gosti, pa i sam Fjodor Pavlovič koji je osobno bio krsni kum, odjednom je 
ustvrdio da dijete »ne treba uopće krstiti« - nije to na sav glas rekao niti se 
razbacivao riječima, jedva da je procijedio riječ po riječ, gledajući tupo i 
netremice svećenika. 

- A zašto? - upita ga svećenik veselo i začuđeno. 

- Zato što je to... zmaj... - promrmlja Grigorij. 

- Kako zmaj, kakav zmaj? 

- Došlo je do greške u prirodi... - promrmlja prilično nerazgovijetno, ali 
vrlo odlučno i očito nesklon da o tome dalje raspreda. 

Svi su se nasmijali i, dakako, krstili siroto dijete. Grigorij se usrdno molio 
pred krstionicom, ali nije promijenio svoje mišljenje o novorođenčetu. 
Uostalom, nije se ni u šta pačao, samo u ona dva tjedna koliko je bolesni dječak 
poživio nije ga gotovo ni pogledao, nije ga htio ni primjećivati i najčešće je 
izbivao iz kuće. A kad je dijete nakon dva tjedna umrlo od ustobolje, sam ga je 
položio u mali lijes, i zagledao se u njega neobično tužno, a kad su počeli 
zatrpavati plitku malu raku, kleknuo je i poklonio se pred grobom do zemlje. 
Otada nije više godina nikad spomenuo svoje dijete, a ni Marfa Ignatjevna nije 
ga nijednom spomenula pred njim, a kad bi slučajno zapodjela s kim razgovor o 

svom »djetešcetu«, govorila je šaptom, ako i nije bilo Grigorija Vasiljeviča u 
blizini. Po kazivanju same Marfe Ignatjevne, on se od tog ukopa poglavito bavio 
»bogougodnim« stvarima, čitao je Živote svetaca, obično šutke i sam, a svaki 
put bi prije toga nataknuo na nos okrugle naočale u srebrnu okviru. Malokad je 
čitao naglas, osim možda u vrijeme velikog posta. Volio je Knjigu o Jobu, a 
nabavio je negdje i zbirku besjeda i propovijedi »bogonosnog oca našega Isaka 
Sirina«i** i čitao je uporno više godina. Iako nije gotovo ništa shvaćao, možda 
je baš zato najviše cijenio i volio tu knjigu. U posljednje je vrijeme počeo 
slušati o hlistovščini i zadubljivati se u nju, pošto mu se ukazala prilika da se u 
susjedstvu upozna s nekim članovima te sekte. Na njega je to ostavilo očito 
snažan dojam, ali se nije nakanio prijeći na novu vjeru. Načitanost u 
»bogougodnom«  štivu  pridala je, dakako, njegovu licu još veću 
dostojanstvenost. 

Možda je bio sklon mistici. Baš kao za pakost, rođenje djeteta sa po šest 
prstiju i njegova smrt poklopili su se i s jednim drugim, vrlo neobičnim, 
neočekivanim i originalnim događajem koji mu je, kako se poslije jednom sam 
izrazio, ostavio u duši »dubok pečat«. Slučilo se da se onog istog dana kad su 
pokapali novorođenče sa po šest prstiju Marfa Ignatjevna probudila u noći i čula 
nešto kao dječji plač. Prepala se i probudila muža. Ovaj je oslušnuo i 
napomenuo da će prije biti da to netko jauče, i to »baš ko da je žensko«. Ustao je 
i obukao se; bijaše prilično topla svibanjska noć. Kad je izašao na ulazne stube, 
jasno je razabrao da jauci dopiru iz vrta. Ali vrt su svake večeri zaključavali iz 
dvorišta, a u njega se moglo ući samo na ta vrata jer se oko cijelog vrta dizala 
visoka i čvrsta ograda. Vrativši se u kuću, Grigorij upali fenjer, uzme ključ od 
vrtnih vrata i, ne obazirući se na histeričan strah svoje žene, koja je svejednako 
bila uvjerena da čuje dječji plač i da to zacijelo plače njezino dijete i zove je, 
šutke izađe u vrt. Tu jasno razabere da jauci dopiru iz njihove kupaonice u vrtu, 
nedaleko od vrtnih vrata, i da doista jauče neka žena. Kad je otvorio kupaonicu, 
ugledao je prizor pred kojim se skamenio: gradska luda koja se potucala po 
ulicama i koju je cijeli grad poznavao pod nadimkom Lizaveta Smerdjašča 
(“Smrdljiva'), zavukla se bila u kupaonicu i netom rodila muško dijete. 
Novorođenče je ležalo do nje, a ona je pokraj njega umirala. Govorila nije ništa 
već i zato što nije znala govoriti. Ali sve ovo treba potanko razjasniti. 

lI 


LIZAVETA SMERDJAŠČA 


Bijaše tu i jedna posebna okolnost koja je duboko kosnula Grigorija i 
konačno učvrstila u njemu jednu dotadašnju neugodnu i mrsku sumnju. Ta 
Lizaveta Smerdjašča bijaše djevojka vrlo niska rasta, »dva aršina i nešto«, kako 
su je se poslije njezine smrti nježno sjećale mnoge pobožne starice u našem 
gradiću. Njezino dvadesetgodišnje lice, zdravo, široko i rumeno, doimalo se 
posve idiotski, a pogled joj bijaše ukočen i neugodan, iako blag. Hodala je 
oduvijek, i ljeti i zimi, bosa i samo u prtenoj košulji. Gotovo crna kosa, 
neobično bujna i kovrčava kao u ovce, stajala joj je na glavi kao kakva velika 
kapa. Osim toga, vječito je bila zamazana zemljom, blatom i puna prilijepljena 
lišća, treščica i strugotina zato što je uvijek spavala na zemlji i u blatu. Otac joj 
bijaše beskućnik, propali i bolesni obrtnik Ilja, koji je mnogo pio i već dugo 
živio kao težak kod imućnih gazda, također naših građana. Majka joj je bila 
odavno umrla. Vječito bolešljiv i ozlojeđen, Ilja je nemilice tukao Lizavetu kad 
god bi se vratila kući. Ali rijetko je dolazila jer je živjela od milostinje i lunjala 
po cijelom gradu kao jurodivo, Božje čeljade. Iljine gazde, i sam Ilja, pa i mnogi 
milosrdni ljudi u gradu, pretežito trgovci i trgovkinje, pokušavali su višeput 
pristojnije odjenuti Lizavetu, da ne hoda samo u košulji, a pred zimu su je 
svagda oblačili u kožuh i obuvali joj čizme; ali je ona obično, dopuštajući bez 
pogovora da je odjenu, odlazila nekamo, najčešće u papertul**! saborne crkve, 
redovito svlačila sa sebe sve što su joj poklonili - bio to rubac, kožuh, suknja ili 
čizme - i sve to ostavljala na tom mjestu i odlazila opet dalje bosa i samo u 
košulji. Jednom se tako slučilo da je novi gubernator naše gubernije usput 
svrnuo da razgleda naš grad, a kad je ugledao Lizavetu, našao se uvrijeđen u 
svojim najplemenitijim osjećajima i, premda je shvatio da je ta osoba 
»jurodiva«, kao što su mu i rekli, dao je na znanje da mlada djevojka koja se 
potuca samo u košulji narušava red i da to ne smije tako ostati. Ali gubernator je 
otputovao, a Lizavetu su ostavili kakva je bila. Naposljetku joj je otac umro pa 
su je, kao siroticu, još više zamilovali svi bogomoljci u gradu. I doista, svi su je 
kanda voljeli, čak je ni derani nisu dražili ni vrijeđali, a naši su derani, pogotovo 
školarci, inače vrlo nasrtljivi. Svraćala je u nepoznate kuće i nitko je nije tjerao, 

naprotiv, svatko ju je lijepo primao i davao pokoji groš. Dadu joj groš, a ona ga 
uzme i odmah odnese i ubaci u crkvenu ili kažnjeničku škrabicu. Dadu li joj na 
tržnici perec ili pogačicu, svakako će prvom djetetu koje naiđe dati perec ili 
pogačicu, ili će pak zaustaviti koju našu bogatu gospođu i njoj dati; gospođe su 
čak i rado primale te darove. Sama se pak hranila samo crnim kruhom i vodom. 
Ponekad bi tako svratila u bogat dućan i sjela, do nje leži skupocjena roba, a tu 
su i novci, ali vlasnici nikad ne paze na nju, jer znaju da možeš pred nju staviti i 
tisuću rubalja a da neće uzeti ni kopjejke. U crkvu je malokad navraćala; 
spavala je ili po crkvenim papertama ili je preskakala preko nečijeg pletera (kod 
nas ima još i dan-danas mnogo pletera umjesto ograda) u nečiji vrt. Kući, to jest 
kući onih gazda kod kojih je stanovao njezin pokojni otac, dolazila je otprilike 
jedanput tjedno, a zimi i svaki dan, ali samo da prenoći, noćivala je ili u 
hodniku ili u staji. Čudili su joj se kako podnosi takav život, ali je ona već bila 
navikla na nj; iako niskog rasta, bila je vrlo čvrste građe. Kod nas su i neka 
gospoda tvrdila da ona sve to radi iz puke oholosti, ali je malo tko tome 
vjerovao: ta ona nije znala ni riječi izgovoriti, samo je kadikad micala jezikom i 
nešto mumljala - otkud tu oholost! Međutim, jednom se slučilo (davno je to 
bilo), jedne rujanske vedre i tople noći, za puna mjeseca, za naše pojmove vrlo 
kasno, da se pijana družina naše razuzdane gospode, njih petorica-šestorica, 
vraćala iz kluba kući kroz stražnja dvorišta. S obje strane prolaza dizao se pleter 
a iza njega se pružali povrtnjaci okolnih kuća; prolaz je izbijao na mostić što 
vodi preko naše smrdljive i dugačke bare koju u nas gdjekad nazivaju rijekom. 
Pokraj pletera, u koprivi i korovu, naše je veselo društvo spazilo Lizavetu kako 
spava. Nakresana gospoda zastala su pred njom hihoćući i počela zbijati šale 
koju nijedna cenzura ne bi odobrila. Jednom je gospodičiću najednom palo na 
pamet da postavi sasvim ekscentrično pitanje o apsurdnoj temi: »Bi li itko ikad 
mogao smatrati ovakvu životinju ženom, evo recimo sada, i tako dalje?« Svi su, 
obuzeti uznositom gadljivošću, zaključili da ne bi. Ali u toj se skupini našao i 
Fjodor Pavlovič, koji se umah zaletio i ustvrdio da je on smatra ženom, dapače, 
da tu ima čak i nešto posebno pikantno, i tako dalje, i tome slično. Istinabog, on 
je u to vrijeme kod nas i te kako napadno igrao ulogu lakrdijaša, rado se 
zalijetao i zabavljao gospodu kao da im je ravnopravan, ali je zapravo među 
njima bio pravi prostak. Bijaše to baš u ono vrijeme kad je iz Peterburga primio 
vijest o smrti svoje prve supružnice, Adelaide Ivanovne, i kad je s florom na 
šeširu pijančevao i pravio skandale tako da se i najgorim propalicama u gradu 
gadio. Družina se, dakako, grohotom nasmijala njegovu neočekivanu mišljenju; 
jedan je od prisutnih počeo čak i podbadati Fjodora Pavloviča, ali su ga ostali 
uzeli još više vrijeđati, iako i dalje neobično dobre volje, i naposljetku su se svi 

razišli svaki na svoju stranu. Poslije se Fjodor Pavlovič kleo i sve redom 
uvjeravao da je i on tada otišao s ostalima; možda je i bilo tako, nitko to 
pouzdano ne zna niti je ikad saznao, ali su nakon pet-šest mjeseci svi u gradu 
počeli govorkati, negodujući na sav glas, o tome kako je Lizaveta trudna, 
pitajući se i domišljajući: tko li je to zgriješio i učinio joj nažao? I eto, tad se 
odjednom pronio po gradu strašan glas da je to učinio upravo Fjodor Pavlovič. 
Otkud je potekao taj glas? Od one družine razuzdane gospode ostao je bio u 
gradu samo još jedan sudionik, a i on je bio postariji čovjek i ugledan državni 
savjetnik, oženjen, s odraslim kćerima, koji ništa ne bi pričao sve da je nešto i 
bilo; ostali su se sudionici, njih petorica, razišli kud koji. Ali glas je i dalje 
upućivao izravno na Fjodora Pavloviča. Dakako da se on nije čak ni mnogo 
ljutio: kojekakvim trgovčićima i obrtnicima nije htio ni odgovarati. Tad je bio 
ponosit i razgovarao je samo u svom društvu činovnika i plemića koje je silno 
zabavljao. I eto, tad se upravo Grigorij odlučno i zdušno zauzeo za svoga 
gospodara, ne samo što ga je branio od svih tih objeda nego se radi njega i 
prepirao i svađao, i mnoge je uspio razuvjeriti. »Ona si je sama, gadura, kriva,« 
govorio je uvjerljivo, a zavodnik nije bio nitko drugi nego »Karp Zavrtanj« 
(tako su zvali tada u gradu svima znanog strašnog robijaša koji je u to vrijeme 
bio pobjegao iz gubernijskog zatvora i potajno boravio u našem gradu). Ta je 
pretpostavka djelovala vjerodostojno, Karpa su se svi sjećali, zapravo su se 
sjećali kako je baš tih noći, s jeseni, vršljao po gradu i opljačkao trojicu 
građana. Ipak, sav taj slučaj i sve te priče ne samo što nisu umanjili opću 
Bogata udovica trgovca Kondratjeva čak je potkraj travnja dovela Lizavetu k 
sebi u namjeri da je nikud ne pušta dok se ne porodi. Danonoćno su je čuvali, ali 
se ipak nekako slučilo da je Lizaveta, uza svu budnost svojih čuvara, upravo 
posljednjeg dana, uvečer, odjednom krišom pobjegla od Kondratjevne i našla se 
u vrtu Fjodora Pavloviča. Kako je uspjela u tom stanju preskočiti preko visoke i 
čvrste vrtne ograde, ostalo je u neku ruku zagonetno. Jedni su uvjeravali da su je 
»prenijeli«, a drugi da ju je »prenijela« neka vrhunaravna sila. Ipak je 
najvjerojatnije da se sve to zbilo na vrlo čudan ali prirodan način, i da se 
Lizaveta, koja je znala preskakati preko pletera u tuđe povrtnjake da bi u njima 
prenoćila, popela nekako i na ogradu Fjodora Pavloviča, i da je s nje, usprkos 
svom stanju, skočila u vrt, pri čemu se i ozlijedila. Grigorij je odjurio do Marfe 
Ignatjevne i poslao je da pomogne Lizaveti, a sam je otrčao po staru babicu, 
građanku, koja je, srećom, stanovala u blizini. Dijete su spasili, ali je Lizaveta u 
zoru umrla. Grigorij je uzeo dijete i odnio ga u kuću, rekao ženi neka sjedne i 
stavio joj dijete u krilo, do samih dojki: »Božje je dijete-siroče svakome rod, a 

pogotovo nama. Ovoga nam je naš mali pokojnik poslao, a poteko je od vražjeg 
sina i pravednice. Doji ga i nemoj više plakat!« I tako je Marfa Ignatjevna 
othranila dijete. Krstili su ga i nadjenuli mu ime Pavle, a po ocu su ga svi, bez 
ičijeg nagovora, počeli zvati Fjodorovič. Fjodor Pavlovič nije se ničemu 
protivio, čak je držao da je sve to zabavno, iako se i dalje odricao očinstva. U 
gradu je svima bilo drago što je prihvatio kopile. Poslije je Fjodor Pavlovič 
izmislio kopiletu i prezime: prozvao ga je Smerdjakovom, po nadimku njegove 
matere, Lizavete Smerdjašče. I eto, taj je isti Smerdjakov postao drugi sluga 
Fjodora Pavloviča i na početku ove naše pripovijesti stanovao je u služinskoj 
kući sa starim Grigorijem i starom Marfom. Služio je kao kuhar. Trebalo bi i o 
njemu još koju kazati, ali mi je neugodno toliko zadržavati pozornost čitatelja 
na običnim lakajima, pa se stoga vraćam svojoj pripovijesti uzdajući se da će se 
svi važniji podaci o Smerdjakovu već nekako sami po sebi uklopiti u daljnji tok 
kazivanja. 


II 


ISPOVIJED VATRENA SRCA 
U STIHOVIMA 


Pošto je čuo nalog koji mu je otac dobacio iz kočije odlazeći iz manastira, 
Aljoša je ostao neko vrijeme stajati na mjestu u silnoj nedoumici. Nije stajao 
skamenjen, to mu se ni inače nije događalo. Naprotiv, ma koliko bio uznemiren, 
odmah je skoknuo u igumanovu kuhinju ne bi li doznao što je to učinio njegov 
tatica. Zatim se ipak zaputio u grad nadajući se da će usput uspjeti nekako 
odgonetnuti zagonetku koja ga je mučila. Da odmah kažem: nimalo se nije 
bojao očeve vike i naloga da se vrati kući »s jastukom i madracem«. Bilo mu je 
potpuno jasno da mu je otac u afektu onako glasno i napadno izdao nalog da se 
preseli, tako reći da »uljepša stvar« - baš kao što se nedavno u njihovu gradu 
opio jedan trgovac na svoj imendan pa je pred gostima, ljut što mu više ne daju 
votke, odjednom počeo razbijati vlastito posuđe, derati svoju i ženinu odjeću, 
lomiti pokućstvo i napokon razbijati prozore u kući, sve radi toga da »uljepša 
stvar«; tako se isto sad i tatica, naravno, ponio. Sutradan je, naravno, trgovac, 

kad se otrijeznio, zažalio za razbijenim čašama i tanjurima. Aljoša je znao da će 
ga stari opet sutra zacijelo pustiti da se vrati u manastir, pa možda još i danas. 
Osim toga, bio je čvrsto uvjeren da će on možda nekog i uvrijediti, ali da njega 
neće nitko nikad. Štoviše, bio je uvjeren da njega nitko nikad na svijetu neće ni 
poželjeti da uvrijedi, i ne samo što neće poželjeti nego neće ni moći. To je za 
njega bio aksiom, utvrđen jednom zasvagda, bez razmišljanja, i s tom je mišlju 
išao dalje bez trunka kolebanja. 

Ali u tom ga je trenu počeo mučiti jedan drugi strah, posve drukčiji, a 
utoliko mučniji ukoliko ga nije ni sam mogao točno odrediti, strah naime od 
žene, zapravo od Katerine Ivanovne, koja ga je onako usrdno bila zamolila u 
pisamcu, što mu ga je danas predala gospođa Hohlakova, da dođe radi nečega k 
njoj. Taj zahtjev i prijeka potreba da svakako dođe unijeli su mu učas u srce 
nekakvo mučno osjećanje, koje ga je cijelo dopodne, što dalje to više, mučilo, 
unatoč svim onim scenama i događajima koji su uslijedili u manastiru i 
maloprije kod igumana, i tako dalje. Nije se bojao što ne zna o čemu će ona 
povesti s njim razgovor i što će joj odgovoriti. Ni žene se u njoj nije uopće 
bojao: slabo je, naravno, poznavao žene, iako je sav svoj vijek, od najranijeg 
djetinjstva do manastira, samo s njima proveo. Bojao se baš te određene žene, 
same Katerine Ivanovne. Bojao se od samog onog trenutka kad ju je prvi put 
ugledao. Vidio ju je pak svega jedanput ili dvaput, možda i triput, a jednom je 
slučajno čak izmijenio s njom i koju riječ. Pamtio je njezin lik, lik lijepe, 
ponosite i odlučne djevojke. Ali nije ga mučila njena ljepota nego nešto drugo. I 
eto, upravo je ta neobjašnjivost straha jačala sada u njemu strah. Pobude te 
djevojke bile su posve plemenite, i on je to znao; nastojala je spasiti njegova 
brata Dmitrija koji je već bio kriv pred njom, i to je činila iz puke 
velikodušnosti. Međutim, koliko joj god morao odati priznanje na tim lijepim i 
velikodušnim osjećajima, sve su ga više podilazili srsi što se više primicao 
njenoj kući. 

Računao je da neće kod nje zateći brata Ivana Fjodoroviča, koji je bio s 
njom u vrlo prisnim odnosima: zacijelo je brat Ivan trenutno s ocem. Još je 
vjerojatnije da neće kod nje zateći ni Dmitrija, a slutio je i zašto. Prema tome, 
porazgovarat će s njom u četiri oka. Ali prije tog sudbonosnog razgovora 
svakako je želio vidjeti se s bratom Dmitrijem i svratiti do njega. Mogao bi s 
njim o koječemu porazgovarati a da mu ne pokaže pisma. Ali brat Dmitrij 
stanuje podaleko i vjerojatno sad nije kod kuće. Postajavši časak na mjestu, 
napokon se odluči. Prekriži se vičnom i hitrom kretnjom, osmjehne se, tko zna 
zašto, i odlučno se zaputi do strašne dame. 

Znao je gdje stanuje. Ali kad bi krenuo Velikom ulicom pa dalje preko 
trga i tako dalje, bilo bi to prilično daleko. Naš je mali grad neobično razbacan, 
pa su u njemu udaljenosti poprilično velike. Osim toga, čeka ga i otac, možda 
još nije zaboravio na svoj nalog pa bi se mogao uzjoguniti, i zato treba požuriti 
da stigne i ovamo i onamo. Iz svih tih razloga nakanio je udariti prečacem i 
proći prolazima iza kuća, koje je poznavao kao svoj džep. To je značilo ići 
gotovo bespućem, uz puste plotove, pa i preskakati pokatkad tuđe pletere i 
prolaziti kroz tuđa dvorišta, gdje su ga, uostalom, svi poznavali i pozdravljali. 
Tim je putem mogao stići do Velike ulice dvostruko brže. Na jednom je mjestu 
morao proći i sasvim blizu očeve kuće, zapravo pokraj vrta što graniči s očevim 
vrtom i što pripada jednoj staroj, naherenoj kućici sa četiri prozora. Aljoša je 
znao da je vlasnica te kućice jedna stara, uzeta trgovkinja koja tu stanuje sa 
kćerkom, bivšom emancipiranom sobaricom u prijestolnici što je sve donedavno 
služila po samim generalskim kućama, a prije nešto više od godinu dana vratila 
se kući da njeguje bolesnu staricu, te se šepirila u gizdavim opravama. 
Međutim, starica i kći zapale su u strašnu bijedu pa su čak odlazile svaki dan, 
kao susjede, u kuhinju Fjodora Pavloviča po juhu i kruh. Marfa Ignatjevna 
davala im je hranu drage volje. Ali kći, koja je dolazila po juhu, ipak nije 
prodala nijednu svoju haljinu, od kojih je jedna imala čak i podugačku povlaku. 
Aljoša je ovo posljednje doznao, sasvim slučajno, naravno, od svoga prijatelja 
Rakitina, koji je znao ama baš sve što se zbiva u njihovu gradiću, a čim je to 
doznao, učas je, dakako, i zaboravio. Ali kad je sad stigao do susjedina vrta, 
iznenada se sjeti baš te povlake, naglo podigne oborenu i zamišljenu glavu i... 
odjednom nabasa na nekoga kome se najmanje nadao. 


Iza pletera u susjednom vrtu stajao je na nečemu, izvirujući do prsa, 
njegov brat Dmitrij Fjodorovič i davao mu rukama kojekakve znakove, pozivao 
ga i vabio, bojeći se očito ne samo da ga zovne nego i riječ da progovori kako ga 
ne bi čuli. Aljoša odmah pritrči pleteru. 

- Sva je sreća što si se sam okrenuo, umalo da te nisam već zovnuo - 
radosno i užurbano mu šapne Dmitrij Fjodorovič. - Penji se amo! Brže! Eh, baš 
je dobro što si naišao. Baš sam mislio na tebe... 


I Aljoši je bilo drago, samo što nije znao kako da prijeđe preko pletera. 
Ali »Mitja« ga svojom snažnom rukom uhvati za lakat i pomogne mu da 
preskoči plot. Prikupivši skute mantije, Aljoša preskoči spretno poput 
bosonogog gradskog derana. 

- E, bravo, hajdemo! - otme se Mitji ushićeni šapat. 

- A kamo? - šapne i Aljoša osvrćući se na sve strane. Vidio je da se našao 

u sasvim pustom vrtu, u kojem nema nikog osim njih dvojice. Vrt je bio malen, 
ali je do susjedine kuće bilo ipak najmanje pedeset koraka. - Pa ovdje nikog 
nema, zašto onda šapćeš? 

- Zašto šapćem? Ma vrag ga odnio! - vikne odjednom Dmitrij Fjodorovič 
na sav glas. - Zbilja, zašto šapćem? Pa eto vidiš kako se čovjek može odjednom 
smotati. Ja sam ti ovdje na mrtvoj straži i čuvam tajnu. Objasnit ću ti poslije, ali 
kako znam da sam ovdje na mrtvoj straži, počeo sam se odjednom tako i 
ponašati i šaptati ko prava budala, iako nije uopće potrebno. Idemo! Eno idemo 
tamo! A dotle šuti. Najradije bih te poljubio! 


Slava Višnjemu na svijetu, 


Slava Višnjemu u meni!... 


Ove sam riječi domaloprije, prije nego što si došao, stalno ponavljao 
sjedeći ovdje... 

Vrt je bio oko jedne desetine“! velik ili nešto više, ali je drveće bilo 
posađeno samo uokolo, duž sve četiri ograde - jabuke, javorovi, lipe, breze. 
Sredina je vrta bila prazna, sama livada, na kojoj se ljeti moglo nakositi po 
nekoliko pudovai*! sijena. Vlasnica je u proljeće izdavala vrt u najam za 
nekoliko rubalja. Bijaše tu i gredica s malinom, ogrozdom i ribizlom, isto tako 
sve uz samu ogradu; gredice s povrćem bijahu uz samu kuću, uostalom, tek 
nedavno posađene. Dmitrij Fjodorovič poveo je gosta u najdalji kutak vrta. Tu 
se odjednom, usred čestih lipa i starih grmova ribizla i bazge, kaline i 
jorgovana, ukaza nešto nalik na ruševine prastare zelene sjenice, pocrnjele i 
naherene, rešetkastih zidova ali natkrivene, u koju se još moglo skloniti pred 
kišom. Sam Bog zna kad je sagrađena ta sjenica, a sagradio ju je, prema predaji, 
prije pedesetak godina, tadašnji vlasnik kućice, Aleksandar Karlovič fon Šmit, 
umirovljeni potpukovnik. Ali sve je tu već bilo istrunulo, pod je sagnjio, sve su 
se podnice ugibale, a drvo je zaudaralo po vlazi. U sjenici je stajao drveni zeleni 
stol, ukopan u zemlju, a oko njega su bile klupe, također zelene, na kojima se 
još moglo sjediti. Aljoša je odmah zapazio kako je brat zanesen, a kad su ušli u 
sjenicu, ugledao je na stoliću polupraznu bocu konjaka i čašicu. 

- To ti je konjak! - zahihoće Mitja. - A ti već gledaš i misliš: »Opet 
pijančuje«? Ne vjeruj priviđenjima. 


Ne vjeruj rulji pustoj i lažljivoj, 

Zaboravi na dvojbe svoje...\ćS 


Ne pijančujem ti ja nego se samo »naslađujem«, kako kaže ona tvoja 
svinja Rakitin, koji će i kad bude državni savjetnik i dalje govoriti da se 
»naslađuje«. Sjedaj! Najradije bih te, Aljoša, zagrlio i privio na prsa, ali tako da 
te zgnječim jer na cijelom svijetu... onako pravo... o-na-ko pra-vo... (shvati! 
shvati!) volim samo tebe! 


Posljednje je riječi izgovorio gotovo nekako izbezumljeno. 


- Samo tebe i još jednu »niškoristi« u koju sam se zaljubio, i zbog toga 
propao. Ali zaljubiti se ne znači još voljeti. Zaljubiti se možeš i u nekoga koga 
mrziš. Upamti to! Zasad ti ovo još vedro govorim! Evo, sjedaj za ovaj stol, a ja 
ću do tebe, i gledat ću te, i stalno ću govoriti. Ti ćeš stalno šutjeti, a ja ću stalno 
govoriti zato što je kucnuo čas. Uostalom, znaš, zaključio sam da treba govoriti 
stvarno tiho zato što se ovdje... ovdje... mogu otkriti sasvim neočekivane uši. 
Sve ću ti ovo objasniti, rekoh: nastavak slijedi. Zašto sam čeznuo za tobom, 
žudio maloprije za tobom, sve ove dane, pa i maloprije. (Ima već pet dana kako 
sam ovdje bacio sidro.) Sve ove dane? Zato što ću jedino tebi sve kazati, zato 
što tako treba, zato što mi ti trebaš, zato što ću sutra sletjeti s oblaka, zato što će 
se sutra život završiti i početi. Jesi li kad doživio, jesi li kad sanjao da padaš s 
visine u ponor? E pa, tako ti ja sad letim na javi. I ne bojim se, a ne boj se ni ti! 
Naime, bojim se ali mi je slatko. Naime, nije mi ni slatko nego sam ushićen... 
Ma do vraga, svejedno, što bilo da bilo. Snažan duh, slab duh, ženski duh - što 
bilo da bilo! Slavimo prirodu: vidiš li kako je sunčano, kako je nebo vedro, kako 
se lišće zeleni, još je uvijek pravo ljeto, četiri je sata popodne, tišina! Kamo si 
krenuo? 

- Kocu, ali najprije sam htio svratiti do Katerine Ivanovne. 


- K njoj i k ocu! Uh! Kakva podudarnost! A zašto sam ja tebe zvao, zašto 
sam te čekao, zašto sam čeznuo i žudio za tobom svom svojom dušom, pa čak i 
rebrima? Upravo zato da te pošaljem k ocu, a onda i k njoj, Katerini Ivanovnoj, 
pa da svršim već jednom i s njom i s njim. Da im pošaljem anđela. Mogao sam 
im poslati bilo koga, ali sam im htio poslati baš anđela. A eto, ti sam ideš k njoj 
i k ocu. 


- Zar si zbilja mene htio poslati? - otme se Aljoši, s bolnim izrazom na 
licu. 


- Čekaj, pa ti si to znao. I vidim da si odmah sve shvatio. Ali šuti radije, 
šuti zasad. Ne žali me i ne plači! 

Dmitrij Fjodorovič ustane, zamisli se i upre prstom u čelo: 


- Sama te je pozvala, pismo ti poslala ili tako nešto, i zato si i pošao k 
njoj, zašto bi inače išao? 

- Evo pisma - izvadi Aljoša iz džepa pismo. Mitja ga preleti pogledom. 

- I pošao si prolazima iza kuća? O, bogovi! Zahvaljujem vam što ste ga 
ovuda poslali i što sam ga ulovio kao stari ludi ribar zlatnu ribicu u bajci. 
Slušaj, Aljoša, slušaj, brate! Sad ti kanim sve reći. Jer ipak moram nekome sve 
reći. Anđelu na nebu već sam rekao, pa moram i anđelu na zemlji. Ti si anđeo na 
zemlji. Ti ćeš me saslušati, ti ćeš sam prosuditi i ti ćeš mi oprostiti... A meni 
upravo to i treba, da mi netko uzvišen oprosti. Slušaj! Ako se dva stvorenja 
odjednom otkinu od svega zemaljskog i polete u nešto neobično, ili bar jedno od 
njih, a prije nego što će poletjeti ili propasti, dođe k drugome i kaže mu: »Učini 
mi to i to, nešto što nitko nikad ne traži, što se može zatražiti samo na samrti« - 
pa zar mu to neće ispuniti... ako mu je prijatelj, ako mu je brat? 

- Ispunit ću ti, samo mi reci što, i reci mi što prije - odgovori Aljoša. 

- Što prije... Hm. Ma ne žuri se, Aljoša: žuriš se i uznemiren si. Sad se 
nemaš što žuriti. Sad je svijet krenuo novim putem. Eh, Aljoša, šteta što se nisi 
u mislima vinuo do zanosa! Uostalom, šta ja to njemu govorim? Da se ti nisi 
vinuo u mislima? Što ja to budalaš govorim: 


Budi, čovječe, plemenit!:4! 


Čiji je to stih? 

Aljoša je odlučio pričekati. Shvatio je da ga možda baš ovdje čeka glavni 
posao. Mitja se načas zamisli, nalakti se na stol i podupre glavu dlanom. 
Obojica pošute. 

- Ljoša - opet će Mitja - ti mi se jedini nećeš nasmijati u brk! Htio bih 
započeti... svoju ispovijed... Schillerovom odom radosti. An die Freude!“ Ne 
znam ja njemački, samo znam da je An die Freude. I ne misli da možda 
blebećem zato što sam pijan. Uopće nisam pijan. Konjak je konjak, ali meni 
trebaju dvije boce da se napijem... 


I Silen rumen u licu, 


Na magarcu što tetura... 

a ja nisam popio još ni četvrt boce niti sam Silen. Nisam Silen nego sam silan 
zato što sam se jednom zauvijek odlučio. Oprosti mi zbog ovog kalambura, 
mnogo mi toga moraš danas oprostiti, ne samo kalambure. Ne boj se, neću više 
duljiti, ozbiljno ti govorim i začas ću prijeći na stvar. Neću raspredati 
nadugačko i naširoko. Čekaj, kako ono ide... 

Podigne glavu, zamisli se i odjednom oduševljeno počne: 


Plah, nag i divalj se skrivao 
Iroglodit po pećinama, 

Poljima se nomad skitao 

I sva polja redom pustošio. 

Strašan lovac s kopljem i strijelama 
Tumarao po šumama... 

Jao si ga burom bačenima 

Na neprijaznim obalama! 


Sa svojih olimpskih visina 

Silazi majka Cerera; leti 

Pred njom ugrabljena Prozerpina 
A krajina divlja prijeti. 

Ni kutka ni gostoprimstva 

Za boginju nigdje nema; 

I nigdje hram ne svjedoči 

O klanjanju bogovima. 


Plodine poljske i voće slatko 
Ne blistaju na gozbama; 
Puše se ostaci tjelesa 

Na krvavim oltarima. 


I kud god tužna Cerera 

Svrne bolnim pogledom, 
Posvuda čovjek leži 
U poniženju dubokom.“ 


Odjednom Mitja zajeca i uhvati Aljošu za ruku. 

- Prijatelju, prijatelju, u poniženju je, u poniženju je i sad. Strašno mnogo 
mora čovjek trpjeti na zemlji, strašno je mnogo nevolja! Nemoj misliti da sam 
ja samo prostačka oficirčina što loče konjak i bludniči. Ja ti, brate, skoro samo 
na to mislim, na toga poniženog čovjeka, osim ako se ne zavaravam. Daj Bože 
da se sad bar ne zavaravam i da se ne hvalim. Mislim na tog čovjeka zato što 
sam i sam takav. 


Da bi se iz niskosti dušom 
Mogao uzvinuti čovjek, 
Sa starom majkom-zemljom 


Nek stupi u savez zauvijek. 


Nego, upravo je u tome problem: kako ću stupiti u savez sa zemljom 
zauvijek? Ja ne ljubim zemlju, ne param joj grud; zar da budem seljak ili pastir? 
Lunjam i ne znam: jesam li zapao u smrad i sramotu, ili sam izbio na svjetlo i u 
radost? Eto u čemu je nevolja jer sve je na svijetu zagonetno! Kad bi se 
dogodilo da se odam najsramnijem razvratu (a samo mi se to i događalo), onda 
sam uvijek čitao tu pjesmu o Cereri i o čovjeku. Jesam li onda bivao bolji? 
Nipošto! Zato što sam ja Karamazov. Jer ako već poletim u ponor, onda ću 
poletjeti ravno, naglavace, glavačke, i čak mi je drago što padam u takvom 
sramotnom položaju, i mislim da to uljepšava stvar. I eto, upravo sred te 
sramote odjednom počnem pjevati odu. Neka sam i proklet, neka sam i 
nedostojan i podao, ali dajte da i ja ljubim skute mantije u koju je odjeven Bog 
moj; neka idem u isti mah za samim vragom, ali sam ja, Gospode, ipak tvoj sin, 
i volim te i osjećam radost bez koje svijet ne može biti ni opstati 


Dušu Božjega stvorenja 
Radost vječna napaja, 


ITajnom snagom vrenja 

Života pehar opaja. 

Od sunaca kaos stvorila, 
Na svjetlo travku izmamila, 
I po prostoru zvjezdanu 
Bezbrojne zvijezde prosula. 


Na grudima dobre prirode 

Sve što diše radost upija; 

Sva stvorenja, sve narode 

Za sobom priroda povija. 

U zlu nam drugove dala, 
Grožđani sok, vijence Harita!?", 
Kukcima pohotu podarila... 
Bogu anđele pridodala. 


Nego, dosta stihova! Suze sam prolio, pusti me da se isplačem. Pa bila to i 
glupost kojoj će se svi smijati, ali ti nećeš. Eto, i tebi se oči krijese. Dosta 
stihova! A sad bih htio nešto reći o »kukcima«, o onima kojima je Bog podario 
pohotu: 


Kukcima pohotu podarila! 


Ja sam ti, brate, upravo takav kukac, to se baš na mene odnosi. Svi smo mi, 
Karamazovi, takvi, i u__tebe, anđele, taj kukac živi i u krvi izaziva buru. To ti je 
bura, jer je pohota bura, pa i nešto više od bure! Ljepota je nešto strašno i 
užasno! Strašno zato što je neodrediva, a ne može se odrediti zato što nam je 
Bog zadao same zagonetke. Tu ti se obale spajaju, tu ti sva protuslovlja zajedno 
žive. Ja sam ti, brate, neuk, ali sam mnogo o tome razmišljao. Strašno je mnogo 
tajni! Previše .zagonetki tišti čovjeka na zemlji. Odgonetavaj kako znaš i izlazi 
suh iz vode. Ljepota! Osim toga, nikako ne mogu podnijeti što neki ljudi čak i 
plemenita srca i uzvišena uma počinju od ideala Madone a završavaju na idealu 
Sodome. Još je strašnije što se netko, već s idealom Sodome u duši, ne odriče ni 
ideala Madone pa mu od njega plamti sve srce, uistinu plamti kao u mladim, 

neporočnim godinama. Ama, širok je čovjek, čak i preširok, ja bih ga suzio. Ma 
vrag bi ga znao kakav je uopće! Ono što se pameti čini da je sramota, to je srcu 
prava ljepota. Je li u Sodomi ljepota? Vjeruj mi da je za golemu većinu ljudi ona 
zapravo u “Sodomi - jesi li znao za ovu tajnu ili nisi? Užasno je to što ljepota 
nije samo strašna nego i tajanstvena stvar. Tu ti se vrag s Bogom bori, a bojno je 
polje - srce ljudsko. Uostalom, što koga boli, o tome i govori. A sad slušaj, da 
prijeđemo na stvar! 


IV 


ISPOVIJED VATRENA SRCA 
U ANEGDOTAMA 


- Ja sam ti tamo onda lumpao. Otac je danas rekao da sam plaćao po 
nekoliko tisuća da zavedem djevojku. To je prljava izmišljotina jer toga nikad 
nije bilo, a ono što je bilo, za »to« nije trebalo novaca. Meni je novac sporedna 
stvar, duševna groznica, dekoracija. Danas imam otmjenu damu, a sutra umjesto 
nje uličarku. I jednu i drugu zabavljam, dijelim novac šakom i kapom, trošim na 
svirku, galamu, Ciganke. Ako treba, i njima dajem zato što primaju, primaju 
vrlo rado, valja priznati, zadovoljne su i zahvalne. I gospođice su me voljele, ne 
baš sve, ali bilo je, bilo je i toga; a ja sam ti oduvijek volio uličice, puste i 
mračne zakutke, podalje od trga - tamo su prave avanture, tamo su iznenađenja, 
tamo ti drago kamenje leži u blatu. Ovo ti, brate, govorim alegorično. U našem 
gradiću nije bilo takvih uličica u konkretnom smislu, ali ih je bilo u moralnom. 
E, kad bi ti bio ono što sam ja, znao bi što to znači. Volio sam razvrat, a volio 
sam i sramotu poroka. Volio sam okrutnost: zar nisam stjenica, zar nisam opak 
kukac? Kako rekoh - Karamazov! Jedanput je cijeli grad otišao na piknik, 
odvezli se na sedam trojki; po mraku, zimi, na sanjkama, počeo sam stiskati 
ruku djevojci pokraj sebe i silom uzeo ljubiti tu djevojčicu, činovničku kćerku, 
siroticu, umiljatu, krotku, bezazlenu. Dopustila je, štošta mi je dopustila u 
mraku. Mislila je, jadnica, da ću sutra doći k njima i zaprositi je (mene su 
uglavnom smatrali ženidbenim kandidatom); a ja nisam nakon toga s njom ni 
riječi progovorio, pet mjeseci ni jedne jedine riječi. Vidio sam kako me iz kuta 

dvorane prati pogledom na plesu (a tamo se kod nas neprestano pleše), vidio 
sam kako joj oči palucaju - plamičkom krotkog ogorčenja. Ta je igra zabavljala 
samo moga pohotljivog kukca koga sam hranio u sebi. Nakon pet mjeseci udala 
se za nekog činovnika i otišla... ljuta na mene, i možda još uvijek zaljubljena u 
mene. Sad lijepo žive. Ali, pazi, nikom nisam ništa rekao, nisam je ocrnio; 
možda su mi i želje nedostojne, i možda volim podlost, ali nisam nepošten. 
Pocrvenio si, sijevnuo očima. Dosta ti je ove prljavštine! A sve ovo još nije 
ništa, tek pauldekockovski!*! cvjetići, premda je onaj okrutni kukac već rastao, 
pa se već i razrastao u mojoj duši. Imam ti ja, brate, cijeli album uspomena. 
Blagoslovio ih sve dragi Bog! Nisam se volio svađati kad sam raskidao odnose. 
I nikad nisam odavao tajne, nikad nisam ni jednu ocrnio. Ali dosta! Ne misliš 
valjda da sam te samo radi ovih tričarija pozvao ovamo? Ne, ispričat ću ja tebi 
nešto zanimljivije; i ne čudi se što se ne stidim pred tobom nego mi je čak i 
nekako drago. 

- Ti mi to kažeš zato što sam pocrvenio - odjednom pripomene Aljoša. - 
Ali nisam ja zbog tvojih riječi pocrvenio ni zbog tvojih postupaka, nego zato što 
sam ja kao i ti. 

- Zar ti? E, sad si ga malko pretjerao. 

- Ne, nisam pretjerao - gorljivo će Aljoša. (Očito je bilo da se dugo bavio 
tom mišlju.) - Sve su to iste ljestvice. Ja sam na najnižoj prečagi, a ti si negdje 
gore, na trinaestoj. Ja ti tako gledam na to, ali sve ti je to jedno te isto, sasvim 
istovjetno. Tko je stupio na najnižu prečagu, taj će se svakako popeti i na onu 
najvišu. 

- Onda bi bilo najbolje i ne penjati se? 

- Tko može, najbolje da se i ne penje. 

- A možeš li ti? 

- Čini mi se da ne mogu. 

- Šuti, Aljoša, šuti, dragoviću, najradije bih ti ruku poljubio, onako, od 
dragosti. Ona vragolanka Grušenjka dobro poznaje ljude, a ona mi je jednom 
rekla da će tebe kad-tad pojesti. Evo šutim, šutim! S gadarija, s polja upljuvanog 
muhama, da prijeđemo na moju tragediju, isto tako polje upljuvano muhama, to 
jest svakom gadošću. Stvar je u tome što je starkelja doduše slagao da sam 
zavodio nevine djevojke, ali je u mojoj tragediji zapravo tako i bilo, iako samo 
jedanput, pa ni to nisam do kraja izveo. Starac koji me kori zbog onoga što nije 
bilo to i ne zna, jer ja nikad nikom nisam o tome pričao, tebi ću prvom sad 
ispričati, dakako, Ivana ne računam, Ivan sve to zna. Doznao je mnogo prije 


110 


tebe. Ali Ivan šuti kao grob. 
- Ivan... kao grob? 
- Da. 
Aljoša ga je slušao neobično pozorno. 


- Ja sam ti u tom bataljonu, graničarskom, bio doduše zastavnik, ali sam 
opet bio kao pod nekim nadzorom, nešto kao prognanik. U gradiću su me inače 
vrlo lijepo primili. Novac sam nemilice trošio pa su mislili da sam bogat, a i 
sam sam u to vjerovao. Uostalom, valjda sam im i koječim drugim omilio. Iako 
su odmahivali glavom, stvarno su me voljeli. Ali moj potpukovnik, koji je već 
bio starac, odjednom me omrznuo. Šikanirao me zbog najmanje sitnice, ali se ja 
nisam dao, a osim toga je cijeli grad bio na mojoj strani, pa mi nije mogao 
bogzna što. Bio sam tome pomalo i sam kriv jer mu namjerno nisam odavao 
dužno poštovanje. Uznosio sam se. Taj je stari tvrdoglavac bio zapravo dobar i 
gostoljubiv čovjek, dva puta se ženio i obje su mu žene bile umrle. Jedna mu je, 
prva, bila priprosta ženica i ostavila mu kćerku, također priprostu djevojku. Kad 
sam ja bio tamo, bila je već dvadesetčetverogodišnjakinja i živjela je s ocem i 
tetkom, sestrom pokojne matere. Tetka je bila šutljiva i priprosta ženska, a 
nećakinja joj je, potpukovnikova starija kći, bila priprosta ali živahna. Kad se 
prisjetim nje, volim kazati koju dobru riječ: nikad nisam, dragoviću, upoznao 
ljepši ženski karakter od te djevojke, a zvala se Agafja, zamisli, Agafja 
Ivanovna. Bila je i prilično ljepuškasta, po ruskom ukusu - visoka, krupna, 
punašna, divnih očiju, a lice joj je, recimo, bilo malo grubo. Nije se udavala, 
iako su je već dvojica prosila, odbila ih je ali je ostala vedra. Zbližili smo se - 
ali ne onako, ne, sve je to bilo čisto, onako, prijateljski. Pa ja sam se često 
družio sa ženama bez grešnih primisli, prijateljski. Blebećem tako s njom 
sasvim otvoreno, užas živi! - a ona se samo smije. Upamti da mnoge žene vole 
otvorenost, a ona je još k tome bila djevojka, što me posebno zabavljalo. I još 
nešto: nikako je ne bih mogao nazvati gospođicom. Živjela je kod oca s tetkom, 
i obje su se nekako od svoje volje ponižavale, nisu se smatrale ravnim ostalom 
društvu. Nju su svi voljeli i trebali je zato što je bila vrsna krojačica: rođeni 
talent, a svoje usluge nije naplaćivala, radila je sve iz ljubavi, ali kad bi joj 
štogod darovali - nije ništa odbijala. A potpukovnik je bio nešto sasvim drugo! 
Potpukovnik je bio jedan od najviđenijih ljudi u našem mjestu. Živio je na 
velikoj nozi, častio cijeli grad, priređivao večere, plesove. Kad sam ja 
doputovao i stupio u njegov bataljon, počelo se u gradiću uvelike pričati da će 
uskoro doći iz prijestolnice i potpukovnikova druga kći, ljepotica nad 
ljepoticama, koja tek što je bila napustila jedan prijestolnički aristokratski 

internat. Ta ti je druga kći bila ova ista Katerina Ivanovna, kći potpukovnikove 
druge žene. A ta ti je druga žena, također pokojna, bila iz nekakve ugledne, 
velike generalske kuće, iako inače ni ona nije, kao što pouzdano znam, 
potpukovniku donijela ništa u miraz. Bila je dakle visoka roda i ništa više; tek 
ako se mogao čemu nadati, ali od gotovine nije bilo ništa. Međutim kad je 
internatkinja doputovala (ali ne zauvijek nego samo u goste), sav naš gradić kao 
da se preporodio, naše najuglednije dame - dvije odličnice, jedna 
pukovnikovica, pa i sve ostale za njima - otimale su se o nju, pozivale je u 
goste, zabavljale je, bila je kraljica balova i piknika, priređivale su se žive slike 
u korist nekakvih guvernanti. Ja šutim, lumpam, upravo sam tada učinio takav 
jedan izgred da je cijeli grad brujao o tome. Opazio sam da me jednom 
odmjerila pogledom, bilo je to kod zapovjednika bitnice, ali joj nisam tada 
pristupio: nije mi tobože bilo do upoznavanja s njom. Pristupio sam joj tek 
nakon nekoliko tjedana, isto tako na nekom domjenku, zapodjeo sam razgovor s 
njom, ali jedva da me pogledala, prezirno je stisnula usne, a ja si mislim u sebi: 
čekaj, osvetit ću ti se! Bio sam tada strašan grubijan u takvim zgodama, osjećao 
sam to i sam. Što je najvažnije, naslutio sam da »Katenjka« nije nikakva naivna 
šiparica nego karakterna osoba, ponosita i doista kreposna, a ponajviše pametna 
i naobražena, a ja ti nisam ni jedno ni drugo. Misliš da sam je htio zaprositi? 
Nipošto, jednostavno sam joj se htio osvetiti zato što sam ja takva lafčina a ona 
to ne vidi. Dotle sam i dalje pijančevao i orgijao. Na kraju me potpukovnik 
strpao na tri dana u zatvor. I eto, baš nekako u to vrijeme otac mi je poslao šest 
tisuća, pošto sam mu bio poslao službenu izjavu da se odričem svega i svačega, 
to jest da smo sad tobože »kvit« i da neću ništa više tražiti od njega. Nisam još 
tada ništa znao; meni ti, brate, sve dok nisam došao ovamo, pa i sve do ovih 
posljednjih dana, čak možda i sve do danas, nije bilo ništa jasno od svih tih 
mojih sporova s ocem oko novca. Ali k vragu i to, o tom potom. A tada, kad sam 
dobio tih šest tisuća, iznenada sam pouzdano doznao iz pisma jednog svog 
prijatelja nešto vrlo zanimljivo, naime da su našim potpukovnikom 
nezadovoljni, da sumnjaju da kod njega nije sve u redu, jednom riječju, da mu 
neprijatelji kuhaju kašu. I zaista je došao zapovjednik divizije i izgrdio ga na 
pasja kola. Malo zatim zapovjedili su mu da se povuče u mirovinu. Neću ti sad 
potanko pričati o tome kako je do toga došlo, imao je on doista poprilično 
neprijatelja, samo su u gradu preko noći strašno ohladili prema njemu i njegovoj 
obitelji, svi su se odjednom odbili od njih. I eto, tada sam povukao prvi potez: 
sastao sam se s Agafjom Ivanovnom s kojom sam oduvijek prijateljevao, pa joj 
velim: »Znate li da u bataljonskoj blagajni vašeg tatice manjka četiri tisuće i 
petsto rubalja?« - »Što vam je, što to govorite? Nedavno je bio tu general i sve 

je bilo na svom mjestu...« - »Onda je bilo, ali sad više nije.« Strašno se prepala: 
»Nemojte me, molim vas, plašiti, od koga ste to čuli?« A ja ću njoj: »Ne bojte 
se, neću ja nikom ništa reći, znate valjda da šutim kao grob, nego evo što sam 
vam htio još u vezi s tim, “za svaki slučaj", reći: kad zatraže od vašeg tatice tih 
četiri tisuće i petsto, a on ih ne bude imao, bit će bolje da mi, prije nego što 
dođe pod sud pa ga pod stare dane degradiraju, pošaljete potajno onu vašu 
internatkinju, jer sam ja baš nedavno dobio novac od kuće, pa ću možda i 
odvojiti četiri tisuće i čuvati tajnu kao svetinju.« A ona će meni: »Joj, kakva ste 
vi hulja (baš mi je tako rekla!), kakva ste vi gadna hulja! Kako se samo 
usuđujete!« I otišla je od mene strašno ogorčena, a ja sam još doviknuo za njom 
da ću našu tajnu svejedno čuvati kao svetinju. Unaprijed ću ti reći da su se obje 
žene, Agafja i njezina tetka, ponijele u cijelom ovom slučaju kao pravi anđeli, a 
onu svoju sestru, oholu Katju, upravo su obožavale, ponižavale se pred njom, 
služile joj kao sobarice... Samo što je Agafja tu stvar, to jest razgovor sa mnom, 
njoj već tada ipak prenijela. Ja sam sve to poslije doznao do najmanjih 
pojedinosti. Nije joj to zatajila, a meni je baš to, dakako, i trebalo. 

Kad odjednom, eto ti novopostavljenog majora da preuzme bataljon. Stari 
se potpukovnik naglo razbolio, ne može se maknuti, dva dana ne izlazi iz kuće, 
ne predaje državne novce. Naš nas je liječnik Kravčenko uvjeravao da je stvarno 
bio bolestan. Samo što sam ja poodavno već bio u povjerenju doznao da je ta 
svota svaki put nakon službenog pregleda blagajne, već četiri godine uzastopce, 
na neko vrijeme nestajala. Potpukovnik ju je pozajmljivao jednom pouzdanom 
čovjeku, trgovcu, starom udovcu Trifonovu, bradonji s naočalama u zlatnom 
okviru. Taj bi otišao na neki sajam, premetnuo novac kako je najbolje znao i 
umio i ubrzo vratio cjelokupni iznos potpukovniku, a ujedno bi mu sa sajma 
donio i darove, a s darovima i kamate. Samo što je ovaj put (to sam sve sasvim 
slučajno još onda doznao od jednog žutokljunca, Trifonovljeva balavog sina i 
nasljednika, najpokvarenijeg mangupa što ga je svijet vidio), ovaj put, rekoh, 
Trifonov, kad se vratio sa sajma, nije ništa donio. Potpukovnik je navalio na 
njega, ali je dobio samo odgovor: »Nikad ja ništa nisam od vas dobio niti sam 
mogao dobiti.« I tako naš potpukovnik sjedi kod kuće, glavu povezao ručnikom, 
sve mu one tri ženske oko njega stavljaju led na tjeme; kad najednom, evo ti 
služaka s knjigom i naredbom: »Predati državni novac odmah, bez odgađanja, za 
dva sata!« On se potpiše, vidio sam poslije u knjizi taj njegov potpis - ustane i 
reče da ide obući uniformu, odjuri u svoju spavaću sobu, uzme lovačku 
duplonku, napuni je, utjera oštri metak, izuje čizmu s desne noge, uperi pušku u 
prsa i počne palcem na nozi tražiti otponac. Ali Agafia je već nešto sumnjala, 
sjetila se onoga što sam joj bio rekao, pa se prišuljala i na vrijeme otkrila što on 

sprema: upala je u sobu, bacila se na njega s leđa, obujmila ga, puška je opalila i 
pogodila gore u strop; nikog nije ranila, dotrčale su i ostale dvije žene, uhvatile 
ga, oduzele mu pušku i ne puštaju ga... Sve sam to poslije sve do u tančine 
doznao. Sjedio sam tada kod kuće, bio je sumrak i baš sam se spremao da 
izađem, obukao sam se, počešljao, namirisao rupčić, uzeo kapu, kadli se 
otvaraju vrata i - preda mnom stoji, u mom stanu, Katerina Ivanovna! 


Zbivaju se zbilja čudne stvari: nitko je tada nije opazio na ulici kad je 
dolazila k meni, pa nitko u gradu nije za to ni saznao. Stanovao sam kod dvije 
činovničke žene, stare babe koje su me i dvorile, čestite starice koje su me u 
svemu slušale pa su, na moju zapovijed, šutjele nakon toga ko zalivene. Dakako 
da je meni odmah bilo sve jasno. Ušla je i zagledala se u mene, odlučno me 
gleda onim svojim crnim očima, čak i nekako drzovito, ali joj po usnama i 
crtama oko usana vidim da je ipak pomalo neodlučna. 


- Rekla mi je sestra da ćete mi dati četiri tisuće i petsto rubalja ako ja 
dođem po njih... k vama sama. Evo me, došla sam... dajte mi taj novac!... - ali 
nije izdržala, zadihala se, uplašila, glas ju je izdao, a krajevi usana i crte oko 
njih zadrhtali joj. - Aljoška, slušaš li ti mene ili spavaš? 

- Mitja, znam da ćeš mi reći sve po istini - uzbuđeno izusti Aljoša. 

- Reći ću ti sve po istini. Ako ti kažem sve po istini, sve kako je bilo, neću 
ni sebe štedjeti. Prva mi je pomisao bila - karamazovska. Jednom me, brate, 
ugrizla falanga:?**', pa sam dva tjedna odležao u vrućici; tako sam eto i sad 
odjednom osjetio da me za srce ujela falanga, opasan kukac, razumiješ? 
Odmjerio sam je pogledom. Vidio si je? Ljepotica je, nema šta. Ali je tada bila 
lijepa na jedan drugi način. Lijepa je bila u tom času zato što je bila plemenita a 
ja sam bio hulja, što je bila veličanstvena zbog svoje velikodušnosti i žrtvovanja 
za oca, a ja sam bio stjenica. A eto, o meni, stjenici i hulji, ona sva ovisi, sva, 
posvema, i dušom i tijelom. Obilježena kao žrtva. Otvoreno ti priznajem da mi 
je ta misao, misao falange, toliko obuzela srce da samo što mi nije prepuklo od 
muke. Reklo bi se da tu više ni nije moglo biti otpora: trebalo je samo da 
postupim kao stjenica, kao opaka tarantula, bez trunka sažaljenja... Čak mi je i 
dah zastao. Slušaj, ja bih, dakako, sutradan došao da je zaprosim, sve bi se to, da 
tako kažem, završilo na najpošteniji način, i nitko, prema tome, ne bi ništa 
saznao niti bi mogao saznati. Jer, iako sam čovjek nedostojnih želja, nisam 
nepošten. Ali eto, iznenada baš u tom času kao da mi netko šapne na uho: »Ali, 
ovakva kakva je, sutra, kad joj dođeš da je zaprosiš, neće htjeti ni da te vidi, 
nego će reći kočijašu da te izbaci iz dvorišta. Ocrni me, ako baš hoćeš, po 
cijelom gradu, ja te se ipak ne bojim!« Pogledao sam djevojku i pomislio da mi 

taj glas nije slagao: tako će stvarno i biti. Ako je suditi po trenutnom izrazu na 
njezinu licu, izbacit će me naglavce iz svoje kuće. Uskipjela je zloća u meni, 
poželio sam izvesti najpodliju, svinjsku, kramarsku psinu: pogledati je posprdno 
i odmah tu, dok još stoji preda mnom, preneraziti je tonom kakvim se samo 
bijedan kramar može poslužiti: 

- Četiri tisuće! Pa ja sam se samo šalio, što je vama? Suviše ste, 
gospođice, bili lakovjerni kad ste na to računali! Jedno dvije stotine, možda bih 
vam zbilja rado dao, čak i sa zadovoljstvom, ali četiri tisuće - to ipak nisu, 
gospođice, novci koje bi čovjek mogao protratiti tako lakoumno. Uzalud ste se 
izvoljeli uznemiriti. 

I vidiš, ja bih, naravno, tada sve izgubio, ona bi pobjegla glavom bez 
obzira, ali bi zato ispalo paklenski, osvetnički, što bi bilo vrijedno svega 
ostalog. Pa makar poslije cvilio do kraja života, samo da mi je izvesti tu psinu! 
Vjeruj mi da mi se to nikad prije ni s jednom ženom nije dogodilo, ni s jednom 
jedinom, da je u takvu trenutku gledam tako kivno - a evo, kunem ti se, nju sam 
tada jedno tri ili pet sekundi gledao strahovito kivno - obuzet onom istom 
mržnjom koju samo jedna vlas dijeli od ljubavi, najluđe ljubavi! Prišao sam 
prozoru, naslonio čelo na zaleđeno staklo, i sjećam se da mi je led opekao čelo 
kao vatra. Nisam je dugo zadržavao, ne boj se, okrenuo sam se, prišao stolu, 
otvorio ladicu i izvadio iz nje petpostotnu obveznicu na pet tisuća (držao sam je 
u francuskom leksikonu). Zatim sam joj je bez riječi pokazao, savio i predao, 
sam joj otvorio vrata od hodnika, odmaknuo se na korak od nje i, vjeruj mi, 
duboko joj se poklonio najsmjernijim, najponiznijim poklonom. Ona se lecnula, 
netremice me načas pogledala, strašno problijedjela, ko krpa, i odjednom, isto 
tako bez riječi, ne naglo nego nekako blago, duboko, tiho, presamitila se i ravno 
meni pred noge - čelom do poda, ne onako kako su je učili u internatu, nego 
upravo onako ruski! Pa skoči i pobježe. Kad je istrčala, na meni je bila sablja; 
isukao sam je i htio se istog časa zaklati, zbog čega - ne znam, bilo bi to, 
naravno, strašno glupo, ali valjda od nekog zanosa. Znaš li ti da se čovjek može 
ubiti od zanosa? Ali nisam se zaklao nego sam samo poljubio sablju i vratio je u 
korice - što sam, uostalom, mogao sad i prešutjeti. Čini mi se da sam, pričajući 
o svoj toj borbi u sebi, malko i uljepšao stvar, da se pohvalim. Ali neka, neka 
bude tako, i vrag odnio sve špijune ljudskog srca! Eto, to ti je sav taj moj 
davnašnji »slučaj« s Katerinom Ivanovnom. Sada dakle o njemu znaju samo brat 
Ivan i ti, i nitko više! 

Dmitrij Fjodorovič ustane, ushoda se amo-tamo od uzbuđenja, izvadi 
rupčić iz džepa i otare znoj sa čela, pa opet sjedne, ali ne na ono mjesto gdje je 

do tada sjedio, nego na drugo, na klupu uz suprotni zid, tako da se Aljoša morao 
posve okrenuti njemu. 


V 


ISPOVIJED VATRENA SRCA 
»GLAVAČKE« 


- E, sad znam prvu polovicu - reče Aljoša. 


- Prvu si polovicu shvatio: to je drama koja se još tamo dogodila. A druga 
je polovica tragedija i odigrat će se ovdje. 

- Od druge polovice zasad ne shvaćam ništa - opet će Aljoša. 

- Aja? Zar misliš da ja shvaćam? 

- Čekaj malo, Dmitrije, ima tu još jedno važno pitanje. Reci mi jesi li ti 
zaručnik, jesi li ti još njezin zaručnik? 

- Zaručio se nisam odmah, nego tri mjeseca nakon ovih događaja. 
Sutradan sam, poslije onoga što se dogodilo, rekao sam sebi da je slučaj 
zaključen i završen, da nastavka neće biti. Činilo mi se da bi bilo podlo da je 
zaprosim. Pa ni ona nije za svih onih šest tjedana koliko je još ostala kod nas u 
gradu ni riječi zucnula. Osim, doduše, u jednoj prilici: sutradan nakon njezina 
posjeta došla mi je njezina sobarica i bez riječi mi predala kuvertu. Na kuverti 
adresa: taj i taj. Otvaram i vidim - vraća mi ostatak od obveznice na pet tisuća. 
Trebalo im je svega četiri tisuće i petsto, ali je pri prodaji obveznice na pet 
tisuća izgubila nešto više od dvije stotine. Čini mi se da mi je vratila svega 
dvjesto šezdeset rubalja, ne sjećam se više točno, i to samo novce - ni pisamca, 
ni riječi, nikakva objašnjenja. Tražio sam u kuverti bilo kakav znak olovkom - 
ništa! <I šta ću, zapio sam i te preostale rublje tako da me je i novi major morao 
javno ukoriti. E, ali je potpukovnik vratio državni novac - sretno i na opće 
čuđenje, jer nitko se više nije nadao da ima još novaca koliko treba. Vratio je i 
razbolio se, pao u krevet i odležao tri tjedna, a onda odjednom izljev krvi u 
mozak i za pet dana umro. Pokopali ga uz vojne počasti, jer još nije bio primio 
rješenje o umirovljenju. Tek što su pokopali oca, nakon desetak dana, Katerina 

Ivanovna, sestra i tetka odoše sve skupa u Moskvu. I eto, tek pred sam odlazak, 
onog istog dana kad su otputovale (ja se nisam vidio s njima niti ih ispraćao), 
dobijem malu kuvertu, plavkastu, od čipkasta papira, a u njoj tek jedan jedini 
redak ispisan olovkom: »Javit ću vam se, čekajte. K.« I ništa više. 


Da ti sad sve to objasnim, u riječ-dvije. Kod njih se u Moskvi sve 
promijenilo munjevito i neočekivano, kao uTisuću i jednoj noći. Ona je 
generalica, njezina najbliža rođakinja, odjednom izgubila obje svoje 
nasljednice, svoje najbliže nećakinje - obadvije su umrle istog tjedna od kozica. 
Potresena starica obradovala se Katji kao rođenoj kćeri, kao spasonosnoj 
zvijezdi, prihvatila je objeručke, odmah promijenila oporuku u njezinu korist, 
samo što je to bilo tek poslije, a sad joj odmah na ruke isplatila - osamdeset 
tisuća, eto ti, veli, miraza, pa radi s njim što hoćeš. Histerična žena, poslije sam 
je u Moskvi promatrao. I tako ti ja odjednom dobijem poštom četiri i pol tisuće 
rubalja; dakako da sam zbunjen, ne mogu doći k sebi od čuda. Nakon tri dana 
stiže i obećano pismo. Evo, i sad ga nosim sa sobom, uvijek ga nosim sa sobom, 
i umrijet ću s njim - hoćeš li da ti ga pokažem? Svakako ga pročitaj: nudi mi se 
za zaručnicu, sama mi se nudi, veli: »Volim vas ludo, makar vi mene ne volite - 
svejedno, budite mi samo muž! Ne bojte se - ničim vas neću sputavati, bit ću 
vam pokućstvo, bit ću sag po kojem hodate... Želim vas voljeti dovijeka, želim 
vas spasiti od samog sebe...« Aljoša, ja nisam čak dostojan ni prepričavati te 
njezine retke svojim podlim riječima i svojim podlim tonom, svojim 
svakidašnjim podlim tonom, kojeg se nikad nisam uspio odviknuti! To me 
pismo pogodilo u živac, osjećam ga i dan-danas, zar misliš da mi je i sad lako, 
da mi je i dan-danas lako? Odmah sam joj tada odgovorio (nikako nisam mogao 
sam doći u Moskvu). Pisao sam suzama, samo ću se nečega stidjeti dovijeka: 
spomenuo sam joj da je ona sad bogata udavača, a ja ubogi grubijan - novce sam 
joj spomenuo! Morao sam to prešutjeti, ali mi se omaklo. Odmah sam, istog 
časa, pisao Ivanu u Moskvu i sve mu objasnio koliko sam mogao u pismu, šest 
je listova imalo pismo, i poslao sam Ivana k njoj. Što me gledaš, što si se tako 
zagledao? Ma da, Ivan se zaljubio u nju, i sad je zaljubljen, znam, učinio sam 
glupost po vašem, društvenom mišljenju, ali možda će nas upravo ta glupost 
sada sve skupa spasiti! Uh! Pa zar ne vidiš kako ga ona poštuje, kako ga cijeni? 
Zar ona može, kad usporedi nas dvojicu, voljeti ovakvoga kao što sam ja, i to još 
poslije svega onoga što se ovdje dogodilo? 


- A, vidiš, ja sam uvjeren da ona voli upravo takvog kao što si ti, a ne 
onakvog kao što je on. 


- Ona voli svoju vrlinu, a ne mene - otme se odjednom i nehotice ali 

gotovo pakosno Dmitriju Fjodoroviču. Nasmije se, ali učas sijevne očima, sav 
pocrveni i snažno udari šakom po stolu. 


- Kunem ti se, Aljoša - usklikne ljuteći se strašno i iskreno na sama sebe - 
vjerovao ili ne vjerovao, ali kunem ti se Bogom svemogućim i Isukrstom da ja, 
iako sam se maloprije podsmjehnuo njezinim uzvišenim osjećajima, dobro 
znam da sam u duši milijun puta ništavniji od nje i da su ti njezini najljepši 
osjećaji iskreni kao u anđela na nebu! U tome i jest tragedija što ja to pouzdano 
znam. Pa šta onda što čovjek malčice deklamira? Zar ja možda ne deklamiram? 
A opet sam iskren, sasvim iskren. A što se Ivana tiče, jasno mi je da on sad 
proklinje prirodu, pa još k tome onako pametan! Komu je ona, čemu dala 
prednost? Nitkovu koji ni ovdje, kad je već bio zaručen i kad su sve oči bile 
uprte u njega, nije mogao obuzdati svoju raskalašenost - i to još pred 
zaručnicom, pred vlastitom zaručnicom! I eto, ovakvom ko što sam ja dala je 
prednost, a njega odbija. Zašto tako radi? Pa zato što djevojka iz zahvalnosti želi 
izvršiti nasilje nad svojim životom i sudbinom! Koješta! Ja Ivanu nisam nikad 
ništa o ovome govorio. Dakako da ni on meni nije nikad ni riječi zucnuo o tome, 
da nije nikad ništa ni natuknuo; ali bit će onako kako je suđeno, i onaj tko je 
dostojan zauzet će svoje mjesto, a onaj tko je nedostojan zavući će se zauvijek u 
zakutak - u svoj prljavi zakutak, u svoj dragi zakutak gdje mu je i mjesto, i tamo 
će, u kalu i smradu, propasti drage volje i s užitkom. Nešto sam zabrazdio, sve 
su mi riječi nekako otrcane, govorim sve nešto zbrda-zdola, ali bit će onako 
kako sam odlučio. Zavući ću se u zakutak, a ona će poći za Ivana. 


- Cekaj malo, brate - opet mu Aljoša upadne u riječ neobično uznemiren. - 
Ipak mi sve dosad nisi nešto razjasnio: ipak si ti zaručen, još si i sad zaručen? 
Kako ćeš onda raskinuti zaruke ako ona, zaručnica, ne pristane na to? 


- Ja jesam zaručnik, službeni i blagoslovljeni, sve smo to obavili u 
Moskvi, kad sam stigao, svečano, s ikonama i na najbolji mogući način. 
Generalica nas je blagoslovila i - vjeruj mi, čak je i čestitala Katji, rekla joj je: 
»Dobro si izabrala, vidim ga skroz-naskroz.« A znaš li da Ivana nije zavoljela 
niti mu čestitala? U Moskvi sam se napričao s Katjom, rekao sam joj sve o sebi, 
onako plemenito, potanko, iskreno. Saslušala me do kraja. 


Bilo je dragog snebivanja, 


Bilo je i nježnih riječi... 


Ali bilo je i ponositih riječi. Iznudila je tada od mene veliko obećanje da 

ću se popraviti. Obećao sam joj to. I eto... 

- Što? 

- I eto, pozvao sam te danas i dovukao ovamo, na današnji dan - upamti! - 
da te pošaljem, isto tako danas, Katerini Ivanovnoj i... 


- Što? 

- Da joj kažeš da joj nikad više neću doći, i da se, reći ćeš joj, opraštam s 
njom. 

- Ma zar je to moguće? 

- Upravo zato i šaljem tebe, a ne idem sam, zato što je to nemoguće, jer 
kako bih joj sam to rekao? 


- A kamo ćeš ti? 
- U zakutak. 


- Grušenjki, dakle! - ojađeno uzvikne Aljoša i pljesne rukama. - Pa zar 
Rakitin stvarno govori istinu? A ja sam mislio da si ti samo onako odlazio k 
njoj, da si prekinuo s njom. 

- Zar da je zaručnik odlazio k njoj? Zar bi to bilo moguće, pa još uz takvu 
zaručnicu, i pred cijelim svijetom? Valjda imam još toliko časti. Čim sam počeo 
odlaziti Grušenjki, prestao sam biti zaručnik i pošten čovjek, to mi je bar jasno. 
Što me gledaš? Najprije sam, vidiš, otišao do nje da je istučem. Doznao sam 
naime, i sad pouzdano znam, da je onaj kapetan druge klase, očev 
opunomoćenik, dao Grušenjki moju mjenicu da zatraži naplatu od mene, ne bih 
li se primirio i povukao. Htjeli su me zaplašiti. I pošao sam da istučem 
Grušenjku. Prije toga sam je samo letimice bio vidio. Nije ona na prvi pogled 
ništa osobito. Znao sam ja za onog starog trgovca koji je sad još i bolestan, leži 
oduzet, ali će joj ipak ostaviti pozamašnu svotu. Znao sam i da voli zgrtati pare 
pozajmljujući ih uz grdne kamate, da je nemilosrdna i prepredena hulja. Pošao 
sam da je istučem, ali sam ostao kod nje. Udarila je oluja, izbila kuga, zarazio 
sam se i ostao zaražen, i znam da je svemu došao kraj, da ničeg drugog nikad 
neće biti. Vremenski je ciklus okončan. Eto na čemu sam. A tad su se baš, kao 
za pakost, našle u mene, u prosjaka, tri tisuće. Otišao sam s njom odavde u 
Mokro, to ti je dvadeset pet vrsta odavde, našao sam Cigane tamo, Ciganke, 
šampanjac, sve sam seljake tamo izopijao šampanjcem, sve žene i djevojke, i 
spiskao te tri tisuće. Nakon tri dana ostao sam gol, ali ponosan kao sokol. Misliš 
da je sokol nešto postigao? Nije, ni izdaleka! Ali, kakve obline, da znaš! Ta 
hulja Grušenjka ima takve obline, čak joj se i na nozi vide, možeš ih primijetiti i 
na malom prstu lijeve noge. Vidio sam taj prst i poljubio ga, ali ništa više od 

toga - kunem ti se! Kaže mi: »Ako hoćeš, udat ću se za tebe zato što si prosjak. 
Obećaj da me nećeš tući i da ćeš mi dopustiti da radim sve što hoću, pa ću se 
možda i udati za tebe« i smije mi se. I sad se još smije! 


Dmitrij Fjodorovič gotovo nekako razjareno ustane s mjesta, kao da se 
odjednom opio. Oči mu se iznenada podlile krvlju. 

-Iti se zbilja kaniš oženiti njome? 

- Ako bude htjela, odmah, a ako ne bude, ostat ću svejedno uz nju; bit ću 
joj pazikuća... Ti... ti, Aljoša... - zastane odjednom pred njim, uhvati ga za 
ramena i uzme svom snagom tresti. - Ma znaš li ti, nevini moj dečko, da je sve 
ovo zapravo bunilo, nevjerojatno bunilo, jer posrijedi je tragedija! Znaj, 
Alekseju, da ja mogu biti i propalica, obuzet nedostojnim i pogibeljnim 
strastima, ali lopov, džepar, tat, koji krade po predsobljima, Dmitrij Karamazov 
ne može nikad biti. E pa, znaj da sam ti ja ipak tat, džepar i lopov koji krade po 
predsobljima! Baš prije nego što ću poći da istučem Grušenjku, pozvala me tog 
istog jutra Katerina Ivanovna i u najstrožem povjerenju, da ne bi tko slučajno 
saznao (zašto, ne znam, ali joj je tako valjda trebalo), zamolila me da odem u 
glavni grad gubernije i odande poštom pošaljem tri tisuće Agafji Ivanovnoj u 
Moskvu, a poslala me u taj grad zato da ovdje ništa ne doznaju. I eto, upravo 
sam se sa te tri tisuće u džepu našao tada kod Grušenjke i tim smo se novcem 
odvezli u Mokro. Poslije sam rekao Katerini Ivanovnoj da sam bio u gradu, ali 
joj nisam pokazao poštansku uputnicu, rekao sam joj da sam novac poslao, a da 
ću uputnicu poslije donijeti, ali je sve dosad nisam donio, tobože sam zaboravio. 
I šta misliš, da joj sad odeš i kažeš joj: »Rekao mi je da vas pozdravim«, a ako 
te ona pita: »A gdje su novci?« mogao bi joj reći: »On vam je obični bludnik i 
hulja neobuzdanih strasti. Nije onda poslao one vaše novce nego ih je potrošio, 
zato što se nije mogao obuzdati, kao prava životinja.« Ipak bi još mogao 
nadodati: »Ali nije zato lopov, evo vam te vaše tri tisuće, vraća vam ih pa ih 
sami pošaljite Agafji Ivanovnoj, a mene je poslao da vam isporučim pozdrav.« 
A ona će onda opet: »A gdje su novci?« 

- Mitja, ti si zbilja nesretan! Ali nisi toliko koliko misliš - ne očajavaj, ne 
očajavaj! 

- Ašto ti misliš, da ću se ubiti ako joj ne mognem vratiti te tri tisuće? U 
tome i jest stvar što se neću ubiti. Nisam sad kadar, možda ću poslije, a sad 
idem Grušenjki... Piši kući propalo je! 

- A što ćeš kod nje? 

- Bit ću joj muž, udostojit ću se da joj budem supružnik, a ako joj dođe 

ljubavnik, otići ću u drugu sobu. Čistit ću blatne kaljače njezinim prijateljima, 
raspirivati vatru pod samovarom, bit ću joj potrkalo... 

- Katerina Ivanovna će sve shvatiti - odjednom će svečano Aljoša. - 
Shvatit će svu dubinu tvoje nesreće i pomiriti se sa svime. Ona je uzvišenog 
duha, shvatit će da nema nesretnijeg čovjeka od tebe. 


- Neće se ona sa svime pomiriti - naceri se Mitja. - Ima tu, brate, nešto sa 
čime se ne može pomiriti nijedna žena. A znaš li što bi bilo najbolje učiniti? 

- Što? 

- Vratiti joj te tri tisuće. 

- A otkud ćeš ih smoći? Čuj, ja imam dvije tisuće, Ivan će ti dati još jednu 
i eto ti tri, uzmi ih i vrati. 

- A kad ću ja doći do te tvoje tri tisuće? Osim toga, ti si još maloljetnik, a 
svakako, svakako treba još danas da je pozdraviš, s novcima ili bez njih, zato što 
ja ne mogu dalje odugovlačiti, dotle je došlo. Sutra će već biti kasno, kasno. 
Nego, poslat ću ja tebe k ocu. 


- K ocu? 

- Da, najprije k ocu, a onda k njoj. Zatraži od njega tri tisuće. 

- Ma neće ti on, Mitja, dati. 

- Vraga će dati, znam da neće. A znaš li ti, Aljoša, što je to očaj? 
- Znam. 


- Čuj, s pravnog stanovišta, on meni ništa više ne duguje. Sve sam izvukao 
od njega, sve, znam. Ali s moralnog stanovišta ipak mi duguje, je li tako ili nije? 
Jer on je krenuo s majčinih dvadeset i osam tisuća i stekao poslije sto. Neka mi 
dade samo još tri tisuće od onih dvadeset osam, samo tri, i dušu će si izbaviti iz 
pakla, i otkupit će time mnoge grijehe! A ja ću se, poštenja mi, zadovoljiti sa te 
tri tisuće, i nikad više neće čuti za mene. Posljednji mu put dajem priliku da 
bude otac. Reci mu da mu sam Bog pruža ovu priliku. 

- Mitja, neće ti on to dati. 

- Znam da neće, kako ne bih znao! Pogotovo sad. Dapače, znam još nešto: 
tek je sad, ovih dana, možda tek jučer, konačno doznao (naglašavam ti ovo 
konačno) da se Grušenjka možda zbilja ne šali i da se želi stvarno udati za 
mene. Zna on kakva je ona, kakva je to zvjerka. Pa zar da mi onda još novac 
dade i pomogne mi kad je on sam u nju zacopan? Ali ni to još nije sve, mogu ti 
još nešto reći: ja znam da je on već prije pet dana izvadio tri tisuće rubalja, 
razmijenio ih u stotinjarke, strpao u veliku kuvertu, zapečatio sa pet pečata i 

zavezao unakrst crvenom vrpcom. Eto vidiš kako znam sve do u tančine! A na 
kuverti je još napisao: »Anđelu mojem Grušenjki, ako ushtjedne doći«, sam je 
to nadrljao, onako lijepo na miru i potajno, i nitko ne zna za taj novac kod njega, 
osim lakaja Smerdjakova, u čije poštenje vjeruje kao u sama sebe. I eto, već 
treći ili četvrti dan čeka Grušenjku, nada se da će doći po kuvertu, obavijestio ju 
je, a ona mu je odgovorila da će »možda i doći«. A ako ona dođe k starom, kako 
ću se ja onda oženiti njome? Razumiješ li sad zašto se ja ovdje sakrivam i na 
koga zapravo vrebam? 

- Na nju? 

- Na nju. Foma je unajmio sobicu kod ovih drolja, ovdašnjih gazdarica. 
Foma ti je bivši vojnik, iz mog bataljona. Služi kod njih, noću dežura, a danju 
odlazi u lov na tetrijebe, i od toga živi. I eto, kod njega sam se sklonio, ali ni on 
ni gazdarice ne znaju za moju tajnu, to jest da ja ovdje nekog vrebam. 


- Samo Smerdjakov zna? 
- Samo on. On će me i obavijestiti ako ona dođe k starome. 
- Je liti on rekao za tu kuvertu? 


- Jest. U strogom povjerenju. Čak ni Ivan ne zna za te novce, ni za šta. 
Starac šalje Ivana u Čermašnju na dva-tri dana: javio se kupac za šumu, osam 
tisuća nudi da je posiječe, pa stari nagovara Ivana, veli mu: »Pomozi mi, otiđi 
radije ti tamo!« na dva-tri dana dakle. Htio bi da Grušenjka dođe kad njega 
nema. 


- Pa onda valjda i danas čeka Grušenjku? 


- Ne, danas Grušenjka neće doći, sudeći bar po nekim znacima. Sigurno 
neće doći! - odjednom vikne Mitja. - I Smerdjakov isto tako računa. Otac 
trenutno pijančuje, sjedi za stolom sa bratom Ivanom. Idi, Alekseju, do njega i 
zamoli ga da ti dade te tri tisuće... 

- Mitja dragi, što je tebi? - usklikne Aljoša, skoči na noge i zagleda se u 
izbezumljenoga Dmitrija Fjodoroviča. Načas je. pomislio da mu je brat šenuo 
pameću. 

- Što me gledaš? Nisam ja šenuo pameću - izusti Dmitrij Fjodorovič 
gledajući ga netremice i, štoviše, nekako svečano. - Ne boj se, šaljem te k ocu 
ali znam valjda što govorim: vjerujem u čudo! 


- U čudo? 
- U čudo providnosti Božje. Bog mene poznaje u dušu i vidi koliko sam 
očajan. On sve ovo vidi. Pa zar bi on dopustio da se dogodi strahota? Aljoša, ja 

vjerujem u čudo, idi! 
- Idem. Reci, hoćeš li me ovdje čekati? 


- Hoću, znam da se nećeš vratiti brzo, da ne možeš samo tako doći i 
tresnuti onako s neba pa u rebra! On ti je sad pijan. Čekat ću te i tri sata, i četiri, 
i pet, i šest, i sedam, samo pazi da danas, makar i o ponoći, odeš do Katerine 
Ivanovne, s novcima ili bez njih, i kažeš joj: »Oprašta se s vama!« Želim da joj 
baš tako kažeš: »Oprašta se s vama! « 


- Mitja! A što ako Grušenjka bane danas... a ako ne danas, onda sutra ili 
prekosutra? 


- Grušenjka? Pripazit ću ja, upast ću u kuću i spriječiti je... 

- Aako... 

- A ako, onda ću nekog ubiti. Ne bih mogao to preživjeti. 

- Koga ćeš ubiti? 

- Staroga. Nju neću ubiti. 

- Što to govoriš, brate? 

- Ma ne znam, ne znam... Možda ga i neću ubiti, a možda i hoću. Bojim se 
da mu u tom trenutku neću moći podnijeti lice. Mrzim mu podvoljak, nos, oči, 


onaj bestidni podsmijeh. Fizički mi se gadi. Eto čega se bojim. Možda se neću 
moći suzdržati... 

- Idem ja, Mitja. Vjerujem da će Bog srediti sve kako najbolje zna i umije 
da ne dođe do nikakve strahote. 


- A ja ću dotle ovdje sjediti i čekati da se dogodi čudo. A ako se ne dogodi, 
onda... 


Aljoša zamišljen pođe k ocu. 


VI 


SMERDJAKOV 


Doista je zatekao oca još za stolom. Stol bijaše, kao i obično, prostrt u 
salonu, premda je u kući postojala i prava blagovaonica. Taj je salon bio najveća 

soba u kući, namješten u nekom starinskom stilu: pokućstvo je bilo vrlo staro, 
bijelo, presvučeno crvenom izblijedjelom polusvilom. Na zidovima između 
prozora visila su zrcala u kitnjastim okvirima, starinski izrezbarenim i isto tako 
bijelim i pozlaćenim. Na zidovima obloženim bijelim papirnim tapetama, koje 
na mnogim mjestima bijahu već poderane, kočila su se dva velika portreta - 
nekog kneza koji je prije tridesetak godina bio general-gubernator u našem 
kraju, i nekog arhijereja koji je također bio već poodavno umro. U prednjem 
kutu visilo je nekoliko ikona pred kojima se navečer palilo kandilo... ne toliko iz 
pobožnosti koliko radi toga da soba bude noću koliko-toliko osvijetljena. Fjodor 
Pavlovič lijegao je vrlo kasno, oko tri, četiri sata izjutra, a dotle je svejednako 
hodao po sobi ili sjedio u naslonjaču i razmišljao. Tako se bio navikao. Počesto 
je spavao sam u kući i slao poslugu u služinsko zdanje u dvorištu, ali je obično 
ostajao s njim obnoć u kući sluga Smerdjakov, koji je spavao u predsoblju na 
škrinji. Kad je došao Aljoša, već su bili poručali, ali su posluženi još slatkim i 
kavom. Fjodor Pavlovič volio je poslije objeda uz konjak pojesti nešto slatko. 
Za stolom je sjedio i Ivan Fjodorovič i također pijuckao kavu. Sluge Grigorij i 
Smerdjakov stajali su pokraj stola. I gospoda i sluge bili su očito neobično 
dobro raspoloženi. Fjodor Pavlovič se kikotao i smijao grohotom; Aljoša je već 
iz hodnika začuo njegov piskavi, dobro mu poznati smijeh i odmah po njemu 
zaključio da otac još nipošto nije pijan nego tek dobre volje. 

- A evo i njega, evo i njega! - vikne Fjodor Pavlovič, koji se odjednom 
strašno obradovao Aljoši. - Pridruži nam se, sjedaj, popij kavu - posna je, 
istinabog, posna, ali vrela i izvrsna! Konjak ti ne nudim jer si isposnik, ali ne bi 
li malo, ne bi li ipak? Ama, radije ću te počastiti likerom, sjajan je! 
Smerdjakove, skokni do kredenca, pogledaj na drugoj polici desno, evo ti 
ključeva, brže! 

Aljoša je počeo i liker odbijati. 

- Svejedno će nam ga servirati, ako ne tebi, onda nama - ushićeno će 
Fjodor Pavlovič. - Ali čekaj, jesi li ručao ili nisi? 

- Jesam - odgovori Aljoša, koji je, istini za volju, pojeo samo komad kruha 
i popio čašu kvasa u igumanovoj kuhinji. - Nego, toplu kavu popit ću drage 
volje. 

- Sjajno! Bravo! Popit će kavicu. Da je podgriju? Ma ne treba, još je vrela. 
Kava je izvrsna, Smerdjakovljev specijalitet. Za kavu i za paštete Smerdjakov ti 
je pravi majstor, pa i za riblju juhu. Dođi nam jednom na riblju juhu, samo mi 
javi kad ćeš doći... Ali čekaj, čekaj, pa ja sam ti naložio da se još danas preseliš 
ovamo s madracem i jastucima? Jesi li dovukao madrac? he-he-he!... 

- Ne, nisam - osmjehne se i Aljoša. 

- A prepao si se, ipak si se prepao maloprije, je li da jesi? Ah, dragoviću 
moj, kako bih ja uopće tebe mogao uvrijediti? Čuj, Ivane, ne mogu zbilja 
izdržati kad me tako gleda u oči i smije se, ne mogu. Sva mi se utroba počne 
tresti od smijeha, volim ga! Aljoška, daj da ti dadem roditeljski blagoslov. 


Aljoša ustane, ali se Fjodor Pavlovič predomisli. 

- Ne, ne, sad ću te samo prekrižiti, evo ovako, sjedi! E, ali sad ćeš uživati, 
i to baš u svojoj temi. Nasmijat ćeš se. Kod nas ti je Balaamova magaricaž! 
progovorila, i da samo znaš kako, da znaš kako! 


Pokazalo se da je Balaamova magarica Smerdjakov. Iako je bio još mlad 
čovjek, svega mu je bilo dvadeset i četiri godine, bijaše on strašno nedruštven i 
mučaljiv. Nije da je bio povučen ili stidljiv, naprotiv, bio je uznosite naravi i 
kao da je sve redom prezirao. Ne mogu propustiti priliku da kažem riječ-dvije o 
njemu, i to upravo sada. Odgojili su ga Marfa Ignjatjevna i Grigorij Vasiljevič, 
ali je dječak odrastao »bez trunka zahvalnosti«, kako je o njemu govorio 
Grigorij, bio je zakopčan i gledao je na svijet iz prikrajka. U djetinjstvu mu je 
bila duša vješati mačke, a onda ih svečano pokapati. Radi toga se zaogrtao 
plahtom, koja mu je bila nešto kao mantija, pa je pjevao i mahao nečim nad 
mrtvom mačkom, kao da kadi. Sve je to obavljao kradom, u najvećoj tajnosti. 
Jednom ga je Grigorij ipak uhvatio na djelu i svojski ga išibao. Dječak se nakon 
toga zavukao u zapećak i otuda tjedan dana sve poprijeko gledao. »Ne voli taj 
izrod ni mene ni tebe,« govorio je Grigorij Marfi Ignatjevnoj. »Nikoga taj ne 
voli. Ma jesi li ti uopće ljudsko biće?« obratio bi se odjednom izravno 
Smerdjakovu. »Ti nisi ljudsko biće, ti si se izlego iz vlage u kupaoni, eto šta si 
ti...« Poslije se pokazalo da mu Smerdjakov te riječi nikad nije mogao oprostiti. 
Grigorij ga je naučio čitati i pisati, a kad je dječak navršio dvanaest godina, 
počeo je s njim čitati Sveto pismo. Ali ni od toga nije bilo ništa. Jednog dana, 
već na drugom ili trećem satu, dječak se odjednom nacerio. 

- Šta ti je? - upitao ga je Grigorij gledajući ga strogo ispod naočala. 

- Ma ništa. Svjetlo je Gospodin Bog stvorio prvog dana, a sunce, mjesec i 
zvijezde četvrtoga. Pa otkud je onda svjetlo sjalo prvoga dana? 

Grigorij se zgranuo. Dječak je podrugljivo gledao učitelja. U pogledu mu 
je bilo čak i nečeg uznositog. Grigorij nije izdržao. »Evo ti otkud!« viknuo je i 
pomamno ćušnuo učenika. Dječak je otrpio ćušku bez riječi, ali se nakon toga 
opet zavukao u kut na nekoliko dana. Tad se baš nekako slučilo da ga je prvi put 
u životu spopala padavica, od koje je poslije patio do kraja života. Kad je to 

doznao, Fjodor Pavlovič kao da je odjednom počeo drukčije gledati na njega. 
Prije je bio pomalo ravnodušan prema njemu, iako ga nikad nije grdio nego mu 
je, štoviše, kad bi ga sreo, uvijek davao po kopjejku. Kad bi bio dobro 
raspoložen, slao bi pokatkad sa stola mališanu štogod slatko. Ali kad je doznao 
za bolest, počeo se ozbiljno brinuti o njemu, pozvao liječnika i uzeo ga liječiti, 
ali se pokazalo da je bolest neizlječiva. Napadaji su se javljali prosječno 
jedanput na mjesec, ali ne u pravilnim razmacima. Osim toga, bili su različite 
jačine - neki su bili laki, a neki i vrlo žestoki. Fjodor Pavlovič najstrože je 
zabranio Grigoriju dječaka tjelesno kažnjavati i dopuštao je mališanu da mu 
dolazi gore, u stan. Zabranio je Grigoriju i da ga podučava do daljnjega. Ali 
jednom, kad je dječaku bilo već oko petnaest godina, opazio je Fjodor Pavlovič 
da se mota oko ormara za knjige i čita kroz staklo naslove. Fjodor Pavlovič 
imao je podosta knjiga, najmanje stotinjak, iako ga još nikad nitko nije vidio s 
knjigom u ruci. Odmah je Smerdjakovu predao ključ od ormara i rekao mu: 
Evo pročitaj ovo,« i Fjodor Pavlovič izvadi iz ormara Večeri na majuru kraj 
Dikanjke=“, 

Dječak je pročitao knjigu, ali mu se nije svidjela, nijedanput se nije 
osmjehnuo, naprotiv, kad ju je pročitao, smrknuo se. 

- Što je? Nije ti smiješno? - upita ga Fjodor Pavlovič. 

Smerdjakov je šutio. 

- Odgovaraj, budalo! 

- Ništa od toga nije istina - promrndža Smerdjakov cereći se. 

- Ma idi ti k vragu, sluganska dušo! Čekaj, evo ti Opća povijest 
Smaragdova?“, tu ti je sve sama istina pa čitaj! 

Ali Smerdjakov nije pročitao ni deset stranica Smaragdovljeve knjige jer 
mu je bila dosadna. I tako su ponovo zatvorili ormar s knjigama. Domalo su 
Marfa i Grigorij izvijestili Fjodora Pavloviča da Smerdjakov sve više očituje 
nekakvu strašnu gadljivost: sjedi za tanjurom juhe, uzme žlicu i sve nešto traži 
po juhi, saginje se, zagleda, zagrabi žlicom i podigne je prema svjetlu. 

- Da nije žohar? - pita ga Grigorij. 

- Ili možda muha? - priupita ga Marfa. 

Mladi čistunac nije im nikad odgovarao, ali je isto tako postupao i s 
kruhom, i s mesom, i sa svim jelima: podigne, recimo, komadić nečega na vilici 
prema svjetlu pa razgleda to kao pod mikroskopom, dugo, dugo se skanjiva i 
napokon se nakani strpati u usta. »Gle ga kakav je gospodičić posto!« gunđao je 

Grigorij motreći ga. Kad je Fjodor Pavlovič čuo za tu novu Smerdjakovljevu 
osobinu, odmah je odlučio da dečko bude kuhar, pa ga je dao na nauk u Moskvu. 
Na nauku je proveo nekoliko godina i vratio se posve drukčiji. Odjednom se 
nekako neobično postarao, čak se i posve nerazmjerno svojoj dobi naborao, 
požutio, postao je nalik na škopca. U moralnom pogledu vratio se gotovo isti 
onakav kakav je bio prije odlaska u Moskvu: bio je i dalje onako nedruštven i 
nije osjećao ni najmanje potrebe za bilo čijim društvom. Poslije su pripovijedali 
da je i u Moskvi neprestano šutio; sama ga Moskva nije uopće mnogo zanimala 
pa je tek ponešto u njoj upoznao, a na sve ostalo nije se ni obazirao. Jednom je 
bio čak i u kazalištu, no vratio se šutljiv i nezadovoljan. Ali zato se vratio iz 
Moskve lijepo odjeven, u čistu rublju i redengotu, vrlo je pomno dva puta na 
dan čistio četkom odijelo, a svoje kicoške čizme od teleće kože najvolio je 
čistiti posebnom engleskom pastom tako da su se sjale poput zrcala. Postao je 
vrstan kuhar. Fjodor Pavlovič odredio mu je stalnu plaću, a Smerdjakov je 
gotovo sav zarađeni novac trošio na odjeću, pomade, mirise i slične stvari. 
Međutim, čini se da je ženski spol isto tako prezirao kao i muški, držao se 
prema ženama dostojanstveno, gotovo nepristupačno. Fjodor Pavlovič počeo je 
gledati na njega i s jednog drugog gledišta. Naime, učestali su napadaji 
padavice, a u te je dane kuhala Marfa Ignatjevna, što Fjodoru Pavloviču nije bilo 
ni najmanje po volji. 

- Kako to da su ti tvoji napadaji opet učestali? - bečio se katkad na 
novopečenog kuhara i zagledao mu u lice. - Možda bi trebalo da se oženiš, hoćeš 
li da te oženim?... 

Smerdjakov je na te njegove riječi samo blijedio od zlovolje, ali nije ništa 
odgovarao. Fjodor Pavlovič odmahnuo bi rukom i otišao od njega. A što je 
najvažnije, uvjerio se u njegovo poštenje, i to jednom zauvijek, da mu nikad 
ništa neće uzeti ni ukrasti. Jednom se slučilo da su Fjodoru Pavloviču, pijanom, 
ispale iz džepa u blato u vlastitom dvorištu tri stotinjarke koje je netom bio 
primio, a primijetio je to tek sutradan: čim ih je počeo tražiti po džepovima, 
opazio je da sve tri stotinjarke već leže na stolu. Otkud? Smerdjakov ih je još 
jučer našao i donio. »E, brate, takvih ko što si ti nisam još vidio!« odvalio je 
tada Fjodor Pavlovič i poklonio mu deset rubalja. Valja napomenuti da ne samo 
što je bio uvjeren u njegovo poštenje nego ga je, tko zna zašto, i zavolio, iako ga 
je onaj isto tako poprijeko gledao kao i sve ostale i neprestano samo šutio. 
Malokad bi progovorio koju riječ. Kad bi u tom času nekom palo na pamet da se 
upita gledajući ga: čime se taj momak bavi i što mu je najčešće na umu, ne bi 
doista mogao odgovoriti na to pitanje gledajući ga tako. Međutim, katkad bi 

zastao u kući, ili u dvorištu, ili na ulici, zamislio bi se i stajao tako čak i po 
desetak minuta. Kad bi ga fizionomist promotrio, rekao bi da tu nema ni misli ni 
premišljanja, nego tek nekakva neodređena zanesenost. Slikar Kramskii*“ ima 
jednu izvanrednu sliku koju je nazvao Kontemplacija: naslikao je šumu u 
zimsko doba, a u šumi, na stazi, u poderanu kaftanu i opancima stoji sam 
samcat, na osami, zalutali seljačić, stoji i kao da se nešto zamislio, ali ne 
razmišlja nego nešto u sebi »razmatra«. Kad bi ga tko gurnuo, lecnuo bi se i 
pogledao posve tupo, kao da se netom probudio. Istinabog, začas bi se snašao, a 
kad biste ga upitali što je onako stajao i o čemu je razmišljao, zacijelo se ne bi 
ničeg sjetio, ali bi zato očuvao u duši onaj dojam pod kojim je bio dok je bio 
onako zanesen. Ti su mu dojmovi bili dragocjeni i zacijelo ih je skupljao u sebi, 
neprimjetno, pa čak i nesvjesno - radi čega i zašto, to naravno ni sam ne bi znao 
reći: možda će odjednom, kad skupi u sebi dojmove iz više godina, sve napustiti 
i otići u Jeruzalem, da se potuca i trapi, možda će odjednom i rodno selo spaliti, 
a možda će učiniti i jedno i drugo u isti mah. U puku ima mnogo ljudi koji se 
odaju kontemplaciji. Eto, takav je čovjek zacijelo bio i Smerdjakov, i zacijelo je 
isto tako požudno skupljao dojmove a da gotovo ni sam nije znao zašto. 


VII 


KONTROVERZA 


Ali Balaamova je magarica odjednom progovorila. Tema je bila neobična: 
Grigorij je, kupujući ujutro robu kod trgovca Lukjanova, čuo od njega kako je 
jedan ruski vojnik negdje daleko na granici, kod Azijata, pao u zarobljeništvo i 
kako su ga Azijati, pod prijetnjom neposredne mučeničke smrti, tjerali da se 
odrekne kršćanstva i prijeđe na islam, ali on nije pristao izdati svoju vjeru nego 
se radije podvrgnuo mukama, pustio da mu oderu kožu, nakon čega je umro 
slaveći i hvaleći Krista - upravo je o tom junaštvu pisalo u novinama koje su 
toga dana stigle. I eto, o tome je za stolom Grigorij poveo razgovor. Fjodor 
Pavlovič volio je i prije da se, poslije ručka, za desertom, malo nasmije i 
porazgovara, pa makar i sa Grigorijem. Ovaj je put bio u posebno dobrom i 
vedrom raspoloženju. Pijuckajući konjak, saslušao je pristiglu vijest i 
napomenuo da bi tog vojnika trebalo odmah proglasiti svecem, a njegovu 

oderanu kožu poslati u neki manastir: »To bi privuklo narod i pare«. Grigorij se 
smrknuo kad je vidio da Fjodor Pavlovič nije nimalo ganut nego da, po svom 
starom običaju, počinje bogohuliti. Tad se odjednom Smerdjakov, koji je stajao 
pokraj vrata, podsmjehne. Njemu su i prije počesto dopuštali da stoji uz stol, 
naime potkraj objeda. Otkako je Ivan Fjodorovič stigao u naš grad, Smerdjakov 
je počeo gotovo svaki put o ručku dolaziti. 

- Što ti je? - upita ga Fjodor Pavlovič, koji je odmah primijetio njegov 
podsmijeh i shvatio, naravno, da se odnosi na Grigorija. 

- Pa znate šta - progovori odjednom Smerdjakov glasno i neočekivano - ja 
mislim, iako je junaštvo tog hvale vrijednog vojnika bilo jako veliko, da 
nikakav grijeh ne bi počinio ni da se u tom slučaju odreko, na priliku, Kristova 
imena i svoga krštenja kako bi samim time spasio sebi život za dobra djela 
kojima bi s vremenom iskupio tu svoju malodušnost. 

- Kako ne bi počinio grijeh? Lažeš, ma za to ćeš ravno u pakao, gdje će te 
peći ko ovčetinu - dočeka Fjodor Pavlovič. 

I eto, baš je tada stigao Aljoša, kojem se, kako smo vidjeli, Fjodor 
Pavlovič silno obradovao. 

- Upravo smo kod tvoje teme, kod tvoje teme! - radosno je zahihotao 
pozivajući Aljošu da sjedne i sluša dalje. 

- Što se tiče ovčetine, neće biti tako, molim lijepo, ništa se tamo zbog 
ovoga neće desit, nit bi se smjelo desit ako ima pravde - ozbiljno pripomene 
Smerdjakov. 

- Kako to misliš »ako ima pravde«? - još veselije vikne Fjodor Pavlovič 
gurkajući koljenom Aljošu. 

- Nitkov je on, ništa drugo! - otme se odjednom Grigoriju, i ljutito pogleda 
Smerdjakova ravno u oči. 

- Što se nitkova tiče, strpite se malo, Grigorije Vasiljeviču - mirno i 
suzdržano otpovrne Smerdjakov - i rađe zamislite i sami: ako su me već zarobili 
mučitelji kršćanskog roda pa traže od mene da prokunem ime Božje i da se 
odreknem svetog krštenja, onda mi razum daje puno pravo na to, jerbo u tome 
ne može bit nikakva grijeha. 

- Ma to si već rekao, nemoj sad vrdati, nego dokaži! - vikne Fjodor 
Pavlovič. 

- Sudoper! - prezirno prošapće Grigorij. 

- Što se sudopera tiče, također se strpite, molim lijepo, Grigorije 

Vasiljeviču, rađe lijepo na miru prosudite i sami. Jer čim ja svojim mučiteljima 
reknem: »Ne, ja nisam kršćanin i proklinjem svoga pravog Boga,« istog časa 
najviši sud Božji smjesta i specijalno baca na mene anatemu i isključuje me iz 
svete crkve, baš ko da sam neznabožac, dapače, već u onom času kad sam to 
pomislio, a ne istom onda kad sam to reko, tako da neće proć ni četvrtina 
sekunde a ja ću već bit izopćen, je 1 tako il nije tako, Grigorije Vasiljeviču? 

Očito je uživao obraćajući se Grigoriju iako je zapravo odgovarao samo na 
pitanja Fjodora Pavloviča, a to je vrlo dobro znao te se samo pretvarao da mu ta 
pitanja postavlja Grigorij. 

- Ivane! - vikne odjednom Fjodor Pavlovič. - Daj se nagni ovamo da ti 
nešto šapnem na uho. On sve ovo radi tebe izvodi, htio bi da ga ti pohvališ. 
Pohvali ga! 


Ivan Fjodorovič sasvim ozbiljno sasluša tatičine ushićene riječi. 


- Stani, Smerdjakove, ušuti načasak - ponovo vikne Fjodor Pavlovič. - 
Ivane, daj se opet nagni ovamo! 

Ivan Fjodorovič opet se neobično ozbiljno nagne do oca. 

- Volim ja tebe ko i Aljošu. Nemoj misliti da te ne volim. Hoćeš li možda 
konjaka? 

- Dajte! 

»A ti si se dobro nakresao,« pomisli Ivan Fjodorovič netremice gledajući 
oca. Smerdjakova je pak motrio neobično radoznalo. 

- Ti si već ionako proklet - plane odjednom Grigorij. - I kako se samo, 
nitkove, usuđuješ tu mudrovat kad... 

- Ne vrijeđaj ga, Grigorije, ne vrijeđaj! - upadne mu Fjodor Pavlovič u 
riječ. 

- Strpite se, Grigorije Vasiljeviču, makar samo na trenutak, molim lijepo, 
i slušajte dalje jerbo nisam još dovršio. Jerbo onog istog časa kad me Bog 
smjesta prokune, molim lijepo, onog istog najuzvišenijeg časa ja sam već posto 
isto što i neznabožac i krštenje mi se oduzima i uopće mi se ne računa, je 1 bar 
ovo točno? 

- Hajde završi već jednom, brate - požuri ga Fjodor Pavlovič pošto je s 
užitkom gucnuo iz čašice. 

- A ako više nisam kršćanin, znači da nisam ni slago mučiteljima kad su 
me pitali jesam li kršćanin il nisam, jerbo me je već sam Bog lišio kršćanstva 
zbog same moje pomisli još prije nego što sam stigo i riječ pisnuti pred svojim 

mučiteljima. A kad sam već degradiran, kako će me i kojim pravom pozvat na 
odgovornost na onom svijetu ko kršćanina zbog toga što sam se odreko Krista, 
kad sam već zbog same pomisli, još prije svog odricanja, lišen kršćanstva? Ako 
više nisam kršćanin, znači da se ne mogu ni odreć Krista jerbo se onda nemam 
više čega odricat. Ko će, Grigorije Vasiljeviču, pozivat poganina Tatarina na 
odgovornost, makar i na nebu, i ko će ga zbog toga kažnjavat s obzirom na to da 
s jednog vola ne možete oderat dvije kože? A ako i sam Bog svemogući pozove 
Tatarina na odgovornost, kad Tatarin umre, mislim da će ga kaznit najblažom 
kaznom (jerbo ga mora ipak nekako kaznit), s obzirom na to što on ne može bit 
kriv zato što je od poganih roditelja došo na svijet ko poganin. Ne može valjda 
Gospodin Bog silom uzet Tatarina i reć da je i on bio kršćanin? Jerbo, to bi 
značilo da je Bog Svemogući reko puku neistinu. A zar može Bog, svemogući 
vladar neba i zemlje, izustit laž, pa makar i samo jednom jedinom riječju? 


Grigorij se zabezeknuo i zagledao u govornika izbečenim očima. Premda 
nije pravo razumio o čemu je riječ, ipak je od svog tog naklapanja odjednom 
nešto shvatio i zastao kao čovjek koji je odjednom udario čelom o zid. Fjodor 
Pavlovič iskapi čašicu i nasmije se piskutavim smijehom. 

- Aljoška, Aljoška, što veliš? Eh, ti, kazuisto! Ovaj ti je, Ivane, sigurno bio 
negdje kod jezuita. Eh, ti, jezuite smrdljivi, ma tko te je to naučio? Samo lažeš, 
ti, kazuisto, lažeš, lažeš, lažeš! Ne plači, Grigorije, sad ćemo ga mi do nogu 
potući. Znaš šta, magarice, daj ti meni na ovo odgovori: možda imaš i pravo 
pred svojim mučiteljima, ali si se ipak u sebi odrekao svoje vjere, a i sam kažeš 
da si istog časa bio proklet, a kad si već proklet, neće te u paklu zbog te anateme 
pogladiti po glavi. Što mi imaš na ovo reći, jezuite moj divni? 

- To je bez dvojbe, molim lijepo, da sam se ja sam u sebi odreko, al 
svejedno nije tu bilo nikakvog posebnog grijeha, molim lijepo, a ako je i bio 
kakav grijeh, bio je to sasvim običan, mali grijeh. 

- Kako to sasvim običan, mali grijeh? 

- Lažeš, pr-r-rokletniče! - prosikće Grigorij. 

- Prosudite i sami, Grigorije Vasiljeviču - produži Smerdjakov 
odmjerenim i dostojanstvenim glasom, svjestan svoje pobjede, ali pokazujući i 
stanovitu velikodušnost prema potučenom protivniku - prosudite i sami, 
Grigorije Vasiljeviču: u Svetom je pismu rečeno: ako imate vjere, pa makar i 
koliko je gorušičino zrno, i kažete gori da se spusti u more, ona će se i spustiti 
ne časeć ni časa, na vašu prvu zapovijed. Pa dobro, Grigorije Vasiljeviču, ako 
sam ja nevjernik, a vi takav vjernik da me stalno grdite, pokušajte onda sami reć 
toj gori, molim lijepo, ne da se spusti u more (jer do mora je daleko ovdale), 

nego bar u našu smrdljivu rječicu, što eno teče iza našeg vrta, uvidjet ćete istog 
časa da se ništa neće spustit, molim lijepo, već da će sve ostat ko što je i bilo, 
ma koliko se vi derali, molim lijepo. A to znači da ni vi ne vjerujete, Grigorije 
Vasiljeviču, kako treba, već samo zbog toga druge grdite da je strahota. Pa ipak, 
kad se uzme u obzir da niko u ovo naše doba, ne samo vi, molim lijepo, već ama 
baš niko, počam čak i od najviših ličnosti pa sve do zadnjeg seljaka, molim 
lijepo, ne može odgurat goru u more, osim možda jednog jedinog čovjeka na 
svijetu, il najviše dvojice, pa i to možda tek negdje tamo u pustinji egipatskoj 
gdje se ta dvojica potajno trape, tako da ih ne možeš ni nać - kad je dakle tako i 
kad su svi ostali nevjernici, zar je moguće da će sve ove ostale, to jest sve 
pučanstvo na zemlji osim možda tamo nekakve dvojice pustinjaka, Gospod 
proklet i da neće, uza sve svoje toliko poznato milosrđe, nikom od njih oprostit? 
Zato se i ja ufam da će mi bit oprošteno što sam jednoć posumnjo, čim prolijem 
pokajničke suze. 


- Stani! - vrisne Fjodor Pavlovič na vrhuncu ushićenja. - Ti dakle misliš da 
ipak postoje dvojica takvih koji mogu pomaknuti goru? Ivane, udari recku, 
zabilježi: u tome ti se evo očituje pravi Rus! 

- To ste vrlo dobro uočili, da je posrijedi značajka pučkog vjerovanja - 
potvrdi Ivan Fjodorovič smješkajući se u znak odobravanja. 

- Slažeš se sa mnom? Znači da je stvarno tako kad se i ti slažeš! Aljoška, 
je li da je to istina? Zar nije baš takva prava ruska vjera? 


- Nije, u Smerdjakova nema ni trunka ruske vjere - izusti Aljoša ozbiljno i 
odlučno. 


- Ma ne mislim ja na njegovu vjeru nego na tu značajku, na tu dvojicu 
pustinjaka, samo na tu jednu sitnu značajku: to je ipak valjda ruski, ruski? 

- Jest, ta je značajka sasvim ruska - osmjehne se Aljoša. 

- Ta ti riječ, magarice, vrijedi dukat, još ću ti ga danas poslati, a što se 
ostalog tiče, ipak lažeš, lažeš, lažeš; da znaš, budalo, da svi mi ovdje samo iz 
lakoumnosti ne vjerujemo, zato što nemamo kad: prvo, opterećeni smo 
poslovima, a drugo, Bog nam je premalo vremena dao, za svaki je dan odredio 
samo dvadeset i četiri sata tako da se ne možeš ni naspavati, a kamoli pokajati 
se. A ti si se tamo pred svojim mučiteljima odrekao Boga kad nisi imao ni o 
čemu drugom razmišljati nego o vjeri, i kad je baš trebalo zasvjedočiti vjeru! 
Mislim, brate, da je to ipak grijeh! 

- Možda i jest grijeh; al prosudite i sami, Grigorije Vasiljeviču, da upravo 
u tome i leži olakotna okolnost. Jerbo, kad bi ja stvarno vjerovo u samu istinu 


132 


kako treba vjerovat, onda bi fakat bio grijeh kad ne bi podnio muke za svoju 
vjeru nego bi prešo na poganu vjeru Muhamedovu. Al onda ne bi ni došli do 
muka, molim lijepo, jerbo bi samo trebalo da istog časa kažem gori: »Pomakni 
se i smlavi mog mučitelja!« i ona bi se pomaknula i istog časa smlavila ga ko 
žohara, a ja bi ošo dalje ko da ništa nije bilo pjevajuć i slaveć Boga. A ako sam 
sve to zaista u tom istom trenutku i iskušo i izrijekom poviko toj gori: »Smlavi 
ove moje mučitelje!« a ona ih nije smlavila, kako onda ne bi, recite i sami, 
posumnjo u tom času, i to još u takvom strašnom času velikog, smrtnog straha? 
lonako već znam da neću zapravo doć u kraljevstvo Božje (jerbo se gora nije 
pomaknula kad sam joj reko, pa prema tome ne vjeruju baš tamo gore mojoj 
vjeri, i ne očekuje me na onom svijetu neka velika nagrada), pa zašto bi onda još 
k tome dao da mi bez ikakve koristi oderu kožu? Jerbo, da su mi kožu već 
dopola oderali s leđa, ne bi se gora ni onda pomaknula na moju riječ ili vapaj. A 
u takvom času ne samo što čovjeka može spopast sumnja, nego od silnog straha 
može čak i šenut pameću tako da ne može ni mislit. Prema tome, kako bi ja tu 
mogo bit nekako posebno kriv što sam, ne videć nikakve koristi ni ovdje ni tamo 
gore, ipak barem kožu spasio? I zato, udajuć se u milost Gospodnju, ufam se da 
će mi bit potpunoma oprošteno, molim lijepo... 


VIII 


UZ ČAŠICU KONJAKA 


Prepirka se završila, ali se Fjodor Pavlovič začudo na kraju iznenada 
namrgodio. Namrgodio se i iskapio čašicu konjaka, ali je to bila već prekobrojna 
čašica. 

- Ma gubite se vi, jezuiti, van! - podvikne na sluge. - Tornjaj se, 
Smerdjakove! Poslat ću ti još danas obećani dukat, a sad se tornjaj! Ne plači, 
Grigorije, idi k Marfi, ona će te utješiti i spremiti te u krevet. Ne daju nam 
gadovi ni da poslije ručka na miru posjedimo - srdito odsiječe kad su se sluge 
odmah na njegovu zapovijed udaljile. - Smerdjakov se navadio da se svaki put 
poslije ručka doklati ovamo, ti si mu najednom postao tako zanimljiv, čime si 
ga to osvojio? - nadoda obraćajući se Ivanu Fjodoroviču. 

- Ama baš ničim - odgovori Ivan Fjodorovič. - Uvrtio je sebi u glavu da 
me poštuje; inače je pravi slugan i prostak. Uostalom, prvorazredni materijal 
kad kucne čas. Avangarda. 


- Avangarda? 

- Bit će i drugih i boljih od njega, ali će biti i takvih. Najprije će biti 
takvih, a za njima će doći nešto bolji. 

- A kad će kucnuti čas? 


- Upalit će se raketa, ali možda i neće do kraja izgorjeti. Narod zasad baš 
ne voli slušati te sudopere. 


- Da, da, brate, eto, takva Balaamova magarica sve nešto misli i misli, a 
vrag bi ga znao čemu se sve neće domisliti. 


- Nakupit će se kod njega svakakvih misli - podsmjehne se Ivan. 


- Evo vidiš, ja znam da ni mene ne trpi, ko i nikog drugog, pa ni tebe, iako 
ti se čini da je »uvrtio sebi u glavu da te poštuje«. A Aljošku pogotovo, Aljošku 
prezire. Ali neće, eto, ukrasti, nije lajav, šuti, ne iznosi iz kuće prljavo rublje, 
pravi izvrsne paštete. Pa ipak, uza sve to nek ide k vragu, ama zbilja, vrijedi li 
uopće o njemu govoriti? 

- Dakako da ne vrijedi. 


- Ašto se toga tiče što će sve u sebi smisliti, ruskog seljaka treba općenito 
šibati. Ja sam to oduvijek tvrdio. Naš je seljak lupež, ne vrijedi ga žaliti, i dobro 
je što ga još i sad katkad izbatinaju. Rusija je jaka zahvaljujući brezi. Ako iskrče 
šume, propast će i Rusija. Ja sam za umne glave. Od prevelike pameti prestali 
smo šibati seljake, a oni i dalje sami sebe mlate. I dobro rade. Kako budete 
mjerili, onako će se i vama mjeritil"“, ili kako već ono ide... Jednom riječju, 
odmjerit će vam se. A Rusija je svinjarija. Prijatelju moj, kad bi samo znao kako 
ja mrzim Rusiju... naime, ne Rusiju nego sve te poroke... a možda i Rusiju. Tout 
cela c'est de la cochonnerie:"%, A znaš li što volim? Volim duhovitost. 

- Opet ste istrusili čašicu. Dosta će vam biti. 

- Čekaj malo, još jednu, i još jednu, a onda je kraj. Ma čekaj malo, 
prekinuo si me. Prolazeći kroz Mokro, razgovarao sam o tome s jednim starcem, 
a on će meni: »Mi vam najvolimo osuđivat cure na šibe, pa ih dat momcima da 
ih šibaju. Poslije će tu istu, koju je danas momak šibo, sutra uzet za ženu, tako 
da je to i samim curama po volji.« Kakvi markizi de Sadeovi, a? Reci ti što 
hoćeš, ali je duhovito. Kako bi bilo da odemo to pogledati, a? Aljoška, ti si opet 
pocrvenio? Ne stidi se, sinko! Šteta što nisam danas ostao na ručku kod igumana 

i ispričao monasima ovo o curama iz Mokroga. Aljoška, ne ljuti se što sam ti 
uvrijedio igumana. Katkad me, brate, spopadne neki bijes. Jer ako ima Boga, 
ako Bog postoji, onda sam kriv i odgovarat ću, a ako ga nema, što će nam onda 
ti tvoji oci? Onda nije dovoljno da im odsiječemo glave jer koče razvoj. 
Vjeruješ li ti, Ivane, da mene to pitanje muči? Ne, ne vjeruješ mi, vidim ti po 
očima. Ti vjeruješ ljudima koji misle da sam ja ipak samo lakrdijaš. Aljoša, 
misliš li ti možda da ja ipak nisam samo lakrdijaš? 
- Mislim da niste samo lakrdijaš. 


- Vjerujem ti da tako misliš i da iskreno govoriš. Iskreno gledaš i iskreno 
govoriš. A Ivan ne. Ivan je uznosit... Ali ja bih ipak ukinuo taj tvoj mali 
manastir. Likvidirao bih svu tu mistiku jednom zauvijek u svoj Rusiji da se 
konačno svi glupani opamete. Koliko bi se samo srebra i zlata slilo u kovnicu 
novca! 


- A zašto biste to likvidirali? - upita ga Ivan. 
- Pa da istina što prije zasja, eto zašto. 
- E, kad bi ta istina zasjala, vas bi prvog opljačkali, a onda i... likvidirali. 


- Oho! Možda imaš i pravo. Eh, baš sam magarac - uzvikne odjednom 
Fjodor Pavlovič i lupne se šakom po čelu. - E pa, onda, ako je tako, neka ostane 
taj tvoj mali manastir, Aljoška. A mi, pametni ljudi, sjedit ćemo na toplom i 
trusiti konjak. Znaš li ti, Ivane, da je sigurno to sam Bog tako udesio? Ivane, 
kazuj: ima li Boga ili nema? Čekaj: govori istinu, budi ozbiljan! Što se opet 
smiješ? 

- Smijem se onom što ste maloprije onako duhovito rekli o tome kako 
Smerdjakov vjeruje da ipak postoje dva starca koji mogu pomaknuti goru. 

- Pa zar sam sad nešto slično rekao? 

- Jeste. 


- E pa, onda znači da sam i ja Rus, i da imam tu rusku značajku, a i kod 
tebe, filozofa, mogli bismo otkriti isto takvu značajku. Hoćeš li da je otkrijem? 
Hajde da se okladimo da ću ti je sutra otkriti. Ipak, reci mi: ima li Boga ili 
nema? Samo ozbiljno! Ovaj put tražim ozbiljan odgovor. 


- Ne, nema Boga. 

- Aljoška, ima li Boga? 

- Ima. 

- Ivane, a ima li besmrtnosti, bilo kakve, makar i male, malecne? 
- Nema ni besmrtnosti. 

- Nikakve? 
- Nikakve. 


- Naime, je li apsolutna nula ili ima bar nešto? Možda ima bar nešto 
malo? Ne može ipak biti da ničeg nema! 


- Apsolutna nula. 

- Aljoška, ima li besmrtnosti? 

- Ima. 

- A Boga i besmrtnosti? 

- Ima i Boga i besmrtnosti. U Bogu i jest besmrtnost. 

- Hm. Vjerojatnije je da Ivan ima pravo. Gospode, kad čovjek samo 
pomisli koliko je čovjek na vjeru protratio, koliko je snage uzalud potrošio na 
taj san, i koliko to već tisuća godina traje! Tko se to tako ruga čovjeku? Je li, 
Ivane? Posljednji te put odlučno pitam: ima li Boga ili nema? Po posljednji put! 

- I po posljednji put kažem vam da ga nema. 

- A tko se to onda, Ivane, ruga ljudima? 

- Vrag, valjda - podsmjehne se Ivan Fjodorovič. 

- A postoji li vrag? 

- Ne, ni vrag ne postoji. 

- Šteta. K vragu, što bih ja poslije svega ovoga učinio s onim tko je prvi 
izmislio Boga! Ne bi bilo dovoljno objesiti ga o žalosnu vrbu. 

- Da nisu izmislili Boga, ne bi bilo ni civilizacije. 

- Ne bi? Misliš, bez Boga? 

- Da. Pa ni konjaka ne bi bilo. Konjak ćemo vam ipak morati oduzeti. 

- Čekaj, čekaj, čekaj malo, dragoviću, samo još jednu čašicu. Aljošu sam 
uvrijedio. Ne ljutiš se valjda, Alekseju? Dragi moj Aleksejčiću, Aleksejčiću! 

- Ne, ne ljutim se. Znam ja sve što vi mislite. Srce je u vas bolje od glave. 

- U mene da je srce bolje od glave? Gospode, a tko mi to govori? Ivane, 
voliš li ti Aljošku? 

- Volim. 

- I voli ga! - Fjodora Pavloviča naglo je hvatalo piće. - Čuj, Aljoša, ja sam 
danas bio grub s tvojim »starcem«. Ali bio sam uzrujan. Ipak, taj starac ima 
duha, što veliš, Ivane? 


- Možda i ima. 

- Ima, ima, il y a du Piron ld-dedans+#%. To vam je jezuit, ruski naime. U 
njemu, ko plemenitu stvoru, vri pritajeno negodovanje što se mora pretvarati... 
što mora navlačiti na sebe svetost. 


- Ali on vjeruje u Boga. 
- Ni trunka. Zar nisi to znao? Pa on to sam svima govori, to jest ne svima 


nego svim pametnim ljudima koji mu dolaze. Gubernatoru Šuljcu otvoreno je 
rekao: »Credo!*", samo ne znam u što«. 

- Ma je li moguće? 

- Kako da ne. Ali ja ga poštujem. Ima u njega nečeg mefistofelevskog ili, 
još bolje, nečeg iz Junaka našeg doba... Arbenjina ili kako se ono zvao... naime, 
znaš, on ti je bludnik; toliki bludnik da bih se ja još i sad pobojao za svoju kćer 
ili za ženu kad bi pošla k njemu na ispovijed. Znaš, kad počne pričati... Preklani 
nas je pozvao k sebi na čaj, i to s likerom (gospođe mu šalju liker), pa kad nam 
je razvezao o starim vremenima, trbuh nas je zabolio od smijeha... Pogotovo o 
nekoj uzetoj ženi, kako ju je izliječio. I još nam veli: »Kad me ne bi noge 
boljele, još bih vam otplesao i jedan ples«. Što kažeš, a? I veli: »Svašta sam 
vam ja u životu prošao!« Trgovcu Demidovu digao je šezdeset tisuća. 


- Kako, ukrao? 


- Demidov mu je kao dobru čovjeku donio novac i rekao mu: »Pričuvaj 
mi, brate, ovo, kod mene je sutra premetačina«. I pričuvao mu on, a poslije mu 
veli: »To si ti darovao crkvi«. Velim ja njemu: »Pa ti si prava hulja!« A on će 
meni: »Ne, nisam ja hulja, ja sam samo širokogrudan...« Ma, uostalom, nije to 
on rekao... nego jedan drugi. Pobrkao sam ga s jednim drugim... a da nisam ni 
primijetio. Evo, još samo jednu čašicu i basta; spremi tu bocu, Ivane! Svašta 
sam nadrobio, zašto me, Ivane, nisi prekinuo... i rekao mi da naklapam? 


- Znao sam ja da ćete vi sami stati. 

- Lažeš, samo mi iz pakosti ništa nisi rekao, iz puke pakosti. Ti mene 
prezireš. Došao si k meni i u mojoj me kući prezireš. 

- Mogu ja i otići; hvata vas konjak. 

- Molio sam te ko Boga da odeš u Čermašnju... na dan-dva, a ti nikako da 
odeš. 

- Sutra ću otići kad već toliko navaljujete. 

- Nećeš opet otići. Ti bi da me ovdje držiš na oku, eto što je tebi na 
pameti, opaka dušo, zato i ne ideš. 


Starac nikako da se smiri. Došao je u piću do one točke kad se nekim 

pijancima, sve dotle mirnim, odjednom prohtije da se razgoropade i pokažu tko 
su. 


- Što me gledaš? Kakve su ti to oči? Te me tvoje oči gledaju i govore mi: 
»Njuško pijana!« Sumnjičave su ti oči, prezirne su ti oči... Ti si doputovao 
ovamo s nekim planom u glavi. Gle kako Aljoša gleda, i kako mu se oči svijetle. 
Aljoša me ne prezire. Alekseju, nemoj voljeti Ivana!... 


- Ne ljutite se na brata! Prestanite ga vrijeđati — najednom odlučno izusti 
Aljoša. 

- Ma dobro, u redu. Uh, kako me glava boli. Spremi taj konjak, Ivane, po 
treći put ti velim. - Zamisli se i odjednom se osmjehne široko i lukavo. - Ne 
ljuti se, Ivane, na staroga dripca. Ja znam da ti mene ne voliš, ali se svejedno ne 
ljuti na mene! Nemaš me ni zašto voljeti. Ako odeš u Čermašnju, doći ću i ja za 
tobom i donijet ću ti dar. Pokazat ću ti tamo jednu curicu, odavno sam je već 
zapazio. Zasad je još bosa. Ne boj se bosih, ne preziri ih - to su ti pravi biseri!... 


I cmokne sam sebi ruku. 
- Za mene - odjednom sav živne, kao da se načas otrijeznio, čim je 


mali, za mene... nije nikad u životu bilo ružne žene, to vam je bilo moje pravilo! 
Možete li vi to shvatiti? Ma gdje biste vi to shvatili: u vama teče još mlijeko 
mjesto krvi, niste se još ni ispilili! Prema mom pravilu, u svake žene možeš naći 
nešto neobično, vrag je odnio, nešto zanimljivo što nećeš ni u koje druge naći - 
samo treba znati naći, u tome je stvar! Hoće se tu dara! Za mene nije bilo 
rugoba: već samo to što je žensko, već je samo to polovica svega... ali gdje biste 
vi to shvatili! Čak i u starih frajli naći ćeš ponekad tako nešto da se nećeš moći 
načuditi drugim glupanima kako su joj dali da ostari i kako je sve dosad nisu 
zapazili! Bosu i rugobu treba najprije zapanjiti - eto kako treba s njima. Nisi to 
znao? Treba je zapanjiti i zadiviti, da se zanese, da ne zna za sebe, da se zastidi 
što se takav gospodin zaljubio u takvu musavicu ko što je ona. Zbilja je prava 
divota što uvijek ima i što će uvijek biti na svijetu prostakuša i gospode, što će 
uvijek biti neka pralja i njezin gospodar, a to je jedino i potrebno za sreću u 
životu! Čekaj malo... čuj, Aljoška, ja sam tvoju pokojnu mater vječito 
iznenađivao, samo što je nekako drukčije ispadalo. Nikad je, recimo, nisam 
mazio, a onda odjednom, kad kucne čas - odjednom se pred njom sav istopim, 
na koljenima puzim, noge joj ljubim i uvijek je, uvijek natjeram - sjećam se ko 
da je danas bilo - da se tek malo, malčice nasmije, sitno, zvonko, ne glasno nego 
nekako nervozno, posebno. Jedino se tako i smijala. Znao sam, recimo, da je 
uvijek tako i bolest spopada, da će sutradan podvriskivati ko vikačica i da taj 

njezin sadašnji, sitni smijeh ne izražava nikakav zanos, ali da je ipak neki zanos, 
koliko god bio lažan. Eto šta znači pogoditi pravu žicu! Jednom me Beljavski - 
bio je to jedan ovdašnji ljepotan i bogataš koji joj se udvarao i navadio se da 
nam dolazi - odjednom ćušnuo u mojoj kući, i to pred njom! A ona, onakva 
ovčica - mislio sam da će me istući zbog te ćuške, koliko me bila napala: 
»Dobio si batine, batine, ćušku si od njega dobio! Ti si mene,« veli, »njemu 
prodavao... I kako se samo usudio da te udari preda mnom! Ne prilazi mi više 
nikad, nikad! Da si ga odmah pozvao na dvoboj!...« Morao sam je voditi u 
manastir da se smiri, sveti su je oci molitvama liječili. Ali, tako mi Boga, 
Aljoša, nikad nisam vrijeđao svoju malu vikačicu! Možda samo jedan jedini put, 
još prve godine: tad se mnogo molila, osobito je Bogorodičine blagdane pazila i 
mene u te dane tjerala od sebe u kabinet. Zato sam pomislio: daj da joj izbijem 
iz glave tu mistiku! »Vidiš,« velim joj, »vidiš ovu tvoju ikonu, gle, sad ću ti je 
skinuti. Pazi, ti je smatraš čudotvornom, a ja ću sad pred tobom pljunuti na nju i 
ništa mi se neće desiti!...« Kad je ona to vidjela, Gospode, pomislio sam da će 
me ubiti, ali je samo skočila na noge, pljesnula rukama i odjednom pokrila lice 
rukama, sva se stresla i pala na pod... samo se stropoštala... Aljoša, Aljoša! Što 
ti je, što ti je? 

Starac je prestravljen skočio na noge. Od onog časa kad je progovorio o 
njegovoj majci, Aljoša se počeo malo-pomalo mijenjati u licu. Pocrvenio je, oči 
mu se užagrile, usne zadrhtale... Pijani starkelja prskao je pljuvačkom oko sebe i 
ništa nije primijetio sve do onog časa kad se s Aljošom odjednom dogodilo 
nešto vrlo čudno, naime, ponovilo se odjednom navlas ono isto što je starac 
maloprije ispripovjedio o »vikačici«. Aljoša je iznenada skočio sa svog mjesta, 
upravo isto onako kao što je, prema starčevu kazivanju, skočila njegova majka, 
pljesnuo rukama i pokrio njima lice, pao na stolac kao pokošen i sav se naglo 
stresao od histeričnog napadaja iznenadnog i nečujnog plača i jecanja. Starca je 
najviše zapanjila neobična sinova sličnost s majkom. 


- Ivane, Ivane! Daj mu brže vode! Tojekoikodnje,baškoi kod nje, ko i 
onda s njegovom materom! Poprskaj ga vodom iz usta, tako sam i ja nju prskao. 
To je on sve zbog svoje matere, zbog svoje matere... - mrmljao je on i dalje 
Ivanu. 


- Pa ja bih rekao da je ona i meni bila majka, što mislite? -odjednom se 
prodere Ivan, ne mogavši obuzdati gnjevnog prezira. Starac se lecnuo od 
njegova pogleda kojim je sijevnuo. Ali tad se dogodi nešto vrlo čudno, doduše 
samo načas: činilo se da je starac doista smetnuo bio s uma da je Aljošina majka 
bila i Ivanova... 


139 


- Kako to misliš, tvoja majka? - promrmlja ne shvaćajući. - O čemu ti to? 
O kakvoj ti to majci?... pa zar je ona... Ah, k vragu! Pa ona je i tebi majka! Ah, k 
vragu! Tu ti je, brate, kod mene prava pomrčina, oprosti, a ja mislio, Ivane... 
He-he-he! 

Ušuti. Lice mu se razvuče od široka, pijana, priglupa osmijeha. I gle, baš u 
tom trenu razlegne se u hodniku strašna buka i vika, odjeknu neki pomamni 
povici, vrata se razdrlje i u salon uleti Dmitrij Fjodorovič. Prestrašeni starac 
jurne do Ivana: 

- Ubit će me, ubit će me! Ne daj me, ne daj me! - vrištao je hvatajući se 
grčevito za skut redengota Ivana Fjodoroviča. 


IX 


BLUDNICI 


Odmah za Dmitrijem Fjodorovičem utrčali su u salon Grigorij i 
Smerdjakov. Oni su se već u hodniku bili gušali s njim i nisu ga htjeli pustiti 
unutra (prema uputama samog Fjodora Pavloviča što ih je izdao još prije 
nekoliko dana). Iskoristivši priliku kad je Dmitrij Fjodorovič, upavši u salon, 
načas stao da pogleda oko sebe, Grigorij optrča oko stola, zatvori oba krila vrata 
što vode u unutarnje sobe i stane pred zatvorena vrata raširenih ruku u obliku 
križa, spreman braniti ulaz tako reći do posljednje kapi krvi. Kad je to vidio, 
Dmitrij ne samo što vikne nego upravo vrisne okomivši se na Grigorija. 


- Znači da je tamo! Tamo su je sakrili! Makni se, gade! 


I htjede maknuti Grigorija, ali ga ovaj odgurne. Izbezumljen od srdžbe, 
Dmitrij zamahne i udari svom snagom Grigorija. Starac se stropošta kao 
pokošen, a Dmitrij preskoči preko njega, otvori širom vrata i uđe na njih. 
Smerdjakov je bio ostao u salonu, na drugom kraju, blijed i uzdrhtao, privijajući 
se uz Fjodora Pavloviča. 

- Znam da je ovdje! - vikne Dmitrij Fjodorovič. - Vidio sam je maloprije 
kad je skrenula na ovu stranu, samo je nisam stigao. Gdje je? Gdje je? 

Taj je povik: »Znam da je ovdje!« nevjerojatno djelovao na Fjodora 

Pavloviča. Nije se više ničeg bojao. 

- Drži ga, drži ga! - zaurla i jurne za Dmitrijem Fjodorovičem. Grigorij je 
dotle ustao s poda, ali još kao da nije bio pri sebi. Ivan Fjodorovič i Aljoša 
potrče za ocem. U trećoj sobi nešto je kanda tresnulo na pod, razbilo se i 
zazvečalo: bijaše to velika staklena vaza (ne od onih skupocjenih) koja je stajala 
na mramornom postolju i za koju je Dmitrij Fjodorovič bio u trku zapeo. 


- Za njim! - zaurla starac. - U pomoć! 


Ivan Fjodorovič i Aljoša ipak sustignu starca i silom ga dovedu natrag u 
salon. 

- Kud to jurite za njim? On će vas tamo stvarno ubiti! - gnjevno se izdere 
na oca Ivan Fjodorovič. 

- Vanječka, Ljošečka, znači da je ona stvarno tu, Grušenjka je tu, kad veli 
da ju je sam vidio kako je protrčala... 

Grcao je. Ovaj put se nije nadao Grušenjki, pa se učas izbezumio kad je 
čuo da je ona tu. Sav se tresao, kao da je pomahnitao. 

- Pa sami ste vidjeli da nije dolazila! - vikne Ivan. 

- Možda na stražnji ulaz? 

- Ma stražnji je ulaz zaključan, a ključ je kod vas... 

Dmitrij se odjednom opet vrati u salon. Dakako da se uvjerio da je stražnji 
ulaz zaključan, a ključ je stvarno bio u džepu Fjodora Pavloviča. Svi su prozori 
u svim sobama bili također zatvoreni; prema tome, Grušenjka nije nikako mogla 
ući u kuću niti je mogla iskočiti kroz prozor. 

- Drži ga! - vrisne Fjodor Pavlovič čim opet spazi Dmitrija. -Sigurno mi je 
tamo u spavaćoj sobi ukrao novac! 

I pošto se oteo Ivanu iz ruku, opet se okomi na Dmitrija, ali ovaj podigne 
obje ruke i odjednom zgrabi starca za posljednja dva čuperka kose na 
sljepoočnicama, potegne ga i tresne o pod. Nakon toga još dva-tri puta udari 
oborenog oca petom po licu. Starac prodorno zajauče. Iako nije bio jak kao brat 
Dmitrij, Ivan Fjodorovič obujmi ga rukama i svom snagom otrgne od starca. 
Aljoša mu je također pomogao svom svojom skromnom snagom hvatajući brata 
sprijeda. 

- Ubio si ga, luđače! - vikne Ivan. 

- Tako mu i treba! - uzvikne Dmitrij sav zadihan. - A ako nisam, onda ću 
još doći da ga ubijem. Nećete ga spasiti! 

- Dmitrije! Odlazi smjesta odavde! - zapovjednički vikne Aljoša. 

- Alekseju! Reci mi samo ti, tebi jedinom vjerujem: je li bila maloprije 
ovdje ili nije? Vidio sam je svojim očima kako je maloprije šmugnula iz prolaza 
i promakla uz plot na ovu stranu. Viknuo sam za njom, ali je pobjegla. 

- Kunem ti se da nije bila ovdje, i da joj se nitko ovdje nije ni nadao. 


- Ali ja sam je vidio... Mora da je... Začas ću ja doznati gdje je... Zbogom, 
Alekseju! Ezopu više ni riječi o novcu, ali svakako odmah otiđi Katerini 
Ivanovnoj i reci joj: »Rekao je da se oprašta s vama, rekao je da se oprašta s 
vama, oprašta! Upravo da se oprašta i rastaje s vama!« I opiši joj ovu scenu. 


Dotle su Ivan i Grigorij bili podigli starca s poda i posjeli u naslonjač. 
Lice mu bijaše krvavo, ali je bio pri sebi i napeto slušao Dmitrijeve povike. 
Njemu se jednako činilo da je Grušenjka zaista negdje u kući. Dmitrij 
Fjodorovič pogleda ga kivno na odlasku. 

- Ne kajem se zbog tvoje krvi! - uzvikne. - Čuvaj se, stari, čuvaj svoje 
snove jer i ja imam svoje! Sad ja tebe proklinjem i odričem te se jednom 
zauvijek... 


I istrči iz sobe. 


- Tu je ona, sigurno je tu! Smerdjakove, Smerdjakove... - jedva čujno 
prokrklja starac dozivajući prstom Smerdjakova. 

- Ma nema nje ovdje, nema je, ludi starče! - pakosno se obrecne Ivan na 
nj. - Eto, sad se i onesvijestio! Dajte vode, ručnik! Goni se, Smerdjakove. 


Smerdjakov odjuri po vodu. Napokon su starca svukli, odnijeli u spavaću 
sobu i položili u postelju. Glavu su mu omotali mokrim ručnikom. Onako 
malaksao od konjaka, od burnih osjećaja i bubotaka, učas je, čim je glavom 
dotaknuo jastuk, sklopio oči i zaspao. Ivan Fjodorovič i Aljoša vrate se u salon. 
Smerdjakov je iznosio krhotine razbijene vaze, a Grigorij je stajao namrgođen, 
oborene glave, pokraj stola. 

- Nebi li i ti metnuo oblog na glavu i prilegao? - obrati se Aljoša 
Grigoriju. - Mi ćemo već pripaziti na njega; brat te je jako udario... po glavi. 

- Na mene je digo ruku! - potišteno izusti Grigorij odmjerenim glasom. 

- I na oca je »digao ruku«, pa što ne bi na tebe! - napomene Ivan 
Fjodorovič kriveći usta. 

- Aja sam ga u koritu kupo... i on je na mene digo ruku! - ponovi Grigorij. 

- Vrag ga odnio, da ga nisam otrgo od njega, možda bi ga stvarno i ubio. 
Zar Ezopu mnogo treba? - šapne Ivan Fjodorovič Aljoši. 

- Bože sačuvaj! - uzvikne Aljoša. 

- Zašto »sačuvaj«? - produži Ivan isto onako šapćući i pakosno iskrivi lice. 
- Jedan gmaz požderat će drugog gmaza, i pravo im budi obojici! 


Aljoša se lecne. 

- Dakako da neću dopustiti da dođe do ubojstva, kao što nisam ni sad 
dopustio. Ostani ti samo tu, Aljoša, a ja se idem malo prošetati po dvorištu, 
zaboljela me glava. 

Aljoša ode u spavaću sobu do oca i prosjedi uz njegovo uzglavlje iza 
zaslona oko sat vremena. Starac odjednom otvori oči i zagleda se bez riječi u 
Aljošu, očito se prisjećajući što se zbilo i razmišljajući o tome. Najednom mu se 
na licu pojavi izraz neobična uzbuđenja. 

- Aljoša - bojažljivo šapne - a gdje je Ivan? 

- U dvorištu, boli ga glava. Na straži je. 

- Daj mi ogledalo, eno ono tamo, dodaj mi ga! 

Aljoša mu pruži malo okruglo zrcalo na rasklapanje što je stajalo na 
komodi. Starac se pogleda u ogledalo: nos mu je bio poprilično natekao, a iznad 
lijeve obrve na čelu bijaše debela grimizna modrica. 

- A što kaže Ivan? Aljoša dragi, jedini sine moj, ja se Ivana bojim; ja se 
njega bojim više nego onoga drugog. Jedino se tebe ne bojim... 

- Ne morate se ni Ivana bojati, on se ljuti, ali će vas zaštititi. 

- Aljoša, a šta je s onim? Odjurio je do Grušenjke! Dragi moj anđele, reci 
mi po istini: je li Grušenjka bila danas ovdje ili nije? 

- Nitko je nije vidio. Nije istina, nije bila! 

- Mitja bi se ženio njome, ženio! 

- Neće ona za njega poći. 

- Neće poći, neće poći, neće poći, neće poći, neće poći ni za živu glavu!... 
- radosno živne starac, baš kao da mu nitko u tom trenu nije mogao ništa 
utješnije kazati. Onako ushićen, uhvati Aljošu za ruku i čvrsto je pritisne na 
srce. Cak mu se i suze zaiskrile u očima. - Onu ikonicu Majke Božje, o kojoj 
sam ti maloprije pričao, uzmi i ponesi sa sobom! I dopuštam ti da se vratiš u 
manastir... ono sam se bio samo našalio, ne ljuti se! Glava me boli, Aljoša... 
Ljoša, utješi mi srce, budi anđeo, reci mi istinu! 

- Avi stalno o tome je li bila ovdje ili nije? - turobno će Aljoša. 

- Ne, ne, ne, tebi vjerujem, nego znaš šta: otiđi sam do Grušenjke, ili se 
već nekako nađi s njom, pa doznaj od nje što prije, što je moguće prije, izvidi 

sve sam svojim očima: kome će se privoljeti, meni ili njemu? A? Što? Možeš li 
to, ili ne možeš? 

- Ako je vidim, pitat ću je - zbunjeno promrsi Aljoša. 

- Ma neće ona tebi reći - presiječe ga starac u riječi. - Ona ti voli vrdati. 
Počet će te ljubiti i reći da će za tebe poći. Ona ti je varalica, bestidnica, ne, 
nemoj ići k njoj, nemoj! 

- Pane bi bilo ni zgodno, tata, nikako ne bi bilo zgodno. 

- A kamo te ono slao kad ti je na odlasku doviknuo: »Otiđi tamo!« 

- Katerini Ivanovnoj. 

- Po novce? Novce traži? 

- Ne, nije po novce. 


- Nema ti on novaca, ni prebite pare. Čuj, Aljoša, preležat ću ovu noć i 
razmisliti o svemu, a ti lijepo sad idi! Možda ćeš i nju sresti... Samo dođi mi 
svakako sutra ujutro, svakako! Reći ću ti sutra nešto važno; hoćeš li doći? 


- Hoću. 


- Ako dođeš, pravi se da si me samo došao obići, onako sam od sebe. 
Nemoj nikom reći da sam te pozvao. Ni Ivanu ne govori ništa. 


- Dobro. 

- Zbogom, anđele, danas si ustao u moju obranu, to ti nikad neću 
zaboraviti. A sutra ću ti reći nešto važno... samo da još malo promislim... 

- A kako se sad osjećate? 

- Sutra, sutra ću već ustati i izaći, bit ću sasvim zdrav, sasvim zdrav!... 

Prolazeći kroz dvorište, Aljoša je zatekao brata Ivana kako sjedi na klupi 
pokraj ulaza: sjedi i zapisuje nešto olovkom u bilježnicu. Aljoša reče Ivanu da 


se starac probudio i da je pri sebi, a njega da je pustio da ode na spavanje u 
manastir. 


- Aljoša, ja bih se volio vidjeti s tobom sutra ujutro - prijazno reče Ivan 
pridigavši se, toliko prijazno da se Aljoša čak i iznenadio. 

- Sutra ću biti kod Hohlakovih - otpovrne Aljoša. - A možda ću sutra otići 
i do Katerine Ivanovne, ako je danas ne nađem... 


- A sad ipak ideš do Katerine Ivanovne! Da joj kažeš da se »oprašta, 
rastaje« s njom? - odjednom se osmjehne Ivan. Aljoša se zbuni. - Čini mi se da 
sam razumio sve iz današnjih povika i iz nekih ranijih riječi. Dmitrij te je 
sigurno zamolio da odeš k njoj i da joj kažeš da je on... ama... ama, jednom 

riječju, da se »rastaje s njom«? 

- Brate! Kako će završiti ta strahota između oca i Dmitrija? - uzvikne 
Aljoša. 

- Nemoguće je to točno predvidjeti. Možda neće biti ništa: možda će se 
sve skupa rasplinuti. Ona je prava žena zvijer. U svakom slučaju, starog treba 
držati u kući, a Dmitrija ne puštati u kuću. 

- Brate, dopusti da te još nešto priupitam: zar zbilja svaki čovjek ima 
pravo o drugim ljudima prosuđivati: tko je od njih vrijedan da živi a tko nije? 

- Čemu sad miješati sud o tome tko je vrijedan a tko nije? To se pitanje 
najčešće ne rješava u ljudskim srcima na temelju nečije vrijednosti, nego po 
nekim drugim mjerilima, kudikamo prirodnijim. A što se prava tiče, tko nema 
prava nešto željeti? 

- Ali ne valjda i tuđu smrt? 


- Pa možda čak i smrt? Čemu lagati pred samim sobom kad svi ljudi tako 
žive, a možda i ne mogu drukčije? Ti me to pitaš zbog onih mojih riječi da će 
»jedan gmaz požderati drugoga«? U tom slučaju, dopusti onda da i ja tebe 
priupitam: smatraš li ti i mene, kao i Dmitrija, kadrim proliti Ezopovu krv, 
recimo ubiti ga, a? 

- Što je tebi, Ivane? Nikad mi to nije palo na pamet! Pa ni Dmitrija ne 
smatram... 


- Hvala ti bar na tome - podsmjehne se Ivan. - Znaj da ću ga ja uvijek 
braniti. Ali svojim željama u ovom slučaju ostavljam potpunu slobodu! Do 
viđenja, do sutra! Ne osuđuj me i ne gledaj na mene kao na zlikovca - nadoda 
smješkajući se. 

Čvrsto su stisnuli jedan drugome ruku, kao nikad do tada. Aljoša je oćutio 
da je brat prvi koraknuo prema njemu i da je to učinio radi nečega, svakako s 
nekom namjerom. 


X 


OBADVIJE ZAJEDNO 

Izašao je Aljoša iz očeve kuće potišteniji i utučeniji nego što je bio kad je 
dolazio k ocu. Misli su mu također bile nekako razbijene i rasute, a istodobno je 
osjećao da se boji skupiti sve to razbacano i izvesti opći zaključak iz svih 
mučnih protuslovlja što ih je doživio toga dana. Gotovo je bio na rubu očaja, 
koji mu inače nikad nije obuzimao srce. Iznad svega se uzdizalo kao planina ono 
glavno, kobno i nerješivo pitanje: kako će se završiti odnosi oca i brata Dmitrija 
s onom strašnom ženom? Sad je već i sam bio svjedok. Bio je nazočan i vidio ih 
suprotstavljene jednog drugome. Uostalom, nesretan, duboko i strašno nesretan 
mogao bi biti samo brat Dmitrij: na njega nedvojbeno vreba nesreća. Ima tu i 
drugih ljudi kojih se sve to tiče, možda i mnogo više nego što se to Aljoši nekad 
činilo. Ima tu i nešto zagonetno posrijedi. Brat Ivan mu se pokušao približiti, što 
je Aljoša već odavno priželjkivao, a sad odjednom, tko zna zašto, osjećao je da 
se uplašio tog približavanja. A sve te žene? Začudo, kad je danas pošao do 
Katerine Ivanovne, bio je neobično zbunjen, a sad je hitao k njoj kao da očekuje 
kod nje čak i neko razjašnjenje. Ipak, bilo je očito da će mu sad biti znatno teže 
prenijeti poruku: pitanje onih triju tisuća bilo je konačno riješeno i brat Dmitrij, 
koji se sad osjeća obeščašćen i lišen svake nade, dakako da će se još dublje 
srozati. Osim toga, rekao mu je neka opiše Katerini Ivanovnoj scenu koja se 
odigrala kod oca. 


Bilo je već sedam sati i smrkavalo se kad je Aljoša pošao do Katerine 
Ivanovne koja je stanovala u vrlo prostranoj i udobnoj kući u Velikoj ulici. 
Aljoša je znao da ona živi sa svoje dvije tetke. Jedna je od njih, doduše, bila 
tetka samo njezine sestre Agafje Ivanovne; bijaše to ona mučaljiva osoba u kući 
njezina oca koja se sa sestrom brinula za nju kad je stigla k njima iz internata. 
Druga je pak tetka bila otmjena i dostojanstvena moskovska dama, iako je bila 
siromašna. Govorilo se da se obadvije u svemu pokoravaju Katerini Ivanovnoj i 
da ih ona drži kod sebe samo reda radi. Katerina Ivanovna pokoravala se pak 
samo svojoj dobrotvorki, generalici, koja je zbog bolesti ostala u Moskvi i kojoj 
je bila dužna svakog tjedna slati po dva pisma s iscrpnim obavijestima o sebi. 


Kad je Aljoša ušao u predsoblje i zamolio sobaricu, koja mu je otvorila 
vrata, da ga najavi, u salonu su već očito znali da je došao (možda su ga opazili 
kroz prozor), samo što je Aljoša odjednom čuo nekakve šumove, nečije hitre 
ženske korake i šuštanje haljina, kao da su se ustrčale dvije-tri žene. Aljoši se 
učinilo čudnim što je svojim dolaskom izazvao toliko uzbuđenja. Ipak su ga 
odmah uveli u salon. Bijaše to velika soba, elegantno i bogato namještena, 
nimalo provincijski. Bilo je tu mnogo divana i ležaljki, većih i manjih stolova; 
na zidovima su visile slike, na stolovima stajale vaze i svjetiljke, bilo je mnogo 

cvijeća, a uz prozor se nalazio čak i akvarij. 


Kako je bio sumrak, u sobi je bilo pomalo mračno. Aljoša opazi na divanu, 
na kojem su očito maloprije sjedili, ostavljeni svileni rubac, a na stolu ispred 
divana dvije nedopijene šalice čokolade, biskvite, kristalni tanjur sa grožđicama 
i još jedan sa slatkišima. Nekoga su bili ugostili. Aljoša se dosjeti da je naletio 
na goste pa se namršti. Ali u tom se trenu podigne zastor na vratima i u salon 
uđe hitrim, užurbanim koracima Katerina Ivanovna, smiješeći se radosno i 
ushićeno i pružajući Aljoši obje ruke. U taj čas služavka unese i postavi na stol 
dvije upaljene svijeće. 

- Hvala Bogu što ste napokon i vi došli! Cijeli božji dan molim Boga da 
mi samo vi dođete! Sjedite. 


Ljepota Katerine Ivanovne već je i prije bila zadivila Aljošu kad ga je brat 
Dmitrij doveo prvi put k njoj da ga predstavi i upozna s njom, na vlastitu i 
izričitu želju Katerine Ivanovne. Uostalom, taj put nisu njih dvoje uopće 
razgovarali. Predmnijevajući da je Aljoša silno zbunjen, Katerina Ivanovna 
htjela ga je kanda poštedjeti pa je razgovarala samo s Dmitrijem Fjodorovičem. 
Aljoša je šutio ali je štošta vrlo dobro uočio. Iznenadila ga je nadmoćnost, ohola 
neusiljenost i samouvjerenost uznosite djevojke. Sve je to bilo nedvojbeno i 
Aljoša je slutio da sam ništa ne preuveličava. Držao je da su joj krupne, crne i 
vatrene oči divne i da dobro pristaju blijedu, pa i ponešto blijedožućkastu, 
duguljastu licu. Ali u tim očima, baš kao i u crtama krasnih usta, bilo je nešto u 
što mu se, dakako, brat mogao zaljubiti preko ušiju, ali što se možda i ne bi 
moglo dugo voljeti. Gotovo je otvoreno iznio to svoje mišljenje Dmitriju kad ga 
je ovaj nakon posjeta saletio da mu kaže, moleći ga da mu ništa ne zataji, kakav 
je dojam stekao o njegovoj zaručnici. 


- Bit ćeš s s njom sretan, ali možda... možda to neće biti mirna sreća. 


- Da, da, brate, takve ti uvijek ostaju iste, ne mire se sa sudbinom. Onda, 
misliš da je neću dovijeka voljeti? 

- Ama, možda ćeš je i voljeti dovijeka, ali nećeš uvijek biti sretan s 
njom... 

Aljoša je pocrvenio dok je iznosio to svoje mišljenje, i naljutio se na sama 
sebe što je popustio pred bratovim molbama i izrekao takve »glupe« misli jer se 
i njemu samom to njegovo mišljenje učinilo dozlaboga glupim čim ga je 
izrekao. A bilo ga je i stid tako samopouzdano izricati mišljenje o jednoj ženi. 
Zato se sada, pri prvom pogledu na Katerinu Ivanovnu koja mu je pohrlila u 
susret, još više iznenadi uvidjevši da se onda možda i grdno prevario. Ovaj put 

joj lice bijaše obasjano nepatvorenom prostodušnom dobrotom, neposrednom i 
toplom  iskrenošću. Umjesto ondašnje »oholosti i uznositosti«, koje su 
iznenadile Aljošu, očitovala se sada na njenu licu samo smiona, plemenita snaga 
i nekakva vedra, nepokolebljiva vjera u samu sebe. Aljoša je od prvog pogleda 
na nju, od prvih njezinih riječi, shvatio da sva tragika njezina položaja u odnosu 
na voljena čovjeka nije za nju nikakva tajna, da ona možda već sve zna, ama baš 
sve. Pa ipak, uza sve to, na njezinu je licu bilo mnogo vedrine, mnogo vjere u 
budućnost. Aljoša se odjednom osjeti ozbiljno i svjesno kriv prema njoj. Učas 
ga je osvojila i privukla sebi. Osim toga, razabrao je već od njezinih prvih riječi 
da je nekako silno uzbuđena, da je možda u nekom, za nju sasvim 
neuobičajenom uzbuđenju, gotovo nalik na zanos. 


- Ja sam vas zato tako željno čekala što samo od vas mogu saznati svu 
istinu - i ni od koga više! 

- Ja sam došao... - promrmlja Aljoša snebivajući se - ja sam... on me 
poslao... 


- A, on vas je poslao, to sam i predosjećala. Sad znam sve, sve! - usklikne 
Katerina Ivanovna i odjednom sijevne očima. - Čekajte malo, Alekseju 
Fjodoroviču, unaprijed ću vam reći zašto sam vas tako željno čekala. Vidite, ja 
možda znam i kudikamo više nego čak i vi; ja ne trebam od vas nikakvih 
obavijesti. Znate što ja trebam od vas: treba da saznam vaš vlastiti, osobni 
najnoviji dojam o njemu, da mi kažete sasvim otvoreno, bez uljepšavanja, čak i 
u grubom obliku (koliko god želite grubom!) kako vi sami trenutno gledate na 
njega i na njegov položaj, nakon vašeg današnjeg susreta s njim? To će možda 
biti bolje nego da ja sama, kojoj on više ne dolazi, izvodim s njim stvari 
načistac. Je li vam jasno što želim? A sad mi recite zašto vas je poslao k meni 
(znala sam ja da će vas poslati!) - recite mi sve otvoreno, nemojte mi ništa 
prešutjeti... 

- Rekao mi je da se... oprašta s vama, i da vam nikad više neće doći... i da 
vas pozdravlja. 


- Da se oprašta? Baš vam je tako rekao, tako se izrazio? 

- Da. 

- Da se nije možda slučajno zabunio, da mu se nije omakla ta riječ, da 
možda ipak nije upotrijebio pravu riječ? 

- Nije, upravo mi je tako rekao da vam kažem: »da se oprašta s vama«. Tri 
puta me molio da vam to ne zaboravim prenijeti. 

Katerina Ivanovna porumeni. 

- Pomozite mi sad, Alekseju Fjodoroviču, baš mi je sad potrebna vaša 
pomoć: reći ću vam što mislim, a vi ćete mi samo kazati imam li pravo ili 
nemam? Čujte, da je on to onako usput rekao da se oprašta sa mnom, da nije 
zahtijevao da mi prenesete te njegove riječi, da ih nije istaknuo, onda bi sve bilo 
gotovo... onda bi svemu bio kraj! Ali, ako je posebno naglasio tu riječ, ako je 
posebno istaknuo da mi ne zaboravite prenijeti to njegovo opraštanje - onda je 
valjda bio uzrujan, izbezumljen možda? Odlučio i prepao se svoje odluke! Nije 
otišao od mene čvrstim korakom, nego se sunovratio. Naglašavanje te riječi 
možda znači samo junačenje... 

- Tako je, tako je! - gorljivo potvrdi Aljoša. - 1 meni se sad čini da je tako. 

- Ako je tako, onda još nije propao! Samo je očajan, ali ga ja još mogu 
spasiti. Čekajte, a da vam nije možda govorio štogod o novcu, o tri tisuće? 

- Ne samo što mi je govorio nego ga to možda i najviše muči. Rekao je da 
je obeščašćen i da je sad već sasvim svejedno - gorljivo odgovori Aljoša 
osjećajući svim srcem kako mu se opet vraća nada i kako možda doista postoji 
izlaz i spas za njegova brata. - Ali zar vi... znate za taj novac? - nadoda i naglo 
ušuti. 

- Odavno ja za to znam, i to sasvim pouzdano. U Moskvi sam se brzojavno 
raspitala, pa odavno već znam da novac nisu primili. On im nije poslao taj 
novac, ali mu nisam ništa govorila. Prošlog sam tjedna saznala koliko mu je bio 
potreban taj novac, i koliko mu je još potreban... Ja sam u svemu tomu imala 
samo jedan cilj: da on konačno uvidi komu treba da se vrati i tko mu je najbolji 
prijatelj. Ne, on nikako neće da povjeruje da sam mu ja najbolji prijatelj, on u 
meni gleda samo ženu. Mene je cijelog ovog tjedna mučila strašna briga: što da 
učinim da se on ne postidi preda mnom što je potrošio te tri tisuće? Naime, neka 
se i stidi pred svima i pred samim sobom, samo neka se ne stidi preda mnom. 
Jer Bogu govori sve, bez stida. Kako to da još ni sad ne zna koliko ja mogu 
podnijeti za njega? Kako, kako me još ne poznaje, kako je još moguće da me ne 
poznaje nakon svega što se dogodilo? Ja ga želim spasiti zauvijek. Neka 
zaboravi da sam mu zaručnica! I eto, sad se on preda mnom boji za svoju čast! 
A nije se bojao povjeriti vama, Alekseju Fjodoroviču? Zar ja sve dosad nisam to 
isto zaslužila? 


Posljednje je riječi izgovorila plačući, iz očiju su joj briznule suze. 

- Moram vam još ispričati - prihvati Aljoša također drhtavim glasom - što 
se danas dogodilo između njega i oca. - I ispripovjedi joj svu onu scenu, 
ispripovjedi joj kako ga je brat poslao po novac, kako je upao u kuću, istukao 
oca i nakon toga još jednom posebno i izrijekom ponovio Aljoši neka joj kaže 

da se »oprašta s njom«... 

- A onda je otišao k onoj ženi... - tiho doda Aljoša. 

- A vi mislite da ja neću moći podnijeti tu ženu? On misli da je ja neću 
podnijeti? Ali on se neće njome oženiti - odjednom se nervozno nasmije - zar 
Karamazov može dovijeka gorjeti takvom strašću? To je strast, a ne ljubav. On 
se neće oženiti njome zato što ona neće poći za njega... - odjednom se opet 
čudno podsmjehne Katerina Ivanovna. 

- Možda će se ipak oženiti njome - turobno izusti Aljoša i obori oči. 

- Neće, kad vam kažem! Ta je djevojka pravi anđeo, znate li vi to? Znate li 
vi to? - odjednom neobično vatreno usklikne Katerina Ivanovna. - To vam je 
najfantastičnije od svih fantastičnih stvorenja! Ja znam kako je ona zamamna, 
ali znam i kako je dobra, čvrsta i plemenita. Što me tako gledate, Alekseju 
Fjodoroviču? Možda se čudite mojim riječima, možda mi ne vjerujete? 
Agrafena Aleksandrovna, anđele moj! - odjednom dovikne nekome gledajući u 
drugu sobu. - Dođite amo, ovo je drag čovjek, ovo je Aljoša, on zna za sve naše 
probleme, pokažite se pred njim! 


- Ja sam iza zastora samo čekala da me pozovete - javi se nježni, čak i 
pomalo sladak ženski glas. 


Podigne se zastor na vratima i... stolu priđe sama Grušenjka, nasmijana i 
razdragana. Aljošu kao da je nešto štrecnulo. Upio se u nju pogledom i nije 
mogao odvojiti očiju od nje. To je dakle ona, ta užasna žena - »zvijer«, kako ju 
je prije pola sata okrstio brat Ivan. Pa ipak, pred njim je stajalo, reklo bi se, 
naoko najobičnije i najpriprostije stvorenje - dobra, draga ženica, recimo i 
lijepa, ali sasvim slična svim drugim lijepim ali »običnim« ženama! Bila je, 
istinabog, naočita, čak i vrlo, vrlo naočita - ruska krasotica kakvu mnogi upravo 
strastveno vole. Iako je bila povisoka, bila je ipak nešto niža od Katerine 
Ivanovne (koja je bila odista visoka) - punašna, mekih i nekako nečujnih kretnji, 
isto onako maznih, pa i nekako posebno slatkih, kao što joj je bio i glas. Nije 
prišla Aljoši kao Katerina Ivanovna - čvrstim i žustrim koracima, nego, 
naprotiv, nečujno. Noge joj nisu podizale nikakav šum. Meko se zavalila u 
naslonjač, meko zašuškala svojom gizdavom crnom svilenom haljinom i mazno 
zaogrnula svoj, kao pjena bijeli, punašni vrat i široka ramena skupocjenim 
crnim, vunenim šalom. Bilo joj je dvadeset i dvije godine, i lice joj je potpuno 
odgovaralo toj dobi. Bilo je vrlo bijelo, s blijedorumenom nijansom na 
jagodicama. Obris lica bijaše joj pomalo preširok, a donja čeljust čak i malčice 
isturena. Gornja joj usna bila tanka, a donja, malko istršala, dvostruko punija i, 
reklo bi se, natečena. Ali predivna, bujna kestenjasta kosa, crne, svilaste obrve i 

krasne sivoplave oči dugih trepavica nagnale bi svakako i najravnodušnijeg i 
najrastresenijeg čovjeka, čak i usred svjetine, u šetnji, da naglo zastane pred tim 
licem i dobro ga upamti. Aljošu je na tom licu najviše iznenadio djetinji, 
prostodušan izraz. Gledala je kao dijete, radovala se nečemu kao dijete, pa je i 
stolu prišla »razdragana« i kao da ovog časa nešto očekuje, obuzeta pravom 
dječjom, nestrpljivom i povjerljivom radoznalošću. Njezin je pogled veselio 
dušu - Aljoša je to odmah oćutio. Bilo je još nečeg u njoj što nije mogao ili nije 
znao odrediti što je, ali što se možda i njemu nesvjesno nametnulo, upravo ona 
mekoća, nježnost tjelesnih pokreta, ona mačja bešumnost tih istih pokreta. 
Međutim, bijaše to snažno i bujno tijelo. Ispod šala ocrtavala su se široka i 
punašna pleća, visoke, još posve mladenačke dojke. To je tijelo možda 
nagoviještalo oblik Venere Miloske, iako već i sad u donekle uvećanim 
razmjerima - to se naprosto naslućivalo. Znalci ruske ženske ljepote mogli bi 
nepogrešivo prognozirati, promatrajući Grušenjku, da će ta svježa, još 
mladenačka ljepota do tridesetih godina izgubiti skladnost, raskvasiti se, da će 
samo lice podbuhnuti, da će se oko očiju i na čelu neobično brzo pojaviti sitne 
bore, da će boja lica ogrubjeti, možda i pocrvenjeti - jednom riječju, ova je 
ljepota bila trenutačna, prolazna ljepota koja se vrlo često susreće baš u ruskih 
žena. Dakako da Aljoša nije mislio o tome, ali, koliko god bio očaran, pitao se, 
nekako nelagodno i kao da žali: zašto ona tako oteže riječi, zašto ne može 
govoriti prirodno? Ona je to radila jer je očito nalazila stanovitu ljepotu u tom 
otezanju i u izrazito slatkom nijansiranju slogova i glasova. Dakako da je to bila 
samo ružna i neukusna navika koja je svjedočila o lošem odgoju, o vulgarnom, 
još u djetinjstvu usvojenom poimanju pristojnosti. Pa ipak, Aljoši se činilo da su 
taj izgovor i govorna intonacija nekakva gotovo nevjerojatna opreka onom 
djetinje prostodušnom i radosnom izrazu lica, onom mirnom, sretnom sjaju u 
očima kao u djeteta! Katerina Ivanovna je Grušenjku umah posjela u naslonjač 
sučelice Aljoši i ushićeno je nekoliko puta poljubila u nasmiješene usne. Reklo 
bi se da je upravo zaljubljena u nju. 


- Nas se dvije prvi put vidimo, Alekseju Fjodoroviču - nastavi oduševljeno 
- poželjela sam je upoznati, vidjeti, htjela sam je posjetiti, ali ona je došla sama 
čim je saznala za moju želju. Ja sam znala da ćemo nas dvije sve riješiti, sve! 
Srce mi je to slutilo... Nagovarali su me da odustanem od tog svog nauma, ali 
sam ja naslućivala njegov ishod i nisam se prevarila. Grušenjka mi je sve 
razjasnila, iznijela sve svoje namjere: sletjela je ovamo kao dobri anđeo i 
donijela mi mir i radost... 


- Niste me prezreli, draga, poštovana gospojice - otegne Grušenjka 

zapijevajući, svejednako s onim ljupkim, radosnim osmijehom na usnama. 


- Da mi niste više tako nešto govorili, bajna čarobnice! Zašto da vas 
prezirem? Ama, evo, još ću vas jednom poljubiti u tu vašu donju usnu. Baš kao 
da vam je natečena, pa evo, neka još više natekne, i još, još... Gledajte, Alekseju 
Fjodoroviču, kako se smije, srce se čovjeku veseli dok gleda ovog anđela... 

Aljoša se crvenio i neprimjetno drhturio od sitne drhtavice. 

- Mazite vi samo mene, draga gospojice, a ja možda uopće ne zaslužujem 
vaše poljupce. 

- Ne zaslužuje! Da ona to ne zaslužuje! - usklikne opet isto onako vatreno 
Katerina Ivanovna. - Znajte, Alekseju Fjodoroviču, da imamo fantastičnu 
glavicu, da imamo hirovito ali i ponosito, preponosito srdašce! Mi smo vam 
plemeniti, Alekseju Fjodoroviču, mi smo vam velikodušni, znate li vi to? Samo 
smo bili nesretni. Bili smo isuviše spremni prinijeti svaku žrtvu nedostojnom, 
možda, ili lakoumnom čovjeku. Bio je jedan, također časnik, koga smo 
zavoljeli, sve smo mu žrtvovali, davno je to bilo, prije pet godina, a on nas je 
zaboravio, oženio se drugom. Sad je udovac, pisao nam je, i dolazi ovamo -i 
znajte da volimo samo njega, samo njega do dana današnjega, i da smo ga 
voljeli cijelog života! On će doći i Grušenjka će opet biti sretna, a svih je ovih 
pet godina bila nesretna. Ali tko joj može što prigovoriti, tko se može pohvaliti 
njezinom naklonošću? Samo onaj stari, uzeti trgovac - ali on nam je bio više 
otac, prijatelj, zaštitnik. On nas je tada zatekao u očaju, u mukama, napuštenom 
od onoga koga smo toliko voljeli... ona se tada htjela čak i utopiti, a taj ju je 
starac spasio, spasio! 

- Previše me branite, draga gospojice, i malo se previše žurite - iznova 
otegne Grušenjka. 

- Branim? Zar mi da branimo, smijemo li mi koga braniti? Grušenjka, 
anđele, dajte mi tu svoju ručicu, pogledajte samo ovu punašnu, sitnu, ljupku 
ručicu, Alekseju Fjodoroviču; vidite li je, ona mi je donijela sreću i uskrsnula 
me, i ja ću je sad poljubiti, i odozgo i u dlan, evo, evo, evo! 

I ona doista u nekom zanosu tri puta poljubi ljupku, možda tek malko 
prepunašnu Grušenjkinu ruku. Grušenjka joj je pružila tu ruku i, smijući se 
nervozno, zvonko i divno, pratila pogledom »dragu gospojicu«, očito joj je 
godilo što joj tako ljubi ruku. »Možda je tu ipak malo previše zanosa,« pomisli 
Aljoša i pocrveni. Srce mu je za sve to vrijeme nekako nemirno kucalo. 

- Nećete me ipak postidjeti, draga gospojice, što ste mi tako ljubili ruku 
pred Aleksejem Fjodorovičem. 

- Pa zar mislite da sam vas htjela postidjeti? - upita je pomalo u čudu 
Katerina Ivanovna. - Ah, draga moja, kako me to krivo shvaćate! 


- Možda ni vi mene baš dobro ne razumijete, draga gospojice, možda sam 
ja ipak mnogo gora nego što se vama čini. Ja sam u srcu zla, svojeglava. Ja sam 
vam onda jadnom Dmitriju Fjodoroviču zavrtjela glavom iz pukog hira. 


- Ali sad ćete ga spasiti. Obećali ste mi. Urazumit ćete ga, priznat ćete mu 
da odavno volite drugoga i da vas sad taj prosi... 


- Ah ne, nisam ja vama ništa obećala. Vi ste to sve sami govorili, a ja vam 
nisam ništa obećala. 


- Onda vas nisam dobro razumjela - izusti Katerina Ivanovna tiho, i kao da 
je malčice problijedjela. - Obećali ste mi... 

- Ma nisam, gospojice anđele, ništa ja vama nisam obećala -presiječe je u 
riječi Grušenjka tihim i razgovijetnim glasom, s isto onako veselim i nevinim 
izrazom na licu. - Eto, sad vidite, poštovana gospojice, kako sam ja ipak zla i 
svojeglava prema vama. Meni kako puhne u glavu, tako i učinim. Možda sam 
vam maloprije ponešto i obećala, a evo, sad opet mislim: možda će mi se taj 
Mitja opet svidjeti - jednom mi se već bio jako svidio, skoro mi se sat vremena 
sviđao. Evo, možda ću sad poći da mu kažem da od danas ostane kod mene... 
Eto vidite kako sam vam ja prevrtljiva... 


- Ali maloprije ste govorili... sasvim drukčije... - jedva izusti Katerina 
Ivanovna. 


- Ah, maloprije! Ja sam vam, znate, nježnog srca, šašava. Kad samo 
pomislim što je on sve podnio radi mene! Pa kad dođem kući i odjednom mi ga 
bude žao - što ću onda? 


- Ali nisam se nadala... 


- Eh, gospojice, kako ste vi prema meni dobri i plemeniti! Evo, sad ćete 
me još, ovakvu glupaču, možda i prestati voljeti zbog mog karaktera? Dajte mi 
tu svoju dragu ručicu, gospojice anđele - nježno je zamoli i gotovo pobožno 
uzme ruku Katerine Ivanovne. - Evo, draga gospojice, sad ću vam ja tu vašu 
ručicu poljubiti kao što ste i vi meni poljubili. Vi ste moju poljubili tri puta, a ja 
bih vašu morala poljubiti tristo puta da vam se odužim. Tako ću i učiniti, a 
poslije neka bude kako Bog hoće; možda ću vam biti pokorna ropkinja i 
poželjeti da vam u svemu ropski ugađam. Kako Bog odredi, tako neka i bude, 
bez ikakvih posebnih dogovora i obećanja među nama. Kako vam je draga ta 
Vaša ručica, ta slatka ručica! Gospojice draga, ljepotice moja neviđena! 


Grušenjka polagano prinese tu ruku svojim usnama, istinabog u čudnoj 

nakani da se poljupcima »oduži«. Katerina Ivanovna nije povukla ruku: prožeta 
bojažljivom nadom, saslušala je posljednje, doduše također čudno izraženo 
Grušenjkino obećanje da će joj »ropski« ugađati; napeto ju je gledala u oči: i 
vidjela u tim očima isti onaj prostodušni izraz pun povjerenja, istu onu vedru 
radost... »Možda je ona ipak malo odveć naivna?« oglasi se nada u srcu Katerine 
Ivanovne. Grušenjka je pak, tobože ushićena »dragom ručicom«, prinosila ruku 
polako ustima. Ali pred samim ustima odjednom zadrži ruku na dvije-tri 
sekunde, kao da o nečemu razmišlja. 

- Znate šta, gospojice anđele - odjednom otegne najnježnijim i najslađim 
glasićem - znate šta, ipak vam je neću poljubiti. 

I nasmije se sitnim, veselim smijehom. 

- Kako hoćete... Što vam je? - lecne se odjednom Katerina Ivanovna. 


- Neka vam ostane za sjećanje na to da ste vi meni poljubili ruku, a ja 
vama nisam. 


Iznenada joj nešto sijevne u očima. Netremice je gledala u oči Katerine 
Ivanovne. 


- Bezobraznice! - odjednom će Katerina Ivanovna kao da je napokon nešto 
shvatila, sva se zajapurila i skočila na noge. Ustane i Grušenjka, ali bez žurbe. 


- A Mitji ću još danas reći kako ste vi meni poljubili ruku, a ja vama 
nisam. Kako će se samo smijati! 

- Van, gaduro! 

- Ah, sramite se, gospojice, ah, sramite se, takve riječi vama nikako ne 
dolikuju, draga gospojice. 

- Van, priležnice! - vrisne Katerina Ivanovna. Na njezinu posve izobličenu 
licu podrhtavala je svaka žilica. 


- E, sad sam već i priležnica! A vi ste sami kao djevojka odlazili 
kavalirima u sumrak po novac, nosili svoju ljepotu na pazar, znam ja sve to. 


Katerina Ivanovna cikne i jurne na nju, ali je Aljoša svom snagom zadrži. 

- Ni koraka, ni riječi! Šutite, ne odgovarajte ništa, otići će ona, evo, odmah 
će sad otići! 

U isti mah na tu viku utrče u sobu obje rođakinje Katerine Ivanovne, a 
utrči i sobarica. Sve su odjednom nju saletjele. 


- I hoću! - reče Grušenjka i pokupi s divana rubac. - Otprati me, Aljoša 
dragi! 

- Odlazite, molim vas, odlazite što prije! - umolno sklopi Aljoša pred 
njom ruke. 

- Dragi, Aljošenjka, otprati me! Usput ću ti ispričati nešto lijepo, 
prelijepo! Ovu sam scenu radi tebe, Aljošenjka, izvela. Otprati me, dragoviću, 
neće ti biti žao. 

Aljoša se okrene od nje kršeći prste. Smijući se na sav glas, Grušenjka 
istrči iz kuće. 

Katerinu Ivanovnu spopala je histerija. Ridala je i gušila se od grčeva. Svi 
su se oko nje ustumarali. 


- A ja sam vam lijepo govorila - reče joj starija tetka - odgovarala vas od 
tog vašeg nauma... vi ste odviše nagli... kako ste se mogli odlučiti na takav 
korak! Vi ne poznajete taj ološ, a za ovu kažu da je još najgora... Zbilja ste 
previše svojeglavi! 

- To je tigrica! - vrisne Katerina Ivanovna. - Zašto ste me zadržali, 
Alekseju Fjodoroviču, ja bih nju istukla, istukla! 


Nije se bila kadra svladavati pred Aljošom, a možda nije ni htjela. 
- Nju bi trebao krvnik bičem, na stratištu, pred svijetom!... 
Aljoša se povuče do vrata. 


- Ah, Bože moj! - odjednom vrisne Katerina Ivanovna i pljesne rukama. - 
A on! Kako je mogao biti tako nepošten, tako nečovječan! Pa on je toj gaduri 
ispričao sve ono što se dogodilo tamo, onog kobnog, vječno prokletog, prokletog 
dana! »Odlazili ste ljepotu prodavati, draga gospojice!« Ona to zna! Vaš je brat, 
Alekseju Fjodoroviču, hulja! 

Aljoša zausti da nešto kaže, ali nije smogao ni riječi. Srce mu se stezalo 
od boli. 


- Odlazite, Alekseju Fjodoroviču! Stidim se, strašno mi je! Sutra... molim 
vas na koljenima, dođite sutra! Nemojte mi zamjeriti, oprostite mi, ne znam što 
bih još mogla od sebe učiniti! 

Aljoša izađe na ulicu glavinjajući. I njemu se plakalo, kao i njoj. 
Odjednom ga sustigne služavka. 

- Gospodična vam je zaboravila predat ovo pismo od gospođe Hohlakove, 
još od ručka leži kod njih. 

Aljoša makinalno uzme malu ružičastu kuvertu i strpa je gotovo nesvjesno 
u džep. 

XI 


JOŠ JEDNA PROPALA REPUTACIJA 


Od grada do manastira bilo je tek nešto više od jedne vrste. Aljoša je hitao 
cestom koja je u to doba bila posve pusta. Već se bilo smrklo i jedva su se 
raspoznavali predmeti na tridesetak koraka. Na pola puta bilo je raskrižje. Na 
raskrižju, ispod osamljene rakite, ukazala se nečija spodoba. Tek što je Aljoša 
stigao do raskrižja, spodoba se pomakne s mjesta, pojuri do njega i vikne 
pomamnim glasom: 


- Pare ili život! 

- A,tosi ti, Mitja! - začudi se Aljoša, pošto se ipak dobrano stresao. 

- Ha-ha-ha! Nisi mi se nadao? A ja mislim: gdje da te dočekam? Kod nje? 
Odonud vode tri puta pa bi mi lako mogao izmaknuti. Na kraju sam nakanio da 


te ovdje dočekam jer ovuda moraš svakako proći, nema drugog puta do 
manastira. Hajde, govori istinu, zgazi me kao žohara... Ma šta je tebi? 


- Ništa, brate... samo sam se prepao. Ah, Dmitrije! Ona očeva krv danas... 
- proplače Aljoša jer mu se već dugo plakalo, a sad kao da mu je odjednom 
nešto prepuklo u duši. - Umalo da ga nisi ubio... prokleo si ga... a sad još... 
zbijaš šale... pare ili život! 

- A što ću drugo? Nije valjda nedolično? Ne odgovara prilikama? 

- Manije... nego onako... 


- Stani! Pogledaj ovu noć: vidiš li kako je mračna, pa ovi oblaci, kakav je 
vjetar zapuhao! Sklonio sam se onamo, pod rakitu, čekam te i najednom 
pomislim (tako mi Boga!): ma šta da se više mučim, što da čekam? Evo rakite, 
imam rubac, imam košulju, začas mogu napraviti omču, a imam i naramenice - 
pa da više ne opterećujem zemlju, ne sramotim je svojom nedostojnom 
prisutnošću! I eto, čujem kako ti dolaziš - i odjednom, Bože, kao da me nešto 
obasjalo: ipak ima jedan čovjek koga i ja volim, evo, evo tog čovjeka, moga 
dragog brace, koga volim najviše na svijetu, koga jedinog volim! I tako sam se 
raznježio, tako sam te volio u tom trenutku da sam pomislio: past ću mu sad oko 
vrata! Ali mi glupa misao padne na pamet: »Hajde da ga razvedrim i uplašim!« 

Pa dreknem: »Daj pare!« Oprosti mi tu budalaštinu - to je bila tek ludorija, a u 
duši mi je... sve u redu... Ma k vragu sad, daj mi radije pričaj kako je bilo tamo? 
Što je rekla? Smlavi me, udri, ne štedi me! Je li pomahnitala? 


- Mane, nije to... Nije uopće bilo tako, Mitja. Tamo ti je... Ja sam ih tamo 
maloprije obadvije zatekao! 

- Koje obadvije? 

- Grušenjka je bila kod Katerine Ivanovne. 

Dmitrij Fjodorovič se zgrane. 

- Nije moguće! - vikne. - Bulazniš! Da je Grušenjka bila kod nje? 

Aljoša mu ispripovjedi sve što je doživio od onog časa kad je došao 
Katerini Ivanovnoj. Pripovijedao mu je desetak minuta, ne bi se moglo reći da je 
kazivao tečno i suvislo, ali reklo bi se da je sve jasno prenio, istaknuvši 
najvažnije riječi i najvažnije kretnje, te jasno izloživši, često jednim potezom, 
svoje osjećaje. Brat Dmitrij slušao ga je šutke i gledao netremice, strašno 
ukočenim pogledom, ali je Aljoši bilo jasno da je već sve shvatio, pojmio sve 
pojedinosti. Ali što je Aljoša dalje odmicao u kazivanju, to je Dmitriju lice 
bivalo ne samo sumorno nego i nekako grozno. Namrgodio se i stisnuo zube, a 
ukočeni pogled kao da mu je postao još ukočeniji, napetiji, užasniji... Stoga je 
bilo još neočekivanije kad mu se odjednom nepojmljivom brzinom izmijeni 
čitavo lice, do tada gnjevno i okrutno, a stisnute se usne razvuku, i kad iznenada 
prasne u neodoljiv i posve iskren smijeh. Doslovce se sav tresao od smijeha, 
dugo nije mogao ni riječi izustiti. 

- I nije joj poljubila ruku! Nije joj je poljubila nego je pobjegla! - 
uzvikivao je u nekom bolesnom zanosu - moglo bi se reći i drskom zanosu da taj 
zanos nije bio, toliko prirodan. - A ona veli da je Grušenjka tigrica! Pa i jest! I 
da treba s njom na stratište? Da, da, trebalo bi, trebalo, i ja mislim da bi trebalo, 
da je odavno trebalo! Znaš šta, brate, neka je vode i na stratište, samo ne prije 
nego što se ja izliječim. Potpuno razumijem kraljicu drskosti, ona ti je sva u 
tome, u tom neljubljenju ruke, paklenjakinja jedna! To ti je kraljica svih 
paklenjakinja kakve uopće možeš zamisliti na svijetu! Ovo je zbilja divota na 
svoj način! I otperjala lijepo kući? Sad ću ja... ah... Trknut ću do nje! Aljoška, 
nemoj mi zamjeriti, i ja se slažem da ne bi bilo dovoljno udaviti je... 

- A Katerina Ivanovna? - tužno usklikne Aljoša. 

- I nju vidim, vidim je skroz-naskroz, vidim je ko nikad dosad! Ovo ti je 
otkriće svih četiriju kontinenata, odnosno pet. Kakav potez! To ti je ona ista 
Katenjka iz internata koja se nije libila da radi plemenite nakane, kako bi spasila 

oca, dojuri do glupog neotesanog oficira riskirajući da doživi tešku uvredu. Ali 
taj njezin ponos, ta potreba da riskira, taj izazov sudbine, taj beskrajni izazov! 
Kažeš da ju je tetka odgovarala od toga? Ta ti je tetka njezina, znaš, i sama 
svojeglava, to ti je rođena sestra one moskovske generalice, ta je još više od nje 
dizala nos, ali su joj muža uhvatili u pronevjeri državnog novca pa je sve 
izgubio, i imanje i sve ostalo, te je ponosita supružnica odjednom spustila 
durbin i otada ga više nije ni podizala. I ona je odgovarala Katju od toga, ali je 
Katja nije poslušala. »Ja mogu,« misli si ona, »sve nadvladati, sve podvrgnuti 
pod svoju vlast; mogu i Grušenjku, ako hoću, očarati,« i - tko joj je sad kriv što 
je bila tako samouvjerena, što se preforsirala? Misliš da je ona namjerno prva 
Grušenjki poljubila ruku, iz nekog svog računa? Ne, nego se stvarno zaljubila u 
Grušenjku, odnosno ne u Grušenjku nego u svoj san, u svoju tlapnju - samo zato 
što je to njezin san, njezina tlapnja. Predragi moj Aljoša, pa kako si se ti od njih, 
onakvih, uopće izbavio! Jesi li pobjegao, zadigao mantiju i pobjegao? Ha-ha-ha! 

- Ati, brate, čini mi se, ne shvaćaš koliko si uvrijedio Katerinu Ivanovnu 
time što si ispričao Grušenjki sve o onom danu, pa joj je ova odmah sasula u 
lice: »A vi ste se kradom odlazili prodavati kavalirima!« Brate, ima li od toga 
gore uvrede? 


Aljošu je najviše od svega mučila pomisao da se brat kanda raduje 
poniženju Katerine Ivanovne, iako je to, naravno, bilo nemoguće. 


- Uh! - smrkne se odjednom Dmitrij Fjodorovič i udari se dlanom po čelu. 
Tek je sad pojmio što mu je Aljoša maloprije ispripovjedio o uvredi i poviku 
Katerine Ivanovne: »Vaš je brat hulja!« 

- Pa, možda sam i zbilja ispričao Grušenjki sve o tom »kobnom danu«, 
kako kaže Katja. Jest, tako je, ispričao sam joj, sjećam se! Bilo je to onda, u 
Mokrom, bio sam pijan, Ciganke su pjevale... Ali ja sam tada plakao, plakao, 
klečao i molio se pred Katjinim likom, i Grušenjka je to shvatila. Ona je tada 
sve shvatila, sjećam se da je i sama plakala... Uh, k vragu! Je li danas doista 
moglo biti drukčije? Onda je plakala, a sad... Sad »bodež u srce«! Takve su ti 
žene. 

Ponikne očima i zamisli se. 

- Da, hulja sam ja! Prava pravcata hulja - izusti iznenada sumornim 
glasom. - Svejedno jesam li plakao ili nisam, svejedno sam hulja! Reci joj da 
prihvaćam tu ocjenu o sebi, ako je to može utješiti. Ali sad je dosta, zbogom, 
čemu još naklapati! Nema tu ničeg veselog. Ti idi svojim putem, a ja ću svojim. 
I neću više ni da se vidimo, do tamo nekog zadnjeg časa. Zbogom, Alekseju! 

Snažno stisne Aljoši ruku i, svejednako oborena pogleda i glave, žurno 
krene prema gradu, kao da se otkinuo od mjesta. Aljoša je gledao za njim, ne 
vjerujući da će samo tako otići. 

- Stani, Alekseju, da ti još nešto priznam, samo tebi! - vrati se odjednom 
do njega Dmitrij Fjodorovič. - Pogledaj me, dobro me pogledaj: evo vidiš, 
ovdje, ovdje, sprema se velika sramota. (Dok je govorio: »Ovdje, ovdje«, udarao 
se šakom po prsima držeći se tako čudno kao da se sramota krije upravo tu, na 
njegovim prsima, na jednom određenom mjestu, možda u džepu, ili mu visi 
zašivena oko vrata). Ma ti me već poznaješ: hulja sam ja, prava hulja! Ali znaj, 
ništa od svega što sam dosad učinio, što činim sada ili što ću učiniti u 
budućnosti - ništa, ništa se od svega toga ne može mjeriti po podlosti s ovom 
sramotom koju upravo sad, upravo u ovom času, nosim evo ovdje u svojim 
njedrima, evo ovdje, ovdje, koja opstoji i djeluje i koju sam, upamti dobro, 
kadar u svakom času spriječiti ili provesti u djelo! E pa, znaj onda da je neću 
spriječiti nego ću to učiniti. Maloprije sam ti sve rekao, ali ovo nisam jer čak ni 
moj đon-obraz nije to mogao podnijeti! Još se mogu obuzdati; a ako se 
obuzdam, mogu još sutra povratiti čitavu jednu polovicu izgubljene časti, ali se 
neću obuzdati, izvršit ću taj svoj podli naum, a ti si mi svjedok da ti ovo 
unaprijed i potpuno svjesno govorim! Propast i mrak! Nema smisla 
objašnjavati, sve ćeš na vrijeme saznati. Smrdljiva uličica i paklenjakinja! 
Zbogom. Ne moli se za mene, nisam toga vrijedan, a i ne treba, uopće ne treba... 
nikako mi ne treba! Idemo dalje!... 


I odjednom ode, i više se ne vrati. Aljoša produži prema manastiru. »Ama, 
kako, kako to on misli da se više nećemo vidjeti, što on to govori?« To mu se 
činilo nepojmljivim. »Sutra ću se svakako vidjeti s njim, potražit ću ga, baš ću 
ga potražiti, što on to govori?« 

Zaobišao je manastir i zaputio se kroz borik ravno u isposnicu. Otvorili su 
mu vrata, iako u to doba nisu više nikoga puštali unutra. Srce mu je podrhtavalo 
kad je ušao u »starčevu« ćeliju: zašto, zašto je uopće odlazio, i zašto ga je on 
»poslao u svijet«? Ovdje je tišina, ovdje je svetinja, a tamo - pometnja, tamo je 
mrak u kojem se začas izgubiš i zalutaš... 

U ćeliji je zatekao iskušenika Porfirija i jeromonaha oca Pajsija, koji je 
cijeli dan svraćao svakog sata da se raspita za zdravlje oca Zosime, kome je, 
kako je doznao uplašeni Aljoša, bivalo sve gore i gore. Ovaj put se nije mogao 
održati čak ni uobičajeni večernji razgovor s braćom. Obično su se uvečer, 
nakon večernje, svakog dana prije počinka, okupljala manastirska braća u 
»starčevoj« ćeliji, pa je svaki od njih javno ispovijedao svoje grijehe počinjene 

toga dana, svoje grešne snove, misli, sablazni, pa i međusobne svađe, kad ih je 
bilo. Neki su se ispovijedali klečeći. »Starac« ih je odrješivao grijeha, mirio, 
poučavao, određivao pokoru, blagoslivljao ih i otpuštao. I eto, upravo su se 
protiv tih bratskih »ispovijedi« i bunili protivnici »staraštva« tvrdeći da je to 
profanacija ispovijedi kao svetog otajstva, bogohuljenje tako reći, iako je 
posrijedi bilo nešto sasvim drugo. Izvješćivali su čak i eparhijske vlasti da se 
takvim ispovijedima ne samo što ne postižu pravi ciljevi, nego se stvarno i 
navlaš navode ljudi na grijeh i sablazan. Osim toga, mnoga braća nerado idu k 
»starcu«, odlaze mu protiv svoje volje zato što svi ostali idu, da ih ne bi držali 
za oholice i buntovnike. Pričalo se da su se neka braća, odlazeći na večernju 
ispovijed, unaprijed dogovarali: »Ja ću reći da sam se jutros naljutio na tebe, a ti 
to potvrdi!« samo da nešto kažu i riješe se brige. Aljoša je znao da se to doista 
gdjekad i događalo. Isto je tako znao da se neka braća ozbiljno bune i protiv 
običaja da se čak i pisma koja dobivaju od rodbine najprije donose »starcu« da 
ih on otvori i pročita prije nego sam naslovnik. Pretpostavljalo se, naravno, da 
se sve to mora obavljati slobodno i iskreno, drage volje, poradi dobrovoljne 
pokornosti i spasonosne pouke, ali se na djelu pokazalo da se to ponekad radi i 
posve neiskreno, štoviše, licemjerno i lažno. Ali starija i iskusnija braća ostajala 
su pri svom mišljenju da će za one »koji su iskreno stupili među ove zidine da 
spase dušu, sve te kušnje i pothvati biti nedvojbeno spasonosni te će im biti od 
velike koristi; a oni koje sve to, naprotiv, tišti i koji ropću zapravo i nisu nikakvi 
iskušenici, i uzalud su stupili u manastir jer im je mjesto vani, u svijetu. Od 
grijeha i od vraga nećeš se spasiti ne samo vani u svijetu nego ni u hramu, pa ne 
treba dakle popuštati grijehu.« 

- Iznemogao je, drijemež ga hvata - šaptom reče Aljoši otac Pajsije pošto 
ga je blagoslovio. - Teško ga je čak i razbuditi. Ali i ne treba ga buditi. Bio je 
budan jedno pet minuta, zamolio me da prenesem braći njegov blagoslov, a 
braću je zamolio neka mole za njega noćne molitve. Sutra se kani još jedanput 
pričestiti. Tebe je, Alekseju, spominjao, pitao jesi li otišao, a kad su mu 
odgovorili da si u gradu, rekao je: »Radi toga sam ga i blagoslovio; tamo je 
njemu mjesto, zasad još nije ovdje.« Nježno je govorio o tebi, i brižno, je li ti 
jasno kakvu si milost stekao? Samo zašto je odredio da budeš još neko vrijeme u 
svijetu? Vjerojatno je predvidio nešto u tvojoj sudbini! Upamti, Alekseju, ako se 
i vratiš u svijet, da odlaziš tamo na iskušenje koje ti je »starac« odredio, a ne 
radi isprazne lakoumnosti i zemaljskih radosti... 


Otac Pajsije izađe. Da, »starac« umire, o tom nije bilo dvojbe, iako će 
možda još i poživjeti dan-dva. Aljoša čvrsto i usrdno odluči da sutra, usprkos 

obećanjima koja je zadao ocu, Hohlakovkama, bratu i Katerini Ivanovnoj, uopće 
ne izlazi iz manastira i da ostane uz »starca« do samog njegova kraja. U srcu mu 
je buknula ljubav i gorko je prekorio sam sebe kako je tamo, u gradu, mogao i 
načas smetnuti s uma koga je u manastiru ostavio na samrti i koga poštuje 
najviše na svijetu. Otišao je u »starčevu« malu spavaću sobu, kleknuo i poklonio 
se spavaču do zemlje. »Starac« je spavao mirno, nepomično, dišući odmjereno i 
gotovo nečujno. Lice mu bijaše spokojno. 


Kad se vratio u drugu prostoriju - u onu istu u kojoj je »starac« primio 
danas goste - Aljoša se nije pravo ni svukao, samo se izuo i legao na kožnati, 
tvrdi i uski kanape na kojem je uvijek spavao, poodavno, svake noći, donoseći 
samo jastuk sa sobom. A madrac o kojem mu je danas dovikivao otac, bio je već 
odavno zaboravio prostirati poda se. Samo je mantiju svlačio i pokrivao se 
njome umjesto pokrivačem. Ali prije spavanja je kleknuo i dugo se još molio. U 
svojoj gorljivoj molitvi nije molio Boga da mu razjasni njegovu smetenost, 
nego je jedino žudio za radosnim ganućem, nekadašnjim ganućem, koje mu je 
svagda obuzimalo dušu nakon hvaljenja i slavljenja Boga, od čega se obično i 
sastojala sva njegova molitva prije spavanja. Ta radost što ga je obuzimala 
donosila mu je lak i miran san. Moleći se tako i sad, odjednom slučajno napipa 
u džepu onu malu ružičastu kuvertu koju mu je predala služavka Katerine 
Ivanovne pošto ga je sustigla na cesti. Smeo se ali nije prekinuo molitvu. Potom 
je, nakon stanovita kolebanja, otvorio omotnicu. U njoj je bilo pisamce koje mu 
je napisala Lise - ona ista mlađahna kći gospođe Hohlakove koja mu se danas 
onako smijala pred »starcem«. 

»Alekseju Fjodoroviču,« pisala mu je, »pišem vam potajno od sviju, i od 
mame, iako znam da to nije lijepo. Ali ne bih više mogla živjeti kad vam ne bih 
rekla što se začelo u mom srcu, a to još nitko osim nas dvoje ne smije zasad 
znati. Ali kako da vam kažem ono što vam silno želim kazati? Kažu da se papir 
ne crveni, ali vas ja uvjeravam da to nije istina i da se crveni upravo isto ovako 
kao i ja u ovom času. Dragi Aljoša, ja vas volim, volim vas još od malih nogu, 
od Moskve, kad ste bili sasvim drukčiji, i voljet ću vas do kraja života. Izabrala 
sam vas svojim srcem da se s vama spojim, i da u starosti zajedno završimo svoj 
vijek. Dakako, pod uvjetom da napustite manastir. Što se naših godina tiče, 
pričekat ćemo koliko zakon propisuje. Dotle ću ja svakako ozdraviti, hodat ću i 
plesati. O tom nema ni najmanje dvojbe. 


Vidite kako sam o svemu dobro promislila, samo se nečemu ne mogu 
domisliti: što ćete pomisliti o meni kad ovo pročitate? Ja se stalno smijem i 
šalim, danas sam vas rasrdila, ali vas uvjeravam da sam se maločas, prije nego 

što sam se latila pera, pomolila pred ikonom Bogorodičinom, a i sad se molim i 
samo što ne plačem. 


Sad je moja tajna u vašim rukama; ne znam kako ću vam pogledati u oči 
sutra, kada dođete. Ah, Alekseju Fjodoroviču, što će biti ako se i opet ne 
svladam kad vas pogledam, pa se nasmijem kao i danas? Bojim se da ćete 
zaključiti da sam zločesta podrugljivica i da nećete povjerovati ovom mom 
pismu. Stoga vas molim, dragi moj, ako me bar malo žalite, da me sutra, kad 
dođete, ne gledate previše ravno u oči, jer ću se svakako, kad nam se ukrste 
pogledi, možda odjednom i nasmijati, a još ćete vi biti u onoj svojoj dugačkoj 
halji... Čak se i sad sva sledim kad pomislim na to, i zato, kada dođete, nemojte 
me neko vrijeme uopće gledati, nego gledajte mamu ili kroz prozor... 


Evo, napisala sam vam ljubavno pismo, Bože moj, što sam opet učinila! 
Aljoša, nemojte me prezreti, a ako sam učinila nešto vrlo ružno i ražalostila vas, 
oprostite mi! Sad je tajna mog ugleda, možda i zauvijek izgubljenog, u vašim 
rukama. 

Danas ću se dosita naplakati. Do viđenja, do strašnog viđenja. Lise. 

P. S. Aljoša, samo svakako, svakako dođite! Lise.« 

Aljoša je pročitao pismo u čudu, pročitao ga je dva puta, porazmislio i 
odjednom se tiho, slatko nasmijao. Načas se trgnuo jer mu se taj smijeh učinio 
grešnim. Ali zatim se opet nasmijao isto onako tiho i isto onako sretno. Polako 
je ugurao pismo u kuvertu, prekrižio se i legao. Duša mu odjednom nije više 
bila smućena. »Gospode, smiluj se svima njima, sačuvaj ih nesretne i nemirne, i 
uputi ih. Ti imaš svoje putove, i spasi ih na tim putovima. Ti si ljubav i svima 
ćeš poslati radost! « promrmlja Aljoša križajući se i tonući u spokojan san. 

DRUGI DIO 


KNJIGA ČETVRTA 


LOMOVI 


OTAC FERAPONT 


Aljošu su probudili rano izjutra, pred zoru. »Starac« se bio probudio i 
osjetio veliku slabost, ali je svejedno poželio da ga prenesu iz postelje u 
naslonjač. Bio je potpuno pri sebi; lice mu bijaše izmučeno ali vedro, gotovo 
radosno, pogled veseo, prijazan, srdačan. 

- Možda neću ni preživjeti današnjeg dana - rekao je Aljoši, a zatim je 
zaželio da se odmah ispovjedi i pričesti. Ispovjednik mu je oduvijek bio otac 
Pajsije. Pošto su obavljena oba otajstva, došla je na red posljednja pomast. 
Okupili su se jeromonasi i ćelija se malo-pomalo ispunila iskušenicima. Dotle 
se bilo razdanilo. Počeli su dolaziti i iz manastira. Nakon jutarnje, »starac« je 
zaželio da se sa svima oprosti i sve ih je izljubio. Kako je u ćeliji bilo tijesno, 
izlazili su oni koji su prije došli ustupajući mjesto drugima. Aljoša je stajao uz 
»starca« koji je opet sjedio u naslonjaču. »Starac« je govorio i poučavao koliko 
je mogao, glas mu bijaše slab ali još prilično čvrst. 

- Toliko sam vas godina učio i, prema tomu, toliko sam godina glasno 
govorio da mi je prešlo u naviku da govorim, a govoreći da vas učim, pa sam 
dotjerao dotle da bi mi gotovo teže bilo šutjeti nego govoriti, oci i braćo mila, 
čak i sad kad sam ovako slab - našali se on gledajući ganuto sve one okupljene 
oko sebe. Aljoša se poslije sjećao koječega od onoga što je još tada rekao. Ali, 
premda je govorio razgovijetno, pa i prilično čvrstim glasom, govor mu je bio 
prilično nesuvisao. Govorio je o mnogo čemu, činilo se da bi htio sve kazati, sve 
još jednom iskazati prije smrtnog časa, od svega onoga što nije u životu 
dorekao, i to ne samo pouke radi nego kao da je žudio za tim da podijeli svoju 
radost i zanos sa svim i svakim, da još jednom u životu istrese sve iz svoga 


164 


SICA... 

- Oci, volite jedni druge - poučavao ih je (koliko se Aljoša poslije sjećao). 
- Volite narod Božji. Nismo mi svetiji od svjetovnjaka zato što smo ovamo došli 
i među ove se zidove zatvorili, nego, naprotiv, svaki onaj tko je ovamo došao 
već je samim time što je ovamo došao spoznao da je gori od svih svjetovnjaka, 
od svih i svakog na zemlji... I što dulje bude poslije monah živio među ovim 
zidovima, to će dublje morati to spoznavati. Jer, ako nije tako, onda nije imao 
zašto ni dolaziti ovamo. A kad spozna da je ne samo gori od svih svjetovnjaka 
nego da je i kriv pred svim ljudima za sve i svakoga, za sve grijehe ljudske, 
zajedničke i pojedinačne, tek će se tada ostvariti cilj naše sjedinjenosti. Jer, 
znajte, dragi moji, da je svaki pojedinac među nama nedvojbeno kriv za sve i 
svakoga na zemlji, ne samo zbog zajedničkih svjetskih grijeha nego i za sve 
ljude pojedinačno i za svakog čovjeka na ovoj zemlji. Ova je spoznaja kruna 
mohaškoga puta, pa i svakog čovjeka na zemlji. Jer kaluđeri nisu drukčiji ljudi, 
nego samo onakvi kakvi bi morali biti svi ljudi na zemlji. Tek nam se tada srce 
može ispuniti beskrajnom, svemirskom, nezasitnom ljubavlju. Tad će svaki od 
vas biti kadar ljubavlju osvojiti cijeli svijet i svojim suzama oprati grijehe 
ovoga svijeta... Neka svak pazi na svoje srce, neka se svak neumorno ispovijeda. 
Ne bojte se svoga grijeha, čak i kad ga spoznate, samo da se pokajete, ali se s 
Bogom ne pogađajte. I opet vam velim - ne budite oholi! Ne budite oholi pred 
malima, a ne budite oholi ni pred velikima. Ne mrzite one koji vas se odriču, 
koji vas sramote, koji vas grde i kleveću. Ne mrzite ateiste, učitelje zla, 
materijaliste, čak ni one opake među njima, a pogotovo ne mrzite one dobre jer i 
među njima ima mnogo dobrih, navlastito u ovo naše doba. Spominjite ih u 
molitvi ovako: Gospode, spasi sve one za koje se nema tko pomoliti, spasi i one 
koji se ne žele moliti tebi. I još dodajte: ne molim te to, Gospode, iz svoje 
gordosti, jer sam i sam gnusniji od svih i svakog... Narod Božji volite i ne dajte 
da vam došljaci otimaju stado, jer ako zaspite od lijenosti i gadljive oholosti, i, 
što je još gore, od koristoljublja, saletjet će vas sa svih strana i otet će vam stado 
vaše. Neumorno tumačite narodu Evanđelje... Ne lihvarite... Zazirite od srebra i 
zlata, i ne čuvajte ih... Vjerujte i visoko držite zastavu. Visoko je dignite... 


»Starac« je, dakako, govorio isprekidanije nego što je ovdje izloženo i 
kako je poslije Aljoša zapisao. Ponekad je sasvim prekidao govor, kao da 
prikuplja snagu, gubio je dah, ali je bio u nekom zanosu. Slušali su ga 
razdragano, iako su se mnogi i čudili njegovim riječima, a štošta im je bilo i 
nejasno... Poslije su se ipak svi sjećali tih njegovih riječi. Kad je Aljoša načas 
izašao iz ćelije, iznenadio se općem uzbuđenju i očekivanju braće koja su se 

tiskala u ćeliji i oko nje. Kod jednih je to očekivanje bilo nemirno, a kod drugih 
svečano. Svi su očekivali da će se dogoditi nešto veliko čim starac skonča. To je 
očekivanje bilo s određenog stajališta gotovo i lakoumno, ali su mu podlegli i 
najstroži starci među njima. Najstrože je bilo lice starog jeromonaha Pajsija. 
Aljoša je izašao iz ćelije samo zato što ga je po jednom monahu tajanstveno 
pozvao Rakitin, koji je stigao iz grada i donio Aljoši čudno pismo od gospođe 
Hohlakove. Ova je Aljoši javljala zanimljivu i doista dobro došlu vijest. Riječ je 
bila o tome da je jučer među pobožnim ženama iz puka koje su došle pokloniti 
se »starcu« i primiti od njega blagoslov bila i jedna starica iz grada, neka 
Prohorovna, udovica podoficira. Pitala je »starca«: smije li pomenuti u crkvi za 
pokoj duše svoga sina Vasenjku, koji je po službenoj dužnosti dospio daleko u 
Sibir, u Irkutsk, od kojeg već godinu dana nije primila nikakvih vijesti? Na to 
joj je pitanje »starac« odgovorio vrlo strogo, zabranio joj tako nešto i proglasio 
takav pomen nekom vrstom gatanja. Ali zatim joj je oprostio zbog njena 
neznanja i dodao, »kao da čita iz knjige budućnosti« (kako se u pismu izrazila 
gospođa Hohlakova), nešto utješno: »da je njezin sin Vasja jamačno živ i da će 
joj uskoro, ili sam doći, ili joj se javiti pismom, pa neka ide samo kući i čeka ga. 
I što se dogodilo?« zanosno je dodala gospođa Hohlakova. »Proročanstvo se 
upravo doslovno obistinilo, pa i više od toga. Tek što se starica vratila kući, 
dočekalo je pismo iz Sibira. Ali ni to još nije sve: u tom pismu, napisanom na 
putu, iz Jekaterinburga, Vasja javlja materi da i sam dolazi u Rusiju, da se vraća 
s jednim činovnikom i da se nada da će za jedno tri tjedna nakon primitka ovog 
pisma “zagrliti majku'.« Gospođa Hohlakova zamolila je usrdno Aljošu da 
odmah priopći ovo najnovije »proročansko čudo« igumanu i svoj braći: »To 
moraju saznati svi, svi!« klicala je na kraju pisma. Pismo je napisala u žurbi, na 
brzinu, i uzbuđenje je izbijalo iz svakog retka. Ali Aljoša nije više imao što 
prenositi braći jer su svi već sve znali: Rakitin, koji je po njega poslao monaha, 
rekao je ovome, između ostalog, da »najsmjernije obavijesti i prečasnog oca 
Pajsija, da on, Rakitin, ima za njega jednu poruku, ali toliko hitnu da ne smije 
časiti ni časa da mu je priopći, a za svoju drskost moli ga da mu oprosti i klanja 
mu se do zemlje«. Budući da je monah prenio Rakitinovu molbu ocu Pajsiju 
prije nego Aljoši, Aljoši je, kad je pročitao pismo i vratio se u ćeliju, preostalo 
samo dati pismo na uvid ocu Pajsiju kao pristigli dokument. I eto, čak i taj 
strogi i nepovjerljivi čovjek, pošto je pročitao namršten pismo o »čudu«, nije 
mogao potpuno svladati neko svoje intimno uzbuđenje. Sijevnuo je očima i 
iznenada se dostojanstveno i značajno osmjehnuo. 


- Da nećemo još nešto dočekati? - kanda mu se odjednom otelo. 

- Da nećemo još dočekati, da nećemo još nešto dočekati! - ponove monasi 
oko njega, ali se otac Pajsije iznova namršti i sve odreda zamoli neka još neko 
vrijeme ne kazuju o tome nikom ništa, »dok se ta vijest još sigurnije ne potvrdi 
jer su svjetovnjaci jako lakoumni, a i taj se slučaj s pismom mogao i sasvim 
prirodno desiti« - dodao je oprezno, kao da želi umiriti savjest, ali gotovo da ni 
sam sebi nije vjerovao, što su vrlo dobro uočili i svi oko njega koji su ga slušali. 
Dotle se, naravno, »čudo« razglasilo po svom manastiru, pa su za nj doznali i 
mnogi koji su došli u manastir na liturgiju. Čini se da se ipak od svih najviše 
iznenadio čudu monah koji je jučer došao u manastir »od Svetog Silvestra«, iz 
jednog malog manastira, Obdorskog, na Dalekom sjeveru. On se jučer poklonio 
»starcu« i, stojeći blizu gospođe Hohlakove, pokazao na njenu »izliječenu« kćer 
i značajno ga priupitao: 

- Kako se usuđujete činiti takve stvari? 


Stvar je bila u tome što je on sad bio već u stanovitoj nedoumici pa gotovo 
da nije znao čemu da povjeruje. Još je sinoć bio posjetio manastirskog oca 
Feraponta u njegovoj zasebnoj ćeliji iza pčelinjaka i bio iznenađen tim susretom 
koji je na njega ostavio neobično snažan i potreban dojam. Taj starac, otac 
Ferapont, bijaše onaj isti vremešni monah, velik isposnik i šutljivac, koga smo 
već spominjali kao protivnika »starca« Zosime i, što je najvažnije - »staraštva«, 
koje je smatrao štetnom i lakoumnom novotarijom. Bijaše on neobično opasan 
protivnik, iako kao monah koji je položio zavjet šutnje nije gotovo ni s kim 
nikad razgovarao. Opasan je bio ponajviše stoga što je dobar dio braće bio na 
njegovoj strani, a i od svjetovnjaka koji su dolazili u manastir mnogi su ga 
štovali kao velika pravednika i isposnika, iako su ga nedvojbeno smatrali i 
jurodivim. Međutim, upravo ih je ta jurodivost i osvajala. »Starcu« Zosimi taj 
otac Ferapont nije nikad dolazio. Iako je živio u ćeliji, nisu mu previše 
dosađivali isposničkim propisima upravo zato što se ponašao kao pravi jurodivi. 
Bilo mu je sedamdeset i pet godina, ako ne i više, a prebivao je iza manastirskog 
pčelinjaka, u kutu od zida, u staroj, gotovo razvaljenoj drvenoj ćeliji podignutoj 
na tom mjestu još u davno doba, još u prošlom stoljeću, za jednog isto tako 
velikog isposnika i šutljivca oca Jonu, koji je doživio sto pet godina, o čijim su 
pothvatima još i dan-danas u manastiru i okolici kolale mnoge vrlo zanimljive 
priče. Otac Ferapont uspio je na kraju, prije otprilike sedam godina, izboriti sebi 
mjesto u toj posve osamljenoj ćeliji, naime u toj kolibici koja je bila vrlo nalik 
na kapelicu zato što je u njoj bilo neobično mnogo darovanih ikona pred kojima 
su vječito gorjela darovana kandila, a dužnost je oca Feraponta i bila u tome da 
pazi na njih i da ih redovito pali. Govorilo se (a to je bila živa istina) da pojede 

svega dvije funte:** kruha u tri dana, nikad više; kruh mu je svakog trećeg dana 
donosio pčelar koji je također prebivao u blizini kraj pčelinjaka, ali i s tim 
pčelarom koji ga je dvorio otac Ferapont malokad bi progovorio koju riječ. Te 
četiri funte kruha, uz nedjeljnu prosforu:*! što ju je iguman nakon liturgije 
redovito slao isposniku, bijaše sve što bi otac Ferapont pojeo u tjedan dana. 
Vodu su mu u bokalu mijenjali svakog dana. Na liturgiju je malokad dolazio. 
Poklonici koji su ga posjećivali gledali su ga kako se ponekad povazdan moli ne 
podižući se s koljena i ne osvrćući se za sobom. Ako se gdjekad i upuštao s 
njima u razgovor, bio je kratak, odsječan, čudan i gotovo uvijek osoran. U vrlo 
rijetkim prigodama stupao je u razgovor s posjetiocima, ali bi obično izustio tek 
gdjekoju čudnu riječ koja bi došljaku uvijek bila vrlo zagonetna, a nakon toga se 
ne bi više upuštao ni u kakva objašnjenja, koliko ga god molili i kumili. Nije 
imao svećeničkog čina, bio je tek običan monah. Kolao je vrlo neobičan glas, 
doduše među posve neukim svijetom, da otac Ferapont opći s nebeskim dusima 
i da jedino s njima razgovara, te da zato i šuti pred ljudima. Monah iz Obdorska, 
kad je našao put do pčelinjaka zahvaljujući uputama pčelarevim, koji je također 
bio vrlo mučaljiv i natmuren monah, zaputio se u kut u kojem se nalazila 
ćelijica oca Feraponta. »Možda će i progovorit koju riječ s tobom ko došljakom, 
a možda i nećeš ništa izvuć od njega« - upozorio ga je pčelar. Prilazio je monah 
ćeliji, kako je poslije sam kazivao, u veliku strahu. Bilo je već poprilično kasno. 
Otac Ferapont sjedio je ovaj put uz vrata ćelije, na niskoj klupici. Nad njim je 
tiho šumio golemi stari brijest. Spuštala se večernja svježina. Monah iz 
Obdorska pao je ničice pred iskušenika i zamolio ga za blagoslov. 


- Hoćeš li, monaše, da i ja pred tobom padnem ničice? - prozbori otac 
Ferapont. - Ustaj! 


Monah ustane. 


- Blagoslivljaj i budi blagoslovljen, sjedaj do mene. Otkale te vjetar 
donio? 

Jadnog je monaha najviše iznenadilo to što je otac Ferapont, uza sve svoje 
nedvojbeno isposništvo i poodmakle godine, bio još naoko krepak, visok starac 
koji se držao uspravno, nepogrbljeno, svježeg lica, doduše mršavog ali zdravog. 
Nedvojbeno je sačuvao još i zavidnu tjelesnu snagu. Bio je atletski građen. 
Usprkos visokim godinama, nije bio još ni potpuno sijed, a nekoć posve crna 
kosa i brada bijahu mu još vrlo bujne. Oči mu bijahu sive, krupne, svijetle, ali 
neobično izbuljene, što je čak i iznenađivalo ljude. U govoru je jako naglašavao 
samoglasnik o. Bio je u rićkastom dugačkom seljačkom kaputu od grubog 
kažnjeničkog sukna, kako se nekad govorilo, i potpasan debelim užetom. Vrat i 


168 


prsa bijahu mu ogoljeni. Ispod kaputa virila mu košulja od najdebljeg platna, 
koja je bila gotovo sasvim pocrnjela jer je mjesecima nije svlačio. Govorilo se 
da ispod kaputa nosi na sebi verige teške trideset funti. Obuven je bio u stare, 
gotovo raspale cipele na bosu nogu. 


- Iz malog manastira Obdorskog, od Svetog Silvestra - smjerno odgovori 
mali monah-namjernik motreći pustinjaka hitrim, radoznalim, iako pomalo 
preplašenim očima. 

- Bio sam ja u tvoga Silvestra. Boravio sam tamo. A je 1 zdrav Silvestar? 

Monah se ušeprtlji. 

- Što ste vi nedotupavni ljudi! A kako održavate post? 


- Naš je jelovnik po starom isposničkom običaju ovako sastavljen: o 
korizmi se ne prostire stol u ponedjeljak, srijedu i petak. U utorak i četvrtak 
braća dobivaju bijeli kruh, kompot od suhog voća s medom, močvarne kupine ili 
kiseli kupus, i kruh od miješanog zobenog brašna. U subotu šči!*! s vrhnjem, 
juha od graška s rezancima, rijetka kaša, sve na ulju. U nedjelju uz šči sušena 
riba i kaša. U Velikom tjednu od ponedjeljka pa sve do subote uvečer, svih šest 
dana, jedemo kruh i vodu i prijesno zelje, i to umjereno; a ako je moguće, i ne 
jedemo svaki dan, nego onako kako je već rečeno za prvi tjedan korizme. Na 
Veliki petak ništa se ne jede, a i na Veliku subotu se posti do tri sata, pa i onda 
se okusi tek malko kruha i vode i popije po čaša vina. Na Veliki četvrtak jedemo 
jela bez ulja i drugu suhu hranu i pijemo vino. Jerbo sabor u Laodikiji veli 
ovako: »Ne dolikuje se u korizmi u četvrtak posljednjeg tjedna mrsiti i tako svu 
korizmu osramotiti«. Eto kako je kod nas. Al šta je sve to prema vama, veliki 
oče - nadoda ohrabreni monah - jerbo vi cijele godine, čak i na sveti Uskrs, 
živite o kruhu i vodi, i koliko mi pojedemo kruha za dva dana, toliko vama 
dotekne za sav tjedan. Zaista je čudesna ta vaša silna umjerenost. 

- A gljive? - priupita ga odjednom otac Ferapont izgovarajući glas g 
muklo, gotovo kao h. 

- Gljive? - ponovi začuđeni monah. 

- Da, da. Ja ću se odreć i njihova kruva, uopće mi ne treba, pa makar i u 
šumu moro otić, i živit ću tamo od gljiva il bobica, a oni se ovdje ne mogu odreć 
svoga kruva, ko da ih je sam vrag vezo za nj. Danas pogani vele da ne treba 
toliko postit. Al to je njihovo mišljenje bahato i pogano. 

- Da, to je istina - uzdahne mali monah. 

- Ajesi l vidio vragove u njih? - upita ga otac Ferapont. 

- U koga to? - bojažljivo ga priupita mali monah. 
- Ja sam lani o svetim Duhovima bio kod igumana, poslije više nisam 
odlazio. Vidio sam kako jednome vrag sjedi na prsima, sakriva se pod 


kojekuda, mene se boji; u trećeg se naselio u utrobi, u nečisti drob, a jednome 
visi o vratu, prilijepiosezanjpagaovajnosiadagaine vidi. 

- AVi ga... vidite? - priupita ga mali monah. 

- Kad ti velim da ga vidim, vidim ga ko na dlanu. Kad sam odlazio od 
igumana, gledam - a jedan se preda mnom sakrio za vrata, i to neki pokrupan, 
visok aršin i pol il nešto više, repina mu debela, mrka, dugačka, zapeo mu vrh 
repa u odškrinuta vrata, a ja ne budi lijen, zalupim vratima i prikliještim mu rep. 
Ala je zacvilio i počeo se otimat, a ja njega lijepo znakom križa, do tri puta. Tu 
je odma i crko, ko zgnječen pauk. Bit će da je dosad već i sagnjio tamo u kutu pa 
smrdi, a oni ga ne vide nit šta osjećaju. Godina je dana kako ne idem tamo. Ovo 
samo tebi ko strancu kazujem. 


- Strašne su te vaše riječi! A što, veliki i blaženi oče - ohrabrivao se mali 
monah sve više i više - je 1 istina ko što se uvelike pronose glasi, čak i do 
dalekih zemalja, da vi neprestano općite sa svetim Duhom? 


- Spusti se, koji put. 

- A kako se spusti? U kojem liku? 
- Ko tica. 

- Sveti Duh u liku golubice? 


- Jedno je sveti Duh, a drugo je Svetoduh. Svetoduh je nešto drugo, on 
može sletit i ko kakva druga tica: nekad ko lastavica, nekad ko češljugar, a 
nekad i ko sjenica. 


- A kako ga lučite od prave sjenice? 
- Pa govori. 

- A kako govori, kojim jezikom? 

- Ljudskim. 

- A što vam govori? 


- Pa evo, danas mi je javio da će mi doć jedna budala i pitat me kojekakve 
besmislice. Previše bi, kaluđere, htio znat. 


- Strašne su te vaše riječi, blaženi i sveti oče - zavrti mali monah glavom. 
U prestrašenim sitnim očima zapažalo se ipak i stanovito nepovjerenje. 

- A vidiš li ti ovo drvo? - upita ga otac Ferapont nakon kraće šutnje. 
- Vidim, blaženi oče. 

- Ti misliš da je ovo brijest, a za mene je ovo nešto drugo. 

- Šta drugo? - pošuti monah u uzaludnom iščekivanju. 


- To ti biva obnoć. Vidiš li ove dvije grane? U noći Krist pruža ruke prema 
meni i traži me tim rukama, a ja sve gledam i strepim. Strašno je to, strašno! 

- Zašto strašno ako je sam Krist? 

- A ako me zgrabi i odnese? 

- Živog? 

- U duhu i slavi Ilijinoj, zar nisi čuo za to? Zagrli te i odnese... 

Iako se monah iz Obdorska nakon ovog razgovora vratio u dodijeljenu mu 
ćeliju kod jednog manastirskog brata u prilično velikoj nedoumici, srce ga je 
nedvojbeno i dalje vuklo više ocu Ferapontu nego ocu Zosimi. Mali monah iz 
Obdorska držao je najviše do posta, a nije bilo ništa neobično što tako velik 
isposnik kao što je otac Ferapont »viđa čudesa«. Riječi su mu, naravno, bile 
pomalo besmislene, ali sam Gospod zna što se u njima krije, u tim riječima, a u 
mnogih božjaka, jurodivih, može se naći još i gorih riječi i postupaka. U vragov 
prikliješteni rep bio je vrlo rado i drage volje spreman povjerovati, ne samo u 
prenesenom nego i u doslovnom značenju. Osim toga, on je i prije nego što je 
došao u ovaj manastir bio pun predrasuda spram »staraštva«, koje je do tada 
poznavao samo iz pričanja i smatrao ga, kao i mnogi drugi, izrazito štetnom 
novotarijom. Za dan boravka u manastiru uspio je otkriti i potajno roptanje 
nekih lakoumnih monaha koji se ne slažu sa »starcima«. Osim toga, bio je po 
svojoj naravi njuškalo, vižljast i previše radoznao. Eto zašto je velika vijest o 
novom »čudu starca« Zosime izazvala u njega silnu nedoumicu. Aljoša se 
poslije prisjetio kako je među monasima što su se tiskali oko »starca« i njegove 
ćelije višeput promaknula pred njim sitna prilika radoznalog gosta iz Obdorska, 
koji je njuškao po svim skupinama, sve pomno prisluškivao i zapitkivao. Tad se 
nije mnogo obazirao na njega, tek se poslije svega prisjetio... Ai nije mu bilo do 
toga: »starac« Zosima, koji je ponovo malaksao i legao u postelju, odjednom se, 
kad je već sklapao oči, sjetio Aljoše i pozvao ga k sebi. Aljoša mu je odmah 
dotrčao. Uz »starca« su trenutačno bili samo otac Pajsije, otac jeromonah Josif i 
iskušenik Porfirij. »Starac« otvori umorne oči, zagleda se u Aljošu i odjednom 
ga upita: 

- Čekajuli te tvoji, sinko? 

Aljoša se ušeprtlji. 

- Da im nisi možda potreban? Da nisi kome jučer obećao da ćeš danas 
doći? 
- Jesam... ocu... braći... pa i drugima. 


- Eto vidiš. Svakako otiđi! Ne žalosti se. Znaj da neću umrijeti dok ne 
kažem pred tobom svoju posljednju riječ na zemlji. Tebi ću kazati tu riječ, sinko 
moj, tebi ću je i namrijeti. Tebi, sinko dragi, zato što me voliš. A sad idi k 
onima kojima si obećao da ćeš doći. 

Aljoša ga odmah posluša iako teška srca. Ali obećanje da će čuti 
»starčevu« posljednju riječ na zemlji i, što je najvažnije, da će je upravo njemu, 
Aljoši, namrijeti, prože mu dušu zanosom. Užurba se da na brzinu posvršava sve 
u gradu pa da se što prije vrati. K tome mu se još i otac Pajsije obratio poukom 
koja je ostavila na njega vrlo snažan i neočekivan dojam. Bijaše to u trenutku 
kad su obojica već izašla iz »starčeve« ćelije. 


- Upamti, mladiću, jednom zasvagda - prozbori otac Pajsije sasvim 
otvoreno i bez ikakva uvoda - da je svjetovna znanost, udružena u veliku snagu, 
istražila, osobito u ovom posljednjem stoljeću, sve ono nebesko što je zapisano 
u svetim knjigama, i nakon bespoštedne analize učenjaka ovoga svijeta nije 
ostalo od svih nekadašnjih svetinja ama baš ništa._Samo što su oni istraživali 
pojedine dijelove, a cjelinu su previdjeli, tako da se čovjek ne može načuditi 
njihovu sljepilu. Ta cjelina stoji i dalje nepokolebljivo pred njihovim očima kao 
i prije, i vrata je paklena neće nadvladati. Pa zar nije ona živjela punih 
devetnaest stoljeća, zar ne živi i sad u gibanju pojedinačnih duša i u gibanjima 
narodnih masa? Čak i u dušama onih istih ateista koji su sve razrušili, živi ta 
cjelina nepokolebljivo kao i prije! Jer i oni koji su se odrekli kršćanstva i koji se 
bune protiv njega, u biti su svojoj na sliku i priliku Kristovu, takvi su i ostali, jer 
sve do sada ni njihova mudrost ni žar njihovih srdaca nisu bili kadri stvoriti viši 
uzor čovjeku i njegovu dostojanstvu od uzora koji nam je u davno doba dao 
Krist. A koliko je god bilo pokušaja, svi su urodili samo nakazama. Ovo 
posebno dobro upamti, mladiću, jer te tvoj »starac« na samrti upućuje u svijet. 
Kad se budeš prisjećao ovog velikog dana, možda nećeš ni ove moje riječi 
zaboraviti koje ti od srca upućujem kao pouku, jer si mlad a sablazni su u 
svijetu grdne i nećeš im moći odoljeti samo svojim snagama. A sad idi, siroče 
moje! 

Nakon ovih riječi blagoslovi ga otac Pajsije. Dok je Aljoša izlazio iz 
manastira i razmišljao o svim tim neočekivanim riječima, odjednom shvati da je 
u tom ozbiljnom i prema njemu dosad strogom monahu otkrio neočekivanog, 
novopečenog prijatelja i novog vođu koji ga istinski voli - baš kao da mu ga otac 

Zosima ostavlja na samrti da vodi brigu o njemu. »A možda su se oni stvarno 
tako i dogovorili?« pomisli odjednom Aljoša. Neočekivano i učeno izlaganje 
koje je netom saslušao, upravo takvo a ne nekakvo drukčije, svjedočilo je samo 
o gorljivu srcu oca Pajsija: on već hita da što prije oboruža mladi um za borbu 
protiv sablazni i zaštiti mladu dušu, koja mu je ostavljena da o njoj vodi brigu, 
ogradom od koje čvršće nije mogao ni sam Aljoša zamisliti. 


lI 


KOD OCA 


Aljoša je najprije pošao k ocu. Putem se prisjetio kako ga je otac jučer 
upozoravao neka svakako dođe kradom od brata Ivana. »A zašto?« pomisli sad 
najednom Aljoša. »Ako mi želi štogod reći nasamo, u četiri oka, zašto bih 
morao dolaziti kradom? Valjda je jučer, u onom svom uzbuđenju, htio nešto 
drugo kazati, ali nije dospio,« zaključi. Ipak se obradovao kad mu je Marfa 
Ignatjevna, koja mu je otključala vrtna vratašca (pokazalo se da se Grigorij 
razbolio i da leži u svom stanu), na njegovo pitanje odgovorila da je Ivan 
Fjodorovič izašao još prije dva sata. 

- A tata? 

- Usto je i pije kavu - nekako mu hladno odgovori Marfa Ignatjevna. 


Aljoša uđe u kuću. Starac je sjedio sam za stolom, u papučama i starom 
ogrtaču, i pregledavao neke račune, da skrati vrijeme, ali prilično površno. Bio 
je potpuno sam u cijeloj kući. (I Smerdjakov je izašao da kupi što treba za 
ručak.) Nisu njega trenutno zanimali računi. Iako je jutros rano ustao i junačio 
se, doimao se umorno i malaksalo. Ćelo mu je, na kojem su preko noći bile 
iskočile debele grimizne modrice, bilo omotano crvenim rupcem. I nos mu je 
preko noći bio natekao, i na njemu je izbilo nekoliko doduše sitnih modrica 
nalik na mrlje, koje su ipak pridavale cijelom licu nekako posebno pakostan i 
razdražljiv izraz. Starac je to i sam znao te je neprijazno pogledao Aljošu kad je 
ovaj ušao u sobu. 


- Kava je hladna - resko podvikne - pa te neću ni nuditi. I ja ću danas 
kusati samo posnu riblju juhu i neću nikog pozivati na objed. Zašto si došao? 

- Da se raspitam za vaše zdravlje - odgovori Aljoša. 


- A, tako. Uostalom, jučer sam ti rekao da dođeš. Sve su to gluposti. Nisi 
se trebao truditi. Uostalom, znao sam ja da ćeš se ti začas doklatiti. 


Rekao je to izrazito neljubaznim glasom. U međuvremenu je ustao od 
stola i zabrinuto pogledao svoj nos u zrcalu (možda i po četrdeseti put od 
jutros). Zatim je uzeo bolje namještati na čelu crveni rubac. 

- Ipak je bolji ovaj crveni, bijeli bi me podsjećao na bolnicu - pripomene 
poučno. - A kako je tamo kod tebe? Kako tvoj »starac«? 

- Jako je loše, možda će danas i umrijeti - odgovori Aljoša, ali ga otac nije 
čuo, štoviše, zaboravio je i na svoje pitanje. 

- Ivan je otišao - reče odjednom. - Svom silom pokušava preoteti 
zaručnicu Mitji, zato i jest ovdje - nadoda pakosno, iskrivi usta i pogleda 
Aljošu. 

- Pa nije vam to valjda sam rekao? - zapita Aljoša. 

- Jest, i to još poodavno. Nego šta misliš: ima već oko tri tjedna kako mi 
je rekao. A da nije i on došao ovamo da me potajno zakolje? Radi nečeg je ipak 
došao? 

- Što je vama? Zašto tako govorite? - zbuni se do kraja Aljoša. 


- Novaca, istinabog, ne traži, a neće ni dobiti od mene ni prebite pare. Ja 
ti, predragi moj Alekseju Fjodoroviču, kanim što dulje poživjeti na ovom 
svijetu, toliko da znate, pa mi je zato potrebna svaka kopjejka, i što dulje budem 
živio, to će mi biti potrebnija - produži on hodajući po sobi iz kuta u kut i držeći 
ruke u džepovima svoga širokog, zamašćenog ogrtača od žute vunene ljetne 
tkanine. - Zasad sam još ipak pravo muško, svega mi je pedeset i pet, ali ja 
želim još dvadesetak godina ostati muško, a kad ostarim -poružnjet ću pa mi 
ženske neće dolaziti drage volje, onda će mi novci i te kako dobro doći. I zato 
sad štedim sve više i više, ali za sama sebe, dragi moj sine Alekseju 
Fjodoroviču, toliko da znate, jer ja želim poživjeti u svom poroku do kraja, 
toliko da znate! U poroku je ipak slađe: svi ga grde a opet u njemu žive, samo 
što svi to rade potajno a ja otvoreno. I eto, upravo me zbog te moje 
prostodušnosti svi razvratnici napadaju. A u tvoj raj, Alekseju Fjodoroviču, ne 
idem, toliko da znaš, jer pristojnu čovjeku čak i ne dolikuje da bude u tom tvom 
raju, ako on uopće postoji. Po mom mišljenju, zaspiš i ne probudiš se, i ničega 
više nema, održite mi pomen ako hoćete, a ako nećete, idite do vraga! Eto ti sve 
moje filozofije. Jučer je Ivan dobro govorio, iako smo svi bili pijani. Ivan je 
hvalisavac i nema ti u njega baš neke velike učenosti... a nije ni osobito 

naobražen, samo šuti i podsmjehuje se bez riječi - to je sve što zna. 

Aljoša ga je slušao i šutio. 

- Zašto ne razgovara sa mnom? Pa i kad razgovara, pravi se važan; hulja je 
taj tvoj Ivan! A Grušenjkom se mogu oženiti kad god hoću. Jer, kad imaš novce, 
treba samo poželjeti, Alekseju Fjodoroviču, molim lijepo, i sve ćeš dobiti. Toga 
se, eto, Ivan i boji i pazi na mene da se ne oženim, i radi toga nagovara Mićku 
da se oženi Grušenjkom: na taj način želi i mene sačuvati od Grušenjke (ko da 
ću ja tobože njemu ostaviti novce ako se ne oženi Grušenjkom!); s druge strane, 
ako se Mićka oženi Grušenjkom, Ivana će dopasti njegova bogata zaručnica, eto 
ti njegova računa! Hulja je taj tvoj Ivan! 

- Kako ste samo razdražljivi! To vam je od onog jučer; najbolje će biti da 
legnete - reče mu Aljoša. 

- Eto, kad mi to ti kažeš - odjednom pripomene starac baš kao da mu je to 
prvi put palo na pamet - ne ljutim se, a na Ivana bih se naljutio kad bi mi to isto 
rekao. Jedino sam s tobom bio na mahove dobar, inače sam zao. 

- Niste vi zli, nego izopačeni - nasmiješi se Aljoša. 

- Čuj, danas sam htio onog razbojnika Mićku strpati u zatvor, a ni sad još 
ne znam šta ću. Naravno, u ovo naše današnje moderno doba smatra se 
predrasudom poštivati oca i mater, ali rekao bih da ni u današnje doba nije 
zakonski dopušteno stare očeve čupati za kosu niti ih tući petama po njušci, u 
njihovoj vlastitoj kući, i još se hvaliti da će doći oca ubiti - i sve to pred 
svjedocima, molim lijepo. Kad bih htio, mogao bih ga udesiti i za ono jučer 
odmah strpati u zatvor. 

- Nećete ga dakle prijaviti? 

- Ivan me odgovorio. Ali ne bih se ja obazirao na Ivana kad ne bih još 
nešto drugo znao... 

Pa se nagne do Aljoše i produži povjerljivim šaptom: 

- Kad bih strpao hulju u zatvor, ona bi čula što sam učinio pa bi smjesta 
otrčala do njega. A ako danas dozna da je mene, slabog starca, pretukao na 
mrtvo ime, možda će ga ostaviti i doći meni u posjet... Eto kakvi smo ti mi 
karakteri - samo da radimo jedan drugome uz nos. Znam ja nju kako ona diše! A 
što, ne bi li ipak gucnuo malo konjaka? Uzmi malo hladne kavice, a ja ću ti 
doliti četvrt čašice, to ti je dobro, brate, za okus. 


- Ne, ne treba, hvala. Evo, uzet ću ovaj kruščić i ponijeti ga sa sobom, ako 
dopuštate - reče Aljoša i dohvati francusko pecivo za tri kopjejke pa ga strpa u 
džep mantije. - A konjak ne biste ni vi smjeli piti - obzirno posavjetuje starca 

zagledajući mu se u lice. 


- Pravo kažeš, razdražuje čovjeka a ne smiruje ga. Ali samo jednu čašicu... 
Sad ću ja samo iz ormarića... 

I otključa »ormarić«, natoči čašicu i popije, pa onda opet zaključa i ključ 
strpa u džep. 

- Ovo je dosta, od jedne čašice neću krepati. 

- Eto, odmah ste postali i bolji čovjek - nasmiješi se Aljoša. 

- Hm! Ja tebe volim i bez konjaka, a s huljama sam i ja hulja. A zašto 
Vanjka ne ide u Čermašnju? Mora ovdje špijunirati, da vidi neću li previše dati 
Grušenjki ako dođe. Sve same hulje! Uostalom, neću da znam za njega. Otkud 
se on samo stvorio? Ni traga od naše duše. I baš ko da ću njemu štogod ostaviti! 
Ma ni oporuku neću ostaviti, toliko da znate. A Mićku ću zgnječiti ko žohara. 
Noću gazim papučom žohare: samo pucne kad staneš na njega. Tako će pucnuti i 
taj tvoj Mićka. Tvoj Mićka zato što ga ti voliš. Eto, ti ga voliš, ali ja se ne bojim 
što ga ti voliš. A kad bi ga Ivan volio, bojao bih se za sebe što ga on voli. Ali 
Ivan nikog ne voli, Ivan nije naš, takvi ljudi ko što je Ivan nisu, brate, naši, to ti 
je uskovitlana prašina... Puhnut će vjetar i prašine više nema... Jučer mi je zbilja 
neka glupost pala na pamet kad sam ti rekao da danas dođeš: htio sam od tebe 
doznati nešto o Mićki. Kad bih mu sad izbrojio na ruke tisuću ili dvije, bi li on, 
goljo i nitkov, pristao da se posve izgubi odavde na jedno pet godina, a još bolje 
na trideset i pet, ali bez Grušenjke, i da se nje posve odrekne, a? 

- Ja ću... pitat ću ga - promrmlja Aljoša. - Kad biste mu dali tri tisuće, 
možda bi... 

- Koješta! Ne treba njega više pitati, ništa više ne treba! Predomislio sam 
se. Ta mi je budalaština jučer sunula u glavu. Ništa mu neću dati, ni kopjejke, ja 
trebam svoje novce za sebe - zamaše starac rukom. - Ionako ću ga zgaziti ko 
žohara. Ništa mu nemoj govoriti jer bi se još mogao nečemu i ponadati. Pa ni ti 
nemaš ovdje nikakva posla, odlazi! A ta njegova zaručnica, Katerina Ivanovna, 
koju je tako brižljivo za sve ovo vrijeme skrivao od mene, hoće li se udati za 
njega ili neće? Čini mi se da si ti jučer išao k njoj? 

- Ona ga nipošto ne želi ostaviti. 

- Eh, te nježne gospojice najviše i vole takve bećare i hulje! To ti je 
obično smeće, vjeruj mi, te bljedunjave gospojice; druga je stvar... Eh! Da mi je 
njegova mladost, i moj nekadašnji izgled (zato što sam u svojoj dvadeset i 
osmoj godini bio ljepši od njega), osvajao bih isto tako ko i on. Ništarija ti je 
on! Ali Grušenjku neće dobiti, molim lijepo, nju neće dobiti... Zgazit ću ga u 

blato! 

Pri ovim posljednjim riječima ponovo se ražesti. 

- Odlazi i ti, danas nemaš nikakva posla ovdje kod mene - odsiječe kao na 
panju. 

Aljoša mu priđe da se oprosti s njim, pa ga poljubi u rame. 

- Što ti je? - malko se začudi starac. - Pa još ćemo se vidjeti. Ili da možda 
ne misliš da se više nećemo vidjeti? 

- Mani govora, ovo sam samo onako, slučajno... 


- Dobro, dobro, i ja sam ono samo onako... - zagleda se starac u njega. - 
Ma čuj, čuj - vikne za njim - dođi mi opet što prije, dođi i na riblju juhu, spremit 
ću riblju juhu, izvrsnu, ne ko ovu današnju, svakako dođi! Ali sutra, čuješ li, 
sutra dođi! 

Tek što je Aljoša izašao, a on opet priđe ormariću i iskapi još pola čašice. 

- Neću više! - promrmlja, hrakne i opet zaključa ormarić i strpa ključ u 
džep, pa ode u spavaću sobu, izvali se iznemogao na postelju i u tren oka zaspi. 


HI 


DRUŽI SE SA ŠKOLARCIMA 


»Hvala Bogu što me nije pitao za Grušenjku,« pomisli Aljoša odlazeći od 
oca i idući prema kući gospođe Hohlakove, »jer bih mu onda još možda morao 
pričati i o jučerašnjem susretu s Grušenjkom.« Aljošu je srce zaboljelo kad je 
vidio da su borci preko noći prikupili nove snage, i da su im se srca dolaskom 
novoga dana opet skamenila. »Otac je razdražen i srdit, nešto je smislio i kani 
poduzeti; a što je s Dmitrijem? I on se sigurno preko noći učvrstio u svom 
mišljenju, i on će biti razdražen i srdit, i on je, naravno, nešto namislio... Ma 
danas ga moram svakako naći, pošto-poto...« 

Ali nije imao vremena dugo razmišljati: odjednom mu se putem dogodilo 
nešto, naoko ništa osobito važno, ali nešto što ga se snažno dojmilo. Tek što je 
prešao preko trga i skrenuo u pokrajnju uličicu da bi se dohvatio Mihajlovske, 
paralelne s Velikom, od koje ju je dijelio samo kanal (sav je naš grad 

ispresijecan kanalima), spazio je dolje kraj mostića malu skupinu školaraca, sve 
samih malodobnih dječaka, od devet do najviše dvanaest godina. Razilazili su se 
poslije škole kućama s torbacima na leđima, a drugi s kožnatim vrećicama 
prebačenim preko leđa, jedni u bluzama, drugi u ogrtačima, gdjekoji u visokim 
čizmama s nabranim sarama, u kakvima najradije paradiraju mala djeca koje 
maze bogati očevi. Sva je ta skupina živahno o nečemu razgovarala, očito se 
nešto dogovarala. Aljoša nije nikad mogao ravnodušno proći pokraj djece, i u 
Moskvi je bilo tako, a premda je najviše volio trogodišnju dječicu, ili negdje 
oko tih godina, privlačili su ga i školarci od deset, jedanaest godina. I koliko 
god sad bio zabrinut, odjednom poželi da im priđe i porazgovara s njima. 
Prilazeći im, zagleda se u njihova rumena, živahna lica i najednom zapazi da svi 
drže u rukama kamen, a neki i po dva. S onu stranu kanala, tridesetak koraka od 
ove skupine, stajao je kraj plota još jedan dječak, također školarac, također s 
torbicom na boku, sudeći po rastu, moglo mu je biti najviše deset godina, a 
možda i manje - blijed, bolešljiv, crnih užagrenih očiju. Pomno je i ispitljivo 
motrio skupinu od šest đaka, očito svojih školskih drugova, s kojima je zajedno 
maloprije izašao iz škole, ali s kojima je očito bio u zavadi. Aljoša priđe 
kuštravom, plavokosom, rumenom dječaku u crnoj bluzi, promotri ga i reče mu: 

- Kad sam ja nosio takvu torbu kao vi, nosili smo je na lijevoj strani da 
bismo desnu ruku mogli odmah zavući u nju; a vama je torba na desnoj strani pa 
vam je nespretno zavući ruku u nju. 


Aljoša je otvoreno i bez ikakve primisli zapodjeo razgovor ovom 
praktičnom napomenom, kao što odrastao čovjek i treba učiniti ako želi odmah 
steći dječje povjerenje, pogotovo cijele skupine djece. Treba početi upravo tako 
ozbiljno i poslovno, kao da se razgovara na ravnoj nozi; Aljoša je to instinktivno 
poimao. 


- Pa on je ljevak - odvrati odmah drugi dječak, bodar i zdrav 
jedanaestogodišnjak. Ostala petorica dječaka uprla su poglede u Aljošu. 


- Onljevicom i kamenje baca - pripomene treći dječak. 


U taj mah doleti kamen do skupine i malko okrzne ljevorukog dječaka, ali 
proleti mimo njega, iako bješe bačen vješto i snažno. Bacio ga je onaj dječak s 
druge strane kanala. 

- Udri ga, gađaj ga, Smurove! - poviču svi. Ali Smurov (ljevak) nije ni 
časa časio nego je odmah uzvratio: bacio je kamen na dječaka s druge strane 
kanala, ali ga nije pogodio: kamen udari u zemlju. Dječak s druge strane kanala 
odmah baci i drugi kamen na skupinu, ali ovaj put ravno na Aljošu, i pogodi ga 
prilično snažno u rame. Deran je s druge strane kanala imao pune džepove 

kamenja. To se s udaljenosti od tridesetak koraka lijepo vidjelo po nabreklim 
džepovima na njegovu ogrtaču. 

- To je on vas namjerno gađao. Vi ste Karamazov, je li? - poviču dječaci 
kikoćući se. - E, a sad svi skupa udri po njemu! 

I šest kamenica polete odjednom iz skupine. Jedna pogodi dječaka u glavu 
i on padne, ali začas ustane i, sav razjaren, uzvrati kamenjem na skupinu. 
Kamenje je letjelo s obje strane, pokazalo se da mnogi u skupini imaju također 
pune džepove kamenja. 


- Što vi to radite? Zar vas nije sramota, gospodo? Šestorica na jednoga, ma 
ubit ćete ga! - vikne Aljoša. 
Potrči da stane pred kamenje što je letjelo, i da zaštiti svojim tijelom 


dječaka na drugoj strani kanala. Trojica-četvorica su načas prestala bacati 
kamenje. 


- On je prvi počeo! - vikne dječak u crvenoj košulji ljutitim dječjim 
glasom. - On vam je prava hulja, danas je u razredu ubo Krasotkina nožićem 
tako da mu je krv potekla. Krasotkin ga nije htio prijaviti, ali njega bi zbilja 
trebalo srediti... 

- Ama, zašto? Sigurno ga zadirkujete? 

- Evo, opet vas je pogodio kamenom u leđa. On vas poznaje - poviču 


djeca. - To on sad vas gađa, a ne nas. Hajde udri opet po njemu, Smurove, pazi 
da ne promašiš! 
I opet poleti kamenje s obje strane, ovaj put vrlo žestoko. Dječaka na 


drugoj strani kanala pogodi kamen u prsa; on vrisne, zaplače i potrči uzbrdo, uz 
Mihajlovsku ulicu. U skupini zagalame: 


- Aha, ustrtario se, bježi, Ispirača! 

- Vi još, Karamazove, ne znate kakva je to hulja, njega je malo ubiti - opet 
će dječak u bluzi, užagrenih očiju, očito najstariji među njima. 

- A kakav je inače? - upita ih Aljoša. - Je li tužibaba? 

Dječaci se nekako podrugljivo zgledaju. 

- Idete li i vi na onu stranu, u Mihajlovsku? - proslijedi onaj isti dječak. - 
E pa, onda pođite za njim... Eno vidite, opet je stao, čeka i gleda vas. 

- Vas gleda, vas gleda! - prihvate ostali. 

- E pa, onda ga pitajte voli li možda raščihanu likovu ispiraču za kupanje. 
Jeste li dobro čuli? Tako ga pitajte. 

Razlegne se kikot. Aljoša je gledao njih a oni njega. 

- Ne idite, udarit će vas - upozori ga Smurov. 

- Gospodo, neću ja njega pitati za ispiraču zato što ga vi sigurno na taj 
način zadirkujete, ali raspitat ću se kod njega zašto ga toliko mrzite... 

- Raspitajte se, raspitajte! - nasmiju se dječaci. 

Aljoša prijeđe preko mostića i pođe uzbrdo pokraj plota ravno do 
omraženog dječaka. 

- Pazite - poviču za njim dječaci opominjući ga - neće se on vas uplašiti, 
samo će vas najednom mučke parnuti... kao i Krasotkina. 

Dječak ga je čekao, nije se ni pomaknuo s mjesta. Kad mu se približio, 
Aljoša ugleda pred sobom dječaka kojem nije bilo više od devet godina, 
slabašnog i niskog, blijeda, mršava i duguljasta lica, krupnih crnih očiju kojima 
ga je pakosno gledao. Bio je u prilično starom, pohabanom ogrtaču koji mu je 
loše stajao jer ga je bio prerastao. Iz rukava su mu stršile gole ruke. Na desnom 
koljenu hlača imao je veliku zakrpu, a na vrhu desne čizme, na mjestu gdje stoji 
palac, bijaše velika rupa, očito pomno premazana crnilom. Oba džepa bijahu mu 
nabrekla od kamenja. Aljoša zastane na dva koraka pred njim i upitno ga 
pogleda. Dječak je odmah po Aljošinim očima zaključio da ga neće tući, pa mu 
je ratobornost splasnula, čak je i prvi progovorio: 

- Ja sam sam, a njih je šestorica... Ali ja ću njih sve sam izmlatiti - 
odjednom reče i sijevne očima. 

- Čini mi se da vas je jedan kamen gadno pogodio - pripomene Aljoša. 

- A ja sam Smurova pogodio u glavu! - vikne dječak. 

- Meni su oni tamo rekli da vi mene poznajete i da ste zato bacali 
kamenice na mene? - upita ga Aljoša. 

Dječak ga ošine mrkim pogledom. 

- Ja vas ne poznajem. Zar vi mene poznajete? - pitao ga je dalje Aljoša. 

- Manite me se! - odjednom vikne dječak srdito, ali se ne pomakne s 
mjesta, kao da svejednako nešto čeka, i opet pakosno sijevne očima. 


- Dobro, idem ja onda - reče Aljoša - samo da znate da ja vas ne poznajem, 
niti vas zadirkujem. Rekli su mi kako vas zadirkuju, ali ja vas ne želim 
zadirkivati, zbogom! 


- Monah u svilenim hlačama! - vikne mu dječak gledajući i dalje za 
Aljošom onim istim pakosnim i izazovnim pogledom, a istodobno zauzme i 
borbeni stav računajući da će se sad Aljoša svakako okomiti na nj, ali se Aljoša 

samo osvrne, pogleda ga i ode dalje. Međutim, nije prošao ni tri koraka kadli ga 
u leđa snažno pogodi najveći kamen koji je dječak nosio u džepu. 

- A vi tako, s leđa? Znači da su mi dobro rekli da napadate iz zasjede? - 
okrene se opet Aljoša, ali ovaj put dječak, sav razjaren, opet baci kamen na nj, i 
to ravno u glavu, samo što se Aljoša uspio na vrijeme zakloniti rukom pa ga je 
kamen pogodio u lakat. 


- Kako vas nije sramota! Sto sam vam ja učinio? - vikne. 


Dječak je šutio i prkosno čekao samo jedno, da Aljoša napokon nasrne na 
nj, ali kad je vidio da ga ovaj ni sad ne napada, razbjesni se kao prava zvjerka: 
skoči s mjesta i nasrne na Aljošu. Ovaj se nije dospio ni pomaknuti a bijesni 
dječak pogne glavu, ščepa ga objema rukama za ljevicu i ugrize svom snagom 
za srednji prst. Zarivši zube u prst, nije ga ispuštao desetak sekundi. Aljoša 
zajauče od boli trzajući prst iz sve snage. Dječak ga napokon ispusti i odskoči 
od njega na prijašnju udaljenost. Bješe ga gadno ugrizao za prst, uz sam nokat, 
duboko, do kosti; poteče krv. Aljoša izvadi rupčić i čvrsto njime omota 
ozlijeđenu ruku. Umotavao ju je gotovo cijelu minutu. Dotle je deran stajao na 
mjestu i čekao. Naposljetku ga Aljoša pogleda svojim mirnim pogledom. 

- E, dobro - reče - vidite li kako ste me gadno ugrizli, sad je valjda dosta, 
je li tako? A sad mi recite što sam vam ja učinio? 

Dječak ga pogleda u čudu. 

- lako ja vas uopće ne poznajem i prvi put vas vidim - isto onako mirno 
nastavi Aljoša - nije moguće da vam nisam ništa učinio, ne bi me ipak bez 
razloga tako napali. Što sam vam dakle učinio, što sam vam skrivio? 

Umjesto da mu odgovori, dječak iznenada zaplače na sav glas i pobjegne 
od Aljoše. Aljoša mirno pođe za njim u Mihajlovsku. Još je dugo gledao kako 
dječak u daljini pred njim trči, ne usporavajući koraka, ne obzirući se i zacijelo i 
dalje plačući na sav glas. Odluči da će ga svakako, čim ugrabi malo vremena, 
potražiti i izvesti na čistac taj zagonetni slučaj koji ga se snažno dojmio. 
Trenutno nije imao za to vremena. 


IV 

KOD HOHLAKOVIH 


Ubrzo je stigao do kuće gospođe Hohlakove, lijepe jednokatnice, jedne od 
najljepših kuća u našem gradiću. Premda je gospođa Hohlakova većinom živjela 
u drugoj guberniji gdje je imala vlastelinstvo, ili u Moskvi gdje je posjedovala 
kuću, imala je i u našem gradiću kuću koju je naslijedila od oca i djedova. Pa 
iako je posjed koji je imala u našem kotaru bio najveći od sva tri njezina 
posjeda, do sada je vrlo rijetko dolazila u našu guberniju. Pohrlila je čak u 
predsoblje pred Aljošu. 

- Jeste li dobili, jeste li dobili moje pismo o novom čudu? - progovori ona 
nervoznom brzorečicom. 


- Jesam, dobio sam. 

- Jeste li ga razglasili, pokazali svima? »Starac« je majci vratio sina. 

- Danas će umrijeti - reče joj Aljoša. 

- Čula sam, znam, o jedva čekam da porazgovaram s vama! S vama ili s 
kim drugim o svemu tome. Ma ne, nego baš s vama, s vama! I kako mi je žao 


što ga više neću vidjeti! Sav je grad uzbuđen, svi nešto očekuju. Ali sad... znate 
li da je Katerina Ivanovna kod nas? 


- Ah, kakva sreća! - usklikne Aljoša. - Onda ću se vidjeti s njom kod vas, 
jučer mi je rekla da joj danas svakako dođem. 


- Sve ja to znam, sve. Čula sam sve do u tančine što se jučer dogodilo kod 
nje... i o svim onim strahotama s onom... niškoristi. C'est tragiquei*“, pa i ja bih 
onako na njezinu mjestu... zapravo ne znam što bih učinila na njezinu mjestu! A 
i taj je vaš brat, Dmitrij Fjodorovič, zbilja krasan - o Bože! Alekseju 
Fjodoroviču, sva sam smotana, zamislite: tu sad sjedi i vaš brat, naime ne onaj, 
onaj užasni, od jučer, nego drugi, Ivan Fjodorovič, sjedi tu i razgovara s njom: 
da znate kako ozbiljno razgovaraju... O, samo da znate što se sad među njima 
zbiva - to je užasno, to su vam, vjerujte mi, lomovi, to vam je užasna priča u 
koju je teško i povjerovati: oboje se upropaštavaju, tko zna zašto, znaju da se 
upropaštavaju i sami uživaju u tome. Kako sam vas željno čekala. Kako sam 
žudjela za vama! Što je najgore, ja to ne mogu podnijeti. Odmah ću vam sve 
ispričati, ali najprije o nečem drugom i onom najvažnijem - ah, već sam i 
zaboravila da je to ono najvažnije: recite, zašto jelLise dobila histerični 
napadaj? Čim je čula da ste vi tu, a nju spopala histerija! 

- Maman, to je vas sad spopala histerija, ane mene - procvrkuće odjednom 
kroz odškrinuta vrata Lise iz pokrajnje sobe. Vrata bijahu tek malko odškrinuta, 

a glas nekako napregnut, baš kao da se djevojci strašno smije pa da se jedva 
svladava da ne prasne u smijeh. Aljoša je odmah bio zapazio da su vrata 
odškrinuta i da Lise po svoj prilici zirka kroz njih na njega, iako to nije mogao 
vidjeti. 

- Nije ni čudo, Lise, nije ni čudo... od tvojih će kaprica još i mene spopasti 
histerija. Uostalom, Alekseju Fjodoroviču, ona vam je ozbiljno bolesna, cijele 
noći nije joj bilo dobro, imala je vrućicu, jaukala je! Jedva sam dočekala jutro i 
Gercenštubea. On kaže da ništa ne razumije i da treba još pričekati. Taj 
Gercenštube, kad god dođe, kaže da ništa ne razumije. Čim ste se vi pojavili, 
vrisnula je i dobila histerični napadaj, i naložila da je prevezu ovamo, u njezinu 
nekadašnju sobu... 

- Mama, ja uopće nisam znala da je on došao, i uopće nisam zbog njega 
htjela prijeći u ovu sobu. 

- E, to nije istina, Lise. Julija je otrčala da ti javi da dolazi Aleksej 
Fjodorovič, a nju si bila postavila da stražari. 


- Draga moja, predraga mama, to zbilja nije baš bistro od vas. Ako se 
želite popraviti i reći odmah nešto vrlo pametno, onda recite, draga mama, 
milostivom gospodinu Alekseju Fjodoroviču, koji je upravo stigao, da je on 
samim time dokazao da nije previše bistar kad je odlučio ipak doći danas k 
nama nakon onoga jučer, i premda ga svi ismijavaju. 

- Lise, ti zbilja sebi previše dopuštaš, vjeruj mi da ću na kraju pribjeći 
strožim mjerama. Tko to njega ismijava, meni je baš drago što je on došao jer 
ga trebam, i te kako trebam. Oh, Alekseju Fjodoroviču, kako sam vam ja 
nesretna! 

- Ma što vam je, majko draga? 

- Ah, ti tvoji kaprici, Lise, ta tvoja nepostojanost, bolest, ta užasna noć 
koju si provela u vrućici, taj strašni i vječiti Gercenštube, što je najgore, vječiti, 
vječiti i vječiti! I na kraju krajeva, sve, sve to... Pa konačno, čak i to čudo! O, 
kako je mene iznenadilo, kako me potreslo to čudo, dragi Alekseju Fjodoroviču! 
Pa onda tamo u salonu ta tragedija koju ne mogu podnijeti, ne mogu, unaprijed 
vam kažem da ne mogu. Možda i nije tragedija, nego komedija. Recite, hoće li 
»starac« Zosima poživjeti još do sutra, hoće li? O Bože moj! Što je ovo sa 
mnom, na mahove zatvaram oči i vidim da je sve to glupost, glupost! 

- Molio bih vas lijepo - presiječe je odjednom Aljoša u riječi - da mi 
dadete kakvu čistu krpu da previjem prst. Gadno sam se ozlijedio pa me jako 
boli. 

Aljoša odmota svoj ugrizeni prst. Rupčić je bio sav natopljen krvlju. 
Gospođa Hohlakova vrisne i zažmiri. 
- Bože, kakva rana, pa to je užasno! 


A Lise, čim je kroz odškrinuta vrata ugledala Aljošin prst, otvori širom 
vrata. 


- Dođite, dođite ovamo k meni - vikne odlučno i zapovjednički - i 
prestanite već jednom s tim glupostima! O Bože, pa što ste toliko dugo tu stajali 
i šutjeli? Pa on je, mama, mogao iskrvariti! A otkud vam to, što ste to učinili? 
Ali najprije donesite vode, vode! Ranu treba isprati, jednostavno staviti u hladnu 
vodu da prestanu bolovi, i držati je, stalno držati u vodi... Brže, brže vode, 
mama, u lavoru. Ma dajte brže... - nervozno dovrši. Silno se prepala, Aljošina ju 
je rana upravo prenerazila. 


- A kako bi bilo da pošaljemo po Gercenštubea? - uzvikne gospođa 
Hohlakova. 


- Mama, vi ćete me dotući. Kad bi vaš Gercenštube došao, samo bi rekao 
da ništa ne razumije! Vode, vode! Mama, za Boga miloga, skoknite sami, 
požurite Juliju koja je tamo negdje zaglibila, ta nikad ne zna brzo doći! Ma dajte 
brže, mama, inače ću svisnuti... 


- Ma nije to ništa! - uzvikne Aljoša, koji se prepao od njihove prepasti. 

Julija dotrči s vodom. Aljoša umoči prst u vodu. 

- Mama, zaboga, donesite šarpije, šarpije, i one ljute mutne vodice za 
rane, kako se ono zove? Ma imamo je, imamo... Mama, vi sami znate gdje je ta 
boca, u vašoj spavaćoj sobi, u ormariću s desne strane, tamo vam je ta velika 
boca i šarpija... 

- Sad ću odmah sve donijeti, Lise, samo nemoj vikati na mene i ne 
uzrujavaj se! Vidiš li kako Aleksej Fjodorovič junački podnosi svoju nevolju? I 
gdje ste se to samo tako gadno ozlijedili, Alekseju Fjodoroviču? 

Gospođa Hohlakova brže-bolje izađe. Lise je to jedva dočekala. 

- Najprije mi odgovorite na pitanje - obrati se ona Aljoši brzorečicom - 
gdje ste se to tako gadno ozlijedili? A onda ćemo porazgovarati o nečem sasvim 
drugom. Dakle? 

Aljoša je instinktivno osjetio da je njoj vrijeme do majčina povratka 
dragocjeno pa joj brže-bolje, štošta izostavljajući i skraćujući, ipak točno i jasno 
ispripovjedi o svom zagonetnom susretu sa školarcima. Saslušavši ga, Lise 
pljesne rukama: 

- Ma kako, kako se samo možete petljati s deranima, i to još u toj vašoj 
mantiji? - srdito uzvikne, baš kao da ima nekakvo pravo na njega. - Pa vi ste 
sami nakon svega toga pravi deran, sasvim mali deran kakav se samo može 
zamisliti! Ipak se raspitajte na neki način za tog zločestog derana, pa ćete mi 
poslije sve to ispričati jer tu se krije neka tajna. A sad ono drugo, ali ponajprije 
još pitanje: možete li vi, Alekseju Fjodoroviču, usprkos tim svojim bolovima, 
govoriti o kojekakvim tričarijama, ali razborito? 

- Kako ne bih mogao, a više me i ne boli tako jako. 


- To je zato što držite prst u vodi. Treba vodu odmah promijeniti jer se 
začas zagrije. Julija, donesi brže komadić leda iz podruma i još jedan lavor s 
vodom. Eto, sad je i ona otišla, pa ću prijeći na ono glavno: smjesta mi, dragi 
Alekseju Fjodoroviču, izvolite vratiti pismo koje sam vam jučer poslala - 
smjesta jer svakog časa može doći mama, a ja ne bih... 


- Nemam ja pisma kod sebe. 


- Nije istina, imate ga. Znala sam ja da ćete mi tako odgovoriti. Tu vam je 
u džepu. Svu sam se noć kajala zbog te glupe šale. Vratite mi pismo odmah, 
dajte mi ga! 

- Ostavio sam ga u manastiru. 


- Nećete me valjda smatrati curicom, malom, malom curicom, poslije tog 
pisma i te glupe šale! Molim vas da mi oprostite tu glupu šalu, a pismo mi 
svakako donesite ako ga zbilja nemate sad tu kod sebe - još mi ga danas 
donesite, svakako, svakako! 


- Danas nikako ne mogu jer idem u manastir, neću vam dolaziti dva, tri, a 
možda i četiri dana, jer je »starac« Zosima... 


- Četiri dana, kakve gluposti! Čujte, jeste li se bar nasmijali na moj račun? 
- Nisam se uopće smijao. 

- Kako to? 

- Zato što sam povjerovao u sve što pišete. 

- Zašto me vrijeđate? 


- Nipošto. Čim sam pročitao pismo, pomislio sam da će upravo tako i biti 
jer ću morati napustiti manastir čim »starac« Zosima umre. Zatim ću nastaviti 
školovanje i položiti ispit, a kad prođe zakonski rok, vjenčat ćemo se. Ja ću vas 
voljeti. lako nisam imao kad o tome razmišljati, zaključio sam da ne mogu naći 
bolje žene od vas, a »starac« mi je i zapovjedio da se ženim... 


- Ali ja sam bogalj, mene u kolicima voze! - nasmije se Liza a obraze joj 

oblije rumenilo. 

- Ja ću vas sam voziti u kolicima, ali vjerujem da ćete dotle ozdraviti. 

- Ma vi ste ludi - nervozno će Liza. - Iz onakve šale izveli ste najednom 
tako glup zaključak!... Ah, evo i mamice, možda baš u dobar čas. Mama, kako vi 
to uvijek kasnite, gdje ste tako dugo? Evo već i Julije s ledom! 

- Ah, Lise, ne viči, najvažnije je da ne vičeš. Meni ti od te vike... Što sam 
mogla kad si ti sama šarpiju premjestila... Tražila sam i tražila... Sve bih rekla 
da si to namjerno napravila. 

- Ma otkud sam ja mogla znati da će on doći s ugrizenim prstom? Inače 
bih možda stvarno to namjerno napravila. Mama, anđele moj, vi zbilja govorite 
sve pametnije. 

- Govorila ja pametno ili ne, kako se, Lise, ne bi čovjek uzrujavao zbog 
prsta Alekseja Fjodoroviča i svega toga? Oh, dragi moj Alekseju Fjodoroviču, 
mene ne ubijaju pojedinosti, ni nekakav tamo Gercenštube, nego sve skupa, sve 
u cjelini, eto, to ne mogu podnijeti. 

- Dosta je, mama, dosta o tom Gercenštubeu - veselo se nasmije Liza - 
dajte mi što brže tu šarpiju, mama, i vodu. Ovo vam je, Alekseju Fjodoroviču, 
obična burova voda, sad sam se sjetila kako se zove, ali je izvrsna za obloge. 
Mama, zamislite, on se s nekom tamo dječurlijom potukao na ulici, i to ga je 
jedan deran ugrizao. Pa zar nije onda i on mali, mali dečko, i zar se može onda, 
mama, ženiti, on bi se, zamislite, mama, htio ženiti! Zamislite njega da se oženi, 
pa to bi bila smijurija, zar ne bi to bilo strašno? 

Lise se neprestano smijala svojim nervoznim sitnim smijehom lukavo 
motreći Aljošu. 

- Ma kako bi se ženio, Lise, otkud ti sad to, to je zbilja neumjesno... a da 
nije taj dječak pobjesnio? 

- Ah, mama! Pa zar dečki mogu pobjesnjeti? 

- Zašto ne bi mogli, Lise? Baš kao da sam kakvu glupost izvalila. Tog je 
vašeg dečka ugrizao bijesan pas i dečko je pobjesnio, pa može i on nekog oko 
sebe ugristi. Kako vas je samo lijepo previla, Alekseju Fjodoroviču, ja ne bih 
nikad tako znala. Osjećate li još bolove? 

- Još sasvim malo. 

- A bojite li se vode? - priupita ga Lise. 

- Ma daj prestani, Lise, ja sam možda zbilja brzopleto rekla ono o 
pobješnjelom dečku, a ti si odmah odatle izvela neke svoje zaključke. Alekseju 

Fjodoroviču, čim je Katerina Ivanovna čula da ste došli, saletjela me i sad jedva 
čeka da vas vidi. 


- Ah, mama! Idite vi sami tamo, on sad ne može, previše ga boli. 
- Uopće me ne boli, mogu, zašto ne bih mogao... - reče Aljoša. 
- Kako? Odlazite? Takvi ste vi dakle? Takvi ste vi dakle? 


- Pa što? Kad tamo završim, doći ću opet ovamo pa možemo dalje 
razgovarati koliko vas volja. A volio bih se što prije vidjeti s Katerinom 
Ivanovnom, jer bih se svakako htio što prije vratiti danas u manastir. 


- Mama, evo vam ga i vodite ga što prije! Alekseju Fjodoroviču, ne trudite 
se poslije navraćati k meni nego odlazite ravno u svoj manastir, sretan vam put! 
Meni se ionako spava, nisam noćas ni oka sklopila. 


- Ah, Lise, sve su to samo tvoje šale, ali kako bi bilo da zaista malo 
odspavaš? - uzvikne gospođa Hohlakova. 


- Ne znam čime sam... Ostat ću još jedno tri minute, ako hoćete, pa možda 
čak i pet - promrsi Aljoša. 

- Možda čak i pet! Ma vodite ga, mama, brže odavde, to je čudovište od 
čovjeka! 

- Lise, ti si poludjela, idemo, Alekseju Fjodoroviču, danas je ona odveć 
mušičava, bojim se da je previše ne razdražim. O, kako je teško s nervoznom 
ženskom glavom, Alekseju Fjodoroviču! A možda je stvarno htjela i zaspati uz 
vas? Kako ste je to samo brzo uspavali! I kakva je to sreća! 

- Ah, mama, kako opet lijepo govorite! Najradije bih vas, mamice, 
poljubila. 

- I ja tebe, Lise. Čujte, Alekseju Fjodoroviču - produži gospođa Hohlakova 
tajanstvenim, brzim i značajnim šaptom odlazeći s Aljošom - ne bih vam htjela 
ništa sugerirati ni unaprijed podizati zavjesu, ali i sami ćete vidjeti što se tamo 
zbiva, to je pravi užas, to je najfantastičnija komedija: ona voli vašeg brata 
Ivana Fjodoroviča a svim silama uvjerava samu sebe da voli vašeg brata 
Dmitrija Fjodoroviča. To je strašno! Idem i ja s vama, i ostat ću do kraja ako me 
prije ne otjeraju. 

V 


LOM U SALONU 


Ali u salonu je razgovor bio već pri kraju; Katerina Ivanovna bila je silno 
uzbuđena iako se vrlo odlučno držala. U času kad su došli Aljoša i gospođa 
Hohlakova, Ivan Fjodorovič upravo je ustajao da ode. Bio je pomalo blijed u 
licu pa ga je Aljoša zabrinuto pogledao. Stvar je bila u tome što se ovdje 
rješavala jedna njegova dvojba, zagonetka koja ga je uznemirivala i od nekog 
vremena mučila. Njega su još prije mjesec dana uvjeravali, i to već nekoliko 
puta i s više strana, da mu brat Ivan voli Katerinu Ivanovnu i, što je najvažnije, 
da je doista kani »preoteti« Mitji. Sve donedavno to se Aljoši činilo čudovišnim, 
ali ga je i ozbiljno zabrinulo. On je volio oba brata i bojao se takva suparništva 
među njima. Međutim, jučer mu je sam Dmitrij Fjodorovič iznenada otvoreno 
rekao da mu je čak i drago što mu je brat Ivan suparnik i da će to njemu, 
Dmitriju, unnogome pomoći. A kako će mu pomoći? Da se oženi Grušenjkom? 
Ali to je Aljoša smatrao očajničkim postupkom i najgorim rješenjem. Osim 
toga, Aljoša je sve do sinoć bio čvrsto uvjeren da Katerina Ivanovna strastveno i 
postojano voli njegova brata Dmitrija - ali u to je samo do sinoć vjerovao. Povrh 
toga, njemu se sve nekako činilo da ona ne može voljeti takva mladića kao što je 
Ivan, već da voli njegova brata Dmitrija, upravo onakvog kakav on jest, ma 
koliko takva ljubav bila čudovišna. Međutim, jučer, u onoj sceni s Grušenjkom, 
njemu se odjednom učinilo da je nešto drugo posrijedi. Na riječ »lom«, koju je 
maloprije bila izgovorila gospođa Hohlakova, on se upravo lecnuo, jer je baš 
noćas, kad se u zoru budio, vjerojatno još u vezi sa svojim snom, iznenada 
izustio: »Lomovi, lomovi!« A svu je noć sanjao onu jučerašnju scenu kod 
Katerine Ivanovne. Sad je pak Aljošu zapanjilo uporno i otvoreno uvjeravanje 
gospođe Hohlakove da Katerina Ivanovna voli njegova brata Ivana i da samo 
navlaš, radi neke igre, radi »lomova«, obmanjuje i muči samu sebe svojom 
tobožnjom ljubavlju prema Dmitriju, iz nekakve zahvalnosti: »Da, možda se baš 
u tim riječima krije prava istina!« Ali, ako je tako, u kakvom je položaju njegov 
brat Ivan? Aljoša je nekako instinktivno osjećao da žena kao što je Katerina 
Ivanovna mora vladati, a da vladati može samo takvim čovjekom kao što je 
Dmitrij, a nipošto onakvim kao što je Ivan. Jer samo bi joj se Dmitrij (makar i 

nakon duljeg vremena) mogao napokon pokoriti, »na svoju sreću« (što je Aljoša 
čak i priželjkivao), ali Ivan ne bi, ne bi joj se mogao pokoriti, niti bi njemu 
takva pokornost donijela sreću. Takav je sud Aljoša, tko zna zašto, i nehotice 
donio o Ivanu. Eto, sva su mu ta kolebanja i misli sijevnuli i promaknuli kroz 
glavu u času kad je ulazio u salon. I sunula mu je još jedna misao: »A što ako 
ona ne voli ni jednoga od njih?« Napominjem da se Aljoša kanda stidio takvih 
svojih misli i korio sam sebe zbog njih kad su ga u posljednjih mjesec dana 
slučajno spopadale. »Ma što se ja razumijem u ljubav i u žene, i kako mogu 
donositi ovakve zaključke?« prijekorno je mislio o sebi nakon svake slične misli 
ili pretpostavke. A opet nije mogao ne misliti. Instinktivno je poimao da je sad, 
primjerice, to suparništvo za sudbinu njegove dvojice braće odviše važno 
pitanje o kojem vrlo mnogo ovisi. »Jedan će gmaz pojesti drugoga«, rekao je 
jučer brat Ivan govoreći ljutito o ocu i bratu Dmitriju. Prema tome, brat Dmitrij 
je za njega gmaz, i to možda već poodavno? Da nije još odonda kad se brat Ivan 
upoznao s Katerinom Ivanovnom? Dakako da su se te riječi jučer omakle Ivanu, 
ali su zato bile još važnije što su mu se omakle. Ako je tako, kakva tu mira 
može biti među njima? Nisu li to, naprotiv, novi razlozi mržnji i neprijateljstvu 
u njihovoj obitelji? I, što je najvažnije, koga Aljoša tu treba žaliti? I što 
svakome od njih poželjeti? Obojicu ih voli, ali što poželjeti svakom od njih 
usred takvih strašnih opreka? U takvoj zbrci može se čovjek sasvim izgubiti, a 
Aljošino srce nije podnosilo neizvjesnost zato što je njegova ljubav u biti bila 
uvijek djelatna. Voljeti pasivno nije mogao, čim bi zavolio, prihvatio bi se posla 
i pomagao. A radi toga je trebalo postaviti sebi cilj, trebalo je pouzdano znati 
što je za svakog od njih dobro i potrebno, a kad se uvjeri u pouzdanost cilja, 
dakako da mora svakome i pomoći. Ali umjesto pouzdanog cilja, sve je bilo još 
nejasno i zbrkano. Maloprije je pala riječ »lomovi«! Ali što on može shvatiti 
čak i od tih lomova? Ne razumije čak ni prvu riječ u svoj toj zbrci! 


Čim je ugledala Aljošu, Katerina Ivanovna reče brzo i radosno Ivanu 
Fjodoroviču koji je već bio ustao sa svoga mjesta: 

- Samo čas! Ostanite još časak. Htjela bih čuti mišljenje evo ovoga 
čovjeka kojem vjerujem svim svojim bićem. Katerina Osipovna, nemojte ni vi 
odlaziti! - nadoda obraćajući se gospođi Hohlakovoj. Zamoli Aljošu da sjedne 
do nje, a Hohlakova sjedne sučelice njima, uz Ivana Fjodoroviča. 

- Ovdje su sve sami moji prijatelji, svi koje imam na ovom svijetu - 
gorljivo progovori, glasom koji je podrhtavao od iskrenog, patničkog plača, pa 
Aljoša osjeti kako ga je opet predobila za se. -Vi ste, Alekseju Fjodoroviču, 
jučer bili svjedok one... strahote, i vidjeli ste kako sam se držala. Vi to, Ivane 

Fjodoroviču, niste vidjeli, a on je vidio. Što je on jučer pomislio o meni, ne 
znam, samo znam, kad bi se ono isto danas, sada, ponovilo, da bih iskazala iste 
one osjećaje kao i jučer - iste one osjećaje, i da bih izrekla iste one riječi i 
učinila iste one geste. Vi se sjećate, Alekseju Fjodoroviču, mojih gesti, sami ste 
me spriječili u jednoj od njih... (Dok je ovo govorila, pocrvenjela je i sijevnula 
očima.) Vjerujte mi, Alekseju Fjodoroviču, da se ja ne mogu ni s čim pomiriti. 
Čujte, Alekseju Fjodoroviču, ja čak i ne znam da li ja njega sad još volim. Ja 
njega žalim, a to nije baš znak ljubavi. Da ga volim, da ga i dalje volim, možda 
ga sad ne bih žalila, nego, naprotiv, mrzila... 


Glas joj zadršće a na trepavicama joj zaiskre suze. Aljoša se trgne u sebi: 
»Ova je djevojka istinoljubiva i iskrena,« pomisli. »I... i ne voli više Dmitrija! « 


- Tako je, tako! - usklikne gospođa Hohlakova. 


- Strpite se, draga moja Katerina Osipovna, nisam još rekla ono 
najvažnije, nisam rekla ono što sam noćas odlučila jednom zasvagda. Slutim da 
je ova moja odluka možda strašna - za mene - ali predosjećam da se više 
nipošto, nipošto neću predomisliti, sve do kraja života, da će tako i ostati. Moj 
dragi, moj dobri, moj svagdašnji i velikodušni savjetnik, duboki znalac srca i 
jedini prijatelj kojeg imam na svijetu, Ivan Fjodorovič, slaže se u svemu sa 
mnom i hvali moju odluku... On je zna. 


- Da, ja odobravam tu vašu odluku - izusti Ivan Fjodorovič tihim ali 
čvrstim glasom. 

- Ali ja želim da i Aljoša (ah, Alekseju Fjodoroviču, oprostite što sam vas 
nazvala naprosto Aljoša), ja želim da mi i Aleksej Fjodorovič kaže sad pred 
obadvoje mojih prijatelja - jesam li u pravu ili nisam? Ja nekako instinktivno 
predosjećam da ćete vi, Aljoša, brat moj dragi (zato što ste vi doista brat moj 
dragi) - ushićeno nastavi ona i dohvati njegovu hladnu ruku svojom vrelom 
rukom - ja predosjećam da će mi vaša odluka, vaša suglasnost, uza sve moje 
muke, donijeti mir jer ću se poslije vaših riječi stišati i smiriti - ja to 
predosjećam. 

- Ne znam još što ćete me pitati - izusti zajapureni Aljoša -samo znam da 
vas volim i da vam u ovom trenutku želim više sreće nego samom sebi!... Ali ja 
se ne razumijem u te stvari... - odjednom brže-bolje nadoda, tko zna zašto. 

- U tim stvarima, Alekseju Fjodoroviču, u tim su stvarima sad najvažnije - 
čast i dužnost, i ne znam što još, ali nešto uzvišenije, možda i uzvišenije od 
same dužnosti. Meni moje srce govori o tom neodoljivom osjećanju i neodoljivo 
me vuče dolje. Uostalom, da kažem sve u riječ-dvije, ja sam već odlučila: ako se 

on čak i oženi tom... niškoristi - svečano će ona - kojoj ja nikad, nikad ne mogu 
oprostiti, ipak ga ja nikad neću ostaviti! Od ovog trenutka neću ga nikad, nikad 
više ostaviti! - izusti ona obuzeta nekakvim grčevitim, blijedim, mučnim 
zanosom. - To ne znači da ću trčati za njim, neprestance mu izlaziti na oči, 
mučiti ga - ma ne, otići ću u neki drugi grad, kamo god hoćete, ali ću do kraja 
života, do kraja života neprekidno bdjeti nad njim. Kad bude nesretan s onom, a 
to će se svakako uskoro dogoditi, neka samo dođe k meni, u meni će naći 
prijatelja, sestru... Samo sestru, naravno, i tako će dovijeka biti, ali će se 
najposlije uvjeriti da mu je ta sestra doista prava sestra koja ga voli i koja mu je 
žrtvovala sav svoj život. Ja ću to postići, ustrajat ću na tome da me konačno 
upozna i da mi se povjerava u svemu bez trunka stida! - uzvikne pomalo 
izbezumljeno. - Ja ću biti njegov bog kojem će se moliti - to mi u najmanju ruku 
duguje za svoju nevjeru i za ono što sam jučer pretrpjela zbog njega. I neka se 
uvjeri jednom zasvagda da ću dovijeka ostati vjerna njemu i svojoj riječi koju 
sam mu jednom zadala, iako mi je bio nevjeran i iznevjerio me. Ja ću... Ja ću 
biti samo sredstvo njegove sreće (ili kako da to nazovem), instrument, stroj 
njegove sreće, i to do kraja života, do kraja života, neka se u to uvjerava do 
samog kraja života! Eto što sam odlučila! Ivan Fjodorovič potpuno se slaže sa 
mnom. 

Zadihala se. Možda je željela mnogo dostojnije, vještije i prirodnije 
izraziti svoju misao - ispalo je sve odviše brzopleto, i ogoljeno. Mnogo je tu 
bilo mladenačkog nestrpljenja, u mnogo se čemu zrcalio onaj jučerašnji gnjev, 
potreba da se podiči, kao što je i sama osjećala. Odjednom se nekako smrknula i 
pogled joj postao zao. Aljoša je odmah sve to zapazio i u srcu mu se probudila 
sućut. Upravo je tad i Ivan dometnuo: 


- Ja sam samo rekao što mislim. Kod svake bi druge žene ovo bilo bolesno 
i namješteno, a kod vas nije. Neka druga žena ne bi imala pravo, a vi imate. Ne 
znam kako bih to obrazložio, ali vidim da ste potpuno iskreni, i zato imate 
pravo. 


- Ali to je samo u ovom trenutku... A kakav je ovaj trenutak? Sve je to 
zbog one jučerašnje uvrede... u tome je sav ovaj trenutak! - odreže odjednom 
gospođa Hohlakova, koja se očito nije htjela miješati, ali se nije mogla svladati 
te je izrekla ovu vrlo točnu misao. 

- Tako je, tako je - upadne opet Ivan nekako nenadano žestoko, očito ljut 
što ga je prekinula. - Tako je, ali za druge bi ovaj trenutak bio samo jučerašnji 
dojam, i tek jedan trenutak, no s obzirom na karakter Katerine Ivanovne, ovaj će 
trenutak potrajati do kraja života. Ono što je za druge samo obećanje, to je za 

nju vječita, teška, možda i nevesela, ali stalna dužnost. I ona će se hraniti tim 
osjećajem izvršene dužnosti! Vama će odsad, Katerina Ivanovna, život teći u 
patničkom premišljanju o vlastitim osjećajima, vlastitom pothvatu i vlastitoj 
nevolji, ali će se poslije ta patnja ublažiti i život će vam se pretvoriti u slatko 
premišljanje o jednoj zasvagda otvorenoj postojanoj i ponositoj zamisli, uistinu 
ponositoj na svoj način, u svakom slučaju prožetoj očajem koji ćete vi ipak 
nadvladati, a ta će vam spoznaja na kraju donijeti punu zadovoljštinu i pomiriti 
Vas sa svim ostalim... 


Ivan je sve ovo izgovorio svakako odlučno, očito navlaš i pomalo 
pakosno, možda čak nije htio ni prikriti svoju namjeru, to jest da tako govori 
primišljeno i podrugljivo. 

- O Bože, uopće nije tako! - opet uzvikne gospođa Hohlakova. 

- Alekseju Fjodoroviču, recite mi što vi mislite! Neobično mi je važno 
čuti što ćete vi reći! - uzvikne Katerina Ivanovna i odjednom se polije suzama. 
Aljoša ustane s divana. 

- Nije to ništa, ništa! - nastavi ona plačući. - To je sve od uzrujanosti, od 
onoga sinoć, ali uz takve prijatelje kao što ste vi i vaš brat osjećam se još jaka... 
zato što znam... da me vas dvojica nećete nikad napustiti... 


- Ja ću, na žalost, možda već sutra morati otputovati u Moskvu i napustiti 
vas na dulje vrijeme... I to, na žalost, ne mogu odgoditi... - odjednom će Ivan 
Fjodorovič. 

- Sutra, u Moskvu? - odjednom se Katerini Ivanovnoj iskrivi lice. - Ah... 
ah, Bože moj, kakva sreća! - uzvikne u tren oka izmijenjenim glasom i u tren 
oka potisne suze tako da im nije ni traga ostalo. Zaista se u tren oka u nje zbila 
začudna promjena koja je neobično iznenadila Aljošu: umjesto jadne, uvrijeđene 
djevojke koja je maločas plakala razapeta svojim osjećajima, iznenada se pred 
njima pojavila žena koja potpuno vlada sobom i koja je, štoviše, neobično 
zadovoljna nečim, baš kao da se nečemu obradovala. 

- Ma ne mislim ja da je sreća što nas napuštate, razumije se da ne mislim 
tako - ispravi se odjednom smiješeći se ljubazno i otmjeno. - Uostalom, takav 
prijatelj kao što ste vi ne bi mogao tako nešto ni pomisliti; dapače, nesretna sam 
što ostajem bez vas (odjednom naglo pohrli do Ivana Fjodoroviča, uhvati ga za 
obje ruke i gorljivo ih stisne). Nego, evo što je sreća, to što ćete tako vi sami, 
osobno, moći izvijestiti u Moskvi teticu i Agašu o mom sadašnjem položaju, o 
svoj toj strahoti, Agašu potpuno otvoreno a moju ćete dragu teticu poštedjeti, 
onako kako vi to najbolje znate. Nemate pojma koliko sam jučer i jutros bila 

nesretna jer nisam bila načisto kako ću im napisati to strašno pismo... jer u 
pismu to ipak nikako, nipošto ne možeš iskazati... A sad ću ga lako napisati jer 
ćete se vi osobno s njima vidjeti i sve im objasniti. O, kako mi je drago! Ali 
samo mi je zbog toga drago, vjerujte mi! Vas mi osobno, naravno, ne može 
nitko nadomjestiti... Idem odmah napisati pismo - završi iznenada i več zakorači 
da izađe iz sobe. 

- A Aljoša? A mišljenje Alekseja Fjodoroviča do kojeg vam je toliko 
stalo? - uzvikne gospođa Hohlakova. U njenim je riječima zazvučalo nešto 
zajedljivo i srdito. 

- Nisam ja ništa zaboravila - zastane odjednom Katerina Ivanovna. - I 
zašto ste u ovom času tako neprijateljski raspoloženi prema meni, Katerina 
Osipovna? - priupita je ona s gorkim, gorljivim prijekorom u glasu. - Što sam 
rekla, pri tome i ostajem. Meni je njegovo mišljenje prijeko potrebno, štoviše: 
potrebna mi je njegova odluka! Kako on kaže, tako će i biti - eto koliko željno 
očekujem vaše riječi, Alekseju Fjodoroviču... Ali što vam je? 

- Nikad nisam vjerovao da je tako nešto moguće ni ti sam to mogao 
zamisliti! - odjednom žalosno uzvikne Aljoša. 

- Što, što to? 

- On odlazi u Moskvu, a vi uzvikujete da vam je drago - i to ste namjerno 
uzviknuli! A onda ste odmah počeli objašnjavati da vam to nije drago, nego da 
vam je, naprotiv, žao što... ostajete bez prijatelja - ali i to ste namjerno tako 
odglumili... odglumili kao u komediji, u kazalištu!... 


- U kazalištu? Kako?... Što je sad ovo? - uzvikne Katerina Ivanovna 
neobično začuđeno, sva zajapurena i namrštena. 

- Ma koliko vi njega uvjeravali da žalite za njim kao za prijateljem, ipak 
mu u oči govorite da je sreća što odlazi... - reče već posve zadihani Aljoša. 
Stajao je za stolom i nije još sjedao. 

- Ne razumijem o čemu vi to govorite... 


- Ma ne znam ni ja sam... Kao da mi je odjednom nešto sinulo... Znam da 
se ne izražavam dobro, ali ću svejedno sve do kraja reći - produži Aljoša istim 
onakvim drhtavim i isprekidanim glasom. -Odjednom mi je sinulo da vi mog 
brata Dmitrija možda uopće ne volite... od samog početka... A možda ni Dmitrij 
ne voli vas... od samog početka... nego vas samo poštuje... Zbilja ne znam kako 
se usuđujem sve ovo govoriti, ali treba ipak nekome reći istinu... jer ovdje nitko 
neće da kaže istinu... 


- Kakvu istinu? - uzvikne Katerina Ivanovna a u glasu joj zazvoni nešto 

histerično. 


- Pa evo kakvu... - propenta Aljoša kao da je poletio s krova. - Pozovite 
sad odmah Dmitrija... ja ću ga već naći... neka dođe ovamo i uzme vas za ruku, 
pa neka onda uzme brata Ivana za ruku i neka vam sastavi ruke. Jer vi mučite 
Ivana samo zato što ga volite... a mučite ga jer se lomite u svojoj ljubavi prema 
Dmitriju... a zapravo ga ne volite... zato što ste tako uvjerili samu sebe... 


Aljoša naglo ušuti. 
- Vi ste... vi ste... vi ste mali jurodivi, eto što ste vi! - odsiječe odjednom 


Katerina Ivanovna, sva blijeda i iskrivljenih usana od gnjeva. Ivan Fjodorovič 
iznenada se nasmije i ustane. Šešir je držao u rukama. 


- Prevario si se, dobri moj Aljoša - reče on s izrazom na licu kakav Aljoša 
nikad nije vidio u njega, s izrazom nekakve mladenačke iskrenosti i snažne, 
neodoljive otvorenosti. - Katerina Ivanovna nije mene nikad voljela! Ona je za 
sve to vrijeme znala da ja nju volim, iako joj nikad nisam ni riječi rekao o 
svojoj ljubavi - znala je, ali me nije voljela. Pa ni prijatelj joj nisam uopće bio, 
ni jednog jedinog dana: oholoj ženi nije bilo potrebno moje prijateljstvo. Držala 
me uza se da mi se stalno osvećuje. Osvećivala mi se i iskaljivala se na meni za 
sve uvrede koje je neprestance, svakog časa, za sve to vrijeme podnosila od 
Dmitrija, uvrede od njihova prvog susreta... Jer i njihov je prvi susret ostao 
urezan u njezinu srcu kao uvreda. Eto vidiš kakvo joj je srce! Za sve ovo 
vrijeme samo sam slušao bajke o njezinoj ljubavi prema njemu. Ja sad odlazim, 
ali znajte, Katerina Ivanovna, da vi samo njega volite. I što vas više vrijeđa, to 
ga više volite. Zato se toliko i lomite. Vi njega volite upravo onakvog kakav on 
jest, volite ga zato što vas vrijeđa. Kad bi se popravio, začas biste ga zanemarili 
i prestali voljeti. Ali on je vama potreban da biste mogli neprestano premišljati 
O svom pothvatu a njega kuditi zbog nevjere. A sve je to od vaše velike oholosti. 
Ma ima tu mnogo poniženja i uvreda, ali je sve to od silne oholosti... Ja sam 
ipak premlad, i previše sam vas volio. Znam da vam ovo ne bih smio govoriti, 
da bi od mene bilo mnogo dostojnije da jednostavno odem; pa i za vas to ne bi 
bilo ovako uvredljivo. Ali ja odlazim daleko i nikad se više neću vratiti. 
Odlazim zauvijek... Ne želim više gledati te vaše muke... Uostalom, ne znam što 
bih vam još rekao, sve sam vam rekao... Zbogom, Katerina Ivanovna, nemojte se 
ljutiti na mene jer sam ja stostruko teže kažnjen od vas: kažnjen sam već samim 
time što vas nikad više neću vidjeti. Zbogom. Ne treba mi vaša ruka. Previše ste 
me svjesno mučili da bih vam mogao oprostiti u ovom trenutku. Poslije ću vam 
oprostiti, ali sad mi ne treba vaša ruka. Den Dank, Dame, begehr ich nicht... - 
nadoda kriveći usne od osmijeha i dokazujući, posve neočekivano, da i on zna 

čitati Schillera dok ga ne nauči naizust, čemu Aljoša prije toga ne bi nikako 
povjerovao. Ivan izađe iz sobe a da se i ne oprosti s domaćicom, gospođom 
Hohlakovom. Aljoša pljesne rukama. 


- Ivane - vikne za njim izbezumljeno - vrati se, Ivane! Ne, ne, on se sad 
nipošto neće vratiti! - uzvikne opet prožet žalosnom spoznajom. - A ja sam 
tome kriv, ja sam počeo! Ivan je govorio pakosno, ružno... Nepravedno i 
pakosno... - uzvikivao je Aljoša kao sulud. 

Katerina Ivanovna naglo ode u drugu sobu. 

- Niste vi ništa skrivili, vi ste divno postupili, kao pravi anđeo - prošapće 
ushićenom brzorečicom gospođa Hohlakova ojađenom Aljoši. - Ja ću sve 
poduzeti da Ivan Fjodorovič ne otputuje... 

Na Aljošin velik jad, njoj je lice bilo obasjano radošću; ali Katerina 
Ivanovna iznenada se vrati držeći u rukama dvije stotinjarke. 

- Imam na vas jednu veliku molbu, Alekseju Fjodoroviču - obrati se 
izravno Aljoši prividno mirnim i odmjerenim glasom, baš kao da se ništa nije 
dogodilo. - Prije tjedan dana... da, čini mi se da je to bilo prije tjedan dana... 
Dmitrij Fjodorovič učinio je u svojoj naglosti nešto nepošteno, vrlo ružno. Ima 
tu jedno ozloglašeno mjesto, jedna krčma. U njoj je zatekao onog bivšeg 
časnika, stožernog kapetana koji je vašem tati služio za neke njegove poslove. 
Dmitrij Fjodorovič se, tko zna zašto, razljutio na tog kapetana, zgrabio ga za 
bradu i pred svima ga tako poniženog izvukao na ulicu, i još ga dugo vodao po 
ulici. Kažu da je sin toga kapetana, dečko koji ide u ovdašnju školu, još dijete, 
kad je to vidio, počeo uz njih trčati i plakati na sav glas i moliti za oca, i sve 
redom salijetati da ga zaštite, ali su mu se svi samo smijali. Oprostite, Alekseju 
Fjodoroviču, ali jane mogu bez negodovanja govoriti o tom njegovu sramotnom 
izgredu... jednom od onih izgreda koje može počiniti samo Dmitrij Fjodorovič 
kad se razgnjevi... i kad ga obuzme strast! Ne mogu vam to ni ispričati, nisam u 
stanju... Nesuvislo govorim. Raspitala sam se o tom uvrijeđenom čovjeku i 
saznala da je vrlo siromašan. Preziva se Snjegirjov. Nešto je zabrljao u vojsci pa 
su ga izbacili iz službe, ne bih vam znala reći što je bilo posrijedi, i sad vam je 
zapao u strašnu bijedu sa svojom nesretnom obitelji, bolesnom djecom i ženom, 
koja je navodno luda. Odavno je već ovdje u gradu, nešto radi, bio je negdje neki 
pisar, ali nema više nikakve plaće. Pomislila sam na vas... to jest sjetila sam se 
vas - ne znam, sve se nešto bunim - htjela sam vas, znate, zamoliti, Alekseju 
Fjodoroviču, predobri moj Alekseju Fjodoroviču, da odete do njega, da nađete 
neku izliku, da ih posjetite, to jest toga kapetana - o Bože! kako sam zbunjena - 
pa da onako obzirno, oprezno - upravo onako kako vi jedini to znate (Aljoša 

iznenada pocrveni) - da mu dadete ovu pripomoć, evo ovih dvjesto rubalja. On 
će to sigurno primiti... to jest, nagovorite ga da primi... Ili, ne znam kako da to 
nazovem? To ne bi, znate, bila nadoknada za šutnju, da se ne žali (jer navodno je 
kanio podići tužbu), nego naprotiv sućut, želja da mu pomognem, da mu 
pomognem ja, ja, zaručnica Dmitrija Fjodoroviča, a ne on sam... Ukratko, vi 
ćete znati kako to treba izvesti... Ja bih i sama otišla do njega, ali ćete vi to znati 
mnogo bolje od mene. On vam stanuje u Jezerskoj ulici, u kući gospođe 
Kalmikove... Učinite mi to, Alekseju Fjodoroviču, ako Boga znate, a sad... sad 
sam se već malo... umorila. Do viđenja... 


I tako se nekako naglo okrene i opet nestane za zastorom da Aljoša nije 
dospio ni riječi izustiti - a htio je još nešto kazati. Htio ju je zamoliti za 
oproštenje, okriviti sam sebe - bilo što reći zato što mu je srce bilo prepuno, i 
nikako nije htio prije toga izaći iz sobe. Ali gospođa Hohlakova uhvati ga za 
ruke i izvede. U predsoblju je opet zastala kao i prošli put. 


- Ponosna je, bori se sa samom sobom, ali je dobra, divna, velikodušna! - 
polušaptom izgovori gospođa Hohlakova. - O kako je volim, osobito ponekad, i 
kako se sad opet svemu, svemu radujem! Dragi moj Alekseju Fjodoroviču, vi to 
niste znali, ali znajte da svi mi, svi - ja i obadvije njezine tetke - ama svi, čak i 
Lise, evo već puni mjesec dana ništa drugo ne želimo i samo se Bogu molimo da 
se ona raziđe s vašim ljubimcem Dmitrijem Fjodorovičem, koji neće ni da zna 
za nju i nimalo ne mari za nju, pa da se uda za Ivana Fjodoroviča, naobražena i 
divna mladića koji je voli više od svega na svijetu. Mi smo vam ovdje skovali 
pravu urotu, i možda samo zato još nisam otputovala... 


- Ali ona se rasplakala i opet uvrijedila! - uzvikne Aljoša. 


- Ne vjerujte ženskim suzama, Alekseju Fjodoroviču, ja sam u ovakvim 
slučajevima uvijek protiv žena, na strani muškaraca. 


- Mama, vi ga samo kvarite i upropaštavate - dopre kroz vrata Lizin tanki 
glasić. 
- Ne, ne, ja sam sve to zakuhao, ja sam svemu kriv! - ponovi neutješni 


Aljoša, obuzet mučnim stidom zbog svog ispada, zaklanjajući čak rukama lice 
od stida. 


- Naprotiv, ponijeli ste se kao anđeo, kao pravi anđeo, spremna sam to 
ponoviti tisuću puta. 

- Mama, kako se on to ponio kao anđeo? - ponovo do njih dopre Lizin 
glasić. 

- Gledajući sve to, meni se odjednom učinilo, ne znam ni sam zašto - 

produži Aljoša kao da nije ni čuo Lizine riječi - da ona voli Ivana, pa sam tako i 
izvalio tu glupost... što li će sad biti? 

- Ma s kim, s kim? - uzvikne Lise. - Mama, vi me, izgleda, želite zbilja 
dotući. Lijepo vas pitam, a vi mi ništa ne odgovarate. 

U taj mah utrči sobarica. 

- Katerini Ivanovnoj nije dobro... Plaču... histerija, imaju grčeve. 


- Što je sad to? - vikne Lise već uzrujanim glasom. - Mama, mene će 
spopasti histerija, a ne nju! 

- Lise, za Boga miloga, ne viči, ne ubijaj me u pojam. Ti si još u godinama 
kad ne smiješ znati sve što znaju odrasli, doći ću ti poslije i ispričati sve što ti 
mogu reći. O Bože moj! Evo me, žurim... Histerija je dobar znak, Alekseju 
Fjodoroviču, to je izvrsno što ju je spopala histerija. Tako baš i treba. Ja sam u 
ovakvim slučajevima uvijek protiv žena, protiv svih tih histeričnih napadaja i 
suza. Julija, trkni tamo i reci joj da već letim. A što je Ivan Fjodorovič onako 
otišao, tome je samo ona kriva. Ali neće on otputovati. Lise, za Boga miloga, ne 
viči! Ah, da, to ne vičeš ti nego ja, oprosti mamici, ali ja sam stvarno 
oduševljena, oduševljena, oduševljena! A jeste li primijetili, Alekseju 
Fjodoroviču, kako se Ivan Fjodorovič maloprije junački ponio, rekao sve ono i 
otišao! Ja sam mislila da je on nekakav znanstvenik, akademik, a kad tamo, on 
odjednom sve skreše onako vatreno, vatreno, otvoreno i mladenački, neiskusno i 
mladenački, i sve to tako divno, divno, baš kao i vi... I onaj je stih njemački 
ubacio, ama baš kao i vi! Evo me, već jurim, jurim. Alekseju Fjodoroviču, dajte 
brže to obavite i vratite se što prije. Lise, trebaš li što? Za Boga miloga, ne 
zadržavaj više ni časka Alekseja Fjodoroviča, začas će ti se vratiti... 


Gospođa Hohlakova napokon otrči. Prije nego što će otići, Aljoša htjede 
otvoriti vrata Lizine sobe. 


- Nipošto! - dovikne mu Lise. - Sad više ne dopuštam! Govorite mi tako, 
kroz vrata. Kako ste to vi postali anđeo? Samo me to zanima. 


- Zbog jedne strašne gluposti, Lise! Zbogom. 
- Da se niste usudili samo tako otići! - podvikne Lise. 


- Lise, snašla me velika nevolja! Brzo ću se vratiti, ali sam u velikoj, 
velikoj nevolji! 
I istrči iz sobe. 

VI 


LOM U KOLIBI 


Doista je bio u velikoj nevolji, u nevolji u kakvoj je do tada malokad bio. 
Zaletio se i »izvalio glupost« - i to još o čemu: o ljubavnim osjećajima! »Ama, 
što se ja u to razumijem, što ja od toga uopće mogu pojmiti?« - ponavljao je po 
stoti put u sebi, sav zajapuren. »Ma sramota nije ništa, sramota je tek zaslužena 
kazna, nevolja je u tome što ću sad svakako izazvati nove nesreće... A, “starac? 
me poslao da ih pomirim i sastavim! Zar se ovako sastavljaju ljudi?« Iznenada 
se opet prisjeti kako je htio »spajati ruke«, i opet se strašno postidi. »Sve sam to 
doduše iskreno učinio, ali ubuduće moram biti pametniji« - zaključi odjednom, 
no čak se i ne osmjehne tom svom zaključku. 


Nalog Katerine Ivanovne vodio ga je u Jezersku ulicu, a brat Dmitrij 
stanovao je baš u blizini, u uličici nedaleko od Jezerske. Aljoša nakani svakako 
navratiti do njega prije nego što ode do kapetana, iako je slutio da neće zateći 
brata kod kuće. Naslućivao je da će se Dmitrij sad možda i navlaš skrivati od 
njega - ali morao ga je pošto-poto pronaći. Vrijeme je odmicalo: misao o 
»starcu« na samrti nije ga ni na minutu, ni na sekundu napuštala od onog 
trenutka kad je otišao iz manastira. 


U nalogu Katerine Ivanovne iskrsnula je bila jedna okolnost koja ga je 
također neobično zainteresirala: kad je Katerina Ivanovna spomenula onog 
dječaka, školarca, sina kapetana, koji je, plačući na sav glas, trčkarao oko oca, 
Aljoša je već tada pomislio da je taj dječak po svoj prilici onaj isti školarac koji 
ga je danas ugrizao za prst kad ga je on, Aljoša, pitao što mu je učinio nažao. 
Sad je pak Aljoša bio gotovo uvjeren da je tako, iako nije ni sam znao zašto. I 
tako, zaokupljen tim uzgrednim mislima, smetnuo je suma ono glavno i odlučio 
da ne »razmišlja« o »nesreći« koju je maloprije prouzročio, da se ne muči 
kajanjem nego da obavi svoj posao, a poslije, što bude da bude! Ta ga je misao 
konačno ohrabrila. Usput, kad je svrnuo u onu uličicu, do brata Dmitrija, osjeti 
da je gladan pa izvadi iz džepa pecivo što ga je bio uzeo kod oca i pojede ga u 
hodu. To ga okrijepi. 

Dmitrij nije bio kod kuće. Vlasnici kućice - stari stolar, njegov sin i stara 
žena - čak su ga nekako sumnjičavo gledali. 

- Već treći dan ne spava ovdje, možebit je nekud i otputovo - odgovorio je 
starac na Aljošina nestrpljiva pitanja. Aljoša shvati da mu odgovara prema 
dobivenim uputama. A na njegovo pitanje: 


- Da nije kod Grušenjke, ili da se opet kod Fome ne sakriva? (Aljoša je 
navlaš nastupio ovako otvoreno), svi su ga ukućani čak bojažljivo pogledali. 
»Bit će da ga vole, drže mu stranu,« pomisli Aljoša, »to je dobro«. 


Napokon je u Jezerskoj ulici našao kuću gospođe Kalmikove, trošnu, 
naherenu kućicu, sa svega tri prozora koja su gledala na ulicu, s nečistim 
dvorištem usred kojeg je stajala jedna krava. U hodnik se ulazilo iz dvorišta; 
lijevo od hodnika stanovala je stara vlasnica sa staricom kćerkom, činilo se da 
su obadvije gluhe. Na njegovo pitanje o kapetanu koje je nekoliko puta ponovio, 
jedna od njih napokon shvati da pita za stanare pa upre prstom u suprotna vrata. 
Pokazalo se da je kapetanov stan zapravo samo obična seljačka soba. Aljoša se 
već maši za željeznu kvaku da otvori vrata kadli ga iznenadi neobična tišina iza 
vrata. Međutim, znao je po kazivanju Katerine Ivanovne da bivši kapetan ima 
obitelj. »Ili svi spavaju, ili su možda čuli da sam došao pa čekaju da otvorim 
vrata; najbolje će biti da najprije pokucam« - i pokuca. Začuje odgovor, ali ne 
odmah nego možda tek nakon desetak sekundi. 

- Ko je? - vikne netko glasno i napadno srdito. 


Aljoša otvori vrata i zakorači preko praga. Našao se u prilično prostranoj 
sobi, ali pretrpanoj i ljudima i svakojakom starudijom. Slijeva je bila velika 
ruska peć. Od peći pa do lijevog prozora, kroz cijelu sobu, visilo je uže na 
kojem bijahu povješane kojekakve prnje. Uz oba zida, zdesna i slijeva, nalazio 
se po jedan krevet pokriven pletenim pokrivačem. Na jednom od njih, onom 
lijevom, bijahu poslagana jedan do drugog četiri cicana jastuka, sve jedan manji 
od drugoga. A na drugom krevetu, onom desnom, ležao je samo jedan majušni 
jastuk. Nadalje, u bližem kutu, bijaše omanji prostor pregrađen zastorom ili 
ponjavom, također prebačenom preko poprijeko napetog užeta. Iza te zastirke 
nazirao se sa strane još jedan ležaj prostrt na klupi i stolici prislonjenoj uz nju. 
Običan seljački četverokutni stol bijaše odmaknut od bližeg kuta do srednjeg 
prozorčića. Sva tri prozora, svaki sa četiri mala, zelena, pljesniva okna, bijahu 
vrlo mutna i čvrsto zatvorena tako da je u sobi bilo poprilično zagušljivo i 
pomalo mračno. Na stolu je stajala tava s ostacima jaja isprženih na oko, načet 
komad kruha i još k tome politrena boca s nešto malo ostataka zemaljskih 
radosti na samom dnu. Na stolici uz lijevi krevet sjedila je žena nalik na damu, 
u cicanoj opravi. Bila je vrlo mršava i žuta u licu; neobično upali obrazi govorili 
su već na prvi pogled da je bolesna. Ipak, Aljošu je najviše prenerazio pogled 

sirote dame - pogled u isti mah neobično upitan i strašno uznosit. Za sve 
vrijeme dok je Aljoša razgovarao s domaćinom, dok dama nije sama 
progovorila, svejednako je isto tako uznosito i upitno prelazila svojim krupnim 
smeđim očima s jednog govornika na drugog. Uz tu damu kraj lijevog 
prozorčića stajala je mlada djevojka prilično ružna lica i crvenkaste tršave kose, 
siromaški ali vrlo čisto odjevena. Gadljivo je motrila Aljošu. Zdesna, također uz 
krevet, sjedilo je još jedno žensko čeljade. Bijaše to doista jadno stvorenje, 
također mlada djevojka od dvadesetak godina, ali grbava i uzeta, noge su joj se 
bile osušile, kako su poslije rekli Aljoši. Štake joj bijahu pri ruci, u kutu, 
između kreveta i zida. Izvanredno lijepim i dobrim očima sirota je djevojka 
nekako spokojno i krotko gledala Aljošu. Za stolom je sjedio i jeo jaja na oko 
gospodin od svojih četrdeset pet godina, onizak, mršav, slabačak, riđokos, riđe 
rijetke bradice, vrlo slične raščihanoj ispirači (ta je usporedba, a osobito riječ 
»ispirača«, promaknula, tko zna zašto, Aljoši kroz glavu čim ga je ugledao, kao 
što se poslije prisjetio). Bilo je očito da je upravo taj gospodin doviknuo kroz 
vrata: - Ko je? - jer u sobi nije bilo ni jednog drugog muškarca. Ali kad je 
Aljoša ušao u sobu, domaćin je upravo skočio s klupe na kojoj je sjedio, i 
pritrčao Aljoši otirući se na brzinu poderanim ubrusom. 

- Monah prosi za manastir, baš je pogodio kome da dođe! - progovori 
međutim glasno djevojka što je stajala u lijevom kutu. 


Ali gospodin koji je pritrčao Aljoši okrene se u tren oka na petama i 
dobaci joj uzbuđenim i nekakvim isprekidanim glasom: 

- Ne, molim lijepo, Varvara Nikolajevna, nije to, niste pogodili! Dopustite 
da vas upitam, gospodine - okrene se opet naglo Aljoši - što vas je ponukalo da 
zavirite u... ovu rupu? 

Aljoša se zagledao u tog čovjeka jer ga je prvi put vidio. Bilo je u njega 
nečega nezgrapnog, užurbanog i razdražljivog. Bilo je očito da je nedavno pio, 
ali nije bio pijan. Lice mu izražavalo nekakvu krajnju drzovitost a u isti mah - 
začudo - i plašljivost. Bio je nalik na čovjeka koji je dugo vremena bio podređen 
i mnogo trpio, ali koji se iznenada trgnuo i poželio da se iskaže. Ili, još bolje, na 
čovjeka koji bi vas najradije udario, samo što se strašno boji da ćete mu 
uzvratiti. U njegovu govoru i intonaciji prilično prodorna glasa naslućivao se 
nekakav nezdrav humor, čas zloban, čas bojažljiv, koji se ne može dugo održati 
pa se prekida. Pitanje o »rupi« postavio je nekako sav dršćući, izbečenih očiju, i 
priskočio do Aljoše tako da je ovaj i nehotice ustuknuo. Gospodin je bio u 
tamnom, vrlo lošem ogrtaču od nankina:** pokrpanom i umrljanom. Hlače su 
mu bile nekako svijetle, kakve već poodavno nitko nije nosio, karirane i od 

nekakve vrlo tanke tkanine, zgužvane u donjem dijelu i stoga zadignute, baš kao 
da ih je, poput kakva dječaka, prerastao.- Ja sam... Aleksej Karamazov... - 
predstavi se Aljoša. 

- To nam je potpuno jasno, molim lijepo - odmah odvrati gospodin dajući 
mu na znanje da zna tko je on. - Ja sam pak, molim lijepo, stožerni kapetan 
Snjegirjov; ipak bih rad znati što vas je zapravo ponukalo... 


- Ma samo sam onako svratio. Zapravo bih vam htio kazati nešto u svoje 
ime... ako vam je po volji... 


- U tom slučaju, evo stolice, izvolite zauzeti mjesto, molim lijepo. Tako 
su u starinskim komedijama govorili: »Izvolite zauzeti mjesto«... - i kapetan 
hitrom kretnjom dohvati slobodan stolac (obični seljački stolac, drven i 
netapeciran) i postavi ga gotovo na samu sredinu sobe; zatim dohvati i drugi isti 
takav stolac za sebe, sjedne sučelice Aljoši, opet tako blizu da su im se koljena 
malne dodirivala. 

- Nikolaj Iljič Snjegirjov, molim lijepo, bivši stožerni kapetan ruske 
pješadije; iako osramoćen vlastitim porocima, ipak stožerni kapetan, molim 
lijepo. Bilo bi bolje reći: stožerni kapetan Slovojersovi“, a ne Snjegirjov, jer 
sam tek u drugoj polovici svoga života počeo rabiti slovo »jers«. Slovo »jers« 
dodaje se iz poniznosti. 


- To je istina - osmjehne se Aljoša - samo ne znam da li se dodaje svjesno 
ili nesvjesno? 

- Bog mi je svjedok, nesvjesno. Prije ga nikad nisam izgovarao, otkako 
znam za sebe, a onda sam odjednom pao i ustao sa slovom »jersom«. Posrijedi 
je viša sila. Vidim da se zanimate za suvremena pitanja. Ipak, čime sam mogao 
pobuditi takvu radoznalost kad živim u prilikama koje ne dopuštaju 
gostoprimstvo? 


- Došao sam ... zbog onoga... 

- Zbog onoga? - nestrpljivo ga kapetan presiječe u riječi. 

- U vezi s vašim susretom s mojim bratom Dmitrijem Fjodorovičem - 
smeteno izlane Aljoša. 


- Kakvim to susretom, molim lijepo? Da nije upravo onim, molim lijepo? 
Mislim u vezi s ispiračom za kupanje? - i odjednom se tako nagne da ovaj put 
doista dotakne koljenima Aljošu. Usne mu se nekako posebno stisnule i postale 
tanke poput konca. 


- Kakvom to ispiračom? - promrsi Aljoša. 


- To je on, tata, došo da ti se prituži na mene! - vikne iza zastora u kutu 
Aljoši već poznati glas onoga dječaka koga je danas sreo. - Njega sam danas 
ugrizo za prst! 


Zastor se odmakne i Aljoša ugleda svoga današnjeg protivnika u kutu, 
ispod ikone, na ležaju napravljenom od klupe i stolice. Dječak je ležao pokriven 
svojim bijednim ogrtačem i još nekim starim variranim pokrivačem. Očito je 
bio bolestan i, sudeći po užagrenim očima, u vrućici. Gledao je Aljošu isto 
onako neustrašivo kao i onomad, baš kao da veli: »Kod kuće sam, ne možeš mi 
ništa«. 


- Ugrizao za prst? - poskoči kapetan sa stolca. - Je li to zbilja on vas 
ugrizao za prst? 

- Jest, jest. Danas se s dečkima tukao kamenjem na ulici; njih ga šestorica 
gađaju, a on sam. Kad sam mu prišao, bacio je i na mene kamen, a drugim me 
pogodio u glavu. Upitao sam ga što sam mu skrivio, a on najednom navali na 
mene i ugrize me za prst, nemam pojma zašto. 

- Odmah ću ga istući, molim lijepo! Ovog ću ga časa istući, molim lijepo - 
skoči na noge kapetan. 

- Ali ja se uopće ne žalim, samo vam pripovijedam.. Uopće ne želim da ga 
istučete. Osim toga, čini se da je i bolestan... 

- Avi ste mislili, molim lijepo, da ću ga stvarno istući? Da ću sad odmah 
zgrabiti Iljušečku i istući ga pred vama, da vam pružim punu zadovoljštinu? 
Hoćete li, molim lijepo, da to odmah učinim? - upita ga kapetan i naglo se 
okrene Aljoši kao da će sad na navaliti na njega. - Žao mi je, gospodine, za vaš 
prst, ali ne želite li možda, prije nego što istučem Iljušečku, da ovdje pred vama 
evo ovim nožem odrežem sam sebi četiri prsta kako bih vam pružio opravdanu 
zadovoljštinu? Valjda će vam četiri prsta dostajati da utažite žeđ za osvetom, 
nećete valjda zatražiti i petoga? ... 


Iznenada ušuti predišući. Svaka mu je crtica na licu podrhtavala i trzala se 
dok je neobično izazovno motrio Aljošu. Reklo bi se da je izbezumljen. 


- Rekao bih da mi je sad sve jasno - tiho i turobno otpovrne Aljoša sjedeći 
i dalje na svom mjestu. - Vaš je sin dakle dobar dečko koji voli svog oca, a 
mene je napao kao brata čovjeka koji je vas uvrijedio... To mi je sad jasno - 
ponovi zamišljeno. - Ali moj brat Dmitrij kaje se zbog svog postupka, to 
pouzdano znam, i bude li samo mogao doći do vas, ili, još bolje, sastati se s 
vama opet na onom istom mjestu, zamolit će vas pred svima za oproštenje... ako 
zaželite. 


- To jest, iščupao mi bradu pa će mi se ispričati... I sve će valjda biti da ne 
može bolje, je li tako, molim lijepo? 

- Ma ne, naprotiv, učinit će sve što želite, i kako vam bude po volji! 

- Dakle, kad bih zamolio njegovu svjetlost da klekne preda mnom u onoj 
istoj krčmi, molim lijepo - »Prijestolnici«, kako se zove - ili na trgu, molim 
lijepo, on bi stvarno kleknuo? 

- Bi, kleknuo bi. 


- Duboko sam ganut, molim lijepo. Natjerali ste mi suze na oči i ganuli 
me, molim lijepo. Previše sam, znate, osjećajan. Dopustite da vam predstavim 
svoju obitelj: dvije kćeri i sina, moj porod, gospodine. Ako ja umrem, tko će 
njih prigrliti? A dok ja živim, tko će mene jadnika voljeti osim njih? To je 
veliko djelo namijenio Gospod svakom čovjeku moje sorte, molim lijepo. Jer i 
čovjeka moje sorte treba netko voljeti, molim lijepo... 


- Ah, o tom nema dvojbe! - usklikne Aljoša. 


- Ma prestanite već jednom igrati tu svoju komediju, dođe vam bilo kakva 
budala a vi nas samo sramotite! - neočekivano vrisne djevojka što je stajala kraj 
prozora, obraćajući se ocu gadljivo i prezirno. 


- Strpite se malko, Varvaro Nikolajevna, dopustite da dovršim misao - 
dovikne joj otac zapovjednički, iako ju je gledao kao da joj u svemu odobrava. - 
Takvog je karaktera, molim lijepo - okrene se opet Aljoši. 


I ništa u prirodi svoj 
Blagoslovit nije htio.i%! 


Zapravo bi trebalo reći u ženskom rodu: blagoslovit nije htjela, molim 
lijepo. Nego, dopustite da vam predstavim i svoju suprugu: ovo je ovdje, molim 
lijepo, Arina Petrovna, dama bez nogu, četrdeset i tri godine, može na noge ali 
teško, molim lijepo. Skromnog porijekla. Arina Petrovna, dajte se malo 
razvedrite: ovo vam je Aleksej Fjodorovič Karamazov. Ustanite, Alekseju 
Fjodoroviču - uhvati on Aljošu za ruku i odjednom ga snažno podigne, što ne bi 
čovjek nikako očekivao od njega. - Predstavljam vas dami pa treba ustati, 
molim lijepo. Nije to onaj Karamazov, mamice, koji me... hm, i tako dalje, nego 
brat njegov koji se ističe smjernošću i poniznošću. Dopustite, Arina Petrovna, 
dopustite, mamice, dopustite da vam najprije poljubim ruku. 


I on smjerno, pače nježno, poljubi ženi ruku. Djevojka što je stajala kraj 


203 


prozora ogorčeno okrene leđa ovoj sceni, a ženino uznosito i upitno lice 
odjednom zadobije neobično ljubazan izraz. 


- Dobro nam došli, sjedite, gospodine Cernomazove - progovori ona. 


- Karamazov, mamice, Karamazov (mi smo vam skromnog porijekla, 
molim lijepo) - šapne on ponovo. 

- Pa dobro, Karamazov ili kako mu drago, a ja uvijek velim Černomazov... 
Sjedite samo, što vas je uopće digo? Dama bez nogu, veli, a ja imam noge, samo 
su mi natekle, ko balvani, a u tijelu sam se sva osušila. Nekad sam bila i te kako 
debela, a sad baš ko da sam iglu progutala... 

- Skromnog porijekla, skromnog porijekla, molim lijepo - šapne još 
jednom kapetan. 

- Ah, tata, tata! - oglasi se odjednom grbava djevojka koja je dotle šutjela 
na svom stolcu, pa brže pokrije oči rupčićem. 


- Pajac! - dobaci djevojka što je stajala do prozora. 


- Eto vidite kako vam je kod nas - raširi majka ruku pokazujući na kćeri - 
baš ko da oblaci plove, a kad prođu, opet ista stara pjesma. Prije, dok smo još 
bili kod vojske, imali smo puno takvih gostiju. Ne mislim sad to, gospodine, 
uspoređivat. Kad ko koga voli, treba da taj i njega voli. Tako nam je đakonica 
jednog dana došla i rekla: »Aleksandar Aleksandrovič duša je od čovjeka, a 
Nastasja,« veli, »Petrovna, to vam je porod od tmine.« A ja ću njoj: »E, to vam 
ovisi o tome kako ko koga obožava, a ti si mala krpa, al jako smrdiš.« A ona će 
nato meni: »A tebe treba držat na uzdi.« A ja ću opet njoj: »Eh, ti, crna škljoco, 
koga si ti došla učit?« A ona će meni: »Ja čisti zrak puštam u kuću a ti nečisti.« 
A onda ću ja opet njoj: »Pitaj rađe svu gospodu oficire je 1 u mene zrak čist il 
kakav drugi?« I tako mi sve to otada na duši leži da sam neki dan, kad sam evo 
ovdje ovako sjedila i vidila kako nam dolazi onaj isti general koji nam je bio o 
Uskrsu, velim ja njemu: »Šta mislite, vaša svjetlosti, smije li plemenita dama 
puštat čist zrak izvana?« A on će meni: »Da, trebalo bi ovdje kod vas otvorit 
odušku il vrata zato jer vam zrak nije svjež.« I svi tako! A što im smeta moj 
zrak? Od mrtvaca još gore zaudara. Velim ja njima: »Ja vama ne kvarim vaš 
zrak, ali naručit ću sebi cipele i otić!« Dragi moji, mili moji, ne korite rođenu 
majku! Zar ti nisam, dragi moj Nikolaju Iljiču, ugađala, a osto mi je još samo 
Iljušečka kad dođe iz škole, on me jedini voli. Jučer mi je jabuku donio. 
Oprostite, dragi moji, oprostite, mili moji, oprostite rođenoj materi, od svih 
napuštenoj, al što vam se moj zrak odjednom toliko gadi? 

I sirota udari iznenada u plač, suze joj poteku niz obraze. Kapetan joj 

brže-bolje priskoči. 

- Mamice, mamice, dušo, dosta, dosta! Nisi ti napuštena. Svi tebe vole, svi 
tebe obožavaju! - i uzme joj ponovo ljubiti obje ruke i nježno milovati po licu 
dlanovima, pa dohvati ubrus i počne joj odjednom otirati suze s lica. Aljoši se 
čak učini da su i domaćinu zaiskrile suze u očima. - Eto, jeste li vidjeli, molim 
lijepo? Jeste li čuli? - obrati se iznenada Aljoši nekako razjareno pokazujući mu 
rukom na slaboumnu jadnicu. 

- Vidim i čujem - promrsi Aljoša. 

- Tata, tata! Kako možeš s njim... Ostavi ga, tata! - vikne odjednom 
dječak, koji se bio pridigao na svom ležaju i zagledao u oca užagrenim očima. 

- Ma prestanite već jednom tu lakrdijat i izvodit te svoje gluposti koje 
nikad ničemu ne vode!... - dovikne mu iz svoga kuta Varvara Nikolajevna, koja 
se bila već sasvim razbjesnjela i čak lupnula nogom. 


- Ovaj put se sasvim opravdano ljutite, Varvaro Nikolajevna, pa ću vam 
smjesta udovoljiti. Dajte, nataknite svoju kamilavku, Alekseju Fjodoroviču, a ja 
ću evo uzeti svoju kapu - pa da izađemo, molim lijepo. Imam vam nešto 
ozbiljno reći, samo izvan ovih zidova. Eno, ona djevojka što sjedi - to vam je 
kći moja, molim lijepo, Nina Nikolajevna, nju sam vam zaboravio predstaviti - 
anđeo Božji u ljudskom liku... koji je sletio među smrtnike... samo ako vi to 
možete pojmiti... 

- Gle ga kako se sav trese, ko da ga je groznica spopala - nezadovoljno 
progunđa Varvara Nikolajevna. 


- A ova, evo, što sad lupa nogom zbog mene i koja me maloprije nazvala 
pajacem - i to vam je isto tako anđeo Božji u ljudskom liku, i dobro mi je to 
rekla, molim lijepo. Idemo, molim lijepo, Alekseju Fjodoroviču, da svršimo s 
tim... 


Pa uhvati Aljošu za ruku i izvede ga iz sobe na ulicu. 


VII 


NA ČISTU ZRAKU 


- Ovdje je čist zrak, molim lijepo, a u mom domu zrak doista nije svjež, 
pače, ni u jednom pogledu. Hajdemo ovako s noge na nogu, gospodine. Bilo bi 
mi vrlo drago da pobudim vaše zanimanje. 


- Pai ja imam s vama nešto važno raspraviti... - pripomene Aljoša. - Samo 
ne znam otkud da počnem. 


- Kako ne bih znao da imate neka posla sa mnom, molim lijepo? Da 
nemate posla sa mnom, ne biste nikad ni svratili do mene. Niste valjda došli 
samo da mi se potužite na maloga? To bi bilo zbilja nevjerojatno. A što se 
maloga tiče, nisam vam mogao tamo sve razjasniti, molim lijepo, nego ću vam 
sad ovdje opisati svu tu scenu. Još prije svega tjedan dana, znate, i ova je moja 
ispirača bila nešto gušća - mislim na svoju bradicu, molim lijepo; jer su mi tako 
bradicu nazvali, uglavnom školarci, molim lijepo. I tako, vuče me onda vaš 
bratac Dmitrij Fjodorovič za bradicu, izvukao me iz krčme na trg, a upravo su 
školarci izlazili iz škole, među njima i Iljuša. Čim me ugledao u tom položaju, 
pohrlio je do mene pa viče: »Tata, tata!« Hvata se za mene, grli me, otima i viče 
napadaču: »Pustite ga, pustite, to je moj tata, tata, oprostite mu«, upravo tako 
viče: »Oprostite mu!« Uhvatio je i njega rukama, pa i njemu ruku ljubi, čak i 
njemu, molim lijepo... Sjećam se kakvo mu je lice bilo u tom trenutku, nisam to 
zaboravio niti ću ikad zaboraviti, molim lijepo!... 


- Kunem vam se da će vas moj brat najiskrenije zamoliti za oproštenje - 
uzvikne Aljoša - pa makar morao i klečati na onom istom trgu... Natjerat ću ga 
na to, inače mi nije brat! 


- Aha, to je dakle tek u planu. I ne dolazi izravno od njega, nego jedino od 
vašeg plemenitog, gorljivog srca. Pa onda i recite tako, molim lijepo. E, kad je 
tako, onda mi dopustite, molim lijepo, da ispričam sve do kraja o uzvišenoj, 
viteškoj i časničkoj plemenitosti vašega brata koju je tada iskazao. Prestao me 
na kraju vući za bradu, pustio me i rekao: »Ti si časnik, i ja sam časnik, pa ako 
možeš naći sekundanta, pristojna čovjeka, pošalji mi ga - pružit ću ti 
zadovoljštinu iako si ništarija!« Eto što mi je rekao, molim lijepo. Pravi viteški 
duh! Otišao sam tada s Iljuškom, ali ta slika našeg rodoslovnog stabla zauvijek 
se urezala Iljuši u dušu i pamet. Ama, gdje bismo mi mogli biti plemići, molim 
lijepo? Pa recite i sami, bili ste maloprije kod mene u mom domu - što ste 
vidjeli? Sjede tri dame, molim lijepo, jedna je slaboumna i bogalj, druga je 
grbava i bogalj, a treća je zdravih nogu, ali je prepametna, studentica, htjela bi 
natrag u Peterburg da tamo na obalama Neve zahtijeva prava za ruske žene. O 
Iljuši ništa neću reći, molim lijepo, svega mu je devet godina, sam je kao prst, 
jer ako ja umrem - što će biti od sve te rupe, samo vas to pitam, molim lijepo? A 

kad je tako, da ga izazovem na dvoboj, pa da me odmah i ubije, što će biti onda? 
Što će biti onda sa svima njima, molim lijepo? A još gore ako me ne ubije nego 
samo osakati: raditi ne mogu a usta ipak ostaju, tko će ih onda nahraniti i tko će 
onda sve njih nahraniti, molim lijepo? Zar ću Iljušu, umjesto u školu, svaki dan 
slati u prošnju? Eto što bi bilo od mene da ga pozovem na dvoboj, bila bi to 
prava glupost 1 ništa više, molim lijepo. 

- On će vas zamoliti za oproštenje, poklonit će vam se nasred trga do 
zemlje - ponovo uzvikne Aljoša usplamtjelih očiju. 

- Mislio sam ga tužiti sudu - proslijedi kapetan - ali samo otvorite naš 
zakonik, pa recite mogu li dobiti od napadača punu zadovoljštinu za nanesenu 
uvredu? A onda se još i Agrafena Aleksandrovna izderala na mene: »Da se nisi 
usudio! Ako ga tužiš sudu, razglasit ću na sve strane da te istukao zbog tvojih 
lopovluka pa će na kraju tebe strpati u zatvor«. A Gospod jedini vidi od koga su 
potekli ti lopovluci, molim lijepo, i po čijem sam nalogu ja sudjelovao u tome 
kao sitna riba - upravo po njezinu nalogu i po nalogu Fjodora Pavloviča. I još je 
dodala: »Osim toga, zauvijek ću te otpustiti i nikad ništa više nećeš kod mene 
zaraditi. A reći ću i svom trgovcu (ona vam tako onoga starog naziva: svojim 
trgovcem), pa ni on neće više htjeti da ima posla s tobom«. I tako si ja mislim, 
ako mi ni trgovac više ne da posla, kod koga ću još nešto zaraditi? A samo su mi 
još njih dvoje ostali, jer vaš otac Fjodor Pavlovič ne samo što je izgubio 
povjerenje u mene, iz jednog drugog razloga, molim lijepo, nego se domogao i 
nekih mojih priznanica pa me i sam kani tužiti sudu. Zbog svega sam se toga 
morao pokoriti, a vidjeli ste gdje i kako stanujem. Nego, dopustite mi sad da ja 
vas priupitam: je li vas Iljuša danas jako ugrizao za prst? Nisam se htio kod 
kuće pred njim upuštati u pojedinosti. 

- Jest, još kako, i silno se razljutio. Sad mi je jasno da mi se osvetio kao 
Karamazovu zbog vas. Ali da ste ga samo vidjeli kako se s kolegama školarcima 
tukao kamenjem! To je jako opasno, mogli bi ga i ubiti, ta su vam djeca glupa, 
kamen leti i lako mu može glavu razbiti. 

- Pa već su ga i pogodili, nisu u glavu nego u prsa, molim lijepo, iznad 
srca, ostala mu modrica, danas su ga pogodili, došao je kući plačući i jaučući, pa 
se i razbolio. 

- A znate li da on prvi napada sve ostale, ostrvio se zbog vas, kažu da je 
jednog dječaka, Krasotkina, ubo nožićem u slabinu... 

- Čuo sam i za to, opasno je to, molim lijepo: Krasotkin je ovdašnji 
činovnik, moglo bi još biti i okapanja... 


- Ja bih vam savjetovao - gorljivo nastavi Aljoša - da ga neko vrijeme 
uopće ne šaljete u školu, dok se ne primiri... i dok ga ne prođe taj gnjev... 

- Gnjev, gospodine! - ponovi kapetan. - Upravo gnjev, molim lijepo! Malo 
stvorenje a velik gnjev. Ne znate još vi sve. Dopustite da vam potanje objasnim 
taj slučaj. Stvar je u tome što su ga nakon tog događaja svi đaci u školi počeli 
zvati »Ispirača«. Djeca su vam u školi bezdušna: svatko ie za sebe anđeo Božji, 
ali zajedno, osobito u školi, vrlo su često bezdušni. Kad su ga počeli bockati, 
probudio se u Iljuši viteški duh. Običan dečko, loš sin - uskoro bi se smirio, 
postidio bi se oca, a on je radi oca ustao sam protiv sviju. Za oca i za istinu, 
molim lijepo, za pravdu. Jer, što je on sve podnio onda kad je vašem bratu ljubio 
ruku i vikao mu: »Oprostite tati, oprostite tati!« - to zna sam Bog, i ja, molim 
lijepo. I eto, tako naša djeca - naime ne vaša nego naša, molim lijepo, djeca 
prezrene ali plemenite sirotinje, znaju već u svojoj devetoj godini kakva je 
pravda na ovome svijetu. Gdje bi bogata djeca to znala: ona neće do kraja života 
doprijeti do takve dubine, a moj Iljuška onog istog časa na trgu, molim lijepo, 
kad mu je ruke ljubio, onog je istog časa prozreo svu istinu. Prodrla je u njega ta 
istina i zauvijek ga utukla, molim lijepo - izusti kapetan gorljivo i opet pomalo 
izbezumljeno udarajući desnom šakom u lijevi dlan, kao da želi zorno pokazati 
kako je njegova Iljušu utukla »istina«. - Tog ga je istog dana spopala groznica i 
svu je noć buncao. Cijelog je tog dana vrlo malo sa mnom razgovarao, dapače, 
samo je šutio, ali sam primijetio kako me motri, motri iz kuta, sve se više 
pribija uz prozor i pravi se da uči, iako vidim da mu nije zadaća na pameti. 
Sutradan sam se, grešnik, napio od žalosti, molim lijepo, i mnogo se čega više 
ne sjećam. I mamica se rasplakala - a ja mamicu jako volim - pa sam se od 
žalosti nakresao za zadnje pare, molim lijepo. Nemojte me, gospodine, zato 
prezirati: u Rusiji su vam pijanci najbolji ljudi. Najbolji su ljudi kod nas ujedno 
i najveće pijanice. Ležao sam tako pa se ne sjećam dobro Iljuše tog dana, a 
upravo su ga tog dana derani izvrgnuli ruglu od samog jutra, vikali su mu: 
»Ispiračo, ćaću su ti vukli iz krčme za ispiraču, a ti si trčao uz njih i molio za 
oproštenje.« Trećeg dana, kad se opet vratio iz škole, gledam - sav se izobličio, 
problijedio. Što ti je, pitam ga? A on šuti. E pa, u domu se našem ne može 
razgovarati jer se odmah počnu miješati mamica i djevojke - djevojke su, osim 
toga, već od prvog dana sve doznale. Varvara Nikolajevna već je počela gunđati: 
»Lakrdijaši, pajaci, možete li vi ikad išta pametno učiniti?« A ja ću njoj: » Tako 
je, možemo li mi ikad išta pametno učiniti?« Tako sam se tek nje taj put 
otresao. Pod večer sam izašao s malim u šetnju. Treba da znate da sam ja s njim 
i prije toga svake večeri izlazio u šetnju, evo upravo ovim istim putem kojim 
sad idemo, od naših vrata sve do onog tamo velikog kamena što leži sam kraj 

plota na putu, gdje počinje gradski pašnjak: pusto i lijepo mjesto, molim lijepo. 
I idem vam ja tako s Iljušom, ruka mu u mojoj ruci, kao i obično; sitna mu je 
ručica, prstići tanki, hladni - boluje mi na plućima. Kadli će on meni: »Tata, 
tata!« Ja ga pitam: »Što je?« a vidim gdje sijeva očima. »Tata, kako te je onaj 
onda, a, tata?« A ja ću njemu: »Što možeš, Iljuša!« »Nemoj se pomiriti s njim, 
tata, nemoj se pomiriti. U školi vele da ti je on za to dao deset rubalja.« A ja ću 
njemu: »Nije, Iljuša, ne bih ja sad nipošto primio od njega novaca«. A on se sav 
trese, uhvati mi ruku s obje svoje ručice i poljubi je pa mi veli: »Tata, tata, 
pozovi ga na dvoboj, u školi mi se sprdaju da si ti kukavica i da ga nećeš pozvati 
na dvoboj, nego da ćeš uzeti od njega deset rubalja.« A ja mu velim: »Ne mogu 
ja njega, Iljuša, pozvati na dvoboj« - i ukratko mu izložim sve ono što sam vama 
maloprije kazao. Kad me saslušao, veli mi opet: »Tata, tata, ipak se nemoj 
pomiriti s njim: kad ja odrastem, ja ću njega pozvati na dvoboj i ubiti ga!« A oči 
mu samo sijevaju i plamte. Ali kako sam mu ja i otac, morao sam mu reći 
istinu: »Grijeh je ubijati, pa makar i u dvoboju!« velim mu. A on će meni: 
» Tata, tata, ja ću njega oboriti na zemlju kad budem velik, izbit ću mu sablju iz 
ruke svojom sabljom, navalit ću na njega i oborit ću ga, zamahnut ću sabljom i 
reći mu: “Sad bih te mogao ubiti, ali ti opraštam, nek te voda nosi!?« Vidite li, 
vidite li, gospodine, kakav se proces zbio u njegovoj glavi u ta dva dana, on vam 
je danonoćno mislio upravo o tome kako će me osvetiti sabljom, pa i noću je 
valjda buncao o tome. Samo se počeo vraćati iz škole izubijan, to sam prekjučer 
tek saznao, da ga tuku, i imate pravo, molim lijepo; neću ga više puštati u tu 
školu. Kad sam saznao da prkosi cijelom razredu i da ih sve sam izaziva, da se 
ostrvio, da mu je srce zatrovano, uplašio sam se za njega. Pa opet pođemo u 
šetnju, a on me pita: »Tata, tata, jesu li bogataši najjači na svijetu?« A ja mu 
velim: »Jesu, Iljuša, nema na svijetu jačih od bogataša.« A on će opet meni: 
»Tata, ja ću se obogatiti, ja ću biti časnik pa ću ih sve potući, i car će me 
nagraditi, a kad dođem ovamo, nitko se neće usuditi ni pisnuti.« Zatim je časak 
pošutio i ovako nastavio, a usne mu jednako podrhtavaju: »Tata, kako je ovaj 
naš grad opak, je li, tata?« A ja ću njemu: »Jest, Iljuščenka, nije baš dobar ovaj 
naš grad.« - » Tata, hajde da se preselimo u drugi grad, u bolji grad, gdje nas ne 
poznaju.« A ja ću njemu: »Preselit ćemo se, preselit ćemo se, Iljuša - čim 
skucam nešto novaca.« Obradovao sam se prilici da ga odvratim od mračnih 
misli, pa sam počeo snatriti s njim o tome kako ćemo se preseliti u drugi grad, 
kako ćemo imati svog konjića i kolica. »Mamicu i sestre natovarit ćemo u kola i 
pokrit ćemo ih, a nas ćemo dvojica pješice sa strane, katkad ćeš i ti u kola, a ja 
ću uz vas pješice jer moramo čuvati konjića, ne mogu svi sjediti u kolima, i tako 
ćemo putovati.« On se sav oduševio, a najvažnije mu je bilo što ćemo imati 

svog konja i voziti se u svojim kolima. Poznato je da se ruski dječak rađa s 
konjem. Dugo smo tako brbljali, hvala Bogu, mislim, razonodio sam ga i 
utješio. Bilo je to preksinoć, a sinoć je već bilo drukčije. Opet je ujutro otišao u 
školu i vratio se smrknut, jako smrknut. Uvečer sam ga uzeo za ruku i poveo 
opet u šetnju, a on samo šuti, ništa ne govori. Zapuhao vjetrić, sunce zašlo za 
oblake, osjeća se da je jesen došla, a i hvata se već mračak - idemo tako, obojica 
tužni. Ja mu velim: »Onda, dečko, kad ćemo nas dvojica na put?« - Mislim ga 
navesti na jučerašnji razgovor. A on šuti. Samo sam osjetio kako su mu prsti u 
mojoj ruci zadrhtali. E, mislim, nije dobro, ima nešto novo. I došli smo tako evo 
do ovog istog kamena kao mi sada, ja sjednem na kamen, a na nebu sve sami 
dječji zmajevi lete, zuje i trešte, valjda njih trideset. Jer upravo je sezona 
zmajeva, pa mu velim: »Evo vidiš, Iljuša, morali bismo i mi pustiti onog našeg 
lanjskog zmaja. Lijepo ću ga popraviti, kamo si ga spremio?« A moj dečko šuti, 
gleda u stranu i stoji porebarke do mene. Kad najednom vjetar fijukne i uzvitla 
prašinu... A on mi odjednom priskoči, obisne mi se objema rukama oko vrata i 
stisne me. Znate, ima djece šutljive i ponosite koja mogu dugo susprezati suze, 
ali kad ih snađe kakva velika tuga, suze najednom provale iz njih, ne da poteku 
nego se izliju kao potoci, molim lijepo. I takvim mi je toplim brizgovima 
skvasio cijelo lice. Grčevito je za-jecao, sav se trese, pa se privija uza me, a ja 
sjedim na kamenu. Stalno uzvikuje: »Tatice, tatice, dragi moj tatice, kako je on 
tebe ponizio!« Tad sam zajecao i ja, pa tako sjedimo i tresemo se obojica 
zagrljeni. On i dalje uzvikuje: »Tatice, tatice!« A ja njemu: »Iljuša, Iljušečka!« 
Nitko nas nije tada vidio, samo nas je Bog vidio, možda će mi to upisati u 
službenički list. Zahvalite svom bratu u moje ime, Alekseju Fjodoroviču! Ne, ja 
ne kanim išibati svoga dečka da vama udovoljim, molim lijepo! 


Opet je završio, kao i maloprije, pakosnim i suludim obratom. Aljoša ipak 
nasluti da je već stekao njegovo povjerenje. Da je tko drugi na njegovu mjestu, 
ovaj čovjek ne bi s njim ovako »raspredao« i ne bi mu ispripovjedio ovo što je 
njemu netom ispričao. To je osokolilo Aljošu koji je u sebi drhtao od prigušenih 
suza. 


- Ah, kako bih se volio pomiriti s vašim dečkom! - usklikne. - Kad biste 
bar to mogli nekako srediti... 

- Pa možda, molim lijepo - promrsi kapetan. 

- Nego, sad o nečem drugom, nečem sasvim drugom, čujte, čujte! - nastavi 
Aljoša klicati. - Imam jednu poruku za vas: taj moj brat, Dmitrij, uvrijedio je i 
svoju zaručnicu, vrlo plemenitu djevojku za koju ste vjerojatno već čuli. Ja sam 
ovlašten da vam otkrijem sve o toj uvredi što joj je nanesena, čak sam i dužan 

tako učiniti, zato što me ona, kad je saznala za uvredu nanesenu vama i za sve o 
vašem nesretnom položaju, zamolila danas... maloprije... da vam donesem ovu 
njezinu pripomoć... ali samo od nje, a ne i od Dmitrija koji je i nju ostavio, i 
nipošto od mene, njegova brata, niti od bilo koga drugoga, nego od nje, samo od 
nje! Ona vas moli da primite od nje ovu pomoć... jer vas je oboje uvrijedio isti 
čovjek... Pa i sjetila se vas tek kad je i njoj nanio isto takvu uvredu (po težini 
uvrede) kao i vama! To je kao da sestra pritekne bratu u pomoć... Izričito me 
zamolila da vas nagovorim da primite od nje evo ovih dvjesta rubalja kao od 
sestre. Nitko neće za to saznati, ne morate se bojati nikakvih nezgodnih priča... 
evo vam ovih dvjesta rubalja, kunem vam se da ih morate primiti jer inače... 
inače bi svi na svijetu morali biti neprijatelji jedni drugima! A ima valjda i 
braće na svijetu... U vas je plemenita duša... i morate to shvatiti, morate... 

I Aljoša mu pruži dvije nove novcate šarene stotinjarke. Obojica su tada 
baš stajala pokraj onog velikog kamena, uz plot, i nikog nije bilo u blizini. 
Reklo bi se da su se novčanice strašno dojmile kapetana: lecnuo se, ali u prvi 
mah, čini se, samo od čuda; ništa slično nije ni slutio niti se nadao takvu ishodu. 
Ni u snu nije pomišljao da će od ikoga dobiti pripomoć, i to još tako veliku! 
Uzeo je novčanice i gotovo oko jedne minute nije mogao ni riječi progovoriti, 
nešto sasvim novo preletjelo mu licem. 


- To vi meni, meni, toliko novaca, dvjesta rubalja, molim lijepo? Bože 
mili! Pa ja već četiri godine nisam vidio ovoliko para, zaboga! I kaže da mi je 
sestra... ma je li to istina, je li to istina? 

- Kunem vam se da je sve što sam vam rekao živa istina! - uzvikne Aljoša. 
Kapetan pocrveni. 

- Ama, čujte, dragoviću moj, čujte, molim vas lijepo, ali ako ja ovo 
primim, zar neću onda biti hulja? Zar neću u vašim očima, Alekseju 
Fjodoroviču, zar zbilja neću biti hulja? Ama, čujte vi mene, Alekseju 
Fjodoroviču, čujte vi mene, molim lijepo - užurba se on dotičući na mahove 
Aljošu objema rukama - vi mene nagovarate da primim ovo što mi »sestra« 
šalje, ali u duši, u sebi - nećete li osjetiti prezir prema meni ako ja ovo primim, 
a? 

- Ma ni govora, ni govora! Kunem vam se spasom svoje duše da neću! I 
nitko nikad neće za ovo znati, osim nas: mene, vas i nje, i još jedne gospođe, 
njezine najbolje prijateljice... 

- Kakve gospođe? Čujte, Alekseju Fjodoroviču, slušajte, molim vas lijepo, 
došao je čas da i vi mene saslušate, jer ne možete ni zamisliti što za mene mogu 
značiti ovih dvjesta rubalja - proslijedi siromah zapadajući malo-pomalo u 

nekakav neobuzdan, gotovo divlji zanos. Bio je sav smeten, govorio je 
strahovitom brzorečicom, baš kao da se boji da mu neće dati da izgovori sve što 
mu je na umu. - UZ to što je ovo pošteno dobiveno od tako poštovane i svete 
»sestre«, molim lijepo, znate li vi da ću ja sad moći platiti za liječenje mamice i 
Ninočke - onog mog grbavog anđela, kćerkice moje? Dolazio mi je već doktor 
Gercenštube iz puke dobrote, obadvije ih pregledavao sat vremena, molim 
lijepo, i rekao: »Ništa ne razumijem,« ali sigurno bi joj pomogla mineralna voda 
koju joj je prepisao i koja se može nabaviti u ovdašnjoj ljekarni, a prepisao joj 
je i lijekove za parenje nogu. Ta mineralna voda stoji trideset kopjejaka, a treba 
je popiti možda i četrdesetak boca. I tako sam uzeo taj recept i metnuo ga na 
policu ispod ikona i eno ga, i sad tamo leži. A Ninočki je prepisao da se kupa u 
nekakvoj otopini, u vreloj kupki, i to svakog dana ujutro i uvečer, a kako bismo 
je mi mogli tako liječiti u našem domu, molim lijepo, bez posluge, bez pomoći 
sa strane, bez kade i bez vode? A Ninočka je skroz-naskroz reumatična, to vam 
još nisam ni spomenuo, noću je trga sva desna strana, muči se, vjerujete li da taj 
anđeo Božji sve to trpi bez riječi, samo da nas ne uznemiruje, ne jauče da nas ne 
probudi. Jedemo što bilo, što se nađe, a ona uzme najlošiji komad koji se samo 
psetu može baciti, pa nam veli: »Nisam ja vrijedna ovoga zalogaja, od vas ga 
otkidam, samo sam vam na teret«. Eto što nam govori svojim anđeoskim 
pogledom. Mi je dvorimo, a njoj je to teško gledati pa veli: »Nisam ja toga 
vrijedna, nisam, ja sam bezvrijedan, beskoristan bogalj«, a kako ne bi bila 
vrijedna, molim lijepo, kad je svojom anđeoskom krotkošću za sve nas izmolila 
milost Božju, bez nje, bez njezine blage riječi, kod nas bi bio pravi pakao, čak je 
i Varju smekšala. A nemojte ni Varvaru Nikolajevnu osuđivati, molim lijepo, i 
ona je anđeo, i ona je patnica. Kad nam je ljetos došla, donijela je sa sobom 
šesnaest rubalja koje je bila zaradila podukom i stavila ih na stranu za put da se 
u rujnu, dakle sad, može vratiti u Peterburg. A mi uzeli te pare i potrošili pa se 
sad nema čime vratiti, eto kako stoji stvar, molim lijepo. A i ne može se vratiti 
jer ima pune ruke posla s nama - upregli smo je baš kao kljuse pa nas sve dvori, 
krpi, pere, mete pod, mamicu sprema u krevet, a mamica je hirovita, molim 
lijepo, mamica je plačljiva, mamica je luda, molim lijepo!... A sad ću za ovih 
dvjesta rubalja moći uzeti služavku, razumijete li, Alekseju Fjodoroviču, moći 
ću platiti za liječenje svojih najmilijih, studenticu poslati u Peterburg, govedinu 
kupiti, novu prehranu uvesti, molim lijepo. Bože, pa ovo je pravi san! 


Aljoši je bilo strašno drago što je tom nesretniku donio toliko sreće i što je 
ovaj pristao da bude usrećen. 


- Čekajte, Alekseju Fjodoroviču, čekajte - uhvati se kapetan za novu 


snohvaticu koja mu se odjednom ukazala, pa opet zaklapmja izbezumljenom 
brzorečicom - a znate li vi da sad ja i Iljuška možda stvarno možemo ostvariti 
svoj san: kupiti konjića i kolica, i to vranca jer on svakako želi da to bude 
vranac, pa da otputujemo, baš kao što smo prekjučer maštali. Ja vam imam u K- 
skoj guberniji jednog znanca advokata, prijatelja od malih nogu, koji mi je po 
pouzdanu čovjeku poručio da će mi, navodno, ako dođem, dati pisarsko mjesto u 
svojoj pisarnici, tko zna, možda će mi ga stvarno i dati... I tako ćemo lijepo 
pješice uz njih, pa ću ih lijepo sve tamo odvesti, molim lijepo... Bože, kad bih 
samo naplatio ovdje još jedan dug, možda bi stvarno za sve to doteklo novaca! 


- Hoće, hoće! - usklikne Aljoša. - Katerina Ivanovna poslat će vam još, 
koliko god želite, a znate li da i ja imam nešto novaca, pa uzmite koliko vam 
treba, kao od brata, kao od prijatelja, poslije ćete mi vratiti... (Još ćete se vi i 
obogatiti, obogatiti!) I znate li da niste mogli ništa pametnije smisliti od tog 
preseljenja u drugu guberniju! U tome vam je spas, i što je najvažnije, spas 
vašeg dečka... i znate šta, požurite se, prije zime i studeni, i javite nam se 
odande, pa da ostanemo braća... Ne, to nisu tlapnje! 

Aljoša ga je već htio zagrliti, toliko je bio oduševljen. Ali, kad je zimuo na 
nj, naglo je zastao: kapetan je stajao istegnuta vrata, razvučenih usana, mahnita i 
blijeda lica, i šaputao nešto kao da želi nešto kazati; ali glasa nije bilo nego je 
svejednako samo micao usnama, što je bilo nekako čudno. 

- Što vam je? - trgne se odjednom Aljoša. 

- Alekseju Fjodoroviču... ja sam... vi ste... - brgljao je i mucao kapetan, 
gledajući ga netremice čudnim i divljim pogledom, kao čovjek koji je odlučio 
skočiti u ponor, iako se istodobno kanda i smješkao - ja sam, molim lijepo... vi 
ste... Hoćete li da vam sad pokažem jedan trik? - prošapće iznenada brzo i 
odlučno, bez zamuckivanja. 

- Kakav trik? 

- Jedan mali trik, hokus-pokus - šaptao je i dalje kapetan; usta mu se 
iskrivila na lijevu stranu i priškiljio je na lijevo oko na odvajajući očiju od 
Aljoše, kao da je prikovan za nj. 

- Ma što vam je, kakav to hokus-pokus? - podvrisne već sasvim 
prestravljeni Aljoša. 

- Evo kakav, gledajte! - cikne odjednom kapetan. 


I pokazavši mu obje šarene novčanice koje je za sve to vrijeme, za svog 
tog razgovora, držao desnim palcem i kažiprstom za krajičak, odjednom ih 

nekako sumanuto zgrabi, zgužva i čvrsto stisne u desnu šaku. 

- Jeste li vidjeli, jeste li vidjeli, molim lijepo? - vrisne, blijed i 
izbezumljen, pa odjednom podigne uvis šaku, zamahne svom snagom i baci obje 
zgužvane novčanice u pijesak. - Jeste li vidjeli? - ponovo vrisne upirući u njih 
prstom. - Eto vam ih na!... 

Pa naglo digne desnu nogu i bjesomučno ih počne gaziti petom kličući i 
gubeći dah od svakog udarca nogom. 

- Eto vam tih vaših novaca, molim lijepo! Eto vam tih vaših novaca! Eto 
vam tih vaših novaca! 


Iznenada odskoči unatrag i isprsi se pred Aljošom. Sva je njegova pojava 
iskazivala neizrecivu uznositost. 


- Prenesite onima koji su vas poslali da »Ispirača« svoju čast ne prodaje, 
molim lijepo! - drekne dižući ruku uvis. 


Zatim se naglo okrene i dade u trk, ali nije pretrčao ni pet koraka kad se 
opet okrene i mahne Aljoši rukom. Ali i opet nije odmakao ni pet koraka kad se 
okrene po posljednji put, ovaj put mu lice nije bilo iskrivljeno od smijeha, 
naprotiv, treslo mu se od plača. Plačući, mucajući i grcajući od suza, dovikne 
mu brzorečicom: 

- Što bih ja svom dečku rekao da sam uzeo od vas novac za našu sramotu? 

Nakon tih riječi odjuri dalje ne osvrćući se više za sobom. Aljoša je 
gledao za njim duboko ojađen. O, njemu je bilo jasno da onaj nije sve do 
posljednjeg trenutka znao da će zgužvati i odbaciti novčanice. Onaj je pak trčao 
i nije se više ni jednom obazro. Aljoša je znao da se neće obazreti. Nije htio 
trčati za njim i zvati ga, a znao je i zašto. Kad mu je onaj iščeznuo iz očiju, 
Aljoša podigne sa zemlje novčanice. Bile su samo jako zgužvane, zgnječene i 
zgažene u pijesku, ali posve čitave, čak su i zašuškale, kao nove, dok ih je 
razmotavao i izravnavao. Pošto ih je izravnao, savio ih je, gurnuo u džep i pošao 
do Katerine Ivanovne da je izvijesti o ishodu svog zadatka. 

KNJIGA PETA 


PRO I CONTRA 


ZARUKE 


Gospođa Hohlakova opet je prva dočekala Aljošu. Bila je u žurbi: 
dogodilo se nešto važno: histerični napadaj Katerine Ivanovne završio se 
nesvjesticom, zatim ju je obuzela »strašna, užasna slabost, legla je, iskolačila 
oči i počela bulazniti. Sad je u vrućici, poslali smo po Gercenštubea, i poslali 
smo po tetke. Tetke su već ovdje, a Gercenštubea još nema. Svi sjede u njezinoj 
sobi i čekaju. Nešto će se dogoditi, jer ona nije pri sebi. Samo da nije živčana 
groznica! « 

Uzvikujući sve to, gospođa Hohlakova bila je ozbiljna i uplašena. »To je 
već ozbiljno, ozbiljno!« - dodavala je uz svaku riječ, kao da sve ono što se prije 
dogodilo nije bilo ozbiljno. Aljoša ju je tužno saslušao, a onda joj počeo pričati 
o svojim nevoljama, ali ga je ona začas presjekla u riječi: ona nema vremena, 
moli ga da posjedi kod Lize i da je kod nje pričeka. 

- Lise me, predragi moj Alekseju Fjodoroviču - šapne mu gotovo na uho - 
Lise me maloprije zbilja začudila, ali i raznježila, pa joj moje srce sve oprašta. 
Zamislite, tek što ste vi otišli, počela se najednom iskreno kajati što vam se 
jučer i danas navodno rugala. A nije vam se uopće rugala nego se samo šalila. 
Ali toliko se ozbiljno pokajala, samo što se nije rasplakala, tako da sam se 
stvarno iznenadila. Nikad se prije nije ozbiljno pokajala kad bi se meni 
narugala, sve je to bilo u šali. Znate valjda da mi se katkad i ruga. Ali ovaj put 
se ozbiljno kaje, sad je sve postalo ozbiljno. A mnogo drži do vašeg mišljenja, 
Alekseju Fjodoroviču, pa ako možete, ne vrijeđajte se na nju i nemojte joj 
zamjeriti. Ni ja ništa drugo ne radim nego je štedim zato što je pametna glavica 
- vjerujte mi! Maloprije mi je rekla da ste joj bili prijatelj u djetinjstvu - 

»najozbiljniji moj prijatelj u djetinjstvu« - zamislite samo, najozbiljniji, a što je 
sa mnom? Što se toga tiče, njezini su osjećaji neobično ozbiljni, pa čak i 
uspomene, a što je najvažnije, one njezine fraze i riječi, sasvim neočekivane 
riječi, kojima se nikako ne nadaš, odjednom te zaskoče. Evo, na primjer, 
nedavno o boru: kod nas vam je u vrtu, u njezinu najranijem djetinjstvu, rastao 
bor, a možda i sad raste, tako da ne treba govoriti u prošlom vremenu. Borovi 
nisu ljudi, Alekseju Fjodoroviču, oni se dugo ne mijenjaju. I ona mi veli: 
»Mama, ja se sjećam tog bora kao kroz san« - eto vidite, »bor kao kroz san«i*! - 
nekako se drukčije izrazila, mislim da sam tu nešto pobrkala, glupa je ta riječ 
»bor«, samo mi je u vezi s tim rekla nešto tako originalno da se nikako ne bih 
usudila to prepričati. Ma i sve sam već zaboravila. E pa, do viđenja, ozbiljno 
sam potresena, vjerojatno ludim. Ah, Alekseju Fjodoroviču, ja sam već dva puta 
u životu ludjela i liječila se. Otiđite do Lise. Ohrabrite je kao što vi to najbolje 
znate. Lise! -vikne ona prilazeći vratima. - Evo sam ti dovela Alekseja 
Fjodoroviča koga si tako teško uvrijedila, ali se on nimalo ne ljuti, vjeruj mi, 
naprotiv, čudi se kako si to mogla i pomisliti! 
- Merci, maman,“ uđite, Alekseju Fjodoroviču. 


Aljoša uđe. Lise je bila nekako zbunjena i odjednom se sva zajapurila. 
Očito se nečeg stidjela pa je, kao što uvijek biva u takvim zgodama, navrat- 
nanos progovorila o nečem sasvim nevažnom, baš kao da je to nevažno jedino 
zanima u ovom času. 

- Mama mi je maloprije sve ispričala, Alekseju Fjodoroviču, sav taj slučaj 
sa dvjesta rubalja, i kako ste išli tamo... k tom jadnom časniku... ispričala mi je 
sav taj grozni slučaj, kako su ga uvrijedili, a, znate, iako mama priča vrlo 
nesuvislo... uvijek nešto preskače... ipak sam je slušala plačući. Što je, kako je 
bilo, jeste li mu predali taj novac, kako je sad taj nesretnik?... 


- U tome i jeste stvar što nisam, ali to vam je duga priča - odgovori 
Aljoša, kao da je i on najviše zabrinut zbog toga što nije predao novac, ali je 
Lise dobro zapazila da i on gleda u stranu i da se također trudi govoriti o 
sporednim stvarima. Aljoša je sjeo za stol i uzeo pripovijedati, ali se već nakon 
prvih riječi prestao snebivati i zanio Lizu svojim kazivanjem. Govorio je obuzet 
snažnim osjećanjem i nedavnim neobičnim dojmovima, i pošlo mu je za rukom 
ispripovjediti sve lijepo i potanko. On je i prije, još u Moskvi, dok je Lise bila 
još dijete, rado dolazio k njoj i pripovijedao joj čas o onome što je netom 
doživio, čas o onome što je pročitao, čas o nečemu iz svoga djetinjstva. 
Pokatkad su čak oboje zajedno maštali i izmišljali cijele priče, mahom vesele i 
smiješne zgode. Sad kao da su se odjednom oboje prenijeli u ono vrijeme 

provedeno u Moskvi, prije dvije godine. Lise je bila duboko ganuta njegovim 
kazivanjem. Aljoša joj je uspio toplo oslikati »Iljušečkin« lik. Kad je pak opisao 
do u tančine prizor kako je onaj nesretnik zgazio novac, Lise je pljesnula 
rukama i, obuzeta neodoljivim osjećajima, uzviknula: 


- I niste mu predali novac, pustili ste ga da pobjegne! Bože moj, da ste bar 
potrčali za njim i sustigli ga... 

- Ne, Lise, bolje je što nisam potrčao - reče joj Aljoša, ustane sa stolice i 
zabrinuto se ushoda po sobi. 

- Kako bolje, zašto bolje? Pa sad su oni ostali bez kruha, propast će! 


- Neće jer im tih dvjesta rubalja ipak neće izmaknuti. Sutra će ih on ipak 
primiti. Sutra će ih sigurno primiti - reče Aljoša hodajući zamišljeno amo-tamo. 
Odjednom zastane pred njom i nastavi: - Znate, Lise, ja sam tu ipak pogriješio, 
ali je i ta pogreška ispala na dobro. 


- Kakva pogreška, i kako to na dobro? 


- Pa evo kako, to vam je plašljiv čovjek i slab karakter. Silno ispaćen i 
dobar čovjek. Ja sad neprestano mislim: na što se on odjednom toliko uvrijedio 
da je zgazio novce, vjerujte mi da do zadnjeg časa nije znao da će ih zgaziti. I 
eto, sad mi se sve čini da ga je štošta uvrijedilo, i da nije ni moglo biti drukčije 
u njegovu položaju... Prvo, uvrijedio se već i na to što se previše obradovao tom 
novcu i što to nije preda mnom prikrio. Da se obradovao, ali ne previše, da nije 
toliko pokazao, da se prenemagao kao što se i drugi prenemažu kad primaju 
novac, onda bi to još mogao nekako podnijeti i primiti ga, ali se previše iskreno 
obradovao, a upravo je to ono uvredljivo. Ah, Lise, to vam je iskren i dobar 
čovjek, a u tome i jest sva nevolja u takvim slučajevima! Za sve vrijeme dok je 
govorio, glas mu je bio toliko slab, malaksao, a govorio je tako brzo, brzo, sve 
se nešto hihotao, ili pak plakao... i zaista, plakao je, toliko je bio razdragan... i o 
kćerima je svojim govorio... i o zaposlenju koje će dobiti u drugom gradu... I tek 
što je istresao dušu, odjednom se postidio što je to učinio preda mnom. I tog 
sam mu časa zato i omrznuo. A on vam je od onih strašno stidljivih siromaha. 
Najviše se pak uvrijedio zato što me prenaglo prihvatio za prijatelja i što se tako 
brzo predao; najprije je nasrtao na mene i plašio me, a onda me odjednom, čim 
je ugledao novac, počeo grliti. Jer stvarno me grlio, neprestano me dodirivao. 
Eto, upravo je tako nekako morao doživjeti sve to poniženje, a onda sam baš i ja 
pogriješio, grdno pogriješio: odjednom sam mu rekao da će još dobiti novaca 
ako mu ne dotekne za selidbu u drugi grad, da ću mu čak i ja dati od svojih 
koliko god hoće. Eto, to ga je odjednom zaprepastilo: otkud sam se sad ja našao 

da mu pomažem? Znate, Lise, uvrijeđenu je čovjeku stvarno teško kad svi na 
njega počnu gledati kao dobrotvori... to sam već čuo, to mi je »starac« rekao. Ne 
znam kako bih se izrazio, ali sam to višeput i sam vidio. Pa i ja se upravo tako 
osjećam. A najvažnije je to što je on, iako do zadnjeg časa nije znao da će 
zgaziti novčanice, ipak to naslućivao, o tom nema dvojbe. Zato je i bio onako 
silno oduševljen što je to naslućivao... Premda je sve to tako ružno, na kraju će 
sve najbolje ispasti. Ja stvarno mislim da će najbolje ispasti, da bolje ne bi 
moglo ni biti... 

- Zašto, zašto ne bi moglo bolje biti? - uzvikne Lise gledajući Aljošu u 
čudu. 

- Zato, Lise, što bi se on, da nije zgazio taj novac nego ga uzeo, kad bi se 
vratio kući, nakon sat vremena, rasplakao zbog svoga poniženja, to bi se 
svakako dogodilo. Rasplakao bi se i možda bi sutra u cik zore došao k meni, 
bacio mi te novčanice i zgazio ih kao maloprije. A sad je otišao strašno ponosan 
i kao pobjednik, iako zna da je »sam sebe upropastio«. Prema tome, sad ništa 
lakše neće biti nego natjerati ga da primi tih dvjesta rubalja najkasnije do sutra 
zato što je zasvjedočio svoju čast, bacio novac i zgazio ga... Ipak nije mogao 
znati, kad ga je gazio, da ću mu ga ja sutra opet donijeti. A novac mu je i te kako 
potreban. Koliko god bio ponosan, razmišljat će već danas o tome kakve se 
pomoći odrekao. Po noći će još više razmišljati, sanjat će novčanice, a sutra 
ujutro bit će već možda spreman da dotrči do mene i zamoli me za oproštenje. A 
ja ću se onda pojaviti kod njega i reći mu: »Evo, dokazali ste da ste ponosan 
čovjek, a sad uzmite taj novac i oprostite nam!« I uzet će ga! 


Aljoša je nekako zanosno izgovorio te riječi: »I uzet će ga!« Lise mu je 
zapljeskala. 

- Ah, to je istina, ah, sad mi je to odjednom potpuno jasno! Ah, Aljoša, a 
otkud vi sve to znate? Tako mlad a već zna što se zbiva u duši... Ja se nikad ne 
bih tome dosjetila... 


- Sad je najvažnije da ga uvjerimo da je svima nama ravan, iako uzima 
novac od nas - produži Aljoša u svom zanosu - i ne samo da nam je ravan nego i 
da je iznad nas... 


- »I da je iznad nas« - divota, Alekseju Fjodoroviču, govorite samo dalje, 
govorite! 


- Mislim da se nisam dobro izrazio... da je iznad nas... ali ništa za to jer... 


- Ma ništa, ništa, dakako, ništa za to! Oprostite, Aljoša dragi... Znate da 
vas sve dosad nisam pravo poštovala... odnosno, poštovala sam vas, ali kao 

ravnog sebi, a sad vidim da ste iznad mene... Dragi moj, ne ljutite se na mene 
što se »pravim duhovita« - nadoda vrlo osjećajno. - Ja sam vam mala i smiješna, 
ali vi, vi... Čujte, Alekseju Fjodoroviču, a nismo li mi u ovom našem 
prosuđivanju, to jest vašem... ma ne, bolje reći našem... da nema možda ipak tu 
prezira prema njemu, prema tom nesretniku... u tome što mu dušu ovako 
analiziramo, nekako s visoka, a? U tome što smo tako pouzdano zaključili da će 
primiti taj novac, a? 

- Ne, Lise, nema tu nikakvog prezira - odlučno odgovori Aljoša kao da je 
već bio spreman na to pitanje. - Razmišljao sam ja o tome kad sam išao ovamo. 
Pomislite i sami kakav tu može biti prezir kad smo i mi isto takvi kao i on, kad 
su i svi ostali isti takvi kao i on. Jer i mi smo isto takvi, nismo ništa bolji. A kad 
bismo i bili bolji, bili bismo na njegovu mjestu isto takvi... Ne znam kako vi, 
Lise, ali ja mislim da sam u koječemu sitna duša. A on nije sitna duša, naprotiv, 
vrlo je tankoćutan... Ne, Lise, nema tu nikakva prezira prema njemu! Znate, 
Lise, jednom mi je moj »starac« rekao: na ljude treba paziti kao na djecu, a na 
neke od njih kao na bolesnike u bolnici... 

- Ah, Alekseju Fjodoroviču, ah, dragoviću moj, hajde da pazimo na ljude 
kao na bolesnike! 

- Dobro, Lise, ja hoću, samo što nisam još posve spreman; koji put sam 
vrlo nestrpljiv, a drugi put ništa ne vidim. Vi ste nešto drugo. 

- Ah, ne bih rekla! Alekseju Fjodoroviču, da znate kako sam sretna! 

- Kako je lijepo od vas, Lise, što to kažete. 


- Alekseju Fjodoroviču, vi ste neobično dobri, ali ponekad ste nekako 
pedantni... ali kad vas čovjek bolje pogleda, uopće niste pedantni. Dajte 
pogledajte na vrata, polako ih otvorite, da vidite ne prisluškuje li nas mamica - 
odjednom će Lise nekakvim nervoznim, žustrim šaptom. 

Aljoša ode do vrata, odškrine ih i izvijesti je da ih nitko ne prisluškuje. 


- Hodite amo, Alekseju Fjodoroviču - produži Lise crveneći se sve više - 
dajte mi ruku, tako, vidite! Čujte, moram vam nešto važno priznati: ono 
jučerašnje pismo nisam vam napisala u šali, nego ozbiljno... 

I pokrije oči rukom! Bilo je očito da se stidi to priznati. Odjednom ga 
uhvati za ruku i munjevito je poljubi tri puta za redom. 

- Ah, Lise, to je zbilja divno - radosno usklikne Aljoša. - Pa i ja sam bio 
čvrsto uvjeren da pišete ozbiljno. 

- Uvjereni, ma nemojte! - i naglo odmakne njegovu ruku, ali je ne ispusti 

iz svoje, crveneći se kao rak i smijući se sitnim, sretnim smijehom. - Ja njemu 
ruku poljubim, a on meni kaže: »Divno!« 


Ipak ga je neopravdano karala jer je i Aljoša bio silno zbunjen. 


- Ja bih volio, Lise, da vam se uvijek sviđam, samo ne znam kako da to 
postignem! - probrglja on na jedvite jade i također pocrveni. 


- Aljoša dragi, vi ste hladni i drski. Vidite, molim vas! Izvolio me izabrati 
za supružnicu, a onda se lijepo smirio! Bio je već i prije uvjeren da mu pišem 
ozbiljno, zamislite! To nije ništa drugo nego drskost! 

- Pa zar je to loše što sam bio u to uvjeren? - nasmije se najednom Aljoša. 

- Ma naprotiv, Aljoša, ne može biti bolje - reče Lise gledajući ga nježno i 
sretno. Aljoša je stajao, ali ruka mu je svejednako bila u njezinoj. Iznenada se 
sagne i poljubi je ravno u usta. 


- A što je sad ovo? Što vam je? - uzvikne Lise. Aljoša se do kraja smete. 


- Ma oprostite ako sam pogriješio... Možda je ovo zbilja strašno glupo... 
Rekli ste da sam hladan, a ja sam vas onda poljubio... Samo, sad vidim da je 
ispalo glupo... 

Lise se nasmije i pokrije lice rukama. 


- Pa još u toj mantiji! - otme joj se kroz smijeh, ali se naglo prestane 
smijati i uozbilji, štoviše, postane gotovo stroga. 

- Eh, Aljoša, još ćemo se suzdržavati od poljubaca zato što se ni vi ni ja ne 
znamo još ljubiti, a moramo još i dugo čekati - iznenada završi. - Recite mi 
radije zašto vi, koji ste tako pametni, tako pronicavi, koji tako dobro sve 
zapažate, zašto uzimate mene, ovakvu ludu, bolesnu ludicu? Ah, Aljoša strašno 
sam sretna jer vas uopće nisam vrijedna. 


- Jeste, Lise, vrijedni ste me. Ja ću ovih dana zauvijek napustiti manastir. 
A znam, kad se vratim u svijet, da se moram oženiti. Tako mi je i on zapovjedio. 
A koju bih bolju od vas uzeo... i tko bi mene osim vas uzeo? Ja sam o tome već 
razmišljao. Prvo, vi me poznajete odmalena, a drugo, imate mnoge sposobnosti 
kojih ja nemam. Duša vam je veselija od moje, a što je najvažnije, neviniji ste 
od mene, ja sam već štošta iskusio... Eh, ne znate vi da sam i ja Karamazov! 
Ništa za to što se vi smijete i šalite, pa i na moj račun; dapače, smijte se, meni je 
to drago... Ali vi se smijete kao mala djevojčica, a mislite kao mučenica... 

- Kao mučenica? Kako to? 


- Da, Lise, pa uzmimo samo ono vaše pitanje: da mi možda ne preziremo 
tog nesretnika kad mu tako seciramo dušu - to je pitanje jedne mučenice... eto 

vidite, ne znam kako bih se izrazio, ali u koga se javljaju takva pitanja, taj može 
i sam patiti. Vi ste već i do sada, sjedeći u kolicima, morali o mnogo čemu 
razmišljati... 

- Aljoša, dajte mi ruku, što se otimate? - izusti Lise glasom nekako 
malaksalim od sreće, klonulim. - Čujte, Aljoša, a kako ćete se obući kad 
napustite manastir, u kakvo odijelo? Nemojte se smijati, nemojte se srditi, to je 
za mene vrlo, vrlo važno. 


- O odijelu, Lise, još nisam razmišljao, ali obući ću kakvo god želite. 
- Htjela bih da nosite tamnoplavi samteni sako, bijeli prsluk od pikea, i 


sivi, mekani, pusteni šešir... A recite, jeste li zbilja povjerovali da vas ne volim 
kad sam se maloprije odrekla onog svog jučerašnjeg pisma? 

- Ne, nisam vam povjerovao. 

- O, nesnosni, nepopravljivi čovječe! 

- Znao sam, vidite, da vi mene... čini se, volite, ali sam se pravio da vam 
vjerujem da me ne volite, kako bi vam bilo... lakše... 

- To je još gore! A najgore je i najbolje od svega, Aljoša, što ja vas strašno 
volim. Prije nego što ste došli, rekla sam sama sebi: zatražit ću od njega da mi 
vrati ono moje jučerašnje pismo, pa ako mi ga mirno izvadi iz džepa i vrati (što 
se od njega uvijek može i očekivati), to će značiti da me uopće ne voli, da ništa 
ne osjeća prema meni, da je naprosto glup i nedostojan mladac, i da sam 
propala. Ali vi ste ostavili pismo u ćeliji i to me ohrabrilo: a jeste li ga možda 
ostavili u ćeliji zato što ste naslutili da ću zatražiti da mi ga vratite - pa da mi ga 
ne morate vraćati? Je li tako bilo? Je li da je bilo? 

- Oh, Lise, uopće nije tako, to je pismo bilo i onda i sada kod mene, evo, u 
ovom džepu, evo ga! 

I Aljoša izvadi smijući se pismo i pokaže joj ga izdaleka. 

- Samo vam ga neću vratiti, možete ga gledati samo u mojoj ruci. 

- Kako? Onda znači da ste mi slagali, vi monah pa slagali? 


- Recimo da sam i slagao - smijao se i dalje Aljoša - slagao sam da vam ne 
moram vratiti pismo. Baš mi je drago ovo pismo - nadoda odjednom vrlo 
osjećajno i ponovo pocrveni. - Dovijeka će mi biti drago, i nikad ga nikom neću 
dati. 

Lise ga je gledala ushićeno. 


- Aljoša - propenta iznova - pogledajte na vrata, da mama možda ne 
prisluškuje? 


- Dobro, Lise, pogledat ću, samo zar ne bi bilo bolje da ne gledam, a? 
Zašto da sumnjičimo vašu majku za takvu podlost? 


- Kakvu podlost? Za kakvu podlost? Pa ona ima pravo prisluškivati kćer, 
nije to nikakva podlost - plane Lise. - Budite uvjereni, Alekseju Fjodoroviču, 
kad ja budem majka, i kad budem imala ovakvu kćer kao što sam ja, da ću i ja 
nju svakako prisluškivati. 

- Zar zbilja, Lise? Ali to nije lijepo. 

- Ah, Bože moj, što je u tome podlo? Kad bi prisluškivala kakav obični 
mondenski razgovor, to bi bilo podlo, ali ovdje se rođena kći zatvorila u sobu s 
mladićem... Čujte, Aljoša, da znate da ću i ja vas nadzirati čim se vjenčamo, i 
znajte još i to da ću vam sva pisma otvarati i sve čitati... Toliko da unaprijed 
znate... 


- Pa dobro, kad je tako... - promrmlja Aljoša - samo to ipak nije lijepo... 


- Ah, kakav prezir! Aljoša dragi, nećemo se valjda svađati od samog 
početka - radije ću vam reći svu istinu: dakako da je vrlo ružno prisluškivati, i 
dakako da ja nisam u pravu nego vi, ali ja ću vas ipak prisluškivati. 


- Prisluškujte! Sto se mene tiče, nećete ništa uvrebati - nasmije se Aljoša. 


- A hoćete li vi, Aljoša, mene slušati? I to treba da unaprijed izvedemo 
načistac. 


- Vrlo rado, Lise, svakako, samo ne u onim glavnim stvarima. Ako se ne 
budete sa mnom slagali u glavnim stvarima, ipak ću učiniti onako kako mi 
dužnost nalaže. 


- Tako treba. Onda znajte da sam i ja spremna ne samo da vas slušam u 
glavnim stvarima nego i da ću vam, dapače, u svemu popuštati i, evo, kunem 
vam se da će biti tako, u svemu i dovijeka - vatreno uzvikne Lise - i bit ću 
sretna, sretna zbog toga! I ne samo to, nego vam se kunem da nikad neću 
prisluškivati, ama baš nikad, da nijedno vaše pismo neću pročitati, zato što ste 
vi u pravu, a ne ja. I premda ću ginuti od želje da prisluškujem, znam, ipak to 
neću učiniti zato što vi smatrate da je to nečasno. Vi ste sad nešto kao moja 
providnost... Čujte, Alekseju Fjodoroviču, zašto ste vi tako tužni svih ovih dana, 
i jučer i danas; znam da imate briga, nevolja, ali zapazila sam da vas uz to muči 
i neka posebna tuga, potajna možda, a? 

- Da, Lise, i potajna - turobno izusti Aljoša. - Vidim da me volite kad ste 
to pogodili. 

- A kakva je to tuga? Zbog čega? Možete li mi to reći? -bojažljivo ga 

zamoli Lise. 

- Poslije ću vam reći, Lise... poslije... - smete se Aljoša. - Sad me možda 
ne biste ni shvatili. A možda vam i ne bih to znao pravo reći. 

- Znam, osim toga, da vas muče i braća, otac? 

- Da, i braća - potvrdi Aljoša nekako zamišljeno. 

- Ja, Aljoša, ne volim vašeg brata Ivana Fjodoroviča - odjednom 
pripomene Lise. 

Aljoša se pomalo začudi ovim riječima, ali se ne osvrne na njih. 

- Braća moja upropaštavaju sami sebe - produži on - pa i otac. Ali i druge 
upropaštavaju zajedno sa sobom. Tu vam je posrijedi »karamazovska zemaljska 
sila«, kako se otac Pajsije nedavno izrazio - zemaljska i mahnita, sirova... Ne 
znam čak ni da li duh Božji lebdi nad tom silom. Samo znam da sam i ja 
Karamazov... A jesam li i monah, monah? Jesam li monah, Lise? Niste li 
maloprije rekli da sam monah? 


- Jesam, rekla sam. 

- A možda ni u Boga ne vjerujem. 

- Vi da ne vjerujete, što vam je? - tiho i oprezno izusti Lise. 

Ali Aljoša joj ne odgovori. Bilo je u tim njegovim odviše nenadanim 
riječima nečega odviše tajanstvenog i odviše subjektivnog, možda i njemu 
samom nejasnog, ali nečega što ga je nedvojbeno već poodavno mučilo. 


- I eto sad, uz sve ostalo, odlazi mi i prijatelj, glavni čovjek na svijetu 
napušta ovaj svijet. Kad biste samo znali, Lise, kad biste samo znali koliko sam 
vezan, koliko sam duševno vezan s tim čovjekom! I eto, sad ću ostati sam... 
Doći ću k vama, Lise... Ubuduće ćemo biti zajedno... 


- Da, zajedno, zajedno! Odsad ćemo uvijek biti zajedno, do kraja života. 
Hajde, poljubite me, dopuštam vam. 

Aljoša je poljubi. 

- A sad idite, Krist bio s vama! (I ona ga prekriži.) Idite što prije k njemu, 
dok je još živ. Vidim da sam vas previše zadržala. Danas ću se moliti za njega i 
za vas. Aljoša, bit ćemo sretni! Hoćemo li biti sretni, hoćemo li? 


- Rekao bih da hoćemo, Lise. 


Kad je odlazio od nje, Aljoša je zaključio da će biti bolje da ne svraća do 
gospođe Hohlakove, pa se nije ni oprostio s njom nego je pošao odmah van. 
Međutim, tek što je otvorio vrata i izašao na stubište, gospođa Hohlakova 

iskrsne odnekud preda nj. Od prve njene riječi dosjeti se da ga je tu navlaš 
čekala. 


- Alekseju Fjodoroviču, to je strašno. To su vam sve same djetinjarije i 
gluparije. Nadam se da vam neće pasti na pamet da se zanosite... Sve su to 
gluposti, gluposti, gluposti! - navali ona na njega. 

- Samo nemojte to njoj govoriti - reče joj Aljoša - jer će se uzrujati, a to bi 
joj moglo naškoditi. 

- Drago mi je što čujem razboritu riječ od razborita mladića. Treba li ovo 
shvatiti da se slažete s njom samo zato što joj ne želite, iz samilosti prema 
njezinoj bolesti, proturječiti, da je ne rasrdite? 

- Ma ne, nipošto, razgovarao sam s njom sasvim ozbiljno - odlučno 
ustvrdi Aljoša. 


- Ali ozbiljnost je tu nemoguća, nezamisliva, a da znate, prvo, da vas 
nikad više neću primiti u kuću, i drugo, da ću otputovati i odvesti nju sa sobom. 

- Ali zašto? - upita je Aljoša. - Pa to je još tako daleko, treba pričekati 
možda još i godinu i pol dana. 

- Ah, Alekseju Fjodoroviču, to je, naravno, istina, a za godinu i pol dana vi 
ćete se s njom tisuću puta posvaditi i razići. A ja sam tako nesretna, nesretna! 
Iako su to sve same djetinjarije, mene je to ipak dotuklo. Sad sam vam ja kao 
Famusov u posljednjem prizoru, vi ste Čacki a ona SofjalZ, a zamislite, ja sam 
navlaš sad istrčala ovamo na stubište da vas dočekam, a i tamo se sve ono 
sudbonosno odigralo na stubištu. Sve sam čula, jedva sam se svladala. Eto, sad 
se tek vidi otkud sve one noćašnje strahote i svi ti nedavni napadaji histerije! 
Kćeri ljubav a majci smrt. Sve će me ovo otjerati u grob. A sad ono drugo i 
najvažnije: kakvo je to pismo koje vam je ona napisala, pokažite mi ga odmah, 
odmah! 


- Ne, ne treba. Nego, recite kako zdravlje Katerine Ivanovne, to mi je 
zbilja važno. 

- I dalje leži u bunilu, nije došla k sebi; tu su joj i tetke, samo kukaju i 
prave se važne preda mnom, a Gercenštube je došao i toliko se prepao da nisam 
znala što ću s njim i kako da mu pomognem, već sam htjela poslati po liječnika. 
Odvezli su ga kući mojom kočijom. I sad odjednom, kao kruna svemu, vi s tim 
pismom! Istina je da sve to dolazi u obzir tek za godinu i pol. Preklinjem vas 
svim velikim i svetim, vašim »starcem« na samrti, pokažite mi to pismo, 
Alekseju Fjodoroviču, ipak sam joj ja mati! Držite ga, ako hoćete, u rukama, da 
ga pročitam iz vaših ruku. 


- Ne, neću vam ga pokazati, Katerino Osipovna, čak i kad bi ona dopustila, 
ne bih vam ga pokazao. Doći ću opet sutra pa ćemo, ako hoćete, porazgovarati o 
svemu i svačemu, a sad zbogom. 


I Aljoša izjuri sa stubišta na ulicu. 


II 


SMERDJAKOV S GITAROM 


Nije imao ni mnogo vremena. Još dok se opraštao s Lizom, palo mu je 
nešto na pamet: pomisao kakvom bi lukavštinom što prije ulovio brata Dmitrija, 
koji se očito skriva od njega? Bilo je već prilično kasno, prošlo je bilo dva sata 
po podne. Aljoša je svim svojim bićem žudio za manastirom, za svojim 
»velikanom« na samrti, ali je potreba da se vidi s bratom Dmitrijem sve 
nadjačala: u glavi mu je svakim trenutkom sve više jačalo uvjerenje o 
neminovnoj, užasnoj katastrofi koja samo što se nije dogodila. U čemu bi 
zapravo bila ta katastrofa, i što bi on ovog časa želio reći bratu, možda ne bi 
znao ni sam kazati. »Neka moj dobrotvor umre i bez mene, ali bar neću 
zamjerati sebi do kraja života da sam možda mogao nešto spasiti a nisam, nego 
sam prošao mimo hitajući kući. Ako ovako postupim, postupit ću prema 
njegovoj velikoj volji.« 

Plan mu je bio u tome da zaskoči brata Dmitrija, naime da kao i jučer 
preskoči preko onog pletera, upadne u vrt i sakrije se u onu sjenicu. »Ako nije 
tamo,« mislio je Aljoša, »onda se neću javljati ni Fomi ni gazdaricama, nego ću 
se pritajiti i čekati u sjenici, makar i do večeri. Ako i dalje vreba na Grušenjku, 
onda će vjerojatno doći i u sjenicu...« Uostalom, Aljoša nije mnogo razmišljao o 
pojedinostima svoga plana, ali je nakanio provesti ga u djelo, pa makar i ne 
stigao danas u manastir... 


Sve je glatko prošlo: prešao je preko pletera gotovo na istom mjestu kao i 
jučer i došuljao se do sjenice. Nije želio da ga primijete: i gazdarica i Foma (ako 
je on tu) možda su na bratovoj strani i slušaju njegove naloge, što će reći da 
neće pustiti Aljošu u vrt ili da će mu brata na vrijeme obavijestiti da ga traže i 
raspituju se za nj. U sjenici nije nikog bilo. Aljoša sjedne na isto mjesto kao i 


225 


jučer i počne čekati. Razgledao je sjenicu, učinilo mu se, tko zna zašto, da je 
kudikamo trošnija i starija nego jučer, učini mu se ovaj put posve oronula. Dan 
je inače bio vedar kao i jučer. Na zelenom je stolu ostao okrugao otisak, zacijelo 
od čašice konjaka koji se prolio. Glavom su mu se motale puste i jalove misli 
kao i za svakog dosadnog čekanja: primjerice, zašto je, kad je ušao ovamo, sjeo 
baš na ono isto mjesto na kojem je sjedio jučer, a zašto ne na neko drugo? 
Napokon se rastuži, rastuži od neizvjesnosti koja ga je uznemirivala. Ali nije 
sjedio ni četvrt sata kadli iznenada, odnekud iz blizine, začuje svirku gitare. 
Netko je sjedio, ili je netom bio sjeo, na najviše dvadesetak koraka od njega, 
negdje u grmlju. Aljoša se odjednom prisjeti da je jučer, kad je odlazio od brata 
iz sjenice, vidio, ili mu se pričinilo da vidi, pred sobom, lijevo uz plot, usred 
grmlja, nisku zelenu staru klupicu. Na nju su valjda sada sjeli neki gosti. Ali 
koji? Odjednom muški glas zapjeva sladunjavim falsetom prateći sam sebe na 
gitari: 


Nepobjedivom silom 
Združen sam sa milom, 
Gospode pom-i-iluj 
Mene i nju! 

Mene i nju! 

Mene i nju! 


Glas umukne. Pjevao je to neki lakajski tenor u lakajskoj maniri. 
Odjednom drugi, ženski glas progovori nježno i nekako bojažljivo, ali i 
poprilično izvještačeno: 

- A što nam niste tako dugo dolazili, Pavle Fjodoroviču, što nas jednako 
prezirete? 

- Ni govora, molim lijepo - odgovori muški glas, pristojno doduše ali 
nadasve odajući ozbiljno i odlučno dostojanstvo. Vidjelo se da muškarac vodi 
glavnu riječ a da mu se žena umiljava. »Rekao bih da je taj muškarac 
Smerdjakov,« pomisli Aljoša, »bar ako je suditi po glasu, a žena je valjda kći 
gazdarice ove kućice, ona koja je došla iz Moskve, koja nosi haljinu s povlakom 
i dolazi k Marfi Ignatjevnoj po juhu...« 


- Strašno volim svaku pjesmu ako je skladna - produži ženski glas. - A što 
ne pjevate dalje? 


Muškarac ponovo zapjeva: 


Carska okrunjena glava, 
Nek je moja draga zdrava! 
Gospode pom-i-iluj 

Mene i nju! 

Mene i nju! 

Mene i nju! 


- Prošli put je bilo još nekako ljepše - pripomene ženski glas. - Onda ste o 
kruni rekli ovako: »Tek da mi je draga zdrava!« Tako je bilo ipak nekako 
nježnije, valjda ste danas to zaboravili? 


- Pjesmice su gluposti, molim lijepo - odvali Smerdjakov. 
- Ah, ne, ja strašno volim pjesmice. 


- Što se pjesmica tiče, to su vam prave pravcate gluposti, molim lijepo. Pa 
recite i sami: ko uopće govori u rimama? A i kad bi počeli svi govorit u rimama, 
čak i po naredbi vlasti, šta bi uopće mogli iskazat? Od pjesmica vam slaba fajda, 
Marja Kondratjevna. 


- Kako ste vi samo u svemu tako pametni, kako se samo u sve razumijete! 
- umiljavao se sve više ženski glas. 

- Mogo bi ja i puno više, i znao bi ja puno više, molim lijepo, da me ne 
bije sudbina odmalena. Ja bi u dvoboju ubio iz pištolja svakoga ko bi mi reko da 
sam hulja jerbo sam rođen bez oca od Smrdljive, a oni su mi u Moskvi to u brk 
govorili, a doznali su sve to ovdale od Grigorija Vasiljeviča. On mi zamjera što 
se bunim protiv svog rođenja, veli mi: »Ti si joj utrobu raznio!« Ako i jesam, 
ipak bi rađe da su me ubili još u utrobi pa da nisam ni došo na svijet, molim 
lijepo! Na pijaci su pričali, a i vaša je mati, u svojoj silnoj netaktičnosti, 
razvezla preda mnom o tome kako je moja mati imala koltuni“! na glavi, kako 
je bila tek malčice viša od dva aršina. Zašto kaže malčice kad može jednostavno 
malo ko što govori sav svijet? Htjela se valjda nježno izrazit, a to vam je 
takorekuč seljačka nježnost, pravi seljački osjećaji. Može li ruski seljak imat 
osjećaja ko obrazovan čovjek? Zbog svoje neukosti ne može vam on imat 
nikakvih osjećaja. Ja bi još odmalena, čim bi recimo čuo da ko kaže malčice, 
najrađe glavom udario o zid. Ja vam, Marja Kondratjevna, mrzim svu Rusiju. 


- E, da ste pitomac vojne akademije il mladi husar, ne bi tako govorili, 
nego bi sablju isukali i ustali u obranu Rusije. 


- Ja ne samo što ne bi volio bit vojni husar, Marja Kondratjevna, nego bi, 
naprotiv, najrađe sve vojnike pobio. 


- A ko bi nas onda branio kad bi navalio neprijatelj? 


- Ma zašto bi se uopće branili, molim lijepo? Dvanaeste je bila velika 
najezda na Rusiju imperatora francuskog Napoleona Prvog, oca ovoga 
današnjega, šteta što nas nisu onda pokorili ti Francuzi: pametan bi narod 
pokorio jako glup narod i pripojio ga sebi. Onda bi i kod nas bio sasma drugi 
red. 


- Ma ko da su oni tamo bolji od naših! Ja ne bi ponekog našeg gizdelina 
dala ni za trojicu mladih Engleza - nježno izusti Marja Kondratjevna, zacijelo 
popraćajući u tom času svoje riječi pogledom punim čežnje. 

- To vam sve ovisi o tome ko koga obožava, molim lijepo. 


- Ali vi ste sami baš ko neki stranac, ko kakav pravi plemeniti stranac, 
kažem vam, iako se crvenim od stida. 


- Ako baš želite znat, po razvratu i tamošnji i naši mogu dat jedni drugima 
ruku. Sve su vam to same ništarije, molim lijepo, samo što tamošnji nose 
lakirane čizme, a naš nitkov u svom siromaštvu smrdi i ništa loše u tome ne 
vidi. Ruski narod treba šibat, molim lijepo, ko što je dobro jučer reko Fjodor 
Pavlovič, iako je on luđak skupa sa svojim sinovima. 


- Pa sami ste rekli da puno držite do Ivana Fjodoroviča. 


- Samo što je za mene reko da sam smrdljivi lakaj. Misle da bi se ja mogo 
pobunit, al se varaju. Samo kad bi imo u džepu pristojnu svotu, ne bi mene 
odavno ovdje bilo. Dmitrij Fjodorovič gori je od svakog lakaja i ponašanjem, i 
pameću, i neimaštinom, i ništa pod bogom ne zna radit, a ipak ga svi poštuju. Ja 
sam, recimo, samo »sudoper«, al bi uz malo sreće mogo u Moskvi otvorit, na 
Petrovci, kafe-restoran. Jerbo ja znam priređivat specijalitete, a niko vam od 
njih u Moskvi, osim stranaca, to ne zna. Dmitrij Fjodorovič je gologuz, molim 
lijepo, al ako pozove na dvoboj prvorođenog grofova sina, taj će mu izać na 
megdan, a po čemu je on bolji od mene, molim lijepo? Zato što je kudikamo 
gluplji od mene. Koliko je samo para spisko uludo! 

- Mislim da na dvoboju mora bit jako lijepo - pripomene iznenada Marja 
Kondratjevna. 


- Kako to mislite, molim lijepo? 


- Pa tako, sve je nekako strašno i junački, pogotovo kad mladi oficiri s 
pištoljima u rukama pucaju zbog neke ženske jedan na drugoga. Jednostavno 
lijepa slika. Ah, kad bi bar djevojke puštali da gledaju, ja bi to strašno volila 
vidit. 

- Dobro je za onoga koji cilja, al ako njega gađaju u njušku, onda se bome 
gadno osjeća. Smjesta bi vi pobjegli, Marja Kondratjevna. 

- Azarbi ivi pobjegli? 

Ali Smerdjakov je ne udostoji odgovora. Nakon kraće šutnje razlegne se 
opet svirka i Smerdjakov otpjeva u falsetu posljednji kuplet: 


Čemu se uopće trudit, 
Rađe ću se udaljit, 

I životom se sla-a-dit, 

U prijestolnici živovat! 
Jadikovat neću, 

Jadikovat nikad neću, 
Jadikovat zbilja ne kanim! 


Tad se dogodi nešto neočekivano: Aljoša odjednom kihne; na klupi učas 
zavlada muk. Aljoša ustane i pođe prema njima. Bijaše to doista Smerdjakov, 
uparađen, napomađen i, po svemu sudeći, nakovrčane kose, u lakiranim 
čizmicama. Gitara mu je ležala na klupi. Dama je pak bila Marja Kondratjevna, 
gazdaričina kći, u svijetloplavoj haljini, s povlakom od dva aršina. Bijaše to još 
mlađahna i ljepuškasta djevojka, ali posve okrugla lice i sva pjegava. 

- Hoće li se možda uskoro vratiti moj brat Dmitrij? - upita ih Aljoša što je 
mogao mirnije. 

Smerdjakov se polako pridigne s klupe, a za njim i Marja Kondratjevna. 


- Otkud bi ja mogo znat za Dmitrija Fjodoroviča? Druga bi stvar bila kad 
bi im ja bio čuvar - odgovori Smerdjakov tiho, razgovijetno i nehajno. 


- Ma samo sam vas pitao da li možda znate? - objasni mu Aljoša. 
- Ništa ja ne znam o njihovu boravištu, molim lijepo, a i nije mi do toga. 


- Pa upravo mi je brat rekao da ga vi obavještavate o svemu što se zbiva u 
kući, i da ste mu obećali da ćete ga obavijestiti kad dođe Agrafena 


Aleksandrovna. 
Smerdjakov polagano i hladnokrvno digne pogled na Aljošu. 


- A kako ste vi to izvoljeli ući vamo kad su vrata već sat vremena 
zarigljana? - zapita on netremice gledajući Aljošu. 

- Preskočio sam tamo iza prolaza preko ograde i došao ravno u sjenicu. 
Nadam se da ćete mi vi to oprostiti - obrati se Aljoša Marji Kondratjevnoj - 
morao bih se što prije vidjeti s bratom. 


- Ah, kako bi vam mi to mogli zamjerit - otegne Marja Kondratjevna, 
polaskana Aljošinom isprikom - kad i Dmitrij Fjodorovič često isto tako dolazi 
u sjenicu, pa se desi da i ne znamo a on već u sjenici. 


- Ja ga upravo tražim na sve strane, htio bih se svakako vidjeti s njim ili 
saznati od vas gdje se trenutno nalazi. Vjerujte mi da ga trebam radi nečega što 
je jako važno za njega. 

- On to nama nikad ne govori - propenta Marja Kondratjevna. 


- lako ja vamo dolazim ko znanac - opet će Smerdjakov - i mene je gadno 
pritisnuo, stalno me zapitkuje o gospodaru: šta je i kako je kod njih, ko im 
dolazi i ko odlazi, i šta mu još mogu kazat o njima? Dvaput mi je čak zaprijetio 
i smrću. 

- Kako to smrću? - začudi se Aljoša. 

- Pa šta je to za njega, molim lijepo, za njihov karakter koji ste jučer i 
sami izvoljeli vidit. Ako, veli, propustim Agrafenu Aleksandrovnu pa ona tamo 
kod njih prenoći, tebi prvom ode glava. Ja se njega jako bojim, molim lijepo, i 
kad se ne bi bojo još nečeg goreg, moro bi ga prijavit vlastima. Sam Bog zna što 
sve taj može napravit. 


- Neki dan mu je reko: »U avanu ću te istucat!« - dometne Marja 
Kondratjevna. 


- Pa ako je rekao »u avanu«, možda se samo našalio... - pripomene Aljoša. 
- Kad bih ga samo sad našao, mogao bih mu i o tome nešto reći... 


- Ja mogu samo nešto reć - kao da je Smerdjakov odjednom nakanio 
progovoriti. - Ja vam dolazim vamo ko stari znanac iz susjedstva, i zašto ne bih 
dolazio, molim lijepo? S druge strane, poslo me Ivan Fjodorovič jutros u zoru k 
njemu u stan, tamo u Jezersku ulicu, bez pisma, molim lijepo, samo s usmenom 
porukom da Dmitrij Fjodorovič svakako dođe u ovdašnju birtiju na trgu da 
zajedno ručaju. Ošo sam tamo, al nisam našo Dmitrija Fjodoroviča u njegovu 
stanu, a bilo je već osam sati. Rekli su mi da je bio, al da je već ošo i da ga neće 

bit cijeli dan - baš su mi tako rekle njegove gazde. Baš ko da su se dogovorili. 
Možebit baš sad u ovom času sjedi u toj birtiji s bratom svojim Ivanom 
Fjodorovičem jerbo Ivan Fjodorovič nije dolazio kući na ručak, a Fjodor 
Pavlovič je već prije sat vremena sam poručo i prilego da otpočine. Samo vas 
najponiznije molim da mu o meni i o ovome što sam vam reko ništa ne govorite, 
molim lijepo, jerbo bi me nizašto ubio. 


- Ivan je pozvao danas Dmitrija u gostionicu? - naglo ga priupita Aljoša. 
- Upravo tako, molim lijepo. 

- U gostionicu »Prijestolnicu«, na trgu? 

- Upravo tamo, molim lijepo. 


- To je lako moguće! - uzvikne Aljoša neobično uzbuđeno. - Hvala vam, 
Smerdjakove, to mi je zbilja važna obavijest, Idem odmah tamo. 


- Samo pazite da me ne odate, molim lijepo - dobaci Smerdjakov za njim. 
- Ne bojte se, budite bez brige, svratit ću u gostionicu tobože slučajno. 


- Ma kud ćete, čekajte, otključat ću vam vrata - dovikne za njim Marja 
Kondratjevna. 


- Ne treba, ovuda je bliže, opet ću ja preko plota. 


Vijest koju je saznao strašno je uzbudila Aljošu. Zaputi se do gostionice. 
Bilo mu je neprilično ulaziti u nju u svojoj mantiji, ali se mogao raspitati na 
stubištu i pozvati koga van. Međutim, čim se približio gostionici, otvori se 
jedan prozor i brat Ivan dovikne mu kroz prozor: 


- Aljoša, hoćeš li doći ovamo? Učinit ćeš mi veliku uslugu. 
- Kako ne bih došao, samo ne znam kako ću u ovoj odjeći? 


- Ma ja sam ti u zasebnoj sobi. Popni se ovamo gore a ja ću izaći pred 
tebe... 


Malo zatim Aljoša je sjedio uz brata. Ivan je sam objedovao. 


HI 


BRAĆA SE UPOZNAJU 


Ivan ipak nije bio u zasebnoj sobi. Bijaše to tek mjesto uz prozor ograđeno 
zaslonom, samo što drugi nisu mogli vidjeti one što sjede iza zaslona. Ta je soba 
bila prva do ulaza, s bifeom uz pobočni zid. Kroz nju su kadikad prolazili 
konobari. Od gostiju je tu bio samo jedan starkelja, umirovljeni časnik, koji je 
za stolom u kutu pio čaj. Ali se zato u ostalim sobama razlijegala uobičajena 
gostionička galama, odjekivalo dozivanje, otčepljivanje pivskih boca, sudaranje 
biljarskih kugli, svirao vergl. Aljoša je znao da Ivan gotovo nikad ne zalazi u tu 
gostionicu i da općenito ne voli krčme; stoga pomisli da se samo zato našao 
ovdje da se sastane s bratom Dmitrijem. Pa ipak, Dmitrija nije bilo. 

- Da ti naručim riblju juhu ili štogod drugo, ne živiš valjda samo na čaju? 
- uzvikne Ivan, očito vrlo zadovoljan što ga je ulovio. On je bio već poručio i 
sad je pio čaj. 

- Uzet ću juhu, a poslije može i čaj, ogladnio sam - veselo prihvati Aljoša. 

- A slatko od višanja? Imaju ga. Sjećaš li se kako si u djetinjstvu kod 
Polenova volio slatko od višanja? 


-Iti se toga sjećaš? Daj i slatko, i sad ga volim. 
Ivan pozvoni konobaru i naruči juhu, čaj i slatko. 


- Svega se ja, Aljoša, sjećam, sjećam se dobro tebe do tvoje jedanaeste 
godine, meni je tada bilo petnaest. Petnaest i jedanaest, to je tolika razlika da se 
braća u tim godinama uopće ne druže. Ne znam čak ni jesam li te volio. Kad 
sam otišao u Moskvu, prvih te se godina nisam ni sjetio. Poslije, kad si i ti 
došao u Moskvu, čini mi se da smo se jedanput negdje sreli. A evo, i ovdje sam 
već četvrti mjesec a da sve dosad nismo ni riječi progovorili. Sutra putujem i 
baš sam pomislio sjedeći ovdje: kako da se vidim s tobom da se oprostimo, kad 
ti naiđe. 

- A baš si poželio da se vidimo? 

- Da, htio bih da te upoznam jednom zasvagda, i da ti mene upoznaš. Pa da 
se onda oprostimo. Ja mislim da je najbolje upoznati nekoga na rastanku. 
Opazio sam kako me gledaš sva ova tri mjeseca, vidio sam ti u očima nekakvo 
iščekivanje, ali upravo to nikako ne trpim pa ti zato nisam ni pristupio. Ali na 
kraju sam te počeo poštovati: ovaj mladac, rekoh u sebi, stoji čvrsto na zemlji. 
Pazi, iako se sad smijem, ovo ti ozbiljno govorim. Pa i stojiš čvrsto na zemlji, je 
li? Ja volim takve čvrste ljude, na čemu god stajali, pa bili i takvi zelembaći kao 
što si ti. Na kraju mi tvoj pogled pun očekivanja nije bio ni najmanje neugodan; 
naprotiv, zavolio sam napokon taj tvoj pogled pun očekivanja... Sve mi se čini, 
Aljoša, da ti mene zbilja voliš? 


- Volim, Ivane. Brat Dmitrij kaže za tebe: Ivan je grob. A ja kažem: Ivan 
je zagonetka. Ti si još i sad za mene zagonetka, iako sam nešto već shvatio kod 
tebe, i to tek jutros! 

- A što to? - nasmije se Ivan. 

- Nećeš se naljutiti ako ti kažem? - nasmije se i Aljoša. 

- Reci! 

- Pa, to da si isto takav mladić kao i svi drugi dvadesettrogodišnjaci, isto 
takav mlad, mlađahan, svjež i divan dečko, pravi pravcati žutokljunac! Nisam te 
sad valjda jako uvrijedio? 

- Naprotiv, iznenadio si me jer ti se mišljenje podudara s mojim! - veselo i 
gorljivo uzvikne Ivan. - Vjeruješ li ti da sam ja, nakon onog našeg susreta kod 
nje, neprestano samo o tome razmišljao, o tom svojem dvadesettrogodišnjem 
žutokljunstvu, a ti si to sad odmah pogodio i odatle počeo. Znaš li što sam 
govorio sam sebi dok sam ovdje sjedio: kad ne bih vjerovao u život, kad bih 
izgubio povjerenje u voljenu ženu, kad bih posumnjao u opći svjetski poredak, 
kad bih se čak i uvjerio da je sve, naprotiv, totalni, prokleti i možda demonski 
kaos, kad bi me snašle sve strahote ljudskog razočaranja - svejedno bih htio i 
dalje živjeti, a kad sam već prinio taj pehar usnama, neću se odvojiti od njega 
dok ga god ne iskapim! Doduše, do svoje tridesete godine vjerojatno ću odbaciti 
pehar, makar ga i ne ispio do dna, i otići... ne znam kamo. Ali pouzdano znam 
da će do moje tridesete godine mladost u meni sve nadvladati - svako 
razočaranje, svaku odvratnost prema životu. Više puta sam se pitao: postoji li na 
svijetu očaj koji bi mogao nadvladati u meni tu mahnitu i možda nedoličnu žeđ 
za životom, i svaki put sam zaključio da nema takva očaja, naime opet do 
tridesete godine, a poslije mi se čini da neću više to ni sam željeti. Tu žeđ za 
životom neki sušičavi, balavi moralisti, napose pjesnici, često nazivaju 
podlošću. To je značajka, istinabog, donekle karamazovska, ta žeđ za životom, 
bez obzira na sve, ona i u tebi svakako čami, ali zašto bi bila podla? Na našem 
planetu, Aljoša, još je vrlo jaka centripetalna sila. Meni se baš živi i ja živim, 
makar i usprkos logici. Pa ma i ne vjerovao u opći svjetski poredak, dragi su mi 
ljepljivi listići što u proljeće propupaju, drago mi je plavo nebo, drag mi je po 
neki čovjek kojeg gdjekad, zamisli, i ne znaš zašto voliš, drag mi je po neki 
ljudski pothvat u koji si možda već odavno prestao vjerovati, a ipak ga iz navike 
od srca cijeniš. Evo, donijeli su ti juhu, želim ti dobar tek. Juha je izvrsna, dobro 
je ovdje priređuju. Htio bih otputovati u Evropu, Aljoša, ravno ću odavde 
otputovati; i eto, znam da ću svratiti još samo na groblje, ali na najdraže, 
najdraže groblje, mogu ti reći! Tamo počivaju dragi pokojnici, svaki nadgrobni 

kamen pripovijeda o minulom gorljivom životu, o takvoj strastvenoj vjeri u svoj 
pothvat, u svoju istinu, u svoju borbu i u svoju nauku da unaprijed znam da ću 
pasti na zemlju i ljubiti one kamenove i plakati nad njima - iako ću istodobno u 
dubini srca biti uvjeren da je to sve skupa već odavno samo groblje i ništa više. I 
neću plakati iz očaja već jednostavno zato što ću biti sretan zbog svojih 
prolivenih suza. Opit ću se vlastitim ganućem. Ja volim ljepljive proljetne 
listiće, plavo nebo, pa eto, to ti je! Tu nema govora o razumu, o logici, to voliš 
nutrinom svojom, utrobom, voliš ponajprije svoju mladenačku snagu... 
Razumiješ li ti štogod, Aljoška, od ove moje papazjanije, ili ne razumiješ? - 
nasmije se odjednom Ivan. 

- I te kako dobro razumijem, Ivane: čovjek bi htio voljeti nutrinom i 
utrobom - to si zbilja lijepo rekao, i strašno mi je drago što ti se toliko živi - 
usklikne Aljoša. - Ja mislim da najviše od svega na svijetu svi moraju voljeti 
život! 

- Voljeti život više nego njegov smisao? 

- Upravo tako, život treba zavoljeti prije logike, kao što ti kažeš, svakako 
prije logike, tek ćeš onda shvatiti i smisao. Ja to već odavno slutim. Ti si, Ivane, 
polovicu svoga posla obavio i ostvario: voliš živjeti. Sad se još treba potruditi 
oko druge polovice, pa ćeš se spasiti. 

- Ti me već spasavaš, a možda nisam još ni propao! A u čemu je ta tvoja 
druga polovica? 

- U tome što treba uskrisiti svoje mrtvace koji možda nikad nisu ni umrli. 
Hajde, dodaj mi čaj! Drago mi je, Ivane, što razgovaramo. 

- Ti si, vidim, u nekom nadahnuću. Ja strašno volim slušati takve 
professions de foii2! takvih ... iskušenika. Čvrst si ti čovjek, Aljoša. Je li istina 
da napuštaš manastir? 


- Istina je. Moj me »starac« šalje u svijet. 


- E pa, vidjet ćemo se još valjda u svijetu, susrest ćemo se do moje 
tridesete godine, kad se budem počeo odvajati od pehara. A otac naš, eto, neće 
da se odvoji od svog pehara do svoje sedamdesete godine, sanjari čak i o 
osamdesetoj, sam to veli i misli to sasvim ozbiljno iako je lakrdijaš. Stojeći na 
svom bludu, kao da na kamenu stoji... doduše, poslije tridesete možda i nemaš 
na čemu drugom stajati nego na tome... Ali do sedamdesete je nedostojno, bolje 
je do tridesete: možeš očuvati bar neki »privid plemenitosti« zavaravajući sam 
sebe. Jesi li vidio možda danas Dmitrija? 


- Ne, nisam, ali sam vidio Smerdjakova. 

I Aljoša mu ispripovjedi na brzinu ali potanko kako se sreo sa 
Smerdjakovom. Ivan ga je odjednom počeo vrlo zabrinuto slušati, čak ga je više 
puta zamolio da ponešto i ponovi. 


- Samo me zamolio da Dmitriju ne, govorim što mi je o njemu rekao - 
nadoda Aljoša. 


Ivan se smrkne i zamisli. 
- Jesi li se ti to zbog Smerdjakova smrknuo? - priupita ga Aljoša. 


- Da, zbog njega. Do vraga i on, stvarno sam se htio vidjeti sa Dmitrijem, 
ali sad više ne treba... - reče Ivan preko volje. 


-Iti, brate, zbilja tako brzo odlaziš? 
- Da. 


- A što će biti sa Dmitrijem i ocem? Kako će se to među njima završiti? - 
uznemireno će Aljoša. 


- Ati stalno istu kozu dereš! Ma što sam ja ovdje? Jesam li možda čuvar, 
što li, svoga brata Dmitrija? - odbrusi mu Ivan razdražljivo, ali se najednom 
nekako gorko osmjehne. - Kainov odgovor Bogu o ubijenom bratu, a? Možda si 
baš to pomislio ovog časa? Ali, do vraga, pa ne mogu ja zbilja ostati ovdje kod 
njih kao čuvar? Svoje sam poslove obavio i odlazim. Ne misliš valjda da sam 
ljubomoran na Dmitrija, da sam mu u ova tri mjeseca preotimao njegovu 
ljepoticu Katerinu Ivanovnu? Ma k vragu, imam ja i svojih poslova. Svoje sam 
poslove obavio i odlazim. Nedavno sam ih obavio, ti si mi svjedok. 


- Misliš na ono kod Katerine Ivanovne? 


- Da, kod nje, odjednom sam se oslobodio. Pa šta onda? Što je mene briga 
za Dmitrija? Dmitrij tu nema veze. Ja sam imao samo svoje poslove s 
Katerinom Ivanovnom. A znaš i sam da se Dmitrij, naprotiv, ponaša tako kao da 
sam ja u nekakvom dosluhu s njim. A ja njega nisam ništa molio, nego mi ju je 
on sam svečano predao i blagoslovio. Sve je to pomalo smiješno. Eh, Aljoša, 
kad bi samo znao kako mi je sad lako pri duši! Evo, ovdje sam sjedio i ručao, i 
vjeruj mi da sam već htio naručiti šampanjac da proslavim prvi sat svoje 
slobode. Uh, skoro pola godine - i odjednom sam sve zbacio sa sebe. A jučer još 
nisam ni slutio da to mogu bez po muke okončati, samo ako hoću. 


- Tako ti govoriš o svojoj ljubavi, Ivane? 

- O ljubavi, ako baš hoćeš, da, zaljubio sam se u gospođicu, u šiparicu. 
Mučio sam se s njom, i ona je mene mučila. Bdio sam nad njom... a odjednom je 
sve isparilo. Onda sam govorio onako nadahnuto, a kad sam izašao, prasnuo sam 

u smijeh - vjeruješ li mi? Da, doslovno je tako bilo! 


- Pa i sad govoriš o tome nekako veselo - pripomene Aljoša i zagleda se 
odjednom u njegovo stvarno razvedreno lice. 


- Ma otkud sam ja mogao znati da je uopće ne volim? He-he! A eto, 
pokazalo se da je ne volim. Ipak, kako mi se samo sviđala! Kako mi se čak i 
onda sviđala dok sam držao onu svoju govoranciju. I znaš da mi se još i sad 
strašno sviđa, a ipak je napuštam laka srca. Misliš da se hvalim? 


- Ne mislim. Samo što to možda i nije bila ljubav. 


- Aljoška - nasmije se Ivan - ne upuštaj se u prosudbe o ljubavi! Tebi to ne 
dolikuje. Ali kako si se samo tamo upleo, ajoj! Zaboravio sam te i poljubiti za 
to... I kako me samo mučila! Ono je odista bilo pravo mučenje. Ma znala je ona 
da ja nju volim! Mene je voljela, a ne Dmitrija - veselo je i dalje tvrdio Ivan. - 
Dmitrij joj je bio samo duševna muka. Sve ono što sam joj ja rekao živa je 
istina. Ali to je baš ono, ono glavno, što njoj treba možda petnaest ili čak 
dvadeset godina da se dosjeti da Dmitrija uopće ne voli, nego da voli samo 
mene, koga muči! A možda se i nikad neće tome dosjetiti, čak i usprkos 
današnjoj lekciji koju je dobila. Pa i bolje je ovako: ustao sam i otišao zauvijek. 
Da, zbilja, kako je ona sad? Što se tamo još dogodilo nakon mog odlaska? 

Aljoša mu ispripovjedi kako ju je spopala histerija i kako je sad, čini se, u 
nesvijesti i bunilu. 

- A da ne laže ta Hohlakova? 


- Ne bih rekao. 


- Treba provjeriti. Od histerije, uostalom, nikad nitko nije umro. Pa i neka 
je, te histerije, Bog je iz ljubavi dao ženama histeriju. Neću više uopće ići tamo. 
Cemu da se namećem? 


- Ipak si joj rekao da te nikad nije voljela. 


- Namjerno sam to rekao. Aljoška, naručit ću šampanjac da popijemo za 
moju slobodu. Eh, kad bi samo znao kako mi je drago! 


- Nemoj, brate, bolje je da ne pijemo - odjednom će Aljoša. - Osim toga 
sam nekako tužan. 

- Da, već si dugo tužan, odavno sam to primijetio. 

- Iti svakako putuješ sutra ujutro? 


- Ujutro? Nisam rekao ujutro. Uostalom, možda i ujutro. Vjeruješ li da 
sam danas ručao ovdje samo zato da ne ručam sa starim, toliko mi se ogadio. 
Već bih samo zbog njega bio davno otišao. A što si se ti tako zabrinuo što ja 

odlazim? Imamo još bogzna koliko vremena do mog odlaska. Čitavu vječnost, 
besmrtnost. 

- Kakva vječnost ako sutra odlaziš? 

- Pa što se to nas dvojice tiče? - nasmije se Ivan. - Mi ćemo još stići 
porazgovarati o onom našem, radi čega smo došli ovamo, zar ne? Što me gledaš 
tako začuđeno? Odgovori mi: zašto smo se mi ovdje sad sastali? Da 
porazgovaramo o ljubavi prema Katerini Ivanovnoj, o starome i o Dmitriju? O 
inozemstvu? O kobnom položaju Rusije? O caru Napoleonu? Je li možda radi 
toga? 

- Ne, nije radi toga. 

- Znači da i sam znaš radi čega. Druge zanima jedno, a nas žutokljunce 
nešto drugo, mi moramo najprije riješiti vječna pitanja, to je naša briga. Sva 
mlada Rusija raspravlja sad jedino o vječnim pitanjima. Upravo sad kad su se 
svi starci odjednom počeli baviti praktičnim stvarima. Zašto si ti mene sva ova 
tri mjeseca gledao u nekom iščekivanju? Zato da me pitaš: »U što vjeruješ, ili 
uopće ne vjeruješ?«, eto na što su se svodili vaši pogledi u posljednja tri 
mjeseca, Alekseju Fjodoroviču, nije li tako? 

- Možda i jest - nasmiješi se Aljoša. - Valjda mi se, brate, ne rugaš? 

- Da se ja tebi rugam? Ne bih htio rastužiti brata koji me tri mjeseca 
gledao u takvu očekivanju. Aljoša, pogledaj .me u oči: pa valjda sam i ja isto 
tako mali dečko kao i ti, samo što nisam iskušenik. Jer što su ruski dečki do 
sada radili? Bar neki od njih? Evo, na primjer, sastali se u ovoj smrdljivoj birtiji 
i zasjeli u kut. Prije toga se nisu ni poznavali, a kad izađu iz birtije, opet se 
četrdeset godina neće vidjeti, e pa, o čemu će onda raspravljati kad ugrabe koji 
trenutak u birtiji? Ni o čemu drugom do o univerzalnim pitanjima: ima li Boga, 
ima li besmrtnosti? A oni koji u Boga ne vjeruju, e pa, oni će povesti razgovor o 
socijalizmu i anarhizmu, o preuređenju svijeta prema novom modelu, a to ti je 
isti vrag, ista ta pitanja, samo s drugog aspekta. Sva sila najoriginalnijih ruskih 
mladaca ništa drugo i ne radi u ovo naše doba nego raspravlja o vječnim 
pitanjima. Zar nije možda tako? 

- Jest, za prave su Ruse pitanja o tome ima li Boga i ima li besmrtnosti, 
ili, kako ti kažeš, pitanja s drugog aspekta, za njih su to, naravno, glavna i 
najpreča pitanja, a tako i treba biti - reče Aljoša svejednako motreći brata i 
smiješeći se onim istim spokojnim i ispitljivim smiješkom. 

- Znaš šta, Aljoša, biti Rus nije ponekad nimalo pametno, ali se ipak ne 
može ništa gluplje zamisliti od onoga čime se danas bave ruski mlaci. No ja 

ipak strašno volim jednog ruskog mlaca, Aljošku. 

- Kako si to zgodno izveo! - nasmije se odjednom Aljoša. 

- Ama, kaži radije odakle da počnemo, to ti odredi - od Boga? Postoji li 
Bog? 

- Počni odakle hoćeš, možeš i s »drugog aspekta«. Pa ti si jučer kod oca 
ustvrdio da Boga nema - ispitljivo pogleda Aljoša brata. 


- Ja sam to jučer kod oca za ručkom namjerno rekao da te bocnem, i 
opazio sam kako si sijevnuo očima. Ali sad nemam ništa protiv toga da 
porazgovaram s tobom o tome, govorim ti ovo sasvim ozbiljno. Htio bih se, 
Aljoša, zbližiti s tobom zato što ja nemam prijatelja, htio bih bar pokušati. Ali, 
zamisli, možda i ja priznajem Boga - nasmije se Ivan - ovo nisi očekivao, a? 

- Nisam, naravno, samo ako se i sad ne šališ? 


- »Šališ se.« To su i jučer kod starog rekli da se šalim. Vidiš, dragoviću 
moj, bio ti je u osamnaestom stoljeću jedan stari grešnik koji je rekao: kad ne bi 
bilo Boga, trebalo bi ga izmisliti, s'il n'existait pas Dieu il faudrait 
1inventer.“ I čovjek je stvarno izmislio Boga. I ništa tu ne bi bilo čudno, ništa 
tu ne bi bilo neobično da Bog doista postoji, ali je čudo što je takva misao - 
misao o nužnosti Boga mogla pasti na pamet takvoj divljoj i zloj životinji kao 
što je čovjek, toliko je ta misao sveta, toliko je dirljiva, toliko je mudra i toliko 
služi čovjeku na čast. Što se mene tiče, ja sam već odavno odlučio da ne mislim 
o tome: je li čovjek stvorio Boga ili Bog čovjeka? Dakako da neću sad pretresati 
sve suvremene aksiome ruskih mladaca na tu temu, aksiome koji su svi izvedeni 
iz evropskih hipoteza; jer ono što je tamo hipoteza, to je za ruskog mlaca odmah 
aksiom, i ne samo za mlace nego možda i za njihove profesore, jer su i ruski 
profesori danas vrlo često isti takvi ruski mlaci. Zato i prelazim preko svih tih 
hipoteza. Jer, kakva je sad naša zadaća? Zadaća je to da ti i ja što prije 
razjasnimo svoju bit, naime kakav sam ja čovjek, u što vjerujem i čemu se 
nadam, je li tako, je li tako? I zato izjavljujem da iskreno i jednostavno 
priznajem Boga. Ali još nešto treba napomenuti: ako Bog postoji, i ako je on 
stvarno stvorio zemlju, onda ju je, kao što nam je dobro poznato, stvorio po 
Euklidovoj geometriji, a ljudski um može shvatiti samo tri dimenzije. Međutim, 
bilo je, a ima i danas, geometara i filozofa, čak i vrlo uglednih, koji sumnjaju da 
je cijeli svemir, ili još šire - sve što postoji, stvoreno samo prema Euklidovoj 
geometriji, čak se usuđuju zanositi mišlju da se dva paralelna pravca koji se po 
Euklidu nipošto ne mogu na zemlji sjeći, možda ipak sijeku negdje u beskraju. 
Ja sam, dragoviću moj, zaključio ovako: kad čak ni to ne mogu pojmiti, kako 
onda mogu pojmiti Boga? Ponizno priznajem da nisam dorastao rješavati takva 

pitanja, da imam euklidovsku, zemaljsku pamet, pa gdje onda mogu rješavati 
nešto što nije od ovoga svijeta? Pa i tebi savjetujem, prijatelju moj Aljoša, da 
nikad ne razmišljaš o tome, pogotovo ne o Bogu: postoji li on ili ne postoji? Sve 
su ti to pitanja kojima nije dorasla pamet koja može shvatiti samo tri dimenzije. 
Priznajem dakle Boga, ne samo drage volje nego, štoviše, priznajem i njegovu 
premudrost, i njegovu svrhu, koje su nama potpuno nepoznate, vjerujem u opći 
svjetski poredak, u smisao života, vjerujem u vječnu harmoniju u kojoj ćemo se 
navodno svi udružiti, vjerujem u riječ kojoj teži svemir i koja sama »bješe u 
Boga« i koja je sam Bog, i sve ostalo, i tako dalje, i tome slično, unedogled. 
Mnogo je riječi o tome izmišljeno. Čini se da sam na dobrom putu, a? E, zamisli 
onda da ja u krajnjoj liniji taj svijet Božji ne priznajem, iako znam da postoji, 
ali nikako ga ne prihvaćam. To ne znači da Boga ne priznajem, shvati već 
jednom, nego ne priznajem niti mogu priznati svijet koji je on stvorio, svijet 
Božji. Da pojasnim: vjerujem poput malog djeteta da će se patnje ublažiti i 
nestati, da će sva uvredljiva komičnost ljudskih proturječja iščeznuti kao blijedo 
priviđenje, kao odvratna izmišljotina nemoćnog i sitnog, poput atoma, ljudskog 
euklidovskog uma, da će se naposljetku, na kraju svjetske drame, u trenutku 
vječne harmonije, dogoditi i pojaviti nešto toliko dragocjeno što će dostajati za 
sva srca, dokrajčiti sva nezadovoljstva, iskupiti sve ljudske zločine, svu krv što 
su je ljudi prolili, dostajat će da će se moći ne samo oprostiti nego i opravdati 
sve što je snašlo ljude - neka, neka sve to bude i dogodi se, ali ja to ne priznajem 
niti želim priznati! Neka se čak i paralelni pravci presijeku, pa i da vidim to 
svojim očima, da vidim i kažem da su se presjekli, ipak neću priznati. Eto ti 
moje biti, Aljoša, eto ti moje teze. Ovo ti sve sasvim ozbiljno govorim. 
Namjerno sam ovaj naš razgovor započeo glupo da ne može biti gluplje, ali sam 
ga doveo do svoje ispovijedi zato što je tebi bilo samo do nje stalo. Nije tebi 
bilo do Boga, nego ti je bilo samo do toga da doznaš o čemu zapravo živi tvoj 
voljeni brat. I ja sam ti to sad rekao. 


Ivan je odjednom završio svoju dugu tiradu obuzet nekakvim posebnim i 
neočekivanim uzbuđenjem. 

- A zašto si počeo »glupo da gluplje ne može biti«? - upita ga Aljoša 
motreći ga zamišljeno. 

- Pa, prvo, da bude bar u ruskom duhu: ruski se razgovori na ove teme 
uvijek vode glupo da ne može biti gluplje. I drugo, što je gluplje, to je bliže 
samom predmetu. Sto je gluplje, to je jasnije. Glupost je sažeta i naivna, a um 
sve nešto vrda i krije se. Um je podao, a glupost je otvorena i poštena. Dotjerao 
sam predmet razgovora do mog očaja, a što sam ga gluplje izložio, to je za mene 

bolje. 

- A hoćeš li mi objasniti zašto »ne priznaješ svijet«? - priupita ga Aljoša. 

- Dakako da ću ti objasniti, nije to nikakva tajna, za tim sam i težio. Braco 
moj, ne želim ja tebe pokvariti niti ti izmaknuti tlo pod nogama, nego bih 
možda htio tobom izliječiti sebe - osmjehne se odjednom Ivan, baš kao kakav 
mali, krotki dečko. Nikad još Aljoša nije vidio u njega takva osmijeha. 


IV 


POBUNA 


- Moram ti nešto priznati - počne Ivan. - Nikad nisam razumio kako se 
mogu voljeti bližnji. Upravo se bližnji, po mom mišljenju, ne mogu voljeti, 
nego možda samo oni koji su daleko. Čitao sam jednom negdje o »Ivanu 
Milostivom«+' (jednom svecu) kako je on, kad mu je došao neki gladan i 
prozebao putnik-namjernik, i zamolio ga da ga ogrije, legao s njim u krevet, 
zagrlio ga i počeo mu hukati u zagnojena usta što su zaudarala od neke strašne 
bolesti. Uvjeren sam da je on prisilio sam sebe na to, iz lažne ljubavi koju mu je 
dužnost nalagala, iz epitimije!““ koju je odredio sam sebi. Da bismo zavoljeli 
čovjeka, treba da se on sakrije, a čim se pomoli - ode ljubav. 


- O tome je više puta govorio i »starac« Zosima - pripomene Aljoša. - A 
govorio je i da mnoge, u ljubavi neiskusne ljude čovjekovo lice priječi da ga 
zavole. Ali ja znam, Ivane, da među ljudima ima mnogo ljubavi, i to tako reći 
slične Kristovoj ljubavi. 

- E, jato još ne znam i ne mogu pojmiti tako nešto, a sa mnom i nebrojeno 
mnoštvo drugih ljudi. Pitanje je samo dolazi li to od loših osobina ljudi ili pak 
od toga što im je takva narav. Po mom mišljenju, Kristova je ljubav prema 
ljudima svojevrsno čudo, nemoguće na zemlji. Doduše, on je bio Bog. Ali mi 
nismo bogovi. Recimo da ja mogu duboko patiti, ali netko drugi ne može nikad 
spoznati koliko ja patim zato što je on netko drugi, a ne ja, a povrh toga, 
malokad će čovjek priznati nekog drugog patnikom (baš kao da je to neki čin). 
A zašto neće priznati, što misliš? Zato, recimo, što imam neugodan zadah, što 
imam glupo lice, zato što sam ga jednom negdje nagazio. Osim toga, ima patnje 

i patnje: patnja koja me vrijeđa i ponizuje, recimo glad, nju će mi još moj 
dobrotvor priznati, ali čim je posrijedi neka uzvišenija patnja, za ideju, recimo, 
e, to će priznati eventualno samo u rijetkim slučajevima, pogledat će me, 
recimo, i najednom zapaziti da mi lice uopće nije onakvo kakvo bi morao u 
njegovim očima imati čovjek koji pati, recimo, za takvu i takvu ideju. I eto, 
smjesta mi uskraćuje svoja dobročinstva, ali ne zato što ne bi imao dobro srce. 
Prosjaci, napose plemeniti prosjaci, ne bi se nikad smjeli javno pokazivati, nego 
prositi samo preko novina. Apstraktno se još može voljeti bližnji, pa čak 
ponekad i izdaleka, ali izbliza gotovo nikad. Kad bi sve bilo kao na pozornici, u 
baletu, gdje prosjaci, kad se pojavljuju, dolaze u svilenim prnjama i poderanim 
čipkama i prose graciozno plešući, e, onda još možemo uživati gledajući ih. 
Uživati gledajući ih, ali ne i voljeti ih. Nego, dosta o tome! Htio sam ti samo 
približiti svoje gledište. Htio sam govoriti o patnjama ljudskog roda općenito, 
ali radije se zadržimo samo na patnjama djece. To će deset puta smanjiti 
dimenzije moje argumentacije, ali bolje će biti da se zadržimo samo na djeci. 
Dakako da to neće za mene biti bolje. Ali, prvo, djeca se mogu voljeti čak i 
izbliza, mogu se voljeti čak i prljava, čak i ružna (iako se meni čini da nema 
ružne djece). Drugo, o odraslima neću govoriti još i zato što su oni ne samo 
odvratni i ne zavređuju ljubav, nego i zato što je posrijedi odmazda: pojeli su 
jabuku, spoznali dobro i zlo i postali »poput bogova«? I dalje jedu jabuku. A 
djeca nisu ništa pojela i zasad još nisu ni za šta kriva. Voliš li ti djecu, Aljoša? 
Znam da ih voliš, i da ćeš shvatiti zašto samo o njima zasad želim govoriti. Ako 
i oni strašno pate na zemlji, onda je to, naravno, zbog njihovih otaca, kažnjeni 
su zbog otaca koji su pojeli jabuku - ali to je prosudba s drugog svijeta koja je 
ljudskom srcu ovdje na zemlji nepojmljiva. Ne smiju nevini patiti za druge, i to 
još takvi nevini! Možda mi se čudiš, Aljoša, ali i ja strašno volim djecu. Upamti 
da okrutni ljudi, strastveni, čulni, karamazovci, ponekad silno vole djecu. Djeca, 
dok su još djeca, do svoje sedme godine, recimo, strašno se razlikuju od ljudi: 
reklo bi se da su sasvim drukčija bića i sasvim druge naravi. Upoznao sam u 
tamnici jednog razbojnika: u njegovoj razbojničkoj karijeri, kad je ubijao cijele 
obitelji u kućama u koje je noću provaljivao radi pljačke, događalo mu se da 
zakolje i po nekoliko djece. Ali dok je tamnovao, neobično ih je volio. Duša mu 
je bila gledati kroz tamnički prozor djecu kako se igraju u tamničkom dvorištu. 
Jednog je mališana naučio da mu dolazi pod prozor, i sprijateljio se s njim... Ne 
znaš još, Aljoša, zašto ti ja sve ovo govorim? Nešto me glava boli, i rastužio 
sam se. 


- Nekako mi čudno izgledaš - zabrinuto pripomene Aljoša - kao da nisi pri 
sebi. 

- Baš mi je palo na pamet kako mi je nedavno jedan Bugarin u Moskvi 
pričao - nastavi Ivan Fjodorovič kao da i ne čuje brata - kako tamo kod njih, u 
Bugarskoj, Turci i Čerkezi posvuda čine zlodjela jer se boje općeg ustanka 
Slavena - naime, pale, kolju, siluju žene i djecu, pribijaju zarobljenicima uši za 
ogradu i ostavljaju ih tako do jutra, a ujutro ih vješaju i tako dalje, nemoguće je 
i zamisliti što sve ne rade. I zaista, ponekad se govori o čovjekovoj »zvjerskoj« 
okrutnosti, samo što je to nepravda i uvreda za zvijeri: zvijer ne može nikad biti 
tako okrutna kao čovjek, tako virtuozno, tako umjetnički okrutna. Tigar 
jednostavno grize i kida i ništa drugo ne zna. Njemu ne bi na pamet palo da 
pribija zarobljenicima uši prekonoć za ogradu, čak i kad bi znao to učiniti. Ti su 
Turci, između ostalog, perverzno mučili i djecu, počev od toga da su ih 
jataganima isijecali iz materine utrobe pa do toga da su dojenčad bacali uvis i 
dočekivali na bajunete naočigled majki. Najviše su uživali baš u tome što to 
rade naočigled majki. Nego, evo koja me se sličica posebno dojmila. Zamisli: 
dojenče u naručju majke uzdrhtale od straha, a oko nje Turci koji su upali u 
kuću. Smislili su veselu igru: miluju dijete, smiju se ne bi li ga nasmijali i 
uspijevaju u tome, dijete se smije. U taj mah Turčin uperi u njega pištolj na dva 
pedlja od lica. Dijete se veselo smije, pruža ručice ne bi li dohvatilo pištolj, a 
odjednom mu virtuoz odapinje ravno u lice i razmrska mu glavu... Umjetnički 
izvedeno, je li? Usput budi rečeno, kažu da Turci inače jako vole slatkiše. 


- Brate, čemu ti sve to? - priupita ga Aljoša. 

- Ja mislim, ako vrag ne postoji nego ga je čovjek stvorio, da ga je stvorio 
na svoju sliku i priliku. 

- Isto kao i Boga? 


- Pravo je čudo kako ti znaš izvrtati riječi, kao što Polonije kaže u 
Hamletu - nasmije se Ivan. - Uhvatio si me za riječ, pa neka, nemam ništa 
protiv. Krasan je taj tvoj Bog ako ga je čovjek stvorio na svoju sliku i priliku. 
Pitaš me čemu mi sve ovo: ja sam ti, vidiš, ljubitelj i sakupljač kojekakvih 
podataka, vjeruješ li da skupljam i prepisujem to iz novina i kazivanja, odasvud, 
svojevrsne zgode, imam već lijepu zbirku. Dakako da su i Turci ušli u tu zbirku, 
ali su oni ipak stranci. Imam ja i domaće pričice koje su čak i bolje od turskih. 
Kod nas ti, znaš, ima više batinanja, više šibanja brezovačom i bičem, to ti je 
naša nacionalna crta: kod nas je nezamislivo pribijati ljudima uši za ogradu, 
ipak smo mi Evropljani, ali brezovača, šiba - to je već nešto naše i to nam nitko 
ne može oduzeti. U inozemstvu, čini se, uopće više ne tuku, možda su im običaji 
postali humaniji, ne znam, ili su donijeli takve zakone da čovjek čovjeka više ne 
smije šibati, ali su to zato nadoknadili nečim drugim i isto tako posve 

nacionalnim kao i kod nas, toliko nacionalnim da se to kod nas čini nemogućim, 
iako se i kod nas to pokušava nakalemiti, osobito otkako je u našem višem 
društvu započelo vjersko gibanje. Imam ti ja jednu divnu brošuricu, prijevod s 
francuskoga, o tome kako su nedavno, prije svega pet godina, u Ženevi smaknuli 
jednog zlikovca i ubojicu, nekog Richarda, dvadesettrogodišnjaka, čini mi se, 
koji se pred samo smaknuće pokajao i vratio u okrilje kršćanske vjere. Taj je 
Richard bio nečiji nezakoniti sin koga su roditelji, još dok je bio šestogodišnje 
dijete, darovali nekim švicarskim pastirima u planinama, koji su ga othranili da 
za njih radi. Rastao je on kod njih kao divlja zvjerka, pastiri ga nisu ništa 
naučili, naprotiv, već su ga u sedmoj godini slali da pase stado, po kiši i po 
studeni, lako reći bez odjeće, i jedva da su ga hranili. I, naravno, dok su tako 
postupali s njim, nitko se od njih nije zamislio niti pokajao, naprotiv, držali su 
da imaju potpuno pravo što tako čine, jer im je Richard darovan kao kakva stvar 
pa nisu smatrali potrebnim čak ni da ga hrane. Sam je Richard posvjedočio da je 
tih godina, kao sin razmetni u Evanđelju, strašno želio najesti se barem napoja 
koji su davali svinjama, ali mu čak ni to nisu davali i tukli su ga kad bi krao 
napoj od svinja. I tako je proveo djetinjstvo i mladost, sve dok nije odrastao, 
ojačao i počeo krasti. Divljak je počeo zarađivati novac kao nadničar u Ženevi, a 
što god bi zaradio, zapio bi, živio je kao propalica i na kraju je ubio i opljačkao 
nekog starca. Uhitili su ga, sudili mu i osudili ga na smrt. Tamo ti nema 
sentimentalnosti. A u zatvoru su se začas sjatili oko njega pastori i članovi 
kojekakvih Kristovih bratovština, dobrotvorne dame i ostali. U zatvoru su ga 
naučili čitati i pisati, uzeli mu tumačiti Evanđelje, savjetovali mu da se pokaje, 
uvjeravali ga, navaljivali na njega, gnjavili ga, davili, i on im napokon svečano 
prizna svoj zločin. Obratio se, sam napisao sudu da je izrod ali da ga je napokon 
Bog prosvijetlio i blagoslovio. U Ženevi se sve živo uzbudilo, sva dobrotvorna i 
pobožna Ženeva. Sve što je bilo otmjeno i dobro odgojeno nagrnulo je u zatvor k 
njemu; ljube ga, grle: »Ti si brat naš, na tebe je sišao blagoslov Božji!« A sam 
Richard samo plače od ganuća: »Da, na mene je sišao blagoslov Božji! Nekad 
sam, u djetinjstvu i mladosti, bio željan napoja za svinje, a sad je na mene sišao 
blagoslov Božji, umrijet ću blago u Gospodinu!« - »Da, da, Richarde, umri 
blago u Gospodinu, prolio si krv i moraš umrijeti blago u Gospodinu. Ako i nisi 
kriv što nekad nisi poznavao Gospodina, dok si zavidio svinjama na njihovoj 
hrani i dok su te tukli zato što si im krao hranu (a to što si radio bilo je vrlo 
ružno jer se krasti ne smije) - ali prolio si krv i sad moraš umrijeti.« I svanuo je 
posljednji dan. Malaksali Richard plače i ništa drugo ne radi nego svaki čas 
ponavlja: »Ovo mi je najljepši od svih dana, odlazim Gospodinu!« - »Da,« 
povlađuju mu pastori, suci i dobrotvorne dame, »ovo ti je najsretniji dan u 

životu jer odlaziš Gospodinu!« I svi oni idu prema stratištu za sramnim kolima 
u kojima voze Richarda, voze se u kočijama ili idu pješice. 1 evo, došli su do 
stratišta: »Umri, brate naš!« dovikuju Richardu. »Umri blago u Gospodinu jer je 
i na tebe sišao blagoslov Božji!« I tako brata Richarda, obasutog poljupcima 
braće, dovuku na stratište, polože mu glavu pod giljotinu i bratski mu je otfikare 
zato što je i na njega sišao blagoslov Božji. To je zbilja karakteristično. Tu su 
brošuricu preveli na ruski neki ruski dobrotvori iz visokog društva, zadojeni 
luteranstvom, i besplatno razaslali kao prilog novinama i drugim nekim 
izdanjima radi prosvjećivanja ruskoga naroda. Taj je slučaj s Richardom 
zanimljiv zato što nosi nacionalne crte. Kod nas bi doduše bilo apsurdno odsjeći 
bratu glavu samo zato što nam je postao brat i što je na njega sišao blagoslov 
Božji, ali ponavljam da mi opet imamo nešto svoje što nije gotovo ništa bolje. 
Kod nas ti postoji povijesno, neposredno i najintimnije uživanje u šibanju. 
Njekrasov ima pjesmu o tome kako seljak tuče konja bičem po očima, »po 
krotkim očima«. Pa tko to nije vidio, to je tipično ruska scena! Opisuje kako je 
malaksalo, pretovareno kljuse zaglibilo s kolima i ne može ih izvući iz blata. 
Seljak ga tuče, pomamno tuče, naposljetku ga tuče ne znajući što radi, žestoko 
tuče, opijen šibanjem, tuče bez prestanka: »Ako i ne možeš, ipak tegli, crkni ali 
tegli!« Kljuse se upinje, a on ga počinje tući, onako bespomoćnog, po »krotkim 
očima« koje plaču. Izbezumljeno kljuse upelo se petnih žila, izvuklo kola i 
pošlo dalje, sve dršćući i bez daha, nekako porebarke, nekako pocupkujući, 
nekako neprirodno i sramotno - kod Njerkasova je to zbilja strašno. Ali to je 
ipak samo konj, a konja je i Bog stvorio da ga šibaju. Tako su nas naučili Tatari 
i poklonili nam knut za uspomenu. Ali mogu se šibati i ljudi. I tako jedan 
inteligentan i naobražen gospodin i njegova gospođa šibaju rođenu kćer, 
sedmogodišnje dijete, šibaju je prućem - to sam sve potanko pribilježio. Tatici 
je drago što su šibe kvrgave, »jače će boljeti,« veli, i tako počinje »devetati« 
rođenu kćer. Pouzdano znam da ima ljudi koji se pri šibanju tako raspale da u 
svakom udarcu upravo puteno uživaju, svakim daljnjim udarcem sve više i više, 
sve jače. Šibaju tako jednu minutu, šibaju pet minuta, šibaju konačno deset 
minuta, i dalje sve više, sve češće, sve bolnije. Dijete dreči, dijete napokon ne 
može više drečati, grca: »Tata, tata, tatice, tatice!« Nekim vražjim nesretnim 
slučajem stvar dolazi pred sud. Uzimaju branitelja. Ruski je puk već odavno 
prozvao advokata - »fiškalom, iznajmljenom savješću«. Branitelj vrišti u obranu 
svoga klijenta, veli: »Slučaj je sasvim jednostavan, obiteljski i običan, otac je 
išibao kćer i evo, na našu sramotu, došlo je do suda!« Porotnici koje je uvjerio 
povlače se i oslobađaju okrivljenoga. Publika urla od sreće što su oslobodili 
mučitelja. E-eh, da sam ja bio tamo, ja bih predložio na sav glas da se osnuje 

zaklada i da se zaklada u čast mučitelja nazove njegovim imenom!... To su ti 
sve same divne sličice. Ali imam ti ja, Aljoša, još ljepših priča o djeci, skupio 
sam ih mnogo, mnogo toga o ruskoj djeci. Mala, petogodišnja djevojčica 
omrznula ocu i majci, »uglednim i poštovanim ljudima, naobraženim i dobro 
odgojenim«. Evo vidiš, ponovo odlučno tvrdim da mnogi ljudi imaju jednu 
posebnu osobinu - sklonost mučenju djece, ali samo djece. Prema svim ostalim 
subjektima ljudskog roda odnose se ti isti mučitelji čak i dobrohotno i smjerno, 
kao obrazovani i humani Evropljani, ali strašno vole mučiti djecu, čak i vole 
djecu u tom smislu. Te mučitelje sablažnjava upravo nezaštićenost tih stvorenja, 
anđeosko povjerenje djeteta koje se nema kamo djenuti niti se kome obratiti - 
upravo to raspaljuje mučiteljevu poganu krv. Dakako da se u svakom čovjeku 
krije zvijer, razdražljiva zvijer, strastvena zvijer koju raspaljuje vriska mučene 
žrtve, neobuzdana zvijer puštena s lanca, zvijer koja boluje od posljedica 
razvrata, od kostobolje, bolesti jetre i ostalog. Tu jadnu petogodišnju djevojčicu 
podvrgavali su ti obrazovani roditelji svakojakim mukama. Tukli su je, šibali, 
udarali nogama ne znajući ni sami zašto, tako da joj je sve tijelo bilo u 
modricama; napokon su dotjerali do vrhunca rafiniranosti: zimi, za najgore 
studeni, zatvarali su je u nužnik preko cijele noći, zato što noću nije tražila 
noćnu posudu (kao da petogodišnje dijete koje spava tvrdim, anđeoskim snom 
može već u tim godinama naučiti da traži noćnu posudu) - zato bi joj lice 
namazali izmetom i silili je da jede taj izmet, i to ju je silila majka, rođena 
majka! I ta je majka mogla spavati dok su se noću razlijegali jauci tog jadnog 
djeteta zatvorenog na onom odvratnom mjestu! Shvaćaš li ti kako je bilo tom 
malom stvorenju koje još ne može pravo pojmiti što se to s njim događa kad se 
na onom odvratnom mjestu, u mraku i na studeni, udara svojom sitnom šakom u 
bolna prsa i roni krvave, nevine, krotke suze zazivajući »dragog Bogu« da je 
zaštiti - shvaćaš li ti taj apsurd, prijatelju moj i brate moj, iskušeniče ti moj 
Božji i ponizni, shvaćaš li ti čemu je potreban taj besmisao, čemu tako nešto? 
Kažu da bez toga čovjek ne bi mogao opstati na zemlji jer ne bi znao lučiti 
dobro od zla. A zašto da i spozna to vražje dobro i zlo kad to tako skupo plaća? 
Pa onda svekoliki svijet spoznaje ne vrijedi tih suza djeteta koje se obraća 
»dragom Bogi«. Ne govorim ništa o patnjama odraslih, oni su pojeli jabuku i 
neka idu do vraga, i neka ih sve vrag odnese, ali djeca, djeca! Ja te, Aljoška, 
mučim, sve bih rekao da nisi pri sebi. Prestat ću ako hoćeš. 


- Ništa za to, ja i hoću da se mučim - promrsi Aljoša. 
- Još samo jedna sličica, i to kao kuriozitet, jer je vrlo karakteristična, a 
što je najvažnije, tek sam je nedavno pročitao u jednom časopisu o našim 

starinama, u »Arhivu« ili u »Starini«, ne znam pravo, morao bih provjeriti, 
zaboravio sam čak i gdje sam to pročitao. Bilo je to u najmračnije doba 
kmetstva, još negdje na početku ovog stoljeća, živio osloboditelj naroda!““! Bio 
je tada, na početku stoljeća, jedan general, general koji je imao dobre veze i bio 
vrlo bogat vlastelin, ali jedan od onih (ni onda ih, čini se, nije bilo baš mnogo) 
koji su odlazeći u mirovinu bili gotovo uvjereni da su svojom službom stekli 
pravo na život i smrt svojih kmetova. Bilo ih je tada takvih. I tako ti živi taj 
general na svom vlastelinstvu od dvije tisuće kmetova, razmeće se i 
omalovažava svoje sitne susjede kao da žive od njegove milosti ili kao da su 
njegovi lakrdijaši. Ima psetarnicu sa stotinama pasa i sa skoro stotinu psetara, 
svi u odorama, svi na konjima. I eto, mališan jednog sluge, osmogodišnjak, 
bacio je u igri kamen i pogodio u nogu generalova najdražeg lovačkog psa. 
»Zašto moj najdraži pas šepa?« Kažu mu da se, eto, ovaj dječak bacio kamenom 
na njega i ozlijedio mu nogu. »A, ti si taj!« gleda dečka general i veli: »Uhvatite 
ga!« Uhvatili ga, otrgli od matere, svu je noć proveo zatvoren u podrumu, a 
sutradan ujutro, čim je svanulo, general odlazi sa svojom svitom u lov, uzjahao 
konja, oko njega sve sami čankolizi, psi, psetari, hajkači, svi na konjima. 
Okupili su i svu poslugu radi pouke, a pred svima stoji mati dječakova. Dovode 
dijete iz podruma. Dan mračan, hladan, maglovit, jesenski, divan dan za lov. 
General zapovjedi da svuku dječaka pa ga svlače dogola, on dršće, izbezumljen 
od straha, ne usuđuje se ni pisnuti... »Tjeraj ga!« - komandira general. »Bježi, 
bježi!« dovikuju mu psetari i dječak bježi... »Drž* ga!« drekne general i pusti na 
njega sav čopor hrtova. Nahuckao je pse na njega pred njegovom materom i psi 
su ga rastrgali na komade!... Generala su, mislim, stavili pod skrbništvo. E... ai 
što bi s njim? Da ga strijeljaju? Da ga strijeljaju kako bi se udovoljilo moralnim 
osjećajima? Reci i sam, Aljoška! 

- Streljati ga! - tiho izusti Aljoša, blijed, dižući pogled na brata, a lice mu 
se iskrivilo od osmijeha. 

- Bravo! - usklikne Ivan u nekom zanosu. - Kad ti to kažeš, e, onda... Eh, 
isposniče moj! Takav vražićak dakle živi u tvom srdašcu, Aljoška Karamazove! 


- Izvalio sam glupost ali... 


- To je baš taj vrag, taj »ali«... - vikne Ivan. - Znaj, iskušeniče Božji, da su 
gluposti i te kako potrebne na zemlji. Na besmislicama se svijet drži, bez njih se 
možda ne bi u njemu ništa ni zbivalo. Znamo ono što znamo! 


- Što ti to znaš? 
- Ja ništa ne razumijem - produži Ivan kao u bunilu - i neću ništa da 
razumijem. Želim se držati činjenica. Odavno sam već odlučio da ništa ne 

razumijem. Cim bih poželio nešto razumjeti, iznevjerio bih se činjenicama, a ja 
sam odlučio držati se činjenica... 


- A zašto ti mene iskušavaš? - tužno i bolno uzvikne Aljoša. - Hoćeš li mi 
konačno reći? 


- Dakako da ću ti reći, zato ti sve ovo i govorim. Ti si mi zbilja drag i ja 
neću da te izgubim niti ću te ustupiti tvom Zosimi. 


Ivan načas pošuti i odjednom se nekako rastuži. 


- Slušaj, govorio sam samo o djeci da bude jasnije. O ostalim suzama 
ljudskim kojima je natopljena sva zemlja od kore do sredine - neću ni riječi 
zucnuti, namjerno sam suzio temu. Ja sam stjenica i sasvim ponizno priznajem 
da nikako ne mogu pojmiti radi čega je sve tako uređeno kako jest. Ljudi su 
dakle sami krivi: dobili su raj, a oni poželjeli slobodu i ugrabili vatru s neba, 
iako su znali da će biti nesretni, pa ih dakle ne treba žaliti. O, ja svojom jadnom, 
zemaljskom, euklidovskom pameću znam samo to da patnja postoji, da krivaca 
nema, da sve jednostavno i jasno proizlazi jedno iz drugoga, da sve teče i 
usklađuje se - ali ja znam da je sve to tek euklidovska besmislica po kojoj ne 
mogu pristati da živim! Što ja imam od toga što krivaca nema i što ja to znam - 
meni je potrebna odmazda jer ću se inače ubiti. I to ne odmazda negdje i nekad 
u beskonačnosti, nego već ovdje na zemlji i da sve sam vidim svojim očima. 
Vjerovao sam i želim sam vidjeti, a ako u to vrijeme budem već mrtav, neka me 
onda uskrise jer, prođe li sve to bez mene, bit će za mene previše uvredljivo. 
Nisam ja zato patio da bih sobom, svojim nedjelima i patnjama pognojio nečiju 
buduću harmoniju. Želim vidjeti svojim očima kako će srna leći uz lava i kako 
će zaklani ustati i zagrliti se s ubojicom. Želim biti prisutan kad će svi 
odjednom saznati zašto je sve tako bilo. Na ovoj želji zasnivaju se sve religije 
svijeta, a ja vjerujem u Boga. Međutim, tu su djeca, što ćemo onda s njima? To 
je pitanje koje ne mogu sam riješiti. Po stoti put ponavljam - pitanja ima sva 
sila, ali sam uzeo samo djecu zato što je tu potpuno jasno što želim kazati. Čuj, 
ako svi moraju patiti da bi svojom patnjom otkupili vječnu harmoniju, što će tu 
djeca, reci mi, molim te? Potpuno je nepojmljivo zašto su i ona morala patiti, 
zašto su djeca morala patnjama otkupljivati harmoniju? Zašto su i ona dospjela 
u materijal da pognoje sobom nečiju buduću harmoniju? Ja shvaćam solidarnost 
ljudi u grijehu i shvaćam, shvaćam solidarnost u odmazdi, ali ne i solidarnost s 
djecom u grijehu, a ako je stvarno istina da su djeca solidarna sa svojim 
očevima u svim njihovim nedjelima, onda ta istina, naravno, nije od ovoga 
svijeta i meni je nepojmljiva. Neki će šaljivčina možda reći da će i dijete ipak 
jednom odrasti i stići da sagriješi, ali ovo dijete, ono nije odraslo, njega su u 

osmoj godini rastrgali psi! O, Aljoša, ne bogohulim ja! Mogu shvatiti kako će se 
potresti svemir kad se sve na nebu i pod zemljom slije u jednu jedinu 
slavopojku i sve što je živo i što je nekad bilo živo usklikne: »Pravedan si, 
Gospodine, jer se otkriše putovi tvoji!« Kad se i mati zagrli s mučiteljem koji je 
nahuckao pse da joj rastrgaju sina pa kad sve troje objave sa suzama u očima: 
»Pravedan si, Gospodine!« dakako da će to biti kruna spoznaje i da će se tada 
sve razjasniti. Ali eto, baš je tu kvaka, baš to ja ne. mogu prihvatiti. I dok sam 
još na zemlji, hitam da poduzmem neke svoje mjere. Vidiš, Aljoša, možda će i 
stvarno tako biti, ako doživim taj trenutak, ili uskrsnem, da to vidim, možda ću i 
sam uskliknuti s ostalima gledajući majku kako se grli s krvnikom svoga 
djeteta: »Pravedan si, Gospodine!« ali ja ne želim da tada kličem. Dok je još 
vrijeme, hitam da se ogradim, pa se potpuno odričem te savršene harmonije. Ne 
vrijedi ona suze čak ni tog jednog jedinog napaćenog djeteta koje se lupalo 
šakom u prsa i molilo u onom smrdljivom nužniku svom »malom Bogi« 
neiskupljenim suzama! Ne vrijedi zato što su mu suze ostale neiskupljene. One 
se moraju iskupiti jer inače ne može biti harmonije. Ali čime, čime ćeš ih 
iskupiti? Je li to uopće moguće? Zar možda time što će biti osvećene? Ali što će 
mi takva osveta, što će mi pakao za mučitelje, što tu pakao može popraviti kad 
je dijete već stradalo? I kakva je to harmonija ako postoji pakao: ja želim 
oprostiti i želim sve zagrliti, ja neću da ljudi i dalje pate. A ako patnje djece 
samo popunjavaju onu količinu patnje koja je bila potrebna da se otkupi istina, 
onda unaprijed tvrdim da sva istina ne vrijedi toga. Na kraju krajeva, ja ne želim 
da se majka grli s krvnikom koji joj je sina dao psima da ga rastrgaju! Ona 
njemu ne smije oprostiti! Ako baš hoće, neka mu oprosti u svoje ime, neka 
krvniku oprosti svoje neizmjerne majčinske patnje; ali nema mu prava oprostiti 
patnje svoga rastrganog djeteta, ne smije oprostiti krvniku, pa sve da mu i samo 
dijete oprosti! A ako je tako, ako mu oni ne smiju oprostiti, gdje je onda tu 
harmonija? Postoji li na cijelom svijetu biće koje bi moglo i imalo pravo 
oprostiti? Ja ne želim harmoniju, ne želim je iz ljubavi prema čovječanstvu. 
Radije ću ostati sa svojim neosvećenim patnjama. Radije ću ostati na svojoj 
neosvećenoj patnji i na svom neiskaljenom ogorčenju, makar i ne bio u pravu. 
Pa i previsoku su cijenu odredili toj harmoniji, nije za naš džep tolika ulaznina. 
I zato hitam da vratim svoju ulaznicu. Ako sam pošten čovjek, dužan sam je što 
prije vratiti. To upravo i činim. Nije da ja Boga ne priznajem, Aljoša, nego mu 
samo najponiznije vraćam ulaznicu. 

- To je pobuna - tiho izusti Aljoša i obori pogled. 

- Pobuna? Ne volim od tebe čuti takvu riječ - uzbuđeno će Ivan. - Od 

pobune čovjek ne može živjeti, a ja želim živjeti. Reci mi otvoreno, pozivam te 
da mi odgovoriš na ovo pitanje: zamisli da sam gradiš građevinu ljudske 
sudbine, kako bi na kraju usrećio ljude, kako bi im napokon dao mir i 
spokojstvo, a da je radi toga potrebno i nužno da strada u mukama samo jedno 
jedino sićušno stvorenje, eto, to isto dijete što se lupalo šakom u prsa, i da se na 
njegovim neosvećenim suzama podigne ta građevina, bi li pristao biti graditelj 
pod takvim uvjetima, kaži ali ne laži! 

- Ne, ne bih pristao - tiho će Aljoša. 

- A možeš li se složiti s idejom da ljudi za koje podižeš tu građevinu sami 
pristanu da prihvate svoju sreću na nepravedno prolivenoj krvi onog malog 
mučenika, a kad je prihvate, da budu dovijeka sretni? 

- Ne, ne mogu se složiti s tim. Brate - iznenada će Aljoša sijevajući očima: 
- maloprije si pitao: postoji li na cijelom svijetu biće koje bi moglo i imalo 
pravo oprostiti? To biće postoji i ono može sve oprostiti, sve i svima i za sve 
zato što je i samo dalo svoju nevinu krv za sve i za svakog. Na njega si 
zaboravio, a na njemu se i gradi građevina i njemu će svi klicati: »Pravedan si, 
Gospodine, jer se otkriše putovi tvoji! « 

- A, misliš na tog »jedinog i bezgrešnog« i na njegovu krv! Ne, nisam ja 
zaboravio na njega, naprotiv, stalno se čudim kako ga dugo ne spominješ, jer 
obično svi vaši u polemikama najprije njega ističu. Znaš šta, Aljoša, nemoj mi 
se rugati, ali ja sam ti smislio jednom jednu priču, prije otprilike godinu dana. 
Ako možeš protratiti sa mnom još desetak minuta, prepričao bih ti je. 

- Ti si napisao priču? 

- Ma ne, nisam je napisao - nasmije se Ivan - nikad u životu nisam sročio 
čak ni dva stiha. Nego sam ti ja tu priču izmislio i upamtio. U zanosu sam je 
izmislio. Ti ćeš mi biti prvi čitatelj, odnosno slušatelj. Pa zbilja, zašto da autor 
izgubi makar i jednog slušatelja? - podsmjehne se Ivan. - Da pričam ili da ne 
pričam? 

- Pomno te slušam - reče Aljoša. 

- Moja ti se priča zove Veliki inkvizitor i besmislena je, ali ti je ipak želim 
ispripovjediti. 

V 


VELIKI INKVIZITOR 


- Evo, ni ovdje ne može bez predgovora - naime, bez literarnog 
predgovora! - nasmije se Ivan. - A kakav sam ti ja literat! Evo vidiš, radnja se 
kod mene zbiva u šesnaestom stoljeću, a onda je - uostalom, to moraš znati još 
iz škole - onda je bilo uobičajeno da se u pjesničkim djelima na zemlju dovode 
nebeske sile. Da o Danteu i ne govorimo. U Francuskoj su sudski pisari, pa i 
redovnici po samostanima, priređivali cijele predstave u kojima su izvodili na 
pozornicu Madonu, anđele, svece, Krista i samog Boga. Onda je sve to bilo 
sasvim bezazleno. Kod Victora Hugoa, u Notre Dame de Paris, za vladavine 
Luja XI, u dvorani gradske vijećnice u Parizu, priređuje se u čast rođendana 
francuskog prestolonasljednika besplatna i poučna predstava za puk pod 
naslovom Le bon jugement de la trČs sainte et gracieuse Vierge MarieiZ', u 
kojoj se ona osobno pojavljuje i donosi svoj bon jugement. I kod nas u Moskvi, 
u staro doba prije Petra Velikoga, povremeno su se izvodile isto takve, recimo, 
dramske predstave, napose iz Starog zavjeta; ali uz te dramske predstave kolale 
su tada po cijelom svijetu i mnogobrojne priče i »stihotvori«, u kojima su, 
prema potrebi sudjelovali sveci, anđeli i sve sile nebeske. U našim su se 
manastirima također bavili prevođenjem, prepisivanjem, pa čak i stvaranjem 
takvih djela, i to kada - još u doba ropstva pod Tatarima! Postoji, na primjer, 
jedno manastirsko djelce (prevedeno, naravno, s grčkoga) Bogorodičin put kroz 
pakao, koje po slikama i smionosti ne zaostaje za Danteom. Majka Božja 
posjećuje pakao, a vodi je po »križnom putu« arkanđeo Mihajlo. Gleda grešnike 
i muke njihove. Tu je bila, između ostalog, i vrlo zanimljiva kategorija grešnika 
u ognjenom jezeru: na one koji su potonuli u jezero tako da više ne mogu 
isplivati »zaboravio je već i sam Bog« - izraz izvanredne snage i dubine! 1 tako 
Bogomajka, potresena i uplakana, pada na koljena pred prijestoljem Božjim i 
moli milost za sve u paklu, za sve bez razlike koje je tamo vidjela. Njezin je 
razgovor s Bogom neobično zanimljiv. Ona ga preklinje, ne odustaje ni onda 
kad joj Bog pokazuje na čavlima probijene ruke i noge njezina sina i pita je: 
kako mogu oprostiti njegovim mučiteljima? A ona onda zapovjedi svim 

svecima, svim mučenicima, svim anđelima i arkanđelima da zajedno s njom 
padnu na koljena i mole milost za sve bez razlike. Na kraju izmoli od Boga da 
se muke prekidaju svake godine od Velikog petka do Duhova, a grešnici iz pakla 
odmah zahvaljuju Gospodinu i pjevaju: »Pravedan si, Gospodine, što si tako 
presudio!« Eto, i moja bi priča bila otprilike takva da se pojavila u ono doba. I 
kod mene se na pozornici pojavljuje On; doduše, On ništa ne govori u priči nego 
se samo pojavljuje i prolazi. Petnaest je stoljeća već prošlo otkako je obećao da 
će osnovati kraljevstvo svoje na zemlji, petnaest je stoljeća prošlo kako je 
prorok njegov napisao: »Gle, uskoro dolazim!« »Što se tiče onog dana i časa, o 
tome nitko ništa ne zna, ni anđeli nebeski, ni Sin, već jedino Otac,«!Z! kao što je 
on sam rekao dok je još bio na zemlji. Ali čovječanstvo ga čeka s nekadašnjom 
vjerom i s nekadašnjim ganućem. Pa čak i s većom vjerom jer je već petnaest 
stoljeća minulo kako su čovjeku prestali dolaziti zalozi s neba: 


Vjeruj onom što srce kaže, 
Nema zaloga s nebesa. 


Ostala je jedino vjera u ono što kazuje srce! Bilo je onda, doduše, i mnogo 
čudesa. Bilo je svetaca koji su u liječenju činili prava čuda; nekim je 
pravednicima, sudeći po njihovim životopisima, silazila u posjete i sama 
kraljica nebeska. Ali vrag ne spava, i među ljudima su se već pojavile sumnje u 
istinitost tih čudesa. Upravo se tada pojavila na sjeveru, u Njemačkoj, nova 
grozna herezai*!, Golema zvijezda, »nalik na kandilo« (to jest na crkvu), »pade 
na izvore voda i zagorči ih«. Te su hereze bogohulno počele nijekati čudesa, ali 
su zato još gorljivije vjerovali oni koji su ostali vjernici. Suze ljudske dižu se 
put Njega, kao i prije, čekaju Ga, ljube Ga, uzdaju se u Njega, žude za tim da 
trpe i umiru za Njega kao i nekad... I eto, toliko se stoljeća molilo čovječanstvo 
u žarkoj vjeri: »Gospodine, javi nam se!« toliko je stoljeća vapilo za njim da je 
On, iz svog beskrajnog milosrđa, poželio sići do onih koji mu se mole. I prije 
toga je On silazio i posjećivao neke pravednike, mučenike i svete pustinjake, 
kao što je i zapisano u njihovim životopisima. Kod nas je Tjutčev, koji je 
duboko vjerovao da govori istinu, navijestio da je 


Pod bremenom križa klonuo, 
Svu te je, zemljo rođena, 
Kralj nebeski u liku roba 
Blagoslivljajući obišao.:#2! 

Ja tvrdim da je tako i bilo. I eto, On je poželio da se bar načas pojavi u 
puku, izmučenom, napaćenom puku koji zaudara od grijeha, ali u puku koji Ga 
voli kao nevina djeca. Radnja se kod mene zbiva u Španjolskoj, u Sevilji, u 
najstrašnije doba inkvizicijei*, kad su u toj zemlji svakog dana gorjele lomače 
u slavu Božju i 


Na veličanstvenim autodafeima 
Spaljivali zle heretike.išti 


O, dakako da ovo nije bio onaj silazak kad će se On, kako je obećao, 
pojaviti na sudnji dan u svoj svojoj slavi nebeskoj, a koji će biti iznenadan, 
»sličan munji što sijeva na istoku i rasvijetli sve do zapada«iž!, Ne, on je tek 
poželio bar načas pohoditi djecu svoju, i to upravo tamo gdje heretici gore na 
lomačama. U svom neizmjernom milosrđu, prolazi još jednom kroz puk u onom 
istom ljudskom liku u kojem je hodao trideset i tri godine među ljudima prije 
petnaest stoljeća. Silazi na »vrele široke ulice« južnoga grada, u kojem je baš 
jučer, »na veličajnom autodafeu«, u nazočnosti kralja, dvorana, vitezova, 
kardinala i prekrasnih dvorskih dama, pred svim mnogobrojnim stanovnicima 
Sevilje, kardinal veliki inkvizitor odjednom spalio gotovo stotinu heretika ad 
majorem gloriam Deiić, Pojavio se tiho, neopazice, ali gle čuda - svi su Ga 
prepoznali. Ovo bi moglo biti jedno od najboljih mjesta u priči, naime to kako 
su Ga zapravo prepoznali. Puk neodoljivo hrli do Njega, okružuje Ga, jati se oko 
Njega, ide za Njim. On šutke prolazi među njima s blagim osmijehom beskrajne 
sućuti na usnama. Sunce ljubavi gori Mu u srcu, zrake Svjetlosti, 
Prosvijećenosti i Snage zrače Mu iz očiju i bude u njihovim srcima ljubav. On 
pruža ruke prema njima, blagoslivlja ih, a od doticaja s Njim, čak i s Njegovom 
odjećom, izvire ljekovita moć. Iz svjetine mu dovikuje starac, slijep od malih 
nogu: »Gospodine, izliječi me da te i ja vidim!« I gle, starcu kao da je mrena 
spala s očiju, slijepac progleda. Puk plače i ljubi zemlju po kojoj On hoda. Djeca 
bacaju preda Nj cvijeće, pjevaju i kliču Mu: »Hosana!«5ž »To je On, On 
glavom,« ponavljaju svi oko njega. »To mora biti On, nitko drugi nego On!« On 
zastaje u predvorju seviljske katedrale upravo u času kad u nju usred plača 
unose otvoreni dječji bijeli lijes: u njemu je sedmogodišnja djevojčica, kći 
jedinica uglednog građanina. Mrtva djevojčica leži sva u cvijeću. »On će ti 
uskrisiti dijete!« dovikuju iz svjetine uplakanoj majci. Kanonik koji je izašao iz 
katedrale u susret lijesu gleda u nedoumici i mršti se. Ali uto se razlegne vapaj 
majke umrlog djeteta. Pada Mu nice pod noge i kliče: »Ako si to doista Ti, 

uskrisi mi dijete!« i pruža ruke prema Njemu. Povorka zastaje i lijes spuštaju u 
predvorju do Njegovih nogu. On je sućutno gleda a usta Mu još jednom tiho 
izgovaraju riječi: »Talita kumi!«i5 - »i djevojka ustade«. Djevojčica se pridiže 
u lijesu, sjeda i smiješeći se gleda začuđenim, razrogačenim očima oko sebe. U 
rukama joj kita bijelih ruža s kojima je ležala u lijesu. U svjetini pomutnja, 
vika, jauci, i gle, baš u taj čas naiđe iznenada preko trga ispred katedrale sam 
kardinal veliki inkvizitor. To je gotovo devedesetogodišnji starac, visok i prav, 
ispijena lica, upalih očiju, iz kojih ipak još zrači blijesak poput žeravice. Oh, 
nije on u svojoj veličanstvenoj kardinalskoj haljini u kojoj se šepirio jučer pred 
pukom kad su spaljivali neprijatelje rimske vjere - ne, u ovom je trenutku samo 
u svojoj staroj, gruboj, redovničkoj mantiji. Na određenom razmaku prate ga 
njegovi mrki pomoćnici i sluge i »sveta« straža. Zastaje pred svjetinom i motri 
izdaleka što se zbiva. Sve je vidio, vidio je kako su spustili lijes do Njegovih 
nogu, vidio je kako je djevojčica uskrsnula, i smrknuo se. Nabrao je svoje sijede 
guste obrve, a oči mu sijevaju zloslutnom vatrom. Upire prstom i zapovijeda 
stražarima da Ga uhite. I gle, tolika je moć njegova, toliko je puk već naviknut, 
pokoran, prestravljen i poslušan da se svjetina smjesta sklanja u stranu pred 
stražarima, koji Ga usred grobnog muka, što je odjednom zavladao, hvataju i 
odvode. Svjetina se u tren oka, kao jedan čovjek, klanja do zemlje pred starcem 
inkvizitorom, a on bez riječi blagoslivlje narod i ide dalje. Straža dovodi sužnja 
u tijesnu i mračnu nadsvođenu tamnicu u drevnom zdanju svetog suda i zatvara 
ga u nju. Prolazi dan i nastaje mrkla, vrela seviljska noć »bez daška«. Zrak »na 
lovor i limun miriše«i*, Sred duboke tame otvaraju se odjednom željezna 
tamnička vrata i u tamnicu polako ulazi sam starina veliki inkvizitor sa 
svijećnjakom u ruci. Sam je i za njim se odmah zatvaraju vrata. Zastaje kod 
vrata i dugo, minutu-dvije, pilji Mu u lice. Napokon Mu tiho prilazi, stavlja 
svijećnjak na stol i pita ga: 

- Jesi li to Ti? Ti? - Ali ne dobivši odgovora, brzo nadodaje: - Ne 
odgovaraj, šuti! A i što bi mi mogao reći? Ja dobro znam što bi mi rekao. 
Uostalom, nemaš ni pravo dodavati ništa onome što si već prije rekao. Zašto si 
nam došao smetati? Jer došao si nam smetati, to Ti i sam znaš. A znaš li što će 
biti sutra? Ja ne znam tko si ti niti želim znati: jesi li to stvarno Ti, ili tek lik 
njegov, ali sutra ću te osuditi i spaliti na lomači kao najgoreg heretika, a onaj 
isti puk koji Ti je danas ljubio noge sutra će na moj mig pojuriti da zgrće žar uz 
Tvoju lomaču, znaš li Ti to? Da, možda to ipak znaš - dometne i utone u duboko 
razmišljanje ne odvajajući očiju od sužnja. 

- Nije mi ipak jasno, Ivane, što je sve to? - osmjehne se Aljoša koji je 


neprekidno šutke slušao brata. - Je li to samo pusta fantazija, ili kakva starčeva 
pogreška, nekakvo nevjerojatno qui pro quoi*!? 


- Shvati ako hoćeš kao ovo posljednje - nasmije se Ivan - ako te je već 
toliko razmazio moderni realizam pa ne možeš podnijeti nikakve fantastike - 
ako baš želiš qui pro quo, neka ti bude! Ono, istina je - nasmije se opet - starcu 
je devedeset godina i možda je već odavno poludio od svoje fiksne ideje. Sužanj 
ga je možda prenerazio svojom vanjštinom. Na kraju krajeva, sve skupa je 
mogla biti samo tlapnja, priviđenje devedesetogodišnjeg starca pred smrt, još k 
tome i raspaljenog jučerašnjim autodafeom, kad je spalio stotinu heretika. Ali 
zar tebi i meni nije svejedno je li to qui pro quo ili pusta fantazija? Riječ je 
ovdje samo o tome da starac želi iskazati svoje mišljenje, da nakon punih 
devedeset godina iskazuje svoje mišljenje i govori naglas ono o čemu je punih 
devedeset godina šutio. 

- A sužanj stalno šuti? Gleda ga i ni da bi riječi rekao? 

- Pa tako mora biti u svim takvim zgodama - opet se nasmije Ivan. - 
Starac ga sam upozorava da nema prava ništa dodavati onome što je već prije 
rekao. U tome je, ako baš hoćeš, i najbitnija značajka rimskog katoličanstva, bar 
po mom mišljenju: »Ti si,« kao da vele, »sve predao u ruke papi pa je, prema 
tome, sve u njegovim rukama, stoga će biti najbolje da nam i ne dolaziš smetati, 
bar nam još zasad ne smetaj!« Oni ne samo što u tom smislu govore nego i pišu, 
barem jezuiti. Čitao sam o tome kod njihovih teologa. »Imaš li nam pravo 
obznaniti bilo koju tajnu onoga svijeta iz kojeg dolaziš?« pita ga starina i odmah 
odgovara umjesto Njega: »Ne, nemaš, da ne bi ništa nadodao onome što si već 
prije rekao i da ne oduzmeš ljudima slobodu za koju si se toliko borio dok si bio 
na zemlji. Sve što nam iznova obznaniš ugrozilo bi vjersku slobodu kod ljudi jer 
bi djelovalo kao čudo, a Tebi je još onda, prije tisuću i pol godina, bilo najviše 
stalo do njihove vjerske slobode. Zar nisi onda često govorio: “Hoću da budete 
slobodni!" E pa, evo, sad si vidio te “slobodne ljude« - doda najednom starac 
podsmjehujući se zamišljeno. - »Da, to nas je skupo stajalo,« nastavlja gledajući 
Ga strogo. »Ali napokon smo dovršili taj pothvat u Tvoje ime. Petnaest stoljeća 
baktali smo se s tom slobodom, ali sad smo to obavili, zauvijek obavili. Ne 
vjeruješ da smo to zauvijek obavili? Gledaš me krotko i nećeš me udostojiti čak 
ni svoga nezadovoljstva? Ali znaj da su ti ljudi sada, baš sada, uvjereniji nego 
ikad da su potpuno slobodni, a zapravo su nam sami donijeli svoju slobodu i 
ponizno je položili pred naše noge. Ali to smo mi učinili, a jesi li Ti želio takvu 
slobodu?« 


- Opet ne razumijem - presiječe ga Aljoša u riječi. - Da li on to ironizira, 

ruga se? 

- Nipošto. On stvarno upisuje u zaslugu sebi i svojima to što su napokon 
stali na kraj slobodi, a postupili su tako radi toga da usreće ljude. »Jer tek se sad 
(dakako da misli na inkviziciju) prvi put može pomišljati i na sreću svih ljudi. 
Čovjek je stvoren kao buntovnik, a zar buntovnici mogu biti sretni? Tebe su 
opominjali,« kaže mu, »nije Ti nedostajalo opomena i savjeta, ali se Ti nisi 
obazirao na opomene, odbacio si jedini način na koji se ljude moglo usrećiti, ali 
si, na svu sreću, kad si odlazio, predao stvar nama. Obećao si, potvrdio si 
svojom riječju da nam daješ pravo da vežemo i razvezujemo, i dakako da ni 
pomisliti ne smiješ da nam sad oduzmeš to pravo. Zašto si nam došao smetati?« 


- A što mu znači ono: »nije ti nedostajalo opomena i savjeta«? - zapita 
Aljoša. 

- Pato je ono glavno što starac želi reći. 

»Strašan i mudar duh, duh samouništenja i nepostojanja,« nastavlja starac, 
»taj je veliki duh razgovarao s Tobom u pustinji i nama su prenijeli u knjigama 
da Te je “kušao. Je li to istina? A zar se moglo reći išta istinitije od onoga što 
Ti je on tada obznanio u svoja tri pitanja, a što si Ti odbio i što se u knjigama 
naziva “kušnjama*? A zapravo, ako se ikad na zemlji dogodilo pravo pravcato 
veliko čudo, onda se dogodilo toga dana, dana tih triju kušnji. To se čudo 
očitovalo upravo u ta tri pitanja. Kad bi se moglo i pomisliti, samo radi primjera 
i radi pokusa, da su ta tri pitanja strašnoga duha netragom nestala iz knjiga, i da 
ih treba obnoviti, iznova smisliti i sročiti, da bi se ponovo unijeli u knjige, pa bi 
radi toga okupili sve mudrace zemaljske - vladare, crkvene poglavare, učenjake, 
filozofe, pjesnike, i zadali im zadaću: smislite, formulirajte tri pitanja, ali 
pitanja ne samo što će odgovarati veličini događaja nego će još k tome izraziti, 
u tri izričaja, u samo tri ljudske rečenice, svu buduću povijest svijeta i 
čovječanstva - misliš li da bi sva premudrost zemaljska, sabrana u jedno, mogla 
smisliti nešto što bi bar približno po snazi i dubini bilo slično trima pitanjima 
koja Ti je onda doista u pustinji postavio moćni i mudri duh? Već po samim tim 
pitanjima, po čudesnosti njihove pojave može se shvatiti da tu nije riječ o 
običnom ljudskom umu, nego o vječnom i apsolutnom. Jer u ta tri pitanja kao da 
je sažeta u jednu cjelinu i predskazana sva buduća povijest čovječanstva i 
iskazana tri lika u kojima će se steći sva nerješiva povijesna proturječja ljudske 
naravi na cijelom svijetu. Onda se to još nije moglo tako dobro vidjeti, jer je 
budućnost bila nepoznata, ali sad kad je odonda prošlo petnaest stoljeća vidimo 
da je u ta tri pitanja sve pogođeno i predskazano, i da se tako obistinilo da im se 
nema što dodati ni oduzeti. 


Zaključi sad sam tko je imao pravo: Ti ili onaj koji Te onda ispitivao? 
Sjeti se prvog pitanja; iako ne sasvim doslovno, njegov je smisao ovaj: “Želiš se 
otisnuti u svijet praznih ruku, obećavajući nekakvu slobodu koju ljudi u svojoj 
priprostosti i prirođenoj raspuštenosti ne mogu uopće pojmiti, koje se boje i 
klone - jer nikad ništa nije bilo čovjeku i ljudskom društvu nesnosnije od 
slobode! A vidiš li ovo kamenje u ovoj goloj i vreloj pustinji? Pretvori ga u 
kruh pa će ljudi pohrliti za tobom kao stado, zahvalno i poslušno, iako će vječito 
strepjeti da ćeš im ustegnuti svoju pomoć i uskratiti kruh. Ali Ti nisi htio 
čovjeku oduzeti slobodu i odbio si taj prijedlog, jer si ovako umovao: kakva je 
to sloboda ako je poslušnost kupljena kruhom? Odgovorio si da čovjek ne živi 
samo o kruhu, a znaš li Ti da će se upravo zbog tog istog zemaljskog kruha dići 
protiv Tebe duh zemaljski, da će se sukobiti s Tobom i pobijediti te, i da će svi 
poći za njim kličući: “Tko je ravan ovoj zvijeri, on nam je donio vatru s nebesa!? 
Znaš li Ti da će čovječanstvo nakon mnogo stoljeća proglasiti, na usta svoje 
premudrosti i znanosti, da uopće nema zločina pa da, prema tome, nema ni 
grijeha, nego da ima samo gladnih? “Najprije ih nahrani pa onda traži od njih 
vrline!? - eto što će ispisati na zastavu koju će dići protiv Tebe i kojom će 
porušiti hram Tvoj. Na mjestu tvog hrama podići će novu građevinu, iznova će 
podići onu strašnu Babilonsku kulu, i premda je neće dovršiti kao što nisu ni 
onu, ipak bi mogao izbjeći gradnju te nove kule i skratiti za tisuću godina patnje 
ljudima, jer će oni ipak doći k nama pošto se tisuću godina budu mučili 
gradnjom te svoje kule! Opet će nas potražiti pod zemljom, skrivene u 
katakombama (jer će nas ponovo progoniti i mučiti), pronaći će nas i zavapiti: 
“Nahranite nas jer oni koji su nam obećali vatru s neba nisu nam je dali!" I tada 
ćemo mi dovršiti tu njihovu kulu, dovršit će je onaj koji ih nahrani, a nahranit 
ćemo ih samo mi, u Tvoje ime, slagat ćemo im da je to u Tvoje ime. O nikad, 
nikad se oni neće sami bez nas nahraniti! Nikakva im znanost neće dati kruha 
dok god budu slobodni, a na kraju će nam donijeti svoju slobodu i položiti je 
nama pred noge i reći nam: “Možete nas i podjarmiti, samo nas nahranite!? I 
sami će napokon shvatiti da se ne može ni zamisliti da će ikad za sve biti 
dovoljno slobode i zemaljskog kruha, jer se oni nikad, nikad neće znati 
podijeliti među sobom! Uvjerit će se i da nikad ne mogu biti slobodni zato što 
su slabi, poročni, ništavni i buntovni. Ti si im obećao kruh nebeski, ali i opet Te 
pitam može li se on mjeriti s kruhom zemaljskim u očima slabog, vječito 
poročnog i vječito nezahvalnog ljudskog roda? Pa ako za Tobom i pođu, radi 
kruha nebeskog, tisuće i deseci tisuća ljudi, što će biti s onim milijunima i 
desecima milijuna stvorenja koja neće imati snage da se radi nebeskog kruha 
odreknu zemaljskog? Zar je Tebi možda stalo samo do desetaka tisuća velikih i 

moćnih, a ostali milijuni, mnogobrojni kao pijesak morski, koji Te ipak vole, 
treba da budu samo materijal velikima i moćnima? Ne, nama je stalo i do slabih. 
Oni su poročni i buntovni, ali će na kraju postati ipak poslušni. Divit će se nama 
i smatrati nas bogovima zato što smo im stali na čelo i pristali da podnosimo 
slobodu i gospodarimo njima - toliko će im na kraju biti strašna ta njihova 
sloboda! Ali mi ćemo im reći da slušamo Tebe i da vladamo u Tvoje ime. Opet 
ćemo ih obmanuti jer Tebe više nećemo pustiti među nas. U toj će obmani biti i 
naša patnja jer ćemo morati lagati. Eto što znači to prvo pitanje u pustinji, i eto 
što si Ti odbio u ime slobode koja Ti je bila iznad svega. A zapravo se u tom 
pitanju krila velika tajna ovoga svijeta. Da si pristao na “kruh', udovoljio bi 
općoj i vječnoj žudnji ljudskoj, kako pojedinaca tako i svekolikog čovječanstva, 
a to je: »Kome se klanjati?« Nema trajnije i mučnije brige za čovjeka od toga 
da, čim postane slobodan, nađe što prije onoga kome će se klanjati. Ali čovjek 
teži za tim da se klanja onome što je već neprijeporno, toliko neprijeporno da će 
svi ljudi odjednom pristati da se tome svi odreda klanjaju. Jer briga tih jadnih 
stvorova nije samo u tome da nađu ono čemu ću se ja ili netko drugi klanjati, 
nego da nađu tako nešto u što će svi povjerovati i pokloniti mu se, i to 
bezuvjetno svi odreda. Eto, upravo je ta potreba za zajedničkim klanjanjem 
glavna muka svakog čovjeka pojedinačno i svekolikog čovječanstva otkako je 
svijeta i vijeka. Zbog tog zajedničkog klanjanja istrebljivali su jedni druge 
mačevima. Stvarali su bogove i pozivali jedni druge: “Ostavite se svojih bogova 
i dođite se klanjati našima, inače ćete stradati i vi i vaši bogovi!* I tako će biti 
do kraja svijeta, čak i onda kad u svijetu nestane bogova: svejedno će se klanjati 
idolima. Ti si znao, nisi mogao ne znati ovu temeljnu tajnu ljudske naravi, ali si 
odbio jednu apsolutnu zastavu koja ti se nudila da prisiliš sve da Ti se klanjaju 
bez pogovora - zastavu zemaljskog kruha, i to si je odbio u ime slobode i 
nebeskoga kruha. Pogledaj samo što si dalje učinio. I sve to opet u ime slobode! 
Kažem Ti da za čovjeka nema mučnije brige nego da nađe nekoga komu će što 
prije dati onaj dar slobode s kojim se taj nesretni stvor rađa. Ali slobodom ljudi 
zavladat će samo onaj tko im umiri savjest. S kruhom ti se nudila neprijeporna 
zastava: dadeš li mu kruh, čovjek će ti se klanjati jer nema ničeg neprijepornijeg 
od kruha, ali ako netko istodobno mimo Tebe zavlada njegovom savješću - e, 
tad će on čak i ostaviti Tvoj kruh i poći za onim koji mu je zaveo savjest. U 
tome si imao pravo. Jer tajna ljudske opstojnosti nije u tome da čovjek samo 
živi, nego u tome radi čega da živi. Bez čvrste predodžbe o tome radi čega treba 
živjeti, čovjek neće pristati da živi i prije će uništiti sam sebe nego ostati na 
zemlji, pa makar posvuda oko njega ležao sam kruh. Tako Ti je to, ali što se 
dogodilo: umjesto da ovladaš slobodom ljudi, Ti si im je još proširio! Zar si 

zaboravio da čovjek više voli mir, pa čak i smrt, nego slobodu izbora u 
poznavanju dobra i zla? Za čovjeka nema ničeg primamljivijeg od slobode 
njegove savjesti, ali nema i ničeg mučnijeg. I eto, umjesto čvrstih temelja da 
jednom zauvijek umiriš ljudsku savjest, uzeo si im sve što je neobično, 
zagonetno i neodređeno, uzeo si im sve što je nadilazilo njihovu snagu, prema 
lome, postupio si kao da ih uopće ne voliš - i to tko: onaj koji [c došao da za njih 
dade svoj život! Umjesto da ovladaš ljudskom slobodom, uvećao si je i zauvijek 
opteretio njezinim mukama čovjekovo duševno carstvo. Poželio si slobodnu 
ljubav čovjekovu da slobodno pođe za Tobom, zanesen i ushićen Tobom. 
Umjesto strogog starog zakona, čovjek je odsad morao svojim slobodnim srcem 
prosuđivati što je dobro a što zlo imajući pred sobom kao uzor samo Tvoj lik - 
ali zar zbilja nisi pomislio da će on na kraju odbaciti i osporiti čak i Tvoj lik i 
Tvoju istinu ako ga opterete takvim groznim bremenom kao što je sloboda 
izbora? Na kraju će uzviknuti da istina nije u Tebi, jer ih nitko nije mogao 
ostaviti u većoj pomutnji i mukama nego što si Ti to učinio kad si im ostavio 
tolike brige i nerazrješive zadaće. Na taj si način sam počeo rušiti svoje carstvo 
pa nemoj nikog više za to kriviti. A što Ti je zapravo ponuđeno? Na zemlji 
postoje tri sile, jedine tri sile koje mogu zauvijek pobijediti i osvojiti savjest tih 
nemoćnih buntovnika, radi njihove sreće, a te su sile: čudo, tajna i autoritet. Ti 
si odbio i prvo, i drugo, i treće, i sam si dao primjer ostalima. Kad Te je strašni i 
premudri duh doveo na vrh hrama i rekao ti: “Ako hoćeš saznati jesi li sin Božji, 
skoči dolje, jer za njega je rečeno da će ga anđeli prihvatiti i ponijeti, da neće 
pasti niti se razbiti, pa ćeš se napokon uvjeriti jesi li sin Božji, i dokazat ćeš 
kakva je u tebe vjera u oca tvoga.? Ali pošto si ga saslušao, odbio si i taj 
prijedlog, nisi ga prihvatio i skočio. O, dakako da si postupio ponosno i 
veličanstveno, kao Bog, ali jesu li i ljudi, taj slabi i buntovnički rod - jesu li i 
oni bogovi? O, Ti si onda shvatio da bi odmah, čim bi zakoračio da skočiš, 
doveo Gospodina u kušnju i izgubio vjeru u Njega i da bi se razmrskao na zemlji 
koju si došao spasiti, i da bi se tome obradovao mudri duh što Te kušao. Ali 
ponovo Te pitam ima li mnogo takvih kao što si Ti? I kako si mogao i načas 
pomisliti da će i ljudi moći odoljeti takvoj kušnji? Zar je ljudska narav tako 
stvorena da odbije čudo i u takvim strašnim trenucima u životu, u trenucima kad 
se rješavaju njihova najstrašnija i najmučnija temeljna duševna pitanja, da se 
pouzda samo u slobodnu odluku svoga srca? O, Ti si znao da će Tvoj pothvat 
ostati zapisan u knjigama, da će doprijeti do najdaljih vremena i do 
najudaljenijeg zakutka zemlje, i ponadao si se da će čovjek idući za Tobom 
ostati s Bogom ne osjećajući potrebu za čudom. Ali nisi znao da će čovjek, čim 
odbaci čudo, odbaciti i Boga, jer on ne traži toliko Boga koliko čudesa. A kako 

čovjek ne može živjeti bez čuda, počinit će nova čudesa, sam svoja čudesa, pa 
će se klanjati vračarskom čudu i bapskom čaranju, ma koliko bio buntovnik, 
heretik i bezbožnik. Ti nisi sišao s križa kad su Ti dovikivali rugajući Ti se i 
zadirkujući Te: “Siđi s križa pa ćemo povjerovati da si to što kažeš!* Nisi sišao 
zato što i opet nisi htio podjarmiti čovjeka čudom i što si žudio za slobodnom 
vjerom, a ne za onom koja je plod čuda. Žudio si za slobodnom ljubavlju, a ne 
za ropskim zanosom sužnja pred moći koja ga je jednom zauvijek zatravila. Ali 
i tu si sudio o ljudima odviše povoljno jer su oni, naravno, sužnjevi iako su 
stvoreni kao buntovnici. Osvrni se oko sebe i sam prosudi, evo, prošlo je odonda 
petnaest stoljeća, a pogledaj ih malo bolje: koga si to uzdigao do sebe? Kunem 
ti se da je čovjek stvoren slabiji i nedostojniji nego što ti misliš! Može li on 
zaista učiniti ono što si Ti učinio? Cijeneći ga previše, postupio si kao da si 
prestao osjećati sućut prema njemu jer si previše od njega zahtijevao - i to tko, 
onaj koji je čovjeka zavolio više od sama sebe! Da si ga manje cijenio, manje bi 
od njega i zahtijevao, a to bi bilo bliže ljubavi jer bi mu teret bio lakši. On je 
slab i podao. Što mu vrijedi što se sad posvuda buni protiv naše vlasti i što se 
ponosi time što se buni? To je ponos djeteta i školarca. To su mala djeca koja su 
se pobunila u razredu i istjerala učitelja. Ali doći će kraj i veselju te dječurlije, a 
to će ih veselje skupo stajati. Porušit će hramove i zaliti zemlju krvlju. Na kraju 
će se luda djeca dosjetiti da su doduše buntovnici, ali nemoćni buntovnici koji 
ne mogu podnijeti svoju pobunu. Napokon će priznati lijući glupe suze da im se 
onaj koji je od njih napravio buntovnike zacijelo htio narugati. Reći će to u 
očaju, a ono što budu kazali bit će hula na Boga, od koje će biti još nesretniji, jer 
narav ljudska ne podnosi bogohuljenje i na kraju se uvijek sama sebi osvećuje 
zbog toga. Dakle, nemir, pomutnja i nesreća - to je sadašnji usud ljudi nakon 
svega onoga što si Ti pretrpio za njihovu slobodu! Tvoj je veliki prorok!!! u 
svojoj viziji i alegoriji kazao da je vidio sve sudionike prvog uskrsnuća i da ih je 
bilo po dvanaest tisuća iz svakog naraštaja. Ali, ako ih je bilo toliko, onda ni oni 
nisu kanda bili ljudi, nego bogovi. Oni su nosili Tvoj križ, izdržali su desetke 
godina gladni i goli u pustinji hraneći se skakavcima i korijenjem - i dakako da 
možeš ponosno pokazati na tu djecu slobode, slobodne ljubavi, njihove slobodne 
i veličanstvene žrtve koje su prinijeli u Tvoje ime. Ali nemoj zaboraviti da je 
njih bilo svega nekoliko tisuća, i to bogova, a što je s ostalima? I što su krivi 
ostali slabi ljudi što nisu mogli podnijeti ono što su mogli jaki? Što je kriva 
slaba duša što ne može primiti u sebe toliko strašnih darova? Jesi li Ti doista 
došao samo k odabranima i radi odabranih? Ali, ako je tako, posrijedi je tajna u 
koju mi ne možemo proniknuti. A ako je tajna, onda smo i mi imali pravo 
propovijedati tajnu i učiti ih da nije važna slobodna odluka njihova srca niti 

ljubav, nego tajna kojoj se oni moraju slijepo pokoravati, čak i protiv svoje 
savjesti. Tako smo i učinili. Ispravili smo Tvoje djelo i zasnovali ga na čudu, 
tajni i autoritetu. A ljudi su se obradovali što ih ponovo vode kao stado i što im 
je napokon skinut sa srca onaj onako strašni dar koji im je zadao toliko muka. 
Reci, jesmo li imali pravo kad smo tako propovijedali i postupili? Zar nismo 
voljeli čovječanstvo kad smo tako ponizno priznali njegovu nemoć, kad smo mu 
iz ljubavi olakšali teret i dopustili njegovoj slaboj naravi da i griješi, ali s našim 
dopuštenjem. Zašto si nam sad došao smetati? I što me gledaš šutke i 
suosjećajno svojim krotkim očima? Radije se rasrdi, ja ne želim Tvoje ljubavi 
zato što ni ja Tebe ne volim. I što da krijem od Tebe? Ili da možda ne znam s 
kim razgovaram? Ovo što Ti imam kazati, sve je to Tebi već dobro poznato, 
čitam Ti to iz očiju. Pa zar da ja skrivam pred Tobom našu tajnu? Možda je Ti 
baš želiš čuti iz mojih usta, pa onda čuj: mi nismo uz Tebe, nego uz njega, eto, u 
tome je naša tajna! Mi već odavno nismo uz Tebe, nego uz njega, već osam 
stoljeća. Prije ravno osam stoljeća uzeli smo od njega ono što si Ti ogorčeno 
odbio, onaj posljednji dar koji Ti je on nudio kad Ti je pokazao sva carstva 
zemaljska: uzeli smo od njega Rim i carski mač i sami sebe proglasili 
zemaljskim carevima, jedinim carevima, iako još ni do dana današnjega nismo 
uspjeli potpuno dovršiti svoje djelo. Ali tko je tome kriv? O, to je djelo zasad 
još na početku, ali je počelo. Još ćemo se načekati da ga dovršimo, i još će 
mnogo zemlja pretrpjeti, ali ćemo uspjeti i postati carevi, a onda ćemo tek 
razmišljati o sreći ljudi u cijelom svijetu. A Ti si zapravo još onda mogao uzeti 
carski mač. Zašto si odbio taj posljednji dar? Da si prihvatio taj treći savjet 
moćnoga duha, ispunio bi bio sve što čovjek traži na zemlji; to jest: kome da se 
klanja, kome da povjeri svoju savjest i na koji način da se napokon ujedine svi 
ljudi u neprijeporni zajednički i složni mravinjak, jer je potreba za jedinstvom 
cijelog svijeta treća i posljednja muka ljudska. Čovječanstvo je oduvijek u 
cjelini težilo za jedinstvenim ustrojem. Bilo je mnogo velikih naroda koji su 
imali veliku povijest, ali što su razvijeniji bili ti narodi, to su bili nesretniji jer 
su više od ostalih osjećali potrebu za ujedinjenjem ljudi na cijelom svijetu. 
Veliki osvajači, Timuri i Džingis-kani, prohujali su kao vihor po svijetu ne bi li 
osvojili svemir, ali su i oni, iako nesvjesno, iskazali tu istu veliku potrebu 
čovječanstva za sveopćim ujedinjenjem diljem svijeta. Da si prihvatio svijet i 
carski grimiz, mogao si osnovati svjetsko carstvo i donijeti mir cijelom svijetu. 
Jer tko će vladati ljudima ako ne oni koji vladaju njihovom savješću i koji drže 
u svojim rukama njihov kruh? Mi smo pak uzeli carski mač, a kad smo ga uzeli, 
dakako da smo se odrekli Tebe i pošli za njim. O, proći će još stoljeća nereda 
slobodnog uma, njihove znanosti i kanibalizma, jer oni će, čim su počeli graditi 

svoju kulu Babilonsku bez nas, završiti kanibalizmom. A onda će dopuziti do 
nas zvijer da nam liže noge i kvasi ih krvavim suzama iz svojih očiju. A mi 
ćemo zajahati na tu zvijer i podići uvis pehar na kojem će pisati: »Tajna!« E, 
tada, tek tada, nastat će za ljude carstvo mira i sreće. Ti se dičiš svojim 
izabranicima, ali Ti imaš samo izabranike, a mi ćemo ih smiriti sve odreda. 
Međutim, to još nije sve: kolikim je od tih izabranika, onim jakima koji su 
jedini mogli postati izabranici, dojadilo napokon da Te čekaju, pa su prenijeli i 
još će prenijeti snagu svoga duha i žar svoga srca na drugu njivu, te će na kraju 
podići svoju slobodnu zastavu protiv Tebe. A Ti si sam prvi podigao tu zastavu. 
Kod nas će svi biti sretni i neće se više ni buniti ni ubijati jedni druge kao što 
čine u Tvojoj slobodi na sve strane. O, uvjerit ćemo mi njih da će tek onda 
postati slobodni kad se odreknu svoje slobode radi nas i pokore se nama. 
Hoćemo li tada govoriti istinu, ili ćemo lagati? Oni će se sami uvjeriti da 
govorimo istinu, jer će se prisjetiti do kakvih je sve strahota ropstva i pomutnje 
dovela tvoja sloboda. Sloboda, slobodan um i znanost zavest će ih na takve 
stranputice i dovesti ih pred takva čuda i nerazrješive tajne da će jedni od njih, 
oni nepokorni i okrutni, poubijati sami sebe, drugi, nepokorni ali nemoćni, 
poubijat će jedni druge, a treći, preostali, slabi i nesretni, dopuzit će do naših 
nogu i zavapiti: “Da, imali ste pravo, vi ste jedini znali za njegovu tajnu pa se 
vraćamo vama, spasite nas od nas samih!* Kad dobiju od nas kruh, dakako da će 
vidjeti da mi njihov kruh, njihovim rukama stečen, uzimamo od njih da bismo 
im ga podijelili, bez ikakvih čudesa, vidjet će da nismo kamenje pretvorili u 
kruh, ali će se više nego samom kruhu radovati tome što ga dobivaju iz naših 
ruku! Jer će se i te kako dobro sjećati kako su se prije, bez nas, kruhovi koje su 
sami stekli pretvarali u njihovim rukama u kamenje, a kad su se vratili k nama, 
samo se kamenje u njihovim rukama pretvorilo u kruh. Znat će oni i te kako 
dobro prosuditi što znači pokoriti se jednom zauvijek! A dok god ljudi to ne 
shvate, bit će nesretni. Reci, tko je najviše pridonio tom neshvaćanju? Tko je 
rastjerao stado i rasuo ga po nepoznatim stazama? Ali stado će se iznova okupiti 
i iznova pokoriti, i to jednom zasvagda. Tad ćemo im mi donijeti mirnu, 
smjernu sreću, sreću slabih stvorova kakvi i jesu. Ama, uvjerit ćemo mi njih na 
kraju da se ne ponose previše jer si ih Ti uzdigao i tako naučio da se ponose; 
dokazat ćemo im da su slabi, da su tek jadna djeca, ali da je djetinja sreća slađa 
od svake druge. Postat će plašljivi i zadivljeno će nas gledati i privijati se uz nas 
u strahu, kao pilići uz kvočku. Divit će nam se i groziti se od nas i ponositi se 
time što smo tako moćni i tako pametni, što smo uspjeli smiriti takvo 
neposlušno stado od više tisuća milijuna. Nemoćni, strepjet će od našega gnjeva, 
postat će malodušni i plačljivi kao djeca i žene, ali će na naš mig vrlo lako 

prelaziti na veselje i smijeh, vedru radost i bezbrižne dječje pjesmice. Da, 
natjerat ćemo ih da rade, ali u slobodno vrijeme uredit ćemo im život kao dječju 
igru, sa dječjim pjevanjem, zborovima, nevinim plesovima. Dopustit ćemo im i 
da zgriješe jer su slabi i nemoćni, a oni će nas voljeti kao djeca zato što ćemo 
im dopustiti da i zgriješe. Reći ćemo im da će im svaki grijeh biti oprošten ako 
ga počine s našim dopuštenjem, a da im dopuštamo i da zgriješe zato što ih 
volimo, i da ćemo kaznu za te njihove grijehe, ako treba, preuzeti na sebe. I 
preuzet ćemo, a oni će nas obožavati kao svoje dobrotvore koji uzimaju pred 
Bogom na sebe njihove grijehe. Oni neće imati nikakvih tajni pred nama. 
Dopuštat ćemo im ili zabranjivati da žive sa svojim ženama i ljubavnicama, da 
imaju ili nemaju djecu - sve to ovisno o njihovoj poslušnosti - pa će nam se 
drage volje i rado pokoravati. Najmučnije tajne njihove savjesti - sve, sve će to 
oni iznositi pred nas, mi ćemo o svemu odlučivati, a oni će rado prihvaćati naše 
odluke zato što ćemo ih time izbaviti od velikih briga i sadašnjih strašnih muka 
da sami slobodno o svemu odlučuju. I svi će biti sretni, svi milijuni tih stvorova, 
osim stotine tisuća onih koji njima budu upravljali. Jer samo mi, mi koji 
čuvamo tajnu, samo ćemo mi biti nesretni. Bit će na tisuće milijuna sretne djece 
i stotinu tisuća patnika koji su preuzeli na sebe prokletstvo spoznaje dobra i zla. 
Mirno će oni umrijeti, tiho će se ugasiti u ime Tvoje, a u grobu će naći samo 
smrt. Ali mi ćemo čuvati tajnu i mamit ćemo ih, radi njihove sreće, nebeskom i 
vječnom nagradom. Jer kad bi nešto i bilo na onom svijetu, dakako da ne bi bilo 
za onakve kakvi su oni. Govore i proriču da ćeš Ti doći i ponovo pobijediti, da 
ćeš doći sa svojim izabranicima, sa svojim ponosnima i moćnima, ali mi ćemo 
reći da su oni spasili samo sebe, a mi da smo ih spasili sve. Kažu da će biti 
osramoćena bludnica koja jaše na zvijeri i u svojim rukama drži tajnu,“' da će 
se slabi opet pobuniti, da će razderati njezin grimiz i razgolititi joj “gadno 
tijelo. Ali tad ću ja ustati i pokazati Ti na tisuće milijuna sretne djece koja ne 
znaju za grijeh. A mi koji smo preuzeli grijehe njihove na sebe radi njihove 
sreće, mi ćemo stati preda Te i reći: “Sudi nam ako možeš i smiješ!" Znaj da se 
ja Tebe ne bojim. Znaj da sam i ja bio u pustinji, da sam se i ja hranio 
skakavcima i korijenjem, da sam i ja blagoslivljao slobodu kojom si Ti 
blagoslovio ljude, da sam se i ja spremao stupiti među Tvoje izabranike, među 
one moćne i jake, sa željom da »popunim broj«. Ali sam se prenuo i nisam htio 
služiti bezumlju. Vratio sam se i pristupio kolu onih koji su popravili Tvoje 
djelo. Otišao sam od ponositih i vratio se poniznima radi sreće tih poniznih. Sve 
će se ovo što Ti govorim doista zbiti i nastat će naše carstvo. Ponavljam Ti da 
ćeš sutra vidjeti to poslušno stado koje će na moj prvi mig pojuriti da zgrće 
žeravicu pod Tvoju lomaču, na kojoj ću Te spaliti zato što si nam došao smetati. 

Jer, ako je itko zaslužio našu lomaču, onda si to Ti. Sutra ću Te spaliti. Dixi.i*>!« 


Ivan umukne. Zanio se govoreći, govorio je zanosno; kad je ušutio, 
iznenada se osmjehne. 

Aljoša, koji ga je neprestano šutke slušao i pri kraju, vrlo uzbuđen, višeput 
pokušavao upasti bratu u riječ, ali se očito suzdržao, odjednom progovori kao iz 
puške: 

- Ma to je... besmislica! - vikne i pocrveni. - Tvoja je priča pohvala Isusu, 
a ne pokuda... kao što si ti želio. I tko će povjerovati ono o slobodi? Zar slobodu 
zbilja tako treba shvatiti? Zar je tako shvaća pravoslavlje?... To je kod tebe Rim, 
ali nije ni sav Rim, to je neistina - to je ono najgore od katoličanstva, 
inkvizitori, jezuiti!... Uopće ne može biti tako fantastične ličnosti kao što je taj 
tvoj inkvizitor. Kakvi su to ljudski grijesi koje oni preuzimaju na sebe? Kakvi 
su to nositelji tajne koji su na sebe preuzeli nekakvo prokletstvo da usreće 
ljude? Kad ih je tko uopće vidio? Poznajemo mi jezuite, o njima se ružno 
govori, ali zar su zbilja takvi kako ih ti prikazuješ? Nisu oni uopće takvi, 
nipošto nisu takvi... Oni su naprosto rimska vojska koja se bori za buduće 
svjetsko zemaljsko carstvo, sa carem - rimskim prvosvećenikom na čelu... to je 
njihov ideal, ali bez ikakvih tajni i uzvišene tuge... Najobičnija želja za vlašću, 
za zemaljskim prljavim dobrima, za podjarmljivanjem... za nekakvim budućim 
kmetstvom, s time da će oni biti vlastela... to je sve što se o njima može reći. 
Oni možda ni u Boga ne vjeruju. Tvoj je patnik inkvizitor puka tlapnja... 

- Ma čekaj, čekaj - nasmije se Ivan - kako si se samo ražestio! Tlapnja, 
kažeš, pa neka! Dakako da je tlapnja. Pa ipak, dopusti: zar ti zbilja misliš da je 
sav taj katolički pokret u posljednjih nekoliko stoljeća zaista samo puka želja za 
vlašću i posjedovanjem samo prljava blaga? Zar te otac Pajsije tako uči? 


- Ne, ne uči, naprotiv, jednom je čak govorio nešto slično ovom tvome... 
ali naravno da nije isto, nipošto to isto - trgne se odjednom Aljoša. 


- E, to je ipak dragocjena informacija, usprkos tom tvojem »nipošto to 
isto«. A ja tebe pitam: zašto bi se tvoji jezuiti i inkvizitori ujedinjavali samo 
radi prljavih materijalnih dobara? Zašto se među njima ne bi mogao naći i koji 
patnik koga more veliki jadi i koji voli čovječanstvo? Evo, recimo da se među 
svima njima kojima je samo do materijalnih i nedostojnih dobara ipak našao bar 
jedan ovakav kao moj starina inkvizitor, koji je i sam jeo korijenje u pustinji i 
mahnitao kažnjavajući svoje tijelo ne bi li postao slobodan i savršen, ali koji je 
ipak sav svoj život volio čovječanstvo i odjednom progledao i uvidio da nije 
bogzna kakvo moralno blaženstvo da čovjek potpuno ovlada svojom voljom, a 
istodobno se uvjeri da su milijuni drugih stvorenja Božjih stvoreni jedino na 

sprdnju, da nikad neće biti kadri izaći na kraj sa svojom slobodom, da od tih 
bijednih buntovnika nikad neće postati velikani koji će dovršiti kulu, i da veliki 
idealist nije mislio na takve bijednike kad je maštao o svojoj harmoniji. Pošto je 
sve to shvatio, vratio se i pristupio... pametnim ljudima. Zar se to nije moglo 
dogoditi? 

- Komu je to pristupio, kakvim pametnim ljudima? - uzvikne Aljoša 
gotovo srdito. - Nisu oni uopće tako pametni i nemaju uopće nikakvih tajni i 
misterija... Osim možda svoga bezbožništva, to im je sva tajna. Tvoj inkvizitor 
ne vjeruje u Boga, to je sva njegova tajna! 

- Pa recimo da je i tako! Napokon si se dosjetio. I stvarno je tako, stvarno 
je samo u tome sva njegova tajna, ali zar to nije muka, bar za takva čovjeka kao 
što je on, koji je sav svoj vijek protratio na isposništvo u pustinji a da se nije 
izliječio od ljubavi prema čovječanstvu? U predvečerje svoga života on se 
nedvojbeno uvjerava da su samo savjeti velikog strašnog duha mogli stvoriti 
koliko-toliko podnošljiv poredak za nemoćne buntovnike, »nedovršena, probna 
stvorenja stvorena na sprdnju«. I eto, kad se o tome osvjedočio, uviđa da treba 
slijediti upute mudroga duha, strašnoga duha smrti i uništenja, da radi toga treba 
pribjeći laži i obmani i posve svjesno povesti ljude u smrt i propast i 
obmanjivati ih cijelim putem, da ne bi slučajno primijetili kamo ih vode, kako 
bi se bar na tom putu ti jadni slijepci smatrali sretnima. I upamti, ta se obmana 
provodi u ime onoga u čiji je ideal starac strastveno vjerovao sav svoj život! Pa 
zar to nije nesreća? Kad bi se bar jedan takav našao na čelu sve one vojske »koja 
žudi za vlašću samo radi prljavih dobara«, zar već takav jedan čovjek ne bi bio 
dovoljan da izazove tragediju? Štoviše, dovoljan je samo jedan takav čovjek na 
čelu pa da se naposljetku nađe prava misao vodilja svekolikog rimskog pokreta, 
sa svim njegovim vojskama i jezuitima, vrhovna ideja tog pokreta. Ja ti 
otvoreno kažem da čvrsto vjerujem kako takvih iznimnih pojedinaca nikad nije 
nedostajalo među onima koji su bili na čelu pokreta. Tko zna, možda je takvih 
rijetkih pojedinaca bilo i među rimskim papama? Tko zna, možda taj prokleti 
starac, koji je tako tvrdoglavo i na svoj način volio čovječanstvo, postoji i sad u 
obliku cijelog niza takvih iznimnih staraca i da to nije nikakva slučajnost, već 
da postoji suglasnost, tajni savez koji je već odavno osnovan radi čuvanja tajne, 
radi njezina očuvanja od nesretnih i nemoćnih ljudi, ne bi li ih usrećili? Zacijelo 
je tako, mora da je tako. Sve mi se čini da i među masonima, u osnovi njihova 
pokreta, postoji nešto slično toj tajni, i da upravo zato katolici toliko mrze 
masone što u njima vide svoje konkurente, razbijanje jedinstva ideje, a zapravo 
treba biti samo jedno stado i jedan pastir... Međutim, braneći svoju misao, ja se 


ponašam kao pisac koji ne može podnijeti tvoju kritiku. Dosta je bilo o tome. 

- Da nisi i ti mason? - izlane najednom Aljoša. - Ti ne vjeruješ u Boga - 
nadoda ali već neobično ojađeno. Osim toga, učinilo mu se da ga brat 
podrugljivo gleda. - A kako završava ta tvoja priča? - upita ga iznenada 
gledajući u pod. - Nije to valjda bio kraj? 

- Kanio sam je ovako završiti: pošto je inkvizitor ušutio, neko vrijeme još 
čeka da čuje što će mu sužanj odgovoriti. Teško podnosi njegovu šutnju. Opazio 
je da ga je On neprekidno slušao napeto i mirno, gledao ga otvoreno u oči i da 
mu se očito nije želio suprotstaviti. Starac bi volio da mu bar nešto kaže, pa ma 
to bilo bolno i strašno. Ali sužanj iznenada bez riječi pristupi starcu i nježno ga 
poljubi u njegove beskrvne, devedesetogodišnje usne. To je sav Njegov odgovor. 
Starac zadrhti. Zatitra mu nešto u kutovima usana, prilazi vratima, otvara ih i 
kazuje Mu: »Odlazi i nemoj više dolaziti... nemoj više uopće dolaziti... nikad, 
nikad!« I pušta Ga u »mračne i široke gradske ulice«. Sužanj odlazi. 


- A starac? 
- Poljubac mu gori u srcu, ali on ostaje pri svojoj zamisli. 
-Itisnjim, jeli? - turobno uzvikne Aljoša. Ivan se nasmije. 


- Ma sve je to besmislica, Aljoša, sve ti je to besmislena priča 
nedotupavnog studenta koji nije ni dva stiha u životu napisao. Zašto me shvaćaš 
tako ozbiljno? Pa ne misliš valjda da ću sad stvarno otići ravno do njih, do tih 
jezuita, da stupim u redove onih koji popravljaju njegovo djelo? O Bože, što se 
to mene tiče! Pa rekao sam ti: da mi je samo dogurati do tridesete, a onda — 
peharom o pod! 


- A ljepljivi listići, a dragi grobovi, a plavo nebo, a voljena žena? Kako 
ćeš onda živjeti, kako ćeš ih voljeti? - turobno uzvikne Aljoša. - Kako se to 
može s takvim paklom u grudima i u glavi? Da, ti zaista odlaziš da im 
pristupiš... a ako to ne učiniš, ubit ćeš se, nećeš izdržati! 

- Postoji snaga koja će sve izdržati! - reče Ivan i hladno se osmjehne. 

- Kakva snaga? 

- Karamazovska... snaga karamazovske niskosti. 

- To znači zaglibiti u razvrat, zagušiti dušu u nemoralu, je li, je li? 

- Pa možda i to... samo ću do tridesete možda izbjeći tome, a poslije... 

- Kako ćeš izbjeći? Na koji način? To je nemoguće, s tim tvojim mislima. 

- Opet na karamazovski način. 

- Hoćeš reći da je »sve dopušteno«? Sve je dopušteno, je li, je li? 

Ivan se namršti i odjednom nekako čudno problijedi. 


- A, to se ti hvataš za one moje jučerašnje riječi na koje se Miusov onako 
bio uvrijedio... i koje je brat Dmitrij onako naivno prihvatio i ponovio? - 
osmjehne se kiselo. - Pa, dobro: »sve je dopušteno«, kad sam već tako rekao. Ne 
odričem se tih svojih riječi. A ni Mitenjkina verzija nije loša. 

Aljoša ga je šutke gledao. 

- Ja sam ti, brate, na odlasku pomislio da na cijelom svijetu imam bar tebe 
- neočekivano će osjećajno Ivan - a sad vidim, dragi moj pustinjače, da ni u 
tvom srcu nema za mene mjesta. Ja se neću odreći formule »sve je dopušteno«, 
ali ćeš se zato ti odreći mene, je li, je li? 

Aljoša ustane, priđe mu i bez riječi ga poljubi nježno u usta. 

- Književna krađa! - uzvikne Ivan obuzet iznenada nekakvim zanosom. - 
Ovo si ukrao iz moje priče! Ipak, hvala ti! Diži se, Aljoša, idemo, vrijeme je i 
meni i tebi. 

Izašavši, zastanu još na ulaznim stubama gostionice. 


- Znaš šta, Aljoša - Ivan će čvrstim glasom - ako budem zaista imao 
vremena za ljepljive listiće, onda ću ih voljeti jedino zbog sjećanja na tebe. Bit 
će mi dovoljno da znam da si ti tu negdje, pa da ne izgubim volju za životom. Je 
li ti to dovoljno? Shvati ovo, ako hoćeš, i kao ljubavno očitovanje. A sad ćeš ti 
nadesno, a ja ću nalijevo - i dosta, čuješ li, dosta! Naime, ako sutra ne otputujem 
(iako bih rekao da ću svakako otputovati) i ako se još koji put sretnemo, nemoj 
mi više ni riječi zucnuti o svemu ovome. Lijepo te molim. Pa i što se tiče brata 
Dmitrija, izričito te molim da mi ga nikad više ne spominješ - nadoda odjednom 
srdito. - Sve smo tu iscrpli, sve smo rekli jedan drugome, nije li tako? A ja ću ti 
zauzvrat također nešto obećati: kad mi se na pragu tridesetih prohtije »tresnuti 
peharom o pod«, doći ću još jednom da porazgovaram s tobom, ma gdje ti bio... 
makar i iz Amerike, toliko da znaš. Doći ću samo radi toga. Bit će vrlo 
zanimljivo vidjeti te tada, vidjeti kakav ćeš biti? Evo vidiš, ovo ti je prilično 
svečano obećanje. A možda se i stvarno opraštamo na sedam, na deset godina. E 
pa, idi sad do svoga Patera Seraphicusa!*!, Ipak je čovjek na samrti; ako umre 
bez tebe, još ćeš se možda naljutiti na mene što sam te predugo zadržao. Do 
viđenja, poljubi me još jedanput, tako, vidiš, i odlazi... 

Ivan se naglo okrene i pođe svojim putem a da se više ne osvrne. Bijaše to 
donekle slično onome kako se jučer brat Dmitrij rastao s Aljošom, iako je ono 
jučer bilo nešto sasvim drugo. Ovo je čudno zapažanje proletjelo kao strijela 
kroz glavu tužnom Aljoši, tužnom i ojađenom u tom trenutku. Malo je još 

počekao gledajući za bratom. Udari mu odnekud u oči da se brat Ivan čudno 
njiše u hodu i da mu je desno rame, gledano odostraga, kanda niže od lijevoga. 
Nikad prije nije to bio zapazio. Ali odjednom se i on okrene i malne potrči 
prema manastiru. Već se bilo dobrano smrklo i gotovo da ga spopadne strah; u 
njemu je raslo nešto novo a da ni sam nije znao što. Zapuše vjetar kao i jučer, i 
oko njega zloslutno zašume stoljetni borovi kad zađe u manastirsku šumicu. 
Samo što nije potrčao. 


»Pater Seraphicus - otkud mu to ime - otkud?« promine mu glavom. 
»Ivane, jadni moj Ivane, kad ću te opet vidjeti... Evo i isposnice, Bože! Da, da, 
tako je, on je zbilja Pater Seraphicus, on će me spasiti... od njega i zasvagda!« 

Poslije se višeput u životu prisjetio, u silnoj nedoumici, kako je mogao 
tako nenadano, nakon rastanka s Ivanom, sasvim zaboraviti na brata Dmitrija, 
koga je jutros, prije svega nekoliko sati, bio nakanio svakako potražiti, štoviše, 
da se ne vrati u manastir te noći dok ga ne nađe. 


VI 


ZASAD JE JOŠ SVE PRILIČNO NEJASNO 


A Ivan Fjodorovič, kad se rastao s Aljošom, pošao je kući, u kuću Fjodora 
Pavloviča. Ali, začudo, odjednom ga je obuzela nesnosna tuga, i što je najgore, 
ta je tuga svakim korakom kojim se primicao kući sve više rasla. Nije ta tuga 
bila neobična nego to što Ivan Fjodorovič nikako nije mogao odrediti koji joj je 
uzrok. I prije je često tugovao, pa nije bilo čudo što ga je tuga spopala i u ovom 
trenutku, kad se spremao da već sutradan, pošto je naglo prekinuo sa svime što 
ga je ovamo privuklo, iznova oštro skrene u stranu i stupi na nov, sasvim 
nepoznat put, i to potpuno sam kao i nekad, nadajući se mnogo a da ni sam nije 
znao čemu, očekujući mnogo, previše od života, a da nije ni sam znao odrediti 
što očekuje, pa čak ni što želi. Pa ipak ga u ovom času nije to mučilo, iako je u 
duši bio doista uznemiren tugom zbog toga novog i neznanog. »Da nije posrijedi 
odvratnost prema roditeljskoj kući?« pomisli. »Nešto je slično tome, toliko mi 
se zgadila, i premda ću danas po posljednji put prijeći preko njezina mrskog 
praga, ipak mi se gadi...« Ali ne, nije ni to bilo. Da nije to možda od rastanka s 

Aljošom i razgovora s njim: »Toliko sam godina šutio pred svima i nisam se 
udostojio prozboriti, a sad sam odjednom toliko toga nadrobio«. I doista je 
posrijedi mogla biti mladenačka zlovolja zbog mladenačkog neiskustva i 
mladenačke taštine, zlovolja zbog toga što se nije znao izraziti kako treba čak ni 
pred takvim stvorenjem kao što je Aljoša, na kojeg je u duši ozbiljno računao. 
Dakako da je i toga bilo, naime te zlovolje, štoviše, moralo je svakako i toga 
biti, ali ni to nije bilo ono glavno, nije bilo ipak to. »Od tuge mi se smučilo, a ne 
znam što želim. Kako bi bilo da uopće ne razmišljam...« 


Pokušao je »ne razmišljati«, ali mu ni to nije pomoglo. Ta mu je tuga 
ponajviše bila neugodna i ljutila ga time što ima nekakav slučajni, posve vanjski 
oblik, to je slutio. Negdje stoji i strši nekakvo stvorenje ili predmet, onako kao 
što ponekad nešto strši čovjeku pred očima, nešto što dugo, u poslu ili u živu 
razgovoru, ne primjećuje, a ipak ga očito ljuti, gotovo muči, dok se napokon ne 
dosjeti da ukloni taj neugodni predmet, često posve neznatan i smiješan, 
nekakvu stvarčicu koja je ostavljena negdje gdje joj nije mjesto, rupčić što je 
pao na pod, knjigu koja nije pospremljena u ormar, i tako dalje, i tome slično. 
Naposljetku je Ivan Fjodorovič, u vrlo lošem i razdražljivom raspoloženju, 
stigao do roditeljske kuće i odjednom se, na petnaestak koraka od vrata, kad je 
bacio pogled na njih, dosjetio što ga to toliko muči i uznemiruje. 

Na klupi uz vrata sjedio je i hladio se na svježem večernjem zraku 
Smerdjakov, a Ivan Fjodorovič je, čim ga je ugledao, shvatio da mu i u duši 
sjedi lakaj Smerdjakov, i da mu upravo tog čovjeka duša ne može podnijeti. Sve 
se odjednom rasvijetlilo i postalo jasno. Maloprije, dok mu je još Aljoša 
pripovijedao o svom susretu sa Smerdjakovom, nešto mračno i odvratno žarilo 
mu se odjednom u srce i učas izazvalo u njemu kivnost. Poslije je, u razgovoru, 
na neko vrijeme bio smetnuo s uma Smerdjakova, ali mu je svejedno ostao u 
duši, pa tek što se rastao s Aljošom i pošao sam kući, iznenada je ono 
zaboravljeno osjećanje opet počelo naglo izbijati na površinu. »Pa ne može me 
valjda taj bijedni nitkov toliko uznemirivati!« pomisli, obuzet nepodnošljivom 
kivnošću. 

Stvar je bila u tome što je Ivanu Fjodoroviču u posljednje vrijeme, a 
napose u ove posljednje dane, taj čovjek silno omrznuo. Počeo je i sam u sebi 
zapažati kako mržnja prema tom stvorenju u njemu sve više raste. Možda se taj 
proces mržnje toliko pojačao upravo zato što je u početku, kad je Ivan 
Fjodorovič bio tek stigao k nama, bilo nešto sasvim drugo posrijedi. Tad se Ivan 
Fjodorovič počeo nekako posebno zanimati za Smerdjakova, štoviše, smatrao ga 
vrlo originalnim. Sam ga je bio navikao da s njim razgovara čudeći se uvijek 

pomalo stanovitoj nesuvislosti ili, bolje reći, stanovitom nemiru njegova duha i 
ne shvaćajući što bi to »ovog mislioca« moglo tako postojano i uporno 
uznemirivati. Razgovarali su i o filozofskim pitanjima, čak i o tome otkud je 
bilo svjetlo prvoga dana stvaranja kad su sunce, mjesec i zvijezde stvoreni tek 
četvrtog dana, i kako to treba shvatiti; ali se Ivan Fjodorovič uskoro uvjerio da 
stvar uopće nije u suncu, mjesecu i zvijezdama, da sunce, mjesec i zvijezde jesu 
doduše za Smerdjakova zanimljiva tema, ali sasvim sporedna, i da je njemu 
stalo do nečega sasvim drugog. Bilo kako mu drago, uskoro je počela izranjati i 
očitovati se neka neizmjerna taština, i to povrijeđena taština. To se Ivanu 
Fjodoroviču nikako nije svidjelo. Odatle je i poteklo njegovo gađenje. Poslije su 
u kući počele razmirice, pojavila se Grušenjka, zaredali ispadi brata Dmitrija, 
iskrsnule kojekakve brige - razgovarali su njih dvojica i o tome, ali premda je 
Smerdjakov govorio o tome vrlo uzbuđeno, nikako nije bilo jasno što on tu 
zapravo želi. Čovjek se čak mogao i začuditi nelogičnosti i zbrkanosti nekih 
njegovih želja, koje su i nehotice izbijale na vidjelo i koje su svagda bile 
podjednako nejasne. Smerdjakov je sve nešto zapitkivao, postavljao nekakva 
uvijena, očito dobro promišljena pitanja, ali zašto - to nikad nije objašnjavao, i 
obično bi u žaru zapitkivanja odjednom ušutio ili prešao na neku drugu temu. 
Ali ono glavno što je napokon naljutilo Ivana Fjodoroviča i izazvalo u njemu 
duboko gađenje - bijaše nekakva odvratna i posebna familijarnost koju je 
Smerdjakov počeo uvelike iskazivati prema njemu, i to što dalje, to više. Ne bi 
se moglo reći da je dopuštao sebi da bude nepristojan, naprotiv, uvijek je 
razgovarao s njim neobično smjerno, ali je na kraju ispalo tako nekako da je 
Smerdjakov očito počeo smatrati, sam Bog zna zašto, da je u nekakvom dosluhu 
s Ivanom Fjodorovičem, razgovarao je s njim uvijek takvim tonom kao da je 
među njima već nešto potajno uglavljeno, kao da su kazali jedan drugome nešto 
što samo oni znaju, a ostali smrtnici što se koprcaju oko njih ne mogu to čak ni 
shvatiti. Međutim, Ivan Fjodorovič nije i opet dugo shvaćao koji je pravi razlog 
njegovu sve većem gađenju, i tek se u posljednje vrijeme dosjetio što je 
posrijedi. Obuzet gadljivošću i razdražljivošću, htio je i sad proći bez riječi i ne 
gledajući Smerdjakova, ali je Smerdjakov ustao s klupe, a Ivan Fjodorovič se 
već po toj njegovoj gesti učas dosjetio da on želi porazgovarati s njim o nečemu 
važnom. Pogledao ga je i zastao, a to što je tako iznenada zastao i što nije 
prošao mimo kao što je još čas prije toga kanio, ozlojedilo ga je toliko da je 
zadrhtao. Obuzet srdžbom i gađenjem, gledao je uškopljenički ispijenu 
Smerdjakovljevu fizionomiju začešljanih zalizaka i sa ćubicom na glavi. 
Žmirkao je lijevim priškiljenim okom i smješkao se kao da veli: »Kamo ćeš, ne 
možeš proći, vidiš valjda da nas dvojica, kao pametni ljudi, imamo o čemu 

porazgovarati.« Ivan Fjodorovič se strese. 


»Gubi se, ništarijo, zar sam ti ja društvo, glupane?« - bijaše mu navrh 
jezika da kaže, ali, na svoje veliko čudo, izusti nešto sasvim drugo: 

- Kako je ćaća, spava li još ili se probudio? - izgovori tiho i smjerno, 
neočekivano za sama sebe, a onda, isto tako neočekivano, sjedne na klupu. 
Načas ga je malne spopao strah, kao što se poslije prisjetio. Smerdjakov je 
stajao pred njim, s rukama na leđima, i gledao ga samouvjereno, gotovo i 
strogo. 

- Još otpočivaju, molim lijepo - odgovori polagano. (»Ipak si ti prvi 
progovorio, a ne ja,« reklo bi se da mu pogled govori.) -Ja se čudim vama, 
gospodaru - nadoda nakon kraće šutnje i nekako cifrasto obori pogled, isturi 
desnu nogu naprijed i zacupka vrškom lakirane čizmice. 

- Ašto se to ti meni čudiš? - odsječno i osorno priupita ga Ivan Fjodorovič 
svladavajući se svim silama, ali odjednom shvati gadeći se da ga je obuzela 
strašna radoznalost i da nipošto neće otići odavde dok je ne zadovolji. 

- Zašto vi, gospodaru, ne odlazite u Čermašnju, molim lijepo? - digne 
odjednom Smerdjakov pogled i osmjehne se familijarno. »A zašto sam se 
osmjehnuo, to bi morao sam pogoditi ako si pametan čovjek!« kanda je govorio 
priškiljenim lijevim okom. 

- A zašto da odem u Čermašnju? - začudi se Ivan Fjodorovič. 

Smerdjakov opet časkom pošuti. 


- Pa sam vas je Fjodor Pavlovič to molio, molim lijepo - odgovori 
napokon polako, kao da ni sam ne drži mnogo do svoga odgovora, baš kao da 
veli: »Izvlačim se nečim sasvim sporednim, tek toliko da nešto kažem «. 


- Uh, do vraga, govori malo jasnije, što hoćeš? - uzvikne napokon srdito 
Ivan Fjodorovič prelazeći sa smjernosti na grubost. 


Smerdjakov privuče desnu nogu lijevoj i malko se isprsi, ali se i dalje 
držao isto onako spokojno i isto se onako smješkao. 


- Ma nije to ništa važno, molim lijepo... nego velim samo onako, u 
razgovoru... 


Opet zavlada šutnja. Šutjeli su nepunu minutu. Ivan Fjodorovič je znao da 
bi odmah morao ustati i naljutiti se, a Smerdjakov je stajao pred njim kao da 
nešto čeka: »Baš da vidim hoćeš li se naljutiti ili nećeš?« Tako se bar činilo 
Ivanu Fjodoroviču. Napokon se prene da ustane. Smerdjakov kanda ugrabi pravi 
trenutak. 


- Ja sam vam, Ivane Fjodoroviču, molim lijepo, u užasnom položaju, ne 
znam kako da si pomognem - progovori on odjednom odlučno i razgovijetno, a 
nakon posljednje riječi i uzdahne. Ivan Fjodorovič brže opet sjedne. - Obojica su 
sasvim pošašavila, molim lijepo, obojica su sasma podjetinjila - nastavi 
Smerdjakov. - Mislim na vašeg oca i na vašeg bracu Dmitrija Fjodoroviča. Evo, 
sad će Fjodor Pavlovič ustat i odma me saletit pitanjima: »Šta, nije dolazila? 
Zašto nije dolazila?« - i tako sve do polnoći, pa i iza polnoći. A ako Agrafena 
Aleksandrovna ne dođe (jerbo ona možda čak i ne kani uopće doć), navalit će na 
mene opet sutra ujutro: »Zašto nije došla? Zbog čega nije došla? Kad će doć?« 
baš ko da sam im ja tu nešto kriv. S druge strane ista stvar, čim se smrkne, pa 
još i prije, dođe vaš braco u susjedstvo s puškom u ruci pa mi veli: »Pazi samo, 
gade jedan, sudoperu jedan: ako ju propustiš i ne javiš mi da je došla, tebe ću 
prvog ubit!« Kad prođe noć, i on će me, ko i Fjodor Pavlovič, počet mučit ko 
vrag grešnu dušu: »Zašto nije došla, hoće li skoro doć?« - i opet baš ko da sam i 
njemu nešto kriv zato što se ta njihova gospoja nije pojavila. I toliko se svakim 
danom i svakim satom obadvojica sve više ljute da koji put pomislim da od 
straha dignem ruku na sama sebe, molim lijepo. Izgubio sam, gospodaru, 
povjerenje u njih. 

- A što si se u to upleo? Zašto si Dmitriju Fjodoroviču počeo prenositi 
obavijesti? - razdražljivo će Ivan Fjodorovič. 


- A kako se ne bi upleo? Pa i nisam se ja upleto, ako baš hoćete točno znat, 
molim lijepo. Ja sam od samog početka šutio ko riba, nisam se usudio ni pisnut, 
al me on sam postavio za svog slugu Ličarda:*!. A odonda i ne zna više ništa 
drugo reć nego: »Ubit ću te, gade, ako ju propustiš!« Sve bi reko, gospodaru, da 
će me sutra spopast dugotrajna padavica. 

- Kakva to dugotrajna padavica? 

- Pa dugi napadaj, molim lijepo, jako dugi napadaj. Napadaj koji potraje 
po nekoliko sati, pa možda i dan-dva, molim lijepo. Jednoć me držo tri dana, 
kad sam pao s tavana. Prestane me trest pa me opet zgrabi; puna tri dana nisam 
mogo doć k sebi. Tad je Fjodor Pavlovič slao i po Gercenštubea, ovdašnjeg 
doktora, pa mi je on meto led na tjeme, i još mi je neki lijek prepiso... Mogo 
sam i umrijet, molim lijepo. 

- Pa kažu da se padavica ne može predvidjeti, kad će točno nastupiti? 
Kako možeš tvrditi da će te sutra spopasti? - upita ga Ivan Fjodorovič, obuzet 
nekakvom posebnom i ljutitom radoznalošću. 


- To je istina da se ne može predvidit. 


- Osim toga, onda si pao s tavana? 


- Pa ja se svaki dan penjem na tavan, mogu i sutra past s njega. A ako ne 
padnem s tavana, molim lijepo, svaki dan silazim poslom i u podrum. 


Ivan Fjodorovič zagleda se u njega. 


- Vidim da ti tu nešto mutiš, i ne razumijem te baš dobro - reče tiho ali 
nekako prijeteći. - Da se ne kaniš ti možda pretvarati da te padavica drži tri 
dana, a? 

Smerdjakov, koji je gledao u zemlju i opet cupkao vrškom desne čizmice, 
stane opet na desnu nogu, a umjesto nje isturi lijevu, digne glavu i reče 
smješkajući se: 

- Kad bi ja čak i mogo tako nešto, molim lijepo, to jest da se pretvaram, 
jerbo iskusnu čovjeku to i ne bi bilo tako teško, mislim da imam puno pravo da 
se poslužim i tim sredstvom da spasim živu glavu; jerbo kad bi ja ležo bolestan 
a došla bi Agrafena Aleksandrovna k njihovu ocu, onda ne bi mogli pitat 
bolesna čovjeka: »Zašto nam nisi javio?« Bilo bi ih stid tako nešto i pitat. 


- Uh, do vraga! - uzvikne Ivan iskrivljena lica od bijesa. - Što tu stalno 
strepiš za svoj život? Sve su te prijetnje mog brata Dmitrija tek puste riječi 
izrečene u bijesu i ništa više. Neće on tebe ubiti; ubit će nekog ali ne tebe! 

- Ubit će me ko muhu, i to prvog mene. Al još se više bojim nečeg drugog: 
da me ne bi smatrali njegovim ortakom kad počini kakvu glupost svom ocu. 

- A zašto bi tebe smatrali njegovim ortakom? 


- Smatrat će me ortakom zato što sam mu odo znakove koji su bili najveća 
tajna. 

- Kakve znakove? Komu si ih odao? Daj govori jasnije, vrag te odnio! 

- Moram pošteno priznat - otegne opet Smerdjakov cjepidlački spokojno - 
da ja i Fjodor Pavlovič imamo jednu tajnu. Kao što i sami izvolijevate znati 
(samo ako izvolijevate), on se već nekoliko dana, čim padne noć il se tek uhvati 
mračak, iznutra zaključa u kuću. Vi ste se u zadnje vrijeme počeli svaki put rano 
vraćat u svoju sobu gore, a jučer niste nikud ni izlazili, pa zato možebit i ne 
znate kako se on sad preko noći brižno zaključava. Kad bi došo i sam Grigorij 
Vasiljevič, i njemu bi otključo tek kad bi ga prepozno po glasu. Ali Grigorij 
Vasiljevič ne dolazi, molim lijepo, pa ga zato sad samo ja poslužujem u sobama 
- tako je on sam odredio još onog časa kad je počelo sve to s Agrafenom 
Aleksandrovnom, a prekonoć sad i ja, po njihovu nalogu, odlazim i noćivam u 
dvorišnoj kući, s tim da ne spavam do polnoći već da dežuram, ustajem i 
obilazim dvorište, i čekam kad će doć Agrafena Aleksandrovna, jerbo je on već 

nekoliko dana čeka ko kaki luđak. A računa ovako, molim lijepo: vele da se ona 
boji Dmitrija Fjodoroviča (on njega zove Mićka), pa da će zato malo kasnije doć 
po noći do njega, a ti je, veli, čekaj do same polnoći, pa i dulje. A ako dođe, 
trkni do vrata i pokucaj mi na vrata, il na prozor iz vrta, dva puta onako malo 
polaganije, ovako: kuc-kuc, a odma zatim tri puta malo brže: kuc--kuc-kuc. 
Onda ću ja odma znat, veli, da je to ona došla i tiho ću otključat vrata. A reko mi 
je i za drugi znak, ako se desi nešto nepredviđeno: najprije dva puta brzo: kuc- 
kuc, a onda da još malo pričekam pa da kucnem još jedanput puno jače. Onda će 
on znat da se desilo nešto neočekivano i da se svakako moram vidit s njim, pa će 
mi otključat, i ja ću unić i izvijestit ga šta je. Sve to za slučaj ako Agrafena 
Aleksandrovna ne može sama doć nego pošalje nekog da nešto javi; izim toga, 
može doć i Dmitrij Fjodorovič pa da i za njeg javim da je u blizini. Silno se boji 
Dmitrija Fjodoroviča, pa ako bi čak i došla Agrafena Aleksandrovna i on se s 
njom zaključo, a Dmitrij se Fjodorovič pojavi negdje u blizini, ja sam i onda 
bezuvjetno dužan da mu to smjesta javim, da pokucam tri puta, pa tako prvi 
znak od pet otkucaja znači daklem: »Došla je Agrafena Aleksandrovna«, a drugi 
znak od tri otkucaja znači: »nešto jako važno«. Sam mi je nekoliko puta 
pokazivo i učio me kako da to izvedem. A buduć na cijelom svijetu za te 
znakove znamo samo ja i on, otključat će mi vrata brez ikakve dvojbe i neće 
uopće pitat ko je (jako se boji glasno govorit). A eto, sad za te iste znakove 
znade i Dmitrij Fjodorovič. 

- Kako zna? Ti si mu rekao? Kako si mu to smio otkriti? 

- Pa iz pukog straha, molim lijepo. I kako bi smio zatajit nešto pred njim? 
Svakog me dana salijeće: »Varaš me, kriješ nešto od mene? Obadvije ću ti noge 
polomit!« Zato sam mu i reko za te lajne znakove, da vidi bar moju skrajnje 
ropsku odanost i tako se uvjeri da ga ne varam, već da mu sve dojavljujem. 


- Pa onda ga ne puštaj ako misliš da će se on tim znakovima htjeti 
poslužiti i ući u kuću. 

- A kako ga neću pustit kad budem ležo od napadaja padavice, molim 
lijepo, sve kad bi se i usudio da ga ne pustim, kad znadem kako je ludo 
odvažan? 

- Uh, do vraga! A kako možeš biti tako siguran da će te spopasti padavica, 
vrag te odnio? Da se ti to ne rugaš meni? 

- Ma kako bi se ja usudio rugat vama, i zar mislite da je meni do ruganja 
kad se ovoliko bojim? Predosjećam da će me spopast padavica, imam takav 
predosjećaj, spopast će me od pukog straha. 


- Uh, k vragu! Ako budeš ležao, Grigorij će stražariti. Upozori unaprijed 
Grigorija da ga nipošto ne pusti. 

- Bez dozvole gospodareve ne smijem ja nizaboga Grigoriju Vasiljeviču 
reć za te znakove, molim lijepo. A što se tiče toga da će ga Grigorij čut i da ga 
neće pustit unutra, Grigorij se baš danas poslije onog jučer razbolio pa ga Marfa 
Ignatjevna kani sutra liječit. Tako su se baš maloprije dogovorili. A to vam je 
njihovo liječenje jako zanimljivo, molim lijepo: Marfa Ignatjevna znade 
napravit takvu travaricu i uvijek ju ima u pripremi, onako jaku, metne u nju 
neke trave - to vam je njezina tajna. Liječi vam ona tim tajnim lijekom 
Grigorija Vasiljeviča po tri puta na godinu, kad god mu se sva križa ukoče, ko 
da ga paraliza uvati, po tri puta na godinu, molim lijepo. Onda ona uzme ručnik, 
nakvasi ga u toj travarici i trlja mu pola sata sva leđa, dok ne budu potpuno 
suha, čak mu i jako pocrvene i oteknu, a onda ono što je ostalo u boci dadne 
njemu da popije uz nekakvu molitvu, al opet ne sve, već jedan manji dio ostavi 
u tom izuzetnom slučaju i za sebe da popije. I mogu vam reć da obadvoje, kako 
inače ne piju, odma poslije toga klonu i zaspu, pa spavaju jako dugo ko zaklani; 
kad se Grigorij Vasiljevič probudi, skoro je uvijek poslije toga zdrav zdravcat, a 
kad se Marfa Ignatjevna probudi, nju uvijek poslije toga boli glava. Pa eto, ako 
Marfa Ignatjevna sutra napravi to što je naumila, teško da će Grigorij Vasiljevič 
šta čut i Dmitrija Fjodoroviča spriječit da uniđe. Spavat će, molim lijepo. 

- Kakve gluposti! I sve će se to, kao za pakost, odjednom poklopiti: i tvoja 
padavica i oni obadvoje bez svijesti! - uzvikne Ivan Fjodorovič. - A da ti možda 
nećeš i udesiti sve tako da se to poklopi? - iznenada izlane i prijeteći se namršti. 


- Kako bi ja to udesio, molim lijepo... i zašto bi ja to udesio kad sve to 
zavisi samo od Dmitrija Fjodoroviča, samo od njegovih namisli, molim lijepo... 
Ako on nakani nešto napravit, onda će i napravit, a ako ne, neću ga valjda ja 
dovađat vamo i gurat ga u kuću njegova oca. 


- A zašto bi on dolazio k ocu, i to još kradom, ako Agrafena 
Aleksandrovna, kao što i sam kažeš, ne kani uopće doći? - produži Ivan 
Fjodorovič blijedeći od bijesa. - Sam to kažeš, a i ja sam, za sve vrijeme što sam 
ovdje, bio uvjeren da stari samo fantazira i da inu neće doći ta niškoristi. Zašto 
bi Dmitrij Fjodorovič upadao k slarom ako ona ne dođe? Odgovaraj! Hoću da 
znam što misliš. 

- Sami valjda znate zašto će doć, šta ja tu imam mislit? Doći će iz čistog 
prkosa, il će pak zbog svoje bolesne sumnjičavosti, u slučaju moje bolesti, na 
priliku, posumnjat nešto i nestrpljivo krenut da pretraži sve sobe ko i prošli put: 
da vidi nije 1 možda kako došla kradom od njega? On isto tako dobro znade da je 

Fjodor Pavlovič pripremio veliku kuvertu, u kojoj su zapečaćene tri tisuće sa tri 
pečata, molim lijepo, da ju je povezo mašnom i sam svojom rukom napiso na 
njoj: »Anđelu mojem Grušenjki, ako ushtjedne doć«, a iza tri dana još je ispod 
toga dopiso: »Pilencetu mojem!« Eto zašto |c sve to sumljivo, molim lijepo. 

- Koješta! - uzvikne Ivan Fjodorovič gotovo izbezumljeno. - Neće Dmitrij 
nikom otimati novac i još k tome ubiti oca! Jučer ga je mogao ubiti zbog 
Grušenjke, kao izbezumljeni bijesni luđak, ali neće on nikog pljačkati! 


- Njemu su sad hitno potrebne pare, molim lijepo, prijeko potrebne, Ivane 
Fjodoroviču. Vi čak i ne znate koliko su mu potrebne - neobično spokojno i 
posve razgovijetno ustvrdi Smerdjakov. - Osim loga, on misli da su te tri tisuće 
njegove, sam mi je reko: »Meni olac duguje još ravno tri tisuće!« A uz to, Ivane 
Fjodoroviču, uzmite u obzir još nešto što je živa istina: može se reć da nema 
sumnje da će Agrafena Aleksandrovna, ako samo bude htjela, svakako natjerat 
da je uzme za ženu sam gospodar, to jest Fjodor Pavlovič, ako samo bude htjela, 
molim lijepo - a ko zna, možda će i htjet. Ja to samo onako velim da ona neće 
doć, a možebit će dapače poželit i nešto više, molim lijepo, to jest da postane 
odma i gospođa. Ja slučajno znadem da joj je onaj trgovac Samsonov reko 
sasvim olvoreno da bi to bilo čak i pametno, a ona se tome samo nasmijala. A i 
sama je jako pametna. Neće ona, molim lijepo, poć za golju ko što je Dmitrij 
Fjodorovič. I eto, kad sve to uzmete u obzir, prosudite i sami, Ivane 
Fjodoroviču, da onda neće Dmitriju Fjodoroviču, pa čak ni vama ni vašem bratu 
Alekseju Fjodoroviču, ama baš ništa ostat poslije smrti vašeg oca jerbo će 
Agrafena Aleksandrovna upravo radi toga i poć za njeg da on sve na nju prepiše 
i da joj ostavi sve što imade od kapitala. A ako vam otac umre sad, dok još od 
svega toga nema ništa, svakom će od vas trojice smjesta sigurno pripast po 
četrdeset tisuća, čak i Dmitriju Fjodoroviču, molim lijepo, koga on ne može 
živa vidit, jerbo nije sastavio oporuku, molim lijepo... A sve to dobro znade i 
Dmitrij Fjodorovič... 

Lice se Ivanu Fjodoroviču nekako čudno iskrivi i zadrhti. Iznenada 
pocrveni. 


- A zašto mi ti, nakon svega toga, savjetuješ da ja odem u Čermašnju? - 
upadne on iznenada Smerdjakovu u riječ. - Što si mi htio time reći? Što će biti 
ako ja odem a kod vas se sve to dogodi? 

Ivan Fjodorovič teško je disao. 

- Upravo tako, molim lijepo - tiho i razborito reče Smerdjakov gledajući 
netremice Ivana Fjodoroviča. 


- Kako to misliš? - priupita ga Ivan Fjodorovič jedva se svladavajući i 
opasno sijevajući očima. 

- Reko sam vam to jerbo mi vas je žao. Da sam na vašem mjestu, ja bi sve 
ovo ovdje smjesta napustio, molim lijepo... rađe nego da sve to ovdje gledam... - 
odgovori Smerdjakov piljeći sasvim otvoreno u užagrene oči Ivana Fjodoroviča. 
Obojica pošute časkom. 


- Ja bih rekao da si ti pravi idiot i, naravno... strašna hulja! - ustane naglo s 
klupe Ivan Fjodorovič. Htio je odmah zatim proći kroz vratašca, ali odjednom 
zastane i okrene se opet Smerdjakovu. U taj mah dogodi se nešto čudno: Ivan 
Fjodorovič se iznenada, kao da ga je grč spopao, ugrize za usnu, stisne šake i... 
malo je, naravno, nedostajalo da nasrne na Smerdjakova. Ovaj je to odmah 
zapazio, trgnuo se i naglo uzmaknuo pred njim. Ali taj trenutak sretno prođe za 
Smerdjakova i Ivan Fjodorovič se bez riječi, iako pomalo zbunjeno, okrene 
vratima. 


- Ja sutra putujem u Moskvu, ako baš hoćeš znati, sutra rano ujutro, i to je 
sve! - reče odjednom srdito, jasno i glasno. Poslije se sam sebi čudio što mu je 
to trebalo da kaže tada Smerdjakovu. 


- Tako će i bit najbolje - prihvati Smerdjakov baš kao da je to i očekivao. - 
Samo što bi vas odovud mogli brzojavno uznemirit u Moskvi ako se šta desi, 
molim lijepo. 

Ivan Fjodorovič ponovo zastane i ponovo se naglo okrene Smerdjakovu. 
Ali reklo bi se da se i u Smerdjakovu nešto zbilo. Sve one njegove familijarnosti 
i nehaja kao da je u tren oka nestalo; lice mu izražavalo neobičnu pozornost i 
iščekivanje, ali sad već plašljivo i ponizno, kao da veli: »Nećeš li možda još 
štogod reći, dodati?« Upravo se to moglo pročitati u njegovu pogledu kojim se 
upio u Ivana Fjodoroviča. 

- Pa zar me ne bi pozvali i iz Čermašnje... kad bi se što dogodilo? - vrisne 
iznenada Ivan Fjodorovič, koji je odjednom, tko zna zašto, strašno povisio glas. 

- Pa i u Čermašnji bi vas, molim lijepo... uznemirili... - procijedi 
Smerdjakov gotovo šaptom, baš kao da se smeo, ali i dalje netremice gledajući 
ravno u oči Ivana Fjodoroviča. 

- Samo što je Moskva dalje, a Čermašnja ovdje blizu, pa ti je valjda žao 
putnih troškova, čega li, kad navaljuješ da odem u Cermašnju, ili ti je možda 
žao što ću morati daleko putovati? 

- Upravo tako, molim lijepo... - tiho promuca Smerdjakov smješkajući se 
ljigavo i ponovo se grčevito spremajući da na vrijeme ustukne. Ali, na njegovo 

veliko čudo, Ivan Fjodorovič se odjednom nasmije i brže-bolje prođe kroz 
vratašca svejednako se smijući. Da mu je tko u tom trenutku pogledao u lice, 
zacijelo bi zaključio da se ne smije što je dobre volje. Pa ni on sam ne bi nipošto 
znao objasniti što mu je bilo u tom času. Kretao se i koračao kao da su ga 
spopali grčevi. 


VII 


»S PAMETNIM ČOVJEKOM VRIJEDI PORAZGOVARATI« 


A tako je i govorio. Tek što je ušao u salon, ugledao je Fjodora Pavloviča i 
odjednom mu doviknuo mašući mu rukama: - Idem gore u svoju sobu, neću sad 
k vama, do viđenja! - i otišao dalje, nastojeći čak i da ne pogleda više oca. Sva 
je prilika da mu je starac u tom trenutku bio odviše mrzak, ali ovakvo 
očitovanje neprijateljskog raspoloženja bilo je čak i za Fjodora Pavloviča 
neočekivano. A starac mu je, očito, htio nešto hitno priopćiti, pa je zato i izašao 
u salon da ga dočeka, ali kad je čuo takve ljubazne riječi, šutke je zastao i 
ispratio podrugljivim pogledom sina što se penjao uza stube na mezanin, sve 
dok ga nije izgubio iz vida. 

- Što mu je? - brže-bolje upita Smerdjakova, koji je ušao odmah za 
Ivanom Fjodorovičem. 

- Ljuti se nešto, molim lijepo, ko bi ga znao - promrsi Smerdjakov 
izbjegavajući pravi odgovor. 

- Ma nek ide k vragu! Nek se ljuti! Donesi samovar i gubi se i ti, samo 
brže! Nema ništa novo? 


Uslijedila su upravo onakva pitanja na koja se Smerdjakov maloprije žalio 
Ivanu Fjodoroviču, naime sve o očekivanoj posjetiteljici, pa ih nećemo ovdje ni 
navoditi. Nakon pola sata kuća je bila zaključana a šašavi starkelja hodao je sam 
po sobama amo-tamo, napeto iščekujući da svakog časa odjekne onih pet 
dogovorenih otkucaja. Zagledao je pokadšto kroz mračne prozore, ali ništa nije 
vidio osim noćnog mraka. 


Bilo je već vrlo kasno, a Ivan Fjodorovič bio je svejednako budan i sve 


nešto premišljao. Te je noći kasno legao, oko dva sata. Ali nećemo sad iznositi 
sav tok njegovih misli, a nije ni vrijeme da mu zavirujemo u dušu: i ona će 
jednom doći na red. Sve kad bismo i pokušali štogod kazati, bilo bi to vrlo teško 
učiniti zato što to i nisu bile nikakve misli nego nešto sasvim neodređeno i, što 
je najvažnije - sve nešto previše uzrujano. Osjećao je i sam da je pogubio sve 
niti. Mučile su ga i kojekakve čudne i gotovo neočekivane želje, primjerice: kad 
je već bila prošla ponoć, poželio je odjednom silno i nestrpljivo da siđe u 
prizemlje, otključa ulazna vrata, ode u dvorišnu kuću i izmlati Smerdjakova, ali 
kad biste ga upitali zašto, ne bi vam znao ni sam pravo iznijeti ni jedan jedini 
razlog, osim možda to što mu je taj lakaj postao mrzak kao da ga je ne znam 
kako teško uvrijedio. S druge strane, višeput ga je te noći spopao i nekakav 
neobjašnjivi i ponižavajući strah od kojeg je osjećao kako je odjednom potpuno 
smalaksao. Boljela ga je glava i vrtjelo mu se. Nešto mu je mrsko tištalo dušu 
baš kao da se kani nekom osvetiti. Mrzio je čak i Aljošu prisjećajući se 
razgovora s njim, mrzio je na mahove i sama sebe. Na Katerinu Ivanovnu nije 
gotovo ni pomislio, čemu se poslije čudom čudio, pogotovo što se dobro sjećao 
kako je još jučer prije podne, kad se onako razmetljivo pohvalio kod Katerine 
Ivanovne da će sutradan otputovati u Moskvu, u duši prišapnuo sam sebi: »Ma 
koješta, nećeš ti nikamo otputovati, neće ti biti lako otrgnuti se, ma koliko se 
sad tu pravio važan!« Sjećajući se jednom, dugo vremena nakon toga, te noći, 
Ivan Fjodorovič posebno se gadljivo prisjećao kako je naglo ustajao s divana i 
krišom, kao da se strašno boji da ga tko ne vidi, otvarao vrata, izlazio na stubište 
i slušao što se dolje zbiva, u prizemlju, kako se tamo dolje kreće i hoda amo- 
tamo Fjodor Pavlovič, slušao je prilično podugo, oko pet minuta, nekako strašno 
radoznalo, pritajena daha, a srce mu lupalo, ali zašto je sve to radio, zašto je 
osluškivao - to, naravno, nije ni sam znao. Taj je svoj »postupak« poslije do 
kraja života smatrao »gnusnim«, štoviše, držao je sve do kraja života duboko u 
sebi, u dubini duše - da mu je to bio najpodliji postupak u životu. Prema Fjodoru 
Pavloviču nije u tim trenucima osjećao nikakve mržnje, nego ga je tek, tko zna 
zašto, mučila silna radoznalost: kako on tamo dolje hoda, što li tamo u svojoj 
sobi trenutno radi, nagađao je i zamišljao kako on sad tamo dolje zaviruje kroz 
mračne prozore, naglo zastaje nasred sobe i čeka, čeka - neće li tko pokucati. 
Radi toga je Ivan Fjodorovič izlazio dva puta na stubište. Kad je sve utihnulo pa 
i Fjodor Pavlovič legao u krevet, oko dva sata, legao je i on sa žarkom željom da 
što prije zaspi jer je bio strašno izmučen. I zaista, odjednom je zaspao čvrsto i 
bez snova, ali se probudio rano, oko sedam sati, kad je već bilo svanulo. Čim je 
otvorio oči, osjetio je u sebi, na svoje veliko čudo, priljev nekakve neobične 
snage, brzo je skočio na noge i brzo se odjenuo, zatim je izvukao svoj kovčeg i 

žurno počeo, ne časeći ni časa, spremati u njega stvari. Rublje je upravo jučer 
ujutro bio dobio od pralje. Čak se i osmjehnuo pri pomisli da se sve tako lijepo 
poklopilo da nema nikakve smetnje da iznenada otputuje. A odlazak je doista 
bio iznenadan. Premda je jučer rekao (Katerini Ivanovnoj, Aljoši, a poslije i 
Smerdjakovu) da sutra putuje, dobro se sjećao da noćas, kad je lijegao u krevet, 
nije ni pomislio na odlazak, ili da mu bar nije bilo na pameti da će mu ujutro, 
čim se probudi, prvo biti da se počne pakirati. Napokon su mu kovčeg i torba 
bili spremni. Bilo je već oko devet sati kad mu je Marfa Ignatjevna ušla u sobu 
da ga upita, kao i svaki dan: - Gdje ćete izvoljet popit čaj, kod sebe, il ćete sić 
dolje? - Ivan Fjodorovič sišao je u prizemlje, naoko je bio čak i dobre volje, 
iako mu je u riječima i gestama bilo nečeg smušenog i užurbanog. Pošto se 
ljubazno pozdravio s ocem i čak ga priupitao za zdravlje, nije doduše ni dočekao 
kraj njegova odgovora nego mu je naprečac rekao da za sat vremena odlazi u 
Moskvu, zauvijek, i zamolio ga da pošalje po kola. Starac je saslušao njegove 
riječi bez trunka čuđenja, nije bio čak ni toliko pristojan da izrazi žaljenje zbog 
sinova odlaska; umjesto toga, odjednom se sav užurba kao da se upravo sjetio 
nekog svog hitnog posla. 


- A, tako! Gle ti njega! Nisi mi jučer ništa rekao... ma svejedno, možemo i 
sad to srediti. Učini mi jednu veliku uslugu, sine moj rođeni, pa svrati u 
Čermašnju. Sa Volovje stanice treba da skreneš samo nalijevo, to ti je svega 
dvanaestak vrsta, i eto te u Čermašnjoj. 


- Oprostite, ali ne mogu: do željezničke stanice ima osamdeset vrsta, a 
vlak mi za Moskvu kreće u sedam navečer - imam taman toliko vremena da 
stignem na njega. 

- Stići ćeš sutra, a ako ne sutra, onda prekosutra, ali danas svrati u 
Čermašnju. Neće ti valjda biti teško učiniti to da umiriš oca! Da nemam ovdje 
posla, i sam bih već davno bio skoknuo tamo, zato što je to hitna i važna stvar, 
ali sad se ne mogu maknuti odavde... Tamo ti je, znaš, ona moja šuma, na dva 
mjesta, u Begičevu i u Djačkinu, u onoj zabiti. Maslovi, otac i sin, trgovci, nude 
mi za sječu samo osam tisuća, a još mi je lani jedan kupac nudio dvanaest, samo 
što nije bio odavde, u tome je kvaka. Jer ovima ovdje ne možeš ništa prodati 
zato što Maslovi, stari i mladi Maslov, trgovci, imaju na stotine tisuća i 
špekuliraju: moraš uzeti koliko ti daju, nitko se ovdje ne usuđuje s njima 
nadmetati. Ali prošlog četvrtka javio mi je pop iz Iljinska da je došao Gorstkin, 
također trgovac, znam ja dobro njega, ali je najvažnije to što nije odavde nego iz 
Pogrebova, pa se prema tome ne boji Maslova jer nije domaći. Navodno je rekao 
da bi za šumu dao jedanaest tisuća, čuješ li? A pop mi piše da će ostati ovdje 

samo tjedan dana. I eto, kad bi ti sad skoknuo tamo, mogao bi se s njim 
pogoditi... 

- Pa pišite popu neka se on s njim pogodi. 

- Ne razumije se on u to, u tome je stvar. Taj ti pop ništa ne vidi. Duša od 
čovjeka, ja bih mu sad odmah dao dvadeset tisuća na čuvanje bez potvrde, ali 
ništa ne vidi, ko da i nije čovjek, prevarila bi ga svaka šuša. A učen je čovjek, 
zamisli! Taj ti je Gorstkin naoko seljak, u plavom gunjcu, samo što nije nikakav 
karakter, u tome je naša opća nevolja: laže čim zine. Koji put tako slaže da se 
samo čudiš zašto to radi. Prije tri godine je slagao da mu je žena umrla i da se 
već oženio drugom, a ništa od toga nije bila istina, zamisli: žena mu uopće nije 
umrla, i sad je živa i sad ga tuče svaki treći dan. I eto, sad bi trebalo izvidjeti: 
laže li ili govori istinu da stvarno želi kupiti šumu i dati za nju jedanaest tisuća? 

- Tu vam ni ja ne mogu pomoći jer ni ja nemam oko za te stvari. 

- Stani, čekaj, ti bi to znao obaviti jer ću ti ja reći kakav je on, taj 
Gorstkin, ja već odavno poslujem s njim. Pazi, moraš mu samo gledati u bradu; 
ima rićkastu, ružnu, rijetku bradicu. Ako mu se brada trese dok govori i ljuti se, 
znači da je sve u redu, da govori istinu i da želi sklopiti posao; a ako bradu gladi 
lijevom rukom i sve se nešto smješka - e, to ti znači da te kani prevariti, da će ti 
podvaliti. Nikad mu ne gledaj u oči, po očima nećeš ništa vidjeti, to ti je 
mutivoda, varalica - nego gledaj samo na bradu. Ja ću ti dati pismo za njega, pa 
mu ga ti predaj. On ti zapravo nije Gorstkin, nego Prepeličar, ali ga nemoj zvati 
Prepeličar jer bi se uvrijedio. Ako se pogodiš s njim i vidiš da je sve u redu, 
odmah mi javi! Samo mi napiši: »Rekao bih da ne laže«. Traži jedanaest, za 
jednu mu tisuću možeš i spustiti, ali više ne. Pomisli samo: osam i jedanaest 
tisuća, razlika je to od tri tisuće! Te tri tisuće kao da su mi pale s neba, nije lako 
kupca naći, a novci su mi prijeko potrebni. Ako mi javiš da je stvar ozbiljna, 
onda ću ja sam skoknuti tamo i sklopiti posao, ugrabit ću toliko vremena. A sad 
što da tamo javim ako je popa sve to izmislio? Šta je onda, hoćeš li ili nećeš? 

- Ma nemam kad, poštedite me! 


- E, učini to ocu za ljubav, to ti neću nikad zaboraviti! Nitko od vas nema 
srca, pa to ti je! Što ti je dan ili dva? Kamo ćeš sad, u Veneciju? Neće ti 
Venecija propasti za dva dana. Poslao bih Aljošku, ali što se Aljoška razumije u 
te stvari? Tebe molim samo zato što si pametan čovjek, misliš da ja to ne vidim! 
Ne trguješ šumom, ali imaš dobro oko. Tu treba samo vidjeti: govori li čovjek 
ozbiljno ili ne? Kažem ti, pazi samo na bradu: ako mu se bradica trese, znači da 
misli ozbiljno. 


- Sami me dakle tjerate u tu prokletu Čermašnju, a? - uzvikne Ivan 
Fjodorovič smješkajući se zlurado. 

Fjodor Pavlovič nije zamijetio u njega zluradost, ili je nije htio zamijetiti, 
ali se za smiješak uhvatio: 

- Dakle ideš, ideš? Sad ću ja odmah nadrljati pismo. 

- Ne znam hoću li svraćati, ne znam, odlučit ću putem. 

- Ma kakvim putem, odluči sad! Odluči, dragoviću! Ako se pogodiš s 
njim, napiši mi redak-dva i daj to popu, a on će meni odmah proslijediti tvoju 
poruku. Poslije toga te neću više zadržavati, putuj u Veneciju! Pop će te 
prebaciti natrag do Volovje stanice svojim kolima. 

Starac je bio upravo ushićen, nadrljao je pismo, poslao po konje, 
doručkovali su, gucnuli konjak. Kad god je bio dobro raspoložen, starac bi se 
razmahao, ali se ovaj put nekako suzdržavao. O Dmitriju Fjodoroviču, recimo, 
nije progovorio ni riječi. Samim rastankom nije bio nimalo dirnut. Štoviše, kao 
da nije ni znao o čemu bi govorio; Ivan Fjodorovič dobro je to zapazio: »Ipak 
sam mu već dojadio,« pomisli. Tek kad je ispratio sina do ulaznih stuba, starac 
se nešto ušeprtljio i htio da se poljubi s njim. Ali Ivan Fjodorovič pruži mu 
brže-bolje ruku na rastanku, očito se kloneći ljubljenja. Starac to odmah shvati i 
učas se povuče. 

- E pa, sretan ti put, sretan ti put! - ponavljao je na ulaznim stubama. - Pa 
valjda ćeš doći još kadgod u životu? Dođi samo, uvijek će mi biti drago. E pa, 
Bog te čuvao! 

Ivan Fjodorovič uđe u tarantas!?%, 

- Zbogom, Ivane, i nemoj mi šta zamjeriti! - dovikne mu otac po 
posljednji put. 

Sva je služinčad izašla da ga isprati: Smerdjakov, Marfa i Grigorij. Ivan 
Fjodorovič dade svakom od njih po deset rubalja. Kad je već sjeo u tarantas, 
Smerdjakov pritrči da bolje namjesti sag. 

- Evo vidiš... idem u Čermašnju... - otme se nekako iznenada Ivanu 
Fjodoroviču, kao i jučer, preko volje, a još se k tome i nekako nervozno nasmije. 
Poslije se još dugo toga sjećao. 

- Imaju dakle pravo ljudi kad kažu da s pametnim čovjekom vrijedi 
porazgovarat - čvrstim glasom otpovrne Smerdjakov i značajno pogleda Ivana 
Fjodoroviča. 

Tarantas krene i pojuri. Putnik je ćutio nemir u duši, ali je željno gledao 

oko sebe polja, brežuljke, drveće, jato divljih gusaka koje je letjelo visoko nad 
njim vedrim nebom. Odjednom se udobrovolji. Pokuša zapodjenuti razgovor s 
kočijašem, strašno ga je zanimalo nešto od onoga što mu je seljak odgovorio, ali 
čas zatim shvati da mu je sve to na jedno uho ušlo a na drugo izašlo, i da nije ni 
razumio što mu je seljak odgovorio. Ušutio je. I ovako je bilo lijepo: čist, svjež, 
prohladan zrak, vedro nebo. Glavom mu prominu likovi Aljoše i Katerine 
Ivanovne, ali se on samo mirno osmjehne, ovlaš otpuhne draga »priviđenja« pa 
oni odlete: »Doći će još njihovo vrijeme,« pomisli. Brzo su prevalili put do 
stanice, promijenili konje i pojurili prema Volovjoj. »Zašto s pametnim 
čovjekom vrijedi porazgovarati, što je time htio reći?« odjednom mu zastane 
dah. »A zašto sam mu uopće rekao da idem u Čermašnju?« Dojurili su do 
Volovje. Ivan Fjodorovič izađe iz tarantasa i oko njega se okupe kočijaši. 
Pogađali su se s njim da ga odvezu svojim kolima, seoskim putom, do 
Čermašnje. Zapovjedi da upregnu konje. Ušao je u poštansku stanicu, osvrnuo se 
oko sebe, pogledao ženu šefa stanice i naglo opet izašao. 


- Ne idem u Čermašnju. A da neću, dečki, zakasniti na vlak? 

- Tamo ćemo stić na vrijeme. Da prežemo? 

- Daj brže preži! Hoće li tko od vas ići sutra u grad? 

- Kako ne bi išo, evo, Mitrij će ić. 

- Možeš li mi učiniti uslugu, Mitrije? Svrati do mog oca, Fjodora 
Pavloviča Karamazova, i reci mu da nisam išao u Čermašnju. Možeš li mi to 
učiniti? 

- Zašto ne bi mogo, svratit ćemo; dobro znamo Fjodora Pavloviča. 

- [evo ti za čaj jer ti on možda ništa neće dati... - veselo se nasmije Ivan 
Fjodorovič. 

- Pa znate da i neće - nasmije se i Mitrij. - Hvala vam, gospodaru, svakako 
ćemo svratit... 


U sedam sati navečer Ivan Fjodorovič ušao je u vlak i krenuo u Moskvu. 
»Do vraga sve ono što je prošlo, svršeno je jednom zauvijek s onim nekadašnjim 
svijetom, i najradije bih da ne čujem od njega više ni vijesti ni glaska; u novi 
svijet, u nova mjesta, i to bez osvrtanja!« Ali, umjesto ushita, na dušu mu 
najednom nalegne takva tama a srce mu pritisne jad kakav nikad prije toga nije 
bio oćutio. Svu je noć premišljao; vlak je jurio i tek u osvit dana, kad su već 
ulazili u Moskvu, prene se odjednom Ivan Fjodorovič. 


- Ipak sam ja hulja - šapne za se. 
A Fjodor Pavlovič bio je vrlo zadovoljan kad je ispratio sina. Puna dva 

sata bio je tako reći sretan pijuckajući konjak, ali se iznenada u kući dogodi 
nešto vrlo nezgodno i neugodno za sve ukućane, što je učas u Fjodora Pavloviča 
izazvalo silnu pomutnju: Smerdjakov je pošao po nešto u podrum i strovalio se s 
najviše stepenice. Sva je sreća što se u dvorištu u taj čas zatekla Marfa 
Ignatjevna i na vrijeme ga čula. Nije vidjela kako je pao, ali je začula vrisak, 
poseban, neobičan vrisak, ali njoj već dobro poznat - vrisak padavičara kad ga 
spopadne padavica. Je li ga padavica spopala u trenutku kad je silazio niza stube 
tako da se, naravno, odmah bez svijesti stropoštao dolje, ili je, naprotiv, 
Smerdjakov, poznati padavičar, od pada i potresa dobio napadaj - to se nije 
moglo ustanoviti, ali su ga našli već na dnu podruma kako se grči, trza i batrga, 
s pjenom na ustima. U prvi su mah pomislili da je slomio nešto, ruku ili nogu, i 
da se ugruhao, ali ga je »Bog sačuvao«, kako se izrazila Marfa Ignatjevna: ništa 
se nije takvo dogodilo, samo ga je bilo teško podići i iznijeti na svjetlo Božje. 
Ali zamolili su susjede da im pomognu, pa su nekako i to obavili. Svoj je toj 
ceremoniji prisustvovao i Fjodor Pavlovič, pa i sam je pomagao, očito preplašen 
i nekako izgubljen. Bolesnik, međutim, nije dolazio k sebi: napadaji su doduše 
na mahove prestajali, ali su se onda opet obnavljali, pa su svi zaključili da će 
biti isto onako kao i lani, kad je isto tako nesretnim slučajem pao s tavana. 
Sjetili su se da su mu onda stavljali led na tjeme. U podrumu se još našlo malo 
leda, pa se Marfa Ignatjevna prihvatila posla, a Fjodor Pavlovič je pred večer 
poslao po doktora Gercenštubea, koji je vrlo brzo stigao. Pošto je pomno 
pregledao bolesnika (bijaše to najsavjesniji i najpažljiviji liječnik u svoj 
guberniji, vremešan i čestit starčić), zaključio je da je napadaj iznimno jak i da 
može »imati ozbiljne posljedice«, da njemu, Gercenštubeu, nije još zasad sve 
jasno, ali da će sutradan ujutro, ako ne pomognu sadašnji lijekovi, posegnuti za 
drugima. Bolesnika su smjestili u dvorišnu kuću, u sobicu do stana Grigorija i 
Marfe Ignatjevne. Potom su Fjodora Pavloviča cijeli dan pratile nezgode jedna 
za drugom: ručak je skuhala Marfa Ignatjevna, a juha joj je bila, prema 
Smerdjakovljevoj, »pravi napoj«, kokoš je pak bila toliko prepečena da se ni 
sažvakati nije mogla. Na ogorčene, iako opravdane, gospodareve prigovore 
Marfa Ignatjevna odgovorila je da je kokoš bila ionako vrlo stara i da ona nije 
izučena kuharica. Pred večer se dogodi druga nezgoda: javili su Fjodoru 
Pavloviču da su se Grigoriju, koji se prekjučer razbolio, ukočila križa i da ne 
može na noge. Fjodor Pavlovič popio je čaj najranije što je mogao i zaključao se 
sam u kuću. Bio je u nekom strašnom i uznemirenom stanju iščekivanja. Stvar 
je bila u tome što se baš te večeri nadao da će Grušenjka gotovo sigurno doći; 
bar ga je još rano jutros Smerdjakov tako reći uvjeravao da je »obećala da će 
nefaljeno doć, molim lijepo«. Srce je usplahirenom starcu nemirno tuklo, hodao 


283 


je amo-tamo po pustim sobama i osluškivao. Morao je dobro napeti uši, jer ga je 
tu negdje mogao vrebati Dmitrij Fjodorovič, a kad mu ona pokuca na prozor 
(Smerdjakov je još prekjučer uvjeravao Fjodora Pavloviča da joj je rekao gdje i 
kako da pokuca), treba joj što prije otključati vrata i ne zadržavati je ni trenutka 
nepotrebno u hodniku da se ne bi, Bože sačuvaj, prepala i pobjegla. Teško je 
bilo Fjodoru Pavloviču, ali mu još nikad srce nije bilo punije slađe nade: gotovo 
se pouzdano moglo reći da će Grušenjka ovaj put svakako doći!... 


KNJIGA ŠESTA 


RUSKI MONAH 


»STARAC« ZOSIMA I NJEGOVI GOSTI 


Kad je Aljoša, uznemirena i bolna srca, ušao u »starčevu« ćeliju, zastao je 
gotovo zapanjen: umjesto bolesnika na samrti i možda bez svijesti, kako se 
bojao da će ga zateći, ugledao ga je gdje sjedi u naslonjaču, doduše izmoždena 
lica od iscrpljenosti ali bodra i vesela, okružena gostima, s kojima razgovara 
tiho i vedro. Istinabog, ustao je bio iz kreveta tek četvrt sata prije Aljošina 
dolaska; gosti su se već bili okupili u njegovoj ćeliji i čekali da se on probudi, 
jer ih je otac Pajsije odlučno uvjeravao da će »učitelj svakako ustati da još 
jedanput porazgovara s ljudima dragim njegovu srcu, kao što je već jutros i sam 
rekao i obećao«. Otac Pajsije toliko je čvrsto vjerovao tom obećanju, pa i svakoj 
riječi »starca« na samrti, da ne bi možda povjerovao kad bi ga vidio i bez 
svijesti, pa čak i bez daha, a da mu je »starac« bio obećao da će još jedanput 
ustati i oprostiti se s njim, ni u samu smrt, nego bi i dalje očekivao da će se 
samrtnik prenuti i ispuniti svoje obećanje. Jutros mu je »starac«, kad je odlazio 
na počinak, pouzdano kazao: »Neću umrijeti dok se još jednom ne naužijem 
razgovora s vama što ste mi srcu prirasli, i dok još jednom ne istresem dušu 
svoju pred vama«. Okupili su se bili da čuju tu vjerojatno posljednju »starčevu« 
besjedu njegovi najodaniji davnašnji prijatelji. Bilo ih je četvorica: jeromonasi 
otac Josif i otac Pajsije, jeromonah otac Mihail, starješina isposnice, čovjek koji 
još nije bio star, pa ni osobito učen, skromna porijekla ali snažna duha, koji je 
nepokolebljivo i jednostavno vjerovao u Boga, naoko vrlo strog, ali srca prožeta 
dubokom skrušenošću, iako je očito gotovo nekako stidljivo krio tu svoju 
skrušenost. Četvrti je gost bio već u dubokoj starosti, običan mali monah 
siromašnog seljačkog porijekla, brat Anfim, polupismen, šutljiv i tih, koji je 
malokad s kim razgovarao, najponizniji među najponiznijima, a držao se kao da 

je jednom zauvijek uplašen nečim velikim i strašnim što nadilazi njegovu 
pamet. Tog je silno bojažljivog čovjeka »starac« Zosima neobično volio i 
oduvijek mu iskazivao veliko poštovanje, iako nije ni s kim u životu možda 
progovorio manje riječi nego s njim, usprkos tome što su više godina zajedno 
putovali po svetoj Rusiji. Bijaše to nekad davno, prije četrdesetak godina, kad je 
»starac« Zosima bio tek stupio u monahe, u jednom siromašnom, slabo 
poznatom kostromskom manastiru. Uskoro se nakon toga pridružio ocu Anfimu 
na njegovim putovanjima na kojima je skupljao milodare za njihov siromašni 
kostromski manastir. Svi su se, i domaćin i gosti, smjestili u »starčevoj« drugoj 
sobi u kojoj je bio njegov krevet, sobi za koju smo već kazali da je bila vrlo 
tijesna, tako da su sva četvorica (osim iskušenika Porfirija koji je ostao stajati) 
jedva nekako posjedala oko »starčeva« naslonjača na stolice donesene iz prve 
sobe. Već se pomalo smrkavalo, soba bijaše osvjetljena kandilima i voštanicama 
pred ikonama. Kad je ugledao Aljošu, koji se pri ulasku zbunio i zastao na 
vratima, »starac« mu se radosno osmjehne i pruži mu ruku: 


- Zdravo da si, mili moj, zdravo da si, dragi moj, eto i tebe! Znao sam ja 
da ćeš ti doći. 

Aljoša mu priđe, pokloni mu se do zemlje i proplače. Nešto mu se otimalo 
iz srca, duša mu je treperila, došlo mu je da glasno zajeca. 


- Što ti je, pričekaj s oplakivanjem - osmjehne se »starac« i položi mu 
desnicu na glavu. - Vidiš da sjedim i razgovaram, možda ću još i dvadeset 
godina poživjeti, kao što mi je jučer poželjela ona dobra i draga žena iz 
Višegorja, s malom Lizavetom u naručju. Spomeni se, Gospodine, i te majke i 
male Lizavete. (Prekriži se.) Porfirije, jesi li odnio njezin dar tamo gdje sam ti 
rekao? 


Mislio je na onih šezdeset kopjejaka što ih je darovala vedra hodočasnica 
da ih dade »onoj koja je siromašnija od mene«. Takvi se milodari daju kao 
epitimija kojom se čovjek dobrovoljno kažnjava zbog nečega, a daje se tek 
novac zarađen jedino svojim rukama. »Starac« je još sinoć poslao Porfirija 
jednoj našoj građanki kojoj je nedavno izgorjela kuća, udovici s djecom što je 
nakon požara počela prosjačiti. Porfirij mu brže-bolje odgovori da je izvršio 
nalog i da je predao novac, kako mu je rečeno, »od nepoznate dobrotvorke«. 

- Ustani, dragoviću! - obrati se »starac« opet Aljoši. - Daj da te pogledam. 
Jesi li bio kod svojih, jesi li se vidio s bratom? 

Aljoši se učini čudnim što ga tako odlučno i izričito pita samo za jednog 
brata - ali za kojega? Možda ga je samo radi tog brata i slao od sebe jučer i 
danas? 


- S jednim sam se bratom vidio - odgovori mu Aljoša. 


- Pitam te za onog što je jučer bio ovdje, starijeg, kojem sam se do zemlje 
poklonio. 


- S njim sam se samo jučer vidio, a danas ga nikako nisam mogao naći - 
otpovrne Aljoša. 


- Požuri se da ga nađeš, sutra opet otiđi da ga što prije pronađeš, sve ostavi 
i požuri! Možda ćeš još stići spriječiti nešto strašno. Ja sam se jučer poklonio 
pred njegovim velikim budućim mukama. 

Odjednom ušuti i kanda se zamisli. Čudne su bile te njegove riječi. Otac 
Josif, koji je jučer bio svjedok »starčevu« poklonu do zemlje, zgleda se s ocem 
Pajsijem. Aljoša se nije mogao svladati da ne upita: 

- Oče i učitelju - progovori neobično uzbuđeno. - Vaše su mi riječi odviše 
nejasne... Kakve to njega muke očekuju? 

- Ne budi radoznao! Jučer mi se učinilo da vidim nešto strašno... kao da 
mu se u pogledu odražava sva sudbina. Tako je načas pogledao... da sam se istog 
časa zgrozio od onoga što taj čovjek sprema sam sebi. Jedanput ili dvaput u 
životu vidio sam u nekih ljudi isto takav izraz na licu... koji je kanda odražavao 
svu njihovu sudbinu, a tu su sudbinu, na žalost, poslije i doživjeli. Poslao sam 
te, Alekseju, k njemu jer sam mislio da ćeš mu pomoći svojom bratskom 
pojavom. Ali sve je od Gospodina, pa i sudbine naše. »Ako pšenično zrno ne 
padne u zemlju i ne umre, ostaje samo. Ako umre, rodi velik rod.« Upamti to! A 
znaj da sam ja tebe, Alekseju, višeput u mislima blagoslovio radi tvoga obličja - 
produži »starac« smiješeći se blago. - Evo što ja mislim o tebi: izaći ćeš iz ovih 
zidina, a u svijetu ćeš živjeti kao monah. Mnogo ćeš imati protivnika, ali voljet 
će te čak i neprijatelji tvoji. Mnogo će ti nesreća donijeti život, ali ćeš zbog njih 
biti i sretan i blagoslivljat ćeš život, i druge ćeš nagnati da ga blagoslivljaju - 
što je najvažnije od svega. Eto, takav si ti. Oci i učitelji moji - obrati se on 
gostima smiješeći se blaženo - nikad do danas nisam ni njemu rekao zašto mi je 
tako srcu prirastao lik ovoga mlaca. Sad ću vam tek reći: taj mi je njegov lik 
nekakvo podsjećanje i proročanstvo. U osvit mojih dana, dok sam još bio malo 
dijete, imao sam starijeg brata koji je mlad umro, na moje oči, kad mu je bilo 
svega sedamnaest godina. A poslije, prolazeći kroz život, uvjerio sam se malo- 
pomalo da je taj moj brat bio za moju sudbinu nekakav putokaz i predodređenje 
s neba, jer da nije njega bilo u mom životu, da ga uopće nije bilo, sve mislim da 
možda nikad ne bih ni postao monah i da ne bih stupio na ovaj spasonosni put. 
Taj prvi lik pada još u moje djetinjstvo, a evo, već pri kraju mog puta, iskrsnuo 
je pred mojim očima po drugi put. Čudno je to, oci i učitelji, da mi se Aleksej, 

iako mu nije fizički osobito sličan, nego tek donekle, čini da mu je duhovno 
toliko sličan da sam višeput pomislio da je to onaj isti mladac, brat moj, koji mi 
je na tajanstven način došao na kraju mog puta radi nekog podsjećanja i 
nadahnuća, tako da sam se i sam čudio takvoj svojoj tlapnji. Porfirije, čuješ li ti 
OVO? - obrati se on iskušeniku koji ga je dvorio. - Višeput sam na tvom licu 
zapazio nekakvu ojađenost što Alekseja više volim nego tebe. Sad znaš zašto je 
tako bilo, ali znaj da i tebe volim i da sam višeput bio žalostan zbog tvoje 
ojađenosti. A svima bih vama, dragi gosti, htio sad nešto ispripovjediti o tom 
malom, svom bratu, jer u mom životu nije bilo dragocjenije, proročanskije i 
dirljivije pojave od njegove. Srce mi je razdragano dok promatram u ovom 
trenutku sav svoj život, kao da ga iznova proživljavam... 


Ovdje valja napomenuti da je ovaj posljednji »starčev« razgovor s gostima 
koji su ga posjetili na posljednji dan njegova života ostao donekle zabilježen. 
Zabilježio ga je po sjećanju Aleksej Fjodorovič Karamazov nedugo nakon 
»starčeve« smrti. Međutim, je li to baš sve ono što je on tada rekao, ili je Aljoša 
u svojim zapisima pridodao nešto iz prijašnjih razgovora sa svojim učiteljem, to 
ne znam pouzdano. Osim toga, sav »starčev« govor teče u tim zapisima bez 
prekida, kao da izlaže svoj život prijateljima u obliku pripovijesti, iako je 
zacijelo, prema kasnijim kazivanjima, bilo poprilično drukčije, jer su te večeri 
svi pomalo sudjelovali u razgovoru i, premda gosti nisu često prekidali 
domaćina, govorili su ponešto i sami, upletali se u razgovor, možda čak i 
pripovijedali štogod o sebi. Osim toga, pripovijedanje nije moglo teći bez 
prekida jer je »starac« na mahove gubio dah i izdavao ga je glas, štoviše, lijegao 
je pokadšto u krevet da se odmori, iako nije nijednom zaspao niti su gosti 
napuštali svoja mjesta. Jedanput ili dvaput otac Pajsije prekidao je razgovor 
čitanjem iz Evanđelja. Zanimljivo je također da nitko od njih nije ipak vjerovao 
da će on umrijeti još iste noći, pogotovo što je te posljednje večeri svoga života, 
nakon duboka sna po danu, odjednom kanda našao u sebi novu snagu koja ga je 
krijepila za svog tog dugog razgovora s prijateljima. Bijaše to u neku ruku 
posljednja razdraganost koja mu je omogućila nevjerojatnu živahnost, ali samo 
za kratko vrijeme jer mu se život naglo prekinuo... Ali o tom potom. Zasad ću 
samo kazati da ću se radije ograničiti na »starčevo« kazivanje prema rukopisu 
Alekseja Fjodoroviča Karamazova. Ovako će biti kraće i neće biti previše 
zamorno, iako je Aljoša, ponavljam, štošta uzeo iz prijašnjih razgovora i 
nadopunio time ovu posljednju besjedu. 


lI 


IZ ŽIVOTA U GOSPODU BLAGO PREMINULOG 
JEROSHIMONAHA »STARCA« 
ZOSIME, PREMA NJEGOVIM RIJEČIMA 


PRIBILJEŽIO ALEKSEJ FJODOROVIČ 
KARAMAZOV 


Biografski podaci 
a) O mladom bratu »starca« Zosime 


Voljeni moji oci i učitelji, rodio sam se u jednoj dalekoj sjevernoj 
guberniji, u gradu V, od oca plemića, koji međutim nije bio visoka roda niti na 
visoku položaju. Umro je kad je meni bilo svega dvije godine, pa ga uopće ne 
pamtim. Ostavio je mojoj majci drvenu kućicu i nešto gotovine, malo ali 
dovoljno da poživi s djecom bez oskudice. A bili smo u majke samo dvojica: ja, 
Zinovij, i stariji mi brat Markel. On je bio stariji od mene oko osam godina, po 
naravi nagao i razdražljiv, ali dobar, nije bio nimalo zajedljiv, samo što je bio 
neobično šutljiv, osobito kod kuće, preda mnom, pred majkom i poslugom. U 
gimnaziji je bio dobar učenik, ali s drugovima se nije najbolje slagao, iako se 
nije ni svađao, tako ga se bar sjećala majka. Oko pola godine prije svoje smrti, 
kad je već bio navršio sedamnaestu, navadio se odlaziti k jednom osamljenom 
čovjeku u našem gradu, nekom političkom prognaniku koga su zbog 
slobodoumlja prognali iz Moskve u naš grad. Bio je taj prognanik ugledan 
učenjak i istaknut filozof na sveučilištu. Zavolio je, tko zna zašto, Markela i 
primao ga u kuću. Mladac je svu zimu provodio kod njega svaku večer, sve dok 
nisu prognanika ponovo pozvali u državnu službu u Peterburg, na njegovu 
osobnu molbu, jer je imao moćnih zaštitnika. Počela je korizma, ali Markel neće 
da posti, sve psuje i ismijava post, veli: »Sve su to budalaštine, uopće nema 
Boga!« Užasnuo je i majku i poslugu, pa i mene, mališana. Iako mi je bilo tek 
devet godina, prepao sam se kad sam čuo te njegove riječi. Sva su naša 

služinčad bili kmetovi, njih četvero, sve smo ih bili kupili na ime jednog našeg 
znanca vlastelina.i?Z I sad se još sjećam kako je od njih četvero majka prodala 
kuharicu Afimiju, hromu i vremešnu, za šezdeset rubalja u novčanicama, a 
umjesto nje uzela slobodnjakinju. I tako šestog tjedna korizme bratu se 
odjednom pogorša stanje, a bio je oduvijek boležljiv, bolestan na pluća i slabe 
tjelesne građe, naginjao je sušici; bio je povisoka rasta, ali tanak i slabačak, 
inače ljepuškast u licu. Prehladio se, što li, dođe liječnik i šapne majci da je 
posrijedi galopirajuća tuberkuloza i da neće preživjeti proljeće. Majka se 
rasplače i oprezno zamoli brata (najviše zato da ga ne uplaši) neka malo posti i 
primi sveta Božja otajstva jer je tada bio još na nogama. Kad je on to čuo, 
razljutio se i opsovao svetu crkvu, ali se onda zamislio: učas se dosjetio jadu, da 
je teško bolestan i da ga zato mati i moli, dok još ima snage, da počne postiti i 
da se pričesti. Uostalom, i sam je znao da je poodavno bolestan, još je godinu 
dana prije toga ravnodušno rekao jednom prilikom za stolom: »Neću ja više 
dugo biti s vama na ovome svijetu, možda neću ni godinu dana poživjeti,« i eto, 
baš kao da je točno prorekao. Prošlo je tri dana i počeo je Veliki tjedan. I gle, 
moj brat u utorak ujutro počeo postiti. »Ja ovo, majko, samo radi vas radim, da 
vas obradujem i umirim,« rekao joj je. Zaplakala majka od radosti i od žalosti: 
»Bit će da mu je smrt za vratom kad se odjednom ovako promijenio!« Ali nije 
dugo išao u crkvu, pao je u krevet pa se kod kuće ispovjedio i pričestio. Nastali 
su vedri, sunčani, mirišljavi dani, Vazam je te godine bio kasno. Sjećam se kako 
je svu noć kašljao i loše spavao, ali ujutro bi se uvijek obukao i pokušao sjesti u 
naslonjač. Takva ga i pamtim: sjedi onako miran, krotak i smješka se, bolestan 
je, a u licu veseo, radostan. Duševno se potpuno izmijenio - kakva je divna 
promjena nastala u njemu! Dođe mu tako u sobu naša stara dadilja pa mu veli: 
»Daj, dragoviću, da ti upalim kandilo pred ikonom!« A on joj prije nije to 
dopuštao, čak je i gasio kandilo. »Upali, draga moja, upali, bio sam nečovjek što 
sam ti prije to branio. Paleći kandilo ti se moliš Bogu, a ja se molim radujući se 
tebi. Oboje se dakle molimo istom Bogu.« Čudne su nam se činile te njegove 
riječi, pa je majka odlazila u svoju sobu i svejednako plakala. Jedino kad ga 
obilazi briše suze i pokazuje veselo lice. »Ne plači, majko, mila moja,« veli joj 
on, »poživjet ću ja još dugo i još ću se naveseliti s vama, a život, život je veselje 
i radost!« - »Ah, dragoviću, kakvo mi je to veselje kad svu noć goriš u vatri i 
kašlješ, samo što ti se prsa ne paraju!« - »Mama,« odgovori joj on, »ne plači, 
život je pravi raj i svi smo mi u raju, samo ne želimo to spoznati, a kad bismo 
htjeli, sutra bi na cijelom svijetu zavladao raj!« Svi su se čudili tim njegovim 
riječima, tako je čudno i odlučno govorio; svi su bili ganuti i plakali su. Dolazili 
nam znanci a on im veli: »Mili moji, dragi moji, čime sam ja to zavrijedio vašu 

ljubav, zašto me ovakva volite, i kako ja to prije nisam znao i cijenio?« Slugama 
koji su ulazili govorio je svakog časa: »Mili moji, dragi moji, zašto me 
poslužujete, jesam li ja vrijedan toga da me poslužujete? Kad bi se Bog 
smilovao i ostavio me u životu, ja bih vas počeo posluživati jer svi moramo 
služiti jedni drugima.« Slušajući ga, majka je vrtjela glavom i govorila: 
»Dragoviću moj, ti sad tako govoriš zato što si bolestan!« A on će njoj: »Mama, 
radosti moja, znam da mora biti gospodara i slugu, ali ja bih da i ja budem sluga 
svojih slugu, da ih služim kao što oni služe mene. I još ću ti nešto, majko, reći, 
svaki je od nas pred svima drugima za sve kriv, a ja najviše od sviju.« Majka se 
nato čak i osmjehnula, plače i smješka se, pa mu veli: »Ama, što si ti svima 
najviše skrivio? Ima kojekakvih ubojica i razbojnika, a što si to ti mogao toliko 
zgriješiti da sam sebe najviše okrivljuješ?« A on će njoj: »Majko, dušo moja 
(počeo je rabiti sve neke tako ljubazne, neočekivane riječi), dušo moja predraga, 
radosna, znaj da je uistinu svaki pred svima i za sve kriv. Ne znam kako bih ti to 
protumačio, ali me čak boli osjećaj da je upravo tako. I kako smo to dosad 
živjeli, ljutili se a da ništa nismo znali?« I tako je svakog jutra ustajao sve 
ganutiji i razdraganiji, sav ustreptao od ljubavi. Dođe tako liječnik, stari 
Nijemac Ejzenšmit, a on ga pita: »E pa, doktore, hoću li poživjeti još koji dan?« 
Šali se on s njim, a liječnik mu odgovara: »Ne samo koji dan nego ćete vi još 
mnogo dana poživjeti, i mjeseci, pa i godina!« - »Ama, kakvih godina, kakvih 
mjeseci!« usklikne on. »Čemu brojiti dane, i jedan dan dostaje čovjeku da 
spozna svu sreću. Mili moji, što se svađamo, jedan se pred drugim hvalimo i ne 
opraštamo uvrede jedan drugome: hajdemo radije u vrt, šetajmo i uživajmo, 
volimo jedan drugoga i slavimo i život svoj blagoslivljajmo!« - »Vaš sin ne živi 
na ovom svijetu,« rekao je liječnik majci kad ga je ispratila iz kuće. »Od bolesti 
je počeo ludjeti.« Prozori su mu gledali na vrt, a vrt nam je bio hladovit, sa 
starim drvećem, na drveću izbili proljetni pupovi, doletjele rane ptice, pa 
cvrkuću, pjevaju mu pod prozorom. A on odjednom ustane, gleda ih i uživa, pa i 
njih moli za oproštenje: »Ptičice Božje, ptičice vesele, oprostite mi i vi jer sam i 
pred vama kriv.« To više nitko od nas nije mogao razumjeti, a on plače od 
radosti i veli: »Da, posvuda oko mene bila je takva divota Božja: ptičice, drveće, 
livade, nebesa, samo sam ja sramno živio, jedini sam ja sve obeščastio, i od ove 
ljepote i divote ništa nisam vidio.« - »Malo previše grijeha uzimaš na sebe,« 
kaže mu majka plačući. A on će njoj: »Majko, radosti moja, ja ovo od veselja 
plačem, a ne od žalosti; ja sam želim biti kriv svima njima, samo što ti ne 
umijem to protumačiti, jer ne znam kako da ih volim. Neka sam i grešan pred 
svima njima, ali će mi zato svi oprostiti, a u tome je raj. Zar nisam sad u raju?« 


Mnogo je toga još bilo čega se ne mogu više sjetiti, i što vam ne mogu 

opisati. Sjećam se kako sam jednom ušao sam u njegovu sobu kad nikog nije 
bilo u njoj. Bilo je pred večer, vedro, sunce je zalazilo i svu sobu obasjavalo 
kosim zrakama. Kad me ugledao, pozove me k sebi, ja mu priđem, a on me 
uhvati objema rukama za ramena i zagleda se u mene ganuto, nježno. Šuti, samo 
me tako gleda oko jedne minute, a onda mi tek reče: »E pa, idi se sad igrati, živi 
i za mene!« I stvarno, izašao sam i otišao sam se igrati. Poslije sam se u životu 
više puta prisjetio sa suzama u očima kako mi je rekao neka živim i za njega. 
Mnogo je još takvih lijepih i prekrasnih riječi rekao koje su nam onda ipak bile 
nerazumljive. Umro je trećeg tjedna poslije Vazma, bio je do kraja pri svijesti, a 
premda je već prestao govoriti, nije se promijenio sve do posljednjeg časa: 
gleda nas radosno, u očima mu veselje, traži nas pogledima, smiješi nam se, 
zove nas. Čak se i u gradu mnogo pričalo o njegovoj smrti. Sve me to onda 
potreslo, ali nije previše, iako sam na sprovodu plakao kao ljuta godina. Bio sam 
tek dijete, ali mi je u srcu sve to ostalo neizbrisivo, očuvalo se neko osjećanje. 
Sve se to moralo u svoje vrijeme probuditi i odazvati. Tako je i bilo. 


b) O Svetom pismu u životu oca Zosime 


I tako sam ostao sam s majkom. Uskoro su joj neki dobri prijatelji 
savjetovali: eto, rekoše, ostao vam je još samo jedan sin, a niste siromašni, 
imate gotovine, pa zašto ne biste kao i drugi poslali sina u Peterburg, jer ako ga 
ostavite ovdje, možda ćete ga lišiti velike budućnosti. I nagovorili su majku 
neka me odvede u Peterburg u vojno učilište kako bih poslije mogao stupiti u 
carsku gardu. Majka se dugo dvoumila: kako da se rastane s posljednjim sinom, 
ali se na kraju ipak odlučila, iako je prolila mnogo suza, misleći da će mi na taj 
način omogućiti sretan život. Odvela me u Peterburg i upisala u vojno učilište, i 
odonda je više nisam vidio, jer je nakon tri godine i ona umrla. Sve je te tri 
godine za nama dvojicom tugovala i strepjela. Iz roditeljske sam kuće ponio 
same dragocjene uspomene, jer nema čovjek dragocjenijih uspomena od 
najranijeg djetinjstva u roditeljskoj kući, gotovo je uvijek tako, ako u obitelji 
ima bar malo ljubavi i sloge. Pa i iz najgore obitelji mogu se sačuvati 
dragocjene uspomene, samo ako ti je duša kadra otkriti štogod dragocjeno. U 
obiteljske uspomene ubrajam i uspomene na biblijske priče koje su me u 
djetinjstvu, u roditeljskoj kući, i te kako zanimale. Imao sam tada jednu knjigu 
priča iz Svetog pisma, s lijepim sličicama, koja se zvala Stotinu i četiri svete 
priče iz Staroga i Novog zavjeta i iz koje sam naučio čitati. I sad mi leži evo 
ovdje na polici, čuvam je kao dragu uspomenu. Ali još prije nego što sam naučio 
čitati, sjećam se kako mi je prvi put došlo nekakvo duhovno nadahnuće kad mi 


292 


je bilo tek osam godina. Povela me majka samog (ne sjećam se gdje je tada bio 
brat) u hram Gospodnji na liturgiju u ponedjeljak, u Velikom tjednu. Bio je 
vedar dan i sjećam se još i sad, kao da ga ovog časa gledam, kako se iz 
kadionice diže dim od tamjana i polako se penje uvis, a odozgo iz kupole, kroz 
uzak prozorčić, padaju na nas u crkvi zrake Božje, i kako se dim od tamjana diže 
prema njima u valovima i rasplinjava. Gledao sam to ganuto i prvi put u životu 
svjesno primio u dušu prvo sjeme riječi Božje. Nasred crkve izašao je dječak s 
velikom knjigom, toliko velikom da mi se činilo da je jedva nosi, pa ju je stavio 
na nalonju, otvorio je i uzeo čitati, i tad sam prvi put shvatio nešto, prvi put sam 
u životu shvatio da se u hramu Božjem naglas čita. U zemlji Usu!?** živio je 
čovjek pravedan i pobožan, a imao je toliko blaga, toliko deva, toliko ovaca i 
magaraca, i djeca su mu se veselila a on ih je silno volio i molio se Bogu za 
njih: možda su u svom veselju i zgriješili. I gle, dođe Bogu Sotona skupa sa 
sinovima Božjim i kaže Gospodinu da je prošao svu zemlju i podzemlje. »A jesi 
li vidio slugu moga Joba?« pita ga Bog. I pohvali se Bog Sotoni svojim velikim 
i svetim slugom. A Sotona se podsmjehile na riječi Božje i reče: »Daj ti njega 
meni pa da vidiš kako će tvoj sluga početi roptati i proklinjati ime tvoje!« I 
preda Bog Sotoni svoga pravednika koga je toliko volio, a Sotona zatre djecu 
njegovu, i stoku njegovu, i raspe blago njegovo, sve u jedan mah, kao gromom 
Božjim, a Job razdrije haljinu na sebi i pade ničice na zemlju i zavapi: »Gol 
iziđoh iz krila majčina, gol ću se onamo i vratiti, Jahve dao, Jahve uzeo! 
Blagoslovljeno ime Jahvino na vijeke vjekova!« Oci i učitelji moji, oprostite mi 
što plačem - jer sve moje djetinjstvo kao da mi iznova izlazi pred oči, i opet 
dišem kao što sam onda disao svojim osmogodišnjim grudima, i obuzima me 
kao i onda čuđenje, zbunjenost i radost. Tad su i deve zaokupile moju maštu, i 
Sotona koji tako razgovara s Gospodinom, i Bog koji je svoga slugu prepustio 
propasti, i sluga njegov koji kliče: »Blagoslovljeno bilo ime tvoje iako me 
kažnjavaš!« - a potom tiho i umilno pjevanje u crkvi: »Usliši molitvu moju!« pa 
se opet širi tamjan iz svećenikove kadionice i razliježe molitva vjernika na 
koljenima! Otada ne mogu tu presvetu priču - pa i jučer sam je pročitao - čitati 
bez suza. Koliko je u njoj velikoga, skrovitog, nepojmljivog! Slušao sam poslije 
riječi podrugljivaca i hulitelja, uznosite riječi: kako je to Gospodin mogao 
predati svoga najdražeg sveca Sotoni za zabavu, oduzeti mu djecu, poslati na nj 
bolest i rane tako da je crijepom strugao gnoj sa svojih rana, a radi čega: samo 
da se može pohvaliti pred Sotonom i reći: »Eto što sve moj svetac može 
pretrpjeti radi mene!« Ali je veličina upravo u tome što je to tajna - što su se tu 
dodirnuli prolazni lik zemaljski i vječna istina. Prije zemaljske pravde vrši se 
vječna pravda. Tu Stvoritelj, kao i u prve dane stvaranja, svaki dan završava 

pohvalom: »Dobro je ovo što sam stvorio« - gleda Joba i ponovo se hvali onim 
što je stvorio. A Job, hvaleći Gospodina, ne služi samo njemu nego će poslužiti i 
svemu što je Bog stvorio s koljena na koljeno i na vijeke vjekova, jer je za to bio 
i predodređen. Bože, kakva je to knjiga i kakve pouke! Kakva je knjiga to Sveto 
pismo, kakvo čudo i kakva moć su u njoj dani čovjeku! Kako su tu samo 
isklesani svijet i čovjek i ljudski karakteri, kako je sve imenovano i označeno na 
vijeke vjekova! I koliko je tajni odgonetnuto i otkriveno: Bog opet podiže Joba, 
iznova mu daje bogatstvo, opet prolazi mnogo godina i evo u njega nove djece, 
druge djece i on ih sve voli - Bože sveti: »Ta kako je mogao, reklo bi se, 
zavoljeti tu novu djecu kad više nema one prve koju je izgubio? Kad se njih 
sjeti, zar može biti potpuno sretan, kao nekad, s novom djecom, koliko mu god 
ta nova djeca bila draga?« Ali može, može: stari jadi, s pomoću velike tajne 
ljudskog života, malo-pomalo prelaze u tihu, skrušenu radost; umjesto mlade, 
vrele krvi nastupa krotka i vedra starost: blagoslivljam svakidašnje rađanje 
sunca i srce mu moje pjeva kao i nekad, ali još više volim njegov zalazak, 
njegove duge, kose zrake, a s njima tihe, krotke, dirljive uspomene, drage likove 
iz svog dugog i blagoslovljenog života - a iznad svega je ganutljiva pravda 
Božja koja smiruje i sve oprašta! Znam i osjećam da mi se život primiče kraju, 
ali svakim preostalim danom ćutim kako mi se zemaljski život već dodiruje s 
novim, beskrajnim, nepoznatim ali već bliskim životom, a od predosjećanja tog 
života ushićeno mi trepti duša, blista mi um a srce plače od radosti... Prijatelji i 
učitelji moji, višeput sam čuo, a u posljednje se vrijeme sve češće i govori o 
tome kako se kod nas svećenici Božji, napose na selu, gorko jadaju na sve strane 
da su slabo plaćeni i da su ponižavani, te otvoreno izjavljuju, čak i u novinama - 
sam sam čitao - kako više ne mogu puku tobože tumačiti Sveto pismo, jer da 
imaju slabu plaću, pa kad već dolaze luterani i heretici da im preotimaju stado, 
neka ga preotimaju jer smo, vele, slabo plaćeni. Bože mili, mislim, daj im Bože 
puno bolju plaću do koje im je toliko stalo (jer su pritužbe njihove opravdane), 
ali vam uistinu kažem: ako je tko tome kriv, onda smo napola krivi i mi sami! 
Jer, ako i nema vremena, ako je istina da je neprekidno opterećen radom i 
obredima, nije valjda uvijek tako, valjda ima bar sat vremena svakog tjedna da 
se i Boga spomene? Pa i ne radi se baš cijele godine! Okupi li oko sebe jedanput 
tjedno, uvečer, makar samo djecu - čut će za to očevi pa će i oni početi dolaziti. 
I ne treba za to dizati palače, nego ih primi kod sebe u kuću; ne boj se, neće ti 
zamazati kuću jer su ti došli samo na jedan sat. Otvori im ovu knjigu i počni 
čitati bez premudrih riječi i bez razmetanja, bez uznošenja nad njima, skrušeno i 
krotko, raduj se i sam što im čitaš i, što te oni slušaju i razumiju, voli i sam te 
riječi, samo pokatkad zastani i protumači gdjekoju nerazumljivu riječ neuku 

čovjeku, ne brini se, sve će to oni shvatiti, sve će shvatiti pravoslavno srce! 
Čitaj im o Abrahamu i Sari, o Izaku i Rebeki, o tome kako je Jakov otišao k 
Labanu, kako se u snu borio s Gospodinom i rekao: »Strašno je ovo mjesto!« i 
osvojit ćeš pobožni um običnog čovjeka. Čitaj im, napose djeci, o tome kako su 
braća prodala u ropstvo rođena brata, dragog dječaka Josipa, vidovnjaka i 
velikog proroka, a ocu su rekli da mu je zvijer rastrgala sina i pokazali mu 
krvave haljine njegove. Čitaj im o tome kako su poslije braća došla po žito u 
Egipat i kako ih je Josip, sad već veliki carev doglavnik, koga nisu prepoznali, 
mučio, okrivljavao i zadržao brata Benjamina, a sve to iz ljubavi: »Volim vas i 
iz ljubavi vas mučim!« Jer sav se svoj vijek neprestano sjećao kako su ga tamo 
negdje u vreloj pustinji, kod izvora, prodali trgovcima i kako je on, kršeći ruke, 
plakao i molio braću neka ga ne prodaju kao roba u tuđinu. I gle, kad ih je 
ugledao nakon toliko godina, ponovo ih je neizmjerno zavolio, ali ih je, uza svu 
svoju ljubav, kinjio i mučio. Na kraju odlazi od njih i, ne mogavši podnijeti 
muke srca svoga, svali se na postelju i plače; zatim otire lice svoje, izlazi sav 
ozaren i radostan i objavljuje im: »Braćo, ja sam Josip, brat vaš!« Neka im dalje 
čita o tome kako se stari Jakov obradovao kad je doznao da je još živ njegov 
dragi dječak, pa se zaputio u Egipat, napustio čak i domovinu i umro u tuđini, 
pošto je u svom zavještaju izrekao na vijeke vjekova veliku riječ koju je potajno 
nosio u svom krotkom i bogobojaznom srcu do kraja života, kako će od njegova 
plemena, Judina, poteći velika nada svijeta, izmiritelj i spasitelj njegov! Oci i 
učitelji moji, oprostite mi i ne ljutite se što vam kao malo dijete govorim o 
onome što već odavno znate i o čemu možete i mene poučiti, još sto puta 
vještije i ljepše. Sve vam ovo govorim iz pukog ushićenja, i oprostite mi što 
plačem jer volim knjigu ovu! Neka zaplače i on, svećenik Božji, pa će vidjeti 
kako će potresti srca svojih slušatelja. Potrebno je samo malo, sićušno sjeme: 
neka ga posije u dušu obična čovjeka i ono neće umrijeti nego će živjeti u duši 
njegovoj do kraja života, skriveno usred tame, usred smrada grijeha njegovih, 
kao svijetla točka, kao velika opomena. I ne treba, ne treba mnogo tumačiti i 
poučavati, sve će to on lako shvatiti. Mislite da običan čovjek neće to shvatiti? 
Pokušajte mu nadalje pročitati priču, dirljivu i ganutljivu, o prelijepoj Esteri i 
oholoj Vastiji ili čudesnu legendu o proroku Joni u kitovoj utrobi. Ne zaboravite 
ni priče Gospodnje, napose iz Evanđelja po Luki (njih sam ponajviše čitao), pa 
onda iz Djela apostolskih obraćanje Savlovo (to bezuvjetno, bezuvjetno!), pa 
napokon i iz Života svetaca, barem život Alekseja, čovjeka Božjeg, i najveće 
među velikima radosne patnice koja je Boga vidjela i Krista nosila u sebi, majke 
Marije Egipćanke - i dirnut ćeš mu srce tim jednostavnim legendama, i to im 
čitaj samo jedanput tjedno, bez obzira na svoju slabu plaću, tek sat vremena. I 

sam ćeš uvidjeti da je milostiv i zahvalan naš puk, bit će ti stostruko zahvalan. 
Pamteći skrb svećenikovu i njegove ganutljive riječi, pomoći će mu drage volje 
na njegovoj njivi, pomoći će mu i u kući, i poštovat će ga još više nego prije - i 
eto mu već bolje plaće. Sve je to toliko jednostavno da se koji put ustručavamo i 
kazati da nas ne ismiju, a kako je sve to istinito! Tko ne vjeruje u Boga, taj neće 
ni u narod Božji povjerovati. A tko je povjerovao u narod Božji, taj će vidjeti i 
njegovu svetinju, ako i nije do tada u nju vjerovao. Samo će narod i njegova 
buduća duhovna snaga preobratiti naše bezbožnike koji su se odbili od rođene 
zemlje. I što je riječ Kristova bez primjera? Narod propada bez riječi Božje jer 
mu je duša željna njegove riječi i svakog lijepog dojma. U mladosti sam davno, 
prije nepunih četrdeset godina, obilazio s ocem Anfimom svu Rusiju skupljajući 
milodare za manastir, pa smo jednom tako zanoćili na velikoj, plovnoj rijeci, na 
obali s ribarima, a uz nas je sjeo jedan privlačan mladić, seljak, moglo mu je 
biti osamnaest godina, žurio se da sutradan stigne na svoje mjesto da vuče 
trgovačku teglenicu. Gledam ga ja kako bistro i nježno gleda preda se. Noć 
vedra, tiha, topla, srpanjska, rijeka široka, para se diže s nje, osvježava nas, riba 
se koji put praćakne, ptice umuknule, sve je tiho, divota, sve se moli Bogu. 
Samo nas dvojica ne spavamo, ja i taj mladac, raspričali se mi o ljepoti svijeta 
Božjeg i o velikoj tajni njegovoj. Svaka travčica, svaka bubica, mrav, zlatna 
pčelica, sve to za divno čudo zna svoj put, iako nema pameti, svjedoči o tajni 
Božjoj, neprestano je sami potvrđuju, a ja osjećam kako se dragom mladiću srce 
rasplamsalo. Pričao mi je kako voli šumu, šumske ptičice; lovio je ptice, 
poznavao svaki njihov pjev, svaku je ptičicu znao namamiti; ne znam ni za šta 
ljepše od šume, veli, ali i sve je drugo lijepo. A ja ću njemu: »Uistinu je sve 
lijepo i veličanstveno zato što je sve istina. Pogledaj samo konja,« velim mu, 
»konja, tu krupnu životinju, blisku čovjeku, ili vola koji mu radi i hrani ga, kako 
je pokunjen i zamišljen, pogledaj ih kako izgledaju: kakva krotkost, kakva 
privrženost čovjeku koji ih često nemilosrdno tuče, kakva bezazlenost, kakvo 
povjerenje i kakva ljepota u njihovu obličju! Dirljivo je i to znati da je životinja 
bez grijeha, jer je sve, ama baš sve, osim čovjeka, bezgrešno, pa je i Krist s 
njima prije nego s nama.« - »Zar je i Krist s njima?« pita me mladac. - »Pa nego 
šta,« velim mu ja, »jer riječ je Božja za sve, za svako biće i svako stvorenje, 
svaki listak stremi prema toj riječi, pjeva slavopojke Bogu, vapi za Kristom, 
čini to nesvjesno, tajnom svoga bezgrešnog života. Eno,« velim mu, »po šumi 
tumara strašni medvjed, grozni i okrutni, a da nije tome ni najmanje kriv.« I 
ispričam mu kako je jednom medvjed došao do velikog sveca koji se trapio u 
šumi, u maloj ćeliji, i smilio se medvjed velikom svecu, pa je svetac neustrašivo 
izašao pred njega, pružio mu komadić kruha i rekao mu: »Odlazi, Krist bio s 


296 


tobom!« I okrutna je zvijer otišla poslušno i krotko a da mu ništa nije nažao 
učinila. A mladac se ganuo kad je čuo da je medvjed otišao a da mu ništa nažao 
nije učinio, i što je Krist s njim, pa veli: »Ah, kako je to lijepo, kako je sve 
Božje lijepo i čudesno!« I sjedi onako zamišljen, miran i blažen. Vidim da je 
shvatio. I zaspi uza me lakim, bezgrešnim snom. Blagoslovi, Gospodine, 
mladost! I pomolim se odmah za nj prije nego što ću zaspati. Gospodine, pošalji 
ljudima svojima mir i svjetlost! 


c) Uspomene na dječaštvo i mladost »starca« Zosime dok je još živio u svijetu. 
Dvoboj 


U vojnom učilištu u Peterburgu ostao sam dugo, gotovo osam godina, i 
novim odgojem zasjenio mnoge uspomene iz djetinjstva iako nisam ništa 
zaboravio. Zauzvrat sam stekao toliko novih navika, pa i nazora, da sam se 
pretvorio u čeljade gotovo divlje, okrutno i glupo. Poprimio sam glazuru 
uljudnosti i otmjena vladanja zajedno s francuskim jezikom, a vojnike koji su 
nas služili u učilištu smatrali smo svi, pa i ja, običnom stokom. Možda ja i više 
od drugih, jer sam od svih drugova sve najlakše upijao. Kad smo izašli iz 
učilišta kao časnici, bili smo spremni proliti krv svoju za povrijeđenu čast naše 
pukovnije a da o pravoj časti gotovo nitko od nas nije imao pojma, a kad bi 
saznao što je to, odmah bi je prvi ismijao. Gotovo da smo se dičili 
pijančevanjem, razuzdanošću i skandalima. Ne kažem da smo bili nevaljali; svi 
su ti mladići bili dobri, samo što su se ružno ponašali, a ja najgore od sviju. 
Nevolja je bila u tome što sam se domogao novca pa sam se počeo odavati 
užicima, sa svim mladenačkim zanosom, neobuzdano, punom parom. Ali sam, 
začudo, i tada čitao knjige, štoviše, s velikim užitkom. Jedino Bibliju nisam u to 
vrijeme gotovo nikad otvarao, ali se nikad nisam s njom ni rastajao nego sam je 
nosio svuda sa sobom: uistinu sam čuvao tu knjigu a da nisam pravo ni znao »za 
koji dan i sat, za koji mjesec i godinu«. Pošto sam odslužio tako oko četiri 
godine, našao sam se napokon u gradu K, gdje je tada bila naša pukovnija. 
Društvo je u gradu bilo raznoliko, mnogobrojno i veselo, gostoljubivo i bogato, 
mene su uvijek primali lijepo jer sam bio vesele naravi, a k tome su me još 
smatrali i imućnim, što u otmjenom društvu mnogo znači. I tad se dogodi nešto 
od čega je sve počelo. Zagledao sam se u jednu mladu i lijepu djevojku, 
pametnu i poštenu, čestita i plemenita značaja, kćerku poštovanih roditelja. Bili 
su to ugledni ljudi, bogati, utjecajni i moćni, a mene su primali ljubazno i 
srdačno. Kad mi se učinilo da mi je djevojka naklonjena, buknulo mi je srce od 
pustog sanjarenja. Tek sam poslije uvidio i potpuno se uvjerio da je uopće nisam 

toliko silno volio, nego da sam samo mnogo držao do njezine pameti i 
karaktera, o čemu nije moglo biti dvojbe. Ipak me sebičnost spriječila da je 
zaprosim: učinilo mi se teškim i strašnim da se rastanem s napastima 
razvratnog, samačkog i slobodnog života u tako mladim godinama, a još sam k 
tome imao i novaca. Ipak sam joj nešto natuknuo. Bilo kako mu drago, odgodio 
sam na neko vrijeme da poduzmem odlučni korak. Ali tad sam iznenada 
prekomandiran na dva mjeseca u drugi kotar. Kad sam se nakon dva mjeseca 
vratio, doznao sam da se djevojka udala za bogata vlastelina iz okolice grada, 
čovjeka koji je doduše bio nešto stariji od mene, ali je bio još uvijek prilično 
mlad i imao dobre veze u prijestolnici i u visokom društvu, što ja nisam imao, 
čovjeka vrlo ljubaznog i povrh toga naobraženog, dočim ja nisam imao nikakve 
naobrazbe. Taj me neočekivani slučaj toliko potresao da mi se čak i um 
pomutio. Najgore je bilo to što sam tada tek doznao da je taj mladi vlastelin bio 
već poodavno zaručen s njom. Ja sam njega često susretao u njihovoj kući, ali 
sam bio toliko zaslijepljen svojim prednostima da nisam ništa primijetio. 
Upravo me to najviše i uvrijedilo: kako to da su gotovo svi znali za to, samo ja 
nisam ništa znao? I odjednom me spopala silna kivnost. Crveneći se od stida, 
prisjećao sam se koliko puta umalo da joj nisam očitovao ljubav, a kako me ona 
nije u tome priječila niti mi rekla što je posrijedi, zaključio sam da mi se 
zacijelo rugala. Poslije sam, naravno, malo bolje promislio i dosjetio se da mi se 
nije rugala nego da je, štoviše, prekidala takve razgovore šalama i umjesto njih 
zapodijevala druge - ali u tom času nisam to mogao shvatiti pa mi je u srcu 
planula želja za osvetom. I sad se čudim kad se sjetim kako su ta želja za 
osvetom i gnjev bili i meni samom krajnje mučni i odvratni zato što se zbog 
svoje blage naravi nisam mogao ni na koga dugo ljutiti, pa sam umjetnim putem 
podjarivao sam sebe i naposljetku postao oduran i blesav. Uvrebao sam priliku 
da u jednom velikom društvu iznenada uvrijedim svoga »suparnika« zbog nekog 
sasvim beznačajnog razloga, da se narugam jednom njegovu mišljenju o nekom 
tada važnom događaju - bilo je to dvadeset i šeste - ljudi su zaključili da sam 
mu se narugao duhovito i vješto. Zatim sam zatražio objašnjenje od njega, a u 
tom sam se razgovoru ponio tako grubo da je on prihvatio moj izazov na dvoboj, 
usprkos velikoj razlici među nama, jer sam ja bio mlađi od njega, i neugledna 
porijekla, i niska čina. Poslije sam tek pouzdano doznao da je on moj izazov 
prihvatio također iz ljubomore prema meni: i prije je bio pomalo ljubomoran na 
mene zbog svoje žene, koja mu je još onda bila zaručnica; a sad je pomislio, ako 
mu žena dozna da je otrpio moju uvredu a da me nije izazvao na dvoboj, da će 
ga ona početi i nehotice prezirati i da će se njezina ljubav pokolebati. 
Sekundanta sam začas našao, jednog svog druga, poručnika iz naše pukovnije. 

Iako su tada strogo kažnjavali pojedince zbog dvoboja, dvoboji su bili čak i u 
nekakvoj modi među časnicima - toliko se ponekad besmislene predrasude 
mogu razviti i ukorijeniti. Bilo je to potkraj lipnja i sastanak je urečen za 
sutradan, u sedam sati izjutra, izvan grada. Tada mi se dogodilo nešto regbi 
sudbonosno. Kad sam se navečer vratio kući, bijesan i loše volje, razljutio sam 
se na svoga služaka Afanasija i udario ga svom snagom dva puta po licu tako da 
ga je svega oblila krv. Odnedavno je tek bio služio kod mene i dešavalo se već 
da sam ga tukao, ali nikad još tako zvjerski okrutno. I vjerujte mi, dragi moji, 
odonda je već prošlo četrdeset godina a ja se još i sad zbog toga stidim i trpim. 
Legao sam i odspavao oko tri sata, a kad sam se probudio, već je svitalo. Odmah 
sam ustao, nije mi se više spavalo, prišao sam prozoru i otvorio ga - gledao je na 
vrt - i vidio kako izlazi sunce, toplo je bilo, divno, cvrkuću ptice. I mislim si što 
je to što mi leži na duši, nešto sramotno i nedostojno? Je li to možda zato što ću 
proliti krv? Ne, mislim, neće biti da je to zato. Da nije to zato što se bojim 
smrti, bojim se da ću poginuti? Ne, nije to, uopće nije to... I odjednom se 
dosjetim u čemu je stvar: u tome što sam sinoć istukao Afanasija! Odjednom mi 
je opet sve izašlo pred oči, baš kao da se ponovilo: stoji on preda mnom, ja 
izmahujem i udaram ga ravno po licu, a on drži ruke na šavovima hlača, glava 
mu uspravna, izbečio oči kao da stoji u stroju, zadršće od svakog udarca, ali ne 
usuđuje se ni ruke podići da se zakloni - dotle su dotjerali čovjeka, tako čovjek 
tuče čovjeka! Kakav zločin! Kao da mi je oštra igla probola srce. Stojim kao da 
sam šenuo pameću, a sunce sja, listići se raduju, blistaju, a ptičice, ptičice Boga 
hvale... Pokrio sam dlanovima lice, svalio se na krevet i zaplakao na sav glas. I 
tad se sjetim svoga brata Markela i riječi koje je pred smrt rekao slugama: »Mili 
moji, dragi moji, zašto vi mene služite, zašto me volite, jesam li ja vrijedan toga 
da me služite?« - »Da, jesam li ja vrijedan toga?« sune mi najednom u glavu. I 
zaista, čime sam ja to zavrijedio da me služi drugi čovjek, isti takav kao i ja, 
stvoren na sliku i priliku Božju? I tad mi se prvi put u životu žarilo u glavu ovo 
pitanje: »Majčice, dušo moja, odista je svaki pred svima za sve kriv, samo što 
ljudi to ne znaju, a čim bi spoznali - zavladao bi raj!« Bože moj, je li moguće da 
ni to nije istina, plačem tako i mislim - možda sam ja odista krivlji od sviju, 
možda sam i najgori čovjek na svijetu? I odjednom mi se pred očima ukaže sva 
istina u svoj svojoj jasnoći: što ću ja to danas uraditi? Kanim ubiti dobra, 
pametna, plemenita čovjeka, koji mi nije ni kriv ni dužan, a ženu ću njegovu 
dovijeka lišiti sreće, izmučiti je i upropastiti. Ležao sam tako ničice na krevetu, 
lice sam zario u jastuk pa nisam ni primijetio kako vrijeme prolazi. Odjednom 
mi u sobu ulazi drug, onaj poručnik, došao je po mene, s pištoljima, i veli mi: 
»E, dobro je što si već ustao, vrijeme je, idemo!« Ja se uzvrpoljio i posve smeo, 

ali svejedno izađem s njim da sjednemo u kočiju. »Pričekaj samo časak,« velim 
ja njemu, »da skoknem u kuću, zaboravio sam lisnicu!« I vratim se ja u stan pa 
ravno u sobicu k Afanasiju i velim mu: »Afanasije, jučer sam te dva puta 
ćušnuo, oprosti mi!« A on sav zadrhtao kao da se prepao, gleda me - i vidim da 
je to malo, premalo, pa odjednom, onakav kakav sam bio, u odori s epoletama, 
pravo njemu pred noge i udarim čelom o pod: »Oprosti mi!« - velim mu. A on 
se tek tad zgranuo: »Vaša milosti, gospodine, gospodaru, ma kako vi to... ma 
nisam ja vrijedan toga...« - pa i sam odjednom zaplače, baš kao i ja prije toga, 
dlanovima pokrio lice, okrenuo se prozoru i sav se trese od plača, a ja otrčim do 
onog svog druga, uskočim u kočiju i viknem: »Tjeraj! Jesi li vidio,« vičem mu, 
»pobjednika, evo ga pred tobom!« Sav sam zanesen, smijem se, cijelim putem 
nešto govorim, govorim, ne sjećam se više što sam govorio. A on me gleda i 
veli mi: »E, brate, svaka ti čast, vidim da nećeš osramotiti odoru!« I tako 
stignemo na dogovoreno mjesto, a oni već tamo, čekaju nas. Razmaknuli nas na 
dvanaest koraka jednoga od drugog, on će prvi pucati - stojim ja pred njim 
veseo, licem u lice, ni da bi trepnuo, gledam ga nježno jer znam što ću. Opali 
on, samo me malko ogrebe po obrazu i okrzne mi uho. Doviknem mu ja: »Hvala 
Bogu, niste ubili čovjeka!« pa dohvatim svoj pištolj, okrenem se, zavitlam ga i 
bacim u šumu: » Tamo ti je,« velim, »mjesto!« Pa se okrenem protivniku i velim 
mu: »Poštovani gospodine, oprostite mi, glupom mladiću, što sam vas svojom 
krivnjom uvrijedio, a sad vas prisilio da pucate na mene. Ja sam deset puta gori 
od vas, pa možda i više. Kažite to onoj osobi do koje najviše držite na svijetu! « 
Čim sam ja to rekao a oni sva trojica graknu na mene: »Za Boga miloga,« veli 
mi moj protivnik, čak se i razljutio, »ako se niste htjeli boriti, što ste me onda 
uznemirivali?« A ja ću njemu: »Jučer sam još bio glup, danas sam se opametio« 
- odgovorim mu onako veselo. A on će meni: »Vjerujem vam za ono jučer, ali 
za ovo danas teško bih se mogao složiti s vama.« - A ja mu zaplješćem i 
viknem: »Bravo, i u tome se slažem s vama, dobro ste to rekli!« - »Hoćete li, 
poštovani gospodine, pucati ili nećete?« - »Neću,« odgovorim mu, »a vi, ako 
hoćete, pucajte još jedanput, ali bolje bi vam bilo da ne pucate!« Razvikali se i 
sekundanti, osobito moj: »Kako možete tako sramotiti svoju pukovniju, da 
stojite na barijeri i molite za oproštenje; da sam to bar prije znao!« A ja pred 
sve njih stanem, samo se više ne smijem nego velim: »Gospodo moja, zar je u 
ovo naše doba zbilja takvo čudo sresti čovjeka koji se sam pokajao zbog svoje 
gluposti i javno priznao svoju krivnju?« - »Ali ne na samoj barijeri!« viče opet 
moj sekundant. A ja mu odgovorim: »U tome i jest stvar, u tome i jest čudo, jer 
je trebalo da priznam svoju krivnju čim smo stigli ovamo, još prije nego što je 
moj protivnik opalio, da ga ne navodim na veliki i smrtni grijeh, ali mi smo,« 

velim, »tako loše uredili svoje odnose u društvu da nisam gotovo ni mogao tako 
postupiti, jer tek pošto je moj protivnik pucao na mene s udaljenosti od dvanaest 
koraka, moje riječi mogu mu nešto značiti, a da sam ih izgovorio prije toga, čim 
smo stigli ovamo, jednostavno biste rekli: »Kukavica, uplašio se pištolja, 
nećemo ga slušati! Gospodo,« uskliknem odjednom od sveg srca, »pogledajte 
radije oko sebe ove darove Božje: vedro nebo, čist zrak, nježnu travku, ptice, 
priroda je divna i bezgrešna, a mi, jedino smo mi bezbožnici i glupani, ne 
shvaćamo da je život raj, jer treba samo da poželimo to spoznati pa da oko nas 
nastane raj u svoj svojoj ljepoti, da se zagrlimo i zaplačemo...« Htio sam još 
nastaviti, ali nisam mogao, ostao sam bez daha, osjećao sam se tako mlad i 
blažen, a srce mi je obuzela sreća kakvu nisam nikad u životu osjetio. Nato će 
meni moj protivnik: »Sve je to razborito i pošteno, a vi ste svakako originalan 
čovjek.« - »Smijte se vi samo,« a i sam se smijem, »ali poslije ćete me sami 
pohvaliti.« A on će meni: »Pa evo, i sad sam vas spreman pohvaliti, molim 
lijepo, evo vam ruke jer mi se čini da ste stvarno iskreni.« - »Ne, ne treba još,« 
velim ja njemu, »nego poslije, kad postanem bolji i steknem vaše poštovanje, 
onda mi pružite ruku - i dobro ćete učiniti!« Pođemo mi kući, moj me sekundant 
cijelim putem grdi, a ja njega ljubim. Uskoro su svi naši drugovi doznali što se 
dogodilo, pa se istog dana okupili da mi sude, jer da sam, vele, »okaljao 
časničku odoru, nek se povuče iz vojske!« Neki su me i branili: »Ipak je,« vele, 
»pustio da puca na njega!« - »Jest, ali se uplašio drugih hitaca i na barijeri 
zamolio protivnika za oproštenje.« - »Ma da se uplašio hitaca,« brane me moji 
hranitelji, »onda bi najprije i on opalio iz pištolja prije nego što bi ga zamolio za 
oproštenje, a on je bacio pištolj, još nabijen, u šumu, ne, ne, tu je nešto drugo 
posrijedi, nešto originalno.« A ja ih slušam i uživam gledajući ih. Pa im velim: 
»Predragi moji prijatelji i drugovi, ne brinite vi za moju ostavku, ja sam to već 
obavio, već sam podnio zahtjev, jutros u pisarnici, a čim dobijem rješenje, 
odlazim u manastir, radi toga se i povlačim iz vojske.« Kad sam im to rekao, svi 
su se odreda grohotom nasmijali: »Pa što nam nisi to odmah rekao, sad je bar 
sve jasno, ne možemo suditi monahu« - smiju se oni, nikako da prestanu, ali se 
ne smiju nimalo podrugljivo nego nekako prijazno, veselo, odjednom su me svi 
zavoljeli, čak i oni koji su me najžešće okrivljavali. Poslije su me punih mjesec 
dana, sve dok nisam dobio rješenje, tako reći na rukama nosili: »Eh, ti 
kaluđere!« - govorili su mi. I svaki mi koju lijepu riječ kaže, počeli me i 
odgovarati od mog nauma, čak i sažalijevati: »Šta to radiš od sebe?« - A drugi 
će nato: »Ma pusti ga, hrabar je on, pustio je da onaj puca na njega, mogao je i 
sam pucati, a nije jer je uoči dvoboja sanjao da se zakaluđerio, pa to ti je!« 
Skoro je isto tako bilo i među građanstvom. Prije toga me nisu pravo ni 

primjećivali nego su me samo lijepo primali, a sad su najednom svi doznali što 
se zbilo, pa navalili da me pozivaju k sebi: smiju mi se u brk, ali me vole. Usput 
da kažem da su o našem dvoboju svi tada govorili na sva usta, ali je vlast 
zataškala stvar jer je moj protivnik bio blizak rođak našeg generala, a kako se 
sve svršilo bez krvoprolića, tako reći u šali, a i ja sam se, najposlije, povukao iz 
vojske, okrenuli su doista sve skupa na šalu. Tada sam ja počeo o svemu 
govoriti glasno i bez ustručavanja, unatoč njihovu ismijavanju, jer mi se ipak 
nisu smijali zlurado, nego dobroćudno. Vodili su se ti razgovori obično uvečer u 
ženskom društvu, žene su me vrlo rado slušale, pa i muškarce su tjerale da me 
slušaju. »Ama, kako bih ja to mogao biti kriv za sve?« smije mi se svaki od njih 
u brk. »Kako mogu biti, recimo, vama kriv?« A ja im odgovaram: »Ma kako 
biste vi to mogli shvatiti kad je cijeli svijet već odavno krenuo drugim putem, 
pa svaku zgoljnu laž smatramo istinom i od drugih zahtijevamo isto takve laži. 
Evo, ja sam prvi put u životu iskreno postupio, i gle, za sve sam vas postao kao 
neki jurodivi: zavoljeli ste me doduše, ali mi se istodobno smijete u brk!« - »Pa 
kako vas ne bi čovjek takva volio?« smije mi se domaćica na sav glas, pred 
punom kućom. Najednom vidim kako među damama ustaje ona ista mlada 
osoba radi koje sam izazvao čovjeka na dvoboj i koju sam još nedavno bio 
izabrao sebi za zaručnicu. Nisam ni opazio kako je ona došla na to sijelo. Ustala 
je, prišla mi i pružila ruku i rekla: »Dopustite mi da vam kažem da vas ja ne 
ismijavam, da sam vam, naprotiv, zahvalna do suza i da vas poštujem za vaš 
postupak.« Onda mi je prišao i njezin muž, a zatim su nagrnuli i svi ostali, samo 
što me ne ljube! Kako sam se radovao! Ipak mi je tad najviše udario u oči jedan 
gospodin, već postariji čovjek, koji mi je također pristupio i kojeg sam doduše 
znao po imenu, ali se nisam nikad upoznao s njim niti sam do te večeri ikad s 
njim riječi progovorio. 


d) Tajanstveni gost 


Dugo je on već služio u našem gradu, zauzimao istaknuto mjesto i bio 
čovjek koga su svi poštovali, bogat, poznat po dobročinstvima, darovao je 
pozamašnu svotu ubožnici i sirotištu, a uz to je činio mnoga dobra djela potajno, 
bez znanja javnosti, što je tek nakon njegove smrti izašlo na vidjelo. Bilo mu je 
oko pedeset godina i držao se gotovo strogo, bio je mučaljiv. Oženjen je bio tek 
desetak godina još mladom ženom s kojom je imao troje malodobne djece. I 
tako, sjedim ja sutradan navečer kod kuće kad se iznenada otvore vrata i u sobu 
uđe taj isti gospodin. 

Valja napomenuti da ja tada nisam više stanovao u prijašnjem stanu jer 

sam se, čim sam se demobilizirao, preselio u jedan drugi stan, koji sam unajmio 
kod jedne stare žene, činovničke udovice, s njezinom poslugom, i preselio sam 
se u taj stan samo zato što sam onog istog dana kad sam se vratio s dvoboja 
poslao Afanasija natrag u njegovu četu, jer sam se stidio pogledati ga u oči 
nakon onog što sam bio učinio - toliko je jedan nepripravljen svjetovnjak sklon 
stidjeti se čak i nekog svog sasvim opravdanog postupka. 


»Ja vas slušam već nekoliko dana,« reče mi taj gospodin kad je ušao u 
sobu, »slušam vas u raznim kućama s velikim zanimanjem pa sam na kraju 
poželio da vas osobno upoznam i porazgovaram s vama o nekim pojedinostima. 
Hoćete li mi učiniti, poštovani gospodine, tako veliku uslugu?« - »Hoću,« 
odgovorim mu, »dapače, vrlo rado i smatrat ću to posebnom čašću« - kažem, a 
zapravo sam se malone uplašio, toliko me se snažno već tada, prvi put, dojmio. 
Jer, ljudi su me doduše pomno slušali i zanimali se za mene, ali mi nitko još 
nije pristupio tako ozbiljno i strogo, s takvim dubokim uvjerenjem. I još mi je k 
tome došao sam u stan. Sjedne on i nastavi ovako: »U vas vidim veliku snagu 
karaktera jer se niste pobojali poslužiti istini u ovakvu slučaju, u kojem ste 
riskirali da za tu svoju istinu doživite opći prezir.« - »Možda me ipak malo 
pretjerano hvalite,« velim ja njemu. »Ne, ništa ne pretjerujem,« odgovori mi on, 
»vjerujte mi da je tako nešto mnogo teže učiniti nego što vi mislite. Mene se 
upravo to najviše dojmilo,« nastavi, »zato sam i došao k vama. Ako vam se ne 
gadi moja možda odviše nedolična radoznalost, opišite mi što ste zapravo 
osjećali onog časa kad ste na dvoboju odlučili zamoliti svog protivnika za 
oproštenje, ako se još uopće toga sjećate? Nemojte smatrati ovo moje pitanje 
lakoumnim, naprotiv, postavljajući vam ga, imam jedan skriveni cilj koji ću 
vam vjerojatno poslije priopćiti ako Bogu bude po volji da se još više 
zbližimo.« 

Za sve vrijeme dok je govorio, gledao sam ga ravno u oči i iznenada 
osjetio veliko povjerenje u njega, a uz to još i neku, za mene neuobičajenu 
radoznalost, jer sam naslutio da u duši nosi nekakvu posebnu tajnu. 

- Pitate me što sam zapravo osjećao onog časa kad sam svog protivnika 
zamolio za oproštenje - odgovorim mu - ali najbolje će biti da vam najprije 
ispričam nešto što nisam još nikome ispričao - i ispripovjedim mu što se zbilo 
između mene i Afanasija, i kako sam mu se poklonio do zemlje. - Iz ovoga 
možete i sami razabrati - rekoh mu na kraju - da mi je na samom dvoboju bilo 
već lakše jer sam počeo još kod kuće, a čim sam jednom stupio na taj put, sve 
ono dalje ne samo što mi nije bilo teško nego mi je bilo čak i radosno i lijepo. 


Kad me saslušao, pogleda me prijazno i reče: 

- Sve je to vrlo zanimljivo, i doći ću vam još koji put. 

Otada je počeo dolaziti k meni gotovo svake večeri. I bili bismo se i 
sprijateljili da mi je on htio i o sebi nešto reći. Ali o sebi nije nikad rekao 
gotovo ni riječi nego me neprestano samo ispitivao. Usprkos tome, zavolio sam 
ga i povjeravao mu sve svoje osjećaje, jer sam mislio: što će mi njegove tajne, 
ionako vidim da je pravednik. Osim toga, tako ozbiljan čovjek i stariji od mene, 
a dolazi k meni, mladiću, i ne omalovažava me. I doista, štošta sam korisno 
naučio od njega jer je bio vrlo pametan čovjek. Jednom mi tako reče: 


- Ja već odavno vjerujem da je život raj - i odjednom nadoda: - Zapravo 
samo u to vjerujem. - Pa me gleda, smješka se i veli: - Ja vjerujem u to više 
nego vi, poslije ću vam reći zašto. 


A ja ga slušam i mislim u sebi: »Vjerojatno mi želi nešto otkriti.« 


- Raj je skriven u svakome od nas - nastavi on - evo, i sad se u meni krije, 
pa ako samo zaželim, sutra će stvarno nastati za mene raj i ostati do kraja mog 
života. - Gledam ga i vidim da govori razdragano i da me tajanstveno motri, baš 
kao da me nešto pita. - A što se toga tiče - nastavi - da je svaki čovjek kriv za 
sve i sva, mimo svoje grijehe, imate potpuno pravo, i za čudo je kako ste 
odjednom uspjeli pojmiti tu misao u svoj njezinoj punoći. Stvarno je istina da će 
za ljude, kad jednom shvate tu misao, nastati kraljevstvo nebesko u zbilji, a ne 
više samo u snovima. 


- A kad će se to dogoditi - uzviknuo sam ja ojađeno - i hoće li se ikad 
dogoditi? Nisu li to samo snovi? 


- Pa eto, ni vi ne vjerujete, propovijedate a sami ne vjerujete. Znajte da će 
se ti snovi, kako vi kažete, nedvojbeno ostvariti, vjerujte u to, ali ne sad, jer 
svako zbivanje ima svoje zakone. To je duševni, psihološki proces. Da bi se 
svijet preuredio na nov način, treba da sami ljudi psihički krenu drugim putem. 
Bratstva neće biti dok ne budeš doista svakome brat. Nikad ljudi nikakvom 
znanošću ni radi svoga probitka neće znati pravedno podijeliti među sobom 
svoja dobra i svoja prava. Uvijek će svakome biti malo što dobije, pa će 
neprestano roptati, zavidjet će jedan drugome i zatirati se. Pitate me kad će se to 
zbiti. Zbit će se, ali najprije mora doći kraj razdoblju ljudske otuđenosti. 


- Kakve to otuđenosti? - pitam ga ja. 


- Pa otuđenosti koja posvuda vlada, osobito u ovo naše doba, samo što još 
nije došao kraj, što joj nije istekao rok. Jer svatko se sad nastoji što više 
izdvojiti, želi u sebi samom doživjeti punoću života, samo što posljedica svih 
tih napora nije punoća života nego tek samoubojstvo, jer umjesto potpunog 

razvoja svoga bića ljudi zapadaju u posvemašnju otuđenost. Svi su se u ovo naše 
doba podijelili na jedinice, svatko se zavlači u svoju rupu, svatko se odalečuje 
od svakoga, skriva se sam i ono što ima, i na kraju se sam odbija od ljudi i 
odbija ljude od sebe. Osamljen čovjek zgrće bogatstvo i misli: kako sam sad 
moćan, i kako sam zbrinut, a ne zna luđak da se, što više zgrće, to dublje 
uvaljuje u samoubojstvenu nemoć. Jer, navikao se uzdati u sama sebe i odvajati 
se kao jedinica od cjeline, navikao je dušu da ne vjeruje u ljudsku potporu, u 
ljude i u čovječanstvo, i samo strepi da mu ne propadne novac i prava koja je 
stekao. Dan-danas posvuda podrugljivi ljudski um neće da shvati da prava 
sigurnost pojedinca ne leži u izdvojenim osobnim naporima nego u ljudskom 
zajedništvu. Ali svakako će jednom doći kraj i toj strašnoj otuđenosti, i svi će 
odjednom shvatiti kako su se neprirodno odvojili jedni od drugih. Takav će biti 
duh vremena, i svi će se poslije čudom čuditi kako su toliko dugo živjeli u tami 
a da nisu vidjeli svjetla. Upravo će se tada pojaviti na nebu znamenje Sina 
čovječjeg... Dotle ipak treba čuvati zastavu, i čovjek mora s vremenom na 
vrijeme, makar i pojedinačno, pokazati primjerom i izvesti dušu iz osamljenosti 
do pothvata bratskog druženja, pa makar se morao ponašati i kao jurodivi, samo 
radi toga da se ne zatre velika misao... 


Eto, u takvim su nam vatrenim i zanosnim razgovorima prolazile večeri. 
Ja sam čak zanemario svoje društvo i mnogo sam rjeđe odlazio u posjete, a osim 
toga, i nisam više bio toliko u modi. Ne kažem ovo da bih se pritužio, jer su me 
ljudi i dalje voljeli i ljubazno se odnosili prema meni; ipak, valja priznati da je 
moda u društvu i te kako moćna. Sve sam se više oduševljavao svojim 
tajanstvenim gostom jer sam, osim što sam uživao u njegovoj pameti, počeo 
naslućivati da ima i neki tajni plan i da se sprema za nekakav možda velik 
pothvat. Možda se njemu sviđalo i to što se uopće nisam zanimao za tu njegovu 
tajnu, što ga nisam ništa pitao, ni otvoreno ni uvijeno. Ipak sam na kraju zapazio 
da ga već kanda pomalo muči želja da mi nešto otkrije. To se počelo već jasno 
očitovati otprilike mjesec dana otkako mi je stao dolaziti. 


- A znate li vi - upita me jednom - da se u gradu već uvelike zanimaju za 
nas dvojicu i da se čude što vam ja ovako često dolazim; ali neka ih, uskoro će 
se sve razjasniti. 


Pokatkad ga je spopadalo neko neobično uzbuđenje. U takvim je 
trenucima gotovo uvijek ustajao i odlazio. Pokatkad je pak dugo i nekako 
prodorno piljio u mene, te bih pomislio: »Sad će mi nešto reći«, ali bi onda 
iznenada odvratio pogled i progovorio o nečem poznatom i svakidašnjem. Počeo 
se često tužiti i na glavobolje. Ali jednom, sasvim neočekivano, pošto je dugo i 

vatreno govorio o nečemu, opazio sam kako je iznenada problijedio, kako mu se 
lice iskrivilo i kako se netremice zagledao u mene. 


- Što vam je? - pitam ga. - Da vam nije zlo? 
Nešto prije toga baš se bio tužio na glavobolju. 
- Ja sam... znate... ja sam... ubio nekog. 


Reče to i smješka se, a blijed kao krpa. »Zašto li se smješka?« - pogodi me 
ova misao iznenada u srce prije nego što sam išta pravo shvatio. A i sam sam 
problijedio. 


- Što ste to rekli? - viknem. 


- Eto vidite kako mi je bilo teško izustiti prvu riječ - odgovori mi onako 
blijed i nasmiješen. - Ali sad sam rekao i stupio, čini mi se, na pravi put. Poći ću 
dalje tim putem. 

Dugo mu nisam povjerovao, uopće mu nisam odjednom povjerovao, nego 
tek pošto me tri puta za redom posjetio i ispripovjedio mi sve do u tančine. 
Mislio sam da je poludio, ali na kraju sam mu morao povjerovati, obuzet silnim 
jadom i čuđenjem. Počinio je bio velik i stravičan zločin prije četrnaest godina, 
ubio je jednu bogatu gospođu, mladu i lijepu, vlastelinsku udovicu, koja je u 
našem gradu imala svoju kuću u koju je povremeno dolazila. Zaljubio se bio u 
nju preko ušiju, izjavio joj ljubav i počeo je nagovarati da se uda za njega. Ali 
ona je već svoje srce bila poklonila drugome, jednom uglednom višem časniku 
koji je u to vrijeme bio u ratu, ali je ona očekivala da će se uskoro vratiti. Stoga 
je odbila bračnu ponudu, a prosca zamolila da je više ne posjećuje. Prestao joj je 
dolaziti, ali kako mu je bio dobro poznat raspored prostorija u njezinoj kući, 
vrlo se drsko ušuljao noću u kuću iz vrta preko krova izlažući se opasnosti da ga 
otkriju. Ali kao što vrlo često biva, najbolje polaze za rukom upravo zločini 
izvedeni neobično drsko. Pošto se kroz prozor na krovu ušuljao na tavan, sišao 
je stubama do njezinih odaja znajući da se vrata na dnu stuba, zbog nemara 
posluge, ne zaključavaju uvijek. Pouzdao se u tu nemarnost i doista zatekao 
vrata otključana. Pošto se uvukao u odaje, u mraku se došuljao do njezine 
spavaće sobe u kojoj je gorjelo kandilo. Baš kao za pakost, obje su njezine 
sobarice bile otišle krišom te večeri, bez pitanja, k susjedima, na proslavu 
imendana u toj istoj ulici. Ostale su sluge i sluškinje spavale u služinskim 
sobama i u kuhinji, u prizemlju. Kad je ugledao spavačicu, u njemu je buknula 
strast, a onda mu je srce spopao osvetnički ljubomorni bijes pa je, onako 
izbezumljen, kao pijan, prišao krevetu i zario joj nož ravno u srce tako da nije ni 
kriknula. Zatim je, paklenski i zlikovački proračunato, sve udesio tako da 


sumnja padne na poslugu: nije se libio uzeti njezinu novčarku, ključevima koje 
je izvukao ispod njezina jastuka otključao je komodu i pokupio iz nje nekoliko 
stvarčica, baš kao što bi učinio neuki sluga, to jest vrijednosne je papire ostavio, 
uzeo je samo novac i nekoliko krupnijih zlatnih predmeta, a sitan nakit, deset 
puta vredniji, nije ni dirnuo. Ponio je još ponešto za uspomenu, ali o tom potom. 
Pošto je počinio to grozno zlodjelo, izašao je istim putem iz kuće. Ni sutradan, 
kad se digla uzbuna, pa i nikad poslije, nikom nije palo na pamet da osumnjiči 
pravog počinitelja! Ni za njegovu ljubav prema pokojnici nitko nije znao jer je 
oduvijek bio šutljiv i nepovjerljiv, pa nije imao ni prijatelja kojem bi se mogao 
povjeriti. Svi su držali da je samo poznavao pokojnicu, i to ne osobito dobro, jer 
je u posljednja dva tjedna nije ni posjećivao. Odmah su osumnjičili njezina 
slugu, kmeta Petra, a sve su se okolnosti stekle da potvrde tu sumnju, jer je taj 
sluga znao, a ni sama pokojnica nije tajila, da ga kani dati u vojnike, skupa s 
ostalim regrutima koje je morala dati od svojih slugu, jer je bio samac a još se k 
tome i nedolično vladao. Čuli su ga kako je u bijesu, pijan, u krčmi, prijetio da 
će je ubiti. Dva dana prije njezine smrti pobjegao je i boravio negdje na nekom 
nepoznatom mjestu u gradu. Sutradan nakon ubojstva našli su ga na cesti, na 
izlazu iz grada, mrtvog pijanog, a u džepu je imao nož i desni mu je dlan, tko 
zna od čega, bio krvav. Tvrdio je da mu je krv curila iz nosa, ali mu nisu 
povjerovali. Sluškinje su priznale da su bile na proslavi imendana i da su 
prednja ulazna vrata ostavile nezaključana do svog povratka kući. Bilo je i 
mnogo drugih sličnih podataka na temelju kojih su uhitili nevinog slugu. 
Zatvorili su ga i započeli istragu, ali je nakon tjedan dana uhićenik pao u 
vrućicu i umro u bolnici a da više nije dolazio svijesti. Time se proces i završio, 
predali su predmet volji Božjoj, i svi su, i suci, i vlast, i građanstvo, ostali u 
uvjerenju da taj zločin nije počinio nitko drugi nego pokojni sluga. Tek je tada 
slijedila kazna. 

Tajanstveni gost, a sad već moj prijatelj, rekao mi je da ga isprva savjest 
uopće nije pekla. Dugo se mučio, ali ga nije mučio sam zločin nego žaljenje što 
je ubio voljenu ženu, što nje više nema, što je, ubivši nju, ubio i svoju ljubav, a 
žar strasti ostao mu je i dalje u krvi. Na prolivenu nevinu krv, na umorstvo 
ljudskog stvorenja gotovo da nije tada ni mislio. Nikad se nije mogao pomiriti s 
mišlju da bi njegova žrtva postala tuđa žena, pa je vrlo dugo u duši bio uvjeren 
da nije mogao postupiti drukčije. U početku ga je donekle mučilo uhićenje 
sluge, ali su ga njegova skorašnja bolest, pa onda i smrt, umirili, jer uhićenik 
nije, po svemu sudeći (mislio je tada), umro zbog uhićenja ni od straha, nego od 
prehlade koju je dobio upravo dok se nalazio u bijegu, kad je mrtav pijan ležao 
svu noć na vlažnoj zemlji. Ni pokradene stvari i novac nisu ga previše 

uznemirivali jer ih nije (tako je bar i dalje mislio) ukrao iz koristoljublja nego 
zato da skrene sumnju na drugu stranu. Vrijednost pokradenih stvari bila je 
neznatna, pa je uskoro svu tu svotu, i još mnogo više, poklonio ubožnici 
osnovanoj nedavno u našem gradu. To je namjerno učinio da umiri savjest zbog 
počinjene krađe, i doista se, začudo, na neko vrijeme, pa čak i prilično dugo, 
umirio - sam mi je tako rekao. Latio se tada jednog velikog posla u službi, sam 
je molio da mu povjere tešku i zamršenu zadaću kojom se bavio dvije godine. 
Kako je bio tvrda značaja, gotovo je zaboravio ono što se dogodilo, akad bi sei 
sjetio, nastojao je ne misliti na to. Bavio se i dobrotvornim radom, štošta je 
osnovao i darovao u našem gradu, istaknuo se i u prijestolnicama, bio je i u 
Moskvi i u Peterburgu izabran za člana tamošnjih dobrotvornih društava. Ipak 
su ga najposlije počele mučiti misli koje nije mogao podnijeti. Tad mu je zapela 
za oko jedna lijepa i razborita djevojka i uskoro se njome oženio nadajući se da 
će ženidbom odagnati svoju samotničku tugu, a stupajući na novi put i revno 
izvršavajući svoje dužnosti spram žene i djece, da će se otresti starih uspomena. 
Ali dogodilo se upravo suprotno od onog što je očekivao. Već ga je u prvom 
mjesecu braka neprestance uznemirivala misao: »Eto, žena me voli, ali što bi 
bilo kad bi saznala?« Pošto je zanijela prvo dijete i to mu rekla, iznenada se 
zbunio pomislivši: »Dajem život, a oduzeo sam ga drugome!« Zaredala su djeca 
a on je mislio: »Kako ih smijem voljeti, učiti i odgajati, kako ću im govoriti o 
vrlinama kad sam krv prolio?« Djeca se lijepo razvijaju, htio bi ih pomilovati a 
misli: »Ne mogu gledati njihova nevina, vedra lica, nisam toga dostojan.« 
Napokon mu se počela bolno i prijeteći priviđati krv ubijene žrtve, njezin mladi 
prekinuti život, krv koja vapi za osvetom. Počeo je sanjati užasne snove. Ali 
kako je bio tvrda srca, dugo je podnosio te muke: »Iskupit ću sve ovom svojom 
tajnom patnjom!« Ali i ta mu je nada bila uzaludna: što dalje, to je više patio. U 
društvu su ga sve više poštivali zbog njegova dobrotvornog rada, iako su ga se i 
pribojavali zbog njegove stroge i sumorne naravi, ali što su ga više poštivali, to 
mu je bivalo nesnosnije. Priznao mi je da je pomišljao i na samoubojstvo. Ali 
umjesto toga počela ga je zaokupljati jedna druga želja - želja koju je u prvi 
mah smatrao neostvarivom i ludom, ali koja mu je na kraju toliko prirasla srcu 
da je se nije mogao otresti. Zelja mu je bila da ustane, izađe pred svijet i svima 
objavi da je ubojica. Oko tri godine nosio se s tom mišlju, koja mu se javljala u 
različitim oblicima. Napokon je svim svojim srcem povjerovao da će, kad 
prizna svoj zločin, svakako izliječiti dušu i umiriti se jednom zasvagda. Ali čim 
je u to povjerovao, obuzeo ga je užas: kako će to učiniti? I baš je tada došlo do 
mog dvoboja. 


- Kad sam vidio što ste vi učinili, odlučio sam se. 

Ja ga gledam pa pljesnem rukama i uzviknem: 


- Pa zar je zbilja tako neznatan događaj mogao u vama izazvati takvu 
odlučnost? 


- Moja se odlučnost rađala tri godine - odgovori mi on - a vaš mi je dvoboj 
bio samo poticaj. Gledajući vas, prekorio sam sama sebe i pozavidio vam - 
rekao mi je čak nekako grubo. 


- Ma nitko vam neće povjerovati - velim mu ja - odonda je prošlo 
četrnaest godina. 


- Imam dokaze, jake dokaze. Iznijet ću ih. 
Tad sam zaplakao i poljubio ga. 


- Samo mi nešto recite, samo nešto! - veli on meni (baš kao da o meni sve 
ovisi). - Što će biti s mojom ženom, djecom? Žena će mi možda svisnuti od 
žalosti, a djeca, ako i ne izgube plemićki naslov i imutak, ipak će dovijeka ostati 
djeca robijaša. A uspomenu, kakvu ću im uspomenu na sebe ostaviti u srcu? 


Ja šutim. 


- Da se rastanem s njima, ostavim ih zauvijek? Ipak je to zauvijek, 
zauvijek! 


Sjedim ja i u sebi šapućem molitvu. Napokon ustanem, bilo mi je strašno. 

- Što velite? - pita me on i gleda. 

- Idite - velim mu ja - i objavite ljudima. Sve će to proći, samo će istina 
ostati. Djeca će shvatiti kad odrastu koliko je u vašoj velikoj odlučnosti bilo 
plemenitosti. 


Otišao je tad od mene kao da se zaista odlučio. Ipak je još dva tjedna 
nakon toga dolazio k meni svake večeri, neprestano se pripremao a nikako da se 
odluči. Izmorio mi je srce. Dođe tako odlučan i veli mi razdragano: 


- Znam da će za mene nastupiti raj, da će nastupiti čim sve priznam. 
Četrnaest godina živio sam u paklu. Želim ispaštati. Prihvatit ću muke i počet 
ću živjeti. S neistinom možeš proći cijeli svijet, ali se nećeš vratiti. Sad ne samo 
što svoga bližnjega ne smijem voljeti nego ni svoju djecu. Bože, valjda će djeca 
ipak shvatiti koliko su me stajale ove moje muke pa me neće osuditi! Bog nije u 
sili nego u pravdi. 

- Svi će shvatiti vaš pothvat - velim mu ja - ako ne odmah, a onda poslije, 
jer ste poslužili istini, vrhovnoj istini, nezemaljskoj... 

I ode od mene nekako utješen, ali sutradan mi opet dođe, blijed i srdit, pa 
mi veli podrugljivo: 


- Svaki put kad dođem k vama, vi me gledate tako radoznalo, kao da mi 
velite: »I opet nisi priznao?« Strpite se malo, nemojte me previše prezirati. Nije 
to ipak tako lako učiniti kako vama izgleda. Možda još i neću priznati. Nećete 
me valjda onda vi prijaviti, a? 

A ja ne samo što ga nisam pretjerano radoznalo gledao nego sam se bojao 
zirnuti na nj. Samo što se nisam razbolio od muka i duša mi je plakala kao ljuta 
godina. Izgubio sam čak i san. A on će meni: 


- Upravo dolazim od žene. Razumijete li vi što je to žena? Kad sam 
odlazio, djeca su mi doviknula: »Zbogom, tata, vratite se što prije da zajedno 
čitamo “Dječje štivo*!« Ne, vi to ne razumijete. Tuđa nesreća ne može nikog 
opametiti. 

A oči mu sijevaju i usne dršću. Odjednom udari šakom o stol tako da 
stvari na stolu poskoče - onako blag čovjek, prvi put mu se to dogodilo! 


- A je li to doista potrebno? - uzvikne. - Moram li ja baš to učiniti? Nitko 
nije umjesto mene osuđen, nikog nisu zbog mene otjerali na robiju, sluga je onaj 
umro od bolesti. A za prolivenu krv kažnjen sam ovim svojim mukama. Pa i ne 
bi mi povjerovali, nikakvim mojim dokazima ne bi povjerovali. Moram li baš 
priznati, moram li? Za krv koju sam prolio spreman sam do kraja života patiti, 
samo da ženu i djecu ne upropastim. Zar bi bilo pravedno da i njih povučem za 
sobom u propast? Da se mi ipak ne varamo? Gdje je tu istina? I bi li ljudi uopće 
shvatili tu istinu, cijenili je, poštovali? 

»Bože!« pomislio sam u sebi. »U ovakvom trenutku on misli na ljudsko 
poštovanje!« I toliko mi se tad smilio da bih valjda najradije podijelio s njim 
njegovu sudbinu, samo da mu je olakšam. Vidim da je sav izbezumljen. 
Zgrozim se jer sam ne samo pameću nego i živom dušom shvatio koliko ga stoji 
takva odluka. 


- Odlučite o mojoj sudbini! - ponovo uzvikne. 

- Idite i priznajte - šapnem mu. Izdao me glas, ali sam odlučno prošaptao 
te riječi. Onda sam sa stola uzeo Evanđelje u ruskom prijevodu i uputio ga na 
24. stih u 12. glavi, po Ivanu: 

»Zaista, zaista, kažem vam, ako pšenično zrno ne padne u zemlju i ne 
umre, ostaje samo. Ako li umre, rodi veliki rod.« 

Ovaj sam stih bio pročitao upravo prije nego što je on došao. Pročita ga i 
on pa se gorko osmjehne i veli mi: 

- Istina je to. Da, u ovim knjigama - nastavi on nakon kraće stanke - pravo 
je čudo što se sve može naći. Lako ih je gurati drugima pod nos. A tko ih je 

pisao, je li moguće da su ljudi? 
- Pisao ih je Duh sveti - velim ja njemu. 
- Lako je vama tu naklapati - osmjehne se on još jedanput, ali već gotovo 


kivno. A ja opet uzmem knjigu pa je otvorim na drugom mjestu i pokažem mu 
31. stih u 10. glavi Poslanice Hebrejima. On pročita: 


»Strašno je upasti u ruke Boga živoga.« 
Pročita i odbaci knjigu. Čak se sav strese. 


- Strašan ste stih izabrali, nema zbora - veli mi i ustane sa stolice. - E pa, 
zbogom, možda vam više nikad neću doći... vidjet ćemo se u raju. Dakle, 
četrnaest je godina prošlo kako sam »upao u ruke Boga živoga« - eto kako se 
zacijelo zove tih četrnaest godina. Sutra ću zamoliti te ruke da me puste... 


Htio sam ga zagrliti i poljubiti, ali se nisam usudio - toliko mu se lice 
iskrivilo da ga je teško bilo gledati. I izađe. 


»Bože«, pomislim ja, »kamo će sad taj čovjek?« Padnem na koljena pred 
ikonom i pomolim se plačući za njega presvetoj Bogorodici, brzoj zaštitnici i 
pomagačici. Oko pola sata sam tako klečao i molio se plačući, bilo je već gluho 
doba noći, oko dvanaest sati, kad gledam, otvaraju se vrata i on ponovo ulazi u 
sobu. Ja se zgranuo. 


- Gdje ste bili? - pitam ga. 

- Ja sam... - veli - ja sam, čini mi se, ovdje nešto zaboravio... rupčić, čini 
mi se... Pa dobro, ako i nisam ništa zaboravio, dajte da malo sjednem... 

I sjedne on na stolac. Ja stojim pred njim, a on mi veli: 

- Sjedite i vi! 

Sjednem. Prođe tako oko dvije minute, on me netremice gleda i najednom 
se osmjehne, dobro se sjećam, pa ustane, čvrsto me zagrli i poljubi... 


- Nemoj zaboraviti kako sam ti po drugi put dolazio - veli mi. - Čuješ li, 
nemoj to nikad zaboraviti! 


Prvi put mi je rekao ti. I ode, a ja pomislim: »Sutra će«. 


Tako je i bilo. Te večeri još nisam znao da mu je baš sutradan bio 
rođendan. Ja u zadnje vrijeme nisam uopće izlazio pa nisam ni mogao to znati. 
A tog se dana kod njega svake godine okupljalo veliko društvo, skupio bi se 
cijeli grad. Tako je bilo i ovaj put. I gle, poslije ručka izlazi on nasred sobe a u 
rukama mu papir - službena prijava vlastima. A kako je sva vlast bila tu kod 
njega na okupu, odmah je pročitao naglas pred svima okupljenima prijavu, u 
kojoj je svoj zločin opisao do u tančine. Na kraju je stajala rečenica: »Kao 

izroda isključujem sam sebe iz ljudske zajednice, Bog mi se javio i želim 
ispaštati!« I odmah iznese i poslaže na stol sve ono čime je kanio dokazati svoj 
zločin i što je četrnaest godina čuvao: zlatninu od ubijene žene koju je opljačkao 
ne bi li otklonio sumnju od sebe, njezin medaljon i križ koji joj je skinuo s vrata 
- u medaljonu je bila slika njezina zaručnika, pa njezinu bilježnicu i najposlije 
dva pisma: pismo njezina zaručnika u kojem joj javlja da uskoro stiže, i njezin 
odgovor na to pismo koji je započela ali nije dovršila, pa ga je ostavila na stolu 
da ga sutradan otpošalje poštom. Oba je pisma bio ponio sa sobom - zašto? 
Zašto ih je poslije čuvao četrnaest godina, umjesto da ih uništi kao dokaze 
protiv sebe? I znate što se dogodilo: svi se zgranuli i zgrozili, i nitko mu nije 
htio povjerovati, premda su ga svi neobično pomno saslušali, ali kao bolesnika, 
a nakon nekoliko dana u svim su kućama bili čvrsto uvjereni da je nesretnik 
šenuo pameću. Vlasti i sud morali su pokrenuti istragu, ali su je uskoro i 
prekinuli na neko vrijeme: iako su ih priložene stvari i pisma nagnali na 
razmišljanje, zaključili su i oni da se konačna optužba ne bi mogla podići samo 
na temelju tih dokumenata, sve kad bi se i utvrdilo da su ti dokumenti 
vjerodostojni. Pa i sve je te njezine stvari on mogao dobiti od nje same kao 
njezin prijatelj i pouzdanik. Čuo sam, uostalom, da su mnogi znanci i rođaci 
umorene žene potvrdili autentičnost tih predmeta i da o tome nije moglo biti 
nikakve dvojbe. Ali ni ovom procesu nije bilo suđeno da se okonča. Nakon pet- 
šest dana svi su doznali da se jadnik razbolio i da svi strahuju za njegov život. 
Ne bih vam znao reći od kakve je bolesti obolio, rekli su da je posrijedi aritmija, 
ali se pročulo da je, na zahtjev njegove supruge, liječnički konzilij ispitao i 
njegovo duševno stanje i donio zaključak da je neuravnotežen. Ja nisam nikom 
ništa odao, iako su navalili i mene ispitivati, ali kad sam ga htio posjetiti, dugo 
me nisu puštali do njega, navlastito njegova supruga koja mi je rekla: »Vi ste 
mu pomutili pamet, on je i prije bio mračan, ali su u zadnju godinu dana svi kod 
njega zapazili neobičnu uzrujanost i neke čudne postupke, upravo ste ga vi 
upropastili, vi ste ga mučili čitanjem, punih mjesec dana nije izlazio od vas.« 
Ali ne samo njegova žena nego i svi ostali u gradu navalili su na mene i 
optuživali me: »Svemu ste tome vi krivi!« - govorili su. A ja šutim, ali se u duši 
radujem jer sam u tome vidio nedvojbenu milost Božju iskazanu onome koji je 
digao ruku na sama sebe i sam sebe kaznio. Ali nisam mogao povjerovati da je 
lud. Napokon su me pustili do njega, on je sam odlučno zatražio da se oprosti sa 
mnom. Čim sam došao k njemu, vidio sam da su mu ne samo dani nego i sati 
odbrojeni. Bio je slab, žut u licu, ruke mu dršću, jedva diše, ali me gleda 
razdragano i radosno. 


- Uspio sam! - reče mi. - Odavno te već želim vidjeti, što nisi dolazio? 

Nisam mu priznao da me nisu puštali do njega. 


- Bog mi se smilovao i zove me k sebi. Znam da umirem, ali nakon toliko 
godina prvi put osjećam radost i spokojstvo. Odjednom sam osjetio u duši raj, 
čim sam učinio ono što je trebalo. Sad već smijem voljeti svoju djecu i ljubiti 
ih. Inače mi ne vjeruju, ni žena ni suci; pa ni djeca mi nikad neće povjerovati. U 
ovome vidim milost Božju iskazanu mojoj djeci. Umrijet ću, ali će moje ime za 
njih ostati neokaljano. Već naslućujem Boga, srce mi se veseli kao da sam u 
raju... izvršio sam svoju dužnost... 


Ne može govoriti, gubi dah, gorljivo mi steže ruku, gleda me užagrenim 
očima. Ali nismo dugo razgovarali, žena mu je neprestance zavirivala. Ipak mi 
je stigao još šapnuti: 

- A sjećaš li se kako sam ti onda došao po drugi put, u ponoć? I još sam ti 
rekao da to ne zaboraviš? Znaš li zašto sam došao? Došao sam da te ubijem! 


Ja se lecnem. 


- Otišao sam bio onda od tebe u mrak, lunjao po ulicama i borio se u sebi. 
I odjednom sam te toliko zamrzio da mi je srce to jedva moglo podnijeti. »Sad 
sam jedino vezan za njega,« mislio sam, »on mi je sudac, ne mogu više odustati 
od sutrašnje kazne svoje jer on sve zna.« Nije da sam se bojao da ćeš me 
prijaviti (nisam na to ni pomišljao), nego mislio sam ovako: »Kako ću mu 
pogledati u oči ako se ne prijavim?« Kad bi ti bio i na drugom kraju svijeta, ali 
živ, svejedno bi mi bila nepodnošljiva ta pomisao da si živ i da sve znaš, i da me 
osuđuješ. Zamrzio sam te kao da si ti svemu kriv, kao da si ti sve skrivio. I onda 
sam se vratio k tebi, sjećam se da ti je na stolu ležao bodež. Sjeo sam i zamolio i 
tebe da sjedneš, i punu minutu sam razmišljao. Da sam te ubio, svejedno bih 
nastradao zbog tog umorstva, sve kad i ne bih priznao prijašnji zločin. Ali nisam 
u tom času uopće na to mislio niti htio misliti. Samo sam tebe mrzio i htio ti se 
pošto-poto za sve osvetiti. Ali Bog je nadvladao vraga u mom srcu. Ipak, znaj da 
nikad nisi bio bliže smrti. 


Umro je nakon tjedan dana. Cijeli ga je grad ispratio do groba. Protojerej 
je održao ganutljiv govor. Oplakivali su ga i proklinjali strašnu bolest koja mu 
je skratila dane. Ali čim su ga pokopali, cijeli se grad digao protiv mene, nisu 
me više htjeli primati u svoje kuće. Doduše, neki su, isprva samo nekolicina a 
poslije sve više i više njih, počeli vjerovati u istinitost njegovih iskaza, pa su me 
sve češće posjećivali i ispitivali neobično radoznalo i zlurado; jer čovjek uživa u 
padu pravednika i njegovoj sramoti. Ali ja sam zašutio i uskoro zauvijek 
napustio taj grad, a nakon pet mjeseci udostojio me Gospodin Bog da stupim na 
čvrsti i divotni put, pa sam blagoslivljao nevidljivi prst koji mi ga je tako jasno 

pokazao. A napaćenog slugu Božjeg Mihaila spomenem se u molitvama svakog 
dana sve do dana današnjega. 


II 


IZ BESJEDA I POUKA »STARCA« ZOSIME 


e) Nešto o ruskom monahu i o mogućem značenju njegovu 


Oci i učitelji moji, što je to monah? U prosvijećenom svijetu izgovaraju 
neki u ove naše dane ovu riječ već pomalo podrugljivo, a neki i kao psovku. I 
što dalje, sve gore. Istina je, ah istina je, da i među monasima ima mnogo 
parazita, pohotljivaca, proždrljivaca i drskih protuha. Na to nas upozoravaju 
naobraženi svjetovnjaci, vele: »Vi ste svi lijenčine i beskorisni članovi društva, 
živite od tuđeg rada, vi ste bestidni prosjaci!« Pa ipak, koliko ima među 
monasima poniznih i krotkih ljudi, koji žude za samoćom i usrdnom molitvom u 
tišini! U njih rjeđe upiru prstom i čak ih posve prešućuju, a koliko hi se njih 
začudilo kad bih im rekao da će možda upravo ti krotki ljudi željni samotničke 
molitve možda još jednom donijeti spas Rusiji! Jer oni se zaista pripremaju u 
tišini »za dan i sat, za mjesec i godinu«. U svojoj samoći čuvaju zasad lik 
Kristov divan i neiskvaren, u čistoći istine Božje, naslijeđen od praotaca, 
apostola i mučenika i, kad bude trebalo, pokazat će ga poljuljanoj pravdi ovoga 
svijeta. Ovo je velika misao. S istoka će zasjati ova zvijezda. 


Tako bar ja mislim o monahu, a je li to možda lažno, oholo? Pogledajte 
samo svjetovnjake i svekoliki taj svijet što se uznosi nad narodom Božjim, zar 
se nije u njemu iskrivio lik Božji i istina njegova? Oni imaju znanost, a u 
znanosti je samo ono što je dostupno osjetilima. A duhovni svijet, uzvišeniju 
polovicu ljudskoga bića, potpuno odbacuju i progone pomalo slavodobitno, čak i 
kivno. Svijet je proglasio slobodu, osobito u posljednje vrijeme, a što vidimo u 
toj njihovoj slobodi: ništa drugo do ropstva i samoubojstva! Jer svijet tvrdi: 
»Imaš potrebe pa ih zadovoljavaj, jer imaš isto takva prava kao i najugledniji i 
najbogatiji ljudi. Ne ustručavaj se zadovoljavati ih, štoviše, povećavaj ih! U 
tome oni vide slobodu. A što proizlazi iz toga prava na povećavanje potreba? 
Kod bogataša otuđenost i duhovno samoubojstvo, a kod sirotinje - zavist i 

ubojstva, jer prava su im dali, a nisu ih još uputili na sredstva kojima će 
zadovoljiti te svoje potrebe. Uvjeravaju nas da se svijet, što dalje, to više 
ujedinjuje i stupa u bratske odnose time što skraćuje udaljenosti i prenosi misli 
kroz zrak. Ah, ne vjerujte u takvo ujedinjavanje ljudi! Shvaćajući slobodu kao 
povećavanje i brzo zadovoljavanje svojih potreba izopačuju svoju narav jer bude 
u sebi mnogo besmislenih i glupih želja, navika i kojekakvih izmišljotina. Žive 
samo zato da bi zavidjeli jedan drugome, da bi se razmetali i ugađali tijelu. 
Držati gozbe i kočije, putovati, imati visoke činove i robove poslužitelje, smatra 
se već takvom prijekom potrebom da se radi toga žrtvuju čak i životi, čast i 
čovjekoljublje, čak se i ubijaju ako ne mogu zadovoljiti te potrebe. Kod onih 
koji nisu bogati vidimo to isto, a sirotinja zaglušuje zasad zavist i 
nezadovoljavanje tih potreba opijanjem. Ali uskoro će se umjesto vina napiti 
krvi jer ih tome vode. Pitam ja vas: je li takav čovjek slobodan? Poznavao sam 
jednog »borca za ideju« koji mi je sam pričao da se u zatvoru, kad su mu 
uskratili duhan, toliko mučio od nepušenja da je malo nedostajalo da ne izda 
svoju »ideju«, samo da bi se domogao duhana. I takav vam čovjek onda veli: 
»Borit ću se za čovječanstvo!« Ali kamo će takav čovjek, i za što je on 
sposoban? Možda za neku brzopletu akciju, ali ništa neće dugo izdržati. Nije 
onda čudo što su, umjesto slobode, zapali u ropstvo, a umjesto služenja bratskoj 
ljubavi i ujedinjenju, zapali su, naprotiv, u otuđenje i osamljenost, kao što mi je 
u mladosti govorio moj tajanstveni gost i učitelj. Stoga u svijetu sve više gasne 
ideja o služenju čovječanstvu, o bratstvu i jedinstvu ljudskom, pa se ta ideja 
odista dočekuje čak i podsmijehom, jer kako da se čovjek odvikne od svojih 
navika, kamo će taj rob kad je toliko navikao zadovoljavati svoje nebrojene 
potrebe koje je sam izmislio? On živi sam za sebe i baš ga briga za cjelinu. 
Dotjerali su dotle da su zgrnuli mnoštvo stvari, a radosti je sve manje. 

Drugo je nešto monaški put. Poslušnost, post i molitvu čak i ismijavaju, a 
zapravo se samo u njima krije put koji vodi do prave, istinske slobode: odričem 
se izlišnih i suvišnih potreba, svoju sebičnu i oholu volju obuzdavam i bičujem 
pokornošću, i tako dolazim, uz pomoć Božju, do slobode duha, a s njom i do 
duhovne radosti! Tko je sposobniji uznijeti veliku ideju i služiti joj - osamljeni 
bogataš ili onaj koji se oslobodio tiranije stvari i navika? Monahu zamjeraju 
njegovu osamljenost: »Osamio si se da bi među manastirskim zidinama spasio 
sebe, a zaboravio si na bratsko služenje čovječanstvu!« Ali još ćemo vidjeti tko 
više služi bratskoj ljubavi. Jer osamljeni nismo mi, nego oni, samo što oni to ne 
vide. Iz naših su redova od davnine izlazili narodni poslenici, pa zašto ne bi 
mogli i danas? Ti će se isti ponizni i krotki isposnici i šutljivci dići da se 
prihvate velike zadaće. Rusiju će spasiti narod. A ruski je manastir odvajkada 

bio s narodom. Ako je narod otuđen, onda smo i mi otuđeni. Narod vjeruje kao i 
mi, a poslenik koji ne vjeruje ne može kod nas u Rusiji ništa postići, sve da je ne 
znam kako iskrena srca i genijalna uma. To dobro upamtite! Narod će dočekati 
ateista i nadvladat će ga, i nastat će jedinstvena pravoslavna Rusija. Čuvajte 
stoga narod i njegujte mu srce. Odgajajte ga u tišini. U tome je vaša monaška 
zadaća jer je ovaj naš narod Bogonosac. 


[) Nešto o gospodarima i slugama i o tome mogu li gospodari i sluge postati 
braća u duhu 


Bože moj, nitko ne može reći da i u narodu nema grijeha. Plamen 
korupcije širi se naočigled, svakog sata, a dolazi odozgo. I u narodu se javlja 
otuđenost: pojavljuju se kulaci i muktaši; i trgovac teži sve više za počastima, 
nastoji pokazati da je naobražen iako nema nikakve naobrazbe, a radi toga 
nedostojno zanemaruje stare običaje i stidi se čak i vjere svojih otaca. Obilazi 
knezove, a zapravo je samo iskvaren seljak. Narod se zarazio alkoholizmom i ne 
može se više odviknuti od njega. Koliko je u njemu okrutnosti prema obitelji, 
prema ženi, pa čak i prema djeci, a sve je to od alkohola. Vidio sam po 
tvornicama čak i desetogodišnjake: kržljave, boležljive, pogrbljene a već 
pokvarene. Zagušljiva hala, lupa strojeva, rad po cijeli Božji dan, nepristojne 
riječi i piće, piće, zar je to potrebno duši takva još nejaka djeteta? Njemu treba 
sunca, dječje igre i posvuda svijetlih uzora i bar trunak ljubavi. Da ne bude tako 
i nadalje, da ne bude više mučenja djece, ustanite i propovijedajte to, monasi, 
što prije, što prije! Ali spasit će Bog Rusiju, jer iako je običan čovjek pokvaren i 
ne može se više odreći smrdljiva grijeha, ipak zna da je Bog prokleo taj njegov 
smrdljivi grijeh i da loše čini što griješi. I stoga naš narod uporno još vjeruje u 
pravdu, poštuje Boga i skrušeno plače. Drukčije je to u višim društvenim 
slojevima. Povodeći se za znanošću, žele urediti život jedino svojim umom, ali 
bez Krista, kako su i prije činili, i već su proglasili da nema zločina, da nema 
više grijeha. U neku ruku imaju i pravo: jer ako ne poznaješ Boga, kako onda 
može biti zločina? U Evropi narod ustaje već silom protiv bogataša, i narodne 
vođe posvuda ga vode u krvoproliće i poučavaju ga da je pravedan njegov gnjev. 
Ali »proklet je gnjev njihov jer je krvoločan«. A Rusiju će spasiti Gospod kao 
što ju je višeput spasio. Od puka će spas doći, od njegove vjere i poniznosti. Oci 
i učitelji moji, čuvajte u puku vjeru, i znajte da to nije nikakva tlapnja: mene je 
oduvijek u našem velikom narodu iznenađivalo njegovo divotno i istinsko 
dostojanstvo, sam sam to vidio, sam mogu posvjedočiti, vidio sam i divio mu 
se, vidio sam to uza sav smrad grijeha i sirotinjski izgled našega naroda. On nije 


316 


ropski ponizan, ni nakon dva stoljeća ropstva. Slobodno se drži i ponaša, ali 
nikog ni najmanje ne vrijeđa. Nije osvetoljubiv ni jalan. »Ti si ugledan, bogat, 
pametan i nadaren - pa neka, blagoslovio te Bog! Poštujem te, ali znam da sam i 
ja čovjek. Time što te poštujem bez zavisti, iskazujem svoje ljudsko 
dostojanstvo pred tobom.« I doista, ako i ne govore ovako (jer ne znaju još to 
iskazati), ovako doista postupaju, sam sam to vidio, sam doživio, i vjerujte mi: 
što je naš ruski čovjek siromašniji i na nižem položaju, to više u njega možete 
zapaziti te divotne istine, jer oni bogatiji među njima, kulaci i muktaši, 
uglavnom su već pokvareni, a mnogo, mnogo su tome pridonijeli naš nerad i 
nebriga! Ali spasit će Bog svoje ljude jer je Rusija velika po svojoj poniznosti. 
U duhu vidim, kao da već doista jasno vidim našu budućnost: jer najposlije će se 
i naš najpokvareniji gavan posramiti svoga bogatstva pred sirotinjom, a 
sirotinja, kad bude vidjela tu poniznost, shvatit će ga i ustupit će mu prvenstvo 
drage volje i uzvratiti srdačnošću na njegov silni stid. Vjerujte mi da će na kraju 
tako biti: sve tome vodi. Jednakost može postojati samo u ljudskom duhovnom 
dostojanstvu, a to će jedino kod nas ljudi spoznati. Ako bude braće, bit će i 
bratstva, a sve dok ne bude bratstva, neće se ljudi moći ni razdijeliti među 
sobom. Čuvajmo lik Kristov pa će zasjati na cijelom svijetu kao dragi kamen... 
Neka bude tako, neka bude tako! 

Oci i učitelji moji, jednom sam doživio nešto zaista dirljivo. Potucajući se 
po Rusiji, sreo sam jedanput u gubernijskom gradu K. svoga bivšeg služaka 
Afanasija, a odonda kako sam se rastao s njim bilo je već prošlo osam godina. 
Slučajno me spazio na tržnici, prepoznao i pritrčao mi i, Bože, koliko se 
obradovao, zaokupio me i pita: »Gospodine, gospodaru, jeste li to vi? Ma jeste li 
to zbilja vi?« I odveo me k sebi. Nije više bio u vojsci, oženio se i imao već 
dvoje male djece. Živio je sa ženom od piljarenja na tržnici. Imao je sirotinjsku 
sobicu, ali čistu i zgodnu. Posjeo me, pristavio samovar, poslao po ženu, baš kao 
da mora proslaviti moj dolazak. Dovede mi i djecu pa mi veli: »Blagoslovite ih, 
gospodaru!« A ja ću njemu: »Što ću ih ja blagoslivljati, ja sam obični i ponizni 
monah, pomolit ću se za njih Bogu, a za tebe se, Afanasije Pavloviču, oduvijek 
molim, svakog dana, još odonda, jer je od tebe,« velim, »sve i počelo.« I 
objasnim mu te svoje riječi kako sam najbolje znao i umio. Ali što ti je čovjek: 
gleda on mene i nikako ne može vjerovati da sam ja, nekadašnji njegov 
gospodar, časnik, sad pred njim tako odjeven: čak je i zaplakao. A ja mu velim: 
»Što sad plačeš, ja tebe nisam nikad zaboravio, radije mi se od srca raduj, 
dragoviću, jer sam ja na radosnom i sjajnom putu!« Nije mnogo govorio, samo 
je uzdisao i razdragano vrtio glavom. Pa me pita: »A gdje je ono vaše pusto 
bogatstvo?« A ja mu velim: »Dao sam ga manastiru, a svi mi živimo u 

zajednici.« Poslije čaja uzeo sam se opraštati s njim, a on odjednom izvadi iz 
džepa pola rublja i dade mi za manastir, a drugih pola rublja, gle, gura mi u 
ruku, ušeprtljio se i veli mi: »A ovo je za vas, putnika, hodočasnika, možda će 
vam, gospodaru, dobro doć.« Primio sam od njega tih pola rublja, poklonio se 
njemu i njegovoj ženi i otišao od njega i obradovao se, a putem si mislim: »Evo, 
sad nas obojica po svoj prilici, i on kod kuće i ja na putu, uzdišemo i smiješimo 
se blaženo, razdragani u srcu, klimamo glavom i mislimo kako nam je Bog dao 
da se opet sretnemo.« Otada ga nikad više nisam vidio. Ja sam njemu bio 
gospodar a on meni sluga, a sad kad sam se izljubio s njim nježno i razdragano u 
duši, došlo je među nama do velikog ljudskog sjedinjenja. Mnogo sam o tome 
razmišljao, a sad sudim ovako: zar zbilja um ne može pojmiti da bi do takvog 
velikog i prostodušnog sjedinjenja moglo u svoje vrijeme posvuda doći među 
našim ruskim ljudima? Vjerujem da će do toga doći, i da to vrijeme nije daleko. 


A o slugama dodat ću još nešto: nekad sam se, kao mladac, mnogo ljutio 
na sluge: »Kuharica je iznijela na stol vrelo jelo, služak mi nije očistio odoru«. 
Ali tad me iznenada obasjala misao mog dragog brata koju sam čuo od njega u 
svom djetinjstvu: »Jesam li ja vrijedan toga, ovakav kakav jesam, da me drugi 
služi, a da ja s njim grubo postupam zato što je on neuk i zaostao?« I odmah 
sam se začudio kako se najjednostavnije misli, bjelodano jasne, kasno javljaju u 
našim glavama. Bez slugu se ne može u svijetu, ali budi takav da ti sluga bude 
kod tebe slobodniji duhom nego kad ti ne bi bio sluga. I zašto ja ne bih mogao 
biti sluga svoga sluge, i to još tako da on to vidi, bez ikakve moje oholosti ili 
njegove nevjerice? Zašto se moj sluga ne bi osjećao kao moj rod tako da ga 
napokon primim u svoju obitelj i da se radujem tome? To je već i sad 
ostvarljivo, ali će poslužiti kao temelj budućem veličanstvenom jedinstvu ljudi, 
kad čovjek ne bude tražio sebi slugu niti bude želio kao sada pretvarati u sluge 
sebi slične ljude, nego će, naprotiv, svim srcem željeti da sam postane svima 
sluga po riječima Evanđelja. I zar je zbilja puka tlapnja da će čovjek napokon 
nalaziti svoje užitke jedino u djelima prosvjećivanja i milosrđa, a ne u okrutnim 
užicima kao danas - u proždrljivosti, bludu, razmetanju, hvalisanju i zavidnom 
uznošenju jednog nad drugim? Čvrsto vjerujem da nije i da to vrijeme nije 
daleko. Izruguju se i pitaju: a kad će doći to vrijeme, i ima li uopće nade da će 
doći? Ja pak mislim da ćemo mi s Kristom ostvariti taj veliki pothvat. Koliko je 
samo u ljudskoj povijesti bilo ideja koje su još deset godina prije toga bile 
nezamislive i koje su se iznenada pojavile kad bi im kucnuo tajanstveni čas, pa 
su se potom širile po cijelom svijetu? Tako će i kod nas biti i naš će narod 
zaSjati pred svijetom, i svi će ljudi reći: »Kamen koji su graditelji odbacili 
postao je zaglavni kamen!« A podrugljivce bi trebalo pitati: ako mi fantaziramo, 

a kad ćete vi podići svoju građevinu i pravedno ustrojiti svijet jedino svojim 
umom, bez Krista? Premda sami tvrde da oni, naprotiv, teže za jedinstvom, u to 
odista vjeruju samo najnaivniji među njima, čovjek se može tek čuditi toj 
naivnosti. Oni se doista više zanose tlapnjama nego mi. Misle kako će pravedno 
ustrojiti svijet, ali pošto su odbacili Krista, na kraju će svijet zaliti krvlju jer krv 
izaziva krv, a tko se mača laća, od mača će i poginuti. I da nije Kristova zavjeta, 
istrijebili bi jedni druge do posljednja dva čovjeka na svijetu. Pa ni ta posljednja 
dvojica ne bi se znala suzdržati u svojoj oholosti tako da bi i posljednji čovjek 
smaknuo pretposljednjega, a onda i sebe sama. To bi se doista zbilo kad ne bi 
bilo Kristova zavjeta da će tome stati na kraj radi krotkih i poniznih pojedinaca. 
Nakon dvoboja, dok sam još nosio časničku odoru, počeo sam u društvu govoriti 
o slugama, i sjećam kako su mi se svi čudom čudili i govorili mi: »Što, zar da 
posjednemo slugu na sofu, pa da ga poslužujemo čajem?« A ja sam im na to 
odgovorio: »Što ne bismo i tako učinili, bar s vremena na vrijeme?« Onda su mi 
se svi nasmijali u brk. Njihovo je pitanje bilo isprazno, a moj odgovor nejasan, 
ali mislim da je u njemu bilo bar malo istine. 


g) O molitvi, o ljubavi i o doticaju s drugim svjetovima 


Mladiću, ne zaboravljaj na molitvu! Svaki put u molitvi, ako je iskrena, 
iskrsne novo osjećanje, a u njemu i nova misao koju prije nisi poznavao i koja 
će te ponovo ohrabriti; i shvatit ćeš da je molitva odgoj. Upamti još nešto: 
svakog dana i kad god mogneš, ponavljaj u sebi: »Gospodine, smiluj se svima 
koji su danas stupili preda te!« Jer svakog sata i svakog časa na tisuće ljudi 
napuštaju zemaljski život i duše im izlaze pred Gospodina - a koliko se njih 
rastalo sa zemljom, osamljeni, bez ičijeg znanja, u boli i jadu, nitko neće 
zažaliti za njima niti uopće zna za njih: jesu li živjeli ili nisu. I eto, možda će se 
s drugog kraja svijeta vinuti do Gospodina i tvoja molitva za pokoj njegove 
duše, iako ga uopće nisi poznavao, ni on tebe. Kako će mu se ganuti duša kad 
stane u strahu pred Gospodina pa u tom trenutku oćuti da postoji netko tko se i 
za njega moli, da je na zemlji ostalo ljudsko stvorenje koje i njega voli. Pa i Bog 
će milosrdnije pogledati na vas obojicu, jer ako si se već ti toliko sažalio nad 
njim, koliko će se tek sažaliti On koji je beskrajno milostiviji i nježniji od tebe. 
I oprostit će mu tebe radi. 

Braćo, ne bojte se grijeha ljudskog, volite čovjeka i u njegovu grijehu, jer 
ta je ljubav već slična božanskoj ljubavi i vrhunac je ljubavi na zemlji. Volite 
sva stvorenja Božja, i cjelinu i svako zrnce pijeska. Volite svaki listak, svaku 
zraku Božju. Volite životinje, volite biljke, volite svaku stvar. Budeš li volio 

svaku stvar, spoznat ćeš i tajnu Božju u stvarima. A kad je jednom spoznaš, 
upoznavat ćeš je neprestano, svakog dana, sve bolje i bolje. Najposlije ćeš 
zavoljeti cijeli svijet sveobuhvatnom, svemirskom ljubavlju. Volite životinje: 
njima je Bog dao klicu misli i nepomućenu radost. Ne pomućujte im tu radost, 
ne mučite ih, ne oduzimajte im radost, ne suprotstavljajte se namisli Božjoj. 
Čovječe, ne uznosi se nad životinjama: one su bez grijeha, a ti sa svojom 
veličinom kaljaš zemlju svojom pojavom na njoj i ostavljaš svoj kaljavi trag za 
sobom - na žalost, gotovo svaki od nas! Napose volite djecu jer su i ona bez 
grijeha, poput anđela, i žive da bi u nama bila nježnost, da nam pročiste srca i da 
nam budu u neku ruku putokaz. Jao si ga onome tko uvrijedi dijete. Mene je otac 
Anfim naučio voljeti djecu: taj je dragi i šutljivi čovjek na našim potucanjima 
kupovao za poklonjene groševe medenjake i slatkiše, nakupovao bi ih i podijelio 
im: nije mogao proći mimo djece a da se ne gane: takav vam je čovjek! 

Pred gdjekojom mišlju staneš u nedoumici, pogotovo kad vidiš grijehe 
ljudske, pa se pitaš: »Da se poslužim silom ili poniznom ljubavlju?« Uvijek se 
radije odluči za »poniznu ljubav«. Ako se tako odlučiš jednom zauvijek, možeš 
cijeli svijet predobiti za se. Ponizna je ljubav strahovita snaga, najmoćnija od 
sviju, njoj nema ravne na svijetu. Svakog dana i sata, svake minute ispituj se i 
pazi na sebe da ti vanjština bude dolična. Prošao si, recimo, mimo malog 
djeteta, prošao si srdit govoreći ružne riječi, sa gnjevom u duši; možda nisi ni 
opazio djeteta, ali je ono vidjelo tebe, i tvoj je možda ružni i zazorni izgled 
ostao urezan u njegovu nezaštićenu srcu. Nisi to ni znao, a možda si mu baš 
time bacio u dušu zlo sjeme koje će zacijelo jednog dana niknuti, a sve samo 
zato što se nisi suzdržao pred djetetom, što nisi uzgojio u sebi brižljivu i 
djelatnu ljubav. Ljubav je, braćo, učiteljica, ali je treba znati steći, jer se teško 
stječe i skupo plaća, dugim radom i na dugu stazu, jer ne smije se voljeti samo 
na trenutak i slučajno, nego do kraja života. Slučajno može svak zavoljeti, čak i 
zlikovac. Moj brat mladac molio je i ptice za oproštenje: to je naoko besmisleno 
a ipak ima smisla, jer je sve kao ocean, sve teče i dodiruje se, na jednom mjestu 
dotakneš a na drugom se kraju svijeta osjeti. Ako je i ludo ptice moliti za 
oproštenje, i pticama bi bilo lakše, i djetetu, i svakoj životinji oko tebe kad bi 
bio bar malo plemenitiji nego što jesi, bar malčice plemenitiji. Sve je kao ocean, 
kad vam kažem. Onda bi se i pticama počeo moliti, prožet općom ljubavlju, kao 
u kakvu zanosu, i molio bi se da ti i one oproste grijeh tvoj. Čuvaj taj zanos, 
koliko se god on ljudima činio besmislen. 


Prijatelji moji, molite Boga da vam podari radost. Radujte se kao djeca, 
kao ptice nebeske. I neka vas u vašem radu ne smućuju grijehi ljudski, ne bojte 


se da će vam oni zatrti djelo i da vam neće dopustiti da ga dovršite, nemojte 
govoriti: »Moćan je grijeh, moćna je bezbožnost, moćna je loša sredina, a mi 
smo sami i nemoćni, zatrt će nas loša sredina i neće nam dati da dovršimo dobro 
djelo«. Klonite se, djeco, takve malodušnosti! Jedini vam je spas: saberite se i 
preuzmite na sebe odgovornost za sve grijehe svijeta! I zaista je tako, prijatelju 
moj, jer čim sam sebe učiniš odgovornim za sve i svakog, uvidjet ćeš da je 
stvarno tako i da si doista kriv za sve i sva. A budeš li svoju lijenost i nemoć 
svaljivao na ljude, na kraju ćeš se zadojiti sotonskom ohološću i pobuniti se 
protiv Boga. A o oholosti sotonskoj mislim ovako: mi je na zemlji teško 
poimamo i stoga tako lako zapadamo u pogreške i poprimamo je misleći još k 
tome da činimo nešto veliko i divno. Pa i mnogo šta drugo od najsnažnijih 
osjećaja i pobuda naše naravi mi na zemlji ne možemo zasad pojmiti, ali ne 
sablažnjavaj se time i ne misli da ti to može poslužiti kao nekakvo opravdanje, 
jer ćeš pred vječnim suncem odgovarati za ono što si mogao pojmiti, a ne za ono 
što nisi mogao,o tome ćeš se i sam osvjedočiti jer ćeš onda sve ispravno 
spoznati i nećeš se više sporiti oko toga. Mi doista na zemlji kanda bludimo, pa 
kad ne bi bilo pred nama dragocjenog lika Kristova, propali bismo i zauvijek 
zabludili, kao ljudski rod prije potopa. Štošta je na zemlji skriveno od nas, ali 
nam je zauzvrat darovano tajanstveno, skrovito osjećanje naše žive veze s 
drugim svijetom, s višim i uzvišenijim svijetom. Pa i korijeni naših misli i 
osjećaja nisu ovdje nego u drugim svjetovima. Eto zašto filozofi kažu da se na 
zemlji ne može pojmiti suština stvari. Bog je uzeo sjemenje s drugih svjetova i 
posijao ga na ovoj našoj zemlji i uzgojio svoj vrt, i niklo je sve što je moglo 
niknuti, a ono što je izraslo živi i živo je samo osjećanjem svoga doticaja s 
drugim tajanstvenim svjetovima, a ako u tebi slabi ili se gubi to osjećanje, 
umire i ono što je uzraslo u tebi. Onda ćeš postati ravnodušan prema životu, čak 
ćeš ga i zamrziti. Ja bar tako mislim. 


h) Može li čovjek suditi sebi sličnima? O vjeri do kraja 


Napose upamti da ne možeš nikome biti sudac. Jer nitko na zemlji ne 
može biti sudac zločincu prije nego što sam taj sudac ne spozna da jeion isti 
takav zločinac kao i onaj što stoji pred njim, da je on možda i ponajviše kriv za 
zločin onoga koji stoji pred njim. Kad to spozna, može postati sudac. Koliko se 
god ovo činilo ludo, ipak je istina. Jer da sam ja bio pravedan, možda ne bi ni 
bilo zločinca što stoji preda mnom. Ako možeš preuzeti na sebe zločin onoga 
koji stoji pred tobom i kojem tvoje srce sudi, smjesta ga preuzmi i pati sam 
umjesto njega, a njega otpusti bez riječi prijekora. Pa ako te i sam zakon postavi 

za njegova suca, postupi i onda u istom duhu, ako ikako mogneš, jer će 
okrivljenik otići i sam sebe osuditi još gore od tvog suda. A ako poslije tvog 
poljupca ode od tebe bešćutan i s podsmijehom, neka te ni to ne sablazni: to 
znači da mu još nije kucnuo čas, ali će kucnuti u svoje vrijeme; a ne kucne li, 
svejedno: ako on neće, onda će drugi umjesto njega spoznati, i stradati, i osuditi, 
i okriviti sama sebe, i pravdi će biti udovoljeno. Vjeruj u to, svakako vjeruj, jer 
upravo u tome leži sva nada i sva vjera svetaca. 


Radi neumorno! Ako se noću sjetiš odlazeći na počinak: »Nisam obavio 
što je trebalo«, odmah ustani i obavi to. Ako su oko tebe sve sami zluradi i 
bešćutni ljudi koji neće da te slušaju, padni ničice pred njih i zamoli ih za 
oproštenje, jer si uistinu i ti kriv što oni neće da te slušaju. A ako već ne možeš 
razgovarati s ozlojeđenim ljudima, služi im nijemo i ponizno i nemoj nikad 
gubiti nadu. Ako te svi napuste i otjeraju te od sebe silom, kad ostaneš sam, 
padni na zemlju i ljubi je, pokvasi je svojim suzama, a zemlja će uroditi plodom 
od tvojih suza, makar te nitko ne vidio ni čuo u tvojoj osami. Vjeruj do kraja, pa 
ma i svi na svijetu skrenuli s pravog puta, a ti jedini ostao na njemu: prinesi i 
tada žrtvu i hvali Boga, ti koji si jedini ostao. A ako se dvojica takvih nađete, 
onda ćete već biti sav svijet, svijet žive ljubavi, zagrlite se nježno i hvalite 
Boga: premda ste samo dvojica, očitovala se njegova istina. 

Ako sam zgriješiš pa budeš žalio sve do smrti zbog svojih grijeha, ili zbog 
nekog grijeha koji si slučajno počinio, raduj se zbog drugoga, raduje se zbog 
pravednika, raduj se tome što pravednik bar nije zgriješio kad si ti već zgriješio. 

Ako te zlodjela ljudska ogorče i izazovu u tebi gnjev i neodoljiv jad, 
toliko da se poželiš osvetiti zlikovcima, upravo se tog osjećanja najviše čuvaj; 
odmah potraži sam sebi muke kao da si ti kriv tom zlodjelu. Uzmi na sebe te 
muke i trpi, i srce će ti se smiriti, i shvatit ćeš da si i sam kriv jer si, kao jedini 
bez grijeha, mogao svijetliti zlikovcima, a nisi svijetlio. Da si svijetlio, svojim 
bi svjetlom osvijetlio i drugima put, pa onaj koji je počinio zlodjelo možda ga 
pri tvom svjetlu i ne bi počinio. A ako si čak i svijetlio, ali si vidio da se ni pri 
tvom svjetlu ljudi ne spašavaju, ostani čvrst i ne posumnjaj u snagu nebeskog 
svjetla; vjeruj da će se, ako nisu sad, spasiti poslije. A ako se ni poslije ne spase, 
spasit će se njihovi sinovi jer tvoje svjetlo neće umrijeti, ako i sam umreš. 
Pravednik odlazi, ali svjetlo njegovo ostaje. Spašavaju se ljudi uvijek i nakon 
smrti spasiočeve. Ljudski rod ne priznaje svoje proroke i zlostavlja ih, ali ljudi 
vole svoje mučenike i poštuju one koji su podlegli mukama. Ti radiš za 
zajednicu, za budućnost. Nagrade nikad ne traži jer si ionako dobio već veliku 
nagradu na ovoj zemlji: svoju duhovnu radost koju nalazi samo pravednik. Ne 


322 


boj se ni uglednih ni moćnih, ali budi uvijek mudar i dostojanstven. Pazi na 
mjeru, pazi na rokove, utuvi to sebi u glavu! Kad ostaneš sam, moli se! Neka ti 
ne bude teško padati ničice na zemlju i ljubiti je. Zemlju ljubi i neumorno je, 
nezasitno voli, svakog voli, sve voli, i teži za takvim zanosom i ushitom. 
Pokvasi zemlju suzama radosnicama i voli te svoje suze. Ne stidi se tog ushita, 
njeguj ga jer je to dar Božji, veliki, koji se ne daje mnogima nego samo 
izabranima. 


i) O paklu i ognju paklenom, mistično razmatranje 


Oci i učitelji moji, pitam se: »Što je pakao?« Sudim ovako: »Pakao je 
patnja kad čovjek ne može više voljeti«. Jednom, u beskrajnom postojanju koje 
se ne može izmjeriti ni u vremenu ni u prostoru, dana je nekom duhovnom biću 
koje se pojavilo na zemlji sposobnost da kaže samo sebi: »Ja postojim, i ja 
volim«. Jedanput, samo jedanput dan mu je trenutak djelatne, žive ljubavi, a 
radi toga i zemaljski život, a s njim vremena i rokovi, i što se dogodilo: to je 
sretno biće odbilo taj neprocjenjivi dar, nije ga znalo cijeniti, nije ga zavoljelo, 
podrugljivo ga pogledalo i ostalo ravnodušno prema njemu. I takav, kad je već 
napustio zemlju, gleda krilo Abrahamovo i razgovara s Abrahamom, kao što 
nam je ispripovijedano u priči o bogatašu i Lazaru, i promatra raj, i može se 
vinuti do Gospodina, ali ga upravo to muči što će se vinuti do Gospodina a da 
nikad nije volio, i stupiti u doticaj s onima koji vole i kojih je ljubav prezreo. 
Jer on jasno sve vidi i govori sam sebi: »Sad već posjedujem spoznaju i, premda 
sam žudio za ljubavlju, moja ljubav neće biti nikakav veliki pothvat ni žrtva, jer 
je došao kraj zemaljskom životu, i neće doći Abraham da bar kapljom žive vode 
(to jest ponovnim darom zemaljskog života, prijašnjeg i djelatnog) ugasi 
plamen žeđi za duhovnom ljubavlju od koje sad gorim, a na zemlji sam je 
prezreo; nema više života i neće više biti vremena! Iako bih i svoj život rado 
dao za druge, ne mogu to više učiniti jer je prošao život koji sam mogao 
prinijeti kao žrtvu ljubavi, i sad zjapi ponor između tog života i ovog mog 
postojanja.« Govori se da postoji materijalni pakleni oganj: ne istražujem tu 
tajnu i bojim se, ali mislim, kad bi doista postojao taj materijalni plamen, da bi 
mu se mnogi zaista obradovali, jer držim da bi pod materijalnim mukama ljudi 
bar načas zaboravili one strašnije, duhovne muke. Pa i ne možete im oduzeti te 
duhovne muke jer to mučenje nije izvanjsko nego unutarnje. Akad biimihi 
mogli oduzeti, mislim da bi onda bili još nesretniji. Jer, ako bi im i oprostili 
pravednici iz raja koji promatraju njihove muke, i pozvali ih u svojoj beskrajnoj 
ljubavi k sebi, samo bi im još više povećali muke jer bi još jače raspalili u njima 

plamen žeđi za uzvratnom, djelatnom i zahvalnom ljubavlju koja je za njih već 
nemoguća. Ipak, strepeći u srcu, sve mislim da bi im sama spoznaja o toj 
nemogućnosti bila napokon pravo olakšanje, jer bi, primajući ljubav pravednika 
a da na nju ne mogu uzvratiti, u toj pokornosti i u učinku poniznosti napokon 
stekli neki oblik te djelatne ljubavi, koju su prezreli na zemlji, i nekakvo 
djelovanje slično njoj... Žao mi je, braćo, i prijatelji moji, što se ne umijem 
bolje izraziti. Ali jao si ga onima koji su sami digli na sebe ruku na zemlji, jao 
si ga samoubojicama! Mislim da nitko ne može biti nesretniji od njih. Grijeh je, 
kažu, moliti se za njih Bogu, i crkva ih se javno odriče, ali ja mislim u dubini 
duše da bi se i za njih trebalo moliti. Neće se Krist naljutiti na nas zbog 
pretjerane ljubavi. Priznajem vam, oci i učitelji moji, da sam se ja za njih 
oduvijek molio, pa da se i sad svakog dana molim. 

O, ima i onih koji i u paklu ostaju oholi i okrutni, uza sve svoje 
nedvojbeno znanje i poimanje nepobitne istine; ima i onih jezovitih koji su se 
posve predali Sotoni i njegovu oholu duhu. Za njih je pakao nešto dragovoljno 
čega se ne mogu zasititi; to su sve dobrovoljni mučenici. Jer oni su, proklevši 
Boga i život, prokleli sami sebe. Hrane se svojom opakom ohološću, kao kad bi 
gladan putnik u pustinji počeo sam sebi sisati krv. Ali oni ostaju nezasitni na 
vijeke vjekova, odbijaju oprost i proklinju Boga koji ih zove. Ne mogu bez 
kivnosti gledati Boga živoga i najradije bi da ne bude Boga živoga, da Bog 
uništi sama sebe i sve što je stvorio. I vječno će oni gorjeti u ognju svoga gnjeva 
i žudjeti za smrću i nepostojanjem. 

Ovdje se završava rukopis Alekseja Fjodoroviča Karamazova. Ponavljam: 
rukopis je nepotpun i fragmentaran. Biografski podaci, na primjer, odnose se 
samo na »starčeve« mlade dane. Od njegovih pouka i mišljenja sastavljena je 
nekakva cjelina, iako je očito da ih je kazivao u različito vrijeme i u različitim 
prigodama. Sve ono što je »starac« govorio u posljednjim trenucima života nije 
jasno odvojeno od ostaloga, nego je samo predočen duh i značaj te njegove 
besjede kad se usporedi s onim što je u rukopisu Alekseja Fjodoroviča navedeno 
od prijašnjih pouka. »Starac« je skončao doista nenadano. Jer, iako je svima koji 
su se bili okupili oko njega te posljednje večeri bilo potpuno jasno da je smrt 
blizu, ipak nisu mogli zamisliti da će nastupiti tako iznenada; naprotiv, njegovi 
su prijatelji, kako već rekoh, videći ga te noći onako bodrog i raspričanog, bili 
čak uvjereni da mu se zdravstveno stanje znatno popravilo, makar i na kraće 
vrijeme. Štoviše, na pet minuta prije smrti, kako su poslije u čudu pričali, ništa 
se još nije moglo naslutiti. Odjednom je osjetio nekakvu jaku bol u prsima, 
problijedio i čvrsto pritisnuo ruku na srce. Svi su tad skočili sa svojih mjesta i 


pohrlili do njega; a on ih je, unatoč jakim bolovima, gledao svejednako se 
smiješeći, polako iz naslonjača klonuo na pod i kleknuo, pa pao ničice na pod, 
raskrilio ruke i, obuzet kanda radosnim zanosom, ljubeći pod i moleći se (kao 
što je sam naučavao), tiho i radosno predao dušu Bogu. Vijest o njegovoj smrti 
začas se pronijela po isposnici i doprla do samog manastira. Monasi koji su bili 
najbliži pokojniku i oni kojima je to bila dužnost po njihovu položaju, počeli su 
mu spremati tijelo po drevnom običaju, a sva se braća okupila u sabornoj crkvi. 
Još prije zore, kako su poslije pričali, vijest o preminuću stigla je do grada. 
Ujutro je već gotovo cijeli grad govorio o tom događaju i mnogi su građani 
pohrlili u manastir. Ali o ovome će biti riječ u sljedećoj knjizi, zasad ćemo tek 
toliko unaprijed reći da nije prošao još ni jedan dan kad se dogodi nešto toliko 
za sve neočekivano, a po dojmu što ga je proizvelo u manastirskoj i gradskoj 
sredini toliko čudnovato, uzbudljivo i nepojmljivo, da se sve dosad, nakon 
toliko godina, u našem gradu očuvalo neobično živo sjećanje na taj dan koji je 
mnoge duboko uznemirio... 


TREĆI DIO 


KNJIGA SEDMA 


ALJOŠA 


I 


MRTVAČKI ZADAH 


Tijelo preminulog jeroshimonaha oca Zosime pripravili su za ukop prema 
propisanom obredu. Umrle monahe i isposnike, kao što je poznato, ne kupaju. 
»Kada tko od monaha ode pred lice Gospodnje (piše u Velikom obredniku), onda 
mu određeni monah (to jest onaj koji je za to određen) otare tijelo toplom 
vodom pošto je najprije spužvom (morskom spužvom) načinio znak križa na 
pokojnikovu čelu, na prsima, na rukama, na nogama i na koljenima, i ništa 
više«. Sve je to učinio s preminulim sam otac Pajsije. Pošto ga je obrisao, 
odjenuo ga je u monaško ruho i umotao u mantiju, radi čega ju je, prema 
propisu, malo razrezao da bi mogao pokojnika unakrst umotati u nju. Na glavu 
mu je navukao kukuljicu s osmokrakim križem. Kukuljicu je ostavio otvorenu, a 
lice je pokojnikovo pokrio crnom koprenom. U ruke mu je stavio ikonu Krista 
Spasitelja. Tako opremljena, položili su ga ujutro u lijes (već davno 
pripravljen). Lijes su kanili ostaviti cijeli dan u ćeliji (u prvoj, većoj prostoriji, 
u onoj istoj u kojoj je pokojni »starac« primao braću i svjetovnjake). Kako je 
preminuli bio jeroshimonah po činu, trebalo je da jeromonasi i jerođakoni čitaju 
nad njim Evanđelje, a ne psaltir. Čitati je počeo odmah nakon opijela otac Josif. 
Otac Pajsije pak, koji je kanio poslije čitati cijeli dan i svu noć, bio je još vrlo 
zauzet i zabrinut, kao i otac starješina isposnice, jer se iznenada počelo zapažati, 
i to što dalje, to više, i među manastirskom braćom i među građanima koji su 
pristizali hrpimice iz manastirskih gostionica i iz grada, nešto neuobičajeno, 
neko nečuveno i čak »nedolično« uzbuđenje i nestrpljivo iščekivanje. I 
starješina i otac Pajsije nastojali su svim silama da koliko mogu smire 
usplahirene i uzrujane ljude. Kad se već bilo dobrano razdanilo, iz grada su 
počeli stizati čak i neki koji su sa sobom vodili svoje bolesnike, napose djecu - 

baš kao da su čekali upravo ovaj trenutak, jer su se očito uzdali u trenutnu moć 
izliječenja, koja se, po njihovu uvjerenju, morala odmah očitovati. Tek se tad 
pokazalo koliko su se ljudi u nas obikli preminulog »starca« još za njegova 
života smatrati pravim i velikim svecem. Među onima koji su dolazili nipošto 
nisu bili samo obični ljudi iz puka. To veliko očekivanje vjernika, koje se 
očitovalo tako naglo i neprikriveno, pa čak i nestrpljivo, te gotovo da se 
iskazivalo kao zahtjev, činilo se ocu Pajsiju da je nedvojbena sablazan, koju je 
on doduše poodavno naslućivao ali koja je zapravo nadmašila sva njegova 
očekivanja. Kad bi se sreo s kojim uzbuđenim monahom, otac Pajsije počeo bi 
ga čak i koriti govoreći mu: »Takvo očekivanje da će se uskoro dogoditi nešto 
veliko prava je lakoumnost, koja je razumljiva jedino među svjetovnjacima, a 
nama je zazorna«. Ali slabo su ga slušali i otac Pajsije je to uznemireno 
zapažao, iako je i on sam (ako ćemo pravo), koliko se god ljutio na odviše 
nestrpljiva očekivanja držeći ih ispraznim i taštim, negdje potajno u sebi, u 
dubini duše, očekivao gotovo isto što i svi ti usplahireni ljudi, kao što je morao 
sam sebi priznati. Stoga su mu bili još neugodniji poneki susreti koji su 
izazivali u njemu, zbog nekih njegovih slutnji, ozbiljne dvojbe. Usred gužve u 
pokojnikovoj ćeliji primijetio je, primjerice, s gađenjem u duši (zbog čega je 
sam sebe odmah prekorio). Rakitina i monaha iz dalekog Obdorska, koji je još 
boravio u manastiru, a ocu Pajsiju su se obojica učinila odjednom nekako 
sumnjivim - iako se nisu samo oni tako doimali. Među svima onima koji su bili 
vidljivo uznemireni, monah iz Obdorska nekako se najviše vrpoljio; vrzmao se 
posvuda, na svim mjestima: svugdje se nešto raspitivao, svugdje se s nekim 
došaptavao držeći se nekako posebno tajanstveno. Izraz mu je lica bio silno 
nestrpljiv i kanda već pomalo srdit što se ono nešto tako dugo očekivano nikako 
ne događa. A što se Rakitina tiče, on je, kako se poslije pokazalo, došao tako 
rano u isposnicu po izričitom nalogu gospođe Hohlakove. Tu dobru ženu slaba 
karaktera, koja nije smjela ući u isposnicu, tek što se probudila i saznala za 
»starčevu« smrt, obuzela je odjednom tako silna radoznalost da je smjesta 
poslala u isposnicu Rakitina da sve pomno prati i odmah je, otprilike svakih 
pola sata, pismeno izvješćuje o svemu što se zbiva. Ona je Rakitina smatrala 
najpobožnijim mladim vjernikom - toliko je on znao sa svakim izaći na kraj i 
prikazati se u skladu sa svačijim željama, ako je samo vidio u tome i najmanju 
korist za sebe. Dan je bio vedar i svijetao i mnogi od pristiglih hodočasnika 
tiskali su se oko isposničkih grobova, zbijenih oko same crkve i raštrkanih 
okolo po svoj isposnici. Obilazeći isposnicu, otac Pajsije odjednom se sjeti 
Aljoše, i sjeti se da ga već dugo nije vidio, još od noćas. Tek što je pomislio na 
njega, opazi ga u najudaljenijem kutu isposnice, uz ogradu, kako sjedi na 

nadgrobnom kamenu odavno preminulog monaha, glasovitog po svojim djelima. 
Sjedio je leđima okrenut isposnici a licem ogradi, kao da se sakrio za spomenik. 
Kad mu je prišao bliže, otac Pajsije primijeti da je mladić zario lice u dlanove i 
da nijemo, ali gorko plače, da se sav trese od jecaja. Otac Pajsije postaja časkom 
pred njim. 

- Dosta, sinko dragi, dosta, prijatelju! - reče mu napokon sućutno. - Što ti 
je? Ne plači nego se raduj! Zar ne znaš da je današnji dan najveći dan njegov? 
Sjeti se samo gdje je on sad, u ovom trenutku! 

Aljoša ga pogleda otkrivši lice podbuhlo od plača, kao u malog djeteta, ali 
se umah ponovo bez riječi okrene i pokrije lice objema šakama. 


- Pa dobro, neka ti bude! - zamišljeno produži otac Pajsije. - Plači ako baš 
hoćeš, Krist ti je te suze poslao. »Tvoje suze od ganuća samo su duševno 
olakšanje i bit će na radost tvom dragom srcu« - nadoda više za se odlazeći od 
Aljoše i nježno razmišljajući o njemu. Uostalom, otišao je brže-bolje od njega 
jer je osjetio da će, gledajući ga, možda i sam zaplakati. Vrijeme je pak 
odmicalo, manastirske službe Božje i opijela redali su se jedno za drugim. Otac 
Pajsije ponovo je zamijenio oca Josifa kod lijesa i preuzeo od njega čitanje 
Evanđelja. Ali nije bilo prošlo ni tri sata po podne kad se dogodi nešto što sam 
spomenuo još na kraju prethodne knjige, nešto što nitko od nas nije očekivao i 
što je bilo toliko suprotno općem nadanju da je, ponavljam, potanka i isprazna 
priča o tom događaju ostala do dana današnjeg u živom sjećanju našeg grada i u 
svoj našoj okolici. Ovdje ću još nadodati u svoje osobno ime: gotovo da mi se 
gadi spominjati taj isprazni i sablažnjivi događaj, u biti sasvim običan i 
prirodan, dakako da bih ga najradije izostavio iz ovoga kazivanja da nije utjecao 
na tako snažan i poseban način na dušu i srce glavnog, doduše tek budućeg 
junaka ove moje pripovijesti, Aljoše, te izazvao u njemu prijelom i preokret, 
potresao mu ali i konačno učvrstio razum, za sav život i za određeni cilj. 

Nego, da se vratimo priči. Kad su još prije osvita dana položili u lijes 
»starčevo« tijelo pripravljeno za ukop i prenijeli ga u prvu prostoriju u kojoj je 
primao goste, javilo se među onima oko lijesa pitanje: treba li otvoriti prozore? 
Ali to pitanje koje je netko nabacio onako uzgred i letimice, ostalo je bez 
odgovora i gotovo nezapaženo - možda su ga zapazili tek neki od prisutnih, i to 
za se, samo zato što su smatrali da je puka besmislica očekivati da će tijelo 
takva pokojnika početi trunuti i širiti zadah oko sebe, besmislica vrijedna 
sažaljenja (ako ne i podsmijeha) koja svjedoči samo o slaboj vjeri i lakoumnosti 
onoga tko je postavio to pitanje. Jer očekivalo se nešto upravo suprotno tome. I 
gle, odmah nekako iza podneva počelo je nešto što su oni koji su ulazili i izlazili 

zapažali nijemo i za se, čak su se, očito, ustručavali bilo kome priopćiti misao 
koja im je pala na pamet, ali se oko tri sata po podne to već očitovalo toliko 
jasno i nepobitno da se ta vijest munjevito pronijela po svoj isposnici i među 
svim hodočasnicima, posjetiteljima isposnice, začas doprla i do manastira i 
izazvala zaprepaštenje svih monaha. Napokon je, u vrlo kratkom roku, stigla i u 
grad i uzbunila u njemu sve odreda, i vjernike i bezvjerce. Bezvjerci su se 
obradovali tome, a što se vjernika tiče, našlo se među njima i onih koji su se 
tome obradovali još više od samih bezvjeraca, jer »ljudi uživaju u padu čovjeka 
i sramoti njegovoj«, kao što je bio rekao sam »starac« u jednoj od svojih pouka. 
Stvar je bila u tome što se iz lijesa počeo malo-pomalo širiti mrtvački zadah, što 
dalje, to jače, a do tri sata po podne već se i odviše osjećao i neprestano sve više 
jačao. Odavno već nije bilo, niti se pamtilo u svekolikoj povijesti manastira, 
takve sablazni koja je izbila na tako grub i prostački način, koja bi u nekoj 
drugoj prigodi bila čak i nemoguća, a koja se pojavila odmah za tim događajem 
čak i među samim monasima. Tek poslije, nakon mnogo godina, neki su se naši 
razboriti monasi, prisjećajući se cijelog tog dana do u tančine, čudili i zgražali 
kako je ta sablazan tad mogla zadobiti takve razmjere. Jer i prije se događalo da 
su umirali monasi poznati po svom pravedničkom životu, monasi čija je 
pravednost bila svima pred očima, bogobojazni »starci«, i da se iz njihovih 
skromnih lijesova širio mrtvački zadah, prirodno kao i u svih mrtvaca, a da to 
nije izazvalo nikakve sablazni, niti najmanjeg uzbuđenja. Dakako da je i kod nas 
bilo odavno preminulih pojedinaca, o kojima se očuvala živa uspomena u 
manastiru, a ostaci kojih nisu, prema usmenoj predaji, pokazivali znakove 
raspadanja, što je ganutljivo i tajanstveno djelovalo na manastirsku braću i 
ostalo im u pameti kao nešto divno i čudesno, kao obećanje da će ubuduće od 
njihovih grobova poteći još veća slava, ako samo voljom Božjom dođe to doba. 
Posebice se očuvao spomen na jednog od njih koji je doživio stotinu i pet 
godina, »starca« Joba, znamenitog isposnika, koji se držao zavjeta posta i šutnje 
i koji je umro davno, još u desetim godinama ovog našeg stoljeća, pa su mu 
grob s posebnim i izvanrednim poštovanjem pokazivali svim hodočasnicima što 
su prvi put došli u manastir, tajanstveno spominjući usput neke velike nade. 
(Bijaše to onaj isti grob na kojem je otac Pajsije jutros zatekao Aljošu gdje 
sjedi.) Osim na tog davno preminulog »starca«, bila je isto tako živa uspomena i 
na »starca« Varsonofija, velikog oca jeroshimonaha, koji je umro ne tako davno 
- onog istog od kojeg je otac Zosima bio preuzeo »staraštvo« i kojeg su, za 
njegova života, svi hodočasnici koji su dolazili u manastir otvoreno smatrali 
jurodivim. O obojici se sačuvala predaja da su ležali u lijesovima kao živi i da 
su pokopani bez ikakvih znakova raspadanja, štoviše, da su im lica u lijesovima 

čak nekako i blistala. Neki su se, štoviše, dobro sjećali da im se iz lijesova širio 
nekakav miomiris. Ipak, uza sve takve uvjerljive uspomene, bilo je teško 
objasniti pravi uzrok zbog kojeg je uz lijes »starca« Zosime došlo do tako 
isprazne, ružne i neugodne pojave. Što se mene osobno tiče, rekao bih da se tu 
istodobno steklo i štošta drugo, mnogo različitih uzroka koji su zajednički tome 
pridonijeli. Jedan je od njih, recimo, bilo i ono duboko ukorijenjeno 
neprijateljstvo prema »staraštvu« kao prema štetnoj novotariji, što se još krilo u 
glavama mnogih monaha u manastiru. Najvažnija je tu, naravno, bila ona zavist 
na svetost pokojnika koja se bila toliko razvila za njegova života da se nitko nije 
usuđivao ni suprotstaviti tome. Jer, iako je pokojni »starac« predobio mnoge za 
sebe, ne toliko čudesima koliko ljubavlju, i stvorio oko sebe gotovo cijeli jedan 
svijet od ljudi koji su ga voljeli unatoč tome, ili upravo zbog toga, probudio je 
zavist mnogih prema sebi, pa je stekao i mnoge ljute neprijatelje, i javne i tajne, 
ne samo među monasima nego i među svjetovnjacima. Nikom nije, primjerice, 
učinio ništa nažao, pa ipak: »Zašto baš njega smatraju tako svetim?« Već je 
samo to pitanje, koje se svakog časa postavljalo, izazvalo najposlije silnu 
količinu neutažive kivnosti. Eto zašto ja mislim da su se mnogi, kad su osjetili 
mrtvački zadah kako se širi od njegova tijela, i to još tako brzo - jer nije bio 
prošao još ni jedan dan od njegove smrti - neizmjerno tome obradovali; baš kao 
što se i među onima koji su ga poštovali i bili mu privrženi, odmah našlo i 
takvih koji su tim zbivanjem bili tako reći povrijeđeni i osobno pogođeni. A evo 
kako su se događaji potom redali. 


Čim se počeo osjećati mrtvački zadah, moglo se već po samom držanju 
monaha što su dolazili u pokojnikovu ćeliju zaključiti zašto dolaze. Uđe tako, 
postoji časak i izađe da što prije potvrdi vijest drugima koji čekaju vani u 
svjetini. Jedni su od onih što su čekali vani turobno klimali glavama, ali drugi 
više nisu htjeli ni skrivati radost koja je jasno izbijala iz njihovih zluradih 
pogleda. I nitko ih više nije ni korio, nitko nije izustio nijedne dobre riječi, što 
je bilo čak i čudno jer je ipak većina u manastiru bila privržena »starcu«, ali je 
očito sam Gospodin tako htio da ovaj put manjina privremeno odnese pobjedu. 
Uskoro su u ćeliju počeli dolaziti kao uhode i svjetovnjaci, mahom obrazovani 
građani. Običnih je ljudi iz puka malo ulazilo, iako su se mnogi tiskali pred 
ulazom u isposnicu. Nema dvojbe da se upravo poslije tri sata pojačala navala 
svjetovnjaka, i to baš zbog te sablažnjive vijesti. Navlaš su došli i oni koji 
možda toga dana ne bi bili uopće došli niti su kanili doći, među njima i neki 
pojedinci na visokim položajima. Inače, pristojnost još nije bila na prvi pogled 
narušena, i otac Pajsije, stroga lica, čitao je i dalje naglas, odlučno i 
razgovijetno, iz Evanđelja, kao da i ne zapaža što se zbiva, iako je već dugo 

primjećivao nešto neuobičajeno. Pomalo su i do njega počeli dopirati glasovi, 
isprva posve tihi ali malo-pomalo sve glasniji i smioniji. »Vidi se da sud Božji 
nije što i ljudski!« - začuo je odjednom otac Pajsije. Ove je riječi prvi izgovorio 
jedan svjetovnjak, gradski službenik, čovjek postariji i, koliko je bilo poznato, 
vrlo pobožan, ali je zapravo glasno kazao samo ono što su monasi već dugo 
šaputali jedan drugome na uho. Oni su već poodavno iskazivali tu istu očajničku 
misao, a najgore je od svega bilo to što se nakon toga gotovo svakim časom sve 
više očitovalo i raslo nekakvo likovanje. Uskoro se, međutim, počela narušavati 
čak i sama pristojnost, i kao da su svi odjednom osjetili da imaju čak i pravo 
narušavati je. »Kako je ovo uopće moguće,« govorili su neki monasi, u prvi mah 
kao da žale zbog toga, »bio je sitan u tijelu, suhonjav, sama kost i koža, pa otkud 
sad ovakav zadah?« 


- »Znači da je Bog baš htio na nešto upozoriti!« dodavali su brže-bolje 
drugi, a njihovo se mišljenje prihvaćalo odmah i bez pogovora. Isto su tako 
tvrdili da je, doduše, prirodno da se pojavio zadah kao i kod svakog preminulog 
grešnika, ali da se bar pojavio ipak kasnije, barem nakon dvadeset i četiri sata, a 
ne tako brzo. »Ovaj je pretekao prirodu«. Tu ne može biti ništa drugo posrijedi 
nego Bog i prst Providnosti. Htio je ljude opomenuti. Ovo je mišljenje ostavilo 
počeo se suprotstavljati nekim klevetnicima tvrdeći da »nije uvijek baš tako« i 
da nema u pravoslavlju dogme prema kojoj tijela pravednika ne bi smjela 
istrunuti, nego da je to tek izdvojeno mišljenje, te da se i u arhipravoslavnim 
zemljama, primjerice na Atosu, ne uznemiruju mnogo zbog mrtvačkog zadaha 
niti se tamo tjelesno neraspadanje smatra glavnim znakom veličine pravednika, 
nego boja njihovih kostiju. Kad im tijela odleže već mnogo godina u zemlji, pa 
čak i istrunu u njoj, te »ako kosti onda budu žute kao vosak, to je onda 
najvažniji znak da je Gospodin uzveličao pokojnog pravednika; a ako nisu žute 
nego crne, to znači da ga Gospodin nije udostojio slave - eto kako je na Atosu, 
Svetoj Gori, gdje se čuva pravoslavlje od davnih vremena i u najsjajnoj čistoti« 
- završio je otac Josif. Ali riječi poniznog oca nisu ostavile nikakav dojam nego 
su čak izazvale i podrugljive prigovore: »Sve je to puka učenost i novotarije, ne 
vrijedi ni slušati« - zaključili su monasi za se. »Kod nas je sve po starome; 
koliko sad ima tih novotarija, zar da se na sve njih ugledamo?« - dodavali su 
drugi. »Mi nismo imali ništa manje svetih otaca od njih. Oni tamo žive pod 
Turcima pa su sve pozaboravljali. Kod njih se i pravoslavlje već odavno 
zamutilo, a nemaju ni zvona.« Otac Josif se ojađeno povukao, pogotovo što ni 
sam nije svoje mišljenje iskazao osobito odlučno, kao da ni sam ne vjeruje 
onome što govori. Ali se uznemirio jer je naslutio da počinje nešto ružno i da 

čak i sama neposlušnost diže glavu. Malo-pomalo su, za ocem Josifom, utihnuli 
i svi drugi razboriti glasovi. Nekako se sve tako steklo da su se svi oni koji su 
voljeli pokojnog »starca« i s ganutljivom poslušnošću prihvaćali instituciju 
»Sstaraštva«, odjednom strašno prepali nečega i, susrećući se, samo bojažljivo 
zagledali jedan drugome u lice. A neprijatelji su »staraštva«, kao tobožnje 
novotarije, ponosito digli glave. »Od pokojnoga “starca Varsonofija ne samo 
što se nije širio zadah, nego se osjećao miomiris« - zlurado su podsjećali - »ali 
on to nije zaslužio “staraštvom'* nego svojom pravednošću«. Uskoro zatim osuli 
su po nedavno preminulom »starcu« kojekakve prigovore, pa čak i optužbe: 
»Nije dobro naučavao; naučavao je da je život velika radost, a ne skrušena 
poniznost« - govorili su neki od onih najnedotupavnijih. »Poveo se za novom 
modom, nije priznavao materijalni oganj u paklu« -dometali su drugi, još 
nedotupavniji od onih prvih. »Nije se strogo držao posta, dopuštao je sebi 
slastice, jeo je slatko od višanja uz čaj, jako ga je volio, a slale su mu ga 
gospođe. Zar je za isposnika čaj?« - govorili su neki zavidnici. » Visoko je dizao 
nos,« ogorčeno su se prisjećali oni najzluradiji. »Smatrao je sam sebe svecem, 
pred njim su padali na koljena, a on je to primao kao nešto što mu pripada.« - 
»Zlorabio je tajnu ispovijedi« - dodavali su pakosnim šaptom najljući protivnici 
»staraštva«, pa i oni najstariji i u pobožnosti najstroži monasi, pravi isposnici 
koji su položili zavjet šutnje, koji su za pokojnikova života bili ušutjeli, sad su 
odjednom otvorili usta, što je bilo samo po sebi strašno, jer su njihove riječi 
snažno utjecale na mlade i još kolebljive monahe. Sve je to pomalo slušao i gost 
iz Obdorska, mali monah iz Svetog Silvestra, duboko uzdišući i klimajući 
glavom: »Ma vidi se da je otac Ferapont jučer imao pravo!« - mislio je u sebi, a 
tad se iznenada pojavi i sam otac Ferapont, baš kao da je došao izazvati još veću 
pomutnju. 


Već sam spomenuo da je on malokad izlazio iz svoje drvene ćelijice iza 
pčelinjaka, da ni u crkvu nije redovito dolazio i da su mu kao jurodivom gledali 
kroz prste, bez obzira na propise kojih se nije držao. Ali, istini za volju, gledali 
su mu kroz prste i zato što nisu mogli drukčije. Jer tako velikog isposnika koji 
se držao zavjeta posta i šutnje i danonoćno se molio (čak bi i klečeći zaspao) 
bilo je čak i nekako zazorno neprestano sputavati općim propisima kad ih se 
sam nije htio pridržavati. »On je svetiji od svih nas i trapi se više nego što 
zahtijevaju propisi,« govorili su monasi, »a što ne ide u crkvu, to znači da sam 
najbolje zna kad treba ići, jer on ima svoje propise.« Da izbjegnu vjerojatnim 
prigovorima i sablazni oca Feraponta, ostavljali su ga radije na miru. »Starca« 
Zosimu, kao što je bilo već svima poznato, otac Ferapont nikako nije trpio. A 
sad je, eto, odjednom doprla i do njega, do njegove ćelije, vijest da »sud Božji 

nije ipak što i ljudski, i da je čak pretekao prirodu«. Zacijelo je prvi dotrčao do 
njega da mu tu vijest javi gost iz Obdorska, koji ga je jučer posjetio i otišao od 
njega zgrožen. Spomenuo sam već isto tako da je otac Pajsije, koji je postojano i 
nepokolebljivo stajao i čitao nad lijesom, iako nije mogao čuti ni vidjeti što se 
zbiva izvan ćelije, ipak u srcu nepogrešivo naslutio sve ono glavno, jer je 
poznavao svoju sredinu kao svoj džep. Nije bio zbunjen i očekivao je bez straha 
sve što se još može dogoditi prateći oštrim pogledom što će se izleći iz tog 
nemira koji je bio predvidio. Tad mu iznenada zapara uši neobična buka u 
hodniku, koja je očito već narušila kućni red. Vrata se širom otvore i na njima se 
pojavi otac Ferapont. Iza njega se, kao što se moglo nazreti, pa čak i jasno 
vidjeti iz ćelije, okupilo oko ulaznih stuba mnogo monaha koji su ga dopratili, a 
bilo je među njima i svjetovnjaka. Pratioci ipak nisu ušli u ćeliju niti se popeli 
na stube, nego su zastali i čekali da vide što će reći i učiniti otac Ferapont, jer su 
naslutili, obuzeti čak i stanovitim strahom, uza svu svoju drzovitost, da on nije 
došao ovamo bez razloga. Zastavši na pragu, otac Ferapont podigne uvis ruke, a 
ispod desnice mu se pojave prodorne i radoznale oči gosta iz Obdorska, koji 
jedini nije odolio, zbog prevelike radoznalosti, da ne potrči uza stube za ocem 
Ferapontom. Svi su ostali, osim njega, naprotiv, čim su se vrata bučno širom 
otvorila, još više uzmaknuli iz nenadana straha. Podigavši ruke uvis, otac 
Ferapont se prodere: 


- Izgoneći izgonim! - i odmah počne, okrećući se redom na sve četiri 
strane svijeta, križati zidove i sva četiri kuta u ćeliji. 


Taj njegov postupak odmah su shvatili njegovi pratioci, jer su znali da on 
uvijek tako radi, kamo god dođe, i da neće sjesti ni riječi izustiti prije nego što 
istjera iz prostorije nečistu silu. 

- Sotono, izlazi, Sotono, izlazi! - ponovio je uz svako križanje. - Izgoneći 
izgonim! - prodere se ponovo. Bio je u svojoj gruboj mantiji potpasan užetom. 
Ispod konopljane košulje virila su mu gola prsa obrasla sijedim dlakama. Bio je 
bos. Čim je uzeo mahati rukama, počele su se tresti i zveketati teške verige što 
ih je nosio pod mantijom. Otac Pajsije prestane čitati i stupi preda nj kao da 
nešto iščekuje. 

- Zašto si došao, časni oče? Zašto kršiš red? Zašto buniš smjerno stado? - 
prozbori napokon gledajući ga strogo. 

- Radi česa si došo? Šta išteš? U šta vjeruješ? - vikne otac Ferapont 
ponašajući se kao jurodivi. - Poteko sam da izgnam vaše ovdašnje goste, 
vragove pogane. Gledam je 1 ih se puno nakotilo dok mene nije bilo. Pomest ću 
ih brezovom metlom. 


- Nečastivog izgoniš, a možda mu i sam služiš? - odvažno nastavi otac 
Pajsije. - I tko uopće može za sebe reći: »Svet sam«? Zar ti, oče? 


- Pogan sam, a ne svet. U fotelju neću sjest i neću da mi se klanjaju ko 
idolu! - zagrmi otac Ferapont. - Danas ljudi upropašćuju svetu vjeru. A taj vaš 
sveti pokojnik - obrati se on svjetini upirući prstom u lijes - nije priznavao 
vragove. Purgativ je propisivao protiv njih. Zato su se i nakotili kod vas ko 
pauci po zakucima. A danas je i on počeo zaudarat. U tome vidimo veliku 
opomenu Gospodnju. 


To se jednom doista bilo dogodilo za života oca Zosime. Jednom se 
monahu počeo u snu javljati nečastivi, a na kraju i na javi. Kad je on to u 
velikom strahu priznao »starcu«, ovaj mu je savjetovao neka se neprekidno moli 
i strogo drži posta. Pošto mu ni to nije pomoglo, posavjetovao mu je da ne 
prekida post i molitvu, ali da uzme još jedan lijek. Nad tim su se mnogi tada 
sablažnjavali i govorili među sobom klimajući glavama, a najviše otac 
Ferapont, koga su neki opadači odmah izvijestili o toj »neobičnoj« odredbi 
»starčevoj« u ovako posebnom slučaju. 

- Izlazi, oče! - zapovjednički reče otac Pajsije. - Ne sude ljudi, već Bog. 
Možda je pred nama ovdje »opomena« koju nismo kadri shvatiti ni ti ni ja, niti 
itko drugi. Izlazi, oče, i ne buni stado! - odlučno ponovi. 


- Postova se nije držo prema svom monaškom činu, otud i opomena. To je 
bar jasno, a skrivat je to grijeh! - nikako se nije htio smiriti zanesenjak u svojoj 
mahnitoj revnosti. - Na slatkiše se polakomio, gospoje su mu ih donosile u 
džepovima, čajem se sladio, trbuhu ugađo, nabijo ga slasticama, a pamet oholim 
mislima... Zato se i osramotio... 

- Lakoumne su te riječi tvoje, oče! - povisi glas i otac Pajsije. - Divim se 
tvom postu i tvom pustinjaštvu, ali su ti riječi lakoumne, kao da ih je izrekao 
mlad svjetovnjak, nepostojan i nezreo. Izlazi, oče, zapovijedam ti - zagrmi na 
kraju i otac Pajsije. 

- I oću! - odvrati otac Ferapont, donekle kanda zbunjen ali svejednako 
ogorčen. - Vi učene glave! Od silne pameti uznosite se nad mojom neznatnošću! 
Došo sam vamo neuk, a i ono malo što sam znao zaboravio sam, sam Gospodin 
Bog spasio me, ovako sićušnog, od vaše premudrosti... 


Otac Pajsije stajao je pred njim i uporno čekao. Otac Ferapont pošuti i 
odjednom, rastuživši se i pritisnuvši desni dlan na obraz, izusti otežući i motreći 
lijes preminulog »starca«: 


- Sutra će nad njim pjevat »Pomoćnika i pokrovitelja« - divan kanon, a 

nada mnom će, kad krepam, otpjevat samo »Koju slast u životu«, malu 
stihiru!?"!- reče turobno i plačno. - Ponijeli ste se i uzoholili, pusto je ovo 
mjesto! - prodere se odjednom kao sumanut i, odmahnuvši rukom, naglo se 
okrene i brže siđe niz ulazne stube. Svjetina koja je dolje čekala uskomeša se; 
jedni su odmah pošli za njim, a drugi su se zadržali jer je ćelija bila svejednako 
otvorena. Otac Pajsije izašao je ustopice za ocem Ferapontom i zastao na vrhu 
stuba. Ali razjareni starac još nije bio gotov: pošto je odmakao dvadesetak 
koraka, iznenada se opet okrene prema suncu što je zalazilo, pa podigne uvis 
obje ruke i stropošta se na zemlju kao pokošen vičući iz sveg glasa: 


- Moj je Gospod pobijedio! Isukrst je pobijedio sunce na zalasku! - 
pomamno vikne, padne ničice na zemlju i zajeca na sav glas kao malo dijete, 
tresući se sav od plača i šireći ruke po zemlji. Tad svi pohrle do njega, razlegnu 
se povici i drugi uzvrate plačem... Sve ih spopala nekakva pomama. 


- Eto tko je svet! Eto tko je pravedan! - odjeknu sad već posve slobodni 
uzvici. - Eto tko bi trebalo da bude »starac« - dodavali su drugi već ogorčeno. 


- Neće on u »starce«... Sam će odbiti... neće on da služi toj prokletoj 
novotariji... neće on oponašati njihove budalaštine - učas prihvate drugi glasovi. 
Teško je bilo predvidjeti kako bi se to završilo da nije u tom trenu odjeknulo 
zvono pozivajući na službu Božju. Svi se odjednom uzmu križati. Ustane i otac 
Ferapont i, ograđujući se na sve strane znakom križa, pođe u svoju ćeliju ne 
osvrćući se više za sobom. I dalje je nešto vikao ali sad već posve nesuvislo. Za 
njim potrči svega nekolicina, a većina se počne razilaziti hitajući na službu 
Božju. Otac Pajsije prepusti čitanje ocu Josifu i siđe niza stube. Njega nisu 
mogli pokolebati povici zanesenjaka, ali jasno oćuti kako mu se srce odjednom 
sneveseli i rastuži. Zastane i upita sam sebe: »Otkud ova moja tuga od koje mi 
je duh klonuo?« U čudu začas shvati da ta njegova nenadana tuga potječe očito 
od sasvim sitnog i posebnog razloga: u svjetini koja se tiskala pred ulazom u 
ćeliju opazio je bio, među svima onima koji su se uznemirili, i Aljošu. Sjeti se 
kako je, čim ga je ugledao, oćutio u srcu nekakvu bol. »Zar je moguće da mi je 
taj mladić tako prirastao srcu?« - upita se u čudu. Upravo u tom trenutku Aljoša 
je prolazio mimo njega, kao da nekud hita, ali ne put crkve. Pogledi im se 
susretnu. Aljoša brže odvrati pogled i obori ga na zemlju, a otac Pajsije dosjeti 
se po samom mladićevu držanju kakva se velika promjena u ovom času zbiva u 
njemu. 


- Zar si se i ti pokolebao? - uzvikne odjednom otac Pajsije. - Zarsiitis 
malovjernima? - nadoda turobno. 


Aljoša zastane i nekako neodređeno zirne na oca Pajsija, ali opet brže- 

bolje odvrati pogled od njega i obori ga na zemlju. Stajao je porebarke ali se 
nije okrenuo prema onome koji mu je postavio pitanje. Otac Pajsije pomno ga je 
motrio. 

- A kamo se žuriš? Zvoni na večernju - reče mu opet, ali mu Aljoša ni ovaj 
put ne odgovori. - Da ne napuštaš možda isposnicu? Zar bez pitanja, bez 
blagoslova? 


Aljoši se odjednom lice iskrivi od osmijeha, čudan, vrlo čudan pogled baci 
na oca koji mu je zadao to pitanje, na onoga kojem ga je na samrti povjerio bivši 
njegov učitelj, bivši gospodar njegova srca i uma, njegov voljeni »starac«, i 
odjednom, bez odgovora, kao i prije, odmahne rukom kao da ne mari ni za 
pristojnost, i pođe hitrim koracima prema izlaznim vratima isposnice. 

- Vratit ćeš se ti još! - prošapće otac Pajsije gledajući za njim tužno i 
začuđeno. 


lI 


TAKAV JEDAN TRENUTAK 


Dakako da se otac Pajsije nije prevario kad je zaključio da će se njegov 
»dragi dečko« vratiti u manastir; štoviše, možda je proniknuo (iako ne potpuno 
ali svakako oštroumno) u pravi smisao Aljošina duševnog raspoloženja. Ipak, 
moram otvoreno priznati da bi i meni bilo vrlo teško jasno izložiti pravi smisao 
tog čudnog i neodređenog trenutka u životu meni tako dragog i još tako mladog 
junaka moje pripovijesti. Na bolno pitanje oca Pajsija upućeno Aljoši: »Zar si i 
ti s malovjernima?« - dakako da bih mogao odlučno odgovoriti umjesto Aljoše: 
»Ne, nije on s malovjernima«. Dapače, posrijedi je bilo nešto sasvim suprotno: 
sva je njegova smućenost proistekla upravo odatle što je duboko vjerovao. Ali 
smućen je bio, o tom nema dvojbe, i ta je smućenost bila toliko bolna da je i 
poslije, čak i mnogo kasnije, držao da mu je taj tužni dan bio jedan od najtežih i 
najsudbonosnijih dana u životu. Ako me otvoreno pitate: »Pa zar su ga zbilja sva 
ta tuga i sav taj nemir mogli obuzeti samo zato što je “starčevo' tijelo, umjesto 
da odmah počne ljekovito djelovati, stalo, naprotiv, prije vremena trunuti?« 
odgovorit ću vam bez okolišanja: »Jest, doista je tako!« Jedino što bih zamolio 

čitatelja da se ne žuri previše ismijavati čisto srce mog mladog junaka. Ja sam 
ne samo što ne kanim moliti za njega oproštenje niti ispričavati i opravdavati 
njegovu prostodušnu vjeru, recimo, njegovom mladošću ili slabim uspjehom u 
školi, i tako dalje, i tome slično, nego ću, štoviše, učiniti nešto suprotno i 
odlučno ustvrditi da osjećam iskreno poštovanje prema naravi njegova srca. 
Nema dvojbe da bi neki drugi mladac, koji dojmove uzima oprezno k srcu, koji 
već umije ne voljeti vatreno nego samo mlako, koji doduše neprijeporno ima 
pameti, ali za svoje godine ipak malo previše razborite (i stoga jeftine), takav bi 
mladac, kažem, izbjegao ono što se dogodilo mom Aljoši, ali u stanovitim je 
prigodama zaista dostojnije predati se nekom zanosu, makar i nerazumnom, ali 
zanosu koji je potekao iz velike ljubavi, nego mu se nikako ne predati. Pogotovo 
u mladosti jer je vječito i odviše razborit mladac nepouzdan i ne vrijedi mnogo - 
tako bar ja mislim! »Ali,« uzviknut će vjerojatno razumni ljudi, »ne može svaki 
mladac vjerovati u takve predrasude a vaš mladac ne može biti uzor svima 
ostalima!« Na to ću i opet odgovoriti: jest, moj je mladac vjerovao, sveto i 
nepokolebljivo vjerovao, ali svejedno ne molim da mu se oprosti. 


Eto vidite, premda sam ustvrdio (možda malo brzopleto) da ne kanim 
ništa objašnjavati niti se ispričavati i pravdati svog junaka, uviđam da ponešto 
ipak treba objasniti da bi se moglo razumjeti moje daljnje kazivanje. Evo što ću 
reći: nije riječ o čudima. Nije bilo posrijedi lakoumno i nestrpljivo očekivanje 
čudesa. I nisu tada Aljoši bila potrebna čudesa radi trijumfa nekakvih uvjerenja 
(o tom nema ni govora), niti radi nekakve prijašnje, unaprijed stvorene ideje 
koja bi imala što prije trijumfirati nad nekom drugom idejom - ma ne, nipošto: 
tu je, u svemu tome, i nadasve, na prvom mjestu, stajao pred njim lik, jedino lik 
- lik njegova voljenog »starca«, lik onoga pravednika kojeg je duboko poštovao 
i malne obožavao. To baš i jest ono što se sva ljubav koja se krila u njegovu 
mladom i čistom srcu prema »svima i svakome«, u to vrijeme i cijele protekle 
godine, na mahove usredotočivala, možda i nepravilno, uglavnom na jedno 
jedino stvorenje, bar u najsnažnijim zanosima srca - na njegova voljenog, netom 
preminulog »starca«. To je stvorenje, istinabog, toliko dugo stajalo pred njim 
kao neprijeporan ideal da sva njegova mlada snaga i sve njegove težnje nisu ni 
mogle a da ne streme isključivo prema tom idealu, tako da je na časove čak i 
zaboravljao »sve i svakoga«. (Poslije se i sam prisjetio kako je tog tegobnog 
dana bio posve zaboravio na brata Dmitrija, zbog koga se prethodnog dana bio 
onoliko brinuo i tugovao; zaboravio je i odnijeti Iljušečkinu ocu onih dvjesta 
rubalja, što je također prethodnog dana onako žarko želio učiniti.) Ipak mu nisu 
bila potrebna čudesa nego samo neka »viša pravda«, koja je, po njegovu 
mišljenju, bila narušena, što ga je ovako bolno i nenadano pogodilo u srce. I 

koje čudo što je ta »pravda«, prema Aljošinu očekivanju, već zbog samog toka 
zbivanja poprimila oblik čudesa kojima se nadao od praha svoga obožavanog 
nekadašnjeg učitelja? Pa, tako su mislili i očekivali i svi ostali u manastiru, čak 
i oni čijoj se pameti Aljoša divio, primjerice sam otac Pajsije, pa je i Aljoša, ne 
opterećujući se nikakvim dvojbama, zaodjenuo u svoje snove u taj isti oblik kao 
i svi ostali. Odavno je već tako bilo u njegovu srcu, u ovu godinu dana života u 
manastiru srce mu se već bilo naviklo da to očekuje. Ali za pravdom je žudio, za 
pravdom, ne samo za čudesima! I eto, onaj koji je, prema njegovim nadanjima, 
trebalo da se uzvisi iznad svih na svijetu - taj je isti, umjesto slave koja mu 
pripada, iznenada oboren i osramoćen! Zbog čega? Tko ga je na to osudio? Tko 
je mogao tako presuditi? To su sve bila pitanja koja su učas izmučila njegovo 
neiskusno i nevino srce. On nije mogao podnijeti bez osjećaja uvrede, čak i bez 
ogorčenja u srcu, što je najpravedniji među pravednicima izvrgnut takvoj 
podrugljivoj i pakosnoj sprdnji lakoumne rulje koja je neusporedivo niža od 
njega. Dobro, neka i nije bilo čuda, neka se i nije dogodilo ništa čudesno što bi 
opravdalo ono što se neposredno očekivalo, ali zašto je moralo doći do ove 
sramote, zašto je dopuštena ova bruka, čemu to ubrzano truljenje koje je 
»preteklo prirodu«, kao što su govorili pakosni monasi? Čemu ta »opomena« 
nad kojom svi oni zajedno s ocem Ferapontom likuju, i zašto oni misle da imaju 
čak i pravo da tako zaključuju? Gdje je Providnost i njezin prst? Zašto je sakrila 
svoj prst u »najodsudnijem trenutku« (mislio je Aljoša), kao da je i sama 
poželjela da se pokori slijepim, nijemim, nemilosrdnim prirodnim zakonima? 
Eto zbog čega je Aljoši krvarilo srce. Dakako da je tu u prvom redu, kako 
već rekoh, bio lik koji je on volio više od svega na svijetu, a koji je sad bio 
»osramoćen«, pače »obeščašćen«! Možda je to roptanje mog mladog junaka bilo 
lakoumno i nerazumno; ipak, i po treći put ponavljam (unaprijed se slažući da je 
i to možda od mene lakoumno): drago mi je što se moj mladi junak u ovakvu 
trenutku nije pokazao osobito razborit, jer će svaki koliko-toliko pametan 
čovjek u svoje vrijeme doći pameti, a ako čak ni u takvom iznimnom trenutku u 
mladićevu srcu nema ljubavi, kad će je onda biti? Ne želim, međutim, u ovoj 
prigodi prešutjeti i nešto prilično neobično što se, iako samo načas, javilo u 
Aljošinoj glavi u ovom za njega sudbonosnom i kritičnom trenutku. To novo 
nešto što je iskrsnulo i sinulo bijaše pomalo mučan dojam što ga je u njega 
izazvao jučerašnji razgovor s bratom Ivanom, kojeg se Aljoša neprestance 
prisjećao. Osobito sada. Ne, ne bi se moglo reći da mu je u duši bilo uzdrmano 
nešto od njegovih temeljnih, stihijskih, da tako kažem, uvjerenja. Pa ipak mu se 
neko mutno ali mučno i ružno sjećanje na jučerašnji razgovor s bratom Ivanom 
odjednom iznova probudilo u duši i sve više i više težilo da izbije na površinu. 

Kad se već bilo dobrano smrklo, Rakitin, koji je išao kroz borik od isposnice do 
manastira, odjednom opazi Aljošu kako leži pod drvetom, ničice na zemlji, 
nepomično, kao da spava. Priđe mu i zovne ga: 


- Tu si, Alekseju? Pa zar si... - reče začuđeno ali zastane i ne dovrši 
pitanje. Htio je reći: »Pa zar si dotle dotjerao?« Aljoša ga ne pogleda, ali se 
Rakitin po nekom njegovu pokretu učas dosjeti da ga on ipak čuje i razumije. - 
Ma što ti je? - nastavi se čuditi, ali mu čuđenje na licu ustupi mjesto sve 
podrugljivijem smiješku. - Čuj, tražim te već više od dva sata. Odjednom si 
nestao kao da si u zemlju propao. Ma što sad tu radiš? Kakve su to blažene 
gluposti? Ma daj me bar pogledaj... 


Aljoša podigne glavu, sjedne i nasloni se leđima na stablo. Nije plakao, ali 
mu je lice izražavalo patnju, a u pogledu se zapažala razdražljivost. Uostalom, 
nije gledao u Rakitina nego nekud u stranu. 


- Znaš da si se sasvim izmijenio u licu? Nema više ni traga od one 
nekadašnje tvoje famozne krotkosti. Jesi li se naljutio na nekoga, što ti je? Je li 
te tko uvrijedio? 


- Okani me se! - progovori najednom Aljoša svejednako ga ne gledajući, i 
umorno odmahne rukom. 


- Oho, gle ti njega! Počeo se izdirati baš kao i ostali smrtnici. A tobože 
neki anđeo! E, Aljoška, zbilja si me iznenadio, da znaš, iskreno ti velim. Ja se 
inače odavno ovdje ničemu ne čudim. Ipak sam te smatrao obrazovanim 
čovjekom... 


Aljoša ga napokon pogleda, ali nekako rastreseno, baš kao da ga još dobro 
ne razumije. 


- Pa je li to zbilja samo zato što ti je starac počeo zaudarati? Nisi valjda 
ozbiljno vjerovao da će početi čuda činiti? - uzvikne Rakitin čudom se opet 
čudeći. 

- Vjerovao sam, vjerovao, i želim vjerovati, i vjerovat ću, i što još hoćeš? 
- razdražljivo vikne Aljoša. 

- Ama baš ništa, dragoviću moj! Pa, do vraga, tome više ne vjeruje ni 
trinaestogodišnji školarac. Uostalom, baš me briga!... I zato si se sad naljutio na 
svoga Boga, pobunio si se: zaobišli vas, veliš, pri dodjeli odlikovanja, nisu vam 
za praznik dali ordenje! Eh, ala ste mi vi neki! 

Aljoša priškilji i zagleda se u Rakitina, a u očima mu iznenada nešto 
sijevne... ali ne bijaše to srdžba na Rakitina. 


340 


- Ja se ne bunim protiv svoga Boga, ja samo »ne prihvaćam njegov svijet« 
- naceri se odjednom Aljoša. 


- Kako to ne prihvaćaš svijet? - zamisli se načas Rakitin nad njegovim 
riječima. - Kakva ti je to sad opet budalaština? 


Aljoša mu ne odgovori. 
- Nego, dosta o glupostima, da prijeđemo na posao: jesi li jeo danas? 
- Ne sjećam se... čini mi se da jesam. 


- Sudeći po tvom licu, morao bi se okrijepiti. Obuzima me sažaljenje dok 
te ovako gledam. Čuo sam da noćas nisi ni spavao, da je tamo kod vas bila 
sjednica. Pa onda sva ona zbrka i strka... Bit će da si samo malo naforet!i 
okusio. Evo, imam u džepu kobasicu, ponio sam je za svaki slučaj iz grada kad 
sam pošao ovamo, samo što ti nećeš kobasicu... 


- Daj mi kobasice! 

- Oho! Tako, dakle! Znači, ovo je već pravi bunt, barikade! E, brate, te 
stvari ne treba potcjenjivati. Hajde da svratimo do mene... I ja bih malo votke 
gucnuo, strašno sam umoran. Votke se ipak ne bi usudio gucnuti... ili možda 
ipak? 

- Može i votka. 

- Gle ti njega! Pravo čudo, brate! - zapanjeno ga pogleda Rakitin. - Pa 
dobro, bilo ovako ili onako, votka ili kobasica, sve je to divno i ne smije se 
propustiti, hajdemo! 

Aljoša bez riječi ustane sa zemlje i pođe za Rakitinom. 


- Da te sad vidi brat Vanječka, ala bi se iznenadio! Uostalom, znaš li da ti 
je bratac Ivan Fjodorovič jutros odmaglio u Moskvu? 


- Znam - ravnodušno izusti Aljoša. Odjednom mu glavom promakne lik 
brata Dmitrija, ali samo promakne, i premda ga podsjeti na nešto, na nešto hitno 
što ne smije ni časka odgađati, na nekakvu dužnost, na neku strašnu obavezu, ni 
to sjećanje ne ostavi na njega nikakav dojam, ne dopre mu do srca, nego mu u 
tren oka ispari iz sjećanja i padne u zaborav. Međutim, poslije se još dugo toga 
sjećao. 

- Tvoj je bratac Vanječka rekao jednom za mene da sam ja »nedaroviti 
liberalni tikvan«. A ni ti se jednom nisi mogao suzdržati da mi ne daš na znanje 
da sam »nepošten«... Pa neka! Sad ću baš vidjeti tu vašu darovitost i poštenje 
(ove je posljednje riječi Rakitin izgovorio već šaptom za se). Uh, slušaj! - 
progovori opet glasno. - Ne idemo u manastir nego ćemo radije stazom ravno u 

grad... Hm. Morao bih usput svratiti do Hohlakove. Zamisli: pisao sam joj o 
svemu što se dogodilo i, pomisli samo, odmah mi je odgovorila pisamcem 
pisanim olovkom (ta dama strašno voli pisati pisamca) da »nipošto nije 
očekivala takav postupak od tako uglednog “starca? kao što je otac Zosima!« 
Upravo je tako napisala: »postupak«! I ona se ozlojedila; ala ste mi vi svi skupa 
neki! Čekaj malo! - iznenada opet poviče, naglo stane i, uhvativši Aljošu za 
rame, zaustavi i njega. 

- Znaš šta, Aljoška - zagleda mu se radoznalo u oči, sav pod dojmom 
iznenadne nove misli koja mu je odjednom pala na pamet. Iako se smijao, bilo 
je očito da se ustručava naglas izgovoriti tu svoju novu nenadanu misao, jer još 
nikako nije mogao povjerovati u neobično i sasvim neočekivano raspoloženje u 
kojem je zatekao Aljošu. - Aljoška, znaš kamo bi bilo najbolje da sad odemo? - 
izusti napokon bojažljivo i umolno. 


- Svejedno mi je... kamo god hoćeš. 


- Da odemo do Grušenjke, a? Hoćeš li? - izgovori naposljetku Rakitin sav 
dršćući od bojažljiva iščekivanja. 

- Pa hajdemo do Grušenjke - odmah mu spokojno odgovori Aljoša. Ali to 
je bilo toliko neočekivano za Rakitina, taj njegov tako brzi i spremni pristanak, 
da umalo što nije ustuknuo. 


- Gle, gle!... - vikne zaprepašteno, ali odjednom čvrsto uhvati Aljošu ispod 
ruke i brže-bolje ga povuče za sobom po stazi svejednako se ozbiljno 
pribojavajući da će Aljoši ponestati odlučnosti. Išli su šutke jer se Rakitin bojao 
čak i progovoriti. - Kako će se ona obradovati, kako će se obradovati... - 
promrmlja, pa opet ušuti. 


Uostalom, nije on vukao Aljošu Grušenjki da je obraduje; bio je on 
ozbiljan čovjek koji nije ništa poduzimao ako nije imao koristi od toga. Sad je 
imao dvostruki cilj, prvo, osvetnički, to jest da vidi »sramotu pravednikovu« i 
Aljošin vjerojatni »pad iz svetaca među grešnike«, u čemu je unaprijed uživao, a 
drugo, imao je pred očima i materijalni, za njega vrlo probitačni cilj o kojem će 
još biti riječi. 

»Došao je dakle i taj trenutak,« mislio je u sebi razdragano i pakosno, 
»sad ćemo zgrabit za šiju taj trenutak jer nam je baš dobro došao.« 

II 


GLAVICA LUKA 


Grušenjka je stanovala u najživljem dijelu grada, nedaleko od Trga 
saborne crkve, u kući udovice trgovca Morozova, kod koje je uzela pod najam 
omanju drvenu kuću u dvorištu. Kuća je same Morozove bila velika zidana 
jednokatnica, stara i ružna izvana; u njoj je samotnički živjela sama gazdarica, 
stara žena, sa dvije svoje nećakinje, također već postarije djevojke. Nije imala 
potrebe iznajmljivati kuću u dvorištu, ali su svi znali da ju je Grušenjki 
iznajmila (još prije četiri godine) jedino za ljubav svom rođaku trgovcu 
Samsonovu, Grušenjkinu javnom zaštitniku. Kažu da je ljubomorni starac, kad 
je svoju »štićenicu« smjestio kod Morozove, imao u prvi mah na umu staričino 
budno oko koje će paziti na vladanje nove stanarke. Ali ubrzo se pokazalo da je 
budno oko nepotrebno, pa je na kraju Morozova čak i vrlo rijetko viđala 
Grušenjku te joj naposljetku nije uopće dosađivala nikakvim nadzorom. Doduše, 
prošlo je bilo već četiri godine kako je starac doveo u tu kuću iz gubernijskog 
glavnog grada osamnaestogodišnjakinju, bojažljivu, snebivljivu, tanku, mršavu, 
zamišljenu i neveselu djevojku, a od tog je doba proteklo mnogo vode. O 
prošlosti te djevojke znalo se, uostalom, u našem gradu malo i nepotpuno; nije 
se doznalo mnogo više ni u posljednje vrijeme, pa čak ni onda kad su se već 
mnogi počeli zanimati za »krasoticu«, u što se za te četiri godine bila 
preobrazila Agrafena Aleksandrovna. Govorkalo se samo da ju je još kao 
sedamnaestogodišnjakinju netko zaveo, navodno neki časnik, i uskoro je zatim 
ostavio. Časnik je potom nekamo otputovao i poslije se negdje oženio, a 
Grušenjka je ostala osramoćena i u neimaštini. Pričalo se, uostalom, da je nju taj 
njezin starac doista izvukao iz bijede, ali da je bila iz poštene obitelji i da je 
potekla iz svećeničke sredine, da je bila kći nekog bivšeg đakona ili tako nešto. I 
eto, za te četiri godine, od osjetljive, uvrijeđene i jadne sirotice nastala je 
rumena, zaobljena ruska ljepotica, žena smiona i odrješita značaja, ponosita i 
drska, koja je znala vrijednost novcu i, onako gramzljiva, škrta i oprezna, 
uspjela na dopušten ili nedopušten način, kako su o njoj svi govorili, sama 
skucati vlastiti mali kapital. O nečemu su jedino svi bili osvjedočeni: da je do 
Grušenjke teško doći i da, osim starca, njezina zaštitnika, nije bilo nijednog 
drugog muškarca u sve te četiri godine koji bi se mogao pohvaliti njezinom 
naklonošću. To je bila nepobitna činjenica jer je bilo mnogo onih koji su 
nastojali zadobiti njezinu naklonost, pogotovo u posljednje dvije godine. Ipak, 

svi su se ti pokušaji izjalovili, a neki su se nametljivci morali na kraju povući na 
smiješan i sramotan način zbog odlučna i podrugljiva otpora karakterne mlade 
osobe. Znalo se još i to da se ta mlada osoba, napose ove posljednje godine, 
upustila u ono što se naziva »kšeftom« i da je u tom pogledu pokazala 
izvanredne sposobnosti tako da su je na kraju mnogi okrstili pravom 
Čifutkinjom. Nije da je pozajmljivala novac uz lihvarske kamate, ali se znalo, 
na primjer, da se neko vrijeme doista bila udružila s Fjodorom Pavlovičem 
Karamazovom i bavila kupovanjem mjenica u bescjenje, plaćajući po deset 
kopjejaka za rubalj a poslije na nekima od njih zaradila po rubalj na deset 
uloženih kopjejaka. Bolesni Samsonov, koji u posljednju godinu dana nije 
mogao stati na otečene noge, udovac, tiranin svojih odraslih sinova, koji je 
stekao na stotine tisuća rubalja, škrt i neumoljiv čovjek, potpao je ipak pod jak 
utjecaj svoje štićenice, koju je isprva držao na uzdi, čak je i zlostavljao i držao 
»na strogom postu«, kao što su govorili podrugljivci. Ali Grušenjka se uspjela 
emancipirati pošto ga je najprije bila uvjerila u svoju beskrajnu vjernost. Taj je 
starac, poslovan čovjek (koji je već odavno umro), bio također čelik-značaj, a 
što je najvažnije, škrt i tvrd kao kremen, i premda ga je Grušenjka zatravila tako 
da nije mogao bez nje živjeti (u posljednje je dvije godine, primjerice, odista 
tako bilo), ipak joj nije dao neki veći, znatniji kapital. Pa i da mu je zaprijetila 
da će ga ostaviti, zacijelo bi ostao neumoljiv. Ali joj je zato dao mali kapital, a 
kad se za to saznalo, i tome su se svi čudili. »Ti si i sama snalažljiva i spretna,« 
rekao joj je dajući joj oko osam tisuća, »radi sama s njima, ali znaj da osim 
dosadašnjeg godišnjeg uzdržavanja nećeš sve do moje smrti od mene ništa više 
dobiti, a ni u oporuci te neće biti.« I održao je riječ: kad je umro, sve je ostavio 
sinovima, koje je cijelog života držao kod sebe zajedno s njihovim ženama i 
djecom, kao sluge, a Grušenjku nije u oporuci ni spomenuo. Sve se to poslije 
pročulo. Ipak, savjetima kako da radi »sa svojim vlastitim kapitalom« Grušenjki 
je mnogo pomagao i upućivao je u »poslove«. Kad je Fjodor Pavlovič 
Karamazov, pošto se najprije povezao s Grušenjkom radi jednog slučajnog 
»kšefta«, neočekivano i za sama sebe na kraju zaljubio u nju preko ušiju, pače 
kao da je izgubio glavu, stari Samsonov, koji je u to vrijeme već mirisao na 
tamjan, slatko mu se smijao. Značajno je da je Grušenjka bila sa svojim starcem 
za sve vrijeme njihova poznanstva potpuno i od srca iskrena i otvorena, i to, čini 
se, jedino s njim na svijetu. Međutim, u posljednje vrijeme, kad se odjednom 
pojavio i Dmitrij Fjodorovič sa svojom ljubavlju, starac se prestao smijati. 
Naprotiv, jednom je ozbiljno i strogo posavjetovao Grušenjku: »Ako već moraš 
birati jednog od njih dvojice, između oca i sina, izaberi radije staroga, ali pod 
uvjetom da te ta stara hulja uzme za ženu, i da prije toga prepiše na tebe bar 

neki kapital. A s kapetanom se ne slizuj, od toga nećeš imati nikakve koristi!« 
Tako je od riječi do riječi rekao Grušenjki stari bludnik, koji je tada već 
predosjećao da mu je smrt za vratom. I doista je umro pet mjeseci nakon tog 
razgovora. Pripomenut ću još usput da su u našem gradu mnogi tada doduše 
znali za ružno i čudovišno suparništvo između Karamazovih, oca i sina, oko 
Grušenjke, ali da je malo tko od njih shvaćao pravu narav njezinih odnosa 
prema njima, starcu i sinu. Čak su i obje Grušenjkine služavke (pošto je već 
prohujala katastrofa o kojoj će još biti riječi) poslije svjedočile na sudu da je 
Agrafena Aleksandrovna primala Dmitrija Fjodoroviča samo iz straha, jer joj je 
navodno »prijetio da će je ubiti«. Imala je dvije služavke, vrlo staru kuharicu, 
još iz roditeljske kuće, bolesnu i nagluhu, i njezinu unuku, mlađahnu, živahnu 
dvadesetogodišnjakinju - sobaricu. Grušenjka je živjela vrlo skromno i u 
prilično oskudnim prilikama. Imala je svega tri sobe u kojima bijaše staro 
gazdaričino pokućstvo od mahagonija, u stilu dvadesetih godina. Kad su Rakitin 
i Aljoša došli k njoj, bio je već sumrak, ali sobe još nisu bile osvijetljene. Sama 
je Grušenjka ležala u salonu, na veliku, nezgrapnu, tvrdu divanu s naslonom od 
mahagonija, presvučenom kožom, davno izlizanom i već poderanom. Pod 
glavom su joj bila dva bijela pernata jastuka s kreveta. Ležala je nauznak, 
nepomično ispružena, ruku podvijenih pod glavom. Bila je lijepo odjevena, kao 
da koga očekuje, u crnoj svilenoj haljini i sa čipkanom kapicom na glavi koja joj 
je dobro pristajala; preko ramena je bila zaogrnula čipkast rubac i prikopčala ga 
masivnim zlatnim brošem. Doista je nekog očekivala, ležala je nekako tužna i 
nestrpljiva, pomalo blijeda, vrelih usana i užagrenih očiju, i nestrpljivo lupkala 
vrškom desne noge po priručju divana. Tek što su se pojavili Rakitin i Aljoša, 
nastala je stanovita uzbuna: iz predsoblja su čuli kako je Grušenjka hitro skočila 
s divana i odjednom prestrašeno povikala: 


- Tko je to? 
Ali goste je dočekala djevojka i odmah se odazvala gospodarici: 
- Manije to on, to su neki drugi, ne bojte se! 


- Što bi ovo imalo značiti? - promrmlja Rakitin vodeći Aljošu za ruku u 
salon. Grušenjka je stajala kraj divana, svejednako nekako prestrašena. Bujan 
pramen tamnosmeđe kose izvukao joj se ispod kapice i pao na desno rame, ali 
nije to opazila niti ga popravila sve dok nije malo bolje pogledala goste i 
prepoznala ih. 


- A, to si ti, Rakitka? Kako si me prepao! S kim si to? Tko je to s tobom? 
Bože, koga si to doveo! - usklikne kad prepozna Aljošu. 


- Ma daj radije reci neka donesu svijeće! - reče joj Rakitin neusiljenim 

glasom, kao da je tu ne znam kako domaći i prisan znanac, pa ima čak i pravo 
zapovijedati u kući. 

- Svijeće... naravno, svijeće... Fenja, donesi mu svijeću... E, baš si pogodio 
kad ćeš ga dovesti! - uzvikne opet pokazujući glavom na Aljošu, pa se okrene 
zrcalu i počne brže-bolje objema rukama popravljati kosu. Reklo bi se da je 
nečim nezadovoljna. 


- Zarti nije pravo? - upita je Rakitin spreman da se odmah uvrijedi. 


- Uplašio si me, Rakitka, eto što je - okrene se nasmiješena Grušenjka 
Aljoši. - Ne boj se ti mene, dragi moj Aljoša, strahovito sam ti se obradovala, 
goste moj neočekivani! Nego, ti si me, Rakitine, prepao: pomislila sam već da je 
Mitja upao u kuću. A znaš, maloprije sam ga prevarila i izmamila od njega 
časnu riječ da mi vjeruje, a slagala sam mu. Rekla sam mu da odlazim Kuzmi 
Kuzmiču, mom starome, i da ću ostati kod njega cijelu večer, da ćemo do kasno 
u noć brojiti novce. Jer svakog tjedna odlazim k njemu jedanput na cijelu večer 
da mu sredim račune. Zaključamo se: on kucka na računaljci, a ja sjedim i 
zapisujem u knjige jer jedino meni vjeruje. I Mitja je povjerovao da ću ostati 
tamo, a ja se, eto, kod kuće zaključala i sjedim, čekam jednu poruku. Kako vas 
je Fenja uopće pustila u kuću? Fenja, Fenja! Trkni do vanjskih vrata, otvori ih i 
pogledaj okolo nije li kapetan gdjegod? Možda se sakrio i vreba, strašno ga se 
bojim! 

- Nema nikog, Agrafena Aleksandrovna, maloprije sam pogledala, svakog 
časa odlazim i izvirujem kroz rupicu, i sama se tresem od straha. 


- A jesu li, Fenja, kapci na prozorima zatvoreni? I zastore treba spustiti, 
ovako, vidiš! - I sama spusti teške zastore. - Inače će odmah na svjetlo naletjeti. 
Tvog se brata, Mitje, Aljoša, danas bojim. 

Grušenjka je govorila glasno. Ipak, premda je bila uznemirena, bila je 
kanda i u nekom zanosu. 

- A zašto se danas toliko bojiš Mitenjke? - priupita je Rakitin. - Rekao bih 
da se inače njega ne bojiš, jer on bar pleše kako ti sviraš. 

- Pa kažem ti da očekujem neke vijesti, takvu jednu vijest koja zlata 
vrijedi, pa mi Mitenjka sad zbilja ne treba. A sve bih rekla da mi nije ni 
povjerovao da ću ostati kod Kuzme Kuzmiča. Bit će da sad čuči tamo u vrtu kod 
Fjodora Pavloviča i mene vreba. A ako je tamo zasjeo, onda neće valjda, hvala 
Bogu, doći ovamo! A stvarno sam bila skoknula do Kuzme Kuzmiča, Mitja me i 
otpratio tamo, rekla sam mu da ću se zadržati do ponoći, pa neka svakako dođe 
po mene prije ponoći da me doprati kući. Kad je otišao, posjedila sam kod 

staroga desetak minuta, pa onda opet trk ovamo, uh, što sam se bojala - trčala 
sam da ga ne sretnem. 


- A što si se tako dotjerala? Kakva ti je to zgodna kapica? 


- Kako si ti, Rakitine, znatiželjan! Kažem ti da očekujem jednu vijest. Ako 
stigne, skočit ću i poletjet ću i više me nećete vidjeti. Zato sam se i dotjerala da 
budem spremna. 


- A kamo ćeš to odletjeti? 
- Ako budeš previše znao, brzo ćeš ostarjeti. 


- Gleti nje! Sva sja od radosti... Nikad te još nisam takvu vidio. Uparadila 
se kao da će na bal - razgledaše je Rakitin. 


- Baš se ti u balove razumiješ! 
- Ati se razumiješ? 


- Ja sam bar vidjela kako to izgleda. Preklani je Kuzma Kuzmič ženio sina 
pa sam gledala s galerije kako plešu. Ma što ću ja s tobom, Rakitka, tu 
razgovarati kad je ovdje preda mnom ovakav knez! To je pravi gost! Aljoša, 
dragoviću, gledam te i ne vjerujem sama sebi; Bože, otkud ti kod mene? Da ti 
pravo kažem, nisam ti se ni u snu nadala, pa ni prije nisam uopće vjerovala da bi 
mi mogao doći. Iako nije baš pravi čas, strašno mi je drago što si tu! Sjedi na 
divan, evo ovamo, tako, vidiš, mjeseče moj mladi! Zbilja, još nikako da se 
snađem... Eh, Rakitka, da si ga bar jučer ili prekjučer doveo!... Ali dobro je i 
ovako. Možda je čak i bolje da si sad došao, u ovakvom trenutku, nego 
prekjučer... 


I nestašno sjedne do Aljoše na divan, uza nj, i zagleda se upravo ushićeno 
u njega. Doista joj je bilo drago, nije lagala kad je to govorila. Oči su joj gorjele 
a usne se smiješile, ali dobroćudno i veselo. Aljoša nije čak ni očekivao takav 
dobrodušan izraz na njezinu licu... Do jučer ju je malokad viđao i stekao je loše 
mišljenje o njoj, a jučer ga je strašno pogodio onaj njezin pakosni i podmukli 
ispad uperen protiv Katerine Ivanovne, pa se sad nije mogao načuditi što je sad 
pred njim jedno sasvim drugo i neočekivano stvorenje. Koliko god ga tištali 
njegovi osobni jadi, i nehotice se pomno zagledao u nju. Sve njezine manire kao 
da su se od jučer također znatno promijenile nabolje: nije gotovo uopće bilo one 
jučerašnje sladunjavosti u govoru, onih maznih i namještenih kretnji... sve je na 
njoj bilo jednostavno, prostodušno, pokreti joj bili hitri, neposredni, povjerljivi, 
iako je bila neobično uzbuđena. 

- Bože, stvarno, što se sve danas ne događa! - zacvrkuće ona opet. - Ni 
sama ne znam, Aljoša, zašto sam ti se ovoliko obradovala. Da me pitaš, ne bih ti 

znala reći. 


- E, tobože ne znaš zašto si mu se toliko obradovala? - podsmjehne joj se 
Rakitin. - A što si me onda stalno salijetala: dovedi mi ga, dovedi! Morala si 
ipak imati neku namjeru s njim. 


- Prije sam stvarno imala izvjesnu namjeru, ali je to prošlo, nije više 
vrijeme za to. Nego, da vas počastim! Popravila sam se, Rakitka! Ma daj sjedi i 
ti, Rakitka, što stojiš? A, već si sjeo? Neće bome Rakitka zaboraviti na sebe. Eto 
vidiš, Aljoša, gle ga kako sjedi tu pred nama i uvrijeđen je što nisam prvo njemu 
ponudila da sjedne. Uh, osjetljiv je taj moj Rakitka, osjetljiv! - nasmije se 
Grušenjka. 

- Ne ljuti se, Rakitka, danas sam dobra. A što si ti, Aljoša, tako neveseo, 
da se ne bojiš možda mene? - i pogleda ga u oči veselo se osmjehujući. 

- Nesretan je. Nije promaknut - dubokim će glasom Rakitin. 

- Kako promaknut? 

- »Starac« mu počeo zaudarati. 


- Kako zaudarati? Što melješ gluposti, sigurno misliš na nešto ružno. Šuti, 
budalo! Smijem li ti, Aljoša, sjesti na koljena, evo, ovako? - I ona odjednom 
skoči na noge i, smijući se, sjedne mu na koljena, kao mačka što se mazi, i 
nježno ga desnom rukom zagrli. - Razveselit ću ja tebe, dečko moj pobožni! Ma 
zbilja, smijem li ti bar malo posjediti na koljenima, ne ljutiš se? Ako nećeš, u 
redu! 

Aljoša je šutio. Sjedio je mirno, bojao se pomaknuti, i čuo je kako mu ona 
veli: »Ako nećeš, u redu!« ali joj ništa nije odgovorio, kao da je sav obamro. 
Ipak nije osjećao ono što je, recimo, očekivao ili zamišljao Rakitin, koji ga je 
pomno motrio sa svog mjesta. Velika duševna bol progutala je bila sve druge 
osjećaje koji su mu se mogli javiti u srcu, i da je samo mogao u tom času izvesti 
načistac što osjeća, dosjetio bi se i sam da trenutačno nosi na sebi najtvrđi oklop 
protiv svake sablazni i napasti. Pa ipak, uza svu mutnu nesvjesnost svoga 
duševnog stanja i uza sav jad koji ga je tištao, i nehotice se čudio jednom novom 
i čudnom osjećanju što mu se rađalo u srcu: ova žena, ova »grozna« žena, ne 
samo što nije izazivala u njemu više onaj strah, strah koji se prije budio u njemu 
pri svakoj pomisli na žene, ako je uopće pomišljao na njih, nego, naprotiv, ova 
je žena, koje se bojao više od svih ostalih, što mu sad sjedi na koljenima i grli 
ga, budi sad u njemu sasvim drukčije, neočekivano i posebno osjećanje, 
osjećanje nekakve neobične, velike i bezazlene radoznalosti, i sve to bez ikakve 
bojazni, bez trunka nekadašnjeg straha - to je bilo ono glavno, i tome se i 

nehotice čudio. 


- Ma dosta ste brbljali gluposti - vikne Rakitin - radije nam daj šampanjca, 
znaš i sama da mi ga duguješ! 

- Zaista mu dugujem. Ja sam mu, Aljoša, povrh svega, obećala za tebe i 
šampanjac ako te dovede. Na sunce šampanjac, i ja ću ga piti! Fenja, Fenja, 
donesi nam šampanjac, onu butelju koju nam je Mitja ostavio, daj je brže amo! 
Iako sam škrta, otvorit ću butelju, ali ne za tebe, Rakitka, ti si šaka jada, nego, 
on je knez! I premda mi je sad duša nečim drugim ispunjena, neka bude, popit 
ću s vama, baš mi se lumpa! 


- Ma kakav ti je to sad trenutak, i kakvu to »vijest« očekuješ, ako smijem 
pitati, ili je to možda tajna? - radoznalo je opet upita Rakitin trudeći se svim 
silama da pokaže kako se uopće ne obazire na njezino neprestano peckanje. 

- Nije nikakva tajna, a i sam znaš što je - odjednom će zabrinuto 
Grušenjka okrećući glavu prema Rakitinu i odmičući se malko od Aljoše, iako 
mu je i dalje sjedila na koljenima i grlila ga. - Oficir mi dolazi, Rakitine, onaj 
moj oficir! 

- Čuo sam da dolazi, ali zar je već tako blizu? 


- Sad je u Mokrom i poslat će mi odande glasnika, tako mi je sam javio, 
maloprije sam dobila pismo od njega. I eto, sad sjedim i čekam glasnika. 


- Gle, gle! A zašto je u Mokrom? 
- Ma duga je to priča, a i dosta si čuo. 
- A što će sad Mitenjka... ajoj! Zna li on za to ili ne zna? 


- Kako bi znao? Ništa ne zna! Kad bi znao, ubio bi me. Ali ja se sad toga 
uopće ne bojim, ne bojim se sad njegova noža. Šuti, Rakitka, ne spominji mi 
Dmitrija Fjodoroviča: srce mi je sve iskidao. Ma neću sad o svemu tome ni da 
mislim. Evo, o Aljošečki mogu misliti, gledam sad njega... Ma nasmiješi mi se, 
dragoviću, razveseli se, osmjehni se mojoj gluposti, mom radovanju... Aha, evo, 
osmjehnuo se, osmjehnuo! Gle ga samo kako me umiljato gleda. A ja sam, 
Aljoša, stalno mislila da se ti ljutiš na mene zbog onog prekjučer, zbog one 
gospojice. Kučka sam bila, ništa drugo... Samo ipak je dobro što je onako ispalo. 
I ružno je bilo, i dobro je bilo - zamišljeno se odjednom nasmiješi Grušenjka, a 
u smiješku joj iznenada zatitra nešto okrutno. - Mitja mi je pričao kako je 
poslije vikala: »Treba nju korbačem!« Grdno sam je uvrijedila. Pozvala me k 
sebi, htjela me predobiti za se, osvojiti svojom čokoladom... Baš je dobro što je 
tako ispalo - osmjehne se ponovo. - A ja sam se stalno bojala da si se ti 
naljutio... 

- Ma to je zbilja istina - odjednom se ozbiljno začudi Rakitin. - Pa ona se 
tebe, Aljoša, stvarno boji, pileta takvog! 

- On je samo za tebe, Rakitka, pile, znaš... zato što ti nemaš savjesti, pa to 
ti je! A ja ga, vidiš, volim svom dušom, pa to ti je! Vjeruješ li ti, Aljoša, da te 
volim svom dušom? 

- Eh, bestidnice jedna! Pa to ona tebi, Alekseju, izjavljuje ljubav! 

- Pa šta onda, volim ga. 

- A oficir? A vijest iz Mokroga što zlata vrijedi? 

- Ono je jedno, a ovo drugo. 

- Eto ti ženske logike! 

- Ne ljuti me, Rakitka - gorljivo nastavi Grušenjka. - Ono je jedno, a ovo 
drugo. Ja Aljošu volim na drugi način. Istina je, Aljoša, da sam prije imala neke 
druge namjere s tobom. Ja sam ti zločesta, ja sam ti neobuzdana, ali onda opet 
ponekad gledam na tebe, Aljoša, kao na svoju savjest. I sve mislim: »Ala sad taj 
negdje prezire mene gaduru!« I prekjučer sam tako mislila kad sam dojurila 
ovamo od gospojice. Odavno sam ja tebe, Aljoša, zapazila, i Mitja to zna, rekla 
sam mu. Eto, vidiš, Mitja to razumije. Vjeruj mi, Aljoša, zbilja, koji put kad te 
pogledam, postidim se, stidim se sama sebe... A kako sam to uopće počela 
misliti na tebe, i kada, ne znam, ne sjećam se... 

Dođe Fenja i stavi na stol pladanj s otčepljenom bocom i tri natočene čaše. 

- Evo nam i šampanjca! - vikne Rakitin. - Stvarno si ti, Agrafena 
Aleksandrovna, uzbuđena i izbezumljena. Još ćeš i zaplesati kad popiješ čašu 
šampanjca. E-eh, ni to nisu znali uraditi kako treba - nadoda razgledajući 
šampanjac. - U kuhinji je stara natočila čaše, a ova je opet donijela bocu bez 
čepa, i još toplu. Ali popit ćemo i ovako. 

Priđe stolu, uzme čašu, ispije je nadušak i natoči sebi ponovo. 

- Na šampanjac se zbilja rijetko naleti - reče oblizujući se. - Hajde, Aljoša, 
hvataj se čaše, iskaži se! A za što ćemo piti? Za rajske dveri? Uzmi, Gruša, i ti 
čašu, popij i ti za rajske dveri! 

- Ma kakve to rajske dveri? 

Uzela je čašu. Aljoša je dohvatio svoju, otpio gutljaj i vratio čašu na stol. 

- Ne, bolje će biti da ne pijem! - mirno se osmjehne. 

- A što si se onda hvalio? - vikne Rakitin. 

- E, kad je tako, neću ni ja - prihvati Grušenjka - a i ne pije mi se. Popij ti, 


Rakitka, sam svu tu bocu. Ako bude Aljoša, onda ću i ja. 

- Kakve su sad to teleće nježnosti? - naruga im se Rakitin. - A sjedi mu na 
koljenima! Njega more, recimo, jadi, ali što je tebi? On se pobunio protiv svoga 
Boga, htio je čak i kobasicu smazati... 

- Kako to? 

- »Starac« mu je danas umro, »starac« Zosima, svetac. 


- Umro je »starac« Zosima! - usklikne Grušenjka. - Bože, a ja nisam ni 
znala! - Pobožno se prekriži. - Bože, pa šta ja ovo radim, ja njemu sjedim na 
koljenima! - trgne se odjednom sva prestravljena, učas skoči s Aljošinih koljena 
i sjedne opet na divan. Aljoša se začuđeno zagleda u nju, a lice mu se odjednom 
nekako ozari. 


- Rakitine - progovori on iznenada glasno i odlučno - ne rugaj mi se da 
sam se pobunio protiv svoga Boga. Ne želim biti kivan na tebe, pa budi i ti malo 
bolji prema meni. Ja sam izgubio blago kakvo ti nikad nisi imao, i zato mi ne 
možeš sad suditi. Pogledaj radije nju: jesi li vidio kako se smilila na me? Kad 
sam dolazio ovamo, mislio sam da ću naići na zlu dušu - nešto me samo vuklo 
ovamo jer sam bio podao i zao, a našao sam iskrenu sestru, našao sam pravo 
blago - dušu koja voli... Smilila se maloprije na me... Agrafena Aleksandrovna, 
o tebi govorim. Ti si mi ovog časa vratila dušu. 


Aljoši zadršću usne i ponestane mu daha. Ušuti. 
- Rekao bih da te je već spasila! - pakosno se nasmije Rakitin. 
- A znaš li ti da te je ona zapravo htjela progutati? 


- Stani, Rakitka! - skoči odjednom Grušenjka na noge. - Šutite obojica! 
Sad ću vam ja sve reći: ti, Aljoša, šuti zato što me od takvih tvojih riječi 
spopada stid jer sam ja opaka, a ne dobra - toliko da znaš! A ti, Rakitka, šuti 
zato što lažeš. Bavila sam se ja doduše tom podlom mišlju da ga progutam, ali 
sad lažeš, sad više nije tako... i da te više nisam čula, Rakitka! 


Sve je ovo Grušenjka izgovorila neobično uzbuđeno. 


- Gle samo kako ovo obadvoje mahnitaju! - prosikće Rakitin gledajući ih 
oboje u čudu. - Kao da su poludjeli, baš kao da sam dospio u ludnicu. 
Raspekmezili se jedno nad drugim, još malo pa će i proplakati! 

- Pa i hoću, pa i hoću! - potvrdi Grušenjka. - Rekao je da sam mu sestra, i 
to mu nikad neću zaboraviti! Samo znaš šta, Rakitka, iako sam ja opaka, dala 
sam nekome glavicu luka. 


- Kakvu glavicu luka? Uh, do vraga, stvarno su pošašavili! 

Rakitin se čudom čudio njihovu zanosu, bio je uvrijeđen i ljutio se, iako je 
morao shvatiti da se u njih oboje u isti mah steklo sve ono što im je moglo 
potresti duše kao malokad u životu. Međutim, Rakitin je umio vrlo dobro 
shvatiti sve što se ticalo njega samog, ali je vrlo teško shvaćao osjećaje i 
čuvstva svojih bližnjih - djelomice zbog svoga mladenačkog neiskustva, a 
djelomice i zbog silne sebičnosti. 


- Evo vidiš, Aljošečka - iznenada se Grušenjka nervozno nasmije 
obraćajući se Aljoši - pohvalila sam se pred Rakitinom da sam dala glavicu 
luka, a pred tobom se neću hvaliti, tebi ću to isto ispričati s drugom namjerom. 
To je samo priča, ali lijepa priča, čula sam je dok sam još bila dijete od svoje 
Matrjone koja sad služi kod mene kao kuharica. Slušaj kako je to bilo: »Živjela 
jedna žena, zla i opaka, i umrla. Za sobom nije ostavila nijedno dobro djelo. 
Dograbili je vragovi i bacili u ognjeno jezero. A njezin anđeo-čuvar stoji i misli: 
kad bih se bar mogao sjetiti nekog njezina dobra djela pa da kažem Bogu! I sjeti 
se on i veli Bogu: ona je, veli, jednom u vrtu iščupala glavicu luka i dala je 
nekoj prosjakinji. A Bog mu odgovori: uzmi sad ti, veli, tu istu glavicu luka i 
dobaci je njoj u jezero, neka se uhvati za nju i drži, pa ako je izvučeš iz jezera, 
nek ide u raj, a ako luk pukne, nek ostane tamo gdje jest. Otrči anđeo do žene, 
pruži joj luk i veli: na, hvataj, ženo, i drži se dobro. I počne je oprezno izvlačiti, 
i samo što je nije izvukao, ali su se drugi grešnici u jezeru, kad su vidjeli kako je 
on izvlači, uhvatili za nju ne bi li se i oni izvukli. A kako je žena bila zla i 
opaka, počela se ritati i derati: “Mene vuče, a ne vas, ovo je moj luk, a ne vaš!? 
Tek što je ona to izgovorila, luk pukne i prekine se. A žena opet padne u jezero i 
gori u njemu i dan-danas. A anđeo zaplače i ode.« Eto, Aljoša, to je ta priča, 
naučila sam je napamet jer sam upravo ja ta zla i opaka žena. Pred Rakitinom 
sam se pohvalila da sam dala luk prosjakinji, ali tebi ću drukčije reći: za cijelog 
svog života dala sam samo jedan jedini luk, to je jedino dobro djelo koje sam 
učinila. I zato me nemoj, Aljoša, više hvaliti, nemoj misliti da sam dobra, ja 
sam zla i opaka, a ako me budeš hvalio, postidjet ćeš me. Još ću se ja pokajati. 
Čuj, Aljoša, toliko sam te željela domamiti ovamo i toliko sam salijetala 
Rakitku, da sam mu obećala dvadeset i pet rubalja ako te dovede! Stani, 
Rakitka, čekaj malo! 


I hitrim koracima priđe stolu, otvori ladicu, izvuče novčanik i izvadi iz 
njega novčanicu od dvadeset pet rubalja. 


- Kakve gluposti! Kakve gluposti! - uzvikivaše osupnuti Rakitin. 


- Evo uzmi, Rakitka, što sam ti dužna, nećeš sad valjda odbiti kad si sam 
tražio. 


I dobaci mu novčanicu. 


- Pazi da ne bih odbio! - dubokim će glasom Rakitin, očito zbunjen, ali 
junački prikrivajući stid. - Ovo će mi baš dobro doći, zašto uopće postoje budale 
nego da pametan čovjek ima od njih koristi? 

- Ma daj šuti, Rakitka, ništa od ovoga što ću sad reći nije za tvoje uši. 
Sjedi tamo u kut i šuti, ionako nas ne voliš pa radije šuti! 

- A zašto bih vas i volio? - odbrusi joj Rakitin ne prikrivajući više srdžbu. 

Novčanicu od dvadeset i pet rubalja strpao je bio u džep i doista se 
postidio pred Aljošom. Računao je da će nagradu dobiti poslije, tako da Aljoša i 
ne zna, pa se sad od stida i naljutio. Do ovog je trenutka smatrao da je uputno ne 
protusloviti previše Grušenjki, bez obzira na njezino bockanje, jer se vidjelo da 
ona ima nad njim neku vlast. Ali sad se napokon rasrdi i vikne: 


- Čovjek voli nekog zbog nečega, a čime ste me to vas dvoje zadužili? 
- Ati voli ni za šta, kao što Aljoša voli. 
- A kako on to tebe voli, i čime ti je on to pokazao da tako dižeš nos? 


Grušenjka je stajala nasred sobe i govorila vatreno, a u glasu joj zazvuče 
histerični tonovi. 


- Šuti, Rakitka, ništa ti ne razumiješ o nama! I da se nisi usudio govoriti 
mi ubuduće ti, to ti ne dopuštam, i otkud ti samo ta drskost, da mi je znati? Sjedi 
tamo u kut i šuti, kao moj lakaj. A sad ću, Aljoša, jedino tebi reći pravu istinu, 
da vidiš kakva sam ja niškoristi! Ne govorim ovo Rakitki, nego tebi. Htjela sam 
te upropastiti, Aljoša, to je živa istina, čvrsto sam to bila naumila. Toliko sam to 
željela da sam Rakitku podmitila novcem da te dovede. A zašto sam to toliko 
željela? Ti, Aljoša, ništa nisi znao, okretao si glavu od mene, prođeš mimo mene 
i oboriš oči, a ja sam tebe dosad sto puta pogledala, i kod svih se raspitivala za 
tebe. Tvoje mi je lice ostalo u srcu: »On mene prezire,« mislim u sebi, »neće 
čak ni da me pogleda!« Na kraju me obuzelo takvo neko osjećanje da sam se 
sama sebi čudila: a što se ja bojim toga dečka? Čitava ću ga progutati i 
nasmijati se. Stvarno sam se ozlojedila. Vjeruješ li da ovdje nitko ne smije reći, 
pa ni pomisliti da Agrafeni Aleksandrovnoj dolazi s nekim lošim namjerama; 
imam samo jednog starca, vezana sam za njega i prodana, Sotona nas je vjenčao, 
ali zato - nemam nikog drugog! Ipak, gledajući tebe, odlučila sam: ovoga ću 
progutati. Progutat ću ga i nasmijat ću se. Vidiš li kakva sam opaka kučka, a ti si 
me nazvao sestrom! Evo, sad je došao onaj moj zavodnik, pa samo sjedim i 
čekam vijesti. A znaš li ti što je meni bio taj zavodnik? Prošlo je pet godina 
kako me ovamo doveo Kuzma - samo sam tu sjedila i zazirala od ljudi, da me 

nitko ne vidi i ne čuje, onako tanka i glupa, sjedim i ridam, po cijele noći ne 
spavam, i mislim si: »A gdje li je sad onaj moj zavodnik? Bit će da me s nekom 
drugom ismijava, i sve mislim, samo da mi ga je vidjeti, sresti gdjegod, pa da 
mi za sve ono plati, krvavo plati!« Noću zarijem glavu u jastuk i plačem i sve to 
preglavljujem u glavi, namjerno kidam sama sebi srce, kivnošću ga napajam i 
šapćem: »Uh, kako će mi platiti, krvavo platiti!« Koji put i vrisnem u mraku. A 
kad odjednom pomislim da mu neću ništa učiniti, a da me on sad ismijava, ili je 
možda sasvim zaboravio na mene i ne sjeća me se više, svalim se s kreveta na 
pod, zaplačem od nemoći i tresem se sva, tresem se tako do svitanja. Ujutro 
ustanem ljuća od pseta, najradije bih cijeli svijet progutala. A onda sam, šta 
misliš, počela zgrtati pare, postala sam nemilosrdna, udebljala se - misliš da 
sam se opametila, a? Ma nisam, nitko to ne vidi i ne zna na cijelom svijetu, jer 
čim padne mrak, opet ležim isto onako kao kad sam bila curetak, prije pet 
godina, ležim tako koji put, škrgućem zubima i po svu noć plačem: »Uh, kako 
ću ga, uh, kako ću ga!« - jednako si mislim. Jesi li čuo sad sve ovo? I što ćeš sad 
pomisliti o meni kad ti kažem: prije mjesec dana dobijem iznenada to pismo: 
dolazi mi on, obudovio je, i želi se vidjeti sa mnom. Bože, dah mi se presjekao, 
ali odjednom pomislim: doći će i fućnut će, zovnut će me i ja ću dopuziti do 
njega kao prebijeno pseto koje je nešto skrivilo! Mislim tako i sama sebi ne 
vjerujem: »Hoću li zbilja biti tako kukavna da otrčim pred njega ili neću?« I 
takav me bijes spopao na samu sebe i drži me cijelog ovog mjeseca, još gore 
nego ono prije pet godina. Vidiš li sad, Aljoša, kako sam goropadna, kako sam 
bijesna, rekla sam ti svu istinu! S Mitjom sam se zabavljala samo da ne otrčim 
do onoga. Šuti, Rakitka, nije na tebi da mi sudiš, nisam tebi sve ovo govorila. 
Sve do vašeg dolaska ovdje sam ležala, čekala, razmišljala, o sudbini svojoj 
odlučivala, nikad nećete znati što mi se sve zbivalo u srcu. Da, Aljoša, reci onoj 
svojoj gospojici neka se ne ljuti zbog onoga prekjučer!... Nitko na cijelom 
svijetu ne zna kako mi je sada, niti može znati... Možda ću još danas ponijeti 
nož sa sobom, nisam se još odlučila... 

Pošto je izgovorila te posljednje »žalosne« riječi, Grušenjka odjednom 
nije više izdržala, nije dovršila što je htjela reći, nego je pokrila lice rukama, 
svalila se na divan, zarila glavu u jastuke i zajecala kao malo dijete. Aljoša 
ustane i priđe Rakitinu. 

- Miša - reče mu - ne ljuti se! Uvrijedila te je, ali se nemoj ljutiti. Jesi li 
čuo što je rekla? Ne može se od ljudske duše toliko zahtijevati, treba biti 
milosrdniji... 


Aljoša je izgovorio te riječi iz nekakve neodoljive pobude. Morao je na 

neki način izraziti ono što mu je na srcu, i zato se obratio Rakitinu. Da nije bilo 
Rakitina, progovorio bi sam sa sobom. Ali Rakitin ga tako podrugljivo pogleda 
da Aljoša naglo ušuti. 

- Tebi je puna glava tog tvog »starca« pa si sad udario njime po meni, 
Aljošenjka, čovječuljče Božji! - skreše mu Rakitin smješkajući se kivno. 

- Ne rugaj se, Rakitine, ne podsmjehuj se, ne spominji pokojnika: on je bio 
iznad svih ljudi na zemlji! - vikne Aljoša plačnim glasom. - Ne govorim ti kao 
sudac, nego kao zadnji od optuženih. Što sam ja prema njoj? Išao sam ovamo da 
propadnem, i govorio sam u sebi: »Neka, neka!« Toliko sam bio malodušan, a 
ona je, nakon pet godina patnji, čim joj je prvi čovjek došao da joj kaže nešto 
iskreno, sve oprostila, sve zaboravila i plače! Vratio joj se njezin zavodnik, zove 
je, i ona mu sve oprašta i sva radosna hrli do njega, i neće ponijeti nož, neće! 
Ne, ja nisam takav. Ne znam, Miša, jesi li ti takav, ali ja nisam! Ja sam danas, 
maloprije, naučio tu lekciju... Ona je u svojoj ljubavi iznad nas... Jesi li ikad 
prije od nje čuo ovo što nam je ispripovjedila? Ne, nisi; da si čuo, onda bi već 
davno bio sve shvatio... i ona druga koju je ona prekjučer uvrijedila, treba da joj 
oprosti! I oprostit će joj ako dozna... a doznat će... Ova se duša još nije smirila, 
treba je poštedjeti... u toj se duši možda krije pravo blago... 


Aljoša ušuti jer mu je ponestalo daha. Koliko god bio razjaren, Rakitin ga 
je gledao u čudu. Nikad nije od tihog Aljoše očekivao ovakve tirade. 


- Gle ti ovog advokata! Ma jesi li se to ti u nju zaljubio, što li? Agrafeno 
Aleksandrovna, naš se isposnik stvarno u tebe zaljubio, uspjela si! - vikne i 
drzovito se nasmije. 

Grušenjka podigne glavu s jastuka i pogleda Aljošu smiješeći se ganutim 
smiješkom što joj je iznenada zasjao na licu podbuhlom od prolivenih suza. 

- Ostavi ga na miru, kerubine moj, vidiš kakav je, baš si se pravome 
obratio! Ja sam te već, Mihaile Osipoviču - okrene se Rakitinu - htjela zamoliti 
za oproštenje što sam te izgrdila, ali sad opet neću. Aljoša, hodi k meni, sjedi 
ovamo - pozove ga smiješeći se radosno - eto, tako, vidiš, lijepo sjedi ovdje i 
reci mi - uhvati ga za ruku i zagleda mu se u lice smiješeći se - reci mi: volim li 
ja onoga, ili ne volim? Volim li ja tog čovjeka koji me uvrijedio, ili ne volim? 
Prije nego što ste vi došli, ležala sam ovdje u mraku i stalno ispitivala svoje 
srce: volim li ja njega, ili ne volim? Presudi ti umjesto mene, Aljoša, kucnuo je 
čas, kako ti odlučiš, tako će i biti. Da mu oprostim, ili ne oprostim? 

- Pa već si mu oprostila - odgovori joj Aljoša smiješeći se. 

- Pa i jesam, zaista - zamišljeno će Grušenjka. - Kako je kukavno ovo 

moje srce! Za moje kukavno srce! - dohvati iznenada sa stola čašu, ispije ju 
nadušak, digne je uvis i tresne svom snagom o pod. Caša se razbije i zazveči. 
Nekakva okrutna crta zatitra joj na usnama. 


- A možda mu i nisam još oprostila - reče nekako prijeteći i zagleda se u 
pod kao da razgovara sama sa sobom. - Možda se srce tek sprema oprostiti. Još 
ću se ja ogledati sa svojim srcem. Ja sam ti, znaš, Aljoša, strašno zavoljela ove 
svoje petogodišnje suze... Možda sam samo svoju pretrpljenu uvredu zavoljela, 
a ne njega! 

- E, ne bih mu volio biti u koži! - prosikće Rakitin. 

- I nećeš, Rakitka, nikad mu nećeš biti u koži. Ti ćeš meni, Rakitka, 
papuče šiti, eto za kakav ću te posao iskoristiti, a ovakvu kao ja nećeš ti nikad 
vidjeti... A možda neće ni on... 


- Ni on? A što si se onda tako dotjerala? - pakosno je pecne Rakitin. 


- Ne prigovaraj mi, Rakitka, što sam se ovako obukla, ne poznaješ ti još 
dobro moje srce! Ako mi se prohtije, razderat ću ovu haljinu, smjesta ću je 
razderati, ovog časa - vikne zvonkim glasom. - Ne znaš ti, Rakitka, zašto sam se 
ja ovako dotjerala. Možda ću izaći pred njega i reći mu: »Jesi li me vidio kad 
ovakvu, ili još nisi?« Pa on me ostavio kad mi je bilo sedamnaest godina, 
ostavio je tanku, sušičavu plačljivicu. Pa ću onda sjesti do njega, očarat ću ga, 
raspalit ću ga i reći ću mu: »Vidiš li kakva sam sada, ali ostat ćeš praznih šaka, 
milostivi gospodine, neka ti rastu zazubice, ali brk nećeš omastiti!« Eto zašto 
sam se, možda, Rakitka, ovako dotjerala - dovrši Grušenjka smijući se zlobno. - 
Bijesna sam, Aljoša, goropadna. Razderat ću ove haljine, unakazit ću samu sebe, 
svoju ljepotu, opržit ću sama sebi lice i isparati ga nožem, pa ću krenuti u 
prošnju. Ako mi se prohtije, ne idem nikamo i nikome, a ako mi se prohtije - 
sutra ću Kuzmi poslati sve što sam od njega dobila, i sve njegove novce, i bit ću 
do kraja života nadničarka!... Misliš, Rakitka, da neću to učiniti, da se neću 
usuditi? Hoću, hoću, mogu ja i odmah to učiniti, samo me nemojte dražiti... a 
onoga ću otjerati, pokazat ću mu šipak, neće mene taj vidjeti! 

Ove je posljednje riječi izgovorila histerično i na sav glas, ali opet nije 
izdržala, pokrila je lice rukama, zarila glavu u jastuk i opet se sva zatresla od 
plača. Rakitin ustane i reče: 


- Vrijeme je da krenemo, kasno je, neće nas pustiti u manastir. 

Grušenjka u tren oka skoči na noge. 

- Pa valjda nećeš još otići, Aljoša? - usklikne osupnuto i ojađeno. - Ma što 
mi to sad radiš: sve si probudio u meni i izmučio me, a noć je opet preda mnom, 

i opet ću ostati sama! 

- Pa neće valjda noćiti kod tebe? Ako baš hoće, neka ga! Ja mogu i sam 
otići! - zagrižljivo se našali Rakitin. 

- Šuti, opaka dušo! - razjareno mu dovikne Grušenjka. - Nikad nisam od 
tebe čula onakve riječi kakve mi je on izgovorio. 

- Ašto ti je to rekao? - srdito progunđa Rakitin. 

- Ne znam ja, nemam pojma, nemam pojma što je rekao, ali ga je srce 
razumjelo, srce mi je uzdrmao... On me prvi, jedini požalio, pa to ti je! Zašto 
mi, kerubine, nisi prije dolazio? - iznenada padne preda nj na koljena, sva 
izbezumljena. - Ja sam cijelog života čekala nekog takvog kao što si ti, znala 
sam da će doći takav netko i da će mi oprostiti. Vjerovala sam da će i mene, 
gaduru, netko zavoljeti, ne samo zato da me osramoti!... 

- Ma što sam ja to uopće učinio? - odvrati Aljoša smiješeći se ganuto, 
nagne se nad nju i nježno je uhvati za ruke. - Luk sam ti dao, samo jedan mali 
luk, ništa više!... 

Rekavši to, i sam zaplače. Uto se u hodniku iznenada razlegne buka, netko 
uđe u predsoblje; Grušenjka skoči prestravljena na noge. U sobu upadne Fenja 
vičući na sav glas: 

- Gospojo, draga moja gospojo, stigo je glasnik! - uzvikne veselo, sva 
zadihana. - Poslali su po vas tarantas iz Mokrog, tu je kočijaš Timofej sa svojom 
trojkom, sad baš mijenjaju konje... Pismo, pismo, gospojo, evo vam pismo! 

U ruci je držala pismo, a za sve vrijeme dok je vikala, mahala je njime po 
zraku. Grušenjka joj istrgne pismo iz ruke i prinese svijeći. Bijaše to kratko 
pisamce, svega nekoliko redaka, pa ga u tren oka pročita. 


- Zove me! - vikne sva blijeda, a lice joj se iskrivi od bolna osmijeha. - 
Fućnuo je! Puzi, psetance! 

Ali samo je još časak stajala kao da se dvoumi; odjednom joj krv udari u 
glavu i obraze oblije rumenilo. 

- Idem! - uzvikne odjednom. - Pet mojih godina! Zbogom! Zbogom, 
Aljoša, pala je odluka o mojoj sudbini... Odlazite, odlazite, odlazite sad svi od 
mene, da vas više ne vidim!... Odletjela je Grušenjka u novi život... Ne spominji 
me ni ti, Rakitka, po zlu. Možda u smrt odlazim! Uh! Baš kao da sam pijana. 

Iznenada ih ostavi i otrči u spavaću sobu. 

- E, sad joj više nije do nas! - promrndža Rakitin. - Hajdemo, možda će 
opet početi ta ženska vriska, već su mi dojadili ti plačni krici... 

Aljoša je makinalno pustio da ga izvede iz kuće. U dvorištu je stajao 
tarantas, isprezali su konje, motali se okolo s fenjerom u ruci, tumarali. Kroz 
otvorene vratnice uvodili su odmorne konje. Ali tek što su Aljoša i Rakitin sišli 
niz ulazne stube, otvori se prozor Grušenjkine spavaće sobe i ona zvonkim 
glasom dovikne još za Aljošom: 


- Aljošečka, pozdravi svoga brata Mitenjku i reci mu neka me ne 
spominje, zlotvorku svoju, po zlu. I reci mu još u moje ime: »Grušenjka je 
dopala podlaca, a ne tebe, plemenita čovjeka!« I još mu reci da ga je Grušenjka 
voljela sat vremena - i neka se do kraja života sjeća tog jednog jedinog sata, to ti 
je, reci mu, Grušenjka poručila da pamtiš do kraja života!... 

Dovrišila je te riječi glasom punim jecaja. I zalupila prozorom. 


- Hm, hm! - izusti Rakitin smijući se. - Dotukla ti je bracu Mitenjku i još 
mu zapovijeda da je se sjeća do kraja života. Kakva krvoločnost! 


Aljoša mu ništa ne odgovori, kao da ga nije ni čuo; hodao je brzo uz 
Rakitina, baš kao da mu se strašno žuri; bio je kanda zanesen i makinalno je 
koračao. Rakitina odjednom nešto štrecne, baš kao da mu je tko prstom dirnuo u 
živu ranu. Nipošto se nije ovome nadao kad je vodio Aljošu do Grušenjke; 
dogodilo se nešto sasvim suprotno od onoga što je priželjkivao. 

- Taj je njezin oficir Poljak - produži suzdržanim glasom. - A nije više ni 
oficir, služio je kao carinik u Sibiru, tamo negdje na kineskoj granici, mora da je 
neka bijeda od Poljaka. Kažu da je ostao bez posla. Načuo je da je Grušenjka 
skucala neki kapital pa se vratio - eto, u tom grmu leži zec. 


Aljoša kao da ga i opet nije čuo. Rakitin izgubi strpljenje: 

- Šta je, obratio si grešnicu? - nasmije se pakosno Aljoši u brk. - Bludnicu 
si izveo na pravi put? Istjerao si iz nje sedam vragova, a? Eto, to su ta naša 
čudesa kojima smo se donedavno toliko nadali! 


- Prestani, Rakitine! - oglasi se ojađeni Aljoša. 

- Ato ti mene sad zbog onih dvadeset pet rubalja »prezireš«? Prodao sam, 
misliš, pravog prijatelja? Samo što ti nisi Krist, a ja nisam Juda. 

- Ah, Rakitine, vjeruj mi da sam na to i zaboravio - uzvikne Aljoša. - Ti si 
me tek sad sam na to podsjetio... 

Ali Rakitin se najposlije do kraja razbjesni. 


- Ma vrag vas odnio sve skupa! - prodere se odjednom. - I što sam se 
uopće, do vraga, spetljao s tobom! Neću više da znam za tebe. Idi dalje sam, eto 
ti puta! 


I naglo skrene u drugu ulicu i ostavi Aljošu sama u mraku. Aljoša izađe iz 
grada i udari preko polja put manastira. 


IV 


KANA GALILEJSKA 


Za manastirske pojmove bilo je već vrlo kasno kad je Aljoša stigao u 
isposnicu; vratar ga je pustio unutra na poseban ulaz. Odbilo je bilo već deset 
sati - vrijeme općeg odmora i mira nakon za sve tako uzbudljiva dana. Aljoša 
bojažljivo otvori vrata i uđe u »starčevu« ćeliju u kojoj je sad bio njegov lijes. U 
ćeliji nije bilo nikog osim oca Pajsija koji je sam nad lijesom čitao Evanđelje, i 
mladog iskušenika Porfirija koji je, umoran od noćašnje besjede i današnje 
strke, spavao u susjednoj prostoriji tvrdim mladenačkim snom. Iako je čuo kad 
je Aljoša ušao, otac Pajsije nije čak ni bacio pogled na njegovu stranu. Aljoša se 
zaputi u kut desno od vrata, klekne i počne moliti. Duša mu je bila prepuna, ali i 
nekako mutna, nijedan se osjećaj nije jasno isticao, naprotiv, jedan je potiskivao 
drugi u nekakvom tihom, jednoličnom kolopletu. Međutim, srce mu je bilo 
radosno, a on se, začudo, nije tome ni čudio. Opet je vidio pred sobom taj lijes i 
u njemu potpuno pokrivenog, njemu dragog pokojnika, ali u duši mu nije bilo, 
kao jutros, one plačljive, bolne, mučne žalosti. Kad je ušao, pao je najprije na 
koljena pred lijesom kao pred svetinjom, a u glavi mu je i u srcu sjala radost. 
Jedan je prozor u ćeliji bio otvoren, zrak bijaše svjež i prohladan. »Bit će da je 
zadah postao još jači kad su odlučili otvoriti prozor,« pomisli. Ali ni ta pomisao 
na mrtvački zadah, koja mu se još domaloprije činila užasna i sramotna, nije 
izazvala u njemu onu prijašnju tugu i nezadovoljstvo. Tiho se počeo moliti, ali 
uskoro i sam osjeti da se moli zapravo mehanički. U duši su mu promicali 
odlomci misli, palili se kao zvjezdice i učas se gasili da ustupe mjesto drugima, 
ali mu je zato u duši vladalo nešto cjelovito, umirljivo, bio je potpuno svjestan 
toga. Na mahove bi se počeo usrdno moliti, silno je želio zahvaljivati i voljeti... 
Ali, čim bi se počeo moliti, prešao bi u mislima na nešto drugo, zamislio bi se i 
zaboravio i na molitvu i na ono što ga je prekinulo u molitvi. Počeo je slušati što 
otac Pajsije čita, ali, onako umoran, malo-pomalo je zadrijemao... 


- »Treći dan poslije toga bijaše svadba u Kani Galilejskoj« - čitao je otac 
Pajsije - »a bila je ondje i majka Isusova. Na svadbu bijaše pozvan i Isus 
zajedno sa svojim učenicima.« 


»Svadba? Što je to... svadba...« prohuja kao vihor u glavi Aljošinoj. »I ona 
je sretna... otišla je na pir... Ne, nije ponijela nož sa sobom, nije ga ponijela... To 
je bila samo “teška* riječ... Ali... teške riječi treba svakako opraštati. Teške 
riječi tješe dušu... bez njih bi ljudima bili i jadi preteški. Rakitin je skrenuo u 
pokrajnju ulicu. Dok god Rakitin bude mislio na pretrpljene uvrede, uvijek će 
skretati u pokrajnju ulicu... A put... put je širok, ravan, svijetao, kristalan, a na 
njegovu kraju sja sunce... A?... šta to čita?« 


- »... Kad nestade vina, reče Isusu njegova majka: “Nemaju vina'...« - 
slušao je dalje Aljoša. 

»Ah, da, to sam prečuo, a nisam htio prečuti, volim to mjesto: To je Kana 
Galilejska, prvo čudo... Ah, to čudo, ah, to drago čudo! Nije Krist poslao žalost 
nego radost ljudima kad je prvi put učinio čudo, pomogao je ljudima da se 
raduju... “Tko ljude voli, taj voli i njihovu radost...? To je pokojnik svakog časa 
ponavljao, to mu je bila jedna od glavnih misli... Bez radosti se ne može živjeti, 
kaže Mitja... Da, Mitja... Sve što je istinito i lijepo uvijek je puno sveopćeg 
praštanja - ito je on govorio...« 

- »?...Što hoćeš ti od mene, ženo? - odvrati joj Isus. - Nije još došao moj 
čas*. Nato majka njegova reče slugama: “Što vam god rekne, učinite. *« 


»Učinite... Radost, radost siromašnim, vrlo siromašnim ljudima... Dakako 
da su bili siromašni kad im je čak i na svadbi ponestalo vina... Uostalom, 
povjesničari pišu da je oko Genezaretskog jezera i u svim tamošnjim mjestima 
živjelo tada najsiromašnije pučanstvo kakvo se samo može zamisliti... A znalo 
je i drugo veliko srce drugog velikog stvorenja koje je tamo bilo, majke 
njegove, da on nije došao samo radi toga da ostvari svoj veliki pothvat, nego da 
je njegovu srcu blisko i obično, bezazleno veselje posve neukih, neukih i 
priprostih stvorenja koja su ga ljubazno pozvala na svoju ubogu svadbu. “Nije 
još došao moj čas? - veli on blago se smiješeći (sigurno se krotko nasmiješio)... 
I zaista, nije on valjda radi toga sišao na zemlju da umnožava količinu vina na 
ubogim svadbama? A eto, ipak joj je ispunio molbu... Ah, evo opet čita.« 


- »...Isus reče slugama: “Napunite posude vodom! ? I napuniše ih do vrha. 
“Sad zahvatite - reče im - i odnesite ravnatelju stola!" Oni odnesoše. 


Kada ravnatelj stola okusi vodu pretvorenu u vino - on nije znao odakle je 
vino, ali su znale sluge koje su zahvatale vodu - zovnu zaručnika te mu reče: 

“Svatko najprije iznosi dobro vino, a kad se ljudi ponapiju, slabije. Ti si 
čuvao dobro vino do sada. « 


»Ali što je ovo, što je ovo? Zašto se proširuje soba?... Ah, da... pa to je 
svadba, pir... pa naravno! Tu su i gosti, tu i mladenci sjede, i veselo društvo, i... 
a gdje je premudri ravnatelj stola? Ali tko je ovo? Tko? Opet se soba proširuje... 
Tko ono ustaje za velikim stolom? Kako... Ton jetu? Paonjeulijesu... Ali jei 
tu... ustao je, spazio je mene, ide ovamo... Bože!...« 

Jest, njemu je, upravo njemu prišao on, suhonjavi starčić sitnih bora na 
licu, radostan i blago nasmiješen. Nema više lijesa, odjeven je isto onako kao 
što je bio i kad je noćas sjedio s njima, kad su se oko njega bili okupili gosti. 
Nema ničeg na licu, oči mu blistaju. Kako to da je i on na piru, da je i on pozvan 
na svadbu u Kani Galilejskoj... 

- Paiti si, dragoviću, zvan, zvan i pozvan - razliježe se nad njim njegov 
tihi glas. - Što si se tu sakrio, da te ne vide... hodi i ti k nama! 

Glas je to njegov, glas »starca« Zosime... Pa i kako ne bi bio on kad ga 
zove? »Starac« pripodigne Aljošu rukom i Aljoša se osovi na noge. 


- Veselimo se - produži suhonjavi starčić - pijemo novo vino, vino nove, 
velike radosti; vidiš li koliko je gostiju? Eno i mladoženje i mlade, eno i 
premudrog ravnatelja stola, kuša novo vino. Što mi se čudiš? Luk sam dao i evo 
me ovdje. I mnogi su drugi ovdje dali samo jedan luk, samo jedan jedini mali 
luk... Što su uopće naša djela? I ti si, mirni moj i krotki dečko, i ti si danas znao 
dati luk gladnoj ženi. Započni, dragoviću, započni, krotki moj, svoje djelo!... A 
Vidiš li ovo naše sunce, vidiš li ga? 

- Bojim se... ne usuđujem se pogledati ga... - prošapće Aljoša. 

- Ne boj ga se! Strašan je svojom veličinom pred nama, užasan je svojom 
visinom, ali je neizmjerno milostiv, iz ljubavi prema nama postao je sličan 
nama i veseli se skupa s nama, vodu pretvara u vino da se ne prekine veselje 
gostiju, očekuje nove goste i neprestano ih poziva, i tako na vijeke vjekova. Eno, 
vidiš, upravo donose novo vino, nose posude...« 

Nešto je gorjelo u srcu Aljošinu, nešto ga je odjednom ispunilo tako da ga 
je zaboljelo, suze od ushićenja provalile iz duše... Raširi ruke, krikne i probudi 
Se... 

Opet lijes, otvoren prozor i tiho, dostojanstveno i odmjereno čitanje 
Evanđelja. Ali Aljoša nije više slušao što se čita. Zaspao je, začudo, na 
koljenima, a sada je bio na nogama i odjednom, baš kao da se otkinuo s mjesta, 
u tri odrješita i hitra koraka priđe samom lijesu. Čak se i očešao ramenom o oca 

Pajsija a da nije to ni osjetio. Otac Pajsije podigao je načas pogled s knjige na 
nj, ali ga učas opet odvrati jer je shvatio da se mladiću dogodilo nešto neobično. 
Aljoša je oko pola minute gledao u lijes, u pokrivenog, nepomičnog, ispruženog 
mrtvaca u njemu, s ikonom na prsima i u kukuljici s osmokrakim križem na 
glavi. Maloprije mu je slušao glas, i taj mu je glas svejednako odjekivao u 
ušima. Još je osluškivao, još je očekivao zvuke... ali iznenada se naglo okrene i 
izađe iz ćelije. 

Nije zastao ni na ulaznim stubama nego je brže-bolje sišao niz njih. 
Njegova je zanesena duša žudjela za slobodom, širinom, prostranstvom. Iznad 
njega se unedogled pružao nebeski svod pun nijemih, sjajnih zvijezda. Od zenita 
do obzora, protezala se još nejasna Mliječna staza. Svježa i mirna, upravo 
nepomična noć obavijala je zemlju. Na pozadini safimog neba blistali su bijeli 
tornjevi i zlatne kupole saborne crkve. Raskošno jesensko cvijeće u gredicama 
oko kuće usnulo je bilo do zore. Reklo bi se da se zemaljska tišina stopila s 
nebeskom, da se zemaljska tajna dodirnula sa zvjezdanom... Aljoša je stajao, 
gledao i odjednom se opružio po zemlji kao pokošen. 

Nije znao zašto je grli, nije mu bilo jasno zašto je tako neodoljivo poželio 
da je ljubi, da je ljubi svu, ali ju je ljubio plačući, jecajući i zalijevajući je 
suzama i izbezumljeno se zaklinjao da će je voljeti, na vijeke vjekova voljeti. 
»Zalij zemlju suzama radosnicama i voli te svoje suze...« - zazvoni mu u duši. 
Zbog čega je plakao? O, plakao je u svom zanosu čak i zbog tih zvijezda koje 
mu sjaje iz ponora, i »nije se stidio tog svog zanosa«. Reklo bi se da su se niti iz 
svih onih nebrojenih svjetova Božjih odjednom skupile u njegovoj duši, pa je 
duša sva ustreptala, »dodirujući druge svjetove«. Želio je svima sve oprostiti i 
zamoliti za oproštenje, o, ne za sebe nego za sve, za sve i sva, »a za mene drugi 
mole« - zazvoni mu iznova u duši. Ali svakim je trenutkom osjećao jasno i regbi 
opipljivo kako mu nešto tvrdo i nepokolebljivo, poput ovoga svoda nebeskog, 
silazi u dušu. Reklo bi se da mu je u glavi zavladala neka misao - i to dovijeka, 
na vijeke vjekova. Pao je bio na zemlju kao slab mladac, a ustao je kao borac, 
nepokolebljiv do kraja života. To je spoznao i oćutio odjednom, u tom trenutku 
svoga zanosa. I nikad, nikad nije Aljoša, do kraja života, mogao zaboraviti taj 
trenutak. »Netko mi je tog časa pohodio dušu« - govorio je poslije čvrsto 
vjerujući u svoje riječi... 

Nakon tri dana napustio je manastir, što bijaše u skladu i s riječima 
njegova pokojnog »starca«, koji mu je zapovjedio da se »otisne u svijet«. 


KNJIGA OSMA 


MITJA 


KUZMA SAMSONOV 


Dmitrij Fjodorovič, komu je Grušenjka, kad je odletjela u novi život, 
uputila svoj posljednji pozdrav i »naložila« mu da dovijeka pamti onaj sat 
njezine ljubavi prema njemu, i ne znajući što se njoj dogodilo, bio je trenutačno 
također strašno uznemiren i zabrinut. U posljednja dva dana bio je u tako 
neopisivu stanju da je doista mogao dobiti i upalu mozga, kako je poslije sam 
govorio. Prethodnog dana prije podne Aljoša ga nije uspio pronaći, a bratu Ivanu 
nije pošlo za rukom da se tog dana sastane s njim u gostionici. Kućedomaćini 
kod kojih je stanovao zameli su mu, po njegovu nalogu, svaki trag. On je u ta 
dva dana doslovno jurio na sve strane »noseći se sa svojom sudbinom ne bi li se 
spasio«, kao što se poslije sam izrazio, i čak je po jednom hitnom poslu odjurio 
na nekoliko sati i izvan grada, iako se strašno bojao otići i ostaviti Grušenjku, 
ma i na trenutak, bez nadzora. Sve je to poslije do u tančine izneseno na vidjelo 
i potkrijepljeno dokazima, ali zasad ćemo samo navesti najnužnije činjenice o 
događajima u ta dva užasna dana njegova života, koji su prethodili groznoj 
katastrofi što se tako iznenada oborila na nj. 


Premda ga je Grušenjka doista iskreno i istinski voljela sat vremena, 
istodobno ga je i mučila gdjekad zaista okrutno i nemilosrdno. Najgore je bilo 
što nikako nije mogao odgonetnuti što ona namjerava, niti je mogao išta doznati 
od nje milom ili silom: ne bi mu ona nikad ništa priznala nego bi se samo 
rasrdila i zauvijek mu okrenula leđa, to mu je bar tada bilo sasvim jasno. Dobro 
je slutio da se ona i sama u sebi s nečim bori, da je nekako neobično neodlučna, 
da se skanjiva ali da se nikako ne može nakaniti da nešto učini, pa je prilično 
opravdano pretpostavljao, obamirući od strepnje, da ona po svoj prilici na 


mahove jednostavno mrzi i njega i njegovu strast. Možda je tako i bilo, ali opet 
nije bio načisto zbog čega zapravo Grušenjka tuguje. Za njega se cijelo pitanje 
što ga je mučilo svodilo samo na dvije mogućnosti: ili on, Mitja, ili Fjodor 
Pavlovič! Ovdje ipak treba istaknuti jednu nepobitnu činjenicu: on je bio 
potpuno uvjeren da će Fjodor Pavlovič svakako ponuditi Grušenjki (ako joj već 
nije ponudio) zakoniti brak, i nije ni na trenutak povjerovao da se stari bludnik 
uzda da će se izvući samo sa tri tisuće. Do tog je zaključka Mitja došao 
poznajući Grušenjku i njezin značaj. Stoga se njemu i moglo gdjekad činiti da 
sva Grušenjkina muka i sva njena neodlučnost potječu samo odatle što ne zna 
koga bi od njih dvojice izabrala i koji bi joj bolje odgovarao. A o skorom 
povratku »časnika«, to jest onog kobnog čovjeka u Grušenjkinu životu, čiji je 
dolazak ona očekivala tako uzbuđena i uplašena, on tih dana, začudo, nije htio 
čak ni misliti. Istina je da mu Grušenjka u te posljednje dane nije o tome ništa ni 
govorila. Međutim, on je od nje same doznao za pismo koje je prije mjesec dana 
dobila od tog svog nekadašnjeg zavodnika, pa čak i za neke pojedinosti iz tog 
pisma. Jednom, kad je Grušenjka bila loše raspoložena, pokazala mu je to 
pismo, ali mu on, na njezino iznenađenje, nije pridao gotovo nikakvo značenje. 
Vrlo bi teško bilo objasniti zašto: možda jednostavno zato što nije mogao, i sam 
utučen ružnom i užasnom borbom s rođenim ocem oko te žene, ni zamisliti ništa 
strašnije i opasnije za sebe, barem u to vrijeme. Naprosto nije mogao 
povjerovati da će odjednom odnekud nakon pet godina izbivanja iskrsnuti taj 
njezin zaručnik, a pogotovo da će uskoro još i doputovati. Pa i u samom tom 
prvom »časnikovu« pismu koje je Grušenjka pokazala Mitenjki, prilično se 
neodređeno govorilo o dolasku tog novog suparnika: pismo je bilo vrlo 
maglovito, vrlo visokoparno i puno samih sentimentalnosti. Valja napomenuti 
da je Grušenjka tada pred njim zatajila posljednje retke u pismu, u kojima se 
nešto određenije govorilo o njegovu povratku. Osim toga, Mitenjka se poslije 
sjećao da je u tom trenutku na Grušenjkinu licu zapazio nekakav nehotičan i 
uznosit prezir prema toj poslanici iz Sibira. Nakon toga Grušenjka nije više 
ništa Mitenjki govorila o svojim daljnjim vezama s tim njegovim novim 
suparnikom. Tako je on malo-pomalo čak i sasvim zaboravio na tog časnika. 
Mislio je samo o tome kako je, što god se tamo dogodilo i kako god se situacija 
okrenula, njegov skori i konačni sudar s Fjodorom Pavlovičem vrlo blizu i da će 
se to odigrati prije svega ostaloga. Premirući u duši, svakog je časa očekivao 
Grušenjkinu odluku i neprestano vjerovao da će je ona donijeti iznenada, u 
trenutku nadahnuća. Odjednom će mu reći: »Uzmi me, tvoja sam zauvijek!« - i 
mukama će biti kraj: on će je uzeti i odmah odvesti na kraj svijeta. O, odvest će 
je što prije, što je moguće dalje, ako ne baš na kraj svijeta, onda nekud na kraj 

Rusije, oženit će se tamo s njom i nastaniti se incognito, tako da nitko neće o 
njima ništa znati, ni ovdje ni ondje, nigdje. Tada, o tada će odmah započeti i nov 
život! O tom drugom, obnovljenom i »kreposnom« životu (»svakako, svakako 
kreposnom«) maštao je neprestance i ushićeno. Žudio je za tim uskrsnućem i 
preporodom. Gnusni vrtlog u koji je upao sam svojom voljom previše ga je 
tištao te se, kao i mnogi drugi u takvim okolnostima, najviše uzdao u promjenu 
sredine: samo da ne živi s ovim ljudima, u ovim prilikama, samo da odleti s 
ovog prokletog mjesta i - sav će se preporoditi, krenuti novim putem! Eto u što 
je vjerovao i za čim je čeznuo. 

Ali tako je bilo samo u slučaju prvog, sretnog rješenja tog pitanja. 
Postojalo je i drugo rješenje, izlazio mu je pred oči i drugi, ali već užasni ishod. 
Odjednom će mu ona reći: »Odlazi, upravo sam se odlučila za Fjodora 
Pavloviča, udat ću se za njega, a tebe ne trebam« - a tada... ali tada... Mitja, 
doduše, nije znao što će tada biti, nije znao sve do posljednjeg trenutka, i valja 
ga opravdati u tom pogledu. Nije on imao određenih namjera, nije pomišljao na 
zločin. Stalno je sve pratio, uhodio i mučio se, ali se ipak pripremao samo za 
prvi sretan obrat u svojoj sudbini. Čak je i svaku drugu pomisao odbacivao. Ali 
tu je već počinjala jedna sasvim druga muka, iskrsavala jedna sasvim nova i 
sporedna, ali isto tako sudbonosna i nerazrješiva okolnost. 


Naime, u slučaju da mu ona kaže: »Tvoja sam, vodi me!« - kako će je 
odvesti? Otkud mu sredstva za to, otkud novac? Upravo su mu u to vrijeme bili 
presušili svi prihodi koje je godinama imao od milostinje Fjodora Pavloviča. 
Dakako da je Grušenjka imala novaca, ali je kod Mitje, što se toga tiče, 
odjednom izbio na vidjelo strašan ponos: htio ju je sam nekamo odvesti i 
započeti s njom nov život svojim sredstvima, a ne njezinim; nije mogao čak ni 
zamisliti da uzme od nje novac; ta mu se mučna pomisao čak i gadila. Neću sad 
ovdje raspredati o toj činjenici, neću je raščlanjivati, nego ću samo pripomenuti: 
takvo je bilo stanje njegove duše u tom trenutku. Sve je to moglo potjecati 
posredno, čak i nesvjesno, od njegova potajnog grizodušja što je onako lopovski 
prisvojio novac Katerine Ivanovne: »U očima sam jedne od njih hulja, a uskoro 
ću biti i u očima druge isto takva hulja,« mislio je tada, kao što je sam poslije 
priznavao, »a ako Grušenjka za to sazna, neće ni htjeti takvu hulju!« Prema 
tome, otkud mu ta sredstva, otkud da smogne taj sudbonosni novac? Inače će 
sve propasti i neće od svega biti ništa, »jedino zato što nemam novaca, o 
sramote!« 


Moram se istrčati malo u pripovijedanju: vic je baš u tome što je on 
možda i znao gdje će naći taj novac, možda je i znao gdje se nalazi. Ništa 

potanje neću više o tome reći jer će se poslije sve razjasniti; nego, evo u čemu je 
bila njegova glavna nevolja: iako malo nejasno, ipak ću još to reći. Da bi se 
domogao tih sredstava što se negdje nalaze, da bi stekao pravo da ih uzme, 
trebalo je najprije vratiti one tri tisuće Katerini Ivanovnoj - »inače sam džepar, 
hulja, a ne želim novi život započeti kao hulja« - zaključio je Mitja i stoga 
nakanio prevrnuti, ako treba, cijeli svijet, ali bezuvjetno vratiti te tri tisuće 
Katerini Ivanovnoj, pošto-poto i prije svega. Napokon je ta odluka sazrela u 
njegovoj glavi tako reći u posljednjim trenucima, upravo nakon posljednjeg 
susreta s Aljošom, preksinoć, na cesti, poslije one uvrede koju je Grušenjka 
nanijela Katerini Ivanovnoj, a Mitja, pošto je saslušao Aljošino kazivanje o 
tome, priznao Aljoši da je hulja i naložio mu da to prenese Katerini Ivanovnoj, 
»ako joj to može bar malo pomoći«. Tada je, te iste noći, pošto se rastao s 
bratom, pomislio u svojoj izbezumljenosti da je bolje čak i da »ubije i opljačka 
nekog nego da ne vrati dug Katji«. »Bolje da pred tim ubijenim i opljačkanim i 
pred cijelim svijetom budem ubojica i lopov, i da završim u Sibiru, nego da 
Katja ima pravo kazati da sam je iznevjerio, ukrao joj novac i njezinim novcem 
pobjegao s Grušenjkom da započnem kreposni život! To zbilja ne bih mogao! « 
Tako je rekao Mitja škrgućući zubima pa nije čudo što je pomišljao da će na 
kraju završiti s upalom mozga. Ali zasad se još borio... 

Čudna stvar: reklo bi se da mu nakon takve odluke nije preostalo ništa 
drugo nego da zapadne u očaj; jer odakle će smoći tolike novce, i to još takav 
goljo kao što je on? Pa ipak se sve do samog kraja nadao da će se domoći te tri 
tisuće, da će se novac odnekud naći, da će mu pasti sam od sebe u krilo, pa 
makar i s neba. Upravo se tako i događa onima koji, kao i Dmitrij Fjodorovič, 
cijelog života znaju samo trošiti i rasipati novac što su ga od nekog naslijedili, a 
o tome kako se stječe novac nemaju pojma. Čim se prekjučer rastao s Aljošom, 
u glavi mu se podigao fantastičan vihor i pomrsio sve misli. Tako se i slučilo da 
je počeo od najluđeg nauma. Da, možda se baš u takvim prilikama takvim 
ljudima posve nemogući i fantastični planovi čine upravo najbolji i 
zaštitnika, i predložiti mu jedan »plan«, ne bi li na račun tog »plana« odjednom 
dobio od njega svu potrebnu svotu; nimalo nije sumnjao u komercijalnu 
vrijednost svoga plana, jedino nije bio načisto kako će Samsonov ocijeniti 
njegovu zamisao, hoće li biti spreman promotriti je samo s komercijalne strane. 
Mitja je doduše poznavao tog trgovca iz viđenja, ali se nikad osobno nije s njim 
upoznao niti progovorio s njim ijedne riječi. Ali u njemu se, tko zna zašto, već 
poodavno uvriježilo uvjerenje da taj stari razvratnik, koji sad miriše na tamjan, 
u ovom trenutku možda neće imati ništa protiv toga da Grušenjka sredi svoj 

život na pošten način i da se uda za »pouzdana« čovjeka. I ne samo što neće 
imati ništa protiv toga nego će možda i sam poželjeti da pripomogne tome, ako 
mu se ukaže prilika. Je li Mitja negdje nešto načuo, ili je iz nekih riječi same 
Grušenjke zaključio, tek, povjerovao je isto tako da bi starac više volio da 
Grušenjka izabere njega, nego Fjodora Pavloviča. Možda će se ovo računanje na 
takvu pomoć, i nakana da preuzme svoju zaručnicu tako reći iz ruku njezina 
zaštitnika, mnogim čitateljima ove pripovijesti učiniti odviše grubo i bezočno 
od Dmitrija Fjodoroviča. Mogu reći samo to da se Grušenjkina prošlost činila 
Mitji nečim što je zauvijek prošlo. On je, gledajući na tu prošlost, osjećao 
beskrajnu sućut i zaključio, u žaru svoje strasti, da će se odmah, čim mu 
Grušenjka kaže da ga voli i da će poći za njega, ispiliti sasvim nova Grušenjka a 
skupa s njom i sasvim novi Dmitrij Fjodorovič, koji neće više imati nikakvih 
poroka nego same vrline: oboje će sve oprostiti jedno drugome i započeti živjeti 
zajedno na sasvim drugi način. Što se tiče Kuzme Samsonova, njega je smatrao 
kobnim čovjekom u Grušenjkinu životu, u toj njezinoj zauvijek minuloj 
prošlosti, čovjekom koga ona nikad nije voljela i koji je, što je najvažnije, isto 
tako »prošao«, svršio svoje, tako da ga više zapravo i nema. Osim toga, Mitja ga 
nije više mogao ni čovjekom smatrati jer je svima i svakome u gradu bilo dobro 
poznato da je on tek bolesna ruina, koja održava tako reći samo očinske odnose 
s Grušenjkom, a nikako onakve kao prije, da je već dugo tako, gotovo već 
godinu dana. Bilo kako mu drago, bilo je u tome i mnogo naivnosti kod Mitje, 
jer je on, uza sve svoje poroke, bio i vrlo naivan čovjek. Upravo je zbog te svoje 
naivnosti bio, između ostalog, ozbiljno uvjeren da stari Kuzma, koji se sprema 
otići na onaj svijet, osjeća iskreno kajanje zbog svoje prošlosti s Grušenjkom, i 
da ona nema više odanijeg zaštitnika i prijatelja od tog, sad već bezopasnog 
starca. 


Sutradan poslije razgovora s Aljošom, nakon kojeg Mitja nije gotovo svu 
noć ni oka stisnuo, došao je oko deset sati prije podne k Samsonovu i zamolio 
da ga najave domaćinu. Bijaše to stara kuća, mračna, vrlo prostrana 
jednokatnica, s gospodarskim zdanjima i još jednom kućom u dvorištu. U 
prizemlju su stanovala dva Samsonovljeva oženjena sina s obiteljima, njegova 
vremešna sestra i neudata kći. U dvorišnoj kući stanovala su dva njegova 
pomoćnika, od kojih je jedan također imao brojnu obitelj. I sinovi i pomoćnici 
živjeli su u skučenim prostorijama, a starac je sam zauzimao sav kat i nije 
dopuštao ni kćeri da stanuje s njim, iako ga je ona njegovala i morala u 
određene sate, a na njegove pozive i u svako doba, dotrčati gore do njega, 
usprkos tome što je odavno patila od zaduhe. To »gore« sastojalo se od više 
velikih paradnih soba, namještenih po starinskom ukusu, s dugačkim, 

beskrajnim redovima glomaznih naslonjača i stolica od mahagonija duž zidova, 
s kristalnim lusterima u navlakama i sa sumornim zrcalima na zidovima između 
prozora. Sve su te sobe bile potpuno puste i nenastanjene zato što se bolesni 
starac stisnuo samo u jednu sobicu, u svoju malu spavaću sobu na samom kraju, 
gdje ga je dvorila stara sluškinja, ubrađena rupcem, i »mali« koji je spavao na 
škrinji u predsoblju. Starac nije više gotovo uopće mogao hodati zbog natečenih 
nogu, samo je ponekad ustajao iz svoga kožnog naslonjača, pa bi ga stara 
služavka, držeći ga ispod ruke, provela koji put po sobi. Bio je Samsonov strog i 
nije mnogo razgovarao čak ni s tom staricom. Kad su mu najavili »kapetana«, u 
prvi mah je odbio da ga primi. Ali Mitja je navalio da ga još jedanput najave. 
Kuzma Kuzmič je potanko ispitao »maloga«: kako izgleda, da nije pijan? Da ne 
galami? Dobio je odgovor da je »trijezan al neće da ode«. Starac je ponovo 
odbio da ga primi. Tad je Mitja, koji je sve to predvidio i radi toga ponio sa 
sobom papir i olovku, čitljivo napisao na komadiću papira samo jedan redak: 
»Dolazim po jako hitnom poslu koji se izravno tiče Agrafene Aleksandrovne« - 
i poslao papirić starcu. Porazmislivši, starac zapovjedi »malome« da uvede 
gosta u salon, a služavku pošalje u prizemlje da pozove mlađeg sina da odmah 
dođe k njemu gore. Taj mlađi sin, ljudina visok preko dva metra i vrlo snažan, 
koji je brijao bradu i odijevao se na evropski način (sam je Samsonov bio bradat 
i nosio kaftan), došao je odmah i bez riječi. Svi su oni strepjeli od oca. Otac nije 
pozvao tu ljudeskaru zato što bi se bojao kapetana, jer je bio vrlo odvažan, nego 
samo onako, za svaki slučaj, više radi toga da mu bude svjedok. U pratnji sina, 
koji ga je uhvatio ispod ruke, i dječaka, on se napokon pojavi u salonu. Bio je po 
svoj prilici i donekle radoznao. Salon u kojem ga je Mitja čekao bijaše golema, 
sumorna soba koja je depresivno djelovala, sa dva reda prozora, s galerijom, sa 
zidovima oličenim »poput mramora« i sa tri golema kristalna lustera u 
navlakama. Mitja je sjedio na stoličici do ulaznih vrata i očekivao nervozno i 
nestrpljivo odluku o svojoj sudbini. Kad se starac pojavio na suprotnim vratima, 
na dvadesetak metara od Mitjine stolice, Mitja naglo skoči na noge i pođe mu u 
susret svojim odrješitim, vojničkim, dugim koracima. Bio je pristojno odjeven, 
u zakopčanu redengotu, s polucilindrom u ruci i u crnim rukavicama, navlas isto 
onako kako je bio obučen prije tri dana u manastiru, kod »starca«, na 
obiteljskom skupu s Fjodorom Pavlovičem i braćom. Starac ga je čekao stojeći 
dostojanstveno i ozbiljno, i Mitja je odmah osjetio da ga je, dok je prilazio, 
pomno odmjerio pogledom. Mitju je iznenadilo i lice Kuzme Kuzmiča, silno 
podbuhlo u posljednje vrijeme: ionako debela donja usna sad mu je visila poput 
lepinjice. Dostojanstveno i šutke naklonio se gostu, pokazao mu na naslonjač uz 
divan, pa je i sam polako, oslanjajući se na sinovu ruku i bolno stenjući, počeo 

sjedati na divan sučelice Mitji. Kad je Mitja vidio koliko se napreže i kako mu 
je teško, odmah oćuti u duši kajanje i stid iz obzirnosti, zbog svoje trenutne 
ništavnosti pred tako dostojanstvenom osobom koju je uznemirio u njenu miru. 


- Što želite od mene, gospodine? - prozbori napokon starac kad je sjeo, 
polako, razgovijetno i strogo, ali pristojno. 

Mitja se trgne i pridigne, ali onda opet sjedne. Zatim odmah progovori 
glasno, brzo i nervozno, gestikulirajući, sav u nekom zanosu. Vidjelo se da je 
došao do kraja, da je propao i traži posljednji izlaz, a ako ga ne nađe, da je 
spreman skočiti u vodu. Sve je to zacijelo u tren oka shvatio i stari Samsonov, 
iako mu je lice ostalo nepromijenjeno i hladno kao u kumira. 


- Veleštovani Kuzma Kuzmiču, vjerojatno ste već višeput čuli za moje 
sukobe s mojim ocem, Fjodorom Pavlovičem Karamazovom, koji je opljačkao 
moje nasljedstvo od majke... jer o tome već bruji cijeli grad... zato što ovdje svi 
naklapaju o onome što ne treba... Osim toga, možda ste čuli i od Grušenjke... 
Oprostite, od Agrafene Aleksandrovne... od Agrafene Aleksandrovne koju ja 
duboko poštujem i cijenim... - tako je počeo Mitja ali je ubrzo zapeo. Međutim, 
nećemo sad ovdje navoditi sve njegove riječi nego ćemo samo izložiti njihov 
smisao. Radi se, reče, o tome što se on, Mitja, još prije tri mjeseca »navlaš« 
savjetovao (upotrijebio je upravo riječ »navlaš«, a ne »namjerno«) s 
odvjetnikom u gubernijskom glavnom gradu, »s glasovitim advokatom, Kuzma 
Kuzmiču, s Pavlom Pavlovičem Korneplodovom, valjda ste čuli za njega? 
Široko čelo, upravo državnički um... i vas poznaje... o vama govori sve 
najljepše...« - zapeo je po drugi put Mitja. Ali je uporno nastavljao dalje, 
prelazio preko prekida i tjerao sve dalje i dalje. Taj isti Korneplodov, pošto ga je 
saslušao i pregledao dokumente koje mu je Mitja predočio (o dokumentima se 
Mitja nejasno izrazio i ubrzao na tom mjestu svoje izlaganje), ustvrdio je da bi 
se oko Cermašnje, koja bi morala, veli, pripasti Mitji, kao nasljedstvo od majke, 
mogla doista povesti parnica i zaskočiti stari bezobraznik... »jer ipak nisu sva 
vrata zatvorena, a pravda zna kud se može provući«. Jednom riječju, valja se 
nadati da će dobiti šest tisuća nadoknade od Fjodora Pavloviča, možda čak i 
sedam, jer Čermašnja ipak vrijedi najmanje dvadeset i pet tisuća, naime sigurno 
i dvadeset i sedam osam, »trideset, trideset, Kuzma Kuzmiču, a ja, zamislite, 
Kuzma Kuzmiču, nisam dosad izvukao ni sedamnaest tisuća od tog čovjeka 
tvrda srca!... Ipak, ja sam tad ostavio tu stvar da miruje, jer se ne razumijem u 
pravo, a kad sam došao ovamo, zgranuo sam se zatekavši ovdje protutužbu (tu 
se Mitja opet zapleo i opet brže-bolje nastavio), pa ne biste li vi, veleštovani 
Kuzma Kuzmiču, bili voljni preuzeti sva moja potraživanja od tog izroda, a da 

mi zauzvrat dadnete samo tri tisuće... Vi ne možete tu ni u kom slučaju ništa 
izgubiti, kunem vam se svojom čašću, čašću, nego baš, naprotiv, možete zaraditi 
šest do sedam tisuća na račun te tri tisuće... Ali najvažnije je da to još danas 
obavimo. Ja ću vam tamo kod bilježnika, ili gdje već treba... Jednom riječju, 
spreman sam na sve, dat ću vam sve dokumente koji su vam potrebni, sve ću 
vam potpisati... i možemo odmah sastaviti taj ugovor, ali ako je moguće, ako je 
samo moguće, još danas prije podne... Vi ćete mi dati te tri tisuće... jer vi ste 
ipak najbogatiji čovjek u ovom gradu... a mene ćete spasiti od... jednom riječju, 
spasit ćete me, jadnika, od propasti, i omogućiti mi da učinim nešto plemenito, 
nešto uzvišeno, moglo bi se reći... jer gajim najplemenitije osjećaje prema 
stanovitoj osobi koju vi dobro poznajete i o kojoj se očinski brinete. Inače ne 
bih ni došao da nije očinski. Tu su se trojica, ako baš hoćete, sudarila čelima jer 
sudbina je nešto strašno, Kuzma Kuzmiču! Realizam, Kuzma Kuzmiču, čisti 
realizam! Ali kako se vi više ne računate, ostala su samo dva čela, da tako 
kažem, možda se nisam baš najbolje izrazio, ali ja nisam književnik. Naime, 
jedno je čelo moje, a drugo je - od tog izroda. Prema tome, birajte: ili ja ili taj 
izrod? Sad je sve u vašim rukama - tri sudbine i dvije kocke... Oprostite, 
zabrazdio sam, ali vi me razumijete... vidim po vašim štovanim očima da ste me 
razumjeli... A ako niste, onda ću još danas skočiti u vodu, eto tako!« 


Mitja je prekinuo svoj nesuvisli govor tim riječima »eto tako« i skočio na 
noge očekujući odgovor na svoj ludi prijedlog. Nakon te posljednje rečenice 
odjednom očajnički osjeti da je sve propalo, i što je najgore, da je nadrobio 
strašne gluposti. »Čudna stvar, dok sam išao ovamo, sve je izgledalo lijepo, a 
sad ovdje sve same besmislice!« - sine mu odjednom u zdvojnoj glavi. Za sve 
vrijeme dok je on govorio, starac je nepomično sjedio i slušao mjereći ga 
ledenim pogledom. Pošto ga je pustio oko jedne minute čekati, Kuzma Kuzmič 
napokon progovori vrlo odlučno i sumorno: 


- Oprostite, molim lijepo, ali mi se ne bavimo takvim poslovima. 

Mitja odjednom osjeti kako ga noge izdaju. 

- Pa što ću ja sada, Kuzma Kuzmiču? - probrglja, s blijedim osmijehom na 
usnama. - Zar ne vidite da sam sad propao? 

- Oprostite, molim lijepo... 


Mitja je svejednako stajao i netremice gledao preda se. Odjednom opazi 
kako se na starčevu licu nešto pomaknulo. Zadršće. 


- Znate, gospodine, to nisu poslovi za nas - polako izusti starac - poslije 
ima čovjek posla sa sudom, fiškalima, jad i čemer! Ali, ako baš hoćete, ima 

jedan čovjek kojem biste se mogli obratiti... 


- Bože moj, a tko je taj? ... Vi me vraćate u život, Kuzma Kuzmiču - 
promuca Mitja. 

- Nije odavle taj čovjek, a nije ni sad tu. Seljak je, trguje drvima, a zovu 
ga Prepeličar. Već se godinu dana pogađa s Fjodorom Pavlovičem oko te vaše 
šume u Čermašnjoj, ali se razilaze u cijeni, možda ste čuli nešto o tome? 
Nedavno je opet stigo u ovaj kraj i odsjeo kod pope iljinskog, u selu Iljinskom, 
od Volovje stanice ima jedno dvanajst vrsta. Piso je i meni radi te stvari, to jest 
u vezi s tom vašom šumom, pito me za savjet. Fjodor Pavlovič kani i sam 
skoknut do njega. Pa kad biste preduhitrili Fjodora Pavloviča i Prepeličaru 
predložili to isto što ste i meni, možda bi on i pristo... 

- Genijalna ideja! - ushićeno će Mitja. - Tako je, to je pravi čovjek! 
Pogađa se, ali mu je cijena previsoka, a sad može dobiti dokument o vlasništvu, 
ha-ha-ha! 

Mitja se odjednom nasmije svojim kratkim, drvenim smijehom, toliko 
neočekivanim da se Samsonov čak i lecne. 


- Ne znam kako da vam zahvalim, Kuzma Kuzmiču - gorljivo će Mitja. 

- Nema na čemu, molim lijepo - obori Samsonov glavu. 

- Ama, vi i ne znate da ste me spasili, ali mene je upravo neki predosjećaj 
vukao k vama... Idem, dakle, k tom popu! 

- Nemate mi šta zahvaljivat, molim lijepo. 

- Žurim i jurim. Oprostite što nisam imao obzira prema vašem 
zdravstvenom stanju. Nikad vam ovo neću zaboraviti, ovo vam govori pravi 
Rus, Kuzma Kuzmiču, pr-ravi Rus! 

- No dobro, dobro. 

Mitja htjede uhvatiti starca za ruku da mu je prodrma, ali u starčevim 


očima sijevne nešto pakosno. Mitja povuče ruku, no umah prekori sama sebe 
zbog nepovjerenja. »Umorio se čovjek...«, pomisli. 


- To je sve radi nje! Radi nje, Kuzma Kuzmiču! Razumijete valjda da je to 
sve radi nje! - vikne odjednom da se sve zaorilo, pokloni se, naglo se okrene i 
zagrabi onim istim hitrim, dugim koracima prema vratima ne osvrćući se za 
sobom. Sav je treptao od ushita. 


»Već je bilo sve propalo, ali eto, spasio me anđeo čuvar,« promine mu 
glavom. »A kad mi je već ovako poslovan čovjek kao što je ovaj starac 
(plemenit starac, kakvo mu je samo držanje!) pokazao kojim putem da krenem... 

to, naravno, znači da sam na dobru putu. Odmah ću odjuriti tamo. Do noći ću se 
vratiti, vratit ću se po noći, ali uspjeh mi je osiguran! Ne bi me valjda starac 
povukao za nos?« 


Tako je u sebi klicao Mitja odlazeći u svoj stan, a dakako da drukčije nije 
ni mogao misliti, naime: ili da je dobio praktičan savjet od takva poslovna 
čovjeka koji se razumije u te stvari i poznaje tog Prepeličara (čudna li 
prezimena!) ili... ili ga je starac povukao za nos! Na žalost, ovaj je posljednji 
zaključak bio jedino točan! Poslije, mnogo kasnije, kad se već dogodila 
katastrofa, stari Samsonov priznao je i sam smijući se da je tada nasamario 
»kapetana«. Bijaše to zloban, hladan i podrugljiv čovjek, a još uz to i opterećen 
bolesnim antipatijama. Da li kapetanovo ushićeno držanje, ili glupo uvjerenje 
toga »rasipnika i raspikuće« da će on, Samsonov, nasjesti na takvu budalaštinu 
kao što je njegov »plan«, ili ljubomora zbog Grušenjke, u čije je ime »taj 
vjetrogonja« došao k njemu ne bi li takvom glupošću izmamio od njega pare - 
ne znam što je zapravo navelo starca na taj korak, ali u onom trenutku kad je 
Mitja stajao pred njim osjećajući kako mu klecaju koljena i glupo uzvikivao da 
je propao - u tom ga je trenutku starac pogledao neizmjerno pakosno i odlučio 
ga povući za nos. Kad je Mitja otišao, Kuzma Kuzmič, blijed od srdžbe, okrene 
se sinu i reče mu da ubuduće taj odrpanac ne smije ni primirisati k njima, da ga 
ne smije ni u dvorište pustiti, inače... 

Nije rekao do kraja svoju prijetnju, ali je čak i sin, koji je često viđao oca 
srdita, protrnuo od straha. Starac se još sat vremena nakon toga sav tresao od 
srdžbe, a navečer mu je pozlilo i poslao je po liječnika. 


lI 


»PREPELIČAR« 


Trebalo je dakle »juriti«, a za kola nije imao ni prebite pare, odnosno 
imao je četrdeset kopjejaka, to je bilo sve, sve što mu je ostalo od nekadašnjeg 
višegodišnjeg blagostanja! Međutim, imao je kod kuće stari srebrni sat koji nije 
već odavno išao. Uzeo ga je i odnio uraru Židovu koji je imao svoju malu 
radionicu na tržnici. Ovaj mu je dao šest rubalja za sat. »Nisam se nadao ni da 

ću toliko dobiti!« uskliknuo je ushićeno Mitja (i dalje je bio jednako ushićen), 
strpao tih šest rubalja u džep i otrčao kući. Kod kuće je nadopunio tu svotu 
uzajmivši tri rublja od domaćina, koji su mu ih drage volje dali, iako su im to 
bile posljednje pare, toliko su ga voljeli. Mitja im je u svom oduševljenju usput 
priznao da mu je sudbina na kocki, i ispripovjedio im, naravno u silnoj žurbi, 
gotovo sav svoj »plan« koji je netom bio iznio Samsonovu, Samsonovljevu 
odluku, svoje buduće nade i tako dalje, i tome slično. Domaćini su već i prije 
toga bili upućeni u mnoge njegove tajne pa su ga zato i smatrali svojim, a 
nipošto nekakvim oholim gospodinom. Pošto je na taj način skupio devet 
rubalja, Mitja je poslao po poštanska kola kojima će se odvesti do Volovjeve 
stanice. Tako je zapamćena i utvrđena činjenica da »uoči stanovitih događaja, o 
podne, Mitja nije imao ni kopjejke kod sebe i da je, da bi došao do novca, 
prodao sat i uzajmio tri rublja od domaćina, sve to pred svjedocima«. 

Ističem unaprijed ovu činjenicu, poslije će se tek vidjeti zašto to činim. 

Premda je Mitja, dok je jurio na Volovju stanicu, sjao od radosne slutnje 
da će napokon okončati i raspetljati »sve te zavrzlame«, ipak je i premirao od 
straha: što će biti s Grušenjkom za njegova izbivanja? Što ako baš danas odluči 
napokon otići k Fjodoru Pavloviču? Zato je i otišao a da joj se nije javio, zato je 
i domaćinima rekao neka nikome ne govore kamo je otišao ako bude tko pitao 
za njega. »Svakako, svakako se moram još večeras vratiti!« ponavljao je u sebi 
truckajući se u kolima. »A tog Prepeličara morat ću možda još i ovamo dovući... 
da sklopimo ugovor...« Tako je maštao Mitja strepeći u duši, ali, na žalost, tim 
njegovim snovima nije bilo suđeno da se ostvare prema njegovu »planu«. 


Prvo, zakasnio je zato što je s Volovje stanice krenuo poljskim putom. 
Pokazalo se da tim putem nema dvanaest nego osamnaest vrsta do Iljinska. 
Drugo, iljinskog popa nije zatekao kod kuće jer je bio otišao u susjedno selo. 
Mitja se otputio u to susjedno selo onim istim, već premorenim konjima pa je 
već gotovo bila pala noć kad je pronašao popa. »Popo«, bojažljiv i naoko 
prijazan čovjek, odmah mu reče da je taj Prepeličar doista odsjeo kod njega, ali 
da je sad u Suhom Selu kod šumara, gdje će noćas prespavati jer i tamo kupuje 
šumu. Na Mitjine uporne molbe da ga odmah odvede do Prepeličara i da ga 
»time tako reći spasi«, popo, iako se u prvi mah kolebao, napokon pristane, 
očito iz radoznalosti. Međutim, na svoju nesreću, predložio mu je da krenu 
»pješke« jer donde ima svega jedna vrsta »i možda nešto više«. Dakako da je 
Mitja odmah pristao i zagrabio svojim dugim koracima tako da je jadni »popo« 
morao gotovo trčati za njim. Bijaše to još poprilično mlad ali vrlo oprezan 
čovjek. Mitja je umah zapodjeo s njim razgovor o svojim planovima, gorljivo i 

nervozno tražio savjete od njega o Prepeličaru i cijelim putem nešto govorio. 
Pop ga je pozorno slušao, ali mu nije dao mnogo savjeta. Na Mitjina pitanja 
odgovarao je neodređeno: »Ne znam, ma ne znam, otkud bih ja to znao« i tome 
slično. Kad se Mitja raspričao o svojim sukobima s ocem oko nasljedstva, pop 
se čak i uplašio jer je bio u koječemu ovisan o Fjodoru Pavloviču. Začuđeno ga 
je usput pitao zašto tog seljaka Gorstkina koji se bavi trgovinom zove 
Prepeličar, i u povjerenju mu objasnio da njega doduše zovu Prepeličar ali da on 
nije Prepeličar i da se ozbiljno ljuti na taj nadimak, te da ga svakako treba zvati 
Gorstkin, »inače nećete s njim ništa obaviti, neće vas htjeti ni slušati« - završi 
pop. Mitja se tome donekle začudio i rekao da ga tako zove i Samsonov. Kad je 
Pop to čuo, odmah je skrenuo razgovor na drugu stranu, iako bi bio dobro učinio 
da je odmah objasnio Dmitriju Fjodoroviču što je zaključio: ako ga Samsonov 
šalje tom seljaku nazivajući ga Prepeličar, da ne čini to možda zato da mu se 
naruga, i nije li sve to pomalo sumnjivo? Ali Mitja nije imao vremena da se 
zadržava »na takvim sitnicama«. Užurbano je hodao, a tek kad su stigli u Suho 
Selo, dosjetio se da nisu prevalili jednu vrstu, ni vrstu i pol, nego jamačno tri. 
To ga je ozlovoljilo, ali nije ništa rekao. Ušli su u seljačku kuću. Popov znanac 
šumar bio je u jednoj polovici kuće, a drugu, bolju polovicu, s druge strane 
hodnika, ustupio je Gorstkinu. Ušli su u tu bolju polovicu i upalili lojanicu. U 
kući je bilo neobično vruće. Na borovu stolu stajao je ohlađen samovar, pladanj 
sa šalicama, ispijena boca ruma, nedopijena boca votke i ogrisci pšeničnog 
kruha. Sam Gorstkin ležao je izvaljen na klupi, sa smotanim kaputom pod 
glavom umjesto jastuka, i glasno hrkao. Mitja je zastao u nedoumici. 


- Naravno da ga treba probuditi: radi se o zbilja važnoj stvari, strašno sam 
se žurio i moram se još danas vratiti - uznemirio se Mitja, ali pop i šumar stajali 
su šutke i nisu se htjeli izjašnjavati. Mitja priđe čovjeku i uzme ga sam buditi, 
energično ga je budio; ali nikako da probudi spavača. - Pijan je - zaključi Mitja - 
što ću sad, zaboga, što ću sad? 

I odjednom počne strašno nestrpljivo potezati čovjeka za ruke i za noge, 
drmati mu glavom, pripodizati i posjedati ga na klupu, ali je nakon svih tih 
silnih napora postigao jedino to da je spavač počeo nesuvislo nešto gunđati i 
strašno, iako nerazgovijetno, psovati. 

- Mabit će bolje da malo pričekate - oglasi se napokon pop - vidite da nije 
ni za šta. 

- Cijeli je dan pio - reče lugar. 

- Bože! - uzvikne Mitja. - Kad biste samo znali koliko mi je to važno, i 
kako sam očajan! 


- Ma bit će bolje da pričekate do jutra - ponovi pop. 
- Do jutra? Smilujte se, zaboga, to nikako ne mogu! 


Sav očajan, htio je ponovo navaliti da budi pijanca, ali je umah odustao jer 
je uvidio da su mu svi napori uzaludni. Pop je šutio, a pospani lugar bio je 
smrknut. 


- Kakve se sve tragedije odigravaju u realnom životu! - reče Mitja sav 
zdvojan. 


Znoj mu je curio niz lice. Pop uluči priliku da mu vrlo razborito izloži 
svoje mišljenje: sve kad bi i uspjeli probuditi spavača, on, ovako pijan, ne bi bio 
sposoban ni za kakav razgovor, »a vi imate s njim važna posla, pa će biti bolje 
da ostavite to do jutra...« Mitja raširi ruke i složi se s njim. 


- Ja ću, oče, ostati ovdje uz svijeću i vrebat ću pravi trenutak. Čim se 
probudi, zgrabit ću ga... A za svijeću ću ti platiti - obrati se lugaru - pa i za 
noćenje, upamtit ćeš Dmitrija Karamazova po dobru. Samo ne znam što ću sad s 
vama, oče, gdje ćete vi leći? 

- Ma idem ja kući! Odjahat ću na njegovoj kobilici - pokaže na lugara. - A 
sad zbogom, želim vam da u svemu uspijete. 

Na tome je i ostalo. Pop je odjahao na kobili, sretan što se napokon 
izvukao, ali je i dalje zbunjeno klimao glavom i razmišljao: ne bi li sutra trebalo 
na vrijeme obavijestiti o ovom zanimljivom slučaju svoga dobrotvora Fjodora 
Pavloviča, »jer ako u zao čas sazna za ovo, mogao bi se naljutiti i uskratiti mi 
svoju milost«. Lugar se počešao po glavi i šutke otišao u svoju polovicu, a Mitja 
je sjeo na klupu da vreba, kao što je sam rekao, pravi trenutak. Dušu mu je 
obavila duboka tuga, poput guste magle. Duboka, strašna tuga! Sjedio je i 
razmišljao, ali ništa nije uspio smisliti. Svijeća je dogorijevala, zacvrčao je 
cvrčak, u prezagrijanoj sobi bilo je nesnosno zagušljivo. Odjednom mu pred oči 
izađe vrt i prolaz iza njega - na očevoj se kući tajanstveno otvaraju vrata, a kroz 
njih hitro promiče Grušenjka... Skoči s klupe. 

- Tragedija! - izusti škrgućući zubima, pa mehanički priđe spavaču i 
zagleda mu se u lice. Bijaše to suhonjav, mlađi seljak, duguljasta lica, smeđe 
kovrčave kose i dugačke, tanke, rićkaste bradice, u cicanoj košulji i crnom 
prsluku, a iz džepića na prsluku izvirivao mu lančić srebrna sata. Mitja je 
strašno kivno promatrao tu fizionomiju, a nekako mu je posebno mrska bila 
kovrčava kosa. Osobito ga je vrijeđalo to što, eto, on, Mitja, stoji tu pred njim sa 
svojim hitnim poslom, toliko je toga žrtvovao, toliko uložio napora, toliko se 
izmučio, a ova danguba »o kojoj sad ovisi sva moja sudbina, hrče kao da se ništa 

nije dogodilo, baš kao da je s drugog planeta.« 


- O, ironijo sudbine! - uzvikne Mitja. Odjednom posve izgubi glavu i 
uzme opet buditi pijanog seljaka. Budio ga je pomamno, vukao ga, gurao, čak i 
tukao, ali pošto se oko pet minuta tako natezao s njim, obuzet nemoćnim 
očajem, vrati se na svoju klupu i sjedne. 


- Glupo, glupo! - uzvikivaše Mitja. - I... kako je sve to nepošteno! - 
nadometne odjednom, tko zna zašto. Strašno ga je zaboljela glava. »Da sve 
ostavim? Da odem odavde?« pomisli. »Ma neću, ostat ću do jutra. Baš ću navlaš 
ostati, navlaš! Zašto sam inače i dolazio? A nemam ni na čemu otići, kako mogu 
otići odavde, o, kako je ovo sve skupa besmisleno!« 

Glava ga je međutim sve više boljela. Nepomično je sjedio. Nije ni opazio 
kako je zadrijemao i odjednom zaspao sjedeći. Zacijelo je spavao oko dva sata 
ili nešto više. Prenuo se od nesnosne glavobolje, toliko nepodnošljive da je 
malne kriknuo. U sljepoočnicama mu je udaralo bilo, tjeme ga boljelo, dugo još 
nije mogao doći potpuno k sebi i pojmiti što mu se dogodilo. Napokon se dosjeti 
da se u pregrijanoj sobi nakupilo ugljičnog monoksida i da je možda mogao i 
umrijeti. A pijani je seljak i dalje ležao i hrkao; svijeća je dogorjela, samo što se 
nije ugasila. Mitja zaurla i pojuri posrćući kroz hodnik do šumarove sobe. 
Šumar se brzo probudi, a kad je čuo što se dogodilo, pošao je da učini što treba, 
ali se držao toliko ravnodušno da se Mitja začudi, pa i uvrijedi. 

- Ali on je umro, umro, a onda... što ću ja onda? - uzvikivao je pred njim 
izbezumljeni Mitja. 

Otvorili su vrata i prozor i pročistili dimnjak. Mitja je iz hodnika donio 
kantu vode i najprije nakvasio sebi glavu, a onda je našao nekakvu krpu, umočio 
je u vodu i omotao je Prepeličaru oko glave. Lugar se i dalje nekako prezirno 
odnosio prema svemu skupa. Otvorivši prozor, rekao je neveselo: - Dobro je i 
ovako! - i otišao opet spavati, a Mitji je ostavio upaljeni željezni fenjer. Mitja se 
baktao s omamljenim pijancem oko pola sata i neprestance mu kvasio glavu. 
Već je ozbiljno pomišljao da probdi cijelu noć, ali kad je, onako izmučen, sjeo 
načas da predahne, i sklopio oči, odmah se posve nesvjesno izvali na klupu i 
zaspi kao zaklan. 


Probudio se vrlo kasno. Bilo je već negdje oko devet sati. Sunce je upiralo 
kroz dva prozorčića u sobu. Onaj kudravi seljak od jučer sjedio je na klupi, već 
u haljetku. Pred njim je stajao vreli samovar i nova boca votke. Onu od jučer bio 
je već popio, a novu je već dopola ispraznio. Mitja skoči na noge i učas pojmi da 
je prokleti seljak opet pijan, posvema i nepovratno pijan. Buljio je u njega oko 
jedne minute. Seljak je bez riječi bacao na njega lukave poglede, nekako 

uvredljivo spokojno, štoviše, nekako prezirno i uznosito, kako se učini Mitji. On 
navali na njega: 

- Oprostite, znate... ja sam... vjerojatno ste već čuli od šumara, u onoj 
sobi: ja sam poručnik Dmitrij Karamazov, sin staroga Karamazova s kojim se 
pogađate oko kupnje šume... 

- Lažeš! - iznenada mu odlučno i mirno odbrusi seljak. 

- Kako lažem? Pa valjda poznajete Fjodora Pavloviča? 

- Nikakvog ja tog tvog Fjodora Pavloviča ne poznajem - odgovori seljak 
nekako teško premećući jezikom. 

- Šumu, šumu od njega kupujete; ma dajte se razbudite, saberite se! Mene 
je ovamo doveo otac Pavle iz Iljinska... Vi ste pisali Samsonovu, i on me uputio 
na vas... - zadihao se Mitja. 

- L-lažeš! - ponovo mu odbrusi Prepeličar. 

Mitju zazebe nešto u nogama. 

- Za Boga miloga, pa ovo nije šala! Vi ste možda pripiti? Ipak, možete, na 
kraju krajeva, govoriti, razumjeti... jer inače... inače ja ništa ne razumijem. 

- Ti si maler! 

- Ma ja sam, zaboga, Karamazov, Dmitrij Karamazov, imam jednu ponudu 
za Vas... vrlo povoljnu ponudu... vrlo povoljnu... baš u vezi s tom šumom. 

Seljak je dostojanstveno gladio sebi bradu. 

- Mati si se stalno nešto pogađo i na kraju si ispo hulja. Ti si hulja! 

- Uvjeravam vas da se varate! - očajnički zalamaće rukama Mitja. Seljak 
je svejednako gladio sebi bradu i odjednom lukavo priškiljio. 

- A ne, nego dajder ti meni nešto pokaži: pokaži ti meni taj zakon koji 
dopušta da se prave svinjarije, čuješ li ti mene? Ti si hulja, razumiješ li? 

Mitja smrknut uzmakne i odjednom kao da ga »nešto lupi po čelu«, kako 
se poslije sam izrazio. Iznenada mu nešto sine u glavi, »upalilo mi se svjetlo u 
glavi i sve sam shvatio«. Stajao je zapanjen i čudio se sam sebi kako je mogao 
on, ipak pametan čovjek, nasjesti na takvu glupost, uvaliti se u ovakvu avanturu 
i tjerati tu glupost gotovo dvadeset i četiri sata, baktati se s ovim Prepeličarom, 
kvasiti mu glavu... »Ma pijan čovjek, pijan ko zemlja, i još će se tjedan dana 
opijati - što ja imam tu čekati? A što ako me Samsonov navlaš poslao ovamo? A 
što ako je ona... O Bože, što sam napravio!...« 

Seljak je sjedio, gledao ga i smješkao se. U nekoj drugoj prilici Mitja bi 


možda od bijesa i ubio tog glupana, ali sad je odjednom sav malaksao, kao 
dijete. Polagano priđe klupi, uzme svoj ogrtač, šutke ga obuče i izađe iz sobe. U 
drugoj sobi nije našao šumara, nikog nije bilo. Izvadi iz džepa pedeset kopjejaka 
u sitnišu i ostavi ih na stolu, za noćenje, svijeću i uznemirivanje. Kad je izašao 
iz kuće, opazi da je oko njega sama šuma i ništa drugo. Pođe nasumce, ne 
znajući ni na koju stranu treba krenuti - nadesno ili nalijevo; kad je sinoć hitao 
ovamo s popom, nije ni pazio kuda idu. Nije osjećao nikakve želje za osvetom, 
čak ni prema Samsonovu. Hodao je po uskoj šumskoj stazi tupo, posve 
izgubljen, i uopće nije mario kamo ide. Odjednom je duševno i tjelesno toliko 
smalaksao da ga je svako dijete moglo oboriti. Ipak se nekako izvukao iz šume: 
pred njim se odjednom pojave požnjevena, gola polja na nepreglednom 
prostranstvu: 


- Kakav očaj, kakva smrt posvuda naokolo! - ponavljao je koračajući sve 
dalje i dalje. 

Spasio ga je kočijaš koji je vozio seoskim putom nekog starog trgovca. 
Kad su ga sustigli, Mitja ih je pitao za put i doznao da i oni idu u Volovju. 
Pogodili su se i primili Mitju za suputnika. Za oko tri sata stigli su na odredište. 
Na Volovjevoj stanici Mitja je odmah unajmio poštanska kola da ga odvezu u 
grad, a onda je osjetio da je gladan kao vuk. Dok su uprezali konje, spravili su 
mu kajganu. Pojeo ju je u tren oka, pojeo je i komadinu kruha, pojeo je i salamu 
koja se tu zatekla i popio tri čašice votke. Čim se okrijepio, obodrio se i 
razvedrio. 


Jurili su kolima, požurivao je kočijaša i ubrzo smislio nov, ovaj put 
»nepogrešiv« plan kojim će se još do večeri domoći »tih prokletih novaca«. 

- Kad čovjek samo pomisli da može propasti zbog pišljive tri tisuće! - 
prezirno uzvikne. - Još danas moram to obaviti. 

Da nije neprekidno mislio na Grušenjku i na to da joj se nije što dogodilo, 
možda bi se bio čak i potpuno raspoložio. Ali pomisao na nju zabadala mu se 
svakog časa u srce kao oštar bodež. Napokon su stigli i Mitja je odmah odjurio 
do Grušenjke. 


HI 


ZLATNI RUDNICI 


Bijaše to onaj Mitjin posjet o kojem je Grušenjka onako u strahu kazivala 
Rakitinu. Ona je tada očekivala »glasnika« i bila sretna što Mitja nije dolazio ni 
jučer ni danas, i nadala se da će možda Bog dati da ne dođe ni do njezina 
odlaska kadli on bane. Znamo što je bilo dalje: da ga skine s vrata, brže-bolje ga 
je nagovorila da je otprati do Kuzme Samsonova, kamo je navodno hitno morala 
otići »da broje novce«. Pošto ju je Mitja odmah otpratio, morao joj je, 
opraštajući se s njom pred Kuzminim vratima, obećati da će doći po nju poslije 
jedanaest sati da je opet otprati kući. Mitja se i tome obradovao: »Ostat će kod 
Kuzme do kraja večeri pa neće otići do Fjodora Pavloviča... samo ako ne laže« - 
dodao je odmah u mislima. Ali, koliko je vidio, nije lagala. Bio je od onih 
ljubomornih muškaraca koji, čim se rastanu s voljenom ženom, počnu izmišljati 
svakakve strahote o tome što ona sad radi, i kako ga sad ona tamo »vara«, ali, 
kad opet dojuri do nje, utučen, satrven i potpuno uvjeren da ga je ipak uspjela 
prevariti, od prvog pogleda na njezino nasmijano, vedro i ljubazno lice - učas se 
duhovno preporodi, učas izgubi svaku, i najmanju sumnju te radosno i stidljivo 
izgrdi sam sebe zbog ljubomore. Pošto je otpratio Grušenjku, odjurio je kući. O, 
što je još sve morao uraditi toga dana! Ali bar mu je odlanulo. »Samo bih morao 
što prije doznati od Smerdjakova da nije možda bilo nešto tamo sinoć, da nije 
možda dolazila, ne daj Bože, k Fjodoru Pavloviču, uh!« - promine mu glavom. I 
tako nije još stigao dojuriti do svog stana kad mu ljubomora ponovo uzavre u 
nemirnom srcu. 


Ljubomora! »Otelo nije ljubomoran, on je lakovjeran« - ustvrdio je 
Puškin. Već samo ovo zapažanje svjedoči o neobičnoj dubokoumnosti našeg 
velikog pjesnika. Otelu je jednostavno smlavljena duša i sav mu se pogled na 
svijet pomutio zato što je izgubio ideal. Ali Otelo se neće sakrivati, uhoditi, 
vrebati: on je lakovjeran. Naprotiv, njega treba navoditi, nukati, silom 
raspaljivati ne bi li se dosjetio nevjeri. Ljubomoran čovjek nije takav. 
Nemoguće je čak i zamisliti svu sramotu i moralni pad s kojima se ljubomoran 
čovjek može suživjeti bez trunka grizodušja. A ne može se reći da su sve to 
same sitne i prljave duše. Naprotiv, u čovjeka može biti uzvišeno srce, čista 
ljubav i spremnost na svaki samoprijegor, a da se istodobno sakriva pod stol, 
potkupljuje najgore hulje i suživljava se s najružnijim i najprljavijim 
uhodarenjem i prisluškivanjem. Otelo se nikako nije mogao pomiriti s nevjerom 
- što ne znači da ne bi mogao oprostiti, nego samo da se nije mogao pomiriti s 
nevjerom - iako mu je duša bila nevina i bezazlena kao u djeteta. Ljubomoran 

čovjek nije takav: teško je i zamisliti sa čime se sve može suživjeti i pomiriti 
gdjekoji ljubomorni čovjek! Upravo ljubomorni muškarci i najprije opraštaju, i 
to znaju sve žene. Ljubomoran čovjek neobično brzo (dakako, tek nakon strašne 
scene na samom početku) može i kadar je oprostiti, primjerice, već gotovo 
dokazanu nevjeru, zagrljaje i poljupce koje je vidio svojim očima, ako, 
primjerice, može istodobno na neki način uvjeriti sama sebe da je to bilo 
»posljednji put« i da će mu suparnik istog časa nestati, otputovati na kraj 
svijeta, ili da će on sam odvesti ženu nekud na takvo mjesto gdje se više neće 
pojaviti taj njegov strašni suparnik. Dakako da to pomirenje neće dugo potrajati, 
jer ako i doista nestane mrski suparnik, sutradan će već izmisliti drugoga, 
novog, i bit će ljubomoran na nj. Reklo bi se: kakva je to ljubav koju treba 
toliko uhoditi, što vrijedi ljubav na koju treba tako pomno paziti? Ali upravo to 
nikad neće shvatiti ljubomoran čovjek, iako među njima odista ima ljudi i 
uzvišena srca. Značajno je još i to da ti isti muškarci uzvišena srca stoje u 
nekom sobičku, prisluškuju i uhode, premda jasno osjećaju »svojim uzvišenim 
srcem« svu sramotu u koju su se sami srozali, a da ipak, bar u onom trenutku 
dok stoje u tom sobičku, nikad ne osjećaju grižnju savjesti. I Mitja bi, čim bi 
ugledao Grušenjku, prestao biti ljubomoran i bivao načas plerrienit i lakovjeran, 
štoviše, prezirao je sam sebe zbog svojih ružnih osjećaja. Ali to je samo značilo 
da se u njegovoj ljubavi prema toj ženi krije nešto kudikamo uzvišenije od 
onoga što je i sam mislio, a ne samo puka strast, ne samo puka »linija tijela« o 
kojoj je govorio Aljoši. Ali zato bi opet, čim bi Grušenjka nestala, počeo 
otkrivati u njoj svu niskost i podlost nevjere. A pri tome ga ni najmanje nije 
pekla savjest. 


U njemu je dakle opet uskipjela ljubomora. Bilo kako mu drago, morao se 
požuriti. Ponajprije je morao nešto založiti da bi se domogao bar malo novca. 
Devet rubalja što ih je jučer skucao otišle su gotovo sve na put, a poznato je da 
se čovjek bez novca ne može nikud maknuti. Ali još maloprije, u kolima, kad je 
smislio novi plan, dosjetio se i gdje bi mogao nešto založiti na kratak rok. Imao 
je dva lijepa pištolja za dvoboj, s nabojima, koje nije sve do tada založio samo 
zato što je volio te predmete više od svega što je imao. U gostionici 
»Prijestolnici« bio se već poodavno upoznao s jednim mladim činovnikom, a 
usput slučajno doznao i da taj neženja i prilično imućan čovjek strastveno voli 
oružje, da kupuje pištolje, revolvere, bodeže, pa da ih vješa po zidovima kod 
kuće, pokazuje znancima i diči se njima, da majstorski umije objasniti kako 
revolver funkcionira, kako se puni, kako se puca iz njega i tome slično. Ne 
razmišljajući mnogo, Mitja se odmah zaputi do njega i ponudi mu da uzme 
pištolje u zalog za deset rubalja. Činovnik ga je, sav radostan, počeo nagovarati 

da mu ih proda, ali Mitja nije pristao na to, pa mu je čovjek isplatio deset 
rubalja i izjavio da neće uzeti od njega nikakve kamate. Rastali su se kao 
prijatelji. Mitji se Žurilo, odjurio je u svoju sjenicu iza kuće Fjodora Pavloviča 
ne bi li što prije dozvao Smerdjakova. Tako se poslije mogla utvrditi činjenica 
da svega tri do četiri sata prije određenog događaja, o kojem će poslije biti 
govora, Mitja nije imao ni kopjejke i da je za deset rubalja založio voljene 
predmete, a odjednom, nakon tri sata, imao je u rukama na tisuće... Ali opet se 
ja zatrčavam u pripovijedanju. 

Kod Marje Kondratjevne (susjede Fjodora Pavloviča) dočekala ga je vijest 
o Smerdjakovljevoj bolesti, koja ga je silno iznenadila i zbunila. Saslušao je 
kazivanje o tome kako je Smerdjakov pao u podrumu, pa o napadaju padavice, o 
dolasku liječnika i o brigama Fjodora Pavloviča; sa zanimanjem je saslušao i 
vijest da mu je brat Ivan Fjodorovič još jutros otputovao u Moskvu. »Bit će da 
je prije mene prošao kroz Volovju,« pomisli Dmitrij Fjodorovič. Ali zbog 
Smerdjakova se strašno uznemirio. »Što ću sad, tko će sad tu paziti, tko će mi 
dojavljivati?« Napeto je počeo ispitivati te žene nisu li sinoć štogod primijetile. 
One su vrlo dobro shvatile što ih pita, pa su ga potpuno razuvjerile, rekle su mu 
da nitko nije dolazio, da je Ivan Fjodorovič prenoćio kod oca i da je »sve bilo u 
potpunom redu«. Mitja se nakon toga zamisli. Svakako mora i danas stražariti, 
ali gdje: ovdje ili pred Samsonovljevom kućom? Zaključio je da treba i ovdje i 
ondje, prema prilikama, a dotle, dotle... Stvar je bila u tome što je sad imao onaj 
svoj novi i sasvim pouzdani »plan« koji je bio smislio u kolima i koji je valjalo 
provesti u djelo odmah, ne časeći ni časa. Mitja odluči da radi toga žrtvuje sat 
vremena: »Za sat vremena sve ću obaviti, sve ću saznati, a onda, onda ću prvo 
skoknuti do Samsonova, da vidim je li tamo Grušenjka, pa ću se brže-bolje 
vratiti ovamo, i ostati ovdje do jedanaest sati, a onda opet otići po nju do 
Samsonova i otpratiti je kući.« Eto, tako je odlučio. 

Odjurio je kući, umio se, počešljao, očistio odijelo, obukao se i otišao do 
gospođe Hohlakove. Takav je, na nesreću, bio njegov »plan«. Nakanio je 
uzajmiti tri tisuće od te dame. Što je najvažnije, odjednom je, nekako iznenada, 
poniklo u njemu neobično uvjerenje da ga ona neće odbiti. Možda će se tkogod 
začuditi zašto nije, kad je bio tako uvjeren, već prije otišao do nje, tako reći u 
svoje društvo, nego se obratio Samsonovu, čovjeku iz druge sredine, s kojim 
nije pravo znao ni razgovarati. Ali problem je bio u tome što se on u posljednje 
vrijeme bio tako reći razišao s Hohlakovom, a ni prije se nije s njom baš dobro 
poznavao, i uz to je još znao da ga ona ne trpi. Toj je dami od samog početka 
omrznuo samo zato što je bio zaručnik Katerine Ivanovne, a njoj se, tko zna 


zašto, prohtjelo da Katerina Ivanovna njega ostavi i uda se za »dragog, viteški 
odgojenog Ivana Fjodoroviča, koji ima tako divne manire«. Mitjine su joj 
manire pak bile mrske. Mitja joj se čak i rugao, a jednom je rekao da je ta dama 
»živahna i neusiljena koliko i neobrazovana«. Ali eto, jutros, dok se vozio 
kolima, ozarila ga je sjajna pomisao: »Pa kad već ne želi da se ja oženim 
Katerinom Ivanovnom, kad je već toliko protiv toga (znao je da je pomisao na to 
dovodi do histerije), zašto bi mi sad odbila pozajmiti te tri tisuće kad ću ja 
upravo zahvaljujući tom novcu moći ostaviti Katju i zauvijek otperjati odavde? 
Kad se te razmažene dame iz višeg društva zbog nečega uzjogune, onda ništa ne 
žele, samo da bude po njihovoj volji. Osim toga je i vrlo bogata« - tako je 
prosuđivao Mitja. A što se tiče samog »plana«, bijaše to onaj isti prijašnji plan 
da ponudi nekom» svoja prava na Čermašnju - samo ne više s komercijalnim 
ciljem kao što ih je bio ponudio jučer Samsonovu, da ne mami tu damu, kao 
jučer Samsonova, mogućnošću da se za tri tisuće dočepa dvostruko veće svote, 
šest ili sedam tisuća, nego da mu jednostavno to posluži kao pošteno jamstvo za 
dug. Razvijajući u sebi tu svoju novu zamisao, Mitja je zapadao u oduševljenje, 
ali to se njemu događalo uvijek, u svim njegovim naumima, pri svim nenadanim 
odlukama. Svakoj svojoj novoj zamisli predavao se strastveno. Pa ipak, kad se 
popeo uz ulazne stube pred kućom gospođe Hohlakove, odjednom osjeti kako ga 
podilaze ledeni srsi: tek je u tom trenutku potpuno shvatio, matematički jasno, 
da mu je to posljednja nada, da mu nakon ovoga, ako ne uspije, neće preostati 
ništa više na svijetu, »možda jedino da nekog zakoljem i opljačkam radi te tri 
tisuće, ništa drugo...« Bilo je točno sedam i pol kad je potegnuo zvonce. 


U početku kao da mu se sreća osmjehnula: tek što se najavio, neobično su 
ga brzo primili. »Baš kao da su me čekali!« - pomisli Mitja, a odmah zatim, čim 
su ga uveli u salon, gotovo utrči domaćica i smjesta mu reče da ga je 
očekivala... 


- Očekivala sam vas, očekivala! Priznajte i sami da nisam mogla vjerovati 
da ćete doći k meni, a ipak sam vas očekivala, što kažete na moj instinkt? 
Dmitrije Fjodoroviču, cijelo sam dopodne bila uvjerena da ćete danas doći. 

- To je zaista, gospođo, čudno - izusti Mitja nespretno sjedajući - ali... ja 
sam došao po neobično važnu poslu... najvažnijem od najvažnijih, to jest za 
mene, gospođo, jedino za mene, žuri mi se... 

- Znam da ste došli po najvažnijem poslu, Dmitrije Fjodoroviču, nije riječ 
o nikakvim predosjećajima ni o natražnjačkim sklonostima čudima (jeste li čuli 
za »starca« Zosimu?), riječ je o matematici: vi niste mogli da ne dođete nakon 
svega onoga što je doživjela Katerina Ivanovna, niste mogli, niste mogli, to vam 

je čista matematika. 


- Realizam u stvarnom životu, gospođo, ništa drugo! Ipak, dopustite mi da 
vam izložim... 


- Upravo realizam, Dmitrije Fjodoroviču. Ja sam sad dušom i tijelom za 
realizam, sita sam čudesa. Jeste li čuli da je umro »starac« Zosima? 


- Nisam, gospođo, ovo mi je prvi glas - pomalo se začudi Mitja. Glavom 
mu promakne Aljošin lik. 


- Noćas je umro, i zamislite... 

- Gospodo - presiječe je Mitja u riječi - ja ne mogu ništa drugo zamisliti 
nego da sam u očajnom položaju, ako mi vi ne pomognete, sve će propasti, a ja 
prvi. Oprostite mi što se ovako trivijalno izražavam, ali ja sam vam u vatri, u 
groznici... 


- Znam, znam da ste u groznici, sve ja to znam, vi i ne možete biti u 
drukčijem duševnom stanju, i što mi god kažete, ja sve unaprijed znam. Ja sam 
već odavno, Dmitrije Fjodoroviču, zaokupljena vašom sudbinom, pratim je i 
proučavam... O, vjerujte mi, Dmitrije Fjodoroviču, da sam vam ja iskusna 
liječnica za duševne bolesti. 


- Gospodo, ako ste vi iskusna liječnica, ja sam zato iskusan pacijent - 
polaska joj Mitja preko volje - pa sve slutim, kad već toliko pratite moju 
sudbinu, da ćete mi pomoći da ne propadnem, ali radi toga mi dopustite da vam 
napokon izložim plan s kojim sam se usudio doći k vama... i što zapravo 
očekujem od vas... Došao sam, gospođo... 


- Ne morate mi ništa govoriti, to je sporedna stvar. A što se pomoći tiče, 
vi niste, Dmitrije Fjodoroviču, prvi kome pomažem. Vjerojatno ste čuli za moju 
sestričnu Biljmezovu, kojoj je muž bio u teškom položaju, samo što nije propao, 
kao što ste se, Dmitrije Fjodoroviču, i vi tako originalno izrazili, i što je bilo? 
Uputila sam ga na konjogojstvo i sad prosperira da je divota. Razumijete li se vi 
možda, Dmitrije Fjodoroviču, u konjogojstvo? 

- Ni najmanje, gospođo... ne, gospođo, ni najmanje! - uzvikne Mitja 
nervozno i nestrpljivo te umalo da ne ustane s mjesta. - Ja vas samo molim, 
gospođo, da me saslušate, dajte mi samo dvije minute vremena da vam slobodno 
govorim, kako bih vam najprije mogao sve izložiti, sav projekt s kojim sam 
došao. Osim toga, nemam vremena, strašno mi se žuri!... - histerično podvikne 
Mitja jer je predosjetio da će ona odmah opet progovoriti, pa se nadao da će je 
nadvikati. - Došao sam vam sav očajan... krajnje očajan, da vas zamolim da mi 
pozajmite tri tisuće, da mi pozajmite, ali uz pouzdano jamstvo, gospođo, uz 

pouzdanu garanciju! Dopustite samo da vam izložim... 


- Ma to ćete sve poslije, poslije! - zamaše na nj rukom gospođa 
Hohlakova. - A i sve, što mi god vi rekli, ja sve to unaprijed znam, kao što sam 
već rekla. Vi tražite određenu svotu, trebaju vam tri tisuće, ali ja ću vam dati 
više, kudikamo više, ja ću vas spasiti, Dmitrije Fjodoroviču, ali najprije treba da 
vi mene saslušate! 

Mitja ponovo skoči na noge. 

- Gospođo, je li moguće da ste tako dobri? - uzvikne neobično uzbuđeno. - 
Bože, spasili ste me! Spašavate, gospođo, čovjeka od nasilne smrti, od pištolja... 
Vječno ću vam biti zahvalan... 


- Ja ću vama dati kudikamo, kudikamo više od tri tisuće! - uzvikne 
gospoda Hohlakova gledajući oduševljenog Mitju s radosnim osmijehom na 
usnama. 


- Kudikamo više? Ali toliko mi ne treba. Trebaju mi samo te tri 
sudbonosne tisuće, a ja ću vam sa svoje strane zajamčiti povrat te svote i ostati 
vam beskrajno zahvalan, nudim vam plan koji... 

- Dosta, Dmitrije Fjodoroviču, rečeno-učinjeno! - odsiječe gospođa 
Hohlakova kao na panju, bezazleno i slavodobitno, kao prava dobrotvorka. - 
Obećala sam da ću vas spasiti, i spasit ću vas. Spasit ću vas kao i onog 
Biljmezova. Što mislite, Dmitrije Fjodoroviču, o zlatnim rudnicima? 


- O zlatnim rudnicima, milostiva gospođo? Nikad nisam o njima ništa 
mislio. 

- Ali zato sam ja umjesto vas mislila! Mislila i smislila! Ja vas već mjesec 
dana pratim s tom mišlju u glavi. Sto puta sam vas gledala kako prolazite i 
govorila sama sebi: »Eto jednog energičnog čovjeka kojem je mjesto u zlatnim 
rudnicima!« Proučila sam čak i vaš hod i zaključila: taj će čovjek otkriti mnoga 
nalazišta. 


- Po hodu ste to zaključili, gospođo? 


- Pa zašto ne, i po hodu! Što, zar vi možda tvrdite, Dmitrije Fjodoroviču, 
da se po hodu ne može upoznati nečiji karakter? Pa to potvrđuju i prirodne 
znanosti. O, ja sam vam sad potpuno realna, Dmitrije Fjodoroviču. Ja sam od 
danas, poslije svega onoga što se dogodilo u manastiru i što me silno potreslo, 
sasvim realna i želim se odati praktičnom radu. Ja sam se izliječila! Dosta je 
bilo, kako reče Turgenjev. 


- Ali, milostiva gospođo, one tri tisuće koje ste mi tako velikodušno 
obećali pozajmiti... 


- One vam neće izmaknuti, Dmitrije Fjodoroviču - učas ga gospođa 
Hohlakova presiječe u riječi. - Te tri tisuće kao da su vam već u džepu, i ne 
samo tri tisuće nego i tri milijuna, Dmitrije Fjodoroviču, i to u vrlo kratkom 
roku! Da vam izložim svoju ideju: otkrit ćete zlatne rudnike, zaraditi milijune, 
vratiti se i postati dobrotvor, i nas ćete sve pokretati i upućivati na dobro. Zar da 
zbilja sve prepustimo Čifutima? Podizat ćete zgrade i osnivati razna poduzeća. 
Pomagat ćete sirotinju, a sirotinja će vas blagoslivljati. Danas je doba 
željeznice, Dmitrije Fjodoroviču. Postat ćete poznati i potrebni ministarstvu 
financija koje oskudijeva u ljudima. Ja vam, Dmitrije Fjodoroviču, ne mogu 
spavati zbog pada vrijednosti našeg rublja, s te me strane ljudi još slabo 
poznaju... 

- Ali, gospođo, gospođo! - upadne joj Dmitrij Fjodorovič opet u riječ 
obuzet nekom nemirnom slutnjom. - Ja ću vjerojatno vrlo, vrlo rado poslušati 
vaš savjet, vaš pametan savjet, milostiva gospođo, i možda ću otići tamo... u 
potragu za zlatnim rudnicima... i doći ću još jednom da porazgovaram s vama o 
tome... čak i više puta... ali sad o te tri tisuće koje ste mi tako velikodušno... 0, 
one bi me oslobodile okova, pa ako mi možete danas... Naime, znate, ja nemam 
sad vremena, ni trenutka... 

- Dosta, Dmitrije Fjodoroviču, dosta! - odlučno ga gospođa Hohlakova 
presiječe u riječi. - Pitam vas: idete li u potragu za zlatnim rudnicima ili ne 
idete, jeste li se odlučili jednom zauvijek, odgovorite mi matematički točno! 

- Hoću, gospođo, ali poslije... Ići ću kamo god želite, gospođo... ali sad... 

- Čekajte malo! - vikne gospođa Hohlakova, skoči na noge i jurne do 
svoga velebnog pisaćeg stola s nebrojenim ladicama i uzme ih izvlačiti jednu za 
drugom tražeći nešto u velikoj žurbi. 

»Tri tisuće!« pomisli Mitja premirući. »I to će mi ih odmah dati, bez 
ikakvih ugovora, bez potvrde... e, to je zbilja džentlmenski! Divna žena, samo 
kad ne bi toliko brbljala...« 

- Evo! - radosno usklikne gospođa Hohlakova vraćajući se do Mitje. - Evo 
što sam tražila! 

Bijaše to majušna srebrna ikona na uzici, kakve ponekad nose o vratu 
zajedno s križićem. 

- Ovo vam je, Dmitrije Fjodoroviču, iz Kijeva - produži ona pobožno - od 
moći velikomučenice Varvare. Dopustite da vam je sama objesim oko vrata i na 
taj vas način blagoslovim na početku nova života i novih pothvata. 


I doista mu objesi ikonicu oko vrata i uzme je bolje namještati. Posve 

zbunjen, Mitja se sagne i počne joj pomagati te napokon provuče ikonicu ispod 
vratnog rupca i ovratnika. 

- Eto, sad možete na put! - izusti gospođa Hohlakova sjedajući opet 
slavodobitno na stolicu. 


- Gospodo, silno sam dirnut... ne znam čak ni kako da vam zahvalim... na 
takvim osjećajima, ali... da samo znate kako mi je sad vrijeme dragocjeno!... Ta 
svota koju željno očekujem od vaše velikodušnosti... O, gospođo, kad ste već 
tako dobri, tako dirljivo velikodušni prema meni - uzvikne odjednom Mitja 
nadahnuto - dopustite mi da vam otkrijem... uostalom, vi to već odavno znate... 
da ja ovdje volim jednu osobu... Iznevjerio sam se Katji... odnosno, htio sam 
reći, Katerini Ivanovnoj. O, bio sam nečovječan i nepošten prema njoj, ali sam 
ovdje zavolio drugu... ženu, gospođo, koju vi možda prezirete jer vi već sve 
znate, ali koju ja ne mogu ostaviti, nikako, pa zato sad te tri tisuće... 


- Ostavite vi radije sve to, Dmitrije Fjodoroviču! - vrlo ga odlučno 
presiječe u riječi gospođa Hohlakova. - Ostavite sve, osobito žene. Vaš su cilj 
zlatni rudnici, a tamo se ne vode žene. Poslije, kad se vratite bogati i slavni, naći 
ćete sebi životnu družicu. To će biti moderna djevojka, obrazovana i 
neopterećena predrasudama. Dotle će taman sazreti i nedavno pokrenuto žensko 
pitanje, i pojavit će se nova žena... 

- Ali, gospodo, to je nešto drugo, nešto drugo... - i Dmitrij Fjodorovič 
sklopi ruke pred njom kao da moli. 

- To je ono pravo, Dmitrije Fjodoroviču, to je upravo ono što vama treba, 
za čim žudite a da ni sami niste toga svjesni. Meni je i te kako stalo, Dmitrije 
Fjodoroviču, do suvremenog ženskog pitanja. Moj vam je ideal žensko 
obrazovanje, pa čak i politička uloga žene u neposrednoj budućnosti. Pa i ja 
imam kćer, Dmitrije Fjodoroviču, ali me s te strane ljudi još slabo poznaju. Ja 
sam o tome pisala i Ščedrinu.!!% Taj mi je književnik toliko toga otkrio, toliko 
toga otkrio o pozivu žene da sam mu lani poslala anonimno pismo od svega dva 
retka: »Grlim vas i ljubim, pišče moj, u ime suvremene žene, samo tako 
nastavite!« I potpisala sam se »majka«. U prvi mah sam se htjela potpisati 
»suvremena majka«, ali sam se predomislila i napisala jednostavno samo 
»majka: u tome je ipak više moralne ljepote, Dmitrije Fjodoroviču, a i riječ 
»suvremen« podsjetila bi ga na Suvremenik - riječ koja mu je ostala u gorkoj 
uspomeni zbog današnje cenzure... Ah, Bože moj, što je s vama? 


- Gospodo - skoči napokon Mitja na noge i sklopi pred njom ruke moleći 
je nemoćno - vi ćete me, gospođo, natjerati da zaplačem ako budete i dalje 
odgađali ono što ste mi tako velikodušno... 

- Pa zaplačite, Dmitrije Fjodoroviču, zaplačite! To su lijepi osjećaji... a 
pred vama je takav put! Bit će vam lakše od suza, a poslije ćete se, kad se 
vratite, radovati. Dojurit ćete specijalno do mene iz Sibira da se zajedno 
radujemo... 


- Ali dopustite i meni - zaurla najednom Mitja - zadnji put vas molim da 
mi kažete mogu li danas dobiti tu obećanu svotu od vas? Ako ne može danas, 
kada točno da dođem po nju? 


- Kakvu svotu, Dmitrije Fjodoroviču? 

- Te tri tisuće koje ste mi obećali... koje ste mi tako velikodušno... 

- Tri tisuće? Rubalja, mislite? Pa nemam vam ja tri tisuće - izusti gospođa 
Hohlakova nekako se mirno čudeći. Mitja protrne... 


- Pa kako to... maloprije ste... rekli... čak ste kazali da mogu biti siguran u 
njih kao da su mi već u džepu... 


- Ma ne, Dmitrije Fjodoroviču, nismo se dobro razumjeli. Ako tako 
mislite, onda se zbilja nismo razumjeli. Ja sam govorila o zlatnim rudnicima... 
Obećala sam vam doduše više, kudikamo više od tri tisuće, sad se sjećam što 
sam rekla, ali sam mislila samo na zlatne rudnike. 

- Anovci? A tri tisuće? - glupo uzvikne Dmitrij Fjodorovič. 

- Ah, ako ste mislili na novce, ja novaca nemam. Trenutačno ih uopće 
nemam, Dmitrije Fjodoroviču, upravo ratujem sa svojim upraviteljem, nedavno 
sam čak uzajmila petsto rubalja od Miusova. Ne, ne, ja vam nemam novaca. A 
znate, Dmitrije Fjodoroviču, sve kad bih i imala, ne bih vam ih dala. Prvo, ja 
nikom ne pozajmljujem novce. Pozajmiti znači posvađati se. A vama, vama 
posebice ne bih dala, ne bih vam dala upravo zato što vas volim, ne bih vam 
dala da vas spasim, jer vama treba samo jedno: zlatni rudnici, rudnici! 


- Uh, do vraga!... - urlikne odjednom Mitja i iz sve snage udari šakom o 
stol. 


- A-ajoj! - vrisne Hohlakova od straha i skloni se u drugi kraj salona. 


Mitja otpljune i hitrim koracima izađe iz sobe, iz kuće, na ulicu, u mrak! 
Hodao je kao sumanut i udarao se u prsa, po onom istom mjestu po kojem se 
udarao prije dva dana pred Aljošom kad se posljednji put vidio s njim uvečer, u 
mraku, na cesti. Što je značilo to udaranje u prsa, upravo po tom mjestu, i što je 
htio time postići - to je još tada bila tajna za koju nije znao nitko na svijetu, koju 
nije čak ni Aljoši onda odao, ali se za njega u toj tajni krilo nešto gore od 
sramote, krila se propast i samoubojstvo, jer je tako odlučio postupiti ako ne 


pribavi te tri tisuće da vrati dug Katerini Ivanovnoj i tako skine sa sebe, »s tog 
mjesta na prsima«, sramotu koju nosi na sebi i koja mu opterećuje savjest. Sve 
ću to još poslije potanko objasniti čitatelju, ali sad, pošto je izgubio i posljednju 
nadu, taj tako fizički snažan čovjek, tek što je prošao nekoliko koraka od kuće 
Hohlakove, brižne u plač kao malo dijete. Hodao je i nesvjesno brisao šakom 
suze. Tako je došao do trga i odjednom osjetio kako je naletio na nešto pred 
sobom. Razlegne se piskutav jauk starice koju umalo što nije srušio na zemlju. 


- Bože, samo što me nije šatro! Pazi kud srljaš, vjetrogonjo! 
- Šta, to ste vi? - uzvikne Mitja kad je u mraku prepoznao staricu. Bijaše 


to ona ista stara služavka koja je dvorila Kuzmu Samsonova i koju je Mitja 
dobro upamtio. 


- A ko ste vi, prijane? - progovori starica posve drukčijim glasom. - Ne 
vidim vas dobro u ovom mraku. 

- Vi živite kod Kuzme Kuzmiča, dvorite ga? 

- Tako je, prijane, samo sam trknula do Prohoriča... Al nešto vas još 
nikako ne mogu poznat. 

- Recite mi, majko, a je li Agrafena Aleksandrovna još kod vas? - upita je 
Mitja izbezumljen od nestrpljenja, - Ja sam je bio dopratio do vas. 

- Bila je, prijane, dolazila je, posjedila malo i ošla. 

- Šta? Otišla je? - uzvikne Mitja. - Kad je otišla? 

- Pa odma je ošla, bila je samo časak kod nas. Ispričala je jednu priču 
Kuzmi Kuzmiču, nasmijala ga i otperjala. 

- Lažeš, prokletinjo! - zaurla Mitja. 

- A-ajoj! - vrisne starica, ali od Mitje nije više bilo ni traga: potrčao je što 
ga noge nose do Morozovljevih. Bijaše to baš u ono vrijeme kad je Grušenjka 
bila odjurila u Mokro, nije prošlo ni četvrt sata od njena odlaska. Fenja je 
sjedila sa svojom bakom, kuharicom Matrjonom, u kuhinji, kad iznenada dotrči 
»kapetan«. Cim ga je ugledala, Fenja vrisne iz sveg glasa. 

- Šta se dereš? - zaurla Mitja. - Gdje je ona? - Ali prije nego što je Fenja, 
sva ukočena od straha, dospjela izustiti riječ, on joj najednom padne pred noge: 
- Fenja, tako ti Gospodina našeg Isukrsta, reci mi gdje je? 

- Ništa ja, gospodine, ne znam, dragi moj Dmitrije Fjodoroviču, ništa ja ne 
znam, da me ubijete, ništa vam ja ne znam - uzme ga preklinjati i kumiti Fenja - 
pa vi ste sam ošli večeras s njom... 

- Ali se vratila!... 


- Nije dolazila, gospodine, tako mi Boga, nije dolazila! 
- Lažeš! - podvrisne Mitja. - Već po tom tvom strahu znam gdje je!... 


I istrči van. Prestrašena Fenja bila je sretna što je jeftino prošla, ali je vrlo 
dobro znala da mu se žuri, da bi inače možda loše prošla. Ipak, Mitja na odlasku 
iznenadi i Fenju i staru Matrjonu posve neočekivanim postupkom: na stolu je 
stajao brončani avan, a u njemu tučak, mali brončani tučak, svega dvadesetak 
centimetara dugačak. Mitja je već jednom rukom otvorio vrata kadli iznenada 
drugom rukom u trku dohvati tučak iz avana i strpa ga u pokrajnji džep na 
kaputu i nestane. 


- Ah, Bože, taj će još nekog i ubit! - uzvikne Fenja i pljesne rukama. 


IV 
U MRAKU 


Kamo je odjurio? Zna se: »Gdje bi bila nego kod Fjodora Pavloviča? Od 
Samsonova je otrčala ravno do njega, sad je to bar potpuno jasno. Sad je bar 
jasna sva ta spletka, sva prevara...« Sve mu je to hujalo u glavi kao vihor. Nije 
svraćao u dvorište Marje Kondratjevne: »Ne smijem tamo, nikako ne smijem 
tamo... da ne izazovem ni najmanje sumnje... odmah bi dojavili i odali me... 
Očito je Marja Kondratjevna upletena u tu zavjeru, pa i Smerdjakov, svi su 
potkupljeni!« Pala mu je na um druga zamisao: trkom obiđe, kroz pokrajnju 
ulicu, kuću Fjodora Pavloviča, protrča kroz Dmitrovsku ulicu, pa preko mostića 
izbije ravno u pustu uličicu sa stražnje strane, praznu i nenastanjenu, ograđenu s 
jedne strane pleterom susjedova vrta, a s druge - čvrstom, visokom ogradom što 
je opasivala sa svih strana vrt Fjodora Pavloviča. Tu je izabrao mjesto, čini se 
ono isto gdje je, prema njemu poznatoj predaji, nekad davno Lizaveta 
Smerdjašča bila preskočila preko ograde. »Kad je ona mogla,« sinulo mu je, tko 
zna zašto, u jednom trenutku, »kako ne bih ja mogao?« I doista, poskočio je i u 
tren oka uspio se uhvatiti za vrh ograde, odlučno se uzdigao, uspeo se na ogradu 
i objahao je. Tu je u blizini, u vrtu, bila mala kupaonica, ali su se s ograde 
vidjeli i osvijetljeni prozori kuće. »Tako je, u spavaćoj sobi kod staroga gori 
svjetlo, kod njega je!« - pa skoči s ograde u vrt. Iako je znao da je Grigorij 

bolestan, pa da je možda i Smerdjakov doista bolestan, i da ga nitko ne može 
čuti, instinktivno se pritajio, stao kao ukopan i počeo osluškivati. Ali posvuda je 
vladao grobni muk i, kao naručeno, posvemašnji mir, niotkud ni daška vjetra. 


»I tek tišina šapuće,« prisjeti se odnekud tog stiha, »samo da nije tkogod 
čuo kako sam preskočio preko ograde, ali rekao bih da nije.« Postaja još časak, a 
onda tiho pođe kroz vrt, kroz travu; zaobilazeći drveće i grmlje, dugo se šuljao i 
osluškivao svaki svoj korak. Oko pet minuta prikradao se osvijetljenom prozoru. 
Prisjeti se da tamo, pod samim prozorima, raste nekoliko velikih, visokih, 
bujnih grmova bazge i hudike. Izlazna vrata iz kuće u vrt, s lijeve strane 
pročelja, bijahu zatvorena, to je u prolazu navlaš i pomno promotrio. Napokon 
stigne do grmova i pritaji se za njima. Suspregne dah. »Sad moram pričekati,« 
pomisli, »ako su mi čuli korake pa osluškuju, neka se razuvjere... samo da ne 
zakašljem, da ne kihnem...« 


Pričekao je minutu-dvije, srce mu je strašno lupalo i na mahove je gubio 
dah. »Ne, neće me proći lupanje srca,« pomisli, »ne mogu više čekati!« Stajao je 
u mraku iza grma; prednja polovica grma bijaše osvijetljena svjetlom što je 
padalo kroz prozor. - Kako je lijepa hudika, bobice! - prošapće, tko zna zašto. 
Polako, odmjerenim, nečujnim koracima priđe prozoru i propne se na prste. 
Vidio je pred sobom kao na dlanu svu malu spavaću sobu Fjodora Pavloviča. 
Bijaše ta sobica podijeljena poprijeko crvenim zaslonom, »kineskim«, kako ga 
je nazivao Fjodor Pavlovič. »Kineski zaslon,« promine Mitji kroz glavu, »a za 
njim je Grušenjka«. Zagleda se u Fjodora Pavloviča. Bio je u svom novom 
prugastom svilenom kućnom kaputu koji Mitja još nije bio vidio, potpasanom 
isto tako svilenom uzicom s resama. Ispod ovratnika kućnog kaputa virilo je 
čisto gizdelinsko rublje, tanka holandska košulja sa zlatnim pucetima. Na glavi 
je Fjodor Pavlovič svejednako nosio onaj isti crveni rubac koji je Aljoša bio 
vidio na njemu. »Nagizdao se!« pomisli Mitja. Fjodor Pavlovič stajao je blizu 
prozora, očito zamišljen, no odjednom trgne glavom i načas oslušne, ali kako 
ništa nije čuo, priđe stolu, natoči iz boce dopola čašicu konjaka i ispije je. 
Potom duboko uzdahne, opet načas zastane, rastreseno priđe zrcalu između dva 
prozora, pripodigne desnicom crveni rubac sa čela i uzme razgledati modrice i 
povrede koje još nisu bile prošle. »Sam je,« pomisli Mitja, »po svoj je prilici 
sam!« Fjodor Pavlovič odmakne se od zrcala, iznenada se okrene prozoru i 
pogleda kroza nj. Mitja brže-bolje odskoči u sjenu. 

»Možda je kod njega iza paravana, možda već i spava?« - žigne ga u srce. 
Fjodor Pavlovič odmakne se od zrcala. »To on gleda kroz prozor neće li nju 
ugledati; nije dakle kod njega: jer što bi inače gledao u mrak?... jamačno gori od 

nestrpljenja...« Mitja ponovo priskoči prozoru i zagleda se kroza nj. Starac je 
već sjedio za stolićem, zacijelo potišten. Napokon se nalakti na stolić i podnimi 
lijevom rukom. Mitja se upio pogledom u njega. 


»Sam je, sam!« ponovi opet. »Da je ona tu, drukčije bi se držao.« U srcu 
mu, začudo, odjednom plane neka besmislena i čudnovata srdžba što ona nije tu. 
»Ne zbog toga što nije tu,« protumači i odgovori sam sebi, »nego zato što 
nikako ne mogu pouzdano ustanoviti je li tu ili nije!« Mitja se poslije sam 
prisjećao da mu je glava u tom času bila neobično bistra, da je sve do u tančine 
pratio i da je zapažao i najmanje pojedinosti. Ali u srcu mu je nevjerojatno brzo 
rasla tjeskoba, tjeskoba zbog neizvjesnosti i neodlučnosti. »Je li tu, na kraju 
krajeva, ili nije?« - prekipjelo mu je u srcu od gnjeva. I odjednom se odluči, 
pruži ruku i tihano pokuca po prozoru. Otkuca onaj znak koji je starac bio 
dogovorio sa Smerdjakovom: prva dva puta malo polakše, a onda tri puta nešto 
brže: kuc-kuc-kuc - znak koji je značio: »Došla je Grušenjka!« Starac se lecne, 
trgne glavom, brzo skoči na noge i jurne do prozora. Mitja odskoči u sjenu. 
Fjodor Pavlovič otvori prozor i pomoli glavu kroza nj. 


- Grušenjka, jesi li to ti? Ti si, je li? - progovori nekakvim drhtavim 
polušaptom. - Gdje si, dušo, anđele moj, gdje si? 

Bio je strašno uzbuđen, jedva je disao. 

»Sam je!« - zaključi Mitja. 

- Ma gdje si? - ponovi starac i još više promoli glavu, promoli i ramena 
osvrćući se na sve strane, nalijevo i nadesno. - Hodi amo; spremio sam ti darak, 
dođi da ti ga pokažem!... 


»To on misli na onu kuvertu sa tri tisuće,« pomisli Mitja. 
- Ma gdje si?... Da nisi pred vratima? Čekaj, sad ću ti ja otvoriti... 


Starac samo što nije sav izvirio kroz prozor i zagledao se nadesno, na onu 
stranu gdje su bila vrata što su vodila u vrt, ne bi li razabrao štogod u mraku. 
Učas bi zacijelo bio potrčao da joj otključa vrata, ne čekajući da mu se 
Grušenjka odazove. Mitja ga je gledao sa strane i nepomično stajao. Sav onaj 
starčev mrski profil, otromboljeni podvoljak, kukasti nos, usne što su se 
smješkale od slatka iščekivanja, sve to bijaše jarko osvijetljeno slijeva kosim 
zrakama svjetiljke iz sobe. U Mitji odjednom plane strašna, pomamna srdžba: 
eto, to je on, njegov suparnik, njegov mučitelj, mučitelj njegova života! Bijaše 
to napadaj one iste nenadane, osvetničke i pomamne srdžbe o kojoj je on, kao da 
je predosjeća, govorio Aljoši kad je razgovarao s njim u sjenici prije četiri dana, 
odgovarajući na Aljošino pitanje: »Kako možeš reći da ćeš ubiti oca?« 

»Ma ne znam, ne znam,« rekao je tada, »možda ga neću ubiti, a možda i 
hoću. Bojim se da će mi iznenada omrznuti ono njegovo lice upravo u tom 
trenutku. Mrzak mi je onaj njegov podvoljak, njegov nos, njegove oči, njegov 
bezočni smiješak. Fizički mi je odvratan. Eto, toga se upravo bojim, da se neću 
moći svladati...« 


Ta je fizička odvratnost sve više u njemu rasla. Ne znajući više za se, 
iznenada dohvati iz džepa brončani tučak... 


»Tad me sam Bog očuvao,« reko je poslije sam Mitja. Upravo se u tom 
času probudio bolesni Grigorij Vasiljevič. Pred večer se toga dana bio 
podvrgnuo poznatom liječenju o kojem je Smerdjakov pripovijedao Ivanu 
Fjodoroviču, to jest sav se istrljao uz pomoć svoje žene votkom u kojoj bijahu 
neke tajne, vrlo jake trave, a ostatak je popio dok je žena nad njim izmolila 
»neku molitvu«, pa je legao spavati. Malo je gucnula i Marfa Ignatjevna, a kako 
nije bila vična piću, zaspala je uz muža kao zaklana. Ali eto, Grigorij se sasvim 
neočekivano odjednom u noći probudio, porazmislio časak i, premda je ponovo 
osjetio u križima žestoku bol, uspravio se u postelji. Zatim je opet porazmislio, 
ustao i na brzinu se obukao. Možda ga je zapekla savjest što spava, a kuća ostala 
bez čuvara »u ovo opasno doba«? Iscrpljen od napadaja padavice, Smerdjakov je 
nepomično ležao u susjednoj sobici. Marfa Ignatjevna isto je tako nepomično 
ležala. »Iznemogla je,« pomisli Grigorij Vasiljevič pošto je zirnuo na nju, pa 
izađe stenjući na ulazne stube. Dakako da je kanio samo baciti pogled sa stuba 
jer nije mogao hodati, bol mu je u križima i desnoj nozi bila nesnosna. Ali baš 
se tad sjeti da sinoć nije zaključao vrtna vratašca. Inače je bio vrlo savjestan i 
pouzdan čovjek koji se strogo držao jednom utvrđena reda i dugogodišnjih 
navika. Hramljući i grčeći se od boli, sišao je s ulaznih stuba i zaputio se u vrt. I 
zbilja, vratašca su bila širom otvorena. Mehanički je ušao u vrt: možda mu se 
nešto prividjelo, možda je čuo nekakav šum, a kad je pogledao nalijevo, opazio 
je da je kod gospodara otvoren prozor, na kojem više nikog nije bilo, nitko nije 
izvirivao kroza nj. »Zašto je prozor otvoren, pa nije ljeto!« pomisli Grigorij, ali 
upravo u tom času promakne nešto neobično pred njim u vrtu. Na četrdesetak 
koraka od njega kao da je u mraku trčao čovjek, vrlo se brzo kretala nečija 
sjena. 

- Bože moj! - izusti Grigorij i, ne znajući za sebe, zaboravivši na bol u 
križima, potrči da presiječe put bjeguncu. Udario je prečacem, očito je bolje 
poznavao vrt od bjegunca, koji se zaputio do kupaonice, zamaknuo za nju i 
jurnuo do zida... Grigorij je trčao za njim ne gubeći ga iz vida, trčao je kao bez 

duše. Dotrčao je do ograde baš u času kad se bjegunac penjao uz nju. Sav 
izbezumljen, Grigorij zaurla, pojuri i ščepa bjegunca objema rukama za nogu. 

I doista, slutnja ga nije prevarila; prepoznao je bjegunca, bio je to on, 
»izrod i ocoubojica«. 

- Ocoubojico! - vikne starac da se sve zaorilo, ali je samo toliko uspio 
izustiti, jer iznenada padne kao pokošen. Mitja opet skoči u vrt i sagne se nad 
oborena Grigorija. U rukama je držao brončani tučak pa ga nesvjesno baci u 
travu. Tučak padne na dva koraka od Grigorija, ali ne u travu nego na stazu, na 
vidno mjesto. Nekoliko je sekundi gledao onoga što je ležao pred njim. Starcu je 
sva glava bila u krvi; Mitja pruži ruku i počne je pipati. Poslije se jasno sjećao 
da je u tom trenu silno poželio da se »potpuno uvjeri« je li starcu probio lubanju 
ili ga samo »omamio« tučkom po tjemenu. Ali krv je liptala, užasno liptala i 
učas oblila toplim brizgom Mitjine drhtave prste. Sjećao se poslije kako je iz 
džepa izvadio svoj novi bijeli rupčić koji je ponio kad je pošao k Hohlakovoj, i 
kako ga je pritisnuo na starčevu glavu glupo nastojeći da mu obriše krv s lica. 
Ali i rupčić se začas natopio krvlju. »Bože, pa zašto ja ovo radim?« trgne se 
odjednom. »Ako sam mu već probio glavu, kako ću se sad u to uvjeriti... Pa i 
nije li sad to potpuno svejedno!« iznenada zdvojno nadoda. »Ako sam ga ubio, 
ubio sam ga... Naletio si mi, stari, šta se može, pa sad lezi!« glasno progovori i 
naglo jurne do zida, preskoči ga, nađe se u pokrajnjoj uličici i dade u bijeg. U 
desnoj je šaci držao izgužvani, krvavi rupčić i u trku ga strpao u stražnji džep na 
redengotu. Trčao je što ga noge nose, i nekoliko rijetkih prolaznika na koje je 
naišao u mraku, na ulicama, upamtili su kako su te noći vidjeli čovjeka koji 
mahnito trči. Odjurio je opet u kuću Morozove. Fenja je bila odmah nakon 
njegova odlaska otrčala do postarije pazikuće Nazara Ivanoviča i počela ga 
kumiti »Kristom-Bogom« da »ne pušta više u kuću kapetana ni danas ni sutra«. 
Pošto ju je saslušao, Nazar Ivanovič obeća da će pripaziti, ali je baš kao za 
pakost morao skoknuti gore do gospodarice, koja ga je iznenada pozvala k sebi. 
Usput je sreo svoga nećaka, dvadesetogodišnjaka, koji je tek nedavno bio stigao 
sa sela, pa mu naloži da ostane u dvorištu, ali mu zaboravi reći za »kapetana«. 
Kad je dotrčao do ulaza u kuću, Mitja pokuca. Mladac ga odmah prepozna: 
Mitja mu je već višeput dao napojnicu. Odmah mu otključa vratašca, pusti ga 
unutra i, veselo se smiješeći, brže-bolje ga uslužno obavijesti da »Agrafene 
Aleksandrovne nema kod kuće, molim lijepo«. 


- A gdje je, Prohore? - odjednom zastane Mitja. 
- Pa maloprije se odvezla, prije jedno dva sata, s Timofejem, u Mokro. 
- A zašto? - vikne Mitja. 


- To vam ne bi znao reć, molim lijepo, ošla je k nekom oficiru, neko ju je 
odonud pozvo i pošlo po nju konje... 


Mitja ga ostavi i otrči do Fenje kao sulud. 


V 


IZNENADNA ODLUKA 


Fenja je sjedila s bakom u kuhinji, baš su se spremale poći na počinak. 
Uzdajući se u Nazara Ivanoviča, nisu se ni ovaj put iznutra zaključale. Mitja 
uleti, jurne do Fenje i čvrsto je ščepa za grlo. 


- Odmah mi kazuj gdje je, s kim jeu Mokrom? - zaurla izbezumljeno. 

Obje žene ciknu. 

- Ajoj, reći ću vam, ajoj, dragi moj Dmitrije Fjodoroviču, odmah ću vam 
reć, ništa vam neću zatajit - odgovori brzorečicom nasmrt uplašena Fenja. - Ošla 
jeu Mokro k onom oficiru. 


- Kakvom oficiru? 


- Onom nekadašnjem oficiru, onom istom, nekadašnjem svom oficiru s 
kojim je bila prije pet godina, koji ju je ostavio i ošo - probrglja Fenja istom 
onakvom brzorečicom. 

Dmitrij Fjodorovič spusti ruku kojom joj je stiskao grlo. Stajao je pred 
njom blijed kao krpa i nijem, ali mu se po očima vidjelo da je učas sve shvatio, 
da je sve u hipu shvatio, sve do posljednje sitnice, da se svemu dosjetio. Ali 
dakako da sirotoj Fenji nije bilo u tom času do toga da gleda da li ju je shvatio 
ili nije. Kako je sjedila na škrinji kad je utrčao, tako je i ostala sjediti, sva 
uzdrhtala i ispruženih ruku, kao da se želi obraniti od njega, ostala je ukočena u 
tom položaju. Upila se u njega uplašenim zjenicama raširenim od straha i 
netremice ga motrila. A njemu su baš u tom trenutku obje ruke bile krvave. 
Putem, dok je trčao, vjerojatno je njima doticao čelo, brišući znoj s lica, tako da 
su i na čelu i na desnom obrazu ostale crvene mrlje od razmazane krvi. Fenju 
samo što nije spopala histerija, a stara je kuharica skočila na noge i zagledala se 
kao luda, tako reći bez svijesti. Dmitrij Fjodorovič stajao je časkom, a onda se 

mehanički svalio na stolac do Fenje. 

Sjedio je ali se ne bi moglo reći da razmišlja, nego kao da je prestrašen, 
baš kao da se skamenio. Međutim, sve je bilo jasno kao dan: taj časnik - znao je 
on za njega, sve je on to vrlo dobro znao, doznao je od same Grušenjke, znao je 
da joj je pisao prije mjesec dana. Dakle, mjesec dana, punih mjesec dana ovo se 
sve skupa odigravalo iza njegovih leđa do samog današnjeg dolaska tog novog 
čovjeka, a da on nije ni mislio na njega! Kako, kako je mogao ne misliti na 
njega? Zašto je ipak odmah zaboravio na tog časnika, zaboravio na njega čim je 
doznao za njega? To je pitanje sad stajalo pred njim kao kakvo čudovište. I 
gledao je u to čudovište doista uplašen, sav se sledio od straha. 


Ipak je iznenada tiho i krotko, kao mirno i umiljato dijete, zapodjeo 
razgovor s Fenjom, baš kao da je posve zaboravio što je nju maloprije onako 
prestrašilo, povrijedilo i uzrujalo. Odjednom je počeo neobično potanko, 
štoviše, s obzirom na njegov položaj, začudno potanko, ispitivati Fenju. A Fenja 
je, iako mu je prestravljeno gledala u krvave ruke, isto tako začudno spremno i 
žurno odgovarala na svako pitanje, čak i kao da se žuri da mu iznese svu »živu 
istinu«. Malo-pomalo mu je čak i nekako radosno iznosila sve pojedinosti, ali 
uopće ne da ga muči, nego baš kao da se žuri da mu od sveg srca ugodi. 
Ispripovjedila mu je do u tančine i sve što se danas dogodilo, posjet Rakitina i 
Aljoše, kako je ona, Fenja, bila na straži, kako je gospođa otišla i kako je kroz 
prozor doviknula Aljoši neka pozdravi njega, Mitenjku, i neka »dovijeka pamti 
da ga je voljela sat vremena«. Kad je čuo to o pozdravu, Mitja se odjednom 
osmjehne, a blijede mu obraze oblije rumenilo. Tad ga Fenja, ne bojeći se više 
ni najmanje zbog svoje radoznalosti, upita: 

- A kakve su vam to ruke, Dmitrije Fjodoroviču, tako krvave? 

- Da - mehanički odgovori Mitja i rastreseno pogleda svoje ruke, ali učas 
zaboravi na njih i na Fenjino pitanje. Ponovo je utonuo u šutnju. Prošlo je bilo 
već dvadesetak minuta kako je dojurio ovamo. Prošao ga je bio strah, ali ga je 
očito potpuno obuzela neka nova i nepokolebljiva odlučnost. Iznenada ustane sa 
stolca i zamišljeno se osmjehne. 

- Gospodaru, što vam se dogodilo? - upita ga Fenja pokazujući opet na 
njegove ruke, upita ga sažalno baš kao da mu je u njegovoj nevolji sad ona 
najbliža osoba. 

Mitja opet baci pogled na svoje ruke. 

- To ti je krv, Fenja - reče i čudno je pogleda. - To ti je ljudska krv. Bože, 
zašto sam je prolio? Ali... Fenja... tamo ti je jedna ograda (gledao ju je kao da 

joj zadaje zagonetku), jedna visoka i na prvi pogled strašna ograda, ali... sutra u 
zoru, kad »grane sunce«, Mitenjka će preskočiti preko te ograde... Vidim, Fenja, 
da ne razumiješ kakva je to ograda, ali ništa za to... svejedno, sutra ćeš čuti pa 
ćeš sve shvatiti... a sad zbogom! Neću nikom smetati i uklonit ću se, znam se ja 
ukloniti. Živi, radosti moja... voljela si me sat vremena, pa se i dovijeka sjećaj 
Mitenjke Karamazova... Uvijek me zvala Mitenjka, sjećaš se? 


Nakon tih riječi naglo izađe iz kuhinje. Fenja se tog njegovog odlaska 
prepala gotovo više nego kad je maloprije dojurio i nasrnuo na nju. 


Točno nakon deset minuta Dmitrij Fjodorovič došao je k onom mladom 
činovniku, Petru Iljiču Perhotinu, kod koga je nedavno bio založio pištolje. Bilo 
je već osam i pol pa je Petar Iljič, pošto je kod kuće popio čaj, iznova obukao 
redengot da ode u gostionicu »Prijestolnicu« na partiju biljara. Mitja ga je 
zatekao na odlasku. Kad Perhotin ugleda njega i njegovo krvavo lice, uzvikne: 

- Bože sveti! Sto je to s vama? 

- Pa eto, došao sam po svoje pištolje i donio sam vam novac - brže-bolje 
mu odgovori Mitja. - Ostajem vam zahvalan. Žuri mi se, Petre Iljiču, molim vas 
što prije! 

Petar Iljič sve se više i više čudio: odjednom je u Mitjinim rukama spazio 
hrpu novca, a što je najvažnije, držao je Mitja taj novac i došao s njim onako 
kako nitko nikad ne drži novac niti dolazi s njim: sve je novčanice nosio u 
desnoj ruci, kao da ih pokazuje, a ruku je držao ravno pred sobom. Dječak, 
činovnikov sluga, koji se sreo s Mitjom u predsoblju, kazivao je poslije da je 
Mitja i u predsoblje ušao s novcem u rukama, pa da ga je valjda i na ulici 
neprestano tako nosio pred sobom u desnici. Novčanice su bile same stotinjarke, 
šarene, i držao ih je krvavim prstima. Petar Iljič je poslije, odgovarajući na 
pitanja službenih osoba: koliko je zapravo bilo novca? - tvrdio da je teško bilo 
odoka procijeniti, možda je bilo dvije tisuće, možda tri, ali je hrpa bila velika, 
»pozamašna«. A sam Dmitrij Fjodorovič, kako je poslije izjavio, »nekako nije 
bio pri sebi, ali nije bio pijan nego baš kao da je bio u nekom zanosu, strašno 
rastresen, a istodobno kanda i sabran, baš kao da o nečemu razmišlja i dovija se, 
ali nikako nešto ne može dokučiti. Silno se žurio, oštro odgovarao, vrlo čudno, 
na mahove kao da uopće nije bio žalostan nego čak i veseo«. 


- Ma što je to s vama, što vam je? - ponovo vikne Petar Iljič zapanjeno 
promatrajući gosta. - Kako ste se to raskrvarili, jeste li pali, što li, pogledajte se! 


Uhvatio ga je za lakat i odveo do zrcala. Kad je Mitja ugledao svoje 
okrvavljeno lice, lecnuo se i srdito namrštio. 


- Uh, do vraga! Samo mi je još to falilo! - promrmlja ljutito i brže-bolje 
premjesti novčanice iz desnice u ljevicu pa grčevitom kretnjom izvadi iz džepa 
rupčić. Ali i rupčić mu je bio sav krvav (upravo je njime otirao Grigoriju glavu i 
lice): nije bilo gotovo ni jednog bijelog mjesta na njemu, a krv ne samo što se 
počela sušiti nego se već nekako i skorila pa nije mogao ni razmotati rupčić. 
Mitja ga srdito baci na pod. 

- Uh, do vraga! Nemate li tu možda kakve krpe... da se obrišem... 


- Znači da ste se samo okrvavili, niste ozlijeđeni? Onda će biti bolje da se 
umijete - reče mu Petar Iljič. - Evo vam ovdje umivaonika, sad ću vam ja 
donijeti vode. 


- Umivaonik? To je dobro... samo kud ću s ovim? - i Mitja u nekoj čudnoj 
nedoumici pokaže Petru Iljiču na svoju hrpu stotinjarki gledajući ga upitno, baš 
kao da ovaj mora odlučiti kamo će on sa svojim novcem. 

- Gurnite ga u džep, ili ga stavite evo amo na stol, neće se izgubiti. 


- U džep? Da, u džep. To je dobro... Ma vidite kakve su to sve gluposti! - 
uzvikne on kao da se odjednom prenuo iz rastresenosti. - Čujte, najprije da to 
obavimo, to s pištoljima, vratite mi ih, a evo vama vaš novac... zato što su mi 
zbilja prijeko potrebni... a nemam ni časka vremena... 


Pa uzme s hrpe najgornju stotinjarku i pruži je činovniku. 


- Ali ja vam ne mogu izvratiti - ustvrdi domaćin - zar nemate sitnijeg 
novca? 

- Nemam - odgovori Mitja pošto je ponovo bacio pogled na svoju hrpu, ali 
kao da ni sam ne vjeruje svojim riječima, opipa prstima dvije-tri gornje 
novčanice. - Nemam, sve su jednake - nadoda i opet upitno pogleda Petra Iljiča. 

- Pa kako ste se to odjednom obogatili? - upita ga Petar Iljič. - Čekajte, 
poslat ću dečka da trkne do Plotnikova. Oni uvijek kasno zatvaraju - možda će 
nam moći razmijeniti novac. Ej, Miša! - dovikne prema predsoblju. 


- U dućan kod Plotnikova - divota! - vikne i Mitja kao da ga je ozarila 
neka zamisao. - Miša - okrene se dječaku koji je ušao u sobu - znaš šta, trkni do 
Plotnikova i reci mu da ga pozdravlja Dmitrij Fjodorovič, i da će odmah sad i on 
doći... Ali, pazi, pazi: neka prije toga pripreme šampanjac, oko tri tuceta, i 
spreme ga onako kao onda kad sam išao u Mokro... Onda sam uzeo kod njih 
četiri tuceta - obrati se odjednom Petru Iljiču - oni će već znati, budi bez brige, 
Miša - okrene se opet dječaku. - I pazi: nek pripreme i sira, strasburške pite, 
sušenih jezerskih pastrva, šunke, kavijara, ma svega, svega što imaju u dućanu, 
tako, recimo, za sto ili sto dvadeset rubalja, kao i onda... I pazi: nek ne zaborave 

slatkiše, bombone, kruške, dvije-tri lubenice, može i četiri - ali ne treba, dosta 
će biti i jedna, nego čokolade, kandita, marcipana, voćnih karamela - svega 
onoga što su mi onda spremili za Mokro, tako da zajedno sa šampanjcem bude 
za jedno trista rubalja... Nek i sad bude isto tako. I ne zaboravi, Miša, ako se 
zoveš Miša... Miša se zove, je li? - obrati se opet Petru Iljiču. 

- Ma čekajte malo - presiječe ga u riječi Petar Iljič, koji ga je zabrinuto 
slušao i promatrao. - Najbolje da vi sami odete tamo i sve to naručite, jer će on 
sve pobrkati. 

- Pobrkat će, vidim da će pobrkati! E, Miša, a ja sam te već htio poljubiti 
što ćeš mi to srediti... Ako ništa ne pobrkaš, dat ću ti deset rubalja, trči brže... 
Šampanjac, glavno je da šampanjac izvuku, a i konjaka, i crnog i bijelog vina, i 
svega onoga kao i onda... Oni već znaju kako je onda bilo. 

- Ma čujte vi! - upadne mu Petar Iljič već nestrpljivo u riječ. - Kažem 
vam: neka on samo trkne razmijeniti novac i neka im kaže da ne zatvaraju 
dućan, pa ćete vi sami sve to lijepo naručiti... Dajte amo tu stotinjarku. Marš, 
Miša, da si prije ovdje nego tamo! 

Čini se da je Petar Iljič namjerno što prije otjerao Mišu jer je ovaj, kako je 
stao pred gosta i blenuo u njegovo krvavo lice i okrvavljene ruke s hrpom 
novaca u drhtavim prstima, ostao tako stajati zinuvši od čuda i straha, te je 
zacijelo malo što razumio od svega onoga što mu je Mitja rekao. 

- E, a sad da se operemo! - strogo će Petar Iljić. - Ostavite novac na stolu, 
ili ga strpajte u džep... Tako, vidite, idemo. I svucite kaput! 

I uzme mu pomagati da svuče kaput, a onda opet odjednom uzvikne: 

- Gle, pa i kaput vam je krvav! 

- Ne... nije kaput. Samo malo, ovdje na rukavu... I ovdje gdje mi je bio 
rupčić. Probila je krv kroz džep. Kod Fenje sam sjeo na rupčić pa mi je krv 
probila - nekako neobično prostodušno odmah objasni Mitja. Pošto ga je 
saslušao, Petar Iljič se namršti. 

- Dobro su vas udesili; valjda ste se s nekim potukli? - progunđa. 

Počelo je pranje. Petar Iljič držao je u ruci bokal i lijevao vodu. Mitja se 
žurio pa nije dobro nasapunao ruke. (Ruke su mu se tresle, sjećao se poslije 
Petar Iljič.) Petar Iljič mu odmah naloži neka bolje nasapuna ruke i neka ih jače 
protrlja. U tom času kao da je imao neku vlast nad Mitjom, što dalje, to više. 
Napomenimo usput da taj mladić nije bio plašljivac. 

- Pazite, niste oprali ispod nokata; e, a sad protrljajte lice, evo ovdje: na 
sljepoočnicama, oko ušiju... Pa zar ćete ostati u toj košulji? Kamo to idete? 

Pazite, sav vam je posuvratak desnog rukava krvav. 
- Jest, krvav je - potvrdi Mitja razgledajući posuvratak rukava. 
- Pa presvucite se onda! 


- Nemam kad. Nego, ja ću, znate... - nastavi isto onako prostodušno Mitja, 
otirući već ručnikom lice i ruke i oblačeći redengot - ja ću ovdje zavrnuti rukav 
pa se neće ni vidjeti pod kaputom... Evo, ovako! 


- Recite mi sad gdje su vas tako udesili? Jeste li se potukli s kim? Da niste 
opet u birtiji, kao i onda? Da se niste opet dohvatili s onim kapetanom, da ga 
niste tukli i vukli za bradu? - prijekorno napomene Petar Iljič. - Koga ste to 
istukli... ili ubili, ne daj Bože? 

- Ma koješta! - odsiječe Mitja kao na panju. 

- Kako koješta? 

- Ma nije vrijedno spomena - reče Mitja i odjednom se osmjehne. - 
Maloprije sam jednu babu srušio na trgu. 


- Srušili? Babu? 

- Starca! - vikne Mitja gledajući Petra Iljiča ravno u oči, smijući se i 
vičući mu kao da je gluh. 

- Eh, do vraga, sad starca, sad babu... Da niste stvarno koga ubili? 


- Pomirili smo se. Dograbili se - i pomirili. Tamo na jednom mjestu. 
Rastali se kao prijatelji. Budala jedna... oprostio mi je... sad mi je već sigurno 
oprostio... Kad bi ustao, e, onda mi ne bi oprostio - namigne najednom Mitja. - 
Nego znate šta, do vraga i on, čujete li, Petre Iljiču, do vraga, nije vrijedno 
spomena! Neću o tome u ovom trenutku! - odlučno će Mitja. 

- Ma ja vam samo hoću reći da nema smisla da se sa svakim upuštate... 
kao onda, zbog nekih sitnica s onim kapetanom... Potukli se a sad jurite na 
terevenku - eto, u tome je sav vaš karakter. Tri tuceta šampanjca - što će vam 
toliko? 

- Bravo! Dajte mi sad pištolje. Bogami, nemam vremena. Ma htio bih 
porazgovarati s tobom, dragoviću moj, ali nemam vremena. A nema ni potrebe, 
kasno je za razgovor. A! Gdje su mi pare, kamo sam ih stavio? - vikne i uzme 
kopati po džepovima. 

- Ostavili ste ih na stolu... sami... eno vam ih. Zar ste zaboravili? Vama su 
novci zbilja isto što i smeće ili voda. Evo vam vaših pištolja. Čudno, u šest sati 
ste ih založili za deset rubalja, a sad imate tisuće uza se. Bit će dvije ili tri? 


- Bit će ih tri - nasmije se Mitja trpajući novac u džep na hlačama. 

- Tako ćete ih još izgubiti. Da nemate možda zlatne rudnike, što li? 


- Rudnike? Zlatne rudnike? - prodere se Mitja iz sveg grla i prasne u 
smijeh. - Hoćete li, Perhotine, u potragu za zlatom? Jedna će vam ovdašnja 
dama odmah izbrojiti na ruke tri tisuće samo da krenete. Meni ih je dala, toliko 
vam ona voli zlatne rudnike! Poznajete li možda Hohlakovu? 

- Ne poznajem, ali sam čuo za nju i vidio je. Je li moguće da vam je ona 
dala tri tisuće? Izbrojila vam na ruke? - nepovjerljivo se zagleda u njega Petar 
Iljič. 

- Avi lijepo sutra, čim sunce grane, čim uzleti vječno mladi Feb hvaleći i 
slaveći Boga, vi lijepo sutra otiđite do nje, do te Hohlakove, pa je sami pitajte: 
jeli mi izbrojila tri tisuće na ruke ili nije? Baš je pitajte! 

- Ne znam ja u kakvim ste vi odnosima... ali kad tako odlučno tvrdite, 
valjda vam je dala... A vi lijepo pare primili, pa umjesto u Sibir, udri brigu na 
veselje... A stvarno, kamo ćete sad, a? 

- U Mokro. 

- U Mokro? Pa noć je! 

- Imo sam svega i svačega, a sad sam osto bez ičega! - reče odjednom 
Mitja. 

- Kako bez ičega? Imate tolike tisuće pa bez ičega? 

- Ne mislim ja na tisuće. K vragu i tisuće! Ja mislim na žensku narav: 


Lakovjerna je ženska narav, 
Prevrtljiva i poročna.+!2! 


Slažem se s Uliksomt"i, to on govori. 

- Ne razumijem vas! 

- Mislite da sam pijan? 

- Niste pijani nego još nešto gore od toga. 

- Ja sam vam duševno pijan, Petre Iljiču, duševno pijan, ali dosta, dosta! 

- Što to radite, nabijate pištolj? 

- Nabijam pištolj. 

Mitja je doista otvorio kutiju s pištoljima, odvrnuo rog s barutom, pomno 
nasuo barut i ubacio naboj. Zatim je uzeo kuglu i, prije nego što će je nabiti u 

cijev, podigao ju je sa dva prsta prema svijeći pred sobom. 


- A što sad razgledate tu kuglu? - motrio ga je Petar Iljič nemirno i 
radoznalo. 


- Tako. Mašta mi radi. Eto, recimo, kad bi ti naumio prosvirati sebi ovom 
kuglom mozak, ne bi li pogledao kuglu prije nego što nabiješ pištolj? 

- Zašto bih je pogledao? 

- Prosut će mi mozak pa me zanima da vidim kako izgleda... Ma uostalom, 
glupost, trenutačna glupost. Evo, gotovo je - nadoda pošto je ugurao kuglu i 
nabio kučinu. - Petre Iljiču, dragi moj, glupost je to, sve je to glupost, kad bi 
samo znao kolika glupost! Daj mi sad komadić papira. 

- Evo ti papirić. 

- Ne, nego mi daj glatkog, čistog papira na kakvom se piše. Tako, vidiš! 

I Mitja dohvati sa stola pero i na brzinu nadrlja na papiriću dva retka, 
presavije papirić načetvoro i turi ga u džepić na prsluku. Pištolje vrati u kutiju, 
zaključa je i uzme u ruke. Zatim pogleda Petra Iljiča i osmjehne se široko i 
zamišljeno. 

- A sad hajdemo - reče. 


- Kamo? Ma čekajte malo... Ne mislite li vi to možda sebi prosvirati 
mozak, tom kuglom... - uznemireno izusti Petar Iljič. 


- Kakva kugla, kakvi bakrači! Ja želim živjeti, ja volim život! To treba da 
znaš. Ja volim zlatokosog Feba i njegovo toplo svjetlo... Dragi moj Petre Iljiču, 
znaš li se ti drugima ukloniti? 


- Kako to ukloniti? 


- Skloniti im se s puta? Skloniti se s puta dragom stvorenju i mrskom 
stvorenju. Pa da ti i mrsko stvorenje postane drago - eto kako se skloniti s puta! 
I reći im: Bog bio s vama, odlazite, prolazite mimo, a ja... 


- A vi? 
- Dosta, hajdemo! 


- Bogme ću reći nekom da vas ne pusti tamo - zagleda se Petar Iljič u 
njega. - Što ćete sad u Mokrom? 


- Žena je tamo, žena, i to neka ti bude dosta, Petre Iljiču, i basta! 


- Slušajte, iako ste divlji, oduvijek ste mi se nekako sviđali... i zato se 
brinem za vas. 


- Hvala ti, brate! Divalj sam, kažeš. Divljaci, divljaci! Ja uvijek jedino to i 

ponavljam: divljaci! A, evo i Miše, već sam i zaboravio na njega. 

Došao je Miša sav zadihan, sa svežnjem razmijenjena novca, i podnio 
izvještaj da su se kod Plotnikova »svi dali na posao« i da dovlače boce, i ribe, i 
čaj - začas će sve biti spremno. Mitja dohvati novčanicu od deset rubalja i dade 
je Petru Iljiču, a drugu dobaci Miši. 

- Da se niste usudili! - vikne Petar Iljič. - U mojoj kući nema toga, a i 
inače je to ružno maženje. Spremite te svoje novce, evo, stavite ih ovamo, zašto 
da ih rasipate? Sutra će vam zatrebati pa ćete opet doći k meni da uzajmite deset 
rubalja... A što sad sve to trpate u džep na hlačama? Hej, izgubit ćete to putem. 


- Čuj, dragoviću moj, hoćeš li sa mnom u Mokro? 

- Ma što ću ja tamo? 

- Čuj, hoćeš li da sad otvorimo bocu, da popijemo za život? Baš mi se pije, 
pogotovo s tobom. Nikad još nisam s tobom pio, je li? 

- Pa dobro, možemo u gostionici, hajdemo, i ja sad baš idem tamo. 


- Nemam ja kad u gostionicu, nego ćemo kod Plotnikova u dućanu, u 
stražnjoj prostoriji. Hoćeš li da ti sad zadam jednu zagonetku? 

- Zadaj! 

Mitja izvadi iz džepića na prsluku papirić, razmota ga i pokaže mu. Na 
njemu je pisalo čitljivim i krupnim slovima: 

»Osuđujem sam sebe za sav svoj život, sav svoj život kažnjavam!« 

- Zbilja ću javiti nekome, idem odmah javiti - reče Petar Iljič pošto je 
pročitao poruku na papiriću. 

- Nećeš stići, dragoviću moj, idemo radije nešto popiti, marš! 

Dućan Plotnikova bio je na uglu ulice, samo jednu kuću dalje od stana 
Petra Iljiča. Bijaše to najveća trgovina delikatesa u našem gradu, vlasništvo 
bogatih trgovaca, vrlo dobro uređena. Bilo je u njoj svega kao u kakvoj 
prijestolničkoj trgovini, svakojakih delicija: vina iz podruma »Braće 
Jelisejevih«, voća, cigara, čaja, šećera, kave i ostaloga. Uvijek su kupce 
posluživala tri pomoćnika i dva dječaka što su raznosila robu. Premda je naš 
kraj osiromašio, vlastela se razišla, trgovina nazadovala, trgovina je delikatesa 
cvala kao i prije, štoviše, svake godine sve bolje i bolje: za tu je robu svagda 
bilo kupaca. Mitju su nestrpljivo čekali u dućanu. Dobro su se još sjećali kako je 
prije tri-četiri tjedna isto ovako nakupovao razne robe i alkohola za nekoliko 
stotina rubalja u gotovini (dakako da mu ništa ne bi dali na kredit), sjećali su se 
da je kao i sada držao u ruci poveliku hrpu šarenih novčanica i da ih je nasumce 

trošio, ne cjenkajući se i ne želeći razmišljati o tome što će mu toliko 
namirnica, vina i ostaloga. Poslije su po cijelom gradu govorili da je tada, 
odvezavši se s Grušenjkom u Mokro, »spiskao u jednu noć i idući dan 
odjedanput tri tisuće i vratio se s terevenke bez groša, gol kao od majke rođen«. 
Podigao je tada čitav tabor Cigana (koji su u to vrijeme kod nas čergarili), koji 
su mu u ta dva dana, onako pijanom, izmamili svu silu novaca i popili tko zna 
koliko skupih pića. Pričali su i sprdali se s Mitjom da je u Mokrom napojio 
šampanjcem neotesane seljake, a da je seoske djevojke i žene nahranio 
slatkišima i strasburškom pitom. Isto su se tako rugali kod nas, napose u 
gostionici, Mitjinom otvorenom i javnom priznanju (dakako da mu se nisu 
smijali u brk jer bi to bilo donekle opasno) da je kod Grušenjke za svu tu 
»eskapadu« postigao jedino to što mu je »dopustila da joj poljubi stopala, i ništa 
drugo«. 

Kad su Mitja i Petar Iljič došli do dućana, zatekli su pred ulazom već 
spremnu trojku, kola pokrivena sagom, sa zvončićima i praporcima, i kočijaša 
Andreja koji je čekao Mitju. U dućanu su već gotovo sasvim napunili jednu 
škrinju kojekakvom robom i samo su čekali Mitju da je zakuju i utovare u kola. 
Petar Iljič se začudi. 


- Ma otkud ti je tako brzo stigla trojka? - upita Mitju. 


- Kad sam trčao k tebi, sreo sam evo njega, Andreja, i rekao mu neka vozi 
ravno ovamo pred dućan. Ne smijem ni časa časiti! Prošli put me vozio Timofej, 
ali mi je on ovaj put odjurio ispred nosa s jednom čarobnicom. Andreju, hoćemo 
li mnogo zakasniti? 


- Možda će sat prije nas stić, pa i to jedva, preteći će nas samo za sat 
vremena! - brže-bolje odgovori Andrej. - Ja sam Timofeju uprezo konje, znam 
kako će vozit. Neće oni ko mi, Dmitrije Fjodoroviču, đe se oni mogu s nama 
mjerit. Ni sat vremena neće stić prije nas! - gorljivo ustvrdi Andrej, još prilično 
mlad kočijaš, rićkast, suhonjav momak u kaftanu bez rukava i s gunjcem 
prebačenim preko lijeve ruke. 


- Dobit ćeš pedeset rubalja za votku ako stignemo samo sat kasnije od 
njih. 

- Za jedan sat jamčimo, Dmitrije Fjodoroviču, neće nas ni za pola sata 
preteć, a kamoli za sat. 


Iako se Mitja ustrčao amo-tamo da sve sredi, govorio je i zapovijedao 
nekako čudno, napreskok i zbrda-zdola. Tek što bi nešto započeo, već bi 
zaboravio dovršiti. Petar Iljič je smatrao potrebnim da se umiješa i pomogne 

mu. 


- Za četiri stotine rubalja, za ništa manje nego četiri stotine, ali da bude 
baš onako kao što je onda bilo! - zapovijedao je Mitja. - Četiri tuceta boca 
šampanjca, ni jedne manje. 

- Što će ti toliko, čemu to? Stani! - vikne Petar Iljič. - Kakva je ovo 
škrinja? Što je u njoj? Zar da tu ima robe za četiri stotine rubalja? 

Uslužni su mu pomoćnici odmah slatkim glasom objasnili da se u toj 
prvoj škrinji nalazi samo pola tuceta boca šampanjca i »svakojake stvarčice 
potrebne za prvi mah«, predjela, bomboni, voćne karamele i drugo. A da će se 
glavna »narudžba« spremiti i otposlati posebno za koji čas, kao što je bilo i 
prošli put, posebnim kolima, također na trojci, pa će stići na vrijeme, »možda 
tek sat kasnije od Dmitrija Fjodoroviča«. 


- Nikako kasnije od jednog sata, da ne bude kasnije od jednog sata, i neka 
bude što više voćnih karamela i marcipana; to djevojke tamo najviše vole - 
gorljivo je zahtijevao Mitja. 

- Pa dobro, može i voćnih karamela. Nego, što će ti četiri tuceta 
šampanjca? Dosta će biti i jedan tucet - malne se naljuti Petar Iljič. Počeo se 
cjenkati, zatražio je račun, nikako se nije htio smiriti. Spasio je ipak samo 
stotinu rubalja. Ostalo je na tome da ne bude robe više nego za trista rubalja. - 
Ma vrag vas odnio! - vikne Petar Iljič kao da se odjednom predomislio. - Ma šta 
me briga! Rasipaj svoje pare kad si ih tako lako stekao! 

- Hodi amo, štedišo, hodi amo, nemoj se ljutiti - odvuče ga Mitja u 
stražnju prostoriju. - Evo, ovdje će nam sad odmah donijeti bocu šampanjca pa 
ćemo gucnuti. Eh, Petre Iljiču, hodi sa mnom, ti si moj čovjek, volim takve kao 
što si ti. 

Mitja sjedne na pletenu stolicu za majušni stol pokriven prljavim 
ubrusom. Petar Iljič smjesti se nekako sučelice njemu, a začas se pojavi i 
šampanjac. Zapitali su gospodu ne bi li možda kamenice, »najbolje kamenice iz 
najnovijeg kontingenta«. 


- K vragu i kamenice, ja ih ne jedem, a i ne treba nam ništa drugo - gotovo 
se ljutito obrecne Petar Iljič. 

- Nemamo sad vremena za kamenice - pripomene Mitja - a ni apetita baš 
nemam. Ma znaš, prijatelju - progovori iznenada osjećajno - nikad ti ja nisam 
volio sav taj nered. 

- Ma tko ga uopće voli! Tri tuceta, zaboga, za seljake, pa to je da čovjek 
pobjesni. 

- Ma ne mislim ja na to. Mislim na viši red stvari. Nema ti u mene reda, 
višeg reda... Ali... svemu je došao kraj, nema smisla tugovati. Kasno je, i nek ide 
sve k vragu! Sav mi je život bio neuredan, tu treba zavesti red. Izvodim 
kalambure, a? 


- Ne izvodiš ti kalambure, nego buncaš. 


- Slava Višnjemu na svijetu, 
Slava Višnjemu u meni! 


Ovi su mi se stihovi jednom oteli iz duše, ne stihovi nego suze... sam sam 
ih spjevao... ali ne onda kad sam onog kapetana vukao za bradicu... 

- Što si se sad njega sjetio? 

- Što sam se sad njega sjetio? Gluposti! Sve se završava, sve se izravnava, 
crta i - rezultat. 

- Ameni ti tvoji pištolji nikako ne idu iz glave. 

- I pištolji su glupost! Ne fantaziraj nego pij! Volim život, previše sam 
život zavolio, toliko da mi se gadi. Dosta! Za život, prijane, za život popijmo, za 
život dižem čašu! Zašto sam zadovoljan sobom? Hulja sam, ali sam zadovoljan 
sobom. Pa ipak, muči me to što sam hulja, ali sam zadovoljan sobom. 
Blagoslivljam sve što je stvoreno, spreman sam ovog časa blagosloviti Boga i 
sve što je stvorio, ali... treba zgaziti jednog smrdljivog kukca da više ne puzi i 
drugima život da ne zagorčava... Pijmo za život, brate dragi! Što može biti 
vrednije od života? Ništa, ništa! Za život i za jednu caricu nad caricama! 


- Pa pijmo za život, a može i za tvoju caricu! 


Iskape svaki svoju čašu. Mitja je bio i zanesen i nesuvislo je govorio, ali 
je bio i nekako neveseo. Reklo bi se da ga mori nekakva nesavladiva i teška 
briga. 


- Miša... je li to tvoj Miša ušao? Miša dragi moj, Miša, hodi amo da 
popiješ ovu čašu za Feba zlatokosog, sutrašnjeg... 

- Ma što će to njemu! - srdito vikne Petar Iljič. 

- Pusti, molim te, baš hoću tako. 

- E-eh! 

Miša popije čašu, pokloni se i pobjegne. 

- Dulje će me pamtiti - pripomene Mitja. - Ženu jednu volim, ženu! Što je 

žena? Carica zemlje! Teško mi je, teško, Petre Iljiču! Sjećaš li se Hamleta: 
» Tako mi je teško, tako teško, Horacije... Jao, jadni Yorick!« Možda sam baš ja 
taj Yorick! Upravo sam sad Yorick, a lubanja ću biti poslije. 


Petar Iljič slušao ga je i šutio, a pošutio je i Mitja. 

- Kakvo vam je to pseto? - iznenada Mitja rastreseno priupita pomoćnika 
pošto je opazio u kutu malu lijepu pudlicu crnih očiju. 

- Io je od Varvare Aleksejevne, naše gospodarice, pudlica - odgovori 
pomoćnik - sama ju je negdje prije donijela i zaboravila kod nas. Morat ćemo 
joj je odnijet. 

- Ja sam jednu istu takvu vidio... u pukovniji... - zamišljeno će Mitja. - 


Samo što je onoj bila slomljena stražnja noga... Petre Iljiču, baš sam te htio 
onako usput pitati: jesi li kad u životu što ukrao? 


- Kakvo je sad to pitanje? 

- Ma samo onako. Mislim, onako, iz tuđeg džepa? Ne mislim na državu, 
državu svi potkradaju, pa i ti, naravno... 

- Idi ti lijepo do vraga! 

- Mislim na tuđu imovinu: ravno iz džepa, iz novčarke, a? 


- Jednom sam ukrao majci dvadeset kopjejaka sa stola, bilo mi je tada 
devet godina. Potajno sam ih uzeo i stisnuo u šaku. 


- Išto je bilo? 

- Ma ništa. Tri dana sam ih čuvao, a onda sam se posramio, priznao majci 
i vratio joj. 

- Išto je bilo? 

- Išibali me, naravno. A što me pitaš, da nisi i ti nešto ukrao? 

- Jesam - lukavo mu namigne Mitja. 

- Što si ukrao? - radoznalo će Petar Iljič. 


- Majci dvadeset kopjejaka, bilo mi je tada devet godina, a nakon tri dana 
sam ih vratio. 


Rekavši to Mitja naglo ustane sa stolca. 

- Dmitrije Fjodoroviču, da malo požurimo? - vikne odjednom Andrej s 
vrata dućana. 

- Jeli sve gotovo? Hajdemo! - usplahiri se Mitja. - Još samo jedna zadnja 
priča i...4*i Andreju dajte sad odmah čašu votke prije puta! I konjaka mu dajte, 
ne samo votku nego i čašicu konjaka! Ovu kutiju (s pištoljima) metni pod moje 

sjedalo. Zbogom, Petre Iljiču, ne spominji me po zlu! 
- Pa valjda se sutra vraćaš? 
- Svakako. 
- Ane biste li možda sad platili račun? - priskoči im pomoćnik. 
- Ah, da, račun! Svakako! 


Opet izvadi iz džepa svežanj novčanica, uzme tri šarene stotinjarke, baci 
ih na tezgu i brže-bolje izađe iz dućana. Svi pođu za njim i isprate ga klanjajući 
se, pozdravljajući ga i želeći mu svako dobro. Andrej se nakašlje od netom 
ispijenog konjaka i skoči na svoje sjedalo. Ali tek što je Mitja počeo sjedati, 
iznenada se pred njim pojavi Fenja. Dotrčala je kao bez duše, sklopila pred njim 
ruke vrišteći i pala mu pred noge. 

- Gospodaru, Dmitrije Fjodoroviču, dragi moj, ne činite pišta nažao 
gospoji! Ja sam vam sve rekla kako je bilo!... Ni njemu nemojte ništa nažao 
učinit, jerbo je on nekad bio njezin! I uzet će sad Agrafenu Aleksandrovnu za 
ženu, zato se i vratio iz Sibira... Gospodaru, Dmitrije Fjodoroviču, ne 
oduzimajte tuđega života! 


- Eh, eh, eh, tako dakle! E, sad ćeš ti tamo zbilja napraviti rusvaj! - 
promrmlja za se Petar Iljič. - Sad je sve jasno, kako ne bi bilo jasno? Dmitrije 
Fjodoroviču, vrati mi odmah pištolje ako si čovjek - dovikne Mitji. - Čuješ li 
me, Dmitrije? 

- Pištolje? Strpi se malo, prijane, usput ću ih negdje baciti u baru - 
odgovori mu Mitja. - Fenja, ustaj, nemoj tu preda mnom ležati. Neće Mitja 
nikog ubiti, nikog više taj glupan neće ubiti. Nego, znaš šta, Fenja - vikne kad je 
već sjeo - uvrijedio sam te maloprije, oprosti mi i smiluj se na mene, oprosti 
gadu... A ako ne oprostiš, svejedno! Ionako je sad već sasvim svejedno! Kreči, 
Andreju, ošini po prašini! 

Andrej krene, zvonce zazvoni. 

- Zbogom, Petre Iljiču! Za tebe će biti moja zadnja suza! 

»Ma nije pijan, a kakve gluposti melje!« - pomisli Petar Iljič gledajući za 
njim. Nakanio je bio ostati da pripazi kako će natovariti na kola (na trojku) 
ostale živežne namirnice i pića, jer je slutio da će trgovci prevariti i zakinuti 
Mitju, ali se iznenada naljuti sam na sebe, pljune i ode u gostionicu igrati biljar. 


- Budala je, iako nije loš čovjek... - mrmljao je putem za se. - A za tog 
nekog Grušenjkina »nekadašnjeg« oficira sam već čuo. E, ako je taj stigao, onda 
će... Uh, oni pištolji! Ma k vragu, jesam li mu ja možda dadilja, što li? Neka ih! 

Ma ionako ništa neće biti. Bukači, ništa više. Napit će se svi skupa i potući, 
potući se i pomiriti. Zar su to ljudi od djela? Što mu znači ono »uklonit ću se«, 
»kaznit ću sam sebe« - ništa od toga neće biti! Tisuću puta je isto tako galamio 
u krčmi. Samo što ovaj put nije pijan. »Pijan sam duševno« - hulje vole govoriti 
u visokom stilu. Zar sam mu ja možda dadilja? Sigurno se negdje potukao, sva 
mu je njuška krvava. S kim li se mogao potući? I rupčić mu je krvav... Fuj, do 
vraga, ostao je kod mene ležati na podu... baš me briga! 


Došao je u gostionicu vrlo loše raspoložen i odmah počeo igrati biljar. 
Igra ga je razonodila. Odigrao je još jednu partiju i odjednom zapodjeo s jednim 
od partnera razgovor o tome kako je Dmitrij Karamazov opet pun para, kako 
ima uza se tri tisuće, kako ih je sam vidio svojim očima i kako je opet otišao 
lumpati s Grušenjkom u Mokro. Slušatelji su ga saslušali neočekivano 
radoznalo. I svi su prihvatili razgovor o tome bez smijeha, nekako neobično 
ozbiljno. Cak su i igru prekinuli. 

- Tri tisuće? Ma otkud njemu tri tisuće? 

Nastavili su ispitivati Petra Iljiča. Priča o Hohlakovoj bila im je vrlo 
sumnjiva. 

- Nego, da nije možda opljačkao starog? 

- Tri tisuće! Tu nešto nije u redu. 


- Javno se hvalio da će ubiti oca, svi su to ovdje čuli. I baš je o tri tisuće 
govorio. 


Petar Iljič je sve to slušao i odjednom počeo odgovarati na pitanja 
suhoparno i nevoljko. O krvi na Mitjinu licu i rukama nije rekao ni riječi, iako 
je kanio o svemu tome pripovijedati kad je dolazio u gostionicu. Započeli su 
treću partiju i malo-pomalo prestali razgovarati o Mitji. Kad su dovršili treću 
partiju, Petar Iljič nije više htio igrati, odložio je biljarski štap i otišao iz 
gostionice a da nije ni večerao, kao što je bio namjeravao. Kad je izašao na trg, 
zastao je u nedoumici i čak se malo i začudio sam sebi. Odjednom se sjeti da je 
zapravo htio odmah otići do Fjodora Pavloviča da dozna nije li se štogod ondje 
dogodilo. 


»Pokazat će se da je sve skupa obična glupost, a dići ću uzbunu u tuđoj 
kući i napraviti skandal. Uh, k vragu, jesam li ja njihova dadilja, što li?« 

Neobično loše raspoložen, pošao je ravno kući, ali se odjednom sjeti Fenje 
i pomisli srdito: »Eh, do vraga, da sam se bar maloprije raspitao kod nje, sve bih 
bio saznao!« Iznenada plane u njemu neobično žarka i neodoljiva želja da 
porazgovara s njom i dozna što se zbilo, pa se napol puta naglo okrene i pođe 

prema kući Morozove, u kojoj je stanovala Grušenjka. Kad je došao do ulaza, 
zalupa, a lupanje što je odjeknulo u noćnoj tišini opet ga nekako otrijezni i 
rasrdi. Osim toga, nitko se nije odazvao, svi su u kući spavali. 

»I ovdje ću napraviti skandal! « pomisli osjećajući već neku bol u duši, ali 
umjesto da konačno ode kući, uzme opet lupati o vrata svom snagom. Podigao je 
buku u cijeloj ulici. »E, baš ću lupati dok ih ne probudim, dok ih ne probudim!« 
gunđao je ljuteći se pri svakom udarcu na sebe sve više i više dok se nije posve 
raspomamio, a istodobno je sve jače i jače lupao. 


VI 


EVO MENE! 


A Dmitrij Fjodorovič je dotle jurio cestom. Do Mokroga je bilo nešto više 
od dvadeset vrsta, ali Andrejeva je trojka letjela tako da je mogla stići za sat i 
četvrt. Reklo bi se da je brza vožnja osvježila Mitju. Zrak bijaše svjež i 
prohladan, na velebnom nebu sjale su krupne zvijezde. Bijaše to ona ista noć, a 
možda i isti sat, kad je Aljoša pao ničice na zemlju i »pomamno se kleo da će je 
voljeti na vijeke vjekova«. Mitjina je duša bila smućena, ozbiljno smućena, ali 
premda ju je štošta razdiralo, sve je njegovo biće u tom trenutku neodoljivo 
težilo samo za njom, za njegovom caricom, kojoj je jurio da je vidi posljednji 
put. Samo ću jedno reći: srce mu nije ni časka krzmalo. Možda mi nećete 
povjerovati kad vam kažem da taj ljubomorni čovjek nije bio ni najmanje 
ljubomoran na tog novog čovjeka, novog suparnika, na tog »časnika« koji kao 
da je iznikao iz zemlje. Na svakog drugog, da se pojavio, postao bi odmah 
ljubomoran i možda bi iznova okrvavio svoje strašne ruke, ali prema ovom, 
prema »njezinu prvom«, nije osjećao sad, dok je letio na trojci, ne samo mržnju 
iz ljubomore nego čak ni neprijateljstva - istinabog, još ga nije bio vidio. 

»To je već neprijeporno, to je njezino i njegovo pravo; to je njezina prva 
ljubav koju nije zaboravila ni nakon pet godina: voljela je dakle samo njega u 
ovih pet godina, a ja, što sam se ja tu umiješao? Što sam ja tu, i zašto? Makni se, 
Mitja, skloni se s puta! A i što sam ja sad? Sad mi je već i bez tog oficira 
odzvonilo, sve da se i nije pojavio, svejedno bi svemu bio kraj...« 

Eto, takvim je riječima otprilike Mitja mogao izložiti svoje osjećaje, da je 
samo mogao prosuđivati. Ali tada više nije mogao prosuđivati. Sva njegova 
trenutačna odlučnost nastala je bez prosuđivanja, u jedan mah, odjednom ju je 
oćutio i prihvatio u cijelosti sa svim posljedicama, još dok je bio kod Fenje, 
nakon njezinih prvih riječi. Pa ipak, uza svu stečenu odlučnost, duša mu je bila 
smućena, toliko smućena da je patio: ni odlučnost mu nije donijela spokojstvo. 
Previše je toga bilo iza njega i mučilo ga. I na mahove mu je bilo čudno: već je 
bio sam sebi napisao osudu, crno na bijelo: »Osuđujem sam sebe i kažnjavam«. 
I papirić mu je bio tu, u džepiću, spreman; pa i pištolj mu je već bio nabijen, već 
je odlučio kako će dočekati sutra prvu vrelu zraku »zlatokosog Feba«. Međutim, 
nikako nije mogao obračunati s prošlošću, sa svim onim što je bilo iza njega, 
mučno je to ćutio, i pomisao na to zarivala mu je pandže očaja u dušu. U jednom 
času na putu iznenada je poželio zaustaviti kola, skočiti s njih, izvaditi onaj svoj 
nabijeni pištolj i svršiti sa svime još prije svitanja. Ali taj je tren proletio kao 
iskra. A i trojka je letjela i »gutala prostor«, a kako se približavao odredištu, 
ipak mu je pomisao na nju, samo na nju, sve više i više obuzimala duh i 
rastjerivala iz srca sva ostala grozna priviđenja. O, kako je želio pogledati je, 
makar i letimice, makar i iz daljine! »Sad je ona s njim, ali samo da je pogledam 
kako sjedi s njim, sa svojim nekadašnjim dragim, ništa mi drugo ne treba!« 
Nikad mu još nije u grudima bilo nabujalo toliko ljubavi prema toj ženi kobnoj 
po njega, toliko novih, dotad još nedoživljenih osjećaja, osjećaja neočekivanih i 
za njega samog, osjećaja koji su prelazili čak i u molitvu, u nestajanje pred 
njom. 

- I nestat ću! - iznenada reče, obuzet nekakvim histeričnim zanosom. 


Jurili su već gotovo sat vremena. Mitja je šutio, a ni Andrej, iako je bio 
brbljav, nije izustio ni riječi, baš kao da zazire od razgovora, samo je žustro 
gonio svoju »kljusad«, svoju doratastu, mršavu ali hitru trojku. Odjednom Mitja 
zabrinuto vikne: 


- Andreju! A što ako spavaju? 
To mu je iznenada palo na pamet, dotle nije bio na to ni pomislio. 
- Lako bi moglo bit da su već legli, Dmitrije Fjodoroviču. 


Mitja se bolno namršti: što će, stvarno, biti ako on dojuri... s ovakvim 
osjećajima... a oni spavaju... možda i ona tamo spava... U srcu mu uzavre gnjev. 


- Tjeraj, Andreju, goni, Andreju, brže! - podvikne izbezumljeno. 


- A možebit i nisu još legli - prosudi Andrej nakon kraće stanke. - Pričo 
mi je Timofej da ih se tamo puno skupilo... 

- Na stanici? 


- Ma ne na stanici nego kod Plastunova, u krčmi, na privatnoj stanici, 
takorekuć. 


- Znam. A zašto kažeš da ih je puno? Otkud puno? Tko su ti ljudi? - 
zaokupi ga Mitja, strašno uznemiren tom nenadanom viješću. 


- Pa veli Timofej da su tamo sve sama gospoda: iz grada dvojica, al ne 
znam koji, Timofej mi je samo reko da su dvojica od ovdašnje gospode, pa ona 
dvojica što su navodno doputovala, a možebit i još koji, nisam ga pravo ni pito. 
Veli da se kartaju. 

- Kartaju? 

- Onda možebit i ne spavaju ako su se počeli kartat. A reko bi da je prošlo 
istom jedanajst, nema više. 

- Tjeraj samo, Andreju, tjeraj! - opet nervozno podvikne Mitja. 

- Nego, tio bi vas nešto pitat, gospodine - nastavi Andrej nakon kraće 
šutnje - samo se bojim, gospodaru, da vas ne naljutim. 

- Ašto to? 

- Maloprije vam je Fedosja Markovna pala pred noge i molila vas da ne 
činite ništa nažao njezinoj gospoji i još nekom... a ja vas, gospodine, sad tamo 
vozim... Oprostite, gospodine, ne da mi savjest mira, a možda sam i glupost 
izvalio? 

Mitja ga odjednom zgrabi odostraga za ramena. 

- Jesi li ti kočijaš? Jesi li ili nisi? - izusti izbezumljeno. 

- Jesam... 

- A znaš li ti da se treba skloniti s puta? Kakav bi ti bio kočijaš kad se 
nikom ne bi sklanjao s puta nego bi sve pred sobom gazio, pazi, bježi, ja 
prolazim! Ne, kočijašu, nemoj nikog gaziti! Ne smiješ gaziti čovjeka, ne smiješ 
ljudima zagorčavati život; a ako si kome zagorčao život - kazni sam sebe... ako 
si samo kome zagorčao, ako si samo kome upropastio život - kazni sam sebe i 
makni se! 

Sve se ovo otelo Mitji kao u pravoj histeriji. lako se začudio gospodinu, 
Andrej je prihvatio razgovor. 

- To je istina, gospodine Dmitrije Fjodoroviču, imate pravo da se ne smije 
čovjeka gazit, pa ni mučit, ko ni svakog drugog stvora jerbo je svakog stvora 
Bog stvorio, pa i ovo konjče ovdje, al mnogi ga satre bez potrebe, pa čak i mi 
kočijaši... Ne može se svladat nego ga samo goni, ko vrag grešnu dušu... 

- U pakao? - upadne mu odjednom Mitja u riječ i nasmije se svojim 
iznenadnim, kratkim smijehom. - Andreju, priprosta dušo - ponovo ga snažno 
zgrabi za ramena - reci mi: hoće li Dmitrij Fjodorovič Karamazov zaglaviti u 
paklu ili neće, što ti misliš? 

- Ne znam, dragi gospodine, to od vas zavisi jerbo ste nam vi... Vidiš, 
gospodine, kad je sin Božji na križu bio raspet i umro, on vam je s križa sišo 
ravno u pakao i oslobodio sve grešnike koji su se tamo mučili. I zakuko je pakao 
zato što je mislio da sad više niko od grešnika neće doć u njeg. A Gospod je tad 
reko paklu: »Ne kukaj, paklu, jerbo će ti odsad dolazit kojekakvi velikaši, 
vladari, vrhovni suci i bogatuni, pa ćeš bit opet pun ko što si odvajkada bio, sve 
do onog dana kad opet ja dođem!« Ovo vam je istina, tako je stvarno rečeno... 


- Pučka legenda, divota! Ošini malo lijevog, Andreju! 

- Eto vidite, gospodine, za koga je pakao - Andrej ošine ljevaka - a vi ste, 
gospodine, što i malo dijete... tako mi sudimo o vama... Iako ste prijeki, 
gospodine, a to jeste, Bog će vam oprostit zbog vaše prostodušnosti. 


- A hoćeš li mi ti, Andreju, oprostiti? 

- Ma šta ja imam vama opraštat, niste vi meni ništa nažao učinili. 

- Ma za sve ostale, za sve ostale samo ti, evo sad, ovog časa, ovdje, na 
cesti, hoćeš li mi oprostiti za sve ostale? Kazuj, dušo pučka! 


- Ah, gospodine! Strah me i da vas vozim, čudno mi nekako govorite... 


Ali Mitja nije ni čuo što je Andrej rekao. Izbezumljeno se molio i 
zaneseno šaptao za se: 

- Gospođine, prihvati me sa svim mojim grijesima, i ne sudi mi! Propusti 
me da prođem bez suda tvoga... Ne sudi mi zato što sam ja sam sebe osudio; ne 
sudi mi zato što te volim, Gospodine! Opak sam, ali te volim; ako me i u pakao 
pošalješ, i tamo ću te voljeti i vikat ću da te volim na vijeke vjekova... Ali daj i 
meni voljeti do kraja... ovdje, sada, voljeti do kraja, svega pet sati do tvoje žarke 
zrake... Jer volim caricu duše svoje. Volim je, i ne mogu da je ne volim. Sam 
vidiš kakav sam. Dojurit ću i past ću pred nju: imala si pravo što si prošla mimo 
mene... Zbogom, i zaboravi svoju žrtvu, ne brini više nikad! 


- Mokro! - vikne Andrej pokazujući bičem naprijed. 

Kroz blijedi noćni mrak odjednom se zacrnjela čvrsta masa zdanja 
razbacanih po golemu prostoru. Selo Mokro imalo je oko dvije tisuće duša, ali 
je u tom času već sve spavalo, samo su još ponegdje u mraku svjetlomrcala 
rijetka svjetla. 

- Tjeraj, tjeraj, Andreju, evo mene! - usklikne Mitja kao u bunilu. 


- Ne spavaju! - opet će Andrej pokazujući bičem na gostionicu Plastunova, 
koja se nalazila na samom ulazu u selo i na kojoj su svih šest prozora što su 
gledali na ulicu bili osvijetljeni. 

- Ne spavaju! - radosno prihvati Mitja. - Goni, Andreju, da sve tutnji, 
grmi, dojuri tamo da se sve ori! Da svi znaju tko je stigao! Evo mene! Evo mene 
glavom! - izbezumljeno je klicao Mitja. 


Andrej potjera izmorenu trojku uzagrepce i doista dojuri do visokih 
ulaznih stuba da se sve orilo, pa zaustavi usoptane i polumrtve konje. Mitja 
skoči s kola, a gostioničar, koji se doduše već spremao poći na počinak, 
radoznalo pogleda s ulaznih stuba da vidi tko je to tako dojurio. 

- Trifone Borisičn“i, jesi li to ti? 


Gostioničar se nagne i zagleda, a onda strmoglavce sjuri niza stube i 
pohrli pred gosta obuzet dodvorljivim zanosom. 

- Dragi moj Dmitrije Fjodoroviču! Jeste li nam opet došli? 

Taj je Trifon Borisič bio zbijen i snažan seljak srednjega rasta, pomalo 
debeljuškast, naoko strog i nepomirljiv, osobito prema seljacima u Mokrom, ali 
je umio vrlo brzo zadobiti najponizniji izraz na licu čim bi nanjušio kakvu 
korist za sebe. Odijevao se na ruski način, nosio bluzu što se zakopčava sa 
strane i polukaftan bez rukava, bio je poprilično imućan ali je neprestano sanjao 
još o nekoj važnijoj ulozi u životu. Nešto više od polovice seljaka u selu bilo je 
u njegovim šapama, svi su mu bili dužni do grla. Uzimao je od vlastelina zemlju 
pod zakup, a seljaci su mu obrađivali tu zemlju na račun duga, kojeg se nikako 
nisu mogli osloboditi. Bio je udovac i imao je četiri odrasle kćeri; jedna je od 
njih bila već udovica, živjela je kod njega sa svoje dvije djevojčice, njegove 
unuke, i radila mu kao nadničarka. Druga kći - seljanka, bijaše udata za 
činovnika, nekog umirovljenog pisara, i u jednoj gostioničkoj sobi visila je na 
zidu, među obiteljskim minijaturnim fotografijama, i slika tog činovnika u 
mundiru, sa činovničkim epoletama. Dvije mlađe kćeri, kad bi odlazile nekud u 
goste ili o crkvenom godu, oblačile su plave ili zelene haljine sašivene po modi, 
straga utegnute i s dugom povlakom, ali sutradan ujutro ustajale su, kao i 
svakog dana, u ranu zoru i mele sobe brezovim metlama, iznosile ostatke hrane i 
smeće što je ostalo iza gostiju. Iako je već bio zgrnuo na tisuće rubalja, Trifon 
Borisič volio je oguliti gosta koji banči, a pošto se sjetio da nije prošlo ni 
mjesec dana kako je za dan i noć digao od Dmitrija Fjodoroviča za njegova 
bančenja s Grušenjkom nešto više od dvije stotine rubalja, ako ne i tri, dočekao 


413 


ga je sad radosno i plahovito, jer je već po tome kako je Mitja dojurio kolima do 
njegovih ulaznih stuba opet nanjušio dobar ulov. 


- Opet ste nam došli, dragi moj Dmitrije Fjodoroviču? 

- Stani, Trifone Borisiču, najprije mi reci ono najvažnije: gdje je ona? - 
počne Mitja. 

- Agrafena Aleksandrovna? - odmah ga shvati gostioničar pronicavo se 
zagledajući Mitji u lice. - Pa i ona je tu... među gostima... 

- Skim, s kim? 

- Prolazni gosti, molim lijepo... Jedan činovnik, bit će da je Poljak, sudeć 
po govoru, on je i poslo po nju konje odavle; a drugi je neki njegov kolega il 
suputnik, ko bi ga znao; u civilu su... 

- Išta, lumpaju? Jesu li bogati? 

- Ma šta bi lumpali! Sitna riba, Dmitrije Fjodoroviču. 

- Sitna? A ostali? 


- Ti su vam iz grada, dva gospodina... Vraćali se iz Cernje pa se zadržali. 
Jedan od njih, mladić, bit će da je rođak gospodina Miusova, samo sam 
zaboravio kako se zove... a valjda i onog drugog poznajete: vlastelina 
Maksimova, kaže da je bio na hodočašću tamo u vašem manastiru, pa sad, eto, 
putuje s tim mladim rođakom gospodina Miusova... 


- Ito je sve? 
- Sve. 


- Stani, šuti, Trifone Borisiču, reci mi sad ono najvažnije: kako je ona, što 
radi? 

- Pa eto, maloprije je stigla i sjedi s njima. 

- Jeli vesela? Smije li se? 

- Ne, ne bi reko da se baš smije... Čak se i dosađuje, onog je mladića 
češljala. 

- Onog Poljaka, oficira? 

- Ma nije vam on mlad, a nije ni oficir; ne, gospodine, nije češljala njega 
nego onog Miusovljeva mladog nećaka... samo sam zaboravio kako se zove. 

- Kalganov? 

- Tako je, Kalganov. 

- Dobro, vidjet ću i sam. Kartaju li se? 

- Kartali su se, ali su prestali, popili su čaj, činovnik je naručio liker. 

- Stani, Trifone Borisiču, stani, dušo, sam ću procijeniti. A sad mi reci ono 
najvažnije: ima li Cigana? 

- Od Cigana nema ni traga ni glasa, Dmitrije Fjodoroviču, otjerala ih vlast, 
al ima Cifuta u blizini, u Roždestvenskoj, sviraju na čembalu i na guslama, 
mogli bi odmah poslat po njih. Doći će zasigurno. 

- Pošalji, svakako pošalji po njih! - vikne Mitja. - A možeš li dići i 
djevojke kao onda, osobito Marju, pa i Stepanidu, i Arinu. Dvjesta rubalja dajem 
za zbor! 


- Ma za tolike pare dići ću ti cijelo selo na noge, makar da su već legli 
spavat. Samo zavređuju li, dragi moj Dmitrije Fjodoroviču, ovdašnji seljaci, pa i 
cure, takvu pažnju? Trošit tolike pare na takav pokvareni i neotesani svijet! Zar 
da naš seljo puši cigare, a ti si im davo da puše. Ma taj ti razbojnik smrdi 
nadaleko. A cure su sve, koliko ih god ima, ušljive. Ma ja ću ti svoje kćeri 
zabadava dić iz kreveta, a kamoli ne za tolike pare, iako su i one tek legle, al ću 
ja njih nogom u tur i natjerat ih da ti pjevaju. Pa onda ste i seljake napajali 
šampanjcem, e-eh! 

Trifon Borisič je tobože žalio Mitju, a sam mu je zatajio pola tuceta boca 
šampanjca i ispod stola pokupio stotinjarku i spremio u džep, i tako mu je i 
ostala u džepu. 

- Trifone Borisiču, ja sam onda zdrobio ovdje više od jedne tisuće, sjećaš 
se? 

- Zdrobili ste, dragoviću moj, kako se ne bi sjećo, tri tisuće ste ovdje kod 
nas ostavili. 


- E pa, i sad sam, vidiš, došao s isto toliko para 

Pa izvadi i turi gostioničaru pod nos svežanj novčanica. 

- A sad pazi i upamti: za sat vremena stići će piće, slastice, kolači i 
bomboni - pa odmah nosi sve gore. Ovu škrinju što je kod Andreja u kolima isto 
tako odmah gore, otvori je i odmah posluži šampanjcem... I što je najvažnije - 
djevojke, djevojke, i svakako Marju... 

Okrene se kolima i izvuče ispod sjedala svoju kutiju s pištoljima. 


- Da ti platim, Andreju! Evo ti pedeset rubalja za vožnju, još pedeset za 
votku... za uslužnost, za ljubav tvoju... Sjećaj se gazde Karamazova! 


- Ne usuđujem se, gospodaru... - pokoleba se Andrej - pet rubalja za čaj 
može, al više od toga neću primit. Evo, Trifon Borisič je svjedok. I oprostite mi 

one moje lude riječi... 

- Što se bojiš? - odmjeri ga Mitja pogledom. - Ma idi k vragu kad si takav! 
- vikne i dobaci mu pet rubalja. - A sad me, Trifone Borisiču, povedi kradom da 
bacim najprije na sve njih tamo pogled, ali tako da me oni ne vide. A gdje su, u 
plavoj sobi? 

Trifon Borisič bojažljivo pogleda Mitju, ali odmah poslušno izvrši nalog: 
oprezno ga odvede u hodnik, a sam ode u prvu veliku sobu, do one u kojoj su 
sjedili gosti, i donese iz nje svijeću. Zatim polako uvede Mitju i ostavi ga u 
kutu, u mraku, odakle je mogao slobodno promatrati okupljene goste a da ga oni 
ne vide. Ali Mitja ih nije dugo gledao, a nije ih ni mogao dugo promatrati: 
ugledao je nju i srce mu je zalupalo a oči mu se zamutile. Sjedila je za stolom sa 
strane, u naslonjaču, a uz nju, na divanu, ljepuškasti i još vrlo mladi Kalganov; 
držala ga je za ruku i kanda se smijala, a on nju nije gledao nego je nešto glasno 
i, reklo bi se srdito, govorio Maksimovu što je sjedio za stolom sučelice 
Grušenjki. Maksimov se od srca nečemu smijao. Na divanu je sjedio i on, a uz 
divan, na stolici, uza zid, sjedio je neki drugi neznanac. Onaj što je sjedio 
zavaljen na divanu pušio je lulu i Mitja tek letimice zapazi da je to neki 
debeljuškasti čovjek široka lica, zacijelo onižeg rasta, a reklo bi se i da se nešto 
ljuti. Njegov drug, onaj drugi neznanac, učini se Mitji da je neobično visoka 
rasta, ali ništa drugo nije mogao razabrati. Dah mu se presjekao. Nije mogao 
više ni trenutka izdržati, odložio je kutiju na komodu i ravno, sleđen i obamro, 
pošao u plavu sobu do društva koje je razgovaralo. 


- Joj! - cikne od straha Grušenjka koja ga je prva spazila. 


VII 


NEKADAŠNJI I NEPRIJEPORNI 


Mitja je hitrim i dugačkim koracima došao do samog stola. 

- Gospodo - progovori glasno, gotovo vičući, ali i zapinjući pri svakoj 
riječi - ja... ja neću ništa! Ne bojte se - uzvikne - ja vam neću ništa, ništa - obrati 
se iznenada Grušenjki, koja se u naslonjaču nagnula prema Kalganovu i čvrsto 
se uhvatila za njegovu ruku. -Ja... I ja putujem. Ostajem samo do jutra. 

Gospodo, može li putnik namjernik... ostati ovdje s vama do jutra? Samo do 
jutra, po posljednji put, u ovoj istoj sobi? 

Ove je posljednje riječi već uputio debeljuškastom čovjeku s lulom što je 
sjedio na divanu. Neznanac dostojanstveno odvoji lulu od usana i ozbiljno reče: 

- Pane, mi smo ovdje privatno. Ima i drugih soba. 

- Pa to ste vi, Dmitrije Fjodoroviču, ma šta uopće pitate? - oglasi se 
odjednom Kalganov. - Sjedite s nama, dobar večer! 

- Dobar večer, dragi čovječe... i neprispodobivi! Ja sam vas oduvijek 
poštovao... - radosno i plahovito uzvrati Mitja i odmah mu preko stola pruži 
ruku. 


- Joj, kako ste mi stisnuli ruku! Samo što mi niste prste polomili - nasmije 
se Kalganov. 


- On uvijek tako stišće, uvijek - veselo se oglasi Grušenjka svejednako se 
bojažljivo smješkajući. Čini se da je po Mitjinu držanju odjednom zaključila da 
on neće praviti izgrede pa se zagledala u njega neobično radoznalo i još uvijek 
zabrinuto. Bilo je na njemu nešto što ju je silno iznenadilo, a nije ni očekivala 
da će on u ovom trenutku tako ući i povesti razgovor. 


- Dobar vam večer - slatko se oglasi s lijeve strane i vlastelin Maksimov. 
Mitja pohrli i do njega. 

- Dobar večer, i vi ste tu, baš mi je drago što i vas vidim! Gospodo, 
gospodo, ja... - Ponovo se obrati panu s lulom, očito držeći da je on tu glavni. - 
Dojurio sam... Htio sam svoj posljednji dan i posljednji sat provesti u ovoj sobi, 
u ovoj istoj sobi... u kojoj sam i ja obožavao... svoju caricu!... Oprosti, pane! - 
vikne zaneseno. - Dojurio sam i zarekao se... Ma ne bojte se, ovo je moja zadnja 
noć! Popijmo, pane, u znak pomirbe! Sad će nas poslužiti vinom... Evo što sam 
donio! - Iznenada izvadi iz džepa, tko zna zašto, svežanj novčanica. - Dopusti, 
pane! Ja želim svirku, tutnjavu, galamu, sve ono što i prije... Ama, crv, suvišni 
crv odmiljet će po zemlji i neće ga više biti! Da se u svojoj zadnjoj noći sjetim 
dana svoje radosti!... 

Gotovo je ostao bez daha; mnogo, mnogo je toga htio reći, ali su mu na 
usta izlijetali sami čudni uzvici. Pan je netremice motrio njega i svežanj 
novčanica, motrio je i Grušenjku i očito bio u nedoumici. 


- Ako dopusti moja kr6lowa... - zausti on. 


- Ma što vam je to krolova, je li to kraljica, što li? - upadne mu odjednom 
Grušenjka u riječ. - Smiješno mi je kako to stalno govorite. Sjedaj, Mitja, a što 

ti to govoriš? Nemoj me plašiti, molim te! Nećeš me plašiti, je li da nećeš? Ako 
nećeš, onda mi je drago što si došao... 

- Ja, ja da nekog plašim? - uzvikne odjednom Mitja i podigne ruke uvis. - 
Ma idite samo, prolazite, ja vam neću smetati!... 


I odjednom, posve neočekivano za sve i dakako za sama sebe, svali se na 
stolicu i brižne u plač okrenuvši glavu suprotnom zidu i snažno se uhvativši 
objema rukama za naslon stolice, kao da je grli. 


- Eto, eto vidiš kakav si ti! - prijekorno uzvikne Grušenjka. - Eto, tako je i 
meni dolazio - odjednom progovori - a ja ništa ne razumijem. Jedanput je isto 
ovako zaplakao, a sad evo i po drugi put - kakva sramota! Zašto plačeš? Bar da 
imaš zašto! - nadoda odjednom zagonetno, nekako srdito naglašavajući 
posljednje riječi. 

- Ja... ja ne plačem... E pa, da ste mi zdravo! - okrene se Mitja u tren oka 
na stolici i iznenada se nasmije, ali ne onim svojim drvenim, isprekidanim 
smijehom, nego nekakvim nečujnim, dugim, nervoznim smijehom od kojeg se 
sav tresao. 


- Eto, sad opet... Hajde, razveseli se, razveseli! - nagovarala ga Grušenjka. 
- Baš mi je drago što si došao, baš mi je drago, Mitja, čuješ li da mi je zbilja 
drago? Želim da on sjedi ovdje s nama u društvu - zapovjednički se obrati kanda 
svima, iako su njezine riječi očito bile upućene čovjeku koji je sjedio na divanu. 
- Svakako to želim! A ako on ode, odoh i ja, toliko da znate! - nadoda i iznenada 
sijevne očima. 

- Što izvolijeva moja carica, to je zakon! - izusti pan i galantno poljubi 
Grušenjki ruku. - Molim pana da nam se pridruži! - obrati se ljubazno Mitji. 

Mitja ponovo skoči na noge u očitoj namjeri da opet razveze, ali je ispalo 
nešto drugo. 


- Popijmo, pane! - reče odsječno umjesto govorancije. Svi se nasmiju. 


- Bože! A ja mislila da će opet održati govor - nervozno usklikne 
Grušenjka. - Čuješ, Mitja - dometne odlučno - nemoj više skakati na noge, a što 
si šampanjac dovezao, svaka ti čast! I ja ću ga piti, ove likere ne trpim. Najbolje 
je od svega ipak što si dojurio, inače bi bilo dosadno... A što, zar si opet došao 
lumpati? Ma strpaj već jednom taj novac u džep! Otkud ti tolike pare? 

Mitja, koji je još u ruci držao zgužvane novčanice, što su svi primijetili, a 
navlastito panovi, strpa ih na brzinu i zbunjeno u džep te pocrveni. U taj mah 
gostioničar donese na pladnju otčepljenu bocu šampanjca i čaše. Mitja dohvati 
bocu, ali se toliko zbuni da ne bijaše načisto što da radi s njom. Stoga Kalganov 

uzme od njega bocu i natoči umjesto njega svima redom. 

- Daj još, još jednu bocu! - dovikne Mitja gostioničaru i, zaboravivši se 
kucnuti s panom koga je onako svečano pozvao da pije s njim u znak pomirbe, 
odjednom sam popije svoju čašu naiskap, ne čekajući ostale. Iznenada se posve 
izmijeni u licu. Umjesto svečanog i tragičnog izraza s kojim je ušao, pojavi se 
na njemu nešto gotovo djetinje. Odjednom kao da se potpuno smirio i pokorio. 
Sve je redom gledao bojažljivo i radosno, često je nervozno hihotao, držeći se 
zahvalno, kao psetance koje je nešto skrivilo i koje su opet pogladili i pustili u 
kuću. Reklo bi se da je sve zaboravio i oduševljeno je gledao sve redom, 
smiješeći se kao dijete. Gledajući Grušenjku, neprestano se smijao, a svoju je 
stolicu prikučio do njezina naslonjača. Malo-pomalo je promotrio i oba pana, ali 
nije još bio načisto što da misli o njima. Pan ga je na divanu iznenadio svojim 
držanjem, poljskim naglaskom i, ponajvećma, lulom. »Pa dobro, šta onda što 
puši lulu, neka puši!« razmišljao je Mitja. Ni pomalo podbuhlo lice gotovo već 
četrdesetogodišnjeg pana, vrlo sitna nosa ispod kojeg su se vidjela dva sasvim 
tanka i šiljasta brčića, obojena i drzovita, nije se u prvi mah osobito dojmilo 
Mitje. Pa čak ni panova vrlo traljava vlasulja izrađena u Sibiru, s vrlo glupo, 
naprijed začešljanim zaliscima, nije ga previše iznenadila: »Valjda tako mora 
biti kad nosi periku« - nastavio je blaženo razmišljati. A onaj drugi pan što je 
sjedio uza zid, mlađi od pana na divanu, koji je motrio cijelo društvo drzovito i 
izazovno te šutke i prezirno slušao razgovor, iznenadio je Mitju samo svojim 
vrlo visokim rastom, sasvim nerazmjernim rastu pana što je sjedio na divanu. 
»Kad bi ustao, bio bi preko dva metra visok,« pomisli Mitja. Pomisli isto tako 
da je taj visoki pan vjerojatno prijatelj i desna ruka pana što sjedi na divanu, 
nešto kao »njegov tjelohranitelj«, i da mali pan s lulom, naravno, zapovijeda 
visokom panu. Ali se Mitji,sve to činilo sasvim u redu i neprijeporno. U 
psetancetu se izgubio svaki osjećaj suparništva. Grušenjku i zagonetni ton nekih 
njezinih riječi nije još uopće shvatio. Samo je razumio, strepeći svim svojim 
srcem, da je ona ljubazna s njim, da mu je »oprostila« i posjela ga do sebe. Bio 
je izbezumljen od ushita kad je vidio kako je srknula šampanjac iz čaše. Ipak ga 
je šutnja društva odjednom kanda iznenadila pa je počeo prelaziti pogledom po 
svima kao da nešto očekuje: »A što sad svi ovdje ovako sjedimo, zašto ništa ne 
poduzimate, gospodo?« - kao da je govorio njegov nasmiješeni pogled. 


- Ma eto, on sve tu nešto lupeta pa mu se stalno smijemo - progovori 
odjednom Kalganov baš kao da je pogodio što on misli, pokazujući na 
Maksimova. 


Mitja naglo upre pogled u Kalganova, a odmah zatim i u Maksimova. 

- Lupeta? - nasmije se svojim krotkim, drvenim smijehom, baš kao da se 
nečem obradovao. - Ha-ha! 


- Da. Zamislite, tvrdi da se tobože sva naša konjica u dvadesetim 
godinama poženila Poljakinjama; zbilja strašna glupost, zar ne? 

- Poljakinjama? - priupita Mitja, koji je sad već bio silno oduševljen. 

Kalganov je vrlo dobro shvatio u kakvim je odnosima Mitja s 
Grušenjkom, naslutio je i panovu ulogu, ali njega sve to nije osobito zanimalo, 
možda ga čak uopće nije zanimalo, nego ga je najviše zanimao Maksimov. On je 
slučajno došao ovamo s Maksimovim i prvi put u životu sreo u ovoj gostionici 
panove. Grušenjku je poznavao otprije, čak je bio jednom kod nje s nekim. Ali 
ovdje ga je ona vrlo nježno gledala, a prije nego što je Mitja došao, čak ga jei 
milovala, ali je on ostao nekako ravnodušan prema njoj. Bijaše to još mladac, 
nije mu bilo više od dvadeset godina, gizdavo odjeven, vrlo mila, bijela lica i 
divne bujne svijetlosmeđe kose. Ali na tom bijelom licu blistale su krasne 
svijetloplave oči, s pametnim, gdjekad i dubokim pogledom, koji čak nije 
odgovarao njegovim godinama, iako je taj mladac ponekad govorio i gledao kao 
pravo dijete, zbog čega se nije ni najmanje ustručavao i čega je bio potpuno 
svjestan. Uopće je bio osebujan čovjek, čak i hirovit, iako svagda ljubazan. 
Katkad mu se i u izrazu lica javljalo nešto ukočeno i tvrdokorno: gledao vas je i 
slušao, ali je istodobno kanda uporno maštao o nečem drugom. Bivao je na 
mahove bezvoljan i mlitav, a onda bi se odjednom uzbudio, ponekad zacijelo i 
zbog najmanje sitnice. 

- Zamislite, ovo je već četvrti dan kako ga vodam sa sobom - produži on 
pomalo lijeno otežući riječi, ali bez ikakva prenemaganja, potpuno prirodno. - 
Još odonda, sjećate se, kad ga je vas brat gurnuo iz kočije pa je onako odletio. 
Zbog toga me tada neobično zainteresirao pa sam ga poveo sa sobom na selo, a 
on sad stalno nešto lupeta tako da me je upravo stid. Sad ga vodim natrag... 

- Pan polskiej pani nie widzialt! i govori nešto što nije biti moglo - 
pripomene pan s lulom Maksimovu. 

Pan s lulom govorio je pristojno ruski, u najmanju ruku mnogo bolje nego 
što je pokazivao. Ako je i upotrebljavao ruske riječi, izgovarao ih je na poljski 
način. 

- Pa i ja sam bio oženjen poljskom panom, molim lijepo - odvrati 
Maksimov hihoćući. 

- Dobro, ali jeste li služili u konjici? Jer, govorili ste o konjici. Zar ste vi 
kavalerist? - uplete se Kalganov. 

- Pa da, zbilja, je li on možda kavalerist? Ha-ha! - vikne Mitja, koji je sve 
pomno pratio i hitro prelazio upitnim pogledom na svakoga tko bi progovorio, 
baš kao da bogzna što očekuje da će čuti. 


- Nisam, molim lijepo - okrene se Maksimov njemu. - Nego, ja mislim, 
znate, kako tamo te panjenke... ljepuškaste, molim lijepo... kad otplešu s našim 
ulanom mazurku... čim koja otpleše s njim mazurku, skoči mu odmah na 
koljena, ko mačkica, molim lijepo... ko bijela mačkica... a pan-ćaća i panji- 
matka sve to gledaju i dopuštaju, molim lijepo... a ulan sutradan ode da je 
zaprosi... eto tako, molim lijepo... i zaprosi je, hi-hi! - dovrši Maksimov 
hihoćući. 

- Pan lajdak!+%. progunđa iznenada visoki pan što je sjedio na stolici te 
prebaci nogu preko noge. Mitji udari u oči samo njegova golema čizma 
namazana mašću, s debelim i blatnim potplatom. Uopće su oba pana bila 
prilično neuredno odjevena. 

- Eto ga na, lajdak! Zašto vrijeđa čovjeka? - rasrdi se odjednom 
Grušenjka. 

- Pani Agrippina, pan widzial u Poljskoj samo seljanke, a ne šljahtićke 
pani - pripomene pan s lulom Grušenjki. 

- Mozesz a to rachowacH%: _ prezirno odsiječe visoki pan što je sjedio na 
stolici. 

- Eto ga na, opet! Pustite čovjeka da govori! Ljudi govore, zašto ih 
ometate? S njima je bar veselo - obrecne se Grušenjka. 

- Ja ništa ne smetam, pani - značajno pripomene pan s vlasuljom, odmjeri 
Grušenjku dugim pogledom, dostojanstveno ušuti i počne iznova pućkati na 
lulu. 

- Ma ne, ne, sad je pan rekao istinu - opet se uzruja Kalganov kao da je 
riječ o nečem bogzna kako važnom. - On nije ni bio u Poljskoj, pa šta onda 
govori o Poljskoj? Pa vi se sigurno niste ni oženili u Poljskoj? 

- Nisam, molim lijepo, nego u Smolenskoj guberniji. Samo što je nju prije 
toga doveo jedan ulan, tu moju suprugu, molim lijepo, moju buduću, i to s panji- 
matkom, i s tantomil2i i s još jednom rođakinjom i njezinim odraslim sinom, i 
to iz same Poljske, iz same Poljske... i ustupio je meni. Bio je to jedan naš 
poručnik, jako dobar dečko. U prvi mah ju je on htio uzeti za ženu, ali nije jer se 
pokazalo da je šepava... 


- Ivi ste se oženili šepavicom? - uzvikne Kalganov. 

- Jesam, molim lijepo. Oni su me obadvoje tada malo prevarili i prikrili to 
od mene. Ja sam mislio da to ona pocupkuje... stalno je pocupkivala, a ja sam 
vjerovao da to ona od veselja pocupkuje... 


- Da se veseli što se udaje za vas? - podvrisne Kalganov nekakvim 
djetinjim, zvonkim glasom. 

- Da, molim lijepo, da se veseli. A ispalo je da je posrijedi nešto sasvim 
drugo. Poslije, kad smo se vjenčali, iste mi je večeri nakon vjenčanja priznala, i 
ganutim me glasom zamolila da joj oprostim, rekla mi je da je jednom u 
mladim godinama preskočila preko neke lokve i ozlijedila tako nogu, hi-hi! 


Kalganov prasne u takav djetinji smijeh da umalo što se ne izvali na 
divan. Nasmijala se i Grušenjka. Mitja je pak bio na vrhuncu blaženstva. 


- A znate li, znate li da on sad istinu govori, da ne laže! -klicao je 
Kalganov obraćajući se Mitji. - I znate li da se dvaput ženio - ovo sad govori o 
svojoj prvoj ženi - a druga mu je žena, znate, pobjegla i živa je i dan-danas, jeste 
li to znali? 

- Ma nemojte! - naglo se Mitja okrene Maksimovu sa zapanjenim izrazom 
na licu. 

- Da, molim lijepo, pobjegla je od mene, doživio sam i tu neugodnost - 
skromno potkrijepi Maksimov. - S jednim mesjeom, molim lijepo. A što je 
najgore, najprije je cijelo moje seoce na sebe prepisala. Ti si, veli, obrazovan 
čovjek, uvijek ćeš se znati snaći za koricu kruha. I tako me nasamarila. Jedanput 
mi jedan čestiti arhijerej rekao: »Jedna ti je žena bila šepava, a druga isuviše 
lakonoga!« Hi-hi! 


- Čujte, čujte! - uzbuđeno će Kalganov. - Ako i laže, a često laže, laže 
jedino zato da svima ugodi: a to zbilja nije podlo, zar ne? Znate da mi je katkad 
drag? Strašno je podao, ali je prirodno podao, je li? Što vi mislite? Drugi čini 
podlost radi nečega, da izvuče nekakvu korist, a on to čini onako, to mu je 
prirođeno... Zamislite, na primjer, on tvrdi (jučer smo se cijelim putem prepirali 
oko toga) da je Gogolj u Mrtvim dušama mislio na njega. Sjećate se da se tamo 
jedan vlastelin zove Maksimov, onaj kojeg je Nozdrjov išibao pa je izveden 
pred sud »zbog osobne uvrede nanesene šibama vlastelinu Maksimovu u 
pijanom stanju«, sjećate se valjda? I šta mislite, on vam tvrdi da je to on bio i da 
su njega išibali! Ama, kako bi to moglo biti? Čičikov je putovao najkasnije 
negdje na početku dvadesetih godina, tako da se godine nikako ne slažu. Nisu ga 
mogli onda išibati. Je li da nisu mogli, nikako nisu mogli? 


Teško je bilo shvatiti zbog čega se to Kalganov toliko žesti, ali se 

nedvojbeno iskreno žestio. Mitja se pak sav unio u njegovo kazivanje. 

- Ali ako su ga zbilja išibali? - vikne smijući se grohotom. 

- Ma nije da su me išibali, nego onako - ubaci odjednom Maksimov. 

- Kako to? Ili su vas išibali ili nisu? 

- Ktora godzina, panie?ilHl! _ obrati se s izrazom dosade na licu pan s 
lulom visokom panu što je sjedio na stolici. 


Umjesto odgovora, onaj samo slegne ramenima: ni jedan od njih dvojice 
nije imao sata. 


- A što ne bismo razgovarali? Pustite i druge da govore. Ako je vama 
dosadno, neka drugi bar razgovaraju! - umiješa se opet Grušenjka, očito 
namjerno izazivajući. Mitji kao da je prvi put nešto sijevnulo u glavi. Ovaj put 
je pan odvratio očito razdražljivo: 

- Pani, ja nic nie mowie przeciw, nic nie powiedzilem.Sll 


- E pa, dobro, a ti onda pričaj dalje - dovikne Grušenjka Maksimovu. - Što 
ste sad svi ušutjeli? 

- Patu se i nema više šta pričati, molim lijepo, jer sve su to same gluposti 
- prihvati odmah Maksimov, očito zadovoljno i pomalo se prenavljajući. - Pa i 
kod Gogolja je sve to u alegoričnom obliku, jer su mu i sva prezimena 
alegorična: Nozdrjov nije bio Nozdrjov nego Nosov, a Kuvšinkov - to više nije 
čak ni slično jer se zapravo zvao Skvornjev. Ipak, Fenardi se stvarno zvao 
Fenardi, samo što nije bio Talijan nego Rus, Petrov, molim lijepo, a mamzel 
Fenardi bila je ljepuškasta, i imala je lijepe noge u trikou, molim lijepo, kratku 
suknjicu sa šljokicama, i vrtjela se, samo ne četiri sata nego svega četiri minute, 
molim lijepo... i sve je očarala... 

- Ali zašto su te išibali, zašto su te išibali? - vrisne Kalganov. 

- Zbog Pirona, molim lijepo. 

- Zbog kakvog Pirona? - vikne Mitja. 

- Zbog onog glasovitog francuskog pisca Pirona, molim lijepo. Okupilo se 
onda veliko društvo i svi smo pili vino, u krčmi, na tom sajmu. I mene su 
pozvali, a ja sam najprije počeo recitirati epigrame: »Jesi li to ti, Boileau, kako 
si se smiješno obuko!«t!i A Boileau odgovara da se sprema za maškaradu, 
naime u kupaonicu, hi-hi, a oni su mislili da se to na njih odnosi. Ja sam onda 
brže-bolje ubacio drugi epigram, koji dobro poznaju svi obrazovani ljudi, 
zajedljiv epigram, molim lijepo: 

Ti si Sapfo, a ja Paon, 

O tom nema spora, 

AI na moju žalost, 

Ne znaš put do mora.+i ži 


Tad su se još više uvrijedili na mene i obasuli me pogrdnim izrazima, a ja 
sam na to, na svoju nesreću, da bih popravio dojam, ispričao vrlo profinjenu 
anegdotu o Pironu, o tome kako ga nisu primili u Francusku akademiju, a on je 
onda, da im se osveti, napisao epitaf za svoj nadgrobni spomenik: 


Ci-git Piron qui ne fut rien 


Pas mćme acadćmicien.Ht 


I onda su me zgrabili i išibali. 

- Ali zašto, zašto? 

- Zbog moje obrazovanosti. Zar je malo toga zbog čega ljudi mogu išibati 
čovjeka! - ponizno i poučno zaključi Maksimov. 


- Ma dosta o tome, sve je to ružno, neću više da slušam, mislila sam da će 
biti nešto zabavno - odsiječe Grušenjka. 


Mitja se usplahiri i odmah prestane smijati. Visoki pan ustane sa stolice i, 
držeći se uznosito, kao čovjek koji se dosađuje u nepriličnu društvu, uspropada 
se po sobi iz kuta u kut, zabacivši ruke na leđa. 


- Gle ga kako se ushodao! - prezirno ga pogleda Grušenjka. Mitja se 
uzvrpolji. Osim toga, zapazio je da ga pan što sjedi na divanu mjerka srditim 
pogledima. 

- Pane - vikne Mitja - da popijemo, pane! Pa i s drugim panom: da 
popijemo, panovi! 

U tren oka prikuči tri čaše i natoči u njih šampanjac. 

- Za Poljsku, panovi, pijem za vašu Poljsku, za poljsku zemlju! - usklikne 
Mitja. 

- Bardzo mi to milo, panie, wypijem!! - reče dostojanstveno i dobrohotno 
pan što je sjedio na divanu, pa dohvati čašu. 

- Nek i drugi pan, kako se ono zove, hej, jasnie wielmozny!!!*t,uzme čašu! 

- užurba se Mitja. 

- Pan WrG6blewski - šapne mu pan što je sjedio na divanu. Pan WrG6blewski 
priđe gegajući se stolu i dohvati čašu stojeći. 

- Za Poljsku, panovi, hura! - podvikne Mitja dižući čašu. Sva trojica 
iskape svoje čaše. Mitja dohvati bocu i odmah ponovo natoči sve tri čaše. 

- A sad za Rusiju, panovi, i da se pobratimo! 

- Natoči i nama - reče Grušenjka - i ja ću piti za Rusiju. 

- lja - reče Kalganov. 

- Pa i ja bih, molim lijepo ... za Rusijicu, staru bakicu - zahihoće 
Maksimov. 

- Svi, svi! - usklikne Mitja. - Gazda, još koju bocu! 


Donesu još sve tri preostale boce od onih što ih je Mitja donio. Mitja 
svima redom natoči. 


- Za Rusiju, hura! - ponovo nazdravi. 
Svi popiju osim panova. Grušenjka je ispila svoju čašu nadušak. Panovi 
pak nisu svoje čaše ni taknuli. 


- Ašto je s vama, panovi? - uzvikne Mitja. - Zar vi tako? Pan Wr6blewski 
dohvati čašu, podigne je uvis i reče prodornim glasom: 

- Za Rusiju, u granicama do sedamsto sedamdeset i druge!H!Z 

- O to bardzo pieknie!!hš! _ vikne drugi pan i obojica učas iskape svoje 
čaše. 

- Kreteni ste vi, panovi! - otme se odjednom Mitji. 

- Pa-ne!! - prijeteći viknu oba pana i stanu pred Mitju kao pjetlići. Osobito 
se ražestio pan Wr6blewski. 

- Ale nie mozno mice slabosc do swego kraju?tH! _ uzvikne on. 


- Šutite! Nemojte se svađati! Neću ovdje nikakve svađe! - zapovjednički 
vikne Grušenjka i lupne nogom o pod. Lice joj se zažarilo, oči sijevnule. Već je 
djelovala na nju netom ispijena čaša. Mitja se strašno uplaši. 


- Oprostite, panovi! Ja sam kriv, neću više. Wroblewski, pane 
WrGoblewski, neću više! 

- Ma daj bar ti šuti i sjedni, glupane jedan! - obrecne se Grušenjka na nj 
zajedljivo i srdito. 

Svi posjedaju, svi ušute, svi se zgledaju. 

- Gospodo, ja sam svemu kriv! - opet će Mitja, koji nije shvatio ništa od 
Grušenjkinih riječi. - Pa dobro, što sad tu sjedimo? Kako da se zabavimo... da 
bude veselo, da bude opet veselo? 

- Ah, zbilja je strašno tužno - lijeno probrglja Kalganov. 

- Da zaigramo opet faraot!*!, kao maloprije... - zahihoće odjednom 
Maksimov. 

- Farao? Sjajno! - prihvati Mitja. - Samo ako panovi... 

- Pozno, panie!Hžl _ oglasi se nekako preko volje pan što je sjedio na 
divanu. 

- To je istina - povladi mu pan Wrdoblewski. 

- Puzno? Što to znači pu-zno? - zapita Grušenjka. 

- To znači po-zno, pani, pozno, pozno doba - objasni joj pan što je sjedio 
na divanu. 

- Sve im je nešto kasno, i sve nešto ne mogu! - malone podvrisne od 
zlovolje Grušenjka. - Sami se dosađuju pa bi htjeli da i drugima bude dosadno. 
Prije nego što si ti došao, Mitja, isto su ovako samo šutjeli i durili se na mene... 

- Boginjo moja! - vikne pan što je sjedio na divanu. - Co mowisz to sie 
stanie. Widze nielaskie, jestem smutny. Jestem gotow, panies*ž! _ dovrši 
obraćajući se Mitji. 

- Poćinji, pane! - prihvati Mitja vadeći iz džepa novčanice i stavljajući na 
stol dvije stotinjarke. - Hoću, pane, da s tobom mnogo izgubim. Uzimaj karte i 
drži bank! 


- Treba uzeti karte od domaćina, pane - odlučno i ozbiljno izusti mali pan. 


- To najlepsz y sposobS*ž - potvrdi pan Wr6blewski. 


- Od domaćina? Dobro, razumijem, neka budu od domaćina, imate pravo, 
panovi! Daj karte! - zapovjedi Mitja gostioničaru. 

Gostioničar donese neraspečaćen svežanj karata i obavijesti Mitju da se 
djevojke već okupljaju, da će vjerojatno uskoro doći i Čifuti sa čembalima, ali 
da trojka s namirnicama još nije stigla. Mitja skoči na noge i otrči u susjednu 
sobu da odmah odredi sve što treba. Međutim, samo su tri djevojke bile došle, a 
ni Marje još nije bilo. Uostalom, ni sam nije znao što treba da naloži i zašto je 
uopće dotrčao: samo je naložio da iz škrinje izvade slatkiše, bombone i voćne 
karamele i da ih podijele djevojkama. 


- I Andreju dajte votke, votke dajte Andreju! - zapovjedi na brzinu. 

Uto ga iznenada dotakne za rame Maksimov koji je dotrčao za njim. 

- Dajte mi pet rubalja - šapne on Mitji - i ja bih okušao sreću u igri, hi-hi! 

- Sjajno, divota! Evo vam deset! - I Mitja opet izvadi iz džepa sve 
novčanice i izvuče iz svežnja deseticu. - Ako izgubiš, dat ću ti još, dat ću ti još... 

- Dobro, dobro - radosno šapne Maksimov i otrči u veliku sobu. Uskoro se 
vrati i Mitja i ispriča se što su ga morali čekati. Panovi su već bili posjedali i 
raspečatili karte. Bili su mnogo prijazniji, čak i ljubazni. Pan što je sjedio na 
divanu iznova je zapalio lulu i spremio se dijeliti karte; držao se čak i nekako 
svečano. 

- Na miejsca, panowie!+!*! _ uzvikne pan Wrčblewski. 


- Ne, ja više neću igrati - oglasi se Kalganov. - Već sam izgubio s njima 
pedeset rubalja. 

- Pan je bio nescesliwiH*, ali pan može opet biti scesliwiH* - dobaci mu 
pan s divana. 

- Koliko ima u banku? Koliki je ulog? - zagrije se Mitja. 

- Slucham, pane, moze sto, moze dwiescieH*!, koliko god želiš staviti. 

- Milijun! - prasne Mitja u grohotan smijeh. 

- Jeli pan kapetan možda čuo za pana Podwysockoga? 

- Kakvog Podwysockog? 


- U Varšavi bank drži onaj koji je na redu. Dođe tako Podwysocki i vidi 
tisuću zlota pa igra va banki A banker mu mowit*!:; »Pane Podwysocki, 
igraš li u zlato ili na honorič, - »Na honor, pane«, mowi Podwysocki. - »Još 
bolje, pane!« I banker podijeli karte a Podwysocki dobije tisuću zlota. - »Čekaj 
malo, pane,« mowi banker. »Uzmi, pane, oto iest tvoj rachunekt5!! U banku je 
bio milijun. »Nisam to znao,« mowi Podwysocki. »Pane Podwysocki,« mowi 
banker, »ti si igrao na honor, pa i mi igramo na honor.« I tako Podwysocki uzme 
milijun. 

- To ne može biti istina - reče Kalganov. 

- Pane Kalganov, w slachetnoj kompanji tak mowic neprzystoi +5! 

- Poljski će ti igrač, ako ne treba, dati milijun! - uzvikne Mitja, ali se 
odmah ispravi: - Oprosti, pane, zaletio sam se, opet sam se zaletio, dat će, dat će 
milijun, na honor, na poljsku čast! Čuješ li kako govorim poljski, ha-ha? Evo ja 
stavljam deset rubalja na - donjaka. 

- A ja jedan rubalj na damu herc, na ljepoticu, na panjinku, hi-hi! - 

zahihoće Maksimov, izvuče svoju damu i, kao da se želi sakriti od svih, 
primakne se sasvim stolu i na brzinu se prekriži pod stolom. Mitja je dobio. 
Dobio je i Maksimov. 


- Četvrtinu uloga! - vikne Mitja. 


- A ja ću opet rubalj, jednostruk ulog, mali, mali jednostruk ulog - blaženo 
promrmlja Maksimov, neobično sretan što je iskartao rubalj. 


- Tropa! - vikne Mitja. - Sedmica na pe!tž! 

Izgubio je i na pe. 

- Okanite se! - iznenada mu reče Kalganov. 

- Na pe, na pe - udvostručavao je Mitja uloge, ali što god bi stavio na pe - 
sve bi izgubio. A Maksimov je dobivao neprestano po rubalj. 

- Na pe! - bijesno se prodere Mitja. 

- Dwiescie si izgubio, pane. Hoćeš još staviti dwiescie? - upita ga pan što 
je sjedio na divanu. 

- Šta, već sam izgubio dvjesta? Pa dobro, onda još dvjesta! Dvjesta na pe! 


Mitja izvadi iz džepa novac i već stavi dvjesta rubalja na damu kadli je 
iznenada Kalganov pokrije rukom. 


- Dosta! - vikne on svojim zvonkim glasom. 

- Što vam je? - zagleda se Mitja u njega. 

- Dosta, ne dam više! Nećete više igrati. 

- Zašto? 

- Zato. Prestanite, okanite se! Ne dam vam više igrati. 

Mitja ga je zapanjeno gledao. 

- Mani se, Mitja, možda čovjek ima i pravo; ionako si već mnogo izgubio 
- izusti Grušenjka s nekim čudnim prizvukom u glasu. Oba pana iznenada 


ustanu sa svojih mjesta držeći se strašno uvrijeđeno. 


- Zartujesz, panie Pl! _ reče mali pan strogo motreći Kalganova. 


- Jak pan smisz to robic?+*! _ izdere se na Kalganova i pan Wrčblewski. 
- Što se dereš, ne smiješ se tu derati! - vikne Grušenjka. - Eh, purani jedni! 


Mitja ih je gledao sve redom, ali ga nešto iznenadi na Grušenjkinu licu i 
istog mu trena nešto sasvim novo sine u glavi - jedna čudna nova misao! 


- Pani Agrippina! - zausti mali pan, sav crven od jarosti, kadli mu Mitja 
iznenada priđe i lupne ga po ramenu. 

- Velemožni presvijetli, samo riječ-dvije! 
- Czego checs, panie P128! 


- Idemo u onu drugu prostoriju, u drugu sobu, da ti kažem koju lijepu 
riječ, vrlo lijepu, bit ćeš zadovoljan. 

Mali se pan začudi i nepovjerljivo pogleda Mitju. Ipak odmah pristane, ali 
jedino pod uvjetom da s njima pođe i pan Wroblewski. 

- Tjelohranitelj tvoj? Pa neka, i njega trebam! Dapače, bez njega ne 
možemo! - uzvikne Mitja. - Naprijed, panovi! 

- Kamo ćete? - zabrinuto ga priupita Grušenjka. 

- Začas ćemo se vratiti - odgovori Mitja. 


Na licu mu je sinula nekakva odvažnost, nekakva neočekivana bodrost. 
Prije sat vremena ušao je bio u ovu sobu sa sasvim drukčijim licem. Odveo je 
panove u sobicu nadesno, ne u onu veliku sobu u kojoj se okupljao djevojački 
zbor i prostirao stol, nego u spavaonicu u kojoj su se nalazile škrinje, košare i 
dva velika kreveta, a na svakom od njih brdo cicanih jastuka. Na daščanom 
stoliću u samom kutu gorjela je svijeća. Pan i Mitja sjednu za stolić sučelice 
jedan drugome, a ljudina pan WrGblewski stane sa strane, zabacivši ruke na 
leđa. Panovi su gledali Mitju strogo, ali očito i radoznalo. 

- Czem mogie panu sluzyc?H22 - propenta mali pan. 

- Pa evo čime, pane, neću duljiti: evo ti novci - izvadi opet iz džepa 
novčanice - evo ti tri tisuće ako hoćeš, uzmi ih i bježi kamo god znaš. 

Pan ga je gledao ispitivački, razrogačenim očima, upravo se upio 
pogledom u Mitjino lice. 

- Trzy tysiace, panie ?5581 _ reče i zgleda se s Wr6blewskim. 

- Tri, panovi, tri! Čuj, pane, vidim da si razborit čovjek. Uzmi te tri tisuće 
i nosi se do vraga, i povedi sa sobom i Wr6blewskoga, čuješ li me? Ali odmah, 
ovog časa, i to zauvijek, razumiješ, pane, zauvijek da se izgubiš na ova vrata. 
Što ti je tamo ostalo: kaput, bunda? Ja ću ti ih donijeti. Smjesta ću ti upregnuti 
trojku i - do vidzenija, pane! A? 

Mitja je samouvjereno čekao odgovor. Nije ni najmanje sumnjao. 
Panovim licem preleti nešto neobično odlučno. 

- Arublji, pane? 

- Evo, pane, kako ćemo s rubljima: petsto rubalja dobit ćeš ovog časa 
kapare i za kola, a dvije i pol tisuće sutra u gradu - poštenja mi, dobit ćeš ih, pa 
makar ih morao ispod zemlje dobaviti! - vikne Mitja. 

Poljaci se opet zgledaju. Panu se lice počne mijenjati nagore. 

- Sedamsto, sedamsto, a ne petsto, odmah, ovog časa na ruke! - nadometne 
Mitja jer je naslutio da nešto nije u redu. - Sto je, pane, ne vjeruješ mi? Neću ti 
valjda dati sve tri tisuće odjedanput! Ja da ti dam, a ti da se sutra vratiš k njoj... 
A i nemam sad kod sebe sve tri tisuće, kod kuće su mi u gradu - mucao je Mitja 
obeshrabreno, gubeći prisebnost svakom svojom riječju. - Bogami su mi u 
gradu, sakrivene... 

U jednom trenutku lice malog pana obasja osjećanje silnog osobnog 
dostojanstva. 

- Czy nie potrzebujesz jescze czego?!!*! _ priupita podrugljivo Mitju. - 
Fuj! Kakva sramota! 

I on pljune. Pljune i pan Wroblewski. 

- To ti, pane, pljuješ zato - reče Mitja očajnički jer je shvatio da je stvar 
propala - što misliš da ćeš od Grušenjke više drpiti. Vi ste obadvojica uškopljeni 
pijevci, eto što ste! 

- Jestem do zywego dotkniety!+!H*U _ zacrveni se odjednom mali pan kao rak 
i naglo, strašno srdito, kao da ne želi ništa više čuti, izađe iz sobe. Za njim ode 
gegajući se i Wr6blewski, a za njima i Mitja, zbunjen i pokunjen. Bojao se 
Grušenjke jer je slutio da će pan domalo dići dreku. Tako je i bilo. Pan se vratio 
u dvoranu i teatralno stao pred Grušenjku. 

- Pani Agrippina, jestem do zywego dotkniety!S**! _ uzvikne on, ali reklo 
bi se da je Grušenjka odjednom izgubila strpljenje, baš kao da ju je pogodio u 
živac. 

- Ruski govori, ruski, neću da čujem ni za jednu poljsku riječ! - cikne ona 
na njega. - Prije si govorio ruski, nisi ga valjda zaboravio u ovih pet godina? 

Sva je pocrvenjela od srdžbe. 

- Pani Agrippina... 

- Ja sam Agrafena, ja sam Grušenjka, govori ruski, inače te neću slušati! 


Pan se sav zajapuri od povrijeđena honora i izusti brzo i visokoparno na 
iskvarenom ruskom: 


- Pani Agrafena, ja došo zaboravit ono staro i oprostit, zaboravit ono šta je 
bilo prije danas... 


- Kako oprostiti? Ti si došao da meni oprostiš? - presiječe ga Grušenjka u 
riječi i skoči na noge. 

- Tako je, pani, ja nisam malodušni, ja sam velikodušni. Ali ja bylem 
zdiwionyS*2 kad vidio tvoje ljubavnike. Pan Mitja mi je u onoj sobi davo trzy 
tisuće da se izgubim. Ja sam panu pljunuo u fiziju (lice). 

- Šta? On je tebi nudio novce za mene? - histerično vrisne Grušenjka. - 
Mitja, je li to istina? Kako si se samo usudio? Zar sam ja na prodaju? 

- Pane, pane! - uzvikne Mitja. - Ona je čista i blistava, i ja nikad nisam bio 
njezin ljubavnik! To si slagao... 

- Kako se usuđuješ mene braniti pred njim - opet će Grušenjka - nisam ja 
bila čista zato što sam bila kreposna ni zato što sam se bojala Kuzme, nego da se 
pred njim mogu podičiti i da imam pravo nazvati ga huljom kad ga opet 
sretnem. A je li moguće da nije uzeo novce od tebe? 

- Ma htio je uzeti, htio! - uzvikne Mitja. - Samo što je htio sve tri tisuće 
odjedanput, a ja sam mu nudio samo sedamsto kapare. 

- E, sad mi je jasno: nanjušio je da ja imam para pa je zato i došao da me 
uzme za ženu! 

- Pani Agrippina — vikne pan - ja sam vitez, ja sam šljahtićit! , a ne 
lajdak! Ja došo uzest tebe za ženu, al vidim novu pani, a ne onu otprije, nego 
uparty-l* i bestidnu. 


- Tornjaj se odakle si i došao! Dat ću da te odmah protjeraju i protjerat će 
te! - vikne izbezumljena Grušenjka. - Glupača sam bila, glupača što sam pet 
godina samu sebe mučila! Ali nisam mučila sebe zbog njega, nego sam mučila 
samu sebe iz prkosa! Pa ovo i nije više on! Zar je on bio ovakav? Ovaj bi mu 
mogao biti otac! Gdje si to nabavio tu periku? Onaj je bio sokol, a ovo je patak. 
Onaj se smijao i pjevao mi pjesme... A ja, ja sam pet godina suze lijevala, 
prokleta glupača, nedostojna i bestidna! 


Klonula je u svoj naslonjač i pokrila lice dlanovima. Uto iznenada u 
susjednoj sobi zapjevaju u zboru djevojke iz Mokroga koje su se napokon 
okupile - zapjevaju veselu poskočnicu. 


- Ovo je prava Sodoma! - prodere se iznenada pan Wroblewski. - Gazda, 
otjeraj te bestidnice! 


Gostioničar, koji je već dugo radoznalo zavirivao kroz vrata, kad je čuo 
galamu i naslutio da su se gosti posvađali, dođe odmah u sobu. 


- A što ti vičeš i dereš grlo? - obrati se on Wroblewskom upravo 
neshvatljivo neuljudno. 


- Stoko! - zaurla pan Wroblewski. 

- Stoka? A kakvim si ti to kartama maloprije igro? Ja sam ti dao svoj špil 
al si ga ti sakrio! Igro si lažnim kartama! Ja te mogu zbog tih lažnih karata 
otpremit u Sibir, toliko da znaš, to ti je isto što i krivotvoreni novci... - Pa priđe 
divanu, turi prste između naslona i jastuka na divanu i izvuče odatle 
neraspečačeni svežanj karata. - Evo mog špila, još je neraspečaćen! - Podigne 
karte uvis i pokaže ih svima redom. - Vidio sam ja odonud kako je ovaj moj špil 
strpo u pukotinu, a svoje karte podmetnuo - varalica si ti, ane pan! 


- A ja sam vidio kako nas je ovaj drugi dva puta prevario na kartama! - 
vikne Kalganov. 


- Ah, kakva sramota, ah, kakva sramota! - uzvikne Grušenjka, pljesne 
rukama i doista pocrveni od stida. - Bože moj, u što se prometnuo ovaj čovjek! 


- I ja sam to pomislio! - vikne Mitja. Ali tek što je on to izrekao, pan 
Wr6blewski, zbunjen i razjaren, okrene se Grušenjki, zaprijeti joj šakom i 
vikne: 

- Droljo! 

Ali tek što je to izgovorio, Mitja nasrne na nj, obuhvati ga objema rukama, 
podigne u zrak i u tren oka odnese iz dvorane u sobicu nadesno, u onu istu u 
koju ih je maloprije bio obojicu odveo. 

- Ostavio sam ga tamo na podu! - obznani čim se vrati, zadihan od 
uzrujanosti. - Otimao se, gad, ali ne boj se, neće više doći ovamo!... 


Pa zatvori jedno krilo vrata i, držeći drugo krilo širom otvoreno, dovikne 
malom panu: 


- Velemožni presvijetli, ne biste li i vi za njim? Izvolite, molim lijepo! 

- Dragi moj Mitrije Fjodoroviču - oglasi se Trifon Borisič - ma uzmi mu 
one pare što .si ih izgubio na kartama! Jer to ti je isto ko da su ti ih i ukrali. 

- Ja im svojih pedeset rubalja neću uzimati - javi se odjednom Kalganov. 

- Neću ni ja svojih dvjesta, ni ja neću! - uzvikne Mitja. - Nipošto mu ih 
neću uzeti, neka mu ostanu za utjehu. 

- Bravo, Mitja! Svaka ti čast, Mitja! - vikne Grušenjka, a u povicima joj 
zazvuča nekakva strašna pakost. 

Mali pan, sav zajapuren od bijesa, no ne izgubivši ništa od svoga 
dostojanstva, pođe prema vratima, ali zastane napol puta i odjednom progovori 
obraćajući se Grušenjki: 

- Panie, jezeli chces pojsc za mno, idzmy, jezeli nie, bywaj zdrowa!ti 

I dostojanstveno, otpuhujući od gnjeva i uvrijeđenosti, prođe kroz vrata. 

Bijaše to čelik-značaj: ni nakon svega onoga što se dogodilo, nije izgubio nadu 
da će panji poći za njim - toliko je držao do sebe. Mitja zalupi za njim vratima. 

- Zaključajte ih! - reče mu Kalganov. Ali brava škljocne s druge strane, 
sami su se zaključali. 


- Divota! - pakosno i nemilosrdno vikne opet Grušenjka. - Divota! Tako 
im i treba! 


VIII 


U BUNILU 


Počela je gotovo prava orgija, luda terevenka. Grušenjka je prva viknula 
da joj dadu vina: 

- Hoću da pijem, hoću da se namrtvo opijem, kao onda, sjećaš li se, Mitja, 
sjećaš li se kako smo se onda ovdje upoznali? - Mitja je bio kao u bunilu 
naslućujući »svoju sreću«. Grušenjka ga je inače neprestano tjerala od sebe, 
govorila mu: - Idi, veseli se, reci im neka zaplešu, neka se svi vesele, »trese se 
soba, drma se peć«, kao onda, kao onda! - uzvikivala je i dalje. 


Bila je strašno uzbuđena. Mitja je pak jurio da se za sve pobrine. Zbor se 
okupio u susjednoj sobi. Ona u kojoj su do tada sjedili bila je i tijesna, 
pregrađena nadvoje zastorom od katuna, iza kojeg se također nalazio glomazan 
krevet s mekom perinom i s istim onakvim brdom od jastuka presvučenih istim 
onakvim katunom. Pa i u sve četiri »gostinske« sobe u toj kući bili su kreveti. 
Grušenjka se smjestila do samih vrata, Mitja joj je donio naslonjač: isto je tako i 
»onda« sjedila, na dan njihove prve terevenke ovdje, i gledala odatle djevojački 
zbor i ples. Okupile su se i sve one djevojke; pristigli su i Židovi s guslama i 
čembalima, a napokon je stigla i željno očekivana trojka s pićem i namirnicama. 
Mitja se užurbao. U sobu su svraćali gledati i nepozvani seljaci i seljakinje koji 
su već bili spavali, ali su se probudili i nanjušili nevjerojatnu gozbu kao i prije 
mjesec dana. Mitja se pozdravljao i grlio sa znancima, prisjećao se lica, 
otčepljivao boce i točio svima redom. Na šampanjac su se polakomile samo 
djevojke, seljaci su više voljeli rum i konjak, a najviše vrući punč. Mitja je 
naložio da se skuha čokolada za sve djevojke, a tri samovara da svu noć vare čaj 

i punč za svakog tko dođe: neka se gosti tko god hoće! Jednom riječju, počelo je 
nešto ludo i razuzdano, ali Mitja kao da je bio u svom elementu, što je bivalo 
sve luđe, to je on bivao življi. Da je u tom trenutku neki seljak zatražio od njega 
novaca, odmah bi bio izvukao svoj svežanj novčanica i počeo ih dijeliti šakom i 
kapom na sve strane. Vjerojatno se radi toga, da bi zaštitio Mitju, neprestano 
oko njega vrzmao Trifon Borisič, koji je, po svemu sudeći, odlučio da ne spava 
te noći, iako je malo pio (popio je samo jednu čašicu punča) i na svoj način 
budno pazio na Mitjine probitke. Kad je trebalo, ljubazno ga je i ponizno 
zaustavljao i uvjeravao, nije mu dopuštao da »kao onda« čašćava seljake 
»cigarama i rajnskim vinom« i, ne daj Bože, dariva ih novcem, te je ozbiljno 
negodovao što djevojke piju liker i jedu slatkiše. 

- To su vam sve same ušljivke, Mitrije Fjodoroviču - govorio mu je - ja ću 
svakoj od njih dati nogom u tur, i još će to smatrati čašću - eto kakve su vam 
one! 


Mitja se još jednom sjeti Andreja i naloži da mu odnesu punča: 

- Uvrijedio sam ga noćas - ponavljao je malaksalim i ganutim glasom. 

Kalganov nije u prvi mah htio piti, i djevojački zbor nije mu se isprva 
osobito svidio, ali kad je popio još dvije-tri čaše šampanjca, silno se razveselio, 
ushodao se po sobama, smijao se i sve redom hvalio, i pjesme i svirku. Blaženi i 


nakresani Maksimov nije se odvajao od njega. I Grušenjku je počelo hvatati piće 
pa je Mitji pokazivala na Kalganova i govorila mu: 


- Kako je umiljat, kako je to divan dečko! 


Mitja je oduševljeno trčao da se izljubi s Kalganovom i Maksimovom. O, 
on je štošta naslućivao; ona mu još ništa nije bila rekla, štoviše, očito se 
namjerno suzdržavala da mu nešto kaže, samo bi ga kadikad pogledala nježnim 
ali vatrenim pogledom. Napokon ga je odjednom čvrsto uhvatila za ruku i svom 
snagom privukla sebi. U tom je trenu sjedila u onom svom naslonjaču do vrata. 


- Kako si ono maloprije ušao, a? Kako si samo ušao!... Ja sam se ozbiljno 
prepala. A kako si me ono htio ustupiti njemu, a? Zar si zbilja htio? 

- Nisam ti htio kvariti sreću! - tepao joj je Mitja, sav blažen. Ali njoj nije 
ni trebao njegov odgovor. 

- Hajde odlazi... veseli se - tjerala ga je opet od sebe. - I ne kukaj, opet ću 
te pozvati. 

I on je odlazio od nje, a ona je opet slušala pjesme i gledala djevojke kako 
plešu, ali ga je pratila pogledom ma gdje bio, a onda bi ga, nakon četvrt sata, 
opet pozvala i on bi opet dotrčao. 

- De, sjedi sad tu do mene pa mi pričaj kako si jučer saznao da sam ovamo 
otišla; od koga si prvo čuo? 

Mitja bi joj tada pripovijedao sve, nesuvislo, nesređeno i vatreno, ali i 
nekako čudno, često se nenadano mrštio i prekidao kazivanje. 


- A što se mrštiš? - pitala ga je. 
- Ništa... ostavio sam tamo jednog bolesnika. Kad bi ozdravio, kad bih 
znao da će ozdraviti, dao bih deset godina života! 


- Hja, Bog bio s njim kad je bolestan! A zar si se zbilja htio sutra ubiti? 
Kako si glup, a zbog čega? Ja volim takve kao ti, lude - tepala mu je pomalo 
otežalim jezikom. - Ti si dakle radi mene spreman na sve? A? Pa zar si se zbilja, 
ludice, htio sutra ubiti? Ama, strpi se još malo, sutra ću ti možda još nešto reći... 
neću danas nego sutra. A ti bi htio danas? Ne, danas neću... Hajde, odlazi sad, 
odlazi veseli se! 


Jednom ga je ipak pozvala k sebi zabrinuto i u nedoumici. 


- Što si neveseo? Vidim da si neveseo... Ma vidim ja to - nadoda 
zagledajući mu se netremice u oči. - Iako se tamo ljubiš sa seljacima i galamiš, 
primjećujem ja nešto na tebi. Ama, veseli se radije, ja sam vesela pa se i ti 
veseli... Ja ovdje nekog volim, pogodi koga?... Joj, gle: moj je dečko zaspao, 
opio se, siromah! 

Mislila je na Kalganova koji se doista opio i načas zaspao sjedeći na 
divanu. Nije zaspao samo od pića, nego se odjednom, tko zna zašto, rastužio ili 
mu je, kako je on govorio, »dotužilo«. Na kraju su ga dotukle djevojačke pjesme 
koje su se malo-pomalo, uz piće, sve više pretvarale u nešto odviše nepristojno i 
raskalašeno. Pa i njihov ples: dvije su se djevojke prerušile u medvjede, a 
Stepanida, živahna djevojka sa štapom u ruci, prometnula se u medvjedara i 
počela ih »pokazivati« publici. 

- Življe malo, Marja - vikala je - ili ću te štapom! 

Medvjedi su se naposljetku izvalili na pod nekako suviše nepristojno, uz 
grohotan smijeh seljanki i seljaka, kojih se bilo toliko nagruvalo da se nije 
moglo proći. 

- Ma ostavite ih, ostavite - sentenciozno je govorila Grušenjka s blaženim 
izrazom na licu - malo je dana kad se mogu proveseliti, pa kako se ne bi ljudi 
radovali! 


Kalganov se pak držao kao da se nečim uprljao. 
- Sve je to svinjarija, sav taj folklor - pripomenuo je odlazeći. - To su vam 

sve njihove proljetne igre kad čuvaju sunce svu prvu ljetnu noć! 


Osobito mu se nije svidjela jedna »nova« pjesmica sa živahnim plesnim 
napjevom o tome kako se vlastelin vozio i pitao djevojke: 


Pita cure vlastelin 
Vole li ga ili ne? 


Ali djevojkama se učinilo da ne mogu voljeti vlastelina: 


On će mene strašno biti 


Pa ga neću ljubiti. 


Poslije je naišao Ciganin (u pjesmi Cigo) pa ih je i on pitao: 


Cigo cure pitao 
Vole li ga ili ne? 


Ali ni Cigu ne mogu djevojke voljeti: 


On će samo kraduckat 
A ja ću dotle tugovat. 


I tako je prošlo mnogo njih koji su to isto pitali djevojke, pa i vojnik: 


Vojnik cure pitao 
Vole li ga ili ne? 


Ali vojnika su prezirno odbile: 


Vojnik nosi telećak 
Aja za njim... 

Tu je slijedila krajnje prostačka riječ koju su djevojke otpjevale potpuno 
otvoreno izazvavši buran pljusak. Završilo je napokon na trgovcu: 


Pita cure trgovac 
Vole li ga ili ne? 


Pokazalo se da ga i te kako vole zato što 


Trgovac će trgovati 
A ja ću carevali. 


Kalganov se ozbiljno ražestio: 

- Ta je pjesma tek jučer ispjevana - reče glasno. - I tko im samo sastavlja 
te pjesme? Još je samo trebalo da naiđe željezničar ili Židov pa da i oni pitaju 
djevojke: oni bi ih sigurno sve nadmašili. 

Gotovo uvrijeđen, reče da mu je sve skupa dotužilo, pa sjedne na divan i 
uskoro zadrijema. Ljepuškasto mu lice malko problijedjelo, naslonjeno na 
naslon divana. 

- Pogledaj ga kako je zgodan! - reče Grušenjka Mitji dovodeći ga do 
njega. - Večeras sam ga i češljala; kosa mu je kao lan, i bujna... 

I sagnuvši se nada nj sva razdragana, poljubi ga u čelo. Kalganov umah 
otvori oči, pogleda je, pridigne se i duboko zabrinuto zapita: gdje je Maksimov? 

- Eto tko njemu fali! - nasmije se Grušenjka. - Ama, sjedi časkom sa 
mnom! Mitja, daj trkni po Maksimova. 

Pokazalo se da se Maksimov ne odvaja od djevojaka, da samo kadikad 
trkne da natoči sebi likera, a popio je i dvije šalice čokolade. Sav se zažario u 
licu, nos mu pocrvenio, oči postale vlažne, slatke. Dotrčao je i rekao da upravo 
kani »uz jednu melodiju« otplesati sabotjeru.+H! 

- Mene su u djetinjstvu učili sve te same otmjene mondene plesove... 

- Maidi, idi s njim, Mitja, a ja ću odavde gledati kako on tamo pleše. 

- Mai ja ću, i ja ću gledati - usklikne Kalganov odbijajući sasvim naivno 
Grušenjkin prijedlog da posjedi s njom. I svi pođu gledati ples. Maksimov je 

doista otplesao sabotjeru, ali nije gotovo nikog oduševio osim Mitje. Sav se ples 
sastojao od nekakva pocupkivanja i izvrtanja nogu u stranu, s potplatima 
okrenutim nagore, a pri svakom skoku Maksimov se lupkao dlanom po potplatu. 
Kalganovu se taj ples nikako nije svidio, ali je Mitja čak izljubio plesača. 

- E, hvala ti, valjda si se i umorio? A što gledaš tamo, ne bi li slatkiša, a? 
Ili možda cigaru? 

- Cigaretu, molim lijepo. 

- Anebi li štogod popio? 

- Malo bih likera, molim lijepo... A nemate li možda čokoladnih 
bombona? 


- Ma evo ti na stolu koliko hoćeš, biraj što želiš, slatka dušo moja! 

- Ja bih, molim lijepo, one s vanilijom... za starce... Hi-hi! 

- E, brate, takvih baš nema. 

- Čujte! - nagne se najednom starac Mitji do sama uha. - Ona tamo cura 
Marjuška, hi-hi, kako bih se ja, ako je moguće, malo bolje upoznao s njom, 
dobrotom vašom... 

- Gleti njega što bi htio! Ne može, brate, ne lupetaj! 

- Ali ja, molim lijepo, nikom ne činim ništa nažao - turobno prošapće 
Maksimov. 

- Ma dobro, dobro. Ovdje se brate, samo pjeva i pleše. Ama, uostalom, do 
vraga! Cekaj malo... Zasad jedi i pij, veseli se. Treba li ti možda novaca? 


- Možda poslije, molim lijepo - osmjehne se Maksimov. 
- Dobro, dobro... 


Mitji je gorjela glava. Izašao je kroz hodnik na malu drvenu galeriju što se 
protezala iznutra uz jedan dio kuće iznad dvorišta. Osvježi ga prohladan zrak. 
Stajao je sam, u mraku, i odjednom se uhvatio objema rukama za glavu. 
Raštrkane misli odjednom mu se saberu, osjećaji se stope u jedno i sve ga to 
obasja svjetlom. Strašnim, užasnim svjetlom! »Ako se već kanim ubiti, kad ću 
ako ne sad?« promakne mu glavom. »Da odem po pištolj, donesem ga ovamo i 
svršim sa sobom, evo, u ovom istom, prljavom i mračnom kutu?« Gotovo je 
cijelu jednu minutu neodlučno stajao. Kad je noćas jurio ovamo, za njim je 
ostala sramota, izvršena, počinjena krađa i ona krv, krv!... Ali tad mu je bilo 
lakše, mnogo lakše! Jer tada je bilo sve gotovo: nju je izgubio, ustupio, ona je za 
njega propala, nestala - o, osuda mu je tada bila podnošljivija, bar mu se činila 
neminovna, nužna, jer radi čega bi još ostao živjeti na svijetu? A sad? Zar je sad 

kao tada? Sad je bar svršeno s jednom utvarom, strašilom: nema više ni traga od 
onog njezina »nekadašnjeg«, njezina neprijepornog, latalnog čovjeka. Strašna se 
utvara iznenada pretvorila u nešto tako silno, tako komično; odnesena je na 
rukama u spavaću sobu i zaključana. Nikad se više neće vratiti. Ona se stidi i on 
joj po očima jasno vidi koga voli. Sad bi trebalo samo živjeti a... a ne može 
živjeti, ne može, 0, prokletstvo! »Bože, oživi onoga koji je pao kraj ograde! 
Neka me mimoiđe ta strašna čaša! Pa ti si, Gospodine, činio čuda radi istih 
ovakvih grešnika kakav sam ja! A što, a što ako je stari ipak ostao živ? O, onda 
ću oprati ljagu sa sebe, vratit ću ukradene pare, vratit ću ih, pa makar ih dobavio 
ispod zemlje... Neće ostati ni traga od sramote, osim dovijeka u mom srcu! Ali 
ne, ne, to su tek nemoguće, malodušne tlapnje! O, prokletstvo! « 


Pa ipak, kao da mu je u mraku sinula zraka nekakve svijetle nade. Poskoči 
i odjuri u sobe - k njoj, opet k njoj, k carici svojoj dovijeka! »Zar možda jedan 
časak, jedna minuta njezine ljubavi ne vrijedi koliko i sav ostali život, pa makar 
i u mukama sramote?« To nerazumno pitanje obuzme mu srce. »K njoj, k njoj 
jedinoj, da je gledam, slušam i ni o čemu ne razmišljam, barem ovu noć, ovaj 
sat, ovaj trenutak!« Na samom ulazu u galeriju sudari se s gostioničarom 
Trifonom Borisičem. Učini mu se da je ovaj nekako mračan i zabrinut, i pomisli 
da upravo njega traži. 

- Što je, Borisiču, da ne tražiš mene? 

- Ma ne, ne tražim vas, molim lijepo - kao da se odjednom snebi 
gostioničar. - Zašto bi vas tražio? A vi... gdje ste bili, molim lijepo? 

- Što si tako neraspoložen? Da se ne ljutiš? Strpi se još malo, uskoro ćeš 
na spavanje... Koliko je sati? 

- Pa bit će već tri. Vjerojatno je i prošlo. 

- Još malo, još malo. 

- Ništa, ništa, molim lijepo. Izvolite samo dokle vas je volja... 

»Što mu je?« načas pomisli Mitja i otrči u sobu u kojoj su plesale 
djevojke. Ali nje nije bilo. Nije bila ni u plavoj sobi; tu je samo Kalganov 
drijemao na divanu. Mitja zaviri za zastor - i ugleda je. Sjedila je u kutu, na 
škrinji, naslonila se glavom i rukama na obližnji krevet i gorko plakala, 
suzdržavajući se što je više mogla i prigušujući plač da je ne čuju. Kad opazi 
Mitju, pozove ga k sebi, a kad joj on pritrči, čvrsto ga uhvati za ruku. 

- Mitja, Mitja, pa ja sam njega ipak voljela! - progovori šaptom. - Kako 
sam ga samo voljela, svih ovih pet godina, sve, sve ovo vrijeme! Jesam li 
voljela njega, ili samo svoju kivnost? Ah, njega, njega! Lažem kad kažem da 

sam voljela samo svoju kivnost, a ne njega! Mitja, pa meni je onda bilo svega 
sedamnaest godina, a on je onda bio sa mnom tako ljubazan, tako veseo, pjesme 
mi je pjevao... Ili se onda meni, ludoj djevojčici, samo takav činio?... A sad, 
Bože moj, to nije on, to uopće nije on. Ni u licu nije on, uopće nije on. Nisam ga 
ni prepoznala. Dok sam se ovamo vozila s Timofejem, stalno sam mislila, 
cijelim sam putem mislila: »Kako ću se držati pred njim, što ću mu reći, kako 
ćemo se gledati?« Premirala sam u duši, a on kao da me ovdje polio napojem iz 
kablića. Govori baš kao učitelj: sve nešto tako učeno, važno, dočekao me tako 
dostojanstveno da sam se zgranula. Nisam mogla ni riječi progovoriti. U prvi 
mah sam pomislila da se stidi pred onim svojim dugonjom Poljakom. Sjedim, 
gledam ga i mislim: kako to da ja sad s njim više ne znam ni razgovarati? Ma to 
je njega, znaš, ona njegova žena iskvarila, ona radi koje je mene onda ostavio da 
se njome oženi... Ona je njega tamo obradila. Mitja, kakva je to sramota! Uh, 
kako se sramim, Mitja, kako se sramim, uh, sramit ću se do kraja života! 
Prokleto, prokleto bilo tih pet godina, prokleto bilo! 


I opet se polije suzama, ali Mitjinu ruku nije ispuštala, čvrsto se držala za 
nju. 

- Mitja dragi moj, čekaj, ne odlazi, htjela bih ti nešto reći - prošapće i 
odjednom podigne lice prema njemu. - Čuješ, reci mi koga ja volim? Ja ovdje 
volim jednog čovjeka. Koji je to čovjek, eto, to ti meni reci. - Na njenu licu 
podbuhlom od plača zasja osmijeh, oči joj se zakrijese u polumraku. - Kad je 
maloprije doletio jedan sokol, srce mi je klonulo. »Glupačo jedna, eto koga ti 
voliš« - odmah mi je šapnulo srce. Došao si i sve obasjao. »Ali čega se to boji?« 
mislim. Bio si uplašen, strašno uplašen, nisi mogao ni govoriti. Ne boji se on 
njih, mislim ja, nego samo mene. A ona ti je ludica Fenja rekla kako sam kroz 
prozor doviknula Aljoši da sam časkom voljela Mitenjku, a da sad idem 
voljeti... drugoga. Mitja, Mitja, kako sam uopće, glupača, mogla pomisliti da 
poslije tebe volim drugoga? Hoćeš li mi oprostiti, Mitja? Hoćeš li mi oprostiti 
ili nećeš? Voliš li me? Voliš li me? 

Ona skoči na noge i uhvati ga objema rukama za ramena. Nijem od ushita, 
Mitja joj se zagleda u oči, u lice, u osmijeh, i odjednom je čvrsto zagrli i obaspe 
poljupcima. 

- A hoćeš li mi oprostiti što sam te mučila? Ja sam vas sve iz zloće 
namučila. Pa i onog sam starkelju namjerno iz zloće zaludila... Sjećaš li se kako 
si jednom kod mene pio i razbio čašu? Zapamtila sam to pa sam i ja danas 
razbila čašu, nazdravila sam »svom podlom srcu«. Mitja, sokole moj, zašto me 
ne ljubiš? Jedanput me samo poljubio i pustio, gleda me i sluša... Što me imaš 

slušati? Ljubi me, jače me ljubi, tako, vidiš. Kad voliš, onda voli! Odsad ću ti 
robinja biti, robinja do kraja života! Slatko je biti robinja!... Ljubi me! Tuci me, 
muči me, radi sa mnom što hoćeš... Ah, mene zbilja treba mučiti... Stani! Strpi 
se, poslije ćemo, neću ovako... - odgurne ga odjednom. - Odlazi, Mićka, sad ću 
se napiti vina, hoću da se opijem, pijana ću plesati, baš hoću, hoću! 

Otme mu se i izađe pred zastor. Mitja izađe za njom kao pijan. »Pa neka, 
neka, dogodilo se sad što mu drago - za jedan trenutak dao bih cijeli svijet!« - 
sine mu u glavi. Grušenjka je doista ispila još jednu čašu šampanjca nadušak i 
naglo se opila. Sjela je u naslonjač, na staro mjesto, blaženo se smiješeći. 
Obrazi joj se zažarili, usne se upalile, užagrene se oči zamaglile, strastveni 
pogled mamio. Čak je i Kalganova kanda nešto ujelo za srce pa joj priđe. 

- A jesi li osjetio kako sam te maloprije poljubila dok si spavao? - protepa 
mu ona. - Opila sam se, eto vidiš... A ti se nisi? A što Mitja ne pije? Zašto ne 
piješ, Mitja, ja sam popila a ti ništa... 

- Pijan sam! Ionako sam pijan... od tebe sam pijan, a sad ću i od vina. 

Popije još jednu čašu i - to mu se i samom učini čudnim - tek se od te 
posljednje čaše opije, naglo opije, a do tada je bio neprestano trijezan, kao što se 
poslije sjećao. Od tog mu se časa sve zavrtjelo u glavi kao u bunilu. Hodao je, 
smijao se i razgovarao sa svima redom, ali kao da više nije bio pri sebi. Samo se 
jedno postojano i vrelo osjećanje na mahove javljalo u njemu, »baš kao žeravica 
u duši«, prisjećao se poslije. Prilazio je njoj, sjedao je do nje, gledao je, slušao... 
A ona je postala strašno razgovorljiva, sve ih je k sebi dozivala, pozvala bi tako 
neku djevojku iz zbora pa bi ova došla i ona bi je ili poljubila i otpustila, ili bi je 
koji put prekrižila. Malo je nedostajalo da zaplače, iako ju je dobro zabavljao 
»starkelja«, kako je zvala Maksimova. Ovaj bi svakog časa dotrčao do nje da joj 
poljubi ruke »i svaki prstić«, a na kraju je otplesao još jedan ples, uz neku staru 
pjesmicu koju je sam i otpjevao. Osobito je vatreno pocupkivao uz pripjev: 


Prase čini hr-hr, hr-hru, 
Tele čini mu-mu, mu-mu, 
Pače čini pa-pa, pa-pa, 
Gušče čini ga-ga, ga-ga. 
Kokica po trijemu šeta, 
Kvo-kvo, kvo-kvo kvoca 
Oj, oj, kvoca! 

- Daj mu štogod, Mitja - reče Grušenjka - pokloni mu nešto, vidiš kako je 
siromašan. Eh, ti siromašni, povrijeđeni ljudi!... Znaš, Mitja, da ću ja u 
manastir. Da, zbilja, otići ću jednom. Danas mi je Aljoša kazao nešto što ću 
pamtiti do kraja života... Da... Ali danas ćemo još malo plesati. Želim ludovati, 
dobri ljudi, pa šta onda, Bog će mi oprostiti. Kad bih ja bila Bog, svim bih 
ljudima oprostila: »Dragi moji grešnici, od danas vam svima opraštam!« A ja ću 
moliti za oproštenje: »Oprostite, dobri ljudi, glupoj ženskoj glavi, molim vas!« 
Zvijer sam ja, da znate! Ali ću se i moliti. Dala sam glavicu luka. Ovakva 
zlikovka kao ja pa da se moli! Mitja, pusti ih neka plešu, ne brani im. Svi su 
ljudi na svijetu dobri, svi do jednoga. Lijepo je na svijetu. Iako smo mi loši, 
lijepo je na svijetu. Loši smo i dobri, i loši i dobri... Ma dajte mi recite, da vas 
pitam, priđite svi da vas pitam: recite vi meni nešto: zašto sam ja ovako dobra? 
A dobra sam, zbilja sam dobra... Pa eto, recite mi: zašto sam ja ovako dobra? - 
Tako je blebetala Grušenjka, sve pijanija i pijanija, a na kraju je otvoreno rekla 
da će i sama zaplesati. Ustala je iz naslonjača i posrnula. - Mitja, nemoj mi više 
davati pića, ako te budem i molila, ne daj mi! Piće ne donosi mir. Sve mi se vrti 
pred očima, i peć, sve se vrti. Hoću da plešem. Neka me svi gledaju kako 
plešem... kako dobro i krasno plešem... 

Ozbiljno je namjeravala zaplesati: izvadila je iz džepa bijeli batisteni 
rupčić i uhvatila ga desnom rukom za krajičak da maše njime pri plesu. Mitja se 
uzvrpolji, djevojke utihnu, spremne da na prvi znak grunu u zboru. Kad je 
Maksimov čuo da Grušenjka želi i sama zaplesati, vrisne od ushita i počne pred 
njom pocupkivati pripijevajući: 


Nožice vitke, bočine britke, 
A repić zakovrčen. 


Ali Grušenjka mahne na njega rupčićem i otjera ga od sebe. 


- Iš-š! Mitja, što čekaju? Nek svi dođu... gledati. Pozovi i one što su 
zaključani... Zašto si ih zaključao? Reci im da ja plešem, nek dođu i oni gledati 
kako ja plešem... 


Pijano se klateći, Mitja priđe zaključanim vratima i uzme lupati šakom o 
vrata. 


- Hej, vi... Podwysocki! Izlazite, ona će sad zaplesati pa i vas zove. 

- Lajdak! - odazove se jedan od panova povikom. 

- Ati si podlajdak! Ti si sitna hulja, eto tko si ti. 

- Prestanite se već jednom sprdati s Poljskom - poučno napomene 
Kalganov, koji je također popio više nego što je mogao podnijeti. 

- Šuti, mali! Ako sam njemu rekao da je hulja, nisam rekao da je cijela 
Poljska takva. Nije jedan lajdak Poljska. Šuti radije, lijepi dečko, i jedi slatkiše! 

- Ih, kakvi su! Baš kao da i nisu ljudi. Zašto neće da se pomire? - reče 
Grušenjka i izađe na sredinu da zapleše. 


Zbor grune: »Ah, ti trijeme, trijeme moj!« Grušenjka zabaci glavu, napol 
otvori usta, nasmiješi se i mahne rupčićem, ali iznenada se dobrano zaklati na 
mjestu i zastane nasred sobe u nedoumici. 


- Malaksala sam... - izusti nekakvim izmučenim glasom. - Oprostite, 
malaksala sam, ne mogu... Nemojte mi zamjeriti... 

Pokloni se zboru pa se uzme klanjati redom na sve četiri strane: 

- Nemojte mi zamjeriti... Oprostite... 

- Podnapila se gospojica, podnapila se lijepa gospojica - razlegnu se 
glasovi oko nje. 

- Napila se, molim lijepo - objasni djevojkama Maksimov hihoćući. 

- Mitja, odvedi me... drži me, Mitja - izusti Grušenjka iznemoglim 
glasom. Mitja joj priskoči, digne je na ruke i otrči sa svojim dragocjenim 
plijenom za zastor. 

»E, a ja sad odoh!« pomisli Kalganov pa izađe iz plave sobe i pritvori za 
sobom oba krila vrata. Međutim, terevenka se u dvorani nastavila da se sve 
orilo. Mitja položi Grušenjku na krevet i upije joj se poljupcem u usta. 

- Ne diraj me... - propenta ona umolnim glasom. - Ne diraj me dok ne 
budem tvoja... Rekla sam ti da sam tvoja, ali me ne diraj... poštedi me... Ne 
možemo uz ove, pred ovima. I on je ovdje. Ovdje je ružno... 

- Slušam te! I ne pomišljam... ja te poštujem!... - promrmlja Mitja. - Da, 
ružno je ovdje, baš je gadno... 

Ne ispuštajući je iz zagrljaja, klekne uz nju do kreveta. 

- Znam ja da si ti plemenit iako si zvijer - jedva izgovori Grušenjka. - Sve 
treba da bude pošteno... ubuduće da bude pošteno... da i mi budemo pošteni, da i 
mi budemo dobri, da ne budemo zvijeri nego dobri... Odvedi me odavde, odvedi 
me daleko, čuješ li... Neću ovdje nego negdje daleko, daleko... 

- O da, da, svakako! - stiskao ju je Mitja u zagrljaju. - Odvest ću te, 
odletjet ćemo... O, sad bih dao sav život za jednu godinu, samo da znam za onu 
krv! 


- Kakvu krv? - upita ga Grušenjka u nedoumici. 

- Ma ništa! - promrsi Mitja. - Gruša, ti bi htjela da sve bude pošteno, a ja 
sam lopov. Ja sam Katki ukrao novce... Sramota, sramota! 

- Katji? Onoj gospođici? Ne, nisi ti ništa ukrao. Vrati joj, uzmi od mene... 
Što vičeš? Sad je sve moje - tvoje. Što će nama novci? Ionako ćemo ih 
prorajtati... Zar da ih ovakvi kao što smo mi ne prorajtamo? A nas ćemo dvoje 
radije orati zemlju. Ovim ću svojim rukama rovati po zemlji. Treba raditi, čuješ 
li? Aljoša je tako zapovjedio. Ja tebi neću biti ljubavnica, ja ću tebi biti vjerna 
ljuba, bit ću tvoja robinja, radit ću za tebe. Otići ćemo do gospođice i oboje 
ćemo joj se pokloniti da nam oprosti, i onda ćemo otići. A ako nam ne oprosti, 
otići ćemo i bez oproštenja. Ti njoj novac odnesi, a mene voli... A nju nemoj 
voljeti. Nemoj je više voljeti. A ako je zavoliš, ja ću je zadaviti... Oba ću joj oka 
iglom iskopati... 

- Tebe volim, jedino tebe, i u Sibiru ću te voljeti... 


- Zašto u Sibiru? Pa dobro, i u Sibiru ako hoćeš, svejedno... radit ćemo... u 
Sibiru je snijeg... Ja se volim voziti po snijegu... i da zvone praporci... Čuješ li 
kako zvone praporci... Gdje to zvone praporci? Netko dolazi... evo, prestalo je 
zvoniti. 


Onako iznemogla, sklopila je oči i odjednom kanda na trenutak zaspala. 
Praporci su doista negdje daleko zvonili i najednom umuknuli. Mitja nasloni 
glavu na njezine grudi. Nije primijetio da su prestali zvoniti praporci, ali nije 
primijetio ni da je umuknula pjesma i da je umjesto pjesama i pijane galame u 
cijeloj kući nekako nenadano zavladao grobni muk. Grušenjka otvori oči. 


- Šta je ovo, jesam li spavala? Da... praporci... Spavala sam i sanjala da se 
vozim po snijegu... praporci zvone a ja drijemam. Vozim se s dragim čovjekom, 
s tobom. I daleko, daleko se vozimo... Grlila sam te i ljubila, privijala se uza te, 
bilo mi je kanda hladno a snijeg blista... Znaš, kad noću snijeg blista a mjesec 
grije, baš kao da nisi na zemlji... Probudim se a moj dragi kraj mene, kako je 
lijepo... 

- Kraj tebe - promrmlja Mitja ljubeći joj haljinu, grudi, ruke. Ali 
odjednom mu se učini nešto čudno: učini mu se da ona gleda ravno preda se, ali 
ne u njega, u njegovo lice, nego nekud preko njegove glave, netremice i 
neobično ukočeno. Na licu joj se iznenada pojavi začuđen, gotovo uplašen izraz. 

- Mitja, tko nas to tamo gleda? - šapne odjednom. 


Mitja se okrene i opazi da je odista netko odgrnuo zastor i da ih kanda 
promatra. I kao da nije sam. On skoči na noge i brže pristupi čovjeku koji ih je 
gledao. 

- Ovamo, izvolite ovamo k nama - reče mu netko tihim ali čvrstim i 
odlučnim glasom. 


Mitja izađe pred zastor i stane kao ukopan. Cijela je soba bila puna ljudi, 
ali ne onih što su bili domaloprije tu, nego nekih drugih. Iznenada ga podiđe 
jeza i on se lecne. U tren oka prepozna sve te ljude. Eno, onaj visoki i debeli 
starac u ogrtaču i u kapi s kokardom na glavi - to je predstojnik kotarske 
policije, Mihail Makarič. A onaj »sušičavi«, uredni kicoš, »uvijek u 
besprijekorno očišćenim čizmama« - to je zamjenik državnog tužitelja. »Ima 
kronometar vrijedan četiristo rubalja, pokazivao mi ga je.« A onaj mladoliki, 
mali, s naočalima... Mitja mu je zaboravio prezime, ali poznaje on i njega, viđao 
ga je: to je istražitelj, istražni sudac koji je nedavno stigao ravno s Pravnog 
fakulteta. A ono je eno - policijski pristav, Mavrikij Mavrikič, njega dobro 
poznaje, dobar je s njim. A ovi s metalnim značkama, što će oni ovdje? I još 
neka dvojica, seljaci... A tamo na vratima stoje Kalganov i Trifon Borisič... 

- Gospodo... Što želite, gospodo? - počne Mitja, ali odjednom, kao da se 
izbezumi, kao da nije pri sebi, uzvikne glasno, na sav glas: - Ra-zu-mijem! 

Mladić s naočalima odjednom se odvoji od ostalih, priđe Mitji i 
progovori, doduše dostojanstveno, ali nekako užurbano: 

- Imamo s vama... ukratko, molim vas da dođete ovamo, evo ovamo, do 
ovog divana... Neophodno je potrebno da s vama nešto raspravimo. 

- Starac! - izbezumljeno će Mitja. - Starac i njegova krv!... Ra-zu-mijem! 

I sjedne kao pokošen, upravo se svali na obližnju stolicu. 

- Razumiješ? Razumio si! Ocoubojico i izrode, krv tvoga starog oca vapi 
za tobom! - zaurla iznenada stari policijski predstojnik pristupajući Mitji. Bio je 
izvan sebe, pocrvenio je i sav se tresao. 

- Ma ne može to ovako! - vikne onaj oniski mladić. - Mihailo Makariču, 
Mihailo Makariču! Ne ide to tako, ne ide to tako, molim lijepo!... Molim vas, 
dopustite mi da samo ja govorim... Nikako nisam očekivao od vas ovako nešto... 

- Ali ovo je košmar, gospodo, košmar! - razviče se policijski predstojnik. - 
Pogledajte ga samo: noću, pijan, s raspuštenom djevojkom i okrvavljen krvlju 
oca svoga... Pravi košmar, košmar! 

- Najljepše vas molim, dragi Mihailo Makariču, da ovaj put svladate svoje 
osjećaje - prošapće brzorečicom starcu zamjenik javnog tužitelja - inače ću biti 
prisiljen poduzeti... 

Ali oniski istražitelj nije mu dao dovršiti jer se obrati Mitji odlučno, 
glasno i dostojanstveno: 

- Gospodine rezervni poručnice Karamazove, moram vam priopćiti da ste 
osumnjičeni za ubojstvo svoga oca Fjodora Pavloviča Karamazova, koje je 
izvršeno noćas... 


Još je nešto rekao, pa i javni je tužitelj kanda nešto ubacio, ali Mitja ih 
više nije razumio iako ih je pozorno slušao. Sve ih je redom gledao divljim 
pogledom... 

KNJIGA DEVETA 


PREDISTRAGA 


I 


POČETAK KARIJERE SLUŽBENIKA PERHOTINA 


Petar Iljič Perhotin, koga smo ostavili kako svom snagom lupa o čvrsta, 
zaključana vrata kuće trgovkinje Morozove, dočekao je na kraju, naravno, da ga 
čuju i otvore mu vrata. Kad je čula onakvo mahnito lupanje, Fenja, koja se 
onako prepala prije otprilike dva sata i koja se zbog uzrujavanja i »crnih misli« 
još nije usudila leći, ponovo se prepala, samo što je nije spopala histerija: 
pomislila je da to opet lupa Dmitrij Fjodorovič (iako ga je sama vidjela kako se 
odvezao), jer nitko nije mogao tako »bezobrazno« lupati kao on. Odjurila je do 
pazikuće koji se bio probudio na to lupanje i pošao prema vratima, pa ga je 
zamolila da nikog ne pušta unutra. Ipak, pazikuća je zapitao onog što lupa i tako 
doznao tko je, i da želi porazgovarati s Fedosjom Markovnom radi nečega 
neobično važnog, pa mu napokon odluči otključati vrata. Kad je Petar Iljič ušao 
u kuhinju Fedosje Markovne, koja je pozvala i pazikuću da uđe »kako ne bi bilo 
nikakve sumnje«, počeo ju je gost ispitivati i začas otkrio ono najvažnije: 
naime, da je Dmitrij Fjodorovič, kad je potrčao u potragu za Grušenjkom, usput 
dohvatio iz avana tučak, a vratio se bez njega, ali krvavih ruku. - I krv je još 
kapala, samo kaplje s njega, samo kaplje! - uzvikivala je Fenja, koja je očito u 
svojoj poljuljanoj mašti sama izmislila taj grozni podatak. Ali krvave je ruke 
vidio i sam Petar Iljič iako s njih nije kapala krv, i sam je pomagao svome gostu 
da ih opere. Međutim, nije se ni radilo o tome koliko se brzo osušila krv, nego o 
tome kamo je zapravo odjurio s tučkom Dmitrij Fjodorovič, to jest je li doista k 
Fjodoru Pavloviču, i iz čega bi se to moglo pouzdano zaključiti? O tome se 
Petar Iljič potanko raspitivao i, premda nije na kraju ništa pouzdano doznao, 
gotovo je stekao uvjerenje da Dmitrij Fjodorovič nije ni mogao nikamo 
drugamo odjuriti nego u roditeljsku kuću, i da se ondje po svoj prilici nešto 

moralo dogoditi. 


- A kad se vratio - uzbuđeno je dometnula Fenja - i kad sam mu sve 
priznala, počela sam ga ispitivat: od čega su vam, dragi Dmitrije Fjodoroviču, 
krvave obadvije ruke? - On joj je navodno odgovorio da je to - ljudska krv i da 
je netom ubio čovjeka. - Otvoreno mi je prizno i odma se preda mnom pokajo, 
al je odjednom odjurio nekud dalje ko lud. A ja sjednem i stanem razmišljat: 
kud je on to sad odjurio ko lud? Otići će, mislim si, u Mokro i ubit će tamo 
gospojicu. Pa otrčim da ga molim nek ne ubije gospojicu, otrčim najprije k 
njemu u stan, kad kod dućana Plotnikova gledam i vidim kako on upravo odlazi 
a ruke mu nisu više krvave. (Fenja je to zapazila i upamtila). 


Starica, Fenjina baka, potvrdila je koliko je mogla sve navode svoje 
unuke. Pošto se još o koječemu raspitao, Petar Iljič ode od njih još uzrujaniji i 
nemirniji nego što je došao. 

Reklo bi se da mu je tada bilo najjednostavnije i najlakše otputiti se do 
kuće Fjodora Pavloviča, i doznati nije li se ondje što dogodilo, a ako se 
dogodilo, onda što se uistinu dogodilo, pa da tek tada kad se o tom nedvojbeno 
osvjedoči, ode do predstojnika kotarske policije, kao što je već bio čvrsto 
naumio. Ali noć je bila mračna, a ulazna vrata Fjodora Pavloviča čvrsta pa bi 
opet trebalo lupati, a on se sa Fjodorom Pavlovičem nije baš dobro poznavao - 
recimo da ga čuju i otključaju mu vrata, a kad tamo, ništa se nije dogodilo! Onaj 
podrugljivi Fjodor Pavlovič počet će sutra pričati na sva usta po cijelom gradu 
kako mu je o ponoći upao u kuću njemu nepoznati činovnik Perhotin da ga pita 
nije li ga tkogod ubio. Skandal! A Petar Iljič najviše se na svijetu bojao 
skandala. Pa ipak je osjećanje koje ga je zanijelo bilo toliko jako da je srdito 
lupnuo nogom o zemlju i, ponovo grdeći sama sebe, smjesta krenuo na drugu 
stranu, ne više do Fjodora Pavloviča nego do gospođe Hohlakove. Ako mu ona, 
mislio je, negativno odgovori na pitanje: je li danas, u toliko i toliko sati, dala 
tri tisuće Dmitriju Fjodoroviču, neće više ni svraćati do Fjodora Pavloviča nego 
će se odmah zaputiti do predstojnika policije. U protivnom slučaju, odgodit će 
sve skupa do sutra i vratiti se kući. Dakako da ovdje upada u oči da se u odluci 
ovoga mladića da pođe noću, gotovo u jedanaest sati, u kuću njemu posve 
nepoznate otmjene dame, da je možda digne iz kreveta samo zato da joj postavi 
u tim okolnostima začudno pitanje, možda krilo mnogo više opasnosti da 
izazove skandal nego da je pošao do Fjodora Pavloviča. Ipak ponekad, osobito u 
sličnim slučajevima, upravo takve odluke donose i mnajsavjesniji i 
najhladnokrvniji ljudi. A Petar Iljič nije u tom času više uopće bio hladnokrvan! 
Poslije se cijelog života sjećao kako je neki neodoljivi nemir, koji ga je malo- 

pomalo obuzimao, napokon prerastao u pravu muku i kako ga je vukao sve dalje 
i dalje protiv njegove volje. Dakako da je cijelim putem grdio sam sebe što ide k 
toj dami, ali je već po deseti put ponovio škrgućući zubima: »Idem, idem sad do 
kraja!« I zaista je ostvario svoj naum i - išao do kraja. 


Bilo je točno jedanaest sati kad je ušao u kuću gospođe Hohlakove. 
Prilično su ga brzo pustili u dvorište, ali na pitanje: spava li već gospođa, ili još 
nije legla - pazikuća mi nije mogao pouzdano odgovoriti, osim da je gospođa u 
ovo doba obično već u krevetu. 

- Tamo se gore najavite; ako vas htjednu primit, primit će vas, ako ne 
htjednu - neće vas primit. 

Petar Iljič popeo se na kat, ali tu je bilo već malo teže. Tako ga lakaj nije 
htio najaviti, napokon pozove djevojku. Petar Iljič je uljudno ali usrdno zamoli 
da kaže gospođi da je došao jedan ovdašnji službenik, Perhotin, po privatnom 
poslu, ali kad taj posao ne bi bio toliko važan, ne bi se ni usudio dolaziti - 
»upravo joj tako, molim vas, recite« - zamoli djevojku. Djevojka ode, a on 
ostane čekati u predsoblju. Sama gospođa Hohlakova nije još doduše spavala, ali 
je već bila u spavaćoj sobi. Bila je već iznervirana Mitjinim današnjim posjetom 
i slutila je da je noćas neće mimoići migrena koja je u takvim prilikama obično 
spopada. Pošto je u čudu saslušala sobaricu, srdito joj je rekla da ga neće 
primiti, iako je neočekivani posjet u ovo doba noći nepoznatog joj »ovdašnjeg 
službenika« probudio u njoj žensku radoznalost. Ali Petar Iljič bio je ovaj put 
tvrdoglav kao mazga: kad je čuo da ga ne primaju, neobično odlučno zamoli 
sobaricu da ga još jednom najavi i da kaže gospođi »upravo ovim riječima« da 
je došao »po neobično važnom poslu i da će možda gospođa poslije zažaliti ako 
ga ne primi«. »Bilo mi je tada kao da padam u ponor« - kazivao je sam poslije. 
Sobarica ga je začuđeno pogledala i otišla da ga po drugi put najavi. Gospođa 
Hohlakova bila je zapanjena, porazmislila je i priupitala sobaricu kako taj 
čovjek izgleda, te doznala da je »vrlo pristojno obučen, mlad i jako uljudan«. 
Spomenimo usput u zagradama da je Petar Iljič bio inače vrlo pristao mladić, i 
da je toga bio svjestan. Gospođa Hohlakova odluči da ga primi. Bila je već u 
kućnoj haljini i papučama, ali se još zaogrnula i crnim šalom. »Službenika« su 
zamolili da uđe u salon, onaj isti u kojem je domaćica danas primila Mitju. 
Izašla je pred gosta sa strogim i upitnim izrazom na licu, nije mu ponudila ni da 
sjedne nego ga je odmah upitala: 

- Što želite? 

- Odlučio sam vas uznemiriti, gospođo, u vezi s našim zajedničkim 
znancem Dmitrijem Fjodorovičem Karamazovom - počne Perhotin, ali čim je 

izgovorio to ime, na licu domaćice pojavi se bijesan izraz. Samo što nije 
vrisnula da ga srdito presiječe u riječi. 

- Dokle, dokle će me još mučiti tim groznim čovjekom? - uzvikne 
izbezumljeno. - Kako ste se usudili, milostivi gospodine, kako ste se mogli 
odlučiti da uznemirite nepoznatu vani damu u njezinoj kući u ovo doba noći... i 
da joj govorite o čovjeku koji je ovdje, u ovom istom salonu, prije svega tri sata, 
htio da me ubije, lupao nogama i otišao onako kako nitko ne odlazi iz poštene 
kuće. Znajte, milostivi gospodine, da ću se pritužiti na vas, da vam neću 
oprostiti, izvolite me smjesta ostaviti na miru... Ja sam majka, ja ću sad 
odmah... ja ću... ja ću... 


- Ubiti? I vas je htio ubiti? 
- Pa zar je već koga ubio? - plahovito ga upita gospođa Hohlakova. 


- Budite tako dobri, gospođo, pa me saslušajte, samo pola minute, da vam 
u riječ-dvije sve objasnim - odlučno će Perhotin. - Danas, u pet sati po podne, 
gospodin Karamazov uzajmio je od mene, onako prijateljski, deset rubalja, i 
pouzdano znam da tada nije imao novaca, a večeras je u devet sati došao k meni 
sa svežnjem stotinjarki u rukama, s otprilike dvije, a možda i tri tisuće rubalja. 
Ruke i lice bili su mu krvavi, a izgledao je kao da je poludio. Na moje pitanje 
otkud mu toliki novci, odgovorio je jasno i glasno da ih je maloprije dobio od 
vas i da ste mu vi pozajmili tri tisuće da tobože potraži zlatne rudnike... 


Na licu gospođe Hohlakove odjednom se pojavi izraz neobična i bolna 
uzbuđenja. 


- Bože! Pa to je on svog starog oca ubio! - uzvikne i pljesne rukama. - 
Nikakvih novaca ja njemu nisam dala, nikakvih! Ah, požurite, požurite, molim 
vas!... Nemojte više ni riječi govoriti! Spasite tog starca, požurite do njegova 
oca, trčite! 

- Oprostite, gospođo, vi mu dakle niste dali novaca? Dobro se sjećate da 
mu niste ništa pozajmili? 

- Nisam, nisam! Odbila sam ga jer on ionako ne zna cijeniti novac. Otišao 
je od mene sav razjaren, lupajući nogama. Nasrnuo je na mene, ali sam mu ja 
izmaknula... I još ću vam reći, kao čovjeku pred kojim ne kanim više ništa tajiti, 
da je čak i pljunuo na mene, možete li to zamisliti? Nego, zašto sad tu stojimo? 
Ma sjedite... Oprostite, ja ću... Ili radije požurite, požurite, morate odjuriti i 
spasiti onog nesretnog starca od užasne smrti! 


- Ali ako ga je već ubio? 
- Ah, Bože moj, pa stvarno! Pa što ćemo sad? Što mislite, što nam je 

činiti? 

Međutim je ponudila Petru Iljiču da sjedne, i sjela i sama sučelice njemu. 
Petar Iljič joj ukratko ali prilično jasno izloži što se sve dogodilo, barem one 
događaje kojima je sam bio danas svjedok, ispripovjedi joj i kako je maloprije 
posjetio Fenju, i prepričao što je čuo o tučku. Sve su ove potankosti dozlaboga 
potresle uzrujanu damu, koja je neprestance vriskala i zaklanjala oči rukama... 


- Zamislite, ja sam sve to predosjećala! Obdarena sam tom sposobnošću 
da sve ono što mi se pričini, da se to i dogodi. Koliko sam samo puta gledala 
toga groznog čovjeka i uvijek mislila: evo nekoga tko će me na kraju ubiti. I eto, 
tako se i dogodilo... To jest, to što nije sad ubio mene nego samo svog oca, to je 
sigurno zato što je tu posrijedi očito bio prst Božji koji me sačuvao, a osim toga, 
bilo ga je i stid da mene ubije jer sam mu ja sama ovdje, na ovom mjestu, 
objesila oko vrata ikonicu s moćima velikomučenice Varvare... Kako sam samo 
u tom času bila blizu smrti, prišla sam mu sasvim blizu, stajala sam do njega, a 
on je istegnuo vrat preda mnom! Znate, Petre Iljiču (oprostite, čini mi se da ste 
rekli da se zovete Petar Iljič)... znate, ja vam ne vjerujem u čuda, ali ta ikonica i 
ovo očigledno čudo što se dogodilo sa mnom - sve me to potreslo pa opet 
počinjem vjerovati u sve što hoćete. Jeste li čuli što je bilo sa »starcem« 
Zosimom?... Uostalom, više ne znam što govorim... Zamislite, on vam je čak i s 
tom ikonicom o vratu pljunuo na mene... Samo je pljunuo, naravno, nije me ubio 
i... i vidite kamo je odjurio! Ali što ćemo sad, kamo ćemo sad, što vi mislite? 

Petar Iljič ustane i reče da sad ide ravno do policijskog predstojnika da mu 
sve izloži, a on neka dalje radi kako zna! 


- Ah, to je duša od čovjeka, ja se poznajem s Mihailom Makarovičem. 
Svakako otiđite upravo k njemu. Kako ste vi dovitljivi, Petre Iljiču, kako ste 
dobro sve to smislili; ja se, znate, na vašem mjestu ne bih nikad tome dosjetila! 


- Pa i ja se dobro poznajem s policijskim predstojnikom - pripomene Petar 
Iljič svejednako stojeći i očito želeći se što prije otresti živahne dame koja mu 
nikako nije dopuštala da se oprosti s njom i ode. 

- I znate, znate šta - klaprnjala je dalje ona - dođite mi odmah reći što ste 
tamo vidjeli i čuli... i što će izbiti na vidjelo... i što će s njim učiniti, i kako će 
ga osuditi. Recite mi, kod nas valjda nema smrtne kazne? Ali svakako dođite, 
makar i u tri sata noću, makar i u četiri, pa i četiri i pol... Kažite im neka me 
probude, prodrmaju, ako ne budem htjela ustati... O Bože, pa ja neću moći ni 
zaspati. Čujte, a kako bi bilo da pođem s vama? 


- N-nemojte radije, nego jedino da napišete svojom rukom sad odmah dva- 

tri retka, za svaki slučaj, da niste pozajmili Dmitriju Fjodoroviču nikakve 
novce, možda to ne bi bilo naodmet... za svaki slučaj... 


- Svakako! - oduševljeno pohrli gospođa Hohlakova do svoga pisaćeg 
stola. - Znate li da vi mene iznenađujete, da me naprosto zapanjujete svojom 
dosjetljivošću i umješnošću u ovim poslovima... Jeste li vi ovdje u službi? Baš 
mi je drago čuti da ste ovdje u službi... 


Još dok je to govorila, na brzinu je napisala krupnim slovima na listu 
papira: 

»Nikad u životu nisam pozajmila nesretnom Dmitriju Fjodoroviču 
Karamazovu (jer on je sad ipak nesretan) tri tisuće rubalja danas, pa i inače 
nikakve druge novce nikad, nikad! Kunem se da je ovo živa istina svime što je 
sveto na ovome svijetu! 


Hohlakova.« 


- Eto vam i ove potvrde! - naglo se okrene Petru Iljiču. - A sad odlazite i 
spasavajte čovjeka! To će biti doista vaše veliko djelo. 

I prekriži ga tri puta. Istrči da ga isprati čak do predsoblja. 

- Kako sam vam zahvalna! Nećete mi vjerovati koliko sam vam zahvalna 
što ste najprije svratili k meni. Kako da se nismo već prije sreli? Ja ću vas i 
ubuduće vrlo rado primati u svojoj kući. I baš mi je drago što ste ovdje u 
službi... i što ste tako savjesni, tako dosjetljivi... Vas zbilja moraju cijeniti, 
moraju vas napokon svi shvatiti, a ja ću koliko god budem mogla učiniti za vas, 
vjerujte mi... O, kako ja volim mladež! Ja sam zaljubljena u mladež. Mladi ljudi 
su temelj naše današnje napaćene Rusije, njezina uzdanica... Ah, idite sad, 
idite!... 

Ali Petar Iljič već je bio istrčao, inače ga ona ne bi još tako skoro pustila. 
Uostalom, gospođa Hohlakova ostavila je na njega prilično ugodan dojam, koji 
je donekle čak i ublažio nemir što ga je obuzeo zato što se upetljao u tako gadnu 
aferu. Poznato je da su ukusi različiti. »A nije baš ni tako stara,« pomisli 
zadovoljno. »Naprotiv, još bi čovjek mogao pomisliti to nije ona, nego njezina 
kći.« 

Što se tiče same gospođe Hohlakove, ona je bila jednostavno očarana tim 
mladićem. »Koliko samo umješnosti, koliko savjesnosti u takva mladića u ovo 
naše doba, pa još k tome kakve manire i vanjština! Eto, stalno pričaju o 
današnjim mladićima da ništa ne znaju, ali eto i suprotnog primjera« i tako 
dalje, i tome slično. Stoga je čak i posve zaboravila na onaj »užasni događaj«, 
tek kad je lijegala u postelju, iznenada se opet sjetila kako je bila »blizu smrti« i 

rekla sama sebi: »Ah, to je užasno, užasno!« Ipak je u tren oka zaspala čvrstim i 
slatkim snom. Uostalom, možda i ne bih ovdje toliko raspredao o takvim 
sitnicama i sporednim pojedinostima da nije ovaj netom opisani ekscentrični 
susret mlada činovnika s još razmjerno mladom udovicom bio poslije temelj 
svekolike životne karijere toga savjesnog i urednog mladića, čega se još i dan- 
danas u čudu prisjećaju u našem gradu i o čemu ćemo i mi možda kazati još 
koju kad završimo ovu našu dugu pripovijest o braći Karamazovima. 


lI 


UZBUNA 


Naš kotarski pročelnik policije Mihail Makarovič Makarov, bivši 
potpukovnik koji je u civilu dobio čin dvorskog savjetnika, bio je udovac i 
doista duša od čovjeka. Došao je bio k nama prije svega tri godine, ali je već 
stekao opće simpatije ponajviše time što je »znao okupiti društvo«. U njegovoj 
je kući uvijek bilo gostiju, reklo bi se da bez njih ne bi mogao ni živjeti. Kod 
njega je svaki dan bio netko na ručku, bar dva gosta ili samo jedan, ali bez 
gostiju se nikad nije sjedalo za stol. Priređivao je i svečane objede, u 
svakojakim prigodama, ponekad čak i neočekivanim. Iako nisu bila birana, jela 
bijahu obilata, a riblje paštete čak i izvrsne, vina su se pak odlikovala više 
količinom nego kakvoćom. U predsoblju je bio biljar s vrlo prikladnim 
pokućstvom, čak i sa slikama engleskih trkačkih konja u crnim okvirima na 
zidovima, što su, zna se, prijeko potrebni uresi svake biljarske sobe čovjeka 
samca. Svake se večeri kod njega kartalo, barem za jednim stolićem. Međutim, 
vrlo se često okupljalo i najotmjenije društvo našega grada, s mamicama i 
djevojkama, pa se i plesalo. Iako je bio udovac, Mihail Makarovič živio je 
obiteljskim životom jer je s njim živjela kći koja je već davno bila obudovjela i 
sama bila majka dviju djevojaka, unuka Mihaila Makaroviča. Djevojke bijahu 
već odrasle i školovane, prilično zgodne vanjštine i vesele naravi, i premda su 
svi znali da nemaju miraza, privlačile su u djedovu kuću našu zlatnu mladež. U 
poslovima nije Mihail Makarovič bio osobito umješan, ali svoju dužnost nije 
obavljao gore od mnogih drugih. Ako ćemo pravo, bio je ipak prilično 
neobrazovan čovjek, pa čak i površan _ u poimanju granica svojih 

administrativnih ovlasti. Ne bi se moglo reći da neke reforme suvremene carske 
vladavine nije mogao potpuno shvatiti, nego ih je počesto shvaćao sasvim 
pogrešno, ali ne zbog neke svoje posebne nesposobnosti nego jednostavno zbog 
karaktera, zato što nije imao vremena da se zadubi u sve njih. »Ja sam vam, 
gospodo, u duši više vojnik nego civil« - govorio je sam o sebi. Reklo bi se da 
čak ni o osnovnim načelima reforme seljaštva nije stekao jasno i pouzdano 
mišljenje, i da se s njima upoznavao tako reći iz godine u godinu, popunjavajući 
svoje znanje praktično i spontano, iako je i sam bio vlastelin. Petar Iljič je bio 
uvjeren da će te večeri kod Mihaila Makaroviča svakako naići na nekog od 
gostiju, samo nije znao na koga. Međutim, u tom trenutku sjedili su kod njega 
za kartama državni tužitelj i naš kotarski liječnik Varvinski, mlad čovjek koji je 
tek nedavno bio stigao k nama iz Peterburga, jedan od onih koji su s odlikom 
završili studij na peterburškoj Medicinskoj akademiji. A državni tužitelj, to jest 
zamjenik državnog tužitelja koga su svi kod nas zvali državnim tužiteljem, 
Ipolit — Kirilovič, bijaše čovjek posebnog kova, srednjih = godina, 
tridesetpetogodišnjak, koji je naginjao sušici, oženjen vrlo debelom damom, 
nerotkinjom, tašt i razdražljiv, ali vrlo temeljita uma i dobra srca. Činilo se da 
mu je glavna karakterna mana bilo to što drži do sebe nešto više nego što mu 
dopuštaju stvarne osobine. I zato je neprestano bio nekako nemiran. Imao je čak 
i neka uzvišenija i umjetnička nagnuća, primjerice na području psihologije, 
vjerovao je da posebno dobro poznaje ljudsku dušu, da ima poseban dar za 
otkrivanje zločinca i njegova zločina. U tom smislu držao je da je zapostavljen i 
da su ga mimoišli u službi, i bio je oduvijek uvjeren da ga tamo gore, u višim 
sferama, ne znaju cijeniti kako treba i da ima osobnih neprijatelja. U sumornim 
trenucima prijetio je čak da će otići u odvjetnike za krivična djela. Neobičan 
slučaj Karamazova, ocoubojstvo, kao da ga je prenuo: »To je takav slučaj da bi 
se mogao pročuti po svoj Rusiji.« Ali opet ja idem pred rudo. 

U susjednoj sobi sjedio je s gospođicama i naš mladi sudac istražitelj 
Nikolaj Parfjonovič Neljudov, koji je prije svega dva mjeseca stigao k nama iz 
Peterburga. Poslije su kod nas pričali i čak se čudili kako su se sve te osobe 
nekako kao navlaš okupile u kući izvršne vlasti baš one večeri kad je izvršen 
»zločin«. Međutim, sve je to bilo mnogo jednostavnije i dogodilo se sasvim 
prirodno: ženu Ipolita Kiriloviča već su drugog dana boljeli zubi pa je on morao 
nekamo pobjeći od njenih jauka, a liječnik već po svojoj naravi nije navečer 
mogao biti nigdje drugdje nego za kartama. Nikolaj Parfjonovič Neljudov još je 
prije tri dana računao kako će te večeri doći k Mihailu Makaroviču tobože 
slučajno, a zapravo iznenada i lukavo zaskočiti njegovu stariju kćer Olgu 
Mihajlovnu i reći joj da zna za njenu tajnu, da zna da joj je danas rođendan, koji 

je ona namjerno htjela zatajiti pred našim društvom kako ne bi morala pozvati 
cijeli grad na proslavu. Nadao se da će biti mnogo smijeha i ciljanja na njene 
godine koje ona tobože ne želi javno priznati, a on sad zna za tu njenu tajnu pa 
će je sutra razglasiti po cijelom gradu, i tako dalje, i tome slično. Simpatični 
mladić bio je u tom pogledu vrlo nestašan, pa su ga naše dame i prozvale 
veseljakom, što je njemu, čini se, i te kako godilo. Uostalom, on je bio vrlo 
dobro odgojen i dobrohotan, iz dobre obitelji, i premda je bio bonvivan, bijaše 
potpuno bezazlen i uvijek vrlo pristojan. Bio je inače onižeg rasta, slabe i nježne 
tjelesne građe. Na njegovim tankim i blijedim prstima uvijek je blistalo 
nekoliko neobično krupnih prstenova. Kad god je obavljao svoju dužnost, držao 
se neobično važno, shvaćajući svoje značenje i svoje obaveze kao svetinju. 
Posebice je na preslušavanjima znao zbunjivati ubojice i druge priproste 
zločince izazivajući kod njih, ako ne poštovanje prema sebi, a ono bar stanovito 
divljenje. 

Petar Iljič se zgranuo kad je došao k policijskom predstojniku: odjednom 
je uvidio da tu već sve znaju. I doista, svi su bili ostavili karte, stajali i 
raspravljali, čak je i Nikolaj Parfjonovič dotrčao od gospođica i zauzeo 
ratoborno i plahovito držanje. Petra Iljiča dočekala je potresna vijest da je stari 
Fjodor Pavlovič zaista te večeri ubijen u svojoj kući, ubijen i opljačkan. To se 
doznalo tek maloprije, a evo kako. 


Marfa Ignatjevna, žena Grigorija oborenog kod ograde, spavala je doduše 
tvrdim snom u svom krevetu i mogla je tako prespavati sve do jutra, ali se 
odjednom ipak probudila. Pripomogao je tome strašan padavičarski vrisak 
Smerdjakova koji je ležao u susjednoj sobi bez svijesti - vrisak kojim su uvijek 
počinjali njegovi napadaji i koji su oduvijek, cijelog života, strašno plašili 
Marfu Ignatjevnu. Nikad se nije mogla naviknuti na njih. Onako bunovna, 
skočila je iz kreveta i sva izvan sebe jurnula u Smerdjakovljevu sobicu. Ali tu je 
bio mrak i čula je samo kako bolesnik krklja i batrga se. Tad je i ona povikala i 
počela zvati muža, ali se odjednom sjetila da nije vidjela, kad je ustajala, 
Grigorija u krevetu. Pritrčala je krevetu i ponovo ga opipala, ali krevet je doista 
bio prazan. Otišao je dakle, ali kamo? Istrčala je na ulazne stube i bojažljivo ga 
zovnula. Dakako da odgovora nije bilo, ali je zato usred noćne tišine začula 
odnekud iz vrta, iz daljine nekakve jauke. Oslušnula je; jauci su se ponovili i 
bilo je jasno da zaista dopiru iz vrta. »Bože moj, baš kao onda Lizaveta 
Smerdjašča!« - sijevne joj u smućenoj glavi. Bojažljivo je sišla niza stube i 
opazila da su vrtna vratašca otvorena. »Sigurno je on jadnik tamo!« - pomisli 
prilazeći vratašcima i odjednom jasno začuje kako je doziva Grigorij, kako je 

zove: - Marfa, Marfa! -slabašnim, jecavim, jezovitim glasom. - Bože, sačuvaj 
nas zla! - prošapće Marfa Ignatjevna i pojuri na zov te tako nađe Grigorija. Ali 
nije ga našla kraj ograde, na onom mjestu gdje je oboren, nego već dvadesetak 
koraka dalje. Poslije se utvrdilo da je on, kad se osvijestio, počeo puziti i 
vjerojatno dugo puzio, u više navrata dolazio k svijesti i iznova padao u 
nesvijest. Odmah je opazila da je sav krvav pa je vrisnula iz sveg glasa. Grigorij 
je pak mucao tiho i nesuvislo: - Ubio je... oca je ubio... šta vičeš, budalo... trči, 
zovi... -Ali Marfa Ignatjevna neprestano je i dalje vriskala, a kad je iznenada 
opazila da je kod gospodara otvoren i rasvijetljen prozor, pritrčala mu je i 
počela zvati Fjodora Pavloviča. Ali kad je zavirila kroz prozor, ugledala je 
jezovit prizor: gospodar je ležao nauznak na podu, posve nepomičan. Svijetli 
kućni kaput i bijela košulja bijahu mu na prsima okrvavljeni. Svijeća je na stolu 
jarko osvjetljivala krv i nepomično, mrtvo lice Fjodora Pavloviča. Tad je, 
obuzeta krajnjim užasom, Marfa Ignatjevna pobjegla od prozora, otvorila zasun 
na dvorišnim vratima i odjurila iza kuće do susjede Marje Kondratjevne. Obje 
susjede, mati i kći, bile su već odavno spavale, ali su se probudile od snažnog i 
bjesomučnog lupanja o prozorske kapke i vriske Marfe Ignatjevne te su 
priskočile prozoru. Marfa Ignatjevna je nesuvislo, cičeći i vrišteči, ipak iskazala 
ono glavno i pozvala ih da joj pomognu. Slučajno je baš te noći spavao kod njih 
skitnica Foma. Učas su ga probudile pa su sve troje otrčali do mjesta zločina. 
Usput se Marja Kondratjevna prisjetila da je večeras, negdje iza osam sati, čula 
iz njihova vrta užasan i prodoran krik koji je odjeknuo svom okolicom - dakako 
da je to bio onaj isti Grigorijev krik kad je ščepao za nogu Dmitrija Fjodoroviča 
koji se već bio popeo na ogradu pa mu doviknuo: »Ocoubojico!« - Netko je 
samo jedanput kriknuo i odjednom umuknuo - kazivala je Marja Kondratjevna u 
trku. Kad su dotrčale do mjesta na kojem je ležao Grigorij, obje su ga žene, uz 
Fominu pomoć, prenijele u služinsku kuću. Upalile su svjetlo i uvjerile se da 
Smerdjakovljev napadaj još nije prošao, da se i dalje batrga u svojoj sobici 
iskolačenih očiju, a na usta mu izbila pjena. Grigoriju su oprali glavu octom 
razrijeđenim vodom, nakon čega se potpuno osvijestio i odmah zapitao: - Je li 
ubijen gazda il nije? - Tad su obje žene i Foma pošli do gospodara, ušli u vrt i 
ovaj put opazili da je ne samo prozor otvoren nego i da su kućna vrata širom 
razdrljena, iako se gospodar svake večeri već tjedan dana sam zaključavao, čak 
ni Grigoriju nije dopuštao da mu kuca ni iz kojeg razloga. Kad su ugledali 
razdrljena vrata, svi su se oni, obje žene i Foma, pobojali ući u kuću, »da se ne 
bi poslije nešto odatle izleglo«. A Grigorij je, čim su se vratili, zapovjedio da 
odmah netko trkne do samog policijskog predstojnika. Tad je Marja 
Kondratjevna doista otrčala i uzbunila sve prisutne kod predstojnika. Stigla je 

tamo svega pet minuta prije Petra Iljiča, pa ovaj nije došao samo sa svojim 
pretpostavkama i zaključcima nego kao očevidac, što je svojim kazivanjem 
potkrijepio opću pretpostavku o tome tko je zločinac (u što on inače nije sve do 
posljednjeg časa nikako mogao povjerovati). 

Odlučili su raditi brzo i odlučno. Pomoćniku predstojnika gradske policije 
odmah su zapovjedili da povede sa sobom četiri-pet službenih svjedoka i da po 
svim propisima, koje ovdje neću navoditi, prodru u kuću Fjodora Pavloviča i 
obave uviđaj na samom mjestu. Kotarski liječnik, žustar čovjek i novajlija, 
gotovo se sam nametnuo da prati predstojnika kotarske policije, državnog 
tužitelja i suca istražitelja. Da napomenem još samo ukratko: Fjodora Pavloviča 
našli su mrtva, probijene glave, ali čime? Po svoj prilici onim istim predmetom 
kojim je poslije oboren i Grigorij. Taj su predmet odmah našli kad im je 
Grigorij, kojem je pružena potrebna liječnička pomoć, ispripovjedio prilično 
suvislo, iako slabim i isprekidanim glasom, kako je oboren na zemlju. Potražili 
su uz pomoć fenjera pokraj ograde i našli odbačeni brončani tučak nasred staze 
u vrtu, na vidnom mjestu. U sobi u kojoj je ležao Fjodor Pavlovič nisu zatekli 
nikakav poseban nered, ali su iza paravana, pokraj njegova kreveta, našli na 
podu veliku omotnicu uredskog formata, od debela papira, na kojoj je pisalo: 
»Dar od tri tisuće rubalja mom anđelu Grušenjki ako ushtjedne doći«, a ispod 
toga, vjerojatno tek naknadno, dopisao je sam Fjodor Pavlovič: »i pilencetu 
mom«. Na omotnici su bila tri krupna pečata od crvena voska, ali je omotnica 
bila već poderana i prazna: novca nije bilo. Na podu su našli i tanku ružičastu 
vrpcu kojom je omotnica bila povezana. U iskazu Petra Iljiča jedna je okolnost, 
između ostalih, ostavila snažan dojam na državnog tužitelja i istražnog suca, a 
to je pretpostavka da će se Dmitrij Fjodorovič svakako ustrijeliti pred zoru, da 
je tako odlučio i sam to kazao Petru Iljiču, da je pred njim nabio pištolj, napisao 
poruku i strpao je u džep, i tako dalje, i tome slično. A kad mu je Petar Iljič, koji 
mu nikako nije htio povjerovati, priprijetio da će to nekome dojaviti kako bi 
spriječio njegovo samoubojstvo, Mitja mu se nacerio i odgovorio: »Nećeš 
stići!« Prema tome, trebalo je požuriti da stignu u samo mjesto, Mokro, da uhite 
zločinca prije nego što se on možda zaista odluči ustrijeliti: 

- To je jasno, sasvim jasno! - ponavljao je državni tužitelj neobično 
uzbuđeno. - Upravo tako i rade takve usijane glave: sutra ću se ubiti, ali ću se 
prije smrti još malo proveseliti! - Priča o tome kako se Mitja u dućanu opskrbio 
namirnicama i pićem, još je više ražestila državnog tužitelja. - Sjećate li se, 
gospodo, onog tipa što je ubio trgovca Olsufjeva, opljačkao tisuću i pol rubalja i 
najprije otišao brici da mu nakovrča kosu, a onda se, ne krijući tako reći novac 

nego ga isto tako noseći u rukama, otputio do djevojaka. - Međutim, sve ih je 
podosta zadržala istraga, premetačina u kući Fjodora Pavloviča, formalnosti i 
tako dalje. Sve je to iziskivalo vremena, pa su zato oko dva sata prije odlaska 
uputili u Mokro policijskog pristava Mavrikija Mavrikijeviča Šmercova, koji je 
upravo jučer ujutro bio doputovao u grad po plaću. Mavrikiju Mavrikijeviču dali 
su ovakve upute: kad stigne u Mokro, neka ne diže uzbunu nego samo neumorno 
prati »zločinca« dok ne stignu nadležne vlasti, i isto tako neka skupi potrebne 
svjedoke, seoske pandure i tako dalje, i tome slično. Tako je Mavrikij 
Mavrikijevič i postupio, očuvao je svoj incognito, jedino je Trifona Borisiča, 
svoga starog znanca, donekle uputio u tajnu. Bijaše to baš u ono vrijeme kad je 
Mitja u mraku na galeriji susreo gostioničara koji ga je tražio, i kad je na licu i u 
govoru Trifona Horisiča zapazio nekakvu iznenadnu promjenu. Stoga nije ni 
Mitja ni bilo tko drugi znao da na njega paze; kutiju s pištoljima bio je već 
Trifon Borisič uzeo i sakrio na skrovito mjesto. Tek negdje iza četiri sata, pred 
samu zoru, stigli su svi predstavnici vlasti, predstojnik kotarske policije, 
državni tužitelj i istražni sudac, u dvije ekipaže i u dvije trojke. Liječnik je ipak 
ostao u kući Fjodora Pavloviča kako bi ujutro izvršio obdukciju leša umorenoga, 
ali još ga je više zanimalo stanje bolesnoga sluge Smerdjakova. 

- Takvi teški i dugotrajni napadaji padavice koji se neprestance ponavljaju 
puna dva dana malokad se mogu vidjeti, zapravo su predmet znanstvenog 
interesa - rekao je uzbuđeno svojim kolegama kad su odlazili, a oni su mu 
čestitali na nalazima smijući se. Pritom su državni tužitelj i istražni sudac vrlo 
dobro upamtili da je liječnik najodlučnijim tonom nadodao da Smerdjakov neće 
doživjeti jutro. 

A sad ćemo se, nakon ovog dugog ali, čini mi se, prijeko potrebnog 
objašnjenja, vratiti upravo onom trenutku u našem kazivanju na kojem smo se 
zaustavili u prethodnoj knjizi. 


II 


KRIŽNI PUT DUŠE. 
PRVA POSTAJA 

Mitja je dakle sjedio i izbezumljeno promatrao prisutne ne shvaćajući što 
mu govore. Najednom ustane, podigne ruke uvis i vikne iz sveg glasa: 


- Nisam kriv! Za tu krv nisam kriv! Za krv svog oca nisam kriv... Htio sam 
ga ubiti, ali nisam kriv. Nisam ga ja ubio! 

Međutim, tek što je to izgovorio, iza zastora se iznenada pojavi Grušenjka 
i padne pravo pred noge predstojniku kotarske policije. 


- Ja sam, ja sam, prokleta, kriva! - vrisne vriskom koji je razdirao dušu, 
sva oblivena suzama, pružajući ruke prema svima. - To je on zbog mene ubio!... 
Ja sam ga izmučila i dotle dovela! Pa i tog sam jadnog starca pokojnog 
izmučila, iz kivnosti, i dotle dovela! Ja sam kriva, prva ja i najviše, ja sam 
kriva! 


- Da, ti si kriva! Ti si glavna zlikovka! Ti si sumanuta, ti si razvratna, ti si 
najviše kriva - zaurla policijski predstojnik prijeteći joj šakom, ali ga brzo i 
odlučno ušutkaju. Državni tužitelj zgrabi ga čak rukama oko pasa. 

- Ovo je već pravi ispad, Mihailo Makaroviču - vikne. - Apsolutno 
ometate istragu... sve ćete pokvariti... - gotovo je izgubio dah. 


- Treba poduzeti mjere, mjere, mjere! - strašno se ražesti i Nikolaj 
Parfjonovič. - Ovako se ne može!... 


- Sudite nama oboma! - nastavi izbezumljeno uzvikivati Grušenjka 
svejednako na koljenima. - Kaznite nas oboje, ja ću s njim i na smrtnu kaznu 
ako treba! 

- Grušo, živote moj, krvi moja, svetinjo moja! - padne do nje na koljena i 
Mitja i snažno je zagrli. - Ne vjerujte joj - vikne -ona nije ništa kriva, ni za 
kakvu krv, ni za šta! 

Poslije se sjećao da ga je nekoliko ljudi silom odvojilo od nje, i da su nju 
iznenada odveli, i da se pribrao tek kad je sjeo za stol. Oko njega i iza njega 
stajali su ljudi s metalnim značkama. S druge strane stola, sučelice njemu, 
sjedio je na divanu Nikolaj Parfjonovič, sudski istražitelj, i neprestano ga 
nutkao da popije malo vode iz čaše što je stajala na stolu. 

- To će vas osvježiti, to će vas smiriti, ne bojte se, ne uznemirujte se! - 
dodavao je neobično uljudno. Mitja se poslije sjećao kako mu je pozornost 
najednom privuklo njegovo krupno prstenje, jedan prsten od ametista a drugi 
nekakav jarkožut, proziran, koji je divno sjao. Dugo se još nakon toga u čudu 
sjećao kako su mu ta dva prstena neodoljivo privlačila pogled čak i za sve 
vrijeme onog strašnog preslušavanja, tako da se, tko zna zašto, nije mogao 
odvojiti od njih i smetnuti ih s uma, kao nešto što nikako ne odgovara njegovu 

položaju. Mitji s lijeve strane, na ono mjesto na kojem je sinoć sjedio 
Maksimov, sjeo je sad državni tužitelj, a s desne strane na mjesto gdje je onda 
sjedila Grušenjka, namjestio se rumeni mladić, u nekakvom lovačkom, 
iznošenom kaputu, pred kojim su se odjednom našli tintarnica i papir. Pokazalo 
se da je to istražiteljev zapisničar kojeg je on doveo sa sobom. Policijski 
predstojnik stajao je pokraj prozora, na drugom kraju sobe, do Kalganova, koji 
je također sjeo na stolac uz prozor. 


- Popijte malo vode! - blago ponovi po deseti put istražitelj. 


- Popio sam, gospodo, popio... eto... izvolite, gospodo, smlavite me, 
kaznite me, odlučite o mojoj sudbini! - uzvikne Mitja gledajući istražitelja 
strašno ukočenim i izbuljenim očima. 

- Vi dakle odlučno tvrdite da niste krivi za smrt svog oca Fjodora 
Pavloviča? - upita ga istražitelj blago ali odrješito. 

- Nisam! Kriv sam za drugu krv, za krv drugog starca, ali ne i za krv svog 
oca. I duboko žalim! Ubio sam, ubio tog starca, ubio sam ga i srušio na zemlju... 
Ali ne mogu odgovarati za tu krv drugom krvlju, strašnom krvlju za koju nisam 
kriv... Strašna je to optužba, gospodo, baš kao da ste me po čelu zviznuli! A tko 
je ubio oca, tko ga je ubio? Tko ga je mogao ubiti ako nisam ja? Pravo čudo, to 
je nešto apsurdno, nemoguće!... 

- Da, tko ga je mogao ubiti... - počne istražitelj, ali državni tužitelj Ipolit 
Kirilovič (zapravo zamjenik državnog tužitelja, ali ćemo ga i dalje radi kratkoće 
nazivati državnim tužiteljem) zgleda se s istražiteljem i reče obraćajući se 
Mitji: 

- Vi ste nepotrebno zabrinuti za starog slugu Grigorija Vasiljeva. Znajte 
da je on živ, osvijestio se i, usprkos teškim ozljedama koje ste mu nanijeli, 
prema njegovu i vašem iskazu, čini se da će svakako ostati živ, barem tako 
liječnik tvrdi. 

- Živ je? Živ je dakle? - klikne odjednom Mitja i pljesne rukama. Lice mu 
zasjalo. - Hvala ti, Gospodine, na velikom čudu što si ga učinio meni, grešniku i 
zlikovcu, i uslišao moju molitvu!... Da, da, uslišao je moju molitvu, ja sam mu 
se svu noć molio!... - i triput se prekriži. Ostao je gotovo bez daha. 


- I eto, upravo smo od tog istog Grigorija dobili tako važne podatke o 
vama da smo... - htjede nastaviti državni tužitelj, ali Mitja odjednom skoči sa 
stolice... - Samo časak, gospodo, tako vam Boga, samo časak da trknem do nje... 

- Oprostite! U ovom trenutku nikako ne možete! - samo što ne podvrisne 
Nikolaj Parfjonovič i također skoči na noge. Mitju zgrabe ljudi sa metalnim 

značkama na prsima, ali on i sam sjedne na stolac. 


- Gospodo, baš mi je žao! Htio sam samo načas do nje... da joj kažem da je 
isprana, nestala ona krv koja mi je svu noć parala srce, i da nisam više ubojica! 
Pa ona je, gospodo, moja zaručnica! - reče odjednom ushićeno i pobožno 
prelazeći pogledom po svima. - O, hvala vam, gospodo! O, kako ste me 
preporodili, uskrisili ste me u tren oka!... Taj je starac... pa on me, gospodo, 
nosio na rukama, kupao me u koritu, kad su me kao trogodišnje dijete svi 
napustili, bio mi je kao rođeni otac!... 


- Vi ste dakle... - opet će istražitelj. 


- Dopustite, gospodo, dopustite još jedan trenutak - upadne mu Mitja u 
riječ, nalakti se na stol i pokrije lice dlanovima. - Dajte mi da se malo saberem, 
dajte da predahnem, gospodo! Sve me ovo strašno potreslo, strašno, nije ipak 
čovjek koža na bubnju, gospodo! 


- Da gutnete opet malo vode... - promuca Nikolaj Parfjonovič. 


Mitja odmahne ruke s lica i nasmije se. Pogled mu bijaše bodar, reklo bi 
se da se u tren oka sav promijenio. Promijenio mu se i glas: opet je to bio čovjek 
ravan svim tim ljudima oko sebe, svim tim svojim nekadašnjim znancima, baš 
kao da su se svi okupili jučer, dok se još ništa nije dogodilo, gdjegod u boljem 
društvu. Reći ćemo ipak onako usput da je policijski predstojnik primio Mitju u 
prvi mah, kad je stigao u naš grad, vrlo srdačno, ali da ga nakon toga, a 
pogotovo u posljednjih mjesec dana, Mitja nije gotovo ni posjećivao. Stoga se 
policijski predstojnik, kad bi se, recimo, sreo s njim na ulici, ozbiljno namrštio i 
samo mu iz pristojnosti odzdravljao, što je Mitja vrlo dobro zapazio. S 
državnim se tužiteljem još slabije poznavao, ali je njegovu suprugu, nervoznu 
damu sklonu fantaziranju, katkad posjećivao iskazujući joj najdublje 
poštovanje, iako ni sam nije bio načisto zašto odlazi k njoj, a ona ga je uvijek 
ljubazno primala i zanimala se za njega, tko zna zašto, sve do najnovijeg 
vremena. S istražiteljem se još nije bio stigao bolje upoznati, premda ga je znao 
iz viđenja, pa čak i porazgovarao s njim dva puta, oba puta o ženskom spolu. 

- Vidim, Nikolaju Parfjonoviču, da ste vi jako iskusan istražitelj - 
odjednom se Mitja veselo nasmije - ali ja ću vam sam pomoći. O, gospodo, ja 
sam uskrsnuo... i ne ljutite se na mene što vam se ovako jednostavno i otvoreno 
obraćam. Osim toga, malo sam i pijan, otvoreno to priznajem. Čini mi se da sam 
imao čast... čast i zadovoljstvo viđati vas, Nikolaju Parfjonoviču, kod mog 
rođaka Miusova...Gospodo, gospodo, ja ne pretendiram na ravnopravnost, meni 
je jasno tko sam ja sad pred vama. Na mene je pala... ako je samo... Grigorij 
svjedočio protiv mene... onda je na mene pala... ma dakako da je pala - strašna 

sumnja! Strahota, strahota - ja vas potpuno razumijem! Nego, da prijeđemo na 
stvar, gospodo, mi ćemo to sad u tren oka obaviti, zato što... čujte, pazite, 
gospodo! Jer kad ja znam da nisam kriv, onda ćemo, naravno, sve u tren oka 
obaviti! Je li tako? Je li tako? 


Mitja je govorio brzo i mnogo, nervozno i nasrtljivo, i kao da svoje 
slušatelje doista smatra svojim najboljim prijateljima. 

- Prema tome, zasad ćemo zapisati da odlučno odbijate optužbu podignutu 
protiv vas - ozbiljno će Nikolaj Parfjonovič pa se okrene pisaru i potiho mu 
izdiktira što treba zapisati. 


- Zapisati? Vi to kanite zapisati? Pa dobro, zapišite, slažem se, potpuno se 
slažem, gospodo... Samo znate šta. Čekajte, čekajte, zapišite ovako: »Kriv je za 
nasilje, kriv je za teške ozljede nanesene jadnom starcu«. Ma kriv sam i za se, u 
sebi, u dubini srca... ali to ne treba zapisivati - okrene se iznenada pisaru - to je 
već, gospodo, moj privatni život, gospodo, to se vas ne tiče, naime, te dubine 
srca... Ali za smrt svog starog oca - nisam kriv! To je luda pomisao! To je 
potpuno luda pomisao!... Ja ću vam to dokazati, začas ću vas uvjeriti. Još ćete se 
smijati, gospodo, grohotom ćete se smijati svojim sumnjama!... 

- Umirite se, Dmitrije Fjodoroviču - opomene ga istražitelj očito želeći 
svojim mirom obuzdati izbezumljenog Mitju. - Prije nego što nastavimo 
preslušavanje, htio bih, ako ste voljni odgovoriti na moje pitanje, da potvrdite 
činjenicu da navodno niste voljeli pokojnoga Fjodora Pavloviča, da ste 
neprestano bili s njim u zavadi... Ovdje ste bar prije četiri sata izvoljeli kazati 
da ste ga htjeli čak i ubiti: »Nisam ga ubio,« rekli ste, »ali sam ga htio ubiti!« 


- Ja da sam to rekao? Hja, može biti, gospodo! Da, na žalost, htio sam ga 
ubiti, višeput sam to poželio... na žalost, na žalost! 


- Htjeli ste. A ne biste li nam bili voljni objasniti koji su vas motivi 
zapravo tjerali na takvu mržnju prema svom roditelju? 


- Ma šta se tu ima objašnjavati, gospodo? - smrkne se Mitja, slegne 
ramenima i obori pogled. - Pa ja nisam skrivao svoje osjećaje, cijeli grad to zna 
- znaju svi u krčmi. Nedavno sam to rekao i u manastiru, u ćeliji »starca« 
Zosime... Tog sam dana uvečer istukao oca, umalo da ga nisam ubio, i zarekao 
sam se da ću opet doći i ubiti ga, pred svjedocima... O, imate tisuću svjedoka! 
Punih sam mjesec dana galamio, svi to mogu posvjedočiti!... To je činjenica, 
činjenice govore, viču do neba, ali - osjećaji, gospodo, osjećaji su već nešto 
drugo. Znate šta, gospodo - namršti se Mitja - čini mi se da me o osjećajima 
nemate ni prava pitati. Iako ste vi vlast, razumije se, to je moja stvar, moja 

osobna stvar, intimna, no... kako nisam ni prije skrivao svoje osjećaje... u krčmi 
sam, na primjer, govorio svima i svakome, neću... neću ni sad ništa tajiti. Vidite, 
gospodo, meni je jasno da u ovom slučaju protiv mene govore strašni dokazi: 
svima sam govorio da ću ga ubiti, a sad je on odjednom ubijen: kako onda ne 
bih ja bio ubojica? Ha-ha! Ja vam opraštam, gospodo, zbilja opraštam. Pa i ja 
sam zgranut, preneražen, jer tko ga je, na kraju krajeva, mogao ubiti ako nisam 
ja? Pa zar nije tako? Ako nisam ja, tko je onda, tko? Gospodo - uzvikne 
odjednom - hoću da znam, čak i zahtijevam od vas, gospodo, da mi kažete: gdje 
je ubijen? Kako je ubijen, čime i kako? Recite mi to - brzo ih upita i pogleda 
tužitelja i istražitelja. 

- Našli smo ga kako leži nauznak na podu, u svom kabinetu, probijene 
glave - odgovori mu državni tužitelj. 


- Pa to je strašno, gospodo! - trgne se iznenada Mitja, nalakti se na stol i 
pokrije lice desnom rukom. 


- Da nastavimo! - preuzme riječ Nikolaj Parfjonovič. - Što je dakle onda 
izazivalo tu vašu mržnju? Navodno ste javno priznali da je posrijedi bila 
ljubomora? 


- Ma jest, ljubomora, ali nije samo ljubomora. 

- Spor oko novca? 

- Pa jest, i zbog novca. 

- Navodno su bile sporne tri tisuće koje vam nisu isplaćene na ime vašeg 
nasljedstva? 

- Kakve tri tisuće! Više, više - plane Mitja. - Više od šest, možda više i od 
deset tisuća. Svima sam ja to govorio, svima sam uši time probio! Ali sam 
odlučio pristati na tri tisuće, samo da bude mir. Te su mi tri tisuće bile 
dozlaboga potrebne... pa sam onu kuvertu sa tri tisuće, koju je, kao što mi je bilo 
poznato, držao pod jastukom spremnu za Grušenjku, doista smatrao kao da je 
meni ukradena, smatrao sam to, gospodo, eto, svojim, baš kao da je moje 
vlasništvo... 

Tužitelj se značajno zgleda s istražiteljem i uspije mu neopazice 
namignuti. 

- Još ćemo se vratiti na tu stvar - odmah napomene istražitelj - a sad 
dopustite da utvrdimo i zapišemo upravo tu pojedinost: da ste vi taj novac, u toj 
kuverti, smatrali tako reći svojim vlasništvom. 


- Pišite samo, gospodo, meni je jasno da je i to opet dokaz protiv mene, ali 
ja se ne bojim nikakvih dokaza i sam govorim protiv sebe. Cujete li, sam! 

Vidite, gospodo, čini mi se da vi mislite da sam ja sasvim drukčiji čovjek nego 
što zaista jesam - iznenada nadoda sumorno i turobno. - Vi razgovarate s 
plemenitim čovjekom, vrlo plemenitom osobom, i što je najvažnije - imajte to 
na umu - sa čovjekom koji je počinio masu nepodopština, ali je uvijek bio i 
ostao vrlo plemenito stvorenje, stvorenje koje je u sebi, u duši, ama, jednom 
riječju, ne znam kako da se izrazim... Upravo me to i najviše mučilo cijelog 
života što sam neprestano žudio za plemenitošću, što sam bio tako reći mučenik 
plemenitosti i što sam je tražio s fenjerom, s Diogenovim fenjerom, a dotle sam 
stalno činio same pakosti, kao i svi mi, gospodo... odnosno, samo kao ja, 
gospodo, nisu svi nego samo ja, zabunio sam se, samo ja, samo ja!... Gospodo, 
boli me glava - namršti se patnički - vidite, gospodo, nije mi se sviđala njegova 
vanjština, nešto nepošteno, njegovo hvastanje i gaženje svake svetinje, 
izrugivanje i bezbožništvo, nešto odvratno, odvratno! Ali sad kad je već mrtav, 
mislim drukčije. 

- Kako drukčije? 

- Ne drukčije, nego mi je žao što sam ga toliko mrzio. 

- Osjećate li kajanje? 

- Ne, ne bih rekao da je to kajanje, nemojte ovo zapisivati. Ni ja nisam 
dobar, gospodo, to je ono, nisam ni ja osobito lijep, pa nisam imao prava ni 
njega smatrati odvratnim, eto, to je to! To možete zapisati. 


Rekavši to, Mitja se odjednom silno rastuži. Već je dugo, odgovarajući na 
pitanja istražiteljeva, bivao sve sumorniji i sumorniji. Upravo se u tom času 
opet odigra neočekivana scena. Stvar je bila u tome što su Grušenjku doduše 
maloprije bili udaljili, ali je nisu daleko odveli, tek u treću sobu od one u kojoj 
su preslušavali Mitju. Bijaše to sobica samo s jednim prozorom, neposredno iza 
one velike sobe u kojoj su noćas plesali i terevenčili. Tu je ona sjedila, a s njom 
je u to vrijeme bio još samo Maksimov, strašno potišten i strašno uplašen, pa se 
prilijepio za nju kao da od nje traži spas. Na vratima je stajao seljak sa značkom 
na prsima. Grušenjka je plakala, ali odjednom, kad joj je jad već preplavio dušu, 
skoči na noge, pljesne rukama, vikne na sav glas: - Jao si ga meni, jao si ga 
meni! - i izjuri iz sobe k njemu, k svom Mitji, i to tako neočekivano da je nitko 
nije uspio zaustaviti. A kad je Mitja začuo njezin krik, sav je zadrhtao, skočio na 
noge, vrisnuo i naglo potrčao njoj u susret, kao da nije pri sebi. Međutim, opet 
im nisu dali da se sastanu, iako su već bili ugledali jedno drugo. Njega su čvrsto 
zgrabili za ruke: on se otimao, batrgao, jedva su ga trojica-četvorica zadržala. 
Uhvatili su i nju, i on je vidio kako ona pruža ruke prema njemu vičući dok su je 
odvlačili. Kad se završila ta scena, on se opet pribrao na svom starom mjestu, za 

stolom, sjedeći sučelice istražitelju i uzvikujući: 

- Što će vam ona? Zašto je mučite? Ona je nevina, nevina!... 

Umirivali su ga i tužitelj i istražitelj. Tako je prošlo neko vrijeme, desetak 
minuta; napokon u sobu žurno uđe Mihail Makarovič, koji je maloprije bio 
izašao, pa reče tužitelju glasno i uzbuđeno: 


- Odveli su je dolje, ali hoćete li mi dopustiti, gospodo, da kažem samo 
nešto ovom nesretniku? Pred vama, gospodo, pred vama! 


- Samo izvolite, Mihailo Makaroviču - odgovori mu istražitelj - u ovom 
slučaju nemamo ništa protiv. 

- Dmitrije Fjodoroviču, poslušaj me, prijatelju - reče Mihail Makarovič 
obraćajući se Mitji, a uzrujano mu lice iskazivalo toplu i gotovo očinsku sućut 
prema nesretniku. - Sam sam odveo tvoju Agrafenu Aleksandrovnu dolje i 
ostavio je kod domaćinovih kćeri, a s njom je i onaj stari Maksimov, i smirio 
sam je, čuješ li? - smirio i uvjerio da se ti sad moraš opravdati, pa neka ti ne 
smeta, neka te ne žalosti, jer se inače možeš zbuniti i reći sam što protiv sebe, 
razumiješ? Ama, jednom riječju, sve sam joj razložio i ona je to shvatila. Ona ti 
je, brate, mudrica, dobra je, htjela je čak meni, starcu, ruke poljubiti, molila me 
za tebe. Sama me poslala ovamo da ti kažem neka se ne brineš za nju, i moram 
se, dragoviću, moram se sad vratiti da joj kažem da si ti miran i da nisi zabrinut 
za nju. Prema tome, umiri se, shvati to već jednom! Ja sam bio nepravedan 
prema njoj, ona je kršćanska duša, jest, gospodo, to vam je krotka duša i ništa 
nije kriva. Sto da joj kažem, Dmitrije Fjodoroviču, hoćeš li sjediti s mirom ili 
nećeš? 

Dobričina je tu svašta nadrobio, ali je jad Grušenjkin, jad ljudski, prodro u 
njegovu dobru dušu, te su mu se, štoviše, oči zalile suzama. Mitja skoči na noge 
i pohrli do njega. 

- Oprostite, gospodo, dopustite mi, o dopustite mi! - vikne. - Vi ste, 
Mihailo Makaroviču, anđeoska, anđeoska duša, hvala vam! Bit ću, bit ću miran, 
bit ću veseo, recite joj, u neizmjernoj dobroti svoje duše, da sam veseo, veseo, 
evo, još ću se i nasmijati, kad znam da je uz nju takav anđeo čuvar kao što ste 
vi. Sad ću ja sve ovo obaviti, a čim budem slobodan, odmah ću do nje, vidjet će, 
neka samo čeka! Gospodo - obrati se odjednom tužitelju i istražitelju - sad ću 
vam otkriti svu svoju dušu, svu ću je istresti pred vama, začas ćemo ovo obaviti, 
veselo - na kraju ćemo se još i smijati, je li da hoćemo? Ali, gospodo, ta je žena 
- carica moje duše! Dopustite mi da vam kažem, da vam to otkrijem... Ma vidim 
ja da sam u društvu najplemenitijih ljudi: ona je svjetlost, ona je svetinja moja, 

o kad biste samo znali! Čuli ste je kako viče: »S tobom ću i na smrtnu kaznu! « 
A što sam joj ja dao, ja prosjak, goljo, otkud joj tolika ljubav prema meni, jesam 
li ja, ovakva nezgrapna i odurna ništarija odurnog lica, vrijedan takve ljubavi da 
ona pođe sa mnom i na robiju? Radi mene vam je maloprije ležala pred nogama, 
ona, onako ponosita i potpuno nevina! Pa kako da je ne obožavam, da ne vapim i 
ne težim za njom kao ono maloprije? O gospodo, oprostite mi! Eto, sad sam se 
utješio! 

Pa se svali na stolac i, pokrivši lice objema rukama, zaplače na sav glas. 
Ali to su već bile suze radosnice. Učas se sabere. Stari policijski predstojnik bio 
je vrlo zadovoljan, a čini se da su i pravnici bili zadovoljni: naslutili su da 
preslušavanje stupa u novu fazu. Kad je otišao policijski predstojnik, Mitja se 
upravo razvedri. 


- E, gospodo, sad sam vaš, stojim vam na raspolaganju. I... samo kad ne bi 
bilo svih tih sitnica, začas bismo se mi sporazumjeli. Opet ja o sitnicama. Sad 
sam, gospodo, vaš, ali kunem vam se da je potrebno uzajamno povjerenje - vaše 
u mene i moje u vas - jer inače nećemo nikad stvari izvesti načistac. Ovo vam 
kažem radi vas. Na posao, gospodo, na posao, a što je najvažnije, nemojte toliko 
kopati po mojoj duši, nemojte je mučiti sitnicama, nego me pitajte samo za 
bitne stvari i činjenice, i ja ću vam odmah u svemu udovoljiti. A sitnice nek idu 
k vragu! 


Tako je uzvikivao Mitja. Preslušavanje je nastavljeno. 


IV 


DRUGA POSTAJA 


- Nećete vjerovati, Dmitrije Fjodoroviču, koliko nas ohrabrujete tom 
svojom spremnošću... - progovori Nikolaj Parfjonovič živahno i s očitim 
zadovoljstvom, što je zasjalo u njegovim krupnim, svijetlosivim, izbuljenim i, 
uostalom, vrlo kratkovidnim očima, s kojih je čas prije toga bio skinuo naočale. 
- I dobro ste maloprije rekli ono o našem uzajamnom povjerenju, bez kojeg se 
ponekad i ne može u ovako važnim predmetima, u ovakvu slučaju i u ovom 
smislu, naime, kad osumnjičena osoba doista želi, nada se i može opravdati 

samu sebe. Mi ćemo sa svoje strane učiniti sve što je do nas, a mogli ste i sami 
već i dosad vidjeti kako vodimo ovu istragu... Slažete li se, Ipolite Kiriloviču? - 
obrati se iznenada tužitelju. 


- O, svakako - potvrdi tužitelj, iako pomalo hladno u usporedbi sa žarom 
Nikolaja Parfjonoviča. 

Napomenut ću ovdje jednom zauvijek: Nikolaj Parfjonovič, koji je 
nedavno bio stigao k nama, osjetio je od samog početka službovanja duboko 
poštovanje prema našem Ipolitu Kiriloviču i gotovo se sprijateljio s njim. Bijaše 
to valjda jedini čovjek koji je slijepo vjerovao u izvanredni psihološki i 
govornički dar našega »u službi zapostavljenog« Ipolita Kiriloviča, i bio je 
potpuno uvjeren da je doista zapostavljen. O njemu je bio čuo još u Peterburgu. 
Ali je zato, zauzvrat, mlađahni Nikolaj Parfjonovič bio jedini čovjek na svijetu 
kojeg je naš »zapostavljeni« državni tužitelj iskreno zavolio. Putem do Mokrog 
njih su se dvojica stigli donekle dogovoriti i sporazumjeti oko vođenja istrage 
pa bi sad za stolom bistri Nikolaj Parfjonovič učas shvatio svaki naputak i svaki 
pokret na licu svoga starijeg kolege, dostajao mu je samo jedan pogled, jedna 
riječ ili jedan mig. 

- Gospodo - ražestio se Mitja - dopustite samo da vam sam sve ispričam i 
nemojte me prekidati nevažnim upadicama, pa ću vam sve u tren oka izložiti. 


- Divota! Hvala vam. Ali prije nego što prijeđemo na slušanje vašeg 
kazivanja, dopustite mi samo da utvrdim još jednu sitnu činjenicu, za nas vrlo 
zanimljivu, naime glede onih deset rubalja koje ste jučer, oko pet sati, uzajmili 
od svog prijatelja Petra Iljiča i dali mu u zalog svoje pištolje. 

- Založio sam ih, gospodo, založio sam ih za deset rubalja, pa šta onda? 
Cim sam se vratio s puta, založio sam ih, i to je sve. 

- Vratili ste se s puta? Bili ste izvan grada? 

- Jesam, gospodo, prevalio sam četrdeset vrsta, zar niste to znali? 

Državni tužitelj i Nikolaj Parfjonovič opet se zgledaju. 

- Uopće, kako bi bilo kad biste svoj iskaz započeli sustavnim opisom 
cijelog jučerašnjeg dana, kako ste ga proveli, od samog jutra? Na primjer, da 
čujemo: zašto ste odlazili iz grada, i kada ste točno otputovali i vratili se... i sve 
te činjenice... 

- Pa to ste me mogli odmah pitati - nasmije se Mitja na sav glas. - Ako baš 
hoćete, ne bi trebalo početi od jučer nego od prekjučer, od samog jutra 
prekjučer, onda će vam biti jasno kamo, kako i zašto sam otišao i otputovao. 
Otišao sam, gospodo, prekjučer ujutro do ovdašnjeg trgovca Samsonova da od 

njega uzajmim tri tisuće rubalja uz pouzdano jamstvo - došlo mi je do grla, 
gospodo, odjednom mi je došlo do grla... 


- Dopustite da vas prekinem - uljudno mu tužitelj upadne u riječ - a zašto 
vam je tako iznenada zatrebala upravo ta svota, to jest tri tisuće rubalja? 


- Eh, gospodo, manimo se sad sitnica: kako, kada i zašto, i zašto upravo 
toliko, a ne toliko, i sve te kerefeke... pa ovako neće sve to stati u tri knjige, a 
još je tu i epilog! 

Sve je ovo Mitja izgovorio dobroćudnim, ali nestrpljivim familijarnim 
tonom čovjeka koji želi kazati svu istinu i koji ima najbolje namjere. 

- Gospodo - nastavi kao da se odjednom nečeg dosjetio - nemojte mi 
zamjeriti što se batrgam, ponovo vas molim: vjerujte mi da osjećam duboko 
poštovanje prema vama i da sam svjestan svoga položaja. Nemojte misliti ni da 
sam pijan. Već sam se otrijeznio. A i da sam pijan, ne bi mi to ništa smetalo. Jer 
kod mene vam je ovako: 


Kad se otrijeznio, opametio - pobenavio je. 
A kad se napio i pobenavio - opametio se. 


Ha-ha! Inače, gospodo, vidim da mi zasad još ne dolikuje pred vama 
zbijati šale, naime dok ne izvedemo stvari načistac. Dopustite da vodim računa i 
o svom dostojanstvu. Jer jasna mi je sadašnja razlika među nama: ja sam ipak u 
vašim očima zločinac i, prema tome, nikako nisam ravan vama, a na vama je da 
pazite na mene: nećete me valjda pogladiti po glavi za Grigorija, stvarno se ne 
može nekažnjeno razbijati starcima glava, i vi ćete me osuditi i strpati u zatvor, 
recimo na pola godine, ili na godinu dana, ne znam kako ćete me osuditi, valjda 
mi ipak nećete oduzeti građanska prava, je li da nećete, državni tužitelju? E pa, 
eto, gospodo, meni je jasna ta razlika među nama... Ali priznat ćete da biste i 
samog Boga zbunili takvim pitanjima: gdje si stao, kako si stao, kad si stao i u 
što si stao? Jer ako me tako pitate, onda ću se zbuniti, a vi ćete odmah tražiti 
dlaku u jajetu i sve zapisati, i što će se izleći iz svega toga? Ništa se neće izleći! 
I konačno, kad sam već počeo baljezgati, onda ću radije završiti, a vi mi, 
gospodo, kao visoko obrazovani i plemeniti ljudi, oprostite. A završit ću 
molbom: okanite se, gospodo, tog svog šablonskog preslušavanja, naime, znate, 
počni od nečeg beznačajnog, ništavnog: kako si, recimo, ustao, što si jeo, kako 
si pljunuo, pa kad »zločincu uspavaš pažnju«, odjednom ga poklopi pitanjem 
koje će ga preneraziti: »Koga si ubio, koga si pokrao?« Ha-ha! Jer to je vaša 

šablona, to je kod vas pravilo, na tome počiva sva vaša lukavost! Ali takvim 
lukavštinama uspavljujte vi radije seljake, a ne mene. Jer ja se razumijem u te 
stvari, i sam sam bio u službi, ha-ha-ha! Ne ljutite se valjda, gospodo, hoćete li 
mi oprostiti ovu drskost? - vikne motreći ih gotovo neobično dobroćudno. - Jer, 
ipak je to rekao Mićka Karamazov pa mu se može i oprostiti, pametnu se 
čovjeku ne bi oprostilo, ali Mićki se može! Ha-ha! 

Slušajući ga Nikolaj Parfjonovič također se nasmijao. Tužitelj se doduše 
nije nasmijao, ali je pomno, ne obarajući pogleda, motrio Mitju kao da ne želi 
propustiti nijednu njegovu riječ, nijedan njegov pokret, ni najmanji drhtaj 
nijedne crte na njegovu licu. 

- Pa mi smo i bili tako počeli - odvrati Nikolaj Parfjonovič smijući se i 
dalje - da vas ne zbunjujemo pitanjima: kako ste ujutro ustali i što ste pojeli, 
nego smo počeli možda od glavnih pitanja. 

- Razumijem, shvatio sam ja to, i cijenim to, a još više cijenim vašu 
dobrotu prema meni, neusporedivu, dostojnu najplemenitije duše. Ovdje smo se 
našla nas trojica plemenitih ljudi, pa neka tako i ostane sve počivati na 
uzajamnom povjerenju obrazovanih svjetskih ljudi vezanih plemstvom i čašću. 
Kako bilo da bilo, dopustite mi da vas smatram svojim najboljim prijateljima u 
ovom trenutku svog života, u ovom trenutku svoje okaljane časti! Valjda vas ne 
vrijeđam, gospodo, valjda vas ne vrijeđam? 


- Naprotiv, to ste vrlo lijepo rekli, Dmitrije Fjodoroviču - dostojanstveno i 
zadovoljno potvrdi Nikolaj Parfjonovič. 


- A sitnice, gospodo, sve te zakučaste sitnice odbacite - ushićeno usklikne 
Mitja - jer inače bi se moglo izleći sam vrag zna što, nije li tako? 

- Ja se potpuno slažem s vašim razboritim savjetima - uplete se odjednom 
tužitelj obraćajući se Mitji - ali svejedno neću odustati od svoga pitanja. Nama 
je doista prijeko potrebno saznati radi čega vam je zapravo ustrebala ta svota, to 
jest upravo te tri tisuće. 


- Radi čega mi je ustrebala? Pa tako, radi ovog, radi onog... ma, da vratim 
dug. 

- A kome? 

- To vam nipošto neću reći, gospodo! Ne zato, znate, što vam to ne mogu 
ili ne smijem, ili se bojim reći, jer su to sve same tričarije i obične gluposti, 
nego neću vam reći zato što je to stvar principa: riječ je o mom privatnom 
životu, a ja ne dopuštam da se itko miješa u moj privatni život. To vam je moj 
princip. Vaše se pitanje ne odnosi na sam predmet, a sve ono što se ne odnosi na 

sam predmet, to je moj privatni život! Htio sam vratiti dug, htio sam vratiti dug 
časti, ali kome - to vam neću reći. 


- Dopustite da i to zapišemo - reče tužitelj. 

- Samo izvolite. Upravo tako i zapišite: da neću reći i gotovo. Zapišite, 
gospodo, da bih smatrao čak i nečasnim da vam to kažem. Bože, koliko samo 
imate vremena da sve to zapisujete! 


- Dopustite mi, poštovani gospodine, da vas upozorim i još jednom 
podsjetim, ako to slučajno niste znali - nekako posebno i vrlo strogo napomene 
državni tužitelj - da imate puno pravo ne odgovarati na postavljena pitanja, a da 
mi, naprotiv, nemamo nikakva prava iznuđivati od vas odgovore, ako vi sami iz 
ovog ili onog razloga izbjegavate odgovoriti. To je stvar vaše vlastite prosudbe. 
A na nama je pak da vam u ovakvom slučaju kao sada predočimo i objasnimo 
svu štetu koju sami sebi nanosite odbijanjem da nam kažete ovo ili ono. A sad 
vas molim da nastavimo. 


- Gospodo, ja se ne ljutim... ja... - promuca Mitja pomalo zbunjen tom 
napomenom. - Evo, vidite, gospodo, taj isti Samsonov kome sam onda otišao... 


Dakako da nećemo sad ovdje navoditi do u tančine njegovo kazivanje o 
tome što je čitatelju već dobro poznato. Osumnjičeni je u svom nestrpljenju htio 
ispripovjediti sve do najmanje sitnice, a opet da to sve bude što kraće. Ali kako 
je davao iskaz, tako su njegove riječi i zapisivali, pa su ga morali prekidati. 
Dmitrij Fjodorovič nije se s tim slagao ali se pokoravao, ljutio se ali još prilično 
dobroćudno. Ponekad je doduše uzvikivao: »Gospodo, ovo bi i samog 
Gospodina Boga razbjesnilo!« ili: »Gospodo, znate li vi da me sasvim 
nepotrebno razdražujete?« Ali, unatoč tim povicima, još nije mijenjao svoje 
nesuzdržano prijateljsko raspoloženje. Tako im je ispripovjedio kako ga je 
prekjučer Samsonov »nasamario«. (Sad mu je već bilo potpuno jasno da ga je 
nasamario.) Prodaja sata za šest rubalja kako bi se domogao potrebnog novca za 
put, o čemu istražitelj i tužitelj nisu još ništa znali, pobudila je odmah njihovu 
silnu radoznalost, na Mitjino beskrajno nezadovoljstvo: smatrali su potrebnim 
da se taj podatak potanko zapiše, kao ponovni dokaz činjenice da ni uoči samog 
zločina nije imao gotovo ni prebite pare. Mitja je malo-pomalo bivao sve 
mrzovoljniji. Zatim im je opisao vožnju do Prepeličara i noć koju je proveo u 
zadimljenoj sobi i tako dalje, te došao u svom kazivanju do povratka u grad. Tu 
je počeo sam, a da ga nitko nije posebice nukao, potanko opisivati svoje muke 
zbog ljubomore na Grušenjku. Slušali su ga šutke i pozorno, a osobitu su 
pozornost obratili na činjenicu da je već poodavno radi Grušenjke uspostavio 
promatračnicu kod Marje Kondratjevne, iza dvorišta Fjodora Pavloviča, i da mu 

je obavijesti prenosio Smerdjakov. to su posebno uočili i zapisali. O svojoj je 
ljubavi govorio gorljivo i potanko i, premda se u sebi stidio što iznosi svoja 
najintimnija čuvstva na »javnu porugu« tako reći, očito je svladavao stid, samo 
da bude iskren. Ipak ga je na kraju poprilično zbunila ravnodušna strogost 
pogleda istražitelja i napose tužitelja uperenih u njega dok je govorio: »Taj 
balavac Nikolaj Parfjonovič, s kojim sam još prije nekoliko dana mljeo gluposti 
o ženama, i taj bolesni tužitelj, ne zavređuju uopće da im o ovom 
pripovijedam,« promakne mu glavom turobna pomisao. »Samo se sramotim!« 
Svoje razmišljanje zaključi stihom: »Trpi, smiri se i šuti!«+“2 ali se ponovo 
svlada da bi mogao nastaviti dalje. Kad je u kazivanju došao do Hohlakove, 
iznova se čak i raspoložio i umalo da im ne ispriča o toj gospi još jednu, 
najnoviju anegdotu koja nije imala veze s predmetom, ali ga istražitelj zaustavi 
i uljudno zamoli da prijeđe na »važnije stvari«. Naposljetku, pošto je opisao sav 
svoj očaj i ispričao kako je u onom času kad je odlazio od Hohlakove pomislio 
da će »makar i zaklati nekog, samo da dođe do te tri tisuće«, ponovo su ga 
prekinuli u kazivanju i zapisali da je »htio nekog zaklati«. Mitja je bez riječi 
pristao da i to zapišu. Napokon je u pripovijedanju došao do one točke kad je 
iznenada doznao da ga je Grušenjka prevarila i otišla od Samsonova odmah 
pošto ju je onamo bio dopratio, iako mu je sama bila rekla da će ostati kod 
starca do ponoći: 


- Nisam tada, gospodo, ubio onu Fenju samo zato što nisam imao kad - ote 
mu se najednom na tom mjestu. 


I to su pomno zapisali. Mitja je smrknut čekao da i to zapišu, a onda uzme 
pripovijedati o tome kako je otrčao u očev vrt, ali ga istražitelj iznenada 
prekine, otvori pozamašnu torbu što je ležala do njega na divanu i izvadi iz nje 
brončani tučak. 


- Poznajete li ovaj predmet? - zapita pokazujući Mitji tučak. 

- Ah, da! - sumorno se osmjehne Mitja. - Kako ne bih pozno! Dajte da ga 
pogledam... Ma k vragu, ne treba! 

- Njega ste zaboravili spomenuti - pripomene istražitelj. 


- Ma k vragu! Pa ne bih vam to zatajio, bez toga ipak ne bismo mogli, zar 
ne? Samo sam ga smetnuo s uma. 


- Budite tako dobri pa nam potanko ispričajte kako ste se oboružali njime. 
- Molim lijepo, ispričat ću vam i to, gospodo! 

I Mitja im ispripovjedi kako je dohvatio tučak i odjurio s njim. 

- A kakav vam je cilj bio na umu kad ste se oboružali tim predmetom? 

- Kakav cilj? Nikakav! Dohvatio sam ga i odjurio s njim. 

- A zašto, ako niste imali nikakva cilja? 

U Mitji uzavre bijes. Oštro se zagleda u »balavca« i osmjehne se sumorno 
i pakosno. Sve se više i više stidio što je maloprije onako iskreno, i s onakvim 
izljevima osjećaja, ispripovjedio »ovakvim ljudima« povijest svoje ljubomore. 

- Ma baš me briga za taj tučak! - otme mu se najednom. 

- Pa ipak, molim lijepo... 

- Pa da se obranim od pasa. Bio je mrak... Ma za svaki slučaj. 


- A jeste li i prije kad ste noću odlazili od kuće uzimali sa sobom kakvo 
oružje, ako se toliko bojite mraka? 


- Uh, k vragu, pih! Gospodo, s vama se jednostavno ne može razgovarati! - 
vikne Mitja do krajnosti razdražen pa se okrene pisaru i, sav crven od gnjeva, 
reče mu s nekakvim pomamnim prizvukom u glasu: - Piši sad odmah... odmah... 
»da sam ponio sa sobom tučak i otrčao da ubijem oca... Fjodora Pavloviča... 
udarcem po glavi!« E pa, jeste li, gospodo, sad zadovoljni? Je li vam sad srce na 
mjestu? - reče izazovno gledajući istražitelja i tužitelja. 

- Nama je potpuno jasno da ste to sad rekli samo zato što ste se naljutili na 
nas i što su vam dojadila pitanja koja vam postavljamo, koja vi smatrate 
sitničavim a koja su u biti doista bitna - hladno mu odgovori tužitelj. 


- Ali, za miloga Boga, gospodo! Pa uzeo sam taj tučak... Pa zašto ljudi 
uzimaju u takvim trenucima nešto u ruku? Ne znam ni sam radi čega. Dohvatio 
sam ga i odjurio s njim. Eto, to je sve. Sramota, gospodo, passonsH<š, inače 
vam, kunem vam se, neću dalje ništa govoriti. 


Nalakti se na stol i podboči glavu rukom. Sjedio je porebarke prema 
njima, zagledan u zid, obuzdavajući u sebi neke ružne osjećaje. Zapravo bi bio 
najradije ustao i rekao da im neće više kazati ni riječi, »pa makar me odveli na 
stratište! « 


- Pazite, gospodo - reče iznenada jedva se svladavajući - pazite! Kad vas 
ovako slušam, sve mi se nešto priviđa... ja vam, znate, ponekad sanjam jedan 
san... san koji često sanjam, koji se ponavlja, kako me netko progoni, netko koga 
se strašno bojim, progoni me u mraku, noću, traži me, a ja se sakrivam od njega 
nekud za vrata, ili za ormar, sakrivam se sramotno, a što je najgore, on vrlo 
dobro zna kamo sam se od njega sakrio, samo što se namjerno pretvara da ne 
zna gdje se nalazim, samo da me što dulje muči, da se naslađuje mojim 
strahom... A to, eto, i vi sad radite! To vam je ista stvar! 

- Takve snove sanjate? - priupita ga tužitelj. 

- Da, takve snove sanjam... Ne biste li možda i to zapisali? - naceri se 
Mitja. 

- Ne, molim lijepo, to nećemo zapisati, iako su ti vaši snovi zanimljivi. 

- Ali ovo nije više san! Ovo je realizam, gospodo, realizam zbiljskog 
života! Ja sam vuk, a vi ste lovci, i sad eto gonite vuka. 


- Bez razloga ste se poslužili takvom usporedbom... - progovori Nikolaj 
Parfjonovič neobično blago. 

- Nisam bez razloga, gospodo, nisam bez razloga! - plane opet Mitja, iako 
je očito olakšao sebi dušu iznenadnom provalom gnjeva, pa je svakom riječju 
bivao opet sve blaži. - Vi ne morate vjerovati zločincu ili okrivljeniku koga 
mučite svojim pitanjima, ali plemenitu čovjeku, gospodo, s najplemenitijim 
duševnim pobudama (ovo vam smiono krešem u brk!)... e, tome morate 
vjerovati... nemate prava da ne vjerujete... 


ali... šuti, srce, 


Trpi, smiri se i šuti! 


Što je, hoćemo li nastaviti? - sumorno ušuti. 
- Naravno, molim lijepo - odgovori Nikolaj Parfjonovič. 


V 


TREĆA POSTAJA 


lako je Mitja počeo govoriti otresito, očito se još više trudio da ne 
zaboravi i ne izostavi ni jedne pojedinosti od onoga što je imao kazati. 
Ispripovjedio je kako je preskočio preko ograde u očev vrt, kako je prišao 
prozoru i, najposlije, sve ono što se zbilo pod tim prozorom. Jasno, točno, 
razgovijetno, pripovijedao je o uzbuđenju koje ga je obuzelo u tim trenucima u 
vrtu kad je pošto-poto želio doznati: je li Grušenjka kod oca ili nije? Ali, 

začudo, i tužitelj i istražitelj slušali su ga sad nekako suzdržljivo, gledali ga 
hladno i mnogo rjeđe zapitkivali. Mitja nije mogao ništa dokučiti po njihovim 
licima. »Naljutili se i uvrijedili,« pomisli. »Ma nek idu k vragu!« Kad im je 
ispričao kako je napokon nakanio dati ocu znak da je došla Grušenjka kako bi 
otac otvorio prozor, ni tužitelj ni istražitelj nisu kanda obratili ni najmanje 
pozornosti riječi »znak«, kao da uopće ne razumiju što ta riječ tu znači, pa je to 
čak Mitji upalo u oči. Kad je napokon došao do onog trenutka kad je, spazivši 
oca kako izviruje kroz prozor, uskipio od mržnje i izvadio iz džepa tučak, reklo 
bi se da je odjednom navlaš zastao u kazivanju. Sjedio je i gledao u zid znajući 
da su se oni upili očima u njega. 

- Dobro - reče istražitelj - izvadili ste oružje i... i što je zatim bilo? 

- Zatim? Pa zatim sam ga ubio... raspalio ga po tjemenu i razmrskao mu 
lubanju... Tako je bilo po vama, tako! - sijevne on iznenada očima. Sav 
zatomljen gnjev odjednom se neobičnom silinom rasplamsa u njegovoj duši. 

- Po nama - ponovi Nikolaj Parfjonovič - a po vama? 

Mitja je dugo šutio oborenih očiju. 

- Pa evo kako je bilo po meni, gospodo, po meni - tiho progovori. - Jesu li 
posrijedi bile nečije suze, je li moja majka namolila Boga, je li me neki svijetli 
duh poljubio u tom trenutku, ne znam, ali vrag je izgubio bitku. Odskočio sam 
od prozora i potrčao prema ogradi... Otac se prepao i tad me prvi put ugledao, 
vrisnuo i odskočio od prozora - toga se dobro sjećam. A ja sam trčao kroz vrt do 
ograde i... i tu me sustigao Grigorij kad sam već bio opkoračio ogradu... 


Napokon digne pogled na slušaoce. Učini mu se da ga oni gledaju 
neobično mirno i pozorno. Njime prostruji nekakav grč od ogorčenja. 

- Pa vi se, gospodo, u ovom trenutku meni rugate! - iznenada prekine 
šutnju. 

- Po čemu ste to zaključili? - upita ga Nikolaj Parfjonovič. 

- Ni jednoj mojoj riječi ne vjerujete, eto po čemu! Meni je jasno da sam 
sad došao do onog glavnog: starac sad tamo leži probijene glave, a ja... pošto 
sam tragičnim riječima opisao kako sam ga htio ubiti i kako sam već izvadio 
tučak, ja najednom bježim od prozora... Prava poema! U stihovima! Može li se 
ovom junaku povjerovati na riječ? Ha-ha! Podrugljivci ste vi, gospodo! 

I cijelim se tijelom okrene na stolici tako da stolica zaškripi. 

- A jeste li možda primijetili - progovori odjednom tužitelj kao da ne 
obraća pažnju na Mitjino uzbuđenje - jeste li možda primijetili kad ste trčali od 

prozora: jesu li vrata koja vode u vrt i koja se nalaze na drugom kraju kuće bila 
otvorena ili zatvorena? 


- Ne, nisu bila otvorena. 
- Nisu bila? 
- Naprotiv, bila su zatvorena, tko bi ih uopće otvorio? Aha, čekajte, vrata! 


- kao da se odjednom pribrao i malne trgnuo. - Pa zar ste vi ta vrata našli 
otvorena? 


- Da, otvorena. 
- Tko ih je onda mogao otvoriti ako ih niste sami otvorili? 


- Vrata su bila otvorena i ubojica je vašeg oca nedvojbeno ušao na ta vrata 
i, pošto je počinio ubojstvo, na ta vrata i izašao - reče tužitelj polagano i 
razgovijetno, kao da skandira. - To je nama potpuno jasno. Ubojstvo je očito 
počinjeno u sobi, a ne kroz prozor, što je posve jasno na temelju izvršenog 
uviđaja, po položaju tijela i svemu ostalom. U tom pogledu ne može biti 
nikakve dvojbe. 

Mitja je bio upravo osupnut. 

- Ma to je nemoguće, gospodo! - uzvikne, potpuno izbezumljen. - Ja... ja 
nisam ulazio u kuću... ja vam pošteno kažem, ja odlučno tvrdim da su ta vrata 
bila zatvorena za sve vrijeme dok sam ja bio u vrtu i dok sam bježao iz vrta. Ja 
sam samo pod prozorom stajao i gledao ga kroz prozor i ništa više... Sjećam se 
svega do zadnjeg trenutka. A i kad se ne bih sjećao, svejedno znam, zato što smo 
za te znakove znali samo ja i Smerdjakov i on, pokojnik, a on ne bi bez tih 
znakova otključao vrata nikomu na svijetu! 


- Znakovi? Kakvi znakovi? - upita ga tužitelj obuzet pohlepnom, gotovo 
histeričnom radoznalošću i učas izgubi svu svoju suzdržljivost. Upitao ga je kao 
da mu se bojažljivo prikrada. Nanjušio je nešto važno što još nije znao, i odmah 
ga je obuzeo silan strah da Mitja možda neće htjeti sve otkriti. 

- A vi to niste znali? - namigne mu Mitja i osmjehne se podrugljivo i 
pakosno. - A što ako ne htjednem kazati? Od koga ćete onda to doznati? Za te 
znakove znali smo pokojnik, ja, Smerdjakov i nitko više. Znalo je i nebo ali vam 
ono neće reći. A podatak je zbilja zanimljiv, vrag bi ga znao što se sve može 
izgraditi na njemu, ha-ha! Utješite se, gospodo, otkrit ću vam sve, vidim da su 
vam gluposti na pameti. Ne znate vi s kim imate posla! Vi imate posla s 
okrivljenim koji govori sam protiv sebe, na svoju štetu! Jest, molim lijepo, jer 
ja sam vitez časni, a vi - niste! 

Tužitelj je progutao sve te pilule, ali je samo gorio od nestrpljenja da 
sazna tu novu činjenicu. Mitja im točno i potanko izloži sve što se tiče znakova 
koje je izmislio Fjodor Pavlovič za Smerdjakova, objasni im što je zapravo 
značio svaki otkucaj na prozoru, čak im i otkuca te znakove na stolu, a na 
pitanje Nikolaja Parfjonoviča: je li i on, Mitja, kad je pokucao starcu na prozor, 
otkucao upravo taj znak koji znači: »Došla je Grušenjka« - odgovori jasno i 
glasno da je upravo tako otkucao, to jest da je tobože »došla Grušenjka«. 


- Eto vam, a sad gradite kule na tome! - ušuti Mitja i opet se prezirno 
okrene od njih na drugu stranu. 

- Za te ste znakove znali samo vaš pokojni otac, vi i sluga Smerdjakov? I 
nitko više? - priupita ga još jedanput Nikolaj Parfjonovič. 

- Da, sluga Smerdjakov i još samo nebo. Zapišite i to o nebu, neće biti 
naodmet da zapišete. I vama će još Bog zatrebati. 


Dakako da su odmah počeli zapisivati, ali još dok su zapisivali, tužitelj 
odjednom, kao da mu je iznenada nešto palo na pamet, reče: 


- Ako je za te znakove znao i Smerdjakov, a vi odlučno otklanjate svaku 
krivnju sa sebe za smrt svog oca, da nije možda on otkucao dogovorene znakove 
i naveo vašeg oca da otključa vrata, pa onda i... počinio zločin? 

Mitja ga pogleda neobično podrugljivo, a u isti mah i strašno kivno. 
Gledao ga je dugo bez riječi tako da tužitelj zatrepće očima. 

- Opet ste ulovili lisicu! - napokon će Mitja. - Prikliještili ste gaduri rep, 
he-he! Vidim ja vas, tužitelju, skroz-naskroz! Mislili ste valjda da ću ja sad 
odmah skočiti i uhvatiti se za to što mi podmećete i zavikati na sav glas: »Jao, 
pa Smerdjakov je ubojica!« Priznajte da ste to mislili, priznajte pa ću onda 
nastaviti. 


Ali tužitelj ne htjedne priznati. Šutio je i čekao. 

- Prevarili ste se, neću okriviti Smerdjakova! - reče Mitja. 
- Uopće ne sumnjate na njega? 

- A vi sumnjate? 

- Posumnjali smo i na njega. 

Mitja se zagleda u pod. 


- Šalu na stranu - sumorno produži. - Pazite, od samog početka, skoro još 
odonda kad sam iza ovog zastora dotrčao pred vas, promaknula mi je u glavi ta 
misao: »Smerdjakov!« Sjedio sam ovdje za stolom i vikao da nisam kriv za 
prolivenu krv očevu, a stalno sam mislio u sebi: »Smerdjakov!« Nikako mi 

Smerdjakov nije izlazio iz glave. Pa i sad sam isto tako pomislio: 
»Smerdjakov«, ali samo na trenutak, a onda sam odmah nakon toga pomislio: 
»Ne, nije Smerdjakov!« To nije njegovo maslo, gospodo! 


- A da onda, u tom slučaju, ne sumnjate možda na neku drugu osobu? - 
oprezno ga priupita Nikolaj Parfjonovič. 

- Ne znam tko je to bio, ili koja osoba, ruka nebeska ili Sotona, ali... 
Smerdjakov nije! - odlučno će Mitja. 


- A zašto tako odlučno i uporno tvrdite da nije on? 


- Iz uvjerenja. Na temelju svojih dojmova. Zato što je Smerdjakov 
nekarakteran čovjek i kukavica. On nije kukavica nego skup svih kukavičluka na 
svijetu šta hoda na dvije noge. Njega je rodila kokoš. Kad god je sa mnom 
razgovarao, strepio je da ga ne ubijem, iako nisam uopće ruke podizao na njega. 
Padao mi je pred noge, plakao i ljubio evo ove iste čizme, doslovce, i preklinjao 
me neka ga »ne plašim«. Čujete li: »ne plašim« - kakve su to riječi? A ja sam ga 
čak i darivao. To vam je kokoš koja boluje od padavice, slabe pameti, koju može 
istući i osmogodišnje derište. Kakav je to karakter? Ne, gospodo, nije 
Smerdjakov, a on vam ni novce ne voli, nije htio darove od mene uzimati... Pa i 
zašto bi on ubio staroga? Pa on mu je možda i sin, nezakoniti sin, znate li vi to? 


- Culi smo za tu priču. Ali eto, i vi ste sin svog oca, a govorili ste na sva 
usta da ćete ga ubiti. 


- To vi meni podmećete! I kako mi samo podlo, ružno podmećete! Ali ne 
bojim se ja vas! O, gospodo, možda je ipak malo previše podlo od vas da mi to u 
lice govorite! Podlo zato što sam vam ja sam to rekao. Ne samo da sam htio, 
nego sam ga i mogao ubiti, i još sam naprtio sam sebi sumnju da ga umalo 
nisam ubio! Ali eto, nisam ga ubio, spasio me moj anđeo čuvar - ali vi to ne 
uzimate u obzir... I zato je to od vas podlo, podlo! Zato što ga ja nisam ubio, 
nisam ubio, nisam ubio! Čujete li, tužitelju, nisam ga ubio! 

Ostao je bez daha. Za sve vrijeme preslušavanja nije bio ni u jednom 
trenutku tako uzrujan. 


- Ašto vam je on rekao, gospodo, Smerdjakov? - upita ih na kraju, nakon 
kraće šutnje. 


- Možete nas vi slobodno sve pitati - odgovori mu tužitelj hladno i strogo - 
sve što se tiče činjenične strane istrage, a mi smo, ponavljam, čak i dužni 
odgovoriti na svako vaše pitanje. Slugu Smerdjakova, za koga nas pitate, našli 
smo kako leži bez svijesti u svom krevetu, za jednog od neobično snažnih 
napadaja koji su se možda ponovili već po deseti put. Liječnik koji je bio s nama 

pregledao je bolesnika i rekao nam da neće možda ni do jutra poživjeti. 


- E, onda je oca ubio sam vrag! - otme se odjednom Mitji, kao da se sve do 
tog trenutka neprestance pitao: »Je li Smerdjakov ili nije?« 


- Još ćemo se na to vratiti - odluči Nikolaj Parfjonovič - a sad bih vas 
molio da nastavite svoj iskaz. 


Mitja ga zamoli da predahne. Uljudno su mu to dopustili. Pošto je 
predahnuo, produži. Ali bilo je očito da mu je teško. Bio je izmučen, uvrijeđen i 
moralno potresen. Osim toga, tužitelj ga je počeo sad već navlaš dražiti 
hvatajući se za »sitnice«. Tek što je Mitja opisao kako je, sjedeći na ogradi, 
udario tučkom po glavi Grigorija koji ga je bio uhvatio za lijevu nogu, pa odmah 
zatim skočio natrag u vrt do oborenoga, tužitelj ga prekine i zamoli da potanje 
opiše kako je to sjedio na ogradi. Mitja se začudi. 

- Pa eto, tako, opkoračio sam ogradu, jedna mi je noga bila na jednoj a 
druga na drugoj strani... 

- A tučak? 

- Tučak mi je bio u ruci. 


- A nije vam bio u džepu? Zaista se tako dobro toga sjećate? A jeste li 
snažno zamahnuli rukom? 


- Vjerojatno sam snažno zamahnuo, a što će vam to? 


- Ane biste li sad sjeli na stolicu isto onako kako ste tada sjedili na ogradi 
i zorno nam pokazali, da nam bude jasnije, kako ste i kuda zamahnuli, na koju 
stranu? 


- Da se vi to ne sprdate sa mnom? - upita ga Mitja i uznosito pogleda 
pitaoca, ali ovaj ni da bi trepnuo. Mitja se grčevito okrene, opkorači stolicu i 
zamahne rukom. - Evo, ovako sam ga udario! Evo, ovako sam ga ubio. Što još 
hoćete? 


- Hvala vam. A ne biste li nam sad objasnili zašto ste zapravo skočili 
natrag, s kojim ciljem, što ste zapravo imali na umu? 


- Ma k vragu... priskočio sam oborenome... Ne znam zašto! 

- A bili ste onako uzrujani? I bježali ste? 

- Da, bio sam uzrujan i bježao sam. 

- Htjeli ste mu pomoći? 

- Kako pomoći... Pa možda sam mu i htio pomoći, ne sjećam se. 
- Niste bili pri sebi? Odnosno, niste znali za sebe? 

- Ma jesam, znao sam za sebe, svega se dobro sjećam. Svega do najmanje 
sitnice. Skočio sam do njega da ga pogledam i obrisao sam mu krv rupčićem. 


- Vidjeli smo taj vaš rupčić. Jeste li se možda nadali da ćete oborenoga 
povratiti u život? 

- Ne znam jesam li se tome nadao. Jednostavno sam se htio uvjeriti je li 
živ ili nije. 

- A, tako, htjeli ste se uvjeriti? Pa jeste li se uvjerili? 

- Nisam ja liječnik, nisam ništa mogao ustanoviti. Pobjegao sam misleći 
da sam ga ubio, a on se, eto, osvijestio. 

- Dobro, u redu - završi tužitelj. - Hvala vam. Samo sam to htio znati. 
Molim vas, nastavite! 

Mitji, na žalost, nije ni na pamet palo, iako se dobro toga sjećao, kazati da 
je skočio s ograde iz sućuti, da se nadnio nad »ubijenoga« i izustio čak i 
nekoliko sažalnih riječi: »Naletio si mi, stari, šta se može, pa sad lezi!« Tužitelj 
je pak izveo samo jedan zaključak: da je čovjek skočio dolje »u takvu trenutku i 
tako uzrujan« samo radi toga da se doista uvjeri: je li živ ili nije jedini svjedok 
njegova zločina? Koliko je dakle morao biti snažan, odlučan, hladnokrvan i 
promišljen čovjek koji u takvu trenutku... i tako dalje, i tome slično. Tužitelj je 
bio zadovoljan: »Iznervirao sam sitnicama razdražena čovjeka pa se odao! « 

Mitja je jedva nekako nastavio, ali ga uskoro ponovo prekine Nikolaj 
Parfjonovič: 

- A kako ste mogli upasti u kuhinju služavke Fedosije Markove onako 
krvavih ruku i, kako se poslije pokazalo, krvava lica? 

- Pa ja nisam tada uopće znao da sam krvav! - odgovori Mitja. 

- To će biti istina, tako stvarno biva - zgleda se tužitelj s Nikolajem 
Parfjonovičem. 

- Zbilja nisam znao, to ste dobro rekli, tužitelju - povladi mu odjednom i 
Mitja. 

Ali potom je došla na red Mitjina iznenadna odluka da se »skloni s puta« i 
»propusti sretnike da prođu mimo njega«. Međutim, nikako se više nije mogao 
nakaniti da kao maloprije otvori srce i rasprede o »carici svoje duše«. Gadilo 
mu se pripovijedati o tome pred ovim hladnim ljudima »koji mu piju krv kao 
stjenice«. Stoga je na opetovana pitanja odgovorio kratko i osorno: 

- Pa eto, odlučio sam se ubiti. Zašto da dalje živim? To mi se pitanje 
nametnulo samo od sebe. Pojavio se njezin nekadašnji, neprijeporni zaručnik 

koji ju je uvrijedio, ali je dojurio pun ljubavi da nakon pet godina spere uvredu 
brakom. I uvidio sam da je sve propalo... A za mnom sramota i ona krv koju 
sam prolio, Grigorijeva krv... Pa čemu još da živim? I tako sam otišao otkupiti 
založene pištolje da ih nabijem i pred zoru prosviram sebi tikvu... 


- A prije toga noćna terevenka? 


- Prije toga noćna terevenka. Ma k vragu, gospodo, dajte da već jednom 
završimo! Svakako sam se kanio ustrijeliti, tu negdje u blizini, u okolici, 
nakanio sam svršiti sa sobom oko pet sati izjutra, spremio sam u džep i poruku 
koju sam napisao kod Perhotina, kad sam pištolj nabio. Evo vam tog papirića, 
pročitajte! Ne pričam sve ovo radi vas! - iznenada prezirno dometne. 

Pa im baci na stol papirić koji je izvadio iz džepića na prsluku; članovi 
istražnog povjerenstva sa zanimanjem su pročitali poruku i priložili je ostalim 
spisima, kako je i red. 

- I niste se sjetili oprati ruke čak ni kad ste došli gospodinu Perhotinu? 
Niste se dakle bojali nikakve sumnje? 


- Ma kakve sumnje? Sumnjali vi ili ne sumnjali, ja bih svejedno dojurio 
ovamo i ustrijelio se u pet sati, i nitko me u tome ne bi mogao spriječiti. Jer da 
se nije dogodilo to s ocem, vi ne biste bili ništa doznali niti biste došli ovamo. 
Ma to je sam vrag napravio, vrag je ubio oca, od njega ste sve tako brzo i 
doznali! Kako biste inače tako brzo stigli ovamo? Pravo čudo, fantastika! 


- Gospodin nam je Perhotin rekao da ste vi, kad ste došli k njemu, u 
rukama držali... u krvavim rukama... novce... velike novce... hrpu stotinjarki, i 
da je to vidio i dečko koji služi kod njega! 

- Tako je, gospodo, sjećam se da je stvarno tako bilo. 


- Sad se nameće još jedno malo pitanje. Ne biste li nam mogli reći - 
neobično blago počne Nikolaj Parfjonovič - otkud vam odjednom toliki novac 
kad se iz svega predočenog vidi, pa i kad se vrijeme uzme u obzir koje je 
proteklo, da niste svraćali kući? 

Tužitelj se malo namršti na tako sječimice postavljeno pitanje, ali nije 
upao u riječ Nikolaju Parfjonoviču. 

- Ne, nisam svraćao kući - odgovori Mitja naoko vrlo mirno, ali gledajući 
u pod. 

- Onda mi dopustite da ponovim pitanje - proslijedi Nikolaj Parfjonovič 
kao da se prikrada. - Otkud vam najednom tolika svota kad, po vašem vlastitom 
priznanju još u pet sati tog istog dana... 

- Nisam imao ni deset rubalja pa sam založio pištolje kod Perhotina, a 
onda sam otišao do Hohlakove po tri tisuće, ali mi ih ona nije dala, i tako dalje, i 
sve te gluposti - oštro ga Mitja presiječe u riječi. - Eto, gospodo, bio sam bez 
novaca, a onda su mi se odjednom našle u rukama tisuće, a? Znate šta, gospodo, 
vi sad tu obojica trtarite: a što ako ne htjedne reći otkud mu te pare? Tako će i 
biti: neću vam reći, gospodo, pogodili ste, nećete to od mene doznati - odbrusi 
Mitja neobično odlučno. 


Istražitelji časkom pošute. 


- Shvatite, gospodine Karamazove, da je prijeko potrebno da to saznamo - 
tiho i smjerno reče Nikolaj Parfjonovič. 


- Shvaćam, ali vam svejedno neću reći. 


Uplete se i tužitelj i opet napomene da okrivljenik, naravno, ne mora 
odgovoriti na pitanje ako smatra da je tako za njega povoljnije i tako dalje, ali, s 
obzirom na to kakvu štetu može nanijeti sam sebi svojom šutnjom, osobito kad 
su posrijedi tako važna pitanja koja... 


- I tako dalje, gospodo, i tome slično! Dosta, već sam se naslušao tih vaših 
prodika! - opet mu Mitja upadne u riječ. - Znam i sam koliko je važno to 
pitanje, da je to najhitniji moment, ali vam ipak neću reći. 

- Pa nama je svejedno, to ipak nije naša stvar, nego vaša, sami ćete sebi 
naškoditi - nervozno pripomene Nikolaj Parfjonovič. 


- Znate šta, gospodo, šalu na stranu - naglo digne pogled Mitja i odlučno 
ih obojicu pogleda. - Od samog sam početka ja slutio da ćemo se tu sudariti. Ali 
isprva, kad sam počeo davati ovaj iskaz, sve je to bilo još daleko u magli, sve mi 
je to titralo pred očima, a ja sam bio čak i toliko naivan da sam vam predložio 
»sporazum o međusobnom povjerenju«. A sad vidim i sam da tog povjerenja 
među nama nije ni moglo biti jer bismo ipak morali doći do tog prokletog zida! 
I eto, došli smo! Ne mogu vam reći i gotovo! Uostalom, ja vam ništa ne 
zamjeram, ne možete ni vi meni povjerovati na riječ, meni je to jasno! 


I sumorno ušuti. 

- A ne biste li mogli, ne odričući se nipošto svoje odlučnosti da šutite o 
onom glavnom, ne biste li nam ipak mogli bar natuknuti: koji su to bili tako 
snažni motivi što su vas naveli da ušutite u ovako kritičnom trenutku svoga 
iskaza? 

Mitja se turobno i nekako zamišljeno osmjehne. 

- Ja sam mnogo bolji, gospodo, nego što vi mislite, reći ću vam i zašto, i 
reći ću vam nešto o tome što me pitate, iako niste toga vrijedni. U odgovoru na 

pitanje: otkud mi ti novci, krije se za mene sramota s kojom se ne može mjeriti 
čak ni ubojstvo i pljačka oca, da sam ga stvarno ubio i opljačkao. Eto zašto ne 
mogu o tome govoriti. Od sramote ne mogu. Šta, gospodo, zar ćete i to zapisati? 

- Da, zapisat ćemo - propenta Nikolaj Parfjonovič. 

- Ne bi trebalo da to zapisujete, to o »sramoti«. To sam vam rekao samo iz 
dobrote svoje duše, a nisam vam morao reći, to sam vam tako reći poklonio, a vi 
to odmah u tefter! Pa dobro, zapisujte, zapisujte ako baš hoćete - završi prezirno 
i gadljivo - ne bojim se ja vas, i... ne dam svoj ponos. 

- Ane biste li nam možda rekli kakve je vrste ta vaša sramota? - propenta 
Nikolaj Parfjonovič. 

Tužitelj se ozbiljno namršti. 

- Ni govora, c'est fini!“ nemojte se ni truditi. A i što da se prljam! 
Ionako ste me već uprljali. Ne vrijedite vi toga, ni vi ni bilo tko drugi... Dosta, 
gospodo, nećete više od mene ni riječi čuti. 

Rekao je to vrlo odlučno. Nikolaj Parfjonovič odustao je da dalje 
navaljuje, ali iz pogleda Ipolita Kiriloviča učas razabere da ovaj još nije izgubio 
nadu. 

- Ane biste li nam bar mogli kazati koju ste svotu imali u rukama kad ste 
došli gospodinu Perhotinu, naime koliko točno rubalja? 

- Ne mogu vam ni to reći. 

- Čini mi se da ste pred gospodinom Perhotinom spominjali tri tisuće koje 
ste navodno dobili od gospođe Hohlakove? 

- Možda sam stvarno i spominjao. Dosta, gospodo, neću vam reći koliko je 
bilo. 

- Onda budite tako dobri pa nam opišite kako ste došli ovamo, i što ste sve 
učinili kad ste došli ovamo? 

- Ah, o tome pitajte sve ovdašnje ljude. Uostalom, mogu vam i ja ispričati. 

I on im sve redom ispripovjedi, ali nećemo sad ovdje navoditi njegovo 
kazivanje. Pripovijedao je suhoparno i površno. O svom ljubavnom zanosu nije 
ni riječi izustio. Ipak je spomenuo kako je »s obzirom na neke nove okolnosti« 
odustao od nakane da se ustrijeli. Nije navodio motive svojih odluka niti se 
upuštao u pojedinosti. Pa ni istražitelji ga nisu ovaj put previše uznemirivali: 
bilo je jasno da ni za njih ovo nije ono glavno. 

- Mi ćemo još sve to provjeriti, i na sve ćemo se to još vratiti pri 
preslušavanju svjedoka, što će se, naravno, obaviti u vašoj nazočnosti - završi 

preslušavanje Nikolaj Parfjonovič. - A sad dopustite da vas zamolim da stavite 
ovamo na stol sve svoje stvari koje imate uza se, i što je najvažnije, sav novac 
što ga imate kod sebe. 


- Novac, gospodo? Izvolite, znam što vam treba. Čak se i čudim što niste 
to već prije zatražili od mene. Doduše, nikamo ne bih otišao, svima sam vam 
ovdje na vidiku. Pa evo vam moji novci, izvolite ih izbrojiti, uzmite ih, ovo je 
sve, čini mi se. 

Izvadio je sve iz džepova, čak i sitniš, dvije dvadesetice izvukao je iz 
džepića na prsluku. Izbrojili su sav novac, bilo je svega osamsto trideset i šest 
rubalja i četrdeset kopjejaka. 


-Itoje sve? - upita ga istražitelj. 
- Sve. 


- Maloprije ste izvoljeli reći, u svom iskazu, da ste u dućanu kod 
Plotnikova ostavili trista rubalja, da ste Perhotinu dali deset, kočijašu dvadeset, 
da ste ovdje izgubili na kartama dvjesta, zatim... 


Nikolaj Parfjonovič pobrojio je sve Mitjine izdatke. Mitja mu je u tom 
rado pomogao. Sjetili su se i uračunali svaku kopjejku. Nikolaj Parfjonovič 
svede račun na brzu ruku. 


- S ovih osam stotina ovdje imali ste, prema tome, u početku svega oko 
tisuću i pol? 

- Bit će da je tako - odsiječe Mitja kao na panju. 

- A zašto onda svi tvrde da je bilo mnogo više? 

- Neka tvrde što hoće. 

- Pai vi ste sami to isto tvrdili. 

- Ilja sam to isto tvrdio. 

- Provjerit ćemo još sve to svjedočenjem drugih osoba koje još nisu 
preslušavane; za ovaj se novac ne brinite, sve će biti pohranjeno gdje treba i 


vratit će vam se kad se sve završi... ovo što je započelo... ako se pokaže, ili bolje 
reći dokaže, da imate na njega neosporno pravo. E, a sad... 


Nikolaj Parfjonovič naglo ustane i odlučno priopći Mitji da je »prisiljen i 
dužan« izvršiti detaljan i temeljit pretres »kako vaše odjeće tako i svega 
ostalog...« 


- Izvolite, gospodo, izvrnut ću i sve džepove ako baš hoćete. 
I doista uzme izvrtati džepove. 

- Morat ćete se svakako i svući 


- Kako? Da se svučem? Uh, k vragu! Pa pregledajte me ovako! Zar ne 
možete i ovako? 


- Nipošto, ne možemo, Dmitrije Fjodoroviču. Morate se svući. 


- Dobro, kako hoćete - neveselo se pokori Mitja. - Samo, molim vas, ne 
ovdje nego iza zastora. Tko će me pretražiti? 


- Naravno, iza zastora - klimne Nikolaj Parfjonovič glavom u znak 
pristanka. Na sitnom licu zrcalila mu se čak i nekakva posebna 
dostojanstvenost. 


VI 


TUŽITELJ UKEBAO MITJU 


Počelo je nešto sasvim neočekivano i začudno za Mitju. On ne bi nipošto 
mogao prije, čak ni minutu prije toga, zamisliti da bi se netko usudio tako 
postupati s njim, s Mitjom Karamazovom! Što je najgore, bijaše to nešto što ga 
je ponizilo, a s njihove strane nešto »nabusito i prezirno prema njemu«. To što 
je morao svući redengot moglo se još nekako podnijeti, ali su zatražili od njega 
da se i dalje svlači. Pa i nisu zatražili nego su mu zapravo zapovjedili, to je bilo 
potpuno jasno. On se iz ponosa i prezira prema njima potpuno pokorio, bez 
pogovora. Za zastor je došao, uz Nikolaja Parfjonoviča, i tužitelj, pa i nekoliko 
seljaka, »zacijelo da me prisile ako treba,« pomisli Mitja, »a možda i radi 
nečega drugog«. 

- Što, zar i košulju da svučem? - osorno ih priupita, ali mu Nikolaj 
Parfjonovič ne odgovori jer je s tužiteljem bio zauzet razgledanjem redengota, 
hlača, prsluka i kape. Vidjelo se da su obojica zaokupljena tim poslom. »Nimalo 
se ne ustručavaju,« pomisli Mitja, »ne mare čak ni za najobičniju pristojnost«. 

- Pitam vas po drugi put: da li da svučem i košulju ili ne? -zapita još 
osornije i srditije. 

- Ne brinite, već ćemo vam reći - odgovori Nikolaj Parfjonovič čak 
nekako starješinski. Bar se Mitji tako učinilo. 

Dotle su se istražitelj i tužitelj brižno i poluglasno nešto dogovarali. Na 
redengotu, posebice na lijevom skutu, straga, našli su i velike krvave mrlje, 
sasušene, okorjele i još uglavnom neistrte. Isto tako i na hlačama. Osim toga je 
Nikolaj Parfjonovič vlastoručno, pred mjesnim svjedocima, prešao prstima po 
ovratniku, posuvracima i svim šavovima redengota i hlača, očito tražeći nešto - 
naravno novac. Što je najgore, nisu skrivali od Mitje sumnju da je mogao i bio 
kadar ušiti novac u odijelo. 


- Ovo se već sa mnom postupa kao s lopovom, a ne kao sa časnikom - 
progunđa za se. 


Posve su otvoreno iznosili pred njim svoje misli jedan drugome. Tako je, 
primjerice, zapisničar, koji se također našao iza zastora i tu nešto užurbano 
poslovao i pomagao, upozorio Nikolaja Parfjonoviča na kapu koju su također 
opipali. 

- A sjećate li se pisara Gridenka - pripomenuo je - kako je ljetos otišao 
preuzeti plaće za cijeli ured, a kad se vratio, rekao je da se napio i izgubio novac 
- i gdje su mu ga našli? Evo, baš u ovim porubima na kapi, molim lijepo, 
stotinjarke je lijepo smotao i ušio u porube! 

Gridenkova su se slučaja vrlo dobro sjećali i istražitelj i tužitelj, pa su 
zato Mitjinu kapu stavili na stranu i odlučili da sve to treba poslije pomno 
pregledati, štoviše, svu odjeću. 

- Oprostite - vikne odjednom Nikolaj Parfjonovič kad je opazio kako je 
zavrnuti posuvratak desnog rukava Mitjine košulje sav krvav - oprostite, molim 
lijepo, a što je ovo, krv? 

- Krv - odbrusi mu Mitja. 

- A čija krv, molim lijepo... i zašto je rukav zavrnut? 


Mitja im ispripovjedi kako je okrvavio posuvratak kad se baktao s 
Grigorijem, a zavrnuo ga je još kod Perhotina kad je prao ruke. 


- Morat ćemo vam uzeti i košulju, to je neobično važno... kao materijalni 
dokaz. 


Mitja pocrveni i pobjesni. 

- A ja da ostanem gol? - vikne. 

- Ne brinite... To ćemo već nekako srediti, a sad izvolite skinuti i čarape. 

- Šalite se valjda? Je li to zbilja neophodno potrebno? - sijevne Mitja 
očima. 

- Nama nije do šale - strogo mu odvrati Nikolaj Parfjonovič. 

- Pa dobro, ako baš treba... ja ću... - promrmlja Mitja, sjedne na krevet i 
uzme skidati čarape. Bio je strašno zbunjen: svi su odjeveni a on gol i, začudo - 
ovako gol, osjetio se i sam pred njima kriv i, što je najgore, gotovo bi i sam 
priznao da je doista manje vrijedan od svih njih i da sad oni imaju već puno 
pravo da ga preziru. »Kad su svi goli, onda čovjeka nije stid, a kad je sam gol i 
svi ga gledaju - onda je to sramota!« sijevalo mu je neprestance u glavi. »Baš 
kao u snu, ovakvu sam sramotu i u snu ponekad doživio!« Ali skinuti čarape 
bijaše mu prava muka: bile su vrlo prljave, pa i donje rublje, i sad su to svi 
vidjeli. A što je najgore, vlastite su mu noge bile oduvijek mrske, nekako su mu 
se palci na obje noge činili nakazni, osobito onaj grubi, spljošteni i nekako 
naniže savijeni nokat na desnom palcu, i sad će, eto, svi to vidjeti. Od nesnosnog 
stida postao je još grublji, i to namjerno. Sam je svukao košulju. 

- Nećete li još negdje potražiti ako vas nije stid? 

- Nećemo, molim lijepo, zasad nije potrebno. 

- A zar ću ja ostati ovako gol? - bijesno nadoda. 


- Da, to je zasad prijeko potrebno... Izvolite sjesti ovamo, možete uzeti s 
kreveta pokrivač i umotati se, a ja ću... ja ću dotle sve ovo srediti. 


Sve su stvari pokazali svjedocima, sastavili izvještaj o osobnom pretresu i 
napokon je Nikolaj Parfjonovič izašao iza zastora, a za njim su odnijeli i odjeću. 
Izašao je i Ipolit Kirilovič. S Mitjom su ostali samo seljaci i stajali bez riječi, ne 
odvajajući očiju od njega. Mitja se umotao u pokrivač, bilo mu je hladno. Gole 
su mu noge virile ispod pokrivača i nikako mu nije polazilo za rukom navući na 
njih pokrivač i pokriti ih. Nikolaj Parfjonovič nešto se dugo nije vraćao, 
»dozlaboga dugo«, »postupa sa mnom kao sa štenetom«, škrgutao je Mitja 
zubima. »A otišlo je i ono đubre od tužitelja, vjerojatno me prezire, gadi mu se 
gledati me golog«. Mitja je ipak vjerovao da će mu tamo negdje vani pregledati 
odjeću i donijeti mu je natrag. Ali kakvo je bilo njegovo ogorčenje kad se 
Nikolaj Parfjonovič vrati s drugom odjećom koju je za njim nosio jedan seljak. 

- E pa, evo vam odijela - reče neusiljeno, zacijelo vrlo zadovoljan 
uspjehom svoje akcije. - Ovo vam poklanja gospodin Kalganov za ovu 
izvanrednu prigodu, pa i čistu košulju. On je, srećom, imao sve to u svom 
kovčegu. Donje rublje i čarape možete zadržati svoje. 

Mitji prekipi. 

- Ne treba meni tuđe odijelo! - drekne prijeteći. - Vratite mi moje! 

- Ne možemo. 


- Vratite mi moje odijelo, k vragu i Kalganov i njegovo odijelo! 

Dugo su ga morali nagovarati. Ipak su ga na kraju nekako umirili. 

Uvjerili su ga da njegovu odjeću, onako krvavu, moraju »priložiti uz 
materijalne dokaze«, da »nemaju čak ni prava ostaviti je... s obzirom na to kako 
može slučaj završiti«. Mitja je naposljetku to ipak nekako shvatio. Sumorno je 
ušutio i uzeo se na brzinu oblačiti. Dok se odijevao, samo je pripomenuo da je 
ovo odijelo bolje i skuplje od njegova starog, i da se ne bi htio »okoristiti 
tuđim«. Osim toga, odijelo mu je »tijesno tako da se osjećam ponižen. Zar ću 
ovdje možda još izigravati lakrdijaša... vama na veselje?« 

Ponovo su ga uspjeli uvjeriti da opet pretjeruje, da je gospodin Kalganov 
doduše nešto viši od njega, ali vrlo malo, da će mu možda samo hlače biti malko 
predugačke. Međutim, redengot mu je bio doista tijesan u ramenima. 


- K vragu, jedva se mogu zakopčati - promrndža iznova Mitja. - Budite 
tako dobri pa izvolite odmah prenijeti od mene gospodinu Kalganovu da nisam 
ja tražio od njega njegovo odijelo i da su me prerušili u lakrdijaša protiv moje 
volje. 

- On to sve vrlo dobro razumije i žali slučaj... to jest ne žali za svojim 
odijelom, nego samo zbog cijelog ovog slučaja... - promumlja Nikolaj 
Parfjonovič. 

- Fućkam ja na njegovo žaljenje! E pa, kako ćemo sad? Zar ćemo dovijeka 
ovdje sjediti? 

Zamole ga da se vrati u »onu sobu«. Mitja izađe smrknut nastojeći nikoga 
ne gledati. U tuđem odijelu osjećao se do kraja osramoćen, čak i pred tim 
seljacima i Trifonom Borisičem, čije se lice iznenada pomolilo na vratima i 
nestalo. »Maškaru je došao pogledati,« pomisli Mitja. Sjedne opet na istu 
stolicu. Priviđala mu se neka ružna mora, činilo mu se da nije pri sebi. 

- Što je sad, hoćete li me možda početi još i šibati, što li, još samo to 
nedostaje - zaškrguće zubima obraćajući se državnom tužitelju. Nikolaju 
Parfjonoviču nije se više htio ni obraćati, reklo bi se da mu je ispod časti 
razgovarati s njim. »Isuviše mi je pomno pregledao čarape, i još mi je, hulja, 
zapovjedio da ih izvrnem, to je namjerno učinio, samo da svima pokaže kako mi 
je rublje prljavo!« 

- E, sad ćemo morati prijeći na preslušavanje svjedoka - reče Nikolaj 
Parfjonovič kao da odgovara na pitanje Dmitrija Fjodoroviča. 

- Da - zamišljeno potvrdi tužitelj, koji je također kanda o nečemu 
razmišljao. 

- Mi smo, Dmitrije Fjodoroviču, učinili sve što smo mogli u vašem 

interesu - produži Nikolaj Parfjonovič - ali kako ste kategorički odbili da nam 
objasnite porijeklo novca što ste ga imali uza se, mi u ovom trenutku... 

- Kakav vam je to prsten? - presiječe ga odjednom Mitja u riječi, kao da se 
prenuo iz nekakve zamišljenosti, i upre prstom u jedan od tri krupna prstena što 
su resila desnu ruku Nikolaj a Parfjonoviča. 


- Prsten? - začuđeno ponovi Nikolaj Parfjonovič. 


- Da, evo ovaj... ovaj na srednjem prstu, sa žilicama, kakav je to kamen? - 
zaintači se Mitja razdražljivo, kao kakvo tvrdoglavo derište. 


- To vam je mutni topaz - osmjehne se Nikolaj Parfjonovič. - Želite li ga 
pogledati, da ga skinem?... 


- Ne, nemojte ga skidati! - pomamno vikne Mitja, koji se iznenada sabrao 
i rasrdio na samog sebe. - Nemojte ga skidati, ne treba... K vragu... Gospodo, 
opoganili ste mi dušu! Zar vi zbilja mislite da bih ja nešto tajio pred vama da 
sam doista ubio oca, da bih vrdao, lagao i nešto skrivao? Ne, nije takav Dmitrij 
Karamazov, on to ne bi podnio, i da sam kriv, kunem vam se da ne bih čekao da 
vi ovamo dođete i da grane sunce, kako sam isprva namjeravao, nego bih svršio 
sa sobom još prije, ne bih čekao da svane! To osjećam sada duboko u sebi. Ni za 
dvadeset godina života ne bih naučio koliko sam pojmio ove proklete noći!... I 
zar bih ja bio ovakav, ovakav kakav sam noćas i u ovom trenutku, dok sjedim 
ovdje s vama, zar bih ovako govorio, ovako se kretao, ovako gledao na vas i na 
svijet, da sam doista ocoubojica, kad mi čak i ono nehotično »ubojstvo« 
Grigorija nije davalo mira cijele noći - ne zato što sam se bojao, ma ne samo 
zato što sam se bojao vaše kazne! Ne, nego od sramote! I vi biste htjeli da ja 
takvim podrugljivcima kao što ste vi, koji ništa ne vide i ničemu ne vjeruju, 
slijepim krticama i podrugljivcima, otkrivam i iznosim ovdje još jednu svoju 
podlost, još jednu svoju sramotu, makar bih se tako mogao spasiti od vaše 
optužbe? Ma radije ću na robiju! Onaj koji je otključao očeva vrata i ušao na ta 
vrata, on ga je i ubio, on ga je i okrao. Tko je to bio - nagađam i mučim se, ali 
znajte da to nije bio Dmitrij Karamazov - to je sve što vam mogu reći, a to je 
dosta, nemojte više navaljivati... Pošaljite me u progonstvo, pogubite me, ali me 
nemojte više dražiti. Ja sam rekao svoje. Pozovite te svoje svjedoke! 


Mitja je izgovorio ovaj nenadani monolog kao da je doista čvrsto odlučio 
da ubuduće šuti kao zaliven. Tužitelj ga je neprestano motrio, a tek što je Mitja 
ušutio, iznenada prozbori posve hladnokrvno i mirno, baš kao da govori nešto 
sasvim obično: 


- Eto, upravo o tim otvorenim vratima koja ste sad spomenuli možemo 

vam baš u pravi čas, upravo sada, priopćiti jednu neobično zanimljivu i 
izvanredno važnu, za vas i za nas, tvrdnju staroga Grigorija Vasiljeviča koga ste 
vi ozlijedili. On nam je, kad se osvijestio, na naše pitanje jasno i glasno 
odgovorio da je još onda kad je izašao na ulazne stube i začuo u vrtu neku buku, 
bio nakanio ući u vrt na vratašca koja su bila otvorena, a kad je ušao u vrt, još 
prije nego što je u mraku spazio vas kako bježite, kao što ste nam i sami rekli, 
od otvorenog prozora kroz koji ste vidjeli svog oca, on, Grigorij, bacio je pogled 
nalijevo i opazio da je taj prozor doista otvoren, ali je istodobno zapazio mnogo 
bliže sebi i širom otvorena vrata, o kojima ste vi ustvrdili da su za sve vrijeme 
dok ste bili u vrtu bila zatvorena. Neću kriti od vas da sam Vasiljev odlučno 
tvrdi i svjedoči da ste vi morali istrčati na ta vrata, iako vas on, naravno, nije 
vidio svojim očima kako ste istrčali, jer vas je prvi put spazio već nešto dalje, 
usred vrta, kako bježite prema zidu... 

Mitja je još usred tužiteljeva govora skočio na noge. 

- Koješta! - odjednom bijesno zaurla. - Bezobrazna podvala! Nije on 
mogao vidjeti otvorena vrata jer su ta vrata bila zatvorena... On laže!... 


- Smatram svojom dužnošću da vam ponovim da on to odlučno tvrdi. 
Nimalo se ne koleba. Ostaje pri tome. Nekoliko smo ga puta pitali. 

- Tako je, ja sam ga nekoliko puta pitao! - gorljivo potkrijepi i Nikolaj 
Parfjonovič. 

- Nije istina, nije istina! To je, ili kleveta uperena protiv mene, ili 
halucinacija jednog luđaka - nastavi vikati Mitja. - Njemu se to jednostavno 
pričinilo kad se osvijestio, onako u bunilu, u krvi, od rane... To on bunca. 


- Da, ali on ta vrata nije opazio kad se osvijestio od ozljede, nego prije 
toga, kad je tek ulazio u vrt iz dvorišne zgrade. 

- Ali to nije istina, nije istina, to ne može biti! To on mene kleveće iz 
pakosti... On to nije mogao vidjeti... Ja nisam istrčao na ta vrata - gubio je Mitja 
dah. 

Tužitelj se okrene Nikolaju Parfjonoviču i reče mu značajnim glasom: 

- Predočite mu! 

- Je li vam poznat ovaj predmet? - zapita Nikolaj Parfjonovič i stavi na 
stol veliku omotnicu od debela papira, uredskog formata, na kojoj su još bila tri 
čitava pečata. Sama je kuverta bila prazna i razderana s jedne strane. Mitja se 
zapilji u nju. 

- To je... to je, valjda, očeva kuverta - promrmlja - ona u kojoj su bile tri 
tisuće... a ako na njoj piše, dopustite da pogledam: »Pilencetu mom «... evo piše: 

tri tisuće - uzvikne - tri tisuće, vidite li? 
- Dakako da vidimo, ali novac u njoj nismo više našli, bila je prazna i 
ležala je na podu, pokraj kreveta, iza paravana. 


Mitja je nekoliko trenutaka stajao osupnut. 


- Gospodo, to je ipak bio Smerdjakov! - prodere se odjednom iz sveg grla. 
- On ga je ubio, on ga je opljačkao! Jedini je on znao gdje je stari sakrio ovu 
kuvertu... To je on bio, sad je jasno! 

- Pai vi ste znali za ovu kuvertu, i da je pod jastukom. 

- Nisam ja to uopće znao: nikad je nisam ni vidio, prvi put je sad vidim, a 
dosad sam samo od Smerdjakova čuo za nju... On je jedini znao gdje ju je stari 
sakrio, a ja nisam... - Mitja je jedva disao. 

- Pa ipak, maloprije ste sami izjavili da se kuverta nalazila kod vašeg 
pokojnog oca pod jastukom. Izričito ste rekli da je bila pod jastukom, prema 
tome, znali ste gdje je. 

- Tako smo i zapisali! - potvrdi Nikolaj Parfjonovič. 

- Koješta, gluposti! Uopće nisam znao da je pod jastukom. A možda i nije 
bila... Ja sam onako nasumce rekao da je bila pod jastukom... A što kaže 
Smerdjakov? Jeste li ga pitali gdje je bila kuverta? Što kaže Smerdjakov? To je 
najvažnije... A ja sam namjerno nalagao protiv sebe... Slagao sam vam bez 
razmišljanja da je pod jastukom, a vi sad... Ma znate kako je to, čovjeku se 
svašta omakne pa slaže. A znao je za to jedino Smerdjakov i nitko više!... Nije 
ni meni rekao gdje je kuverta! Ma to je bio on, to je bio on; on ga je sigurno 
ubio, to mi je sad jasno kao dan - uzvikivao je sve izbezumljeniji Mitja 
nesuvislo se ponavljajući, žesteći i bjesneći. - Shvatite to već jednom i uhapsite 
ga što prije, što prije... Upravo ga je on ubio kad sam ja pobjegao a Grigorij 
ležao bez svijesti, to je sad bar jasno... On je dao znak i otac mu je otključao 
vrata... Zato što je on jedini i znao za znakove, a bez tih znakova otac ne bi 
nikom otključao. 

- Ipak, vi opet zaboravljate na jednu okolnost - napomene tužitelj isto 
onako suzdržljivo, ali već pomalo slavodobitno - a to je da znakove nije trebalo 
ni davati kad su vrata bila već otvorena, još dok ste vi tamo bili, dok ste još bili 
u Vrtu... 

- Vrata, vrata - promrmlja Mitja i nijemo se zagleda u tužitelja pa klone 
na stolicu. Svi su umuknuli. - Da, vrata!... To je utvara! I Bog je protiv mene! - 
uzvikne buljeći potpuno tupo preda se. 


- Eto vidite - dostojanstveno prozbori tužitelj - prosudite i sami, Dmitrije 

Fjodoroviču: s jedne je strane taj iskaz o otvorenim vratima, na koja ste vi 
istrčali, iskaz koji pritišće i vas i nas. A s druge strane - vaša neshvatljiva, 
uporna i gotovo ogorčena šutnja o tome otkud vam novac koji se iznenada našao 
u vašem posjedu, iako ste još tri sata prije toga, po vlastitom priznanju, bili 
založili svoje pištolje kako biste se domogli samo deset rubalja! S obzirom na 
sve to, zaključite i sami: čemu da vjerujemo, i na čemu smo? I nemojte nam 
spočitavati da smo »hladni cinici i podrugljivci« koji nisu kadri povjerovati u 
plemenite pobude vaše duše... Naprotiv, uživite se i vi u naš položaj... 

Mitja bijaše nevjerojatno uzrujan i problijedi. 

- Dobro! - uzvikne iznenada. - Odat ću vam svoju tajnu, odat ću vam otkud 
mi te pare!... Odat ću vam tu sramotu, da ne krivim poslije ni vas ni sebe... 

- Vjerujte mi, Dmitrije Fjodoroviču - prihvati Nikolaj Parfjonovič 
nekakvim ganutim i radosnim glasom - da svako vaše iskreno i potpuno 
priznanje upravo u ovom trenutku može poslije i te kako utjecati na olakšanje 
vaše sudbine, štoviše, osim toga... 

Ali tužitelj ga ovlaš gurne ispod stola pa istražitelj na vrijeme ušuti. Mitja 
ga doduše nije ni slušao. 


VII 


MITJINA VELIKA TAJNA. 
IZVIŽDALI GA 


- Gospodo - progovori on isto onako uzbuđeno - taj je novac... želim vam 
sve priznati... to je bio moj novac. 


Tužitelju i istražitelju izdužila se lica, ovo nikako nisu očekivali. 

- Kako vaš? - promuca Nikolaj Parfjonovič. - Kad još u pet sati po podne, 
po vašem vlastitom priznanju... 

- Ma k vragu i pet sati po podne i moje vlastito priznanje, nije u tome 
stvar! To je bio moj novac, moj, odnosno novac koji sam ukrao, tisuću i pol 
rubalja, i nosio ga uza se, sve sam ga vrijeme nosio uza se... 

- A otkud ste ga uzeli? 


- S vrata, gospodo, s vrata sam ga skinuo, evo s ovog svog vrata... Nosio 
sam ga ovdje o vratu, ušiven u krpu, visio mi je o vratu, već dugo, već mjesec 
dana nosio sam ga o vratu osjećajući stid i sramotu! 

- A od koga ste ga... otuđili? 


- Htjeli ste reći: »ukrali«? Govorite samo otvoreno. Da, ja smatram da je 
to isto kao da sam ga i ukrao, a ako baš hoćete, stvarno sam ga »otuđio«. Ipak 
bih rekao da sam ga ukrao. Sinoć sam ga zaista ukrao. 


- Sinoć? Ali sad ste rekli da ste ga još prije mjesec dana... pribavili? 


- Jesam, ali ne od oca, ne od oca, ne brinite, nisam ga ocu ukrao, nego 
njoj. Dopustite da vam ispričam, i ne prekidajte me! Jer ovo zbilja nije lako. 
Pazite, prije mjesec dana zove me Katerina Ivanovna Verhovceva, moja bivša 
zaručnica... Poznajete je? 


- Kako da ne, zaboga! 


- Znam da je poznajete. Plemenita duša, najplemenitija od plemenitih, ali 
mene već odavno mrzi, odavno, odavno... i opravdano, opravdano me mrzi! 

- Katerina Ivanovna? - začuđeno ga priupita istražitelj. Pa i tužitelj se 
zabuljio u Mitju. 

- O, ne izgovarajte njezino ime uzalud! Ja sam nitkov što je u ovo uopće 
uvlačim. Da, vidio sam da me mrzi... odavno... od prvog dana, od prvog našeg 
susreta u mom stanu... Ali dosta, dosta, niste vi vrijedni da to znate, a nije ni 
potrebno... Treba samo reći da me pozvala prije mjesec dana i dala mi tri tisuće 
rubalja da ih pošaljem njezinoj sestri i jednoj drugoj rođakinji u Moskvu (kao da 
ih nije mogla sama poslati!), a ja... bilo je to upravo u onom sudbonosnom času 
mog života kad sam... ama, jednom riječju, kad sam tek bio zavolio drugu, nju, 
ovu sadašnju, ovu koja sad sjedi dolje kod vas, Grušenjku... pa sam je dovukao 
ovamo u Mokro i spiskao ovdje u dva dana polovicu od tih prokletih tri tisuće, 
to jest tisuću i pol, a drugu sam polovicu zadržao za se. 1 eto, tu tisuću i pol 
koju sam zadržao za se, nosio sam sa sobom o vratu, umjesto amajlije, a jučer 
sam je izvadio i profućkao. Ostatak od osam stotina sad je u vašim rukama, 
Nikolaju Parfjonoviču, to je sve što mi je ostalo od jučerašnje tisuće i pol. 

- Oprostite, kako to, pa vi ste onda, prije mjesec dana, spiskali ovdje tri 
tisuće, a ne tisuću i pol, to bar svi znaju? 

- Ma tko to zna? Tko je brojio? Komu sam ja dao novac da ga broji? 

- Zaboga, sami ste svima govorili da ste onda spiskali ravno tri tisuće. 

- To je istina, govorio sam, po cijelom sam gradu govorio, i sav je grad 
govorio, i svi su tako računali, pa i ovdje, u Mokrom, svi su isto tako mislili da 
sam potrošio tri tisuće. Pa ipak, nisam spiskao tri tisuće, nego samo tisuću i pol, 
a drugu tisuću i pol ušio sam u vrećicu kao amajliju; eto kako je to bilo, 
gospodo, eto otkud mi taj novac jučer... 


- Pa to je upravo nevjerojatno... - promuca Nikolaj Parfjonovič. 


- A dopustite da vas upitam - progovori napokon i tužitelj - jeste li ikom 
prije o tome nešto rekli ... naime, to da ste tisuću i pol rubalja onda, prije mjesec 
dana, zadržali kod sebe? 


- Nisam. 
- Cudno. Zar baš nikome? 
- Ama baš nikome. Nikome, nikome. 


- Ali zašto ste o tome šutjeli? Što vas je ponukalo da od toga napravite 
takvu tajnu? Da se jasnije izrazim: napokon ste nam odali tu svoju tajnu, po 
vašim riječima toliko »sramotnu«, iako u biti - to jest u relativnom smislu, 
naravno - taj je vaš postupak, to jest baš to prisvajanje tuđih triju tisuća rubalja, 
svakako samo privremeno - taj je vaš postupak, bar po mom mišljenju, tek 
lakouman u najvećoj mjeri, ali nije toliko sramotan kad se uzme u obzir i vaš 
karakter, osim toga... Ma dobro, recimo da je taj vaš postupak i nepošten u 
najvećoj mjeri, slažem se, ali nepošten ne znači još i sramotan... Naime, hoću da 
kažem da su zapravo i bez vašeg priznanja mnogi u ovih mjesec dana nagađali 
da ste vi protratili te tri tisuće od gospođe Verhovceve, čuo sam i sam te priče... 
Pa i Mihail Makarovič je, recimo, čuo. Tako da to najposlije gotovo da i nisu 
bile više priče nego glavni predmet razgovora u gradu. Osim toga, ima nekih 
znakova da ste i vi sami, ako se ne varam, nekome to priznali, naime upravo to 
da je to bio novac gospođe Verhovceve... Stoga vam se ne mogu načuditi zašto 
ste sve do sada, to jest sve do ovog trenutka, držali u tako velikoj tajnosti tih 
tisuću i pol rubalja koje ste, po vlastitim riječima, zadržali kod sebe, i povezali s 
tom svojom tajnom čak i ne znam kakve strahote... Nevjerojatno je da vas je 
odavanje te tajne stajalo toliko muka... još ste maloprije ovdje vikali da ćete 
radije i na robiju nego da to priznate... 

Tužitelj ušuti. Bio se ražestio. Nije krio svoju zlovolju, pa čak i gnjev, i 
izrigao je sve što se bilo nakupilo u njemu, nesuvislo i gotovo snebivljivo, ne 
mareći čak ni za lijepo izražavanje. 

- Nije sramota bila u toj tisući i pol, nego u tome što sam tu tisuću i pol 
odvojio od one tri tisuće - odlučno će Mitja. 

- Pa šta onda - jetko se osmjehne tužitelj - kakva je zapravo sramota u 
tome što ste od one tri tisuće koje ste nepošteno ili, ako baš hoćete, i sramotno 
zadržali za se, odvojili polovicu svote po svojoj volji? Važnije je to što ste tri 
tisuće prisvojili nego kako ste raspolagali njima. Uostalom, zašto ste upravo 
tako učinili, to jest odvojili tu polovicu? Radi čega, radi kojeg ste cilja tako 
učinili, možete li nam to objasniti? 

- Ah, gospodo, pa upravo je u tom cilju sve! - uzvikne Mitja. - Odvojio 
sam taj novac iz podlosti, to jest iz računa, jer je račun u ovom slučaju podlost... 
I ta se podlost otegnula punih mjesec dana! 

- Nije mi jasno. 

- A ja se opet vama čudim. Uostalom, objasnit ću vam još jednom, možda 
je to stvarno malo teško shvatiti. Pazite, slušajte što vam govorim: ja prisvajam 
tri tisuće povjerene mom poštenju, lumpam za taj novac, sve sam zapio i 
sutradan ujutro dolazim k njoj i kažem joj: »Katja, oprosti, proćerdao sam tvoje 
tri tisuće« - pa zar bi to bilo lijepo? Ne, to ne bi bilo lijepo, to bi bilo nečasno i 
malodušno, bio bih u tom slučaju prava zvijer, čovjek koji se ne može suzdržati 
da ne poživinči, nije li tako, nije li tako? Pa ipak, ja nisam lopov! Nisam ipak 
lopov, pravi lopov, priznajte i sami! Zapio sam, ali nisam ukrao! A sad drugi, 
još bolji primjer, pazite dobro - jer bih se opet mogao zabuniti - nekako mi se 
vrti u glavi - evo vam drugog primjera: zapio sam ovdje samo tisuću i pol od 
one tri tisuće, to jest samo polovicu. Sutra dolazim k njoj i donosim joj tu 
polovicu: »Katja, uzmi od mene, nitkova i lakoumnog podlaca, ovu polovicu jer 
sam polovicu protratio, pa ću zacijelo potratiti i ovo, uzmi da ne dođem u 
napast!« Što sam onda ja? Sve što hoćete, i zvijer i hulja, ali nisam više lopov, 
nipošto nisam više lopov, jer da sam lopov, onda sigurno ne bih vratio polovicu 
svote nego bih i nju prisvojio. Tad bi ona vidjela: ako je tako brzo vratio 
polovicu svote, onda će vratiti i ostalo, to jest ono što je zapio, trudit će se 
cijelog života, radit će, i kad skuca, vratit će. Prema tome, jesam hulja ali nisam 
lopov, nisam lopov, mislite vi što hoćete, ali lopov nisam! 


- Recimo da tu postoji neka razlika - hladno se osmjehne tužitelj. - Ipak je 
čudno što vi u tome vidite takvu bitnu razliku. 


- Da, ja u tome vidim bitnu razliku! Hulja može biti svatko, pa vjerojatno i 
jest, ali lopov ne može biti svatko nego samo hulja nad huljama. Ali ja vam se 
ne razumijem u te finese... Međutim, samo je lopov podliji od hulje, tako bar ja 
mislim. Pazite, ja mjesec dana nosam taj novac uza se, možda ću se sutra 
odlučiti da ga vratim, pa više neću biti hulja, ali se nikako ne mogu odlučiti, to 
je onaj vrag, iako se svaki dan odlučujem, iako svaki dan nagovaram sam sebe: 

»Odluči se, odluči već jednom, huljo!« I eto, punih mjesec dana ne mogu se 
odlučiti, u tome je stvar! Pa zar je to lijepo po vašem mišljenju, zar je to lijepo? 

- Recimo da nije baš lijepo, to još mogu shvatiti i o tom nema spora - 
suzdržljivo odgovori tužitelj. - Ma uopće, okanimo se svake prepirke o tim 
nijansama i razlikama, radije se vratimo na samu stvar, ako vam je po volji. 
Stvar je upravo u tome da nam vi još niste izvoljeli objasniti, iako smo vas 
pitali: zašto ste na samom početku tako podijelili te tri tisuće, to jest jednu 
polovicu spiskali a drugu sakrili? Zašto ste je zapravo sakrili, kako ste zapravo 
kanili upotrijebiti tu tisuću i pol koju ste zadržali? Ja ostajem, Dmitrije 
Fjodoroviču, pri ovom pitanju. 

- Ah, pa da, zbilja! - uzvikne Mitja i lupi se po čelu. - Oprostite, ja vas 
ovdje mučim, a ono glavno vam nisam objasnio, inače biste umah shvatili, jer je 
baš u cilju, u tom cilju sva sramota! Znate, svemu je kriv onaj pokojni starac, on 
je Agrafenu Aleksandrovnu stalno napastovao, a ja sam bio ljubomoran, i tada 
sam mislio da se ona koleba između mene i njega; i tako svakog dana sve 
mislim: a što ako se ona iznenada odluči, ako joj dojadi da me muči, pa mi 
odjednom kaže: »Tebe volim, a ne njega, vodi me na kraj svijeta!« A u mene 
svega četrdeset kopjejaka; kako ću je odvesti, što ću tada - propao sam načisto. 
Tad je još nisam poznavao ni razumio, mislio sam da je njoj do para i da mi 
neće oprostiti što sam siromašan. I zato vam ja onako podmuklo odbrojim 
polovicu od one tri tisuće i mrtav hladan ušijem taj novac, ušijem ga iz računa, 
još prije terevenke, a onda, kad sam to ušio, odem bančiti za ostalu polovicu. E, 
to je, vidite, bilo podlo! Je li vam sad jasno? 

Tužitelj se grohotom nasmije, pa i istražitelj. 

- Po mom mišljenju, bilo je čak pametno i pošteno što ste se obuzdali i 
niste sve zapili - zahihoće Nikolaj Parfjonovič - pa što je u tome tako strašno? 


- Pa to što sam ukrao, eto što! O Bože, vi me svojim neshvaćanjem 
užasavate! Za sve vrijeme dok sam nosio tu tisuću i pol ušivenu na prsima, 
svakog dana i svakog sata govorio sam sam sebi: »Ti si lopov, lopov!« Zato sam 
i mahnitao u ovih mjesec dana, zato sam se i tukao u krčmi, zato sam i oca 
istukao, jer sam osjećao da sam lopov! Čak ni Aljoši, bratu svom, nisam se 
mogao nakaniti i usuditi da mu kažem za tu tisuću i pol: toliko sam osjećao da 
sam hulja i lupež! Ali znajte da sam istodobno dok sam nosio na sebi taj novac, 
svakog dana i svakog sata govorio sebi: »Ne, Dmitrije Fjodoroviču, možda još i 
nisi lopov«. Zašto? Pa upravo zato što sutra možeš otići do Katje i vratiti joj tu 
tisuću i pol. I eto, tek sam jučer, kad sam išao od Fenje do Perhotina, odlučio 
skinuti s vrata tu svoju amajliju, sve do tada se nisam mogao odlučiti, i tek kad 

sam je skinuo, tek sam tog časa konačno i nedvojbeno postao lopov, lopov i 
nepošten čovjek do kraja života. Zašto? Zato što sam s tom svojom amajlijom 
pokidao i svoj san da odem Katji i reknem joj: »Ja sam hulja, ali nisam lopov! « 
Jeli vam sad jasno, je li vam sad jasno? 


- A zašto ste se baš sinoć na to odlučili? - upadne mu u riječ Nikola 
Parfjonovič. 

- Zašto? Smiješno pitanje: zato što sam osudio sam sebe na smrt, ovdje, u 
pet sati izjutra, u zoru. Pomislio sam: »Ma svejedno je hoću li umrijeti kao hulja 
ili kao pošten čovjek!« Ali nije tako, pokazalo se da nije svejedno. Vjerujete li 
vi, gospodo, da me noćas nije najviše mučilo to što sam ubio starog slugu i što 
mi je zaprijetio Sibir, i to još kada? kad mi je ljubav bila okrunjena ispunjenjem 
i kad mi se nebo ponovo otvorilo! Ma, mučilo me i to, ali ne toliko, ipak nije 
toliko koliko ta prokleta spoznaja da sam konačno skinuo s prsa taj prokleti 
novac i spiskao ga, pa sam, prema tome, postao već pravi lopov! O, gospodo, 
ponavljam vam dok mi srce krvari: noćas sam mnogo toga spoznao! Spoznao 
sam da ne mogu samo živjeti kao hulja nego da ne mogu ni umrijeti kao hulja... 
Ne, gospodo, čovjek mora umrijeti pošten!... 


Mitja bijaše blijed. Lice mu bilo izmoždeno i izmučeno iako je bio sav u 
vatri. 


- Sad vas već pomalo shvaćam, Dmitrije Fjodoroviču - otegne tužitelj 
blago, kanda čak i sažalno - ali sve vam je to, nemojte mi zamjeriti, po mom 
mišljenju, samo od živaca... od bolesnih živaca, ništa drugo, molim lijepo. Kako 
niste mogli, na primjer, da biste se izbavili od tolikih muka, koje su potrajale 
gotovo mjesec dana, otići i vratiti tu tisuću i pol osobi koja vam je povjerila taj 
novac, i lijepo se objasniti s njom, zašto niste mogli, u tom vašem tadašnjem, 
tako užasnom položaju, kako ga sami opisujete, iskušati kombinaciju koja se 
tako prirodno nameće zdravoj pameti, to jest zašto joj niste pošteno priznali 
svoje pogreške i zamolili je da vam pozajmi svotu koja vam je potrebna za te 
vaše troškove, što vam ona, onako plemenita srca, i još kad bi vidjela kako ste 
utučeni, sasvim sigurno ne bi uskratila, pogotovo uz jamstvo koje ste nudili 
trgovcu Samsonovu i gospođi Hohlakovoj? Pa još i sad smatrate valjda to 
jamstvo valjanim? 


Mitja iznenada pocrveni. 


- Pa zar vi mene zbilja smatrate tolikom huljom? Ne mislite valjda to 
ozbiljno?... - izusti ogorčeno gledajući tužitelja u oči, kao da ne vjeruje svojim 
ušima. 

- Uvjeravam vas da mislim ozbiljno... Zašto ne bih mislio ozbiljno? - 
začudi se sad tužitelj. 


- O, kako bi to bilo podlo! Gospodo, znate li vi da me stvarno mučite? 
Dobro, reći ću vam sve, neka vam bude, otkrit ću vam svu svoju infernalnost, ali 
samo zato da vas postidim. I sami ćete se začuditi do kakve se podlosti može 
srozati kombinacija ljudskih osjećaja. Znajte dakle da je i meni pala na pamet ta 
kombinacija, ta ista koju ste vi, tužitelju, spomenuli! Da, gospodo, i meni je ta 
misao bila na pameti u ovih prokletih mjesec dana, tako da sam bio već gotovo 
nakanio otići do Katje, toliko sam bio podao! Ali da odem k njoj, da joj priznam 
svoju nevjeru i da za tu nevjeru, za ostvarenje te nevjere, za podmirenje budućih 
troškova potrebnih za ostvarenje te nevjere, od nje, od Katje, izmolim novac 
(izmolim, čujete li, izmolim!) pa da odmah od nje pobjegnem s drugom, s 
njezinom suparnicom, koja je mrzi i koja ju je uvrijedila - za Boga miloga, 
tužitelju, pa vi ste valjda šenuli pameću! 

- Jesam li šenuo ili nisam, ne znam, ali dakako da u svom žaru nisam na to 
pomislio... na tu žensku ljubomoru... ako je tu doista riječ o ljubomori kako vi 
tvrdite... da, možda je doista tako nešto posrijedi - osmjehne se tužitelj. 


- Ma to bi već bila takva gadarija - bijesno udari Mitja šakom po stolu - da 
bi smrdjelo do neba! A znate li vi da bi ona možda meni i dala taj novac, pa i 
dala bi, sigurno bi dala, dala bi mi da se osveti, da uživa u osveti, da mi pokaže 
koliko me prezire, jer vam je i to infernalna duša i žena koja je strašna u svojoj 
srdžbi! A ja bih uzeo taj novac, da, uzeo bih ga, a onda bih do kraja života... o 
Bože! Oprostite, gospodo, ali ja sad ovako vičem zato što mi je još nedavno pala 
ta misao na pamet, još prekjučer, upravo one noći kad sam se baktao s 
Prepeličarom, pa i jučer, i jučer, jučer mi cijelog dana ta ideja nije davala mira, 
sjećam se, sve do one zgode... 

- Koje zgode? - radoznalo će Nikolaj Parfjonovič, ali ga Mitja nije čuo. 

- Nešto sam vam zbilja strašno priznao - sumorno dovrši Mitja. - Molim 
vas, gospodo, da procijenite koliko to vrijedi. Dapače, ne samo da procijenite 
nego da to i cijenite, a ako ne budete cijenili, ako i to proleti mimo vaših duša, 
onda me vi, gospodo, jednostavno ne poštujete, pazite što vam kažem, i ja ću 
svisnuti od stida što sam tako nešto priznao ljudima kakvi ste vi! O da, ustrijelit 
ću se! Ma ja već vidim, vidim da mi ne vjerujete! Što, zar ćete i to zapisati? 

- Pa to što ste sad rekli - začuđeno ga pogleda Nikolaj Parfjonovič - 
naime, to da ste do zadnjeg trenutka kanili još otići do gospođe Verhovceve da 
je zamolite da vam pozajmi tu svotu... Uvjeravam vas, Dmitrije Fjodoroviču, da 
je to neobično važna izjava za nas, to jest za cijeli ovaj slučaj... a posebno za 

vas, posebno je za vas važna. 

- Za ime Božje, gospodo - pljesne Mitja rukama - nemojte bar to 
zapisivati, kako vas nije stid? Pa ja sam tako reći dušu svoju istresao pred vas, a 
vi ste iskoristili priliku da čeprkate prstima po bolnim mjestima... O Bože! 

Očajnički se zakloni rukama. 

- Nemojte se, Dmitriju Fjodoroviču, toliko uzrujavati - završi tužitelj - sve 
što sad zapišemo poslije ćemo vam pročitati, a sa čime se ne složite, sve ćemo 
izmijeniti kako vi budete htjeli. A sad da vam ono svoje malo pitanje ponovim 
po treći put: zar zbilja nitko, ama baš nitko nije čuo od vas za taj novac koji ste 
ušili u vrećicu i nosili ga kao amajliju? Vjerujte mi da je teško tako nešto i 
zamisliti. 

- Nitko, nitko, već sam vam rekao. Ako mi ne vjerujete, onda niste ništa 
razumjeli! Ostavite me na miru. 

- Molim lijepo. Ipak, to moramo razjasniti i za to imamo još dosta 
vremena, ali zasad promislite samo: imamo već možda i na desetke svjedoka o 


spiskali, o tri tisuće, a ne tisuću i pol, pa i sad kad su se u vas jučer opet pojavili 
novci, mnogima ste isto tako dali na znanje da i opet imate tri tisuće. 

- Nemate vi na desetke, nego na stotine svjedoka, to je čulo dvije stotine 
ljudi, tisuću je ljudi to čulo! - uzvikne Mitja. 

- E pa, eto vidite, molim lijepo, svi, svi to mogu posvjedočiti. Pa valjda 
ipak nešto znači riječ svi? 

- Ništa to ne znači, ja sam slagao, a za mnom će i svi ostali lagati. 

- Ali zašto vam je trebalo da »lažete«, kao što sami kažete? 


- Ma vrag bi ga znao. Da se pohvalim, valjda...onako... da sam mnogo 
spiskao... A možda i zato da zaboravim onaj ušiveni novac... k vragu... koji me 
to put već pitate? Ma slagao sam i gotovo, a kad sam već jednom slagao, nisam 
više htio polizati. Zašto uopće koji put čovjek laže? 

- To je vrlo teško dokučiti, Dmitrije Fjodoroviču, zašto čovjek koji put 
laže - značajno će tužitelj. - Ipak, recite nam, je li bila velika ta, kako je vi 
zovete, vaša amajlija koju ste nosili o vratu? 

- Ne, nije bila velika. 

- Kolika je bila otprilike? 

- Recimo da stotinjarku presavijete popola, tolika je bila. 

- Anebi li bilo najbolje da nam pokažete ostatke? Valjda su ostali negdje 

kod vas? 
- Mak vragu... kakve gluposti... ne znam ja gdje su. 


- Pa ipak, dopustite: gdje ste je i kada skinuli sa sebe? Sami ste rekli da 
niste svraćali kući. 


- Pa eto, kad sam otišao od Fenje i pošao k Perhotinu, skinuo sam je usput 
S vrata i izvadio novac. 


- U mraku? 
- Ašto će mi za to svijeća? Jednostavno sam prstom razderao. 
- Bez škara, na ulici? 


- Mislim da sam bio na trgu, a i što će mi škare? Stara krpica, odmah se 
raspala. 


- A kamo ste poslije s njom? 

- Tamo sam je i bacio. 

- Gdje točno? 

- Pa na trgu, negdje na trgu! Vrag bi ga znao gdje točno na trgu. A što će 
vam to? 

- To je neobično važno, Dmitrije Fjodoroviču: materijalni dokaz u vašu 
korist, čudim se kako to ne želite shvatiti! A tko vam je pomogao ušiti novac 
prije mjesec dana? 

- Nitko mi nije pomogao, sam sam ga ušio. 

- Pa zar vi znate šiti? 

- Svaki vojnik zna šiti, a nije tu ni potrebno neko znanje. 

- A odakle vam materijal, odnosno ta krpica u koju ste ušili novac? 

- Rugate li se to vi meni? 

- Ni govora, uopće nam nije do ruganja, Dmitrije Fjodoroviču. 

- Ne sjećam se otkud mi ta krpica, našao sam je negdje. 

- Kako je moguće da ni to niste zapamtili? 

- Bogme se ne sjećam, valjda sam poderao štogod od rublja. 


- Vrlo zanimljivo: mogli bismo sutra potražiti u vašem stanu tu stvar, 
košulju, možda, od koje ste otrgnuli komadić. A od čega je bila ta krpica: od 
platna, sukna? 

- Ma vrag bi ga znao od čega. Čekajte malo... Čini mi se da je nisam ni od 
čega otrgnuo. Bio je to komadić kalika... Cini mi se da sam novac ušio u 


499 


gazdaričinu kapicu. 

- U gazdaričinu kapicu? 

- Da, zdipio sam joj kapicu. 

- Kako to zdipili? 

- Pa znate, sjećam se da sam joj stvarno zdipio tu kapicu da mi posluži kao 
krpa, ili možda da njome pero brišem. Uzeo sam je potajno, bila je to posve 
bezvrijedna krpa, ostaci su ostali ležati kod mene, a imao sam tu tisuću i pol pa 
sam je ušio u krpicu... Čini mi se da sam je baš ušio u jednu od tih krpica. Bila 
je to neka bijedna krpa od kalika, sto puta prana... 

- I toga se sad tako dobro sjećate? 


- Ne znam da li baš tako dobro. Čini mi se da je to bila kapica. Uostalom, 
vrlo važno! 


- Onda bi se bar vaša gazdarica mogla još sjetiti da joj je nestala ta stvar? 


- Ma ne bi, ona nije ni primijetila da joj je što nestalo. Stara krpa, velim 
vam, nije vrijedila ni prebite pare. 


- A otkud vam igla, konac? 
- E, sad mi je zbilja dosta, neću više. Dosta! - rasrdi se napokon Mitja. 


- Ipak je čudno što se više ne sjećate na kojem ste mjestu na trgu bacili 
tu... svoju amajliju. 


- Zapovjedite sutra neka pometu trg, možda će je naći - podsmjehne se 
Mitja. - Dosta, gospodo, dosta - završi umornim glasom. - Sad mi je jasno da mi 
ne vjerujete! Ni jednu riječ, ni koliko je crno pod noktom! Ja sam tome kriv, a 
ne vi, nisam se smio u ovo upuštati. Zašto, zašto sam se okaljao priznajući vam 
svoju tajnu? A vama je to smiješno, vidim vam po očima. Vi ste me, tužitelju, 
naveli na to! Pjevajte hvalospjev sami sebi, ako ste u stanju... Prokleti bili, 
mučitelji! 

Obori glavu i pokrije rukama lice. Tužitelj i istražitelj su šutjeli. Nakon 
jedne minute Mitja podigne glavu i pogleda ih nekako tupo. Lice mu izražavalo 
posvemašnji očaj koji ga je već svega obuzeo, nekako je mirno ušutio i sjedio 
kao da ne zna za se. Međutim, trebalo je završiti posao: valjalo je hitno prijeći 
na preslušavanje svjedoka. Bilo je već osam sati izjutra. Svijeće su bili već 
odavno pogasili. Mihail Makarovič i Kalganov, koji su za sve vrijeme 
preslušavanja neprestance ulazili u sobu i izlazili iz nje, sad su ponovo obojica 
izašli. Tužitelj i istražitelj bili su također vrlo umorni. Jutro je bilo tmurno, 
nebo se bilo naoblačilo i kiša je lijevala kao iz kabla. Mitja je tupo gledao u 

prozore. 
- Smijem li pogledati kroz prozor? - iznenada upita Nikolaja Parfjonoviča. 
- Ma gledajte koliko hoćete - odgovori mu ovaj. 


Mitja ustane i priđe prozoru. Kiša je upravo šibala po malim zelenkastim 
staklima prozora. Pod samim prozorom vidio je blatnu cestu, a malo dalje, u 
kišnoj nevidjelici, redove crnih, jadnih i neuglednih seoskih kuća, koje su kanda 
još više pocrnjele i oronule od kiše. Mitja se sjeti »zlatokosog Feba« i kako se 
kanio ustrijeliti čim sine njegova prva zraka. »U ovakvo bi jutro možda bilo još 
bolje,« osmjehne se i odjednom odmahne rukom pa se ponovo okrene 
»mučiteljima«. 


- Gospodo! - uzvikne. - Vidim da sam propao. Ali ona? Recite mi što će 
biti s njom, molim vas, zar će zbilja i ona propasti sa mnom? Pa ona je nevina, 
ona noćas nije bila pri sebi kad je tu vikala da je »svemu kriva«. Ona nije ništa, 
ništa skrivila! Ja sam svu noć tugovao za njom sjedeći ovdje s vama... Možete li 
mi, smijete li mi reći: što ćete sad s njom? 

- Budite bez brige što se toga tiče, Dmitrije Fjodoroviču - odgovori 
tužitelj odmah, očito užurbano. - Zasad nemamo nikakvih bitnih razloga da 
uznemirujemo osobu do koje je vama toliko stalo. Nadam se da će tako i ostati 
do kraja procesa... Dapače, učinit ćemo u tom smislu sve što je u našoj moći. 
Budite bez brige! 


- Zahvaljujem vam, gospodo, znao sam ja da ste vi ipak pošteni i pravedni 
ljudi, usprkos svemu. Pao mi je kamen sa srca... Dobro, i što ćemo sad? Ja sam 
spreman. 


- Pa eto, molim lijepo, trebalo bi ipak malo požuriti. Moramo hitno prijeći 
na preslušavanje svjedoka. Sve se to mora svakako obaviti u vašoj nazočnosti, i 
zato... 

- A kako bi bilo da najprije popijemo čaj? - upadne mu Nikolaj 
Parfjonovič u riječ. - Valjda smo ga već i zaslužili! 

Odlučili su, ako je čaj dolje gotov (s obzirom na to da je Mihail 
Makarovič zacijelo otišao dolje da se »okrijepi«), da popiju po čašicu čaja pa da 
zatim nastave raditi »do iznemoglosti«. A pravi čaj i »zakusku« da odgode dok 
budu imali više slobodnog vremena. Dolje je doista bilo kuhanog čaja pa su ga 
ubrzo donijeli gore. Mitja je u prvi mah odbio čaj koji mu je ljubazno ponudio 
Nikolaj Parfjonovič, ali je zatim sam zamolio i halapljivo ga popio. Uopće je 
bio nekako neobično malaksao. Uz onakvu njegovu divovsku snagu, reklo bi se: 
što je mogla značiti jedna probančena noć, pa makar bio obuzet i najsnažnijim 

osjećajima? Ali i sam je ćutio da se jedva drži na stolici, a na mahove bi mu se 
svi predmeti pokrenuli i zavrtjeli pred očima. »Još malo pa ću početi i buncati,« 
pomisli. 


VIII 


ISKAZI SVJEDOKA. DJETIĆAK 


Počelo je preslušavanje svjedoka. Ali nećemo nastaviti ovo kazivanje 
onako potanko kao do sada. Stoga ćemo izostaviti kako je Nikolaj Parfjonovič 
stavljao na dušu svakom pozvanom svjedoku da mora govoriti po istini i 
savjesti i da će poslije morati ponoviti svoj iskaz pod prisegom, kako su, 
najposlije, od svakog svjedoka zahtijevali da potpiše zapisnik svog iskaza, i tako 
dalje, i tome slično. Napomenut ćemo samo toliko da je najvažnija točka na 
koju su voditelji istrage najviše obraćali pozornost, bilo uglavnom ono isto 
pitanje o tri tisuće, naime je li bilo tri tisuće ili tisuću i pol prvi put, kad je 
Dmitrij Fjodorovič bančio ovdje u Mokrom, prije mjesec dana, i je li bilo tri 
tisuće ili tisuću i pol jučer, kad je Dmitrij Fjodorovič bančio po drugi put. Na 
žalost, sve izjave svjedoka, sve do jedne, bile su protiv Mitje, nije bilo ni jedne 
u njegovu korist, a neki svjedoci iznijeli su čak i nove, upravo porazne činjenice 
koje su opovrgavale njegove navode. Prvog su preslušali Trifona Borisiča. On je 
pred istražnim povjerenstvom nastupio bez trunka straha, naprotiv, svojim je 
držanjem iskazao strogo i nesmiljeno ogorčenje prema osumnjičenome i tako 
nedvojbeno stvorio dojam iznimne istinoljubivosti i osobnog dostojanstva. 
Govorio je malo, suzdržljivo, čekao na pitanja i odgovarao točno i promišljeno. 
Odlučno je i bez kolebanja ustvrdio da je prije mjesec dana osumnjičeni 
potrošio najmanje tri tisuće, da će svi prisutni seljaci potvrditi da su od samog 
»Mitrija Fjodoriča« čuli za te tri tisuće. 

- Koliko je samo Cigankama podijelio! Njih je sigurno zapalo više od 
hiljade. 

- Ma nisam im možda ni pet stotina dao - sumorno pripomene Mitja - 
samo što nisam brojio, bio sam pijan, a šteta... 


Mitja je ovaj put sjedio sa strane, okrenut leđima zastoru, i slušao iskaze 

sumorno, s turobnim i umornim izrazom na licu, kao da kaže: »Ma govorite što 
hoćete, sad je ionako svejedno!« 

- Ošlo je njima preko hiljade, Mitrije Fjodoroviču - odlučno ga pobije 
Trifon Borisič. - Bacali ste pare uludo, a one su sve kupile. Ma to su vam sve 
kradljivice i varalice, konjokradice, protjerali su ih odovud, inače bi i same 
možebit posvjedočile koliko su od vas izmamile. Vidio sam onda svojim očima 
silne pare u vašim rukama - da sam ih brojio, nisam, niste mi davali da ih 
brojim, to je istina - ali onako odoka reko bi da je bilo puno više od hiljade i 
pol... Kakva hiljada i pol! Znamo i mi šta su pare, znamo procijenit... 


Što se tiče jučerašnje svote, Trifon je Borisič otvoreno ustvrdio da mu je 
sam Dmitrij Fjodorovič rekao da ima uza se tri tisuće. 

- Ma hajde bježi, Trifone Borisiču - usprotivi mu se Mitja - kako možeš 
reći da sam ti baš tako rekao da imam tri tisuće uza se? 

- Jeste, Mitrije Fjodoroviču. Pred Andrejem ste mi to rekli. Evo, Andrej je 
tu negdje, još nije ošo, pozovite ga! A tamo ste u šali, kad ste zbor častili, rekli 
na sav glas da ovdje šestu hiljadu ostavljate - naime, skupa s onim otprije, 
razumije se. Culi su vas Stjepan i Semjon, a i Petar Fomič Kalganov stajo je 
onda uz vas, možda se oni sjećaju... 


Iskaz o šestoj tisući ostavio je snažan dojam na istražno povjerenstvo. 
Svidjela im se ta nova formulacija: tri plus tri, dakle šest, prema tome, tri tisuće 
onda i tri tisuće sada, sve skupa šest, sad je bilo sve potpuno jasno. 


Preslušali su sve svjedoke na koje se pozivao Trifon Borisič, Stjepana i 
Semjona, kočijaša Andreja i Petra Fomiča Kalganova. Seljaci i kočijaš potvrdili 
su bez kolebanja iskaz Trifona Borisiča. Osim toga, posebno su zapisali, prema 
Andrejevu iskazu, riječi koje je Mitja izgovorio u razgovoru s njim na putu: 
»Kud ću ja,« veli, »Dmitrij Fjodorovič, dospjet: na nebo il u pakao, i oće 1 mi 
oprostit na onom svijetu il neće?« »Psiholog« Ipolit Kirilovič saslušao je sve to 
smješkajući se jedva primjetno, i na kraju je i to svjedočanstvo o tome kamo će 
dospjeti Dmitrij Fjodorovič odredio da se »priloži aktima«. 

Pozvani Kalganov ušao je u sobu nevoljko, natmuren, mrzovoljan, i 
porazgovarao s tužiteljem i s Nikolajem Parfjonovičem kao da ih prvi put u 
životu vidi, iako ih je odavno poznavao i viđao se s njima svakog dana. Najprije 
je rekao da »ništa o tome ne zna i neće da zna«. Ali se pokazalo da je čuo ono o 
šest tisuća, i priznao je da je u tom času stajao u blizini. Po njegovu mišljenju, 
Mitja je imao u rukama »ne znam koliko novaca«. Potvrdio je da su Poljaci 
varali na kartama. Isto je tako ustvrdio, na ponovljena pitanja, da su se nakon 

izgona Poljaka Mitjini izgledi kod Agrafene Aleksandrovne doista popravili i da 
je ona sama rekla da ga voli. O Agrafeni Aleksandrovnoj govorio je suzdržljivo 
i smjerno, kao da je riječ o dami iz najboljeg društva, nijedanput nije dopustio 
sebi čak ni da je nazove »Grušenjka«. Iako je bilo očito da se mladiću gadi 
svjedočiti, Ipolit Kirilovič dugo ga je ispitivao i tek je od njega doznao sve 
pojedinosti o tome što je sve tvorilo, da tako kažemo, Mitjinu »romancu« te 
noći. Mitja nije nijednom upao u riječ Kalganovu. Napokon su mlaca pustili da 
ode, i on je otišao ne skrivajući svoje ogorčenje. 

Preslušali su i Poljake. Tako su se bili povukli u sobicu na spavanje, nisu 
svu noć zaspali, a kad su stigli predstavnici vlasti, uskoro su se opet obukli i 
spremili znajući i sami da će ih svakako pozvati. Držali su se dostojanstveno, 
iako i pomalo uplašeno. Pokazalo se da je glavni pan, onaj mali, bivši činovnik 
dvanaeste klase, radio u Sibiru kao veterinar, i da se preziva Musalowicz. Pan 
WrGblewski bio je pak privatni dentist, ili ruski rečeno zubar. Obojica su, čim 
su ušli u sobu, počeli odgovarati Mihailu Makaroviču koji je stajao po strani, 
iako im je pitanja postavljao Nikolaj Parfjonovič, jer su u svojoj neupućenosti 
držali da je onaj prvi najstariji po činu i najviši dužnosnik nazivajući ga nakon 
svake riječi »pan pulkownik«. Tek su se poslije nekoliko pitanja i upozorenja 
samog Mihaila Makaroviča dosjetili da odgovore treba upućivati samo Nikolaju 
Parfjonoviču. Pokazalo se da znaju i te kako dobro govoriti ruski, osim možda 
izgovora pojedinih riječi. O svojim odnosima s Grušenjkom, nekadašnjim i 
sadašnjim, pan Musalowicz počeo je govoriti gorljivo i uznosito tako da se 
Mitja učas ražestio i povikao da neće dopustiti tom »podlacu« da tako govori 
pred njim. Pan Musalowicz odmah je upozorio na riječ »podlac« i zamolio da se 
i to unese u zapisnik. Mitja je sav kipio od bijesa. 


- Pai jesi podlac, podlac! Unesite to, i unesite isto tako da ja, bez obzira 
na zapisnik, i dalje tvrdim da je podlac! - prodere se Mitja. 

Iako je dao unijeti u zapisnik tu riječ, Nikolaj Parfjonovič pokazao je u 
ovoj neugodnoj prigodi hvale vrijednu sposobnost i umješnost u vođenju 
preslušavanja: izrekavši strogu opomenu Mitji, smjesta je prekinuo svako 
daljnje ispitivanje o romantičnoj strani slučaja i brže-bolje prešao na ono 
glavno. Tu je jedna izjava panova izazvala neobičnu radoznalost istražitelja: 
naime, iskaz kako je Mitja pokušao u drugoj sobi potkupiti pana Musalowicza i 
ponudio mu tri tisuće odstupnine, i to tako da mu isplati sedam stotina na ruke, 
a ostatak od dvije tisuće i trista »sutra ujutro u gradu«, pri čemu se čašću kleo 
tvrdeći da ovdje, u Mokrom, nema uza se toliko novaca, nego da mu je novac u 
gradu. Mitja je srdito napomenuo da nije rekao da će mu sigurno isplatiti novac 


504 


sutra u gradu, ali je pan Wr6blewski potvrdio taj iskaz, a onda je i sam Mitja, 
nakon kraćeg razmišljanja, namrgođen, priznao da je valjda bilo tako kako tvrde 
panovi, da je tada bio uzrujan, pa da je doista možda tako i rekao. Tužitelj se 
odmah uhvatio za taj iskaz: istražnom je povjerenstvu postalo jasno (kao što su 
poslije doista i zaključili) da je polovica, ili bar dio, triju tisuća kojih se Mitja 
domogao zaista mogla ostati sakrivena gdjegod u gradu, pa možda čak i tu 
negdje u Mokrom, i tako se razjasnila i ona za istragu delikatna okolnost da su 
kod Mitje našli samo osam stotina rubalja - okolnost koja je do tada bila jedini 
kakav-takav dokaz što je išao Mitji u prilog. Sad je i taj jedini dokaz koji je 
njemu išao u prilog pao u vodu. Na tužiteljevo pitanje: otkud bi smogao ostatak 
od dvije tisuće i trista rubalja da ih sutradan isplati panu, kad sam tvrdi da je u 
svemu imao tisuću i pol, a jamčio je panu svojim poštenjem, Mitja je odlučno 
odgovorio da nije kanio »Poljačiću« sutradan dati novac nego mu ponuditi 
službenu potvrdu o pravu vlasništva na imanje Čermašnju, onom istom pravu 
koje je nudio Samsonovu i Hohlakovoj. Tužitelj se čak i podsmjehnuo tom 
»naivnom izgovoru«. 


- Ivi mislite da bi on pristao na to »pravo« umjesto da mu isplatite dvije 
tisuće i trista rubalja u gotovini? 

- Sigurno bi pristao - gorljivo će Mitja. - Pa zaboga, tu bi mogao izvući ne 
samo dvije, nego četiri, pa čak i šest tisuća! Odmah bi on okupio one svoje 
fiškale, Poljake i Čifute, koji bi od staroga izvukli ne samo tri tisuće nego i 
čitavu Čermašnju. 


Dakako da su iskaz pana Musalowicza unijeli u zapisnik od riječi do 
riječi. Nakon toga su panove otpustili. Varanje na kartama jedva da su i 
spomenuli; Nikolaj Parfjonovič bio im je ionako zahvalan pa ih nije htio 
uznemirivati sitnicama, pogotovo što je bila riječ o običnoj svađi pijanih ljudi 
pri kartanju i ništa više. Zar je bilo malo bančenja i svinjarija u toj noći... I tako 
je novac, onih dvjesta rubalja, ostao panovima u džepu. 

Zatim su pozvali starog Maksimova. On se pojavio plašljivo, prišao stolu 
sitnim koracima, nekako razbarušen, i vrlo tužan. Za sve to vrijeme bio je tamo 
dolje šćućuren uz Grušenjku, sjedio je s njom bez riječi i »malo, malo pa bi 
počeo cmizdriti pred njom, i otirati oči plavim, kariranim rupčićem,« kako je 
poslije pričao Mihail Makarovič, pa ga je čak ona morala umirivati i tješiti. 
Starčić je odmah, sa suzama u očima, priznao da je kriv, da je od Dmitrija 
Fjodoroviča uzajmio »deset rubalja, zato što sam siromah čovjek, molim 
lijepo«, i da ih je spreman vratiti... Na izravno pitanje Nikolaja Parfjonoviča: 
nije li možda primijetio koliko je Dmitrij Fjodorovič imao novaca u rukama, jer 

on je bio najbliže njemu pa je najbolje mogao vidjeti novac kad ga je od njega 
uzajmljivao - Maksimov je najodlučnije ustvrdio da je bilo »dvadeset tisuća, 
molim lijepo«. 

- A jeste li vi ikad prije vidjeli gdjegod dvadeset tisuća? - upita ga Nikolaj 
Parfjonovič smješkajući se. 

- Kako ne bih vidio, vidio sam, molim lijepo, samo ne dvadeset nego 
sedam tisuća, kad mi je supruga založila moje seoce. Dala mi je da ih samo 
izdaleka pogledam, htjela se pohvaliti preda mnom. Jako je debeo bio taj 
svežanj, sve same stotinjarke. I Dmitrij Fjodorovič imao je sve same 
stotinjarke... 


Uskoro su i njega pustili. Napokon je došao red i na Grušenjku. Članovi 
istražnog povjerenstva očito su se pribojavali kakav će dojam njena pojava 
učiniti na Dmitrija Fjodoroviča, pa je Nikolaj Parfjonovič promrmljao čak i 
nekoliko riječi upozorenja, ali je Mitja samo šutke klimnuo glavom dajući mu 
na znanje da »neće biti ispada«. Grušenjku je doveo sam Mihail Makarovič. Ona 
je ušla u sobu s ozbiljnim i natmurenim izrazom na licu, naoko gotovo mirna, i 
mirno sjela na pokazanu stolicu sučelice Nikolaju Parfjonoviču. Bila je vrlo 
blijeda, činilo se da joj je hladno jer se neprestano umotavala u svoj prelijepi 
crni rubac. I doista ju je počela obuzimati laka grozničava drhtavica - početak 
duge bolesti koju je odbolovala nakon te noći. Njezina ozbiljna vanjština, 
otvoren i strog pogled i mirno držanje ostavili su na sve vrlo povoljan dojam. 
Nikolaj Parfjonovič bio je u prvi mah čak i pomalo »očaran«. Poslije je sam 
negdje pripovijedao o tome i priznao kako je tek tada prvi put pojmio koliko je 
ta žena »naočita«, a prije, iako ju je viđao, uvijek ju je smatrao nekom vrstom 
»provincijske hetere«. »Ima manire kao da je iz najboljeg društva« - 
oduševljeno je izlanuo jednom u nekom ženskom društvu. Međutim, saslušali su 
ga upravo ogorčeno i odmah ga zbog toga nazvali »vragolanom«, što mu je, 
uostalom, i te kako godilo. Kad je ulazila u sobu, Grušenjka je samo zirnula na 
Mitju, koji je pak bacao na nju nemirne poglede, ali ga je njeno držanje učas 
umirilo. Nakon prvih uobičajenih pitanja i upozorenja, Nikolaj Parfjonovič, iako 
se bio malo uzmucao, upita je ipak vrlo pristojno »u kakvim je odnosima bila s 
bivšim poručnikom Dmitrijem  Fjodorovičem  Karamazovom«. Na to je 
Grušenjka odgovorila tiho i odlučno: 


- Bio mi je znanac, primala sam ga u posljednjih mjesec dana kao znanca. 


Na daljnja radoznala pitanja odgovorila je neposredno i sasvim otvoreno 
da joj se »na mahove« doduše sviđao, ali da ga nije voljela. Ipak ga je zavodila 
iz »svoje gnusne pakosti«, baš kao i onog »starca«, i zapazila je da je Mitja vrlo 

ljubomoran na Fjodora Pavloviča i na sve druge, ali je nju to samo zabavljalo. 
Uopće nije kanila otići do Fjodora Pavloviča, nego ga je samo ismijavala. 

- U ovih mjesec dana nije mi bilo ni do jednog od njih; očekivala sam 
drugog čovjeka koji me svojedobno povrijedio... Samo mislim - dovrši - da to 
nije nešto što bi vas trebalo zanimati, niti bih ja morala odgovarati na takva 
pitanja, jer je to moja privatna stvar. 


Tako je Nikolaj Parfjonovič i postupio: odmah je odustao od pitanja o 
»romantičnim« pojedinostima i prešao na ozbiljne stvari, to jest opet na ono 
najvažnije pitanje o tri tisuće. Grušenjka je potvrdila da je Mitja prije mjesec 
dana doista potrošio tri tisuće rubalja, da nije doduše brojila novce, ali da je čula 
od samog Dmitrija Fjodoroviča da su bile tri tisuće. 


- Jeli vam to rekao kad ste bili nasamo s njim, ili pred kim drugim, ili ste 
samo čuli kako je drugima pred vama to govorio? - upita je umah tužitelj. 


Na to je Grušenjka odgovorila da je čula kako to govori i pred drugim 
ljudima, da je čula kako to i drugima kazuje, a da je čula od njega i kad je bila 
nasamo s njim. 

- Jeste li to čuli od njega kad ste bili nasamo s njim jedanput ili višeput? - 
priupita je opet tužitelj i doznade da je Grušenjka čula to od njega višeput. 

Ipolit Kirilovič bijaše vrlo zadovoljan tim njenim iskazom. Iz daljnjeg 
preslušavanja moglo se također razabrati i otkud Dmitriju Fjodoroviču taj 
novac, da ga je naime dobio od Katerine Ivanovne. 

- A jeste li bar jedanput čuli da ovdje nije potrošio prije mjesec dana tri 
tisuće nego manje, i da je Dmitrij Fjodorovič zadržao čitavu polovicu te svote 
za sebe? 


- Ne, to nisam nikad čula - reče Grušenjka. 


Nadalje se još ustanovilo da joj je Mitja, naprotiv, u ovih mjesec dana 
višeput rekao da nema ni prebite pare. 


- Stalno se nadao da će dobiti novac od oca - završi Grušenjka. 


- Anije li ponekad govorio pred vama... možda onako uzgred, ili u srdžbi - 
umiješa se odjednom Nikolaj Parfjonovič - da kani oduzeti život ocu? . 


- Ma govorio je! - uzdahne Grušenjka. 

- Jedanput, ili nekoliko puta? 

- Nekoliko je puta to spominjao, uvijek u srdžbi. 
- Jeste li vi vjerovali da će on to učiniti? 

- Ne, nikad nisam vjerovala! - odlučno odgovori ona. - Uzdala sam se u 
njegovu plemenitost. 


- Gospodo, dopustite - vikne odjednom Mitja - dopustite da pred vama 
samo nešto kažem Agrafeni Aleksandrovnoj. 


- Recite - dopusti mu Nikolaj Parfjonovič. 

- Agrafena Alaksandrovna - ustane Mitja sa stolice - vjeruj Bogu i meni da 
nisam kriv za krv svog oca koji je jučer ubijen! 

Izgovorivši to, Mitja opet sjedne. Grušenjka se pridigne i pobožno prekriži 
prema ikoni. 

- Hvala ti, Gospode! - reče usrdnim, strastvenim glasom i, prije nego što 
će ponovo sjesti, obrati se Nikolaju Parfjonoviču: - Vjerujte ovom što je sad 
rekao! Znam ja njega: da bubne nešto, bubnut će, ili šale radi ili iz 
tvrdoglavosti, ali kad je savjest u pitanju, nikad neće nikog prevariti. Otvoreno 
će svima reći istinu, vjerujte mu! 

- Hvala ti, Agrafena Aleksandrovna, dušu si mi okrijepila! - oglasi se 
Mitja drhtavim glasom. 

Na pitanja o jučerašnjem novcu, izjavila je da ne zna koliko ga je bilo, ali 
da je čula kako je sinoć višeput spomenuo drugima da ima tri tisuće. A što se 
tiče toga otkud mu taj novac, samo je njoj rekao da ga je »ukrao« Katerini 
Ivanovnoj, a da mu je ona nato rekla da ga nije ukrao i da ga već sutra mora 
vratiti. Na ponovljeno tužiteljevo pitanje o kojem je novcu rekao da ga je ukrao 
Katerini Ivanovnoj - o onom jučerašnjem ili o one tri tisuće koje je straćio ovdje 
prije mjesec dana, odgovorila je da je mislio na onaj novac od prije mjesec 
dana, i da ga je ona tako shvatila. 


Grušenjku su napokon pustili, a Nikolaj Parfjonovič joj susretljivo na 
kraju reče da se može, ako hoće, odmah vratiti u grad, a ako joj on može biti na 
usluzi, na primjer što se tiče prijevoza ili, na primjer, ako želi da je tkogod 
otprati, on će... sa svoje strane... 

- Hvala vam lijepa - pokloni mu se Grušenjka - ja ću se odvesti s onim 
starim vlastelinom, njega ću povesti sa sobom, ali zasad ću još pričekati dolje, 
ako dopustite, da vidim što ćete odlučiti o Dmitriju Fjodoroviču. 


I izađe. Mitja je bio miran, čak bi se reklo da se osokolio, ali samo na 
trenutak. Nekakva čudna tjelesna nemoć sve ga je više i više obuzimala. Oči mu 
se sklapale od umora. Napokon je došao kraj preslušavanju svjedoka. Prihvatili 
su se konačnog formuliranja zapisnika. Mitja je ustao i otišao u kut, do zastora, 
prilegao na nekakvu gostioničarevu škrinju pokrivenu sagom i u tren oka 

zaspao. Usnio je nekakav čudan san koji nikako nije pristajao ni mjestu ni 
vremenu. Kao da se vozi nekud stepom, tamo gdje je nekad davno služio, a vozi 
ga po bljuzgavici seljak na taljigama u koja su upregnuta dva konja. Samo je 
Mitji nekako hladno, početak je mjeseca studenog, i snijeg pada u krupnim 
mokrim pahuljama i topi se čim padne na zemlju. Žustro ga vozi seljak, bodro 
vitla bičem, ima svijetlosmeđu dugačku bradu, nije još star, bit će mu pedesetak 
godina, a na njemu sivi seljački zobunac. Eno, u blizini sela, vide se kuće, crne, 
precrne, polovica ih je izgorjela i strše jedino nagorjele grede. Na ulazu u selo 
poredale se uz cestu žene, mnogo žena, cijeli red, sve su mršave, ispijene, a lica 
im nekako smeđa. Osobito upada u oči jedna s kraja, nekakva koščata, visoka, 
reklo bi se da joj je četrdeset godina, a možda joj je tek dvadeset, lice joj dugo, 
mršavo, a u naručju joj plače djetešce, dojke joj valjda toliko usahle da nema 
više u njima ni kapi mlijeka. I plače, plače dijete i ručice pruža, gole, sa 
šačicama koje su od studeni posve pomodrile. 

- Što plaču? Zašto plaču? - pita Mitja jureći mimo njih. 

- Djetićak - odgovara mu kočijaš - djetićak plače. 

Mitja se čudi što mu je on to rekao na taj svoj, seljački način: »djetićak«, 
a ne dijete. I drago mu je što je rekao »djetićak«: kao da u toj riječi ima više 
sućuti. 

- A zašto plače? - zaintačio se Mitja kao pravi glupan. - Zašto su mu 
ručice gole, zašto ga ne umotaju? 

- Pa prozebo djetićak, smrzla mu se haljinica pa ne grije. 

- A zašto je to tako? Zašto? - nikako da se okani glupi Mitja. 

- Pa sirotinja, pogorelci, krušca nemaju, prose za pogorjelo selo. 


- Ma ne, ne - opet će Mitja kao da svejednako ne shvaća - nego reci ti 
meni: zašto tu stoje pogorjele majke, zašto su ljudi siromašni, zašto je djetićak 
siromašan, zašto je stepa gola, zašto se ne zagrle, ne ljube, zašto ne pjevaju 
vesele pjesme, zašto su tako pocrnjele od crne neimaštine, zašto ne hrane 
djetićka? 

I ćuti u sebi, iako pita ludo i besmisleno, da upravo tako želi pitati, i da 
upravo tako i treba pitati. I još ćuti kako mu se u srcu budi nekakvo ganuće 
kakvo još nikad nije osjetio, da mu se plače, da želi svima učiniti tako nešto da 
djetićak prestane plakati, da prestane plakati i crna, usahla mati djetićkova, da 
od ovog trena nitko više ne plače, i da to sad odmah, sad odmah riješi bez 
odgađanja i bez obzira na sve, sa svom svojom karamazovskom neobuzdanošću. 


- I ja ću s tobom, neću te više ostavljati, ići ću s tobom do kraja života - 

razliježu se oko njega drage Grušenjkine riječi prožete snažnim osjećajima. 

I srce u njemu buknulo i poletjelo prema nekoj svjetlosti, i on želi živjeti i 
živjeti, ići i ići na neki put, prema novoj svjetlosti koja ga mami, što prije, što 
prije, odmah, sad odmah! 

- Što? Kamo? - uzvikne Mitja otvarajući oči i sjedajući na škrinju, kao da 
se posve osvijestio poslije nesvjestice, i vedro se smiješi. 

Više njega stoji Nikolaj Parfjonovič i zove ga da sasluša i potpiše 
zapisnik. Mitja se dosjeti da je spavao sat ili više vremena, i da Nikolaja 
Parfjonoviča nije slušao. Najednom se iznenadi kad vidje da mu se pod glavom 
našao jastuk, kojeg ipak nije bilo kad se nemoćan bio svalio na škrinju. 


- Tko mi je to podmetnuo jastuk pod glavu? Tko je bio tako dobar? - 
usklikne nekako ushićeno i zahvalno, nekakvim plačljivim glasom, kao da su 
mu Bog zna kakvo dobro učinili. 

Nikad nije ni poslije doznao tko je bio taj dobri čovjek, možda koji od 
službenih svjedoka, a možda je i pisarčić Nikolaja Parfjonoviča iz sažaljenja 
zamolio da mu podmetnu jastuk pod glavu, ali se Mitji sva duša potresla od 
suza. Prišao je stolu i rekao da će potpisati sve što žele. 


- Usnio sam, gospodo, lijep san - nekako čudno kaza, s nekakvim novim, 
kanda radošću obasjanim licem. 


IX 


ODVEDOŠE MITJU 


Kad su svi potpisali zapisnik, Nikolaj Parfjonovič svečano se obrati 
okrivljeniku i pročita mu »rješenje«, koje je glasilo da je tog i tog dana, te i te 
godine, u tom i tom mjestu, sudac istražitelj tog i tog okružnog suda preslušao 
toga i toga (to jest Mitju) kao okrivljenoga za to i to (svi su prijestupi pomno 
navedeni) i, uzevši u obzir da se okrivljenik ne osjeća kriv za zločine koji mu se 
pripisuju, a da ništa nije predočio što bi ga opravdalo, iako svjedoci (ti i ti) i 
okolnosti (te i te) svi ukazuju na njegovu krivnju, temeljem tog i tog paragrafa 
Kaznenog zakona i tako dalje, odredio: da se taj i taj (Mitja), kako bi se 

spriječio da izbjegne istragu i suđenje, ima zatvoriti u taj i taj zatvor, o čemu se 
okrivljenik ima obavijestiti, a kopija ovog rješenja dostaviti zamjeniku 
državnog tužitelja, i tako dalje, i tome slično. Riječju, Mitji su priopćili da je od 
tog trenutka uhićen i da će ga smjesta odvesti u grad, gdje će ga zatvoriti na 
jednom vrlo neugodnom mjestu. Mitja je sve to pozorno saslušao i samo slegao 
ramenima. 


- Šta možemo, gospodo, ja vas ne krivim, spreman sam... Jasno mi je da 
vam ništa drugo nije preostalo. 


Nikolaj Parfjonovič obzirno ga izvijesti da će ga odmah odvesti kotarski 
pristav Mavrikij Mavrikijevič, koji se slučajno tu našao... 


- Čekajte! - upadne mu Mitja iznenada u riječ i reče, obuzet nekakvim 
neodoljivim osjećanjem, obraćajući se svima u sobi: - Gospodo, svi smo mi 
okrutni, svi smo mi izrodi, svi tjeramo ljude da plaču, majke i dojenčad, ali od 
sviju - neka se sad to već jednom utvrdi - od sviju sam ja najpodliji gad! Pa 
neka! Svakog sam se dana u svom životu busao u prsa i zaricao da ću se 
popraviti, i svakog sam dana iznova činio iste pakosti. Sad mi je jasno da je 
ovakvome kao što sam ja potreban udarac, udarac sudbine da ga uhvati kao u 
omču i sputa vanjskom silom. Nikad, nikad se ja ne bih sam uzdigao! Ali grom 
je udario. Prihvaćam teret optužbe i javne sramote, hoću da patim i patnjom se 
očistim! Pa možda ću se i očistiti, gospodo, a? Ali počujte još posljednji put: za 
krv oca svoga nisam kriv. Ne prihvaćam kaznu zato što sam ga ubio, nego zato 
što sam ga htio ubiti, i možda bih ga stvarno i ubio... Ipak se kanim boriti s 
vama, to vam najavljujem. Borit ću se s vama do samog kraja, a onda što Bog 
da! Zbogom, gospodo, ne zamjerite mi što sam za vrijeme preslušavanja vikao 
na vas, o kako sam još tada bio glup!... Još malo pa ću biti zatvorenik, pa vam 
sad po posljednji put, ja Dmitrij Karamazov, još kao slobodan čovjek, pružam 
ruku. Opraštajući se s vama, opraštam se s ljudima!... 


Glas mu je zadrhtao i doista je pružio ruku, ali Nikolaj Parfjonovič koji 
mu je najbliže stajao iznenada nekako, gotovo grčevitom nekakvom kretnjom, 
povuče ruke na leđa. Mitja to umah opazi i trgne se. Pruženu ruku učas spusti. 


- Istraga još nije završena - promuca Nikolaj Parfjonovič, ponešto 
zbunjen. - Nastavit ćemo u gradu, a dakako da sam ja sa svoje strane spreman 
poželjeti vam svako dobro... da se opravdate... A vas osobno, Dmitrije 
Fjodoroviču, sklon sam smatrati čovjekom koji je tako reći više nesretan nego 
kriv... Svi smo mi ovdje, ako smijem govoriti u ime svih ostalih, spremni držati 
vas u biti za plemenita mlada čovjeka, koga su na žalost stanovite strasti 
nepotrebno odvele do krajnosti... 

Sitna figura Nikolaja Parfjonoviča odavala je pri kraju ove govorancije 
krajnju dostojanstvenost. Mitja je načas pomislio da će ga ovaj »balavac« sad 
uhvatiti ispod ruke, odvesti u drugi kut i ondje obnoviti s njim onaj njihov još 
nedavni razgovor o »djevojkama«. Ali koliko posve sporednih misli koje 
nemaju veze sa samom stvari ponekad padnu na pamet čak i zločincu koga vode 
na stratište! 

- Gospodo, vi ste svi dobri i humani ljudi... mogu li se još vidjeti s njom i 
oprostiti po posljednji put? - upita ih Mitja. 

- Svakako, ali s obzirom na... jednom riječju, ne možete više ostati s njom 
nasamo... 


- Molim lijepo, pred vama! 


Doveli su Grušenjku, ali je oproštaj bio kratak i bez mnogo riječi. Nikolaj 
Parfjonovič nije bio zadovoljan. Grušenjka se duboko poklonila Mitji. 


- Rekla sam ti da sam tvoja, i ostat ću tvoja, poći ću s tobom uvijek, kamo 
god te poslali. Zbogom, čovječe što si upropastio sebe ni kriv ni dužan! 


Usne joj zadrhtale, suze potekle niz obraze. 

- Oprosti, Gruša, oprosti mi moju ljubav, što sam svojom ljubavlju i tebe 
upropastio! 

Mitja je htio još nešto reći, ali je iznenada sam ušutio i izašao. Oko njega 
se odmah okupili ljudi, koji nisu odvajali očiju od njega. Dolje, pred ulaznim 
stubama, do kojih je sinoć bio onako bučno dojurio na Andrejevoj trojci, stajala 
su već spremna dvoja kola. Mavrikij Mavrikijevič, onizak i zdepast čovjek, 
podbuhla lica, bio je srdit zbog nečega, zbog neke nezgode koja se iznenada 
dogodila, ljutio se nešto i vikao. Nekako je odviše grubo pozvao Mitju neka se 
popne na kola. »Prije, dok sam ga častio u krčmi, držao se ovaj čovjek sasvim 
drukčije,« pomisli Mitja penjući se na kola. Niz ulazne stube siđe i Trifon 
Borisovič. Pred vratima se sjatili ljudi, seljaci, seljanke, kočijaši, svi se 
zagledali u Mitju. 

- Zbogom, i oprostite, ljudi Božji! - dovikne im iznenada s kola. 

- Iti nama oprosti - razlegnu se dva-tri glasa. 

- Zbogom i tebi, Trifone Borisiču! 


Ali Trifon Borisič nije se čak ni okrenuo, možda je bio previše zabavljen 
poslom. I on se nešto užurbao i razvikao. Pokazalo se da ona druga kola, na 
kojima su Mavrikija Mavrikijeviča imala pratiti dva pandura, nisu još bila 
posve spremna. Seljačić koji bijaše određen da upravlja drugom trojkom oblačio 

je zobunac i oštro se prepirao tvrdeći da nije na njemu red nego na Akimu. Ali 
Akima nije bilo; otrčali su po njega; seljačić je ostao pri svome i molio da još 
malo pričekaju. 

- Ma ovaj naš svijet, Mavrikije Mavrikijeviču, nema ni trunka stida! - 
uzvikivao je Trifon Borisič. - Tebi je Akim prekjučer dao dvadeset pet 
kopjejaka i ti si ih zapio, a sad se tu dereš! Ja se, Mavrikije Mavrikijeviču, samo 
čudim vašoj dobroti prema ovom našem nevaljalom svijetu, samo vam to 
kažem! 

- A što će nam uopće druga trojka? - uplete se Mitja. - Hajdemo na jednoj, 
Mavrikije Mavrikijeviču, neću se ja valjda pobuniti, neću ti pobjeći, čemu ta 
straža? 

- A vi, gospodine, izvolite se naučiti sa mnom razgovarati, ako se još niste 
naučili, ja nisam s vama na ti, molim vas da me ne tikate, a i svoje savjete 
zadržite ubuduće za sebe... - bijesno odbrusi Mitji Mavrikij Mavrikijevič baš 
kao da se obradovao što se može na nekom iskaliti. 


Mitja je umuknuo i sav pocrvenio. Malo zatim postalo mu je odjednom 
strašno hladno. Kiša je bila prestala, ali je mutno nebo bilo posve zastrto 
oblacima i puhao je bridak vjetar ravno u lice. »Hvata me groznica, što li?« 
pomisli Mitja i slegne ramenima. Napokon se i Mavrikij Mavrikijevič popne na 
kola, zavali se teško i široko na sjedalo i stijesni Mitju, ali kao da to i ne 
primijeti. Bio je, istinabog, neraspoložen i nimalo mu se nije sviđala povjerena 
mu zadaća. 

- Zbogom, Trifone Borisiču! - dovikne opet Mitja, ali sam osjeti da nije 
ovaj put viknuo dobroćudno nego iz pakosti, preko volje. Međutim, Trifon 
Borisič stajao je uznosito, s objema rukama zabačenim za leđa, zagledao se u 
Mitju strogo i srdito i ništa mu nije odgovorio. 

- Zbogom, Dmitrije Fjodoroviču, zbogom! - oglasi se odjednom Kalganov, 
koji je iznenada odnekud dojurio. Pritrčavši kolima, pruži Mitji ruku. Bio je 
gologlav. Mitja je još uspio prihvatiti mu ruku i stisnuti je. 

- Zbogom, dragi čovječe, neću zaboraviti tvoju velikodušnost! - usrdno 
mu dovikne. Ali kola krenu i ruke im se razdvoje. Zazvoni zvonce - i odvedoše 
Mitju. 

A Kalganov je otrčao u predsoblje, sjeo u kut, oborio glavu, zario lice u 
ruke i zaplakao. Dugo je tako sjedio i plakao - plakao je kao da je još malo 
dijete, ane već dvadesetogodišnji mladić. On je bio gotovo potpuno uvjeren da 
je Mitja kriv! 

- Kakvi su to ljudi, kakvi mogu poslije toga biti ljudi! - uzvikivao je 
nesuvislo, gorko ojađen, gotovo očajan. U tom mu času nije bilo čak ni do 
života. - Vrijedi li živjeti, vrijedi li živjeti? - uzvikivao je ozlojeđeni mladac. 

ČETVRTI DIO 


KNJIGA DESETA 


DJEČACI 


KOLJA KRASOTKIN 


Početak je mjeseca studenog. Kod nas je zavladala studen od jedanaest 
stupnjeva, a s njom je došla i poledica. Na smrznutu zemlju napadalo je preko 
noći nešto malo suha snijega, koji, onako »suh i oštar«, vjetar diže i kovitla po 
tmurnim ulicama našega gradića, napose po tržnici. Jutro je oblačno, ali je 
snijeg prestao padati. Nedaleko od tržnice, u blizini Plotnikovljeva dućana, stoji 
omanja, vrlo čista, i izvana i iznutra, kuća činovničke udovice Krasotkine. 
Gubernijski tajnik Krasotkin umro je već poodavno, ima tome gotovo četrnaest 
godina, ali je za njim ostala njegova udovica, tridesetogodišnja i još uvijek vrlo 
zgođušna dama, koja živi u toj svojoj čistoj kućici »od svog kapitala«. Živi 
pošteno i skromno, osjetljive je naravi ali prilično vesela. Obudovjela je sa 
svojih osamnaest godina, pošto je proživjela s mužem svega godinu dana, tek 
što mu je bila rodila sina. Otada, od njegove smrti, sva se posvetila odgoju 
svoga mezimca Kolje. Premda ga je ludo voljela svih ovih četrnaest godina, 
podnijela je zbog njega kudikamo više muka nego što je doživjela radosti, 
strepeći i premirući od straha gotovo svakog dana da će se razboljeti, prehladiti, 
izvesti neku huncutariju, popeti se na stolac i pasti, i tako dalje, i tome slično. 
Kad je Kolja pošao u školu, a poslije i u našu gimnaziju, majka je prionula učiti 
zajedno s njim sve predmete kako bi mu pomagala, pisala je s njim zadaće i 
upela se upoznavati s njegovim nastavnicima i njihovim ženama, mazila je čak i 
njegove školske drugove, umiljavala im se da ne bi dirali u Kolju, da mu se ne 
bi rugali i da ga ne bi tukli. Dotjerala je dotle da su mu se derani zbog nje doista 
počeli rugati i zadirkivati ga da je mamina maza. Ali dječak se umio braniti. 
Bijaše to odvažan dečko, »silno jak«, kao što se brzo pronio i utvrdio o njemu 
glas u razredu, bio je spretan, jogunaste naravi, drzovita i poduzetna duha. Bio 

je dobar učenik, čak se šuškalo da bi u aritmetici i općoj povijesti mogao 
»stjerati u rog« i njihova nastavnika Dardanelova, Ali, premda je dečko na sve 
gledao s visoka i dizao nos, bio je dobar drug i nije se previše hvalio. Poštovanje 
svojih kolega primao je kao nešto što mu pripada, ali se držao prema njima 
prijateljski. Što je najvažnije, znao je mjeru, umio se suzdržati u određenim 
prigodama, a u odnosima sa školskom upravom nikad nije prekoračivao 
stanovitu posljednju, svetu granicu, iza koje se nepodopštine ne mogu više 
trpjeti jer se pretvaraju u izgred, pobunu i bezakonje. Pa ipak, duša mu je bila u 
svakoj zgodnoj prilici izvesti kakvu huncutariju, učiniti nepodopštinu kao 
najgori mangup, i to ne toliko izvesti huncutariju koliko nešto izmudrijati, 
učiniti neku ludoriju, nekom »zapapriti«, izvesti nešto efektno i napraviti se 
važan. A što je glavno, bio je vrlo tašt. Čak je i mamu znao dovesti u podređeni 
položaj ponašajući se prema njoj gotovo despotski. Ona mu se i pokorila, 
odavno mu se već bila pokorila, samo što nikako nije mogla podnijeti pomisao 
da je dječak »premalo voli«. Neprestano joj se činilo da je Kolja 
»bezosjećajan«, i događalo se da ga je, lijevajući histerične suze, korila da je 
hladan prema njoj. Dječak to nije volio, i što su više od njega zahtijevali 
srdačnosti, to je kanda navlaš bivao nepristupačniji. Ipak, nije on to radio 
namjerno nego nehotice - takve je naravi bio. Majka se pak varala: mamu je i te 
kako volio, samo što nije volio »teleće nježnosti«, kao što se izražavao na svom 
đačkom jeziku. Iza očeve smrti ostao je ormar u kojem su čuvali nekoliko 
knjiga; Kolja je volio čitati i pročitao je već neke od njih. Majka se nije 
uznemirivala zbog toga, samo se katkad čudila što dječak, umjesto da se ode 
igrati, provodi po nekoliko sati pokraj ormara čitajući neku knjigu. Tako je 
Kolja pročitao koješta što mu nije trebalo davati da čita u njegovim godinama. 
Uostalom, iako je dječak u posljednje vrijeme nerado prelazio u svojim 
nestašlucima onu određenu granicu, počeo je izvoditi huncutarije koje su majku 
ozbiljno zabrinule - nisu to doduše bile nikakve nemoralne nepodopštine, ali su 
bile opasne, vratolomne. Tako se slučilo da je baš tog ljeta, u mjesecu srpnju, za 
vrijeme ferija, mamica otišla sa sincem na tjedan dana u goste u susjedni kotar, 
na sedemdesetak vrsta od gradića, k jednoj svojoj daljnjoj rođakinji, čiji je muž 
radio na željezničkoj postaji (onoj istoj koja je bila najbliža našem gradu i s 
koje je Ivan Fjodorovič Karamazov prije mjesec dana bio otputovao u Moskvu). 
Tu je Kolja najprije pomno razgledao željezničku prugu i proučio sve 
željezničke uređaje znajući da će svojim novim znanjem, kad se vrati kući, moći 
blijesnuti među učenicima svoje gimnazije. U to je vrijeme baš bilo ondje još 
nekoliko dječaka s kojima se sprijateljio; jedni su od njih stanovali uz samu 
postaju, a drugi u blizini - u svemu je tu bilo šest-sedam dječaka između 

dvanaest i petnaest godina, a od njih su dvojica bila i iz našega gradića. Dječaci 
su se zajedno igrali i zbijali šale, a četvrtog ili petog dana otkako je Kolja došao 
u goste pala je među ludom mladeži nevjerojatna oklada u dva rublja. Naime, 
Kolja, koji je bio gotovo najmlađi među njima pa su ga stariji dječaci pomalo 
prezirali, predložio je, iz taštine ili neobuzdane smionosti, da noću, kad u 
jedanaest sati stigne vlak, legne ničice među tračnice i nepomično preleži dok 
vlak ne projuri punom parom iznad njega. Istinabog, najprije su ispitali teren i 
uvjerili se da se doista može tako ispružiti između tračnica i priljubiti se uz 
zemlju da vlak, naravno, projuri a da ne zapne za onoga koji leži, ali kako mu je 
bilo ležati! Kolja je ostao pri tome da će ostati ležati. Isprva su ga ismijavali, 
nazivali lažljivcem i hvalisavcem, ali su ga time samo još više učvrstili u 
naumu. Što je najvažnije, ti su petnaestogodišnjaci odviše dizali nos pred njim i 
isprva ga nisu smatrali svojim drugom jer je bio »mali«, što bijaše dozlaboga 
uvredljivo za Kolju. I tako su odlučili da navečer odu oko jedne vrste od postaje 
gdje će vlak, pošto krene sa stanice, juriti već punom brzinom. Dečki se okupili. 
Nije bilo mjesečine, pa noć nije bila mrkla nego upravo crna. U određeno 
vrijeme Kolja je legao među tračnice. Ostala petorica koja su se okladila s njim 
čekala su, premirući od uzbuđenja, najposlije i od straha i kajanja, ispod 
željezničkog nasipa, u grmlju. Napokon je zatutnjao u daljini vlak krećući se s 
postaje. U mraku su zasjala dva crvena fenjera, zagrmjela grdosija što se 
primicala. - Bježi, bježi s pruge! - povikali mu derani iz grmlja umirući od 
straha, ali bilo je već kasno: vlak je doprašio i projurio mimo njih. Dječaci 
pohrle do Kolje: nepomično je ležao. Počeli su ga drmati, pridizati. Iznenada on 
ustane i bez riječi siđe niz nasip. Kad je sišao, ustvrdi da je namjerno ostao 
ležati hineći nesvijest ne bi li ih uplašio, ali se zapravo, istini za volju, bio 
doista onesvijestio, što je i sam priznao, mnogo kasnije, mami. I tako se 
zauvijek utvrdila njegova slava »nebojše«. Vratio se kući na postaju blijed kao 
krpa. Sutradan je obolio od lagane živčane groznice, ali je bio strašno veseo, 
dobro raspoložen i zadovoljan. Za taj se događaj nije odmah saznalo, nego tek u 
našem gradu, pročulo se u gimnaziji i doprlo do ušiju uprave. Ali tada je Koljina 
mamica počela redom sve nastavnike obilaziti i preklinjati da joj poštede sina, a 
na kraju se zauzeo za njega i spasio ga poštovani i utjecajni nastavnik 
Dardanelov, pa se sve zataškalo kao da ništa nije bilo. Taj je Dardanelov, 
neoženjen, mlađi čovjek, bio već više godina strastveno zaljubljen u gospođu 
Krasotkinu i jednom se već, prije godinu dana, vrlo smjerno i premirući od 
straha i neugodnosti, odvažio da je zaprosi, ali ga je ona naprečac odbila držeći 
da bi svojim pristankom iznevjerila sina, iako je Dardanelov, sudeći po nekim 
tajanstvenim znacima, imao možda čak i neko pravo zanositi se snovima da nije 

baš mrzak prelijepoj ali malo odveć kreposnoj i osjetljivoj udovici. Reklo bi se 
da je Koljina luda vratolomija ipak probila led, pa je Dardanelovu za njegovo 
zauzimanje gospođa kanda dala kakvu-takvu nadu, doduše samo izdaleka, ali je 
i sam Dardanelov bio oličenje čednosti i tankoćutnosti, pa mu je to zasad 
dostajalo da bude potpuno sretan. Dječaka je volio, ali mu je bilo ispod časti da 
mu se umiljava, te se u razredu uvijek držao prema njemu strogo i zahtjevno. 
Međutim, i Kolja je njega držao na pristojnoj udaljenosti, učio je izvrsno, bio 
drugi po ocjenama u razredu, obraćao se Dardanelovu hladno, i cijeli je razred 
čvrsto vjerovao da je Kolja u općoj povijesti tako dobro potkovan da može i 
samog Dardanelova »stjerati u rog«. <I doista, Kolja mu je jednom postavio 
pitanje: »Tko je osnovao Troju?« - na što je Dardanelov odgovorio samo nešto 
općenito o narodima, njihovim kretanjima i seobama, o dalekim vremenima, o 
legendama, ali na samo pitanje tko je zapravo osnovao Troju, to jest koje osobe, 
nije znao odgovoriti, štoviše, smatrao je, tko zna zašto, samo pitanje ispraznim i 
nebitnim. Dječaci su ipak ostali u uvjerenju da Dardanelov ne zna tko je 
osnovao Troju. Kolja je pak pročitao nešto o utemeljiteljima Troje u 
Smaragdovljevoj povijesti koja se nalazila u ormaru uz ostale knjige što su mu 
ostale od oca. Na kraju je čak i sve ostale dječake počelo zanimati: tko je 
zapravo osnovao Troju, ali im Krasotkin nije htio odati tajnu, pa je slava o 
njegovu znanju ostala nepomućena. 


Nakon događaja na željezničkoj pruzi nastala je stanovita promjena u 
Koljinim odnosima s majkom. Kad je Ana Fjodorovna (udova Krasotkina) 
saznala za sinov pothvat, umalo što nije poludjela od užasa. Dobila je tako 
strašne napadaje histerije, koji su s prekidima potrajali nekoliko dana, da joj je 
već ozbiljno uplašeni Kolja zadao poštenu i časnu riječ da se slične huncutarije 
neće više nikad ponoviti. Klečeći pred ikonom, prisegnuo je uspomenom na oca, 
što je od njega zatražila sama gospođa Krasotkina, pri čemu se »nebojša« Kolja 
rasplakao kao da mu je šest godina, od pustih »osjećaja«, štoviše, i majka i sin 
cijelog su tog dana padali jedno drugome u naručje i tresli se od plača. Sutradan 
skromniji, stroži i zamišljeniji. Istinabog, nakon mjesec i pol dana bijaše 
ponovo umiješan u jednu nepodopštinu pa ga je upoznao i sam mirovni sudac, 
ali je ta nepodopština bila već sasvim druge naravi, štoviše, smiješna i glupa, a 
pokazalo se da je nije ni počinio on sam, nego da je samo sudjelovao u njoj. Ali 
o tom potom. Majka je i dalje strepjela i mučila se, a Dardanelov se, što su 
njene brige bivale veće, to više nadao. Valja napomenuti da je Kolja slutio i 
znao što Dardanelov smjera i da ga je, razumije se, duboko prezirao zbog tih 
njegovih »osjećaja«. Prije je bio čak i toliko netaktičan da je iskazivao taj svoj 

prezir i pred majkom, dajući joj izdaleka na znanje da mu je jasno do čega je 
Dardanelovu stalo. Ali nakon događaja na željezničkoj pruzi promijenio je svoje 
ponašanje i u tom pogledu: nije više sebi dopuštao nikakve nagovještaje, čak ni 
izdaleka, a o Dardanelovu je pred majkom govorio s više poštovanja, što je 
odmah, beskrajno zahvalna na tome u srcu, oćutjela tankoćutna Ana Fjodorovna, 
ali bi zato i na najmanji, posve slučajni spomen Dardanelova iz usta čak i nekog 
nevažnog gosta, ako je Kolja bio nazočan, odjednom sva porumenjela od stida, 
poput ružice. Kolja je pak u tim trenucima mrzovoljno gledao kroz prozor, ili 
razgledao čizme da vidi nisu li mu progledale, ili osorno zvao Perezvona, 
kudravog, prilično velikog i šugavog psa kojeg je prije mjesec dana iznenada 
odnekud doveo kući i držao, tko zna zašto, potajno kod sebe ne pokazujući ga 
nikome od svojih drugova. Strašno ga je tiranizirao učeći ga kojekakve vještine 
i majstorije, i doveo jadnog psa dotle da je zavijao za njim kad bi otišao u školu, 
a kad bi se vratio, cičao od veselja, skakao kao lud, šenio, valjao se po podu i 
pretvarao da je mrtav, i tako dalje, riječju, izvodio je sve one vještine koje ga je 
Kolja naučio, i to ne na zapovijed nego iz pukog oduševljenja i zahvalnosti. 

Usput budi rečeno, zaboravio sam spomenuti da je Kolja Krasotkin bio 
onaj isti dječak koga je čitatelju već dobro poznati dječak Iljuša, sin 
umirovljenog kapetana Snjegirjova, ubo džepnim nožićem u bedro braneći čast 
oca koga su đaci nazivali pogrdnim nadimkom »Ispirača«. 


lI 


DJEČURLIJA 


Dakle, tog hladnog i vjetrovitog jutra u mjesecu studenom sjedio je dječak 
Kolja Krasotkin kod kuće. Bila je nedjelja i nije bilo nastave, ali već je odbilo 
jedanaest sati, a on je svakako morao otići od kuće »radi jednog vrlo važnog 
posla«. Međutim, ostao je sam u kući, i to kao čuvar, zato što se slučilo da su svi 
stariji ukućani izbivali iz kuće zbog nekih iznimnih i izvanrednih okolnosti. U 
kući udove Krasotkine, s druge strane hodnika, bio je još jedan mali dvosobni 
stan u kojem je stanovala liječnikova žena sa dvoje male djece. Ta je žena bila 
vršnjakinja Ane Fjodorovne i njena dobra prijateljica. Liječnik je još prije 

godinu dana nekud odmaglio, najprije u Orenburg a zatim u Taškent, i već oko 
pola godine nije od njega bilo ni traga ni glasa, pa da nije bilo tog prijateljstva s 
gospođom Krasotkinom koje je donekle ublažavalo tugu ostavljene žene, bila bi 
jamačno svisnula od jada i suza. I eto, moralo se još i to desiti da udarci sudbine 
prevrše svaku mjeru i da te iste noći, od subote na nedjelju, Katerina, jedina 
služavka liječnikove žene, odjednom sasvim neočekivano za svoju gospodaricu, 
obznani da će zacijelo do jutra roditi. Za sve je bilo gotovo pravo čudo kako se 
dogodilo da o tome nitko do tada ništa nije znao. Preneražena liječnikova žena 
odlučila je odvesti Katerinu, dok još ima vremena, u prihvatilište uređeno za 
takve slučajeve kod jedne babice u našem gradu. Kako joj je do te služavke bilo 
mnogo stalo, odmah je izvršila svoj naum, odvela je tamo i, štoviše, ostala uz 
nju. Sutradan je ujutro radi nečega trudnici zatrebala sva prijateljska potpora i 
skrb i same gospođe Krasotkine, koja je u ovoj prigodi mogla kod nekoga nešto 
ishoditi i osigurati nekakvu pomoć. Tako su obje dame bile odsutne, a služavka 
je gospođe Krasotkine, seljanka Agafja, otišla na tržnicu pa je Kolja postao 
privremeni čuvar i stražar »klinaca«, to jest dječaka i djevojčice liječnikove 
žene, koji su ostali u stanu sami samcati. Kolja se nije bojao čuvati kuću, a osim 
toga je s njim bio i Perezvon, kojem je zapovjedio da leži potrbuške pod klupom 
u predsoblju i da »miruje«, i koji je upravo zbog toga svaki put kad bi Kolja, 
koji je hodao po sobama, došao u predsoblje, digao glavu i, umiljavajući se, dva 
puta odlučno mlatnuo repom po podu, ali, na žalost, nikako da ga gospodar 
zovne zviždukom. Kolja bi samo prijeteći pogledao nesretnog psa pa bi ovaj 
opet poslušno zamro i ukočio se. Ipak, Kolju su jedino zabrinjavali »klinci«. 
Dakako da je Katerinu samo duboko prezirao zbog onoga što joj se neočekivano 
dogodilo, ali je sirote klince neobično volio i već im donio nekakvu dječju 
knjižicu. Starija, osmogodišnja Nastja znala je čitati, a mlađi, sedmogodišnji 
dječak Kostja vrlo je rado slušao kad bi mu ona čitala. Dakako da ih je 
Krasotkin mogao i bolje zabaviti, naime postaviti ih jedno do drugoga i igrati se 
s njima vojnika ili pak skrivača po cijeloj kući. Tako se već više puta igrao s 
njima i nije se sramio toga, pa se čak i u njegovu razredu pročulo da se 
Krasotkin kod kuće sa svojim malim stanarima igra konjića, poskakuje i savija 
glavu kao pobočni konj u trojci, ali je Krasotkin ponosito odbio tu optužbu 
ustvrdivši da bi s vršnjacima, trinaestogodišnjacima, doista bila sramota igrati 
se »u naše doba« konjića, ali da on to čini radi »klinaca«, zato što ih voli, a o 
svojim osjećajima ne mora nikome polagati računa. Zato su ga i obožavala oba 
»klinca«. Ali ovaj put mu nije bilo do igre. Pred njim je bio jedan vrlo važan 
osobni posao, na prvi pogled čak i nekako tajanstven. Međutim, vrijeme je 
prolazilo, a Agafja, kojoj bi mogao povjeriti djecu, nikako se još nije vraćala s 

tržnice. Već je nekoliko puta prelazio preko hodnika, otvarao vrata stana 
liječnikove žene i zabrinuto gledao s vrata »klince«, koji su, po njegovu nalogu, 
sjedili za knjigom, i svaki put kad bi on otvorio vrata široko mu se bez riječi 
osmjehivali očekujući da će on ući u sobu i učiniti nešto zgodno i zabavno. Ali 
Kolja je bio duševno uznemiren pa nije ulazio. Napokon je odbilo jedanaest sati 
i on se čvrsto i odlučno zarekne da će, ako se ona »prokleta« Agafja ne vrati za 
deset minuta, otići od kuće ne čekajući je, samo što će mu prije toga, naravno, 
»klinci« morati obećati da se bez njega neće bojati niti izvoditi ludorije i da 
neće plakati od straha. Zaokupljen tim mislima, obukao je svoj vatirani zimski 
kaputić s krznenim ovratnikom od tuljanove kože, prebacio preko ramena torbu 
i, ne obazirući se na majčine višekratne molbe da »po ovakvoj studeni« ne izlazi 
iz kuće bez kaljača, tek ih prezirno pogleda kad je prolazio kroz predsoblje, te je 
izašao samo u čizmama. Kad ga je Perezvon ugledao odjevena, počeo je snažno 
mlatiti repom po podu nervozno sav drhteći, čak je i žalosno zaskvičao, ali je 
Kolja po toj strastvenoj plahovitosti svoga psa zaključio da to škodi disciplini, 
pa ga je još najmanje jednu minutu ostavio ležati pod klupom i zazviždao mu 
tek kad je otvorio vrata što vode u hodnik. Pas je skočio na noge kao lud i počeo 
skakati pred njim od radosti. Prešavši preko hodnika, Kolja otvori vrata da 
pogleda »klince«. Oboje su sjedili kao i prije za stolićem, ali više nisu čitali 
nego se vatreno oko nečega prepirali. Ta su se djeca često prepirala oko 
kojekakvih izazovnih životnih pitanja, pri čemu je Nastja, kao starija, svagda 
odnosila pobjedu. Kad se nije slagao s njom, Kostja je gotovo svaki put odlazio 
Kolji apelirati, i kako bi on presudio, tako bi ostalo kao konačna presuda za obje 
strane. Ovaj put je prepirka »klinaca« donekle zainteresirala Krasotkina pa je 
zastao na vratima da ih posluša. Djeca su vidjela da ih on sluša pa su se još 
žešće nastavila prepirati. 

- Nikad, nikad ja neću povjerovati - vatreno je govorila Nastja - da babice 
nalaze malu djecu u vrtu, među gredicama kupusa. Sad je već zima i nema 
nikakvih gredica i babica nije mogla Katerini donijeti curicu. 


- Fi-ju! - fućne Kolja za se. 


- A možda je ovako, da odnekud donose bebe, ali samo onima koje su 
udate? 


Kostja je netremice gledao Nastju i slušao je duboko zamišljen. 


- Nastja, kako si ti glupa! - reče joj on napokon odlučno i hladnokrvno. - 
Kako onda Katerina može dobiti bebu kad nije udata? 


Nastja se strašno ražesti. 

- Ti ništa ne razumiješ - upadne mu srdito u riječ. - Možda je ona imala 
muža, al joj sjedi u zatvoru, pa je ipak rodila. 

- Pa zar joj muž zbilja sjedi u zatvoru? - dostojanstveno je priupita 
temeljiti Kostja. 

- Ili je možda ovako - naglo ga prekine Nastja posvema napuštajući i 
smećući s uma onu svoju prvu pretpostavku - da ona nema muža, imaš pravo, ali 
bi se htjela udati, pa je počela misliti kako će se udati, i tako je mislila, mislila i 
mislila sve dotle dok nije dobila, umjesto muža, bebu. 


- Pa možda je i tako - složi se s njom posve razoružani Kostja - ali nisi mi 
to prije rekla, pa kako sam onda mogao znati? 


- Ej, dječurlijo - reče Kolja i zakorači u sobu - vidim ja da ste vi opasni! 
- Jeli i Perezvon s vama? - iskesi se Kostja i počne zvati Perezvona 
pucketajući prstima. 


- Klinci, ja sam vam u gabuli - dostojanstveno počne Krasotkin - i morate 
mi pomoći: Agafja je, naravno, slomila nogu kad je sve dosad nema, to vam je 
sigurno kao amen, a ja moram van. Hoćete li me pustiti ili nećete? 


Djeca se zabrinuto zgledaju a na nasmiješenim licima pojavi se uznemiren 
izraz. Uostalom, nije im još bilo sasvim jasno što se od njih traži. 


- Nećete izvoditi nikakve ludorije dok mene nema? Nećete se penjati na 
ormar niti slomiti noge? Nećete zaplakati od straha zato što ste sami? 


Na dječjim licima pojavi se izraz strašne tuge. 

- Ja bih vam zato mogao pokazati jednu stvarčicu, brončani topić iz kojeg 
se može pucati pravim barutom. 

Djeci se lica učas razvedre. 

- Pokažite nam topić! - reče Kostja sav ozaren. 


Krasotkin turi ruku u svoju torbu, izvuče iz nje brončani topić i stavi ga na 
stol. 


- Pa da vam pokažem! Vidite da je na kotačićima - provoza igračku po 
stolu - a može i pucati. Nabije se sačmom i puca. 


- I može ubiti? 
- Sve može pobiti, samo treba dobro naciljati. 


I Krasotkin im protumači kamo treba staviti barut, kamo se sipa sačma, 
pokaže im rupicu za upaljač i reče im da se top trza kad opali. Djeca su ga 
slušala strašno radoznalo. Najviše im je maštu raspalilo to što se top trza kad 

opali. 
- A imate li baruta? - upita ga Nastja. 
- Imam. 
- Pokažite nam i barut - otegne ona smiješeći se umolno. 


Krasotkin opet posegne u torbu i izvadi iz nje bočicu u kojoj je doista bilo 
malko pravog baruta, a u papirnatom zamotuljku bilo je i nekoliko zrna sačme. 
Štoviše, otvori bočicu i istrese malo baruta na dlan. 


- Eto, samo da nema gdjegod vatre, jer bi onda moglo eksplodirati i sve 
nas pobiti - upozori ih Krasotkin da bude efektnije. 


Djeca su razgledala barut obuzeta pobožnim strahopoštovanjem, što im je 
još više povećalo užitak. Ali Kostji se više svidjela sačma. 

- A sačma ne gori? - priupita on Kolju. 

- Ne gori. 

- Poklonite mi onda malo sačme! - iznenada će malac umolnim glasom. 


- Dobro, poklonit ću ti malo sačme, evo ti, uzmi, samo ne pokazuj mami 
dok se ja ne vratim, jer će ona još pomisliti da je to barut, pa će umrijeti od 
straha, a vas će išibati. 


- Mama nas nikad ne šiba - umah pripomene Nastja. 


- Znam, rekao sam to samo da bolje zvuči. I nemojte mamu nikad varati, 
samo ovaj put... dok se ja ne vratim. Dakle, klinci, mogu li sad otići ili ne? 
Nećete zaplakati od straha kad odem? 


- Ho-će-mo - otegne Kostja spremajući se već zaplakati. 

- Plakat ćemo, svakako ćemo plakati! - prihvati brže-bolje plašljivo i 
Nastja. 

- O, djeco, djeco, baš ste u opasnim godinama! Što možemo, ptići, morat 
ću ostati ovdje s vama tko zna dokad. A vrijeme, vrijeme ide, uh! 

- Dajte recite Perezvonu nek se pretvara da je mrtav - zamoli ga Kostja. 

- Pa nema druge, morat ćemo se poslužiti i Perezvonom. Ici,+! Perezvon. 


I Kolja počne zapovijedati psu, a pas izvoditi sve što zna. Bijaše to kudrav 
pas, velik kao običan pas čuvar, nekakve sivoljubičaste dlake. Na desno je oko 
bio ćorav, a lijevo mu uho bilo rasječeno, tko zna od čega. Skvičao je i skakao, 
šenio, hodao na stražnjim nogama, lijegao na leđa, dizao sve četiri u zrak i ležao 
nepomično, kao da je mrtav. Za vrijeme ove posljednje točke otvore se vrata i 
na njima se pojavi Agafja, debela služavka gospođe Krasotkine, kozičava 

seljanka od svojih četrdeset godina, koja se vratila s tržnice s torbom punom 
nakupovanih namirnica. Zastala je i zagledala se u psa držeći u lijevoj ruci 
torbu. Iako je jedva čekao da se Agafja vrati, Kolja nije prekinuo predstavu i, 
tek pošto je pustio Perezvona ležati neko vrijeme kao da je mrtav, zazviždi mu 
napokon, pa pas skoči na noge i počne skakati od radosti što je izvršio svoju 
dužnost. 


- Gle ti džukca! - poučno će Agafja. 

- Ašto si ti, ženska glavo, okasnila? - prijeteći je priupita Krasotkin. 

- Ženska glavo? Gle ti balonje! 

- Balonje? 

- Pa i jesi balonja. Šta tebe briga što sam ja okasnila. Sigurno je tako 
moralo bit kad sam okasnila - promrmlja Agafja i prihvati se posla oko peći, ali 
nipošto nezadovoljnim i srditim glasom, nego, naprotiv, vrlo zadovoljnim, kao 
da joj je drago što se može podsmjehnuti veselom gospodičiću. 

- Slušaj ti, lakoumna babetino - počne Krasotkin ustajući s divana - možeš 


li mi se zakleti svime što ti je sveto na ovome svijetu, i povrh toga još nečim, da 
ćeš dobro pripaziti na ove klince dok mene nema? Ja odlazim. 


- A što bi ti se klela? - nasmije se Agafja. - Ionako ću pripazit. 
- Neću, dok se ne zakuneš vječnim spasenjem svoje duše, prije neću otići! 
- Ati ne idi. Baš me briga, vani je ladno, rade sjedi kod kuće. 


- Klinci! - obrati se Kolja djeci. - Ova će žena ostati s vama dok se ja ne 
vratim, ili dok se ne vrati vaša mama, jer je i njoj već odavno vrijeme da se 
vrati. Osim toga, dat će vam užinu. Hoćeš li im dati štogod, Agafja? 

- To već može. 


- Do viđenja, ptići, sad odlazim mirne duše. A ti, ženturačo - dobaci 
potiho i dostojanstveno u prolazu Agafji - nadam se da im nećeš napuniti uši 
onim vašim uobičajenim ženskim glupostima o Katerini, da ćeš poštedjeti dječji 
uzrast. Ici, Perezvon! 

- Ma idi već jednoć s milim Bogom - obrecne se na njega već srdita 
Agafja. - Smiješno derište! Trebalo bi i njeg išibat zbog takvih riječi, ništa 
drugo. 

II 


ŠKOLARAC 


Ali Kolja je više nije slušao. Napokon je mogao otići. Kad je izašao na 
ulicu, osvrnuo se oko sebe, slegao ramenima i rekao: - Hladno je! - Zaputi se 
najprije ravno ulicom, a onda skrene nadesno, u uličicu što je vodila do tržnice. 
Pošto je stigao do posljednje kuće pred tržnicom, zastane pred vratnicama, 
izvadi iz džepa zviždaljku i zazviždi iz sve snage, kao da daje dogovoreni znak. 
Nije čekao više od jedne minute kad na vratašca ispadne pred njega rumen 
dječak od svojih jedanaest godina, također u toplom, čistom i, štoviše, 
gizdelinskom zimskom kaputiću. Bijaše to Smurov koji je išao u pripremni 
razred (Kolja Krasotkin bio je već dva razreda ispred njega), sin imućna 
činovnika, kojem, čini se, roditelji nisu dopuštali da se druži s Krasotkinom kao 
poznatim drskim obješenjakom, pa se sad Smurov očito iskrao iz kuće. Taj je 
Smurov, ako čitatelj još pamti, bio jedan iz one skupine dječaka koji su prije 
dva mjeseca gađali kamenjem preko kanala Iljušu i koji je tada pričao Aljoši 
Karamazovu 0 Iljuši. 

- Čekam vas, Krasotkine, već sat vremena - odlučno progovori Smurov 
pošto su se obojica zaputili prema tržnici. 


- Zakasnio sam - odgovori Krasotkin. - Bilo je razloga. A neće li tebe kod 
kuće istući što ideš sa mnom? 

- Ma koješta, zar mene tuku? Je li i Perezvon s vama? 

- Jest,ionje tu. 

- Ion će s vama? 

- Ion će sa mnom. 

- E, daje bar tu Žućko! 

- Nema Zućka. Žućko ne postoji. Žućko je nestao bez traga. 


- Ah, zar ne bismo to ipak mogli nekako srediti? - zastane odjednom 
Smurov. - Pa Iljuša kaže da je i Žućko bio kudrav i isto tako sivkaste, pepeljaste 
boje kao i Perezvon, zar ne bismo mogli reći da je to onaj isti Žućko, možda bi 
Iljuša i povjerovao? 

- Učeniče, bježi od laži, to je prvo; čak i kad je riječ o dobrom djelu, to je 
drugo. A što je najvažnije, nadam se da nisi tamo ništa brbljao o tome da ću i ja 
doći. 

- Bože sačuvaj, pa znam ja kakva je situacija. Ali nećeš ga utješiti 
Perezvonom - uzdahne Smurov. - Znaš šta, taj nam je njegov otac, kapetan, 
Ispirača, rekao da će mu danas donijeti štene, pravog buldoga, sa crnom 
njuškicom; misli da će njime utješiti Iljušu, ali teško da hoće, je li? 

- A kako je Iljuša? 

- Ah, loše, loše! Mislim da ima sušicu. Potpuno je pri sebi, ali teško, teško 
diše, strahota jedna kako teško diše. Neki dan je zamolio da ga provodaju, obuli 
mu i čizme, ali čim je krenuo, srušio se. Pa veli: »Ah, rekao sam ja tebi, tata, da 
mi ne valjaju ove stare čizme, i prije sam u njima teško hodao.« Mislio je da su 
mu čizme krive što se srušio, a to je jednostavno bilo od slabosti. Neće poživjeti 
dulje od tjedan dana. Dolazi mu Gercenštube. Sad oni opet dobro stoje, imaju 
para. 

- Ništarije! 

- Tko su ti ništarije? 

- Doktori, i sav taj medicinski ološ, općenito govoreći, a isto tako, 
naravno, i pojedinačno. Ja ne priznajem medicinu. Beskorisna institucija. 
Uostalom, sve ću ja to još ispitati. A kakve su to tamo kod vas sentimentalnosti? 
Tamo se kod njega, izgleda, cijeli razred okuplja? 

- Ma nije cijeli razred, nego onako, desetak nas dolazimo tamo redovito, 
svaki dan. Nije to ništa. 


- U svemu me tome najviše iznenađuje uloga Alekseja Karamazova: bratu 
će njegovu sutra ili prekosutra suditi zbog onakvog zločina, a on još ima 
vremena za sentimentalnosti s dječacima! 


- Ma nema ti tu ni traga od sentimentalnosti. Pa eto, i ti sad ideš da se 
pomiriš s Iljušom. 

- Da se pomirim? Smiješan izraz. Uostalom, ja nikom neću dopustiti da 
analizira moje postupke. 

- A da znaš kako će ti se Iljuša obradovati! On nema pojma da ćeš ti doći. 
Ma zašto, zašto nisi tako dugo htio otići do njega? - odjednom gorljivo uzvikne 
Smurov. 

- Dragi moj dečko, to je moja briga, a ne tvoja. Ja idem sad k njemu sam, 
od svoje volje, a vas je sve tamo odvukao onaj Aleksej Karamazov, u tome je 
razlika. I šta ti znaš, možda ja uopće ne idem da se pomirim s njim? Glup izraz. 

- Ma nije to zbog Karamazova, nije uopće on posrijedi. Jednostavno su 
naši počeli sami od sebe tamo odlaziti, naravno najprije s Karamazovom. I 

ničeg drugog nije tu bilo, nikakvih gluposti. Otišao je najprije jedan, pa onda 
drugi. Njegov nam se otac silno obradovao. On će, znaš, jednostavno poludjeti 
ako Iljuša umre. A vidi da će umrijeti. Da znaš kako mu je drago što smo se svi 
mi pomirili s Iljušom. Iljuša je pitao za tebe, ali ništa drugo nije rekao. Pita pa 
šuti. A otac će mu poludjeti, ili će se objesiti. Pa i prije još kao da nije bio pravi. 
Znaš, on ti je pošten čovjek, a onda je zglajzao. Svemu je tome onaj ocoubojica 
kriv što ga je onda istukao. 


- Ipak je meni taj Karamazov zagonetan. Mogao sam se ja s njim već 
odavno upoznati, ali sam ja u nekim slučajevima previše ponosan. Osim toga, 
stekao sam o njemu određeno mišljenje koje još moram provjeriti i razjasniti. 


Kolja dostojanstveno ušuti, a ušuti i Smurov. Dakako da je Smurov 
osjećao strahopoštovanje prema Kolji Krasotkinu i da nije smio ni pomisliti da 
se mjeri s njim. Sad je bio silno radoznao jer mu je Kolja rekao da ide k Iljuši 
»sam od sebe«, posrijedi je zacijelo bila neka zagonetka oko toga zašto je Kolja 
odjednom odlučio upravo danas posjetiti Iljušu. Prolazili su kroz tržnicu na 
kojoj je bilo mnogo zaprežnih kola i mnogo peradi izložene na prodaju. Gradske 
su piljarice prodavale pod svojim šatricama perece, konac i drugo. Takvo 
trgovanje nedjeljom kod nas se naivno naziva sajmom, a takvih sajmova u 
godini ima vrlo mnogo. Perezvon je trčkarao vrlo dobro raspoložen, skrećući 
sad nalijevo, sad nadesno da nešto ponjuši. Kad bi se sreo s drugim psima, 
neobično bi se rado onjušio s njima po svim psećim pravilima. 

- Ja ti, Smurove, volim promatrati realni život - odjednom će Kolja. - Jesi 
li primijetio kako se psi susreću i njuše? To ti je kod njih neki opći prirodni 
zakon. 

- Jest, nekakav smiješan zakon. 

- Ne, nije smiješan, tu nemaš pravo. U prirodi nema ničeg smiješnog, ma 
kako to izgledalo čovjeku s njegovim predrasudama. Kad bi psi mogli suditi i 
kritizirati, vjerojatno bi našli isto toliko, ako ne i više, smiješnih stvari u 
društvenim odnosima među ljudima, svojim gospodarima - ako ne i kudikamo 
više; ovo ti ponavljam zato što čvrsto vjerujem da kod nas ljudi ima kudikamo 
više gluposti. To ti je Rakitinova misao, izvrsna misao. Ja sam ti, Smurove, 
socijalist. 


- Ašto je to socijalist? - upita ga Smurov. 
- To ti je kad su svi jednaki, svi imaju zajedničku imovinu, nema brakova, 


a vjeru i zakone bira svak po svojoj volji, pa i sve ostalo. Ti još nisi dorastao 
tome, za tebe je to još prerano. Ipak je hladno. 

- Jest, dvanaest stupnjeva. Maloprije je otac pogledao na termometar. 


- A jesi li, Smurove, primijetio kako se usred zime, na petnaest ili čak 
osamnaest stupnjeva, ne čini da je tako hladno kao, recimo, sada na početku 
zime, kad iznenada stegne studen, kao sad kad je dvanaest stupnjeva, i kad još 
nema mnogo snijega. To znači da se ljudi još nisu navikli. Kod ljudi ti je sve 
stvar navike, u svemu, čak i u državnim i političkim odnosima. Navika ti je 
glavni pokretač. A gle kako je onaj seljak tamo smiješan. 


I pokaže na stasita seljaka u kožuhu, dobroćudna lica, koji je stajao uz 
svoja kola i zbog studeni pljeskao rukama u rukavicama. Po dugačkoj, 
svijetlosmeđoj bradi uhvatilo mu se inje. 


- Seljaku se smrzla brada! - vikne Kolja izazovno i na sav glas prolazeći 
mimo njega. 

- Mnogima se smrzla - odvrati seljak mirno i poučno. 

- Nemoj ga izazivati! - pripomene Smurov. 

- Ne boj se, neće se ovaj naljutiti, dobar je on. Zbogom, Matveje! 

- Zbogom. 

- Ajesi li ti zbilja Matvej? 

- Jesam. A zar ti nisi to znao? 

- Nisam; rekao sam to onako, nasumce. 

- Gleti njega! Ideš valjda u školu? 

- Idem. 

- Pa šta, je 1 te šibaju? 

- Pa ne baš jako, onako. 

- Boli te? 

- Hja, mora boljeti! 

- Eh, što ti je život! - uzdahne seljak iz dna duše. 

- Zbogom, Matveje! 

- Zbogom. Zbiljam si ti drag dečko. 

Dječaci produže dalje. 

- Eto vidiš, to ti je dobar seljak - opet će Kolja Smurovu. - Ja ti volim 
porazgovarati s narodom i uvijek mi je drago kad mu mogu odati priznanje. 

- A zašto si mu slagao da nas tuku u školi? - upita ga Smurov. 

- Pa morao sam ga valjda nečim obradovati? 

- Čime to? 

- Znaš, Smurove, ja ne volim kad me tko propitkuje ako ne shvati otprve. 
Ponešto se i ne može objasniti. Seljak misli da školarce šibaju i da ih treba 
šibati: kakav ti je to školarac ako ga ne šibaju? I kad bih ja sad njemu rekao da 
nas u školi ne tuku, on bi se još i rastužio. Uostalom, ti to ne razumiješ. S 
narodom treba znati razgovarati. 


- Samo nemoj, molim te, nikog izazivati, da se opet ne izlegne kakva 
neprilika kao onda s onom guskom. 

- Zar se možda bojiš? 

- Nemoj mi se smijati, Kolja, ali stvarno se bojim. Otac bi mi se strašno 
naljutio. Strogo su mi zabranili da se družim s tobom. 

- Ne boj se, ovaj se put neće ništa dogoditi. Dobar dan, Nataša! - dovikne 
on jednoj piljarici pod šatricom. 

- Kakva sam ti ja Nataša, ja sam Marja - odgovori kreštavim glasom 
piljarica, još prilično mlada žena. 

- Baš je lijepo što se zoveš Marja, zbogom! 

- Ehti, vražićak jedan, nemaš ga šta vidit a zabada nos de ne treba! 

- Nemam vremena, nemam kad s tobom razgovarati, ispričat ćeš mi to 
druge nedjelje - mahne joj rukom Kolja, baš kao da je ona njega zaokupila, a ne 
on nju. 

- Ma šta ja imam tebi ispričat druge nedjelje? Ti si se o mene očešo, a ne 
ja o tebe, bezobraznik jedan! - razviče se Marja. - Treba tebe išibat, da znaš, ti si 
poznata mutivoda, da znaš! 

Među drugim piljaricama koje su uz Marju prodavale robu na svojim 
tezgama-razlegne se smijeh kad odjednom ispod arkada gradskih dućana izjuri 
neki goropadan čovjek nalik na trgovačkog pomoćnika, i to ne naš domaći nego 
došljak, u dugačkom plavom kaftanu i kapi sa štitnikom, još mlad, tamnosmeđe 
kovrčave kose i duga, blijeda kozičava lica. Bio je nekako glupo uzrujan i 
odmah uzeo prijetiti Kolji šakom. 

- Znam ja tebe - vikao je srdito - znam ja tebe! 

Kolja se zagleda u njega. Nekako se nije mogao sjetiti da je s tim 
čovjekom ikad imao nekakav sukob. Ali on je, hvala Bogu, imao mnogo sukoba 
na ulicama, pa nije mogao sve ni popamtiti. 

- Znaš me? - ironično ga priupita. 

- Znam ja tebe! Znam ja tebe! - ponavljao je građanin kao kakva budala. 

- Dobro je da znaš. Ali nemam ti ja sad vremena, zbogom! 


- Šta opet tu izvodiš? - dovikne mu građanin. - Opet tu nešto izvodiš? 
Znam ja tebe! Opet tu nešto izvodiš? 


- To se, brate, tebe ne tiče što ja tu izvodim - reče Kolja koji je zastao 
promatrajući ga i dalje. 

- Kako ne tiče? 

- Tako, ne tiče. 

- A da kog se tiče? Kog? De reci kog? 

- To je sad, brate, stvar Trifona Nikitiča, a ne tebe. 


- Kakvog to Trifona Nikitiča? - zabulji se momak u Kolju, glupo začuđen, 
iako još uvijek razgoropađen. Kolja ga dostojanstveno odmjeri pogledom. 


- A jesi li bio u Uznesenju? - upita ga strogo i odlučno. 

- Kakvom Uznesenju? Zašto? Ne, nisam bio - smete se malo momak. 
- A poznaješ li Sabanjejeva? - još odlučnije i strože proslijedi Kolja. 
- Kakvog opet Sabanjejeva? Ne, ne poznam. 


- E, onda idi k vragu! - odbrusi mu odjednom Kolja, naglo se okrene 
nadesno i brzo pođe svojim putem, kao da mu je ispod časti razgovarati s 
takvim klipanom koji čak m Sabanjejeva ne poznaje. 

- Stani ti, hej! Kakvog to Sabanjejeva? - trgne se momak i opet ozbiljno 
uzruja. - Sta je to reko? - okrene se odjednom piljaricama i glupo ih pogleda. 

Ženskinje se nasmiju. 

- Čudan neki dečko - reče jedna od njih. 

- Ma kakvog, kakvog to Sabanjejeva? - pomamno je i dalje ponavljao 
momak mašući desnicom. 

- Ma to će bit onaj Sabanjajev što je služio kod Kuzmičevih, niko drugi, 
bome - odjednom se dosjeti jedna žena. 

Momak se tupo zabulji u nju. 

- Kod Kuz-mi-čevih? - umiješa se druga žena. - Ma nije ono Trifon. Ono 
je Kuzma, a ne Trifon, a dečko je spominjo Trifona Nikitiča, neće bit da je taj. 

- E, vidiš, taj ti nije ni Trifon ni Sabanjejev, nego Čižov - oglasi se treća 
žena koja je sve do tada šutjela i ozbiljno sve slušala. - Zove se inače Aleksej 
Ivanovič. Cižov, Aleksej Ivanovič. 

- Tako je, taj se zvao Čižov - uvjerljivo potkrijepi četvrta piljarica. 

Osupnuti momak gledao je čas jednu, čas drugu. 

- Al zašto me to pito, zašto me pito, dobri ljudi? - uzvikivao je već gotovo 
sasvim zdvojan. - »Poznaš li Sabanjejeva?« A vrag bi ga znao ko mu je taj 
Sabanjejev. 

- Pa lijepo ti kažu, nedotupavna glavo, da nije Sabanjejev nego Čižov, 
Aleksej Ivanovič Cižov, niko drugi nego on! - odlučno mu dovikne opet jedna 
piljarica. 

- Koji Čižov? Ma koji Čižov? Ajde reci kad znaš! 

- Pa onaj dugonja, onaj balavi, što je ljetos ovdi vašario. 

- A kog će mi vraga taj tvoj Čižov, dobri ljudi, a? 

- A otkud da ja znam kog će ti vraga Čižov? 

- A ko bi ga znao što će ti on - prihvati druga piljarica - sam moraš znat 
šta će ti kad već ovdi galamiš. Pa on je tebi govorio, a ne nama, glupane jedan! 
Pa zar ga zbilja ne znaš? 


- Koga? 

- Čižova. 

- Ma vrag ga odnio, i tog Čižova, skupa s tobom! Izlemat ću ga, da znate! 
To se on sa mnom sprda! 

- Čižova ćeš izlemat? Il će on tebe? Zvekan si ti, ništa drugo! 

- Ma ne Čižova, ne Čižova, opaka, pogana ženo, nego onog ću balavca 
izlemat, eto koga! Dajte ga vamo, dajte ga vamo, to se on sprda sa mnom! 

Žene su se grohotom smijale. A Kolja je već daleko odmakao s 
pobjedonosnim izrazom na licu. Smurov je hodao uza nj obzirući se na skupinu 
što je u daljini galamila. I on se dobro zabavljao iako se još pribojavao da ne 
zapadne s Koljom u kakvu nepriliku. 

- A za kojeg si ga ti to Sabanjejeva pitao? - priupita Kolju naslućujući 
odgovor. 

- Ma šta ja znam za kojeg? Sad će tamo do večeri svi skupa galamiti. Ja ti 
volim prodrmati budale u svim društvenim slojevima. Eno ti još jednog klipana, 
onog seljaka tamo. Pazi, vele: »Nema ti glupljeg čovjeka od Francuza,« ali se i 
ruska faca ne da. Eto, zar onome ne piše na licu da je budala, eno onom tamo 
seljaku, a? 

- Ostavi ga, Kolja, idemo dalje! 

- Neću ga nipošto ostaviti, sad sam tek počeo. Hej! Dobar dan, seljo! 

Kršan seljak što je prolazio mimo njih i bio već zacijelo pripit, okrugla, 
bezazlena lica i prosijede brade, podigne glavu i pogleda momčića. 

- E pa, dobar dan, ako ne tjeraš šegu - polako odgovori seljak. 

- A ako tjeram? - nasmije se Kolja. 


- A ako tjeraš, onda tjeraj, Bog bio s tobom. Može i tako. Uvijek se može 
čovjek malo i našalit. 


- Oprosti, brate, našalio sam se. 

- Neka ti Bog oprosti! 

- Aopraštaš li mi iti? 

- Opraštam, drage volje. A sad idi svojim putem. 
- Gle, gle, pa ti si, izgleda, pametan seljak. 


- Pametniji od tebe - neočekivano i isto onako dostojanstveno odvrati 
seljak. 


- Neće biti - smete se malko Kolja. 
- Istinu ti velim. 

- A možda i jest tako? 

- Jest, jest, brajko moj! 

- Zbogom, seljo! 

- Zbogom. 


- Vidiš, ima ti raznih seljaka - pripomene Kolja nakom kraće šutnje. - 
Kako sam mogao znati da ću natrapati na pametna čovjeka? Ja sam ti uvijek 
spreman narodu priznati pamet kad na nju naiđem. 

U daljini je sat na sabornoj crkvi odbio jedanaest i pol. Dječaci požure pa 
preostali, još dobar komad puta do stana kapetana Snjegirjova prevale brzo i 
gotovo bez riječi. Na desetak koraka od kuće, Kolja stane i zapovjedi Smurovu 
da ode ispred njega i pozove Karamazova van. 

- Moramo se najprije onjušiti - reče on Smurovu. 

- Ma zašto da idem po njega - usprotivi se Smurov - uđi samo, tebi će se 
zbilja svi strašno obradovati. Što ćete se upoznavati tu vani na hladnoći? 

- Znam ja zašto on meni treba ovdje vani na hladnoći - despotski se otrese 
Kolja (što je vrlo rado činio s ovim »malcima«), a Smurov otrči da izvrši 
zapovijed. 

IV 
ŽUĆKO 


S dostojanstvenim izrazom na licu, Kolja se nasloni na ogradu čekajući da 
se pojavi Aljoša. Da, odavno je on želio susresti se s njim. Naslušao se o njemu 
od dječaka, ali se sve do sada uvijek držao napadno prezirno i ravnodušno kad bi 
mu pripovijedali o njemu, čak ga je i »kritizirao« dok je slušao što mu govore. 
Ali u duši je i te kako želio upoznati se s njim: u svemu onome što je čuo o 
Aljoši bilo je nečeg .simpatičnog i privlačnog. Stoga je ovaj sadašnji trenutak 
bio važan; prvo, ne smije se osramotiti i mora zasvjedočiti samostalnost: »Inače 
će još pomisliti da mi je trinaest godina i da sam isti takav šmrkavac kao i oni. I 
što će uopće njemu ti šmrkavci? Baš ću ga pitati kad se upoznamo. Ipak je 
grozno što sam ovako nizak. Tuzikov je mlađi od mene, a viši je za pola glave. 
Doduše, imam pametnu facu; znam da nisam lijep, ali mi je faca pametna. Isto 
tako, ne smijem se previše raspričati, jer ako ga dočekam raširenih ruku, još će 
pomisliti... Fuj, bit će jezivo ako pomisli!...« 

Tako se Kolja uzrujavao nastojeći što je više mogao zauzeti posve 
samostalno držanje. Najviše ga je mučio niski rast, nije ga toliko mučila 
»odvratna« faca koliko niski rast. Kod kuće je, u kutu na zidu, još lani povukao 
olovkom crtu kojom je označio svoju visinu, i otada je svaka dva mjeseca 
uzbuđen prilazio tom mjestu da ponovo izmjeri: koliko je u međuvremenu 
porastao. Ali, jao, porastao je vrlo malo, što ga je na mahove dovodilo do očaja. 
Što se pak tiče lica, ono nipošto nije bilo »odvratno«, dapače, bilo je prilično 
ljepuškasto, bijelo, blijedo i pirgavo. Sive, sitne ali živahne oči gledale su 
smiono i često bi se užagrile od snažnih osjećaja. Jagodice mu na obrazima 
bijahu poširoke, usne male, ne osobito debele ali vrlo lijepe; nos sitan i 
nedvojbeno prćast: »Sasvim frntast, sasvim frntast!« mrmljao je za se Kolja dok 
se gledao u zrcalo, i uvijek je odlazio od zrcala ozlojeđen. »A pitanje je i imam 
li pametnu facu!« pomišljao je kadikad, sumnjajući čak i u to. Uostalom, ne bi 
valjalo misliti da je bio posve zaokupljen brigom za svoje lice i visinu. 
Naprotiv, koliko mu god bile otrovne misli pred zrcalom, brzo je zaboravljao na 
njih, čak i na dulje vrijeme, i »sav se predavao idejama i životnoj stvarnosti«, 
kao što je sam sebi opisivao svoju djelatnost. 

Aljoša se uskoro pojavi i žurno priđe Kolji. Ovaj je, dok ih je još dijelilo 
nekoliko koraka, opazio da je Aljošino lice nekako posebno radosno. »Zar mi se 
zbilja toliko raduje?« zadovoljno pomisli Kolja. Ovdje valja napomenuti da se 
Aljoša mnogo promijenio otkako smo se rastali s njim: svrgnuo je mantiju i sad 
imao na sebi lijepo sašiven redengot, meki polucilindar i bio kratko podšišan. 
Sve ga je to znatno uljepšalo pa je izgledao kao pravi ljepotan. Ljepuškasto mu 
lice bijaše uvijek vedro, ali je sad ta vedrina bila nekako mirna i bezbrižna. 
Kolja se začudi što je Aljoša izašao van onako kako je sjedio u sobi, bez 
zimskog kaputa, očito se bio požurio izaći. Odmah pruži ruku Kolji. 

- Napokon ste i vi stigli, jedva smo vas dočekali! 


- Bilo je za to nekih određenih razloga koje ćete uskoro doznati. U svakom 
slučaju, drago mi je upoznati vas. Odavno sam čekao ovu prigodu i mnogo sam 
čuo o vama - promrmlja Kolja, ponešto zadihan. 


- Pa mi bismo se ionako kad-tad upoznali, i ja sam o vama mnogo slušao, 
ali ovdje, ovamo ste zakasnili. 


- Recite mi kako ovdje stoje stvari? 
- Iljuši je vrlo loše, svakako će umrijeti. 


- Ma nemojte! Priznajte, Karamazove, da medicina ništa ne vrijedi - 
gorljivo uzvikne Kolja. 


- Iljuša vas je vrlo, vrlo često spominjao, pa čak, znate, i u snu, u bunilu. 
Očito je da ste mu nekad prije bili vrlo, vrlo dragi... do onog slučaja... s 
nožićem. A ima još jedan razlog... Recite, je li ovo vaš pas? 

- Jest. Perezvon. 

- Nije Žućko? - sažalno pogleda Aljoša Kolju u oči. - Žućko je dakle 
nestao? 

- Znam ja da biste svi vi htjeli Žućka, čuo sam već o tome, molim lijepo - 
zagonetno se osmjehne Kolja. - Čujte, Karamazove, objasnit ću vam ja sve to, 
upravo sam radi toga i došao, radi toga sam vas i pozvao van da vam objasnim 
sve skupa prije nego što uđemo unutra - živahno će on. - Eto vidite, 
Karamazove, proljetos je Iljuša pošao u pripravni razred. E pa, zna se kakav je 
taj naš pripravni razred: derani, dječurlija. Iljušu su odmah počeli zadirkivati. Ja 
sam dva razreda ispred njega i, naravno, gledam onako poizdaljeg, sa strane. 
Vidim ja da je dečko sitan, slabašan, ali se ne da, čak se i tuče s njima, ponosit 
je, oči mu plamte. A ja vam takve volim. A oni ga sve više zadirkuju. Najgore je 
što je tad nosio neko bijedno odjelce, hlače prekratke a čizme mu zijevaju. I to 
su mu čak nabijali na nos. Ponižavali ga. E, to nikako ne trpim, odmah sam se 

zauzeo za njega a onima svima zapaprio. Ja njih tučem, znate, Karamazove, a 
oni mene obožavaju! - napravi se Kolja važan. - Ja i inače volim klinčadiju. Pa i 
sad mi kod kuće vise dva malca o vratu, čak su me i danas zadržali. I tako su 
Iljušu prestali tući, i ja sam ga uzeo pod svoje. Vidim ja da je dečko ponosit, ali 
mi se na kraju ropski predao, ispunjava svaki moj, i najmanji zahtjev, sluša me 
ko boga i upinje se da me oponaša. Za vrijeme odmora između satova odmah 
trči do mene pa zajedno šetamo. Pa i nedjeljom. Kod nas se u gimnaziji rugaju 
kad se stariji učenik tako zbliži s mlađim, ali to su sve predrasude. Tako mi se 
prohtjelo i gotovo, nije li tako? Ja ga poučavam, duhovno uzdižem - pa recite i 
sami, zašto ga ne bih duhovno uzdizao ako mi se malac sviđa? Pa eto, i vi ste se, 
Karamazove, sprijateljili sa svim ovim malcima, želite dakle utjecati na mladi 
naraštaj, duhovno ih uzdizati, biti korisni? Priznajem da me kod vas najviše 
zainteresirala upravo ta vaša karakterna crta o kojoj su mi pričali. Nego, da se 
vratimo na stvar: primijetim vam ja da se kod malca razvija nekakva 
osjećajnost, sentimentalnost, a ja sam vam, znate, od malih nogu najveći 
neprijatelj svih mogućih telećih nježnosti. I još k tome protuslovlja: ponosit a 
meni ropski privržen - ropski mi je privržen ali odjednom sijevne očima i čak se 
ne slaže sa mnom, svađa se, htio bi glavom kroza zid. Ja mu ponekad izlažem 
kojekakve ideje: on ne da se ne slaže s idejama nego jednostavno vidim da se 
protiv mene osobno buni zato što ja na njegove nježnosti uzvraćam 
hladnokrvnošću. I eto, da ga iskušam, ja sam prema njemu, što je on bivao 
nježniji, bivao sve hladniji, namjerno sam tako radio, iz uvjerenja. Kanio sam 
mu izgraditi karakter, uravnotežiti ga, napraviti čovjeka od njega... pa da onda... 
vi me, naravno, razumijete otprve. Kad odjednom primijetim ja da je nekako 
smućen prvi dan, drugi dan, treći, da je nujan, ali ne više zbog nježnosti nego 
zbog nečega drugog, krupnijeg, većeg. Mislim, kakva li je to tragedija? Navalim 
ja na njega i doznam što je posrijedi: nekako se zbližio s lakajem vašeg 
pokojnog oca (koji je tada još bio živ) Smerdjakovom, a ovaj ga, ludicu, naučio 
nešto glupo, to jest nešto zvjerski, nešto podlo - naučio ga da uzme komadić 
kruha, od sredine, da zabije u kruh špenadlu i baci ga nekom psu čuvaru koji, 
onako gladan, guta sve ne žvačući, pa da vidi što će biti. I tako su vam oni to 
napravili i bacili kruh tom istom kudravom Žućku, za kojim sad svi toliko 
tuguju, takvom jednom psu čuvaru iz nekog dvorišta gdje ga uopće nisu hranili, 
a on povazdan laje na vjetar. (Volite li vi, Karamazove, to glupo lajanje? Ja to 
nikako ne trpim.) Žućko navalio, progutao i zaskvičao, uzvrtio se i dao u bijeg, 
bježi i stalno skviči, i izgubi se - tako mi je to opisao sam Iljuša. Priznaje mi i 
sam, plače, plače, grli me i sav se trese: »Bježi i skviči, bježi i skviči« - stalno 
samo to ponavlja, potresao ga taj prizor. E, vidim ja da ga peče savjest. Ozbiljno 

sam to shvatio. Uglavnom, htio sam ga i zbog onoga prije dozvati pameti, 
priznajem da sam se poslužio lukavštinom, pretvarao sam se da sam silno 
ogorčen, koliko možda i nisam bio, pa mu velim: »Ti si se podlo ponio, ti si 
podlac, ja, naravno, neću to rastrubiti, ali zasad prekidam odnose s tobom. 
Razmislit ću o svemu i javiti ću ti preko Smurova (ovog istog dečka koji je sad 
došao sa mnom i koji mi je uvijek bio privržen) hoću li ubuduće održavati 
odnose s tobom ili ću te zauvijek otpisati kao podlaca«. To ga je strašno 
potreslo. Priznajem da sam već tada osjetio da sam možda pretjerao, ali što se tu 
može, takvo je bilo moje tadašnje uvjerenje. Sutradan mu pošaljem Smurova i 
po njemu poručim da s njim više »ne razgovaram«, naime tako mi kažemo kad 
dvojica prekinu odnose među sobom. Moja je potajna namjera bila da ga držim 
u nemilosti samo nekoliko dana, a kad vidim da se pokajao, da mu opet pružim 
ruku. Takva je bila moja čvrsta namjera. Ali šta mislite: kad je on to čuo od 
Smurova, odjednom je sijevnuo očima i povikao: »Reci ti Krasotkinu u moje 
ime da ću sad svim psima odreda bacati komade kruha sa špenadlama, svima, 
svima!« - A ja si mislim: »Oho, probudio se duh slobode, treba ga ugušiti!« I 
počnem mu iskazivati posvemašnji prezir, kad god ga sretnem, okrenem glavu 
na drugu stranu ili se ironično smješkam. I tad se odjednom desilo ono s 
njegovim ocem, sjećate se - »Ispiračom«. Morate znati da je on već zbog toga 
bio unaprijed spreman da se strašno razbjesni. Kad su dečki vidjeli da sam mu ja 
okrenuo leđa, navalili su na njega i počeli ga bockati: »Ispirača, Ispirača!« I eto, 
tad su među njima počeli okršaji zbog kojih strašno žalim jer su ga jednom, čini 
mi se, gadno istukli. I tako je on jednom, kad smo izlazili iz škole, napao sve 
njih u dvorištu, a ja sam baš stajao desetak koraka dalje i gledao. Kunem vam se 
da se ne sjećam da sam se smijao, naprotiv, bilo mi ga je jako, jako žao, i malo 
je falilo da mu ne priskočim u pomoć. Ali je on iznenada ulovio moj pogled: ne 
znam što mu se tada pričinilo, ali je najednom izvadio iz džepa nožić, nasrnuo 
na mene i ubo me njime u bedro, evo ovamo, u desnu nogu. Ja se nisam ni 
pomaknuo, moram vam priznati, Karamazove, da sam katkad i hrabar, samo 
sam ga prezirno pogledao kao da mu velim: »Ne bi li me možda još jedanput 
parnuo, za sve ono moje prijateljstvo, evo, stojim ti na raspolaganju!« Ali nije 
me drugi put parnuo, nije izdržao, uplašio se, bacio nožić, zaplakao na sav glas i 
dao petama vjetra. Jasno da ga nisam tužakao i da sam svima zapovjedio da šute 
kako uprava ne bi ništa doznala, čak sam i majci rekao šta se dogodilo tek kad je 
rana zarasla, a nije ni bila neka rana, obična ogrebotina. Poslije čujem da je tog 
istog dana gađao kamenjem dečke a vas ugrizao za prst - ali shvaćate li sad u 
kakvom je bio stanju! No, šta se može, učinio sam glupost: kad se on razbolio, 
nisam otišao do njega da mu oprostim, to jest da se pomirim s njim, sad se 

kajem zbog toga. Ali tad sam već imao neke svoje posebne ciljeve. Eto, to vam 
je cijela priča... samo čini mi se da sam glupo postupio... 

- Ah, šteta što nisam prije znao za te vaše odnose - uzbuđeno uzvikne 
Aljoša - da sam znao, bio bih ja već davno došao k vama da vas zamolim da 
pođete sa mnom k njemu. Vjerujete li vi da je buncao o vama u vrućici, u 
bolesti? Ja nisam ni znao da ste mu vi tako dragi! I zar zbilja, zar zbilja niste 
uopće potražili tog Žućka? Iljušin otac i svi dečki tražili su ga po cijelom gradu. 
Vjerujete li da je Iljuša, onako bolestan i uplakan, tri puta rekao ocu preda 
mnom: »Ja sam, tata, zato bolestan što sam onda ubio Žućka, to me Bogo 
kaznio!« I ne možeš mu to izbiti iz glave! Kad bi mu samo pronašli tog Žućka i 
dokazali da nije uginuo, da je živ, mislim da bi od radosti uskrsnuo. Svi smo se 
mi u vas uzdali. 


- A recite, iz kojeg ste se to razloga nadali da ću ja pronaći Žućka, naime 
da ću ga upravo ja pronaći? - neobično ga radoznalo upita Kolja. - Zašto ste se 
baš u mene uzdali, a ne u koga drugog? 


- Pričalo se nešto da ga vi tražite i da ćete ga, kad ga nađete, dovesti. 
Smurov je tako nešto govorio. Mi ga uglavnom stalno nastojimo uvjeriti da je 
Žućko živ, da su ga negdje vidjeli. Dečki su mu odnekud pribavili i živog 
zečića, ali ga je on samo pogledao, jedva da se osmjehnuo i zamolio da ga puste 
u polje. Tako smo i učinili. Maloprije mu je otac došao i donio štene, malog 
buldoga, dobavio ga isto tako odnekud misleći da će ga njime utješiti, ali čini se 
da je još gore ispalo... 

- Recite mi još nešto, Karamazove: kakav je taj njegov otac? Ja ga inače 
poznajem, ali što je on zapravo, po vašem mišljenju: lakrdijaš, pajac? 

- Ma nije, ima vam ljudi koji sve duboko proživljavaju, ali su nekako 
ugnjeteni sudbinom. Lakrdijanje je kod njih neka vrsta zajedljive ironije na 
račun onih kojima se ne usuđuju u oči skresati istinu zbog dugotrajnog poniznog 
straha pred njima. Vjerujte mi, Krasotkine, da je takvo lakrdijanje ponekad 
zbilja tragično. Njemu se sad sve, sve na svijetu usredotočilo na Iljušu, i ako 
Iljuša umre, on će ili poludjeti od boli ili će se ubiti. Kad ga gledam, gotovo sam 
uvjeren da će tako biti. 


- Razumijem vas, Karamazove, vidim da vi dobro poznajete čovjeka - 
iskreno će Kolja. 


- A ja sam, čim sam vas ugledao sa psom, pomislio da ste nam doveli 
Žućka. 


- Strpite se, Karamazove, možda ćemo ga još i naći, a ovo je - Perezvon. 

Pustit ću ga sad u sobu, možda ću obradovati Iljušu više nego što su ga 
obradovali malim buldogom. Strpite se, Karamazove, uskoro ćete još štošta 
doznati. Ah, Bože moj, koliko sam vas zadržao ovdje vani! - odjednom 
plahovito uzvikne Kolja. - Pa vi ste na ovoj hladnoći samo u tom kaputiću, a ja 
vas još zadržavam; eto vidite kakav sam egoist! Ma svi smo mi, Karamazove, 
egoisti. 

- Ne bojte se, hladno je doduše, ali ja nisam zimogrožljiv. Ipak, idemo 
unutra! Usput da vas pitam: kako se zovete, znam da ste Kolja, a dalje? 

- Nikolaj, Nikolaj Ivanov Krasotkin, ili kako se službeno kaže: sin 
Krasotkinov - nasmije se Kolja, tko zna zašto, ali iznenada još dometne: - Ja, 
naravno, mrzim svoje ime Nikolaj. 

- Zašto? 

- Trivijalno je, banalno.. 

- Trinaest vam je godina? - priupita ga Aljoša. 

- Zapravo mi je četrnaest, za dva tjedna navršit ću četrnaestu, dakle za koji 
dan. Unaprijed ću vam priznati, Karamazove, jednu svoju slabost, ovo samo 
onako među nama, zato što smo se tek upoznali, da biste odmah shvatili kakva 
mi je narav: mrzim kad me ljudi pitaju za godine, više nego mrzim... i 
najposlije... o meni se, na primjer, proširila kleveta da sam se prošlog tjedna 
igrao razbojnika s učenicima iz pripravnog razreda. Da sam se igrao, to je istina, 
ali da sam se igrao radi sebe, radi vlastitog užitka, to je čista kleveta. Imam 
razloga vjerovati da je to i do vas doprlo, ali da znate da se ja nisam radi sebe 
igrao nego radi klinčadije, zato što se bez mene ne mogu ničeg sami dosjetiti. I 
eto, tako vam kod nas uvijek nekakve gluposti razglase. Vjerujte mi, ovo vam je 
grad tračeva. 


- Pa da ste se i igrali radi svog užitka, šta onda? 
- Pa radi sebe... Nećete se valjda vi igrati konjića? 


- A zašto na to ne gledate ovako - osmjehne se Aljoša - u kazalište, 
recimo, idu odrasli, a u kazalištu se isto tako prikazuju doživljaji raznih junaka, 
ponekad i s razbojnicima i ratom - pa zar nije to ista stvar, naravno, na svoj 
način? Kad se dečki igraju rata, ili razbojnika, u trenucima odmora - pa i to je 
umjetnost u začetku, urođena potreba za umjetnošću u mladoj duši, a ponekad 
su te igre bolje smišljene nego predstave u kazalištu, jedina je razlika u tome što 
ljudi odlaze u kazalište gledati glumce, a ovdje su glumci sama mladež. Pa to je 
sasvim prirodno. 


- Mislite? Zbilja ste uvjereni u to? - zagleda se Kolja u njega. - Znate li da 

je ta vaša misao prilično zanimljiva; kad se vratim kući, promozgat ću još malo 
o tome. Priznajem da sam se nadao da se od vas može štošta naučiti. Ja sam 
došao učiti od vas, Karamazove - završi Kolja iskreno i uvjereno. 


- A ja od vas - osmjehne se Aljoša i stisne mu ruku. 


Kolja je bio neobično zadovoljan Aljošom. Iznenadio se što razgovaraju 
potpuno ravnopravno, što Aljoša razgovara s njim kao s »velikim«. 


- Ja ću vam, Karamazove, sad izvesti jednu majstoriju, također jednu 
kazališnu predstavu - nervozno se nasmije - radi toga sam i došao. 

- Da svratimo najprije tu lijevo, do gazde, kod njega svi vaši ostavljaju 
kapute zato što je u sobi tijesno i vruće. 

- Ma ja sam došao samo na trenutak, ući ću i posjediti u kaputu. Perezvon 
će ostati ovdje u hodniku i umrijeti. »Ici, Perezvon, lezi i umri!« Vidite da je 
umro. Ja ću najprije ući da izvidim situaciju, a onda ću, kad bude trebalo, 
fućnuti i viknuti: »Ici, Perezvon!« I vidjet ćete kako će umah uletjeti kao da ga 
svi vrazi gone. Samo da Smurov ne zaboravi otvoriti vrata u pravom trenutku. Ja 
ću to već srediti, pa ćete vidjeti tu moju majstoriju... 


V 


UZ ILJUŠIN KREVET 


U sobi koja nam je već poznata i u kojoj je prebivala obitelj poznatog nam 
umirovljenog kapetana Snjegirjova, bijaše u tom času i zagušljivo i tijesno jer 
se okupilo veliko društvo. Ovaj put je nekoliko dječaka sjedilo kod Iljuše, i 
premda su svi oni, kao i Smurov, bili skloni poricati da ih je s Iljušom izmirio i 
povezao Aljoša, ipak je to bila istina. Sve se njegovo umijeće u ovom slučaju 
sastojalo u tome što ih je dovodio Iljuši jednog po jednog, bez »telećih 
nježnosti«, tobože nekako slučajno i nehotice. Iljuši je to bilo veliko olakšanje u 
njegovim mukama. Bio je duboko dirnut gotovo nježnim prijateljstvom i 
suosjećanjem svih tih dječaka, nekadašnjih svojih neprijatelja. Jedino 
Krasotkina nije bilo i to mu je ležalo na srcu kao velik teret. Ako je među 
Iljušečkinim čemernim uspomenama bilo nešto najčemernije, onda je to bila baš 

ta epizoda s Krasotkinom, nekadašnjim jedinim njegovim prijateljem i 
zaštitnikom na kojeg je poslije nasrnuo nožićem. Tako je mislio i pametni 
dječarac Smurov (koji je prvi došao pomiriti se s Iljušom). Ali sam Krasotkin, 
kad mu je Smurov izdaleka natuknuo da bi Aljoša htio doći k njemu »radi jedne 
stvari«, odmah ga je presjekao u riječi i naprečac odbio posjet rekavši Smurovu 
neka smjesta obavijesti »Karamazova« da on i sam zna što mu je činiti, da ni od 
koga ne treba savjeta, a ako bude išao k bolesniku, da sam najbolje zna kad će 
otići do njega, jer ima za to »svoje razloge«. Bijaše to još dva tjedna prije ove 
nedjelje. Eto zašto Aljoša nije otišao sam do njega, kao što je namjeravao. 
Uostalom, iako je čekao, poslao je Smurova po drugi, pa i po treći put do 
Krasotkina. Ali oba puta Krasotkin je vrlo nabusito i oštro odbio te pokušaje i 
poručio Aljoši, ako dođe sam po njega, da nikad neće posjetiti Iljušu, i neka mu 
više ne dodijavaju! Štoviše, Smurov nije sve do ovog posljednjeg dana znao da 
je Kolja odlučio otići danas do Iljuše, tek je sinoć, kad se rastajao sa Smurovom, 
Kolja odjednom oporo rekao neka ga sutra prije podne čeka kod kuće jer će s 
njim poći do Snjegirjeva, ali da nikog ne smije obavijestiti o njegovu dolasku 
jer želi doći iznenada. Smurov ga je poslušao. A nada da će Kolja povesti sa 
sobom nestalog Zućka probudila se u Smurova zbog Krasotkinovih usput 
nabačenih riječi u jednoj prigodi da su »svi oni šeprtlje kad ne mogu naći tog 
psa, samo ako je još živ«. A kad je Smurov ugrabio zgodan trenutak i bojažljivo 
natuknuo Krasotkinu svoju slutnju o psu, ovaj se odjednom strašno razljutio i 
rekao: »Što misliš, da sam ja toliko glup da ću po cijelom gradu tražiti tuđeg psa 
kad imam svog Perezvona? I kako se možeš nadati da je pas koji je progutao 
špenadlu ostao živ? Teleće nježnosti, ništa drugo! « 


Međutim, Iljuša nije već gotovo dva tjedna ustajao iz svoga kreveca u 
kutu, ispod ikona. U školu nije išao još odonda kad se sreo s Aljošom i ugrizao 
ga za prst. Uostalom, tog se dana i razbolio, iako je još oko mjesec dana hodao 
koliko-toliko po sobi i hodniku ustajući gdjekad iz kreveta. Naposljetku je posve 
onemoćao tako da se bez očeve pomoći nije uopće mogao kretati. Otac je strepio 
nad njim, prestao je čak i piti, gotovo se raspametio od straha da će mu sin 
umrijeti, i često je, osobito pošto bi ga ispod ruke provodao po sobi i ponovo 
spremio u postelju, naglo istrčao u hodnik, zabio se u mračni kut, prislonio čelo 
na zid i uzeo jecati nekakvim grčevitim plačem od kojeg se sav tresao, 
prigušujući glas da ga ne čuje Iljušečka. 

A kad bi se vratio u sobu, obično bi počeo nečim zabavljati i uveseljavati 
svoga dragog dječaka, pričati mu bajke, smiješne zgode ili oponašati kojekakve 
smiješne ljude koje je sreo u životu, imitirao je čak i životinje, kako smiješno 

zavijaju ili riču. Ipak, Iljuši nije nikako bilo po volji kad bi se otac prenavljao i 
pravio od sebe budalu. Iako je nastojao ne pokazati da mu je to neugodno, 
dječak je bolna srca uviđao da mu je otac ponižen u društvu i vječito se, htio-ne 
htio, prisjećao »Ispirače« i onog strašnog dana«. Ni Ninočki, Iljušečkinoj 
paraliziranoj, tihoj i krotkoj sestri, nije bilo po volji kad se otac prenavljao (a 
Varvara Nikolajevna već je odavno bila otišla u Peterburg nastaviti studije), ali 
se zato maloumna mamica dobro zabavljala i od sveg srca smijala kad bi joj 
suprug, recimo, nešto izigravao ili izvodio kakve smiješne pokrete. Samo ju je 
to moglo raspoložiti, sve je ostalo vrijeme neprestano gunđala i kukala da su je 
svi zaboravili, da je nitko ne poštuje, da je vrijeđaju, i tako dalje, i tome slično. 
Ali u najnovije vrijeme i ona se kanda sasvim promijenila. Često je promatrala 
u kutu Iljušu i nešto razmišljala. Postala je mnogo šutljivija, smirila se, a ako je 
plakala, plakala je tiho, da je ne čuju. Kapetan je u gorkoj nedoumici zapazio na 
njoj tu promjenu. Isprva joj posjeti dječaka nisu bili po volji, samo su je ljutili, 
ali onda su je vesela dječja graja i pričanje počeli zabavljati. Toliko je na kraju 
uživala u njima da bi se silno rastužila kad bi im prestali dolaziti. Kad bi djeca 
štogod pripovijedala ili se počela igrati, smijala se i pljeskala. Neke je od njih 
pozivala k sebi i ljubila. Osobito je zavoljela malog Smurova. Što se pak tiče 
kapetana, pojava u njegovu stanu djece koja dolaze zabavljati Iljušu ispunjala 
mu je od samog početka dušu oduševljenjem i radošću, pa čak i nadom da će 
Iljuša prestati tugovati i možda će na taj način prije ozdraviti. On nije ni jednog 
trenutka, sve do najnovijeg vremena, uza sav svoj strah za Iljušu, posumnjao da 
će mu sin ozdraviti. Smjerno je dočekivao male goste, ugađao im, posluživao ih, 
bio spreman nositi ih na leđima, čak ih je i počeo nosati, ali se Iljuši te igre nisu 
svidjele pa je odustao od toga. Kupovao im je slatkiše, medenjake, lješnjake, 
kuhao im čaj, pravio sendviče. Valja napomenuti da mu za sve to vrijeme nije 
ponestajalo novca. Onih dvjesta rubalja od Katerine Ivanovne primio je upravo 
onako kako je Aljoša bio predvidio. Poslije je Katerina Ivanovna, kad je nešto 
više doznala o njihovim imovnim prilikama i Iljušinoj bolesti, i sama došla k 
njima, upoznala se sa svom obitelji i, štoviše, uspjela očarati maloumnu 
kapetanicu. Otada je bila izdašne ruke prema njima, a sam kapetan, satrven 
užasom pri samoj pomisli da će mu sin umrijeti, zaboravio je na svoj prijašnji 
ponos i ponizno primao milostinju. Za sve to vrijeme doktor Gercenštube 
dolazio je, na molbu Katerine Ivanovne, redovito i savjesno svakog dana k 
bolesniku, samo što je bilo malo koristi od njegovih posjeta, ma koliko ga 
kljukao ljekarijama. Ali zato su baš toga dana, to jest te nedjelje prije podne, 
očekivali kod kapetana jednog novog liječnika koji je stigao iz Moskve i kojeg 
su u Moskvi smatrali velikim kapacitetom. Njega je osobno pozvala iz Moskve 

Katerina Ivanovna za masne pare - ne radi Iljušečke nego radi nečega drugoga, o 
čemu će biti još govora na drugom mjestu, ali kad je već stigao, zamolila ga je 
da obiđe i Iljušečku, o čemu su na vrijeme obavijestili kapetana. Ali da će doći 
Kolja Krasotkin, o tome kapetan nije imao pojma, iako je već poodavno želio da 
napokon dođe taj dječak za kojim toliko čezne njegov Iljušečka. Upravo u 
trenutku kad je Krasotkin otvorio vrata i ušao u sobu, svi su, kapetan i dječaci, 
bili okupljeni oko bolesnikova ležaja i promatrali netom donesenog sitnog 
buldoga koji se tek jučer bio oštenio, ali ga je kapetan bio naručio već prije 
tjedan dana da zabavi i razveseli Iljušečku, koji je neprestano tugovao za 
nestalnim i, naravno, već uginulim Žućkom. Ali Iljuša, koji je još prije tri dana 
čuo i doznao da će dobiti na dar štene, i to ne obično nego pravog malog 
buldoga (što je, naravno, bilo strašno važno), pravio se, doduše, kao dobro 
odgojeno i tankoćutno dijete, da se raduje tom daru, ali su svi, i otac i dječaci, 
jasno vidjeli da je to novo štene možda samo još više u njegovu srcu probudilo 
uspomenu na nesretnog Žućka koji je stradao od njegove ruke. Štene je ležalo i 
koprcalo se pokraj njega, a on se bolno smješkao i milovao ga svojom tankom, 
blijedom, mršavom rukom; vidjelo se čak i da mu se štene sviđa, ali... ali to nije 
bio Žućko, to ipak nije bio Žućko, a kad bi Žućko i štene bili zajedno, e, tada bi 
tek bila potpuna sreća! 

- Krasotkin! - vikne odjednom jedan dječak koji je prvi spazio Kolju kad 
je ušao. 

Nastalo je veliko uzbuđenje, dječaci su se razmaknuli i stali s obje strane 
kreveta tako da je Kolja odjednom ugledao čitavog Iljušečku. Kapetan naglo 
pohrli Kolji u susret. 

- Izvolite, izvolite... dragi goste! - promuca. - Iljušečka, došao je gospodin 
Krasotkin da te obiđe... 

Ali pošto mu je žurno pružio ruku, Krasotkin zasvjedoči i svoje 
izvanredno poznavanje svjetskih manira. Odmah zatim, ponajprije se obrati 
kapetanovoj supruzi što je sjedila u svom naslonjaču (koja je baš u tom trenutku 
bila dozlaboga nezadovoljna i gunđala zato što su joj dječaci zaklonili Iljušin 
krevetac pa nije mogla vidjeti novo štene) i neobično udvorno napravi pred 
njom reverans, a potom se okrene Ninočki pa se i njoj, kao dami, isto tako 
pokloni. Ta uljudna gesta ostavila je na bolesnu damu neobično ugodan dojam. 


- E, odmah se vidi dobro odgojen mladić - glasno izusti ona šireći ruke - a 
ne ko ovi naši drugi gosti što dolaze jedan na drugome. 


- Kako to, mamice, jedan na drugome, kako to misliš? - promuca kapetan 
doduše ljubazno, ali pomalo zabrinut za »mamicu«. 

- Pa kad tako dolaze. Sjednu u hodniku jedan drugom na leđa, pa tako uđu 
u poštenu kuću jašući jedan na drugome. Kakvi su ti to gosti? 


- A tko nam to, mamice, tako dolazi, tko? 


- Pa evo, ovaj je mali na ovom malom tako danas došao, a onaj tamo na 
onom... 


Ali Kolja je već stajao kraj Iljušina kreveca. Bolesnik je očito problijedio. 
Pripodigao se na krevetu i netremice, netremice gledao u Kolju. Ovaj nije vidio 
svoga nekadašnjeg malog prijatelja već oko dva mjeseca pa je odjednom zastao 
pred njim kao ukopan: nije mogao ni zamisliti da će ugledati tako ispijeno i 
požutjelo lice, tako užagrene od grozničave vatre i nekako silno uvećane oči, 
tako mršave ruke. Ojađeno i začuđeno gledao je kako Iljuša duboko i ubrzano 
diše i kako su mu se osušile usne. Zakorači prema njemu, pruži mu ruku i 
gotovo posve zbunjeno reče: 


- Pa kako je, starino... kako je? 


Ali glas mu se presjekao, nestalo je neusiljenosti, lice mu se zgrčilo i 
nešto zadrhtalo oko usana. Iljuša mu se bolno osmjehne, svejednako nemoćan da 
izgovori i jednu riječ. Kolja odjednom digne ruku i prođe dlanom, tko zna zašto, 
Iljuši po kosi. 

- Ni-je lo-še! - propenta tiho Iljuša, pomalo da ga umiri, a pomalo i sam 
ne znajući zašto. Caskom opet pošute. 

- Šta to imaš, novo štene? - odjednom zapita Kolja posve ravnodušnim 
glasom. 

- Da-a-a! - otegne Iljuša šaptom, sav zadihan. 

- Ima crnu njuškicu, bit će opasan, morat ćete ga vezati - dostojanstveno i 
odlučno pripomene Kolja kao da je riječ samo o štenetu i njegovoj crnoj 
njuškici. Ali najgore je bilo što se i dalje iz sve snage upinjao da svlada u sebi 
želju da se rasplače kao »malo dijete«, i nikako da je svlada. - Kad odraste, 
morat ćete ga vezati lancem, to se već vidi. 


- Bit će ogroman! - usklikne jedan dječak iz skupine. 


- Pa naravno, buldozi su ogromni, evo ovoliki ko tele - oglasi se još 
nekoliko glasova. 

- Ko tele, molim lijepo, baš ko tele - priskoči kapetan - ja sam i tražio baš 
takvog, najljućeg i najoštrijeg, i roditelji su mu ogromni i opasni, evo ovoliko su 
visoki... Sjedite samo, evo ovamo na Iljušin krevet, ili ako hoćete na klupu. 
Izvolite samo, dragi goste, dugo očekivani goste... Jeste li došli s Aleksejem 

Fjodorovičem? 
Krasotkin sjedne na rub kreveta, uz Iljušine noge. Možda se putem i bio 
pripremio kako će neusiljeno zapodjeti razgovor, ali je sada potpuno zatajio. 


- Nisam... došao sam s Perezvonom... Imam psa koji se tako zove, 
Perezvon. Slavensko ime. Vani me čeka... samo da fućnem, uletjet će u sobu. I 
ja sad imam psa - obrati se odjednom Iljuši. - Sjećaš li se, starino, Zućka? - 
ošine ga iznenada pitanjem. 

Iljušečki se lice zgrči. Patnički pogleda Kolju. Aljoša, koji je stajao pokraj 
vrata, namršti se i krišom dade glavom znak Kolji neka ne spominje Žućka, ali 
ovaj to ne primijeti, ili ne htjede primijetiti. 

- A gdje je... Žućko? - upita ga Iljuša napuklim glasom. 

- E, brate, tvoj je Žućko - fuć! Nema tvog Žućka. 

Iljuša ušuti, ali još jedanput se netremice zagleda u Kolju. Aljoša ulovi 
Koljin pogled i ponovo svom snagom zavrti glavom, ali ovaj opet svrne pogled 
na drugu stranu praveći se da ni ovaj put nije ništa primijetio. 

- Odlutao nekud i nestao. A kako i ne bi lipsao od onakva zalogaja! - 
nemilosrdno odsiječe Kolja, ali mu i samom, tko zna zašto, ponestane daha. - 
Ali zato ja imam Perezvona... Slavensko ime... Doveo sam ti ga... 


- Ne tre-ba mi! - odjednom će Iljušečka. 


- Ipak, treba, treba, svakako ga pogledaj... Zabavit će te. Radi tebe sam ga 
i doveo... kudrav je kao što je i onaj bio... Dopuštate li, milostiva, da pozovem 
ovamo svoga psa? - obrati se iznenada Kolja gospođi Snjegirjov, obuzet nekim 
posve neshvatljivim uzbuđenjem. 

- Ne treba, nije potrebno! - uzvikne Iljuša duboko ojađenim glasom. 
Prijekorno sijevne očima. 

- Ne biste li... - naglo skoči kapetan sa škrinje pokraj zida na koji je bio 
načas sjeo - ne biste li, molim lijepo... jednom drugom zgodom... - promuca, ali 
Kolja se ne dade smesti nego brže-bolje dovikne Smurovu: - Smurove, otvori 
vrata! 

Tek što je Smurov otvorio vrata, Kolja zazviždi na svoju zviždaljku. 
Perezvon munjevito uleti u sobu. 

- Skači, Perezvone, šeni! Šeni! - vikne Kolja, koji je skočio na noge, a pas 
se osovi na stražnje noge i uspravi pred samim Iljušinim krevetićem. 

Dogodi se nešto što nitko nije očekivao: Iljuša se trgne i odjednom se 
silovito sav pomakne naprijed, sagne se do Perezvona i zagleda u njega kao da 

sav premire. 
- Patoje... Žućko! - cikne iznenada glasićem napuklim od boli i sreće. 


- A nego šta si mislio? - vikne Krasotkin iz sveg grla zvonkim i sretnim 
glasom, pa se sagne nad psa, obujmi ga i podigne do Iljuše. 


- Gledaj, starino, vidiš da je ćorav na jedno oko i da mu je lijevo uho 
rasječeno, svi oni znaci za koje si mi sam rekao. Po tim sam ga znacima i 
pronašao! Onda sam ga još pronašao, vrlo brzo. Jer on ti nije bio ničiji, ničiji! - 
pojasni naglo se okrećući kapetanu, njegovoj supruzi, Aljoši pa onda opet Iljuši. 
- Bio je kod Fedotovih u stražnjem dvorištu, udomaćio se kod njih, ali ga nisu 
hranili, a on je lutalica, dolutao sa sela... I ja ga pronašao... Eto vidiš, starino, 
prema tome, on ipak nije onaj tvoj komadić kruha progutao. Da je progutao, 
jasno da bi krepao, to je bar jasno! Prema tome, kad je sad živ, znači da je uspio 
ispljunuti zalogaj. A ti nisi ni primijetio da je ispljunuo. Ispljunuo je ali se ipak 
ubo u jezik, pa je zato onda i zaskvičao. Pobjegao je skvičući, a ti si pomislio da 
ga je stvarno progutao. Sigurno je strašno skvičao jer psi imaju jako nježnu kožu 
u gubici... nježniju nego ljudi, kudikamo nježniju! - uzvikivao je Kolja kao 
pomaman, zažarena lica što se sjalo od ushita. 

Iljuša nije mogao ni riječi progovoriti. Gledao je Kolju svojim krupnim i 
nekako strašno izbuljenim očima, otvorenih usta, blijed kao krpa. Da je 
Krasotkin, koji ništa nije slutio, samo znao kako je bolno i ubitačno ovakav 
trenutak mogao utjecati na zdravlje bolesnoga dječaka, ne bi se bio nipošto 
usudio izvesti takvu šalu kakvu je izveo. Ali u toj je sobi možda jedino Aljoši to 
bilo jasno. Što se pak kapetana tiče, reklo bi se da se on prometnuo u sasvim 
malog dječarca. 

- Žućko! Ovo je dakle Žućko? - uzvikivao je radosnim glasom. - Iljušečka, 
pa ovo je Žućko, tvoj Žućko! Mamice, pa ovo je Žućko! 

Samo što nije plakao. 


- A ja se nisam dosjetio! - tužno uzvikne Smurov. - Bravo, Krasotkine, 
govorio sam ja da će on naći Žućka, i evo, našao ga je! 

- Našao ga je! - radosno se oglasi još netko. 

- Sila je Krasotkin! - zazvoni treći glas. 

- Sila, sila! - poviču svi dječaci i zaplješću. 

- Ma čekajte, čekajte! - pokuša Krasotkin sve nadvikati. - Da vam 
ispričam kako je to bilo, vic je u tome kako je to bilo, ni u čemu drugom! Ja sam 


ga onda našao, doveo kući i odmah sakrio kod kuće pod ključ, i nikom ga nisam 
pokazivao sve do zadnjeg dana. Samo sam Smurovu rekao prije dva tjedna, ali 

sam ga uvjerio da je to Perezvon i on se nije dosjetio jadu, a ja sam dotle naučio 
Žućka svakojake majstorije, pogledajte, pogledajte samo šta on sve zna! Radi 
toga sam ga i učio da ti ga dovedem, starino, dresiranog i uhranjenog, pa da ti 
velim: »Pogledaj, starino, kakav ti je sad Žućko!« Nemate li možda gdjegod 
komadić govedine da nam sad odmah izvede takvu jednu majstoriju da ćete svi 
popadati od smijeha! Ma hajte, zar nemate zbilja komadić govedine? 


Kapetan odjuri brže-bolje kroz hodnik u gazdaričinu sobu gdje se kuhalo i 
za kapetanovu obitelj. Da ne bi gubio dragocjeno vrijeme, Kolja, u silnoj žurbi, 
vikne Perezvonu: - Umri! - I pas se odjednom uzvrti, legne na leđa i ostane 
nepomično ležati sa sve četiri u zraku. Dječaci su se smijali. Iljuša je gledao 
osmjehujući se i dalje patnički, ali najviše se »mamici« svidjelo kako je 
Perezvon skončao. Nasmijala se grohotom psu, uzela puckati prstima i zvati ga: 

- Perezvone, Perezvone! 


- Neće vam on sad ustati ni za živu glavu - vikne Kolja opravdano se i 
slavodobitno ponoseći. - Mogu svi vikati koliko hoće, a kad ja viknem, odmah 
će skočiti na noge! Ici, Perezvon! 


Pas skoči na noge i počne skakati cičeći od radosti. Dojuri kapetan s 
komadićem kuhane govedine. 

- Nije vruće? - priupita ga Kolja žurno i poslovno uzimajući meso. - Ne, 
nije vruće, psi ne vole ništa vruće. A sad pogledajte svi, Iljušečka, pogledaj, ma 
daj pogledaj, starino, pogledaj, što sad ne gledaš? Doveo mu psaaon gai ne 
gleda! 

Nova se majstorija sastojala u tome da se psu, koji nepomično stoji 
ispružene njuške, položi na njušku slastan komadić govedine. Nesretni je pas 
morao stajati nepomično s govedinom na njušci koliko se gospodaru prohtjelo, 
nije se smio maknuti ni pokrenuti, makar i pola sata čekao. Ali Perezvon se ovaj 
put morao strpjeti samo časak. 

- Pille!s*l!. vikne Kolja i komadić mesa u tren oka poleti s njuške 
Perezvonu u gubicu. Dakako da je publika bila oduševljena. 

- Pa zar vi zbilja, zbilja niste samo zato sve ovo vrijeme dolazili što ste 
htjeli dresirati psa? - uzvikne Aljoša s nehotičnim prijekorom u glasu. 

- Upravo zato - odvrati Kolja sasvim prostodušno. - Htio sam ga pokazati 
u punom sjaju. 

- Perezvon! Perezvon! - zapucka odjednom Iljuša svojim mršavim prstima 
vabeći psa. 

- Ma šta je tebi! Neka ti radije sam skoči u krevet! Ici, Perezvon! - lupne 
Kolja dlanom po Iljušinu krevecu, a Perezvon doleti do Iljuše kao strijela. Iljuša 
mu plahovito obliže obraz. Iljušečka se privije uza nj, ispruži se u krevetu i 
sakrije glavu od svih njih u njegovu čupavu krznu. 


- Bože, Bože! - uzvikivao je kapetan. 

Kolja opet sjedne na krevet do Iljuše. 

- Iljuša, još ću ti nešto pokazati. Donio sam ti mali top. Sjećaš li se da sam 
ti još onda govorio o ovom topiću, a ti si mi rekao: »Eh, da mi ga je vidjeti!« I 
evo, sad sam ti ga donio. 

I Kolja brže-bolje izvadi iz torbe brončani topić. Žurio se zato što je i. sam 
bio vrlo sretan: u drugoj sličnoj prigodi pričekao bi da prođe učinak što ga je 
postigao Perezvonom, ali sad se požurio ne mareći za suzdržanost: »Kad ste već 
tako sretni, evo vam još više sreće! « Osobno je bio sav zanesen. 


- Ja sam ovu stvarčicu već odavno bio zapazio kod činovnika Morozova - 
radi tebe, starino, radi tebe. Kod njega je stajala bez veze, dobio ju je bio od 
brata, a ja sam mu u zamjenu dao knjigu iz tatina ormara Rođak Muhamedoyv, ili 
Ljekovita ludost.!!"* Sto godina stara knjiga, pikantna, izašla u Moskvi kad još 
nije bilo cenzure, a Morozov voli takve stvari. Još mi je i zahvalio... 

Kolja je držao topić u ruci da ga svi mogu vidjeti i uživati u njemu. Iljuša 
se pridigne u krevetu i, držeći i dalje desnom rukom Perezvona u zagrljaju, 
ushićeno razgleda igračku. Efekt je dosegao vrhunac kad Kolja obznani da ima 
kod sebe i baruta pa da može odmah i opaliti iz njega, »samo ako to ne bi 
uznemirilo dame«. »Mamica« ga smjesta zamoli da joj dade igračku da je bolje 
razgleda, što Kolja odmah i učini. Njoj se brončani topić na kotačićima strašno 
svidio pa ga je uzela vozati po krilu. Na Koljino pitanje smije li opaliti iz njega, 
spremno je odgovorila da smije, iako nije zapravo shvatila što je pitaju. Kolja 
pokaže svima barut i sačmu. Kao bivši vojnik, kapetan se sam prihvati posla da 
nabije top, naspe vrlo malo baruta i predloži da sačmu ostave za drugi put. 
Topić se postavili na pod, cijev uperili na stranu gdje nikog nije bilo, ugurali u 
upaljač tri zrnca baruta i upalili žigicom. Odjeknuo je veličanstveni hitac. 
Mamica se lecnula, ali se odmah zatim radosno nasmijala. Dječaci su sve to 
gledali nijemo i ushićeno, ali je najviše uživao kapetan gledajući Iljušu. Kolja 
podigne topić s poda i odmah ga pokloni Iljuši, skupa sa sačmom i barutom. 

- To sam ja za tebe učinio, za tebe! Odavno sam ti to pripremio - ponovi 
još jednom sav sretan. 


- Ah, poklonite ga meni! Ama, poklonite taj topić meni! - počne mamica 

moliti Kolju kao kakvo malo dijete. Lice joj odavalo jad i nemir od straha da 
neće dobiti taj dar. Kolja se smete. Kapetan se uznemiri i uzruja. 

- Mamice, mamice! - priskoči joj. - Topić je tvoj, tvoj, ali nek ostane kod 
Iljuše jer ga je on dobio na dar, ali je isto ko da je i tvoj, Iljušečka će ti ga uvijek 
dati da se njime poigraš, bit će i tvoj i njegov, zajednički... 

- Ne, neću da bude zajednički, neću, nego da bude samo moj, a ne i Iljušin 
- ostane mamica pri svome spremajući se već i zaplakati. 


- Mama, uzmi ga, evo, uzmi ga! - odjednom vikne Iljuša. -Krasotkine, 
smijem li ga pokloniti mami? - obrati se iznenada Krasotkinu umolno, kao da se 
boji da će se ovaj uvrijediti što njegov dar daruje nekom drugom. 


- Kako ne bi smio! - odmah pristane Krasotkin pa uzme topić Iljuši iz ruku 
i sam ga uruči mamici klanjajući se pred njom najudvornije što je mogao. 
Mamica se čak i rasplače od ganuća. 

- Iljušečka dragi moj, sad se vidi tko voli svoju mamicu! - uzvikne sva 
ganuta i uzme odmah ponovo vozati topić po krilu. 

- Mamice, dopusti da ti poljubim ruku - priskoči joj suprug i odmah 
ostvari svoj naum. 

- A evo tko je isto tako predragi mladić, to je ovaj dobri dečko! - reče 
zahvalna dama pokazujući na Krasotkina. 


- A baruta ću ti, Iljuša, donositi koliko hoćeš. Sad ti mi sami proizvodimo 
barut. Borovikov je saznao za sastav: dvadeset četiri dijela salitre, deset dijelova 
sumpora i šest dijelova brezova ugljena, sve se to skupa stuče, dolije vode i 
umijesi kao tijesto i prosije kroz sitno sito - i eto ti baruta. 

- Meni je već Smurov pričao o tom vašem barutu, samo mi tata kaže da to 
nije pravi barut - oglasi se Iljuša. 

- Kako nije pravi - pocrveni Kolja - kad gori! Uostalom, ne znam... 

- Ma ne, nisam ja, molim lijepo, ništa rekao - poskoči odjednom kapetan 
držeći se kao krivac. - Rekao sam doduše da se pravi barut tako ne proizvodi, ali 
ništa za to, može se i tako. 

- Ne znam, vi se bolje razumijete u te stvari. Mi smo ga u kamenom 
lončiću od pomade upalili, krasno je gorio, sav je izgorio, ostalo je sasvim malo 
čađe. Ali to je bilo samo tijesto, a kad biste ga prosijali kroz sitno sito... 
Uostalom, vi bolje znate, ja ne znam... A Bulkina je otac istukao zbog našeg 
baruta, jesi li čuo? - obrati se iznenada opet Iljuši. 

- Čuo sam - odgovori Iljuša. On je slušao Kolju s neizmjernim 

zanimanjem i užitkom. 


- Napravili smo punu bocu baruta i on ga je držao pod krevetom, ali mu ga 
je otac otkrio. Rekao je da bi mogao eksplodirati. I odmah ga istukao. Htio me 
prijaviti u gimnaziju. Sad se ni Bulkin ne smije družiti sa mnom, nitko se više 
ne smije družiti sa mnom. Ni Smurov, pronio sam rodu glas; kažu da sam 
»nepopravljiv« - prezirno se osmjehne Kolja. - A sve je to počelo od onoga na 
pruzi. 


- Ah, čuli smo i za tu vašu pustolovinu! - uzvikne kapetan. - Kako ste vi to 
tamo mogli onako mirno ležati? Zar se zbilja niste ama baš ništa uplašili kad ste 
ležali pod vlakom? Niste se bojali? 


Kapetan se strašno dodvoravao Kolji. 

- N-nisam baš osobito! - nemarno će Kolja. - Ali najviše mi je ugled 
potkopala ona prokleta guska - okrene se opet Iljuši. 

Premda se držao tobože nehajno pripovijedajući, ipak nije mogao potpuno 
vladati sobom i nekako se i dalje pomalo snebivao. 


- Ah, čuo sam ja i za tu gusku! - nasmije se Iljuša sav ozaren. - Pričali su 
mi o tome, samo nisam dobro razumio, zar te zbilja sudac osudio? 


- Ma bila je to sasvim blesava stvar, posve beznačajna, od koje su kod nas, 
kao i obično, napravili slona - nehajno će Kolja. - Prolazim vam ja tako 
tržnicom kad baš dotjerali guske. Zastanem ja i zagledam se u guske. Najednom 
jedan ovdašnji momak, Višnjakov, koji sad kod Plotnikova raznosi robu, 
pogleda me i upita: »Šta gledaš u te guske?« A ja pogledam u njega i vidim: 
glupa, okrugla njuška, negdje mu oko dvadeset godina, ali ja vam, znate, nikad 
ne bježim od naroda. Volim razgovarati s narodom... Mi smo se odvojili od 
naroda - to je aksiom - čini mi se da se vi, Karamazove, nešto smijuckate? 


- Nipošto, Bože sačuvaj, pomno vas slušam - odgovori Aljoša sasvim 
prostodušno, pa se sumnjičavi Kolja učas osokoli. 


- Moja vam je teorija, Karamazove, jasna i jednostavna - radosno Kolja 
zabrza opet. - Ja vjerujem u narod i uvijek sam mu spreman odati priznanje, ali 
ga nipošto ne mazim, to je sine qua...+?*' Nego, da nastavimo o toj guski. I eto, 
obratim se ja tom glupanu i velim mu: »Pa znaš, mislim što li guska misli«. A 
on onako sasvim glupo blene u mene i pita me: »Pa o čemu misli guska?« - »Pa 
eto vidiš,« velim mu, »tu ti stoje kola zobi. Iz vreće se prosipa zob, a guska 
ispružila vrat pod sam kotač i kljuca zrna - vidiš li?« - »Kako ne bi vidio!« veli 
on meni. A ja ću njemu: »E pa, kad bismo sad samo malčice gurnuli ta kola 
naprijed, bi li kotač prefikario guski vrat ili ne bi?« A on će meni: »Svakako, 

svakako bi joj prefikario,« i već se ceri, razvukao usta od uha do uha, sav se 
topi. A ja ću onda njemu: »E pa, hajdemo ih onda, momče, pomaknuti!« - 
»Hajdemo,« veli on. Nismo se morali dugo dogovarati: on je onako neprimjetno 
stao do uzda, a ja sa strane da gusku usmjerim na pravu stranu. Seljak se dotle 
zablenuo nekud i razgovara s nekim, a ja nisam ni morao usmjeravati gusku jer 
je guska i sama pružila vrat za zoblju, pod kola, pod sam kotač. Ja namignem 
momku, on potegne za uzde i... k-krk - kotač presiječe guski vrat! Ali kao za 
pakost, u tom su nas trenu svi seljaci spazili i zagalamili uglas: »To si ti baš 
htio!« - »Ne, nisam htio.« - »Jesi, jesi, htio si!« - I svi se deru na sav glas: »K 
mirovnom sucu!« Zgrabili i mene, viču: »I ti si tu bio, ti si mu pomagao, tebe 
pozna sva tržnica!« A mene zbilja, ne znam ni sam zašto, poznaje sva tržnica - 
dometne Kolja tašto. - Potegli mi svi do suca za prekršaje, ponijeli i gusku. 
Gledam ja, a momak se prepao i cmizdri, cmizdri zbilja ko žensko. A vlasnik 
gusaka viče: »Tako bi mogo koliko oćeš podavit gusaka!« Tu su, naravno, i 
svjedoci. Sudac je začas donio presudu: za gusku treba platiti vlasniku rubalj, a 
gusku može momak zadržati za sebe. Ali ubuduće ne smije više nipošto priuštiti 
sebi takve nepodopštine. A momak samo cvili i govori: »Nisam to ja, on me to 
naputio!« I pokazuje na mene. Ja odgovaram sasvim hladnokrvno da ga ja nisam 
ništa učio, da sam samo izrazio osnovnu zamisao i da sam govorio samo o 
projektu. Sudac Nefedov se naceri, ali se odmah i naljuti na sama sebe što se 
nacerio, pa veli meni: »Ja ću vas sad prijaviti vašoj školi da se ubuduće ne 
upuštate u takve projekte, nego da umjesto toga sjedite za knjigom i učite za 
školu!« I stvarno me prijavio, ali onako više u šali. Međutim, slučaj se stvarno 
pročuo i dopro do ušiju uprave, a ona ima duge uši! Posebno je podigao glas 
protiv mene klasičar Kolbasnikov, ali me Dardanelov opet obranio. Kolbasnikov 
je sad ljut na sve ko ris. Čuo si valjda, Iljuša, da se nedavno oženio, primio od 
Mihajlovljevih tisuću rubalja miraza, a mlada mu ružna ko lopov, prava rugoba. 
Učenici trećeg razreda odmah su sastavili epigram: 


Sav je treći razred od čuda zinuo 
Kad se neuredni Kolbasnikov oženio. 


I tako dalje, ima još toga, jako smiješno, poslije ću ti to donijeti. O 
Dardanelovu neću ništa da kažem, to je čovjek koji nešto zna, zbilja zna. Takve 
ja poštujem, ali ne zato što je ustao u moju obranu... 


- Ipak si ga ti stjerao u rog pitanjem tko je osnovao Troju! - ubaci 

iznenada Smurov, koji se u tom trenutku doista ponosio Krasotkinom. Strašno 
mu se svidjela priča o guski. 

- Zar ste ga zbilja stjerali u rog? - dodvorljivo priupita kapetan. - Pitanjem 
tko je osnovao Troju? To smo već čuli, molim lijepo, kako ste ga stjerali u rog. 
Iljušečka mi je onda odmah ispričao... 


- On, tata, sve zna, sve zna bolje od nas! - prihvati i Iljušečka. - On se 
samo pravi da je takav, a zapravo je najbolji u razredu iz svih predmeta... 


Iljuša je sav sretan gledao Kolju. 


- Ma to je o Troji glupost, tričarija. I ja osobno smatram to pitanje 
tričavim - reče Kolja izigravajući lažnu skromnost. Napokon je potpuno uspio 
naći pravi ton, iako je inače bio i pomalo uznemiren: osjećao je da je vrlo 
uzbuđen i da je u priču o guski, na primjer, unio malo previše emocija, a Aljoša 
je dotle neprestano šutio, pa je taštog dječaka počela malo-pomalo kopkati 
pomisao: »A da on možda ne šuti zato što me prezire, misli da je meni stalo do 
njegovih pohvala? Ako je tako, ako se usuđuje to misliti, e, onda ću ja...« 


- Ja to pitanje smatram potpuno nevažnim - ponosito još jednom odsiječe. 


- Aja znam tko je osnovao Troju - odjednom se posve neočekivano oglasi 
jedan dječak koji sve do tada nije bio progovorio gotovo ni riječi, šutljivi, 
snebivljivi i vrlo ljepuškasti jedanaestogodišnjak što se prezivao Kartašov. 
Sjedio je do samih vrata. Kolja ga pogleda začuđeno i dostojanstveno. Pitanje, 
naime: »Tko je osnovao Troju?« pretvorilo se u svim razredima u pravu tajnu, a 
da bi se ona razriješila, trebalo je pročitati Smaragdova. A Smaragdova nije 
nitko imao osim Kolje. I eto, taj je mali Kartašov potajno, kad se Kolja okrenuo 
na drugu stranu, na brzinu otvorio Smaragdovljevu Povijest što je ležala među 
drugim njegovim knjigama i slučajno naletio baš na ono mjesto gdje je riječ o 
utemeljiteljima Troje. Bilo je to poodavno, ali se on sve nešto snebivao, nikako 
se nije mogao nakaniti da javno ustvrdi da i on zna tko je osnovao Troju 
pribojavajući se da se iz toga ne izlegne neki vrag i da ga Kolja zbog toga ne 
dovede u nepriliku. Ali sad odjednom, tko zna zašto, nije odolio da to ne kaže. 
Pa i odavno je to želio. 

- Pa dobro, tko ju je osnovao? - upita ga s visoka i naduto Kolja, koji mu 
je već po licu razabrao da dečko stvarno zna, pa se, naravno, odmah spremio na 
sve moguće posljedice. U općem raspoloženju dogodilo se nešto što se naziva 
disonanancijom. 


- Troju su osnovali Teukros, Dardanos, Ilis i Tros - opali dječak kao iz 
topa i učas se sav zacrveni, toliko da ga je teško bilo gledati. Ali svi su ga 

dječaci netremice motrili, motrili ga čitavu minutu, a onda su se sve oči koje 
bijahu uprte u njega naglo okrenule Kolji. Kolja je hladnokrvno i prezirno i 
dalje mjerkao pogledom drzovita dječaka. 


- A kako su je to oni osnovali? - udostoji se on napokon prozboriti. - I što 
uopće znači osnovati grad ili državu? Što su oni učinili: došli i položili po jednu 
ciglu, što li? 

Razlegne se smijeh. Posramljeni dječak pretvori se iz rumenog u 
grimiznog. Šutio je i samo što nije zaplakao. Kolja ga ostavi u tom položaju još 
oko jedne minute. 

- Da bi se raspravljalo o takvim povijesnim zbivanjima kao što je 
osnivanje nacije, treba najprije znati što to zapravo znači - odsiječe on strogo i 
poučno. - Uostalom, ja ne pridajem važnost svim tim bapskim pričama, pa i 
inače ne držim mnogo do svjetske povijesti - iznenada dometne nehajno 
obraćajući se već svima nazočnima. 


- Do svjetske povijesti, kažete? - priupita ga odjednom kapetan nekako 
uplašeno. 

- Da, do svjetske povijesti. To je proučavanje tek niza ljudskih gluposti i 
ništa više. Ja vam držim samo do matematike i prirodnih znanosti - hvalisavo 
nabaci Kolja i letimice pogleda Aljošu: jedino se njegova mišljenja ovdje 
pribojavao. Ali Aljoša je jednako šutio i bio i dalje ozbiljan. Da je sad Aljoša 
štogod rekao, na tome bi i ostalo, ali Aljoša je šutio, a njegova je šutnja mogla 
odavati i prezir, pa se Kolja do kraja ražesti. - Pa sad opet ti klasični jezici kod 
nas - pravo ludilo, ništa više... Čini mi se, Karamazove, da se vi opet ne slažete 
sa mnom? 


- Ne slažem - suzdržljivo se osmjehne Aljoša. 


- Klasični su jezici,H*! ako želite čuti moje pravo mišljenje o njima, 


policijska mjera, samo su radi toga i uvedeni - počne Kolja opet sve teže disati - 
uvedeni su zato što su dosadni i zato što zatupljuju sposobnosti učenika. Već je 
bilo dosadno, pa da vidimo što ćemo uraditi da bude još dosadnije! Bilo je 
besmisleno pa da vidimo što ćemo uraditi da bude još besmislenije! Zato su i 
izmislili te klasične jezike. Eto, to je moje pravo mišljenje o njima, i nadam se 
da ga nikad neću promijeniti - oštro završi Kolja. Na oba obraza izbila mu po 
jedna rumena mrlja. 

- To je živa istina - složi se odjednom s njim zvonkim i uvjerenim glasom 
Smurov koji ga je pomno slušao. 

- A on je sam najbolji u latinskom! - najednom vikne jedan dječak iz 

skupine. 


- Da, tata, on to govori, a najbolji je u razredu iz latinskog - oglasi se i 
Iljuša. 

- Pa šta onda? - osjeti se Kolja ponukan da se brani, iako mu je pohvala i 
te kako godila. - Latinski bubam zato što moram, zato što sam majci obećao da 
ću završiti školu, a ja sam vam takav, kad se čega prihvatim, onda to pošteno 
obavim, ali u duši duboko prezirem klasiku i sve te gadarije... Vi se, 
Karamazove, ne slažete sa mnom? 


- A zašto bi to bile »gadarije«? - osmjehne se opet Aljoša. 


- Pa, zaboga, svi su klasici prevedeni na sve jezike, prema tome, njima 
latinski nije uopće bio potreban radi proučavanja klasika, nego jedino kao 
policijska mjera i radi zatupljivanja sposobnosti učenika. Pa kako onda to ne bi 
bila gadarija? 

- Ama, tko vas je sve to naučio? - uzvikne napokon začuđeni Aljoša. 


- Prvo, valjda se mogu tome i sam dosjetiti bez tuđeg poučavanja, a drugo, 
znajte da je ovo isto što sam vam ja sad rekao o prevedenim klasicima govorio 
pred cijelim trećim razredom sam profesor Kolbasnikov... 


- Stigao je doktor! - vikne odjednom Ninočka, koja je za sve to vrijeme 
šutjela. 

I doista, pred kuću je stigla kočija gospođe Hohlakove. Kapetan, koji je 
cijelo dopodne čekao liječnika, pojuri mu u susret glavom bez obzira. 
»Mamica« je popravila na sebi haljinu i zauzela dostojanstveno držanje. Aljoša 
priđe Iljuši i počne mu namještati jastuk. Ninočka je iz svoga naslonjača 
uznemireno gledala kako on to radi. Dječaci se počeli na brzinu opraštati, neki 
su od njih obećali da će navečer opet navratiti. Kolja zovne Perezvona i pas 
skoči s kreveta na pod. 

- Ja neću još otići, neću! - reče Kolja brže-bolje Iljuši. - Pričekat ću u 
hodniku i vratit ću se čim ode doktor, vratit ću se s Perezvonom. 

Ali liječnik je već ulazio - dostojanstvena figura u medvjeđoj bundi, s 
dugim tamnim zaliscima i glatko obrijanom bradom. Prekoračivši prag, naglo 
zastane kao da se zgranuo: zacijelo mu se učinilo da nije došao na pravo mjesto: 
- Što je ovo? Gdje sam ovo ja? - promrsi ne svlačeći bundu i ne skidajući šubaru 
od tuljanove kože, sa štitnikom također od tuljanove kože. Smeo se pred 
gužvom, sirotinjskom sobom i rubljem obješenim o užetu u kutu. Kapetan se 
presamiti pred njim. 

- Ovdje ste, molim lijepo, dobro ste došli - promrmlja ponizno - ovdje ste, 

molim lijepo, kod mene, mi smo vas očekivali... 

- Snje-gir-jov? - izusti liječnik dostojanstveno i glasno. - Gospodin 
Snjegirjov - to ste vi? 

- To sam ja, molim lijepo. 

- Aha! 


Liječnik još jednom gadljivo pogleda oko sebe i zbaci bundu sa sebe. 
Svima sine pred očima visoko odličje o vratu. Kapetan prihvati u letu dobačenu 
bundu, a liječnik skine i šubaru. 


- A gdje je pacijent? - upita glasno i odlučno. 


VI 


PRERANO SAZRIJEVANJE 


- Sto mislite, što će reći doktor? - brzorečicom će Kolja. - Ipak, kakva 
odvratna njuška, je li? Ja vam nikako ne trpim medicinu. 

- Iljuša će umrijeti. Cini se da o tom nema dvojbe - tužno će Aljoša. 

- Ništarije! Medicina ništa ne vrijedi! Ipak, drago mi je, Karamazove, što 
sam se upoznao s vama. Odavno sam se želio upoznati s vama. Steta je jedino 
što smo se sreli u ovako žalosnoj prigodi... 


Kolja je silno želio kazati nešto još srdačnije, nešto još osjećajnije, ali kao 
da ga je nešto stiskalo u grlu. Aljoša to opazi pa se osmjehne i pruži mu ruku. 


- Odavno sam već naučio u vama poštovati rijetko biće - promrmlja opet 
Kolja zbunjeno i snebivljivo. - Čuo sam da ste mistik i da ste bili u manastiru. 
Znam da ste mistik, ali... to me nije odbilo od vas. Izliječit će vas dodir sa 
stvarnošću... Uvijek je to tako s naravima kao što je vaša. 


- A što vi smatrate mistikom? I od čega ću se to izliječiti? -začudi se 
ponešto Aljoša. 

- Ma od Boga i ostalog. 

- Što, zar vi ne vjerujete u Boga? 

- Ma ne, nemam ja ništa protiv Boga. Dakako da je Bog samo hipoteza... 

ali... priznajem da je potreban, reda radi... radi svjetskog poretka i tako dalje... i 
da ga nema, trebalo bi ga izmisliti - dometne Kolja i malko pocrveni. 


Odjednom mu padne na pamet da će Aljoša pomisliti kako se on želi 
napraviti važan pred njim svojim znanjem i pokazati da je »veliki«. »A ja se 
uopće ne želim praviti pred njim važan svojim znanjem,« ogorčeno pomisli 
Kolja. I odjednom mu bi nekako strašno krivo. 

- Priznajem da ne trpim sve te sporove - odsiječe kao na panju - može se 
valjda čovječanstvo voljeti i ne vjerujući u Boga, što vi mislite? Pa Voltaire nije 
vjerovao u Boga a volio je čovječanstvo? (»Opet, opet!« pomisli u sebi.) 

- Voltaire je vjerovao u Boga, ali mi se čini da je slabo vjerovao, a čini mi 
se da je i čovječanstvo slabo volio - tiho, suzdržljivo i posve neutralno izusti 
Aljoša, kao da razgovara sa svojim vršnjakom ili čak sa čovjekom starijim od 
sebe. Kolju je najviše iznenadila upravo ta Aljošina neuvjerenost u svoje 
mišljenje o Voltaireu, i baš kao da njemu, malom Kolji, prepušta da odgovori na 
to pitanje. 

- Pa zar ste vi čitali Voltairea? - na kraju će Aljoša. 


- Ne, ne mogu reći da sam ga čitao... Doduše, pročitao sam Candidea, u 
ruskom prijevodu... u starom, jezivom prijevodu, smiješnom... (Opet, opet!) 


- Ljeste li ga shvatili? 


- Ma jesam, sve... odnosno... a zašto mislite da ga ne bih shvatio? Ima 
tamo, naravno, mnogo pikanterija... Dakako da je meni jasno da je to filozofski 
roman i da je napisan da izloži ideju... - splete se Kolja do kraja. - Ja sam vam, 
Karamazove, socijalist, nepopravljiv socijalist - tresne odjednom bez pravog 
razloga. 


- Socijalist? - nasmije se Aljoša. - Ma kad ste to već stigli postati? Pa čini 
mi se da vam je tek trinaest godina? 

Kolja se zgrči. 

- Prvo, nije mi trinaest, nego četrnaest, za tjedan dana bit će mi četrnaest - 
plane - a drugo, nije mi uopće jasno kakve to veze ima s mojim godinama? 
Valjda je bitno kakva su mi uvjerenja, a ne koliko mi je godina, nije li tako? 

- Kad budete malo stariji, i sami ćete uvidjeti koliko godine utječu na 


uvjerenja. A učinilo mi se i da to nisu bile vaše riječi - skromno i mirno odvrati 
Aljoša, ali mu Kolja vatreno upadne u riječ: 


- Oprostite, vama je do monaške pokornosti i misticizma. Priznajte barem 
da je kršćanska vjera, na primjer, poslužila samo bogatašima i uglednicima da 

drže i dalje u ropstvu niže društvene slojeve, nije li možda tako? 


- Ah, znam ja gdje ste vi to pročitali, to vas je svakako netko naučio! - 
uzvikne Aljoša. 


- Oprostite, a zašto mislite da sam to pročitao? I nitko me to nije naučio. 
Valjda mogu i ja sam... I, ako baš hoćete, nisam ja protiv Krista. To je bila 
sasvim humana ličnost, i da je danas živ, siguno bi se priključio 


revolucionarima, možda bi igrao i važnu ulogu...:5 Sigurno bi tako bilo. 


- Ma gdje ste, gdje ste sve to pokupili? S kakvom ste se to budalom spleli? 
- uzvikne Aljoša. 


- Pa zaboga, istina se ne da sakriti. Ja, naravno, radi jedne stvari, često 
razgovaram s gospodinom Rakitinom, ali... Kažu da je to još i stari Bjelinski 
rekao. 


- Bjelinski? Ne sjećam se. On to nije nigdje napisao. 


- Ako nije napisao, rekao je, kažu. To sam čuo od jednog... uostalom, k 
vragu... 


- A jeste li Bjelinskoga čitali? 

- Pa znate... nisam... nisam ga baš čitao, ali... pročitao sam ono što je 
napisao o Tatjani, zašto nije pošla za Onjegina. 

- Kako nije pošla za Onjegina? Pa zar vi to već... razumijete? 


- Zaboga, pa vi valjda mislite da razgovarate s malim Smurovom - srdito 
se iskesi Kolja. - Uostalom, nemojte misliti, molim vas, da sam ja baš takav 
revolucionar. Često se i ne slažem s gospodinom Rakitinom. Spomenuo sam 
vam Tatjanu, ali inače uopće nisam za emancipaciju žena. Priznajem da je žena 
podređeno stvorenje i da mora slušati. Les femmes tricottent3?% kako reče 
Napoleon - osmjehne se Kolja, tko zna zašto - bar se u tome apsolutno slažem s 
mišljenjem tog nazovivelikana. Isto tako, na primjer, mislim da je bježanje iz 
domovine u Ameriku podlost, pa i nešto gore od podlosti - glupost. Čemu 
bježati u Ameriku kad se i kod nas može mnogo pridonijeti čovječanstvu? 
Upravo sada. Postoji cio niz plodotvornih aktivnosti. Tako sam i odgovorio. 


- Kako odgovorili? Komu? Zar vas je već tko pozivao u Ameriku? 


- Priznajem da su me nagovarali, ali sam ja odbio. Ovo je, naravno, samo 
među nama, Karamazove, čujete li, nikome ni riječi o tome. To samo vama 
kažem. Nipošto ne bih htio dopasti šapa Trećem odjelu i slušati predavanja kod 
Lančanog mosta, 

I pamtit ćeš zgradu 
Kod Lančanog mostatl52 


Sjećate se? Sjajna stvar! Čemu se smijete? Ne mislite valjda da sam sve 
ovo nadrobio bez veze? (»A što će biti ako dozna da kod sebe u očevu ormaru 
imam samo jedan jedini broj »Zvona«t i da ništa više od toga nisam 
pročitao?« pomisli Kolja načas, ali sa zebnjom u srcu.) 


- Ma ne, ne smijem se i uopće ne mislim da ste išta nadrobili. A ne mislim 
to upravo zato što je sve to, na žalost, živa istina! Nego, recite mi, jeste li čitali 
možda Puškina, Onjegina na primjer... Maloprije ste spomenuli Tatjanu? 

- Ne, nisam ga još čitao, ali ga kanim čitati. Ja vam, Karamazove, nemam 
nikakvih predrasuda. Želim čuti i jednu i drugu stranu. A zašto me to pitate? 


- Onako. 


- Recite mi, Karamazove, vi mene sigurno strašno prezirete? - odjednom 
izvali Kolja i isprsi se pred Aljošom kao da je zauzeo stav »pozor«. - Budite 
tako dobri pa mi odgovorite bez uvijanja. 

- Da vas prezirem? - u čudu ga pogleda Aljoša. - Ama, zašto bih vas 
prezirao? Samo sam tužan kad vidim da je takva divna narav kao što je vaša, 
koja još nije ni počela živjeti, već iskvarena svim tim vulgarnim besmislicama. 

- Ne brinite se vi za moju narav - upadne mu Kolja u riječ nekako 
zadovoljan sam sobom. - A da sam nepovjerljiv, jesam. Glupo nepovjerljiv, 
grubo nepovjerljiv. Opet ste se osmjehnuli, čini mi se da vi kanda... 


- Ah, osmjehnuo sam se nečemu sasvim drugom. Znate čemu sam se 
osmjehnuo? Nedavno sam pročitao mišljenje jednog stranca, Nijemca koji živi u 
Rusiji, o našoj školskoj mladeži: »Pokažite,« piše on, »ruskom učeniku kartu 
zvjezdanog neba o kojem on dotad nije imao pojma i on će vam, sutra vratiti tu 
istu kartu ispravljenu.« Ništa ne znaju ali strašno mnogo drže do sebe - eto što je 
htio Nijemac reći o ruskim učenicima. 


- Pa to je zapravo potpuno točno! - iznenada se Kolja grohotom nasmije. - 
Točnissimo, na dlaku! Bravo, Švabo! Ipak, Švabo nije vidio i dobre strane, a, što 
mislite? Umišljenost, to je u redu, to dolazi od mladosti, i to će se ispraviti ako 
uopće treba ispravljati, ali je zato tu i nezavisan duh, tako reći od malih nogu, 
zato su tu i smione misli i uvjerenja, a ne duh one njihove kobasičarske 
servilnosti pred autoritetima... Pa ipak je Švabo to dobro rekao! Bravo, Švabo! 
Ali svejedno treba njih gušiti. Iako su jaki u znanosti, treba ih ipak gušiti... 

- A zašto bi ih trebalo gušiti? - osmjehne se Aljoša. 

- Pa dobro, možda sam izvalio glupost. Ponekad sam vam ja pravo dijete, 
kad se nečem obradujem, onda se ne mogu svladati da svašta ne nadrobim. 
Čujte, ipak, mi ovdje sad naklapamo o koječemu, a onaj se doktor tamo nešto 
dugo zadržao. Uostalom, možda će on još i »mamicu« pregledati, i onu 
paraliziranu Ninočku. Znate da mi se ta Ninočka svidjela. Kad sam već izlazio, 
šapnula mi je: »Zašto niste već prije dolazili?« I to samo kakvim prijekornim 
glasom! Čini mi se da je strašno dobra i jadna. 


- Jest, jest! Kad budete dolazili, uvjerit ćete se još kakvo je to stvorenje. 
Za vas će biti vrlo korisno da upoznajete upravo takva stvorenja kako biste znali 
cijeniti i štošta drugo što ćete upoznati upravo preko poznanstava s takvim 
stvorenjima - gorljivo će Aljoša. 

- Tako ćete se najbolje i preodgojiti. 

- O, kako mi je sad žao i kako zamjeram sam sebi što nisam već prije 
dolazio! - upravo gorko usklikne Kolja. 


- Da, to je zbilja šteta. I sami ste vidjeli kako vam se obradovao onaj jadni 
dečko! I koliko je patio dok vas je čekao! 


- Nemojte mi to ni spominjati! Vrijeđate mi staru ranu. Uostalom, pravo 
mi i budi: nisam dolazio iz taštine, iz egoistične taštine i podlog despotizma 
kojeg se nikako ne mogu osloboditi iako se cijelog života upinjem svim silama. 
Sad mi je to jasno, ja sam, Karamazove, u mnogo čemu prava hulja! 


- Niste, vi ste divna narav iako donekle iskvarena, i sad mi je potpuno 
jasno kako ste mogli toliko utjecati na onog plemenitog i bolno osjetljivog 
dečka! - usrdno će Aljoša. 


- Ito vi meni govorite! - uzvikne Kolja. - A zamislite, ja sam mislio, već 
nekoliko puta, otkako sam ovdje, pomislio sam da me vi prezirete! Kad biste 
samo znali koliko ja držim do vašeg mišljenja! 

- Pa zar ste zbilja tako nepovjerljivi? U vašim godinama? A zamislite, ja 
sam pak pomislio, gledajući vas tamo u sobi dok ste pripovijedali, da ste po svoj 
prilici vrlo nepovjerljivi. 

- Stvarno ste pomislili? Eto vidite, vidite kako imate dobro oko! Kladio 
bih se da je to bilo onda kad sam pričao ono o guski. Upravo sam tada pomislio 
da me vi duboko prezirete zato što mi se žuri da ispadnem lafčina, zato sam vas 
čak i zamrzio u jednom trenutku i počeo koješta lupetati. Poslije mi se pak 
učinilo (to je bilo već ovdje vani, maloprije), kad sam ono rekao: »Da nema 
Boga, trebalo bi ga izmisliti,« da se previše žurim pokazati vam kako sam 

obrazovan, pogotovo što sam tu rečenicu pročitao u jednoj knjizi. Ali kunem 
vam se da se nisam žurio pokazati kako sam obrazovan iz taštine, nego onako, 
ne znam zbog čega, od radosti, zbilja, rekao bih, od radosti... iako je to vrlo 
sramotna osobina kad se čovjek od radosti penje svima na glavu. Poznato mi je 
to. Ali sam zato sad uvjeren da me ne prezirete, nego da sam sve to sam 
izmislio. O, Karamazove, ja sam vrlo duboko nesretan. Katkad koješta 
uobražavam sebi, da mi se tobože svi rugaju, cijeli svijet, i onda sam vjerujte 
mi, onda sam jednostavno spreman uništiti sve oko sebe. 


- I mučite svoju okolinu - osmjehne se Aljoša. 


- I mučim svoju okolinu, osobito majku, Karamazove. Recite mi, a jesam 
li sad smiješan? 

- Ma nemojte na to misliti, nemojte uopće na to misliti! - uzvikne Aljoša. 
- Ai što znači smiješan? Koliko je puta čovjek smiješan, ili se bar čini da je 
smiješan! Osim toga, danas se gotovo svi sposobni ljudi strašno boje da ne 
ispadnu smiješni, i zbog toga su nesretni. Ja se samo čudim kako ste vi to tako 
rano počeli osjećati, iako sam ja to inače primijetio već i kod mnogih drugih. 
Danas se čini da već i djeca pate od toga. To je već gotovo pravo ludilo. U tom 
se samoljublju utjelovio sam vrag i uvukao u sav mladi naraštaj, upravo sam 
vrag - nadometne Aljoša a da se uopće nije podsmjehnuo, kao što je načas 
pomislio Kolja koji ga je netremice gledao. - Vi ste kao i svi drugi - završi 
Aljoša - to jest kao mnogi drugi, samo ne treba biti kao svi, u tome je stvar. 


- Pai ako su svi drugi takvi? 


- Da, makar i svi drugi bili takvi! Samo vi nemojte biti takvi! Pa i stvarno 
niste kao svi: eto, ni sad vas nije bilo sram priznati što je kod vas loše, pa čak i 
smiješno. A tko će vam drugi to dandanas priznati? Nitko. Više i ne osjećaju 
potrebu da osuđuju sami sebe. Nemojte biti takvi kakvi su svi; makar i vi jedini 
ostali takvi, nemojte biti kao svi drugi. 


- Svaka vam čast! Nisam se prevario u vama. Vi znate utješiti čovjeka. O, 
kako me srce vuklo vama, Karamazove, otkad ja već želim susresti se s vama! 
Nije moguće da ste i vi tako mislili o meni? Maloprije ste rekli da ste i vi 
mislili na mene? 


- Da, čuo sam za vas i mislio sam i ja na vas... a ako vas je sad i taština 
nagnala da me to pitate, nije važno. 


- Znate li, Karamazove, da je ovo naše očitovanje slično ljubavnom - reče 
Kolja nekakvim malaksalim i stidljivim glasom. -To valjda ipak nije smiješno, 
nije smiješno? 

- Uopće nije smiješno, a i da jest, nije važno, zato što je lijepo - vedro se 
osmjehne Aljoša. 

- A znate, Karamazove, priznajte da je i vas sad pomalo stid sa mnom? 
Vidim vam to po očima - osmjehne se Kolja nekako lukavo, ali i gotovo sretno. 

- Čega bi me bilo stid? 

- A zašto ste sad pocrvenjeti? 


- Pa vi ste tome krivi što sam pocrvenio! - nasmije se Aljoša i doista 
pocrveni kao rak. - Pa dobro, malo me stid, tko zna zbog čega... - promrsi 
gotovo zbunjeno. 

- O, kako vas volim i cijenim u ovom trenutku upravo zato što je i vas 
pomalo stid sa mnom! Zato što ste i vi kao ja! - usklikne Kolja upravo 
oduševljeno. Obrazi mu se zažarili, oči zakrijesile. 

- Čujte, Kolja, vi ćete, između ostalog, biti i vrlo nesretni u životu - 
odjednom će Aljoša, tko zna zašto. 

- Znam, znam. A otkud vi to sve unaprijed znate? - odmah potvrdi Kolja. 

- Pa ipak ćete u cjelini blagoslivljati život. 

- Tako je! Hura! Vi ste pravi prorok! O, mi ćemo se, Karamazove, dobro 
slagati. A najviše me, znate, kod vas oduševljava što razgovarate sa mnom kao 
sa sebi ravnim. A nisam vam ja ravan, ne, nisam vam ravan, vi ste iznad mene! 
Ipak, dobro ćemo se slagati. Ja sam vam, znate, cijeli ovaj mjesec govorio sam 
sebi: »Ili ćemo se odmah sprijateljiti ili ćemo se od prvog časa razići kao krvni 
neprijatelji! « 

- A dok ste to govorili, već ste me, naravno, voljeli! - veselo se nasmije 
Aljoša. 

- Volio sam vas, silno volio, volio i snatrio o vama! I kako vi sve to 
unaprijed znate! Oho, evo i doktora. Bože, što li će reći, gledajte mu samo facu! 


VII 


ILJUŠA 

Liječnik je izlazio iz kuće ponovo umotan u bundu, sa šubarom na glavi. 
Lice mu bilo gotovo srdito i gadljivo, kao da se svejednako boji da će se nečim 
uprljati. Baci letimičan pogled u hodnik i usput strogo odmjeri Aljošu i Kolju. 
Aljoša mahne rukom kroz vrata kočijašu pa se kočija kojom se liječnik dovezao 
približi ulaznim stubama. Kapetan naglo izjuri za liječnikom i, sagnut, gotovo 
presamićen pred njim, zaustavi ga da čuje od njega posljednju riječ. Lice 
jadniku bilo utučeno, pogled prestrašen. 

- Vaša milosti, vaša milosti... zar zbilja?... - počne i ne dovrši nego samo 
pljesne rukama od očaja, iako je i dalje s posljednjom molbom u očima gledao 
liječnika, baš kao da doista liječnikove riječi mogu izmijeniti osudu izrečenu 
sirotom dječaku. 

- Što se može? Ja nisam Bog - odgovori liječnik nehajno iako, po navici, 
uvjerljivim glasom. 

- Gospodine doktore... vaša milosti... a hoće li skoro, hoće li skoro? 

- Bu-di-te sprem-ni na sve - reče liječnik razgovijetno, naglašavajući 
svaku riječ, pa obori pogled i zakorači da prijeđe preko praga i izađe. 

- Vaša milosti, tako vam Isukrsta! - zaustavi ga još jednom uplašeni 
kapetan. - Vaša milosti!... Pa zar ga ništa, zar ga zbilja ama baš ništa ne može 
više spasiti? 

- To više ne za-vi-si od mene - nestrpljivo će liječnik. - Pa ipak, hm... - 
zastane odjednom u govoru. - Kad biste, na primjer, mogli... u-pu-ti-ti... svoga 
pacijenta... odmah, ne časeći ni časa (ove posljednje riječi »odmah, ne časeći ni 
časa« liječnik izgovori ne samo strogo nego i gotovo gnjevno, tako da se 
kapetan čak i lecne) u Si-ra-ku-zu, onda bi... pod utjecajem novih po-volj-nih 
kli-mat-skih uvjeta... možda moglo do-ći do... 

- U Sirakuzu! - ponovi kapetan kao da ništa ne shvaća. 


- U Sirakuzu, to vam je na Siciliji - odjednom će glasno Kolja, da objasni 
čovjeku. Liječnik ga pogleda. 

- Na Siciliju! Gospodine, vaša milosti - snebi se kapetan - pa vidjeli ste 
valjda? - zaokruži rukama oko sebe upozoravajući ga na prilike u kojima Živi. - 
A mamica, a obitelj? 


- N-ne, obitelj ne treba na Siciliju, nego na Kavkaz u rano proljeće... 
kćerku na Kavkaz, a suprugu... nakon liječenja u toplicama na Kavkazu, s 
obzirom na njezinu reumu... odmah nakon toga u-pu-ti-ti u Pariz, u bolnicu 
doktora, psi-hi-ja-tra Le-pel-le-tiera, mogu vam dati pismo za njega, i onda bi... 
možda, moglo doći do... 

- Doktore, doktore! Pa vidite valjda? - razmaše se opet kapetan rukama 
pokazujući sav zdvojan na gole brvnate zidove u hodniku. 


- E, to više ne stoji do mene - osmjehne se liječnik - ja sam vam rekao 
samo ono što vam može znanost odgovoriti na vaše pitanje o posljednjim 
sredstvima liječenja, a ostalo... na moju veliku žalost... 

- Ne bojte se, liječniče, neće vas moj pas ugristi - glasno odvali Kolja kad 
je primijetio kako je liječnik uznemireno pogledao Perezvona što je stajao na 
vratima. U Koljinu je glasu odjeknuo gnjevan prizvuk. A riječ »liječniče« 
umjesto »doktore« upotrijebio je namjerno, »da ga uvrijedim«, kako je poslije 
ustvrdio. 

- Što je sad o-vo? - mahne liječnik glavom gledajući u čudu Kolju. - Ko-ji 
je o-vo? - obrati se odjednom Aljoši kao da od njega traži objašnjenje. 

- Ovo je vlasnik Perezvona, liječniče, ne morate se mene bojati - ponovo 
odvali Kolja. 


- Zvon? - priupita liječnik ne shvaćajući što je to Perezvon. 

- Ovaj kao da ne zna gdje je. Zbogom, liječniče, do viđenja u Sirakuzi! 

- Tko je o-vaj? Tko, tko? - odjednom se liječnik silno ražesti. 

- To je ovdašnji učenik, doktore, šaljivčina, ne obazirite se na njega - 
odgovori natmureni Aljoša brzorečicom. - Šutite, Kolja! -dovikne Krasotkinu. - 
Ne obazirite se na njega, doktore - ponovi već malo nestrpljivije. 

- I-ši-ba-ti ga, i-ši-ba-ti treba, i-ši-ba-ti! - zalupi nogama o pod liječnik 
koji se već malo previše bio razbjesnio. 


- Ali znate, liječniče, moj vam Perezvon zna katkad i ugristi! - reče Kolja 
uzdrhtalim glasom, problijedjevši i sijevnuvši očima. - Ici, Perezvon! 


- Kolja, ako kažete još samo jednu riječ, raskinut ću s vama za sva 
vremena! - zapovjednički vikne Aljoša. 

- Liječniče, na cijelom svijetu ima samo jedno biće koje može 
zapovijedati Kolji Krasotkinu, a to je ovaj čovjek - reče Kolja pokazujući rukom 
na Aljošu. - Njega ću poslušati, zbogom! 

Pa jurne, otvori vrata i brže uđe u sobu. Perezvon pojuri za njim. Liječnik 
je stajao ukočen još pet-šest sekundi gledajući Aljošu, a onda odjednom pljune i 
brzo pođe prema kočiji ponavljajući neprestance glasno: - To je, to je, to je... ja 
ne znam što je to! - Kapetan potrči za njim da mu pomogne popeti se na kočiju. 
Aljoša ode za Koljom u sobu. Kolja je već stajao uz Iljušin krevetac. Iljuša ga je 
držao za ruku i zvao tatu. Nakon jedne minute vrati se i kapetan. 


563 


- Tata, tata, hodi amo... mi smo... - promuca Iljuša neobično uzbuđen, ali 
očito nemajući snage nastaviti, odjednom ispruži obje svoje mršave ruke i zagrli 
ih obojicu u isti mah što je snažnije mogao, i Kolju i tatu, spajajući ih u 
zagrljaju i privijajući se uz njih. Kapetan se odjednom sav strese od nijema 
plača, a Kolji zadršću usne i brada. 


- Tata, tata! Kako mi je tebe žao, tata! - gorko zajeca Iljuša. 


- Iljušečka... dragi moj... doktor je rekao... da ćeš ozdraviti... bit ćemo 
sretni... doktor je... - jedva protisne kapetan. 


- Ah, tata! Ma znam ja što ti je rekao taj novi doktor... Vidio sam i sam! - 
uzvikne Iljuša i opet ih snažno, iz sve snage, obojicu privije uza se i zarije lice 
tati u rame. - Tata, ne plači... a kad ja umrem, onda uzmi jednog dobrog dečka, 
drugog... sam ga izaberi od svih njih, da bude dobar, nazovi ga Iljuša i voli njega 
umjesto mene... 

- Šuti, starino, ozdravit ćeš ti! - odjednom vikne Krasotkin baš kao da se 
rasrdio. 


- A mene, tata, nemoj nikad zaboraviti - produži Iljuša - dolazi mi na 
grob... i znaš šta, tata, pokopaj me kraj onog našeg velikog kamena do kojeg 
smo odlazili u šetnju, i dolazi tamo k meni s Krasotkinom, uvečer... I s 
Perezvonom... A ja ću vas čekati... Tata, tata! 

Glas mu se presjekao, sva su trojica bili zagrljeni i šutjeli. I Ninočka je u 
svom naslonjaču tiho plakala, a kad je mamica vidjela da svi plaču, brižne i ona 
u plač. 

- Iljušečka! Iljušečka! - naricala je. 

Krasotkin se odjednom izvuče iz Iljušina zagrljaja. 


- Zbogom, starino, čeka me majka s ručkom - progovori brzorečicom. - 
Šteta što joj nisam rekao da ću se zadržati! Zabrinut će se... Ali poslije ručka 
doći ću odmah k tebi i ostat ću cijeli dan, cijelu večer, i svašta ću ti pričati, 
svašta ću ti pričati! I Perezvona ću opet dovesti, a sad idem s njim jer bi bez 
mene on ovdje počeo zavijati i smetati, do viđenja! 


I istrči u hodnik. Nije se htio rasplakati, ali je u hodniku ipak zaplakao. 
Tako ga uplakanog zateče Aljoša. 


- Kolja, morate svakako održati riječ i doći, jer će se on inače strašno 
ražalostiti - odlučno će Aljoša. 


- Svakako! O, kako mi je krivo što nisam prije dolazio! - promrsi Kolja 
plačući i ne stideći se više što plače. 

Uto kapetan izjuri iz sobe i odmah zatvori za sobom vrata. Lice mu bilo 
izbezumljeno, usne drhtale. Zastane pred obojicom i podigne obje ruke uvis. 

- Neću ja nikakvog drugog dobrog dečka! Neću ja drugog dečka! - 
prošapće mahnito i zaškrguće zubima. - Jeruzaleme, ako tebe zaboravim, nek mi 
se jezik za nepce prilijepi...+l! 

Ne dovrši nego se kanda zagrcne i klone nemoćno na koljena pred 
drvenom klupom. Stisnuvši šakama glavu, zajeca nekako ružno podvriskujući i 
svladavajući se iz petnih žila da ne čuju njegovu vrisku u sobi. Kolja izjuri na 
ulicu. 

- Zbogom, Karamazove! Hoćete li i vi doći? - dovikne Aljoši oporo i 
srdito. 


- Svakako ću doći navečer. 
- A što je ono rekao o Jeruzalemu... Sto mu je to bilo? 


- To vam je iz Biblije: »Jeruzaleme, ako tebe zaboravim,« to jest ako 
zaboravim sve ono što mi je najdraže, ako ga zamijenim za nešto drugo, neka 
me onda... 

- Razumijem, dosta! Dođite svakako! Ici, Perezvon! - dovikne psu sad već 
upravo goropadno i pođe kući krupnim, brzim koracima. 

KNJIGA JEDANAESTA 


BRAT IVAN FJODOROVIČ 


I 


KOD GRUŠENJKE 


Aljoša se zaputi na Saborni trg, u kuću trgovkinje Morozove, do 
Grušenjke. Grušenjka je još rano jutros bila poslala k njemu Fenju da ga usrdno 
zamoli da je posjeti. Aljoša je doznao od Fenje da je gospođa još od jučer 
nekako silno i posebno zabrinuta. On je u ova dva posljednja mjeseca često 
zalazio u kuću Morozove, i iz osobnih pobuda i na Mitjin zahtjev. Tri dana 
nakon Mitjina uhićenja Grušenjka se ozbiljno razboljela i bolovala gotovo pet 
tjedana. Jedan je od tih pet tjedana odležala bez svijesti. Silno se promijenila u 
licu, omršavjela i požutjela, iako je već gotovo dva tjedna izlazila iz kuće. Ali 
lice joj je, po Aljošinu mišljenju, postalo još nekako privlačnije i rado se 
susretao s njenim pogledom kad bi joj došao. Reklo bi se da joj se u pogledu 
učvrstilo nešto tvrdo i razborito. Opažao se na njoj nekakav duševni preokret, 
pojavila se neka nepokolebljiva, skromna, ali dobrostiva i neopoziva odlučnost. 
Ne čelu između obrva urezala joj se sitna, okomita bora što je njenu ljupkom 
licu pridavala izraz sabrane i na prvi pogled gotovo stroge zamišljenosti. Od 
nekadašnje lakoumnosti, primjerice, nije ostalo ni traga. Aljoši je bilo i to čudno 
što ona, uza svu nesreću koja je snašla tu sirotu ženu, zaručnicu čovjeka 
uhićenog zbog jezovitog zločina, gotovo istog onog trenutka kad mu je postala 
zaručnica, usprkos njenoj potonjoj bolesti i gotovo neizbježnoj sudskoj osudi 
koja mu prijeti, nije ipak izgubila svoju nekadašnju mladenačku vedrinu. U 
njenim, nekad ponositim očima zasjala je sad nekakva blagost, iako su... iako su 
inače te oči na mahove plamtjele nekakvim zloslutnim plamičkom kad bi je 
obuzela stara briga, koja ne samo što se nije izgubila nego joj je još i porasla u 
srcu. Uzrok je toj brizi bio uvijek isti: Katerina Ivanovna, koju je Grušenjka, 
dok je još bolesna ležala, spominjala čak i u bunilu. Aljoši je bilo jasno da je 

ona silno ljubomorna na nju zbog Mitje, uhićenog Mitje, usprkos tome što 
Katerina Ivanovna nije nijedanput posjetila Mitju u zatvoru iako je to mogla 
učiniti u svako doba. Sve je to Aljoši postalo, u neku ruku, teškim bremenom, 
jer je Grušenjka jedino njemu povjeravala tajne svoga srca i neprestance tražila 
od njega savjete, premda joj on gdjekad nije bio kadar ama baš ništa savjetovati. 


Zabrinut je došao u njen stan. Bila je već kod kuće; prije pola sata vratila 
se od Mitje i on je već po žustrom pokretu kojim je skočila iz naslonjača za 
stolom i pošla mu u susret zaključio da je jedva čekala da dođe. Na stolu su 
ležale karte podijeljene za igru »duraka«. Na kožnatom kanapeu s druge strane 
stola bijaše prostrta postelja u kojoj je ležao, oslonjen na ruku, Maksimov u 
kućnom kaputu i s pamučnom spavaćom kapicom na glavi, očito bolestan i 
iznemogao iako se slatko smješkao. Taj stari beskućnik, kako se vratio s 
Grušenjkom iz Mokrog, tako je i ostao s njom i kod nje, nije se odvajao od nje. 
Pošto je tada stigao s njom po kiši i bljuzgavici, sjeo je, onako pokisao i 
prestrašen, na kanape i nijemo se zagledao u nju, s bojažljivim i umolnim 
osmijehom na usnama. Obuzeta svojim strašnim jadom i groznicom koja ju je 
već počela tresti, Grušenjka je usred kojekakvih poslova gotovo i zaboravila na 
nj u prvih pola sata nakon povratka kući - odjednom se zagleda u njega i vidje 
kako se on jadno i zbunjeno smijulji gledajući je u oči. Ona pozove Fenju i 
zapovjedi joj neka mu dade jesti. Sav je taj dan on prosjedio na istom mjestu a 
da se nije gotovo ni maknuo; a kad se smrknulo i kad su zatvorili kapke na 
prozorima, Fenja upita gospodaricu: 

- Pa šta, gospodo, zar će on ostat ovdje i noćit? 

- Da, prostri mu na kanapeu - odgovori joj Grušenjka. 


Pošto ga je malo bolje ispitala, Grušenjka je doznala od njega da doista 
nema kamo. 


- Gospodin Kalganov, dobrotvor moj, otvoreno mi je rekao, molim lijepo, 
da me više neće primiti i poklonio mi pet rubalja. 


- Pa dobro, nek te voda nosi, ostani onda ovdje - odluči tužna Grušenjka i 
osmjehne mu se sućutno. 


Starac se stresao od tog njena osmijeha i usne mu zadrhtale od plača i 
zahvalnosti. I tako je ostao kod nje taj lutajući čankoliz. Nije otišao čak ni kad 
se razboljela. Fenja i njena majka, Grušenjkina kuharica, nisu ga otjerale nego 
su ga nastavile hraniti i prostirati mu ležaj na kanapeu. Poslije se Grušenjka čak 
i naviknula na nj, pa kad bi se vratila od Mitje (kojeg je počela posjećivati čim 
se oporavila, još prije nego što je potpuno ozdravila), sjela bi i, da bi odagnala 

tugu, razgovarala s »Maksimuškom« o kojekakvim sitnicama, samo da ne misli 
na svoje jade. Pokazalo se da starac umije kadšto ispripovjediti ponešto zgodno 
tako da na kraju nije više ni mogla bez njega. Osim Aljoše, koji ipak nije 
navraćao svaki dan i nikad nije dugo ostajao, Grušenjka nije gotovo nikog 
primala. Onaj je njen stari trgovac bio već teško bolestan, »duša mu je bila u 
nosu«, kako su govorili u gradu, i zaista je umro svega tjedan dana nakon 
suđenja Mitji. Oko tri tjedna prije smrti, kad je osjetio da neće dugo, pozvao je 
napokon k sebi gore svoje sinove, njihove žene i djecu, i zapovjedio im neka 
više ne odlaze od njega. U isti je mah slugama strogo zabranio da puštaju 
Grušenjku do njega, a ako dođe, neka joj kažu: »Zapovjedio je da vam rečemo 
nek još dugo u veselju živite, a njega da zaboravite!« Grušenjka je ipak gotovo 
svakog dana slala nekog da se raspita za njegovo zdravlje. 

- Konačno si došao! - usklikne ona pošto je ostavila karte i radosno 
pozdravila Aljošu. - A Maksimuška me stalno plaši da možda nećeš ni doći. Eh, 
baš te nešto hitno trebam! Sjedaj za stol; što ćeš, kavu? 


- Pa može - reče Aljoša sjedajući za stol. - Nekako sam ogladnio. 


- E, to sam si i mislila; Fenja, Fenja, donesi kavu! - dovikne Grušenjka. - 
Odavno već vri i tebe čeka. A donesi i pirožaka, ali da budu vrući! Znaš šta, 
Aljoša, danas sam s tim piroškama imala gadnih okapanja. Odnijela sam ih 
njemu u zatvor, a on mi ih, zamisli, vrati, nije ih ni okusio. Jednu je pirošku 
bacio čak i na pod i zgazio je. Rekla sam mu: »Ostavit ću ih kod čuvara; ako ih 
ne pojedeš do večeri, znači da te hrani pakosna zloća!« I tako sam i otišla. Opet 
smo se, zamisli, posvadili. Kad god mu dođem, posvadimo se. 

Grušenjka je sve ovo izgovorila nadušak i uzrujano. Maksimov se odmah 
uplaši i obori oči smješkajući se. 

- A zašto ste se ovaj put posvadili? - upita je Aljoša. 

- Ma tko bi se tome nadao! Zamisli, ljubomoran je na onog mog 
»nekadašnjeg«, veli mi: »A zašto ga uzdržavaš? Počela si ga već i uzdržavati?« 
Stalno je ljubomoran, stalno me kinji ljubomorom! Ljubomoran je i kad spava i 
kad jede. Prošlog je tjedna bio čak i na Kuzmu ljubomoran. 


- Pa on je znao za tog tvog »nekadašnjeg«? 


- Ma kako ne bi znao. Znao je od samog početka do dana današnjeg, a 
danas je najednom ustao i počeo psovati. Sramota je i reći što mi je sve 
izgovorio. Budala! Kad sam odlazila, došao mu je Rakitka. Možda ga Rakitka 
huška, a? Što ti misliš? - doda nekako rastreseno. 


- Voli te, pa to ti je, jako te voli. A sad je još i nervozan. 

- Kako ne bi bio nervozan kad je sutra suđenje! Pa najviše sam radi toga i 
išla da mu kažem što mislim o sutrašnjem suđenju jer mi je, Aljoša, strašno i 
pomisliti što će sutra biti! Ti kažeš da je on nervozan, ali i ja sam nervozna, i te 
kako! A on meni o Poljaku! Kakav glupan! Na Maksimušku valjda ipak nije 
ljubomoran? 

- I moja je supruga bila na mene jako ljubomorna, molim lijepo - oglasi se 
Maksimov. 

- Na tebe! - nasmije se i nehotice Grušenjka. - A zbog koga je bila 
ljubomorna na tebe? 

- Zbog sobarica, molim lijepo. 

- Ma daj šuti, Maksimuška, nije mi sad do smijeha, čak me i bijes hvata. A 
na piroške ne beči oči, ne dam ti, to tebi škodi, a neću ti dati ni likera. Eto, i s 
njim se moram baktati; baš kao da mi je kuća postala ubožnica, bog i bogme - 
nasmije se ona. 


- Ja nisam vrijedan vaših dobročinstava, molim lijepo, ja sam ništarija - 
protuži Maksimov. - Bolje bi bilo da svojim dobročinstvima obasipate one 
kojima su potrebnija nego meni. 


- Eh, Maksimuška, svima su potrebna, tko bi znao kome su potrebnija. 
Najbolje bi bilo, Aljoša, da tog Poljaka uopće nema, ali je i on baš danas 
potrefio da se razboli. Bila sam i kod njega. Sad ću baš i njemu poslati piroške, 
nisam mu dosad slala, ali me Mitja potvorio da mu šaljem, pa ću mu sad baš i 
poslati, baš ću mu poslati! Ah, evo i Fenje s pismom! Pa naravno, opet od 
Poljaka, opet traže pare! 


Pan Musalowicz doista je napisao Grušenjki neobično dugo i, po svom 
običaju, kićeno pismo u kojem ju je zamolio da mu pozajmi tri rublja. Pismu je 
bila priložena i priznanica da je novac primio i pismena obveza da će ga vratiti 
u roku od tri mjeseca; na priznanici se potpisao i pan WrG6blewski. Takvih 
pisama, uvijek s istim takvim priznanicama, primila je Grušenjka već svu silu 
od svoga »nekadašnjeg«. Počelo je to čim je ozdravila, prije otprilike dva 
tjedna. Znala je ona doduše da su oba pana dolazila k njoj i dok je bila bolesna 
da se raspitaju za njezino zdravlje. Prvo pismo što ga je Grušenjka dobila bilo je 
dugo, na poštanskom listu velikog formata, zapečaćeno krupnim obiteljskim 
pečatom, strašno kićeno i mutno, tako da je Grušenjka pročitala samo polovicu i 
bacila ga jer nije ništa pod Bogom razumjela. A i nije joj tada bilo do pisama. 
Za tim prvim pismom slijedilo je sutradan drugo, u kojem ju je pan Musalowicz 
zamolio da mu pozajmi dvije tisuće rubalja na vrlo kratak rok. Grušenjka mu 


569 


nije ni na to pismo odgovorila. Zatim je slijedio cio niz pisama, po jedno na dan, 
sve isto tako važnih i kićenih, samo što se tražena svota sve više smanjivala, 
pala na sto rubalja, pa na dvadeset pet, pa na deset, i najposlije je Grušenjka 
primila pismo u kojem su oba pana zajedno molila od nje samo jedan rubalj i 
priložila priznanicu na kojoj su se obojica potpisala. Tad su se odjednom smilili 
Grušenjki, pa je u sumrak sama trknula do panova. Zatekla je obojicu Poljaka u 
strašnoj neimaštini, pravoj oskudici, bez jela, bez drva, bez cigareta, i 
prezadužene kod gazdarice. Onih dvjesta rubalja koje su iskartali od Mitje u 
Mokrom nekako je brzo isparilo. Grušenjka se ipak iznenadila što su je oba pana 
dočekala dostojanstveno, uznosito i samosvjesno, po svim pravilima etikete i 
bombastičnim riječima. Grušenjka se samo nasmijala i poklonila svom 
»nekadašnjem« deset rubalja. Odmah je zatim ispričala sve to Mitji, koji tada 
nije ničim pokazao da je ljubomoran. Ali otad su se panovi uhvatili za 
Grušenjku i bombardirali je svakog dana pismima moleći je za novac, i ona bi 
im svaki put ponešto poslala. I eto, danas je iznenada Mitji palo na pamet da joj 
napravi ljubomornu scenu. 


- Ja sam, glupača, svratila i k Poljaku samo načas kad sam išla k Mitji jer 
se i on, moj »nekadašnji«, razbolio - nastavi Grušenjka uzrujano i užurbaho - pa 
se sve smijem i pričam Mitji: »Zamisli,« velim mu, »onom mom Poljaku palo 
na pamet da mi zapjeva uz gitaru one svoje nekadašnje pjesme, misli da ću se ja 
raspekmeziti i poći za njega!« A kad Mitja najednom skoči i uzme psovati... E, 
nećeš tako, sad ću baš poslati panovima piroške! Fenja, jesu li opet poslali onu 
curicu? Evo, daj joj tri rublja i umotaj im desetak pirožaka u papir da ih odnese 
njima, a ti, Aljoša, svakako reci Mitji da sam im poslala piroške. 

- Neću mu to reći - odvrati Aljoša smješkajući se. 

- Ah, ti misliš da on pati, a on se samo pravi da je ljubomoran, a zapravo 
mu je svejedno - gorko će Grušenjka. 

- Kako to misliš da se pravi ljubomoran? - priupita je Aljoša. 

- Glup si ti, Aljošenjka, da znaš, ništa ti tu ne shvaćaš, uza svu svoju 
pamet, da znaš! Nije meni krivo što je on ljubomoran na mene ovakvu, bilo bi 
mi krivo kad ne bi bio ljubomoran. Ja sam ti takva. Nije meni krivo zbog 
ljubomore jer i ja imam okrutno srce, i sama sam ljubomorna. Samo mi je krivo 
što on mene uopće ne voli, pa i sad se samo pravi da je ljubomoran, da znaš! 
Misli da sam slijepa pa da ne vidim? O toj mi svojoj Kaćki priča maloprije: 
takva je i takva, veli, doktora je iz Moskve pozvala radi mene, pozvala ga je da 
me spasi, i najboljeg je advokata, najučenijeg, isto tako dovela. Znači da je voli 
kad ju je počeo već i preda mnom hvaliti, sram ga bilo! Preda mnom je kriv pa 

meni prigovara da bi mene okrivio i sve na mene svalio, kao, ti si, »tobože«, 
»bila prije mene s Poljakom, pa mogu onda i ja s Kaćkom!« Tako ti je to! Na 
mene hoće da svali svu krivicu. Namjerno me napao, namjerno, kad ti kažem, 
samo što ću ja... 

Grušenjka nije rekla do kraja što će nego je pokrila oči rupčićem i 
zaplakala kao ljuta godina. 

- Ne voli on Katerinu Ivanovnu - odlučno će Aljoša. 


- E, sad, voli li je ili ne voli, to ću ja sama uskoro izvesti načistac - reče 
Grušenjka s prijetećim prizvukom u glasu skidajući rupčić s očiju. Lice joj se 
izobličilo. Aljoša se rastuži kad vidje kako joj je lice naglo od krotkog, mirnog i 
veselog postalo smrknuto i pakosno. - Ma dosta o tim glupostima! - odvali 
odjednom. - Nisam te radi toga zvala. Aljoša dragi moj, što li će biti sutra, 
sutra? Eto što mene muči! Jedino mene to muči! Gledam sve oko sebe, nitko na 
to i ne misli, nitko za to i ne haje. Misliš li ti bar na to? Pa sutra je suđenje! Reci 
mi, kako će mu to suditi? A sluga je, sluga je ubojica! Bože! Pa neće ga valjda 
umjesto sluge osuditi, zar se zbilja nitko neće zauzeti za njega? Pa tog slugu 
nisu ni dirali, a? 

- Strogo su ga preslušali - zamišljeno će Aljoša - ali su svi zaključili da 
nije on kriv. Sad leži teško bolestan. Odonda je bolestan, još od onog napadaja 
padavice. Stvarno je bolestan - nadoda Aljoša. 

- Bože, zar ne bi bar ti otišao do tog advokata da mu ispričaš sve u četiri 
oka? Pa kažu da su ga pozvali iz Peterburga za tri tisuće. 

- To smo nas troje skupili tri tisuće, ja, brat Ivan i Katerina Ivanovna, a 
liječnika je iz Moskve ona sama pozvala za dvije tisuće. Advokat Fetjukovič 
zatražio bi i više, ali se o ovom slučaju pročulo po svoj Rusiji, po svim 
novinama i časopisima pišu o tome, pa je Fetjukovič više radi slave pristao da 
dođe, zato što se slučaj razglasio na sve strane. Jučer sam bio s njim. 

- I dobro, što je bilo? Jesi li mu rekao? - nestrpljivo će Grušenjka. 

- Saslušao me, ali mi ništa nije rekao. Rekao je samo da je i sam stekao 
određeno mišljenje. Ipak, obećao je da će moje riječi uzeti u obzir. 

- Kako to misliš: u obzir? Ah, kakve su to lopuže! Upropastit će ga! 
Dobro, a doktora, doktora, zašto je njega pozvala? 

- Kao eksperta. Žele dokazati da je brat lud i da je ubio u ludilu, ne znajući 
za sebe - mirno se osmjehne Aljoša. - Samo što on neće na to pristati. 

- Ah, pa to bi bila i istina, da ga je stvarno ubio! - uzvikne Grušenjka. - 
Tad nije bio pri sebi, uopće nije bio pri sebi, a ja sam, ja, hulja, tome najviše 

kriva! Samo što on nije ubojica, nije ubojica! A svi krive njega da je on ubio, 
cijeli grad. Čak je i Fenja tako svjedočila da je ispalo da je on ubio. Pa onda oni 
u dućanu, pa onaj činovnik, pa i svi oni koji su ga prije toga u krčmi čuli što 
govori! Svi, svi su protiv njega, rogobore na sav glas. 

- Da, nakupilo se strašno mnogo iskaza protiv njega - tmurno će Aljoša. 

- A onaj Grigorij, Grigorij Vasiljevič, i dalje tvrdi da su vrata bila 
otvorena, tjera svoje, tobože da je vidio svojim očima, ne možeš ga pokolebati, 
išla sam k njemu i razgovarala s njim. Još me i izgrdio! 

- Da, taj iskaz možda i najviše tereti brata - reče Aljoša. 

- A što se toga tiče da Mitja nije bio pri sebi, to je istina, nije ni sad pri 
sebi - progovori Grušenjka odjednom nekako posebno zabrinuto i tajanstveno. - 
Znaš, Aljošenjka, odavno sam ti to htjela reći: odlazim k njemu svaki dan i ne 
mogu mu se načuditi. Reci mi, što ti misliš: o čemu on to sad stalno govori? 
Govori, govori - a ja ništa ne razumijem, mislim da govori nešto pametno a ja 
da sam glupa, pa ga ne mogu valjda shvatiti. Tek, počeo mi odjednom govoriti o 
nekom djetićku, to jest o nekakvu djetetu, pa veli: »Zašto je djetićak 
siromašan?« »Za tog ću djetićka sad i u Sibir, nisam nikog ubio, ali moram u 
Sibir!« Što mu je to, kakav je to djetićak - nisam ama baš ništa shvatila. Samo 
sam se rasplakala dok je to govorio jer je jako lijepo govorio, plače on, 
zaplakala i ja, a odjednom me poljubi i prekriži. Što mu je to, Aljoša, reci mi, 
kakav je to »djetićak«? 

- Ma to mu se Rakitin nešto navadio dolaziti - osmjehne se Aljoša. - 
Uostalom... nije mu to od Rakitina. Jučer nisam bio kod njega, ali danas ću 
skoknuti. 

- Ne, nije Rakitin tome kriv, to njega brat Ivan Fjodorovič smućuje, on ga 
obilazi, pa to ti je... - reče Grušenjka i naglo ušuti. Aljoša se zaprepašteno 
zagleda u nju. 


- Kako obilazi? Pa zar ga je stvarno posjetio? Meni je sam Mitja rekao da 
mu Ivan nije nijedanput došao. 


- Eh... eh, vidiš kakva sam ja! Izbrbljala sam se! - uzvikne Grušenjka sva 
smućena i odjednom sva porumeni. - Čekaj, Aljoša, šuti, neka bude kad sam se 
već izlanula, reći ću ti svu istinu: bio je već dva puta kod njega, prvi put čim je 
doputovao - onda kad je onako naprečac dojurio iz Moskve, ja se još nisam bila 
ni razboljela, a drugi put mu je bio prije tjedan dana. Mitji je rekao da tebi o 
tome ništa ne govori, ni za živu glavu, pa i nikom drugom, potajno ga posjećuje. 

Aljoša je sjedio duboko zamišljen i o nečem razmišljao. Bilo je očito da 

ga je ta vijest prenerazila. 


- Ivan uopće ne govori sa mnom o Mitjinu slučaju - polako progovori. - Pa 
i inače je sa mnom u ova dva mjeseca vrlo malo razgovarao, a kad god sam 
došao k njemu, nije mu bilo pravo što sam došao, tako da već tri tjedna nisam ni 
bio kod njega. Hm... Ako je on bio kod Mitje prije tjedan dana, onda... onda se 
stvarno zbila neka promjena s Mitjom... 

- Promjena, promjena! - brže prihvati Grušenjka. - Imaju oni neki tajnu, 
neku tajnu! Meni je Mitja sam rekao da imaju neku tajnu, i to, znaš, takvu da se 
Mitja nikako ne može smiriti. A prije je bio uvijek dobro raspoložen, pa i sad je 
još dobro raspoložen, samo, znaš, kad počne mahati glavom i hodati po sobi, i 
evo ovim desnim prstom mrsiti sebi kosu na sljepoočnici, onda odmah znam da 
mu je neki nemir obuzeo dušu... to mi je jasno!... Inače je uvijek bio dobro 
raspoložen, pa i danas je bio! 


- Ali rekla si da je nervozan? 


- Ma i nervozan je i dobro raspoložen. Stalno je nervozan, ali samo na 
mahove, a onda je opet dobro raspoložen, a onda ga opet uhvati nervoza. I znaš, 
Aljoša, da mu se stalno čudim: pred njim je takva strahota, a on se katkad smije 


.v_... 


- I stvarno ti je zabranio da mi govoriš o Ivanu? Baš ti je tako rekao: da mi 
ništa ne govoriš? 

- Upravo mi je tako rekao: nemoj mu ništa govoriti! Pa tebe se on, Mitja, 
najviše i boji. Jer posrijedi je neka tajna, sam mi je rekao da je tajna... Aljoša 
dragi moj, idi pa izvidi: kakva im je to tajna pa mi dođi javiti - iznenada ga 
zamoli Grušenjka. - Da već jednom, jadna, znam na čemu sam! Radi toga sam te 
i pozvala. 


- Misliš da je to nešto s tobom u vezi? Da je tako, onda ti ne bi ni rekao da 
je posrijedi neka tajna. 

- Ne znam. Možda bi i htio meni reći, ali se ne usuđuje. Samo me 
priprema na nešto. Veli da je posrijedi neka tajna, ali kakva - to mi nije rekao. 

- A što ti misliš o tome? 

- A što da mislim? Da mi je došao kraj, eto što mislim. A kraj su mi 
pripremili njih troje jer tu je i Kaćka umiješana. Sve je to njezino maslo, od nje 
je sve i poteklo. »Ona je takva i takva,« a to znači da ja nisam takva. To on meni 
unaprijed govori, unaprijed me upozorava. Naumio je da me ostavi, eto, u tome 
je sva tajna! Njih su troje to zajedno smislili - Mitka, Kaćka i Ivan Fjodorovič. 
Aljoša, odavno sam te već htjela pitati: prije tjedan dana iznenada mi je otkrio 

da je Ivan zaljubljen u Kaćku jer je često posjećuje. Je li to istina ili nije? Reci 
mi iskreno, nemoj me štedjeti! 
- Neću ti lagati. Ja mislim da Ivan nije zaljubljen u Katerinu Ivanovnu. 


- E pa, i ja sam isto tako pomislila! Laže on meni, bezobraznik, ništa 
drugo! I sad je tobože ljubomoran na mene samo da bi poslije mogao krivnju na 
mene svaliti. Jer on ti je glupan, on ne zna zamesti tragove, previše je otvoren... 
Ali vidjet će on svog Boga! Veli on meni: »Ti misliš da sam ga ja ubio!« To on 
meni govori, meni, meni to spočitava! Kako može biti takav, zaboga? Ali, čekaj 
malo, zapaprit ću ja toj Kaćki na sudu! Ja ću tamo tako nešto reći... Sve ću ja 
tamo reći kako jest! 

I opet gorko zaplače. 

- Znaš što ti ja, Grušenjka, mogu pouzdano reći - reče Aljoša ustajući. - 
Prvo, on tebe voli, voli te više od svih na svijetu, samo tebe voli, vjeruj mi kad 
ti kažem. Ja to znam, dobro znam. Drugo što ću ti reći, to je da ja ne želim 
ispipavati od njega nikakve tajne, a ako mi danas sam nešto kaže, otvoreno ću 
mu reći da sam obećao tebi kazati. U tom slučaju, doći ću još danas k tebi da ti 
javim. Samo... meni se čini... da tu nema govora o Katerini Ivanovnoj, ja mislim 
da je tu nešto drugo posrijedi. Sigurno. I isto mi se tako čini da to nema nikakve 
veze s Katerinom Ivanovnom. A sad zbogom! 

Aljoša joj stisne ruku. Grušenjka je svejednako plakala. Vidio je da ne 
vjeruje mnogo njegovim utješnim riječima, ali je već i to bilo dobro što mu se 
izjadala, otvorila dušu. Bilo mu je žao ostaviti je u takvom stanju, ali mu se 
žurilo. Imao je još mnogo toga obaviti. 


lI 


BOLESNA NOŽICA 


Prvi je posao imao obaviti kod gospođe Hohlakove, pa je pohitao tamo da 
ga što prije obavi i da ne zakasni kod Mitje. Gospođa Hohlakova već je tri 
tjedna pobolijevala: otekla joj noga, tko zna zašto, i premda nije ležala u 
krevetu, ipak je danju, u privlačnoj ali pristojnoj kućnoj haljini, leškarila na 

ležaljci u svom budoaru. Aljoša je jednom prigodom, smiješeći se nevino, 
primijetio kako se gospođa Hohlakova, unatoč svojoj bolesti, počela tako reći 
gizdati: pojavile se na njoj nekakve čipkane kapice, vrpce, dekoltirane bluzice, i 
dosjetio se otkud sve to iako je te isprazne misli tjerao od sebe. U posljednja dva 
mjeseca gospođu Hohlakovu počeo je posjećivati, među ostalim njenim 
gostima, i mladi Perhotin. Aljoša nije bio kod nje već četiri-pet dana i, kad je 
ušao u kuću, pohitao je ravno do Lize, jer ga je posao vodio k njoj. Liza mu je 
naime jučer poslala djevojku po kojoj ga je usrdno zamolila da odmah dođe k 
njoj »radi nečega neobično važnog«, što je Aljošu iz određenih razloga 
zainteresiralo. Ali dok ga je djevojka otišla najaviti, gospođa je Hohlakova 
doznala da je on došao, pa ga je odmah pozvala da dođe »samo načas« k njoj. 
Aljoša je zaključio da će biti bolje udovoljiti najprije mamičinoj molbi, jer će 
ona inače svakog časa slati djevojku k Lizi po njega dok god on bude kod nje. 
Gospođa Hohlakova ležala je na ležaljci nekako posebno svečano odjevena i, 
očito, neobično nervozna. Aljošu je dočekala oduševljenim poklicima. 

- Nisam vas vidjela već stoljećima, stoljećima, čitav vijek! Puni tjedan 
dana, zaboga, ah, zapravo ste bili ovdje prije četiri dana, u srijedu. Sad ste došli 
k Lizi, uvjerena sam da ste htjeli otići na prstima pravo k njoj, da vas ne čujem. 
Dragi moj, dragi Alekseju Fjodoroviču, kad biste samo znali kako me ona 
zabrinjava! Ali o tom potom, lako je to najvažnije, o tom potom. Dragi moj 
Alekseju Fjodoroviču, ja vama zbilja mirne duše povjeravam svoju Lizu. Nakon 
smrti »starca« Zosime - Bog mu duši dao lako (tu se prekriži) - poslije njega 
smatram vas isposnikom, iako vam ovo novo odijelo vrlo dobro stoji. Gdje ste 
to našli tako dobra krojača? Ali ne, ne, to nije ono glavno, o tom potom. 
Oprostite što vas ponekad zovem Aljoša, ja sam baba, meni je sve dopušteno - 
koketno se osmjehne - ali o tom potom. Najvažnije je da ne zaboravim ono 
najvažnije. Molim vas da me sami podsjetite ako se zapričam, samo me 
priupitajte: »A ono najvažnije?« Ah, otkud bih ja sad znala što je najvažnije! 
Otkad jeLise opozvala svoje obećanje koje vam je dala - svoje djetinje 
obećanje, Alekseju Fjodoroviču - da će se udati za vas, vi ste, naravno, shvatili 
da je to bio tek dječji, nestašni hir bolesne djevojčice koja je dugo vremena 
provela u kolicima - hvala Bogu, sad već hoda. Taj novi doktor kojeg je Katja 
pozvala iz Moskve radi onog vašeg nesretnog brata kojem će sutra... Ali nećemo 
sad o sutra! Umirem od same pomisli na sutrašnji dan! A najviše od 
radoznalosti... Jednom riječju, taj je doktor bio jučer kod nas i pregledao Lizu... 
Platila sam mu pedeset rubalja za pregled. Ali sve ovo opet nije ono pravo... Evo 
vidite, sad sam se opet sasvim smela. Previše se žurim. A zašto se žurim? Ne 
znam. Strahota jedna kako više ništa ne znam. Sve mi se u glavi splelo u neko 

klupko. Sve se bojim da ćete odjednom pobjeći od mene iz puke dosade, tek što 
sam vas ugledala. Ah, Bože moj! Što sad tu samo sjedimo, ali najprvo - kava! 
Julija, Glafira, donesite nam kavu! 


Aljoša joj brže-bolje zahvali i reče da je maloprije popio kavu. 
- Kod koga? 
- Kod Agrafene Aleksandrovne. 


- Kod... kod one žene! Ah, pa ona ih je sve upropastila, a uostalom, ne 
znam, kažu da je postala prava svetica iako malo kasno. Bilo bi bolje da je prije, 
kad je trebalo, a sad kakva korist od toga? Šutite, šutite, Alekseju Fjodoroviču, 
imam vam toliko toga kazati da vam na kraju neću ništa reći. Taj užasni 
proces... svakako ću otići tamo, već se spremam, odvest će me u kolicima, tamo 
ću ipak moći sjediti, sa mnom će biti i moje sluge, a znate valjda da ću i ja 
svjedočiti. Da znate samo kako ću govoriti, kako ću govoriti! Zapravo ne znam 
što ću reći. Morat ću i prisegnuti, zar ne? Zar ne? 

- Da, samo ipak ne vjerujem da ćete moći na sud. 

- Pa mogu valjda sjediti; ah, zbunjujete me! Taj proces, to užasno 
zlodjelo, pa onda svi odlaze u Sibir, drugi se opet žene, i sve to ide tako brzo, 
brzo, sve se mijenja, i na kraju od svega ništa, svi su starci, s jednom nogom u 
grobu. Pa neka, umorila sam se. Ona Katja - cette charmante personne,H* ona 
mi je srušila sve nade: sad će i ona poći za jednim vašim bratom u Sibir, a drugi 
će vam brat poći za njom i živjeti u susjednom gradu, i svi će mučiti jedno 
drugo. Mene to izluđuje, a što je najgore, taj publicitet: u svim novinama u 
Peterburgu i u Moskvi pisali su o tome već milijun puta. Ah, da, zamislite, i o 
meni su pisali da sam bila »intimna prijateljica« vašeg brata, ne želim izgovoriti 
onu ružnu riječ, ama zamislite samo, zamislite! 

- Ma to je nemoguće! Gdje je to pisalo, kako? 

- Sad ću vam pokazati. Jučer sam to dobila - i jučer pročitala. Evo ovdje, u 
peterburškim novinama »Glasovi«. Ti su vam »Glasovi« počeli izlaziti ove 
godine, a ja strašno volim glasove pa sam se pretplatila, na svoju nesreću: eto 
kakvi su vam ti glasovi. Evo ovdje, ovo pročitajte! 

I ona pruži Aljoši list novina koji je držala pod jastukom. 

Ne samo da je bila smušena nego je bila i sva nekako skršena, i možda joj 
se doista sve u glavi smotalo u klupko. Novinski je izvještaj bio vrlo 
karakterističan i dakako da ju je morao ozbiljno pogoditi, ali ona, na svu sreću, 
nije bila trenutno kadra usredotočiti se samo na jednu točku, pa je nakon jedne 
minute mogla čak i smetnuti s uma te novine i prijeći u mislima na nešto sasvim 

drugo. Aljoša je već dobro znao da se po svoj Rusiji pronio glas o tom užasnom 
procesu. Bože, koliko je samo besmislenih vijesti i dopisa pročitao u ta dva 
mjeseca, među ostalim istinitim vijestima, o svom bratu, o Karamazovima 
uopće, pa čak i o samom sebi. U jednim je novinama čak pisalo da se on nakon 
bratova zločina iz straha zaredio i povukao u manastir; u drugima je to 
opovrgnuto i ustvrđeno da je on, naprotiv, sa svojim »starcem« Zosimom obio 
manastirsku blagajnu pa da su obojica »pobjegli iz manastira«. Najnovija je 
vijest u novinama »Glasovi« objavljena pod naslovom »Iz Skotoprigonjevska 
(ovako se, na žalost, zove naš gradić, sve sam dosad tajio to ime) o procesu 
Karamazovu«. Vijest je bila kratka i gospođa Hohlakova nije bila izrijekom 
spomenuta. Pa i inače su sva imena izostavljena. Pisalo je samo da se zločinac, 
kojem se uz veliku buku spremaju suditi, pričuvni kapetan kopnenih snaga, 
bestidnih manira, lijenčina i pristaša kmetstva, neprestano bavio ljubakanjem i 
posebice imao uspjeha kod nekih »dama koje se dosađuju u samoći«. Jedna se 
od tih dama, »udovica što pati od dosade«, izigrava mladojku, iako već ima 
odraslu kćer, toliko zanijela njime da mu je još svega dva sata prije samog 
zločina nudila tri tisuće rubalja, pod uvjetom da odmah pobjegne s njom u 
potragu za zlatnim rudnicima. Ali zlikovac je, računajući da će ostati nekažnjen, 
radije ubio oca i oteo njemu tri tisuće, nego da se vucara po Sibiru sa 
četrdesetogodišnjim dražima svoje dame koja pati od dosade. Na kraju je te 
neozbiljne vijesti izraženo, kako je i red, plemenito ogorčenje zbog nemoralnog 
ocoubojstva i nekadašnjeg kmetstva. Aljoša je pročitao vijest sa zanimanjem, 
savio novinski list i vratio ga gospođi Hohlakovoj. 

- Pa zar tu nije riječ o meni? - razveze ona ponovo. - Upravo sam mu ja 
tako reći sat prije toga predlagala da ode u potragu za zlatnim rudnicima, a sad 
najednom: »četrdesetogodišnje draži«! Pa zar sam mu možda zato to 
predlagala? To je namjerno ubačeno! Neka mu vječni sudac oprosti zbog 
četrdesetogodišnjih draži, kao što mu i ja opraštam, ali znate valjda... valjda 
znate čije je to maslo? To je maslo onog vašeg prijatelja Rakitina. 

- Možda - reče Aljoša - iako nisam ništa o tome čuo. 

- To je sigurno on, on, a ne možda! Pa ja sam ga izbacila iz kuće... Znate 
valjda za taj slučaj? 

- Znam da ste mu zabranili da vas ubuduće posjećuje, ali zbog čega 
zapravo - to... to bar od vas nisam čuo. 

- Prema tome, od njega ste čuli! Što, grdi me, grdi na sva usta? 

- Da, grdi vas, ali on sve odreda grdi. Ali zašto ste mu zabranili da dolazi 
u vašu kuću, to nisam ni od njega čuo. Pa i inače se vrlo rijetko viđam s njim. 

Nismo mi nikakvi prijatelji. 

- E pa, onda ću vam ja sve to otkriti i, šta mogu, pokajat ću se jer tu ima 
jedna pojedinost za koju sam možda i ja kriva. Samo jedna sitna, sitna 
pojedinost, sasvim sitna, tako da se možda i ne primjećuje. Evo vidite, 
dragoviću moj - gospođi Hohlakovoj pojavi se odjednom na licu obijestan izraz, 
a na usnama joj zatitra ljubak iako zagonetan smiješak - vidite, ja vam slutim... 
oprostite, Aljoša, ja sam vama ionako nešto kao majka... ma ne, ne, naprotiv, ja 
vam se sad obraćam kao ocu... jer majka ovamo nikako ne spada... Ma sad 
svejedno, obraćam vam se kao »starcu« Zosimi na ispovijedi, to je zapravo 
najtočnije, to najbolje odgovara: pa i maloprije sam vas nazvala isposnikom - 
ali eto, tom jadnom mladiću, vašem prijatelju Rakitinu (o Bože, ja se na njega 
jednostavno ne mogu ljutiti! Srdim se i krivo mi je, ali ne previše), jednom 
riječju, tom je lakoumnom mladiću odjednom zamislite, čini se, palo na pamet 
da se u mene zaljubi. Ja sam to tek poslije, mnogo kasnije, odjednom zapazila, 
ali je isprva, tako, otprilike mjesec dana, počeo sve češće dolaziti k meni, 
gotovo svakog dana, iako smo se i prije viđali. Ja ništa nisam slutila... ali 
odjednom kao da mi je nešto sinulo, počela sam to, na svoje veliko čudo, 
zapažati. Vi znate da ima već dva mjeseca kako sam počela primati onog 
skromnog, dragog i vrijednog mladića Petra Iljiča Perhotina, ovdašnjeg 
službenika. Pa i sami ste ga ovdje višeput sreli. To je doista vrijedan i ozbiljan 
mladić, zar ne? Dolazi mi jedanput u tri dana, a ne svakog dana (iako bi mogao, 
što se mene tiče, dolaziti i svakog dana) i uvijek je tako pristojno odjeven, a ja 
vam općenito, Aljoša, volim mladež, darovite, skromne mlade ljude kao što ste, 
recimo, vi, a u njega je tako reći državnička pamet, tako lijepo govori, i ja ću se 
svakako, svakako zauzeti za njega. To vam je budući diplomat. One me strašne 
noći spasio tako reći od sigurne smrti kad mi je banuo usred noći. E, a vaš 
prijatelj Rakitin dolazi mi uvijek u nekakvim čizmetinama kojima struže po 
tepihu... jednom riječju, počeo mi je i nešto natucati, a jednom mi je na odlasku 
strašno snažno stisnuo ruku. Tek što mi ju je tako stisnuo, odjednom me 
zaboljela noga. On je već i prije sretao kod mene Petra Iljiča i, vjerujte mi, 
stalno ga je nešto peckao, peckao, upravo je režao na njega, tko zna zašto. Ja ih 
samo obojicu gledam kad se sretnu, a u sebi se smijem. I eto, jednom vam ja 
tako sama sjedim, odnosno ne sjedim, tada sam već ležala, ležim tako sama 
kadli se pojavi Mihail Ivanovič i, zamislite, donosi mi svoje pjesmice, sasvim 
kratke, o mojoj bolesnoj nozi, odnosno opisao je u stihovima moju bolesnu 
nogu. Čekajte, da se sjetim: 

Ta nožica, nožica lijepa 


Boluje malko i šepa... 


ili tako nekako - ja vam nikako ne pamtim stihove - čekajte, tu su mi negdje - 
ma dobro, poslije ću vam pokazati, ali divni su, divni, i znate, nisu samo o nozi 
nego su i poučni, s divnom idejom, samo sam već zaboravila tu ideju, jednom 
riječju, kao stvoreno za spomenar. Ja sam mu, naravno, zahvalila, a njemu je to 
očito polaskalo. Nisam mu još stigla ni pošteno zahvaliti kad eto ti odjednom 
Petra Iljiča, a Mihail Ivanovič smrkne se kao noć. Vidim ja da mu je Petar Iljič 
nešto zasmetao jer je Mihail Ivanovič pošto-poto htio još nešto reći nakon što 
pročita stihove, ja sam to već predosjećala, ali se uto pojavio Petar Iljič. Ja 
odmah Petru Iljiču pokažem te stihove, ali mu ne kažem tko ih je sastavio. Ipak, 
uvjerena sam, uvjerena sam da se on odmah dosjetio, iako ni dan-danas to ne 
priznaje, nego tvrdi da se nije dosjetio, ali to on samo tako veli. Petar Iljič je 
odmah prasnuo u smijeh i počeo kritizirati pjesmicu: veli da su to traljavi 
stihovi, da ih je zacijelo napisao kakav seminarist - i to, da znate kako žestoko, 
kako žestoko! Umjesto da se nasmije, vaš se prijatelj upravo razbjesnio... Bože, 
već sam pomislila da će se i potući. Veli: »To sam ja napisao, a napisao sam u 
šali« veli, »jer pisanje stihova smatram nedostojnim poslom... Ipak su ovi moji 
stihovi dobri. Vašem Puškinu htjeli bi za ženske nožice podići spomenik,H"! a 
moji su stihovi s tendencijom, a vi ste,« veli, »pristaša kmetstva; vi,« veli, 
»nemate ni trunka humanosti, nemate razumijevanja za današnje prosvijećene 
osjećaje, vas nije progres ni dotaknuo, vi ste,« veli, »činovnik i primate mito!« 
Tad sam i ja počela vikati i smirivati ih. A Petar Iljič, znate, onako hrabar 
čovjek, odjednom je poprimio najuljudniji ton: gleda ga podrugljivo, sluša i 
ispričava se, veli: »Nisam to znao. Da sam znao, ne bih ništa rekao, štoviše,« 
veli, »pohvalio bih vas... Pjesnici su,« veli, »svi tako osjetljivi...« Jednom 
riječju, sve tako podrugljivo a najuljudnije. Sam mi je poslije priznao da se 
samo podrugivao, a ja sam mislila da on stvarno tako misli. A ja vam ovako 
ležim, kao evo i sad pred vama, i mislim si: hoće li biti u redu ili neće da 
Mihaila Ivanoviča sad odmah izbacim zato što se bezobrazno izdire u mojoj 
kući na moga gosta? I eto, vjerujte mi, ležim vam ja tako, sklopljenih očiju, i 
mislim si: hoće li to biti u redu ili neće, i ne mogu to izvesti načistac, i mučim 
se, mučim, i srce mi lupa: da podviknem ili da ne podviknem? Jedan mi glas 
govori: »Podvrisni!« a drugi mi govori: »Ne, nemoj!« I tek što mi je to taj drugi 
glas rekao, ja odjednom podvrisnem i padnem u nesvijest. E, tada se, naravno, 
digla uzbuna. A ja odjednom ustanem i dobacim Mihailu Ivanoviču: »Neugodno 

mi je da vam to kažem, ali ja vas više ne želim vidjeti u svom domu.« I tako 
sam ga izbacila iz kuće. Ah, Alekseju Fjodoroviču! I sama znam da sam ružno 
postupila, zapravo sam lagala, uopće se nisam naljutila na njega, ali mi se 
iznenada, najvažnije je to - iznenada, učinilo da će to biti tako lijepo, ta scena... 
Samo morate znati da je ta scena ipak bila i prirodna jer sam se ja čak i 
rasplakala, i još sam nekoliko dana nakon toga plakala, a onda sam odjednom 
poslije ručka sve zaboravila. I evo, već dva tjedna on ne dolazi k meni, a ja si 
sve mislim: pa zar zbilja neće doći? Tako sam još jučer mislila, a odjednom 
pred večer dobijem ove »Glasove«, pročitam i vrisnem, ma tko je to napisao, to 
je on napisao, vratio se onda kući, sjeo i - napisao, poslao i oni mu objavili. Jer 
to vam je bilo još prije dva tjedna. Samo, Aljoša, ovo je strašno što vam 
govorim, uopće ne govorim o čemu bi trebalo govoriti! Ah, riječi mi same 
naviru na usta! 
- Ja danas moram pošto-poto na vrijeme stići k bratu - promuca Aljoša. 


- Tako je, tako je! Sad ste me podsjetili na ono pravo! Čujte, a što je to 
afekt? 
- Kakav afekt? - začudi se Aljoša. 


- Afekt u pravnom smislu. Afekt zbog kojeg se sve oprašta. Što god učinili 
- začas vam sve oproste. 


- A zašto vas to zanima? 


- Pa evo zašto: ta Katja... Ah, to je zbilja drago, drago stvorenje, samo što 
nikako nisam načisto u koga je zapravo zaljubljena. Nedavno je bila kod mene, 
ali ništa nisam uspjela izvući od nje. Pogotovo što i ona sad sa mnom razgovara 
nekako površno, jednom riječju, samo o mom zdravlju i ništa više, i to još 
takvim tonom da sam rekla sama sebi: »Pa dobro, neka vas onda voda nosi!...« 
Ma da, ali eto, taj afekt: taj je doktor nedavno ovamo stigao. Znate da je stigao 
novi doktor? Ma kako ne biste znali, onaj što otkriva luđake, pa vi ste ga i 
pozvali, to jest ne vi nego Katja. Uvijek ta Katja! I eto vidite: sjedi tako čovjek 
koji uopće nije lud, samo najednom padne u afekt. Pri sebi je i zna što radi, ali 
je u afektu. E pa, tako je vjerojatno i Dmitrij Fjodorovič bio u afektu. Otkako su 
uveli te nove sudove, prvi put se i čulo za taj afekt. U tome vam je prednost tih 
novih sudova. Bio je ovdje taj doktor pa me pita za tu večer, ma za te zlatne 
rudnike: pita me kakav je tada on bio? Kako ne bi bio u afektu - došao je i viče: 
»Dajte novce, novce, tri tisuće, dajte mi tri tisuće!« a nakon toga ode i ubije 
čovjeka. »Neću,« veli, »neću nikog ubiti,« a odjednom ubije čovjeka. Eto, zato 
će mu i oprostiti, što se opirao a ipak je ubio. 

- Ma nije on ubio - presiječe je Aljoša u riječi prilično oštro. Sve su ga 
više obuzimali nemir i nestrpljenje. 

- Znam, ubio je onaj starac, Grigorij... 

- Ma otkud sad Grigorij? - uzvikne Aljoša. 

- On, on, Grigorij. Kad ga je Dmitrij Fjodorovič zviznuo, ležao je neko 
vrijeme, a onda je ustao, vidio da su vrata otvorena, otišao i ubio Fjodora 
Pavloviča. 

- Ali zašto, zašto? 

- Pa pao je u afekt. Kad ga je Dmitrij Fjodorovič maznuo po glavi, 
osvijestio se i pao u afekt, otišao i ubio. A to što govori da nije, možda se on 
toga i ne sjeća. Samo znate šta: bolje bi bilo, kudikamo bolje da je Dmitrij 
Fjodorovič ubio. A tako je i bilo, iako ja kažem da je Grigorij, ali zapravo je 
Dmitrij Fjodorovič, i tako je kudikamo, kudikamo bolje! Ma nije bolje zato što 
je sin ubio oca, ja to ne odobravam, dapače, djeca moraju poštivati roditelje, 
samo je ipak bolje ako je on, jer onda nemate što ni žaliti jer je ubio ne znajući 
za sebe ili, bolje reći, znao je on za sebe, bio je on svega svjestan, ali nije znao 
kako se to dogodilo. Ma neka mu samo oproste, to bi stvarno bilo humano, pa i 
da se vidi blagodat tih novih sudova, ja nisam ni znala, ali kažu da je odavno 
tako, a kad sam jučer to doznala, toliko sam se zgranula da sam htjela odmah 
poslati po vas. Ako mu oproste, odmah ću ga pozvati da sa suda dođe ravno k 
meni na ručak, a pozvat ću i sve svoje znance pa ćemo proslaviti i nazdraviti 
novim sudovima. Ja ne vjerujem da je on opasan po okolinu, a osim toga, pozvat 
ću vrlo mnogo gostiju tako da ga u svako doba mogu izvesti iz društva ako bude 
što htio učiniti. Poslije može on još negdje drugdje, u nekom drugom gradu, biti 
i mirovni sudac ili tako nešto, jer su oni koji su sami doživjeli neku nesreću, 
najbolji suci. A što je najvažnije, tko sad nije u afektu, vi, ja, svi smo mi u 
afektu, imate primjera koliko hoćete: čovjek sjedi i pjeva neku romancu, 
najednom mu se nešto ne dopadne pa zgrabi pištolj i ubije kog stigne, a poslije 
mu lijepo sve oproste. Nedavno sam o tome čitala i svi su mi liječnici to i 
potvrdili. Svi liječnici to potvrđuju, sve potvrđuju. Zaboga, i Lise mi je u afektu, 
još sam jučer plakala zbog nje, i prekjučer sam plakala, a danas sam se dosjetila 
da je ona jednostavno u afektu. Oh, kako me ta Lise žalosti! Mislim da je do 
kraja poludjela. A zašto vas je sad pozvala? Je li vas ona pozvala, ili ste sami 
došli? 

- Jest, pozvala me je i sad idem k njoj - odlučno ustane Aljoša. 

- Ah, dragi moj, dragi Alekseju Fjodoroviču, možda je baš to ono 

najvažnije - uzvikne gospođa Hohlakova i najednom zaplače. - Bog vidi da vam 
ja iskreno povjeravam Lizu, i ne smeta mene to što vas je pozvala bez majčina 
znanja. Ali Ivanu Fjodoroviču, vašem bratu, oprostite, ne bih mogla tako olako 
povjeriti svoju kćer, iako ga i dalje smatram viteškim mladićem. Zamislite, on 
vam je bio kod Lize a da ja ništa o tome nisam znala. 

- Kako? Što? Kada? - začudi se Aljoša, koji više nije sjedao nego je slušao 
domaćicu stojeći. 

- Ispričat ću vam sad, radi toga sam vas možda najviše i pozvala, više i ne 
znam pravo zašto sam vas pozvala. Znate šta, Ivan Fjodorovič posjetio me samo 
dva puta otkako se vratio iz Moskve, prvi put mi je došao u posjet kao stari 
znanac, a drugi put je bio neki dan ovdje, kad je bila Katja, došao je zapravo kad 
je čuo da je ona kod mene. Dakako da ja nisam ni očekivala da će me on često 
posjećivati jer sam znala koliko ima briga, vous comprenez, cette affaire et la 
mort terrible de votre papa,'**! a onda odjednom saznam da je opet bio ovdje, 
samo ne kod mene nego kod Lize, ima tome već šest dana, da je došao, posjedio 
pet minuta i otišao. A doznala sam za to tek nakon tri dana od Glafire, i to me 
upravo frapiralo. Odmah pozovem Lise, a ona mi se smije: on je, veli, mislio da 
vi spavate i svratio je do mene da se raspita za vaše zdravlje. Razumije se da je 
tako i bilo. Samo ta Lise, Lise, o Bože, kako me žalosti! Zamislite, odjednom 
usred noći - ima tome četiri dana, baš nakon toga kad ste vi bili zadnji put ovdje 
i otišli - odjednom u noći dobije napadaj, viče, vrišti, histerija! Zašto ja nikad 
nemam histeričnih napadaja? Pa onda sutradan opet napadaj, pa i dana sljedećeg 
i jučer, i jučer taj afekt. I odjednom mi viče: »Ja mrzim Ivana Fjodoroviča, 
nemojte ga više primati u kuću, zabranite mu da dolazi!« Ja se sledila od 
iznenađenja i kažem joj: kako mogu zabraniti takvom vrlom mladiću da nam 
dolazi u kuću, pa još k tome tako obrazovanom i tako nesretnom čovjeku, jer 
ipak su sve te neprilike prava nesreća, nikakva sreća, zar ne? A ona se odjednom 
grohotom nasmije mojim riječima, i to, znate, onako baš uvredljivo. Meni je to 
ipak drago, mislim što sam je nasmijala, valjda će i ti napadaji sad proći, 
pogotovo što sam i sama htjela zabraniti Ivanu Fjodoroviču takve čudne posjete 
bez moga pristanka i zatražiti od njega objašnjenje. Samo jutros se Liza, kad se 
probudila, naljutila nešto na Juliju i, zamislite, ćušnula je. A to je 'ipak 
monstruozno, ja sam sa svojim djevojkama na vi. Kad odjednom, nakon sat 
vremena, grli Juliju i ljubi joj noge. A meni je poručila da uopće neće doći k 
meni, da mi nikad više neće doći, a kad sam se ja dovukla nekako do nje, 
navalila me ljubiti i plakati i, ljubeći me tako, izgurala me bez riječi iz sobe 
tako da opet nisam ništa doznala. Sada, dragi moj Alekseju Fjodoroviču, 

polažem sve nade u vas, sudbina je cijelog mog života, naravno, u vašim 
rukama. Jednostavno vas molim da odete k Lizi i doznate od nje sve, kako to 
samo vi umijete, pa da dođete javiti meni, majci, jer ja ću, razumijete, 
jednostavno svisnuti ako se sve to ovako nastavi, ili ću pobjeći od kuće. Ne 
mogu više ovako, ja imam strpljenja, ali ga mogu i izgubiti, a onda... onda će 
biti jao i pomagaj. Ah, Bože moj, evo napokon i Petra Iljiča! - usklikne gospođa 
Hohlakova i sva sine od radosti kad ugleda Petra Iljiča Perhotina kako ulazi u 
sobu. - Zakasnili ste, zakasnili! Pa dobro, sjedite i pričajte, odlučujte o mojoj 
sudbini, što vam je rekao taj advokat? Kamo ćete, Alekseju Fjodoroviču? 
- Idem do Lize. 


- Ah, da! A nećete zaboraviti, nećete valjda zaboraviti ono što sam vas 
zamolila? U pitanju je sudbina, sudbina! 

- Dakako da neću zaboraviti, samo ako stignem... strašno kasnim - 
promrmlja Aljoša odlazeći brže-bolje. 

- Ma svakako, svakako još navratite, a ne »ako stignete«, inače ću svisnuti 
od muke! - dovikne za njim gospođa Hohlakova, ali je Aljoša već izašao iz sobe. 


II 


VRAŽIĆAK 


Kad je ušao u Lizinu sobu, zatekao ju je kako napol leži u onom istom 
naslonjaču u kojem su je vozili dok još nije mogla hodati. Nije se ni pomakla da 
mu pođe u susret, a svojim se pronicavim i oštrim pogledom zapiljila u njega. 
Oči joj bijahu malko upaljene, lice blijedožućkasto. Aljoša se zapanji koliko se 
promijenila u ta tri dana, pa čak i omršavjela. Nije mu pružila ruku. Sam joj je 
dodirnuo tanke, dugačke prste što su joj nepomično ležali u krilu, a onda sjedne 
sučelice njoj. 

- Znam da se Žurite u zatvor - oštro će Liza - a mama vas je zadržala dva 
sata, ispričala vam je maloprije i ono što se dogodilo između mene i Julije. 


- Kako znate? - upita je Aljoša. 
- Prisluškivala sam. Što ste se zablenuli u mene? Ako mi je do 

prisluškivanja, prisluškivat ću, nema u tome ničeg lošeg. Neću nikog moliti za 
oproštenje. 

- Uzrujani ste zbog nečega? 

- Dapače, dobre sam volje. Upravo sam maloprije opet pomislila, po 
trideseti put: kako je dobro što sam vas odbila i što vam neću biti žena. Vi niste 
stvoreni za muža: kad bih se udala za vas i dala vam, recimo, pismo da ga 
odnesete onome koga sam zavoljela poslije vas, vi biste ga uzeli i svakako 
odnijeli, i još bi mi i odgovor donijeli. Pa kad bi vam bilo i četrdeset godina, vi 
biste mi i dalje nosili takva pisma. 

Iznenada se nasmije. 

- U vas ima podosta pakosti a u isti mah i nečega prostodušnog - osmjehne 
joj se Aljoša. 

- Prostodušnost je u tome što vas se ne stidim. Ne samo da vas se ne 
stidim, nego i neću da vas se stidim, upravo pred vama, upravo pred vama. 
Aljoša, zašto ja ne držim do vas? Ja vas jako volim, ali ne držim do vas. Da 
držim do vas, ne bih govorila ovako bez stida, nije li tako? 


- Tako je. 

- A vjerujete li vi meni da se ja vas ne stidim? 

- Ne, ne vjerujem. 

Liza se opet nervozno nasmije. Govorila je brzo, nestrpljivo. 


- Poslala sam vašem bratu Dmitriju Fjodoroviču slatkiša u zatvor. Aljoša, 
da znate kako ste vi zgodni! Strašno ću vas voljeti zato što ste mi tako brzo 
dopustili da vas ne volim. 


- A zašto ste me, Lise,_ danas pozvali? 


- Htjela sam vam priopćiti jednu svoju želju. Zelim da me netko muči, da 
me uzme za ženu pa da me muči, prevari, ostavi i ode. Ne želim biti sretna! 


- Zavoljeli ste nered? 


- Ah, ja sam željna nereda. Neprestano želim zapaliti kuću. Zamišljam 
kako ću se prišuljati i podmetnuti vatru, prišuljati se da me nitko ne vidi. Oni 
gase a kuća gori. Ja znam ali šutim. Ah, gluposti! I kako je dosadno! 


Gadljivo odmahne rukom. 

- Previše vam je dobro - tiho će Aljoša. 
- Zar bi bilo bolje da sam siromašna? 

- Bi. 

- To vam je vaš pokojni monah napunio uši. To nije istina. Neka sam 
bogata a svi ostali siromašni, ja ću jesti slatkiše i piti vrhnje, ali neću nikom 
ništa dati. Ah, nemojte mi govoriti, nemojte mi ništa govoriti - zamahne rukom 
iako Aljoša nije ni zaustio - već ste mi prije sve rekli, sve ja to napamet znam. 
Dosadno je. Ako osiromašim, ja ću nekog ubiti - pa i bogata ako budem, možda 
ću nekog ubiti neću valjda sjediti skrštenih ruku! Ali znate, htjela bih žnjeti, raž 
žnjeti. Udat ću se za vas a vi ćete biti seljak, pravi seljak, imat ćemo ždrijebe, 
hoćete li? Poznajete li možda Kalganova? 


- Poznajem. 

- On vam švrlja okolo i sanjari. Kaže: čemu stvarno živjeti, bolje je 
maštati. Covjek može izmaštati najzabavnije stvari, a živjeti je dosadno. Kani se 
ipak uskoro ženiti, i meni je već izjavio ljubav. A znate li vi tjerati zvrk? 

- Znam. 

- E pa, on vam je kao zvrk: zavrtiš ga i pustiš i tjeraš, tjeraš, tjeraš malim 
bičem: kad bih se udala za njega, tjerala bih ga da se vrti do kraja života. Zar se 
ne stidite sjediti sa mnom? 

- Ne. 

- Vi se strašno ljutite što ja s vama ne razgovaram o svetinjama. Ja ne 
želim biti svetica. Što će mi učiniti na onom svijetu za moj najveći grijeh? Vi to 
ipak morate točno znati. 

- Bog će presuditi - zagleda se Aljoša u nju. 

- E pa, to ja i hoću. Da dođem i da me osude, a ja im se najednom 
nasmijem svima u brk. Strašno želim zapaliti kuću, Aljoša, našu kući, vi mi 
sigurno još ne vjerujete? 

- Zašto vam ne bih vjerovao? Ima čak i djece, dvanaesto-godišnjaka, koji 
silno žele nešto zapaliti, pa i zapale. To je nešto kao bolest. 

- Nije istina, nije istina, možda ima takve djece, ali ja nisam na to mislila. 
< 

- Vi držite zlo za dobro: to je kod vas trenutna kriza, možda je tome kriva 
i vaša donedavna bolest. 

- Ipak me dakle prezirete! Ja naprosto ne želim činiti dobro, ja želim činiti 
zlo, i nema to nikakve veze s bolešću. 

- A zašto biste činili zlo? 

- Da nigdje ništa ne ostane! Ah, kako bi bilo lijepo kad ništa ne bi ostalo! 
Znate, Aljoša, ponekad mislim kako ću počiniti strašno mnogo zla i svakakvih 

opačina, i kako ću to dugo potajno raditi, i odjednom će napokon svi saznati. 
Okružit će me i upirati u mene prstom, a ja ću ih sve gledati. To mi strašno godi. 
Zašto mi to, Aljoša, toliko godi? 

- Tako. To je potreba da se uništi nešto dobro ili, eto, kao što ste rekli, da 
se zapali. I to se dešava. 

- Ali ja to nisam samo rekla nego ću to i učiniti. 

- Vjerujem vam. 


- Ah, kako vas volim što kažete: vjerujem vam. A uopće, uopće ne lažete. 
Možda vi mislite da vam ja sve ovo pričam samo da vas razdražim? 


- Ne, ne mislim... iako možda ima i toga kod vas. 


- Ima malo. Ja vam nikad ništa neću slagati - reče a u očima joj sijevne 
neki plamičak. 


Aljošu je najviše iznenađivala njena trenutna ozbiljnost: na licu joj ne 
bijaše ni trunka podrugljivosti ili nestašnosti, iako je prije ni u »najozbiljnijim« 
trenucima nisu napuštale veselost i nestašnost. 

- Ima trenutaka kad ljudi vole zločin - zamišljeno će Aljoša. 


- Ima, ima! Sad ste izrekli moju misao, vole to svi ljudi, uvijek vole, a ne 
samo »na trenutke«. Znate, o tome kao da su se svi dogovorili da lažu i otada svi 
skupa lažu. Svi tvrde da mrze zlo, a u sebi ga vole. 


- Avii dalje čitate sve one loše knjige? 
- Čitam. Mama ih čita i sakriva pod jastuk, a ja joj ih kradem. 
- Kako vas nije sram upropaštavati samu sebe? 


- Ja želim upropaštavati samu sebe. Ima tu jedan dječak koji je ležao 
između tračnica dok je iznad njega protutnjao vlak. Sretnik! Cujte, eto vašem 
bratu sude što je oca ubio, i svima je drago što je oca ubio. 


- Drago im je što je oca ubio? 

- Jest, svima je to drago! Svi govore da je to užasno, ali im je zapravo 
strašno drago. Meni prvoj. 

- U vašim riječima o svima ima nešto istine - tiho će Aljoša. 

- Ah, kakve su vam te vaše misli! - ushićeno usklikne Liza. - A još k tome 
monah! Nemate pojma, Aljoša, koliko vas cijenim što nikad ne lažete. Ah, 
ispričat ću vam jedan svoj smiješni san. Ponekad sanjam vragove, kao noć je, ja 


sjedim u svojoj sobi uz svijeću, a odjednom posvuda oko mene sami vragovi, u 
svim zakucima, i pod stolom, i vrata otvaraju, a tamo ih je iza vrata sva sila, i 

htjeli bi u sobu da me zgrabe. I već mi prilaze, već me hvataju. Ja se odjednom 
prekrižim i oni svi ustuknu, boje se, ali ne odlaze još nego stoje kraj vrata i po 
kutovima, čekaju. A mene odjednom spopadne želja da psujem Boga na sav 
glas, pa ga i počnem psovati, a oni onda opet hrpimice navale na mene, vesele 
se, i opet me već hvataju, a ja se odjednom opet prekrižim - i oni svi ustuknu. 
Strašno je to veselo, da ti dah stane! 

- Ija sam to isto sanjao - odjednom će Aljoša. 

- Zar zbilja? - začuđeno uzvikne Liza. - Čujte, Aljoša, nemojte mi se 
rugati, meni je to strašno važno: zar mogu dvije različite osobe usniti isti san? 

- Izgleda da mogu. 


- Aljoša, velim vam da je to meni strašno važno - opet će Liza čudeći se 
već preko svake mjere. - Nije taj san važan nego to što ste vi usnili isto što i ja. 
Nikad mi niste lagali pa mi nemojte lagati ni sad: je li to istina? Ne rugate mi 
se? 

- Istina je. 

Liza je, zgranuta, ušutjela na trenutak. 

- Aljoša, dolazite mi i dalje, dolazite češće - obrati mu se odjednom 
umolnim glasom. 


- Ja ću dovijeka, do kraja života, dolaziti k vama - odlučno će Aljoša. 


- Jedino s vama razgovaram - opet će Liza. - Razgovaram samo sa samom 
sobom i s vama. Jedino s vama na cijelom svijetu. I radije razgovaram s vama 
nego sa samom sobom. I vas se uopće ne stidim. Aljoša, zašto se ja vas uopće ne 
stidim, uopće? Aljoša, je li istina da Židovi na Pashu kradu djecu i kolju? 

- Ne znam. 


- Imam jednu knjigu u kojoj sam čitala o nekom suđenju negdje, i o tome 
kako je Židov jednom četverogodišnjem djetetu najprije odrezao sve prste na 
obje ruke, a onda ga raspeo na zidu, pribio čavlima i raspeo, i poslije na sudu 
rekao da je dječak ubrzo umro, nakon četiri sata. To je njemu bilo brzo! Kaže da 
je jaukao, neprestano jaukao, a on je stajao pred njim i uživao. Eto, to je lijepo! 

- Lijepo? 

- Lijepo! Ponekad mislim da sam ga ja raspela. Dijete visi i jauče, a ja 
sjedim pred njim i jedem kompot od ananasa. Ja strašno volim kompot od 
ananasa. A vi? 

Aljoša je šutio i gledao je. Blijedožućkasto joj se lice odjednom izobličilo, 
oči užagrile. 

- Znate, kad sam pročitala o tom Židovu, svu sam se noć sva tresla od 
plača. Zamišljala sam kako to djetešce vrišti i jauče (četverogodišnja djeca 
znaju već što im se događa), a nikako mi ta misao o kompotu nije izlazila iz 
glave. Ujutro sam poslala pismo jednom čovjeku i zamolila ga da me svakako 
posjeti. Došao je i ja sam mu ispričala o tom djetetu i o kompotu, sve sam mu 
ispričala, sve, i rekla sam mu da je to »lijepo«. On se najednom nasmijao i rekao 
da je to zaista lijepo. Onda je ustao i otišao. Sjedio je ovdje svega pet minuta. Je 
li me prezreo, je li me prezreo? Recite mi, recite, Aljoša, je li me prezreo ili 
nije? - uspravi se ona u naslonjaču i sijevne očima. 

- Arecite mi - uzbuđeno će Aljoša - jeste li vi sami pozvali tog čovjeka? 

- Jesam. 

- Pismo ste mu poslali? 

- Da, pismo. 

- Samo zato da ga pitate za to dijete? 

- Ne, nipošto zato, nipošto. Ali čim je došao, upitala sam ga. On mi je 
odgovorio, nasmijao se, ustao i otišao. 

- Taj se čovjek pošteno ponio prema vama - tiho će Aljoša. 

- Ajeli me prezreo? Narugao mi se? 


- Nije, zato što možda ni sam ne vjeruje u kompot od ananasa. I on je, 
Lise, već teško bolestan. 


- Jest, on vjeruje u to! - sijevne Liza očima. 


- On nikog ne prezire - produži Aljoša. - On samo nikom ne vjeruje. A ako 
ne vjeruje, onda, naravno, i prezire. 

- Dakle i mene? I mene? 

- I vas. 

- To je dobro - jedva protisne Liza kroza zube. - Kad se nasmijao i izašao, 
osjetila sam kako je lijepo biti prezren. Lijepo je i ono dijete s odrezanim 
prstima, i lijepo je biti prezren... 

I nasmije se Aljoši u lice nekako pakosno i razjareno. 

- Znate, Aljoša, znate što bih htjela... Aljoša, spasite me! - skoči iznenada 
iz naslonjača, pohrli do njega i snažno ga obujmi. - Spasite me! - malne jaukne. 
- Zar mislite da ću ikome reći ovo što sam sad vama rekla? A rekla sam vam 
istinu, istinu, istinu! Ubit ću se zato što mi je sve to odvratno! Ne živi mi se zato 
što mi je sve odvratno! Sve mi je odvratno, sve! Aljoša, zašto me vi nimalo, 

nimalo ne volite? - završi pomamno. 

- Ama, volim vas! - usrdno će Aljoša. 

- A hoćete li plakati za mnom, hoćete li? 

- Hoću. 

- Ne zato što vam nisam htjela biti žena, nego jednostavno plakati za 
mnom i ništa drugo? 

- Hoću. 

- Hvala vam! Meni je samo do vaših suza. A svi ostali neka me pogube i 
zgaze, svi, svi do jednoga! Zato što ja nikoga ne volim. Cujete li, ni-ko-ga! 
Dapače, mrzim ih! Odlazite, Aljoša, vrijeme je da odete k bratu! - otkine se ona 
naglo od njega. 

- Ali kako da vas takvu ostavim? - gotovo će uplašeno Aljoša. 

- Odlazite k bratu, neće vas pustiti u zatvor, odlazite, evo vam šešir! 
Poljubite Mitju umjesto mene, odlazite, odlazite! 


I gotovo na silu izgura Aljošu kroz vrata. On ju je gledao u tužnoj 
nedoumici, a odjednom osjeti kako u desnoj ruci drži pismo, pisamce, čvrsto 
presavijeno i zapečaćeno. Pogleda na nj i učas pročita adresu: »Ivanu 
Fjodoroviču Karamazovu«. Zirne na Lizu. Lice joj bijaše upravo prijeteće. 


- Predajte ga, svakako predajte! - pomamno mu zapovjedi tresući se sva. - 
Danas još, odmah! Inače ću se otrovati! Radi toga sam vas i pozvala! 


I naglo zalupi vratima. Škljocne brava. Aljoša strpa pismo u džep i pođe 
ravno do stubišta ne svraćajući više do gospođe Hohlakove, čak je i zaboravio 
na nju. A Liza, čim se Aljoša udaljio, pritisne kvaku, odškrine vrata, turi prst 
između vrata i dovratka pa zalupi svom snagom vratima i prignječi prst. Nakon 
desetak sekundi izvuče prst, i tiho, polako ode do svoga naslonjača, sjedne i sva 
se uspravi pa se zagleda u svoj pomodrjeli prst i u krv koja joj je procurila ispod 
njega. Usne joj drhtale. Brže-bolje šapne sama sebi: 

- Baš sam odurna, odurna, odurna, odurna! 


IV 

HIMNA I TAJNA 


Bijaše već vrlo kasno (zar je dug dan u mjesecu studenom?) kad je Aljoša 
pozvonio na vrata zatvora. Hvatao se mrak, ali Aljoša je znao da će ga pustiti da 
neometano dođe do Mitje. Sve je to kod nas, u našem gradiću, kao i svugdje 
drugdje. Isprva su, naravno, nakon završnog istražnog postupka, posjeti rodbine 
i nekih drugih osoba Mitji bili vezani uz određene neizbježne formalnosti, ali te 
formalnosti poslije ne da su oslabile nego su neke osobe koje su redovito 
posjećivale Mitju nekako same po sebi postale iznimke. To je išlo čak dotle da 
su razgovori sa zatvorenikom bili nekima ponekad dopušteni tako reći čak i u 
četiri oka, u prostoriji određenoj za sastanke. Doduše, takvih je osoba bilo vrlo 
malo: zapravo jedino Grušenjka, Aljoša i Rakitin. Grušenjki je bio posebice 
sklon sam policijski predstojnik Mihail Makarovič. Starcu je ležalo na savjesti 
što se onako bio otresao na nju u Mokrom. Poslije, kad je upoznao samu bit 
stvari, promijenio je mišljenje o njoj. I začudo, premda je bio čvrsto uvjeren da 
je Mitja počinio zločin, nekako je nakon njegova zatočenja sve blaže gledao na 
nj: »Možda je i dobar u duši, ali eto, propao je kao nitko, od pijančevanja i 
raspuštenosti!« Nekadašnje zgražanje ustupilo je u njegovu srcu mjesto 
sažaljenju. Što se Aljoše tiče, njega je policijski predstojnik volio i poodavno se 
s njim poznavao, a Rakitin, koji se u posljednje vrijeme navadio vrlo često 
posjećivati zatvorenika, bijaše jedan od najprisnijih znanaca »predstojnikovih 
gospođica«, kako ih je on sam nazivao, i svakog se dana motao po njihovoj kući. 
A kod upravitelja zatvora, dobroćudna starca ali savjesna službenika, bio je 
kućni učitelj. Aljoša je pak bio dobar, stari znanac upravitelja, koji je rado 
razgovarao s njim o »dubokoumnim pitanjima«. Ivana Fjodoroviča, na primjer, 
upravitelj je ne samo poštovao nego ga se čak i pribojavao, ponajviše njegovih 
prosudbi, iako je i sam bio velik filozof, naravno na svoj način. Ali prema Aljoši 
je osjećao nekakvu neodoljivu simpatiju. U posljednju godinu dana starac se baš 
bio prihvatio apokrifnih evanđelja“%! i katkad priopćivao svoje dojmove i 
zapažanja svome mladom prijatelju. Prije ga je čak i posjećivao u manastiru i 
raspravljao sate i sate s njim i s jeromonasima. Riječju, kad bi Aljoša i zakasnio 
u zatvor, trebalo je samo da se obrati upravitelju pa da se stvar sredi. Osim toga, 
na Aljošu su se bili navikli u zatvoru svi, do posljednjeg čuvara. Dakako da 
straža nije činila smetnje, samo ako je postojalo odobrenje vlasti. Mitja je 
uvijek, kad bi ga pozvali, sišao iz svoje ćelije u prostoriju određenu za posjete. 
Baš kad je ulazio u nju, Aljoša se susreo s Rakitinom koji je upravo odlazio od 
Mitje. Njih su dvojica glasno razgovarala. Mitja je ispraćao Rakitina i smijao se 
nečemu na sav glas, a Rakitin je nešto kanda gunđao. On se, osobito u posljednje 

vrijeme, nerado susretao s Aljošom, gotovo da nije ni razgovarao s njim, jedva 
da ga je i pozdravljao. Čim je sad ugledao Aljošu kako ulazi, ozbiljno se 
namrštio i svrnuo pogled na drugu stranu, kao da je sav zaokupljen 
zakopčavanjem svoga dugačkog i toplog zimskog kaputa s krznenim 
ovratnikom. Zatim je odmah potražio svoj kišobran. 


- Da ne zaboravim još ovdje nešto svoje - promrmlja, tek toliko da nešto 
kaže. 


- Pazi da ne zaboraviš nešto tuđe! - našali se Mitja i umah se grohotom 
nasmije svojoj doskočici. Rakitin učas plane. 


- Preporuči ti radije to svojim Karamazovima, toj vlastelinskoj bagri, a ne 
Rakitinu! - iznenada podvikne i sav se strese od bijesa. 


- Ma što ti je? Samo sam se našalio! - uzvikne Mitja. - Ih, k vragu! Eto 
Vidiš, svi su ti oni takvi - obrati se Aljoši i mahne glavom prema Rakitinu koji 
je odlazio. - Sve dosad je lijepo sjedio, smijao se i bio dobro raspoložen, a sad je 
najednom planuo! Tebi nije ni glavom klimnuo, zar ste se sasvim razišli? A što 
ti dolaziš tako kasno? Ja sam te ne samo čekao nego sam upravo vapio za tobom 
cijelo dopodne. Ali ništa za to. Nadoknadit ćemo mi to. 


- A što se on navadio tako često dolaziti k tebi? Jeste li se sprijateljili, što 
li? - priupita ga Aljoša i mahne također glavom prema vratima na koja je izašao 
Rakitin. 


- S Mihailom da sam se sprijateljio? Ne, ne bih rekao. A i kako bih, pa on 
je svinja! Misli da sam ja... hulja. Pa ni šalu ti oni ne razumiju - to ti je kod 
ovakvih ono najgore. Nikad neće razumjeti šalu. A i suha im je duša, ravna i 
suha, baš kao ovaj zatvor kad sam dolazio i gledao zatvorske zidove. Ali 
pametan je čovjek, pametan. Eh, Alekseju moj, ode meni glava! 

Sjedne na klupu i pozove Aljošu da sjedne do njega. 

- Da, sutra je suđenje. Pa zar se, brate, zbilja ničem dobrom ne nadaš? - 
bojažljivo će Aljoša. 

- O čemu ti to? - nekako neodređeno zirne Mitja na nj. - Ah, misliš na 
suđenje? Ma k vragu! Nas smo dvojica dosad stalno razgovarali o koještarijama, 
eto, vječito o tom suđenju, a o onom najvažnijem nisam ti rekao ni riječi. Da, 
sutra je suđenje, ali nisam ja na suđenje mislio kad sam rekao da mi ode glava. 
Neće meni glava otići nego ono što je u glavi, to će meni otići. Sto me gledaš 
tako kritički? 

- O čemu ti to, Mitja? 

- Oidejama, idejama, eto o čemu! O etici. Što je to uopće etika? 

- Etika? - začudi se Aljoša. 
- Da, je li to neka nauka, što li? 


- Da, ima jedna takva nauka... samo... moram priznati da ti ne bih znao 
objasniti kakva je. 


- A Rakitin zna. Mnogo zna taj Rakitin, vrag ga odnio! Neće on u monahe. 
U Peterburg se sprema. Tamo će, veli, raditi u novinama kao kritičar, u nekim 
naprednim novinama. Hja, možda će biti od koristi i napraviti karijeru. Eh, 
znaju oni napraviti karijeru! K vragu i etika! Propao sam ti ja, Alekseju, Božji 
čovječe! Tebe najviše od svih volim. Srce mi zadrhti kad te vidim, eto, da znaš! 
A tko mu je taj Carl Bernard?3*! 


- Carl Bernard? 


- Ma ne, nije Carl, čekaj, zabunio sam se, nego Claude Bernard. Tko je 
taj? Valjda neki kemičar? 

- Bit će da je neki znanstvenik - odgovori Aljoša - samo moram ti priznati 
da ti ni o njemu ne bih znao bogzna što reći. Cuo sam da je znanstvenik, a 
kakav, ne znam. 


- Ma vrag ga odnio, ne znam ni ja - opsova Mitja. - Hulja neka po svoj 
prilici, ma svi su ti oni hulje. Ali Rakitin će se probiti, Rakitin će se provući 
kroz pukotinu, i on ti je Bernard. Eh, ti Bernardi! Nešto ih se mnogo nakotilo. 

- Ma što ti je? - zaokupi ga Aljoša. 

- Htio bi taj o meni, o mom slučaju, napisati nešto i tako započeti svoju 
književnu karijeru, zato mi i dolazi, sam mi je to rekao. Htio bi da to bude nešto 
s naprednom tendencijom: »morao je tobože ubiti jer je žrtva svoje sredine« i 
tako dalje, sve mi je to objašnjavao. Veli da će biti začinjeno socijalističkom 
notom. Ma nek ga vrag nosi, kad je s notom, nek bude s notom, meni je to 
svejedno. Našega brata Ivana ne voli, mrzi ga, a ni tebe ne miriše. Ali ja ga ne 
tjeram od sebe zato što je pametan čovjek. Ipak je strašno uobražen. Baš sam 
mu maloprije rekao: »Karamazovi nisu hulje nego filozofi zato što su svi pravi 
Rusi filozofi, a ti si, koliko se god školovao, ipak samo smrad.« A on se kesi, 
onako pakosno. A ja ću njemu: » De mislibus non est disputandum«t5%! što kažeš 
na ovu moju doskočicu? U najmanju ruku, i ja sam zagazio u klasiku - iznenada 
se Mitja grohotom nasmije. 

- A zašto misliš da si propao? Maloprije si tako nešto rekao? - upadne mu 
Aljoša u riječ. 

- Zašto sam propao? Hm! Zapravo... kad se sve uzme u obzir - Boga mi je 


592 


žao, eto što je! 

- Kako ti je to Boga žao? 

- Zamisli: tamo, u živcima, u glavi, odnosno tamo u mozgu, ti živci (ma 
vrag ih odnio!)... imaju tako nekakve repiće, živci ti imaju te repiće, i čim oni 
tamo zatrepere... to jest, znaš, kad ja ovako recimo nešto pogledam očima, evo 
ovako, oni odmah zatrepere, ti repići... a čim oni zatrepere, pojavi se slika, ali se 
ne pojavi odmah nego prođe jedan trenutak, jedan časak, pa se pojavi tako neki 
moment, to jest nije moment - vrag ga odnio i taj moment - nego slika, to jest 
predmet ili događaj, ma vrag ga odnio - i eto, zato ti ja onda lijepo gledam, a 
poslije i mislim... zbog tih repića, a ne zato što imam dušu i što sam tamo neka 
slika i prilika, sve su to gluposti. To mi je, brate, Mihail još jučer objasnio, i baš 
kao da me nešto zapeklo. Veličanstvena je, Aljoša, ta znanost! Novi će čovjek 
nastati, to je jasno... A ipak mi je Boga žao! 

- Paito je dobro - reče Aljoša. 

- Što mi je Boga žao? Kemija ti je to, brate, kemija! Nema druge, vaša 
svetosti, sklonite se malo, kemija dolazi! Ali ne voli Boga Rakitin, nikako ga ne 
voli! To ti je kod svih njih najbolnije mjesto! Samo što taje. Lažu. Pretvaraju se. 
»Pa što, hoćeš li te svoje ideje izlagati i u kritikama?« - pitam ja njega. - »E, 
neće mi dati da ih javno iznosim« - veli on i kesi se. A ja ga pitam: »Pa što je 
onda čovjek? Bez Boga i bez prekogrobnog života? Dakle, sve je sad dopušteno, 
sve se smije?« - »Pa zar ti to nisi znao?« pita me on i kesi se. »Pametan čovjek,« 
veli, »sve smije, pametan čovjek zna svakog vraga, a ti si, eto,« veli, »ubio i 
zaglavio pa sad truneš u zatvoru!« I to, on meni govori. Svinja prirodnjačka! Ja 
sam takve prije izbacivao van, a sad ih slušam. U mnogo čemu ima i pravo. Pai 
piše pametno. Prije tjedan dana počeo mi je čitati jedan svoj članak, čak sam i 
prepisao tri rečenice iz njega, čekaj malo, evo ih. 

Mitja brže-bolje izvadi iz džepića na prsluku papirić i pročita naglas: 

- »Da bi se to pitanje riješilo, prijeko je potrebno najprije suočiti svoju 
osobnost sa svojom zbiljom.« Razumiješ li ti to ili ne razumiješ? 

- Ne, ne razumijem - odgovori Aljoša. 

Radoznalo je promatrao Mitju i slušao ga. 


- Ni ja. Mutno je i nejasno ali je zato i mudro. »Svi,« veli, »danas tako 
pišu, zato što živimo u takvoj sredini...« Sredine se boje. A piše, hulja, i stihove, 
opjevao je nožicu Hohlakove, ha-ha-ha! 


- Čuo sam već za to - reče Aljoša. 
- Cuo si? A jesi li pročitao tu pjesmicu? 

- Nisam. 

- Evo, imam je kod sebe pa ću ti je pročitati. Ti i ne znaš, nisam ti ništa 
pričao, oko toga je nastala čitava afera. Lopuža! Prije tri tjedna naumio da me 
bocka, veli: »Ti si, eto, nagrabusio, kao prava budala, radi tri tisuće, a ja ću 
maznuti sto pedeset tisuća, oženit ću se jednom udovicom i kupiti zidanu kuću u 
Peterburgu.« I ispriča mi on kako hofira Hohlakovoj, a ta ni u mlađim danima 
nije bila pri pameti, a sad se u svojoj četrdesetoj sasvim raspametila. »I 
osjećajna je,« veli, »strašno je osjećajna, na to ću je baš i upecati. Oženit ću se 
njome, odvest ću je u Peterburg i tamo početi izdavati novine.« I sve mu curi 
ona odvratna, pohotljiva slina iz usta - ne curi mu slina za Hohlakovom nego za 
onih sto pedeset tisuća. I nagovara me, nagovara, stalno mi dolazi, svakog dana: 
»popušta«, veli. I sav sija od radosti. A najednom ga ona izbaci iz kuće: 
Perhotin, Petar Iljič, odnio je pobjedu, svaka mu čast! Naime, najradije bih 
izljubio onu glupaču što ga je izbacila iz kuće! I eto, dok je još odlazio k njoj, 
napisao je ovu pjesmicu: »Prvi put,« veli, »mrčim ruke, stihove pišem, da 
zavedem žensku, radi korisne stvari dakle. A kad se dočepam glupačina 
kapitala, onda ću moći učiniti i nešto društveno korisno.« Jer ovakvi ti za svaku 
gadariju imaju neko svoje društveno opravdanje! »Ipak sam,« veli, »napisao 
bolje stihove od tog Puškina jer sam i u šaljivu pjesmicu uspio ubaciti nešto 
društveno korisno!« To što je o Puškinu rekao mogu još nekako razumjeti. 
Naime, ako je zaista bio nadaren čovjek, a opisivao samo ženske nožice! I da 
znaš kako se samo ponosi tim svojim stihovima! Kako su samo tašti, kako tašti! 
»Za ozdravljenje bolesne nožice predmeta moje ljubavi« - takav je naslov 
smislio - vražji dečko! 


Kako je ta nožica lijepa 
Natekla pa malko šepa! 
Liječnici je obilaze, liječe, 
Tetoše, bolove da spriječe. 
AI zbog nožica ja ne žalim, 
Njih opjevat Puškin umije, 
Neg" zbog glavice ja žalim 
Što ideje ne razumije. 

Već je nešto i shvatila, 


Al je, eto, nožica omela! 

E, nek ozdravi nožica 


Pa će shvatit i glavica!:1%! 


Svinja, prava svinja, ali je ništariji zgodno ispalo! I stvarno je upleo i 
nešto »društveno korisno«. A da znaš kako se rasrdio kad su ga napirili. Zubima 
je škrgutao! 

- Već se i osvetio - reče mu Aljoša. - Napisao je o Hohlakovoj dopis za 
novine. 


I Aljoša mu na brzinu ispripovjedi što je pročitao u novinama »Glasovi«. 


- To je on, on! - potvrdi natmureni Mitja. - To je njegovo maslo! Ti 
novinski dopisi... ma znam ja njih... naime, koliko su gadarija napisali, recimo o 
Grušenjki!... I o onoj drugoj, o Katji... Hm! 

Zabrinuto se uspropada po sobi. 


- Brate, ne mogu više dugo ostati - reče Aljoša nakon kraće šutnje. - Sutra 
je užasan, veliki dan za tebe: izaći ćeš pred sud Božji... znaš da ti se čudim kako 
ovdje hodaš amo-tamo i, umjesto o suđenju, govoriš Bog zna o čemu... 

- Ne, ne moraš se ništa čuditi - gorljivo mu Mitja upadne u riječ. - Zar da 
govorim o onom smrdljivom psetu, što li? O ubojici? Pa o tome smo se već 
napričali. Neću više ništa da čujem o tom smrdljivcu, sinu Smerdjašče! Njemu 
će Bog doći glave, šuti samo i vidjet ćeš! 

Onako uzrujan, priđe Aljoši i iznenada ga poljubi. Oči mu usplamtjele. 

- Rakitin to ne može shvatiti - počne opet kao u nekom zanosu -ali ti, ti 
ćeš sve to shvatiti. Zato sam i vapio za tobom. Vidiš, htio sam ti štošta kazati 
ovdje, među ovim oguljenim zidovima, ali sam o onom najvažnijem šutio: 
stalno mi se činilo da još nije kucnuo čas. Sad sam dočekao zadnju priliku da 
istresem dušu pred tobom. Brate, ja sam ti u ova dva zadnja mjeseca osjetio u 
sebi nova čovjeka, u meni ti je uskrsnuo nov čovjek! Bio je zatočen u meni, ali 
se nikad ne bi javio da nije bilo ovog šoka. Strahote! Nije meni ništa što ću 
dvadeset godina u rudnicima krampom kopati rudu - uopće se ja ne bojim toga, 
nego me sad nešto drugo užasava: da me ne napusti taj uskrsli čovjek u meni! I 
tamo, u rudnicima, pod zemljom, možeš naći pokraj sebe u istom takvom 
robijašu i ubojici ljudsko srce i zbližiti se s njim, jer se i tamo može živjeti, i 
voljeti, i patiti! Može u tom robijašu oživjeti i uskrsnuti zamrlo srce, može se 
godinama njegovati i napokon izvući iz ponora na svjetlo dana uzvišena duša, 
patnićka spoznaja, oživjeti anđeo, uskrsnuti junak! A ima ih mnogo, na stotine, i 

svi smo mi njima krivi! Zašto mi je onda, u onom trenutku, došao u san onaj 
»djetićak«? »Zašto je djetićak siromašan?« To ti je za mene bilo proročanstvo u 
onom trenutku. Zato što smo svi mi svima krivi. Svim »djetićcima« jer ima 
male djece i velike djece. Sve ti je to »djetićak«. Za sve njih ja idem jer mora 
netko za sve poći. Ja nisam ubio oca, ali moram poći. I prihvaćam to! Sve mi je 
to ovdje sinulo... evo, među ovim oguljenim zidovima. A njih ima mnogo, ima 
ih na stotine, tamo pod zemljom, s krampom u rukama. O da, bit ćemo u 
okovima i nećemo biti slobodni, ali ćemo tada, u velikoj svojoj nevolji, iznova 
uskrsnuti u radosti, bez koje čovjek ne može živjeti, ni Bog postojati, jer Bog 
daje radost, to je njegova velika povlastica... Gospode, neka se čovjek istopi u 
molitvi! Kako bih mogao tamo pod zemljom bez Boga? Laže Rakitin: ako Boga 
otjeraju sa zemlje, mi ćemo ga pod zemljom otkriti! Robijaš ne može bez Boga, 
njemu je još teže bez Boga nego slobodnu čovjeku! A onda ćemo mi, podzemni 
ljudi, zapjevati iz njedara zemlje tragičnu himnu Bogu, u koga je radost! Živio 
Bog i njegova radost! Ja Boga volim. 

Dok je kazivao tu svoju čudnu besjedu, Mitja je gotovo ostao bez daha. 
Problijedio je, usne mu zadrhtale, iz očiju potekle suze. 

- Ama, život je pun, ima života i pod zemljom! - nastavi. - Nemaš pojma, 
Alekseju, kako mi se sad živi, kako se žeđ za postojanjem i spoznavanjem 
začela u meni upravo ovdje među ovim oguljenim zidovima! Rakitin to ne 
shvaća, njemu je samo da podigne kuću i naseli je stanarima, ali ja sam tebe 
čekao. Pa i što je patnja? Ne bojim se ja patnje, makar joj i ne bilo kraja! Sad se 
više ne bojim, prije sam se bojao. Znaš da možda na suđenju neću ni odgovarati 
na pitanja... I čini mi se da je u meni sad toliko snage da ću sve svladati, sve 
patnje, samo da mogu sam sebi neprestance govoriti: ja postojim! Usred tisuću 
muka - ja postojim, previjam se u mukama - ali postojim! Privezan sam za stup, 
ali postojim, vidim sunce, a ako ga ne vidim, znam da i ono postoji. A znati da 
sunce postoji - to ti je već sav život. Aljoša, kerubine moj, kojekakve me 
filozofije ubijaju u pojam, vrag ih odnio! Brat Ivan... 

- Što je s bratom Ivanom? - presiječe ga Aljoša u riječi, ali Mitja preču 
njegovo pitanje. 

- Vidiš, ja nisam prije imao svih ovih sumnji, ali se sve to u meni krilo. 
Možda sam baš zato što su u meni mahnitale te nepoznate ideje i bančio, i tukao 
se, i ludovao. Tukao sam se da ih stišam u sebi, da ih prigušim, da ih smirim. 
Naš brat Ivan nije Rakitin, on taji ideju. Brat Ivan je sfinga i šuti, samo šuti. A 
mene Bog muči. Samo me to muči. A što ako ga nema? Što ako Rakitin ima 
pravo, ako je to tek apstraktna ideja ljudskog roda? Ako ga nema, onda je čovjek 

gospodar zemlje, svemira. Divota! Samo kako će biti čestit bez Boga? To je 
pitanje! Stalno o tome mislim. Jer koga će onda čovjek voljeti? Kome će biti 
zahvalan, kome će hvalospjeve pjevati? Rakitin se kesi. Rakitin kaže da se 
čovječanstvo može voljeti i bez Boga. Tako nešto može tvrditi samo slinavi 
balonja, a ja to ne mogu shvatiti. Rakitinu je lako živjeti, veli on danas meni: 
»Radije se bori za proširenje ljudskih prava, ili da govedina ne poskupi; time 
ćeš jednostavnije i bolje iskazati ljubav prema čovječanstvu nego 
filozofiranjem!« A ja sam mu na to odbrusio: »Pa ti ćeš,« velim mu, »bez Boga 
još više nabiti cijenu govedini ako ti se pruži prilika, i zaraditi na kopjejci 
rubalj.« Ala se naljutio! Jer što je uopće vrlina? Odgovori mi ti, Alekseju! Ja 
imam jednu vrlinu, a Kinez drugu - znači da je to relativna stvar. Ili možda nije? 
Nije relativna? Zakučasto pitanje! Nećeš mi se nasmijati u brk ako ti kažem da 
zbog toga nisam dvije noći mogao spavati. Sad se samo čudim kako ljudi mogu 
živjeti a da o tome ne misle. Taština! Ivan nema Boga. On ima ideju. Ideju kojoj 
ja nisam dorastao. Ali on šuti. Ja mislim da je on mason. Pitao sam ga - ali on 
šuti. Htio sam se napiti vode s njegova izvora - ali on šuti. Samo mi je jednom 
nešto natuknuo. 


- Što ti je rekao? - prihvati brže-bolje Aljoša. 
- Velim ja njemu: prema tome, ako je tako, sve je dopušteno? A on se 


namršti i veli: »Fjodor Pavlovič, naš tatica, bio je prasac, ali je imao pravo.« Eto 
što mi je odbrusio. Samo je toliko rekao. To je ipak poštenije od Rakitina. 


- Jest - gorko potvrdi Aljoša. - A kad je to bio kod tebe? 


- O tom potom, a sad nešto drugo. Ja ti dosad nisam o Ivanu gotovo ništa 
ni pričao. Odgađao sam do samog kraja. Kad se ovaj moj slučaj ovdje okonča i 
padne presuda, štošta ću ti još ispričati, sve ću ti ispričati. Ima tu jedna strašna 
stvar... A ti ćeš mi biti sudac u tome. Ali zasad me nemoj ništa pitati, ni riječi! 
Eto, ti govoriš o tome što će biti sutra, o suđenju, a ja, vjeruj mi, ništa ne znam. 
- Jesi li razgovarao s advokatom? 


- Ih, kakav advokat! Sve sam mu ispričao. Uglađeni tip, iz prijestolnice. 
Bernard! Samo ne vjeruje meni ni koliko je crno pod noktom. Zamisli, on misli 
da sam ja ubojica - vidim to po njemu. Pitam ga: »A zašto ste me onda došli 
braniti?« Ma fućkam ti ja na sve njih. A pozvali su i nekog doktora, ne bi li me 
proglasili ludim. Neću to dopustiti! Katerina Ivanovna želi izvršiti »svoju 
dužnost« do kraja. Sili se! - gorko se osmjehne Mitja. - Mačka! Tvrdo srce! A 
zna dobro da sam za nju onda u Mokrom rekao da je »žena kadra da se silno 
razgnjevi«! Prenijeli su joj to. Da, iskazi su se namnožili kao pijesak morski! 
Grigorij ostaje pri svome. Grigorij je pošten, ali budala. Mnogi su ljudi pošteni 

zato što su budale. To ti je - Rakitinova misao. Grigorij mi je neprijatelj. 
Ponekog je bolje imati za neprijatelja nego za prijatelja. Mislim na Katerinu 
Ivanovnu. Bojim se, ah, bojim se da će na suđenju ispričati ono kako mi se 
poklonila do zemlje za one četiri i pol tisuće! Sve će mi isplatiti, do zadnje rate. 
Ne treba meni njezinih žrtava! Posramit će me oni na suđenju! Ipak ću nekako i 
to podnijeti. Otiđi do nje, Aljoša, i zamoli je da ne govori o tome pred sudom. 
Nećeš? Ma k vragu, svejedno, podnijet ću i to! Ali nje mi nije žao. Sama to želi. 
Neka kusa što je zakuhala. Ja ću im, Alekseju, reći što mislim. - Opet se gorko 
osmjehne. - Samo... samo Gruša je još tu, Gruša, Bože sveti! - uzvikne 
najednom sa suzama u očima. - Samo Gruša me ubija, ubija me pomisao na nju, 
stvarno ubija! Danas je bila kod mene... 


- Pričala mi je. Danas si je strašno ražalostio. 


- Znam. Ia moja prokleta narav! Ljubomoran sam! Kad je odlazila, 
pokajao sam se i poljubio je. Ali nisam je zamolio za oproštenje. 


- A zašto nisi? - uzvikne Aljoša. 
Mitja se odjednom gotovo veselo nasmije. 


- Neka te Bog sačuva, dragi moj dečko, da ikad moliš za oproštenje ženu 
koju voliš! Osobito ženu koju voliš, osobito nju, ma koliko joj skrivio! Jer žena 
ti je... vrag bi ga znao što je žena, a ja ih bar dobro poznajem! Ali pokušaj samo 
pred njom priznati da si kriv, reci joj: »Oprosti, kriv sam, ispričavam se!« Pa 
ćeš vidjeti kako će te obasuti prijekorima! Nikad ti neće otvoreno i jednostavno 
oprostiti, nego će te poniziti kao zadnji dronjak, nabit će ti na nos i ono što nije 
bilo, sve će ti izredati, ništa neće zaboraviti, još će i dodati, i tek će ti onda 
oprostiti. I to samo najbolja, najbolja među njima! Zadnje će mrvice sastrugati i 
sve ti sasuti na glavu - takav ti živoder živi u njima, kad ti kažem, u svakoj od 
njih, u tim anđelima bez kojih ne možemo živjeti! Vidiš, dragoviću moj, reći ću 
ti jasno i glasno: svaki pristojan čovjek treba biti pod papučom barem jedne 
žene. Takvo ti je moje uvjerenje; ne uvjerenje nego osjećanje. Muškarac mora 
biti velikodušan, i neće se time okaljati. Čak se ni junak neće time okaljati, 
Cezar se neće time okaljati! E, ali za oproštenje je ipak nemoj moliti, nikad i 
nipošto! Upamti to pravilo tvoga brata Mitje koga su žene upropastile. Radije ću 
se bez oproštenja Gruši nekako odužiti. Osjećam strahopoštovanje prema njoj, 
Alekseju, pravo strahopoštovanje! Samo što ona to ne vidi, ne, njoj je uvijek 
premalo ljubavi. I muči me, muči ljubavlju. Eh, to je bilo ono prije! Prije su me 
mučile samo demonske obline, a sad sam svu njezinu dušu primio u svoju i uz 
nju sam i sam postao čovjek! Hoće li nas vjenčati? Inače ću svisnuti od 
ljubomore. Svakog dana ponešto sanjam... A što ti jeo meni rekla? 

Aljoša ponovi sve što mu je Grušenjka maloprije rekla. Mitja ga pomno 
sasluša, štošta ga još priupita, na kraju bijaše potpuno zadovoljan. 

- Ne ljuti se dakle što sam ljubomoran - uzvikne - pravo žensko! »I ja 
imam tvrdo srce!« Uh, što volim takve, tvrda srca, iako ne trpim kad su 
ljubomorne! Borit ćemo se. Ali voljet ću je - voljet ću je beskrajno. Hoće li nas 
vjenčati? Vjenčavaju li robijaše? To je pitanje. A bez nje ne mogu živjeti... 

Mitja se, namrgođen, uspropada po prostoriji. Bilo se već gotovo sasvim 
smrklo. Odjednom se nešto silno zabrine. 


- I tako, veli ona da je posrijedi neka tajna? Da smo tobože nas troje 
skovali urotu protiv nje, i da je i »Kaćka« tobože u to umiješana? Ne, draga 
moja Grušenjka, nije to posrijedi. Tu si se prevarila, onako glupo ženski 
prevarila! Aljoša dragi moj, ma kud puklo da puklo! Odat ću ti tu našu tajnu! 

Obazre se oko sebe, naglo priđe bliže Aljoši koji je stajao pred njim i 
prošapće držeći se tajanstveno, iako ih zapravo nitko nije mogao čuti: stari je 
čuvar drijemao u kutu na klupi, a do stražara vojnika nije mogla ni riječ 
doprijeti. 

- Otkrit ću ti tu našu tajnu! - žurno šapne Mitja. - Htio sam ti je poslije 
otkriti, jer mogu li se ja uopće na nešto odlučiti bez tebe? Ti si mi sve. Ja ne 
kažem da Ivan nije visoko iznad nas, ali ti si moj kerubin. Samo ćeš ti odlučiti. 
Možda si ipak ti iznad svih nas, a ne Ivan. To ti je, znaš, pitanje savjesti, 
najuzvišenije savjesti - toliko presudne savjesti da nisam mogao sam izaći s 
njom na kraj nego ću tebi prepustiti da doneseš odluku. Ali svejedno je zasad još 
rano da se o tome odlučuje, treba pričekati presudu: kad padne presuda, ti ćeš 
odlučiti o mojoj sudbini. Zasad još nemoj, sad ću ti reći o čemu se radi, čut ćeš, 
ali nemoj još ništa odlučivati. Čekaj i šuti! Neću ti ipak sve otkriti. Iznijet ću ti 
samo ideju, bez potankosti, a ti dotle šuti! Nikakvih pitanja ni gesta, slažeš se? 
Uostalom, Bože moj, a što ću ja s tvojim očima? Bojim se da će mi tvoje oči 
odati tvoju odluku, ako budeš i šutio. Uh, kako se bojim! Aljoša, pazi, brat Ivan 
predlaže mi da bježim. Potankosti ti neću sad iznositi: sve je predviđeno, sve se 
može izvesti. Šuti, ne odlučuj još ništa! U Ameriku, s Grušom. Jer bez Gruše ne 
mogu živjeti! A što će biti ako nju ne puste tamo k meni? Zar robijaše možda 
vjenčavaju? Brat Ivan tvrdi da ne vjenčavaju. A kako bih ja bez Gruše tamo pod 
zemljom, s krampom u ruci? Ja bih sebi tim krampom radije smrskao glavu! A s 
druge strane - savjest? Pobjegao bih od patnji! Dobio sam znak - i odbacio ga, 
preda mnom je bio put pročišćenja - i skrenuo sam na sasvim drugu stranu. Ivan 
kaže da u Americi mogu »s malo dobre volje« biti od veće koristi nego pod 
zemljom. A gdje ćemo onda otpjevati svoju podzemnu himnu? Što je Amerika, 

Amerika je opet taština! A mislim da u Americi ima i mnogo lopovluka. 
Pobjegao bih da me ne raspnu! I zato ti velim, Alekseju, ti jedini to možeš 
shvatiti, nitko drugi, drugima su to sve same gluposti, besmislice, sve ovo što 
sam ti rekao o himni. Rekli bi da sam šenuo pameću, ili da sam budala. A ja 
nisam šenuo pameću niti sam budala. To o himni razumije i Ivan, ah, kako ne bi 
razumio, samo mi ništa ne odgovara, šuti. Ne vjeruje u himnu. Nemoj, nemoj mi 
ništa govoriti: vidim već kako me gledaš: već si odlučio! Ne odlučuj još, poštedi 
me, ne mogu ja bez Gruše živjeti, pričekaj još suđenje! 

Mitja je dovršio kao sumanut. Držao je Aljošu objema rukama za ramena i 
sav mu se unio u oči svojim napetim, užagrenim pogledom. 

- Zar robijaše možda vjenčavaju? - ponovo po treći put, umolnim glasom. 

Aljoša ga je slušao u čudu, duboko potresen. 

- Reci mi samo jedno - progovori. - Navaljuje li Ivan da ti to učiniš, i tko 
je to zapravo smislio? 

- On, on je to smislio, on navaljuje! Uopće mi nije dolazio, a onda je 
iznenada došao prije tjedan dana i odmah počeo o tome. Strašno navaljuje. Ne 
moli, nego zahtijeva. Ne sumnja da ću ga poslušati, iako sam mu, kao i tebi, 
istresao svu svoju dušu i pričao o himni. Rekao mi je kako će sve to organizirati, 
prikupio je sve podatke, ali o tom potom. Histerično mu je stalo do toga. A 
glavno je novac: »Deset tisuća,« veli, »tebi za bijeg, a dvadeset tisuća za 
Ameriku. Za deset tisuća,« veli, »savršeno ćemo organizirati bijeg«. 


- I rekao ti je da meni ništa o tome ne govoriš? - ponovo ga priupita 
Aljoša. 

- Nipošto, nikom, a najmanje tebi: tebi ni za živu glavu! Boji se valjda da 
ćeš stati pred mene kao savjest. Nemoj mu reći da sam ti ovo priznao. Ah, ne 
govori mu ništa! 


- Imaš pravo - zaključi Aljoša - ne može se ništa odlučiti prije sudske 
presude. A poslije suđenja ti ćeš sam odlučiti. Tada ćeš sam u sebi otkriti novog 
čovjeka, on će odlučiti. 

- Novog čovjeka ili Bernarda, a on će odlučiti bernardovski! Jer, čini mi se 
da sam i ja taj prezreni Bernard! - gorko se naceri Mitja. 


- Pa zar se ti zbilja, brate, uopće ne nadaš da ćeš se obraniti na sudu? 

Mitja grčevito slegne ramenima i zavrti glavom. 

- Aljoša dragi moj, vrijeme ti je! - odjednom se užurba. - Upravitelj se 
proderao u dvorištu, sad će doći ovamo. Kasno je, protivno propisima. Zagrli me 

što prije, poljubi i prekriži, dragoviću, prekriži me da ponesem sutra križ... 
Zagrle se i poljube. 


- A Ivan - odjednom će Mitja - Ivan mi predlaže da pobjegnem, a sam 
misli da sam ja ubojica. 

Na usnama mu se ocrta turoban osmijeh. 

- Ajesi li ga pitao: vjeruje li ili ne vjeruje? - priupita ga Aljoša. 

- Ne, nisam ga pitao. Htio sam, ali nisam mogao, nisam imao snage. Ma 
svejedno, vidim mu po očima. E pa, zbogom! 

Još se jednom na brzinu poljube. Aljoša samo što nije bio izašao kad ga 
Mitja iznenada opet zovne: 


- Stani ovamo preda me, eto tako! 

I opet snažno uhvati objema rukama Aljošu za ramena. Odjednom toliko 
problijedi da se to čak i u mraku moglo zapaziti. Usne mu se iskrivile, a 
pogledom se upio u Aljošu. 

- Aljoša, reci mi po istini, kao pred samim Gospodinom Bogom: vjeruješ 
li i ti da sam ubio ili ne vjeruješ? Ti, osobno ti, vjeruješ li ili ne vjeruješ? Reci 
mi po istini, ne laži! - pomamno podvikne. 

Aljoša se sav zanjiše, i osjeti kako mu se u srce kanda žarilo nešto oštro. 

- Prođi se, što ti je... - promuca nekako zbunjeno. 

- Reci mi po istini, reci, ne laži! - ponovi Mitja. 

- Nijednog trenutka nisam vjerovao da si ti ubojica - otme se odjednom 


Aljoši iz prsa drhtavim glasom, pa podigne uvis desnu ruku kao da zaziva Boga 
da mu bude svjedok. Sreća načas obasja Mitji lice. 


- Hvala ti! - reče otegnutim glasom, baš kao da je predahnuo nakon 
nesvjestice. - Upravo si me preporodio... Vjeruj mi da sam se sve dosad bojao da 
te to pitam, i to tebe, tebe! A sad idi, idi! Okrijepio si me za sutrašnji dan, Bog 
te blagoslovio! E pa, odlazi, i voli Ivana! - otmu se Mitji posljednje riječi. 

Aljoša izađe sav uplakan. Tolika sumnjičavost Mitjina, toliko 
nepovjerenje čak i u njega, Aljošu - sve je to iznenada razotkrilo pred Aljošinim 
pogledom ponor bezizlaznog jada i očaja u duši njegova nesretnog brata kakav 
nije prije toga ni naslućivao. Odjednom ga u tren oka obuzme i izmuči duboka, 
beskrajna sućut. Probodeno ga je srce strašno boljelo. »I voli Ivana!« spomene 
se odjednom Mitjinih maloprijašnjih riječi. Upravo je išao k Ivanu. Još je jutros 
osjećao strahovitu potrebu da vidi Ivana. Ivan ga nije mučio ništa manje nego 
Mitja, a sad, nakon razgovora s bratom, još više no ikad. 

V 


NISI TI, NISI TT! 


Putem do Ivana morao je proći pokraj kuće u kojoj je stanovala Katerina 
Ivanovna. Prozori su njezina stana bili osvijetljeni. Iznenada zastane i nakani 
svratiti. Katerinu Ivanovnu nije vidio više od tjedan dana. Pomislio je i da je 
Ivan možda sad kod nje, pogotovo uoči takva dana. Pošto je pozvonio i popeo se 
uza stube oskudno osvijetljene lampionom, opazio je kako odozgo silazi čovjek, 
u kome, kad je stigao do njega, prepozna brata. Odlazio je već dakle od Katerine 
Ivanovne. 


- Ah, to si samo ti - hladno će Ivan Fjodorovič. - E pa, zbogom. Ideš k 
njoj? 

- Idem. 

- Ne savjetujem ti, »iznervirana« je, a ti ćeš je još više uzrujati. 

- Neće, neće! - dovikne odjednom glas odozgo kroz netom otvorena vrata. 
- Alekseju Fjodoroviču, dolazite li od njega? 

- Da, bio sam kod njega. 

- Nije li meni štogod poručio? Udđite, Aljoša, a i vi, Ivane Fjodoroviču, 
svakako, svakako se vratite! Cu-je-te li? 

Katjin je glas tako zapovjednički zazvučao da je Ivan Fjodorovič, nakon 
kraćeg kolebanja, ipak odlučio popeti se iznova s Aljošom uza stube. 

- Prisluškivala je! - srdito je prošaptao za se, ali ga je Aljoša ipak čuo. 

- Dopustite mi da ostanem u kaputu - reče Ivan Fjodorovič kad su stupili u 
salon. - Neću ni sjesti. Neću ostati više od jedne minute. 

- Sjedite, Alekseju Fjodoroviču - reče Katerina Ivanovna, iako je i sama 
još stajala. U međuvremenu se malko promijenila, ali su joj crne oči sijevale 
zlokobnim sjajem. Aljoša se poslije sjećao da je bila vrlo lijepa u tom trenutku. 
- Što mi poručuje? 

- Samo jedno - odgovori joj Aljoša gledajući je ravno u lice - da štedite 
sebe i ne govorite ništa pred sudom o onom... - on se malko smete - što je bilo 

među vama... kad ste se prvi put s njim vidjeli... još u onom gradu... 

- A, misli na ono kako sam mu se poklonila do zemlje za onaj novac! - 
dočeka ona i gorko se nasmije. - Boji li se on to za sebe ili za mene, a? Kaže da 
štedim sebe - a koga zapravo da štedim? Njega ili sebe? Kažite mi, Alekseju 
Fjodoroviču. 

Aljoša se zagleda u nju ne bi li je shvatio. 

- I sebe i njega - tiho joj odgovori. 

- Tako je - odsiječe ona nekako pakosno i odjednom pocrveni. 


- Ne znate vi još mene, Alekseju Fjodoroviču - nastavi prijetećim glasom - 
a ne znam još ni ja samu sebe. Možda ćete sutra nakon mog svjedočenja 
poželjeti da me zgazite. 

- Vi ćete pošteno svjedočiti - reče joj Aljoša - a ništa drugo nije potrebno. 

- Žene su vam često nepoštene - procijedi ona kroza zube. - Ja sam još 
prije sat vremena mislila da ću se bojati i dotaknuti tog izroda... kao kakvog 
gmaza... a sad više ne mislim tako, on je još uvijek za mene čovjek! A je li ga 
on ubio? Je li ga on ubio? - odjednom histerično uzvikne naglo se obraćajući 
Ivanu Fjodoroviču. 

Aljoša učas shvati da je to pitanje već bila postavila Ivanu Fjodoroviču, 
možda minutu prije njegova dolaska, i to ne prvi put nego po stoti put, i da su se 
na kraju posvađali. 

- Bila sam kod Smerdjakova... To si me ti, ti uvjerio da je on ocoubojica. 
Samo sam tebi vjerovala! - proslijedi ona obraćajući se neprestano Ivanu 
Fjodoroviču. Ovaj se osmjehne na jedvite jade. Aljoša se lecnuo kad je čuo ono 
ti. Nije ni slutio da su oni u takvim odnosima. 

- E, sad će ipak biti dosta - odreže Ivan. - Idem. Doći ću sutra. 

I odmah se okrene, izađe iz sobe i pođe ravno do stuba. Katerina Ivanovna 
odjednom uhvati Aljošu zapovjedničkom gestom za obje ruke. 

- Idite za njim! Sustignite ga! Ne ostavljajte ga ni načas sama - brže-bolje 
prošapće. - Šenuo je. Ne znate još da je šenuo? Ima groznicu, živčanu groznicu! 
Doktor mu je rekao, idite, trčite za njim... 

Aljoša skoči na noge i pojuri za Ivanom Fjodorovičem. Ovaj nije bio 
odmakao više od pedesetak koraka. 

- Što hoćeš? - okrene se naglo Aljoši kad opazi da ga ovaj sustiže. - Rekla 
ti je da potrčiš za mnom jer da sam lud. Znam sve to napamet - srdito dometne. 


- Dakako da se ona vara, ali ima pravo da si bolestan - reče mu Aljoša. - 

Maloprije sam ti kod nje malo bolje pogledao lice: po licu ti se vidi da si 
bolestan, ozbiljno bolestan, Ivane! 

Ivan je išao dalje ne zaustavljajući se, a Aljoša za njim. 

- A znaš li ti možda, Alekseju Fjodoroviču, kako se ludi? - priupita ga 
Ivan odjednom tihim, više nimalo srditim glasom, u kojem iznenada zazvuča 
sasvim bezazlena radoznalost. 

- Ne, ne znam. Pretpostavljam da ima različitih vrsta ludila. 

- A može li čovjek na samom sebi opažati kako ludi? 

- Ja mislim da čovjek u takvom slučaju ne može jasno promatrati sama 
sebe - začuđeno mu odgovori Aljoša. Ivan časkom pošuti. 

- Ako kaniš porazgovarati o čemu sa mnom, molim te da promijenimo 
temu - odjednom odvali. 

- Ah, da ne zaboravim, evo ti pisma - bojažljivo pripomene Aljoša, izvadi 
iz džepa Lizino pismo i pruži mu ga. Baš su u tom trenutku prolazili pokraj 
svjetiljke na ulici. Ivan umah prepozna rukopis na omotnici. 

- Ah, to je od onog vražićka? - pakosno se nasmije i, ne otvorivši 
omotnicu, iznenada je razdere na komadiće i baci u vjetar. Komadići se papira 
razlete na sve strane. - Nije joj valjda još ni šesnaest godina a već se nudi! - reče 
prezirno i produži dalje ulicom. 

- Kako nudi? - uzvikne Aljoša. 

- Pa zna se kako se nude razvratnice. 

- Što ti je, Ivane, što to govoriš? - žalosno i gorljivo zauzme se Aljoša za 
Lizu. - Pa to je još dijete, ti vrijeđaš dijete! Ona je bolesna, ona je i sama teško 
bolesna, možda i ona ludi... Morao sam ti predati njezino pismo... Ja sam se, 
dapače, nadao da ću od tebe štogod saznati... da je spasimo. 

- Nemaš ti šta od mene saznavati. Ako je ona dijete, ja joj nisam dadilja. 
Šuti, Alekseju! Mani se. Ja čak i ne mislim na to. 

Opet časkom pošute. 

- Sad će svu noć moliti Majku Božju da je uputi kako da postupi sutra na 
suđenju - ponovo progovori oštro i pakosno. 

- Misliš... misliš na Katerinu Ivanovnu? 

- Da. Hoće li spasiti ili upropastiti Mitju? Radi toga će se moliti da joj 
prosvijetli dušu. Sama još, vidiš, ne zna, nije se dospjela pripremiti. I ona bi 
htjela da joj budem dadilja, da je uspavljujem. 


- Tebe, brate, Katerina Ivanovna voli - turobno će Aljoša. 
- Možda. Samo što meni nije do nje. 


- Ona pati. A zašto joj ti govoriš... ponekad... tako da se može nadati? - 
bojažljivo ga prekori Aljoša. - Pa ja znam da si joj ti davao neke nade, oprosti 
što ovako govorim - nadoda. 


- Ne mogu ja tu postupiti kako treba, raskinuti s njom i sve joj otvoreno 
reći! - srdito će Ivan. - Treba pričekati dok ne osude ubojicu. Kad bih sad 
raskinuo s njom, ona bi, da mi se osveti, sutra upropastila onog nitkova na 
suđenju zato što ga mrzi, i zna da ga mrzi. Tu ti je sve sama laž, laž na laži! A 
sad, dok još nisam raskinuo s njom, još se nečemu nada pa neće upropastiti onog 
izroda jer zna da ga ja želim izbaviti iz nevolje. Samo da već jednom padne ta 
prokleta presuda! 


U Aljošinu srcu bolno su odjeknule riječi »ubojica« i »izrod«. 

- A čime bi to ona mogla upropastiti našeg brata? - upita ga zadubljujući 
se u Ivanove riječi. - Što to ona može iznijeti što bi moglo stvarno upropastiti 
Mitju? 

- Ma ti još ništa ne znaš. Ona ima u rukama dokument, koji je Mitenjka 


napisao svojom rukom i koji je matematički dokaz da je on ubio Fjodora 
Pavloviča. 


- Ma to ne može biti! - uzvikne Aljoša. 
- Zašto ne bi moglo? Ja sam ga sam pročitao. 


- Ne može biti takvog dokumenta! - usrdno ponovi Aljoša. - Ne može biti 
zato što ubojica nije on. Nije on ubio oca, nije ga on ubio. 


Ivan Fjodorovič naglo zastane. 


- Atko je onda, po vama, ubojica? - U ovom je pitanju zazvučao nekakav 
hladan i, štoviše, uznosit prizvuk. 


- Pa i sam znaš tko je - tiho i uvjereno izusti Aljoša. 
- Tko? Misliš na onu bajku o onom ćaknutom idiotu epileptičaru? Misliš 
na Smerdjakova? 


Aljoša odjednom oćuti kako se sav trese. 
- Znaš i sam tko je - jedva mu se nekako otme. Zadihao se. 


- Ama tko, tko? - poviče Ivan već gotovo pomamno. Odjednom je nestalo 
sve one njegove suzdržanosti. 


- Ja samo jedno znam - izusti Aljoša isto onako šapćući. - Znam da oca 

nisi ubio ti. 

- »Nisi ti«? Šta ti to znači »nisi ti«? - stane Ivan kao ukopan. 

- Nisi ti ubio oca, nisi! - odlučno ponovi Aljoša. 

Šutnja potraje oko pola minute. 

- Pa znam i sam da nisam ja, da ti možda ne buncaš? - reče Ivan i 
osmjehne se blijedim osmijehom, iskrivljenim usnama. Reklo bi se da se upio 
očima u Aljošu. Obojica su opet stajala pod uličnom svjetiljkom. 

- Ama, Ivane, ti si već nekoliko puta rekao sam sebi da si ti ubojica. 

- Kad sam ja to rekao?... Pa ja sam bio u Moskvi... Kad sam ja to rekao? - 
promuca Ivan, posve zbunjen. 

- Rekao si to sam sebi više puta kad si ostao sam u ova dva strašna 
mjeseca - isto onako tiho i odmjereno produži Aljoša. Ali reklo bi se da govori 
kao da nije pri sebi, preko volje, pokoravajući se nekoj neodoljivoj zapovijedi. - 
Optuživao si sam sebe i priznavao sam sebi da ubojica nije nitko drugi do ti. Ali 
nisi ga ti ubio, varaš se, nisi ti ubojica, čuješ li me, nisi to bio ti! Mene je Bog 
uputio da ti to kažem. 

Obojica posute. Šutnja je potrajala čitavu minutu. Obojica su stajala i 
svejednako gledala jedan drugoga u oči. Obojica bijahu blijedi. Odjednom se 
Ivan sav strese i čvrsto uhvati Aljošu za rame. 


- Ti si bio kod mene! - izusti škrgućući zubima. - Bio si kod mene noću 
kad je on dolazio... Priznaj... vidio si ga, je li da si ga vidio? 


- O kome ti to govoriš... o Mitji? - priupita ga Aljoša u nedoumici. 

- Mane o njemu, k vragu i onaj izrod! - izbezumljeno podvikne Ivan. - Zar 
zbilja znaš da mi on dolazi? Kako si to doznao, govori! 

- Tko to on? Ne znam o kome govoriš - promuca Aljoša već prestrašeno. 

- Ma znaš ti dobro... kako bi inače... ne može biti da ne znaš... 


Ali odjednom kao da se svlada. Stajao je i kanda nešto premišljao. Usne 
mu bijahu iskrivljene od čudna podsmijeha. 

- Brate - ponovo progovori Aljoša drhtavim glasom - ja sam ti to rekao 
zato što znam da ćeš povjerovati mojim riječima. Ja sam ti to rekao jednom 
zasvagda: nisi ti taj! Čuješ li, jednom zasvagda! I to mi je Bog stavio na dušu da 
ti kažem, pa makar me zamrzio zauvijek iz dna duše... 


Međutim, Ivan je Fjodorovič očito bio opet već potpuno zagospodario 
sobom. 


- Alekseju Fjodoroviču - reče s hladnim podsmijehom - ja ne trpim 
proroke ni epileptičare, a najmanje izaslanike Božje, vi to i te kako dobro znate. 
Ovog časa raskidam s vama, i to, mislim, zauvijek. Molim vas da me sad 
odmah, na ovom križanju, ostavite. Pa ionako vas put do vašeg stana vodi onom 
tamo uličicom. Osobito se pripazite da mi večeras ne dolazite! Čujete li? 

I okrene se i čvrstim korakom pođe dalje ne obzirući se za sobom. 

- Brate - dovikne Aljoša još za njim - ako ti se večeras štogod dogodi, sjeti 
se najprije mene! 

Ali Ivan mu ne odgovori ni riječi. Aljoša je stajao na raskrižju pod 
svjetiljkom dok se Ivan nije posve izgubio u mraku. Tad se okrene i polako 
zaputi uličicom kući. I on i Ivan Fjodorovič stanovali su svaki za se, u zasebnim 
stanovima: ni jedan od njih nije htio stanovati u opustjeloj kući Fjodora 
Pavloviča. Aljoša je unajmio namještenu sobu u kući nekog obrtnika. Ivan 
Fjodorovič stanovao je podalje od njega, u veliku i prilično udobnu stanu u 
dvorišnoj zgradi jedne lijepe kuće koja je pripadala imućnoj činovničkoj 
udovici. Ali svu je zgradu posluživala samo jedna oronula, posve gluha baba, 
sva reumatična, koja je lijegala u šest sati navečer i ustajala u šest sati izjutra. 
Ivan Fjodorovič postao je u ova dva mjeseca, začudo, vrlo umjeren u svojim 
zahtjevima i najradije je bivao posve sam. Čak je i sobu koju je unajmio sam 
pospremao, a u ostale je sobe čak i rijetko zalazio. Kad je došao do ulaznih vrata 
svoje kuće i već se mašio za zvonce, zastane. Osjeti kako još sav dršće od bijesa. 
Odjednom odustane od zvonjenja, pljune, okrene sd natrag i naglo pođe na 
sasvim drugi, suprotni kraj grada, na oko dvije vrste od svog stana, u jednu 
malu, nakrivljenu brvnaru u kojoj je stanovala Marja Kondratjevna, bivša 
susjeda Fjodora Pavloviča koja je dolazila u kuhinju Fjodora Pavloviča po juhu i 
kojoj je Smerdjakov onomad pjevao pjesme i svirao na gitari. Onu je svoju 
kućicu prodala i sad je živjela s majkom tako reći u kolibi, a nakon smrti 
Fjodora Pavloviča doselio se k njima i bolesni Smerdjakov, kome je duša bila u 
nosu. Upravo se k njemu, eto, sad zaputio Ivan Fjodorovič, gonjen jednom 
iznenadnom i neodoljivom pobudom. 


VI 


PRVI RAZGOVOR SA SMERDJAKOVOM 


Već je po treći put Ivan Fjodorovič išao porazgovarati sa Smerdjakovom 
otkako se vratio iz Moskve. Prvi put nakon katastrofe vidio se i razgovarao s 
njim istog dana kad je doputovao, a onda ga je posjetio još jedanput nakon dva 
tjedna. Ali poslije tog drugog posjeta prestao je obilaziti Smerdjakova tako da je 
prošlo već više od mjesec dana kako ga nije vidio i gotovo ništa čuo o njemu. 
Vratio se pak Ivan Fjodorovič iz Moskve tek petog dana nakon očeve smrti tako 
da mu nije ni lijes vidio: pokopali su ga upravo uoči njegova dolaska. A 
zakasnio je zato što Aljoša nije znao njegovu točnu adresu u Moskvi, pa je 
zamolio Katerinu Ivanovnu da mu brzojavi, a kako ova isto tako nije znala 
njegovu pravu adresu, brzojavila je svojoj sestri računajući da će Ivan 
Fjodorovič svratiti k njima čim stigne u Moskvu. Ali on je svratio k njima tek 
četvrtog dana nakon dolaska, a čim je pročitao brzojavku, dakako da je navrat- 
nanos pojurio kući. Kod kuće je najprije sreo Aljošu, a kad je porazgovarao s 
njim, nije se mogao načuditi što Aljoša neće čak ni da posumnja na Mitju nego 
otvoreno okrivljuje Smerdjakova, što bijaše suprotno općem mišljenju u gradu. 
Pošto se zatim vidio s policijskim predstojnikom i državnim tužiteljem i doznao 
za pojedinosti optužbe i uhićenja, još se više čudio Aljoši i opravdavao njegovo 
mišljenje samo njegovim snažnim bratskim osjećajima što su se probudili u 
njemu i samilosti prema Mitji, koga je Aljoša, kao što je Ivan dobro znao, silno 
volio. Usput ćemo jednom zasvagda kazati samo riječ-dvije o Ivanovim 
osjećajima spram brata Dmitrija Fjodoroviča: on ga uopće nije volio, najviše 
ako je na mahove osjećao sažaljenje prema njemu, ali je i to sažaljenje bilo 
izmiješano sa silnim prezirom što je graničio s gađenjem. Mitja mu je sav, čak i 
samom svojom pojavom, bio krajnje nesimpatičan. Na ljubav Katerine Ivanovne 
prema njemu bio je upravo ogorčen. Ipak je i optuženog Mitju posjetio istog 
dana kad je doputovao, ali taj sastanak ne samo da nije oslabio u njega uvjerenje 
da je on kriv, nego ga je još i pojačao. Brata je tad zatekao zabrinutog i bolesno 
uzrujanog. Mitja je bio govorljiv, ali nekako rastresen i smušen, govorio je vrlo 
oštro, optuživao Smerdjakova i strašno se bunio u govoru. Najviše je govorio o 
one tri tisuće koje mu je pokojnik »ukrao«. 

- To su moji novci, to su bili moji novci - ponavljao je - da sam ih čak i 
ukrao, imao bih pravo. 

Ništa od činjenica koje su govorile protiv njega nije gotovo uopće 
osporavao, a ako ih je i tumačio u svoju korist, činio je to opet snebivljivo i 
nelogično - uopće, reklo bi se da se čak i ne želi opravdati pred Ivanom ili bilo 

kim. Naprotiv, ljutio se i ponosito omalovažavao optužbe protiv sebe, psovao i 
žestio se. Na Grigorijev iskaz o otvorenim vratima samo se prezirno smijao i 
uvjeravao da je vrata »sam vrag otvorio«, ali nije mogao predočiti nikakvo 
suvislo objašnjenje te činjenice. Uspio je čak u tom prvom razgovoru i uvrijediti 
Ivana Fjodoroviča rekavši mu osorno da njega nemaju pravo sumnjičiti i 
ispitivati oni koji sami tvrde da je »sve dopušteno«. Uopće je bio vrlo 
neprijazan prema Ivanu Fjodoroviču. Odmah nakon tog razgovora s Mitjom, 
Ivan Fjodorovič zaputio se ravno k Smerdjakovu. 


Još dok se vlakom vozio iz Moskve, neprestano je mislio na Smerdjakova 
i na onaj njihov posljednji razgovor uoči njegova odlaska. Štošta ga je iz tog 
razgovora zbunjivalo, štošta mu se činilo sumnjivim. Ali kad je davao iskaz 
pred sucem istražiteljem, Ivan Fjodorovič prešutio je taj razgovor. Sve je to 
odgodio do viđenja sa Smerdjakovom. Ovaj se tad nalazio u gradskoj bolnici. 
Doktor Gercenštube i liječnik Varvinski, koga je Ivan Fjodorovič sreo u bolnici, 
na uporna pitanja Ivana Fjodoroviča odlučno su odgovarali da nema dvojbe o 
Smerdjakovljevoj padavici, čak su se i začudili njegovu pitanju: »Da se nije 
možda pretvarao na dan nesreće?« Dali su mu na znanje da je taj napadaj bio 
čak i neobičan, da je trajao i ponavljao se nekoliko dana te je pacijentov život 
bio ozbiljno ugrožen, i da se tek sad, nakon svih poduzetih mjera, može mirne 
duše ustvrditi da će bolesnik ostati živ, iako je lako moguće (dodao je doktor 
Gercenštube) da će ostati djelomice umno poremećen, »ako ne do kraja života, a 
onda svakako prilično dugo«. Na nestrpljivo pitanje Ivana Fjodoroviča je li 
Smerdjakov, »prema tome sada lud?« odgovorili su mu da se to »još ne bi 
moglo pouzdano reći, ali da se zapažaju neki znaci abnormalnosti«. Ivan 
Fjodorovič odlučio je sam istražiti koji su to znaci abnormalnosti. U bolnici su 
ga odmah pustili do bolesnika. Smerdjakov se nalazio na posebnom odjelu i 
ležao u bolničkom krevetu. Do njega je bio još jedan krevet u kojem je ležao 
neki onemoćali trgovac iz grada, sav podbuhao od vodene bolesti, koji će 
zacijelo sutra ili prekosutra umrijeti. On nije mogao smetati njihovu razgovoru. 
Smerdjakov se nepovjerljivo nacerio kad je ugledao Ivana Fjodoroviča, u prvi 
mah se kanda i malko uplašio. Tako se bar načas učinilo Ivanu Fjodoroviču. Ali 
to je potrajalo samo jedan tren, inače ga je Smerdjakov gotovo iznenadio 
svojom mirnoćom za sve ostalo vrijeme. Već na prvi pogled Ivan Fjodorovič 
nedvojbeno se uvjerio da je Smerdjakov doista ozbiljno i teško bolestan: bio je 
vrlo slab, govorio je polako i kanda teško vladao jezikom; silno je omršavio i 
požutio. Za svih tih dvadesetak minuta posjeta tužio se na glavobolju i na 
žiganje u svim udovima. Njegovo uškopljeničko, mršavo lice nekako se 
smanjilo, zalisci mu bili raskuštrani, a umjesto ćube stršio mu je uvis samo 

tanak pramen kose. Međutim, priškiljeno lijevo oko kojim kao da je nešto 
namigivao odavalo je nekadašnjeg Smerdjakova. »S pametnim čovjekom vrijedi 
porazgovarati« - prisjeti se umah Ivan Fjodorovič. Sjeo je na hoklicu do 
njegovih nogu. Smerdjakov se, grčeći se od boli, pomakne cijelim tijelom u 
krevetu, ali ne progovori prvi. Šutio je i nije baš osobito radoznalo gledao 
posjetitelja. 

- Možeš li razgovarati sa mnom? - upita ga Ivan Fjodorovič. - Neću te 
previše zamarati. 


- Kako ne bi mogo - procijedi Smerdjakov slabašnim glasom. - Jeste li već 
davno doputovali? - nadoda milostivo, kao da želi osokoliti zbunjenog 
posjetioca. 

- Pa eto, tek danas... Došao sam kusati kašu koju ste ovdje zakuhali. 

Smerdjakov uzdahne. 

- Što sad uzdišeš, pa ti si bar sve znao? - odvali Ivan Fjodorovič bez 
okolišanja. 

Smerdjakov dostojanstveno pošuti. 

- Pa kako ne bi znao, molim lijepo? Unaprijed je bilo sve jasno. Samo 
kako sam mogo znat da će baš ovako izvest? 

- Kako izvesti? Ne vrdaj! Pa sam si predvidio da će te spopasti padavica 
čim pođeš u podrum? Upravo si mi taj podrum spomenuo. 

- Jeste li to rekli i na preslušanju? - mirno ga upita Smerdjakov. 

Ivan Fjodorovič odjednom se razljuti. 

- Ne, nisam još rekao, ali ću svakako reći. Ti mi sad, brajko, štošta moraš 
objasniti, i znaj, dragoviću, da ti neću dopustiti da se sa mnom titraš. 

- Ašto da se ja s vama titram kad ste mi vi jedina nada, isto ko i Gospodin 
Bog, molim lijepo? - odgovori Smerdjakov isto onako mirno, samo načasak 
sklopi oči. 

- Prvo i prvo - počne Ivan Fjodorovič - ja znam da se napadaji padavice ne 
mogu predvidjeti. Raspitao sam se, ne vrdaj! Ne može se predvidjeti dan i sat 
napadaja. Pa kako si onda ti meni mogao najaviti dan i sat, pa čak i da će to biti 
u podrumu? Kako si mogao unaprijed znati da ćeš se u tom napadaju skotrljati 
baš u podrum, ako nisi tek simulirao padavicu? 

- U podrum sam ionako moro ić, po nekoliko puta na dan, molim lijepo - 
otegne Smerdjakov bez žurbe. - Isto sam se tako prije godinu dana strovalio s 
tavana, molim lijepo. Sigurno je da se ne može unaprijed reć dan i sat napadaja, 

ali se uvijek može imat predosjećaj. 

- Ali ti si predvidio i dan i sat! 

- Što se tiče moje bolesti, bit će bolje da se raspitate, gospodine, kod 
ovdašnjih doktora: je 1 bio pravi napadaj il nije, a ja vam po tom pitanju nemam 
više šta kazat. 

- A podrum? Kako si mogao podrum predvidjeti? 


- Što ste sad zapeli za taj podrum! Ja sam onda kad sam silazio u podrum 
bio u veliku strahu i dvojbi; osobito sam bio u strahu što sam osto bez vas pa 
nisam više imo u cijelom svijetu nikog ko bi me zaštitio. Silazim vam ja onda u 
taj podrum i sve si mislim: »Evo, sad će me uvatit, sad će me zgrabit, oću li se 
sunovratit il neću?« I od same te dvojbe odjednoč me ščepa za grlo onaj isti 
neminovni grč... pa se i skotrljam. Sve ovo i sav onaj razgovor onda s vama, 
uoči onog dana na ulazu u kuću, kad sam vam pričo o svom strahu i o podrumu - 
sve sam ja to potanko ispričo gospodinu doktoru Gercenštubeu i istražitelju 
Nikolaju Parfjonoviču, i sve su to oni unijeli u zapisnik, molim lijepo. A 
ovdašnji doktor gospodin Varvinski pred svima je posebno istako da me upravo 
od tih misli to i snašlo, to jest od same te sumnje, od onog: »oću 1 past il neću?« 
I baš me tad bolest spopala. Tako su i zapisali, molim lijepo, da je upravo tako i 
moralo bit, to jest od tog mog prevelikog straha. 


Rekavši to, Smerdjakov duboko predahne, kao da je malaksao od napora. 


- Iti si to već rekao na preslušavanju? - upita ga pomalo smućeni Ivan 
Fjodorovič. On ga je baš kanio zaplašiti prijetnjom da će prenijeti sav njihov 
ondašnji razgovor, a pokazalo se da je Smerdjakov već sve to ispripovjedio. 


- Šta se ja imam bojat? Nek samo zapišu svu istinu! - odlučno će 
Smerdjakov. 


- I naš razgovor pred kućom ispričao si sve do posljednje riječi? 
- Ne, nisam baš sve do zadnje riječi. 


- A jesi li im rekao kako si se hvalio preda mnom da znaš simulirati 
padavicu? 

- Ne, to nisam reko, molim lijepo. 

- Areci mi sad zašto si me onda slao u Čermašnju? 

- Bojo sam se da ne odete u Moskvu, Čermašnja je ipak bliže, molim 
lijepo. 

- Lažeš, sam si me nagovarao da otputujem: odlazite, rekao si, što dalje od 
grijeha! 


- To sam vam ja reko jedino iz prijateljstva prema vama i iz moje iskrene 
privrženosti jerbo sam predosjećo nesreću u kući pa mi vas je bilo žao. Jedino 
me samog sebe bilo žalije. Zato sam vam i reko: bježite od grijeha da bi vam 
bilo jasno da će u kući bit zlo i naopako pa da ostanete oca čuvat. 


- Ašto mi to nisi jasnije rekao, glupane? - iznenada plane Ivan Fjodorovič. 


- Pa kako sam vam onda mogo jasnije reć? Iz mene je govorio sam strah, 
molim lijepo, a i bojo sam se da se ne naljutite. Plašio sam se, naravski, da 
Dmitrij Fjodorovič ne napravi kakav skandal i ne odnese one pare, jerbo ih je 
smatro takorekuć svojima, a eto, ko bi reko da će se sve skupa svršit takvom 
strahotom? Mislio sam da će on samo ugrabit one tri hiljade što su kod 
gospodara bile u kuverti pod jastukom, a on ga je, eto, molim lijepo, ubio. Ko bi 
to, gospodine, mogo predvidit? 

- Pa dobro, kad sam kažeš da se to nije moglo predvidjeti, kako sam ja 
onda mogao predvidjeti i ostati? Što sad tu mutiš? - reče Ivan Fjodorovič, 
zadubljen u svoje misli. 


- Pa mogli ste se po tome dosjetit što sam vas upućivo u Cermašnju, a ne u 
Moskvu. 


- Ma tko bi se tome dosjetio! 
Činilo se da je Smerdjakov posustao pa su opet časkom pošutjeli. 


- Mogli ste se već i po tome dosjetit što vas ja odvraćam od Moskve u 
Čermašnju da želim da budete tu negdje u blizini jerbo je Moskva daleko, a ako 
Dmitrij Fjodorovič bude znao da niste daleko, neće imat ni toliko hrabrosti. Ai 
mene ste mogli, ako se što desi, najvećom brzinom doć zaštitit jerbo sam vas 
upozoravo na bolest Grigorija Vasiljeviča, a i na to da se bojim padavice. A kad 
sam vam reko za one znakove kojima se može doć do pokojnika, i da i Dmitrij 
Fjodorovič zna za njih preko mene, mislio sam da ćete se i sami dosjetit da će 
on svakako nešto poduzet, pa da nećete ni u Čermašnju otić nego da ćete ostat 
kod kuće. 


»Sasvim suvislo govori,« pomisli Ivan Fjodorovič, »iako mumlja; o 
kakvoj li je to poremećenosti govorio Gercenštube?« 


- Nadmudruješ se ti sa mnom, vrag te odnio! - uzvikne ljutito. 

- A ja vam moram priznat da sam onda povjerovo da ste se vi dosjetili 
jadu - odvrati Smerdjakov s posve prostodušnim izrazom na licu. 

- Da sam se dosjetio, onda bih valjda bio i ostao! - ponovo plane Ivan 
Fjodorovič. 


- E, a ja sam mislio, molim lijepo, da ste se vi dosjetili jadu i da bježite 
glavnom bez obzira od samog grijeha, samo da se sklonite nekud i izbavite se od 
straha. 


- Mislio si da su i svi drugi takve kukavice kao ti? 

- Oprostite, molim lijepo, mislio sam da ste i vi ko ja. 

- Dakako da sam se morao dosjetiti - uzrujavao se Ivan - a i očekivao sam 
od tebe tako nešto gadno... Samo što ti lažeš, opet lažeš - vikne pošto se opet 
nečeg sjetio. - Sjećaš li se kako si onda prišao mom tarantasu i rekao mi: »S 
pametnim čovjekom vrijedi porazgovarati«. Bilo ti je dakle drago što odlazim 
kad si me tako pohvalio? 


Smerdjakov uzdahne još dva-tri puta. Lice mu se ospe jedva primjetnim 
rumenilom. 


- Ako mi je što bilo drago - izusti pomalo zadihano - bilo mi je drago 
jedino to što ste pristali da ne idete u Moskvu već u Čermašnju. Zato jer je to 
ipak bliže; samo što ja nisam to vama onda reko da vas pohvalim, nego da vas 
prekorim. Niste me dobro shvatili, molim lijepo. 


- Što da me prekoriš? 


- Pa što ste, iako ste predosjećali takvu nesreću, napuštali rođenog oca i 
što niste htjeli nas zaštitit, jerbo su za one tri hiljade uvijek mogli mene potvorit 
da sam ih ja ukro. 


- Vrag te odnio! - opsuje opet Ivan. - Čekaj malo, a jesi li za one znakove, 
za one signale, rekao i istražitelju i tužitelju? 

- Reko sam im sve kako je bilo, molim lijepo. 

Ivan Fjodorovič ponovo se u sebi začudi. 


- Ako sam ja onda nešto pomislio - opet će on - onda je to bilo da bi samo 
ti mogao počiniti kakvu gadariju. Dmitrij je mogao ubiti, ali nisam vjerovao da 
bi mogao i ukrasti... A od tebe sam očekivao i najgoru gadariju. Pa sam si mi 
rekao da znaš odglumit napadaj padavice, zašto si mi to uopće rekao? 


- Iz puke prostodušnosti. Pa i nikad nisam odglumio napadaj padavice, već 
sam vam to reko samo onako, da se pohvalim pred vama. Iz puke gluposti, 
molim lijepo. Ja sam vas onda jako volio i nisam vam ništa tajio. 

- A moj te brat otvoreno optužuje da si ti i ubio i ukrao. 

- A šta mu drugo preostaje? - gorko se osmjehne Smerdjakov. - I ko će mu 
povjerovat poslije svih onih dokaza? Grigorij Vasiljevič vidio je, molim lijepo, 
da su vrata bila otvorena, pa što se onda tu još ima mislit? Uostalom, nek ide s 

milim Bogom! Boji se on za svoju kožu... 
Spokojno zašuti, a onda odjednom, kao da se nečem domislio, nadoda: 


- Eto, opet ista pjesma: htio bi na mene sve svalit, da je to moje maslo - to 
sam već čuo, molim lijepo - a evo, recimo da sam stvarno majstor u simuliranju 
padavice, zar bi vam ja onda, da sam zbilja smjero učinit nešto protiv vašeg oca, 
unaprijed reko da znam simulirat? Ako sam već smislio takvo ubojstvo, zar bi ja 
bio takva budala da unaprijed iznesem protiv sebe takav dokaz, pa još rođenom 
sinu, zaboga?! Je | takvo što moguće? Naime, tako nešto ne bi stvarno nikad 
moglo bit. Evo, sad ovaj naš razgovor niko ne sluša osim same Providnosti, a 
kad bi vi sad sve ovo prenijeli tužitelju i Nikolaju Parfjonoviču, to bi samo meni 
moglo poslužit ko obrana: jerbo kakav je to zlikovac kad je toliko prostodušan? 
Sve to oni mogu najbolje procijenit. 


- Slušaj - ustane i prekine razgovor Ivan Fjodorovič preneražen 
posljednjim Smerdjakovljevim zaključkom - ja u tebe uopće ne sumnjam, čak 
smatram i smiješnim što te okrivljuju... naprotiv, zahvalan sam ti što si me 
umirio. Sad idem, ali opet ću navratiti. A dotle zbogom, i gledaj da ozdraviš. 
Treba li ti štogod? 

- Zahvaljujem vam na svemu. Marfa Ignatjevna me ne zaboravlja i u 
svemu mi ide na ruku, oduvijek mi je bila tako dobra. Svakog me dana obilaze 
dobri ljudi. 

- Do viđenja. Inače, neću nikom reći da znaš simulirati padavicu... a i tebi 
savjetujem da to ne spominješ - reče odjednom Ivan Fjodorovič, tko zna zašto. 


- Potpuno vas razumijem, molim lijepo. Ako vi to nikom ne kažete, neću 
ni ja spominjat o čemu smo onda pred kućom razgovarali... 


Tek kad je Ivan Fjodorovič naglo izašao i prošao već desetak koraka 
hodnikom, iznenada se dosjeti da se u Smerdjakovljevoj posljednjoj rečenici 
krije nekakav uvredljivi smisao. Već se htjede vratiti, ali kolebanje potraje samo 
trenutak. Reče sam sebi: - Ma koješta! - i brže-bolje izađe iz bolnice. Najvažnije 
je bilo što se doista umirio, i to upravo zato što nije Smerdjakov ubojica nego 
njegov brat Mitja, iako bi, po svemu sudeći, trebalo biti obratno. Zašto je to bilo 
tako - nije htio odgonetavati, čak mu se i gadilo čeprkati po svojim osjećajima. 
Reklo bi se da što prije želi nešto zaboraviti. Poslije se, u sljedećih nekoliko 
tjedana, potpuno uvjerio da je Mitja kriv, pošto se pobliže i temeljitije upoznao 
sa svim činjenicama koje su ga teretile. Bilo je tu i iskaza sasvim beznačajnih 
ljudi, iskaza koji su bili gotovo potresni, recimo Fenje i njene majke, a da o 
Perhotinu, o gostionici, o Plotnikovljevu dućanu i o svjedocima iz Mokrog i ne 


614 


govorimo. Najviše su Mitju teretile sitnice. Podatak o tajnim »signalima« 
dojmio se istražitelja i tužitelja gotovo isto toliko koliko i Grigorijev iskaz o 
otvorenim vratima. Grigorijeva žena, Marfa Ignatjevna, na pitanje Ivana 
Fjodoroviča, odlučno je ustvrdila da je Smerdjakov svu noć ležao kod njih iza 
pregrade, »ni tri koraka od našeg kreveta«, da je ona doduše čvrsto spavala, ali 
da se više puta budila i čula ga kako jauče. »Sve je vrijeme jauko, stalno je 
jauko!« Pošto je u razgovoru s Gercenštubeom iznio svoje mišljenje o tome da 
Smerdjakov nije nimalo poremećena uma nego da je samo slab, starac se jedva 
primjetno osmjehnuo. - A znate li čime se on sad najviše bavi? - upita Ivana 
Fjodoroviča. - Uči francuske riječi napamet; pod jastukom drži bilježnicu u 
kojoj mu je netko francuske riječi ispisao ćirilicom, he-he-he! - Ivan Fjodorovič 
je naposljetku odbacio sve sumnje. Na brata Dmitrija nije više mogao ni 
pomisliti bez gnušanja. Ipak je nešto bilo čudno: Aljoša je uporno ostajao pri 
svome da Dmitrij nije ubojica, nego da je to »po svoj prilici« Smerdjakov. Ivan 
je oduvijek mnogo držao do Aljošina mišljenja, pa mu se sad nije mogao 
načuditi. Čudno je bilo i to što Aljoša nije pokazivao želju da porazgovara s 
njim o Mitji niti je ikad zapodijevao s njim razgovor o njemu, nego je samo 
odgovarao na Ivanova pitanja. To je također Ivan Fjodorovič dobro uočio. 
Doduše, on je tada bio zaokupljen jednom sasvim drugom stvari: otkako je 
doputovao iz Moskve, prvih se dana sav i potpuno predao svojoj žarkoj i ludoj 
strasti spram Katerine Ivanovne. Ovdje sad nije mjesto da se razglaba o toj 
novoj strasti Ivana Fjodoroviča koja je potom utjecala na sav njegov život: sve 
bi to moglo poslužiti kao potka za jednu drugu pripovijest, drugi roman, za koji 
i ne znam hoću li ga ikad napisati. Pa ipak, ne mogu ni sad prešutjeti da je Ivan 
Fjodorovič, kad je otišao, kao što sam već opisao, navečer s Aljošom od 
Katerine Ivanovne, i rekao mu: »Samo nije meni do nje« - grdno slagao u tom 
trenutku: ludo ju je tada volio, iako je isto tako istina da ju je na mahove i toliko 
mrzio da ju je mogao čak i ubiti. Tome je bilo mnogo razloga: sva potresena 
onim što se dogodilo Mitji, ona je pohrlila pod okrilje Ivana Fjodoroviča, koji 
joj se opet vratio, kao kakvom svom spasitelju. Bila je ponižena, osramoćena, 
povrijeđena u svojim osjećajima. I eto, pojavio se opet čovjek koji ju je i prije 
silno volio - o, ona je to i te kako dobro znala - čiji je um i srce uvijek više 
cijenila nego svoje vlastite. Ali stroga djevojka nije mu se potpuno predala, 
usprkos svim karamazovskim neobuzdanim željama svoga dragog i usprkos 
svim čarima kojima ju je zanosio. Istodobno ju je neprestano mučilo kajanje što 
se iznevjerila Mitji, i u onim groznim trenucima kad se svađala s Ivanom (a to 
je bilo vrlo često) otvoreno mu je to govorila. Upravo je to on u razgovoru Ss 
Aljošom nazvao »lažju nad lažima«. Tu je, naravno, i bilo mnogo laži, i to je 

najviše ljutilo Ivana Fjodoroviča... ali o tom potom. Riječju, on je na neko 
vrijeme gotovo i zaboravio na Smerdjakova. Pa ipak, dva tjedna nakon njegova 
prvog posjeta iznova su ga počele mučiti iste one čudne misli kao i prije. Dosta 
će biti ako kažemo da je neprestance zapitkivao sam sebe: zašto je onda, one 
posljednje noći u kući Fjodora Pavloviča, uoči svog odlaska na put, silazio 
kradom, kao lopov, niz stubište i prisluškivao što otac dolje radi? Zašto se 
poslije prisjećao toga s gnušanjem, zašto se sutradan ujutro na putu onako 
iznenada rastužio, a kad je doputovao u Moskvu, rekao sam sebi: »Ja sam 
hulja«? I eto, sad mu se odjednom učinilo da je zbog svih tih mučnih misli 
možda spreman zaboraviti čak i Katerinu Ivanovnu, toliko su ga te misli 
odjednom ophrvale! Baš kad je to pomislio, sreo je na ulici Aljošu. Odmah ga je 
zaustavio i iznenada ga upitao: 

- Sjećaš li se, kad je ono poslije ručka Dmitrij upao u kuću i istukao oca, 
pa sam ti poslije vani rekao da zadržavam za sebe »pravo na želje« - reci mi, 
jesi li tada pomislio da želim očevu smrt ili nisi? 


- Jesam - tiho mu odgovori Aljoša. 


- Uostalom, tako je i bilo, tu se i nije imalo što nagađati. A nisi li tada 
pomislio i to da ja zapravo želim da »jedan gmaz poždere drugog gmaza«, to 
jest da baš Dmitrij ubije oca, i to što prije... i da sam čak voljan da mu 
pomognem? 

Aljoša je malko problijedio i šutke se zagledao u oči bratu. 


- Hajde reci! - uzvikne Ivan. - Ja pošto-poto želim znati što si tada 
pomislio. Potrebno mi je to: hoću istinu, istinu! 

Duboko je predahnuo i unaprijed nekako gnjevno gledao Aljošu. 

- Oprosti, ali i to sam tada pomislio - prošapće Aljoša i ušuti a da nije 
dodao nijednu »olakotnu okolnost«. 

- Hvala ti! - odsječno će Ivan, ostavi Aljošu i brže produži svojim putem. 
Aljoša je primijetio da se otada brat Ivan počeo naglo otuđivati od njega, kanda 
mu je čak i omrznuo, pa ga je i sam prestao posjećivati. Ali onog istog časa, 
odmah nakon susreta s njim, Ivan Fjodorovič zaputio se iznenada opet k 
Smerdjakovu. 


VII 


DRUGI POSJET SMERDJAKOVU 


Smerdjakov je dotle već bio otpušten iz bolnice. Ivan Fjodorovič je znao 
gdje sad obitava: upravo u onoj naherenoj maloj brvnari od dvije sobe 
razdvojene hodnikom. U jednoj je sobi stanovala Marja Kondratjevna s majkom, 
a u drugoj Smerdjakov, sam. Tko zna kako se nastanio kod njih: je li besplatno 
ili je plaćao? Poslije se govorkalo da se nastanio kod njih kao zaručnik Marje 
Kondratjevne pa da nije ništa plaćao. I majka i kći mnogo su držale do njega i 
smatrale ga nečim višim od sebe. Pošto su mu na kucanje otvorili, Ivan 
Fjodorovič stupi u hodnik i, po uputi Marje Kondratjevne, pođe odmah nalijevo, 
u »čistu sobu«, u kojoj je boravio Smerdjakov. U toj je sobi bila kaljeva peć, 
dobro zagrijana. Zidove su krasile plave tapete, doduše poderane, a ispod njih 
su, u pukotinama, miljeli nebrojeni žohari tako da se neprestano čulo njihovo 
šuškanje. Pokućstvo je bilo bijedno: dvije klupe uza zidove i dvije stolice pokraj 
stola. Stol, iako običan, drven, bijaše pokriven stolnjakom s ružičastim šarama. 
Na svakom od dva prozorčića nalazio se po jedan lonac s geranijama. U kutu 
okvir s ikonama. Na stolu je stajao omanji, sav istučen bakreni samovar i 
pladanj sa dvije čaše. Ali Smerdjakov je već bio popio čaj i samovar se 
ohladio... Sam je Smerdjakov sjedio na klupici za stolom, zavirivao u bilježnicu 
i nešto drljao perom. Pred njim je na stolu stajala bočica s tintom i nizak 
svijećnjak od lijevana željeza, doduše sa starinskom svijećom. Ivan Fjodorovič 
odmah je po njegovu licu zaključio da se potpuno oporavio od bolesti. Lice mu 
bilo svježije, punije, ćuba začešljana, zalisci napomađeni. Sjedio je u šarenu, 
vatiranom kućnom kaputu, doduše iznošenom i dobrano pohabanom. Na nosu 
mu bile naočale koje Ivan Fjodorovič nikad prije nije bio vidio. Ta sasvim 
beznačajna okolnost kao da ga je iznenada još više ozlojedila: »Ovakva bitanga 
pa još s naočalama! « Smerdjakov polako digne glavu i zagleda se kroz naočale u 
došljaka; zatim mirno skine naočale i pridigne se s klupice, ali nimalo smjerno, 
čak i pomalo lijeno, tek toliko da se sačuva ona najnužnija uljudnost bez koje se 
gotovo i ne može. Sve je to časkom proletjelo Ivanu kroz glavu, sve je to 
odjednom obuhvatio pogledom i uočio, a nadasve - Smerdjakovljev pogled, 
nedvojbeno pakostan i neprijazan, pa čak i uznosit, kao da veli: »Što se sad tu 

opet motaš, pa o svemu smo se već lijepo dogovorili, zašto si opet došao?« Ivan 
Fjodorovič jedva se svladao: 


- Vruće je ovdje kod tebe - reče svejednako stojeći pa raskopča zimski 
kaput. 


- Raskomotite se, molim lijepo - odobri mu Smerdjakov. 


Ivan Fjodorovič svuče zimski kaput i baci ga na klupu, drhtavim rukama 
dohvati stolac, hitro ga prikuči stolu i sjedne na nj. Smerdjakov je još prije 
njega ponovo sjeo na svoju klupu. 

- Prvo i prvo, jesmo li sami? - strogo ga i plahovito upita Ivan Fjodorovič. 
- Neće li nas oni prijeko čuti? 

- Nitko ništa neće čuti, molim lijepo. Vidjeli ste i sami da nas dijeli 
hodnik. 

- Čuj, dragoviću: što si ono bubnuo kad sam odlazio od tebe iz bolnice, da 
ako ja prešutim da si ti majstor u simuliranju padavice, ni ti nećeš tobože reći 
istražitelju sve o onom našem razgovoru pred kućom? Što ti znači ono sve? Sto 
si mislio time reći? Da mi možda nisi prijetio, što li? Zar sam ja možda s tobom 
sklopio savez, što li, misliš da se ja tebe bojim, što li? 

Ivan Fjodorovič izgovorio je sve ovo razjareno, očito je baš htio pokazati 
da prezire svako okolišanje i svako uvijanje i da igra otvorenim kartama. 
Smerdjakov pakosno sijevne očima i zatrepće lijevim okom, ali odmah i 
odgovori, po svom običaju, suzdržljivo i odmjereno, kao da veli: »Hoćeš da ti 
sve kažem čisto i bistro, pa evo ti onda čisto i bistro!« 


- Pa mislio sam time reć, i radi toga sam onda to i reko što ste vi, iako ste 
unaprijed znali za to ubojstvo svog rođenog oca, njega napustili da bude žrtva i 
da poslije toga ne bi ljudi pomislili štogod loše o vašim osjećajima, a možda i o 
čemu drugom - eto zašto sam vam onda obećo da neću ništa govorit vlastima. 

lako je Smerdjakov ovo izgovorio polagano i očito potpuno vladajući 
sobom, u njegovu se glasu moglo već razabrati nešto čvrsto i odlučno, pakosno, 
drzovito i izazovno. Drsko se i zagledao u Ivana Fjodoroviča, kojem je u tom 
času sve nešto zaigralo pred očima. 


- Kako? Što? Ma jesi li ti pri sebi? 
- Potpuno sam pri sebi, molim lijepo. 
- Pa zar sam ja onda znao da će doći do ubojstva? - vikne najposlije Ivan 


Fjodorovič i snažno udari šakom o stol. - I što ti znači ono: »a možda i o čemu 
drugom«? Govori, huljo! 


Smerdjakov je šutio, ali je i dalje isto onako drsko promatrao Ivana 
Fjodoroviča. 


- Govori, nitkove smrdljivi, o »čemu to drugom«? - vrisne Ivan. 


- Pa pod »tim drugim« mislio sam da ste vi možebit i sami onda zbilja 
želili smrt svog oca. 


Ivan Fjodorovič skoči na noge i svom snagom udari ga šakom u rame tako 
da se Smerdjakov zanese prema zidu. Učas mu suze oblile lice i on procijedi: 


- Sramota je, gospodine, tuć slaba čovjeka! 

Odjednom pokrije oči modrim kariranim pamučnim rupčićem, posve 
zabalavljenim, i brižne u tihi plač. Prođe oko jedne minute. 

- Dosta! Prestani! - zapovjednički mu napokon reče Ivan Fjodorovič 
sjedajući opet za stolac. - Ne tjeraj me da do kraja izgubim strpljenje! 

Smerdjakov skloni svoju krpicu s očiju. Svaka crtica na njegovu 
smežuranu licu izražavala je netom doživljenu uvredu. 

- Itisi onda, huljo, zaključio da ja skupa s Dmitrijem želim ubiti oca? 

- Nisam ja onda znao što vi mislite, molim lijepo - uvrijeđeno će 
Smerdjakov - zato sam vas i zaustavio onda pred kućom da vas ispipam po tom 
pitanju. 

- Što da me ispipaš? Što? 

- Pa eto, upravo to kako stoji stvar: želite li vi il ne želite da vam otac 
bude što prije ubijen! 

Najviše je Ivana Fjodoroviča ozlojeđivao baš taj uporni, drski ton od kojeg 
Smerdjakov nikako nije htio odustati. 

- Mati si ga ubio! - odjednom uzvikne. 

Smerdjakov se prezirno podsmjehne. 


- Vi sami najbolje znadete da ga nisam ja ubio. Mislio sam da pametnu 
čovjeku ne treba više o tome ni govorit. 


- Ali zašto, zašto si ti onda tako posumnjao u mene? 


- Iz pukog straha, ko što vam je već poznato. Jerbo sam onda bio u takvu 
položaju da sam se treso od straha i u sve odreda sumnjo. A htio sam i vas 
ispipat jerbo sam mislio, ako i vi zbilja želite ono isto što i vaš brat, onda je 
stvar gotova i ja ću propast skupa s vama ko muva. 


- Hej, prije dva tjedna nisi tako govorio. 
- Ja sam to isto mislio i onda u bolnici kad sam razgovaro s vama, samo 

što sam vjerovo da ćete i vi sve shvatit bez suvišnih riječi i da ne želite, ko 
pametan čovjek, otvoreno razgovarat. 

- Gle ti njega! Ali odgovaraj, odgovaraj dalje, da čujem: čime sam ja, 
čime sam ja zapravo mogao onda posijati u tu tvoju podlu dušu takvu 
nedostojnu sumnju? 


- E, da ubijete, to vi sami nikako ne bi mogli, pa ni htjeli, a da ste htjeli da 
netko drugi ubije, to ste htjeli. 


- I kako mirno, kako samo mirno to govori! A zašto bih ja to htio, radi 
čega bih ja to htio? 

- Kako to: radi čega? A nasljedstvo, molim lijepo? — otrovno i upravo 
nekako osvetnički prihvati Smerdjakov. - Pa vas bi tada iza smrti vašeg oca 
svakog od trojice braće zapalo skoro četrdeset hiljada, ako ne i više, molim 
lijepo, a da se Fjodor Pavlovič oženio onda onom gospojicom Agrafenom 
Aleksandrovnom, ona bi odma sav kapital poslije vjenčanja prepisala na sebe, 
jerbo ona nije bogme glupa, tako da vama svoj trojici braće ne bi ostalo iza 
vašeg oca ni dva rublja. A je 1 puno onda falilo do vjenčanja? Falilo je samo za 
dlaku, molim lijepo: trebalo je samo da ta gospojica evo ovako mahne malim 
prstom, i on bi odma pojurio isplažena jezika za njom u crkvu. 


Ivan Fjodorovič se svlada na jedvite jade. 


- Dobro - reče napokon - vidiš da nisam skočio da te istučem, da te nisam 
ubio. Govori dalje: ja sam dakle, po tvome, upravo za to predvidio brata 
Dmitrija, na njega sam računao? 

- Pa kako ne bi na njeg računali, molim lijepo? Jerbo, da ga je on ubio, 
onda bi on izgubio sva plemićka prava, činove i imovinu, i završio bi u 
progonstvu. Onda bi valjda njegov dio iza vašeg oca osto vama i vašem bratu 
Alekseju, ne bi dakle svakog zapalo po četrdeset nego po šezdeset hiljada, 
molim lijepo. Dabome da ste vi računali na Dmitrija Fjodoroviča! 


- E, ovo više neću trpjeti! Čuj, nitkove, ako sam onda na ikog računao, 
računao sam, naravno, na tebe, a ne na Dmitrija, kunem ti se da sam čak i 
predosjećao da ćeš ti počiniti nekakvu opačinu... onda... sjećam se dobro tog 
svog dojma! 

- Pai ja sam onda pomislio, u jednom trenutku, da vi i na mene računate - 
podrugljivo se naceri Smerdjakov - upravo ste se tim samim još više razotkrili 
preda mnom, jerbo ako ste se nečem nadali od mene a u isti mah se spremali da 
otputujete, ko da ste mi samim time htjeli reć: možeš slobodno ubit oca, ja ti ne 
stojim na putu. 


- Huljo! Tako si ti mene dakle shvatio? 


- A sve zbog Čermašnje, molim lijepo. Za Boga miloga! Pa vi se spremate 
u Moskvu i odbijate sve očeve molbe da svratite u Čermašnju! A odjednoč, 
samo na jednu moju glupu riječ, ipak pristajete! I što vam je bilo da ste onda 
pristali svratit u Čermašnju? Ako niste otputovali u Moskvu već u Čermašnju 
bez ikakva razloga, jedino na moju riječ, onda ste valjda i očekivali nešto od 
mene? 


- Nisam, kunem se da nisam! - cikne Ivan škrgućući zubima. 


- Kako niste, molim lijepo? Naprotiv, trebalo je da me onda, zbog onoga 
što sam vam onda reko, odma izručite policiji i dadnete išibat... u najmanju 
ruku, da me na licu mjesta raspalite po gubici, a vi se, molim vas lijepo, 
naprotiv, niste nimalo naljutili na mene, već odmah, na moj sasma glupi 
prijedlog, lijepo radite upravo ono što sam vam reko i odlazite na put, što nije 
bilo nimalo lijepo jerbo je trebalo ostat da čuvate-ocu život... I šta sam ja onda 
drugo mogo zaključit? 

Ivan je sjedio namrgođen oslanjajući se grčevito objema rukama o 
koljena. 


- Da, šteta je što te nisam onda raspalio po gubici - gorko se osmjehne. - 
Nisam te mogao tada odvući na policiju: tko bi mi uopće povjerovao, i na što 
sam se mogao pozvati, ali po gubici... uh, šteta je što se nisam dosjetio jadu; 
iako je zabranjeno tući po gubici, napravio bih bio kašu od te tvoje njuške. 

Smerdjakov je gotovo uživao gledajući ga. 

- U normalnim životnim prilikama - reče on onim svojim samodopadnim 
doktrinarnim tonom kojim je nekad raspravljao s Grigorijem Vasiljevičem o 
vjeri i bockao ga stojeći za stolom Fjodora Pavloviča - u normalnim životnim 
prilikama danas je zaista zakonski zabranjeno mlatit po gubici, i svi su to 
prestali radit, molim lijepo, al u izvanrednim životnim prilikama, ne samo kod 
nas već i u cijelom svijetu, makar i u srcu same Francuske Republike, i dalje 
ljude tuku ko i u doba Adama i Eve, molim lijepo, i nikad neće ni prestat, molim 
lijepo, a vi se, eto, onda u tom izvanrednom slučaju niste usudili. 


- A zašto učiš francuske riječi? - mahne Ivan glavom na bilježnicu što je 
ležala na stolu. 


- A što ih ne bi učio, molim lijepo, i tako upotpunio svoje obrazovanje 
nadajući se da ću se i ja možebit jednog dana obrest u tim sretnim mjestima 
Evrope. 


- Cuj ti, izrode - sijevne Ivan očima i sav se strese - ne bojim se ja tih tvoj 

ih optužbi, izjavljuj protiv mene što god hoćeš, a što te nisam sad prebio na 
mrtvo ime, to ti je jedino zato što sumnjam na tebe da si ti počinio taj zločin pa 
ću te predati sudu. Još ću ja tebe raskrinkati! 

- Aja mislim, molim lijepo, da bi vam bolje bilo da šutite. Jerbo, šta vi to 
možete izjavit protiv mene kad sam ja čist ko sunce, i ko će vam uopće 
povjerovat? A ako samo počnete, onda ću i ja o vama sve kazat, jerbo moram se 
valjda branit? 


- Ti misliš da se ja tebe sad bojim? 
- Pa ako sud i ne povjeruje svemu ovom što sam vam sad reko, povjerovat 
će mi publika, molim lijepo, pa će vas bit sramota. 


- To bi valjda opet imalo značiti ono: »S pametnim čovjekom vrijedi 
porazgovarati?« A? - zaškrguće Ivan zubima. 


- Pogodili ste u srijedu, molim lijepo. Samo budite pametni, molit ću fino. 


Ivan Fjodorovič ustane dršćući sav od ogorčenja, obuče kaput i, ne 
odgovarajući više Smerdjakovu, čak ga i ne gledajući, izađe brže-bolje iz sobe. 
Osvježi ga svježi večernji zrak. Na nebu je jarko sjao mjesec. U duši mu kipio 
strašan košmar misli i osjećaja. »Da odem sad odmah prijaviti Smerdjakova? 
Ali što bih im mogao reći: ipak je on nevin. Naprotiv, još bi i mene optužio. Pa 
zbilja, zašto sam ja onda pošao u Čermašnju? Radi čega, radi čega?« pitao se 
Ivan Fjodorovič. »Da, dakako da sam nešto očekivao, ima i on pravo...« I 
prisjeti se po stoti put kako je one posljednje noći prisluškivao oca na stubištu, 
ali se sad toga prisjeti s takvom boli u duši da čak i stane kao ukopan: »Da, ja 
sam tada to očekivao, to je istina! Ja sam priželjkivao, upravo priželjkivao to 
ubojstvo! Jesam li želio to ubojstvo, jesam li želio?... Treba ubiti 
Smerdjakova!... Ako se sad ne usudim ubiti Smerdjakova, onda ne vrijedi ni 
živjeti!...« Ne svraćajući kući, Ivan Fjodorovič ode ravno do Katerine Ivanovne i 
uplaši je svojim izgledom: bio je sav izbezumljen. Ispričao joj je sav svoj 
razgovor sa Smerdjakovom, do u tančine. Nije se mogao smiriti, koliko god ga 
ona umirivala, neprestano je hodao amo-tamo po sobi i govorio isprekidano i 
čudnovato. Napokon je sjeo, nalaktio se na stol, podupro glavu objema rukama i 
izgovorio neobičan aforizam: 


- Da nije ubio Dmitrij nego Smerdjakov, onda bih se ja, naravno, 
solidarizirao s njim jer sam ga podbadao. Jesam li ga podbadao - to još ne znam. 
Ali ako je on ubio, a ne Dmitrij, onda sam, naravno, i ja ubojica. 

Pošto ga je saslušala, Katerina Ivanovna bez riječi ustane, ode do svoga 
pisaćeg stola, otvori kutijicu što je stajala na njemu, izvadi iz nje nekakav 

papirić i stavi ga pred Ivana. Taj je papirić bio onaj dokument o kojem je poslije 
Ivan Fjodorovič rekao Aljoši da je to »matematički dokaz« da je Dmitrij ubio 
oca. Bijaše to pismo što ga je Mitja u pripitu stanju napisao Katerini Ivanovnoj 
one iste večeri kad se na cesti sreo s Aljošom koji se vraćao u manastir, nakon 
one scene u kući Katerine Ivanovne kad ju je uvrijedila Grušenjka. Tad je Mitja, 
pošto se rastao s Aljošom, pohrlio do Grušenjke; nije poznato je li ju zatekao 
kod kuće, ali se navečer obreo u gostionici »Prijestolnici« gdje se napio kao 
zemlja. Onako pijan, zatražio je od konobara pero i papir i nadrljao važan 
dokument protiv sebe. Bijaše to sumanuto, raspričano i nesuvislo pismo, pravo 
»pijano« pismo, slično onome kad se pijan čovjek vrati kući i počne s 
neuobičajenim žarom pripovijedati ženi ili kome od ukućana kako su ga 
maloprije uvrijedili, kakva je hulja onaj koji ga je uvrijedio, kako je on sam, 
naprotiv, divan čovjek i kako će on toj hulji još zapapriti - i sve to onako 
nadugačko i naširoko, nesuvislo i uzrujano, udarajući šakama po stolu i lijući 
pijane suze. Papir koji su mu u gostionici dali bijaše prljav komadić običnog 
papira za pisanje, najgore vrste, a na poleđini je bio neki račun. Pijanoj 
raspričanosti očito je ponestalo mjesta pa je Mitja ne samo ispunio sav papir 
nego je još posljednje retke ispisao poprijeko preko već napisanog teksta. Pismo 
je glasilo ovako: 


»Kobna Katjo! Sutra ću nabaviti novac i vratiti ti one tvoje tri tisuće, pa 
mi zbogom ostaj - ženo koja je kadra da se silno razgnjevi, ali zbogom i ljubavi 
moja! Da završimo već jednom! Sutra ću tražiti pare od svih redom, a ako ih ne 
dobijem, dajem ti poštenu riječ da ću otići k ocu i razbiti mu glavu i uzeti od 
njega ispod jastuka, samo da Ivan otputuje. Makar i na robiju otišao, vratit ću ti 
te tri tisuće. A ti mi ostaj zbogom. Klanjam ti se do crne zemlje jer sam za tebe 
hulja. Oprosti mi. Nemoj, radije mi nemoj opraštati: bit će lakše i meni i tebi! 
Draža mi je i robija nego tvoja ljubav jer drugu volim, a nju si danas tako dobro 
upoznala da joj nećeš moći oprostiti. Ubit ću lopova koji me okrao! Otići ću od 
svih vas daleko na Istok, da ni za koga više ne znam. Ni za nju jer nisi samo ti 
moja mučiteljica nego i ona. Zbogom. 


PS. Proklinjem te, a obožavam! Osjećam te u svojim grudima. Ostala još 
žica pa brenči. Bolje da mi srce prepukne! Ubit ću se, ali najprije moram ono 
pseto. Otet ću mu tri komada i baciti tebi. Iako sam za tebe hulja, nisam lopov! 
Možeš očekivati te tri tisuće. Kod pseta su pod jastukom, s ružičastom vrpcom. 
Nisam ja lopov, nego ću ubiti lopova koji me okrao. Katjo, ne gledaj me 
prezirno: Dmitrij nije lopov nego ubojica! Oca je ubio a sebe upropastio da ne 

poklekne i da ne mora podnositi tvoju oholost. I tebe voljeti. 
PP.S. Noge ti ljubim, zbogom! 


PP.SS. Katja, moli Boga da mi netko dade pare. Onda neću okrvaviti ruke, 
a ako mi ne dade - okrvavit ću ih! Ubij me! 


Tvoj rob i neprijatelj 
D. Karamazov.« 


Kad je Ivan pročitao taj »dokument«, ustao je uvjeren da je sve tako. Ubio 
je dakle brat, a ne Smerdjakov. Ako nije Smerdjakov, onda nije ni on, Ivan. To 
je pismo odjednom u njegovim očima dobilo vrijednost matematičkog dokaza. 
Za nj nije više moglo biti ni najmanje dvojbe o Mitjinoj krivnji. Usput budi 
rečeno, Ivan nije nikad ni posumnjao da je Mitja ubio oca u dosluhu sa 
Smerdjakovom, a to se nije slagalo ni sa činjenicama. Potpuno se umirio. 
Sutradan ujutro samo se još prezirno prisjećao Smerdjakova i njegovih 
podsmijeha. Nakon nekoliko dana čak se i čudio sam sebi kako su ga njegove 
sumnje mogle onako bolno uvrijediti. Odlučio je prezreti ga i zaboraviti. Tako 
je prošlo još mjesec dana. Za Smerdjakova se nije više ni raspitivao, ali je dva- 
tri puta usput čuo da se teško razbolio i da nije pri sebi. - Svršit će u ludnici! - 
rekao mu je o njemu liječnik Varvinski, Ivan je dobro upamtio te njegove riječi. 
Posljednjeg tjedna u tih mjesec dana Ivan se i sam počeo vrlo loše osjećati. Već 
je išao posavjetovati se s liječnikom kojeg je pozvala Katerina Ivanovna i koji je 
stigao iz Moskve uoči samog suđenja. Upravo su se u to vrijeme njegovi odnosi 
s Katerinom Ivanovnom silno zaoštrili. Bijahu oni neprijatelji zaljubljeni jedno 
u drugo. Već samo to što je Katerina Ivanovna na mahove ali snažno iznova 
osjećala naklonost prema Mitji dovodilo je Ivana do izbezumljenosti. Začudo, 
sve do one posljednje opisane scene kod Katerine Ivanovne, kad je Aljoša došao 
k njoj od Mitje, on, Ivan, nije od nje ni jedan jedini put čuo da sumnja u Mitjinu 
krivnju, koliko god ona na mahove iznova osjećala »naklonost« prema njemu, 
što on nikako nije mogao podnijeti. Značajno je još i to što je on', osjećajući 
kako svakim danom sve više i više mrzi Mitju, istodobno shvaćao da ga ne mrzi 
zato što Katja na mahove opet osjeća »naklonost« prema njemu, nego upravo 
zato što je ubio oca! S tim je bio posve načisto. Pa ipak je desetak dana prije 
suđenja posjetio Mitju i iznio mu plan o bijegu iz zatvora - plan koji je očito bio 
mnogo ranije smislio. Uz glavni razlog koji ga je nagnao na taj korak, 
poprilično je tome pridonijela i jedna nezacijeljena ogrebotina u njegovu srcu, 
koju mu je zadao Smerdjakov riječima kako bi njemu, Ivanu, bilo tobože 


probitačno da mu brat bude okrivljen, jer bi se tada svota koju bi on i Aljoša 
svaki naslijedili od oca popela sa četrdeset na šezdeset tisuća. Nakanio je dakle 
sam priložiti trideset tisuća za organiziranje Mitjina bijega. Kad se tada vraćao 
od njega, bio je strašno žalostan i zbunjen: odjednom je počeo osjećati da ne želi 
da Mitja pobjegne samo zato što bi na to potrošio trideset tisuća pa bi mu 
zarasla ona ogrebotina, nego i zbog nečega drugog. »Da nije možda zato što sam 
ja u duši isti takav ubojica?« upitao je sam sebe. Nešto daleko ali vrelo opeklo 
mu dušu. Najgore je što je u tih mjesec dana strašno patio njegov ponos, ali o 
tom potom... Kad se već mašio za zvonce svoga stana, nakon razgovora s 
Aljošom, pa se predomislio i najednom odlučio otići do Smerdjakova, Ivan 
Fjodorovič se pokorio nekom posebnom ogorčenju što mu je iznenada uzavrelo 
u grudima. Odjednom se sjetio kako mu je Katerina Ivanovna maloprije 
doviknula pred Aljošom: »Jedino si me ti uvjerio da je on (to jest Mitja) 
ubojica!« Kad se toga prisjetio, Ivan se malne ukočio: nikad on nije nju 
uvjeravao da je Mitja ubojica, naprotiv, sam je sebe sumnjičio pred njom kad se 
vratio od Smerdjakova. Naprotiv, ona je tada njemu predočila onaj »dokument« 
i dokazala mu da je brat kriv! A sad najednom viče: »Bila sam i ja kod 
Smerdjakova!« Kad je bila? Ivan nije imao o tome pojma. Ona dakle ipak nije 
potpuno uvjerena da je Mitja kriv! I što joj je Smerdjakov mogao reći? Što, što 
joj je zapravo rekao? Strašan mu gnjev plane u srcu. Nije mu bilo jasno kako je 
prije pola sata mogao prijeći preko tih njenih riječi i kako joj nije odmah 
uzvratio istom mjerom. Okani se zvonca i zaputi do Smerdjakova. »Možda ću 
ga ovaj put i ubiti!« pomisli putem. 


VIII 


TREĆI I POSLJEDNJI RAZGOVOR SA SMERDJAKOVOM 


Još dok je bio napol puta, zapuhao je oštar, suh vjetar kakav je puhao i 
jutros, i počeo sipiti sitan, gust i suh snijeg. Padao je na zemlju a da nije 
prianjao za nju, i uskoro se podigla prava mećava. U onom dijelu grada u kojem 
je obitavao Smerdjakov gotovo da i nije bilo uličnih svjetiljki. Ivan Fjodorovič 
hodao je po mraku ne obazirući se na mećavu, i instiktivno pronalazio put. 
Boljela ga je glava i tuklo mu u sljepoočnicama. U ručnim zglobovima osjećao 

je grčeve. Malo prije nego što je stigao do kućice Marje Kondratjevne, iznenada 
je sreo jednog onižeg, pijanog seljaka, u pokrpanom zobuncu, koji je teturao 
tamo-amo, nešto gunđao i psovao, a onda iznenada prestao psovati i zapjevao 
promuklim, pijanim glasom: 


Eh, ode Vanjka u Piter,+*! 


Ja ga neću čekati! 


Ali neprestance je prekidao pjesmu iza drugog stiha i opet počinjao nekog 
psovati, a onda bi opet zapjevao istu pjesmu otegnutim glasom. Ivan Fjodorovič 
je već poduže osjećao prema njemu strašnu kivnost a da nije ni mislio na nj, a 
onda je iznenada shvatio pjesmu. Umah neodoljivo poželi šakom oboriti seljaka. 
Uto su se baš poravnali u hodu i seljak se zaklatio i svom snagom odjednom 
naletio na Ivana. Ivan ga bijesno odgurne od sebe. Seljak odleti i ljosne kao 
klada o zamrznutu zemlju, samo jedanput bolno jaukne: ajoj! i umukne. Ivan mu 
priđe. Seljak je ležao nauznak, posve nepomičan, bez svijesti. »Smrznut će se!« 
pomisli Ivan i produži dalje do Smerdjakova. 


Marja Kondratjevna istrči do mu otvori vrata sa svijećom u ruci i prišapne 
mu još u hodniku da je Pavel Fjodorovič (to jest Smerdjakov) teško bolestan, ne 
samo da »leži nego ko da nije pri sebi, čak mi je reko da odnesem čaj, nije ga 
htio pit«. 

- Što je, da ne luduje? - grubo je priupita Ivan Fjodorovič. 

- Ni govora, naprotiv, sasma je miran, samo nemojte dugo pričat s njim... - 
zamoli ga Marja Kondratjevna. 

Ivan Fjodorovič otvori vrata i uđe u sobu. 


Soba je bila isto onako zagrijana kao i prošli put, ali su se u njoj zapažale 
neke promjene: jedna je od klupa uza zid odnesena, a na njenu mjestu pojavio se 
stari kožnati otoman od imitacije mahagonija. Na njemu bijaše prostrt ležaj s 
prilično čistim bijelim jastucima. Na ležaju je sjedio Smerdjakov u onom istom 
kućnom kaputu. Stol je premješten do otomana tako da je u sobici postalo 
tijesno. Na stolu je ležala nekakva debela knjižurina sa žutim koricama, ali 
Smerdjakov je nije čitao nego je, po svemu sudeći, samo besposleno sjedio. 
Dočekao je Ivana Fjodoroviča dugim, nijemim pogledom, očito se nije ni 
najmanje iznenadio njegovu dolasku. Silno se promijenio u licu, omršavio i 
požutio. Oči mu upale, donji kapci pomodrjeli. 


- Pa ti si zbilja bolestan? - zastane Ivan Fjodorovič. - Neću te dugo 
zadržavati, neću čak ni kaput skidati. Kamo da sjednem? 


Prešao je na drugu stranu stola, prikučio stolac stolu i sjeo na nj. 


- Što me gledaš i šutiš? Došao sam samo da te nešto pitam, i kunem ti se 
da neću otići dok mi ne odgovoriš na pitanje: je li bila kod tebe gospođica 
Katerina Ivanovna? 


Smerdjakov je poduže pošutio motreći i dalje isto onako mirno Ivana, ali 
odjednom odmahne rukom i okrene glavu od njega. 


- Što ti je? - uzvikne Ivan. 

- Ništa. 

- Kako ništa? 

- Pa bila je, al šta se to vas tiče? Okanite me se. 
- Ne, neću te se okaniti! Reci mi, kad je bila? 


- Već sam i zaboravio na nju - prezirno se podsmjehne Smerdjakov i 
odjednom opet okrene glavu i zagleda se u Ivana nekakvim mahnitim i kivnim 
pogledom, istim onakvim kakvim ga je gledao prošli put, prije mjesec dana. - Pa 
i vi ko da ste bolesni, gle kako ste se usukali, sasma ste se izobličili - reče on 
Ivanu. 


- Ostavi ti moje zdravlje, odgovaraj radije na pitanje. 


- A što su vam oči tako požutile, bjeloočnice vam sasma žute. Jeste li se i 
vi napatili? 


I prezirno se osmjehne, čak se iznenada i nasmije. 


- Pazi, rekao sam ti da neću otići od tebe bez odgovora! - vikne Ivan, 
strašno razdražen. 


- Ma što ste me se dopovezali? Što me mučite? - patnički će Smerdjakov. 


- Ih, k vragu! Baš je meni stalo do tebe. Odgovori mi na pitanje pa ću 
odmah otići. 


- Nemam ja vama šta odgovarat! - iznova ponikne očima Smerdjakov. 
- Uvjeravam te da ću te ja ipak natjerati da mi odgovoriš! 


- A što se vi stalno toliko sekirate? - zagleda se Smerdjakov u njega, ne 
toliko prezirno koliko već i gadljivo. - Je I to zato što sutra počima suđenje? Ma 
neće vama ništa bit, shvatite već jednoć! Idite kući, lijepo ležite i mirno 
spavajte, ništa se ne bojte! 


- Ne razumijem te... čega bih se ja imao sutra bojati? - začuđeno će Ivan, a 

onda mu se odjednom doista od nekakva straha sledi duša. Smerdjakov ga 
odmjeri pogledom. 

- Ne ra-zu-mi-je-te? — otegne prijekornim glasom — Kako se pametnu 
čovjeku da tjerat takvu komendiju! 


Ivan ga je nijemo gledao. Već i sam taj neočekivani ton, nekako 
nevjerojatno uznosit, kojim mu se sad obraćao taj njegov bivši sluga, bijaše 
začudan. Takvim tonom nije čak ni prošli put govorio. 

- Velim vam da se nemate česa bojat. Ništa neću reć protiv vas, i nikakvih 
dokaza nema. Gle kako vam se ruke tresu. Zašto vam prsti tako igraju? Idite 
kući, niste vi ubili. 

Ivan se lecne, prisjeti se Aljoše. 

- Znam da nisam ja... - promuca. 

- Zna-de-te? - prihvati opet Smerdjakov. 

Ivan skoči na noge i zgrabi ga za ramena. 

- Kazuj sve, gade! Kazuj mi sve! 

Smerdjakov se nimalo ne uplaši. Samo se luđački kivno zapilji u njega. 

- E pa, kad je tako, onda ste ga ipak vi ubili - razjareno mu šapne. 


Ivan se svali na stolac kao da je netom nešto dokučio. Pakosno se 
osmjehne. 


- Atii dalje o onom istom? O onom o čemu si i prošli put govorio? 


- Pa i prošli put ste isto tako stajali preda mnom i sve ste razumili, pa 
razumijete valjda i sad. 


- Razumijem tek toliko da si ti lud. 


- Kako vam to ne dosadi! Sjedimo i razgovaramo u četri oka, pa šta da se 
zavaravamo, komendiju igramo? Il još i dalje oćete sve na mene svalit, i to meni 
u oči? Vi ste ubili, vi ste glavni ubojica, a ja sam vam bio samo pomagač, vaš 
vjerni sluga Ličard, po vašoj sam volji to učinio. 

- Učinio? Pa zar si ga ti ubio? - sledi se Ivan. 

Nešto kao da mu se potreslo u mozgu pa ga sveg obuzme sitna hladna 
drhtavica. Tad i Smerdjakov njega začuđeno pogleda: vjerojatno ga je najposlije 
iznenadila Ivanova nehinjena prepast. 

- Pa zar vi zbilja ništa niste znali? - promuca nepovjerljivo i osmjehne mu 
se prezirno u brk. 


Ivan ga je i dalje samo gledao, kao da mu se oduzeo jezik. 

Eh, ode Vanjka u Piter, 
Ja ga neću čekati... 
odjekne mu iznenada u glavi. 

- Znaš šta, ja se sve bojim da si ti san, da si ti priviđenje tu preda mnom? - 
propenta. 

- Nema tu nikakog priviđenja, molim lijepo, nema tu ničeg izim nas 
dvojice, i još jednog trećeg. Jamačno je i on tu sad, taj treći, između nas dvojice. 

- Tko to? Tko je još tu? Tko je taj treći? - prestravljeno će Ivan Fjodorovič 
obzirući se oko sebe i tražeći hitrim pogledom nekog po zakucima. 

- Taj je treći, molim lijepo, Bog, sama Promisao, tu je ona sad uz nas, 
samo je nemojte tražit, nećete ju nać. 

- Lažeš da si ga ti ubio! - bijesno podvrisne Ivan. - Ti si ili lud ili me 
dražiš kao i prošli put! 

Smerdjakov ga je i dalje, kao i maloprije, bez trunka straha, ispitljivo 
motrio. Nikako još nije mogao svladati svoju nepovjerljivost, svejednako mu se 
činilo da Ivan »sve zna« i da se samo pretvara kako bi »njemu u oči sve na njega 
samog svalio«. 


- Čekajte malo, molim lijepo - izusti napokon slabašnim glasom i 
odjednom ispod stola izvuče svoju lijevu nogu i počne na njoj posuvraćati 
nogavicu. Na nozi je imao dugačku bijelu čarapu i papuču. Polagano odveže 
podvezicu i zavuče prste duboko u čarapu. Gledajući ga, Ivan Fjodorovič naglo 
se strese od grčevite prepasti. 

- Luđače! - drekne, brže skoči na noge i ustukne tako da se leđima udari o 
zid i kao da se pribije uza nj, uspravivši se sav poput svijeće. Obuzet bezumnim 
užasom, motrio je Smerdjakova. Nimalo zbunjen njegovom prestravljenošću, 
Smerdjakov je i dalje nešto pipkao po čarapi, kao da se upinje ne bi li uhvatio 
nešto prstima i izvukao. Napokon dohvati i uzme izvlačiti. Ivan Fjodorovič 
opazi da su to nekakvi spisi ili svežanj papira. Smerdjakov izvuče papire i stavi 
ih na stol. 

- Izvolite, molim lijepo! - tiho izusti. 

- Što? - protisne Ivan tresući se. 

- Izvolite pogledat, molim lijepo - isto onako tiho reče Smerdjakov. 

Ivan priđe stolu, dohvati onaj svežanj i počne ga odmotavati, ali odjednom 
trgne ruku kao da je dodirnuo nekog odvratnog, jezivog gmaza. 

- Prsti vam se stalno tresu, od grča - pripomene Smerdjakov i polagano 
razmota svežanj. Ispod omota se pojave tri svežnjića šarenih stotinjarki. 

- Tu vam je sve, sve one tri hiljade, ne morate ih brojit. Uzmite ih - ponudi 
on Ivanu pokazujući glavom na novac. Ivan se svali na stolicu. Bio je blijed kao 
krpa. 

- Prepao si me... tom čarapom... - reče smijuljeći se nekako čudnovato. 

- Pa zar zbilja, zbilja niste sve dosad znali? - priupita ga još jednom 
Smerdjakov. 

- Ne, nisam. Stalno sam mislio da je Dmitrij. Brat moj! Brat! Ah! - 
Odjednom se uhvati objema rukama za glavu. - Čuj, jesi li ga sam ubio? Bez 
moga brata ili s njim? 

- Samo skupa s vama, molim lijepo; ubio sam ga skupa s vama, a Dmitrij 
Fjodorovič nije ništa kriv. 

- Dobro, dobro... O meni ćemo poslije. A zašto ja ovako dršćem... Ne 
mogu ni riječi izgovoriti. 

- A kako ste nekad bili hrabri, »sve je dopušteno«, govorili ste, a sad se 
ovako prepali! - propenta u čudu Smerdjakov. - Ne bi 1 možda limunade, da 
donesu? Možda će vas osvježit? Samo da ovo prvo nečim pokrijemo. 

I opet mahne glavom na novac. Pokrene se da ustane i zovne kroz vrata 
Marju Kondratjevnu, ali tražeći najprije čime bi pokrio novac da ga ona ne vidi, 
izvadi rupčić, no kako je rupčić bio sav zabalavljen, podigne sa stola onu debelu 
žutu knjigu koju je Ivan bio zapazio čim je ušao u sobu, pa njome pokrije novac. 
Naslov je knjige glasio: Besjede svetoga oca našega Isaka Širina. Ivan 
Fjodorovič dospio je mehanički pročitati taj naslov. 

- Ne treba mi limunada - reče. - O meni ćemo poslije. Sjedi sad tu i pričaj: 
kako si to izveo? Sve mi ispričaj... 

- Mogli bi bar kaput skinut, inače ćete se sav preznojit. 

Ivan Fjodorovič kao da se tek sad tome dosjetio, zbaci sa sebe kaput i 
hitne ga na klupu a da nije ni ustao sa stolca. 


- Govori, molim te, govori dalje! 

Nekako se smirio. Bio je uvjeren da će mu Smerdjakov sad sve 
ispripovjediti. 

- Mislite, kako sam to izveo? - uzdahne Smerdjakov. - Pa izveo sam to na 
sasma prirodan način, onako kako ste rekli... 

- Poslije ćemo o tome što sam ja rekao - prekine ga opet Ivan, ali ne vičući 

više kao prije, nego čvrsto izgovarajući riječi, reklo bi se da potpuno vlada 
sobom. - Ispričaj mi samo potanko kako si to izveo. Sve lijepo po redu. Pazi da 
ništa ne zaboraviš. Sitnice, najvažnije su sitnice. Molim te lijepo! 


- Kad ste vi ono otputovali, ja sam se strovalio u podrumu... 

- Uhvatila te padavica ili si se samo pretvarao? 

- Jasno da sam se pretvaro, molim lijepo. U svemu sam se pretvaro. Lijepo 
sam sišo niz stepenice, do samog dna, a onda sam lego, a kad sam lego, počeo 
sam jaukat. I batrgo se sve dok me nisu iznijeli. 

- Čekaj! I stalno si se, i poslije, i u bolnici, pretvarao? 

- Ma ni govora. Sutradan me ujutro, još prije bolnice, spopala prava 


padavica, i to tako jak napad kakav nisam već godinama imo. Puna dva dana bio 
sam bez svijesti. 

- Dobro, dobro. Pričaj što je bilo dalje! 

- Odnijeli me na onaj krevet iza pregrade, znao sam ja da će me tamo 
smjestit jerbo me Marfa Ignatjevna svaki put kad bi se razbolio smještala tamo 
kod sebe iza pregrade. Ona je bila oduvijek nježna prema meni, od samog mog 
rođenja. Noću sam jauko al tiho. Stalno sam čeko da dođe Dmitrij Fjodorovič. 


- Kako si čekao, da dođe k tebi? 


- Ma kako k meni? Čeko sam da dođe u kuću jerbo nisam više ni najmanje 
dvojio da će doć baš te noći, zato što je osto bez mene i nije imo nikakvih 
obavijesti, pa se svakako moro sam popet preko ograde ko što je i prije radio, da 
uradi ono što je naumio. 

- A danije došao? 

- Onda ništa ne bi ni bilo, molim lijepo. Bez njega se ne bi usudio. 

- Dobro, dobro... daj govori malo jasnije, i nemoj se žuriti, a što je 
najvažnije - pazi da ništa ne ispustiš! 

- Čeko sam da on ubije Fjodora Pavloviča, molim lijepo... i to sigurno. 
Jerbo sam ga već pripremio na to... u zadnje dane, molim lijepo... i što je 
glavno, reko sam mu za one znakove. Znao sam da se on, onako nepovjerljiv i 
ljut kakav je bio u zadnje vrijeme, bezuvjetno mora s pomoću onih znakova 
ubacit u kuću. Bezuvjetno. I zato sam ga čeko. 


- Čekaj - upadne mu Ivan u riječ - ali, da ga je on ubio, uzeo bi bio novac i 
otišao; morao si valjda i s tim računati? Sto bi tebi nakon toga ostalo? Nije mi 
jasno. 


- E pa, ne bi on nikad našo ove pare. To sam mu ja samo reko da je novac 

pod jastukom. Al to nije bila istina. Novac je bio najprije u škatulji, eto kako je 
bilo. A onda sam ja Fjodora Pavloviča, koji je jedino u mene imo povjerenje od 
svih ljudi, nagovorio da taj paketić s novcem premjesti u ćošak iza ikona jerbo 
se niko neće sjetit da tamo traži, pogotovo ako bude tražio na brzinu. I tako je 
taj paketić i bio sakriven tamo u ćošku iza ikona, molim lijepo. Ispod jastuka 
bilo bi ga zapravo smiješno držat, u škatulji je bar bio pod ključem. A sad svi 
vjeruju da je novac bio pod jastukom. Glupo mišljenje, molim lijepo. I sad, da je 
Dmitrij Fjodorovič fakat počinio to ubojstvo, on bi, kad ne bi ništa našo, il 
pobjego glavom bez obzira bojeć se i najmanjeg šušnja, ko što uvijek biva s 
ubojicama, il bi ga uhapsili. A ja bi onda mogo sutradan, il još te iste noći, 
molim lijepo, zavuć ruku iza ikona i odnest sve te pare, a sva bi krivica pala na 
Dmitrija Fjodoroviča. U to sam se mogo mirne duše pouzdat. 


- Dobro, a da ga nije ubio nego samo istukao? 


- Da ga nije ubio, dabome da se ja ne bi usudio uzet pare i sve bi bilo 
badava. Al sam računo i s tim da će ga možda prebit namrtvo, pa da ću ja moć 
na vrijeme uzet pare, i da potljam raportiram Fjodoru Pavloviču da pare nije 
uzeo niko drugi do Dmitrij Fjodorovič nakon što ga je prebio. 

- Čekaj... sad mi više ni ta nije jasno. Ipak ga je dakle Dmitrij ubio, a ti si 
samo pokupio novac? 

- Ma ne, nije ga on ubio, molim lijepo. Ja bi vam i sad mogo reć da je on 
ubojica... ali neću vam više lagat jerbo... jerbo, ako niste sve dosad, ko što 
vidim, ništa shvatili i niste se samo pretvarali preda mnom da bi svoju 
bjelodanu krivicu meni u oči svalili na mene, ipak ste vi svemu krivi, molim 
lijepo, jerbo ste znali za ubojstvo i naručili ga od mene, a onda ste, znajuć sve 
to, lijepo otperjali. Zato i oću da vam to večeras u oči dokažem da ste u svemu 
tome vi jedini glavni krivac, a ja sam samo sporedan akoprem sam ga ja ubio. A 
vi ste stvarno pravi ubojica, molim lijepo! 


- Ma zašto, zašto bih ja bio ubojica? O Bože! - nije na kraju izdržao Ivan, 
zaboravljajući da je sve što je s njim osobno u vezi ostavio za kraj razgovora. - 
Opet se vraćaš na Čermašnju? Stani, reci mi zašto ti je bio potreban moj 
pristanak ako si već moj odlazak u Čermašnju smatrao pristankom? Kako to 
tumačiš? 

- Bio sam uvjeren u vaš pristanak, pa sam znao da vi poslije povratka 
nećete podić dreku zbog te tri hiljade ako vlast odnekud osumnjiči mene mjesto 
Dmitrija Fjodoroviča, il ako posumnja da sam ja bio u dosluhu sa Dmitrijem 
Fjodorovičem, i da ćete me vi, naprotiv, zaštitit od drugih... A kad dobijete 
nasljedstvo, da ćete me još kadgod poslije u životu i nagradit zato jer ste ipak s 

mojom pomoći došli do tog nasljedstva, a da se on oženio Agrafenom 
Aleksandrovnom, dobili bi šipak. 

- Aha! Kanio si me dakle i poslije, do kraja života, mučiti! - zaškrguće 
Ivan zubima. - A što bi bilo da nisam tada otputovao i da sam te prijavio? 

- A šta ste mogli prijavit? Da sam vas nagovaro da odete u Čermašnju? 
Ma hajte bježite, to su gluposti, molim lijepo. Osim toga, poslije onog našeg 
razgovora, vi ste mogli il otputovat il ostat. Da ste ostali, ne bi ničeg ni bilo, ja 
bi onda znao da ne želite da se to desi, i ne bi ništa ni poduzeo. A kad ste vi već 
otputovali, uvjerili ste me samim time da se nećete usudit da me prijavite i da 
ćete mi oprostit one tri hiljade. A i ne bi me uopće mogli poslije gonit jerbo bi 
ja onda sve ispričo na suđenju, naime ne da sam ukro il ubio - to ne bi reko, 
molim lijepo - nego to da ste me vi sami nagovarali da ukradem i ubijem, samo 
da ja nisam na to pristo. Zato mi je onda i trebala vaša suglasnost da me ne bi 
mogli ničim pritisnut uza zid, jerbo gdje su vam dokazi za to, a ja sam uvijek 
mogo vas pritisnut uza zid, molim lijepo, kad bi otkrio koliko ste vi željeli 
očevu smrt, i evo vam moje glave da bi mi svi u publici povjerovali i da bi vi 
ostali osramoćeni do kraja života. 


- Ja sam to dakle stvarno želio, je li? - zaškrguće Ivan opet zubima. 


- Svakako ste želili, i svojim ste mi pristankom onda to prešutno odobrili, 
molim lijepo - reče Smerdjakov i odlučno pogleda Ivana. Bio je malaksao i 
govorio je tiho i umorno, ali ga je podbadalo nešto skriveno u njemu, očito je 
imao još neku određenu namjeru. Ivan je to slutio. 

- Dobro, pričaj dalje - reče mu - pričaj mi još o toj noći. 

- Pa dobro, evo kako je bilo! Ležim ja tako kad odjednoč čujem nešto ko 
da je gospodar viknuo. A Grigorij Vasiljevič se prije toga iznenada digo, izašo i 
odjednoč vrisnuo, a poslije toga tišina, mrak. Ležim ja tako i čekam, srce mi 
lupa, ne mogu više izdržat. Dignem se ja na kraju i pođem - vidim da je slijeva 
prozor što gleda u vrt otvoren, pa pođem još nalijevo da osluhnem je 1 onaj još 
tamo unutra živ il nije, i čujem gospodara kako se ushodo i uzdiše, znači da je 
živ. Eh, dobro, mislim si ja! Priđem prozoru i doviknem gospodaru: »Ja sam 
to!« velim mu. A on će meni: »Bio je, bio, i pobjego!« To jest, znači da je bio 
tamo Dmitrij Fjodorovič. »Grigorija je ubio!« 

- »Gdje?« šapnem ja. - »Tamo, u kutu!« pokazuje mi, a i sam šapće. 
»Čekajte malo!« velim mu ja. Pođem ja u ćošak pogledat i vidim Grigorija 
Vasiljeviča kako leži kraj zida, nabaso sam na njeg, sav u krvi leži, u nesvijesti. 
Prema tome, stvarno je tu bio Dmitrij Fjodorovič, sine meni i odmah odlučim da 


sve obavim munjevito, jerbo Grigorij Vasiljevič, ako je živ, leži još u nesvijesti 
i ništa neće vidit. Jedini je rizik bio da se Marfa Ignatjevna iznenada ne probudi. 
Sjetio sam se ja toga u tom trenutku, samo me ta želja već sveg obuzela, bez 
daha sam osto. Priđem ja opet gospodaru pod prozor i velim mu: »Ovdje je, 
došla je, došla je Agrafena Aleksandrovna, traži vas.« A on sav zadršće ko dijete 
i pita me: »Gdje je? Gdje?« Sve uzdiše i još mi ne vjeruje. A ja ću njemu: »Eno 
tamo stoji, otvorite joj!« Gleda on mene kroz prozor i ne zna bi 1 mi vjerovo il 
ne bi, boji se otvorit, a ja pomislim: to se on mene boji. A smiješna stvar: 
odjednoč se dosjetim da mu otkucam pred njegovim očima one iste znakove po 
prozorskom okviru da je tobože Grušenjka stigla: riječima regbi ne vjeruje, a 
čim sam mu otkuco te znakove, skoči da mi otključa vrata. I otključa ih. Ja 
uđem a on stoji preda mnom, zagradio mi prolaz i ne pušta me. »Gdje je, gdje?« 
pita me, gleda i sav strepi. E, mislim si ja, ako se već mene toliko boji, ne valja! 
I uprav mi se noge podsjekle od straha da me neće pustit u sobu, il da će vrisnut, 
il da će Marfa Ignatjevna dotrčat, il da će se štogod drugo desit, ne sjećam se 
više šta, bit će da sam stajo blijed pred njim, pa mu šapnem: »Ma tamo je, tamo, 
pod prozorom, kako je niste vidili?« velim mu. »Pa daj je dovedi, dovedi je!« - 
»Ma boji se,« velim mu, »uplašila se vike i sakrila u grm, dajte je rade sami 
zovnite,« velim, »iz kabineta!« Potrči on i ode do prozora, svijeću stavi na 
prozor, i vikne: '»Grušenjka, Grušenjka, jesi li tu?« Viče al neće da se nagne 
kroz prozor, neće da se odmakne od mene, toliko se boji, jako se prepo, pa se ne 
usuđuje maknut od mene. »Ma eno je tamo,« velim mu ja i priđem prozoru, i 
sav se nagnem kroz njeg, »eno je tamo u grmu, smije vam se, zar ne vidite?« I 
odjednoč mi povjeruje, sav se strese, bio je silno zaljubljen u nju, i sav se nagne 
kroz prozor. A ja dovatim s pisaćeg stola onaj željezni pritiskivač, sjećate ga se 
valjda, bit će da ima u njemu kila i pol, zamahnem i raspalim ga odostraga 
rubom po samom tjemenu. Nije ni pisnuo. Samo se odjednoč skljoka, a ja ga 
onda zviznem po drugi i po treći put. Kad sam ga treći put udario, osjetio sam 
da sam mu probio lubanju. Odjednoč se on izvali na leđa, licem nagore, sav u 
krvi. Provjerim: nema na meni krvi, nisam se uprsko, obrišem pritiskivač i 
vratim ga na mjesto, odem do ikona, izvadim novac iz kuverte, kuvertu bacim 
na pod, a do nje i onu ružičastu pantljiku. Kad sam izašo u vrt, sav sam se treso. 
Odem pravo do one jabuke u kojoj ima duplja - znate valjda za tu duplju, jer 
sam je već odavno bio zamjerko, u njoj je već ležala krpica i papir, odavno sam 
to bio pripremio; zamotam sve pare u papir, pa onda u krpicu i turim duboko u 
duplju. Tamo je to stajalo više od dva tjedna, sav taj novac, izvadio sam ga tek 
kad sam izašo iz bolnice. Vratim se ja u krevet, ležim i mislim si u strahu: »Ako 
je Grigorij Vasiljevič načisto ubijen, može se još svašta izleć, a ako nije ubijen i 

dođe k sebi, bit će sve u redu jerbo će on onda posvjedočit da je Dmitrij 
Fjodorovič stvarno dolazio, pa da je prema tome on i ubio i odnio pare!« Onako 
sav u sumnji i nestrpljenju, počnem ja jaukat ne bi 1 što prije probudio Marfu 
Ignatjevnu. Najposlije ona ustane pa da će do mene, al kad opazi da nema 
Grigorija Vasiljeviča - istrči iz kuće i začas ju začujem kako vrišti u vrtu. I tako 
je onda počelo sve ono što je potrajalo svu noć, al ja sam se već bio lijepo 
smirio. 

Pripovjedač umukne. Ivan ga je za sve to vrijeme slušao i mukom mučao, 
nije se ni maknuo niti odvajao od njega pogleda. Smerdjakov je pak, 
pripovijedajući, samo kadikad zirkao na nj, ali je uglavnom gledao u stranu. Kad 
je dovršio, očito je bio uzrujan i teško disao. Lice mu oblio znoj. Ipak, nije se 
moglo razabrati osjeća li kajanje ili štogod drugo. 

- Čekaj - preuzme Ivan premišljajući nešto. - A vrata? Ako je tek tebi 
otključao vrata, kako ih je onda Grigorij mogao prije tebe vidjeti otvorena? Jer 
Grigorij ih je vidio prije tebe? 

Zanimljivo je da je Ivan ovo pitanje postavio posve mirno, čak i nekakvim 
posve drukčijim glasom, nimalo ljutito. Da je tkogod tad otvorio vrata sobe i s 
praga bacio pogled na njih, jamačno bi bio zaključio da ta dvojica sjede i 
miroljubivo razgovaraju o nekom običnom iako zanimljivom predmetu. 

- Što se tiče tih vrata koja je Grigorij Vasiljevič navodno vidio otvorena, 
to se njemu samo pričinilo - podsmjehne se Smerdjakov. - Ma velim vam ja da 
to nije čovjek nego tvrdoglava konjina: nije vidio nego mu se samo prividilo - al 
ga ne možete ničim pokolebat. Sva je sreća za vas i za mene što je on to 
izmislio, jerbo će se jamačno upravo time na sudu i dokazat krivnja Dmitrija 
Fjodoroviča. 

- Slušaj - reče Ivan Fjodorovič kao da se opet nekako gubi i kao da 
napregnuto nešto razmišlja - slušaj... Mnogo sam te toga još htio pitati, ali sam 
zaboravio... Stalno nešto zaboravljam i bunim se... Da! Reci mi još samo ovo: 
zašto si otvorio kuvertu i bacio je na pod? Zašto nisi jednostavno odnio novac u 
njoj... Kad si mi to pripovijedao, učinilo mi se da govoriš o toj kuverti tako kao 
da je trebalo baš tako postupiti... a zašto je trebalo, to mi nije jasno... 


- Pa ja sam tako učinio iz jednog određenog razloga, molim lijepo. Jerbo, 
ako je to bio čovjek koji poznaje kućne prilike i navike, ko što sam, recimo, ja, 
koji je taj novac već prije sam vidio i koji ga je možda sam meto u tu kuvertu i 
gledo svojim očima kako je zapečaćuju i pišu na njoj, zašto bi onda takav 
čovjek, molim lijepo, ako je on, na priliku, ubio, raspečaćivao tu kuvertu poslije 
ubojstva, pa još u onakvoj hitnji, kad već ionako sigurno zna da je taj novac u 

njoj? Naprotiv, ako je to bio kradljivac ko, recimo, ja, on bi jednostavno strpo tu 
kuvertu u džep, uopće je ne bi otvaro, i gledo bi samo da što prije umakne s 
njom. Sasma je nešto drugo Dmitrij Fjodorovič: on zna za tu kuvertu samo po 
čuvenju, sam ju nije vidio, pa kad bi ju, recimo, izvuko ispod jastuka, brže-bolje 
bi ju otvorio, da vidi: je 1 u njoj stvarno taj novac? I kuvertu bi jednostavno tu 
odma i bacio jerbo se ne bi sjetio da će to poslije bit dokaz protiv njega, jerbo 
nije iskusan lopov i nikad ništa nije prije toga ukro, jerbo je plemić koljenović, 
pa ako je sad i odlučio ukrast, nije zapravo ni ukro već je samo došo po svoje, 
ko što je unaprijed bio rastrubio po cijelom gradu, čak se i hvalio pred svima 
kako će otić da otme od Fjodora Pavloviča ono što mu pripada. Ja ovu svoju 
misao nisam baš potpunoma jasno iskazo pred tužiteljem kad me preslušavo, 
već sam mu, naprotiv, onako tek usput natuknuo, ko da mi ni samom tobože nije 
jasno i baš ko da se on sam tome dosjetio, a ne da sam mu ja reko - tako da je 
gospodinu tužitelju od tog mog nagovještaja upravo slina pocurila na usta, 
molim lijepo... 

- Pa zar si zbilja, zar si zbilja sve to tamo na samom mjestu smislio? - 
uzvikne Ivan Fjodorovič sav zgranut od čuda. Opet je prestravljeno gledao 
Smerdjakova. 


- Za Boga miloga, kako bi to sve čovjek mogo smislit u onoj hitnji? Sve 
sam ja to prije smislio. 

- E pa... e pa, tebi je onda zbilja sam vrag bio na pomoći! - uzvikne 
ponovo Ivan Fjodorovič. - Ma ne, nisi ti glup, ti si kudikamo pametniji nego što 
sam mislio... 


Ustane u očitoj namjeri da se prošeta po sobi. Obuzela ga strahovita tuga. 
Ali kako mu je stol stajao na putu pa bi se morao provlačiti između stola i zida, 
samo se na mjestu okrene i opet sjedne. Možda ga je upravo to što se ne može 
prošetati i razbjesnilo te iznenada podvrisne gotovo isto onako raspomamljeno 
kao i prije: 

- Slušaj ti, nesretni i prezreni čovječe! Zar ti nije jasno da te dosad još 
nisam ubio samo zato što te čuvam da odgovaraš sutra pred sudom? Sam Bog 
vidi - podigne ruku uvis - da sam možda i ja kriv, da sam možda doista potajno 
priželjkivao da mi... da mi umre otac, ali ti se kunem da nisam toliko kriv 
koliko ti misliš, i da te uopće nisam podbadao. Ne, ne, nisam te podbadao! Ali 
svejedno, sutra ću pred sudom sam sebe optužiti, sutra već, tako sam odlučio! 
Sve ću im reći, sve. Ali zajedno ćemo pred sud! I što god ti govorio protiv mene 
pred sudom, što god svjedočio - sve ja to prihvaćam i ne bojim te se; sve ću i 
sam potvrditi! Ali i ti ćeš morati pred sudom sve priznati! Morat ćeš, morat ćeš, 

zajedno ćemo odgovarati! Tako će biti i nikako drukčije! 

Ivan je ove riječi izgovorio svečano i odlučno, a vidjelo se već i po 
sijevanju njegovih očiju da će tako i biti. 

- Bolesni ste vi, vidim ja, molim lijepo, da ste vi bolesni. Oči su vam 
potpuno žute - reče Smerdjakov, ali bez trunka podsmijeha, čak i nekako 
sažalno. 


- Zajedno ćemo pred sud! - ponovi Ivan. - A ako ti nećeš, ja ću svejedno 
sve sam priznati. 


Smerdjakov pošuti kao da razmišlja o njegovim riječima. 

- Ništa od toga neće bit, molim lijepo, nećete ni vi pred sud! - napokon 
neopozivo zaključi. 

- Ne shvaćaš ti mene! - prijekorno uzvikne Ivan. 


- Isuviše će vas bit sramota, molim lijepo, ako sve priznate i uzmete na 
sebe. A što je još gore, ne bi od tog bilo nikakve koristi jerbo bi ja onda 
otvoreno reko da vam nikad ništa slično nisam kazo, a vi il da ste bolesni (tako 
nekako i izgledate) il da ste se toliko sažalili na brata da se žrtvujete radi njeg, a 
protiv mene ste sve izmislili zato jer me ionako nikad niste smatrali čovjekom 
već nekom mušicom. I ko će vam onda povjerovat, i gdje vam je i najmanji 
dokaz protiv mene? 


- Čuj, ti si meni sad, naravno, pokazao ovaj novac da me uvjeriš. 
Smerdjakov podigne sa svežnja knjigu Isaka Širina i odloži je na stranu. 


- Uzmite taj novac i odnesite ga sa sobom, molim lijepo - uzdahne 
Smerdjakov. 

- Naravno da ću ga odnijeti! Ali zašto mi ga daješ ako si radi njega ubio? - 
u čudu ga pogleda Ivan. 

- Ne treba mi uopće, molim lijepo - reče Smerdjakov drhtavim glasom. - 
Jedno sam vrijeme mislio da ću s tim novcem počet život u Moskvi, il još bolje 
negdje vani, to mi je bio san, a najviše zato jer je »sve dopušteno«. To ste vi 
mene zbilja učili, molim lijepo, svašta ste mi onda govorili: jerbo, ako nema 
vječnog Boga, onda nema ni vrlina, a i ne treba ih uopće. Tako ste mi fakat 
govorili. I tako sam i ja mislio. 


- I svojom si se pameću dovinuo do toga? - podsmjehne mu se Ivan. 
- Pod vašim vodstvom, molim lijepo. 
- A sad valjda u Boga vjeruješ kad vraćaš novac? 


- Ne, ne vjerujem, molim lijepo - prošapće Smerdjakov. 
- Pa zašto ga onda vraćaš? 


- Ma prestanite... nema smisla, molim lijepo! - odmahne Smerdjakov opet 
rukom. - Pa vi ste i sami onda stalno govorili da je sve dopušteno, a što ste se 
sad toliko usplahirili? Cak bi htjeli i svjedočit protiv samog sebe... Samo neće 
ništa od toga bit! Nećete vi to napravit! - odlučno i uvjereno ponovo zaključi 
Smerdjakov. 

- Vidjet ćeš ti još - reče Ivan. 

- Ne može to bit. Previše ste vi pametni. Znam ja da vi volite pare, a volite 
i časti jerbo ste jako ponositi, volite žensku ljepotu preko svake mjere, a najviše 
od svega da vam je život u miru i izobilju i da se nikom ne morate klanjat - to 
vam je najvažnije. Nećete vi upropastit sebi život zauvijek uzimajući na sebe 
takvu sramotu na suđenju. Vi ste ko i Fjodor Pavlovič, najviše ste se od sve 
njegove djece uvrgli na njeg, isti ste u duši, molim lijepo. 

- Nisi ti glup - reče Ivan nekako zgranuto; krv mu udari u glavu. - Ja sam 
prije mislio da si ti glup. Ti sad to ozbiljno govoriš! - pripomene i pogleda 
Smerdjakova kanda drugim očima. 

- Vi ste u svojoj oholosti mislili da sam ja glup. Uzmite si taj novac, 
molim lijepo. 

Ivan uzme sva tri svežnjića novčanica i strpa ih u džep a da ih nije ničim 
zamotao. 

- Sutra ću ovo pokazati na sudu - reče. 

- Niko vam tamo neće povjerovat, molim lijepo, jerbo vi imate sad para 
ko pljeve, reći će da ste ih izvadili iz škatulje i donijeli. 

Ivan ustane sa stolice. 

- Ponovo ti kažem da te nisam ubio samo zato što ćeš mi sutra zatrebati, 
upamti to, nemoj zaboraviti! 

- Pa šta onda, ubijte me! Ubijte me sad odmah! - odjednom će nekako 
čudno Smerdjakov i čudno pogleda Ivana. - Ne usuđujete se ni to, molim lijepo - 
doda i gorko se osmjehne. - Ništa se vi ne usuđujete, a nekad ste bili onako 
hrabri! 

- Do viđenja sutra! - dovikne mu Ivan i pođe. 

- Čekajte malo... pokažite mi još jednoć taj novac! 

Ivan izvadi iz džepa novčanice i pokaže mu ih. Smerdjakov ih gledaše 
desetak sekundi. 


- Pa dobro, idite! - reče i odmahne rukom. - Ivane Fjodoroviču! - vikne 
odjednom opet za njim. 


- Sto hoćeš? - okrene se Ivan u hodu. 
- Zbogom! 
- Do viđenja sutra! - dovikne mu ponovo Ivan i izađe iz sobe. 


Mećava je i dalje bjesnjela. U početku je hitro koračao, ali odjednom se 
počne nekako zanositi. »Ovo je nešto sasvim fizički,« pomisli i osmjehne se. 
Reklo bi se da mu je neka radost obuzela dušu. Oćuti u sebi nekakvu neizmjernu 
odlučnost: došao je kraj njegovim kolebanjima koja su ga tako strašno mučila, 
sve ovo vrijeme! Donio je odluku »i više je neću mijenjati« - pomisli sav sretan. 
Uto se iznenada spotakne o nešto i malne padne. Zastane i raspozna do svojih 
nogu onog istog seljaka kojeg je srušio kako svejednako leži na istom mjestu, 
nepokretan i obeznanjen. Mećava mu je već gotovo zamela lice. Ivan ga 
odjednom zgrabi i uprti na leđa. Primijeti zdesna u nekoj kućici svjetlo, priđe 
joj, pokuca u kapke i zamoli vlasnika kućice da mu pomogne odvući seljaka na 
policiju, i obeća da će mu za njegov trud dati tri rublja. Čovjek se spremi i 
izađe. Neću sad potanko opisivati kako je Ivanu Fjodoroviču pošlo za rukom 
ostvariti svoj naum i donijeti seljaka u policijsku stanicu, gdje se pobrinuo i da 
ga odmah pregleda liječnik, za što je opet ostavio više nego dovoljno novca »za 
troškove«. Reći ću samo toliko da mu je to sve skupa oduzelo gotovo sat 
vremena. Ali Ivan Fjodorovič bio je i dalje vrlo zadovoljan. Misli mu se granale 
i rojile. »Da nisam ovako čvrsto nakanio što ću sutra poduzeti,« pomisli 
iznenada zadovoljno, »ne bih se bio zadržao sat vremena da zbrinem tog seljaka, 
nego bih samo prošao mimo njega i ne bi me bilo ni najmanje briga hoće li se 
smrznuti ili neće... Ipak, kako sam samo kadar promatrati sama sebe!« pomisli 
odmah zatim još zadovoljnije. »A oni su tamo zaključili da ludim!« Kad je već 
došao do svoje kuće, odjednom zastane zbog nenadanog pitanja koje mu je palo 
na pamet: »A kako bi bilo da sad odmah odem do tužitelja i sve mu kažem ?« 
Okrenuvši se opet kući, odgovori na to pitanje: »Sutra ću to sve skupa obaviti! « 
Prošaptao je te riječi za se, ali, začudo, u tren oka nestane gotovo sve one 
njegove radosti, sveg zadovoljstva samim sobom. Kad je ušao u svoju sobu, 
dirne mu odjednom srce nešto ledeno, kao neka uspomena, bolje reći 
podsjećanje na nešto mučno i odvratno, nešto što se nalazi baš u ovoj sobi, sada, 
a bilo je i prije toga. Umoran, klone na divan. Starica mu donese samovar i on 
skuha sebi čaj, ali ga i ne okusi. Staricu je otpustio i rekao joj da je neće trebati 
do sutra. Sjedio je na divanu i osjećao kako mu se vrti u glavi. Osjećao je da je 
bolestan i malaksao. Zadrijemao je, ali je, onako uznemiren, ustao i prošetao se 

po sobi ne bi li odagnao san. Na mahove mu se činilo da je u bunilu. Ali nije ga 
bolest najviše zaokupljala. Opet je sjeo i počeo se s vremena na vrijeme obzirati 
oko sebe, kao da nešto traži. To se ponovilo nekoliko puta. Napokon mu se 
pogled zadrži na jednoj točci. Osmjehne se, ali se zacrveni od gnjeva. Dugo je 
sjedio na mjestu čvrsto podnimljene glave objema rukama, zagledan i dalje u 
onu istu točku, u divan što je stajao uza suprotni zid. Nešto ga je tamo očito 
razdraživalo, nekakav predmet, uznemirivalo i mučilo. 


IX 


VRAG. 
NOĆNA MORA IVANA FJODOROVIČA 


Ja nisam liječnik, a ipak osjećam da je došao čas kad pošto-poto moram 
objasniti čitatelju bar nešto o naravi bolesti Ivana Fjodoroviča. Unaprijed ću 
kazati samo jedno: on je te večeri bio upravo na početku delirija koji je na kraju 
potpuno shrvao njegov već odavno načeti organizam što se žilavo odupirao 
bolesti. Iako se nimalo ne razumijem u medicinu, odvažit ću se izložiti svoje 
mišljenje da mu je možda doista pošlo za rukom, strahovitim naporom volje, 
privremeno odgoditi bolest nadajući se, naravno, da će je potpuno svladati. On 
je znao da je bolestan, ali mu se gadila pomisao da boluje upravo u ovo vrijeme, 
uoči sudbonosnih trenutaka u svom životu, kad treba biti na poprištu događaja, 
iznijeti svoj sud smiono i odlučno i »opravdati se pred samim sobom«. Otišao 
je, doduše, jednom i do novog liječnika koji je stigao iz Moskve i kojeg je 
Katerina Ivanovna bila pozvala zbog jednog svog hira o kojem je već bilo riječi. 
Liječnik ga je saslušao i pregledao i na kraju zaključio da pati čak od nekog 
poremećaja u mozgu, te se nimalo nije začudio kad mu je Ivan gadljivo nešto 
priznao. 

- Halucinacije su u vašem stanju lako moguće - zaključio je liječnik - iako 
bi ih trebalo provjeriti... uopće je prijeko potrebno da se počnete ozbiljno liječiti 
ne časeći ni časa, inače će biti zlo. 

Ali kad je otišao od njega, Ivan Fjodorovič nije poslušao liječnikov 
razumni savjet i nije htio u krevet da se liječi: »Još mogu hodati, imam snage, a 

kad jednom legnem, onda će biti nešto drugo, neka me onda liječi tko hoće!« 
zaključio je i odmahnuo rukom. I tako je sad sjedio, gotovo i sam svjestan da je 
u bunilu i, kako rekoh, uporno promatrao nekakav predmet na otomanu, uz 
suprotni zid. Odjednom se pokazalo da tamo sjedi netko tko je Bog zna kako 
ušao u sobu, jer ga nije bilo kad se Ivan Fjodorovič bio vratio od Smerdjakova. 
Bijaše to neki gospodin ili, bolje reći, svojevrsni ruski džentlmen, već postariji, 
»qui frisait la cinquantaine«3%' kako kažu Francuzi, tek nešto progrušane, 
prilično duge i još bujne kose, i potkresane klinaste brade. Bio je u smeđem 
sakou, skrojenom očito kod vrsna krojača, ali već iznošenom, sašivenom još 
prije tri godine pa je već davno izašao iz mode, tako da ih imućniji otmjeni ljudi 
već dvije godine ne nose. Košulja i duga kravata nalik na šal, sve je to bilo kao i 
u svih elegantnih džentlmena, samo što je košulja, kad se malo bolje pogleda, 
bila pomalo prljava, a široki šal dobrano izlizan. Karirane hlače izvrsno su 
stajale gostu, ali su bile nešto presvijetle i nekako preuske, kakve se danas više 
ne nose, baš kao i bijeli, mekani pusteni šešir koji je gost donio sa sobom iako 
mu je već bila prošla sezona. Riječju, odavao je dojam pristojnosti ostvaren vrlo 
oskudnim novčanim sredstvima. Reklo bi se da džentlmen pripada soju 
nekadašnjih vlastelina lezihljebovića koji su prosperirali još u doba kmetstva. 
Očito se nekad kretao u otmjenu i pristojnu društvu, imao dobre veze koje je 
možda i dosad očuvao, ali je osiromašio nakon pustopašna života u mladosti i 
nedavnog ukinuća kmetstva te se malo-pomalo prometnuo u prišipetlju s 
otmjenim manirama, koji obilazi stare dobre znance što ga primaju zbog 
njegove društvene i prilagodljive naravi, pa i zato što je ipak pristojan čovjek 
koji može sa svakim sjediti za stolom, iako, naravno, na skromnu mjestu. Takvi 
besposlenjaci prilagodljive naravi, džentimeni koji znaju popričati, odigrati 
partiju karata i koji ne vole nikakve obveze - obično su samci, ili neženje, ili 
udovci, možda imaju i djece, ali im se djeca odgajaju negdje daleko od njih, kod 
tetaka koje džentlmen gotovo nikad ne spominje u pristojnu društvu, kao da se 
pomalo stidi takve rodbine. Malo-pomalo se sasvim odviknu od djece, gdjekad 
primaju od njih imendanske i božične čestitke, pa čak i odgovaraju katkad na 
njih. Obličje tog neočekivanog gosta nije bilo baš dobroćudno, ali je bilo 
podatno i spremno na svaki ljubazni izraz, zavisno od okolnosti. Sata nije imao, 
ali je imao lornjon u okviru od kornjačevine što mu je visio o crnoj vrpci. 
Srednji prst na desnoj ruci krasio mu je masivni zlatni prsten s jeftinim opalom. 
Ivan Fjodorovič pakosno je šutio, baš nije htio prvi progovoriti. Gost je čekao i 
sjedio kao pravi prišipetlja koji je netom sišao iz dodijeljene mu sobe da pravi 
društvo domaćinu za čajem, ali pokorno šuti jer je domaćin zauzet i namrgođen 
te o nečem razmišlja. Ipak je gost spreman za svaki ljubazni razgovor, samo da 

ga domaćin zavrgne. Odjednom mu se na licu pojavi nekakav nenadani zabrinuti 
izraz. 


- Cuj - obrati se on Ivanu Fjodoroviču - oprosti, samo da te podsjetim: pa 
ti si otišao k Smerdjakovu da doznaš nešto o Katerini Ivanovnoj, ali si otišao a 
da ništa nisi saznao, valjda si zaboravio... 


- Ah, da! - otme se iznenada Ivanu a lice mu se smrkne od brige. - Da, 
zaboravio sam... Uostalom, sad je svejedno, sve je odgođeno do sutra - 
promrmlja za se. - A čuj ti - srdito se obrati gostu - ja bih se i sam toga sjetio jer 
me upravo to mučilo i tištalo! Što se uopće pleteš, misliš da ću ti povjerovati da 
si me ti morao na to podsjetiti, da se ne bih sam sjetio? 

- Pa ne moraš mi vjerovati - prijazno se osmjehne džentimen. 

- Što vrijedi iznuđeno vjerovanje? Osim toga, vjerovanju ne pomažu 
nikakvi dokazi, pogotovo materijalni. Tomat!*" nije povjerovao zato što je 
ugledao uskrslog Krista nego zato što je još prije toga želio povjerovati. Evo, 
recimo, spiritisti... ja njih jako volim... zamisli, oni misle da su korisni vjeri 
zato što im vragovi s onog svijeta pokazuju roge. »To je,« vele, »već dokaz, tako 
reći materijalni dokaz, da postoji drugi svijet.« Drugi svijet i materijalni dokazi, 
pazi ti njih! I najposlije, ako se dokaže da postoji vrag, još je uvijek neizvjesno 
je li to dokaz da postoji i Bog. Ja želim stupiti u idealističko društvo, da im 
budem oporba: »Realist sam,« reći ću im, »ali nisam materijalist, he-he!« 


- Čuj ti - ustane naglo od stola Ivan Fjodorovič. - Ja sam zbilja kanda u 
bunilu... ma dakako da sam u bunilu... lupetaj ti što hoćeš, meni je svejedno! 
Nećeš me izbezumiti kao prošli put. Samo se nečeg stidim... Htio bih se 
prošetati po sobi... Ponekad te ne vidim, čak ti ni glasa ne čujem, kao prošli put, 
ali uvijek naslućujem što melješ zato što sve to ja, ja sdm govorim, a ne ti! 
Samo ne znam jesam li prošli put spavao ili sam te vidio na javi? Evo, sad ću 
namočiti ručnik hladnom vodom i omotati ga oko glave, pa ćeš možda ispariti. 


Ivan Fjodorovič ode u kut, uzme ručnik i učini ono što je rekao, pa se s 
mokrim ručnikom oko glave ushoda gore-dolje po sobi. 


- Drago mi je što smo se odmah počeli tikati - opet će gost. 


- Budalo - nasmije se Ivan - neću ja valjda tebi govoriti vi. Ja sam sad 
dobre volje, samo me nešto boli u sljepoočnici... i na tjemenu... samo nemoj, 
molim te, filozofirati kao prošli put. Ako se već ne možeš izgubiti, brbljaj bar 
kakve zabavne gluposti. Ogovaraj, ti si bar prišipetlja, pa ogovaraj onda druge! 
Kako samo čovjeka spopadne ovaj košmar? Ali ne bojim se ja tebe. Doskočit ću 
ja tebi. Neće mene strpati u ludnicu! 

- C'est charmant,1lZt prišipetlja! Pa to je upravo moja prava uloga. Što 
sam ja drugo na zemlji nego prišipetlja? Usput budi rečeno, slušam te i pomalo 
se čudim: bogme, ti me već pomalo počinješ shvaćati kao nešto stvarno, a ne 
kao samo svoju tlapnju, kako si tvrdio prošli put... 


- Ne prihvaćam ja tebe nijednog trenutka kao zbiljsku istinu - uzvikne 
Ivan čak nekako gnjevno. - Ti si laž, ti si moja bolest, ti si priviđenje. Samo ne 
znam kako da ti dođem glave, vidim da ću morati još neko vrijeme patiti. Ti si 
moja halucinacija. Ti si utjelovljenje mene samog, doduše samo jedne moje 
strane... mojih misli i osjećaja, samo onih najružnijih i najglupljih. S te strane 
mogao bi mi biti čak i zanimljiv, samo kad bih imao vremena da se bakćem s 
tobom... 

- Dopusti, dopusti, sad ću te pobiti: maloprije na ulici pod svjetiljkom, kad 
si se okomio na Aljošu i povikao mu: »To si od njega doznao! Kako znaš da mi 
on dolazi?« mislio si, naravno, na mene. Prema tome, ipak si na jedan kratki 
časak povjerovao, stvarno povjerovao da ja zaista postojim - blago se nasmije 
džentlmen. 


- Da, to je bila prirodna slabost... ali nisam zapravo nikad povjerovao u 
tebe. Ne znam jesam li prošli put spavao ili bio na nogama? Možda sam te tada 
samo sanjao, možda te uopće nisam vidio na javi... 


- A zašto si maloprije bio onako osoran s njim, s Aljošom? On je 
simpatičan dečko i ja se pred njim osjećam kriv zbog »starca« Zosime. 

- Ne govori mi ništa o Aljoši! Kako se usuđuješ, slugane? - opet se Ivan 
nasmije. 

- Grdiš me, a i sam se smiješ - to je dobar znak. Uostalom, danas si mnogo 
ljubazniji sa mnom nego prošli put, a znam i zašto: to je zbilja velika odluka... 


- Ne govori mi ništa o odluci! - grubo podvikne Ivan. 


- Razumijem, razumijem, c'est noble, c'est charmant,SZt sutra ćeš braniti 


brata i žrtvovati se za njega... s*est chevaleresque.:!*! 

- Šuti, inače ću ti dati nogom u tur! 

- To će mi donekle biti i drago jer ću onda postići svoj cilj: ako mi daš 
nogom u tur, to će značiti da vjeruješ u moju realnost jer se priviđenjima ne daje 
nogom u tur. Šalu na stranu: meni je ionako svejedno, grdi me koliko hoćeš, ali 
bi ipak bilo ljepše da budeš bar malčice pristojniji, čak i sa mnom. Budalo, 
slugane, kakve su to riječi! 


- Kad tebe grdim, grdim sama sebe! - opet se nasmije Ivan. - Ti si ja, samo 

što imaš drugu njušku. Ti govoriš upravo ono što ja mislim... i ne možeš mi reći 
ništa novo! 


- Ako se ja slažem s tobom u mislima, meni to služi samo na čast - 
obzirno i dostojanstveno reče džentlmen. 


- Samo što stalno uzimaš moje ružne misli, i što je najgore - one glupe. Ti 
si glup i vulgaran. Užasno si glup. Ne, nikako te ne trpim! Što mi je činiti, što 
mi je činiti? - zaškrguće Ivan zubima. 

- Prijatelju dragi, ja ipak želim ostati džentlmen i zahtijevam da se sa 
mnom tako i postupa - počne gost, obuzet nekom posve gotovanskom i već 
unaprijed popustljivom i dobroćudnom nadobudnošću. - Ja jesam siromašan, 
ali... ne kažem da sam osobito pošten, ali... obično u svakom društvu vrijedi 
aksiom da sam pali anđeo. Istinabog, ne mogu zamisliti da sam ikad bio anđeo. 
Ako sam i bio kada, to je bilo tako davno da nije grijeh što sam već i zaboravio. 
Sad mi je još stalo samo do reputacije pristojna čovjeka, i živim prema 
prilikama, nastojeći svima ugoditi. Iskreno volim ljude - 0, u mnogo su me 
čemu i oklevetali! Ovdje pak, kad se od vremena do vremena preselim k vama, 
život mi protječe kao nešto stvarno, i to mi se najviše od svega sviđa. Jer ja, kao 
i ti, patim od fantastike, pa zato i volim ovaj vaš zemaljski realizam. Ovdje je 
kod vas sve određeno, ovdje su sve same formule, sama geometrija, a kod nas su 
opet sve nekakve mutne jednadžbe! Ja ovdje hodam i maštam. Ja volim maštati. 
Osim toga, na zemlji postajem i praznovjeran - nemoj mi se, molim te, smijati: 
baš mi se to i sviđa što sam ovdje praznovjeran. Ja ovdje usvajam sve vaše 
navike: volim odlaziti u javno kupalište, zamisli, i volim se pariti u kupalištu s 
trgovcima i popovima. San mi je da se utjelovim, ali onako zauvijek, neopozivo, 
u nekakvu debelu trgovkinju stokilašicu i da vjerujem u sve ono u što ona 
vjeruje. Ideal mi je da stupim u crkvu i zapalim svijeću od sveg srca, kad ti 
kažem! Tad bi tek bio kraj mojim mukama. A volim se kod vas i liječiti: 
proljetos su izbile kozice pa sam otišao u sirotište da se cijepim protiv kozica - 
da znaš kako sam tog dana bio zadovoljan: priložio sam deset rubalja za braću 
Slavene!... Ali ti me ne slušaš. Znaš da si danas nekako neraspoložen - pošuti 
džentlmen na kraće vrijeme. - Znam da si jučer bio kod onog liječnika... pa kako 
ti je sa zdravljem? Što ti je rekao liječnik? 

- Budalo! - odbrusi mu Ivan. 


- Ali zato si ti tako pametan. Opet me psuješ? Nisam te pitao iz nekog 
sažaljenja nego onako... Ne moraš mi odgovoriti. A eto, došlo je opet vrijeme 
reume... 


- Budalo! - ponovi Ivan. 

- Mati stalno tjeraš svoje, ali mene ti je lani uhvatila takva reuma da je 
još ni danas ne mogu zaboraviti. 


- Vrag da ima reumu? 


- A zašto ne, kad se i ja ponekad utjelovim? Kad se već utjelovim, moram 
prihvatiti i sve posljedice. Sotona sum et nihil humanum a me alienum puto. 


- Kako, kako? Sotona sum et nihil humanum... nije ni tako glupo od jednog 
vraga! 
- Drago mi je što sam ti konačno ugodio. 


- E, to nisi uzeo od mene - zastane odjednom Ivan u govoru kao da se 
zgranuo. - To meni nije nikad palo na pamet, to je zbilja čudno... 


- C'est du nouveau, nest ce pas?!!“l Ovaj put ću biti pošten i objasnit ću 


ti što je posrijedi. Pazi dobro: u snovima, poglavito noćnim morama, recimo od 
pokvarenog želuca ili tako nečeg, čovjek ponekad sanja takve umjetničke snove, 
takvu složenu i realnu zbilju, takve događaje ili čak i pravo more događaja 
povezanih takvim zapletom, s takvim neočekivanim pojedinostima, počam od 
vaših najuzvišenijih manifestacija do posljednjeg puceta na plastronu, kakve ne 
bi izmislio, kunem ti se, čak ni Lav Tolstoj. Pa ipak, takve snove kadšto uopće 
ne sanjaju pisci nego sasvim obični ljudi, činovnici, feljtonisti, popovi... 
Zapravo se baš u tome i krije velika zagonetka: meni je čak jedan ministar sam 
priznao da njemu sve najbolje ideje padaju na pamet kad spava. Pa eto, tako i ti 
sad. Iako sam ja tvoja halucinacija, ja ti, kao i u noćnoj mori, govorim sasvim 
originalne stvari kakve tebi nisu nikad padale na pamet, pa prema tome uopće 
ne ponavljam tvoje misli, a opet sam samo tvoj košmar i ništa više. 

- Lažeš. Tebi je cilj baš da me uvjeriš da postojiš sam po sebi, a ne da si 
moj košmar, ali evo, sad si i sam potvrdio da si san. 

- Prijatelju dragi, danas sam odabrao posebnu metodu, poslije ću ti to 
objasniti. Čekaj malo, gdje sam ono stao? Da, eto, tad sam se prehladio, samo ne 
ovdje kod vas nego još tamo gore... 


- Gdje tamo gore? Reci mi, hoćeš li još dugo ostati ovdje kod mene, zar 
zbilja ne možeš otići? - gotovo zdvojno uzvikne Ivan. Prestao je hodati amo- 
tamo, sjeo na otoman, ponovo se nalaktio na stol i stisnuo glavu objema rukama. 
Strgnuo je s glave mokri ručnik i srdito ga bacio: očito mu nije pomogao. 

- Popustili su ti živci - pripomene džentlmen familijarnim i nehajnim, ali 
ipak posve prijateljskim glasom. - Ljutiš se na mene čak i zato što sam se uspio 
prehladiti, iako se to dogodilo na sasvim prirodan način. Žurio sam se bio na 
diplomatsku soareju kod jedne peterburške dame iz visokog društva koja puca i 

na ministarski položaj. E pa, znaš, frak, bijela kravata, rukavice, a još sam bio 
negdje daleko i morao sam preletjeti još silna prostranstva da bih stigao do vas 
na zemlju... dakako da je to inače čas posla, ali i sunčana zraka putuje od sunca 
punih osam minuta, a ja još, zamisli, u fraku i otvorenom prsluku! Dusi se ne 
smrzavaju, ali kad sam se već jednom utjelovio, onda... riječju, postupio sam 
lakoumno i poletio, a u onim prostranstvima, u eteru, u onoj vodi što je nad 
svodom“. tamo je takva hladnoća... naime, kakva hladnoća - to ne možeš čak 
ni hladnoćom nazvati: sto pedeset stupnjeva ispod ništice! Znaš kako se ono 
seljačke djevojke zabavljaju: na trideset stupnjeva ispod ništice dadu novajliji 
da lizne sjekiru; jezik mu se začas smrzne pa klipan ždere s njega kožu i 
raskrvari ga; to ti je tek na trideset stupnjeva, a na sto pedeset, mislim, kad bi 
samo prstom dodirnuo sjekiru, da bi ostao bez prsta kao da ga nikad nisi ni 
imao, samo kad bi se tamo... mogla naći sjekira... 

- A može li se zbilja tamo naći sjekira? - rastreseno i gadljivo priupita ga 
Ivan Fjodorovič. Opirao se svim silama da ne povjeruje svom bunilu i da ne 
poludi do kraja. 


- Sjekira? - u čudu će gost. 
- Ma da, što će biti tamo s tom sjekirom? - vikne Ivan Fjodorovič 
najednom nekako grubo i neobično jogunasto. 


- Što će biti u onom prostranstvu sa sjekirom? Quelle idće!llZt Ako se 
nađe negdje podalje, počet će, mislim, letjeti oko zemlje kao satelit, ne znajući 
ni sama zašto. Astronomi bi već izračunali izlazak i zalazak sjekire, a 


Gatcuk+!72 bi to unio u kalendar, i kvit posla. 


- Ti si glup, dozlaboga glup! - tvrdokorno će Ivan. - Daj laži malo 
pametnije, inače te neću slušati. Htio bi mi doskočiti realizmom, uvjeriti me da 
stvarno postojiš, ali ja ti neću povjerovati! Neću ti povjerovati! 

- Pa ja uopće ne lažem, sve je to živa istina; na žalost, istina nije nikad 
duhovita. Vidim ja da ti stvarno očekuješ od mene nešto veliko, a možda i nešto 
lijepo.“ Baš mi je žao jer ja dajem od sebe samo ono što mogu... 


- Ne filozofiraj, magare! 


- Ma kakva filozofija kad mi se sva desna strana ukočila, samo stenjem i 
urlam. Obišao sam sve doktore: dobro znaju postaviti dijagnozu, svu će ti bolest 
izložiti do u tančine, samo te ne znaju izliječiti. Našao se tu i jedan oduševljeni 
studentić pa mi veli: »Ako i umrete, bar ćete točno znati od koje ste bolesti 
umrli!« Pa onda opet onaj njihov običaj da šalju čovjeka specijalistima, kao da 
vele: »Mi samo utvrđujemo koja je bolest, a vi sad idite tom i tom specijalistu i 

on će vas izliječiti.« Znaš da nema više ni traga od onog nekadašnjeg liječnika 
koji te liječio od svih bolesti, sad su ostali samo specijalisti koji se stalno 
reklamiraju po novinama. Ako te zaboli nos, šalju te u Pariz: tamo, vele, 
evropski specijalist liječi nosove. Dođeš u Pariz, doktor ti pregleda nos i kaže: 
»Ja vam samo desnu nosnicu mogu izliječiti jer lijeve nosnice ne liječim, to nije 
moja specijalnost, nego poslije otiđite u Beč, tamo će vam posebni specijalist 
izliječiti lijevu nosnicu!« I što da radiš? Pribjegao sam na kraju pučkim 
ljekarijama, jedan liječnik Nijemac preporučio mi je da me u toplicama 
izmasiraju medom i solju. Otišao sam jedino zato da još jedanput vidim toplice: 
sav sam se ulijepio a nikakve koristi. Sav očajan, pisao sam grofu Matteiu u 
Milano: poslao mi je svoju knjigu i kapljice, nek ide s milim Bogom! Ali 
zamisli: pomogao mi je Hoffov malc-ekstrakt! Slučajno sam ga kupio, popio 
pola bočice i nakon toga sam mogao i plesati, kao rukom odneseno! Odlučio 
sam da mu svakako javno zahvalim u novinama, progovorio je iz mene nekakav 
osjećaj zahvalnosti, ali zamisli, tu je opet iskrsla nova poteškoća: ni u jednom 
uredništvu nisu mi htjeli primiti zahvalnicu! »Zvučalo bi malo previše 
natražnjački,« vele, »nitko vam ne bi povjerovao, le diable n'existe point. 
Nego vi,« savjetuju mi, »objavite to radije anonimno!« Ali kakva ti je to 
zahvalnica ako je anonimna? Šalim se ja sa činovnicima u uredništvu, velim im: 
»U Boga je, u ovo naše doba, natražnjački vjerovati, ali ja sam vrag, u mene se 
može vjerovati!« A oni će meni: »Ma razumijemo mi vas, tko uopće ne vjeruje 
u vraga, ali ipak ne možemo, moglo bi naškoditi orijentaciji lista. Jedino možda 
kao šalu?« Ali ta šala, mislim, ne bi bila osobito duhovita. I tako mi nisu ništa 
objavili. I vjeruj mi da mi je to ostalo na duši. Meni je formalno zabranjeno 
iskazivati svoje najbolje osjećaje, kao recimo zahvalnost, samo zbog mog 
društvenog statusa. 


- Opet si se dao u filozofiju! - kivno zaškrguće zubima Ivan. 


- Bože sačuvaj, ali mora se čovjek ponekad i izjadati. Ja sam stvarno 
oklevetan. Evo, pa i ti mi svaki čas govoriš da sam glup. Vidi se da si još mlad. 
Nije sve u pameti, prijatelju dragi! Ja imam po naravi dobro i veselo srce, »i ja 
sam već neke vodvilje...«H5! Čini mi se da me ti zbilja smatraš nekim 
posijedjelim Hljestakovom, a zapravo je moj usud mnogo ozbiljniji. Nekom 
tamo iskonskom odlukom koju nikad nisam mogao shvatiti, određeno je da sve 
»negiram«, iako sam ja stvarno dobar i uopće nisam kadar negirati. Ali ne, 
moraš negirati jer bez negiranja nema kritike, a kakav je to časopis u kojem 
nema kritike? Bez kritike bilo bi sve sama »hosana«.Hši A za život nije 
dostatna samo »hosana«, potrebno je da ta »hosana« prođe kroz vatru sumnje, i 

tako dalje, i tome slično. Uostalom, ja se u sve to ne pačam, nisam ja ništa 
stvarao pa nisam ni odgovoran. I eto, našli su žrtvenog jarca, natjerali me da 
pišem kritike za časopis, i da tako živim. Razumijemo mi svu tu komediju: ja, 
recimo, otvoreno i jednostavno tražim da me unište. Ali ne, vele, moraš živjeti 
jer bez tebe ne bi bilo ništa. Kad bi na zemlji bilo sve razumno, ne bi se ništa ni 
događalo. Bez tebe ne bi bilo nikakvih događaja, a događanja mora biti. I eto, 
služim teška srca da bi bilo događanja, i po tuđoj volji postupam nerazumno. 
Ljudi, uza svu svoju nedvojbenu pamet, svu tu komediju shvaćaju kao nešto 
ozbiljno. U tome je njihova tragedija. Pa i pate, naravno, ali... zato ipak žive, 
žive u stvarnosti, a ne u fantaziji; jer upravo je patnja život. Kakvo bi to bilo 
uživanje kad ne bi bilo patnje - sve bi se pretvorilo u beskrajnu molitvu: svetu 
ali dosadnu. A ja? Ja patim, a ipak ne živim. Ja sam iks u mutnoj jednadžbi. Ja 
sam nekakva utvara života koja je izgubila i početak i kraj, pa sam čak na kraju 
zaboravio i kako se zovem. Ti se smiješ... a ne, ne smiješ se, opet se ljutiš. 
Vječito se nešto ljutiš, tebi samo da je pameti, a ja ti opet kažem da bih dao sav 
onaj život iznad zvijezda, sve činove i počasti samo za to da se utjelovim u duši 
trgovkinje stokilašice i da palim svijeće Bogu. 

- Pa zar ni ti ne vjeruješ više u Boga? - kivno se podsmjehne Ivan. 

- Naime, kako da ti kažem, samo ako ti to ozbiljno... 

- Ima li Boga ili nema? - vikne opet Ivan grubo i tvrdokorno. 

- Aha, ipak ozbiljno misliš? Dragoviću moj, bogme ti ne bih znao reći, 
krupna je to riječ. 

- Ne znaš, a Boga vidiš? Ne, ti ne postojiš sam po sebi, ti sija, tisijai 
ništa više! Ti si besmislica, ti si moja tlapnja! 

- Naime, ako baš hoćeš, nas dvojica imamo istu filozofiju, to će biti 
točnije. Je pense donc je suis,H*! to pouzdano znam, a sve ostalo oko mene, svi 
ti svjetovi, Bog, pa i sam Sotona - sve to za mene nije dokazano postoji li samo 
po sebi ili je samo moja emanacija, konzekventno produženje moga ja koje 
postoji odiskona i samo za se... jednom riječju, evo, prekidam jer mi se čini da 
bi se ti tukao. 

- Bolje bi ti bilo da mi ispričaš kakvu priču! - bolnim će glasom Ivan. 

- Znam jednu priču, i to upravo na ovu istu temu, zapravo to i nije priča, 
nego onako, legenda. Eto, ti meni zamjeraš da ne vjerujem: »Vidiš, a ne 
vjeruješ!« Ali, prijatelju dragi, nisam samo ja takav, svi su kod nas tamo sad 
smućeni, a sve to od te vaše znanosti. Dok su još bili atomi, pet osjetila, četiri 
stihije, još se nekako moglo. Atoma je bilo i u antici. Ali kad su kod nas doznali 

da ste vi tamo kod sebe otkrili »kemijsku molekulu«, pa »protoplazmu«, pa vrag 
bi ga znao što sve ne - kod nas su svi podvili repove. Nastao je pravi džumbus, a 
što je najgore - praznovjerje, tračevi; kod nas ti ima tračeva koliko i kod vas, 
čak i malčice više, pa najposlije i denuncijacija, postoji i kod nas takav jedan 
odjel koji prima određene »informacije«. I eto, ima takva jedna luda legenda iz 
našeg srednjeg vijeka - ne vašeg nego našeg - legenda u koju čak i kod nas nitko 
ne vjeruje osim trgovkinja stokilašica, naime i opet ne vaših nego naših 
trgovkinja. Sve što postoji kod vas - postoji i kod nas, ovo ti ja kao prijatelju 
otkrivam jednu našu tajnu, iako je to zabranjeno. To ti je legenda o raju. Vele da 
je ovdje kod vas na zemlji bio takav jedan mislilac i filozof koji je »sve 
odbacivao, zakone, savjest, vjeru«,t!5i i što je najvažnije - zagrobni život. Kad 
je umro, mislio je da će pravo u mrak i smrt, a kad tamo - pred njim zagrobni 
život. Zgranuo se on i pobunio, veli: »Ovo se kosi s mojim uvjerenjima«. I eto, 
zato su ga osudili... naime, znaš, oprosti, ja samo prepričavam ono što sam čuo, 
to ti je samo legenda... osudili ga, znaš, da prođe po mraku kvadrilijun 
kilometara (i kod nas se sad sve računa u kilometrima), a tek kad prevali tih 
kvadrilijun kilometara, otvorit će se pred njim rajske dveri i sve će mu oprostiti. 


- A kakvih još muka ima na onom svijetu osim tog kvadrilijuna? - priupita 
ga Ivan i nekako čudno živne. 


- Kakvih muka? Ma ne pitaj: prije je bilo i ovako i onako, a sad su 
uglavnom moralne naravi, »grižnja savjesti« i sve te besmislice. I to nam je 
došlo od vas, od »ublažavanja vaših običaja«. I tko je na dobitku, na dobitku su 
samo oni nesavjesni jer što je njima grižnja savjest kad nema savjesti? Ali zato 
su stradali pošteni ljudi koji su još očuvali savjest i čast... Eto, to su ti reforme 
provedene na nepripremljenom terenu, pa još kad su kopije tuđih institucija - od 
svega samo šteta! Bila je bolja ona stara vatrica. E, i tako ti je onaj koji je bio 
osuđen na kvadrilijun kilometara malo zastao, pogledao oko sebe i legao posred 
puta: »Ne idem, iz principa ne idem!« Uzmeš li dušu prosvijećenog ruskog 
ateista i pomiješaš je s dušom proroka Jone koji se durio tri dana i tri noći u 
kitovoj utrobi, dobit ćeš karakter tog mislioca koji je legao posred puta. 


- Ana što je to tamo legao? 
- Pa bilo je valjda nešto na što je legao. Da mi se ti možda ne rugaš? 


- Svaka mu čast! - vikne Ivan isto onako živahno. Sad je sve slušao nekako 
neočekivano radoznalo. - I šta, još leži tamo? 


- To je baš ono, što ne leži. Preležao je skoro tisuću godina, a onda je 
ustao i krenuo. 

- Pravo magare! - uzvikne Ivan i nervozno se nasmije, baš kao da 
napregnuto o nečemu razmišlja. - Pa zar nije svejedno vječno ležati ili hodati 
kvadrilijun kilometara? Pa to je milijarda godina klipsanja? 


- Cak i mnogo više, samo što nemam ovdje olovku i papir da točno 
izračunam. Međutim, on je već odavno stigao na cilj, ali tu tek počinje prava 
priča. 

- Kako stigao? Ma otkud mu milijarda godina? 

- Ti stalno imaš na umu ovu današnju zemlju! Pa ova se današnja zemlja 
već milijardu puta možda obnovila; ama, šta ja znam, odumirala, ledila se, 
pucala, rasprskavala se, rastvarala se na sastavne elemente, opet voda, opet vode 
nad svodom, pa opet komet, pa opet od sunca zemlja - ovaj se razvoj možda već 
bezbroj puta ponovio, i uvijek na isti način, do najmanje sitnice. Dosadno da 
svisneš... 


- Pa dobro, što je bilo kad je stigao? 


- Pa tek što su mu otvorili rajske dveri i on ušao u raj, nije prošlo ni dvije 
sekunde - i to po njegovu satu, po njegovu satu (iako se njegov sat, po mom 
mišljenju morao putem odavno raspasti na sastavne elemente u njegovu džepu), 
nije prošlo ni dvije sekunde kad je uzviknuo da bi za te dvije sekunde prevalio 
ne samo kvadrilijun kilometara nego i kvadrilijun kvadrilijuna, i to još 
podignuto na kvadrimilijunsku potenciju! Jednom riječju, zapjevao je »hosana« 
i u tome toliko prekardašio da mu tamo neki pojedinci plemenitijih nazora nisu 
htjeli u prvi mah ni ruku pružiti: malo je prenaglo preveslao u konzervativce. 
Ruska narav. Opet ti kažem da je to samo legenda. Po što kupio, po to prodao. 
Eto vidiš kakvi pojmovi vladaju još tamo kod nas o svim tim pitanjima. 


- E, sad sam te ukebao! - uzvikne Ivan nekako gotovo djetinje radosno, 
kao da se napokon nečeg dosjetio. - Tu priču o kvadrilijunu godina - to sam ja 
sam izmislio! Bilo mi je onda sedamnaest godina, išao sam u gimnaziju... tad 
sam izmislio tu priču i ispričao je jednom svom drugu koji se zvao Korovkin, 
bilo je to u Moskvi... Ta je priča toliko osebujna da je nisam mogao ni od koga 
preuzeti. Već sam bio i zaboravio na nju... ali sad sam je se slučajno sjetio - sam 
sam se nje sjetio, a nisi je ti meni ispričao! Onako kao što se tisuće stvari čovjek 
slučajno prisjeti, čak i onda kad ga vode na smaknuće... u snu sam se sjetio. I ti 
si upravo taj san! Ti si san i uopće ne postojiš! 

- Po tome kako me se strastveno odričeš - nasmije se džentlmen - vidim 
da ipak vjeruješ u mene. 


- Ni najmanje! Ne vjerujem ni jednu stotinku! 

- Ali vjeruješ bar jednu tisućinku. Te su homeopatske doze možda i 
najjače. Priznaj da vjeruješ, barem jednu desettisućinku... 


- Ni na trenutak! - razjareno vikne Ivan. - Inače, volio bih da mogu 
povjerovati u tebe! - dometne, začudo. 


- Ehe! Ipak nekakvo priznanje! Ali ja sam dobar, i tu ću ti pomoći. Pazi, ja 
sam tebe ukebao, a ne ti mene! Namjerno sam ti ispričao tu tvoju priču koju si ti 
već zaboravio da prestaneš napokon vjerovati u mene. 

- Lažeš! Cilj je tvoje pojave da me uvjeriš da postojiš. 

- Tako je. Ali kolebanja, uznemirenost, borba između vjerovanja i 
nevjerovanja - sve je to ponekad takva muka za savjesna čovjeka kakav si ti da 
mu je bolje da se objesi. Baš sam zato što sam znao da malčice ipak vjeruješ u 
mene, tom pričom probudio u tebi sklonost da uopće ne vjeruješ u mene. 
Naizmjence te vodim između vjerovanja i nevjerovanja, a pri tome imam i 
određeni cilj. Nova metoda, molim lijepo: kad potpuno prestaneš vjerovati u 
mene, počet ćeš me bezočno uvjeravati da ja nisam san nego da doista postojim, 
znam ja tebe, i eto, tad ću ja postići svoj cilj. A to je plemenit cilj. Posijat ću u 
tebe samo sićušno sjeme vjerovanja, iz kojeg će izrasti hrast - i to takav hrast da 
ćeš, sjedeći na njemu, još poželjeti da stupiš »u oce pustinjake i neporočne 
žene«H5ši Jer to u potaji i te kako priželjkuješ, još ćeš ti jesti skakavce, trapiti se 
i povući se u pustinju! 

-Iti se, nitkove, brineš za spas moje duše? 

- Pa treba ponekad učiniti i kakvo dobro djelo. Ljutiš se ti, ljutiš, vidim ja! 

- Lakrdijašu! A jesi li iskušavao kadgod one što jedu skakavce i mole se 
po sedamnaest godina u goloj pustinji, obrasli mahovinom? 


- Pa samo sam to i radio, dragoviću! Zaboraviš na cijeli svijet i sve 
svjetove pa se prilijepiš za takvog jednog jer ti je to pravi pravcati briljant. 
Ponekad ti jedna takva duša vrijedi koliko i cijelo zviježđe - mi ti tu imamo 
svoju posebnu aritmetiku. To je dragocjena pobjeda! A neki od njih, borami, ne 
zaostaju za tobom, iako mi nećeš vjerovati kad ti to kažem: oni ti mogu zaviriti 
u isti mah u takve ponore vjerovanja i nevjerovanja da ti se koji put stvarno čini 
da nedostaje još samo jedna vlas pa da čovjek »poleti naglavce«, kako ono kaže 


glumac Gorbunov.tlž! 


- 1šta, vratio si se pokunjena nosa? 

- Prijatelju dragi - poučno pripomene gost - ipak je bolje vratiti se i 
pokunjena nosa nego katkad uopće bez nosa, kao što je nedavno rekao jedan 
bolesni markiz (zacijelo ga je liječio kakav specijalist) na ispovijedi svom 

duhovnom ocu jezuitu. Ja sam bio prisutan - prava divota! Veli on: » Vratite mi 
moj nos!« I busa se u prsa. »Sine moj,« vrda pater, »sve se događa po 
nedokučivim zakonima Providnosti, i očita nesreća donosi ponekad izvanrednu 
iako nevidljivu korist. Ako vas je zlehuda sudbina lišila nosa, vaša je korist u 
tome što vam se nitko do kraja života neće usuditi reći da ste pokunjili nos.« A 
jadnik će nato: »To mi je slaba utjeha, sveti oče! Naprotiv, bio bih sretan do 
kraja života kad bih svakog dana mogao pokunjiti nos, samo da mi je na 
mjestu!« A pater uzdahne i veli: »Sine moj, ne možete imati sve odjednom, to je 
već roptanje protiv Providnosti, koja vas čak ni u ovoj prigodi nije zaboravila; 
jer ako vičete na sav glas kao maloprije da biste rado ostali do kraja života 
pokunjena nosa, zapravo vam je na posredan način ispunjena i ta želja jer ste, 
izgubivši nos, samim time ostali pokunjena nosa...« 

- Phi, kako je to glupo! 

- Prijatelju dragi, htio sam te samo nasmijati, ali kunem ti se da je to 
prava jezuitska kazuistika, i kunem ti se da je sve tako bilo od riječi do riječi 
kako sam ispričao. To se nedavno desilo i zadalo mi mnogo briga. Nesretni se 
mladić, kad se vratio kući, iste noći ustrijelio: bio sam neprestano uza nj, do 
posljednjeg trenutka... Te su mi jezuitske ispovjedaonice doista najdraža zabava 
u žalosnim životnim trenucima. Evo ti još jedne zgode koja se dogodila neki 
dan. Dođe ti starom pateru djevojka od svojih dvadeset godina, plavojka, 
Normanđanka. Ljepota, obline, stas - da ti slina pocuri. Nagnula se i kroz onaj 
mali otvor šapuće pateru što je zgriješila. »Što je, kćeri moja, zar ste opet 
posrnuli?«... - uzvikuje pater. »O Sancta MariaH*" šta to čujem: s jednim 
drugim? Ama, dokle ćete vi tako, i kako vas nije stid?« - »Ah mon pČre«,821 
odgovara grešnica kupajući se u pokajničkim suzama. »Ca lui fait tant de plaisir 
et d moi si peu de peine!«'!%! Zamisli kako mu je odgovorila! Tu sam čak i ja 
odustao od svojih prava: bio je to krik same prirode, to je, ako baš hoćeš, bolje i 
od same nevinosti! Odmah sam joj oprostio grijeh i okrenuo se da pođem, ali 
sam se začas morao vratiti: čujem je kako joj pater kroz onaj otvor uriče 
sastanak te iste večeri, starac je inače bio tvrd kao kremen, ali eto kako je u hipu 
pokleknuo. Pobijedila je priroda, istina prirode! Šta, opet dižeš nos, opet se 
ljutiš? Zbilja ne znam više kako da ti ugodim... 

- Ostavi me se, kljucaš mi po mozgu kao nesnosna noćna mora - bolno 
protuži Ivan, nemoćan pred svojim priviđenjem. - Dosadno mi je s tobom, 
mučno i nepodnošljivo! Ne znam što bih dao da te mogu odagnati od sebe! 


- Ponovo ti kažem, ograniči svoje zahtjeve, ne traži od mene »sve veliko i 
lijepo« pa ćeš vidjeti kako ćemo se lijepo slagati - usrdno će džentImen. - Ti se 

uistinu ljutiš na mene što se nisam pojavio pred tobom obasjan crvenim sjajem, 
»grmeći i sijevajući«, oprženih krila, nego sam izašao pred tebe u ovako 
skromnom liku. Povrijeđen si, prvo, u svojim estetskim osjećajima, a drugo, u 
svom ponosu, pitaš se valjda: kako je k ovako velikom čovjeku mogao doći 
ovako jadan vrag? Ama, ima i u tebi ona romantična žica koju je još Bjelinski 
onako ismijao. Šta možemo, mladiću. Eto, kad sam se maloprije spremao k tebi, 
mislio sam da se šale radi pojavim pred tobom u liku umirovljenog državnog 
savjetnika koji je služio na Kavkazu, sa zvijezdom Lava i Sunca na fraku, ali 
sam se ozbiljno pobojao da me ne izlemaš samo zato što sam se drznuo objesiti 
na frak Lava i Sunce, umjesto da objesim bar Polarnu zvijezdu ili Sirijusa. A ti 
stalno o tome kako sam glup. Ali, Bože moj, ja i ne pretendiram na to da se 
pameću mjerim s tobom. Kad se Mefisto pojavio kod Fausta, rekao je o sebi da 
želi zlo a čini samo dobro. E pa, on kako hoće, ali ja sam nešto sasvim drugo. Ja 
sam možda jedini čovjek u svekolikoj prirodi koji voli istinu i iskreno želi 
dobro. Bio sam prisutan kad je Riječ koja je umrla na križu uzlazila na nebo i 
nosila na svojim prsima dušu razbojnika raspeta s desne strane, čuo sam radosno 
klicanje kerubina koji su pjevali i kliktali »hosana«, i gromovite zanosne 
pokliče serafima od kojih se treslo nebo i sav svemir. I evo, kunem ti se na sve 
što je sveto da sam se htio pridružiti tom zboru i klicati sa svima ostalima 
»hosana!« Već mi je bilo na jeziku, već mi se otimalo iz grudi... pa znaš valjda 
da sam vrlo osjećajan i osjetljiv na umjetnost. Ali zdrav razum - o, ta 
najnesretnija osobina moje naravi - zadržao me i tada u doličnim granicama, pa 
sam propustio taj trenutak! Jer što bi - pomislio sam u tom času - što bi se 
dogodilo poslije moje »hosane«? Umah bi se ugasilo sve na svijetu i ne bi se 
ništa više zbivalo. I eto, jedino iz osjećaja službene dužnosti i zbog svoga 
društvenog statusa, morao sam prigušiti u sebi plemenitu pobudu i ostati pri 
svojim opačinama. Netko uzima svu čast dobra za se, a meni ostaju samo 
opačine. Ali ja ne zavidim nikome na časti stečenoj na nepošten način, ja nisam 
častohlepan. Zašto sam baš ja od svih stvorenja na svijetu osuđen da me 
proklinju svi pošteni ljudi i da mi čak daju nogom u tur, jer, kad se utjelovim, 
moram katkad snositi i takve posljedice? Ja znam da je posrijedi neka tajna, ali 
mi nitko ni za živu glavu neće da otkrije tu tajnu, zato što bih ja onda, možda, 
dosjetivši se što je posrijedi, povikao »hosana«, pa bi učas nestao prijeko 
potrebni minus i na cijelom svijetu zavladao bi razum, a s njim bi, dakako, 
došao i kraj svemu, čak i novinama i časopisima, jer tko bi se onda još 
pretplaćivao na njih? Znam ja da ću se na kraju krajeva primiriti, da ću i ja 
prevaliti svoj kvadrilijun kilometara i doznati tu tajnu. A dotle ću se, dok se to 
ne zbude, duriti i teška srca vršiti svoju dužnost: upropaštavati na tisuće njih da 

bi se spasio samo jedan. Koliko je, recimo, trebalo upropastiti duša i osramotiti 
časnih reputacija pa da se dobije tek jedan jedini pravedni Job, kojim su se u 
ono davno doba onako poslužili da me namagarče! Ne, dok se ne otkrije ta tajna, 
za mene postoje dvije istine: jedna tamošnja, njihova, meni još sasvim 
nepoznata, i druga - moja. A još je neizvjesno koja je poštenija... Što, zaspao si? 

- Nego šta - pakosno uzdahne Ivan. - Sve što je glupo u mojoj naravi, što 
sam odavno proživio, prežvakao u svojoj glavi, što sam odbacio kao strvinu - 
sve mi to sad ti iznosiš kao kakvu novinu! 


- I opet nisam potrefio! A ja mislio kako ću te očarati svojim literarnim 
načinom izlaganja: ona »hosana« na nebu stvarno mi je dobro ispala, a? Pa 
odmah iza toga onaj sarkastičan ton a la Heine, a, šta veliš? 


- Ne, ja nisam nikad bio takav slugan! Kako je samo moja duša mogla 
roditi takvog slugana kao što si ti? 

- Prijatelju dragi, ja ti poznajem jednog predivnog i predragog ruskog 
gospodičića: mladog mislioca i velikog ljubitelja književnosti i finih stvarčica, 
autora pripovijesti koja mnogo obećava i koja nosi naslov Veliki inkvizitor... 
Samo sam na njega mislio! 


- Zabranjujem ti govoriti o Velikom inkvizitoru - uzvikne Ivan, sav crven 
od stida. 


- Dobro, a Geološki prevrat? Sjećaš se? Pa to ti je bila priča da prste 
obližeš! 

- Šuti, ili ću te ubiti! 

- Mene misliš ubiti? A ne, oprosti, reći ću ti sve do kraja. Zato sam i došao 
da priuštim sebi taj užitak. O, ja volim snove svojih vatrenih, mladih prijatelja 
ustreptalih od žudnje za životom! »Tamo su sad novi ljudi,« zaključio si još 
proljetos, kad si spremao ovamo doći, »oni kane sve razrušiti i početi od 
kanibalizma. Glupani, što nisu mene pitali? Po mom mišljenju, ništa ne treba 
rušiti, treba jedino srušiti kod ljudi ideju o Bogu, odatle treba početi! Odatle, 
odatle valja početi - o, vi slijepci koji ništa ne razumijete! Kad se ljudi jednom 
svi zajedno odreknu Boga (a ja vjerujem da će doći do tog perioda, analogno 
geološkim periodima), onda će sami od sebe, bez kanibalizma, pasti svi 
dotadašnji svjetonazori i, što je najvažnije, sav dotadašnji moral, i nastat će sve 
novo. Ljudi će se ujediniti da uzmu od života sve što im on može dati, ali 
svakako samo radi sreće i veselja na ovom svijetu. Čovjek će se uzdići duhom 
božanskog, titanskog ponosa i pojavit će se bogočovjek. Nezadrživo pobjeđujući 
bezgraničnu prirodu iz sata u sat, svojom voljom i znanošću, čovjek će samim 


654 


time iz sata u sat osjećati tako uzvišenu nasladu da će mu ona nadomjestiti sve 
dotadašnje nade u nebeske naslade. Svak će spoznati da je doista smrtan, da 
neće uskrsnuti, i dočekat će smrt ponosno i spokojno, kao Bog. Iz ponosa će 
uvidjeti da nema razloga buniti se što je život trenutačan, i zavoljet će brata 
svoga bez pomisli na nagradu. Ljubav će zadovoljavati samo trenutačnost 
života, ali će sama spoznaja o njegovoj trenutačnosti pojačati njegov žar onoliko 
koliko se prije gubio u nadanju zagrobnoj i beskrajnoj ljubavi...« I tako dalje, i 
tome slično. Dražesno! 

Ivan je začepio uši rukama i sjedio gledajući u pod, ali je odjednom sav 
zadrhtao. Glas produži: 

- Pitanje je sad, mislio je moj mladi mislilac: je li moguće da će kad-tad 
nastupiti takav period? Ako nastupi, onda je sve riješeno i čovječanstvo će se 
srediti jednom zauvijek. Ali budući da se, s obzirom na ukorijenjenu ljudsku 
glupost, to neće srediti možda ni za tisuću godina, svakome je tko je već sad 
spoznao tu istinu dopušteno da uredi sebi život kako hoće, na novim načelima. 
U tom mu je smislu »sve dopušteno«. Štoviše, ako taj period čak i nikad ne 
nastupi, budući da Boga i besmrtnosti ipak nema, novom je čovjeku dopušteno 
da postane bogočovjek, pa makar bio i sam na cijelom svijetu, te dakako da 
smije u toj novoj ulozi laka srca preskočiti preko svake dotadašnje moralne 
zapreke nekadašnjeg čovjeka roba, ako baš treba. Za boga nema zakona! Gdje 
god bog stane, to je već mjesto božje! Gdje ja stanem, to će odmah biti glavno 
mjesto... »sve je dopušteno«, i kvit posla! Sve je to zbilja dražesno; samo ako je 
htio varati, što će mu onda, mislim, još sankcija istine? Ali takav je naš današnji 
mali Rus: bez sankcija se neće usuditi ni varati, toliko je već zavolio istinu... 

Gost je govorio dalje, očito zanesen svojom rječitošću, sve više i više 
povisujući glas i bacajući podrugljive poglede na domaćina. Ipak, nije uspio 
dovršiti. Ivan odjednom dohvati čašu sa stola i hitne je svom snagom na 
govornika. 

- Ah, mais c'est bćte enfin!t+*%. uzvikne gost skačući s otomana i 
otresajući sa sebe kapi čaja. - Sjetio se Lutherove tintarnice!:!"! Misli da sam ja 
san, a ovamo baca čaše na san! Tipično ženski! Ma slutio sam ja da se ti samo 
pretvaraš da si začepio uši a da me zapravo slušaš... 

Odjednom netko iz dvorišta snažno i odlučno zalupa po prozorskom 
okviru. Ivan Fjodorovič skoči s otomana. 

- Čuješ li, daj otvori! - uzvikne gost. - Brat tvoj Aljoša donosi ti sasvim 
neočekivanu i zanimljivu vijest, to ti ja jamčim! 


- Šuti, prevarante, ja sam već prije tebe znao da je to Aljoša, predosjećao 
sam da će doći, i dakako da ne dolazi bez razloga, sigurno mi donosi neku 
»Vijest«!... - uzvikne Ivan, posve izbezumljen. 


- Pa otvori mu onda, otvori! Vani je mećava, a on ti je brat. Monsieur, 
sait-il le temps qui fait? C'est d ne pas mettre un chien dehors...Hl! 


Onaj je vani i dalje lupao. Ivan je htio jurnuti do prozora, ali kao da mu je 
odjednom nešto sputalo noge i ruke. Upeo se iz petnih žila da pokida spone, ali 
zaludu. Onaj sve jače i jače lupa po prozoru. Napokon su popucale spone i Ivan 
Fjodorovič skoči s otomana. Sumanuto se obazre oko sebe. Obje svijeće samo 
što nisu dogorjele, čaša koju je maločas bacio u svoga gosta stajala je pred njim 
na stolu, a na otomanu sučelice njemu nije bilo nikog. Onaj je vani i dalje 
uporno lupao po okviru prozora, ali ni približno onako snažno koliko se Ivanu 
maloprije pričinilo u snu, naprotiv, kucao je vrlo suzdržano. 


- Ovo nije bio san! Ama, kunem se da nije bio san, sve se to doista 
maloprije dogodilo! — vikne Ivan Fjodorovič, pojuri do prozora i otvori na 
njemu odušku. 


- Aljoša, zabranio sam ti da dolaziš! - otresito dobaci bratu. - Reci mi u 
riječ-dvije: što hoćeš? U riječ-dvije, čuješ li? 

- Prije sat vremena objesio se Smerdjakov - odgovori mu Aljoša izvana. 

- Dođi do vrata, idem ti otvoriti - reče Ivan i pođe otvoriti vrata Aljoši. 


X 


»TO JE ON REKAO« 


Kad je ušao, Aljoša mu reče da je prije nešto više od sat vremena dotrčala 
k njemu u stan Marja Kondratjevna i javila mu da je Smerdjakov oduzeo sebi 
život. »Uđem ja tako u njegovu sobu da uzmem samovar, a on visi o klinu na 
zidu.« Na Aljošino pitanje: »Je li prijavila kome treba?« odgovorila mu je da 
nije nikom ništa javila, »prvo sam došla k vama, trčala sam cijelim putem«. 
Aljoša reče da je bila kao luda, i da je sva drhtala kao šiba na vodi. Kad je 
dotrčao s njom do njihove kuće, zatekao je Smerdjakova kako još visi. Na stolu 

je ležala poruka: »Lišavam se života po svojoj vlastitoj volji i želji, ne treba 
nikog drugog krivit«. Aljoša je ostavio poruku na stolu, otišao ravno do 
policijskog predstojnika i izvijestio ga o svemu, »a od njega me evo pravo k 
tebi« - završi Aljoša motreći netremice Ivana. Za sve vrijeme dok je 
pripovijedao, nije odvajao očiju od njega, kao da je silno preneražen nečim u 
izrazu njegova lica. 

- Brate! - uzvikne odjednom - Ti si, izgleda, teško bolestan! Gledaš me ali 
kao da ne razumiješ što ti govorim. 


- Dobro je što si došao - nekako će zamišljeno Ivan, kao da uopće nije čuo 
Aljošin uzvik. - Ali ja sam znao da se on objesio. 


- Od koga si doznao? 


- Ne znam više od koga. Ali znao sam. Jesam li znao? Da, on mi je rekao. 
Baš mi je maloprije rekao... 

Ivan je stajao nasred sobe i govorio isto onako zamišljeno gledajući u pod. 

- Tko to on? - upita ga Aljoša i nehotice se obazre oko sebe. 

- Kidnuo je. 

Ivan podigne glavu i mirno se osmjehne. 

- Tebe se uplašio, tebe, goluba. Ti si »čisti kerubin«. Tebe Dmitrij zove 
kerubinom. Kerubin... Gromoviti zanosni pokliči serafima! Što je zapravo 
serafim? Možda i cijelo zviježđe. A možda je i sve to zviježđe tek nekakva 
kemijska molekula... Znaš li ti da postoje zviježđa Lava i Sunca? 

- Sjedi, brate! - uplašeno će Aljoša. - Sjedi, ako Boga znaš, na otoman. Ti 
buncaš, prilegni na jastuk, tako, vidiš. Ne bi li stavio mokar ručnik oko glave? 
Možda bi ti pomoglo? 

- Daj mi taj ručnik, eto, tu ti je na stolcu, maloprije sam ga tamo bacio. 

- Nema ga ovdje. Ne brini, znam ja gdje je, evo ga - reče Aljoša pošto je 
našao ručnik u drugom kutu sobe, kraj toaletnog stolića, čist, još složen i 
neupotrebljavan. Ivan se čudno zagleda u ručnik; kao da mu se načas vratilo 
pamćenje. 

- Čekaj malo - pridigne se s otomana - pa ja sam maloprije, prije sat 
vremena, uzeo taj isti ručnik odande i namočio ga. Omotao sam njime glavu i 
bacio ga poslije tamo... kako to da je sad suh? A drugog nije bilo. 

- Omotao si ovim ručnikom glavu? - priupita ga Aljoša. 

- Da, i hodao sam po sobi, prije sat vremena... A kad su te svijeće tako 
dogorjele? Koliko je sati? 


- Skoro će dvanaest. 


- Ne, ne, ne! - odjednom uzvikne Ivan. - To nije bio san! On je bio tu, 
sjedio je eno tamo, na onom otomanu. Kad si ti pokucao na prozor, bacio sam 
čašu u njega... evo ovu ovdje... Čekaj malo, i prije sam spavao, ali ovaj san nije 
san. I prije je tako bivalo. Ja ti, Aljoša, sad sve nešto sanjam... ali to nisu snovi 
nego sve na javi: hodam, govorim i gledam... a spavam. Ali on je tu sjedio, bio 
je tu, eto, na tom otomanu... Strašno je glup, Aljoša, strašno glup - nasmije se 
odjednom Ivan i ushoda se po sobi. 


- Tko je glup? O kome ti to, brate, govoriš? - opet će turobno Aljoša. 


- Vrag! Navadio se da mi dolazi. Bio je već dva puta ovdje, možda čak i tri 
puta. Zadirkivao me tvrdeći da se ja tobože ljutim što je on običan vrag, a ne 
Sotona oprženih krila koji dolazi uz grmljavinu i sijevanje. Ali nije on Sotona, 
to on laže. On je samozvanac. Običan vrag, kukavni, mali vrag. Odlazi u toplice. 
Kad bi ga svukao, vjerojatno bi na njemu našao rep, dugačak, gladak, kao u 
doge, sivkastosmeđ, aršin dugačak... Aljoša, ti si ozebao, bio si na snijegu, hoćeš 
li čaja? Što? Hladan je? Hoćeš li da dam skuhati čaj? C'est d ne pas mettre un 
chien dehors... 


Aljoša brže trkne do umivaonika, namoči ručnik, nagovori Ivana da opet 
sjedne i omota mu glavu mokrim ručnikom. I sjedne do njega. 

- Što si mi ono govorio o Lizi? - opet će Ivan. (Postao je vrlo govorljiv.) - 
Meni se sviđa Liza. Ja sam ti o njoj nešto ružno rekao. Slagao sam ti, ona se 
meni sviđa... Bojim se za Katju sutra, najviše se bojim za nju. Za budućnost. 
Sutra će ona mene ostaviti i zgaziti. Ona misli da ću ja iz ljubomore upropastiti 
Mitju. Da, ona to misli! Ali neće tako biti! Sutrašnji će dan donijeti križ, ali nei 
vješala. Ne, neću se ja objesiti. Znaš li ti, Aljoša, da ja nikad ne bih mogao 
oduzeti sebi život. Iz podlosti, čega li? Nisam ja kukavica. Od žudnje za 
životom! Otkud sam ja to znao da se Smerdjakov objesio? Da, to mi je on 
rekao... 

- Itisi čvrsto uvjeren da je tu netko sjedio? - upita ga Aljoša. 

- Eno, na onom otomanu, u kutu. Ti bi ga vjerojatno otjerao. Pa i otjerao si 
ga: nestao je čim si se ti pojavio. Sviđa mi se tvoje lice, Aljoša. Jesi li znao da 
mi se sviđa tvoje lice? A on je, Aljoša, ja, ja sam. Sve što je u meni nedostojno, 
sve što je u meni podlo i vrijedno prezira! Da, ja jesam »romantičar«, to je on 
dobro zapazio... iako je to i kleveta. Strašno je glup, ali upravo tom glupošću 
osvaja. Lukav je, lukav kao zvijer, znao je čime će me razbjesniti. Stalno me 
bockao da vjerujem u njega da postoji, i tako me nagnao da ga slušam. Prešao 

me kao balavca. Doduše, rekao mi je i ponešto istinito o meni. Ja to ne bih nikad 
sam sebi rekao. Znaš, Aljoša, znaš - strašno ozbiljno i nekako povjerljivo 
nadoda Ivan - strašno bih volio da je on zbilja on, a ne ja. 


- Izmučio te je - reče Aljoša samilosno gledajući brata. 
- Bockao me! I da znaš kako samo vješto, kako vješto: »Savjest! Što je 
uopće savjest? Ja nju sam stvaram. A zašto se ja mučim? Iz navike. Iz opće 


ljudske navike stare sedam tisuća godina. Ako je se odviknemo, postat ćemo 
bogovi.« To je on rekao, to je on rekao! 


- A da nisi ti, da nisi ti? - nije mogao da ne uzvikne Aljoša otvoreno 
gledajući brata u oči. - Ma neka ga, ostavi ga, izbij ga sebi iz glave! Neka 
odnese sa sobom sve što sad proklinješ, i neka ti nikad više ne dođe! 

- Da, ali on je zao. On se meni rugao. Bio je drzak, Aljoša - reče Ivan 
dršćući od pretrpljene uvrede. - Ali on me oklevetao, u mnogo čemu me 
oklevetao. U oči mi je lagao o meni. »0, ti ćeš učiniti plemenito djelo, izjavit 
ćeš da si ti ubio oca, da je sluga na tvoj nagovor ubio oca...« 

- Brate - upadne mu Aljoša u riječ - svladaj se: nisi ga ti ubio. To nije 
istina! 

- To on kaže, on, a on zna. »Učinit ćeš plemenito djelo, a u plemenitost ne 
vjeruješ - eto što tebe ljuti i muči, eto zašto si ti tako osvetoljubiv.« To je on 
meni o meni rekao, a on zna što govori... 


- To ti govoriš, a ne on! - ojađeno uzvikne Aljoša. - I to govoriš bolestan, 
bulazniš, mučiš sam sebe! 


- Ama, zna on što govori. Ti ćeš, veli, to iz ponosa učiniti, stat ćeš pred 
njih i reći ćeš: »Ja sam ga ubio, i što se sad tu zgražate od užasa, što lažete? Ja 
prezirem vaše mišljenje, prezirem taj vaš užas!« Tako on o meni, pa onda 
odjednom još veli: »A znaš li ti da je tebi stalo do njihovih pohvala, da kažu: 
zločinac je, ubojica, ali kako je samo velikodušan, poželio je spasiti brata pa je 
priznao!« A to je zgoljna laž, Aljoša! - odjednom uzvikne Ivan sijevajući očima. 
- Ja ne želim da me smrdljivci hvale! To je on slagao, Aljoša, slagao je, kunem 
ti se! Zbog toga sam bacio na njega čašu pa mu se razbila o njušku. 

- Brate, umiri se, prestani! - preklinjao ga Aljoša. 

- Da, taj zna mučiti čovjeka, okrutan je - produži Ivan ne slušajući ga. - 
Oduvijek sam ja slutio zašto on dolazi. Veli on meni: »Ti ćeš to učiniti iz 
ponosa, ali si se ipak nadao da će Smerdjakova raskrinkati i poslati na robiju, da 
će Mitju osloboditi krivnje a tebe samo moralno osuditi (čuješ li, i opet mi se 
narugao!), a drugi će te još pohvaliti. Ali eto, Smerdjakov je mrtav, objesio se - 

i tko će sad tebi samom tamo na sudu povjerovati? A ipak ćeš to učiniti, ipak 
ćeš to učiniti, odlučio si da to učiniš. Zašto ćeš to nakon svega učiniti?« Strašno 
je ovo, Aljoša, ne podnosim takva pitanja. Tko se usuđuje postavljati mi takva 
pitanja? 

- Brate - presiječe ga Aljoša u riječi premirući od straha, ali kao da se još 
nada da će urazumiti Ivana. - Kako ti je to on mogao govoriti o 
Smerdjakovljevoj smrti prije nego što sam ja došao, kad nitko još nije ni znao 
za nju, niti je imao kad saznati? 

- On mi je rekao - odlučno izusti Ivan ne dopuštajući ni tračka sumnje. - 
Ako baš hoćeš, samo mi je o tome i govorio. Veli on meni: »To bi još bilo 
razumljivo kad bi ti vjerovao u plemenitost: neka mi i ne povjeruju, učinit ću to 
iz principa. Ali ti si prasac, kao i Fjodor Pavlovič, što je za tebe plemenitost? 
Radi čega ćeš to učiniti ako tvoja žrtva ne bude ni od kakve koristi? Zato što ni 
sam ne znaš zašto ćeš to učiniti! I kao da si se već tobože odlučio? Još se ti nisi 
Ipak ćeš na kraju učiniti, i znaš da ćeš učiniti, sam znaš, bilo kako odlučio, 
odluka ne ovisi više o tebi. Učinit ćeš tako zato što moraš. A zašto moraš - to 
pogodi sam, eto ti zagonetke! Pa ustane i ode. Ti si došao, a on otišao. On je 
mene, Aljoša, nazvao kukavicom! Le mot de l'enigmeill?"! glasi da sam ja 
kukavica! »Ne polijeću takvi orlovi u visine!« To je još dodao, to je još dodao! I 
Smerdjakov je to isto rekao. Treba njega ubiti! Katja mene prezire, vidim to već 
mjesec dana, a i Liza me pomalo prezire! »Učinit ćeš to da da te pohvale« - to je 
bestijalna laž! I ti me, Aljoša, prezireš. Sad ću te opet zamrziti. I onog izroda 
mrzim, i onog izroda mrzim. Neću da spašavam izroda, neka istrune na robiji! 
Himnu je zapjevao! O, sutra idem, stat ću pred njih i svima im pljunuti u lice! 

Pomamno skoči na noge, zbaci s glave ručnik i ponovo se uspropada po 
sobi. Aljoša se sjetio što mu je maloprije rekao: »Kao da spavam na javi... 
Hodam, govorim i gledam, a spavam.« Reklo bi se da je i sad tako. Aljoša se 
nije odvajao od njega. Pomislio je načas da odjuri po liječnika, ali se bojao 
ostaviti brata sama, a nije ga imao kome ostaviti na brizi. Naposljetku je Ivan 
počeo, sve malo-pomalo, gubiti svijest. I dalje je nešto govorio, govorio bez 
prestanka, ali već sasvim nesuvislo. Čak je i loše izgovarao pojedine riječi, a 
odjednom se zanio na mjestu. Ipak ga je Aljoša uspio zadržati na nogama. Ivan 
je dopustio da ga odvede do kreveta. Aljoša ga je nekako razodjenuo i spremio u 
krevet. Još je oko dva sata posjedio uza nj. Bolesnik je tvrdo spavao, nepomičan, 
dišući tiho i pravilno. Aljoša uzme jastuk i legne na otoman a da se nije ni 
svukao. Prije nego što će zaspati, pomoli se za Mitju i Ivana. Malo-pomalo je 

počeo shvaćati Ivanovu bolest: »Muke zbog ohola odlučivanja, preduboke 
savjesti!« Bog, u koga nije vjerovao, i njegova istina nadvladavali su mu srce, 
ali se srce još nije predavalo. »Da,« sine Aljoši koji je već ležao na jastuku, »da, 
sad kad je Smerdjakov mrtav, nitko više neće povjerovati Ivanovu svjedočenju; 
ali on će ipak otići na sud i svjedočiti!« Aljoša se mirno osmjehne. »Bog će 
pobijediti!« pomisli. »Ili će uskrsnuti pri svjetlu istine, ili će... propasti u mržnji 
osvećujući se sebi i svima zato što je poslužio onome u što ne vjeruje,« gorko 
dometne Aljoša i iznova se pomoli za Ivana. 

KNJIGA DVANAESTA 


SUDSKA POGREŠKA 


KOBNI DAN 


Sutradan nakon opisanih događaja, u deset sati prije podne, otvorena je 
rasprava na našem okružnom sudu i započelo je suđenje Dmitriju Karamazovu. 


Reći ću unaprijed vrlo odlučno: ne osjećam se ni približno sposoban 
prikazati sve ono što se zbilo na suđenju, ne samo u svoj potpunosti nego čak ni 
potrebnim redoslijedom. Sve mi se čini, kad bih sve iznio i objasnio kako treba, 
da bi mi bila potrebna čitava knjiga, i to pozamašna. Stoga neka mi nitko ne 
zamjeri što ću iznijeti samo ono što je mene osobno iznenadilo i što sam 
posebice dobro upamtio. Možda sam štogod sporedno shvatio kao glavno, a 
možda sam previdio neke važne i bitne elemente... Uostalom, vidim da će bolje 
biti da se ne ispričavam. Učinit ću kako znam i umijem, a čitatelji će i sami 
pojmiti da sam učinio samo onako kako sam znao i umio. 

Prvo, prije nego što stupimo u sudnicu, spomenut ću ono što me toga dana 
posebno začudilo. Uostalom, nije začudilo samo mene nego, kako se poslije 
pokazalo, i sve ostale. Naime, svi su znali da je taj proces zainteresirao vrlo 
mnogo ljudi, da svi gore od nestrpljenja kad će početi suđenje, da se u našoj 
sredini već puna dva mjeseca o tome govori, nagađa, uzvikuje i mašta. Isto su 
tako svi znali da se taj proces pročuo po svoj Rusiji, ali nisu mogli zamisliti da 
je toliko pogodio, uzbudio i razdražio sve i svakoga, i to ne samo kod nas nego 
posvuda, kao što se pokazalo toga dana na samom suđenju. Toga su se dana kod 
nas sjatili gosti ne samo iz glavnog grada naše gubernije nego i iz nekih drugih 
ruskih gradova, pa najposlije i iz same Moskve i Peterburga. Doputovali su 
pravnici, doputovalo je čak i nekoliko velikodostojnika, pa i dama. Sve su 
ulaznice bile razgrabljene. Za posebno ugledne i poznate muške posjetitelje 

osigurana su čak i posve neuobičajena mjesta iza stola za kojim su sjedili suci: 
tu se pojavio cio niz naslonjača koje su zauzele razne osobe, što kod nas nikad 
prije nije bilo dopušteno. Osobito je mnogo bilo dama - naših domaćih i 
pridošlih sa strane, mislim da ih nije bilo mnogo manje od polovice ukupne 
publike. Samih pravnika koji su nagrnuli sa svih strana bilo je toliko da više 
nisu znali kamo da ih smjeste, jer su sve ulaznice bile već davno podijeljene, 
izmoljene, iskamčene. Vidio sam svojim očima kako je u dnu sudnice, iza 
podija, na brzinu podignuta privremena posebna ograda iza koje su smjestili sve 
te pristigle pravnike, koji su bili čak i sretni što mogu tu bar stajati, jer su sve 
stolice iza te ograde iznijeli da bi bilo više mjesta, te je sva ta skupina prestajala 
svu raspravu gusto zbijena, stojeći rame uz rame. Neke od dama, posebice one 
koje su pridošle sa strane, pojavile su se na galeriji sudnice silno nakinđurene, 
ali je većina dama čak i zaboravila da se dotjera. Na licima im se ogledala 
histerična, požudna, gotovo bolesna radoznalost. Jedna je od karakterističnih 
osobina svog tog društva što se sleglo u sudnicu bilo to što su, kako se poslije 
ustanovilo, na temelju mnogih zapažanja, gotovo sve te dame, ili bar velika 
većina njih, bile na Mitjinoj strani i za njegovo oslobođenje, možda ponajviše 
zato što je o njemu stvorena predodžba kao o osvajaču ženskih srdaca. Znalo se 
da će se pojaviti i dvije suparnice. Posebice je sve zanimala jedna od njih, 
Katerina Ivanovna, o kojoj se pripovijedalo štošta neobično. O njenoj strasti 
prema Mitji, usprkos njegovu zločinu, prepričavale su se kojekakve zgode. 
Napose se spominjala njena uznositost (ona nije gotovo nikog u našem gradu 
posjećivala) i njene »aristokratske veze«. Pričalo se kako kani zamoliti vlasti da 
joj dopuste pratiti zločinca na robiju i vjenčati se s njim gdjegod u nekom 
rudniku, pod zemljom. S ništa manje uzbuđenja očekivala se i pojava Grušenjke 
na suđenju, kao suparnice Katerine Ivanovne. Strahovito znatiželjno očekivao se 
susret dviju suparnica pred sudom - ponosite aristokratske djevojke i »hetere«; 
uostalom, Grušenjku su naše dame bolje poznavale nego Katerinu Ivanovnu. 
Nju, koja je »upropastila Fjodora Pavloviča i njegova nesretna sina«, viđale su 
naše dame i prije, i sve su se, gotovo do jedne, čudile kako su se u takvu 
»sasvim običnu rusku malograđanku koja nije čak ni osobito lijepa«, mogli tako 
zaljubiti otac i sin. Jednom riječju, svašta se pričalo. Pouzdano znam da je u 
samom našem gradu izbilo čak i nekoliko ozbiljnih obiteljskih svađa oko Mitje. 
Mnoge su se dame žestoko posvadile sa svojim supružnicima zbog različita 
gledanja na sav taj grozni slučaj, pa je stoga i prirodno što su muževi svih tih 
dama došli u sudnicu ne samo neskloni optuženiku nego i ogorčeni na nj. Uopće, 
moglo bi se mirne duše ustvrditi da je muški dio publike, nasuprot ženskome, 
nenaklonjen optuženiku. Zapažala su se među njima stroga, namrgođena lica, pa 

čak i sasvim pakosna, i to čak u većini. Istina je i to da je Mitja mnoge od njih 
uspio i osobno uvrijediti za svoga boravka kod nas. Dakako da su gdjekoji 
posjetioci bili čak i zluradi, ili posve ravnodušni upravo prema Mitjinoj sudbini, 
ali nisu bili ravnodušni prema samom slučaju; svi su bili zaokupljeni njegovim 
budućim ishodom, a većina je muškaraca svakako željela da zločinac bude 
kažnjen, osim možda pravnika kojima nije bilo stalo do moralne strane procesa 
nego samo, da tako kažemo, do suvremeno pravne. Svi bijahu uzbuđeni zbog 
dolaska glasovitog Fetjukoviča. Njegov je talent bio posvuda dobro poznat, i 
nije mu bila prvina da dolazi u provinciju braniti optužene u razglašenim 
kriminalističkim slučajevima. Nakon njegovih obrana ti bi slučajevi postali 
čuveni po svoj Rusiji i dugo su se pamtili. Prepričavale su se i neke anegdote o 
našem javnom tužitelju i o predsjedniku suda. Pričalo se da naš tužitelj strepi od 
susreta s Fetjukovičem, da su njih dvojica stari neprijatelji još iz Peterburga, još 
od početka njihovih karijera, da je naš samoljubivi Ipolit Kirilovič, koji se 
neprestano smatrao uvrijeđenim još u Peterburgu zato što mu sposobnosti nisu 
ocijenjene kako treba, živnuo duhom zbog procesa Karamazovu i da se čak 
zanosio mišlju kako će tim procesom oživiti svoju uvenulu karijeru, i da samo 
strepi od Fetjukoviča. Ipak, što se tiče strahovanja od Fetjukoviča, ta mišljenja 
nisu bila sasvim opravdana. Naš tužitelj nije bio od onih naravi koje klonu 
duhom pred opasnošću, nego naprotiv od onih kojima samoljublje raste i dobiva 
krila što je opasnost veća. Uopće, valja napomenuti da je naš tužitelj bio malo 
previše strastven i bolesno osjetljiv. U gdjekoji proces unosio je svu svoju dušu 
i ponašao se kao da mu od njegova ishoda zavisi sva sudbina i sve što ima. U 
pravničkim su ga krugovima pomalo ismijavali jer je naš tužitelj upravo tom 
svojom osobinom izašao na glas, ako ne i posvuda a ono ipak mnogo više nego 
što bi se moglo očekivati s obzirom na njegov skromni položaj na našem sudu. 
Navlastito su se izrugivali njegovoj strasti za psihologiziranjem. Po mom 
mišljenju, svi su se oni varali: naš je tužitelj, kao čovjek i kao značaj, čini mi se, 
bio kudikamo ozbiljniji nego što su mnogi o njemu mislili. Ali taj bolesno 
osjetljivi čovjek nije se znao nametnuti od svojih prvih koraka u karijeri, pa ni 
poslije u životu. 

Što se tiče predsjednika našeg suda, o njemu se može reći tek toliko da je 
bio naobražen, human čovjek koji zna svoj posao i prati najnovije ideje. Prilično 
je bio tašt ali se nije previše trudio oko svoje karijere. Glavni mu je cilj u životu 
bio da bude napredan. Osim toga, imao je dobre veze i bio je imućan. Slučajem 
Karamazova, kako se poslije pokazalo, bio je živo zaokupljen, ali samo onako 
općenito. Zanimala ga je sama ta pojava, njena klasifikacija, stav prema njoj 
kao produktu naših društvenih temelja, kao karakterističnom ruskom elementu i 

tako dalje, i tome slično. Prema konkretnom slučaju, njegovoj tragičnosti, kao i 
prema osobama koje u njemu sudjeluju, počam od samog optuženika, odnosio se 
prilično ravnodušno i apstraktno, kao što je možda i trebalo na njegovu mjestu. 


Još mnogo prije dolaska sudaca, sudnica je bila dupkom puna. Kod nas je 
sudnica najljepša dvorana u gradu, prostrana, visoka, akustična. Desno od 
članova sudskog vijeća, koji su se smjestili na podiju, nalazio se stol i dva reda 
naslonjača za porotnike. Slijeva je bilo mjesto za optuženika i njegova 
branitelja. Nasred dvorane, pred sucima, stajao je stol s »materijalnim 
dokazima«. Na njima su ležali krvavi bijeli svileni kućni kaput Fjodora 
Pavloviča, kobni brončani tučak kojim bijaše navodno počinjeno ubojstvo, 
Mitjina košulja s okrvavljenim rukavima, njegov redengot s mrljama od krvi 
straga na džepu, u koji je onda bio strpao rupčić sav natopljen krvlju, pa i sam 
rupčić sav skoren od krvi, koji je sad već bio sasvim požutio, pištolj koji je 
Mitja bio nabio kod Perhotina da se njime ustrijeli i koji mu je Trifon Borisovič 
krišom bio oduzeo u Mokrom, omotnica s natpisom u koju su bile spremljene tri 
tisuće za Grušenjku, i tanka ružičasta vrpca kojom je bila povezana, i mnogi 
drugi predmeti koje neću sad ovdje nabrajati. Na određenoj udaljenosti, u dnu 
dvorane, počinjala su mjesta za publiku, ali je pred balustradom stajalo nekoliko 
stolica za svjedoke koji su već dali svoj iskaz i koji će ostati u sudnici. U deset 
sati pojavilo se i sudsko vijeće koje se sastojalo od predsjednika, jednog člana i 
jednog počasnog mirovnog suca. Dakako da se odmah za njima pojavio i javni 
tužitelj. Predsjednik bijaše zbijen, temeljan, onizak pedesetogodišnjak, s licem 
što je odavalo da pati od hemoroida, kratko podšišane, tamne, prosijede kose, sa 
crvenom lentom - ne sjećam se više kojeg reda. Tužitelj mi se pak učinio, ne 
samo meni nego i svima, nekako blijed, gotovo zelen u licu, koje je, tko zna 
zašto, iznenada omršavjelo, možda prekonoć, jer je prije dva dana, kad sam ga 
vidio, bio još potpuno nalik na se. Predsjednik je najprije postavio pitanje 
sudskom izvršitelju: jesu li svi porotnici na svojim mjestima?... Ipak, vidim da 
ne mogu ovako nastaviti, već i zato što sam štošta prečuo, štošta nisam dobro 
shvatio, štošta sam i zaboravio, a još je najvažnije, kako već rekoh, što mi ne bi 
doteklo ni vremena ni prostora kad bih se prisjetio svega što je rečeno i što se 
zbilo. Znam samo toliko da su i jedna i druga strana, to jest i branitelj i tužitelj, 
zatražile izuzimanje manjeg broja porotnika. Upamtio sam i sastav 
dvanaestorice porotnika: četiri naša službenika, dva trgovca i šest seljaka i 
obrtnika iz našega grada. Sjećam kako su se mnogi kod nas još mnogo prije 
početka suđenja pomalo u čudu pitali, pogotovo dame: »Zar se zbilja u ovakvom 
delikatnom, zamršenom i psihološki zanimljivom slučaju može prepustiti 
donošenje sudbonosne odluke nekakvim činovnicima i, najposlije, seljacima, i 

što će od svega toga shvatiti takav jedan činovnik, a kamoli seljak?« I doista, 
sva ona četvorica službenika koji su ušli u sastav porote bijahu mali, neugledni, 
sijedi ljudi - tek je jedan od njih bio nešto mlađi - prilično nepoznati u našoj 
sredini, ljudi koji su tavorili s malim plaćama i imali po svoj prilici stare žene s 
kojima se nigdje nisu mogli pokazati, i čopor djece, možda čak i bosonoge, ljudi 
koji jedva ako su se u slobodno vrijeme zabavljali gdjegod kartanjem i koji, 
razumije se, nikad nisu pročitali nijednu knjigu. Dva su se trgovca doduše 
dostojanstveno držala, ali su bili nekako neobično šutljivi i nepokretni; jedan je 
od njih brijao bradu i odijevao se na »njemački« način; drugi je imao sijedu 
bradicu i nosio o vratu, na crvenoj lenti, nekakvu kolajnu. O obrtnicima i 
seljacima da i ne govorimo. Naši obrtnici u Skotoprigonjevsku gotovo se i ne 
razlikuju od seljaka, čak i oru. Dvojica su od njih bila također odjevena na 
»njemačku« i možda su se zato doimali još prljavije i neuglednije od ostale 
četvorice. Stoga je doista čovjek mogao pomisliti, kao što sam i ja, recimo, 
pomislio čim sam ih promotrio: »Što mogu ovi shvatiti u ovom slučaju?« Pa 
ipak su im stroga i namrgođena lica ostavljala nekakav, začudo, snažan i gotovo 
prijeteći dojam. 

Napokon je predsjednik objavio početak rasprave o ubojstvu umirovljenog 
titularnog savjetnika Fjodora Pavloviča Karamazova - ne sjećam se dobro kako 
se već tada izrazio. Sudskom je izvršitelju zapovjedio da uvede optuženika i - 
pojavi se Mitja. Sve je živo utihnulo u sudnici, muha se mogla čuti. Ne znam 
kako na druge, ali na mene je Mitjina pojava ostavila vrlo neugodan dojam. Što 
je najgore, djelovao je kao pravi kicoš, u novom novcatom redengotu. Poslije 
sam doznao da ga je naručio upravo za ovu prigodu u Moskvi, kod svoga krojača 
koji je još imao njegove mjere. Bio je u novim crnim glase-rukavicama i u 
gizdelinskoj košulji. Prošao je kroz dvoranu svojim dugim, krupnim koracima 
gledajući netremice preda se, i sjeo na svoje mjesto bez trunka straha. Za njim 
se odmah pojavio i njegov branitelj, znameniti Fetjukovič, a dvoranom se 
razlegao nekakav prigušen žamor. Bijaše to visok, suhonjav čovjek, dugačkih, 
tankih nogu s neobično dugačkim, blijedim i tankim prstima, obrijana lica, 
prilično kratke kose, skromno počešljane, tankih usana što su se gdjekad 
razvlačile u nešto između osmijeha i podsmijeha. Moglo mu je biti četrdesetak 
godina. Lice bi mu bilo čak i privlačno da mu nisu oči, sitne i bezizražajne same 
po sebi, bile neobično blizu usađene jedno do drugoga, tako da ih je razdvajala 
samo tanka koščica duguljastog i tankog nosa. Riječju, imalo je to obličje u sebi 
nešto izrazito ptičje što je iznenađivalo čovjeka. Bio je u fraku, s bijelom 
kravatom. Sjećam se prvih pitanja koja je predsjednik postavio Mitji, naime, 
kako se zove, što je po zanimanju i ostalo. Mitja je odgovarao oštro ali nekako 

neobično glasno tako da se predsjednik suda čak i malko lecnuo i pogledao ga 
gotovo začuđeno. Zatim je pročitao popis osoba pozvanih na sudsku raspravu, to 
jest svjedoka i vještaka. Popis je bio dug; četiri svjedoka nisu došla: Miusov 
koji je u to vrijeme bio u Parizu, ali koji je dao svoj iskaz u predistrazi, gospođa 
Hohlakova i vlastelin Maksimov zbog bolesti, a Smerdjakov zbog nenadane 
smrti, o čemu bijaše priložena policijska potvrda. Vijest o Smerdjakovljevoj 
smrti izazvala je veliko komešanje i šaputanje u sudnici. Dakako da mnogi u 
publici nisu još ništa znali o tom iznenadnom samoubojstvu. Ali najviše je ljude 
iznenadio Mitjin neočekivan ispad: čim je objavljena vijest o Smerdjakovu, 
Mitja je iznenada ustao sa svog mjesta i uzviknuo da se u sudnici sve zaorilo: 
- Psetu pseća smrt! 


Sjećam se kako je branitelj jurnuo do njega i kako mu je predsjednik suda 
zaprijetio da će poduzeti strože mjere ako se sličan ispad ponovi. Mitja je 
otrzito i klimajući glavom, ali kao da se nimalo ne kaje, nekoliko puta 
poluglasno rekao branitelju: 

- Neću, neću! Omaklo mi se! Neću više! 

Dakako da mu je ta kratka upadica nanijela štetu u očima porotnika i 
publike. Pokazao je svoju narav i predstavio se u pravom svjetlu. Pod tim 
dojmom pročitao je tajnik suda optužnicu. 

Optužnica je bila prilično kratka ali temeljita. Izneseni su samo glavni 
razlozi zašto je optužen taj i taj, zašto ga je trebalo izvesti pred sud, i tako dalje. 
Ipak je na mene ostavila snažan dojam. Tajnik ju je pročitao jasno, glasno i 
razgovijetno. Sva se ta tragedija iznova ukazala pred svima reljefno, sažeto, 
osvijetljena kobnim, neumoljivim svjetlom. Sjećam se kako je odmah nakon 
čitanja predsjednik glasno i ozbiljno upitao Mitju: 

- Optuženi, priznajete li da ste krivi? 

Mitja naglo ustane i odgovori: 


- Priznajem da sam kriv za pijanstvo i razvrat - uzvikne opet nekakvim 
neočekivanim, gotovo izbezumljenim glasom - za lijenost i izazivanje nereda. 
Želio sam postati zasvagda pošten čovjek upravo u času kad me pokosila 
sudbina! Ali za smrt starca, neprijatelja mog i oca - nisam kriv! Ni za grabež - 
ne, ne, nisam kriv niti mogu biti kriv: Dmitrij Karamazov je hulja, ali nije 
lopov! 

Pošto je to doviknuo, sjeo je, očito sav dršćući. Predsjednik mu se ponovo 
obrati kratkom ali poučnom opomenom da odgovara samo na pitanja, da ne 
dopušta sebi nuzgredne i bijesne povike. Zatim je odredio da se prijeđe na samu 

raspravu. Uveli su svjedoke da prisegnu. Tad sam ih vidio sve na okupu. 
Istinabog, braći optuženika dopušteno je svjedočiti bez prisege. Nakon još 
jednog upozorenja svećenika i predsjednika suda, svjedoke su odveli i 
razmjestili, koliko je bilo moguće, svakog na svoju stranu. Zatim su ih počeli 
pozivati jednog po jednog. 


lI 


OPASNI SVJEDOCI 


Ne znam je li predsjednik suda podijelio svjedoke optužbe i obrane na 
zasebne skupine, i kojim je redom odredio da ih pozivaju. Vjerojatno je sve bilo 
tako nekako uređeno. Samo znam da su najprije počeli pozivati svjedoke 
optužbe. Ponavljam da ne kanim opisivati sva preslušavanja, točku po točku. 
Osim toga, takvo bi opisivanje bilo donekle i suvišno jer su u govorima javnog 
tužitelja i branitelja, kad se pristupilo raspravi, sav tok i smisao svih danih i 
saslušanih iskaza bili nekako svedeni na jednu točku, jarko i karakteristično 
osvijetljenu, a ta sam oba značajna govora, bar djelomice, zapisao od riječi do 
riječi i navest ću ih kad dođe vrijeme, baš kao i jednu neobičnu i posve 
neočekivanu epizodu što se iznenada zbila još prije sudske rasprave i 
nedvojbeno utjecala na grozni i kobni ishod suđenja. Napomenut ću samo toliko 
da se već od prvih trenutaka jarko očitovala jedna posebna karakteristika ovoga 
»slučaja« koju su svi zapazili, a to je: neobična snaga optužbe kad se usporedi sa 
sredstvima kojima je raspolagala obrana. To su svi uočili odmah u početku kad 
su se u toj groznoj sudskoj dvorani počele okupljati i grupirati činjenice i 
postupno počeo izbijati na vidjelo sav onaj užas i sva ona krv. Svime je postalo 
jasno već na samom početku rasprave da je posrijedi posve neprijeporan slučaj, 
da tu nema nikakve dvojbe, da u biti i nije potrebna nikakva rasprava, da će se 
raspravljati tek reda radi, i da je zločinac kriv, očigledno kriv, svakako kriv. 
Mislim da su čak i dame, sve do jedne, koje su onako nestrpljivo žudjele za 
oslobađanjem interesantnog optuženika, bile istodobno potpuno uvjerene da je 
on sto posto kriv. Štoviše, čini mi se da bi se čak i rastužile kad se njegova 
krivnja ne bi nepobitno dokazala, jer tada ne bi bilo pravog efekta u raspletu, 
kad oslobode zločinca. A da će ga osloboditi - o tome su, začudo, sve dame bile 

potpuno uvjerene gotovo do posljednjeg časa: »Kriv je, ali će ga osloboditi iz 
humanih pobuda, zbog novih ideja, zbog novih osjećaja koji su zavladali,« i tako 
dalje, i tome slično. Radi toga su se tako nestrpljivo i sjatile u sudnicu. 
Muškarce je pak najviše zanimalo nadmetanje javnog tužitelja sa slavnim 
Fetjukovičem. Svi su se čudili i pitali: što može učiniti u tako propaloj stvari 
koja ne vrijedi ni pišljiva boba čak i tako nadaren čovjek kao što je Fetjukovič? 
Stoga su napeto pratili svaki njegov potez. Ali Fetjukovič je do samog kraja, sve 
do svoga završnog govora, ostao za sve velika zagonetka. Iskusni su ljudi slutili 
da on ima neki svoj sustav, da je već nešto smislio, da ima pred sobom neki cilj, 
ali koji je to cilj - to je bilo gotovo nemoguće odgonetnuti. Ipak su upadali u oči 
njegovo uvjerenje i samopouzdanje. Osim toga, svi su odmah zadovoljno 
zapazili da se on, za tako kratkog boravka kod nas, možda za svega tri-četiri 
dana, uspio izvrsno upoznati sa samim slučajem i »proučiti ga do u tančine«. 
Uživali su poslije, recimo, prepričavati kako je svim svjedocima optužbe uspio 
»podvaliti« i, po mogućnosti, dovesti ih u nepriliku, i što je najvažnije, ocrniti 
im moralni ugled, pa samim time ocrniti im i iskaze. Pretpostavljali su, 
uostalom, da on mnogo toga čini najviše radi zabave, tako reći radi nekog 
pravničkog efekta, da se ništa ne zaboravi od uobičajenih fiškalskih trikova: jer 
svi bijahu uvjereni da on svim tim »ocrnjivanjem« ne može ostvariti nekakvu 
veliku i presudnu korist, i da po svoj prilici to i sam najbolje zna, držeći u 
pričuvi neku svoju ideju, neko zasad još skriveno oružje obrane, koje će 
iznenada izvući iz rukava kada dođe vrijeme. Ali zasad se i dalje, svjestan svoje 
snage, kanda igrao i zabavljao. Tako se, primjerice, kad su ispitivali Grigorija 
Vasiljeviča, nekadašnjeg sobara Fjodora Pavloviča, koji je dao najvažniji iskaz 
o »otvorenim vratima što vode u vrt«, branitelj zakvačio za nj kad je došao na 
red da ga ispituje. Valja napomenuti da je Grigorij Vasiljevič stupio u dvoranu 
posve mirno i gotovo dostojanstveno, nimalo zbunjen ni veličajnošću suda ni 
nazočnošću tolike publike koja ga je slušala. Davao je iskaz tako uvjerljivo kao 
da razgovara nasamo sa svojom Marfom Ignatjevnom, tek nešto malo smjernije. 
Ništa ga nije moglo zbuniti. Najprije ga je dugo ispitivao tužitelj o svim 
pojedinostima u kući Karamazovih. Obiteljska je slika jasno izbila na vidjelo. 
Vidjelo se i osjećalo da je svjedok prostodušan i nepristran. Uza sve svoje 
duboko poštovanje prema uspomeni na svoga nekadašnjeg gospodara, ipak je, 
recimo, ustvrdio da je bio nepravedan prema Mitji i da »nije dobro odgajao 
djecu. Dečka bi, dok je bio sasma mali, uši izjele da nije bilo mene,« dodao je 
pripovijedajući o Mitjinu djetinjstvu. »A nije bilo ni lijepo od oca zakidat sina 
za imovinu koja mu je pripadala od matere.« Na tužiteljevo pitanje na čemu 
zasniva svoju tvrdnju da je Fjodor Pavlovič zakinuo sina u nasljedstvu, Grigorij 

Vasiljevič nije, na sveopće čuđenje, iznio nikakvih ozbiljnih podataka, ali je 
ostao pri svome da obračun sa sinom nije bio »ispravan«, i da je istina da mu je 
»osto dužan još nekoliko hiljada«. Napominjem uzgred da je to pitanje - je li 
Fjodor Pavlovič doista ostao dužan Mitji - tužitelj poslije posebice uporno 
postavljao i svim onim svjedocima koje je mogao to pitati, ne isključujući ni 
Aljošu ni Ivana Fjodoroviča, ali ni od jednog svjedoka nije dobio nikakve točne 
podatke; svi su oni to isto tvrdili, ali nitko nije mogao pružiti ni jedan koliko- 
toliko pouzdan dokaz za svoju tvrdnju. Pošto je Grigorij opisao scenu za stolom 
kad je upao Dmitrij Fjodorovič, istukao oca i zaprijetio da će se još vratiti da ga 
ubije, u sudnici je ostao sumoran dojam, pogotovo što je stari sluga to 
ispripovjedio mirno, bez suvišnih riječi, svojim osebujnim jezikom, a ispalo je 
neobično rječito. O uvredi koju mu je nanio Mitja kad ga je udario po glavi i 
oborio na zemlju, rekao je da se ne ljuti na nj zbog toga i da mu je odavno 
oprostio. O pokojnom je Smerdjakovu kazao, prekriživši se, da je bio sposoban 
momak, ali glup i skrhan bolešću, i što je najgore - bezbožnik, a da su ga 
bezboštvu učili Fjodor Pavlovič i njegov srednji sin. Ali je gotovo gorljivo 
potvrdio da je bio pošten, i odmah ispričao kako Smerdjakov jednom davno, kad 
je našao novac koji je gospodar bio izgubio, nije utajio novac nego ga je odnio 
gospodaru, koji mu je zauzvrat »darovao dukat« i odonda se u njega u svemu 
pouzdavao. A da su vrata što vode u vrt bila otvorena, posvjedočio je napadno 
tvrdoglavo. Uostalom, njega su toliko ispitivali da se ne mogu ni svega 
prisjetiti. Napokon je došao red na branitelja da ga presluša. Ovaj ga je u prvi 
mah počeo ispitivati o omotnici u koju je »navodno« Fjodor Pavlovič bio sakrio 
tri tisuće rubalja za »izvjesnu osobu«. 


- Jeste li vi sami vidjeli tu kuvertu - vi koji ste bili tolike godine 
pouzdanik svoga gospodara? 

Grigorij je odgovorio da je nije vidio, štoviše, da ni od koga nije ništa ni 
čuo o tom novcu, »sve dok nisu o tom svi počeli govorit na sva usta«. To je isto 
pitanje o omotnici Fetjukovič također postavljao svima koga je od svjedoka 
mogao to pitati, isto onako uporno kao što je tužitelj pitao za diobu nasljedstva, 
i od svih je dobivao uvijek isti odgovor, da omotnicu nitko nije vidio, iako su 
mnogi čuli za nju. Tu su braniteljevu upornost u zadavanju tog pitanja svi 
zapazili od samog početka. 

- A sad bih vam htio, ako dopustite, postaviti još jedno pitanje - odjednom 
će Fetjukovič sasvim neočekivano - od čega se zapravo sastojao onaj napitak ili, 
da tako kažem, liker kojim ste te večeri, prije spavanja, kao što je poznato iz 
istražnog postupka, istrljali sebi križa što su vas boljela, nadajući se da ćete se 

tako izliječiti? 
Grigorij tupo pogleda ispitivača, pošuti časkom i procijedi: 
- Bilo je u njemu žalfije. 
- Samo žalfije? Ne sjećate li se da nije bilo još štogod? 
- Bilo je i bokvice. 
- A jeli možda bilo i papra? - zanimalo je Fetjukoviča. 
- Bilo je i papra. 
- I tako dalje. I sve to u votki? 
- U špiritu. 
U dvorani se razlegne jedva čujan smijeh. 


- Dakle, čak i u špiritu. A kad ste istrljali križa, vi ste ono što je ostalo u 
boci popili, uz neku pobožnu molitvu koju zna samo vaša supruga, nije li tako? 


- Jest. 

- A koliko je toga otprilike bilo? Otprilike? Za jednu čašicu, dvije? 

- Moglo je bit onako, za jednu čašu. 

- Čak i za jednu čašu. Nije li možda bilo i za čašu i pol? 

Grigorij ušuti. Reklo bi se da mu je nešto sinulo. 

- Čaša i pol čistog špirita - to je prilično dobra mjera, što velite? Čovjek bi 
mogao poslije toga vidjeti i »rajske dveri širom otvorene«, a ne samo vrata što 
vode u vrt? 

Grigorij je i dalje šutio. U sudnici se opet razlegne smijeh. Predsjednik se 
promeškolji. 

- A znate li sasvim pouzdano - sve je dublje i dublje zarivao pandže 
Fetjukovič - jeste li drijemali ili niste u času kad ste vidjeli otvorena ona vrata 
što vode u vrt? 


- Bio sam na nogama. 

- To još nije dokaz da niste drijemali (ponovo se začuje smijeh u dvorani). 
Jeste li mogli, recimo, u tom trenutku odgovoriti na pitanje, da vam ga je tko 
postavio - pa, recimo, eto, u kojoj smo godini? 

- Ne znam. 

- A koja je sad godina naše ere, od rođenja Kristova, znate li možda? 


Grigorij je stajao zbunjen i netremice motrio svoga mučitelja. Bilo je 
doista čudno što ne zna koja je godina. 

- Možda ipak znate koliko prstiju imate na ruci? 


- Ja nisam slobodan čovjek - odjednom će jasno i glasno Grigorij - ako je 
vlasti po volji da me ismijava, ja moram sve trpit. 

Ovim riječima kao da je malo poklopio Fetjukoviča, ali se upleo i 
predsjednik suda i poučno podsjetio branitelja da treba postavljati umjesnija 
pitanja. Fetjukovič ga je saslušao, dostojanstveno se poklonio i izjavio da nema 
više pitanja. Dakako da je i publici i porotnicima mogao ipak ostati u glavi crvić 
sumnje u iskaze čovjeka koji u određenoj fazi svoga liječenja može »vidjeti 
rajske dveri« i koji, osim toga, ne zna koja je godina od Kristova rođenja, tako 
da je branitelj ipak postigao svoj cilj. Ali prije nego što je Grigorij otišao, zbila 
se još jedna sitna zgoda. Predsjednik se obratio optuženiku i upitao ga: ima li 
možda on što napomenuti o danom iskazu? 

- Osim onog o vratima, sve je istina što je rekao - glasno će Mitja. - Što 
mi je trijebio uši - hvala mu, što mi je oprostio bubotke - hvala mu. Taj je starac 
bio pošten sav svoj život i vjeran ocu kao sedam stotina pudlova. 


- Optuženi, birajte riječi! - strogo će predsjednik. 

- Ja nisam pudl - promrndža i Grigorij. 

- E pa, onda sam ja pudl, ja! - vikne Mitja. - Ako je to uvreda, uzimam je 
na sebe, a njega molim da mi oprosti: bio sam zvijer i okrutan prema njemu! I 
prema Ezopu sam bio okrutan. 

- Prema kakvom to Ezopu? - opet će strogo predsjednik. 

- Ma prema onom pajacu ... prema mom ocu, prema Fjodoru Pavloviču. 

Predsjednik još jednom ozbiljno i najstrože upozori Mitju da pazi što 
govori. 

- Time škodite sami sebi kod svojih sudaca. 

Isto je tako vješto postupio branitelj i pri ispitivanju svjedoka Rakitina. 
Napominjem da je Rakitin bio jedan od najvažnijih svjedoka na koga je tužitelj 
mnogo polagao. Pokazalo se da on sve zna, da neočekivano mnogo zna, kod svih 
je on bio, sve je vidio, sa svima je razgovarao, poznavao je do u tančine 
životopis Fjodora Pavloviča i svih Karamazova. Istinabog, i on je o omotnici sa 
tri tisuće čuo od samog Mitje. Ali zato je potanko opisao Mitjine izgrede u 
gostionici »Prijestolnici«, sve njegove riječi i geste kojima se obrukao, i 
prepričao skandalozni sukob s kapetanom Snjegirjovom »Ispiračom«. Međutim, 
što se tiče onog posebnog pitanja je li Fjodor Pavlovič ostao dužan Mitji pri 
diobi nasljedstva - čak ni Rakitin nije mogao ništa određeno kazati, izvukao se 
tek općim mjestima prezirne naravi, kao: »Tko bi uopće mogao prosuditi tko je 

od njih kriv i izračunati tko je komu ostao dužan usred one lude 
karamazovštine,+? u kojoj nitko nije mogao ni sam sebe shvatiti i procijeniti?« 
Svu tragediju zločina o kojem se raspravlja prikazao je on kao produkt 
zastarjelog načina života pod kmetstvom i anarhije u koju je zapala Rusija što 
pati od nedostatka potrebnih institucija. Jednom riječju, dopustili su mu da 
iznese neka svoja mišljenja. Na tom se procesu Rakitin prvi put istaknuo i 
privukao pozornost; tužitelj je znao da se svjedok sprema napisati za časopis 
raspravu o ovom zločinu, pa je već i u svom govoru (kao što ćemo poslije 
vidjeti) naveo nekoliko misli iz te rasprave, što znači da ju je prethodno 
pročitao. Slika koju je svjedok naslikao ispala je nekako sumorna i zlokobna te 
je snažno potkrijepila »optužbu«. Uopće je Rakitinovo izlaganje osvojilo 
publiku nezavisnošću misli i neobično plemenitim poletom. Odjeknula su čak i 
dva-tri spontana aplauza upravo na onim mjestima kad je govorio o kmetstvu i o 
Rusiji koja je zapala u anarhiju. Ali Rakitin, koji je ipak bio mlad čovjek, 
počinio je jednu sitnu pogrešku koju je branitelj uspio elegantno iskoristiti. 
Odgovarajući na poznata pitanja o Grušenjki, on je, zanesen svojim uspjehom, 
kojeg je, naravno, bio i sam svjestan, i onom plemenitom vizijom do koje se 
vinuo, dopustio sebi da se pomalo prezirno izrazi o Agrafeni Aleksandrovnoj 
kao o »milosnici trgovca Samsonova«. Poslije bi bio mnogo dao da je mogao 
povući taj izraz, jer ga je odmah na tome ulovio Fetjukovič, a sve to zato što 
Rakitin nije računao da će ovaj za tako kratko vrijeme uspjeti tako dobro 
upoznati predmet. 


- Vi ste, ako se ne varam - počne branitelj smješkajući se vrlo ljubazno, pa 
čak i smjerno, kad je na njega došao red da ispita svjedoka - onaj isti gospodin 
Rakitin čiju sam brošuru, koju je izdala eparhijska uprava, Život u Gospodu 
preminulog »starca« oca Zosime, punu dubokih i religioznih misli, s lijepom i 
pobožnom posvetom preosvećenom episkopu, nedavno imao zadovoljstvo 
pročitati? 

- Ja nisam to napisao da se tiska... to su se tek poslije sjetili tiskati - 
promrsi Rakitin nekako se odjednom snebivajući i gotovo stideći. 

- E, pa to je lijepo! Mislilac kao vi može, pa čak i mora, pristupati na vrlo 
širokoj osnovi svakoj društvenoj pojavi. Pod pokroviteljstvom preosvećenog 
episkopa vaša je vrlo korisna brošura rasprodana i donijela vam je stanovitu 
korist... Nego, evo što me zapravo najviše zanima: maloprije ste izjavili da ste 
bili vrlo dobri s gospođom Svetlovom? (Nota bene. Pokazalo se da se Grušenjka 
preziva »Svetlova«. To sam tek tada doznao, na samom suđenju.) 


- Ja ne mogu odgovarati za sva svoja poznanstva... Ja sam mlad čovjek... 

tko može uopće odgovarati za sve one s kojima se susreo u životu? - sav se 
zajapuri Rakitin. 

- Razumijem vas, potpuno vas razumijem! - uzvikne Fetjukovič kao da se 
i sam zbunio i kao da se žuri da se što prije ispriča. 

- Vas je kao i svakog drugog čovjeka moglo privući poznanstvo s mladom 
i lijepom ženom koja je rado primala kod sebe cvijet ovdašnje mladeži, ali... 
htio sam se samo nešto raspitati: poznato nam je da se Svetlova prije otprilike 
dva mjeseca silno željela upoznati s najmlađim Karamazovom, Aleksejem 
Fjodorovičem, i da vam je samo zato da ga dovedete k njoj, i to baš u njegovoj 
tadašnjoj monaškoj mantiji, obećala platiti dvadeset i pet rubalja kad joj ga 
dovedete. To se i dogodilo, kao što je poznato, upravo one večeri koja se 
završila tragičnom katastrofom što je poslužila kao osnova ovom procesu. Vi ste 
doveli Alekseja Karamazova gospođi Svetlovoj i... jeste li tada dobili tih 
dvadeset pet rubalja nagrade od Svetlove, eto, to bih samo htio znati? 


- Ma to je bila šala... Nije mi jasno zašto vas to uopće zanima. Ja sam to 
uzeo onako u šali... s tim da joj poslije vratim... 


- Uzeli ste, dakle? Ali niste vratili ni do dana današnjeg... ili da niste 
možda ipak vratili? 


- Ma to su trice... - promrsi Rakitin. - Ne mogu na takva pitanja 
odgovarati... Dakako da ću vratiti. 

Umiješa se i predsjednik, ali branitelj izjavi da nema više pitanja za 
gospodina Rakitina. Gospodin Rakitin sišao je sa scene malko pokunjen. Dojam 
što ga je bio pobudio uzvišenom plemenitošću svoga govora bio je donekle 
pokvaren, a Fetjukovič ga je ispratio pogledom kojim kao da je govorio publici: 
»Eto, kakvi su ti vaši plemeniti tužitelji!« Sjećam se da ni ta scena nije prošla 
bez Mitjine upadice: razjaren tonom kojim je Rakitin govorio o Grušenjki, 
doviknuo mu je odjednom sa svog mjesta: - Bernard! - A kad se predsjednik, 
nakon preslušavanja Rakitina, obratio optuženiku pitanjem: ne želi li možda 
štogod kazati sa svoje strane, Mitja je viknuo da se sve zaorilo: 


- On je već od mene u zatvoru žicao pare! Bernard prezreni i karijerist, ni 
u Boga ne vjeruje, a preosvećenoga je namagarčio. 

Mitju su, naravno, opet ukorili zbog nedoličnih izraza, ali je gospodin 
Rakitin bio dotučen. Nije osobito uspjelo ni svjedočenje kapetana Snjegirjova, 
ali iz sasvim drugih razloga. On se pojavio sav poderan, u prljavim dronjcima i 
blatnim čizmama i, uza sve mjere opreza i prethodnu »ekspertizu«, neočekivano 
se pokazalo da je trešten pijan. Na pitanja o uvredi koju mu je nanio Mitja 

naprečac je odbio odgovarati. 

- Nek ga voda nosi! Iljušečka mi je zabranio. Bog će mi platiti na onom 
svijetu, molim lijepo. 

- Tko vam je to zabranio govoriti? Koga ste to spomenuli? 


- Iljušečka, sinac moj: »Tatice, tatice, kako te on ponizio!« Kod kamena 
mi je to rekao. A sad eno umire, molim lijepo... 


Kapetan odjednom brižne u plač i naglo padne pred noge predsjedniku. 
Brže-bolje ga izvedu iz sudnice, što publika poprati smijehom. 

Branitelj se pak nastavio služiti svim sredstvima, i sve je više i više 
izazivao divljenje svojim poznavanjem predmeta do u najmanje tančine. Tako 
je, recimo, svjedočenje Trifona Borisoviča također ostavilo vrlo snažan dojam i 
bilo, naravno, vrlo nepovoljno za Mitju. On je gotovo na prste izračunao da 
Mitja, za svog prvog posjeta Mokrom, nepunih mjesec dana prije katastrofe, 
nije mogao potrošiti manje od tri tisuće, ili »tek nešto malo manje. Koliko je 
samo porazdavo Cigankama! A našim ušljivim seljacima ne samo da je po pola 
rublja baco na cestu već im je poklanjao najmanje po dvadeset pet rubalja, 
manje im nije davo. A koliko su mu naprosto ukrali, molim lijepo! A ko god je 
ukro, taj nije ostavio ruku svoju za sobom, ko bi njega uvatio, lopova naime, kad 
je on sam rasipo na sve strane! Ma naš vam je svijet razbojnik, dušu svoju ne 
čuva. A koliko je ošlo na cure, na naše selske cure! Odonda su se neki kod nas i 
obogatili, da znate, a prije je sirotinja bila!« Jednom riječju, Trifon Borisovič 
prisjetio se svakog izdatka i sve točno izračunao kao na računaljci. Na taj je 
način postala neodrživa pretpostavka da je Mitja potrošio svega tisuću i pol, a 
da je ostatak spremio u vrećicu. » Vidio sam svojim očima, u rukama sam mu 
vidio tri hiljade ko da je jedna kopjejka, očima sam odmjerio, ko da se ja ne 
razumijem u računicu!« uzvikivao je Trifon Borisovič ne bi li što više ugodio 
»vlastima«. Ali kad ga je branitelj počeo ispitivati, on nije ni pokušao pobiti 
njegov iskaz nego je najednom načeo jednu drugu temu: kako su kočijaš 
Timofej i jedan drugi seljak, Akim, za one prve terevenke, još mjesec dana prije 
uhićenja, našli u hodniku na podu stotinjarku koju je pijani Mitja bio izgubio, i 
kako su je predali Trifonu Borisoviču, a ovaj im je zato dao svakome po rubalj. 
»E pa, jeste li vratili tih stotinu rubalja gospodinu Karamazovu ili niste?« 
Koliko god vrdao, Trifon Borisovič je, nakon preslušavanja dvojice seljaka o 
nađenoj stotinjarki, na kraju priznao da je bilo tako, ali je dodao da je odmah 
sve pošteno vratio Dmitriju Fjodoroviču, da je predao novac »najpoštenije što 
može bit, samo što je on onda bio totalno pijan pa teško da se toga još sjeća«. 
Ali budući da je sve dotle dok nisu bili pozvani svjedoci seljaci poricao da je tko 

našao sto rubalja, njegov je iskaz da je vratio tu svotu pijanom Mitji, naravno, 
ozbiljno doveden u sumnju. Na taj je način jedan od najopasnijih svjedoka 
optužbe ostao također osumnjičen i znatno okaljana ugleda. To se isto dogodilo 
i Poljacima, koji su se pojavili oholi i samosvjesni. Posvjedočili su na sav glas 
da su, prvo, obojica »služila kruni« i da im je »pan Mitja« nudio tri tisuće da 
kupi njihovu čast, i da su i oni vidjeli velike novce u njegovim rukama. Pan 
Musalowicz ubacivao je vrlo mnogo poljskih riječi u svoje rečenice, a kad je 
opazio da mu to samo podiže ugled u očima predsjednika suda i tužitelja, 
okuražio se na kraju toliko da je počeo govoriti samo poljski. Ali Fetjukovič je i 
njih ulovio u svoju mrežu: koliko god vrdao, ponovo pozvani Trifon Borisovič 
morao je ipak priznati da je pan Wr6blewski zamijenio njegove karte svojima, a 
da je pan Musalowicz, dijeleći karte, varao. To je potvrdio u svom iskazu i 
Kalganov, pa su se oba pana povukla pomalo posramljena i ispraćena smijehom 
publike. 


Potom se navlas to isto dogodilo i svim ostalim najopasnijim svjedocima. 
Svakog je od njih Fetjukovič uspio moralno ocrniti i otpustiti pomalo 
pokunjena. Amateri i pravnici samo su uživali, ali su se i pitali čemu bi velikom 
i značajnom moglo sve to na kraju poslužiti, jer su svi, ponavljam, osjećali 
nepobitnost optužbe koja je sve više i sve tragičnije rasla. Ali po 
samouvjerenosti »velikoga čarobnjaka« zaključivali su da je on miran, pa su 
strpljivo čekali: nije valjda uzalud »takav čovjek« potegao iz Peterburga, niti je 
to čovjek koji bi se vratio praznih ruku. 


II 


MEDICINSKO VJEŠTAČENJE I FUNTA ORAHA 


Ni medicinsko vještačenje nije mnogo pomoglo optuženiku. Čini se, kako 
se poslije pokazalo, da se ni sam Fetjukovič nije osobito uzdao u nj. U biti je do 
tog vještačenja došlo jedino na navaljivanje Katerine Ivanovne, koja je radi toga 
pozvala onog glasovitog liječnika iz Moskve. Obrana, naravno, nije time ništa 
mogla izgubiti, a u najboljem je slučaju mogla ipak nešto dobiti. Uostalom, sve 
skupa je ispalo čak i pomalo komično, zbog neslaganja među samim 

liječnicima. Vještaci su bili - glasoviti moskovski liječnik, pa naš doktor 
Gercenštube i, najposlije, mladi liječnik Varvinski. Ova su se posljednja dvojica 
pojavila i kao obični svjedoci optužbe. Prvi je kao vještak saslušan doktor 
Gercenštube. Bijaše to sedamdesetogodišnjak, sijed i ćelav, srednjeg rasta i 
snažno razvijen. Njega su svi u gradu cijenili i poštivali. Bio je to savjestan 
liječnik, čestit i pobožan čovjek, nekakav herrnhutert*i ili »moravski brat« - ne 
znam više pravo što od toga dvoga. Odavno je već živio kod nas i uvijek se vrlo 
pošteno držao. Bio je dobar i čovjekoljubiv, besplatno je liječio sirotinju, sam 
odlazio u njihove potleušice i kolibe i ostavljao im novac za ljekarije, ali je 
istodobno bio i tvrdoglav kao mazga. Kad bi jednom uvrtio sebi nešto u glavu, 
nitko mu to ne bi mogao izbiti iz nje. Inače, već su gotovo svi u gradu znali da 
je glasoviti moskovski liječnik u ona dva-tri dana koliko je boravio kod nas 
dopustio sebi nekoliko neobično uvredljivih primjedaba na račun sposobnosti 
doktora Gercenštubea. Posrijedi je bilo to što su neki u našem gradu pohrlili do 
moskovskog liječnika da se konzultiraju s njim ne žaleći para, iako je on za 
svaki pregled naplaćivao najmanje po dvadeset i pet rubalja. Sve je te bolesnike 
prije toga liječio, naravno, Gercenštube, a sad je, eto, glasoviti liječnik na sva 
usta oštro kritizirao njegov način liječenja. Na kraju je čak, kad bi došao do 
bolesnika, pitao već s vrata: »Onda, tko je to ovdje prčkao po vama, 
Gercenštube? He-he!« Dakako da je doktor Gercenštube sve to saznao. I sad su 
se, eto, sva ta tri liječnika pojavila jedan za drugim na sudu. Doktor Gercenštube 
otvoreno je ustvrdio da je »abnormalnost optuženikovih umnih sposobnosti 
vidljiva sama po sebi«. Zatim je iznio svoje obrazloženje, koje ovdje neću 
navoditi, i dodao da je ta abnormalnost vidljiva ne samo iz njegovih nekadašnjih 
mnogobrojnih postupaka nego i sada, čak i u ovom trenutku, pa je stari liječnik 
sa svom otvorenošću svoje prostodušnosti upozorio na to kako se optuženik, kad 
je ušao u sudnicu, »držao čudno i neobično u danim okolnostima, stupao je kao 
vojnik i gledao ukočeno i tvrdoglavo pred sebe, iako bi bilo normalnije da je 
gledao nalijevo, gdje u publici sjede dame, jer je on veliki ljubitelj ljepšeg spola 
pa je morao više misliti o tome što će sada o njemu reći dame« - završio je 
starčić svojim osebujnim jezikom. Valja nadodati da je on rado i mnogo govorio 
ruski, ali mu je svaka rečenica bila nekako na njemački kalup, što njega, 
uostalom, nije nikad zbunjivalo, jer je oduvijek patio od slabosti da svoj ruski 
govor drži uzornim, »boljim nego od samih Rusa«. Štoviše, rado se služio 
ruskim poslovicama uvjeravajući svaki put sugovornike da su ruske poslovice 
najbolje i najizražajnije od svih poslovica na svijetu. Napominjem još da je u 
razgovoru, valjda iz rastresenosti, često zaboravljao i najobičnije riječi koje je 
inače dobro znao, ali koje bi mu iznenada, tko zna zašto, isparile iz glave. 

Uostalom, to se isto događalo i kad bi govorio njemački, a pri tom je svagda 
mahao rukom ispred lica kao da lovi izgubljenu riječ, i nitko ga više ne bi 
mogao natjerati da nastavi tamo gdje je stao prije nego što bi pronašao 
zametnutu riječ. Njegova primjedba da je optuženik, ulazeći u sudnicu, morao 
najprije pogledati dame, izazvala je nestašno šaputanje u publici. Našeg su 
starčića kod nas sve dame voljele, a znale su i da on, zakleti neženja, pobožan i 
čedan, gleda na žene kao na uzvišena i idealna bića. Stoga se ta njegova 
neočekivana primjedba svima učinila strašno čudnom. 


Moskovski je liječnik, kad su ga upitali, također oštro i odlučno potvrdio 
da optuženikovo duševno stanje smatra abnormalnim, »pače, u velikoj mjeri«. 
On je mnogo i pametno govorio o »afektu« i »maniji« i zaključio da se, prema 
svim prikupljenim podacima, može reći da je optuženik još nekoliko dana prije 
uhićenja nedvojbeno bio u bolesnom afektu, a ako je počinio zločin, bio ga je 
doduše svjestan ali ga je počinio gotovo protiv svoje volje, jer nije uopće imao 
snage boriti se protiv bolesnog nagona koji ga je bio obuzeo. Ali, uz afekt, 
liječnik je otkrio kod njega i maniju, što, prema njegovim riječima, navješćuje 
izravni put do potpunog ludila. (N.B. Ja ovo sve iznosim svojim riječima, a 
liječnik se izražavao vrlo učenim i stručnim jezikom.) 


- Svi se njegovi postupci protive zdravom razumu i logici - nastavi on. - 
Ne govorim o onome što nisam vidio, to jest o samom zločinu i svoj onoj 
katastrofi, ali njemu je čak i prekjučer, dok sam razgovarao s njim, pogled bio 
neobjašnjivo ukočen. Neočekivano se, bezrazložno smijao. Bio je neprestano 
neshvatljivo razdražljiv, izgovarao je čudne riječi: »Bernard, etika« i druge 
posve neumjesne riječi. 

Ali liječnik je posebice vidio maniju u tome što optuženik ne može čak ni 
govoriti o te tri tisuće za koje se smatra zakinut bez neke neobične 
razdraženosti, dok o svim ostalim svojim neuspjesima i pretrpljenim uvredama 
govori i sjeća ih se prilično olako. Najposlije, prema dobivenim podacima, 
njega je isto tako i prije, svaki put kad bi se povela riječ o te tri tisuće, 
obuzimala gotovo neka pomama, iako o njemu govore da nije ni sebičan ni 
gramzljiv. 

- Što se pak tiče mišljenja mog učenog kolege - ironično zaključi na kraju 
moskovski liječnik - da je optuženik, kad je ulazio u dvoranu, trebalo da gleda 
dame, a ne pravo preda se, reći ću tek toliko da takav zaključak nije samo 
lakouman nego i iz temelja pogrešan; jer, iako se potpuno slažem da optuženik, 
kad je ulazio u sudnicu u kojoj se odlučuje o njegovoj sudbini, nije trebalo da 
gleda onako ukočeno preda se, te da se to doista može smatrati znakom njegova 

abnormalnog duševnog stanja u danom trenutku, ja svejedno tvrdim da nije 
trebalo da gleda nalijevo u dame, nego baš naprotiv nadesno, da potraži 
pogledom svoga branitelja, u čijoj je potpori trenutno sva njegova nada i o čijoj 
obrani ovisi sva njegova sudbina. 

Liječnik je svoje mišljenje izrazio odlučno i uvjerljivo. Ali je neslaganje 
učenih vještaka osobito komično djelovalo nakon neočekivanog zaključka 
liječnika Varvinskog koji je saslušan poslije njih. Po njegovu sudu, optuženik je 
i sad i prije bio u posve normalnom stanju, i premda je doista prije samog 
uhićenja zacijelo bio iznimno uzbuđen i uzrujan, to je moglo biti i iz mnogih 
drugih, bjelodanih razloga: iz ljubomore, srdžbe, neprestanog opijanja i slično. 
Ali u tom uzrujanom stanju nije bilo nikakvog posebnog »afekta« o kojem je 
maloprije bila riječ. A što se tiče toga je li trebalo da optuženik gleda lijevo ili 
desno kad je ulazio u sudnicu, »po njegovu skromnom mišljenju«, trebalo je da 
gleda baš pravo preda se kao što je i gledao, jer su upravo pred njim sjedili 
predsjednik suda i članovi sudskog vijeća, o kojima sad ovisi sva njegova 
sudbina, »tako da je upravo time što je gledao pravo preda se dokazao da je u 
posve normalnom duševnom stanju u danom trenutku,« zaključio je pomalo 
gorljivo mladi liječnik svoj »skromni« iskaz. 

- Bravo, liječniče! - uzvikne Mitja sa svog mjesta. - Tako je i nikako 
drukčije! 

Mitju su, naravno, ušutkali, ali je mišljenje mladog liječnika presudno 
utjecalo i na sud i na publiku, jer su se svi, kako se poslije pokazalo, složili s 
njim. Međutim, doktor Gercenštube, koga su pozvali i kao svjedoka, sasvim je 
neočekivano pomogao Mitji. Kao gradski starosjedilac koji je odavno poznavao 
obitelj Karamazovih, naveo je nekoliko stvari koje su dobro došle »optužbi«, ali 
je iznenada, kao da se još nečeg prisjetio, dometnuo: 


- Pa ipak je ovom sirotom mladiću mogla pasti u dio kudikamo bolja 
sudbina, kako je bio dobra srca i u djetinjstvu i poslije djetinjstva, i kako ga ja 
poznajem. Ali ruska poslovica kaže: »Ako netko ima jednu pamet, to je dobro, a 
ako joj dođe u goste pametna glava, bit će još bolje jer će onda biti dvije pameti, 
a ne samo jedna...« 

- Jedna je pamet dobra, ali dvije su boljeH* - nestrpljivo mu dobaci 
tužitelj, koji je već odavno znao za starčevu navadu da govori polako i 
razvučeno, ne dajući se nimalo zbuniti dojmom što ga izaziva takvim govorom 
ni time što sugovornici moraju dotle čekati, nego, naprotiv, silno uživajući u 
svom nategnutom, krumpiraškom i vječito radosnom i samodopadnom 
njemačkom duhu. A starac se volio šaliti. 

- O, d-da, da, pa i ja to isto kažem - uporno nastavi - jedna je pamet dobra, 
ali dvije su kudikamo bolje. Ali njemu nije došla druga pametna glava, a svoju 
je pustio... Kako ono ide, kamo ju je ono pustio? Zaboravio sam tu riječ - kamo 
je pustio svoju pametnu glavu? - produži mašući rukom pred očima. - Ah, da, 
špacirati! 

- U šetnju? 

- Ma da, u šetnju, pa i ja to isto kažem. I eto, njegova je pametna glava 
tako otišla u šetnju i došla na tako duboko mjesto da je propala. A inače je to bio 
zahvalan i osjećajan dečko, o, ja ga se dobro sjećam još dok je bio ovako mali, 
njega je otac otjerao u stražnje dvorište gdje je trčao po zemlji bez čizmica i u 
hlačama sa jednim gumbom... 

U glasu čestita starca zazvuča odjednom nešto osjećajno i toplo. 
Fetjukovič se odmah trgne kao da je nešto naslutio, te napne uši. 


- Oda, i ja sam onda još bio mlad... Bilo mi je... ma da, bilo mi je onda 
četrdeset i pet godina, tek sam bio ovamo stigao. I bilo mi je onda žao tog 
dečka, i pitao sam se: zašto mu ne bih kupio funtu...H% Ma da, funtu čega 
onog? Zaboravio sam kako se to kaže... funtu onoga što djeca jako vole, kako se 
ono kaže... ma kako se ono kaže... - zamaše liječnik opet rukama. - Raste na 
drveću pa ga skupljaju i svima poklanjaju... 

- Jabuke? 


- Ma ne-e-e-e! Funtu, funtu, jabuke se prodaju na komade, a ne na funtu... 
ma njih je puno i svi su mali, i meću ih u usta i kr-r-rc! 

- Orasi? 

- Ma da, orasi, pa i ja to isto kažem - potvrdi liječnik sasvim mirno, kao 
da i nije tražio tu riječ. - I ja sam mu donio jednu funtu oraha jer tom dečku nije 
još nikad nitko donio funtu oraha, a ja sam podigao prst i rekao mu: »Dečko! 
Gott der Vater !3%« A on se nasmije i kaže mi: » Gott der Vater!« - »Gott der 
Sohn! «+! On se opet nasmije i kaže mi: »Gott der Sohn!« - »Gott der heilige 
Geist! «+? Onda se on opet nasmije i rekne koliko je mogao: »Gott der heilige 
Geist!« I onda ja odem. Poslije dva dana prolazim onuda, a on mi sam dovikuje: 
»Čiko, Gott der Vater, Gott der Sohn,« samo je zaboravio Gott der heilige Geist, 
ali sam ga ja podsjetio, i opet mi ga je bilo jako žao. A onda su ga odveli i nisam 
ga više viđao. I eto, prošlo je dvadeset i tri godine, ja sjedim jednog jutra u 
svojoj ordinaciji, već mi je sad bijela glava, kad odjednom uđe mladić u cvijetu 
mladosti, koga nikako ne mogu poznati, a on podigne prst, nasmije se i kaže mi: 
»Gott der Vater, Gott der Sohn und Gott der heilige Geist! Upravo sam 

doputovao pa sam vam došao zahvaliti na onoj funti oraha: jer meni onda nitko 
nikad nije kupio funtu oraha, vi ste mi jedini kupili funtu oraha.« I onda se ja 
sjetim svoje sretne mladosti i onog sirotog dečka u dvorištu bez čizmica, i srce 
mi se steglo pa mu velim: »Ti si zbilja zahvalan mladić kad se cijelog svog 
života sjećaš one funte oraha koju sam ti donio dok si bio mali.« Pa ga zagrlim i 
blagoslovim. I zaplačem. On se smije a ja plačem... jerbo se Rusi često smiju 
kad treba plakati. Ali on je i plakao, vidio sam. A sad eto, jao!... 

- I sad plačem, Nijemče, i sad plačem, čovječe Božji! - dovikne mu 
odjednom Mitja sa svog mjesta. 

Bilo kako mu drago, ova je mala anegdota ostavila prilično povoljan 
dojam na publiku. Međutim, najsnažniji je dojam u Mitjinu korist ostavilo 
svjedočenje Katerine Ivanovne, o čemu ću uskoro progovoriti. Pa i uopće, kad 
su došli na red svjedoci a dćcharge, to jest oni koje je pozvao branitelj, reklo bi 
se da se sudbina čak i ozbiljno osmjehnula Mitji, i to, što je najvažnije, 
neočekivano i za samu obranu. Ali još prije Katerine Ivanovne saslušan je 
Aljoša, koji se iznenada sjetio nečega što je, po svemu sudeći, moglo poslužiti 
kao pozitivno svjedočanstvo što pobija jednu od najvažnijih točaka optužnice. 


IV 


SREĆA SE OSMJEHUJE MITJI 


Dogodilo se to sasvim neočekivano čak i za Aljošu. Pozvali su ga na 
svjedočenje bez polaganja prisege, i sjećam se da su se prema njemu, od prvih 
riječi preslušavanja, obje strane odnosile neobično blago i obzirno. Vidjelo se da 
ga prati dobar glas. Aljoša je svjedočio skromno i suzdržano, ali je iz njegovih 
riječi očito izbijala topla naklonost prema nesretnom bratu. Odgovarajući na 
jedno pitanje, opisao je bratov karakter kao karakter čovjeka koji je možda 
neobuzdan i zanesen strastima, ali isto tako i plemenit, ponosan i velikodušan, 
spreman čak i da se žrtvuje ako je potrebno. Priznao je, doduše, da je brat bio u 
posljednje vrijeme, zbog strasti prema Grušenjki, zbog suparništva s ocem, u 
nepodnošljivom položaju. Ali je ogorčeno odbacio i samu pomisao da je mogao 
ubiti oca radi grabeža, iako je priznao da su se one tri tisuće prometnule u 

Mitjinoj glavi gotovo u nekakvu maniju, da je smatrao da ga je otac zakinuo za 
tu svotu od njegova nasljedstva, da nije mogao čak ni govoriti o te tri tisuće a da 
ga ne spopadne pomaman bijes. Na pitanja o suparništvu dviju »osoba«, kako se 
izrazio tužitelj, to jest Grušenjke i Katje, odgovarao je uvijeno, a na jedno ili 
dva pitanja uskratio je čak i odgovor. 

- Jeli vam brat govorio da kani ubiti oca? - upita ga tužitelj. - Ne morate 
odgovoriti na ovo pitanje ako ne želite - nadoda. 


- Nije govorio izravno - odgovori Aljoša. 

- Nego kako? Neizravno? 

- Govorio mi je jedanput o svojoj osobnoj mržnji na oca, i da se boji da bi 
ga... u krajnjem slučaju... u trenutku fizičkog gađenja... mogao čak i ubiti. 

- Jeste li mu povjerovali kad vam je to rekao? 


- Ne bih rekao da sam mu povjerovao. Ali uvijek sam bio uvjeren da će ga 
neki uzvišeni osjećaj spasiti u sudbonosnom trenutku, kao što ga je doista i 
spasio, jer nije on ubio oca - odlučno i glasno završi Aljoša tako da su ga čuli 
svi u sudnici. 


Tužitelj se trgnuo kao bojni konj kad začuje zvuk trublje. 


- Budite uvjereni da potpuno vjerujem u posvemašnju iskrenost vašeg 
uvjerenja, ne uvjetujući ga ničim niti ga povezujući s vašom ljubavlju prema 
vašem nesretnom bratu. Poznato nam je već iz istražnog postupka vaše osebujno 
gledanje na cijeli ovaj tragični slučaj. Neću kriti od vas da je ono u najvećoj 
mjeri svojevrsno i da proturiječi svim ostalim iskazima što ih je prikupilo 
tužiteljstvo. Upravo zato držim potrebnim upitati vas izrijekom: kakvim ste se 
zapravo podacima vodili u svojim razmišljanjima, i kako ste došli do konačnog 
uvjerenja da vam je brat nevin, a da je, naprotiv, kriva jedna druga osoba na 
koju ste otvoreno ukazali u istražnom postupku? 


- Ja sam u istražnom postupku odgovarao samo na pitanja - tiho i mirno 
odgovori Aljoša - nisam išao za tim da okrivim Smerdjakova. 

- Pa ipak ste ukazali na njega? 

- Ukazao sam na njega na temelju onoga što je rekao moj brat Dmitrij. Još 
prije preslušavanja čuo sam što se dogodilo prilikom njegova uhićenja, i kako je 
on tada sam uputio istragu na Smerdjakova. Ja sam potpuno uvjeren da je moj 
brat nevin. A ako on nije ubojica, onda... 

- Onda je Smerdjakov? A zašto baš Smerdjakov? I kako ste se to 
definitivno uvjerili da je vaš brat nevin? 

- Nisam mogao a da mu ne povjerujem. Ja znam da mi on ne bi nikad 
lagao. Po licu sam mu vidio da ne laže. 


- Samo po licu? I to su vam svi dokazi? 
- Nemam drugih dokaza. 


- A za Smerdjakovljevu krivnju nemate ama baš nikakvih drugih dokaza 
do riječi vašega brata i izraza njegova lica? 

- Ne, nemam nikakvih drugih dokaza. 

Tu je tužitelj prekinuo ispitivanje. Aljošini odgovori silno su razočarali 
publiku. O Smerdjakovu se kod nas nešto šuškalo još prije suđenja, netko je 
nešto načuo, netko je na nešto upozoravao, pričali su da je Aljoša prikupio 
nekakve važne dokaze u prilog bratu i dokaze o sluginoj krivnji, ali eto - ništa, 
nikakvih dokaza nije bilo, osim nekakvih moralnih uvjerenja, sasvim prirodnih 
kad je riječ o rođenom bratu optuženikovu. 

Ali zatim ga je počeo ispitivati Fetjukovič. Na njegovo pitanje o tome kad 
mu je to zapravo optuženi Mitja govorio o svojoj mržnji na oca, i da bi ga 
mogao ubiti, i je li to čuo od njega, recimo, kad se posljednji put vidio s njim 
prije katastrofe, Aljoša se, odgovarajući na to pitanje, odjednom kanda trgnuo, 
kao da se tek sad nečeg prisjetio i nešto shvatio: 


- Sad sam se sjetio jedne okolnosti koju sam bio sasvim smetnuo s uma, i 
koja mi je onda bila nejasna, a sad... 

I Aljoša, sav zanesen, jer je očito tek tog časa došao na tu ideju, ispričao 
kako se pri onom posljednjem susretu s Mitjom, navečer pokraj onog drveta, 
kad se vraćao u manastir, Mitja udarao šakom u prsa, »u gornji dio prsa«, i 
nekoliko mu puta rekao da on ima čime obraniti svoju čast, da je to sredstvo 
ovdje, kod njega, na prsima... 

- Ja sam tad pomislio da on, udarajući se šakom u prsa, misli na svoje srce 
- produži Aljoša - da će u srcu naći snagu potrebnu da se izvuče iz nekakve 
grozne sramote koja mu prijeti i o kojoj čak ni meni ništa više ne smije reći. 
Priznajem da sam tada pomislio da misli na oca i da strepi od sramote pri 
pomisli kako će otići do oca i počiniti nekakvo nasilje nad njim, a on me 
zapravo, čini mi se, tad upozoravao na nešto na svojim prsima, i sjećam se da 
mi je načas sinulo da srce uopće nije na tom dijelu prsa nego nešto niže, a on se 
udara mnogo više, evo ovdje, ispod samog grla, i stalno mi pokazuje na to 
mjesto. Ta mi se pomisao onda učinila glupom, a on me možda upravo tad 
upozoravao na onu vrećicu u koju je bio ušio onu tisuću i pol!... 


- Točno! - dovikne mu odjednom Mitja sa svog mjesta. - Tako je, Aljoša, 

tako, ja sam onda po njoj udarao šakom. 

Fetjukovič brže-bolje pritrči Mitji ne bi li ga umirio, a odmah se zatim sav 
posveti Aljoši. I sam ponesen svojim sjećanjem, Aljoša usrdno iznese svoju 
pretpostavku da se ta sramota po svoj prilici odnosila upravo na to što je Mitja, 
iako je imao uza se tih tisuću i pol rubalja koje je mogao vratiti Katerini 
Ivanovnoj, kao polovicu svoga duga, ipak odlučio da joj ne vrati taj novac nego 
da ga upotrijebi za nešto drugo, to jest da ode nekamo s Grušenjkom, ako ona na 
to pristane... 

- Tako je, tako je - klicao je Aljoša koji se iznenada uzbudio. 

- Brat mi je onda višeput ponovio da bi polovicu, polovicu te sramote 
(nekoliko je puta rekao: polovicu!) mogao odmah skinuti sa sebe, ali da je toliko 
slab karakter da to neće učiniti... da unaprijed zna da ne može, da nije kadar to 
učiniti! 

- I dobro se, pouzdano sjećate da se udarao baš u taj dio prsa? - napeto ga 
priupita Fetjukovič. 

- Dobro se i pouzdano sjećam jer sam upravo tad pomislio: zašto se tako 
visoko udara šakom kad je srce niže, i odmah sam zaključio da je to glupa 
pomisao... toga se sjećam, da mi se to učinilo glupim... sijevnulo mi je to kroz 
glavu. I eto, zato sam se sad i sjetio toga. Ma kako se nisam dosad toga sjetio! 
Upravo mi je na tu vrećicu pokazivao kad je govorio da ima čime obraniti svoju 
čast, ali da neće vratiti tu tisuću i pol. A kad su ga uhapsili u Mokrom, vikao je - 
znam to, pričali su mi - da smatra svojim najsramotnijim postupkom u životu to 
što je imao mogućnost da vrati polovicu (upravo polovicu!) svoga duga Katerini 
Ivanovnoj i da ne bude u njezinim očima lopov, a ipak je odlučio da ne vrati taj 
novac, da radije ostane u njezinim očima lopov nego da ga se odrekne! A kako 
ga je samo taj dug mučio, kako ga je mučio! - usklikne na kraju Aljoša. 

Dakako da se na ovom mjestu umiješao i tužitelj. Zamolio je Aljošu da još 
jednom opiše kako je to sve bilo, i nekoliko puta ponovio pitanje: je li optuženik 
doista, kad se udarao šakom u prsa, pokazivao na nešto? Možda se ipak samo 
udarao šakom u prsa? 

- Pa i nije šakom! - usklikne Aljoša. - Pokazivao mi je zapravo prstima, i 
to je pokazivao ovamo, vrlo visoko... Ma kako se samo nisam sve dosad toga 
sjetio! 

Predsjednik se obrati Mitji pitanjem što može reći o danom iskazu. Mitja 
je potvrdio da je upravo sve tako i bilo, da je on pokazivao upravo na onu tisuću 
i pol koju je nosio na prsima, tek nešto malo niže od grla, i da je to, naravno, 

bila sramota, »sramota koju ne poričem, najsramotniji moj postupak u životu!« 
- uzviknuo je Mitja. - »Mogao sam vratiti novac, a nisam ga vratio. Radije sam 
ostao u njezinim očima lopov nego da joj vratim dug, a najveća je sramota bila 
u tome što sam unaprijed znao da ga neću vratiti. Ima pravo Aljoša! Hvala ti, 
Aljoša! « 

Tako se završilo preslušavanje Aljoše. Važna je bila i značajna upravo ta 
okolnost što se našla bar jedna činjenica, bar kakav-takav dokaz, ma koliko bio 
sitan, možda tek nagovještaj dokaza, koji je ipak bar malčice potkrijepio tvrdnju 
da je doista postojala ta vrećica, da je u njoj bila tisuća i pol rubalja i da 
optuženik nije lagao u predistrazi kad je u Mokrom tvrdio da je ta tisuća i pol 
»bila moja«. Aljoša je bio zadovoljan; sav zajapuren, otišao je do stolice koju su 
mu pokazali. Još je dugo ponavljao u sebi: »Kako sam to zaboravio! Kako sam 
to mogao zaboraviti! I kako sam se tek sad toga iznenada sjetio!« 


Počelo je ispitivanje Katerine Ivanovne. Čim se ona pojavila pred sudom, 
sudnicom je prostrujalo nešto neobično. Dame su posegnule za lornjonima i 
dalekozorima, muškarci se uzvrpoljili, poneki su čak i ustali s mjesta da bolje 
vide. Svi su poslije tvrdili da je Mitja problijedio »kao krpa« čim se ona 
pojavila. Sva u crnini, skromno i gotovo bojažljivo prišla je određenom mjestu. 
Po licu joj se nije moglo razabrati je li uzrujana, ali je iz njenih tamnih, mrkih 
očiju izbijala odlučnost. Valja napomenuti da su poslije mnogi tvrdili da je u 
tom času bila neobično lijepa. Progovorila je tiho ali jasno, tako da su je čuli svi 
u dvorani. Govorila je izvanredno mirno, ili se bar trudila da bude mirna. 
Predsjednik joj je počeo postavljati pitanja oprezno, neobično smjerno, kao da 
se boji da ne dirne u »neke žice« i kao da poštuje njenu veliku nesreću. Ali je 
Katerina Ivanovna sama, već nakon prvih riječi, odlučno odgovorila na jedno od 
postavljenih pitanja da je bila nekad zaručnica optuženika, »sve dok me on sam 
nije ostavio«... - tiho je nadodala. A kad su je pitali za one tri tisuće što ih je 
povjerila Mitji da ih poštom pošalje njenoj rodbini, odsječno je odgovorila: 

- Nisam mu dala taj novac da ga odmah pošalje poštom; slutila sam da mu 
je novac prijeko potreban... u tom trenutku... Dala sam mu te tri tisuće da ih 
pošalje, ako hoće, u roku od mjesec dana. Nepotrebno se poslije onako mučio 
zbog tog duga... 


Neću sad ovdje navoditi sva ona pitanja ni sve njene potanke odgovore, 
nego ću samo prenijeti glavni smisao njena svjedočenja. 

- Ja sam bila čvrsto uvjerena da će on svakako poslati te tri tisuće čim od 
oca primi novac - produži ona odgovarajući na pitanja. - Oduvijek sam vjerovala 
u njegovu nesebičnost i u njegovo poštenje... izvanredno poštenje... u novčanim 

pitanjima. On je bio čvrsto uvjeren da će dobiti od oca tri tisuće rubalja i 
nekoliko mi je puta to spominjao. Znala sam za njegov spor s ocem i oduvijek 
sam bila, pa i sad sam, uvjerena da ga je otac zakinuo. Ne sjećam se da je ikad 
prijetio ocu. Preda mnom bar nije nikad o tome govorio, niti prijetio. Da je on 
tada došao k meni, ja bih ga bila odmah umirila, da se ne mora brinuti zbog te 
nesretne tri tisuće koje mi duguje, ali nije mi više dolazio... a ja sam... bila u 
takvu položaju... da ga nisam mogla pozivati k sebi... Osim toga, ja i nisam 
imala prava izričito zahtijevati od njega da mi vrati dug - nadoda iznenada 
glasom u kojem je zazvučalo nešto odlučno. - Ja sam jednom dobila od njega 
novčanu potporu, veću od tri tisuće, primila sam je iako tada nisam još mogla ni 
slutiti da ću mu ikad moći vratiti taj dug... 


Iz njena glasa kao da je izbijao nekakav izazov. Upravo u tom času došao 
je na red Fetjukovič da je ispituje. 

- To se nije dogodilo ovdje nego još na početku vašeg poznanstva? - 
preuzme Fetjukovič oprezno joj prilazeći. Učas je naslutio povoljnu priliku. 

(Napominjem u zagradama da on, iako ga je iz Peterburga bila pozvala i 
Katerina Ivanovna, nije znao ništa o toj epizodi u kojoj joj je Mitja dao pet 
tisuća još u onom gradu, i o tome kako mu se ona tada »poklonila do zemlje«. 
Nije mu to rekla, zatajila je to pred njim! To je bilo pravo čudo. Može se mirne 
duše pretpostaviti da ni ona sama, sve do posljednjeg trenutka, nije znala hoće li 
ispričati tu epizodu pred sudom ili neće, i da se nadala nekom nadahnuću.) 


Ne, nikad neću zaboraviti te trenutke! Počela je pripovijedati, sve je 
ispripovjedila, svu tu epizodu koju je Mitja ispričao Aljoši, o tome kako mu se 
»poklonila do zemlje« i zašto, i o svom ocu, i o tome kako je došla k Mitji, a da 
nijednom riječju, nijednim nagovještajem nije dala na znanje da je Mitja sam 
predložio njenoj sestri da mu »pošalje Katerinu Ivanovnu po novac«. To je 
velikodušno zatajila, i nije se postidjela javno kazati da je ona sama, sama 
dotrčala tada k mladom časniku, iz vlastite pobude, nadajući se nečemu... da će 
izmoliti od njega novac. To je bilo doista nešto potresno. Ja sam se ledio i 
drhtao slušajući je, a sudnica je zamrla, da ne propusti ni jednu riječ. Bijaše to 
nešto bez premca, čak se ni od takve samovoljne i ponosite djevojke koja je sve 
prezirala gotovo nije moglo očekivati takvo plemenito i iskreno svjedočenje, 
takva žrtva, takvo samouništenje. I to radi čega, radi koga? Radi toga da spasi 
čovjeka koji joj se iznevjerio i uvrijedio je, da učini bar nešto, bar nešto malo, 
za njegov spas, da ostavi dobar dojam u njegovu korist! I doista, lik časnika koji 
daje svojih posljednjih pet tisuća rubalja - sve što mu je još ostalo u životu - i 
koji se smjerno klanja pred nevinom djevojkom, doimao se vrlo simpatično i 

privlačno, ali... meni se ipak srce bolno steglo. Naslutio sam da se odatle može 
izleći kleveta (pa i zbilja se izlegla poslije, izlegla!). Poslije su se pakosno 
smijuckali po cijelom gradu govoreći kako ta priča nije možda sasvim istinita, 
upravo na onom mjestu kad je časnik pustio djevojku da ode, i »navodno joj se 
samo smjerno naklonio«. Davali su jedan drugome na znanje da je tu nešto 
»izostavljeno«. »A ako i nije izostavljeno, ako je sve to i istina,« govorile su čak 
i naše najuglednije dame, »još i onda ostaje pitanje: je li bilo pošteno da tako 
postupi djevojka, pa makar i radi toga da spasi oca?« I zar zbilja Katerina 
Ivanovna, sa svojom pameću, sa svojom izvanrednom pronicavošću, nije 
naslutila da će je tako ogovarati? Dakako da je naslutila, a eto, ipak je odlučila 
kazati sve! Razumije se da su sve te prljave sumnje u istinitost njena kazivanja 
zaredale tek poslije, u prvi mah su svi odreda bili potreseni. Što se tiče članova 
sudskog vijeća, oni su Katerinu Ivanovnu saslušali tako reći pobožno, čak su i 
zanijemjeli od stida. Tužitelj nije dopustio sebi postaviti ni jedno jedino pitanje 
o tom predmetu. Fetjukovič joj se duboko poklonio. Oh, on samo što nije 
likovao! Mnogo je time bilo dobiveno: čovjek iz plemenitih pobuda daje svojih 
posljednjih pet tisuća, a onda taj isti čovjek ubija noću oca da opljačka od njega 
tri tisuće - to je bilo gotovo nespojivo. Sad je Fetjukovič mogao bar grabež 
otkloniti od Mitje. »Slučaj« je najednom osvijetljen novim svjetlom. Nešto je 
simpatično prostrujalo sudnicom u Mitjinu korist. A on je... pričali su poslije da 
je jedanput ili dvaput bio skočio na noge za svjedočenja Katerine Ivanovne, a 
onda da je opet klonuo i pokrio lice obim dlanovima. Ali kad je završila, 
iznenada je pružio ruke prema njoj i uzviknuo plačnim glasom: 

- Katja, zašto si me upropastila? 

I zaplakao na sav glas. Doduše, u hipu se svladao i ponovo doviknuo: 

- Sad mi nema spasa! 


A onda kao da se ukočio na mjestu, stisnuvši zube i prekriživši ruke na 
prsima. Katerina Ivanovna ostala je u sudnici i sjela na pokazanu joj stolicu. 
Bila je blijeda i sjedila je oborene glave. Oni koji su sjedili blizu nje pričali su 
poslije da se dugo još sva tresla, kao u groznici. Potom je došao red na 
Grušenjku. 

Približavam se u pripovijedanju katastrofi koja se iznenada zbila i možda 
doista upropastila Mitju. Jer, uvjeren sam, a i svi su tako, svi pravnici, poslije 
govorili da bi prema zločincu bar imali malo više milosti da nije bilo tog 
događaja. Ali o tome ćemo uskoro. Samo riječ-dvije prije toga o Grušenjki. 

Ona se također pojavila u sudnici sva u crnini, sa svojim divnim crnim 
rupcem prebačenim preko ramena. Prišla je balustradi lako, svojim nečujnim 

korakom, ljuljajući se pomalo u hodu kao što ponekad hodaju punašne žene, i 
zagledala se u predsjednika a da nije bacila pogleda ni lijevo ni desno. Po mom 
mišljenju, bila je u tom času vrlo lijepa i nimalo blijeda, kao što su me poslije 
uvjeravale dame. Uvjeravale su me također da joj je lice bilo nekako sabrano i 
zlobno. Ja pak mislim da je bila samo razdražena i da je teško podnosila na sebi 
prezirne i radoznale poglede naše publike željne skandala. Bijaše to ponosit 
karakter koji ne podnosi prezir, jedan od onih koji, čim naslute da ih tko prezire, 
učas planu gnjevom i željom za otporom. UZ to je, dakako, bilo tu i plašljivosti i 
stida zbog te plašljivosti, tako da nije nikakvo čudo što je govorila neujednačeno 
- čas gnjevno, čas prezirno i vrlo osorno, a onda bi joj odjednom zazvučao u 
glasu iskren i srdačan prizvuk kojim je samu sebe osuđivala i optuživala. 
Ponekad je govorila kao da pada u ponor, kao da veli: »Svejedno, kud puklo da 
puklo, ipak ću reći...« O svom poznanstvu s Fjodorom Pavlovičem napomenula 
je oporo: 

- Sve su to gluposti, zar sam ja kriva što mi nije davao mira? - A onda je, 
malo zatim, dodala: - Ja sam svemu kriva, ja sam se rugala i jednome i drugome 
- i starcu i ovom ovdje - obojicu sam ih dotle dovela. Sve se to zbog mene 
dogodilo. - Kad su joj spomenuli Samsonova, otresla se nekako drsko i 
izazovno: - Što se to koga tiče, on je bio moj dobrotvor, uzeo me golu i bosu, 
kad me rodbina izbacila iz kuće. 

Predsjednik ju je, uostalom vrlo pristojno, upozorio da mora izravno 
odgovarati na postavljena pitanja, ne upuštajući se u nepotrebne pojedinosti. 
Grušenjka je nato pocrvenjela i sijevnula očima. 

Omotnicu s novcem nije vidjela nego je samo čula od onog »zlikovca« da 
Fjodor Pavlovič ima nekakvu kuvertu sa tri tisuće. 

- Samo što su sve to gluposti, ja sam se tome smijala i ne bih tamo otišla 
ni za živu glavu... 

- Ana koga ste to maloprije mislili kad ste rekli »zlikovac«? - priupita je 
tužitelj. 

- Pa na onog slugu, na Smerdjakova, koji je ubio svoga gospodara, a jučer 
se objesio. 

Dakako da su je odmah upitali: na čemu temelji tu svoju odlučnu optužbu, 
ali se pokazalo da je i ta njena optužba neutemeljena. 

- Tako mi je rekao sam Dmitrij Fjodorovič, a njemu možete vjerovati. Ova 
je mutivoda njega upropastila, da znate, svemu je ona kriva, da znate - nadoda 
Grušenjka tresući se sva od mržnje, a glas joj nekako pakosno zazvuča. 

Upitali su je na koga opet cilja. 

- Pa na gospodičnu, na onu tamo Katerinu Ivanovnu. Pozvala me onomad 
k sebi i počastila kakaoom, htjela me očarati. Nema u nje pravog stida, pa to 
vam je... 

Tu ju je predsjednik strogo presjekao u riječi i zamolio je da pazi kako se 
izražava. Ali se srce ljubomorne žene već bilo razbuktalo, pa je bila spremna i u 
ponor se strmoglaviti... 

- Prilikom hapšenja optuženoga u Mokrom - podsjeti je tužitelj - svi su 
čuli i vidjeli kako ste istrčali iz druge sobe i viknuli: »Ja sam svemu kriva, 
zajedno ćemo na robiju!« Prema tome, i vi ste već u tom času bili uvjereni da je 
on ocoubojica? 


- Ne sjećam se više što sam sve onda osjećala - odgovori Grušenjka. - Svi 
su onda vikali da je on ubio oca, a ja sam pomislila da sam ja kriva i da ga je 
radi mene ubio. Ali kad je rekao da nije kriv, odmah sam mu povjerovala, i sad 
mu vjerujem, i dovijeka ću mu vjerovati: nije on takav čovjek da bi lagao. 


Ispitivanje je tada preuzeo Fetjukovič. Sjećam se, između ostalog, kako ju 
je pitao za Rakitina i onih dvadeset pet rubalja koje mu je dala »zato što vam je 
doveo Alekseja Fjodoroviča Karamazova«. 


- Pa kakvo je to čudo što je on uzeo pare - osmjehne se Grušenjka prezirno 
i pakosno. - Pa stalno mi je dolazio kamčiti pare, izmamio bi tako po trideset 
rubalja mjesečno od mene, sve za kojekakve ludorije: imao je on i bez mene što 
jesti i piti. 

- A iz kojih ste razloga bili tako široke ruke spram gospodina Rakitina? - 
nastavi Fetjukovič iako se predsjednik nešto silno uzvrpoljio. 


- Paon mi je bratić. Moja mati i njegova mati rođene su sestre. Samo što 
me stalno molio da nikom ovdje o tom ne govorim, jako me se stidio. 


Ova nova činjenica bijaše pravo iznenađenje za sve nazočne, nitko nije 
imao do tada pojma o tome u cijelom gradu, pa ni u manastiru, nije to znao čak 
ni Mitja. Poslije se pričalo da se Rakitin na svom mjestu sav zajapurio od stida. 
Grušenjka je još prije nego što je ušla u sudnicu doznala nekako da je on 
svjedočio protiv Mitje, pa se zato i razbjesnjela na nj. Sav onaj maloprijašnji 
govor gospodina Rakitina, sva ona plemenitost njegova, svi oni njegovi napadi 
na kmetstvo, na nesređene društvene prilike u Rusiji - sve je to ovaj put bilo 
jednom zasvagda izbrisano i propalo u očima javnog mnijenja. Fetjukovič bijaše 
zadovoljan: opet mu je Bog udijelio u kapu. Grušenjku nisu uopće dugo 
preslušavali, niti je ona, naravno, mogla otkriti nešto novo. Na publiku je 

ostavila vrlo nepovoljan dojam. Na stotine prezirnih pogleda bijahu uprti u nju 
kad je nakon svjedočenja sjela podalje od Katerine Ivanovne. Za sve vrijeme 
dok su nju ispitivali, Mitja je šutio kao skamenjen, poniknuvši očima. 

Pojavio se kao svjedok i Ivan Fjodorovič. 


V 


IZNENADNA KATASTROFA 


Napominjem da su njega bili pozvali još prije Aljoše, ali je tada sudski 
izvršitelj obavijestio predsjednika da se zbog nekakve nenadane bolesti ili 
napadaja svjedok ne može odmah odazvati, ali čim se oporavi, bit će u svako 
doba spreman pristupiti svjedočenju. Uostalom, to nitko drugi nije čuo, tek se 
poslije doznalo za to. U prvi mah gotovo ga nitko nije ni zapazio kad je došao: 
glavni su svjedoci, poglavito dvije suparnice, bili već preslušani; radoznalost je 
na neko vrijeme bila zadovoljena. U publici se čak osjećao zamor. Trebalo je 
preslušati još nekoliko svjedoka, koji vjerojatno nisu mogli ništa osobito otkriti 
s obzirom na sve ono što već bijaše izneseno. Vrijeme je pomalo istjecalo. Ivan 
Fjodorovič prišao je nekako neobično polagano ne gledajući nikog oko sebe, čak 
je i glavu oborio, baš kao da natmuren o nečemu razmišlja. Odjeven je bio 
besprijekorno, ali mu je lice, bar na mene, ostavilo mučan dojam: bijaše to lice 
nekako zemljano, pomalo nalik na lice samrtnika. Oči mu i bijahu mutne; 
podigao je pogled i polako prošao njime po dvorani. 

Aljoša iznenada skoči na noge i uzdahne: »Ah!« Toga se dobro sjećam. 
Ali i to je malo tko opazio. 

Predsjednik je počeo od toga da je on nezaklet svjedok, da može svjedočiti 
ili šutjeti, ali da, naravno, sve što kaže mora kazati po savjesti, i tako dalje, i 
tome slično. Ivan Fjodorovič ga je slušao i gledao mutnim očima; ali najednom 
mu se lice počelo polako razvlačiti u osmijeh, a čim je predsjednik, koji ga je u 
čudu gledao, ušutio, on se iznenada nasmije. 

- Dobro, i šta još? - upita glasno. 

U dvorani je sve utihnulo, kao da su ljudi nešto naslutili. Predsjednik se 


uznemiri. 

- Vi se... možda još ne osjećate dobro? - priupita ga tražeći pogledom 
sudskog izvršitelja. 

- Budite bez brige, časni sude, dobro se osjećam i mogu vam štošta 
zanimljivo ispričati - odgovori najednom Ivan Fjodorovič posve mirno i 
smjerno. 

- Imate li nam možda nešto posebno priopćiti? - produži predsjednik 
svejednako nepovjerljivo. 

Ivan Fjodorovič obori glavu i počeka još nekoliko trenutaka, a onda 
ponovo digne glavu i odgovori zamuckujući: 


- Ne... nemam. Nemam ništa posebno. 


Počeli su mu postavljati pitanja. Odgovarao je nekako nevoljko, nekako 
izrazito kratko, čak i s nekim gađenjem koje je sve više i više raslo, iako je 
inače govorio sasvim suvislo. Na mnoga je pitanja odgovorio da ne zna. O 
očevim računima s Dmitrijem Fjodorovičem nije znao ništa reći. 

- Nije me to ni zanimalo - dodao je. Čuo je optuženika kako prijeti da će 
ubiti oca. O novcu u omotnici čuo je od Smerdjakova... 

- Ma sve jedno te isto - reče odjednom umornim glasom. -Ne mogu sudu 
ništa posebno kazati. 

- Vidim da vam nije dobro, i razumijem vaše osjećaje... - opet će 
predsjednik. 

Već se htio obratiti objema strankama, tužitelju i branitelju, i pozvati ih 
da svjedoku, ako smatraju potrebnim, postave pitanja, kad ga Ivan Fjodorovič 
odjednom zamoli malaksalim glasom: 


- Oprostite, časni sude, vrlo mi je loše. 


Nakon tih riječi, ne čekajući odobrenje, odjednom se okrene i pođe iz 
sudnice. Ali kad je prošao tri-četiri koraka, zastane kao da se odjednom nečeg 
sjetio, pa se vrati na isto mjesto. 


- Ja sam vam, časni sude, kao ona seljačka djevojka... znate, kako ono ide: 
»Ako hoću, uskocit cu, ako necu, necu«. Za njom idu sa sarafanom,i*! ili s 
panjovom,“2! čime li, ne bi li uskočila u to pa da je onda opašu i povedu na 
vjenčanje, ali ona im veli: »Ako hoću, uskocit cu, ako necu, necu...« To vam je 
neki naš takav običaj... 

- Što želite time reći? - strogo ga upita predsjednik. 

- Ma evo vam - izvadi odjednom Ivan Fjodorovič svežanj novaca iz džepa 


691 


- evo vam tih novaca... onih istih koji su bili u onoj kuverti - mahne glavom na 
stol na kojem su ležali materijalni dokazi -i radi kojih je ubijen otac. Kamo da 
ih stavim? Gospodine sudski izvršitelju, izvolite! 


Sudski izvršitelj uzme svežanj i preda ga predsjedniku. 


- A kako su se ti novci našli kod vas... ako su to oni isti novci? - u čudu ga 
upita predsjednik. 

- Dobio sam ih od Smerdjakova, od ubojice, jučer. Bio sam kod njega prije 
nego što se objesio. On je ubio oca, a ne moj brat... Ali tko ne želi smrt svom 
ocu? 

- Jeste li vi pri svijesti ili niste? - otme se i nehotice predsjedniku. 

- U tome i jest vic što sam pri svijesti... i to pri svojoj podloj svijesti kao i 
vi, kao i sve ove tu... njuške! - okrene se iznenada publici. - Ubili oca, a prave se 
da su se prepali - zaškrguće zubima gnjevno i prezirno. - Prenavljaju se jedan 
pred drugim. Lažljivci! Svi oni žele smrt svom ocu. Jedan gmaz proždire 
drugoga... Da nema ocoubojstva, svi bi se oni razljutili i razišli odavde ljuti... 
Igara! »Kruha i igara!« Uostalom, i ja sam krasan! Imate li vode, dajte da se 
napijem, tako vam Boga! - uhvati se odjednom za glavu. 


Odmah mu priđe sudski izvršitelj. Aljoša iznenada skoči na noge i 
dovikne: 


- On je bolestan, ne vjerujte mu, on je u deliriju! 


Katerina Ivanovna naglo ustane sa stolice i zagleda se u Ivana 
Fjodoroviča, skamenjena od užasa. Mitja je također ustao i napeto gledao i 
slušao brata s nekakvim sumanutim i iskrivljenim smiješkom na usnama. 


- Umirite se, nisam ja poludio, ja sam samo ubojica! - ponovo će Ivan. - 
Ne možete od ubojice tražiti da bude rječit... - nadoda odjednom, tko zna zašto, i 
nasmije se iskrivljenim usnama. 


Tužitelj se, očito zbunjen, nagne prema predsjedniku. Članovi sudskog 
vijeća užurbano su nešto šaputali među sobom. Fetjukovič je naćulio uši i 
osluškivao. Sudnica je zamrla od iščekivanja. Predsjednik kao da se odjednom 
pribrao. 


- Svjedoče, vaše su riječi neshvatljive i ovdje nedopustive. Umirite se ako 
možete, i ispričajte nam... ako nam doista imate što kazati. Cime možete 
potkrijepiti takvo priznanje... samo ako ne buncate? 

- To je baš ono što nemam svjedoka. Ono pseto Smerdjakov neće vam s 
onoga svijeta poslati iskaz... u kuverti. Vama je samo do kuverata, dosta je bila i 

jedna. Nemam ja svjedoka... Osim možda jednoga - zamišljeno se osmjehne. 

- A tko vam je taj svjedok? 

- S repom, časni sude, ne bi ipak bilo po propisima! Le diable n'existe 
point!i2% Ne brinite, to vam je jedan ubogi, mali vrag - nadoda nekako 
povjerljivo i odjednom se prestane smijati. - Vjerojatno je ovdje negdje, evo pod 
ovim stolom s materijalnim dokazima, gdje će biti ako ne tu? Pazite, slušajte što 
vam govorim: rekao sam mu: neću šutjeti, a on meni o geološkom prevratu... 
gluposti! E, a izroda oslobodite... on je himnu zapjevao, lako njemu! Baš kao 
kad se pijana vucibatina prodere iz sveg glasa kako »Vanjka u Piter ode«, a ja 
bih za dvije sekunde radosti dao kvadrilijun kvadrilijuna. Ne znate vi mene! O, 
kako je to sve kod vas glupo! E pa, vodite mene umjesto njega! Valjda sam radi 
nečega došao ovamo... Zašto, zašto je sve pod kapom nebeskom tako glupo... 


I opet počne polako i nekako zamišljeno gledati po sudnici. Ali svi su se 
već bili usplahirili. Aljoša je baš htio jurnuti do njega, ali sudski izvršitelj 
zgrabi Ivana Fjodoroviča za ruku. 

- Što je sad opet ovo? - vikne Ivan gledajući netremice u sudskog 
izvršitelja, a onda ga odjednom ščepa za ramena i bijesno obori na pod. Ali već 
su stigli stražari i uhvatili ga, a on pomamno zaurla. Za sve vrijeme dok su ga 
iznosili, urlao je i izvikivao nešto nesuvislo. 


Nastao je metež. Ne sjećam se svega dobro, jer sam se i ja uzrujao pa 
nisam mogao sve pratiti. Samo znam da je poslije, kad su se već svi smirili i 
shvatili što je posrijedi, sudski izvršitelj dobio svoje, iako je lijepo objasnio 
sudskom vijeću da je svjedok prije toga bio potpuno zdrav, da ga je pregledao 
liječnik kad mu je prije sat vremena malko pozlilo, ali da je sve do ulaska u 
sudnicu govorio potpuno suvislo tako da se ništa od ovoga nije moglo 
predvidjeti, da je, dapače, sam zahtijevao i bezuvjetno želio svjedočiti. Ali prije 
nego što su se bar koliko-toliko ljudi smirili i sabrali, odmah za tom scenom 
odigra se još jedna: Katerinu Ivanovnu spopala je histerija. Vrišteći zaplakala je 
na sav glas, ali nije htjela otići, otimala se i molila da je ne odvedu, te odjednom 
doviknula predsjedniku: 

- Moram vam još nešto kazati, odmah... odmah!... Evo vam dokumenta, 
pisma... uzmite ga i pročitajte što prije, što prije! To je pismo ovog izroda, evo 
ovoga, ovoga! - pokazivala je na Mitju. - On je ubio oca, sad ćete se svi uvjeriti, 
piše mi sam tu kako će ubiti oca! A onaj je bolestan, bolestan, u deliriju je! Ja 
već tri dana vidim da je on u deliriju! 


Tako je uzvikivala sva izvan sebe. Sudski izvršitelj uzme od nje papir koji 

je pružala predsjedniku, a onda se ona svali na stolicu i pokrije lice rukama, pa 
grčevito i nijemo zajeca tresući se sva i prigušujući jecanje od straha da je ne 
izvedu iz dvorane. Dokument koji je predala bilo je ono isto pismo što joj ga je 
Mitja napisao iz gostionice »Prijestolnice«, koje je Ivan Fjodorovič nazivao 
»matematički« pouzdanim dokazom. Na žalost, sud je doista priznao tu njegovu 
matematičku vrijednost i, da nije bilo toga pisma, možda Mitja i ne bi stradao, 
ili bar ne bi onako grozno stradao! Ponavljam da je teško bilo pratiti sve 
pojedinosti. Pa i sad mi je sve to ostalo u sjećanju kao jedna velika zbrka. 
Zacijelo je predsjednik odmah predočio taj novi dokument članovima sudskog 
vijeća, tužitelju, branitelju, porotnicima. Sjećam se još samo kako su 
svjedokinju počeli ispitivati. Na pitanje: da li se umirila? što joj ga je blago 
uputio predsjednik, plahovito je uzviknula: 

- Spremna sam, posve sam spremna! Potpuno sam u stanju odgovarati na 
vaša pitanja - nadodala je očito se svejednako silno bojeći da je iz nekog razloga 
neće saslušati. Zamolili su je da im potanje objasni: kakvo je to pismo, i u 
kakvim ga je okolnostima primila? 

- Primila sam ga uoči samog ubojstva, a napisao mi ga je još dan prije 
toga iz gostionice, dakle dva dana prije nego što je počinio zločin - pogledajte, 
napisao ga je na nekom računu! - viknula je, sva zadihana. - On je mene tada 
mrzio zato što je sam podlo postupio i pošao za onom niškoristi... a i zato što mi 
je dugovao one tri tisuće... Mučile su ga te tri tisuće zato što je nedostojno 
postupio! Evo kako je bilo s te tri tisuće - molim vas, preklinjem vas da me 
saslušate: došao je k meni jednog jutra, još tri tjedna prije nego što će ubiti oca. 
Znala sam da mu trebaju novci, i znala sam zašto mu trebaju - ma eto, upravo 
zato da zavede tu niškoristi i odvede je sa sobom. Znala sam već tada da mi se 
iznevjerio i da me kani ostaviti, pa sam mu ja, ja sama, ponudila tada te novce, 
sama sam mu ih dala tobože radi toga da ih pošalje mojoj sestri u Moskvu - kad 
sam mu ih davala, pogledala sam ga u oči i rekla mu da ih može poslati kad god 
hoće, »pa makar i za mjesec dana«. Ma kako, kako ne bi shvatio da mu govorim 
otvoreno u oči: » Trebaju ti novci da me prevariš s onom svojom niškoristi i evo 
ti sad ovi novci, sama ti ih dajem, uzmi ih ako si toliko nepošten da ih 
uzmeš!...« Htjela sam ga raskrinkati, i što se dogodilo? On ih je uzeo i odnio, i 
protratio s onom niškoristi tamo, za jednu noć... Ali je shvatio, shvatio je da ja 
sve znam, uvjeravam vas da je tada shvatio i to da ga samo iskušavam dajući mu 
te novce: hoće li biti toliko nepošten da ih uzme od mene ili neće? U oči sam ga 
gledala, i on je mene gledao u oči i sve je shvaćao, sve je shvaćao, i uzeo je, 
uzeo je i odnio moje novce!... 


- Istina je, Katja! - dovikne joj iznenada Mitja. - U oči sam te gledao i 
znao da me želiš osramotiti, a ipak sam uzeo te novce od tebe! Prezrite slobodno 
hulju, prezrite ga svi, zaslužio sam da me prezirete! 

- Optuženi - vikne predsjednik - još samo jednu riječ - i zapovjedit ću da 
vas udalje. 

- Ti su novci njega mučili - produži Katja grozničavo i užurbano. - On mi 
ih je htio vratiti, htio je, to je istina, ali su mu ti novci bili potrebni i za ovu 
niškoristi. I eto, ubio je oca, a novce mi ipak nije vratio nego je otišao s njom u 
to selo gdje su ga uhvatili. Tamo je opet spiskao one novce koje je ukrao 
ubijenom ocu. A dan prije nego što je ubio oca, napisao mi je ovo pismo, 
napisao ga je pijan, to sam odmah primijetila, napisao ga je iz pakosti, a znao je, 
dobro je znao da ja nikom neću pokazati to pismo, sve da i ubije oca. Inače ga 
ne bi ni napisao. Znao je da ja ne želim da mu se osvetim i da ga upropastim! 
Ali pročitajte, pročitajte pozorno to pismo, malo pozornije, molim vas, pa ćete 
vidjeti da je u njemu sve opisao, sve unaprijed opisao: kako će ubiti oca, i gdje 
se nalaze očevi novci. Pazite, molim vas, nemojte propustiti tamo onu jednu 
rečenicu: »Ubit ću ga, samo da Ivan ode!« Unaprijed je već dakle smislio kako 
će ga ubiti - zlurado i jetko upozoravala je sud Katerina Ivanovna. O, vidjelo se 
da je do u tančine proniknula u to kobno pismo, da je proučila u njemu svaku 
sitnicu. - Da nije bio pijan, ne bi mi ni pisao, pogledajte samo, sve to tamo 
unaprijed opisuje, sve do u tančine, kako će poslije ubiti, sav je plan tu! 

Tako je uzvikivala sva izbezumljena, prezirući, naravno, sve posljedice 
koje bi mogle za nju odatle proisteći, iako ih je, dakako, bila predvidjela možda 
još mjesec dana prije toga, jer je još onda valjda, drhteći od kivnosti, snatrila: 
»Kako bi bilo da pročitam ovo na sudu?« A sad kao da se sunovratila u ponor. 
Sjećam se da je, čini mi se, odmah to pismo naglas pročitao tajnik i da je 
potresno djelovalo. Mitji su postavili pitanje da li ga je on doista napisao. 

- Jesam, jesam! - uzviknuo je Mitja. - Da nisam bio pijan, ne bi ga bio 
napisao!... Mi smo se zbog mnogo čega mrzili, Katja, ali kunem ti se, kunem ti 
se da sam te volio iako sam te mrzio, a ti mene nisi voljela! 


Svalio se na stolicu lomeći ruke od očaja. Tužitelj i branitelj započeli su 
unakrsno ispitivanje, a najvažnije je bilo pitanje: »Što vas je navelo da najprije 
zatajite taj dokument i svjedočite u sasvim drugom duhu i tonu?« 

- Da, da, ja sam onda lagala, sve sam lagala, nepošteno i nesavjesno, ali 
sam ga htjela još spasiti zato što me onako mrzio i prezirao - uzvikne Katja kao 
pomamna. - O kako me on prezirao, oduvijek me prezirao, ma znate, znate - 
prezirao me još od onog trenutka kad sam mu se radi onih novaca onda 

poklonila do zemlje. Uvidjela sam ja to... Već sam onda to naslutila, ali dugo 
nisam sama sebi vjerovala. Koliko sam mu puta pročitala u očima: »Ipak si ti 
onda sama od sebe došla k meni!« Ma nije on shvatio, on uopće nije shvatio 
zašto sam ja onda dojurila do njega, on je takav da u svemu vidi samo podlost! 
Sudio je po sebi, mislio je da su i svi drugi kao on - razjareno zaškrguće Katja 
zubima, već potpuno izbezumljena. - A htio me uzeti za ženu samo zato što sam 
ja naslijedila imutak, samo zato, samo zato! Ma to vam je zvijer od čovjeka! 
Oduvijek je vjerovao da ću ja do kraja života drhtati pred njim od stida što sam 
mu onda došla, i da me zato može dovijeka prezirati i vladati mnome - eto zašto 
me htio uzeti za ženu! Tako vam je to i nikako drukčije! Ja sam ga nastojala 
predobiti za se ljubavlju, beskrajnom ljubavlju, bila sam spremna čak i njegovu 
nevjeru podnijeti, ali on ništa, ništa od toga nije shvatio! A i kako bi on mogao 
nešto shvatiti? On je izrod! Ovo sam pismo dobila tek sutradan uvečer, donijeli 
su mi ga iz krčme, a još sam mu tog jutra, tog istog dana, bila spremna sve 
oprostiti, sve, čak i nevjeru! 

Dakako da su je predsjednik i tužitelj umirivali. Vjerujem da su se svi oni 
čak i stidjeli koristiti njenom izbezumljenošću i slušati sva ta njena priznanja. 
Sjećam se, čuo sam kako joj govore: »Mi razumijemo da vam je teško, vjerujte 
nam da smo kadri suosjećati s vama«, i tako dalje, i tome slično. Pa ipak su 
izvukli iskaz od te žene koja je pomahnitala od histerije. Napokon je opisala 
neobično jasno, što se često događa, bar trenutačno, čak i u časovima takve 
psihičke napetosti, kako je Ivan Fjodorovič tako reći ludio u sva ta dva mjeseca 
ne bi li spasio brata, »izroda i ubojicu«. 


- Neprestano se mučio - uzvikivala je ona - neprestano je nastojao 
umanjiti njegovu krivnju, priznavao mi je da ni on nije volio oca i da mu je 
možda i sam želio smrt. O, to je zaista silno savjestan čovjek! Izmučio je sam 
sebe svojom savješću! Meni je sve povjeravao, sve, dolazio mi je i razgovarao 
sa mnom svakog dana kao sa svojim jedinim prijateljem. Ja imam tu čast da 
sam mu jedini prijatelj! - odjednom uzvikne i sijevne očima, baš kao da izaziva 
nekog. - Dvaput je odlazio k Smerdjakovu. Jednom mi je došao i rekao: »Ako ga 
nije ubio brat, nego Smerdjakov (jer tu su priču o tome da je Smerdjakov 
ubojica svi ovdje proširili), onda sam možda i ja kriv zato što je Smerdjakov 
znao da ja ne volim oca, pa je možda mislio da mu želim smrt. Onda sam ja 
izvukla ovo pismo i pokazala mu ga, pa se konačno do kraja uvjerio da mu je 
brat ubio oca, i to ga je dotuklo. Nije mogao podnijeti pomisao da mu je rođeni 
brat ocoubojica! Ja sam još prije tjedan dana vidjela kako se od toga i razbolio. 
Posljednjih je dana sjedio kod mene i buncao. Vidjela sam da mu se muti pamet. 


Hodao je okolo i buncao, takva su ga i po gradu viđali. Prekjučer ga je, na moju 
molbu, pregledao liječnik koji je doputovao iz Moskve, i rekao mi je da je na 
pragu delirija - a sve to zbog njega, zbog ovog izroda! Jučer je doznao da je 
Smerdjakov umro - i to ga je toliko potreslo da je poludio... a sve to zbog ovog 
izroda, sve zbog toga da spasi ovog izroda! 


Razumije se da se ovako može govoriti i ovako priznavati možda samo 
jedanput u životu - u samrtnom času, na primjer, kad se penje na stratište. Ali 
Katja je bila u svom elementu i otkrivala svoj pravi karakter. Bijaše to ona ista 
plahovita Katja koja je onda pohrlila do mladog razvratnika ne bi li spasila oca: 
ona ista Katja koja je maloprije, pred svom tom publikom, ponosna i čedna, 
žrtvovala sebe i svoj djevojački stid kazujući o »Mitjinu plemenitom postupku« 
ne bi li bar koliko-toliko ublažila kob koja ga očekuje. I eto, sad se navlas isto 
tako žrtvovala, ali za nekog drugog, i možda je tek sad, tek u ovom trenutku, 
prvi put oćutjela i do kraja pojmila koliko joj je onaj drugi čovjek prirastao 
srcu! Žrtvovala se obuzeta strahom za njega, jer je odjednom shvatila da je 
upropastio sam sebe svojim priznanjem da je on ubojica, a ne njegov brat, 
žrtvovala se ne bi li spasila njega, njegov dobri glas, njegov ugled! Pa ipak se 
javila i grozna pomisao: ne laže li možda sad o Mitji kad opisuje svoje 
nekadašnje odnose s njim - to je bilo pitanje. Ne, ne, ona ga nije svjesno 
klevetala kad je vikala da ju je Mitja prezreo zbog toga što mu se poklonila do 
zemlje! Vjerovala je u to, bila je duboko uvjerena u to, možda još onda kad mu 
se poklonila, da joj se prostodušni Mitja, koji ju je tada još obožavao, ruga i 
prezire je. I samo ga je iz ponosa tada zavoljela histeričnom i napregnutom 
ljubavlju, iz povrijeđena ponosa, samo što ta ljubav nije bila nalik na ljubav 
nego na osvetu. O, možda bi se ta bolna ljubav još bila prometnula u pravu, 
možda Katja i nije željela ništa drugo, ali ju je Mitja uvrijedio svojom nevjerom 
do dna duše, i duša mu njena nije oprostila. Čas je osvete neočekivano iskrsnuo, 
i sve ono što se tako dugo i bolno skupljalo u grudima uvrijeđene žene 
odjednom je, ipak neočekivano, izbilo na vidjelo. Izdala je Mitju, ali je izdala i 
sebe! I naravno, tek što je iskazala svoje osjećaje, napetost je popustila i shrvao 
je stid. Opet ju je spopala histerija i klonula je ridajući i vrišteći. Iznijeli su je. 
U tom času, dok su je iznosili, Grušenjka je jurnula sa svog mjesta do Mitje tako 
da je nisu uspjeli zadržati. 

- Mitja! - vrisnula je. - Upropastila te ta tvoja guja! Eto, sad vam je svima 
pokazala kakva je! - viknula je sucima tresući se od bijesa. 

Na predsjednikov mig uhvatili su je i poveli iz sudnice. Otimala se i 
batrgala ne bi li se probila do Mitje. I Mitja je vrisnuo i jurnuo prema njoj, ali 

su ga svladali. 


Da, vjerujem da su naše dame u publici bile zadovoljne: bijaše to sjajna 
predstava! Sjećam se kako se zatim pojavio liječnik koji je doputovao iz 
Moskve. Čini mi se da je predsjednik već i prije toga bio poslao izvršitelja da se 
pobrine kako bi se Ivanu Fjodoroviču pružila pomoć. Liječnik je izvijestio sud 
da je bolesnik dobio vrlo opasan napadaj delirija i da bi ga trebalo odmah 
otpremiti u bolnicu. Na pitanja tužitelja i branitelja, potvrdio je da je pacijent 
prekjučer sam bio došao k njemu i da mu je on tada pretkazao da će uskoro 
zapasti u delirij, ali da se bolesnik nije htio liječiti. 

- Nije bio nipošto duševno zdrav, sam mi je priznao da na javi ima 
priviđenja, da na ulici susreće ljude koji su već davno mrtvi, i da mu svake 
večeri dolazi Sotona u posjet - završi liječnik. 

Pošto je dao svoj iskaz, glasoviti je liječnik otišao. Pismo što ga je 
Katerina Ivanovna podastrla sudu priključeno je ostalim materijalnim 
dokazima. Nakon kraćeg vijećanja sud je odredio da se rasprava nastavi, i da se 
oba neočekivana iskaza (Katerine Ivanovne i Ivana Fjodoroviča) unesu u 
zapisnik. 

Ipak, neću dalje opisivati tok rasprave. Uostalom, iskazi ostalih svjedoka 
bijahu puka opetovanja i potvrde prijašnjih iskaza, iako su svi imali neke svoje 
karakteristične osobitosti. Ali ponavljam da se sve poslije svelo na jednu točku 
u govoru javnog tužitelja na koji ću sad odmah prijeći. Svi su bili uzrujani, svi 
su bili nakon posljednje katastrofe naelektrizirani i jedva čekali rasplet, 
izlaganja tužitelja i branitelja i presudu. Fetjukovič je očito bio pogođen 
iskazom Katerine Ivanovne. Ali zato je tužitelj likovao. Kad je završeno 
preslušavanje, objavljen je prekid suđenja, koji je potrajao gotovo sat vremena. 
Najposlije je predsjednik objavio nastavak rasprave. Čini mi se da je bilo točno 
osam sati navečer kad je naš javni tužitelj, Ipolit Kirilovič, započeo svoju 
završnu riječ. 


VI 


ZAVRŠNA RIJEČ JAVNOG TUŽITELJA. 
KARAKTERIZACIJA 

Započeo je Ipolit Kirilovič svoju završnu riječ tresući se sav od živčane 
drhtavice, obliven ledenim bolesničkim znojem po čelu i sljepoočnicama, 
osjećajući naizmjence zimicu i vrućicu u cijelom tijelu. Sam je poslije tako 
govorio. Tu je svoju završnu riječ smatrao za svoj chef d'oeuvre,*"! za chef 
d*oeuvre cijelog svog života, za svoj labuđi pjev. Istinabog, umro je devet 
mjeseci nakon toga od opake sušice tako da se pokazalo da je doista imao pravo 
uspoređivati se s labudom koji pjeva svoj posljednji pjev, ako je zaista 
predosjećao bliski kraj. U tu je riječ unio sve svoje srce i svu pamet koliko je 
god imao, te je neočekivano dokazao da su se u njemu krili i građanski osjećaji, 
i »prokleta pitanja«, bar koliko ih je moglo stati u našeg sirotog Ipolita 
Kiriloviča. Njegova je završna riječ okrunjena uspjehom ponajviše zato što je 
bila iskrena: on je iskreno vjerovao da je optuženik kriv; nije ga optužio samo 
po narudžbi ni iz dužnosti, a pozivajući na »odmazdu«, doista je gorio od želje 
da »spasi društvo«. Čak su i naše dame u publici, koje na kraju krajeva nisu bile 
naklonjene Ipolitu Kiriloviču, ipak priznavale da je ostavio izvanredan dojam na 
njih. Započeo je napuklim, isprekidanim glasom, ali mu je glas vrlo brzo ojačao 
i razlijegao se svom sudnicom, sve do samog svršetka. Ali čim je završio, umalo 
da nije pao u nesvijest. 

- Gospodo porotnici - započeo je javni tužitelj - ovaj je proces odjeknuo u 
svoj Rusiji. Ali čemu se zapravo čudimo, nad čim se toliko zgražamo? Mi, 
poglavito mi? Pa mi smo ljudi navikli na sve ovo! U tome i jest naš užas što 
nam ovakvi mračni slučajevi i nisu više užasni! Eto nad čime se treba zgražati, 
nad tom našom navikom, a ne nad pojedinačnim zločinom ove ili one individue. 
Gdje su uzroci našoj ravnodušnosti, našem mlakom odnosu spram ovakvih 
slučajeva, spram ovakvih znakova vremena koji nam najavljuju nezavidnu 
budućnost? Da li u našem cinizmu, u preranoj iscrpljenosti uma i mašte našeg 
još tako mladog društva, koje je, međutim, tako brzo oronulo? Da li možda u do 
temelja uzdrmanim moralnim načelima našim, ili najposlije u tome što tih 
moralnih načela možda čak i nemamo? Ne kanim rješavati ova pitanja, ali su 
ona svejedno mučna i svaki građanin ne samo da treba nego i mora patiti zbog 
njih. Naš početnički i još bojažljivi tisak ipak je već učinio stanovite usluge 
društvu, jer bez njega ne bismo nikad saznali koliko-toliko potpuno za sve one 
strahote razuzdane slobode i moralnoga pada koje on neprekidno iznosi na 
svojim stranicama, i to svima odreda, a ne samo onima koji posjećuju dvorane 
našega novog javnog suda koji nam je darovala naša današnja carska vlast. I što 
čitamo gotovo svakog dana? O, na mahove o takvim stvarima pred kojima čak i 

ovaj sadašnji slučaj blijedi i doimlje se gotovo kao nešto već sasvim obično. Ali 
najgore je upravo to što mnogi naši ruski, nacionalni kriminalni slučajevi 
svjedoče upravo o nečem sveopćem, o nekoj našoj zajedničkoj nevolji, s kojom 
smo se saživjeli i protiv koje se, kao sveopćeg zla, već teško i boriti. Eto, 
recimo, mlad, briljantan časnik iz najvišeg društva, koji je tek na početku života 
i karijere, podmuklo, mučki, bez trunka grizodušja, ubija sudskog službenika, 
donekle i svog bivšeg dobročinitelja, i njegovu služavku, da bi se domogao 
priznanice o svom dugovanju, a ujedno i sve ušteđevine službenikove, kao da 
veli: »Dobro će mi doći za provod u otmjenom društvu i za moju buduću 
karijeru«. Pošto ih je oboje zaklao, podmetnuo je mrtvacima pod glavu jastuk i 
otišao. Tamo opet neki mladi junak okićen odličjima za hrabrost kao pravi 
razbojnik ubija na cesti majku svoga zapovjednika i dobrotvora. Nagovarajući 
svoje drugove da mu se pridruže, uvjerava ih da ga »ona voli kao rođena sina i 
da će poslušati sve njegove savjete pa neće poduzeti nikakve mjere opreza«. 
Dobro, on je izrod, ali ja se ne usuđujem više u ovo naše doba tvrditi da je to 
jedini izrod među nama. Drugi možda neće nikog zaklati, ali će pomisliti i 
osjetiti isto što i on, u duši je isto tako nepošten kao i on. Potajno, sam sa 
svojom savješću, možda pita sam sebe: »Ma što je uopće čast, i nije li 
krvoproliće predrasuda?« Možda će sad netko povikati protiv mene i ustvrditi 
da sam ja bolestan, histeričan čovjek, da klevećem preko svake mjere, da 
bulaznim, preuveličavam. Pa neka, neka - Bože, ja bih se prvi najviše obradovao 
kad bi to bila istina! Ne morate mi vjerovati, smatrajte me bolesnim, ali 
upamtite ipak moje riječi: ako je u ovom što sam rekao samo desetina, ili tek 
dvadesetina istine, već je i to užasno! Pogledajte samo, gospodo, pogledajte 
kako se u nas ubijaju mladi ljudi: bez ikakvih hamletovskih pitanja o tome: »Što 
će biti tamo gore?« Bez naznaka takvih pitanja, kao da je pitanje o našem duhu i 
o svemu što nas čeka onkraj groba nešto davno izbrisano u njihovoj naravi, 
pokopano i zasuto pijeskom. Pogledajte najposlije razvrat oko nas, naše 
bludnike. Fjodor Pavlovič, nesretna žrtva ovoga procesa, gotovo je nevinašce 
prema nekima od njih. A ipak smo ga svi mi ovdje dobro poznavali, »živio je 
među nama«...2 Da, možda će se psihologijom ruskog zločinca jednom 
pozabaviti i najpametnije glave, i naše i evropske, jer ta tema to zaslužuje. Ali 
to će se proučiti jednom poslije, u dokolici, kad sav tragični kaos našega 
sadašnjeg trenutka ostane u drugom planu, tako te će se moći razmotriti i 
razboritije i nepristranije nego što to mogu učiniti danas ljudi kao, na primjer, 
ja. Zasad se svi mi, ili zgražamo, ili se pretvaramo da se zgražamo, a zapravo 
uživamo u prizoru, kao ljubitelji snažnih, ekscentričnih osjećaja koji nas 
potresaju u našoj ciničnoj i lijenoj besposlenosti, ili, najposlije, kao mala djeca, 

odgonimo od sebe rukama jezovita priviđenja i zarivamo glavu pod jastuk dok 
ne prođe to jezovito priviđenje, da bismo ga odmah zatim zaboravili u veselju i 
igrama. Ali jednom ćemo morati i mi početi živjeti trijezno i razumno, morat 
ćemo i mi baciti pogled na sebe kao na društvo, morat ćemo i mi shvatiti bar 
nešto od svoje društvene zadaće, ili bar početi osmišljavati svoj život. Veliki 
pisac prethodne epohe, na kraju najvećeg od svojih djela,i**! personificirao je 
svu Rusiju kao vratolomnu rusku trojku pa kliče: »Eh, trojko, ptico trojko, tko te 
samo izmisli!« - i u ponosnom zanosu dodaje da se ispred trojke koja bezglavo 
juri smjerno sklanjaju u stranu svi drugi narodi. Pa dobro, gospodo, neka je tako, 
neka se sklanjaju, smjerno ili ne, ali, po mom grešnom mišljenju, genijalni je 
umjetnik tako dokončao svoje djelo bilo da je bio obuzet mladenačkim nevinom 
ljepomislenošću, bilo da se jednostavno bojao tadašnje cenzure. Jer, kad bismo 
u tu njegovu trojku upregnuli samo one njegove junake, Sobakeviče, Nozdrjove 
i Čičikove, koga bismo god postavili za kočijaša, ne bismo na takvim konjima 
stigli ni do čega vrijednog! A to su još oni nekadašnji konji koji daleko zaostaju 
za ovima današnjima, jer danas imamo čistokrvnije konje... 

Ovdje je govor Ipolita Kiriloviča prekinut aplauzom. Publici se svidio 
liberalizam u slikanju ruske trojke. Istinabog, zapljeskalo je samo dvoje-troje 
ljudi tako da predsjednik nije čak našao za potrebno zaprijetiti publici da će 
»isprazniti dvoranu«, nego je samo strogo pogledao one što su zapljeskali. Ali 
Ipolit Kirilovič se ohrabrio: nikad mu do tada još nitko nije bio pljeskao! Toliko 
godina nisu čovjeka htjeli slušati, a sad najednom ima priliku iskazati svoje 
mišljenje pred svom Rusijom! 

- I zaista - nastavi on - kakva je ta obitelj Karamazovih koja je iznenada 
izašla na tako žalostan glas u svoj Rusiji? Možda ja doista preuveličavam, ali 
meni se čini da se u slici te obitelji naziru neki opći osnovni elementi naše 
današnje inteligencije - ma ne baš svi elementi, a naziru se samo u 
mikroskopskom obliku, »kao sunce u kapljici vode«,“"! ali se ipak nešto 
odrazilo, ipak se nešto tu očitovalo. Pogledajte samo onog nesretnog, 
raskalašenog i razvratnog starca, onog »oca obitelji« koji je tako žalosno 
izgubio život. Plemić-koljenović koji je svoju karijeru započeo kao bijedna 
prišipetlja, pa je slučajnom i neočekivanom ženidbom dobio u miraz mali 
kapital, isprva sitna varalica i dodvorljiv lakrdijaš, s klicom umnih sposobnosti, 
koje uostalom nisu bile tako slabe, a nadasve lihvar. S godinama se, to jest 
zgrtanjem kapitala, ohrabruje. Gube se poniznost i dodvoravanje, ostaje samo 
podrugljivi i opaki cinik i bludnik. Duhovna mu je strana posve zakržljala, a 
žudnja je za životom neizmjerna. Sve se svelo na to da ništa više u životu i ne 

vidi do bludnih užitaka, pa tako i djecu uči. Ne osjeća nikakve očinske moralne 
obaveze. Dapače, izruguje im se, odgaja svoju nejaku djecu u stražnjem dvorištu 
i drago mu je kad ih odvode od njega. Štoviše, potpuno zaboravlja na njih. Sva 
se starčeva moralna pravila svode na - aprČs moi le dćluge.!Z2 Sve što je 
suprotno predodžbi o čovjeku građaninu, posvemašnje, čak i neprijateljsko 
otuđenje od društva: »Neka propadne cijeli svijet, glavno da je meni dobro!« I 
njemu je doista dobro, on je potpuno zadovoljan, on bi najradije da poživi tako 
još dvadeset-trideset godina. Zakida rođenog sina i njegovim novcem, koji je sin 
naslijedio od majke, i koji neće da mu dade, preotima od njega, svog rođenog 
sina, ljubavnicu. Ne, ja ne želim prepustiti obranu optuženika neobično 
sposobnom branitelju koji je došao iz Peterburga. Ja ću i sam reći istinu, ja i 
sam shvaćam sve ono silno ogorčenje što se bilo nakupilo u srcu njegova sina. 
Ali dosta, dosta o tom nesretnom starcu, on je dobio ono što je zaslužio. 
Prisjetimo se ipak da je on otac, i to jedan od suvremenih očeva. Neću li 
uvrijediti ovo društvo ako kažem da je on tek jedan od mnogih suvremenih 
očeva? Na žalost, mnogi se od suvremenih očeva jedino ne izražavaju tako 
cinično kao on, zato što su bolje odgojeni, naobraženiji, a u biti gotovo da 
zastupaju istu takvu filozofiju kao i on. Ali dobro, možda sam ja pesimist, 
možda! Već smo se dogovorili da ćete mi oprostiti. Da se dogovorimo 
unaprijed: ne vjerujte mi, ne vjerujte, ja ću govoriti a vi ne vjerujte! Pa ipak, 
dopustite mi da kažem što mislim, i nemojte ipak neke od mojih riječi 
zaboraviti. A sad o djeci toga starca, tog oca obitelji: jedan od njih sjedi pred 
nama ovdje na optuženičkoj klupi, o njemu ćemo govoriti poslije, a o drugima 
ću reći tek nešto onako usput. Od te dvojice, stariji je jedan od suvremenih 
mladih ljudi koji su uzorno naobraženi, koji su vrlo pametni ali više ni u šta ne 
vjeruju, mnogo je toga on, previše u životu već odbacio i otpisao, baš kao i otac 
mu. Svi smo ga mi čuli što govori, on je bio lijepo primljen u našoj sredini. Nije 
krio što misli, naprotiv, baš naprotiv, i upravo mi to daje hrabrost da govorim 
sad o njemu prilično otvoreno, ne, naravno, kao o privatnoj osobi nego samo kao 
o članu obitelji Karamazov. Ovdje se, na gradskoj periferiji, jučer ubio jedan 
bolesni slaboumnik koji je i te kako bio umiješan u ovaj slučaj, bivši sluga i, 
možda, nezakoniti sin Fjodora Pavloviča, Smerdjakov. On mi je, s histeričnim 
suzama u očima, kazivao u predistrazi kako ga je taj isti mladi Karamazov, Ivan 
Fjodorovič, zgrozio svojom duhovnom neobuzdanošću. »Sve je,« veli, »po 
njemu dopušteno, sve pod kapom nebeskom, i ništa više neće biti zabranjeno - 
eto, tako me stalno učio«. Čini se da je taj slaboumnik upravo od te teze, koju je 
naučio od njih, konačno i poludio, iako su, naravno, na njegovu umnu 
poremećenost utjecale i padavica i sva ona užasna katastrofa što se dogodila u 

njihovoj kući. Ali je taj slaboumnik usput iznio i jedno vrlo, vrlo zanimljivo 
zapažanje koje bi moglo poslužiti na čast i pametnijem promatraču od njega, a 
zato sam upravo i progovorio o tome: »Ako je koji od sinova,« rekao mi je, 
»najsličniji Fjodoru Pavloviču po karakteru, onda je to on, Ivan Fjodorovič! « 
Ovom ću napomenom prekinuti započetu karakterizaciju jer mislim da ne bi 
bilo od mene ukusno nastaviti. Ne želim ja ovdje izvoditi nikakve daljnje 
zaključke i, kao gavran graktanjem, proricati samo propast mladoj glavi. Pa još 
smo i danas, u ovoj dvorani, vidjeli da prirodna snaga istine još živi u njegovu 
mladom srcu, da još nisu u njemu ateizam i moralni cinizam zagušili osjećaje 
obiteljske privrženosti, možda zato što ih je stekao više nasljeđem nego pravom 
duhovnom patnjom. Pa onda drugi sin - o, to je još mladac, pobožan i ponizan, 
nasuprot mračnom i razornom svjetonazoru svoga brata, mladac koji teži za tim 
da usvoji »narodna vrela«, ili ono što se kod nas naziva tim zakučastim izrazom 
u gdjekojim teorijskim zakucima naše inteligencije koja misli svojom glavom. 
On se, vidite, duhovno vezao za manastir, umalo da se nije i sam zaredio. Čini 
mi se da se u njemu, nekako podsvjesno i vrlo rano očitovalo ono bojažljivo 
očajavanje, u kojem mnogi i mnogi danas u ovom našem jadnom društvu, 
uplašeni cinizmom i razvratom, i pogrešno pripisujući sve zlo evropskoj 
prosvijećenosti, hrle, kako oni kažu, na »rodnu grudu«, u majčinski zagrljaj, da 
tako kažemo, svoje domovine, kao djeca zaplašena priviđenjima, koja na 
presahlim grudima iznemogle majke žude da bar mirno zaspu, pa i da sav život 
prespavaju, samo da ne vide strahote koje ih plaše. Što se mene tiče, ja želim 
tom dobrom i nadarenom mlacu sve najbolje, želim mu da se njegova 
mladenačka romantičnost i težnja za narodnim vrelima ne prometnu poslije, kao 
što se vrlo često događa, u moralnom smislu - u mračni misticizam, a u 
građanskom smislu u tupi šovinizam - te dvije osobine koje prijete naciji možda 
još većim zlom nego što je rana izopačenost zbog pogrešno shvaćene i jeftino 
stečene evropske prosvijećenosti, od čega pati njegov stariji brat. 


Za šovinizam i misticizam ponovo su odjeknula dva-tri aplauza. Dakako 
da se Ipolit Kirilovič tada posve zanio, iako sve to nije imalo mnogo veze s 
konkretnim slučajem, a da i ne govorimo o tome da je bilo i prilično nejasno, ali 
je sušičavi i ozlojeđeni čovjek isuviše želio da bar jedanput u životu iskaže 
svoje mišljenje. Poslije su kod nas govorili da je u karakterizaciji Ivana 
Fjodoroviča bio čak i osobno bezobziran zato što ga je svjedok jedanput ili 
dvaput javno ispreskakao u prepirci, pa se Ipolit Kirilovič sad toga prisjetio i 
htio mu se osvetiti. Ipak, ne znam je li ta pretpostavka točna. Bilo kako mu 
drago, sve je to bio samo uvod, a onda je govornik otvorenije i potanje prešao na 
samu stvar. 


703 


- Međutim, tu je i treći sin oca suvremene obitelji - produži Ipolit 
Kirilovič - evo ga gdje sjedi na optuženičkoj klupi, ovdje pred nama. Pred nama 
su i njegova djela, njegov život i njegova djela: došlo je vrijeme da se sve 
otkrije da sve izbije na vidjelo. Nasuprot »evropejstvu« i »narodnim vrelima« 
svoje braće, on kao da predstavlja neposrednu Rusiju - ma ne svu, ne svu, Bože 
sačuvaj da predstavlja svu! Pa ipak, ona je tu, ta naša majčica Rusija, miriše na 
nju, osjeća se ona, majčica. O da, mi smo neposredni, dobro je i zlo u nama 
izmiješano na začudan način, mi smo ljubitelji prosvijećenosti i Schillera, a 
istodobno ludujemo po krčmama i čupamo bradu pijandurama s kojima pijemo. 
O, i mi smo na mahove dobri i divni, ali samo onda kad je i nama dobro i lijepo. 
Dapače, čak smo i opsjednuti - upravo opsjednuti - najplemenitijim idealima, ali 
samo pod uvjetom da se ostvaruju sami od sebe, da nam padaju s neba na stol i, 
što je najvažnije, besplatno, besplatno, da ne moramo ništa plaćati. Nikako ne 
volimo plaćati, ali zato silno volimo dobiti, i to u svemu odreda. O, dajte nam, 
dajte sva moguća životna dobra (upravo sva moguća, ni na šta manje ne 
pristajemo), a napose ne smetajte našem temperamentu ni u čemu, pa ćemo vam 
dokazati da možemo biti dobri i divni. Nismo mi lakomi, nismo, ali dajte nam 
ipak novaca, mnogo, mnogo, što više novaca, pa ćete vidjeti kako ćemo ih 
velikodušno, s kakvim prezirom prema tom prezrenom metalu, spiskati u jednoj 
jedinoj noći u neobuzdanu bančenju. A ne date li nam novaca, pokazat ćemo 
vam kako znamo doći do njih kad nam je baš stalo do toga. Ali o tom potom, 
idemo po redu. Ponajprije je pred nama siroti, napušteni dječak, »bez čizmica u 
stražnjem dvorištu«, kako se maloprije izrazio naš ugledni i poštovani 
sugrađanin, koji je, na žalost, stranog porijekla! Još jednom ponavljam da 
nikom neću prepustiti obranu optuženika! Ja sam i tužitelj i branitelj u isti mah. 
Da, molim lijepo, i mi smo ljudi, i mi smo ljudska bića, i mi znamo odvagnuti 
kako na karakter mogu utjecati prvi dojmovi iz djetinjstva i rodnoga gnijezda. 
Ali, eto, dječak je već odrastao, već je mladić, časnik. Zbog svojih skandaloznih 
postupaka i izazova na dvoboj progone ga u jedan daleki pogranični grad naše 
blagoslovljene Rusije. Tamo on služi, tamo i banči, i dakako - za veliku lađu 
potrebna je i velika voda. Treba nam novčanih sredstava, molim lijepo, nadasve 
novčanih sredstava, i eto, nakon dugotrajnog sporenja s ocem, dogovara se s 
njim da mu otac pošalje posljednjih šest tisuća rubalja, i ovaj mu ih šalje. 
Upamtite da je sin potpisao priznanicu, i da postoji pismo u kojem se tako reći 
odriče svega ostaloga, te time okončava, sa tih šest tisuća, sporenje s ocem oko 
nasljedstva. Tu slučajno susreće mladu djevojku uzvišena karaktera, izvanredno 
naobraženu. Oh, ne bih se sad usudio ovdje ponavljati sve one pojedinosti, to ste 
sve maloprije i sami čuli: posrijedi je čast, posrijedi je samoprijegor, nećemo 

više o tome. Pred nama je prominuo neobično simpatičan lik mladića, lakoumna 
i razvratna, ali mladića koji se poklonio pred istinskom plemenitošću. Međutim, 
najednom se, u ovoj istoj dvorani, sasvim neočekivano, ukazalo i naličje 
medalje. I opet se ne bih usudio upuštati u nagađanja, suzdržat ću se od analize 
zašto se dogodilo ono što se dogodilo. Ta ista osoba, sva u suzama od ogorčenja 
što se dugo u njoj krilo, priopćuje nam da ju je on prvi, upravo on, prezreo zbog 
njezina neopreznog, neobuzdanog, možda, ali opet uzvišenog, opet velikodušnog 
poriva. U njega je, u zaručnika te djevojke, najprije zatitrao na usnama onaj 
podrugljivi smiješak koji ona jedino kod njega nije mogla podnijeti. Iako je već 
znala da joj se iznevjerio (iznevjerio u uvjerenju da ona mora ubuduće sve 
podnositi od njega, čak i njegovu nevjeru), iako je to znala, ona mu navlaš nudi 
tri tisuće rubalja i jasno mu, više nego jasno daje do znanja da mu nudi taj novac 
za njegovu nevjeru: »Što je, hoćeš li ih primiti ili nećeš, hoćeš li biti toliko 
ciničan da ih primiš?« - govori mu nijemo svojim pogledom kojim ga ispituje i 
sudi mu. On je gleda, potpuno mu je jasno što ona misli (sam je priznao ovdje 
pred vama da mu je sve bilo jasno) i bez ikakvih uvjeta prisvaja te tri tisuće i 
traći ih u dva dana sa svojom novom draganom! Čemu sad da povjerujemo? 
Onoj prvoj legendi - o porivu uzvišene plemenitosti koja daje svoja posljednja 
sredstva za život i klanja se pred vrlinom, ili naličju medalje, duboko odvratnoj? 
Obično je u životu tako da između dvije suprotnosti istinu treba tražiti negdje u 
sredini; ali u ovom slučaju jednostavno nije tako. Najvjerojatnije je da je u 
prvom slučaju bio istinski zahvalan, a da je u drugom slučaju bio istinski podao. 
Zašto? Pa eto, upravo zato što smo mi širokogrudne, karamazovske naravi - 
upravo to i želim dokazati - naravi koje mogu u sebi nositi sve moguće opreke i 
u isti mah gledati u oba ponora, u ponor pred sobom, ponor uzvišenih ideala, i 
ponor pod sobom, ponor najnižeg i odurnog pada. Podsjećam vas na sjajnu 
misao koju je maloprije ovdje iznio mladi promatrač što je duboko i izbliza 
proučio svu obitelj Karamazovih, gospodin Rakitin: »Osjećaj niskosti svoga 
pada isto je toliko potreban tim razuzdanim i neobuzdanim naravima koliko i 
osjećaj uzvišene plemenitosti« - i to je istina: njima je doista prijeko potrebna ta 
neprirodna mješavina, stalno i neprekidno. Dva ponora, dva ponora, gospodo, u 
isti mah - inače smo nesretni i nezadovoljni, život nam nije potpun. Mi smo 
širokogrudni, širokogrudni, kao naša majčica Rusija, sve ćemo primiti u sebe i 
sa svima se saživjeti. Usput budi rečeno, gospodo porotnici, kad smo se već 
dotaknuli tih tri tisuće rubalja, dopustit ću sebi da unaprijed nešto kažem. 
Zamislite samo da je on, takav karakter, kad je dobio taj novac, i to još na taj 
način, po cijenu tolike sramote, tolikog stida i krajnjeg poniženja - zamislite 
samo kako je on to tobože odvojio polovicu te svote, ušio je u vrećicu i zatim 

bio toliko čvrst da je nosi punih mjesec dana sa sobom o vratu, unatoč svim 
napastima i silnim potrebama! 


Ni onda kad je bančio po krčmama, ni onda kad je morao odjuriti iz grada 
ne bi li pribavio novac sam Bog zna od koga, novac koji mu je bio neophodno 
potreban kako bi sklonio svoju draganu od napastovanja svoga suparnika, 
rođenog oca - on se ne usuđuje dirnuti u tu svoju amajliju. Pa već radi toga da ne 
ostavi draganu izloženu napastovanju tog starca na kojeg je bio toliko 
ljubomoran, morao je rasparati tu vrećicu i ostati kod kuće da budno pazi na 
svoju draganu očekujući trenutak kad će mu ona reći: »Tvoja sam«, kako bi 
odjurio s njom nekud dalje, što dalje od trenutne kobne sredine. Ali ne, on ne 
dira u svoju amajliju, i to iz kojeg razloga? Prvi je razlog, kako rekosmo, bio 
upravo taj da bi mogao, kad mu draga kaže: »Tvoja sam, vodi me kamo god 
želiš!« odvesti je kamo želi. Ali taj je prvi razlog, kako je priznao i sam 
optuženik, pao u zasjenak pred jednim drugim razlogom. »Dok god nosim sa 
sobom ovaj novac,« misli on, »ja sam hulja, ali nisam lopov, jer mogu u svakom 
času otići do svoje zaručnice koju sam uvrijedio, vratiti joj ovu polovicu svote 
koju sam na prevaru prisvojio, mogu joj u svakom času reći: “Vidiš, zapio sam 
polovicu tvoga novca i time dokazao da sam slab i nemoralan čovjek pa, ako baš 
hoćeš, i hulja (da se izrazim jezikom samog optuženika), ali premda sam i hulja, 
nisam lopov, jer da sam lopov, ne bih ti donio ovu polovicu novca koja mi je 
ostala, nego bih i nju prisvojio kao i onu prvu polovicu*'.« Zbilja čudnovato 
tumačenje te činjenice! Ovaj isti pomamni ali slabi čovjek koji nije mogao 
odoljeti kušnji da primi tri tisuće rubalja pod onako sramotnim okolnostima - 
taj isti čovjek osjeća odjednom u sebi takvu stoičku nepokolebljivost i nosi uza 
se o vratu tisuće rubalja a da se ne usuđuje dirnuti u njih! Slaže li se to bar 
koliko-toliko s karakterom koji ovdje raščlanjujemo? Ne slaže, a ja ću dopustiti 
sebi da vam kažem kako bi u tom slučaju postupio pravi Dmitrij Karamazov, da 
se doista odlučio ušiti novac u vrećicu. U prvoj prigodi - pa, recimo, zato da 
opet nekako zabavi svoju novu draganu s kojom je već spiskao prvu polovicu 
tog istog novca, on bi rasparao tu vrećicu i izvadio iz nje - pa, recimo, za prvu 
potrebu, najmanje sto rubalja, jer zašto bi baš morao vraćati polovicu svote, to 
jest tisuću i pol, kad može vratiti i tisuću četiristo rubalja - opet će izaći na isto, 
reći će: »Hulja sam, ali nisam lopov jer sam ipak donio barem tisuću i četiristo 
rubalja, a lopov bi sve uzeo, ništa ne bi vratio«. Onda bi opet nakon nekog 
vremena rasparao vrećicu i opet izvadio i drugu stotinjarku, pa onda treću, pa 
četvrtu, i najkasnije do kraja mjeseca izvadio bi napokon i pretposljednju 
stotinjarku, rekao bi: »Odnijet ću joj bar sto rubalja, opet će izaći na isto: “Hulja 
sam, ali lopov nisam. Spiskao sam dvadeset devet stotinjarki, ali ću jednu ipak 

vratiti, a lopov ne bi ni nju vratio!*'« I na kraju bi, pošto bi spiskao i tu 
pretposljednju stotinjarku, pogledao i onu posljednju i rekao sam sebi: »Ma 
zbilja ne vrijedi vraćati ovu zadnju stotinjarku - zapit ću radije i nju!« Eto kako 
bi postupio pravi Dmitrij Karamazov kakvog dobro poznajemo! A legenda o 
vrećici u takvoj je opreci sa zbiljom da se veća opreka ne može ni zamisliti. 
Svašta se može pretpostaviti, samo ne to. Ali na to ćemo se još vratiti. 


Pošto je redom iznio sve što je saznao iz sudske istrage o imovinskom 
sporu između oca i sina, i još jednom izveo zaključak da prema poznatim 
podacima nema ni najmanje mogućnosti da se ustanovi tko je koga u diobi 
nasljedstva zakinuo ili tko je bolje prošao, Ipolit Kirilovič je u povodu one tri 
tisuće koje je Mitja uvrtio sebi u glavu kao fiksnu ideju upozorio i na 
medicinsko vještačenje. 


VII 


POVIJESNI PREGLED 


- Medicinski su nam vještaci ovdje nastojali dokazati da optuženik nije pri 
zdravoj pameti i da je manijak. Ja tvrdim da je on pri zdravoj pameti, ali da je 
upravo to ono najgore: da nije pri zdravoj pameti, možda bi bio kudikamo 
pametniji. A što se tiče toga da je manijak, ja bih se s time složio, ali samo u 
jednoj točci - u onoj na koju su se i vještaci pozvali, naime u odnosu optuženika 
prema one tri tisuće koje mu je otac navodno bio uskratio. Pa ipak, da se objasni 
optuženikovo vječito ogorčenje zbog tog novca, možda bi se moglo naći znatno 
prihvatljivije stanovište od mišljenja da on naginje ludilu. Što se mene tiče, ja 
se potpuno slažem s ovdašnjim mladim liječnikom koji drži da je optuženik bio, 
a da je i sad, potpuno normalan, te da je bio samo razdražen i ozlojeđen. Eto, u 
tome baš i jest stvar: nisu te tri tisuće, nije samo ta svota bila uzrok 
optuženikovoj vječitoj i mahnitoj ozlojeđenosti, nego je posrijedi bilo nešto 
drugo što je izazivalo njegov gnjev. To je nešto drugo bila - ljubomora! 

Potom je Ipolit Kirilovič opširno predočio svu sliku optuženikove kobne 
strasti spram Grušenjke. Počeo je od onog trenutka kad je otišao k toj »mladoj 
osobi« da je »istuče« - »da se izrazim njegovim vlastitim riječima« - objasni 

Ipolit Kirilovič. 

- Ali, umjesto da je istuče, ostao je pred njezinim nogama - tu se začela 
ljubav. Istodobno je ta ista osoba zapela za oko starcu, optuženikovu ocu - 
začuđena i kobna podudarnost jer su oba srca buknula iznenada, u isti mah, iako 
su i jedan i drugi već otprije poznavali tu osobu i susretali se s njom - i oba su ta 
srca buknula posve neobuzdanom, pravom karamazovskom strašću. Ona nam je 
ovdje sama priznala: »Ja sam se,« veli, »rugala i jednom i drugom«. Da, 
prohtjelo joj se odjednom da se naruga i jednom i drugom; prije joj nije bilo do 
toga, a sad joj je to iznenada palo na pamet - i na kraju su obojica pali pred njom 
osvojeni. Starac koji se klanjao novcu kao Bogu odmah je pripremio tri tisuće 
rubalja samo da ga ona posjeti u njegovu domu, ali je uskoro dotjerao dotle da 
bi se smatrao sretnim da joj može položiti pred noge svoje ime i sav svoj 
imutak, samo da pristane postati mu zakonitom suprugom. O tome imamo 
pouzdane dokaze. Što se pak optuženika tiče, njegova je tragedija bjelodana, ona 
je pred nama. Ali takva je bila »igra« te mlade osobe. Nesretnom mladiću 
zavodnica nije davala čak ni nade, nadu, pravu nadu dala mu je tek u posljednji 
čas, kad je on, klečeći pred svojom mučiteljicom, pružao prema njoj ruke, koje 
su već bile okrvavljene krvlju njegova oca i suparnika: upravo je u tom položaju 
i uhićen. »Pošaljite i mene, i mene pošaljite s njim na robiju, ja sam ga do ovog 
dovela, ja sam najviše svemu kriva!« - uzviknula je ta žena sama, iskreno se 
kajući već u trenutku njegova uhićenja. Onaj nadareni mladić koji se latio 
zadaće da opiše sav ovaj slučaj - onaj isti gospodin Rakitin koga sam već 
spomenuo - ocrtao je u nekoliko sažetih i karakterističnih rečenica karakter te 
junakinje: »Rano razočaranje, rana obmana i pad, prevara zavodnika i zaručnika 
koji ju je ostavio, pa siromaštvo, prokletstvo poštene obitelji, i, napokon, 
pokroviteljstvo jednog bogatog starca, kojeg i dan-danas smatra svojim 
dobročiniteljem. U mlado srce, u kojem se možda krilo i štošta dobra, zavukao 
se zarana gnjev. Razvio se proračunat karakter koji zgrće novac. Razvila se 
podrugljivost i želja da se osveti društvu.« Nakon ove karakterizacije jasno je 
kako se mogla narugati i jednom i drugom samo radi igre, radi zločeste igre. I 
eto, u tih mjesec dana beznadne ljubavi, moralnih padova, iznevjeravanja 
zaručnice, prisvajanja tuđeg novca povjerenog njegovu poštenju - optuženik, uza 
sve to, dolazi gotovo do granice ludila, do mahnitosti, iz vječite ljubomore, i to 
ljubomore na koga - na rođena oca! Što je najgore, ludi starac mami i napastuje 
predmet njegove strasti - upravo s one tri tisuće koje sin smatra svojom 
baštinom, nasljedstvom od majke, zbog čega prigovara ocu. Da, slažem se da je 
to bilo teško podnijeti! Tu se mogla javiti čak i manija. Nije stvar bila u novcu 
nego u tome što se tim novcem onako odvratno cinički rušila njegova sreća! 

Zatim je Ipolit Kirilovič prešao na to kako se malo-pomalo u optuženika 
začinje zamisao da ubije oca, i produžio je tim tragom na temelju poznatih 
činjenica. 

- Isprva samo galamimo po krčmama - galamimo cijelog tog mjeseca. O, 
mi se inače rado družimo s ljudima i odmah im sve kazujemo, čak i svoje 
najpaklenskije i najopasnije ideje, rado se povjeravamo i umah, tko zna zašto, 
zahtijevamo od ljudi da nam uzvrate najdubljom naklonošću, da se uživljavaju u 
sve naše brige i nevolje, da nam povlađuju i da se ne suprotstavljaju našem 
temperamentu. Inače ćemo se razbjesnjeti i rastjerati sve goste. (Tu je slijedila 
priča o kapetanu Snjegirjovu.) Svi oni koji su tog mjeseca vidjeli i čuli 
optuženika naslutili su napokon da se on možda i neće zadržati samo na galami i 
prijetnjama ocu, nego da će možda u toj svojoj mahnitosti prijeći s riječi na 
djela. (Tu je javni tužitelj opisao obiteljski skup u manastiru, razgovore s 
Aljošom i onu ružnu scenu nasilja u očevoj kući, u koju je optuženik upao nakon 
ručka.) Ne kanim odlučno tvrditi - produži Ipolit Kirilovič - da je optuženik već 
i prije te scene smišljeno i s predumišljajem bio nakanio svršiti s ocem tako da 
ga ubije. Pa ipak mu je ta zamisao već nekoliko puta padala na pamet i on ju je 
svjesno razmatrao - to nam potvrđuje činjenica, svjedoci i njegovo vlastito 
priznanje. Priznajem vam, gospodo porotnici - nadoda Ipolit Kirilovič - da sve 
do danas nisam bio sasvim načisto da li je optuženik potpuno svjesno planirao 
zločin što mu se sam nametao. Bio sam čvrsto uvjeren da je u sebi već više puta 
razmišljao o tom budućem kobnom trenutku, ali samo razmišljao, da mu se to 
ukazivalo samo kao mogućnost, no da nije odredio ni rok ni okolnosti izvršenja 
samog čina. Međutim, samo do danas nisam bio načisto, dok nisam vidio onaj 
kobni dokument koji je sudu podastrla gospođa Verhoceva. I sami ste, gospodo, 
čuli kako je ona ovdje uzviknula: »To je bio plan, to je bio program ubojstva! « 
Tako je ona sama okarakterizirala to nesretno, »pijano« pismo nesretnog 
optuženika. I doista, pismo otkriva sav smisao plana i predumišljaja. Napisano 
je četrdeset osam sati prije samog zločina, pa nam je na taj način sada dobro 
poznato da se četrdeset i osam sati prije izvršenja svoga strašnog nauma 
optuženik zarekao da će, ako se sutradan ne domogne novca, ubiti oca i uzeti mu 
novac ispod jastuka, »iz kuverte sa crvenom vrpcom, samo da Ivan otputuje«. 
Jeste li čuli: »samo da Ivan otputuje« - sve je dakle već dobro promislio i sve 
mogućnosti odvagnuo. A što je bilo poslije: sve je izvršio kako je i napisao! 
Nedvojbena promišljenost i predumišljaj, zločin je trebalo počiniti radi grabeža, 
to je jasno rečeno, napisano i potpisano. Optuženik se ne odriče svog potpisa. 
Netko će reći: to je ipak pisao pijan čovjek. Ali to ništa ne umanjuje vrijednost 
dokumenta nego je još i povećava: pijan je napisao ono što je trijezan zamislio. 


709 


Da nije to zamislio trijezan, ne bi ni napisao pijan. Možda će netko reći: a zašto 
je onda vikao o tom svom naumu po krčmama? Tko se na tako nešto odluči s 
predumišljajem, taj šuti o tome, taj to taji. To je istina, ali vikao je onda kad još 
nije bilo plana ni predumišljaja, dok je to bila samo želja, dok je sazrijevala u 
njemu ta težnja. Poslije više nije o tome vikao na sav glas. One večeri kad je 
napisao to pismo, pošto se bio napio u gostionici »Prijestolnici«, bio je preko 
običaja šutljiv, nije igrao biljar, sjedio je po strani, ni s kim nije razgovarao, 
samo je otjerao s mjesta jednog ovdašnjeg trgovačkog pomoćnika, ali je to 
učinio gotovo nesvjesno, iz navike da se svađa, bez čega više nije mogao kad bi 
ušao u krčmu. Dakako da je nakon konačne odluke da počini zločin optuženiku 
morala pasti na pamet i bojazan da je prethodno malo previše galamio po gradu 
i da to može dobro doći kao dokaz protiv njega kad izvrši ono što je naumio. Ali 
što je mogao, to se već razglasilo i tu više nije bilo pomoći, a uostalom, 
spašavala nas je i prije luda sreća pa će valjda i sad! Uzdali smo se u svoju 
sretnu zvijezdu, gospodo! Ipak, moram priznati da je on štošta učinio da 
izmakne tom kobnom trenutku, da je uložio vrlo mnogo napora da izbjegne 
krvavi ishod. »Sutra ću moliti sve ljude za te tri tisuće,« kako sam piše svojim 
osebujnim jezikom, »a ako mi ne dadu, past će krv«. I opet je to napisao pijan, i 
opet je trijezan učinio kako je napisao! 

Tad je Ipolit Kirilovič počeo opisivati sva Mitjina nastojanja da pribavi 
novac ne bi li izbjegao zločin. Opisao je pustolovinu kod Samsonova, putovanje 
do »Prepeličara« - sve to na temelju dokumenata. 

- Izmučen, ismijan, gladan, pošto je za taj izlet bio prodao sat (a imao je 
kod sebe tisuću i pol rubalja - tobože, tobože!), mučen ljubomorom na predmet 
svoje ljubavi ostavljen u gradu, obuzet sumnjom da će ona za njegova izbivanja 
otići do Fjodora Pavloviča, vraća se napokon u grad. Hvala Bogu! Nije bila kod 
Fjodora Pavloviča. Sam je prati do njena pokrovitelja Samsonova. (Na 
Samsonova, začudo, nismo ljubomorni, što je vrlo karakteristična osobitost 
ovog slučaja!) Zatim juri do svoje promatračnice »iza kuće«, i tu - i tu doznaje 
da je Smerdjakova spopala padavica, a da je drugi sluga bolestan - zrak je čist, a 
»signale« zna - kakva napast! Pa ipak, još se opire; odlazi do gospođe 
Hohlakove koja privremeno boravi kod nas i koju svi duboko poštujemo. Ta ga 
je dama već poodavno žalila zbog njegove zlehude sudbine pa mu daje vrlo 
razuman savjet: da se okani terevenčenja, skandalozne ljubavi, dangubljenja po 
krčmama, jalova traćenja mlade snage, i da se otputi u Sibir u potragu za 
zlatnim rudnicima: »Tamo će se naći izlaz za vašu pomamnu snagu, za vaš 
romantični karakter koji žudi za pustolovinama.« 

Pošto je opisao ishod tog razgovora i onaj trenutak kad je optuženik 
iznenada saznao da Grušenjka nije uopće ostala kod Samsonova, i prikazao 
trenutnu izbezumljenost nesretnog i iznerviranog ljubomornog čovjeka pri 
pomisli da ga je Grušenjka obmanula i da je sad kod njega, kod Fjodora 
Pavloviča, Ipolit Kirilovič završi upozorenjem na kobno značenje slučajnosti: 
da mu je služavka dospjela kazati da mu je draga u Mokrom, s onim 
»nekadašnjim« i »neprijepornim« - ništa se ne bi ni dogodilo. Ali ona se sledila 
od straha, počela se kleti i zaklinjati, i optuženik je nije umah na mjestu ubio 
samo zato što je odjurio glavom bez obzira za onom koja ga je prevarila. Ali 
pazite, koliko god bio izvan sebe, ipak je ponio sa sobom brončani tučak. Zašto 
baš tučak, zašto nije uzeo neko drugo oružje? Ali, ako smo već punih mjesec 
dana zamišljali tu sliku i spremali se za nju, čim smo slučajno spazili nešto što 
bi nam moglo poslužiti kao oružje, zgrabili smo taj predmet umjesto nekog 
drugog oružja. A to da bi nam takav jedan predmet mogao poslužiti kao oružje - 
to smo zamišljali već punih mjesec dana. Zato ga i jesmo tako trenutačno i 
neosporno prihvatili kao oružje! I zato nije optuženik nesvjesno, nije sasvim 
slučajno dohvatio taj kobni tučak. I evo ga, došao je u očev vrt - zrak je čist, 
svjedoka nema, gluho doba noći, mrak i ljubomora. Sumnja da je ona tu, s njim, 
s njegovim suparnikom, u njegovu zagrljaju, i da mu se možda ruga u tom 
trenutku - oduzima mu dah. I nije to samo sumnja - nema tu više sumnje, 
prevara je bjelodano jasna: ona je tu, eto, u toj sobi iz koje dopire svjetlo, tamo 
je kod njega iza paravana - i eto, nesretnik se prikrada prozoru, pristojno 
zaviruje u sobu, uljudno se smiruje i razborito bježi, što dalje od nesreće da se 
ne bi što dogodilo, nešto opasno i nemoralno - tako nas bar nastoje uvjeriti, nas 
koji poznajemo karakter optuženika, znamo u kakvom je duševnom stanju bio, 
sve nam je to poznato na temelju činjenica. Što je najvažnije, on je znao signale 
koji mu mogu učas otvoriti vrata da uđe. 

Tu je, na tim »signalima«, Ipolit Kirilovič prekinuo načas svoju optužbu i 
našao za potrebno da progovori malo potanje o Smerdjakovu, kako bi već 
jednom okončao svu tu uvodnu epizodu o sumnji da je Smerdjakov ubojica i 
obračunao se jednom zauvijek s njom. Učinio je to vrlo temeljito, pa su svi 
shvatili da je on ipak smatrao tu pretpostavku i te kako važnom, uza sav prezir 
koji je iskazivao prema njoj. 

VIII 


TRAKTAT O SMERDJAKOVU 


- Prvo, otkud uopće takva sumnja? - započeo je Ipolit Kirilovič ovim 
pitanjem. - Prvi koji je uzviknuo da je Smerdjakov ubojica bio je sam optuženik 
u času uhićenja a da nije od tog svog prvog uzvika pa sve do ovog trenutka 
suđenja podastro ni jednu jedinu činjenicu u prilog toj svojoj optužbi - ne samo 
činjenicu nego čak ni bilo kakav nagovještaj kakve-takve činjenice koji bi bio u 
skladu s ljudskim razumom. Za njim tu optužbu potkrepljuju samo tri osobe: 
oba brata optuženikova i gospođa Svetlova. Ali optuženikov srednji brat iznio je 
tu svoju sumnju tek danas, bolestan, usred napadaja neprijeporne umne 
poremećenosti i delirija, a prije toga je u ova dva mjeseca, kao što pouzdano 
znamo, bio potpuno uvjeren u krivnju svoga brata, nije pokušao čak ni 
opovrgnuti to mišljenje. Ali time ćemo se još pozabaviti. Zatim nam je 
optuženikov najmlađi brat maloprije sam rekao da nema nikakva, ni najmanjeg 
dokaza za svoje mišljenje da je Smerdjakov krivac, nego da je tako zaključio 
samo po riječima samog optuženika i »izrazu na njegovu licu« - da, taj je 
kolosalni dokaz njegov brat iznio čak dva puta. A gospođa se Svetlova izrazila 
možda još kolosalnije: »Vjerujte onome što vam kaže optuženik, on nije takav 
čovjek da bi lagao!« Eto, to su svi faktički dokazi protiv Smerdjakova što su ih 
iznijele ove tri osobe kojima optuženikova sudbina leži na srcu. Pa ipak se 
optužba protiv Smerdjakova širila i održavala, i održava se - iako je u tako nešto 
teško povjerovati, teško je tako nešto i zamisliti. 


Zatim je Ipolit Kirilovič našao za potrebno da ovlaš ocrta karakter 
pokojnog Smerdjakova, koji je »prekratio sebi život u napadaju bolesne umne 
poremećenosti i ludila«. Prikazao ga je kao slaboumna čovjeka, sa začetkom 
neke zbrkane naobrazbe, zbunjenog filozofskim idejama kojima nije bio 
dorastao i uplašenog nekim suvremenim učenjem o dužnostima i obvezama, 
kojima ga je praktički poučio svojim razuzdanim životom njegov gospodar, a 
možda i otac, Fjodor Pavlovič, a teoretski - kojekakvi čudni filozofski razgovori 
s gospodarovim srednjim sinom Ivanom Fjodorovičem, koji je vrlo rado 
dopuštao sebi tu zabavu - vjerojatno iz puke dosade ili iz potrebe da se naruga, 

za što nije nalazio bolje prilike. Sam mi je Smerdjakov pripovijedao o svom 
duševnom stanju u posljednjim danima svoga boravka u gospodarevoj kući - 
pojasni Ipolit Kirilovič - a svjedoče o tome i drugi: sam optuženik, njegov brat, 
pa čak i sluga Grigorij, to jest svi oni koji su ga dobro poznavali. Osim toga, 
satrven padavicom, Smerdjakov je bio »plašljiv kao zec«. »Klečao je preda 
mnom i ljubio mi noge,« rekao nam je sam optuženik dok još nije bio svjestan 
štetnosti takvih riječi za sebe, »to vam je kokoš koja boluje od padavice« - kako 
se o njemu izrazio svojim karakterističnim jezikom. I eto, upravo njega 
optuženik bira (što je i sam posvjedočio) za svoga pouzdanika i toliko ga 
zastrašuje da ovaj napokon pristaje da mu služi kao uhoda i doušnik. U tom 
svojstvu kućnog špijuna iznevjerava se svom gospodaru, obavještava optuženika 
o omotnici s novcem i o signalima s pomoću kojih može doprijeti do gospodara 
- a kako je i mogao da ga ne obavještava! »Ubio bi me, lijepo sam vidio da bi 
me ubio, molim lijepo!« - rekao je u predistrazi tresući se i strepeći čak i pred 
nama, iako je njegov mučitelj koji ga je tako zastrašio bio tada već i sam uhićen 
pa ga nije više mogao kazniti. »Sumnjičio me svakog časa, molim lijepo, bojao 
sam se i strepio samo da ga ne naljutim, žurio sam se da mu dojavim svaku 
tajnu kako bih ga samim time uvjerio da sam nevin, molim lijepo, pa da mi 
poštedi život.« Evo vam još njegovih riječi kako sam ih pribilježio i upamtio: 
»Kad tako drekne na mene, ja odmah kleknem pred njega!« Kako je po naravi 
svojoj bio neobično pošten mladić i tako stekao povjerenje svoga gospodara, 
koji se uvjerio u njegovo poštenje kad mu je ovaj vratio izgubljeni novac, 
nesretni se Smerdjakov po svoj prilici silno mučio kajući se što je izdao 
gospodara koga je volio kao svoga dobrotvora. Ponajbolji psihijatri tvrde da su 
oni koji teško pate od padavice uvijek skloni neprestanom i, naravno, bolesnom 
optuživanju samih sebe. Muči ih »krivnja« zbog nečega i prema nekome, muči 
ih grizodušje, često i bez ikakve osnove, preuveličavaju, pa čak i sami 
izmišljaju kojekakve svoje prijestupe i zločine. I eto, takav subjekt postaje onda 
zaista, iz pukog straha i zaplašenosti, krivac i zločinac. Osim toga, on je jasno 
slutio da se iz okolnosti koje se slažu pred njegovim očima može doista izleći 
nešto loše. Kad je srednji sin Fjodora Pavloviča, Ivan Fjodorovič, uoči same 
katastrofe odlazio u Moskvu, Smerdjakov ga je molio da ostane, ali se, po svom 
slabićkom običaju, nije usuđivao jasno i kategorično iznijeti pred njim svoje 
bojazni. Zadovoljio se samo nagovještajima koje Ivan Fjodorovič nije shvatio. 
Valja napomenuti da je Smerdjakov gledao u njemu neku svoju zaštitu, neko 
jamstvo da mu se ništa neće dogoditi dok god je on kod kuće. Sjetite se samo 
kako se Dmitrij Fjodorovič izrazio u svom »pijanom« pismu: »Ubit ću staroga, 
samo da Ivan otputuje«; prema tome, prisutnost Ivana Fjodoroviča bila je svima 

neko jamstvo mira i reda u kući. Ali eto, on odlazi, a Smerdjakova istodobno, 
gotovo ni sat vremena nakon odlaska mladog gospodara, spopada padavica i on 
pada. Ali to je potpuno razumljivo. Ovdje valja napomenuti da je Smerdjakov, 
satrven strahom i svojevrsnim očajem, tih posljednjih dana sve više naslućivao 
mogućnost da ga spopadne padavica, što mu se i prije događalo u trenucima 
duševnih napora i potresa. Dakako da se ne može predvidjeti dan i sat tih 
napadaja, ali svaki padavičar može unaprijed osjetiti njihove simptome. Tako 
kaže i sama medicina. I eto, čim je Ivan Fjodorovič otišao od kuće, Smerdjakov, 
pod dojmom, da tako kažemo, svoje napuštenosti i nesigurnosti, odlazi po 
kućnom poslu u podrum, silazi niza stube i misli: »Neće li me spopasti, a šta 
ako me sad uhvati?« I eto, upravo zbog tog raspoloženja, zbog te sumnje, zbog 
tih pitanja, hvata ga u grlu grč koji uvijek prethodi padavici i on strmoglavce 
pada bez svijesti na dno podruma. Ali eto, sad se neki dovijaju da u toj posve 
prirodnoj slučajnosti vide nešto sumnjivo, neki znak, neki nagovještaj da se on 
navlaš pretvarao da je bolestan! Ali, ako se pretvarao, odmah se javlja i pitanje: 
radi čega bi to radio? Iz kojeg računa, s kojim ciljem? Nije više riječ o 
medicini; kažu da znanost laže, da se znanost vara, da liječnici nisu znali 
razlikovati istinu od simuliranja - pa dobro, dobro, ali odgovorite mi onda na 
pitanje: zašto bi se on uopće pretvarao? Nije valjda radi toga da tim napadajem, 
pošto je već isplanirao ubojstvo, unaprijed i umah svrati na sebe pozornost u 
kući? Evo vidite, gospodo porotnici, u kući je Fjodora Pavloviča one noći kad je 
izvršen zločin bilo petoro ljudi: prvo, sam Fjodor Pavlovič, ali jasno je da se on 
nije sam ubio; drugo, njegov sluga Grigorij, ali i on je sam jedva ostao živ; 
treće, Grigorijeva žena, služavka Marfa Ignatjevna, ali bilo bi doista sramotno i 
pomisliti da je ona ubila gospodara. Preostala su nam dakle samo dvojica: 
optuženik i Smerdjakov. Ali kako nas optuženik uvjerava da on nije ubojica, 
ubojica mora biti Smerdjakov jer nema više nikog drugog, nikog drugog ne 
možete naći. I eto, eto odakle je ponikla ta »lukava« i kolosalna optužba protiv 
nesretnog slaboumnika koji je jučer sam sebi oduzeo život! Upravo otud što 
nikog drugog nema! Da postoji bar sjenka sumnje na koga drugog, na kakvu 
šestu osobu, uvjeren sam da bi se i sam optuženik stidio okriviti Smerdjakova, i 
da bi okrivio tu šestu osobu, jer je doista apsurdno okriviti Smerdjakova za 
ubojstvo. 


Gospodo, manimo se psihologije, okanimo se medicine, okanimo se čak i 
same logike, posegnimo samo za činjenicama, jedino za pukim činjenicanja, pa 
da vidimo što će nam one reći. Smerdjakov je ubio, ali kako? Da li sam, ili u 
dosluhu s optuženikom? Razmotrimo najprije prvu mogućnost, to jest da je 
Smerdjakov ubio sam. Ali, naravno, ako je ubio, ubio je radi nečega, radi neke 

koristi. Međutim, kako nije imao ni trunka motiva za ubojstvo kao što je imao 
optuženik, to jest mržnju, ljubomoru i tako dalje, i tome slično, Smerdjakov je 
mogao počiniti ubojstvo samo radi novca, da prisvoji upravo one tri tisuće koje 
je sam vidio kako ih gospodar sprema u omotnicu. I eto, pošto je isplanirao 
ubojstvo, on unaprijed obavještava jednu drugu osobu - i to osobu koja je 
najviše zainteresirana za to ubojstvo, naime optuženika - o svim pojedinostima, 
o novcu i signalima: gdje se nalazi kuverta, što točno piše na njoj, kakvom je 
vrpcom povezana, i što je najvažnije, obavještava ga i o onim »znakovima« s 
pomoću kojih se može doći do gospodara. Pa što, zar on to radi samo zato da se 
sam izda? Ili da nađe sebi suparnika koji će možda i sam poželjeti da uđe u kuću 
i domogne se kuverte? Da, reći će možda netko, ama, on je to učinio iz straha. 
Ali kako to iz straha? Čovjek koji nije prezao da smisli tako smiono i zvjersko 
zlodjelo - prenosi drugome takve podatke koje zna jedini on na cijelom svijetu i 
do kojih se nikad nitko ne bi pod Bogom dovinuo, samo da je on šutio. Ama, 
koliko god taj čovjek bio plašljiv, ako je već isplanirao takvo zlodjelo, onda on 
ne bi ni za živu glavu nikad nikom rekao bar za onu kuvertu i za signale, jer bi 
to značilo da će se unaprijed odati. Nešto bi već izmislio, slagao bi nešto drugo 
kad bi od njega bezuvjetno tražili obavijesti, ali o tome bi šutio kao zaliven! 
Naprotiv, ponavljam, da je prešutio bar ono o novcu, a poslije ubio i prisvojio 
taj novac, nikad ga nitko pod milim Bogom ne bi mogao u najmanju ruku 
okriviti da je ubio radi grabeža, jer taj novac nije nitko vidio osim njega, nitko 
nije ni znao da postoji u toj kući. Čak i kad bi ga optužili, svakako bi računali da 
je ubio iz nekog drugog motiva. A kako takvih motiva nije nitko kod njega 
otkrio, nego su svi, naprotiv, vidjeli da ga gospodar voli i da mu vjeruje, dakako 
da bi on bio posljednji na koga bi posumnjali. Posumnjali bi najprije na onoga 
koji bi imao takvih motiva, tko je sam vikao da ima takvih motiva, tko ih nije 
tajio nego ih je pred svima odavao, jednom riječju, posumnjali bi na sina 
ubijene žrtve, Dmitrija Fjodoroviča. Smerdjakov bi ubio i opljačkao žrtvu, a 
sina bi okrivili - dakako da bi to odgovaralo ubojici Smerdjakovu! Ali eto, on 
upravo tog sina Dmitrija, pošto je isplanirao ubojstvo, unaprijed obavještava o 
novcu, kuverti i signalima - kako je to samo logično, kako jasno! 

Dolazi dan ubojstva koje je Smerdjakov isplanirao, i gle, on pada 
simulirajući napadaj padavice, a zašto? Pa naravno, radi toga da bi, prvo, sluga 
Grigorij, koji je bio naumio da se liječi, videći da nema nikoga tko bi čuvao 
kuću, odgodio liječenje i preuzeo čuvanje. Drugo, naravno, radi toga da bi sam 
gospodar, videći da ga nitko ne čuva, a silno se bojeći sinova dolaska, što nije ni 
najmanje tajio, udvostručio svoje nepovjerenje i mjere opreza. Najposlije, i što 
je najvažnije, naravno, radi toga da njega, Smerdjakova, iznemogla od napadaja, 

odmah prenesu iz kuhinje, gdje je uvijek zasebno spavao i gdje je imao svoj 
posebni ulaz i izlaz, u drugi dio kuće, u Grigorijevu sobicu, kod njih dvoje, za 
pregradu, na tri koraka od njihova kreveta, kao što je oduvijek bilo kad bi ga 
uhvatila padavica, po volji gospodara i milosrdne Marfe Ignatjevne. Ležeći 
tamo za pregradom, on će, vjerojatno zato da što uvjerljivije odglumi bolest, 
naravno, jaukati, to jest buditi ih svu noć (kao što je i bilo, prema iskazu 
Grigorija i njegove žene) - a sve, sve to zato da bi mu bilo što lakše odjednom 
ustati pa ubiti gospodara! 


Ali, reći će mi da se on možda baš zato i pretvarao da ne posumnjaju na 
njega kao na bolesnika, a da je optuženika obavijestio o novcu i o signalima baš 
zato da ga namami da sam dođe i ubije oca, pa da onda on, znate, kad ga ovaj 
ubije, ode i odnese novac, a uz to još možda i digne buku, galamu, probudi 
svjedoke, da onda, znate, ustane i Smerdjakov pa da... pa, šta da onda uradi? Pa 
eto, da ode po drugi put ubiti oca i po drugi put odnijeti već odneseni novac. 
Smijete se, gospodo? Pa i mene je sramota iznositi ovakve pretpostavke, a eto, 
vidite, zamislite, upravo to tvrdi sam optuženik: »Poslije mene je on,« veli, 
»kad sam ja oborio Grigorija, digao uzbunu i otišao, lijepo ustao i pošao da 
ubije i opljačka gospodara!« Da i ne govorimo o tome kako je Smerdjakov 
mogao sve to predvidjeti i unaprijed izračunati kao na prste, to jest da će 
uzrujani i razjareni sin doći jedino radi toga da pristojno zaviri kroz prozor i da 
se potom povuče, iako zna za dogovorene znakove, te prepusti njemu, 
Smerdjakovu, sav plijen! Gospodo, ozbiljno postavljam pitanje: u kojem je to 
trenutku Smerdjakov počinio zločin? Recite mi u kojem je to trenutku bilo, jer 
inače ga ne možete optuživati! 

»A možda je posrijedi bio pravi napadaj padavice? Bolesnik se odjednom 
osvijestio, začuo viku i izašao« - i šta onda? Pogledao oko sebe i rekao sam 
sebi: kako bi bilo da ubijem gospodara? A otkud je on mogao znati što je bilo 
posrijedi, što se dogodilo, kad je sve do tada ležao u nesvijesti? Uostalom, 
gospodo, i fantaziranje ima svoje granice. 

»Dobro, molim lijepo,« reći će oštroumniji ljudi, »a što ako su njih 
dvojica bili u dosluhu, a što ako su ga obojica ubili i pare podijelili, šta onda?« 

Da, to doista može biti ozbiljna sumnja, a ponajprije - tu su i kolosalni 
dokazi koji to potvrđuju: jedan ubija i uzima na sebe svu brigu oko toga, a drugi 
sudionik ljenčari i simulira padavicu - upravo zato da unaprijed kod svih pobudi 
sumnju, kod gospodara nelagodu, kod Grigorija uznemirenost. Zanimljivo bi 
bilo znati iz kakvih su pobuda oba sudionika smislila takav luđački plan? Ali, 
možda Smerdjakov uopće nije bio aktivan sudionik, nego onako, pasivan, kao 

bolesnik: možda je zastrašeni Smerdjakov samo pristao da se ne suprotstavlja 
ubojstvu, a kako je slutio da će njega okriviti da je dopustio da mu ubiju 
gospodara, da nije vikao niti se opirao - unaprijed je ishodio u Dmitrija 
Karamazova dopuštenje da sve to vrijeme preleži kao da ga drži padavica, »a ti 
tamo ubijaj kako znaš, ja se neću miješati«. Ali, kad bi bilo tako, ta bi padavica 
ipak morala izazvati usplahirenost u kući, pa Dmitrij Karamazov ne bi nikako 
mogao pristati na takav dogovor. Ali dobro, recimo da je on i na to pristao, ali 
onda bi opet ispalo da je Dmitrij Karamazov ubojica, neposredni izvršitelj i 
začetnik ubojstva, a da je Smerdjakov samo pasivni sudionik, pa čak i da nije 
sudionik nego samo slabić koji je popustio iz straha i protiv svoje volje, što bi 
sud svakako znao razlikovati. I što sad vidimo? Čim su optuženika uhitili, on 
učas sve svaljuje na Smerdjakova i samo njega okrivljuje. Ne okrivljuje ga da je 
bio u dosluhu s njim, nego okrivljuje samo njega, veli da je on to sam učinio, da 
je on ubio i opljačkao, da je to njegovih ruku djelo! E pa, kakvi bi to bili ortaci 
kad bi odmah počeli okrivljavati jedan drugoga - to se nikad ne događa. I pazite 
samo kako bi to bilo opasno za Karamazova: on je stvarno ubojica, ali onaj nije, 
onaj je samo pristao na zločin i preležao za pregradom, a ovaj opet svaljuje svu 
krivnju na onoga koji je ležao. Onda bi se onaj koji je ležao mogao razljutiti i, 
samo da spasi sebe, što prije priznati pravu istinu i reći: »Obojica smo 
sudjelovali u tome, samo što ja nisam ubojica, ja sam samo to dopustio i pristao 
iz straha«. Jer on je, Smerdjakov, mogao lako procijeniti da bi sud lako znao 
odmjeriti stupanj njegove krivnje, pa je mogao računati, ako ga i kazne, da će ga 
kazniti kudikamo blaže nego onoga drugog, glavnog ubojicu, koji želi svaliti sve 
na njega. I tad bi zacijelo, htio-ne htio, priznao kako je zapravo bilo. To ipak 
nismo doživjeli. Smerdjakov nije ni pisnuo o sudioništvu, iako ga je ubojica 
uporno okrivljavao i za sve vrijeme upirao prstom u njega kao u jedinog 
ubojicu. Štoviše, upravo je Smerdjakov otkrio u istražnom postupku da je on 
sdm rekao optuženiku za kuvertu s novcem i za signale, da inače optuženik ne bi 
za to ni znao. Da je on doista bio ortak i krivac, zar bi tako lako to priznao u 
istrazi, naime da je on sve to sam otkrio optuženiku? Naprotiv, poricao bi to i 
jamačno izvrtao činjenice i umanjivao ih. Ali on nije ništa izvrtao ni umanjivao. 
Tako postupa samo nevin čovjek koji se ne boji da će ga optužiti za sudioništvo. 
I eto, obuzet bolesnom melankolijom zbog padavice i sve te katastrofe koja se 
dogodila, on se jučer objesio. Prije toga ostavio je bilješku sročenu osebujnim 
stilom: »Oduzimam sebi život po svojoj volji i želji, da nikog drugog ne krive! « 
A lako je mogao još dodati: »Ubojica sam ja, ane Karamazov!« Ali nije dodao: 
za jedno je imao savjesti, a za drugo nije? 

I što se događa? Maloprije donose ovamo, na sud, novac, tri tisuće rubalja 

i vele: »To je onaj isti novac što je bio u onoj kuverti koja je sad tu na stolu 
među materijalnim dokazima, a dobio sam ga,« veli, »jučer od Smerdjakova! « 
Uostalom, sjećate se i sami, gospodo porotnici, tog maloprijašnjeg žalosnog 
prizora. Neću sad govoriti o pojedinostima, ali ću dopustiti sebi svega dvije-tri 
primjedbe o stvarima koje su sasvim beznačajne - upravo zato što su 
beznačajne, pa neće svakome pasti na pamet i zaboravit će se. Prvo, i opet: 
Smerdjakov je jučer iz grizodušja vratio novac i objesio se. (Jer da ga nije grizla 
savjest, ne bi ga ni vratio.) I dakako da je tek sinoć prvi put priznao Ivanu 
Fjodoroviču svoj zločin, kako je ovdje ustvrdio sam Ivan Karamazov, jer zašto 
bi inače sve do sada šutio o tome? Dakle, priznao je, ali zašto nam, opet 
ponavljam, nije u predsmrtnoj poruci iznio svu istinu kad je znao da nevinog 
optuženika danas čeka strašno suđenje? Sam novac nije još nikakav dokaz. Ja 
sam, na primjer, uz još dvije osobe u ovoj sudnici još prije tjedan dana sasvim 
slučajno saznao za jednu činjenicu, naime da je Ivan Fjodorovič Karamazov slao 
u glavni grad gubernije da mu unovče dvije obveznice od pet posto, svaku u 
vrijednosti od pet tisuća rubalja, dakle sve skupa deset tisuća. Spominjem ovo 
samo zato što svatko može u određenom trenutku imati kod sebe novac, pa kad 
čovjek donese tri tisuće, to još nipošto ne znači da je to onaj isti novac koji je 
bio u određenoj ladici ili kuverti. Najposlije, Ivan Karamazov saznao je jučer 
nešto tako važno od pravog ubojice, ali ništa nije poduzeo. Pa zašto nije to 
odmah prijavio? Zašto je sve to odgodio do jutra? Držim da imamo pravo 
nagađati zašto: već mu je tjedan dana zdravlje narušeno, sam je priznao 
liječniku i svojim najbližima da mu se štošta privida, da susreće već i mrtve 
ljude; uoči delirija koji ga je upravo danas spopao, iznenada je doznao za smrt 
Smerdjakova i odjednom evo kako prosuđuje: »Čovjek je mrtav, njega mogu 
slobodno okriviti a brata ću time spasiti. Novaca imam kod sebe, uzet ću 
svežanj stotinjarki i reći da mi je to Smerdjakov dao prije smrti.« Reći ćete da 
bi to bilo nepošteno, da bi bilo nepošteno lagati ako je riječ i o mrtvacu, čak i da 
se spasi brat? To je istina, ali što ako je slagao nesvjesno, ako je uobrazio sebi 
da je upravo tako bilo, pošto mu je vijest o sluginoj iznenadnoj smrti do kraja 
poremetila um? Uostalom, vidjeli ste tu maloprijašnju scenu, vidjeli ste u 
kakvom je stanju bio taj čovjek. Stajao je tu i govorio, ali gdje mu je bila 
pamet? Odmah nakon iskaza tog čovjeka u deliriju, uslijedio je dokument, 
pismo gospođi Verhovcevoj što ga je optuženik napisao dva dana prije izvršenja 
zločina, i iznio u njemu potanki plan samog zločina. Pa šta onda tražimo taj plan 
i njegove tvorce? Sve je navlas izvedeno po tom planu, a izveo je sve to nitko 
drugi nego sam njegov tvorac. Da, gospodo porotnici, »izvršeno je kako je i 
napisano«. Uopće, uopće nismo bježali obzirno i bojažljivo od očeva prozora, 

iako smo bili čvrsto uvjereni da je naša draga kod njega. Ne, to bi bilo 
besmisleno i nevjerojatno. Ušao je u kuću i izvršio svoj naum. Vjerojatno je 
ubio u bijesu, obuzet mržnjom, čim je ugledao svog omrznutog suparnika, a kad 
je ubio, što je učinio možda odjednom, jednim zamahom ruke, oboružan 
brončanim tučkom, i kad se zatim uvjerio, nakon detaljne pretrage, da nje tu 
nema, ipak nije zaboravio zavući ruku pod jastuk i izvaditi kuvertu s novcem, 
koja sad leži poderana tu na stolu među ostalim materijalnim dokazima. 
Govorim vam to zato da vas upozorim na jednu okolnost, po mom mišljenju 
vrlo karakterističnu. Da je to bio iskusan ubojica, a pogotovo ubojica kojem bi 
cilj bio samo grabež - zar bi možda ostavio omotnicu na podu onako kako smo 
je našli pokraj leša? Da je to, recimo, bio Smerdjakov, koji je navodno ubio 
čovjeka radi grabeža - pa i on bi jednostavno odnio kuvertu sa sobom, ne bi se 
uopće trudio da je otvara nad tijelom svoje žrtve, jer je pouzdano znao da su u 
kuverti novci - ta pred njim su ih stavljali i zapečaćivali - a da je kuvertu 
slučajno odnio, kako bi se uopće znalo za grabež? Pitam vas ja sad, gospodo 
porotnici, da li bi Smerdjakov možda tako postupio, da li bi ostavio kuvertu na 
podu? Ne bi, nego bi tako postupio baš izbezumljeni ubojica koji već loše 
prosuđuje, ubojica koji nije lopov i koji nikad do tada nije ništa ukrao, pa ni 
ovaj put nije izvadio novce ispod jastuka kao kradljivac, nego kao netko tko 
uzima svoju stvar od lopova koji mu ju je ukrao - jer upravo je tako prosuđivao 
Dmitrij Karamazov o te tri tisuće koje su se u njegovoj glavi prometnule u 
pravu maniju. I eto, pošto se dočepao kuverte koju nikad prije nije vidio, on trga 
omotnicu da se uvjeri jesu li u njoj novci, pa bježi s tim novcima u džepu a da se 
nije ni sjetio da je na podu ostavio za sobom kolosalan dokaz protiv sebe u 
obliku poderane kuverte. Sve to zato što je on Karamazov, a ne Smerdjakov, nije 
na to pomislio, nije se toga sjetio, a i gdje bi se sjetio! On bježi, čuje za sobom 
viku sluge koji ga sustiže, sluga ga hvata, zaustavlja i pada pogođen brončanim 
tučkom u glavu. Optuženik skače dolje do njega iz sažaljenja. Zamislite, on nas 
ovdje najednom uvjerava da je skočio dolje do njega iz sažaljenja, iz samilosti, 
da vidi ne bi li mu mogao kako pomoći. 

Zar je to bio takav trenutak da se iskazuje sažaljenje? Ne, nego je on 
skočio dolje baš zato da se uvjeri je li ostao živ jedini svjedok njegova zlodjela. 
Svaki drugi osjećaj, svaki drugi motiv bio bi neprirodan! Pazite, on se trudi oko 
Grigorija, otire mu rupčićem glavu, a čim se uvjerio da je mrtav, bježi dalje kao 
sumanut, sav krvav, do kuće svoje drage. Kako se nije sjetio da je sav krvav i da 
će se začas sve otkriti? Ali optuženik nas uvjerava da se uopće nije obazirao na 
to što je krvav. To se može shvatiti, to je sasvim moguće, to se uvijek događa 
zločincima u takvim trenucima. Za jedno je smislio paklenski plan, a za drugo 

mu nedostaje razboritosti. Ali on je u tom času mislio samo na to gdje je ona. 
Morao je što prije doznati gdje je ona, pa je tako dojurio do njena stana i saznao 
neočekivanu i za njega kolosalnu vijest da je ona otišla u Mokro sa svojim 
»nekadašnjim« i »neprijepornim«. 


IX 


PSIHOLOGIJA PUNOM PAROM. 
JUREĆA TROJKA. 
SVRŠETAK TUŽITELJEVE ZAVRŠNE RIJEČI 


Kad je u svojoj završnoj riječi došao do ovog mjesta, Ipolit Kirilovič, koji 
je očito izabrao strogo povijesnu metodu izlaganja kojom se vrlo rado služe svi 
nervozni govornici što navlaš traže strogo zadane okvire kako bi obuzdali svoj 
nestrpljivi zanos - razvezao je nadugačko i naširoko o onom »nekadašnjem« i 
»neprijepornom« i iznio o toj temi nekoliko na svoj način zanimljivih misli. 


- Karamazov, koji je na svakog bio ljubomoran do mahnitosti, odjednom 
se i u tren oka gubi i nestaje pred tim »nekadašnjim« i »neprijepornim«. To je 
još čudnije zato što prije toga gotovo da se nije ni obazirao na tu novu opasnost 
koja mu prijeti, a koja dolazi u liku neočekivanog suparnika. Ali on je 
neprestano zamišljao da je taj suparnik još silno daleko, a Karamazov uvijek 
živi samo u sadašnjem trenutku. Vjerojatno ga je smatrao čak i fikcijom. Ali 
kad je jednom svojim bolesnim srcem shvatio da je ta žena možda upravo zato 
tajila tog njegova novog suparnika, da ga je zato i maloprije obmanula što taj 
suparnik koji je iznova dojurio do nje nije za nju nikakva fantazija ni fikcija, 
nego da joj je sve, sva njena nada u životu - čim je to shvatio, smirio se. Eto, 
gospodo porotnici, ne mogu šutke prijeći preko te nenadane duševne značajke 
optuženika, za koju se nikako ne bi reklo da je posjeduje. Ipak se odjednom u 
njemu javila neumoljiva potreba za istinom, za poštovanjem prema ženi, za 
priznavanjem prava njena srca, i to kada - u trenutku kad je radi nje okrvavio 
ruke krvlju svoga oca! Istina je i to da je u tom trenutku već zavapila i prolivena 
krv za osvetom jer je on, koji je upropastio svoju dušu i svu svoju zemaljsku 
sudbinu, morao i nehotice osjetiti i upitati se u tom trenutku »što li joj on znači, 

i što joj može značiti sada, tom biću koje voli više od svoje duše, nasuprot 
onom “nekadašnjem? i “neprijepornom', koji se pokajao i vratio toj ženi koju je 
nekad unesrećio, s novom ljubavlju, sa časnim ponudama, obećavajući joj 
preporođen i nov život. A on nesretnik, što joj on može sada dati, što joj može 
ponuditi?« Karamazov je sve to dobro shvatio, shvatio je da mu je zločin 
zapriječio sve putove i da je on samo zločinac osuđen na smrt, a ne čovjek pred 
kojim je život! Ta ga je pomisao smoždila i dotukla. I eto, on se načas 
zaustavlja na jednom luđačkom planu koji mu je, uz njegov karamazovski 
karakter, morao pasti na pamet kao jedini i kobni izlaz iz groznog položaja. Taj 
je izlaz - samoubojstvo. Brže-bolje odlazi po svoje pištolje što ih je bio založio 
kod činovnika Perhotina, a u isti mah u trku vadi iz džepa sav svoj novac, radi 
kojeg je netom bio okrvavio ruke očevom krvlju. E, trenutno mu je novac 
potrebniji od svega: Karamazov će se ubiti, Karamazov će se ustrijeliti, i to će 
se pamtiti! Nije on zalud pjesnik, ne gori njemu život zalud kao svijeća upaljena 
s oba kraja. »K njoj, k njoj - a tamo, tamo ću prirediti gozbu kakvu svijet još 
nije vidio, da se pamti i dugo još prepričava. Usred one divlje vike, ludih 
ciganskih pjesama i plesova, podići ću uvis pehar, nazdraviti i čestitati 
obožavanoj ženi na njezinoj novoj sreći, a onda - odmah tu, do njenih nogu, 
razmrskat ću sebi lubanju i prekratiti život! Sjetit će se koji put Mitje 
Karamazova, uvidjet će koliko ju je volio Mitja, požalit će za njim!« Mnogo je 
tu slikovitosti, romantičnog zanosa, divlje karamazovske neobuzdanosti i 
osjećajnosti - pa i koječega drugog, gospodo porotnici, nečeg što vapi u duši, 
neumorno udara u glavi i truje srce nasmrt; to nešto, gospodo porotnici, to je 
savjest, to je njezin sud, to je njezino grozno grizodušje! Ali pištolj će sve 
izmiriti, pištolj je jedini izlaz, nema drugoga, a poslije - ne znam je li 
Karamazov u tom času mislio »što će biti poslije«, može li Karamazov uopće 
hamletovski misliti o tome što će biti poslije, tamo gore. Ne, gospodo porotnici, 
oni tamo imaju Hamlete, a mi još zasad Karamazove! 

Zatim je Ipolit Kirilovič potanko opisao Mitjine pripreme, scene kod 
Perhotina, pa u dućanu, pa s kočijašima. Naveo je svu silu riječi, izričaja, gesta 
koje su sve potvrdili i svjedoci - ta je slika snažno djelovala na slušatelje. 
Najviše je ipak djelovala cjelina činjenica. Krivnja tog izbezumljenog čovjeka 
koji se batrga i više se uopće ne čuva, doimala se nepobitnom. 

- On se nije više imao zašto čuvati - ustvrdio je Ipolit Kirilovič - dva-tri 
puta umalo da nije sve priznao, štošta je nagovješćivao, samo što nije do kraja 
izgovorio (tu su slijedili iskazi svjedoka). Čak je i kočijašu na putu doviknuo: 
»Znaš li ti da voziš ubojicu?« Ipak nije mogao reći sve do kraja: trebalo je 

najprije doći u selo Mokro i tek tamo dovršiti epopeju. Ali što tamo očekuje 
nesretnika? Stvar je u tome što gotovo od prvih trenutaka u Mokrom on zapaža i 
na kraju potpuno shvaća da njegov »neprijeporni« suparnik nije možda više 
uopće tako neprijeporan i da od zdravice i čestitke na novoj sreći neće biti ništa, 
da ga neće ni slušati. Ali vama su, gospodo porotnici, sve te činjenice već dobro 
poznate iz istražnog postupka. Pobjeda Karamazova nad suparnikom bila je 
neprijeporna i tad je - o tad je u njegovoj duši započela već sasvim nova faza, 
štoviše, najstrašnija od svih faza kroz koje je ta duša uopće prošla i kroz koje će 
ikad proći! Možemo pouzdano ustvrditi, gospodo porotnici - uzvikne Ipolit 
Kirilovič - da se povrijeđena priroda i zločinačko srce sami za se osvećuju 
mnogo gore od svakog zemaljskog pravosuđa! Štoviše, pravosuđe i zemaljska 
kazna još i ublažavaju kaznu prirode, čak su i prijeko potrebni zločinačkoj duši 
u tim trenucima da je spase od očajanja, jer ja ne mogu ni zamisliti tu 
Karamazovljevu strahotu i te moralne muke kad je doznao da ga ona voli, da se 
radi njega odriče svoga »nekadašnjeg« i »neprijepornog«, da njega, njega, 
Mitju, poziva da pođe s njom u novi život i obećava mu sreću, i to kada? Kad je 
već sve za njega svršeno i kad se ništa više ne može popraviti! Usput budi 
rečeno, iznijet ću i jednu neobično važnu napomenu kako bih objasnio pravu bit 
optuženikova tadašnjeg položaja: ta je žena, ta je njegova ljubav sve do 
posljednjeg časa, do samog trenutka uhićenja, bila za nj nedostupno stvorenje, 
strastveno žuđeno ali nedostižno. A zašto, zašto se nije tada ustrijelio, zašto je 
odustao od donesene odluke, štoviše, zaboravio gdje mu je pištolj? Pa eto, 
spriječila ga je u tome upravo ta strastvena žudnja za ljubavlju i nada da će je 
odmah, na licu mjesta, zadovoljiti. U omaglici terevenke on se prilijepio za 
svoju dragu koja skupa s njim terevenči, ljepša i zamamnija nego ikad - ne 
odvaja se od nje, divi joj se, topi se pred njom. Ta strastvena žudnja mogla je 
načas potisnuti ne samo strah od uhićenja nego i samo grizodušje! Načas, jao, 
samo načas! Zamišljam u kakvom je duševnom stanju bio tada zločinac, 
neosporno ropski podložan trima elementima koji su mu potpuno prigušili dušu: 
prvo, pijano stanje, dim i galama, toptanje nogu u plesu, pocikivanje, a ona, ona, 
sva zažarena od pića, pjeva i pleše, pijana i nasmijana! Drugo, ohrabruje ga 
pusta nada da je kobni rasplet još daleko, da u najmanju ruku nije blizu - možda 
će tek sutradan, tek ujutro, doći po njega? Prema tome, ima još nekoliko sati 
vremena, a to je mnogo, strašno mnogo! Za nekoliko sati može se svašta 
smisliti. Vjerujem da se osjećao otprilike kao što se osjeća zločinac kad ga vode 
na stratište, na vješala: treba još proći dugom, dugom ulicom, i to još korakom, 
mimo tisuća ljudi, zatim će skrenuti u drugu ulicu, a tek je na kraju te druge 
ulice onaj užasni trg! Zapravo mi se čini da se na početku tog puta osuđenik, 

sjedeći u svojim sramotnim kolima, osjeća kao da je pred njim još beskrajan 
život. Međutim, eto, promiču kuće, kola se neprestano kreću - ali to još nije 
ništa, još je daleko do skretanja u drugu ulicu, te i dalje bodro gleda lijevo i 
desno u sve one tisuće ravnodušnih i radoznalih ljudi što su se upili u njega 
pogledima, svejednako mu se čini da je on isti takav čovjek kao i oni. Evo, 
skreću i u onu drugu ulicu, ali to još nije ništa, ništa, pred njim je još čitava ta 
ulica. I koliko god već promaklo kuća, neprestano misli: »Ostalo je još mnogo 
kuća!« I tako sve do samog kraja, do samog trga. Tako se valjda nekako osjećao 
tada i Karamazov. »Nisu još tamo gotovi,« mislio je, »na još nešto i ja još mogu 
nadoći, ma imat ću još vremena spremiti plan obrane, smisliti kako da im se 
oduprem, a sada, sada - sad je ona tako divna!« Mučno mu je i strašno pri duši, 
ali svejedno mu polazi za rukom odvojiti polovicu novca i sakriti je nekamo - 
inače mi nije jasno kamo je mogla nestati polovica od one tri tisuće što ih je bio 
nedavno uzeo ispod jastuka kod oca. U Mokrom nije prvi put, već je tamo bio 
terevenčio dva dana i dvije noći. Poznaje dobro onu staru, veliku drvenu kuću, 
sa svim njezinim šupama i galerijama. Predmnijevam naime da je dio novca 
upravo tad sakrio, baš u toj kući, malo prije nego što su ga uhitili, u neku 
pukotinu ili rasjelinu, pod neku podnicu, gdjegod u kut, pod krov. Zašto? Kako 
zašto? Katastrofa može nastupiti svakog časa, dakako da još nismo promislili 
kako ćemo je dočekati, a nemamo ni kad, pa i buči nam u glavi, i vuče nas srce k 
njoj, međutim, novac - novac je potreban čovjeku u svakoj situaciji! Čovjek je s 
novcem svugdje čovjek. Možda vam se ovakva proračunatost čini neprirodnom 
u ovakvom trenutku? Ali, on nas sam uvjerava da je još mjesec dana prije toga, 
u isto tako uzbudljivom i kobnom trenutku, odvojio polovicu od tri tisuće i ušio 
je u vrećicu. Premda to, naravno, nije istina, što ćemo odmah i dokazati, ta je 
ideja Karamazovu ipak poznata i on je razmišljao o njoj. Štoviše, kad je poslije 
uvjeravao suca istražitelja da je odvojio tisuću i pol rubalja i ušio ih u vrećicu 
(koje nikad nije ni bilo), možda je izmislio tu vrećicu tog istog časa upravo zato 
što je dva sata prije toga bio odvojio polovicu te svote i sakrio je negdje u 
Mokrom, za svaki slučaj, do jutra, samo da je ne drži uza se, možda je tako 
učinio u nenadanom nadahnuću? Dva ponora, gospodo porotnici, sjećate se da 
Karamazov može gledati u dva ponora u isti mah! U toj smo kući tražili novac, 
ali ga nismo našli. Možda je i sad tamo negdje, a možda je sutradan nestao i sad 
je opet kod optuženika. Kako bilo da bilo, uhićen je uz nju, pred njom na 
koljenima, ona je ležala na krevetu, a on je pružao ruke prema njoj i toliko se 
bio zanio u tom trenutku da nije ni čuo one koji su ga došli uhititi. Ništa još nije 
bio uspio smisliti što da odgovori. I on i njegov um bili su zatečeni. 


I sad je tu pred sucima, pred onima koji će odlučiti o njegovoj sudbini. 

Gospodo porotnici, ima trenutaka kad nam u obavljanju naših dužnosti biva 
gotovo strašno pred čovjekom, strašno i zbog čovjeka! To su trenuci kad 
poniremo u taj bestijalni užas, kad zločinac vidi da je sve propalo, ali se i dalje 
bori, i dalje se Želi boriti s vama. To su trenuci u kojima se svi nagoni 
samoodržanja bude odjednom u njemu, i kad vas on, spašavajući svoju kožu, 
vreba i proučava vas, vaše lice, vaše misli, čeka da vidi s koje ćete strane udariti 
na njega, i u tren oka kuje u svom potresenom umu na tisuće planova, ali se opet 
boji progovoriti, boji se da se ne oda! Ti trenuci poniženja duše ljudske, taj 
njezin križni put, ta životinjska žudnja da se nekako spasi - doista su užasni i 
izazivaju gdjekad čak i u istražitelja duševne potrese i samilost prema zločincu! 
Eto, i sad smo bili svjedoci toga. Isprva je on bio preneražen pa mu se u strahu 
otelo nekoliko riječi koje su ga silno kompromitirale: »Krv! To sam i zaslužio!« 
Ali se ubrzo svladao. Što će reći, kako će odgovoriti - sve to još zasad nije u 
njega bilo spremno, spremno je bilo samo pusto poricanje: »Za smrt očevu 
nisam kriv!« To je zasad naš obrambeni zid, a tamo ćemo iza njega možda još 
štogod smisliti, podići kakvu barikadu. One svoje prve kompromitantne povike 
nastoji brže-bolje, da bi preduhitrio naša pitanja, objasniti time da se smatra 
krivim samo za smrt sluge Grigorija. »Za tu sam krv kriv, ali tko je ubio oca, 
gospodo, tko je njega ubio? Tko je mogao njega ubiti ako nisam ja?« Čujete li 
to? To on nas pita, nas koji smo došli njega to isto pitati! Čujete li one riječi 
kojima se gura pred rudo: »ako nisam ja«, čujete li kako je životinjski lukav, 
kako je naivan i koliko je karamazovski nestrpljiv? Nisam ga ja ubio, nemojte ni 
pomišljati da sam ja: »Htio sam ga ubiti, gospodo, htio sam,« priznaje brže- 
bolje (Žuri mu se, o kako mu se žuri!), »ali sam ipak nevin, nisam ga ja ubio!« 
Priznaje nam da ga je htio ubiti: evo vidite i sami, kao da veli, koliko sam 
iskren, pa mi utoliko prije možete povjerovati da nisam ja ubio. Oh, u takvim 
prigodama zločinac biva katkad nevjerojatno lakouman i lakovjeran. I eto, tada, 
gotovo sasvim slučajno, istražitelji mu najednom postavljaju posve bezazleno 
pitanje: »A da ga nije možda Smerdjakov ubio?« Dogodilo se upravo ono što 
smo i očekivali: strašno se naljutio što smo ga preduhitrili i uhvatili na 
spavanju, dok se još nije bio stigao pripremiti, izabrati i ulučiti onaj trenutak 
kad bi bilo najuvjerljivije okriviti Smerdjakova. U skladu sa svojom naravi, 
odmah zapada u drugu krajnost i sam nas počinje svim silama uvjeravati da 
Smerdjakov nije ubojica, da on ne bi mogao ubiti. Ali ne vjerujte mu, posrijedi 
je samo njegova lukavost: on još nipošto, nipošto ne odbacuje Smerdjakova, 
naprotiv, tek će ga okriviti, jer koga bi drugoga mogao okriviti ako ne njega, ali 
to će učiniti nešto kasnije, jer je zasad ta stvar propala. Učinit će to možda tek 
sutra, ili tek za nekoliko dana, kad uvreba trenutak da nam dovikne: » Vidite, ja 

sam poricao više nego vi da je Smerdjakov ubojica, sjećate se valjda i sami, ali 
sad sam se i ja uvjerio: on je ubojica, ne može biti nitko drugi!« A dotle je pred 
nama sumorno i ljutito poricao svoju krivnju, u nestrpljenju i gnjevu pribjegao 
je sasvim nevještom i nevjerojatnom objašnjenju o tome kako je gledao oca 
kroz prozor i kako je zatim uljudno otišao od prozora. Što je najvažnije, nije još 
znao situaciju, koliko ga tereti Grigorij koji se u međuvremenu osvijestio. 
Pristupili smo osobnom pregledu i pretresu. Pretres ga ljuti ali i ohrabruje: 
nismo našli kod njega sve tri tisuće nego samo tisuću i pol. I dakako da mu tek u 
tom trenutku srdite šutnje i tvrdokornog poricanja prvi put u životu pada na 
pamet ideja o vrećici. Nema dvojbe da i sam osjeća koliko je nevjerojatna ta 
izmišljotina pa se upinje, strašno upinje da je učini vjerojatnom, da je tako iskiti 
da ispadne pravi vjerodostojni roman. U ovakvim je slučajevima najpreča i 
najvažnija zadaća istrage da ne dade zločincu da se pripremi i da ga iznenada 
zaskoči kako bi otkrio svoje najintimnije ideje u svoj njihovoj izdajničkoj 
prostodušnosti, nevjerojatnosti i protuslovlju. Zločinca možete nagnati da 
govori samo ako mu iznenada i tobože slučajno priopćite neke nove činjenice, 
neku okolnost koja ima kolosalno značenje, ali koju on nije do tada znao niti ju 
je mogao predvidjeti. Tu smo činjenicu mi držali u pričuvi, već dugo u pričuvi: 
bio je to iskaz sluge Grigorija koji se osvijestio, iskaz o otvorenim vratima na 
koja je optuženik izjurio iz kuće. Na ta je vrata on bio sasvim zaboravio, nije ni 
pomislio da ih je Grigorij mogao vidjeti. Postigli smo kolosalan efekt. On je 
skočio na noge i odjednom nam doviknuo: »Smerdjakov ga je ubio, 
Smerdjakov!« I tako je odao svoju najintimniju, osnovnu misao, u posve 
neuvjerljivu obliku, jer je Smerdjakov mogao ubiti tek pošto je on oborio 
Grigorija i pobjegao. A kad smo mu rekli da je Grigorij vidio otvorena vrata 
prije nego što je pao, i da je, kad je izlazio iz spavaće sobe, čuo Smerdjakova 
kako jauče za pregradom -Karamazov je bio dotučen u pravom smislu riječi. 
Moj suradnik, naš poštovani i oštroumni Nikolaj Parfjonovič, rekao mi je 
poslije da mu ga je u tom trenutku bilo žao toliko da je mogao i zaplakati. I eto, 
u tom času, da bi popravio stvar, optuženik se žuri da nam kaže za onu famoznu 
vrećicu: pa neka bude, veli, poslušajte i ovu priču! Gospodo porotnici, ja sam 
vam već iznio svoje mišljenje o tome zašto držim da je sva ta izmišljotina o 
novcu koji je on navodno bio ušio u vrećicu mjesec dana prije toga ne samo 
besmislica nego i najnevjerojatnija laž koja se mogla izmisliti u tom trenutku. 
Kad bismo se htjeli kladiti može li se reći i bubnuti nešto nevjerojatnije, ni onda 
se ne bi moglo izmisliti nešto gore od toga. Što je najvažnije, ovdje smo uspjeli 
slavodobitnog romansijera ušutkati i potući do nogu pojedinostima, onim istim 
pojedinostima kojima stvarnost uvijek obiluje i koje uvijek, kao tobože potpuno 

nevažne i nepotrebne sitnice, zanemaruju ti nesretni i nehotični autori, štoviše, 
nikad im ni na pamet ne padaju. Ama, njima nije u tom trenutku do toga, njihov 
um gradi samo grandioznu cjelinu - kako se uopće tko usuđuje podmetati im 
takve sitnice? Ali upravo ih na njima i love! Postave optuženiku pitanje: 
»Dobro, a gdje ste uzeli materijal za tu svoju vrećicu, i tko vam ju je sašio?« - 
»Sam sam ju je sašio.« - »A otkud vam platno?« Optuženik se već vrijeđa on to 
smatra sitnicom gotovo uvredljivom za sebe, i to, vjerujete li, iskreno, iskreno! 
Ali svi su oni takvi. »Otrgao sam od svoje košulje.« - »Krasno. Onda ćemo 
valjda među vašim rubljem sutra naći tu košulju od koje ste otrgnuli taj 
komadić?« I pomislite, gospodo porotnici, da smo zbilja našli tu košulju (a kako 
je ne bismo našli u njegovu kovčegu ili komodi kad bi ta košulja doista 
postojala) - to bi već bila činjenica, opipljiva činjenica koja bi išla u prilog 
istinitosti njegova iskaza! Ali on to ne može shvatiti. - »Ne sjećam se, možda i 
nije bilo od košulje. Ja sam to ušio u gazdaričinu kapicu.« - »U kakvu kapicu?« - 
»Pa uzeo sam je od nje, ležala je tamo kod nje stara krpa od kalika.« - »I dobro 
se toga sjećate?« - »Ma ne, ne sjećam se baš dobro...« I ljuti se, ljuti, a pomislite 
samo: kako se ne bi toga sjećao? Čovjek se u najstrašnijim trenucima, recimo 
kad ga vode na smaknuće, sjeća upravo takvih sitnica. Sve će ostalo možda i 
zaboraviti, ali će upamtiti nekakav zeleni krov koji mu je putem promaknuo 
pred očima, ili čavku na križu neke crkve... Jer kad je sašivao tu svoju vrećicu, 
morao se kriti od ukućana, pa je morao i upamtiti kako je s iglom u ruci patio od 
poniženja i straha da ne uđe tko u sobu i uhvati ga na djelu, kako je na prvo 
kucanje na vrata skočio na noge i pobjegao za pregradu (u njegovu stanu ima i 
pregrada)... Ali, gospodo porotnici, zašto ja vama sve ovo pričam, sve ove 
pojedinosti, sitnice? - uzvikne odjednom Ipolit Kirilovič. - Pa eto, upravo zato 
što je optuženik tvrdokorno ostao sve do ovog trenutka pri svoj toj svojoj 
besmislici. U ova dva mjeseca, od one za njega kobne noći, on ništa nije 
razjasnio, nije dodao ni jedne jedine realne okolnosti kojom bi štogod objasnio, 
ništa nije dodao svojim prijašnjim fantastičnim iskazima; sve su to, veli on, 
sitnice, vjerujte mi na riječ! O, mi bismo mu rado povjerovali, želimo mu 
povjerovati, pa makar i na riječ! Zar smo mi možda šakali željni ljudske krvi? 
Dajte nam iznesite bar jednu činjenicu koja govori u prilog optuženiku, i mi 
ćemo se obradovati - ali opipljivu, realnu činjenicu, a ne zaključak koji je po 
optuženikovu licu izveo njegov rođeni brat, ili onaj njegov iskaz da je on, kad se 
udarao u prsa, zaista htio upozoriti na vrećicu o vratu, i to još u mraku! 
Obradovat ćemo se svakoj novoj činjenici, prvi ćemo odustati od svoje optužbe, 
požurit ćemo se da odustanemo. Ali sad vapi pravda pa ostajemo pri svome, ne 
možemo ni od čega odustati. 

Ipolit Kirilovič prešao je zatim na završetak svoje riječi. Reklo bi se da je 
u groznici, vapio je za prolivenom krvlju, očevom krvlju koju je prolio njegov 
sin »u nedostojnoj namjeri da ga orobi«. Odlučno je upozoravao na tragični 
splet činjenica koje vape do neba. 


- I što god još čuli od optuženikova branitelja glasovitog po svom talentu - 
nije se mogao suzdržati Ipolit Kirilovič - kakve god ovdje još odjeknule lijepe i 
ganutljive riječi sračunate na vašu osjećajnost, ipak, nemojte zaboraviti da ste u 
ovom trenutku u svetištu našeg pravosuđa. Nemojte zaboraviti da ste upravo vi 
hranitelji naše pravde, hranitelji naše svete Rusije, njezinih temelja, njezine 
obitelji, svih njezinih svetinja! Da, vi ovdje predstavljate u ovom trenutku 
Rusiju, i vaša presuda neće odjeknuti samo u ovoj dvorani nego u svoj Rusiji, 
sva će vas Rusija saslušati kao svoje branitelje i suce, i bit će vašom presudom 
ohrabrena ili obeshrabrena. Nemojte mučiti Rusiju i nemojte iznevjeriti njezina 
očekivanja, naša sudbonosna trojka strelovito juri, možda i u propast. I odavno 
već u svoj Rusiji pružaju ruke i zazivaju da se zaustavi bjesomučna i 
neobuzdana jurnjava. Ako se zasad još drugi narodi sklanjaju u stranu pred 
trojkom što vratolomno juri, možda se uopće ne sklanjaju iz poštovanja prema 
njoj, kako bi to htio pjesnik, nego od pukog užasa - to imajte na umu! Od užasa, 
a možda i od gnušanja, i još je dobro dok se sklanjaju, a što će biti ako se 
prestanu sklanjati i stanu kao tvrdi zid pred to priviđenje što juri, pa i sami 
zaustave ludu jurnjavu naše razularenosti ne bi li spasili sebe, prosvijećenost i 
civilizaciju! Čuli smo već te uznemirene glasove iz Evrope. Počinju već oko nas 
odjekivati. Ne uvodite ih u napast, ne raspirujte njihovu sve veću kivnost 
presudom kojom biste oslobodili ubojicu rođenog oca!... 

Jednom riječju, iako se bio silno zanio, Ipolit Kirilovič završio je ipak 
patetično - i doista je ostavio izvanredan dojam na slušatelje. Čim je završio 
govor, brže-bolje je izašao i, ponavljam, umalo da nije u susjednoj sobi pao u 
nesvijest. Publika mu nije zapljeskala, ali su ozbiljni ljudi bili zadovoljni. 
Jedino dame nisu bile osobito zadovoljne, ali se i njima svidjela njegova 
rječitost, pogotovo što se nisu ni najmanje bojale posljedica jer su se uzdale u 
Fetjukoviča. »Napokon će on uzeti riječ i, naravno, sve ih nadmašiti!« Svi su 
bacali poglede na Mitju; on je za sve vrijeme tužiteljeve završne riječi sjedio 
šutke, stisnutih ruku, stegnutih zubi i oborene glave. Samo je kadikad pridizao 
glavu i napeto slušao, pogotovo kad je bila riječ o Grušenjki. Kad je pak javni 
tužitelj spomenuo Rakitinovo mišljenje o njoj, na licu mu je zatitrao preziran i 
zloban smiješak, i prilično je glasno dobacio: - Bernardi! - A kad je Ipolit 
Kirilovič govorio o tome kako ga je ispitivao i mučio u Mokrom, Mitja je 

podigao glavu i slušao ga neobično radoznalo. Na jednom mjestu u tužiteljevu 
govoru činilo se da je čak htio skočiti na noge i nešto dobaciti, ali se ipak 
svladao i samo prezirno slegao ramenima. O samom završetku govora, napose o 
tužiteljevim lukavštinama u Mokrom, kad je preslušavao optuženika, uvelike se 
poslije govorilo kod nas u društvu, i mnogi su se podsmjehivali Ipolitu 
Kiriloviču: »Nije odolio čovjek da se ne pohvali svojim sposobnostima!« 
Rasprava je prekinuta, ali na vrlo kratko vrijeme, na četvrt sata, najviše na 
dvadeset minuta. Publika je žamorila i uzvikivala. Upamtio sam ponešto od 
onoga što sam čuo: 


- Ozbiljan govor! - napomene u jednoj skupini namrgođen gospodin. 
- Malo je previše upleo psihologije - javi se drugi glas. 

- Ali sve je to istina, nepobitna istina! 

- Da, u tome je pravi majstor. 

- Sveo je račune. 

-Isnama, i s nama je sveo račune - pridruži im se treći glas. 


- Sjećate se kako je na početku rekao da smo svi isti kao i Fjodor 
Pavlovič? 


- Pai na kraju je to rekao. Ali tu ga je uprskao. 
- Ma bilo je tu i nekih nejasnoća. 

- Malo se ipak zanio. 

- Nema pravo, nema pravo, molim lijepo. 


- Ama, ipak je to lukavo izveo. Dugo je čovjek čekao, i konačno dočekao, 
he-he! 


- A što će reći branitelj? 

U drugoj skupini: 

- Ipak nije trebalo da se očeše o Peterburžanina: sjećate se kako je rekao: 
»riječi sračunate na vašu osjećajnost«? 

- Da, to mu nije bilo pametno. 

- Prenaglio se. 

- Nervozan čovjek. 

- Mi se sad ovdje smijemo, a kako li je optuženome? 

- Da, kako li je Mitenjki? 

- Što li će reći branitelj? 

U trećoj skupini: 

- Koja je ono gospođa, ona s lornjonom, što sjedi tamo na kraju? 

- To vam je jedna generalica, rastavljena, znam ja nju. 

- Pa još s lornjonom! 

- Stari fijaker. 

- Ma nije, zgođušna je. 

- Dva mjesta dalje od nje sjedi jedna plavuša, ta je zgodnija od nje. 
- A jesu ga onda dobro zaskočili u Mokrom, a? 


- Dobro, dobro. Ali on opet o tome. O tome je pričao već po kućama ne 
znam koliko puta. 


- Nije ni sad odolio. Taština. 

- Aiosjetljiv je. I previše je tu retorike, frazetina. 

- Ai plaši nas, jeste li primijetili kako nas stalno plaši? Sjećate se što je 
rekao o trojci? » Tamo su kod njih Hamleti, a kod nas su još zasad Karamazovi! « 
To je dobro rekao. 


- Liberalizmu kadi. Boji se! 

- Boji se on i advokata. 

- Da, što li će reći gospodin Fetjukovič? 

- Što god rekao, naše seljake neće smotati. 

- Mislite? 

U četvrtoj skupini: 

- A ono je o trojci dobro rekao, mislim ono kad je govorio o narodima. 
- Pai istina je to, sjećaš se, kad je rekao da drugi narodi neće čekati. 

- Kako to misliš? 


- Pa u engleskom je parlamentu već prošlog tjedna jedan član ustao da 
pita, u vezi s nihilistima, ministarstvo: nije li vrijeme da se pozabave tom 
barbarskom nacijom, da je nauče pameti? Ipolit je na njega mislio, znam da je 
na njega mislio. Prošlog je tjedna o tome sam govorio. 

- Mogu to oni za šešir sebi zadjenuti. 

- Kakav šešir? Kako zadjenuti? 


- Pa zatvorit ćemo im Kronštat,“% nećemo im dati žito. Otkud će ga onda 


uzeti? 

- Od Amerike. Ima ga u Americi. 

- Koješta. 

Ali zazvoni zvonce i svi pohrle na svoja mjesta. Fetjukovič se popne na 
podij. 


X 


BRANITELJEVA ZAVRŠNA RIJEČ. 
BATINA SA DVA KRAJA 


Sve je utihnulo kad su se razlegle prve riječi glasovitog govornika. Sva je 
dvorana uprla oči u njega. Počeo je sasvim neposredno, jednostavno i uvjereno, 
ali bez trunka uznositosti. Nije ni najmanje nastojao biti krasnorječiv ni 
patetičan niti je težio za bombastičnim izričajima. Bijaše to čovjek koji je uzeo 
riječ u intimnu društvu ljudi što suosjećaju s njim. Glas mu bijaše lijep, zvučan i 
privlačan, štoviše, kao da je i sam glas odavao nešto iskreno i prostodušno. 
Međutim, svima je uskoro postalo jasno da se govornik može vinuti i do istinske 
patetike i »dirnuti u srce neslućenom snagom«.+“: Govorio je možda 
nepravilnije od Ipolita Kiriloviča, ali bez onih njegovih dugih rečenica, i nekako 
točnije. Nešto se ipak nije svidjelo damama: neprestano se nekako grbio, 
osobito na početku govora, ne bi se moglo reći da se klanja nego kao da stremi i 
hrli prema slušateljima, pri čemu bi se kanda presamitio samo polovicom svojih 
dugih leđa, kao da je na sredini tih dugih i uskih leđa ugrađen nekakav stožer 
koji se može saviti gotovo pod pravim kutom. U početku je govorio pomalo 
nesređeno, kao da nema pravog plana, navodeći činjenice bez reda, ali je na 
kraju ispala skladna cjelina. Govor bi mu se mogao podijeliti na dva dijela: prva 
je polovica bila kritika, opovrgavanje optužbe, gdjekad vrlo zlobno i 
sarkastično. U drugoj polovici govora kao da je iznenada promijenio ton, pa i 
samo ponašanje, i učas se vinuo do patetike, a dvorana kao da je to jedva 
dočekala te je sva ustreptala od ushita. Prešao je izravno na samu stvar i počeo 
odatle kako je djelokrug njegova rada doduše Peterburg, ali kako ne obilazi prvi 
put gradove po Rusiji da brani optuženike, doduše samo one u čiju nevinost 
vjeruje ili je unaprijed naslućuje. 

- Tako je bilo i ovaj put - pojasni odmah. - Već iz prvih novinskih 
izvještaja nazreo sam nešto što je išlo u prilog optuženiku i što me neobično 
iznenadilo. Jednom riječju, najviše me privukla stanovita pravna činjenica koja 
se doduše često javlja u sudskoj praksi, ali čini mi se da se nikad tako potpuno i 
s takvim tipičnim osobitostima nije pojavila kao u ovom slučaju. Tu bi 
činjenicu trebalo da iznesem tek na samom kraju svog izlaganja, kad dovršim 
ovu svoju završnu riječ, ali ću je spomenuti i na samom početku, jer patim od 
slabosti da izravno prelazim na samu stvar, ne čuvajući efekte za poslije i ne 
štedeći dojmove koje želim postići. Možda je to nepromišljeno od mene, ali je 
iskreno. Ta moja misao, ta moja formula glasi ovako: porazna cjelina činjenica 
govori protiv optuženika a da istodobno ni jedna od njih ne može izdržati kritiku 
ako se razmotri pojedinačno, sama za sebe! Prateći dalje slučaj prema onome 
što se govorilo o njemu i pisalo po novinama, sve sam se više i više učvršćivao 
u svom mišljenju, a onda sam iznenada dobio od optuženikove rodbine poziv da 
ga branim. Odmah sam pohitao ovamo i ovdje se konačno uvjerio da imam 
pravo. Eto, da razbijem tu strahovitu cjelinu činjenica i pokažem kako je svaka 
od njih za sebe neodrživa i fantastična, prihvatio sam se obrane u ovom procesu. 


Tako je branitelj otpočeo a onda je brže nastavio: 


- Gospodo porotnici, ja sam tek odnedavno ovdje među vama. Sve sam 
dojmove primao bez predrasuda. Optuženik, prijek i plahovit čovjek, nije me 
prethodno uvrijedio, kao možda stotinu osoba u ovom gradu, zbog čega su 
mnogi već unaprijed bili protiv njega. Dakako da i ja priznajem da su opravdano 
povrijeđeni moralni osjećaji ovdašnje sredine: optuženik je prijek i neobuzdan 
čovjek. Ipak su ga u ovdašnjoj sredini lijepo primali, čak su i u obitelji neobično 
nadarenog javnog tužitelja bili vrlo ljubazni s njim. (Nota bene. Nakon ovih 
riječi razlegao se na dva-tri mjesta u publici smijeh, koji je brzo ušutkan, ali su 
ga svi dobro čuli. Svi su kod nas znali da je tužitelj preko volje primao kod sebe 
Mitju, samo zato što ga je njegova supruga smatrala, tko zna zašto, zanimljivim 
čovjekom. Ta je dama bila neobično kreposna i poštovana, ali hirovita i 
svojeglava, pa je u nekim slučajevima, ponajčešće sasvim beznačajnim, rado 
oponirala svom suprugu. Uostalom, Mitja ih je malokad posjećivao.) Ipak ću 
dopustiti sebi da ustvrdim - produži branitelj - da je čak i pri takvom slobodnom 
umu i pravdoljubivom karakteru kakvi su u mog protivnika, mogle zaostati neke 
pogrešne predrasude prema mom nesretnom branjeniku. To je i sasvim 
prirodno: nesretnik je i te kako zaslužio da ljudi gaje prema njemu stanovite 
predrasude. Povrijeđeni moralni, a još više estetski osjećaji ponekad su doista 
neumoljivi. Dakako da smo u tužiteljevoj rječitoj završnoj riječi svi imali 

prilike pratiti strogu analizu optuženikova karaktera i njegovih postupaka, strogi 
kritički odnos prema samom slučaju, a što je najvažnije, izložene su takve 
psihološke dubine da nam se razjasni bit stvari da poniranje u takve dubine nije 
bilo uopće moguće da je posrijedi bila i najmanja namjera i pakosna predrasuda 
prema optuženikovoj ličnosti. Ali ima stvari koje su čak i pogibeljnije u 
ovakvim slučajevima od najpakosnijeg i najpristranijeg odnosa prema 
predmetu. Osobito ako nas, na primjer, zanese, tako da kažem, umjetnička igra, 
potreba za umjetničkim stvaralaštvom, da tako kažem, stvaranjem romana, 
pogotovo uz bogatu psihologijsku nadarenost kojom nas je Bog obdario. Još u 
Peterburgu, dok sam se tek spremao doći ovamo, upozorili sume -ajasami 
bez upozorenja znao - da ću ovdje naići na protivnika koji je dubok i suptilan 
psiholog, i koji je već odavno tom svojom osobinom stekao stanovitu posebnu 
slavu u našem još mladom pravničkom svijetu. Pa ipak je psihologija, gospodo, 
koliko god bila duboka, nalik na batinu sa dva kraja (prigušen smijeh u publici). 
Ah, dakako da ćete mi oprostiti ovu moju trivijalnu usporedbu; ja zbilja nisam 
osobito krasnorječiv. Pa ipak, evo vam jednog primjera - uzet ću prvi koji mi 
pada na pamet iz tužiteljeve završne riječi. Optuženik bježi noću kroz vrt, penje 
se na ogradu i obara brončanim tučkom slugu koji ga je uhvatio za nogu. Zatim 
odmah skače natrag u vrt i punih pet minuta bakće se oko oborenog čovjeka ne 
bi li ustanovio je li ga ubio ili nije. I eto, javni tužitelj nipošto ne želi 
povjerovati da je optuženik rekao istinu kad je ustvrdio da je iz samilosti skočio 
do staroga Grigorija. »Ne može,« veli, »biti čovjek tako osjećajan u takvu 
trenutku; to je,« veli, »neprirodno; nego on je skočio sa zida upravo zato da se 
uvjeri: je li živ ili mrtav jedini svjedok njegova nedjela, a time je upravo i 
zasvjedočio da je on počinio to nedjelo, jer nije mogao skočiti dolje ni iz kojeg 
drugog razloga, pobude ili osjećaja.« Eto vam te psihologije; ali, ako uzmemo tu 
istu psihologiju i primijenimo je na naš slučaj, samo s druge strane, ispast će 
nešto sasvim drugo, isto tako vjerodostojno. Ubojica skače sa zida iz opreza, da 
se uvjeri je li svjedok živ ili nije, a prije toga je, prema tvrdnji samog tužitelja, 
ostavio u kabinetu ubijenog oca i kolosalan dokaz protiv sebe u obliku poderane 
kuverte, na kojoj je pisalo da su u njoj bile tri tisuće rubalja. »A da je odnio tu 
omotnicu sa sobom, nitko na cijelom svijetu ne bi ni znao da je ta omotnica 
uopće bila i postojala, i u njoj novac, i da je optuženik opljačkao taj novac.« To 
su riječi samog tužitelja. Eto vidite, za jedno mu je nedostajalo opreza, izgubio 
se čovjek, prepao i pobjegao ostavivši za sobom na podu dokaz protiv sebe, a 
tek što je nakon dvije-tri minute udario i ubio drugog čovjeka, odmah se budi u 
njemu, nama u prilog, bezdušan i promišljen osjećaj opreza. Ali dobro, dobro, 
recimo da je tako i bilo: u tome je baš istančanost psihologije da sam u takvim 

okolnostima u jednom času krvožedan i budan kao kavkaski orao, a u drugome 
slijep i plašljiv kao bijedna krtica. Ali, ako sam već toliko krvožedan, okrutan i 
proračunat da sam nakon ubojstva skočio sa zida samo radi toga da se uvjerim je 
li živ ili nije svjedok koji će svjedočiti protiv mene, zašto bih se onda natezao 
punih pet minuta s tom svojom novom žrtvom, te tako možda naprtio sebi na 
vrat još nove svjedoke? Zašto bih okrvavio rupčić otirući krv s glave oborenog 
čovjeka pa da poslije taj isti rupčić posluži kao dokaz protiv mene? Ama, ako 
sam već toliko primišljen i nemilosrdan, zar ne bi bilo bolje, kad sam već skočio 
sa zida, jednostavno odalamiti onim istim tučkom još nekoliko puta čovjeka po 
glavi da bih ga ubio jednom zauvijek, uklonio svjedoka i skinuo s vrata svaku 
brigu? I napokon, skačem sa zida da provjerim je li živ ili mrtav svjedok koji bi 
mogao svjedočiti protiv mene, a usput ostavljam tu odmah na stazi drugog 
svjedoka, upravo taj isti tučak koji sam pokupio kod one dvije žene koje mogu 
uvijek poslije posvjedočiti da je to njihov tučak i da sam ga pokupio kod njih. I 
ne samo da ga nisam zaboravio na stazi, da sam ga ostavio iz rastresenosti, 
onako zbunjen: ne, nego sam upravo odbacio to svoje oružje, jer su ga poslije 
našli petnaestak metara od mjesta na kojem je ležao oboreni Grigorij. Sad se 
postavlja pitanje: zašto sam tako učinio? Pa eto, upravo zato što sam se 
ražalostio kad sam vidio da sam ubio čovjeka, starog slugu, a onda sam u ljutnji 
opsovao i odbacio tučak kao oružje kojim sam počinio ubojstvo, drukčije nije 
moglo biti, jer zašto bih ga inače tako daleko bacio? A ako sam već osjetio bol i 
sažaljenje što sam ubio čovjeka, to je moglo biti samo zato što nisam oca ubio. 
Da sam ubio oca, ne bih bio skočio iz sažaljenja do čovjeka koga sam oborio, 
onda bi posrijedi bilo neko drugo osjećanje, onda mi ne bi bilo do sažaljenja 
nego samo do toga kako da spasim svoju kožu, ništa drugo. Naprotiv, tada bih, 
ponavljam, posve razmrskao glavu čovjeku, a ne bih se baktao s njim još pet 
minuta. Probudilo se u meni sažaljenje i dobrota upravo zato što mi je prije toga 
savjest bila čista. Eto vam dakle te druge psihologije. Ja sam, gospodo porotnici, 
ovaj put posegnuo za psihologijom da bih vam zorno pokazao da se iz nje može 
izvesti što god želite. Sve ovisi o tome u kakvim je rukama. Psihologija navodi 
čak i najozbiljnije ljude da izmišljaju romane, i to protiv svoje volje. Govorim, 
gospodo porotnici, o suvišnom psihologiziranju, o stanovitom zlorabljenju 
psihologije. 

Ovdje se opet u publici razlegao smijeh u znak odobravanja, a sve to na 
tužiteljev račun. Neću sad navoditi sav braniteljev završni govor od riječi do 
riječi, nego ću navesti samo neka mjesta iz njega, neke glavne točke. 

XI 


NOVCA NIJE BILO. 
NI GRABEŽA NIJE BILO 


U braniteljevoj je završnoj riječi bila jedna točka koja je sve iznenadila, a 
to je posvemašnje nijekanje da su uopće postojale one kobne tri tisuće rubalja, 
pa da nije moglo biti ni grabeža. 

- Gospodo porotnici - nastavi branitelj - u ovom procesu iznenađuje 
svakog stranca i čovjeka bez predrasuda jedna karakteristična osobitost, naime 
optužba za grabež, a u isti mah potpuna nemogućnost da se faktički utvrdi što je 
zapravo ugrabljeno. Ugrabljen je, vele, novac, odnosno tri tisuće, ali nitko ne 
zna je li taj novac doista postojao. Promislite i sami: prvo, kako smo uopće 
doznali za te tri tisuće, i tko ih je vidio? Vidio ih je i ustvrdio da su bile u 
kuverti s natpisom jedino sluga Smerdjakov. On je o tome obavijestio još prije 
katastrofe optuženika i njegova brata Ivana Fjodoroviča. Obaviještena je o tome 
i gospođa Svetlova. Međutim, ni jedna od te tri osobe nije vidjela taj novac, opet 
ga je vidio samo Smerdjakov, ali se tu nadaje pitanje: ako je i istina da je taj 
novac postojao i da ga je Smerdjakov vidio, kad ga je vidio posljednji put? A što 
ako je gospodar izvukao taj novac ispod jastuka i opet ga stavio u kutiju a da 
Smerdjakovu nije ništa o tome rekao? Pazite dobro, prema riječima samog 
Smerdjakova, novac je ležao u krevetu, ispod jastuka. Optuženik ga je morao 
izvući ispod jastuka, ali posteljina nije bila ni najmanje zgužvana, kao što je 
pomno navedeno u zapisniku. Kako je moguće da optuženik nije nimalo 
zgužvao posteljinu, da, štoviše, nije krvavim rukama okrvavio sasvim čistu, finu 
posteljinu koja je prostrta baš za tu večer? Ali netko će reći: a što je s kuvertom 
na podu? E pa, vidite, baš o toj kuverti vrijedi nešto više reći. Maloprije sam se 
čak i pomalo iznenadio kad je veleštovani javni tužitelj, govoreći o toj kuverti, 
odjednom sam - čujete li, gospodo, sam od sebe - ustvrdio u svojoj završnoj 
riječi, baš na onom mjestu gdje je upozorio kako je besmisleno optuživati 
Smerdjakova da je ubojica: »Da nije bilo te omotnice, da nije ostala na podu kao 
materijalni dokaz, da ju je pljačkaš odnio sa sobom, nitko na cijelom svijetu ne 
bi ni znao da je ta omotnica uopće postojala, i u njoj novac, i prema tome da ga 
je optuženik ugrabio.« Jedino je, dakle, taj poderani komad papira s natpisom, 

čak i prema priznanju samog tužitelja, poslužio kao dokaz da je optuženik 
počinio grabež, jer »inače ne bi nitko ni znao da je bilo grabeža, pa možda i da 
je bilo novca«. Ali zar je moguće da je samo to što je taj komad papira ležao na 
podu dokaz da je u njemu bio novac i da je taj novac ugrabljen? Na ovo će nam 
odgovoriti: »Pa vidio ga je u kuverti Smerdjakov«, ali kad, kad ga je vidio 
posljednji put, to je ono što ja pitam? Porazgovarao sam sa Smerdjakovom i on 
mi je rekao da ga je vidio dva dana prije katastrofe! Ali zašto ja ne bih mogao, 
na primjer, pretpostaviti i ovako nešto, da je starom Fjodoru Pavloviču, 
zaključanom u kući, dok je nestrpljivo i histerično iščekivao dolazak svoje 
drage, odjednom, onako u dokolici, palo na pamet da izvadi omotnicu i da je 
raspečati misleći: »Ma šta ti je kuverta, još mi možda ona neće ni povjerovati, 
ali kad joj pokažem trideset šarenih stotinjarki na hrpi, to će sigurno snažnije 
djelovati, poteći će joj slina na usta«. I stoga dere kuvertu i vadi novac, a 
kuvertu baca na pod odlučnom rukom gazde u svojoj kući, i dakako da se ne boji 
nikakvih dokaza protiv sebe. Slušajte, gospodo, porotnici, ima li išta vjerojatnije 
od ovakve pretpostavke i ovakva podatka? Zašto bi takvo što bilo nemoguće? 
Međutim, ako se nešto slično moglo dogoditi, onda optužba za grabež otpada 
sama od sebe: nije bilo novca pa nije bilo ni grabeži. Ako je omotnica ležala na 
podu kao dokaz da je u njoj bio novac, zašto ja ne bih mogao tvrditi suprotno, 
naime da je omotnica ležala na podu upravo zato što u njoj nije više bio novac 
jer ga je iz nje prethodno izvadio sam domaćin? »Dobro, a kamo se onda djeo 
taj novac koji je iz kuverte izvadio sam Fjodor Pavlovič kad pri premetačini u 
kući novac nisu našli? Prvo, u kutiji su kod njega našli dio novca, a drugo, 
mogao ga je on uzeti još ujutro, ili još prethodnog dana, i postupiti s njim na 
neki drugi način, izdati ga, poslati nekome, predomisliti se, napokon, 
promijeniti iz temelja svoj naum a da nije smatrao potrebnim obavijestiti o 
tome Smerdjakova? Ako je takva pretpostavka barem moguća, kako se može 
tako uporno i odlučno okrivljavati optuženik da je počinio ubojstvo radi 
grabeža, i da je doista bilo grabeža? Jer na taj način stupamo u sferu romana. 
Ako se tvrdi da je ta i ta stvar opljačkana, onda treba tu stvar pokazati, ili bar 
nepobitno dokazati da je postojala. A ovu nitko nije čak ni vidio. Nedavno je u 
Peterburgu jedan mladac, dječak tako reći, osamnaestogodišnjak, pokućarac, 
ušao upol bijela dana sa sjekirom u mjenjačnicu i neobično, izrazito drsko ubio 
vlasnika i odnio sa sobom tisuću petsto rubalja. Uhitili su ga nakon pet-šest sati 
i našli kod njega svih tisuću i pol rubalja, osim petnaest koje je već potrošio. 
Osim toga, pomoćnik koji se vratio u mjenjačnicu izvijestio je policiju ne samo 
koja je svota ukradena, nego i kakav je sve novac bio, to jest koliko je bilo 
šarenih novčanica, koliko modrih, koliko crvenih, koliko zlatnika i kakvih, i kod 

uhićenog ubojice našli su upravo takve novce i takve zlatnike. K tome je još sam 
ubojica potpuno i iskreno priznao da je ubio čovjeka i odnio sa sobom te iste 
novce. Eto, to ja zovem, gospodo porotnici, dokazom krivnje! U tom slučaju već 
znam, vidim, mogu opipati novac, ne mogu tvrditi da ga nema, ili da ga nije 
bilo. A je li tako i u ovom slučaju? Međutim, raspravljamo o životu i smrti, o 
sudbini čovjekovoj. »Dobro,« reći će neki, »ali on je te iste noći bančio i rasipao 
novac, a kod njega su našli još tisuću i pol rubalja - otkud ih je smogao?« 
Međutim, upravo zato što su kod njega našli svega tisuću i pol rubalja, a drugu 
polovicu svote nisu nikako uspjeli naći ni otkriti, upravo je to najbolji dokaz da 
taj novac nije uopće onaj isti, i da nikad nije bio ni u kakvoj kuverti. Po 
vremenskom proračunu (i to onom najstrožem), predistraga je doznala i 
dokazala da optuženik, kad je od služavke odjurio do Perhotina, nije navraćao 
kući, niti bilo kamo svraćao, i da je zatim bio neprestano u društvu pa da nije 
mogao od one tri tisuće odvojiti polovicu i sakriti je gdjegod u gradu. Upravo je 
to bio razlog što je javni tužitelj pretpostavio da je taj novac sakriven negdje u 
nekoj pukotini u selu Mokrom. Da nije možda, gospodo, u podrumima 
Udolphova dvorca?i:ž5 Ta zar nije ta pretpostavka fantastična, kao iz romana? I 
pazite, ako se pokaže da je pretpostavka neutemeljena, to jest da je novac 
sakriven u Mokrom - sva optužba za grabež pada u vodu, jer gdje je uopće, 
kamo se djela ta tisuća i pol? Kakvim je čudom mogla nestati ako je dokazano 
da optuženik nije nikamo svraćao? Takvim smo romanima spremni upropastiti 
čovjeku život! Reći će: »Ipak nije znao objasniti otkud je smogao tu tisuću i pol 
koju su našli kod njega, a osim toga su svi znali da do te večeri nije imao 
novaca«. A tko je to znao? Optuženik je međutim jasno i glasno izjavio otkud 
mu taj novac i, ako baš hoćete, gospodo porotnici, ako baš hoćete - nikad ništa 
drugo nije moglo niti može biti vjerojatnije od tog iskaza, niti bi moglo biti 
podudarnije s karakterom i dušom optuženikovom. Optužbi se svidio njezin 
vlastiti roman: čovjek slabe volje koji je odlučio primiti tri tisuće što mu ih je 
pod onako sramotnim uvjetima ponudila zaručnica nije tobože mogao odvojiti 
polovicu te svote i ušiti je u vrećicu. Naprotiv, da ju je i ušio, rašivao bi svakog 
drugog dana vrećicu i vadio iz nje po stotinu rubalja, te bi na taj način sve 
potrošio za mjesec dana. Sjećate se da je sve to izrečeno bespogovornim tonom. 
A što će biti ako uopće nije bilo tako, što će biti ako ste vi izmislili roman, a u 
njemu je sasvim drukčija osoba? U tome i jest stvar što ste vi izmislili drugu 
osobu! Netko će možda na ovo reći: »Postoje svjedoci koji tvrde da je on zapio 
u selu Mokrom sve te tri tisuće koje je primio od gospođice Verhovceve mjesec 
dana prije katastrofe, odjednom, u jedan mah, pa nije dakle mogao odvojiti 
polovicu te svote«. Ali tko su ti svjedoci? Pouzdanost tih svjedoka već se i 

dosad jasno očitovala pred ovim sudom. Osim toga, komad u tuđoj ruci uvijek 
izgleda veći. Na kraju krajeva, nitko od tih svjedoka nije sam brojio taj novac 
nego ga je samo procijenio onako odoka. Eto, svjedok Maksimov posvjedočio je 
da je optuženik držao u rukama dvadeset tisuća. Vidite, gospodo porotnici, kako 
je psihologija doista batina sa dva kraja, dopustite mi da ovdje predočim i taj 
drugi kraj, pa da vidimo kako će stvar ispasti. 

Mjesec dana prije katastrofe gospođica Verhovceva povjerila je 
optuženiku tri tisuće rubalja da ih pošalje poštom, ali je pitanje: je li istina da 
mu ih je predala na tako sramotan način i da ga je tako ponizila kako je to ovdje 
maloprije prikazano? Prvi iskaz gospođice Verhovceve o tom predmetu nije 
uopće bio takav, a u drugom iskazu čuli smo samo krike gnjeva, osvete, krike 
dugo pritajene mržnje. Ali već samo to što je svjedokinja u prvom iskazu 
govorila neistinu daje nam za pravo da zaključimo da je i drugi iskaz možda bio 
neistinit. Javni tužitelj »ne želi, ne usuđuje se« (to su njegove riječi) dirati u taj 
roman. Pa dobro, neću ni ja dirati u njega, ali ću svejedno dopustiti sebi samo da 
pripomenem, ako takva čedna i moralna osoba kakva je neprijeporno 
veleštovana gospođica Verhovceva, ako takva osoba, velim, dopušta sebi da 
odjednom, neočekivano, pred sudom promijeni svoj prvi iskaz u bjelodanoj 
namjeri da upropasti optuženika, onda je jasno da ni taj iskaz nije nepristrano ni 
hladnokrvno dan. Zar nam netko može osporiti pravo da zaključimo da žena 
koja se osvećuje može štošta i preuveličati? Jest, upravo preuveličati onaj stid i 
sramotu s kojima je ponudila novac. Naprotiv, ona ga je ponudila upravo tako da 
se mogao primiti, pogotovo ga je mogao primiti tako lakouman čovjek kao što 
je naš optuženik. Što je najvažnije, on je tada računao da će uskoro dobiti od oca 
tri tisuće koje mu je otac dugovao. Bilo je to lakoumno, ali je on upravo iz 
lakoumnosti bio čvrsto uvjeren da će mu otac dati taj novac, da će ga dobiti od 
njega, pa da će, prema tome, lako moći vratiti novac koji mu je gospođica 
Verhovceva povjerila da ga pošalje poštom te tako podmiriti dug. Ali javni 
tužitelj nipošto ne želi priznati da je optuženik mogao tog istog, inkriminiranog 
dana odvojiti od dobivena novca polovicu i ušiti je u vrećicu, jer navodno, »nije 
takav karakter, nije mogao tako nešto osjećati«. A sami ste tvrdili na sav glas 
kako je Karamazov širokogrudan, sami ste tvrdili na sav glas kako Karamazov 
može u isti mah gledati u dva suprotna ponora. Karamazov je upravo takva 
narav sa dvije strane, sa dva ponora, da se može, uza svu neobuzdanu potrebu za 
bančenjem, zaustaviti ako ga s druge strane nešto iznenadi. A ta je druga strana - 
ljubav, upravo ta nova ljubav koja je tada planula kao barut, a za tu je ljubav bio 
potreban novac, potrebniji, o mnogo potrebniji nego za bančenje s tom istom 
voljenom osobom. Rekne li mu ona: »Tvoja sam, nije meni do Fjodora 

Pavloviča!« on će je zgrabiti i odvesti sa sobom. To je ipak važnije od bančenja. 
Zar da to Karamazov ne shvati? Ta on je upravo od toga i bio bolestan, od te 
brige - i što je onda nevjerojatno u tome da je odvojio taj novac i sakrio ga za 
svaki slučaj? Ali eto, vrijeme prolazi a Fjodor Pavlovič ne isplaćuje optuženiku 
tri tisuće, naprotiv, priča se da upravo njima kani primamiti njegovu draganu. 
Stoga on misli: »Ako mi Fjodor Pavlovič ne dade taj novac, ispast ću pred 
Katerinom Ivanovnom lopov!« I tako se u njemu rađa misao da tu istu tisuću i 
pol koju i dalje nosi u onoj vrećici o vratu odnese i položi pred noge gospođici 
Verhovcevoj i kaže joj: »Ja jesam hulja, ali nisam lopov!« Eto, dakle, i drugog 
razloga da čuva tu tisuću i pol kao zjenicu oka svoga, da nikako ne rašiva 
vrećicu i ne vadi iz nje po stotinu rubalja. Zašto ne priznajete optuženiku da ima 
osjećaj časti? Ama, ima on osjećaj časti, recimo da je taj osjećaj i manjkav, 
recimo da je vrlo često i pogrešan, ali ima ga, graniči čak i sa strašću, i on je to 
dokazao. Međutim, eto, stvar se sve više komplicira, muke od ljubomore dostižu 
vrhunac i sve mučnije i bolnije očituju se u optuženikovu upaljenom mozgu ona 
dva ista stara pitanja: »Da vratim novac Katerini Ivanovnoj? A čime ću onda 
odvesti odavde Grušenjku?« Ako je cijelog tog mjeseca tako ludovao, i opijao 
se, i činio izgrede po krčmama, onda je to sve činio možda upravo zato što mu 
je bilo preteško, nepodnošljivo. Ta su se dva pitanja na kraju tako zaoštrila da su 
ga dovela napokon do pravog očaja. Poslao je bio mlađeg brata k ocu da 
posljednji put zatraži od njega one tri tisuće, ali nije dočekao odgovora nego je 
sam upao u očevu kuću i na kraju istukao starca pred svjedocima. Nakon toga, 
dakako da nije više imao od koga dobiti novac, jer mu ga istučeni otac neće dati. 
Tog istog dana navečer udara se šakom u prsa, zapravo u gornji dio prsa gdje mu 
visi ona vrećica, i kune se pred bratom da ima načina da ne bude hulja, ali da će 
ipak ostati hulja, jer predviđa da se neće poslužiti tim načinom, da neće imati 
dovoljno duševne snage, dovoljno karaktera. Zašto, zašto optužba ne vjeruje 
iskazu Alekseja Karamazova što ga je on dao tako pošteno, tako iskreno, tako 
spontano i uvjerljivo? Zašto, naprotiv, mene tjera da vjerujem u novac sakriven 
tamo u nekoj pukotini, u podrumima Udolphova dvorca? Te iste večeri, nakon 
razgovora s bratom, optuženik piše ono kobno pismo, i eto, to je pismo glavni, 
kolosalni dokaz da je optuženik počinio grabež! »Molit ću od svih ljudi, a ako 
mi ne dadu, ubit ću oca i uzeti novac od njega ispod jastuka, iz kuverte s 
ružičastom vrpcom, samo da Ivan otputuje« - pa to je kompletan plan ubojstva, 
kako onda ne bi on bio ubojica? »Dogodilo se kako je napisano!« - kliče 
optužba. Ali, prvo, to je pismo napisano u pijanstvu i u strašnom gnjevu; drugo, 
on o toj kuverti piše ipak samo na osnovi Smerdjakovljevih riječi jer on sam 
nije vidio kuverte, i treće, da je napisao sve to, napisao je, ali da li se dogodilo 


738 


sve kako je napisano, kako se to može dokazati? Je li optuženik izvadio kuvertu 
ispod jastuka, je li našao novac, je li uopće postojao taj novac? Pa i je li 
optuženik dojurio tamo radi novca, sjetite se samo, sjetite! On je odjurio glavom 
bez obzira, ali ne da pljačka nego samo da dozna gdje je ona, ta žena koja ga je 
upropastila - dakle, ne po planu, ne onako kako je napisao, to jest ne radi 
smišljena grabeža, nego je dojurio iznenada, neočekivano, obuzet ljubomornim 
bijesom! Opet će netko reći: »Jest, ali je ipak, kad je dojurio i ubio, uzeo i 
novac«. Međutim, na kraju krajeva, je li on doista ubojica ili nije? Ja odbacujem 
optužbu za grabež sa gnušanjem: ne može se nikog optuživati za grabež ako se 
ne može točno navesti što je zapravo ugrabljeno, to je aksiom! Ipak, možda je 
ubio, ubio a da nije počinio grabež? Je li to dokazano? Ne spada li i to u roman? 


XII 


PA NI UBOJSTVA NIJE BILO 


- Dopustite, gospodo porotnici, ovdje je ipak ljudski život na kocki pa 
treba biti malo oprezniji. Čuli smo kako je sama optužba potvrdila da se sve do 
posljednjeg dana, do danas, do dana suđenja, dvoumila da optuži okrivljenika za 
potpuni i svjesni predumišljaj ubojstva, dvoumila se sve do onog kobnog 
»pijanog« pisma predočenog tek danas sudu. »Dogodilo se onako kako je 
napisano!« Ali i opet ponavljam: on je odjurio do nje, po nju, samo da dozna 
gdje je. To je nepobitna činjenica. Da je ona slučajno bila kod kuće, on ne bi bio 
nikamo pohitao, nego bi ostao kod nje i ne bi izvršio ono što je najavio u pismu. 
Odjurio je iznenada i neočekivano, onog svog »pijanog« pisma nije se možda ni 
sjetio. »Zgrabio je,« kažu, »tučak« - i sjećate se kako su nam samo iz tog tučka 
ispreli čitavu psihologiju: zašto je on navodno morao smatrati taj tučak 
oružjem, zgrabiti ga kao oružje, i tako dalje, i tome slično. Tu mi pada na pamet 
jedna sasvim obična misao: a što bi bilo da taj tučak nije bio na vidiku, da nije 
bio na polici s koje ga je dohvatio optuženik, nego da je bio u ormaru? Tada mu 
ne bi upao u oči pa bi odjurio dalje bez oružja, praznih ruku, i možda ne bi nikog 
ni ubio. Kako se onda može zaključiti da je taj tučak dokaz umišljaja i 
oboružanosti? Jest, ali on je galamio po krčmama da će ubiti oca, a dva dana 
prije toga, one večeri kad je pijan napisao ono svoje pismo, bio je miran i 

posvađao se u gostionici samo s jednim trgovačkim pomoćnikom, »zato što 
Karamazov nije mogao da se ne posvađa«. A ja ću vam na to odgovoriti da se on 
ne bi, ako je već naumio počiniti takvo umorstvo, i to još po planu, izloženom 
crno na bijelo, zacijelo posvadio s tim trgovačkim pomoćnikom, pa možda ne bi 
ni svraćao u gostionicu, zato što duša koja je naumila počiniti takav čin traži 
tišinu i osamu, gleda kako da se sakrije da je nitko ne vidi i ne čuje: »Zaboravite 
radije na mene ako ikako možete« - i to ne samo iz računa nego nagonski. 
Gospodo porotnici, psihologija ima dva kraja, razumijemo se i mi u psihologiju. 
A što se tiče sve te galame po krčmama cijelog tog mjeseca, koliko puta i djeca 
i besposličari kad izlaze iz krčme i svađaju se doviknu jedan drugome: »Ubit ću 
te!« a da ipak nikog ne ubiju. Pa i samo to kobno pismo: nije li i ono pijani 
ispad, nije li to onaj isti povik pijanca koji izlazi iz krčme i veli: »Pobit ću vas, 
sve ću vas pobiti!« Zašto ne bi bilo tako, zašto ne bi moglo tako biti? Zašto bi to 
pismo bilo kobno, zašto ne bi, naprotiv, bilo smiješno? Pa eto, upravo zato što je 
pronađen leš ubijenog oca, zato što je svjedok vidio optuženika u vrtu kako 
naoružan bježi, štoviše, i njega je oborio na zemlju, pa se prema tome sve 
dogodilo kako je napisano, i stoga pismo nije smiješno nego kobno. Hvala Bogu, 
došli smo i do te točke: »Ako je bio u vrtu, znači da je on i ubojica«. Iza ove 
kratke rečenice: ako je bio bezuvjetno slijedi znači, i time se sve iscrpljuje, sva 
optužba - »bio je, a to znači«. A ako ne znači iako je bio? Ma ja se slažem da su 
splet činjenica, podudarnost činjenica doista prilično rječiti. A ipak, razmotrimo 
sve te činjenice pojedinačno, ne dajući se zavesti njihovim spletom: zašto, na 
primjer, optužba nikako ne dopušta da je istinit iskaz optuženika da je pobjegao 
od očeva prozora? Sjetite se samo sarkazma kojima se optužba ovdje nabacivala 
na račun poštovanja i »pobožnih« osjećaja koji su iznenada obuzeli ubojicu. A 
što ako je ovdje doista nešto slično bilo posrijedi, to jest ne baš osjećaj 
poštovanja, ali bar neki »pobožni« osjećaji? »Valjda me majka spasila 
molitvom u tom trenutku« - kaže optuženik u istrazi, i stoga je on pobjegao čim 
se uvjerio da Svetlova nije kod njegova oca. »Ali on se nije mogao osvjedočiti o 
tome kroz prozor« - uzvraća optužba. A zašto ne bi mogao? Pa prozor je otvoren 
na signale koje je optuženik otkucao. Možda je tu Fjodor Pavlovič izgovorio 
takvu jednu riječ, možda mu se oteo kakav uzvik po kojem se optuženik mogao 
uvjeriti da Svetlova nije u kući. Zašto bi se moralo bezuvjetno misliti onako 
kako smo zamislili, kako smo naumili zamisliti? U stvarnosti može iskrsnuti 
tisuću pojedinosti koje će izmaknuti pozornosti čak i najtankoćutnijeg 
romansijera. »Da, ali Grigorij je vidio da su vrata otvorena, pa je prema tome 
sigurno da je optuženik bio prije toga u kući, pa i da je ubio oca«. Što se tiče tih 
otvorenih vrata, gospodo porotnici... O tim otvorenim vratima, znate, gospodo 

porotnici, svjedoči samo jedna jedina osoba, koja je u tom trenutku bila i sama u 
takvu stanju da je... Ma dobro, dobro, recimo da su ta vrata stvarno bila 
otvorena, recimo da optuženik ne govori istinu, da laže u samoobrani, posve 
razumljivo u njegovu položaju, dobro, recimo da je upao u kuću, da je bio u kući 
- pa dobro, šta onda, zašto je morao, ako je i bio, bezuvjetno ubiti? Mogao je 
upasti u kuću, protrčati po sobama, mogao je odgurnuti oca, mogao ga je čak i 
udariti, ali kad se uvjerio da Svetlova nije kod njega, pobjegao je sretan što je 
tamo nema, i što je pobjegao a da nije ubio oca. Možda je upravo zato i skočio 
načas sa zida do Grigorija, kojeg je u gnjevu bio oborio na zemlju što je bio 
kadar osjetiti nešto čisto, samilost i sažaljenje, zato što je pobjegao od napasti 
da ubije oca, zato što je u sebi osjećao čisto srce i radost što nije ubio. Javni 
tužitelj opisuje nam tako rječito da nas užas hvata u kakvom je strašnom stanju 
bio optuženik u Mokrome kad mu je ponovo pred njim iskrsnula ljubav 
pozivajući ga u nov život, ali kad više nije mogao voljeti zato što je za sobom 
ostavio krvavo truplo svog oca, a za truplom slijedi kazna. Pa ipak, tužitelj je 
spreman priznati da je posrijedi bila ljubav, koju objašnjava u skladu sa svojom 
psihologijom pa veli: »U pijanom je stanju, zločinca vode na stratište, još je 
daleko taj čas, i tako dalje, i tome slično.« Ali i opet vas pitam, gospodine 
tužitelju, niste li možda izmislili neku drugu osobu? Zar je takav, zar je zbilja 
tako grub i bešćutan optuženik te je još u tom trenutku mogao misliti na ljubav i 
na vrdanje pred sudom, da mu je doista na rukama bila očeva krv? Ne, ne i ne! 
Tek što je otkrio da ga ona voli, poziva sa sobom i obećava mu novu sreću - 0, 
kunem se da je on tada morao osjetiti dvostruko, trostruko veću potrebu da se 
ubije, i da bi se bezuvjetno bio ubio da je za njim ostao ležati očev leš! O ne, ne 
bi on zaboravio gdje su mu pištolji! Znam ja optuženika: primitivna, okorjela 
bešćutnost koju mu optužba pripisuje nespojiva je s njegovim karakterom. 
Sigurno je da bi se on u tom slučaju bio ubio; a nije se ubio upravo zato što ga je 
»majka spasila molitvom« i što mu srce nije bilo krivo za očevu smrt. Patio je, 
tugovao je te noći u Mokrom samo zato što je staroga Grigorija oborio na 
zemlju, i molio je u sebi Boga da se starac osvijestio i ustao, da onaj udarac nije 
bio smrtonosan i da ga mimoiđe kazna zbog njega. Zašto ne bismo prihvatili 
takvo tumačenje događaja? Otkud nam nepobitan dokaz da optuženik laže? Ali 
odmah će se netko javiti da nam kaže: a očev leš? On je pobjegao iz kuće, nije 
ubio oca, ali tko ga je onda ubio? 

Ponavljam da je u tome sva logika optužbe: tko je ubio ako nije on? 
Nema, vele, tko drugi. Je li baš tako, gospodo porotnici? Zar zbilja, zar stvarno 
nema tko drugi? Čuli smo kako je optužba na prste izbrojila sve one koji su te 
noći bili u toj kući i koji su dolazili u nju. U svemu pet osoba. Slažem se da tri 

od njih nikako ne dolaze u obzir: to je sam ubijeni, stari Grigorij i njegova žena. 
Preostaju dakle optuženik i Smerdjakov. I eto, tužitelj patetično uzvikuje da 
optuženik samo zato okrivljuje Smerdjakova što ne može nikog drugog okriviti, 
a da je bila tamo i neka šesta osoba, pa čak i sjena neke šeste osobe, optuženik 
bi odmah prestao od stida svaljivati krivnju na Smerdjakova i upro bi prstom u 
tu šestu osobu. Ali, gospodo porotnici, zašto ja ne bih mogao izvući sasvim 
suprotan zaključak? Tu su njih dvojica: optuženik i Smerdjakov - zašto ne bih ja 
mogao reći da vi okrivljujete moga branjenika samo zato što nemate nikog 
drugog koga biste mogli optužiti? A nemate nikog drugog samo zato što ste 
potpuno neobjektivno unaprijed izuzeli Smerdjakova od svake sumnje. Da, 
istina je da Smerdjakova okrivljuju samo optuženik, oba njegova brata, Svetlova 
i nitko više. Ali svjedoče protiv njega još poneki: postoji stanovito, doduše 
nejasno, kolebanje u društvenim krugovima ovog grada u vezi s jednim 
pitanjem, sumnjom, šire se kojekakve mutne priče, osjeća se kako svi nešto 
očekuju. Na kraju krajeva, svjedoči o tome i stanoviti, vrlo karakteristični splet 
okolnosti, iako, priznajem, prilično neodređen: prvo, taj napadaj padavice 
upravo na sam dan katastrofe, napadaj koji tužitelj, iz nekog razloga, tako revno 
brani i opravdava. Zatim nenadano samoubojstvo Smerdjakova uoči samog 
suđenja. Zatim isto tako nenadani iskaz danas pred ovim sudom optuženikova 
srednjeg brata, koji je sve dosad vjerovao u bratovu krivnju, a sad je odjednom 
donio novac i također ustvrdio da je Smerdjakov ubojica! O, ja sam čvrsto 
uvjeren, kao i sud i tužiteljstvo, da je Ivan Karamazov bolestan i da je u deliriju, 
da je njegov iskaz doista možda samo očajnički pokušaj, i to smišljen u bunilu, 
da spasi brata i svali krivnju na pokojnika. Pa ipak, ipak, opet je spomenut 
Smerdjakov, i opet se kanda naslućuje nešto zagonetno. Reklo bi se da je tu 
ostalo ipak nešto nedorečeno, gospodo porotnici, nešto nedovršeno. Možda će se 
to još doreći. Ali ostavimo to zasad, to je tek pred nama. Sud je maloprije 
odlučio da se rasprava nastavi, i ja bih sada, dok očekujemo nastavak, htio još 
ponešto napomenuti, na primjer o karakterizaciji pokojnog Smerdjakova koju je 
onako profinjeno i darovito iznio tužitelj. Ali, diveći se njegovoj darovitosti, ne 
mogu se ipak potpuno složiti sa suštinom te karakterizacije. Ja sam bio kod 
Smerdjakova, vidio sam ga i razgovarao s njim, ali on je na mene ostavio 
potpuno drukčiji dojam. Bio je, istinabog, slabog zdravlja, ali po svom 
karakteru, po srcu - ne, to uopće nije bio tako slab čovjek kako ga je procijenila 
optužba. Pogotovo nisam u njega otkrio plašljivosti, one plašljivosti koju nam je 
javni tužitelj onako karakteristično opisao. Prostodušnosti nije u njega bilo ni 
trunka, naprotiv, uočio sam neku strahovitu nepovjerljivost  prikrivenu 
naivnošću, i pamet kadru mnogo šta shvatiti. O, optužba je odviše naivno 

procijenila da ima posla sa slaboumnikom. On je na mene ostavio posve 
određen dojam: otišao sam od njega uvjeren da je to nedvojbeno pakostan, 
pretjerano častohlepan, osvetoljubiv i dozlaboga zavidan stvor. Prikupio sam o 
njemu kojekakve podatke: on je bio kivan na svoje porijeklo, stidio ga se i 
pamtio škrgućući zubima da »potječe od Smerdjašče«. Slugu Grigorija i njegovu 
ženu koji su mu bili dobrotvori u djetinjstvu nije poštovao. Rusiju je proklinjao 
i ismijavao. Sanjao je da ode u Francusku i da postane Francuz. Već je i prije 
mnogo i često spominjao da mu za to nedostaje sredstava. Čini mi se da nikog 
nije volio do sebe, a o sebi je imao visoko mišljenje preko svake mjere. 
Naobrazba je za njega bila u lijepom odijelu, u čistom plastronu i ulaštenim 
čizmama. Smatrajući se i sam nezakonitim sinom Fjodora Pavloviča (što nije 
bilo neutemeljeno mišljenje), bio je kivan na svoj položaj u usporedbi sa 
zakonitom djecom svoga gospodara: oni imaju sve, mislio je, a on ništa, oni 
imaju sva prava, njima pripada nasljedstvo, a on je običan kuhar. Pričao mi je 
kako je osobno s Fjodorom Pavlovičem spremao novac u kuvertu. Dakako da 
mu je bila mrska namjena te svote - svote koja je njemu mogla omogućiti 
karijeru. Osim toga, vidio je tri tisuće rubalja u sjajnim novčanicama duginih 
boja (o tom sam ga posebice pitao). O, ne pokazujte nikad taštu i zavidnu 
čovjeku odjednom mnogo novca, a Smerdjakov je prvi put vidio toliku svotu u 
nečijoj ruci. Dojam svežnja duginih boja zacijelo je bolesno djelovao na 
njegovu maštu, isprva bez ikakvih posljedica. Neobično daroviti tužitelj iznio 
nam je vrlo vješto sve pretpostavke pro i contra o mogućnosti da se Smerdjakov 
okrivi za ubojstvo, a posebice je postavio pitanje: radi čega bi on uopće 
simulirao napadaj padavice? Da, ali on i nije morao ništa simulirati, padavica ga 
je mogla sasvim prirodno spopasti i bolesnik se mogao nakon toga osvijestiti. 
Recimo da se i nije oporavio, ali se jednom morao napokon osvijestiti i doći k 
sebi, kao što već biva pri napadaju padavice. Optužba postavlja pitanje: gdje je 
taj trenutak u kojem je Smerdjakov mogao počiniti ubojstvo? Pa taj je trenutak 
neobično lako odrediti. On se mogao osvijestiti i prenuti iz duboka sna (jer je 
bio samo u snu: nakon napadaja padavice uvijek slijedi dubok san) upravo u 
onom trenutku kad je stari Grigorij zgrabio za nogu optuženika na ogradi i 
kriknuo iz sveg glasa: »Ocoubojica!« Bio je to neobičan krik, usred tišine i 
mraka, krik koji je mogao probuditi Smerdjakova, koji možda i nije tada tako 
tvrdo spavao: mogao se, naravno, početi buditi još prije sat vremena. Pošto je 
ustao iz kreveta, gotovo nesvjesno i bez ikakve namjere, odlazi da vidi što je 
posrijedi. U glavi mu je još mutno od bolesti, pamet mu još drijema, ali je 
izašao u vrt, prišao osvijetljenim prozorima i začuo jezovitu vijest od 
gospodara, koji mu se, naravno, obradovao. Odjednom mu se u glavi budi 

sposobnost shvaćanja. Od uplašenoga gospodara doznaje sve potankosti. I eto, 
malo-pomalo, u poremećenu i bolesnu mozgu rađa se ideja - jezovita, ali 
sablažnjiva i nedvojbeno logična: da ubije, uzme one tri tisuće rubalja i svu 
krivnju svali poslije na mladoga gospodina: na koga će drugog i posumnjati 
nego na mladoga gospodina, koga će drugog okriviti nego mladoga gospodina, 
sve indicije govore protiv njega, jer je bio tu? Strašna pohlepa za novcem, za 
plijenom, uz pomisao da će ostati nekažnjen, možda mu je presjekla dah. O, 
takvi nenadani i neodoljivi porivi javljaju se vrlo često u pojedinim 
slučajevima, a što je najvažnije, iznenada spopadaju ubojice koji još minutu 
prije toga nisu ni znali da žele nekog ubiti! I tako je Smerdjakov mogao ući u 
kuću gospodara i izvršiti svoj naum. Čime, kojim oružjem - pa prvim kamenom 
koji je pokupio u vrtu. A radi čega, s kojim ciljem? Pa tri tisuće predstavljaju za 
njega karijeru. O ne, ja ne proturječim sam sebi, taj je novac možda doista 
postojao. Štoviše, možda je čak Smerdjakov jedini znao gdje se novac nalazi, 
kamo ga je gospodar sakrio. »Dobro, a omotnica u kojoj je bio novac, a 
poderana kuverta na podu?« Kad je maloprije javni tužitelj, govoreći o toj 
omotnici, izložio svoje neobično suptilno mišljenje o tome kako ju je na podu 
mogao ostaviti samo neiskusan lopov, upravo takav kao što je Karamazov, i 
kako Smerdjakov ne bi nipošto ostavio za sobom takav dokaz protiv sebe - 
maloprije, gospodo porotnici, dok sam to slušao, odjednom sam pomislio da 
slušam nešto dobro poznato. I zamislite, sjetio sam se da sam to isto mišljenje, 
tu istu pretpostavku o tome kako je Karamazov mogao postupiti s tom 
omotnicom, čuo prije točno dva dana od samog Smerdjakova, štoviše, da me on 
iznenadio time: naime, učinilo mi se da hini naivnost, da se istrčava u iskazu, da 
mi sam od sebe nabacuje tu misao kako bih ja to isto zaključio, kako mi sugerira 
to svoje mišljenje. A da nije on to svoje mišljenje sugerirao i istražiteljima? Da 
ga nije onako usput nabacio i pred neobično darovitim javnim tužiteljem? Reći 
će netko: a Grigorijeva stara žena? Ona je ipak slušala bolesnika kako jauče 
pokraj nje cijelu bogovetnu noć. Tako je, slušala ga je, ali je to mišljenje sasvim 
nepouzdano. Poznavao sam jednu damu koja se gorko jadala kako ju je svu noć 
budio psić u dvorištu pa nije mogla spavati. Ipak, poslije sam čuo da je to jadno 
psetance lanulo svega dva-tri puta cijele noći. I to je prirodno. Čovjek spava i 
odjednom začuje jauk, budi se ljut što su ga probudili, ali učas iznova zaspi. 
Nakon dva sata opet začuje jauk, opet se probudi i opet zaspi, napokon začuje 
još jedanput jauk, ponovo nakon dva sata, svega tri puta cijele noći. Ujutro 
spavač ustaje i žali se kako je netko jaukao svu noć i kako ga je neprestance 
budio. Tako mu se zacijelo moralo činiti; prespavao je intervale po dva sata i ne 
sjeća ih se, upamtio je samo one časove kad se probudio, pa mu se zato i čini da 

su ga budili svu noć. Ali zašto, uzvikuje optužba, zašto Smerdjakov nije priznao 
zločin u svojoj predsmrtnoj poruci? »Za jedno je imao dovoljno savjesti, a za 
drugo nije?« Ali dopustite, savjest znači već kajanje, a samoubojica se možda i 
nije pokajao nego je samo zapao u očaj. Očaj i kajanje - to su dvije sasvim 
različite stvari. Očaj može biti pakostan i nepomirljiv, i dižući ruku na sebe 
samoubojica je mogao u tom trenutku dvostruko više mrziti one kojima je 
cijelog svog vijeka zavidio. Gospodo porotnici, pazite da ne počinite sudsku 
pogrešku! Što je uopće nevjerojatno u svemu ovome što sam vam sada predočio 
i prikazao? Pronađite mi pogrešku u izlaganju, pronađite što je tu bilo 
nemoguće, apsurdno? Ako postoji i tračak mogućnosti, i tračak vjerodostojnosti 
u ovim mojim pretpostavkama - suzdržite se od osude! A zar je u svemu tome 
samo tračak? Kunem vam se svime što mi je sveto da ja čvrsto vjerujem u ovo 
svoje, netom izneseno tumačenje ubojstva. A što je bitno, najvažnije, zbunjuje 
me i izbezumljuje pomisao da u svoj toj masi činjenica što ih je optužba 
nabacala na optuženika nema ni jedne jedine koliko-toliko pouzdane i 
neprijeporne činjenice, i da će ovaj nesretnik možda stradati samo zbog ukupne 
težine tih činjenica. Da, ta je ukupna težina užasna; ona krv, krv što curi niz 
prste, krvavo rublje, ona mračna noć u kojoj se razliježe krik »Ocoubojica!« i 
onaj što viče i pada razbijene glave, pa onda sva ona masa očitovanja, iskaza, 
gesta, povika - o, sve to može snažno utjecati, može doista potkupiti uvjerenje, 
ali može li potkupiti i vaše uvjerenje, gospodo porotnici? Sjetite se da vam je 
dana neograničena vlast, vlast da vežete i razrješujete.i“"! Ali, što je veća vlast, 
to je strašnija njezina primjena! Ja ni za dlaku ne odstupam od onoga što sam 
vam rekao, ali dobro, složit ću se i ja načas s optužbom da je moj nesretni 
branjenik okrvavio ruke očevom krvlju. To je samo pretpostavka, ponavljam, ja 
ni trenutka nisam posumnjao u njegovu nevinost, ali neka bude tako, 
pretpostavimo da je optuženik kriv za ocoubojstvo, ali kad sam već prihvatio 
takvu pretpostavku, saslušajte bar što vam imam kazati. Na srcu mi leži još 
nešto što vam želim kazati, jer naslućujem da se i u vašim glavama i srcima 
vodi velika borba... Oprostite mi, gospodo porotnici, ove riječi o vašim srcima i 
glavama. Ali želim ostati do kraja iskren i pošten. Budimo svi skupa otvoreni!... 


Na ovom mjestu branitelja je prekinuo prilično snažan pljesak. I doista, 
ove je posljednje riječi izgovorio glasom koji je tako iskreno zazvučao da su svi 
oćutjeli kako možda doista ima što kazati, i kako je ono što će sada kazati 
možda upravo i ono najvažnije. Ali predsjednik suda, kad je začuo taj pljesak, 
na sav glas zaprijeti da će »isprazniti« sudnicu ako se još ponovi »nešto slično«. 
Sve utihne i Fetjukovič nastavi svoju završnu riječ nekakvim novim, osjećajnim 
glasom, sasvim drukčijim od onoga kojim je do tada govorio. 

XIII 


PRELJUBNIK MISLI 


- Nije samo težina ukupnih činjenica, gospodo porotnici, pogubna za moga 
branjenika - uzvikne on - nego je za moga branjenika pogubna zapravo samo 
jedna činjenica, a to je leš starog oca! Da je posrijedi obično ubojstvo, vi biste, s 
obzirom na ništavnost, pomanjkanje dokaza i fantastičnost podataka, ako se 
razmotre svaki za se, a ne u cjelini - odbacili optužbu, ili biste se barem 
skanjivali da upropastite čovjeka samo na temelju predrasuda koje postoje 
protiv njega i koje je, na žalost, zaslužio! Ali posrijedi nije obično ubojstvo, 
nego ocoubojstvo! To se tako snažno doimlje da čak i sama ništavnost i 
neutemeljenost podataka koji terete optuženika nisu više tako ništavni i 
neutemeljeni, čak i u glavama onih koji su najmanje opterećeni predrasudama. 
Kako se može opravdati takav optuženik? Što će biti ako je ubio a prođe 
nekažnjen - eto što osjeća gotovo svatko u svom srcu, gotovo i nehotice, 
instinktivno. Da, strašno je proliti očevu krv - krv onoga koji me začeo, krv 
onoga koji me volio, krv onoga koji nije života žalio za mene, koji je od mog 
djetinjstva bolovao mojim bolestima, koji se sav život zlopatio za moju sreću i 
koji je živio samo od mojih radosti i mojih uspjeha! O, ubiti takva oca - to se ne 
da ni zamisliti! Gospodo porotnici, što je otac, pravi otac, kako je to krupna 
riječ, kako je strašno velika ideja u tom nazivu! Sad smo tek djelomice upozorili 
što je i što treba biti pravi otac. U ovom slučaju kojim smo sad svi toliko 
zaokupljeni, od kojeg nas boli duša - u ovom slučaju pokojni Fjodor Pavlovič 
nikako nije odgovarao pojmu oca kakav osjećamo u svom srcu. U tome je 
nevolja. Da, zaista, poneki je otac prava nevolja. Razmotrimo pobliže tu nevolju 
- jer, gospodo porotnici, ne smijemo se ničega bojati s obzirom na važnost skore 
odluke. Pogotovo se sad ne smijemo bojati i, da tako kažem, zazirati od 
određene ideje kao djeca ili strašljive žene, kako se zgodno izrazio daroviti 
javni tužitelj. Ali u svom je vatrenom govoru moj poštovani protivnik (koji mi 
je postao protivnik još prije nego što sam ja izustio i jednu riječ), moj je 
protivnik nekoliko puta uskliknuo: »Ne, ja nikom neću dopustiti da brani 
optuženika, ja neću prepustiti njegovu obranu branitelju koji je došao iz 
Peterburga - ja sam i tužitelj i branitelj!« Eto, to je on nekoliko puta uzviknuo, 

ali je zaboravio spomenuti nešto: ako je taj strašni optuženik pune dvadeset tri 
godine ostao duboko zahvalan samo na jednoj funti oraha što ih je dobio od 
jedinog čovjeka koji je pokazao malo nježnosti prema njemu u roditeljskoj kući, 
onda, naprotiv, takav čovjek nije mogao da se ne sjeća, za sve te dvadeset i tri 
godine, kako je trčkarao bos kod oca »u stražnjem dvorištu, bez čizmica, u 
hlačicama s jednim pucetom«, kako se izrazio čovjekoljubivi doktor 
Gercenštube. Ah, gospodo porotnici, čemu razmatrati pobliže tu »nevolju«, 
ponavljati ono što već svi znaju? Što je zatekao moj branjenik kad je došao 
ovamo k ocu. I čemu, čemu prikazivati mog branjenika kao bešćutna čovjeka, 
sebičnjaka, čudovište? On je neobuzdan, sirov i plahovit, upravo mu zbog toga 
sad i sudimo, ali tko je kriv za tu njegovu sudbinu, tko je kriv što je on, usprkos 
svim dobrim sklonostima, usprkos plemenitom i osjećajnom srcu, tako loše 
odgojen? Je li ga tko učio da bude razuman, je li ga tko upućivao u znanost, je li 
ga itko bar koliko-toliko volio u djetinjstvu? Moj je branjenik rastao pod 
okriljem Božjim, to jest kao divlja zvijer. Možda je žudio vidjeti oca nakon 
toliko godina, možda je prije toga tisuću puta, sjećajući se djetinjstva kao kroz 
san, odgonio od sebe ružna priviđenja što su mu se prisnila u djetinjstvu, i svom 
dušom žudio da opravda i zagrli oca! I što se dogodilo? Dočekali su ga samo 
ciničkim podsmijesima, nepovjerenjem i smicalicama oko spornog novca. 
Svakog dana »uz čašicu konjaka« sluša puste razgovore i životne pouke od kojih 
mu se prevrće utroba, i najposlije vidi oca kako preotima od njega, od sina, 
njegovim, sinovim novcem, ljubovcu - o, gospodo porotnici, to je zbilja nešto 
odvratno i okrutno! I taj se starac još svima tuži na sinovo nepoštivanje i 
bešćutnost, blati ga u društvu, nanosi mu štetu, kleveće ga, kupuje njegove 
priznanice na dugove ne bi li ga strpao u zatvor! Gospodo porotnici, te duše, ti 
ljudi naoko tvrda srca, plahoviti i neobuzdani, kao što je moj branjenik, katkad 
su, i to najčešće, neobično nježna srca, samo što to ne pokazuju. Ne ismijavajte, 
ne ismijavajte moju tezu! Daroviti tužitelj ismijavao je nemilosrdno maloprije 
moga branjenika ističući kako on voli Schillera, kako voli sve što je »divno i 
uzvišeno«. Ja se ne bih tome rugao da sam na njegovu mjestu, na tužiteljevu 
mjestu! Da, ta srca - ah, dopustite mi da ustanem u obranu tih srdaca koja ljudi 
vrlo rijetko i vrlo pogrešno shvaćaju - ta srca ponajčešće žude za nježnošću, 
ljepotom i pravdom, i to upravo kao kontrast sebi, svojoj plahovitosti, svojoj 
surovosti - žude nesvjesno ali doista žude. Na izgled strastveni i surovi, oni su 
kadri patiti od ljubavi, na primjer, spram žene, i to bezuvjetno patiti od duhovne 
i uzvišene ljubavi. Nemojte me opet ismijavati: upravo tako najčešće biva s 
takvim naravima! Samo što oni ne mogu prikriti svoju strastvenost koja je 
kadikad i vrlo gruba - upravo to ljude iznenađuje, upravo to oni zapažaju, a ne 

vide kakav je čovjek iznutra. Naprotiv, sve se njihove strasti brzo zadovoljavaju, 
a uz plemenito, divno biće taj na izgled grubi i surovi čovjek traži preporod, 
traži priliku da se popravi, da postane bolji, uzvišen i čestit - »uzvišen i divan«, 
ma koliko te riječi ismijavali! Maloprije sam rekao da se neću usuditi dirnuti u 
roman moga branjenika i gospođice Verhovceve. Pa ipak, mogu valjda nešto 
malo reći. Danas ovdje nismo slušali iskaz nego samo krik izbezumljene žene 
koja se osvećuje, iako ona doista nema prava nikog koriti zbog nevjere jer se i 
sama iznevjerila! Da je imala bar koliko-toliko vremena da promisli, ne bi bila 
dala takav iskaz! Ma ne vjerujte joj, ne, nije moj branjenik »izrod«, kako ga je 
ona ovdje nazvala! Raspeti čovjekoljubac, spremajući se na križ, rekao je: »Ja 
sam pastir dobri. Pastir dobri daje život svoj za ovce, da ni jedna ne propadne...« 
Pripazimo da i mi ne upropastimo dušu čovjekovu! Maloprije sam pitao što je to 
otac, i uskliknuo da je to krupna riječ, dragocjen naziv. Ali riječi, gospodo 
porotnici, treba pošteno rabiti, i ja ću dopustiti sebi da stvar nazovem njezinim 
pravim imenom: takav otac kakav je bio ubijeni stari Karamazov ne može se i 
ne zavređuje da se naziva ocem. Ljubav prema ocu, koju otac ne opravdava, 
besmislena je i nemoguća. Ne može se ljubav stvoriti ni iz čega, ni iz čega samo 
Bog stvara. »A vi, očevi, ne ogorčujte djece svoje!« - piše apostol iz srca koje 
gori ljubavlju. Ne navodim sad ove svete riječi radi svoga branjenika, nego ih se 
prisjećam radi svih otaca. Tko mi je dao vlast da poučavam očeve? Nitko. Ali 
kao čovjek i kao građanin zazivam - vivos voco!iž!ž! Općenito, ne boravimo 
dugo na zemlji, činimo mnoga ružna djela i govorimo ružne riječi. Stoga ćemo 
ipak vrebati zgodnu priliku u našem međusobnom općenju da kažemo jedan 
drugom i koju lijepu riječ. Tako i ja: dok sam na ovom mjestu, iskoristit ću svoj 
trenutak. Nije nam uludo višom voljom darovana ova tribina - s nje nas čuje 
svekolika Rusija. Ne govorim samo radi ovdašnjih očeva, nego svim očevima 
dovikujem: »Očevi, ne ogorčujte djece svoje!« Da, ispunimo najprije sami 
Kristov zavjet, a onda tek dopustimo sebi da zahtijevamo to i od svoje djece. 
Inače nećemo biti očevi nego neprijatelji djeci svojoj, a oni neće biti djeca naša 
nego neprijatelji naši, i sami ćemo od njih napraviti neprijatelje! »Kako budete 
mjerili, onako će se i vama mjeriti« -ovo više nisu moje riječi, ovo Evanđelje 
propisuje: da mjerite onako kako i vama mjere. Kako možemo kriviti djecu ako 
nam ona mjere onako kako mi njima mjerimo? Nedavno je u Finskoj jedna 
djevojka, sluškinja, osumnjičena da je potajno rodila dijete. Počeli su pratiti 
svaki njezin korak i na tavanu kuće, u kutu iza opeka, našli su škrinju za koju 
nitko nije znao, otvorili je i izvadili iz nje leš njezina novorođenčeta koje je 
sama ubila. U istoj su škrinji našli još dva kostura djece koje je već prije toga 
bila rodila i ubila pri porodu, što je i sama priznala. Gospodo porotnici, pitam ja 

vas je li to majka te djece? Jest, ona ih je rodila, ali je li im majka? Hoće li se 
tko od vas usuditi da je nazove svetim imenom majke? Budimo smioni, gospodo 
porotnici, budimo čak i drski, čak smo i dužni biti takvi u ovom trenutku, ne 
smijemo se bojati nekih riječi i ideja kao što se moskovske trgovkinje boje 
»metala« i »sumpora«.i+ž!! Ne, naprotiv, dokažimo da je progres posljednjih 
godina utjecao i na naš razvoj i recimo otvoreno: onaj koji začne dijete nije još 
otac, nego je otac onaj koji je začeo dijete i koji je zaslužio da bude otac. O, 
dakako da postoji i drugo značenje, drugo tumačenje riječi »otac«, koje 
zahtijeva da mi otac, makar bio i izrod, makar bio i zlotvor svojoj djeci, ostane 
ipak otac, samo zato što me začeo. Ali to je značenje već tako reći mistično, 
značenje koje ne shvaćam umom nego ga mogu prihvatiti jedino vjerom ili, 
bolje reći, na vjeru, kao i mnogo šta drugo što ne razumijem, ali u što mi vjera 
ipak nalaže da vjerujem. Međutim, u tom slučaju neka to i ostane izvan sfere 
zbiljskog života. A u sferi zbiljskog života, koja ima ne samo svoja prava nego 
nam i sama nameće velike obveze - u toj sferi, ako želimo biti humani i, 
najposlije, kršćani, moramo i dužni smo držati se samo uvjerenja opravdanih 
razumom i iskustvom, uvjerenja koja su prošla kroz vatru analize, jednom 
riječju, dužni smo postupati razumno, a ne bezumno, kao u snu ili u bunilu, da 
ne nanesemo štetu čovjeku, da ne izmučimo i ne upropastimo čovjeka. Eto, tek 
će tada to biti pravo kršćansko djelo, ne samo mistično nego i razumno, zaista 
pravo čovjekoljubivo djelo... 


Tu su govornika prekinuli snažnim pljeskom sa mnogih strana u dvorani, 
ali je Fetjukovič čak zamahao rukama, kao da moli publiku da ga ne prekida i da 
ga pusti da dovrši. Sve je učas utihnulo. Besjednik nastavi: 

- Mislite li, gospodo porotnici, da takva pitanja mogu mimoići našu djecu, 
recimo već današnje mlade, recimo one koji tek počinju razmišljati? Ne, ne 
mogu, i nećemo zahtijevati od njih nemoguću suzdržljivost! Lik nedostojna oca, 
pogotovo kad se usporedi s drugim očevima, dostojnima, druge djece, njegovih 
vršnjaka, nameće mlacu mučna pitanja. Na ta pitanja odgovaraju mu službeno 
ovako: »On te je začeo, ti si njegova krv, i zato si dužan voljeti ga«. Mladac se i 
nehotice zadubljuje u misli: »Pa zar je on mene volio kad me začinjao?« pita se 
čudeći se sve više i više. »Zar je on mene začeo radi mene: pa on nije ni znao za 
mene, čak ni kojeg sam spola, u tom času, u času strasti, možda raspaljene 
pićem, samo je možda prenio na mene sklonost piću - u tome je sve njegovo 
dobročinstvo... Zašto bih ja njega morao voljeti, zar samo zato što me začeo, a 
poslije me nikad nije volio?« Ah, vama se možda ova pitanja čine grubima i 
okrutnima, ali ne zahtijevajte od mlade glave nemoguće suzdržljivosti: »Istjeraj 

prirodu kroz vrata, ona će ti uljesti kroz prozor!«i*i*! A što je glavno, najvažnije, 
nećemo se valjda bojati »metala« i »sumpora«, riješit ćemo to pitanje onako 
kako nalažu razum i čovjekoljublje, a ne onako kako nalažu mistična poimanja. 
Kako ćemo ga riješiti? Pa evo ovako: neka sin stane pred oca i neka ga razumno 
upita: »Oče, reci mi zašto sam dužan voljeti te? Oče, dokaži mi da sam dužan 
voljeti te!« Pa ako mu otac bude kadar odgovoriti i dokazati što sina zanima, to 
je onda prava, normalna obitelj koja se ne zasniva samo na mističnoj predrasudi 
nego na razumnim, svjesnim i strogo humanim temeljima. U suprotnom slučaju, 
ako otac to ne dokaže - ta će se obitelj raspasti: on sinu nije otac, a sin stječe 
slobodu i pravo da ubuduće oca smatra tuđincem, pa čak i svojim neprijateljem. 
Naša tribina, gospodo porotnici, mora biti škola istine i zdravih pojmova! 


Ovdje su govornika prekinuli neodoljivim, gotovo frenetičnim pljeskom. 
Dakako da nije pljeskala cijela dvorana, ali polovica svakako jest. Pljeskali su 
očevi i majke. Gore, gdje su sjedile dame, razlegla se cika i vika. Dame su 
zamahale rupčićima. Predsjednik je suda počeo iz sve snage zvoniti zvoncem. 
Bio je očito ogorčen ponašanjem publike, ali se nikako nije usudio »isprazniti 
dvoranu«, kao što je još maloprije zaprijetio: govorniku su pljeskali i mahali 
rupčićima čak i neki velikodostojnici, starčići sa zvijezdama na frakovima, koji 
su sjedili straga na posebnim stolicama. Predsjednik se zadovoljio, kad se buka 
stišala, da isto onako strogo kao i prije opomene da će dati »isprazniti« dvoranu 
ako se takvo što ponovi, a onda je slavodobitni i uzbuđeni Fetjukovič nastavio 
svoju završnu riječ. 


- Gospodo porotnici, sjećate se one strašne noći o kojoj smo i danas 
mnogo govorili, kad je sin preskočio preko ograde i upao u očevu kuću, te se 
napokon našao oči u oči sa svojim neprijateljem koji ga je začeo i učinio mu 
nažao. Odlučno i dalje tvrdim da on nije u tom času dojurio po novac: optužba 
za grabež obična je besmislica, kao što sam već rekao. A nije upao u kuću ni da 
ga ubije, nipošto; da je unaprijed imao takav umišljaj, onda bi se bar prije toga 
pobrinuo za kakvo oružje, onaj je brončani tučak dograbio instinktivno, ne 
znajući ni sam zašto. Recimo da je stvarno prevario oca dogovorenim 
znakovima, recimo da je upao u kuću - već sam rekao da nisam ni načas 
povjerovao u tu legendu, ali dobro, neka bude tako, pretpostavimo na trenutak 
da je stvarno tako bilo! Gospodo porotnici, kunem vam se svime što mi je sveto 
da bi on, da mu to nije bio otac nego neki stran čovjek koji mu je učinio nažao, 
pošto je protrčao po sobama i uvjerio se da nema one žene u kući, pobjegao 
glavom bez obzira i da ne bi učinio ništa nažao svom suparniku, da bi ga možda 
samo udario ili odgurnuo i ništa više, jer njemu nije bilo do toga stalo, on nije 

imao vremena, on je morao doznati gdje je ona. Ali otac, otac - svemu je bio 
kriv pogled na oca koji ga je mrzio od djetinjstva, njegov neprijatelj i čovjek 
koji ga je duboko uvrijedio, a sad mu je još bio i monstruozan suparnik! 
Obuzela ga je neodoljiva kivnost, nije bio kadar prosuđivati: sve je u njemu 
uskipjelo u jedan mah! Bio je to afekt bezumlja i ludila, ali i afekt prirode koja 
se osvećuje prema svojim vječnim zakonima, neodoljivo i nesvjesno, kao i sve u 
prirodi. Međutim, ubojica nije ni tada nikog ubio - ja to tvrdim, vapim do neba - 
ne, nego je samo zamahnuo tučkom obuzet gnušanjem i gnjevom, ne želeći 
ubiti, ne znajući da će ubiti. Da nije bilo onog kobnog tučka u ruci, samo bi 
možda istukao oca, ali ga ne bi ubio. Kad je pobjegao, nije znao je li mrtav 
starac kojeg je oborio na zemlju. Takvo ubojstvo nije ubojstvo. Takvo ubojstvo 
nije ni ocoubojstvo. Ne, ubojstvo takva oca ne može se nazvati ocoubojstvom. 
Takvo se ubojstvo može smatrati ocoubojstvom samo iz predrasude! Ali je li 
zaista, je li zaista počinjeno to ubojstvo, pitam vas opet, i opet iz dubine duše! 
Gospodo porotnici, osudimo li sad ovog čovjeka, on će reći sam sebi: »Ti ljudi 
nisu ništa učinili za mene, za moju sudbinu, za moj odgoj, za moje školovanje, 
da budem bolji, da naprave od mene čovjeka. Ti me ljudi nisu nahranili ni 
napojili, niti su me gola i bosa u tamnici posjetili, a sad me eto šalju na robiju. 
Ja sam izmirio s njima račune, ništa im više ne dugujem, i nikome ništa 
dovijeka neću dugovati. Oni su zli pa ću i ja biti zao. Oni su okrutni pa ću i ja 
biti okrutan.« Eto što će on reći sam sebi, gospodo porotnici! I kunem vam se da 
ćete mu svojom osudom samo olakšati posao, olakšat ćete mu savjest, on će 
proklinjati prolivenu krv, ali neće žaliti zbog nje. Istodobno ćete upropastiti u 
njemu još mogućeg čovjeka jer će do kraja života ostati zao i slijep. A želite li 
ga kazniti strašno, grozno, najužasnijom kaznom kakva se samo može zamisliti, 
ali da mu spasite i preporodite dušu za vječna vremena? Ako to želite, onda ga 
smlavite svojim milosrđem! Vidjet ćete i čut ćete kako će mu duša zadrhtati i 
zgroziti se: »Zar ja da podnesem ovu milost, zar meni toliko ljubavi, jesam li ja 
nje dostojan?« - eto što će uskliknuti! O poznajem ja, poznajem to srce, to divlje 
ali plemenito srce, gospodo porotnici. Ono će se pokloniti pred vašim 
pothvatom, ono žudi za velikim činom ljubavi, ono će se razbuktati i uskrsnuti 
zauvijek. Ima duša koje u svojoj ograničenosti okrivljuju cijeli svijet. Ali 
smlavite takvu dušu milosrđem, iskažite joj ljubav i ona će prokleti svoje 
ponašanje jer u njoj ima mnogo dobrih zametaka. Duša će se proširiti i uvidjeti 
kako je Bog milosrdan, i kako su ljudi divni i pravedni. On će se zgroziti i 
preneraziti od kajanja i neizmjerna duga koji će mu ubuduće lebdjeti pred 
očima. Tada neće reći: »Izmirio sam račune«, nego će reći: »Kriv sam svim 
ljudima, i najnedostojniji sam od svih njih!« Obliven pokajničkim suzama i 

obuzet vrelim patničkim ganućem, uskliknut će: »Ljudi su bolji od mene, jer me 
nisu htjeli upropastiti nego spasiti!« O, vama je to tako lako učiniti, taj čin 
milosrđa, jer u pomanjkanju bilo kakvih dokaza koji bi bar koliko-toliko bili 
nalik na istinu, bit će vam odviše teško izustiti: »Jest, kriv je!« Bolje je 
osloboditi deset krivaca nego kazniti jednog nevinog - čujete li, čujete li taj 
veličanstveni glas iz prošloga stoljeća naše slavne povijesti?:*!5! Zar da vas ja, 
ovako ništavan, podsjećam na to kako ruski sud nije tu samo da kažnjava nego i 
da spasava propala čovjeka? Neka se drugi narodi drže slova zakona i kazne, 
nama je do duha i smisla zakona, spasa i preporoda posrnulih. A ako je tako, ako 
je doista takva Rusija i njezin sud, onda - naprijed, Rusijo, i ne plašite nas, o ne 
plašite nas svojim pomamnim trojkama pred kojima se nevoljko sklanjaju ostali 
narodi! Na cilj neće stići pomamna trojka nego će na cilj svečano i mirno stići 
veličajna ruska kola. U vašim je rukama sudbina moga branjenika, u vašim je 
rukama i sudbina naše ruske pravde. Vi ćete je spasiti, vi ćete je obraniti, vi ćete 
dokazati da je ima tko čuvati, da je ona u dobrim rukama! 


XIV 


NE DAJU SE SELJACI 


Tako je završio Fetjukovič, a oduševljenje je slušatelja bilo ovaj put 
neodoljivo, kao oluja. Nije se više moglo ni pomisliti da se ono obuzda: žene su 
plakale, a plakali su i mnogi muškarci, čak su i dva velikodostojnika prolila 
suze. Predsjednik se pomirio sa situacijom i čak je malo pričekao da zazvoni: 
»Suprotstaviti se takvom oduševljenju značilo bi pravo svetogrđe« - kao što su 
poslije kod nas na sav glas tvrdile dame. Sam je govornik bio iskreno ganut. I 
eto, u takvom času ustao je ponovo naš Ipolit Kirilovič da »replicira«. Njegova 
je pojava izazvala negodovanje: »Kako? Što je ovo? On se još usuđuje 
odgovarati?« - propentale su dame. Ali da su propentale čak i dame cijeloga 
svijeta, a na njihovu čelu sama supruga Ipolita Kiriloviča, ni onda ga ne bi 
mogle ušutkati. Bio je blijed, ali se tresao od uzrujanosti. Prve riječi, prve 
rečenice što ih je izustio bile su čak i nerazumljive; gušio se, brgljao, bunio se. 
Uostalom, uskoro se pribrao. Ipak, od tog njegova drugog govora navest ću tek 
rečenicu-dvije: 


752 


- ..Prigovaraju nam da smo izmislili čitave romane. A što je to bilo kod 
branitelja nego sve sam roman do romana? Samo je još stihova nedostajalo. 
Fjodor Pavlovič, čekajući ljubavnicu, dere kuvertu i baca je na pod. Navode se 
čak i njegove riječi u toj neobičnoj situaciji. Pa zar to nije literatura? Gdje je 
dokaz da je on izvadio taj novac, tko ga je čuo što govori? A onaj nedotupavni 
idiot Smerdjakov, koji se prometnuo u nekakvog bajronovskog junaka što se 
osvećuje društvu zato što je on nezakonito dijete - zar to nije poema u 
bajronovskom stilu? A sin, koji je upao ocu u kuću i ubio ga, ali ga istodobno i 
nije ubio, to više nije ni roman ni poema, nego sfinga koja zadaje zagonetke 
koje ni sama, naravno, neće odgonetnuti. Ako je ubio, onda je ubio, a kako to 
može biti: ako je ubio, onda nije ubio - tko bi to shvatio? Zatim nas izvješćuju 
da je naša tribina - tribina istine i zdravih pojmova, i eto, s te tribine »zdravih 
pojmova« odjekuje aksiom, uz prisegu, da je nazvati ubojstvo ocoubojstvom tek 
obična predrasuda! Ali, ako je ocoubojstvo predrasuda, i ako svako dijete bude 
pitalo svoga oca: »Oče, zašto sam ja dužan voljeti te?« - što će onda biti s nama, 
što će biti s temeljima društva, kamo će se djeti obitelj? Ocoubojstvo je, vidite, 
tek onaj »sumpor« moskovske trgovkinje. Najdragocjeniji i najsvetiji zavjeti 
misije i budućnosti ruskoga suda prikazuju se izopačeno i lakoumno samo da bi 
se postigao cilj, da bi se postiglo opravdanje nečega što se ne može opravdati. 
O, smlavite ga milosrđem, kliče branitelj, a zločincu ništa drugo i ne treba, i 
sutra će svi vidjeti kako je skrušen! Nije li možda branitelj isuviše skroman kad 
zahtijeva samo oslobađanje optuženika? Zašto ne bi zatražio i osnivanje 
stipendije koja će nositi ime ocoubojice da se ovjekovječi njegov pothvat među 
potomstvom i mladim naraštajem? Ispravlja se Evanđelje i religija: to je, kažu, 
sve sama mistika, a samo je kod nas pravo kršćanstvo, koje je već provjereno 
analizom razuma i zdravih pojmova. I evo, podižu pred nama lažni lik Kristov! 
»Kako budete mjerili, onako će se i vama mjeriti!« Tako kliče branitelj i u isti 
mah zaključuje da je Krist zapovjedio da mjerite onako kako i vama drugi mjere 
- i sve to s tribine istine i zdravih pojmova? Zavirujemo u Evanđelje samo uoči 
svoje završne riječi da bismo briljirali poznavanjem ipak prilično originalnog 
djela koje može dobro doći i poslužiti radi određenog efekta, prema potrebi, sve 
prema potrebi! A Krist izričito zapovijeda da se tako ne radi, da ne valja tako 
raditi, zato što tako radi opaki svijet, a mi moramo opraštati i podmetati i drugi 
obraz, a ne mjeriti onako kako nama mjere ljudi koji nam čine nažao. Eto što je 
naš Bog učio nas, a ne da je zabranjivanje djeci da ubijaju očeve predrasuda. I 
nećemo mi s katedre istine i zdravih pojmova ispravljati Evanđelje Boga 
našega, koga se branitelj udostojio nazvati samo »raspetim čovjekoljupcem«, 
nasuprot svoj pravoslavnoj Rusiji koja mu kliče: »Jer ti jesi Bog naš!...« 

Tu se upleo predsjednik suda i obuzdao zanesenog tužitelja, zamolio ga da 
ne preuveličava i da se zadrži u određenim granicama, i tako dalje i tome slično, 
kako obično govore predsjednici suda u sličnim slučajevima. Pa i u dvorani su 
se uznemirili. Publika se uskomešala, čak su se razlegli i povici negodovanja. 
Fetjukovič nije ni replicirao tužitelju, samo je izašao za govornicu, stavio ruku 
na srce i uvrijeđenim glasom dostojanstveno izrekao nekoliko riječi. Tek se 
ovlaš i podrugljivo dotaknuo »romana« i »psihologije« te usput na jednom 
mjestu uzviknuo: »Jupitere, ljutiš se, znači da nemaš pravo!« Tim je riječima 
izazvao odobravanje i smijeh na više mjesta u publici jer Ipolit Kirilovič nije 
bio ni najmanje nalik na Jupitera. Zatim, na optužbu da on tobože odobrava 
mladom naraštaju da ubija očeve, Fetjukovič je neobično dostojanstveno 
napomenuo da ne želi na to ni odgovarati. A što se tiče »lažnog lika Kristova« i 
toga da se on nije udostojio nazvati Krista Bogom, nego ga je nazvao samo 
»raspetim čovjekoljupcem«, što se navodno »kosi s pravoslavljem i nije se 
smjelo izreći s tribine istine i zdravih pojmova« - Fetjukovič je dao na znanje da 
je to »insinuacija« i dodao da je on, kad se spremao doći ovamo, u najmanju 
ruku računao da je ovdašnja tribina zaštićena od optužbi »opasnih po moju 
osobu kao građanina i lojalnog podanika«... Ali nakon tih riječi predsjednik je i 
njega opomenuo, a Fetjukovič se poklonio i završio svoju repliku ispraćen 
općim odobravanjem u dvorani. A Ipolit Kirilovič, po mišljenju naših dama, bio 
je »potučen do nogu«. 

Zatim je riječ dobio i sam optuženik. Mitja je ustao, ali nije bogzna što 
rekao. Bio je strahovito umoran, i tjelesno i duševno: Gotovo da nije ostalo ni 
traga od onog nezavisnog i samopouzdanog držanja koje je jutros iskazao kad se 
pojavio u sudnici. Reklo bi se da je toga dana doživio nešto što ga je obilježilo 
za cijeli život, nešto što ga je urazumilo i naučilo nečemu vrlo važnom što prije 
nije znao. Glas mu je bio malaksao, nije više vikao onako kao prije. U riječima 
mu je zazvučalo nešto novo, smireno, dotučeno i skršeno. 


- Što da vam kažem, gospodo porotnici? Kucnuo je čas moje osude, 
osjećam desnicu Božju na sebi. Došao je kraj nevaljalu čovjeku! Ali kao da se 
pred Bogom ispovijedam, kažem vam: »Za prolivenu krv oca svoga - nisam 
kriv!« Posljednji put ponavljam: »Nisam ga ja ubio!« Bio sam nevaljao, ali sam 
volio dobro. Neprestano sam težio da se popravim, a živio sam kao divlja zvijer. 
Zahvaljujem javnom tužitelju, štošta je rekao o meni što nisam znao, ali nije 
istina da sam ubio oca, tu se tužitelj vara! Zahvaljujem i branitelju, plakao sam 
slušajući ga, ali nije istina da sam ubio oca, nije trebalo to ni pretpostavljati! A 
liječnicima ne vjerujte, ja sam pri zdravoj pameti, samo mi je teško pri duši. 

Ako me poštedite, ako me oslobodite - pomolit ću se za vas. Postat ću bolji, 
dajem vam svoju riječ, dajem je pred Bogom. A ako me osudite, sam ću slomiti 
mač nad glavom, a kad ga slomim, poljubit ću krhotine!“ Ali smilujte se, ne 
oduzimajte mi Boga moga, jer znam ja sebe: pobunit ću se! Teško mi je pri duši, 
gospodo... smilujte mi se! 

Umalo da se nije skljokao na svoje mjesto, glas mu se presjekao, 
posljednju je rečenicu jedva izgovorio. Potom je sud prešao na formuliranje 
pitanja za porotu i zamolio obje strane za njihovo mišljenje. Ali neću sad ulaziti 
u pojedinosti. Napokon su porotnici ustali da se povuku na vijećanje. 
Predsjednik je suda bio vrlo umoran pa im je vrlo slabo dao posljednje naputke: 


- Budite nepristrani, ne povodite se za lijepim riječima obrane, ali dobro 
sve odvagnite, imajte na umu da je na vama velika odgovornost - i tako dalje, i 
tome slično. Porotnici su se povukli i rasprava je prekinuta. Ljudi su mogli 
ustati, prošetati se, razmijeniti nagomilane dojmove, prigristi u bifeu. Bilo je 
već vrlo kasno, oko jedan sat po ponoći, ali nitko nije odlazio. Svi su bili tako 
napeti i raspoloženi da im nije bilo do počinka. Svi su čekali strepeći u sebi, 
iako, uostalom, nisu baš svima premirala srca. Dame su bile samo histerično 
nestrpljive, ali su u srcu bile spokojne: »Morat će ga osloboditi!« Sve su se one 
spremale za efektni trenutak općeg oduševljenja. Moram priznati da su i u 
muškoj polovici sudnice vrlo mnogi bili uvjereni da će optuženika svakako 
osloboditi krivnje. Jedni su se tome radovali, drugi se mrštili, a gdjekoji su se 
naprosto pokunjili: nikako nisu željeli da ga oslobode! Sam je Fetjukovič bio 
čvrsto uvjeren u uspjeh. Okružili su ga sa svih strana, čestitali mu, dodvoravali 
mu se. 

- Postoje neke nevidljive niti - rekao je u jednoj skupini, kako se poslije 
prepričavalo - niti koje povezuju branitelja s porotnicima. One nastaju i 
naslućuju se još u vrijeme završne riječi. Dobili smo proces, budite bez brige! 

- Što li će sad reći naši seljaci? - priupita neki namrgođeni, debeli i 
kozičavi gospodin, vlastelin iz gradske okolice, pristupajući skupini gospode što 
su razgovarala. 

- Pa nisu u poroti sami seljaci. Ima i četiri činovnika. 

- Da, ima i činovnika - reče član lokalne samouprave pristupajući istoj 
skupini. 

- Poznajete li vi Nazarjeva, Prohora Ivanoviča, ma znate, onog trgovca što 
nosi kolajnu, porotnika? 


- Pa što? 

- Pametna glava. 

- Ma uvijek samo šuti. 

- Šuti, šuti, ali to je baš i dobro što šuti. Neće njega Peterburžanin učiti, 
mogao bi on cijeli Peterburg nešto pametno naučiti. Dvanaestero djece ima, 
zamislite! 


- Ma zaboga, zar je moguće da ga neće osloboditi? - vikao je u drugoj 
skupini jedan od naših mlađih činovnika. 

- Sigurno će ga osloboditi - oglasi se nečiji odlučni glas. 

- Bila bi prava sramota, bruka, da ga ne oslobode! - uzvikne činovnik. - Pa 
neka je i ubio, ali je razlika otac i otac! I najposlije, bio je tako izbezumljen... 
Mogao je samo zamahnuti tučkom pa da se onaj sruši. Ne valja samo što su 


slugu u to upetljali. To je naprosto smiješna epizoda. Ja bih na braniteljevu 
mjestu otvoreno rekao: »Ubio je, ali nije kriv i idite do vraga!« 


- Pa on je tako i napravio, samo što nije rekao: »Idite do vraga! « 
- Ama, Mihaile Semjoniču, skoro da je i rekao - prihvati treći glasić. 


- Pa čujte, gospodo, kod nas su u korizmi oslobodili glumicu koja je 
zakonitoj ženi svoga ljubavnika prefikarila grkljan. 


- Ali je nije zaklala. 

- Svejedno, svejedno, priklala ju je. 

- A ono što je rekao o djeci? Veličanstveno! 
- Veličanstveno. 

- Aonoomistici, o mistici, a? 


- Ma manite se mistike - uzvikne netko. - Uživite se radije u Ipolita, kakva 
ga sudbina očekuje od danas! Pa njemu će sutra žena oči iskopati zbog 
Mitenjke. 


- Ajeli ona ovdje? 


- Kako ovdje? Da je ovdje, već bi mu iskopala. Kod kuće čami, bole je 
zubi. He-he-he! 


- He-he-he! 
U trećoj skupini: 
- A Mitenjku će valjda ipak osloboditi? 


- Sutra će on, ako Bog da, razbiti cijelu »Prijestolnicu«, lumpat će deset 
dana. 

- Pravi vrag! 

- Pa da, vrag ostaje vrag, nije prošlo bez vraga, a gdje bi i bio ako ne 
ovdje. 

- Gospodo, recimo da je to sve ljeporječivost. Ali ne može se ni očevima 
razbijati glava kantarima. Inače, dokle ćemo dotjerati? 


- A ruska kola, sjećate se ruskih kola? 
- Da, od taljiga je napravio kola. 


- A sutra će od kola napraviti opet taljige, »prema potrebi, sve prema 
potrebi«. 


- Izvještio se svijet. Ima li, gospodo, pravde kod nas u Rusiji, ili je uopće 
nema? 


Ali zazvoni zvonce. Porotnici su vijećali točno sat vremena, ni manje ni 
više. Čim je publika ponovo zauzela svoja mjesta, zavladala je grobna tišina. 
Sjećam se kako su se porotnici vratili u dvoranu. Napokon! Neću navoditi sva 
pitanja po redu, a i zaboravio sam ih. Sjećam se samo odgovora na prvo i glavno 
pitanje predsjednika suda, to jest »je li ubio s umišljajem i radi grabeža?« (Ne 
sjećam se više teksta.) Sve je zamrlo u dvorani. Predsjednik porote, upravo onaj 
činovnik koji je bio najmlađi od sviju, objavi jasno i glasno, u grobnoj tišini u 
dvorani: 

- Jest, kriv je! 

Zatim je na sva pitanja slijedio uvijek isti odgovor: kriv je, da, kriv je, i to 
bez ikakvih olakotnih okolnosti! To ipak nije nitko očekivao, gotovo su svi bili 
uvjereni da će biti barem koja olakotna okolnost. Grobna tišina u sudnici nije 
bila ničim pomućena, baš kao da su se svi skamenili - i oni koji su željeli osudu, 
i oni koji su željeli da optuženik bude oslobođen. Ali tako je bilo samo u prvim 
trenucima. Zatim je nastao strašan rusvaj. Među muškom publikom bilo ih je 
mnogo koji su bili vrlo zadovoljni. Neki su čak i trljali ruke, ne krijući radost. 
Oni koji bijahu nezadovoljni bili su utučeni, slijegali su ramenima, došaptavali 
se, ali kao da još nisu došli k sebi. Nego, Bože moj, što je bilo s našim damama? 
Pomislio sam da će dići bunu. Isprva kao da nisu povjerovale svojim ušima. 
Odjednom su se po svoj dvorani zaorili uzvici: »Ma što je ovo? Što je ovo, 
zaboga?« Poskakale su sa svojih mjesta. Valjda su mislile da se sve to može još 
začas promijeniti i preinačiti. U taj je mah iznenada ustao Mitja, pružio ruke 
preda se i nekakvim prodornim glasom doviknuo: 


- Kunem se Bogom i njegovim strašnim sudom da nisam kriv za prolivenu 
krv oca svog! Katja, opraštam ti! Braćo, prijatelji, smilujte se onoj drugoj! 

Nije dovršio nego je zaridao da je sva sudnica odjeknula, na sav glas, 
strašno, nekim tuđim, novim, neočekivanim glasom koji se sam Bog zna kako 
pojavio u njega. Na galeriji, gore, u najdaljem kutu, razlegao se prodoran ženski 
vrisak: bijaše to Grušenjka. Namolila je bila prije toga nekoga da je iznova 
puste u dvoranu prije početka završne riječi. Mitju su odveli, Proglašenje 
presude odgođeno je do sutradan. Sva se sudnica uskomešala, ali ja više nisam 
htio ništa čekati ni slušati. Upamtio sam samo još nekoliko uzvika koje sam čuo 
već pri odlasku, na ulaznim stubama. 


- Kopat će dvadeset godina u rudnicima. 

- Ništa manje. 

- Da, molim lijepo, ne daju se ipak naši seljaci. 
- I dotukoše našeg Mitenjku! 

EPILOG 


PLANOVI ZA MITJIN BIJEG 


Petog dana nakon suđenja Mitji, rano izjutra, negdje poslije osam sati, 
došao je Katerini Ivanovnoj Aljoša da se napokon dogovori s njom o nečemu 
važnom za njih oboje, a i da joj prenese jednu poruku. Sjedila je i razgovarala s 
njim u onoj istoj sobi u kojoj je nekad primila Grušenjku; u susjednoj je sobi 
ležao Ivan Fjodorovič u vrućici i nesvjestici. Katerina Ivanovna je odmah nakon 
one scene na sudu naložila da bolesnog Ivana Fjodoroviča, onako bez svijesti, 
prenesu u njenu kuću, ne obazirući se na sve buduće neizbježne priče i 
društvenu osudu. Jedna od one njezine dvije rođakinje koje su živjele s njom 
otputovala je odmah nakon scene na sudu u Moskvu, a druga je ostala. Ali sve 
da su i obadvije otputovale, Katerina Ivanovna ne bi se bila predomislila nego bi 
ostala njegovati bolesnika i bdjeti nad njim danonoćno. Liječili su ga Varvinski 
i Gercenštube; moskovski se liječnik vratio u Moskvu odbivši da prije toga kaže 
svoje mišljenje o mogućem ishodu bolesti. Oba su liječnika doduše hrabrila 
Katerinu Ivanovnu i Aljošu, ali se vidjelo da im ne mogu još dati prave nade. 
Aljoša je po dva puta na dan svraćao k bolesnom bratu. Međutim, ovaj put je 
imao posebnu i vrlo osjetljivu zadaću, i slutio je da će mu biti teško govoriti o 
tome, ali mu se svejedno žurilo jer je morao obaviti još jedan neodgodivi posao 
toga istog jutra na drugom mjestu, te je valjalo požuriti. Razgovarali su bili već 
oko četvrt sata. Katerina Ivanovna bila je blijeda, mrtva umorna i u isti mah 
nekako neobično, bolesno uzbuđena: slutila je zašto ju je, između ostalog, 
Aljoša posjetio. 

- Ne bojte se za njegovu odluku - rekla je Aljoši tvrdo i odlučno. 


- Kako bilo da bilo, on će doći uvijek na isto: mora bježati! Ovaj 
nesretnik, ovaj junak, časni i savjesni - ne onaj, ne Dmitrij Fjodorovič, nego 
ovaj koji leži iza ovih vrata i koji se žrtvovao za brata - nadoda Katja sijevajući 

očima - već mi je davno povjerio sav plan bijega. On je već, znate, pohvatao 
neke veze... Ja sam vam ponešto o tome već pričala... To će se, znate, dogoditi 
po svoj prilici na trećoj etapi odavde, kad skupinu robijaša povedu u Sibir. Ali 
to je još daleko. Ivan Fjodorovič bio je već kod zapovjednika treće etape. Samo 
što se još ne zna tko će biti zapovjednik te skupine, a to se i ne može unaprijed 
znati. Sutra ću vam možda pokazati i detaljni plan koji mi je ostavio Ivan 
Fjodorovič uoči suđenja, za svaki slučaj... Bilo je to one iste večeri kad ste nas, 
sjećate se, zatekli kako se svađamo: on je već silazio niza stepenice, a ja sam ga, 
kad sam vas ugledala, natjerala da se vrati - sjećate se? Znate li oko čega smo se 
tada posvađali? 

- Ne, ne znam - odgovori Aljoša. 

- Naravno, on je to onda pred vama zatajio: pa eto, upravo oko tog plana 
za bijeg. Još mi je tri dana prije toga otkrio sve ono najvažnije - i eto, tada smo 
se i posvađali i odonda smo se sva ta tri dana svađali. Posvađali smo se zato što 
sam se ja razljutila kad mi je rekao da će Dmitrij Fjodorovič, ako bude osuđen, 
pobjeći u inozemstvo s onom niškoristi - ne mogu vam reći zašto sam se 
razljutila, ni sama ne znam... Ma dakako da je to bilo zbog one niškoristi, zbog 
nje sam se razljutila, upravo zbog toga što će i ona s Dmitrijem Fjodorovičem 
pobjeći u inozemstvo! - uzvikne odjednom Katerina Ivanovna a usne joj zadršću 
od srdžbe. - A Ivan Fjodorovič, kad je vidio kako sam se ja razljutila zbog te 
niškoristi, odmah je pomislio da sam zbog Dmitrija ljubomorna na nju, da 
prema tome još uvijek volim Dmitrija. I tako je došlo do te prve svađe. Ja mu 
nisam htjela ništa objašnjavati, nisam ga mogla moliti za oproštenje; bilo mi je 
krivo što takav čovjek može pomisliti da još volim onoga... I to još pošto sam 
mu sama, još davno prije toga, otvoreno rekla da ne volim Dmitrija, nego da 
volim samo njega! Ja sam se naljutila na njega samo od bijesa na tu niškoristi! 
Nakon tri dana, upravo one večeri kad ste vi došli, donio mi je zapečaćenu 
kuvertu i rekao da je, ako se njemu što dogodi, odmah raspečatim. Ma on vam je 
predvidio svoju bolest! Otkrio mi je da su u kuverti pojedinosti o planiranom 
bijegu i da ja, ako on slučajno umre ili se teško razboli, sama spasim Mitju. 
Odmah mi je ostavio i novac, nešto manje od deset tisuća - onaj isti novac što ga 
je spomenuo u svom govoru javni tužitelj, koji je od nekog doznao da je Ivan 
Fjodorovič slao nekog da mu podigne novac. Ja sam se tada strašno iznenadila 
što Ivan Fjodorovič, koji je još ljubomoran na mene i još uvijek vjeruje da ja 
volim Mitju, nije ipak odustao od nauma da spasi brata i meni, upravo meni 
povjerava zadaću da ga spasim! O, kakva je to bila žrtva od njega! Ne, vi, 
Alekseju Fjodoroviču, ne možete potpuno shvatiti takav samoprijegor! Htjela 

sam već kleknuti pred njega iz strahopoštovanja, ali sam se sjetila da bi još 
mogao pomisliti da to činim samo zato što se radujem Mitjinu spasu (on bi to 
bio svakako pomislio!), toliko sam se rasrdila zbog sime mogućnosti da pomisli 
tako nešto nepravedno da sam se odmah razbjesnjela i, umjesto da mu poljubim 
noge, opet sam mu napravila scenu! Oh, kakva sam ja nesretnica! Ali takav mi 
je karakter - grozan, nesretan karakter! Ma vidjet ćete vi još da ću ja dotle 
dotjerati da će me i on ostaviti radi neke druge s kojom je lakše živjeti, kao i 
Dmitrij, ali tada... ne, tada neću to više moći podnijeti, ubit ću se! A kad ste vi 
onda došli i kad sam vas zovnula, a njega pozvala da se vrati, pa kad je ušao s 
vama, mene je obuzeo takav gnjev zbog njegova kivnog, prezirnog pogleda 
kojim me ošinuo, da sam - sjećate se - odjednom viknula vama da me on, samo 
on uvjerio da mu je brat Dmitrij ubojica! Svjesno sam ga oklevetala da ga još 
jednom pecnem, jer me on nikad, nikad nije uvjeravao da mu je brat ubojica, 
dapače, ja, ja sam njega u to uvjeravala! Ma svemu je, svemu kriv moj bijes! Pa 
ja, ja sam priredila onu prokletu scenu na sudu! On je htio meni dokazati da je 
plemenit i da neće upropastiti brata iz osvete i ljubomore, iako mu ja volim 
brata. Zato je i izašao pred sud... Ja sam sve to prouzročila, ja sam svemu kriva! 

Katja se nije još nikad ovako ispovjedila Aljoši, pa je naslutio da je ona 
sad upravo na onom stupnju nesnosne patnje kad i najponosnije srce u boli 
odbacuje ponos i pada shrvano tugom. O, Aljoša je znao za još jedan strašni 
uzrok njenim sadašnjim mukama, ma koliko ga skrivala od njega sve te dane 
nakon osude Mitje, ali bi njemu bilo i odviše bolno kad bi se ona toliko srozala 
da progovori pred njim sama, sad odmah, o tom uzroku. Ona je patila zbog svoje 
»izdaje« na sudu, i Aljoša je slutio da je savjest tjera da prizna krivnju upravo 
pred njim, pred Aljošom, sa suzama u očima, zapomažući histerično i udarajući 
čelom o pod. Ali on se pribojavao tog trenutka i želio je poštedjeti patnicu. Zato 
mu je bilo još teže prenijeti poruku radi koje je došao. Opet je progovorio o 
Mitji. 

- Ništa, ništa, ne bojte se vi za njega! - tvrdoglavo će i oštro opet Katja. - 
Sve vam je to kod njega samo trenutno tako, znam ja njega, i te kako dobro 
poznajem to srce. Budite uvjereni da će on pristati na bijeg. A što je najvažnije, 
to ne mora biti odmah, ima još vremena da se odluči. Dotle će i Ivan Fjodorovič 
ozdraviti i sam preuzeti stvar u svoje ruke, tako da ja neću morati ništa učiniti. 
Budite bez brige, pristat će on na bijeg. Pa već je i pristao: kako bi mogao 
ostaviti onu svoju niškoristi? Nju neće vlasti pustiti da ide s njim na robiju, pa 
kako onda ne bi on bježao? On se najviše vas boji, boji se da vi nećete odobriti 
taj njegov bijeg iz moralnih razloga, ali vi mu morate to velikodušno dopustiti, 

ako je već ta vaša sankcija prijeko potrebna - zajedljivo nadoda Katja, pa pošuti 
i osmjehne se. - On tamo priča o nekakvoj himni, o križu koji mora ponijeti, o 
nekakvoj dužnosti, sjećam se toga jer mi je Ivan Fjodorovič poslije mnogo o 
tome kazivao, da samo znate kako mi je govorio! - odjednom uzvikne Katja 
obuzeta nekakvim neodoljivim osjećanjem. 


- Da samo znate kako je volio tog nesretnika u tom času kad mi je pričao o 
njemu, i kako ga je, možda, mrzio u istom času! A ja, o ja sam se tada tom 
njegovu kazivanju i suzama oholo podsmjehivala! O, niškoristi jedna! Ja sam 
niškoristi, ja! Ja sam mu priskrbila delirij! A onaj tamo, osuđenik, zar je on 
možda spreman patiti - srdito završi Katja - zar on uopće može patiti? Takvi kao 
on nikada ne pate! 

U njenim je riječima zazvučalo već nekakvo osjećanje mržnje i gadljiva 
prezira. Pa ipak ga je upravo ona izdala. »Možda ga zato na mahove i mrzi što 
se osjeća kriva pred njim?« pomisli Aljoša. Priželjkivao je da ga ona mrzi samo 
»na mahove«. U njenim posljednjim riječima razabrao je izazov, ali ga nije 
prihvatio. 


- Zato sam vas danas i pozvala da mi obećate da ćete ga vi sami nagovoriti 
na bijeg. Ili možda mislite da bi bilo nepošteno, nejunački bježati, ili šta ja 
znam... nekršćanski, što li? - nadoda Katja s još više izazova u glasu. 

- Ma ne, ni govora. Ja ću mu sve reći... - promrmlja Aljoša. 


- On vas poziva da ga danas posjetite - bubne odjednom gledajući je 
odlučno u oči. Ona sva zadrhti i malčice se odmakne od njega na divanu. 


- Mene... zar je to moguće? - propenta i problijedi. 


- Moguće je, i neophodno potrebno! - tvrdokorno odvrati Aljoša i sav 
živne. - Prijeko ste mu potrebni, upravo sada. Ja ne bih načinjao ovu temu i 
mučio vas prije vremena, da nije prijeke potrebe. Bolestan je, kao da je lud, i 
stalno moli da vi dođete. Ne poziva vas da se pomirite s njim, nego samo da 
dođete i pojavite se na pragu. U njemu se štošta dogodilo od onog dana. Jasno 
mu je da je neizmjerno kriv pred vama. Ne traži da mu oprostite: »Meni se ne 
može oprostiti« - kaže i sam, nego samo da se na pragu pojavite... 

- Iznenadili ste me... - propenta Katja. - Ipak, sve sam ove dane 
predosjećala da ćete doći s tim... Znala sam ja da će me pozvati!... Ali to je ipak 
nemoguće! 

- Koliko god bilo nemoguće, učinite tako. Imajte na umu da je prvi put 
potresen time što vas je uvrijedio, prvi put u životu, nikad prije nije to tako 
potpuno shvatio! Kaže: »Ako odbije doći, ostat ću do kraja života nesretan! « 

Čujete li, čovjek koji odlazi na dvadeset godina robije još se nada da će biti 
sretan - zar to nije žalosno? Pomislite da ćete posjetiti čovjeka koji je stradao ni 
kriv ni dužan - izazovno se otme Aljoši - kojem su ruke čiste, nema na njima 
krvi! Posjetite ga sad radi njegovih budućih neizmjernih patnji! Dođite i 
ispratite ga u mrak... stanite na prag i ništa više... Vi morate, morate to učiniti! - 
završi Aljoša naglašavajući neobično snažno riječ »morate«. 

- Moram, ali... ne mogu - gotovo proštenje Katja. - On bi me gledao... ne 
mogu. 

- Moraju vam se pogledi sresti. Kako ćete živjeti do kraja života ako se 
sad ne odlučite na to? 

- Radije ću patiti do kraja života. 

- Morate doći, morate - opet će Aljoša neumoljivo. 

- Ali zašto danas, zašto baš sada?... Ne mogu ostaviti bolesnika... 

- Možete načas, to je čas posla. Ako ne dođete, on će se do večeri 
razboljeti, dobit će vrućicu. Ne bih vam valjda ja lagao, smilujte se! 

- Smilujte se vi meni! - gorko ga prekori Katja i zaplače. 

- Doći ćete dakle! - odlučno će Aljoša kad opazi suze na njenu licu. - Idem 
mu reći da odmah dolazite. 

- Ne, nemojte mu ništa govoriti! - uplašeno uzvikne Katja. - Doći ću, ali 
mu nemojte ništa unaprijed govoriti, jer ću doći a da možda neću ući... Još ne 
znam... 

Izda je glas. Teško je disala. Aljoša ustane da pođe. 

- A ako se tamo sretnem s nekim? - odjednom tiho priupita i ponovo 
problijedi. 

- Upravo zato treba da odmah dođete da se ni s kim tamo ne sretnete. 
Nikog neće biti kad vam kažem. Cekat ćemo vas - tvrdokorno završi on i izađe 
iz sobe. 


I 
NAČAS JE LAŽ POSTALA ISTINA 

Pohitao je u bolnicu u kojoj je ležao Mitja. Sutradan nakon izrečene 
sudske presude Mitju je spopala živčana groznica pa je otpremljen u našu 
gradsku bolnicu, na kažnjenički odjel. Međutim, na molbu Aljoše i mnogih 
drugih (Hohlakove, Lize i ostalih), liječnik Varvinski nije smjestio Mitju među 
kažnjenike nego u zasebnu prostoriju, onu istu sobicu u kojoj je prije toga ležao 
Smerdjakov. Istinabog, u dnu hodnika stajao je stražar, a na prozoru su bile 
rešetke, pa Varvinski nije morao biti zabrinut za pruženu olakšicu koja nije bila 
sasvim zakonita, ali je on bio dobar i suosjećajan mlad čovjek. Znao je kako je 
teško čovjeku kao što je Mitja naglo prijeći u društvo ubojica i lopova, i kako se 
na to treba najprije obiknuti. I liječnik i ravnatelj pa i policijski predstojnik, 
dopustili su posjete rodbini i znancima, ali samo krišom. Tih su dana Mitju, 
uostalom, posjećivali samo Aljoša i Grušenjka. Pokušao je i Rakitin dva puta 
doći do njega, ali je Mitja izričito zamolio Varvinskoga da ga ne pusti do njega. 

Aljoša ga je zatekao kako sjedi na bolničkom krevetu, u bolesničkom 
ogrtaču, ponešto grozničav, glave omotane ručnikom nakvašenim razrijeđenim 
octom. Nekako je neodređeno pogledao Aljošu, ali u pogledu mu je ipak kanda 
blijesnuo nekakav strah. 


Uopće je nakon suđenja postao strahovito zamišljen. Pokatkad je šutio po 
pola sata, reklo bi se da mučno i teško o nečemu razmišlja zaboravljajući na 
nazočnost posjetitelja. Kad bi se prenuo iz zamišljenosti i progovorio, uvijek bi 
počeo govoriti nekako nenadano i nikako o onome što je doista želio kazati. 
Gdjekad je patnički gledao brata. Činilo se da mu je s Grušenjkom ipak lakše 
nego s Aljošom. S njom nije, doduše, gotovo ni razgovarao, ali čim bi ona ušla u 
sobu, lice bi mu zasjalo od radosti. Aljoša je bez riječi sjeo do njega na krevet. 
Ovaj put je Mitja napeto očekivao njegov dolazak, ali ga se nije usuđivao ništa 
pitati. Nije mogao zamisliti da bi Katja pristala doći, a istodobno je osjećao da 
bi bilo nepodnošljivo kad ne bi došla. Aljoša je shvaćao njegove osjećaje. 

- Kažu da je Trifon Borisič - progovori brže-bolje Mitja - razvalio svu 
gostionicu, da čupa podnice, skida daske, kažu da je svu »galeriju« rastavio na 
komade - stalno traži blago, one novce, tisuću i pol rubalja, za koje je tužitelj 
rekao da sam ih ja tamo sakrio. Čim se vratio kući, kažu, počeo je ludovati. 
Tako mu i treba, lopovu! Ovaj mi je stražar ovdje to jučer pričao, on je odande. 


- Slušaj - reče Aljoša - ona će doći, samo ne znam kada, možda danas, 
možda ovih dana, ne znam pravo, ali će doći, doći će, to je sigurno. 


Mitja se trgne i zausti da nešto kaže, ali ne reče ni crne ni bijele. Ta je 
vijest strašno djelovala na nj. Vidjelo se da silno želi doznati nešto više o tom 

razgovoru, ali da se pribojava pitati: u tom bi trenutku neka Katjina okrutna i 
prezirna riječ bila za nj ravna udarcu nožem. 


- Evo što je, između ostalog, rekla: neka svakako umirim tvoju savjest što 
se tiče bijega. Ako Ivan dotle i ne ozdravi, ona će sama preuzeti brigu oko toga 
na sebe. 

- To si mi već rekao - zamišljeno će Mitja. 

- Ati si već to prenio Grušenjki - pripomene Aljoša. 

- Jesam - prizna Mitja. - Ona neće dolaziti danas prije podne - bojažljivo 
pogleda brata. - Doći će tek navečer. Kad sam joj jučer rekao da Katja ima neke 
veze s tim, šutjela je, ali su joj se usne iskrivile. Samo je prošaptala: »Neka je!« 
Shvatila je da je nešto važno posrijedi. Nisam se usuđivao da je dalje ispitujem. 
Valjda joj je konačno postalo jasno da ona ne voli mene, nego Ivana. 

- A jeli zbilja tako? - otme se Aljoši. 

- Možda i nije. Samo neće doći danas prije podne - požuri se Mitja još 
jednom istaknuti. - Povjerio sam joj jedan posao... Cuj, brat će Ivan sve 
prešišati. On treba da živi, a ne mi. Ozdravit će on. 

- Zamisli, Katja strepi za njega, ali gotovo da uopće ne sumnja da će 
ozdraviti - reče Aljoša. 

- Uvjerena je dakle da će umrijeti. To je ona od straha uvjerena da će on 
ozdraviti. 

- Brat je snažne konstitucije. I ja se nadam da će ozdraviti - uznemireno će 
Aljoša. 

- Hoće, ozdravit će. A ona je uvjerena da će on umrijeti. Ima ona puno 
briga... 

Zavlada šutnja. Mitju je nešto vrlo ozbiljno mučilo. 


- Aljoša, ja Grušenjku strašno volim - odjednom progovori drhtavim, 
plačnim glasom. 


- Nju neće pustiti tamo s tobom - umah prihvati Aljoša. 


- I znaš što sam ti još htio reći - produži Mitja odjednom nekim zvonkim 
glasom. - Ako me budu tukli putem ili tamo, ja se neću dati, ubit ću nekog pa će 
me strijeljati. I tako punih dvadeset godina! Ovdje mi već govore ti. Stražari me 
tikaju. Svu sam ovu noć ležao i razmišljao o sebi: nisam spreman na to! Nisam 
kadar to prihvatiti! Htio sam zapjevati »himnu«, a stražarsko tikanje ne mogu 
podnijeti! Za Grušu bih sve podnio, sve... osim, doduše, batina... Ali nju neće 
pustiti tamo sa mnom. 

Aljoša se blago osmjehne i reče: 


- Slušaj, brate, da ti kažem jednom zauvijek što ja mislim o tome. Znaš 
valjda da ti neću lagati. Slušaj dakle: nisi ti spreman za to i nije za tebe taj križ. 
Dapače, nije ti ni potreban, tako nespremnome, taj velikomučenički križ. Da si 
ubio oca, bilo bi mi krivo što odbacuješ svoj križ. Ali ti si nevin, i taj je križ za 
tebe pretežak. Ti si htio mukama uskrsnuti u sebi drugog čovjeka; po mom 
mišljenju, treba da do kraja života imaš na umu, kamo god pobjegao, tog drugog 
čovjeka - to će biti dosta od tebe. A to što nisi primio na sebe veliki križ patnje, 
poslužit će samo tome da osjetiš u sebi još veći dug pa ćeš tim neprekidnim 
osjećanjem ubuduće, do kraja života, pomagati svom preporodu možda još više 
nego da odeš tamo. Zato što tamo ne bi mogao izdržati, pobunio bi se i možda bi 
na kraju doista rekao: »Izmirio sam račune!« Branitelj je u ovom slučaju rekao 
istinu. Nije za svakoga teško breme, za ponekog je breme preteško... Eto što ja o 
tome mislim, ako me već pitaš. Kad bi za tvoj bijeg drugi odgovarali: oficiri, 
vojnici, ne bih ti »dopustio« da bježiš - osmjehne se Aljoša. - Ali kažu mi i 
uvjeravaju me (tako je bar sam zapovjednik transporta rekao Ivanu) da se uz 
malo vještine može proći i bez velike odgovornosti i izvući se sitnim 
smicalicama. Dakako da je i u ovom slučaju nečasno podmićivati, ali tu ne bih 
htio nikome biti sudac upravo zato što znam da bih, recimo, kad bi mi Ivan i 
Katja povjerili da ti u ovom slučaju pomognem, i sam podmitio koga treba. 
Dužan sam ti kazati svu istinu. Zato i ne mogu suditi o tome kako ćeš postupiti. 
Ali znaj da te nikad neću zbog toga osuđivati. Pa bilo bi i čudno kad bih ja u 
tome bio tebi neki sudac. Eto, čini mi se da sam ti sada izložio sve što treba. 

- Ali ću zato ja sam sebe osuđivati! - uzvikne Mitja. - Da ću pobjeći, to je 
i bez tebe odlučeno: kako bi to bilo da Mićka Karamazov ne pobjegne? Ali ću 
zato sam sebe osuđivati i iskupljivati svoj grijeh do kraja života! Ovako, valjda 
nekako, jezuiti govore, je li? Ovako kao sad ti i ja, a? 

- Tako je - blago se osmjehne Aljoša. 

- Ja tebe volim zato što mi uvijek kažeš zgoljnu istinu i nikad ništa ne 
zatajiš! - uzvikne Mitja smijući se razdragano. - Ulovio sam dakle svog Aljošku 
u jezuitizmu! Zbog toga bih te morao svega izljubiti, ništa drugo! E pa, slušaj 
sad i sve ostalo, otkrit ću ti i drugu polovicu svoje duše. Eto što sam smislio i 
odlučio: ako i pobjegnem, čak i s novcem i putovnicom, čak i u Ameriku, ipak 
me hrabri pomisao da neću pobjeći da uživam i radujem se nego zapravo na 
drugu robiju koja će možda biti i teža od ove prave! Teža će biti, Alekseju, 
vjeruj mi da će biti teža! Ja tu Ameriku već sad mrzim, vrag je odnio! Pa ako i 
bude Gruša sa mnom, pogledaj je samo: kakva ti je ona Amerikanka? One je 

Ruskinja, Ruskinja skroz-naskroz, počet će tugovati za majčicom domovinom, 
pa ću je stalno gledati kako radi mene tuguje, kako radi mene nosi taj križ, a što 
je ona skrivila? I kako ću ja podnositi one prostake tamo, iako su možda svi oni 
odreda bolji od mene? Već sad mrzim tu Ameriku! Pa neka oni tamo svi do 
jednoga budu ne znam kakvi fantastični mašinisti ili šta ja znam šta - nek idu do 
vraga, nisu to moji ljudi, nisu to srodne duše! Rusiju ja volim, Alekseju, ruskog 
Boga volim, iako sam i sam hulja! Ma ja ću tamo svisnuti! - uzvikne odjednom i 
sijevne očima. Glas mu zadrhti od suza. - E pa, evo kako sam odlučio, Alekseju, 
slušaj me! - produži pošto je svladao uzbuđenje. - Kad stignem tamo s Grušom, 
odmah ću se prihvatiti pluga, rada, među divljim medvjedima, u zabiti nekoj, 
negdje podalje. Pa valjda će se i tamo naći neko mjesto podalje! Kažu da tamo 
ima još i crvenokožaca, negdje tamo na rubu horizonta, e pa, otići ću tamo, u taj 
kraj, među posljednje Mohikance. I odmah ćemo se prihvatiti gramatike, ja i 
Gruša. Rad i gramatika, i tako jedno tri godine. U te tri godine naučit ćemo 
engleski i govorit ćemo kao pravi Englezi. A čim naučimo jezik - zbogom, 
Ameriko! Dojurit ćemo opet ovamo, u Rusiju, kao američki građani. Ne boj se, 
nećemo dolaziti u ovaj gradić. Sakrit ćemo se negdje malo dalje, na sjever ili na 
jug. Ja ću se dotle već fizički promijeniti, pa i ona, tamo, u Americi, liječnik će 
mi prišiti nekakvu umjetnu bradavicu, nisu oni badava tako dobri u tehnici. Ako 
ne to, onda ću sam sebi iskopati jedno oko, pustiti bradu aršin dugačku, sijedu 
(posijedjet ću tugujući za Rusijom) - možda me neće ni prepoznati. A ako me 
prepoznaju, nije važno, znači da mi nije bilo suđeno! I ovdje ćemo negdje u 
zabiti orati zemlju, a ja ću do kraja života izigravati Amerikanca. Ali zato ćemo 
umrijeti na rodnoj grudi. Eto, to ti je moj plan, i više ga neću mijenjati. 
Odobravaš li ga? 

- Odobravam - reče Aljoša ne želeći mu proturječiti. 

Mitja načas ušuti pa iznenada proslijedi: 

- A što veliš kako su mi samo na sudu podvalili? Kako su mi podvalili! 

- Dainisu, svejedno bi te osudili - reče Aljoša i uzdahne. 

- Da, dojadio sam ovdašnjoj sredini! Nek idu s milim Bogom, ali nije mi 
lako! - bolno protuži Mitja. 

Opet su časak pošutjeli. 

- Aljoša, radije me odmah dotući! - odjednom uzvikne Mitja. - Reci mi, 
hoće li doći sad ili neće? Što ti je rekla? Kako ti je rekla? 


- Rekla je da će doći, ali ne znam hoće li doći danas. I njoj je teško! - 
bojažljivo Aljoša pogleda brata. 

- Kako da ne, kako joj ne bi bilo teško! Aljoša, mene ovo izluđuje. Gruša 
me stalno samo motri. Shvaća u čemu je stvar. Gospode Bože, smiri me: što bih 
ja htio? Katju bih htio! Znam li ja uopće što bih htio? Neobuzdanost 
karamazovska, bezbožnička! Ne, ja nisam stvoren za patnju! Hulja sam, time je 
sve rečeno! 


- Evo je! - usklikne Aljoša. 


Uto se Katja iznenada pojavi na vratima. Načas zastane motreći Mitju 
nekakvim izgubljenim pogledom. Mitja naglo skoči na noge, na licu mu se 
ogledao strah, problijedi ali mu začas bojažljiv, umolan osmijeh zatitra na 
usnama i najednom nezadrživo pruži prema njoj obje ruke. Kad je to opazila, 
ona pohrli do njega. Uhvati ga za ruke i gotovo silom posjedne na krevet, pa 
sjedne i sama do njega i, ne ispuštajući mu ruke, snažno ih je i grčevito stiskala. 
Nekoliko su puta oboje zaustili da nešto kažu, ali nisu ni riječi progovorili nego 
su samo šutke, netremice, kao prikovani pogledima, zurili jedno u drugo čudno 
se smiješeći. Tako su prošle dvije-tri minute. 


- Jesi li mi oprostila ili nisi? - promuca napokon Mitja i odmah se zatim 
okrene Aljoši i dobaci mu, lica iskrivljena od radosti: - Čuješ li što je pitam, 
čuješ li? 

- Zato sam te i voljela što si tako velikodušna srca! - otme se odjednom 
Katji. - A i ne treba tebi moje oproštenje, niti meni tvoje; svejedno je hoćeš li 
mi oprostiti ili nećeš, ostat ćeš rana na mojoj duši do kraja života, a ja na tvojoj 
- tako i treba... - zastala je da predahne. - Radi čega sam došla? - nastavi 
izbezumljeno i užurbano. - Da ti noge obujmim i ruke stisnem, evo ovako, da te 
boli, kao što sam ih, sjećaš se, stiskala u Moskvi, da ti opet kažem da si ti moj 
bog, moja radost, da ti kažem da te ludo volim - jedva protisne od muke i 
odjednom mu pohlepno pritisne usne na ruke. Suze joj brižnu iz očiju. 

Aljoša je stajao nijem i zbunjen; nikako nije očekivao ovakav prizor. 

- Prošla je ljubav, Mitja! - opet će Katja. - Ali je meni to što je prošlo 
toliko drago da me boli. Upamti to jednom zauvijek. Ali sad, samo na trenutak, 
neka bude ono što je moglo biti - propenta usnama iskrivljenim od osmijeha 
gledajući ga opet razdragano u oči. 

- Iti sad voliš drugu, i ja volim drugoga, ali ću tebe ipak dovijeka voljeti, 
a i ti ćeš mene, jesi li to znao? Cuješ li, voli me, voli do kraja života! - uzvikne 
ona drhtavim glasom u kojem čak zazvuča neka prijetnja. 

- Voljet ću te i... znaš šta, Katja - preuzme Mitja predišući pri svakoj riječi 
- znaš, ja sam te i prije pet dana, one večeri, volio... Kad si se srušila ,i kad su te 

iznijeli... Do kraja života! Tako će i biti, tako će biti dovijeka... 


Tako su oboje tepali jedno drugome besmislene i mahnite riječi, možda 
čak i neistinite, ali je u tom trenutku sve bila istina, i beskrajno su vjerovali 
jedno drugome. 

- Katja - usklikne odjednom Mitja - vjeruješ li zbilja da sam ga ja ubio? 
Znam da sad ne vjeruješ, ali onda... kad si svjedočila... Zar si zbilja, zbilja 
vjerovala? 

- Nisam ni onda vjerovala! Nikad nisam vjerovala! Zamrzila sam te i 
odjednom uvjerila samu sebe, samo onda, onog časa... Kad sam svjedočila... 
uvjerila sam samu sebe i povjerovala... a odmah nakon svjedočenja prestala sam 
opet vjerovati. To neka znaš! Zaboravila sam da sam došla kazniti samu sebe! - 
nadoda s nekakvim posve novim izrazom na licu, koji nije više ni najmanje 
nalikovao na nedavno, maloprijašnje zaljubljeno tepanje. 

- Teško je tebi, ženo! - nekako posve neobuzdano izlane odjednom Mitja. 

- Pusti me - šapne mu ona - doći ću opet, a sad mi je teško!... 

Ustala je bila sa stolice, ali iznenada vrisne na sav glas i ustukne. 

U prostoriju je iznebuha, iako posve tiho, ušla Grušenjka. Nitko je nije 
očekivao. Katja naglo pođe prema vratima, ali kad dođe do Grušenjke, 
odjednom zastane, problijedi kao krpa i tiho, gotovo šaptom, protisne: 

- Oprostite mi! 

Grušenjka se netremice zagleda u nju i, počekavši časak, odgovori joj 
otrovnim, kivnim glasom: 

- Mi smo, draga moja, obje opake! Obje smo opake! Kako da mi 
opraštamo, ti i ja? Evo, spasi ga pa ću se moliti za tebe do kraja života. 

- A oprostiti joj nećeš! - dovikne Mitja Grušenjki s mahnitim prijekorom 
u glasu. 

- Budi bez brige, spasit ću ti ga! - brže prošapće Katja i istrči iz sobe. 

-Itijoj nisi mogla oprostiti, iako ti je sama rekla: »Oprosti mi?« - ponovo 
gorko uzvikne Mitja. 

- Mitja, da se nisi usudio koriti je, nemaš prava na to! - gorljivo dobaci 
Aljoša bratu. 

- Govorila su samo ona njezina ohola usta, a ne i srce - nekako će gadljivo 
Grušenjka. - Ako te spasi, sve ću joj oprostiti... 

Ušutjela je kao da je nešto ugušila u duši. Još se nikako nije mogla sabrati. 

Poslije se pokazalo da je došla sasvim slučajno, ništa ne sluteći i ne očekujući 
da će naići na ono na što je naišla. 

- Aljoša, daj potrči za njom! - naglo se Mitja obrati bratu. - Reci joj... ne 
znam što... nemoj je pustiti da tako ode! 

- Doći ću ti opet pred večer! - dovikne mu Aljoša i potrči za Katjom. 
Sustigao ju je kad je već bila izašla iz bolničkog dvorišta. Išla je brzo, žurila se, 
ali čim ju je Aljoša sustigao, rekla mu je: 

- Ne, pred onom ne mogu ipak sebe kažnjavati! Rekla sam joj »Oprosti 
mi« zato što sam htjela do kraja kazniti samu sebe. Nije mi oprostila... Zato je 
volim! - nadoda Katja iskrivljenim glasom, a oči joj sijevnu divljim gnjevom. 

- Brat je nije uopće očekivao - promrmlja Aljoša. - Bio je uvjeren da neće 
doći... 

- Svakako. Ali manimo se sad toga - odsiječe ona. - Čujte, jane mogu sad 
s vama na sprovod. Poslala sam im cvijeće da ga stave na lijes. Mislim da još 
imaju novaca. Ako bude potrebno, recite im da ubuduće neću nikad zaboraviti 
na njih... E, a sad me ostavite, molim vas da me ostavite. Ionako već kasnite, 
zvone već na kasnu liturgiju... Ostavite me, molim vas! 


II 


ILJUŠEČKIN SPROVOD. 
GOVOR KOD KAMENA 


Zaista je zakasnio. Čekali su ga i već su bili odlučili da bez njega ponesu u 
crkvu lijep mali lijes okićen cvijećem. Bijaše to lijes sirotog dječaka Iljušečke. 
Umro je bio dva dana nakon presude izrečene Mitji. Aljošu su već na ulazu u 
dvorište dočekali povicima dječaci, Iljušini drugovi. Svi su ga nestrpljivo 
očekivali i obradovali se što je napokon stigao. Okupilo ih se dvanaestorica, svi 
su došli sa svojim malim naprtnjačama i torbama. 


» Tata će plakati, budite uz tatu!« rekao im je Iljuša na samrti i dječaci su 
to dobro upamtili. Na čelu im je bio Kolja Krasotkin. 


- Kako mi je drago, Karamazove, što ste došli! - usklikne Kolja pružajući 

Aljoši ruku. - Ovdje je grozno. Zaista je teško sve to gledati. Snjegirjov nije 
pijan, pouzdano znamo da nije danas ni kapi okusio, ali se ponaša kao da je 
pijan... Ja sam inače čvrst, ali ovo je grozno. Karamazove, ako vas ne 
zadržavam, htio bih vas još samo nešto pitati prije nego uđete. 


- O čemu je riječ, Kolja? - zastane Aljoša. 
- Jeli vam brat nevin ili nije? Je li oca ubio on ili sluga? Kako vi kažete, 
tako će biti. Od te misli nisam mogao spavati četiri noći. 


- Sluga ga je ubio, a brat je nevin - odgovori Aljoša. 
- Pato ija kažem! - odjednom uzvikne mali Smurov. 


- Nastradat će dakle kao nevina žrtva pravde! - uzvikne Kolja. - Iako je 
stradao, ipak je sretan! Ja bih mu mogao čak i zavidjeti. 


- Što vam je, što to govorite, zašto? - uzvikne iznenađeni Aljoša. 


- O, kad bih se ja bar mogao jednom žrtvovati za pravdu! -oduševljeno će 
Kolja. 


- Ali ne valjda u takvu procesu, ne tako sramotno, ne tako užasno! - reče 
mu Aljoša. 

- Naravno... ja bih volio umrijeti za svekoliko čovječanstvo, a što se 
sramote tiče, to nije važno: imena će nam se ionako zatrti. Ja poštujem vašega 
brata! 


- Ija! - odjednom sasvim neočekivano dovikne iz skupine onaj dječak koji 
je jednom bio ustvrdio da zna tko je osnovao Troju. Kad je doviknuo, pocrvenio 
je kao i onda, poput raka. 


Aljoša uđe u sobu. U plavom lijesu ukrašenom bijelim rišem ležao je 
Iljuša prekriženih ruku i sklopljenih očiju. Crte njegova ispijena lica gotovo se 
nimalo nisu promijenile a od mrtva tijela, začudo, nije bilo gotovo nikakva 
zadaha. Izraz lica bijaše mu ozbiljan i nekako zamišljen. Osobito su mu lijepe 
bile ruke prekrižene na prsima i kao isklesane od mramora. U ruke su mu stavili 
cvijeće, a i cijeli je lijes bio već izvana i iznutra okićen cvijećem što ga je u 
ranu zoru bila poslala Liza Hohlakova. Stiglo je i cvijeće od Katerine Ivanovne, 
a kad je Aljoša otvorio vrata, kapetan je držao u drhtavim rukama kitu cvijeća i 
još posipao njime svoga dragog dječaka. Jedva da je pogledao Aljošu kad je 
ušao, a i inače nije htio nikoga gledati, čak ni svoju uplakanu, sumanutu ženu, 
svoju »mamicu«, koja se neprestano upinjala da se osovi na bolesne noge i malo 
bolje pogleda svoga mrtvog sina. Ninočku su pak dječaci bili podigli skupa s 
njezinom stolicom i primaknuli je do samog lijesa. Sjedila je priljubljene glave 
uz njega i također zacijelo tiho plakala. Snjegirjovu je lice bilo živahno, ali 

nekako rastreseno, pa i ogorčeno. U njegovim gestama i riječima koje su mu se 
otimale bijaše nečeg suludog. 

- Prijane, dragi moj prijane! - uzvikivao je na mahove gledajući Iljušu. Još 
dok je Iljuša bio živ, imao je navadu govoriti mu od milja: »Prijane, dragi moj 
prijane!« 

- Tatice, daj i meni cvijeća, uzmi mu iz ruke, eno onaj bijeli cvijet, i daj 
mi ga! - zamolila je jecajući sumanuta »mamica«, bilo da joj se toliko svidjela 
mala bijela ruža u Iljušinim rukama, bilo da je htjela uzeti iz njegovih ruku 
cvijet za uspomenu, tek, sva se usplahirila pružajući ruke za cvijetom. 


- Nikome ne dam, ništa ne dam! - nemilosrdno uzvikne Snjegirjov. - To je 
njegovo cvijeće, a ne tvoje. Sve je njegovo, tvoje nije ništa! 

- Tata, dajte mami taj cvijet! - podigne odjednom Ninočka lice mokro od 
suza. 

- Ništa ne dam, a najmanje njoj! Ona njega nije ni voljela. Ona mu je onda 
otela onaj topić, a on joj ga je po-klo-nio - odjednom glasno zarida kapetan 
sjetivši se kako je Iljuša svojedobno poklonio mami topić. Sirota luđakinja 
pokrila je lice rukama i tiho zaplakala tresući se sva. Kad su dječaci napokon 
uvidjeli da se otac ne odvaja od lijesa a lijes treba ponijeti, odjednom su ga sa 
svih strana opkolili i počeli pridizati. 

- Neću da ga pokopaju na groblju! - vrisne odjednom Snjegirjov. - Pokopat 
ću ga kod kamena, kod našeg dragog kamena! Tako je i Iljuša htio. Ne dam da 
ga nosite! 


I prije je, sva ta tri dana, govorio da će ga pokopati kod kamena, ali su se 
sad umiješali Aljoša, Krasotkin, kućevlasnica, njena sestra i svi dječaci. 

- Pazi ga što je izmislio, htio bi ga pokopati kraj onog poganog kamena, 
baš ko kakva utopljenika - strogo prozbori stara kućevlasnica. - Tamo je na 
groblju zemlja posvećena. Tamo će se ljudi moliti za njega. Iz crkve se čuje 
pojanje, a đakon tako lijepo i razgovijetno čita da će do njega doprijeti svaka 
riječ ko da mu nad grobom čita. 

Kapetan je naposljetku odmahnuo rukama, kao da veli: »Nosite ga kud 
hoćete!« Djeca su podigla lijes, ali kad su došli s njim do majke, zastali su načas 
pred njom i spustili ga na pod da se ona oprosti s Iljušom. Kad je ona odjednom 
ugledala pred sobom ono drago lišće što ga je tri dana gledala sa stanovite 
udaljenosti, iznenada se sva zatrese i počne histerično trzati nad lijesom sijedom 
glavom naprijed-natrag. 


- Mama, prekriži ga, blagoslovi i poljubi - dovikne joj Ninočka. Ali starica 

je, kao automat, i dalje trzala glavom i nijemo, lica iskrivljena od žestoke boli, 
odjednom se počela udarati šakom u prsa. Zatim su lijes ponijeli dalje. Ninočka 
je po posljednji put pritisnula usne na usta pokojnoga brata kad su ga nosili 
mimo nje. Izlazeći iz kuće, Aljoša htjede zamoliti kućevlasnicu da pripazi na 
one koji ostaju, ali mu ona nije dala ni dovršiti što je zaustio: 


- Znamo mi što je red, ostat ću uz njih, i mi smo kršćani -reče starica 
plačući. 

Do crkve nije bilo daleko, najviše oko trista koraka. Dan je bio vedar, bez 
vjetra, smrzavalo se ali ne jako. Zvono je još pozivalo vjernike u crkvu. 
Snjegirjov je užurbano i smeteno trčao za lijesom u svom starom, kratkom, 
gotovo ljetnom ogrtaču, gologlav, a u ruci je držao stari, mekani šešir široka 
oboda. Neprestano se brinuo oko nečega, čas je pružao ruku da pridrži čelo 
lijesa, ali je samo smetao nosačima, a čas je trčkarao sa strane da vidi ne bi li tu 
mogao biti od pomoći. Jedan je cvijet pao na snijeg pa je pojurio da ga digne 
kao da bi bila ne znam kakva nesreća kad bi se taj cvijet izgubio. 

- A koricu, koricu smo zaboravili - odjednom uzvikne strašno uplašen. 
Dječaci su ga odmah podsjetili da je sam maloprije uzeo kod kuće koricu kruha 
i strpao je u džep. Učas je izvadio koricu iz džepa i umirio se kad se uvjerio da 
je tu. 

- Iljušečka je tako odredio, Iljušečka - pojasni odmah Aljoši. - Ležao je 
tako noću a ja sam sjedio do njega kad mi je odjednom rekao: »Tatice, kad mi 
zemljom zatrpaju grob, izmrvi na njega koricu kruha da dolete vrapci, ja ću čuti 
kad oni dolete, pa će mi biti drago što nisam sam.« 


- Zbilja lijepo - reče Aljoša - trebat će češće nositi kruh. 
- Svakog dana, svakog dana! - promuca kapetan i sav nekako živne. 


Napokon su stigli u crkvu i postavili lijes na sredinu. Svi su dječaci stali 
oko lijesa i dostojanstveno odstajali svu službu Božju. Crkva je bila stara i 
prilično siromašna, mnoge su ikone bile bez okvira, ali se u takvim crkvama 
nekako bolje moli. Snjegirjov se za vrijeme liturgije malo primirio, iako ga je s 
vremena na vrijeme obuzimala ona ista nesvjesna i smetena brižnost - čas je 
prilazio lijesu da popravi na njemu pokrov, vijenac, a kad je ispala jedna svijeća 
iz svijećnjaka, odjednom je jurnuo da je namjesti i strašno se dugo baktao s 
njom. Potom se opet umirio i skrušeno stao uz čelo lijesa s izrazom tupe 
zabrinutosti i nekakve nedoumice na licu. Nakon čitanja Apostola odjednom 
šapne Aljoši koji je stajao do njega kako nisu dobro pročitali Apostola, ali mu 
nije potanje objasnio svoje mišljenje. Dok se pjevala heruvika,“!Z zapjevao je i 


773 


on, ali nije pjevao do kraja nego je kleknuo, dotaknuo čelom crkveni kameni 
pod i prilično dugo ostao u tom položaju. Napokon je započelo opijelo i 
podijelile se svijeće. Izbezumljeni otac opet se uzvrpoljio, ali mu je ganutljivo i 
potresno pojanje nad lijesom probudilo i potreslo dušu. Najednom se sav nekako 
zgrčio i počeo često i kratko jecati, isprva prigušeno a na kraju glasno. Kad su se 
uzeli opraštati i pokrivati lijes, obujmio ga je rukama kao da neće dopustiti da 
mu poklopcem pokriju Iljušečku, i počeo često, požudno ljubiti u usta mrtvog 
dječaka ne odvajajući se od njega. Napokon su ga nekako umirili i odmaknuli 
već od lijesa kad on plahovito pruži ruku i dohvati nekoliko cvjetova s lijesa. 
Dok ih je gledao, reklo bi se da mu je sinula neka nova misao i da je načas 
zaboravio na ono glavno. Malo-pomalo je kanda utonuo u zamišljenost i nije se 
više opirao kad su podigli lijes i ponijeli ga prema grobu. Grob nije bio daleko, 
pokraj same crkve, pa je stoga bio i skup, a platila ga je Katerina Ivanovna. 
Nakon uobičajenog obreda grobari su spustili lijes u raku. Snjegirjov se toliko 
bio nagnuo sa cvijećem u rukama nad otvorenu raku da su ga dječaci u strahu 
dohvatili za ogrtač i uzeli ga potezati natrag. Ali njemu kao da nije više bilo 
potpuno jasno što se zbiva. Kad su počeli zatrpavati raku, odjednom je počeo 
zabrinuto pokazivati na zemlju što pada u raku, pa čak i nešto govoriti, ali nitko 
nije ništa razumio, a i on je sam uskoro umuknuo. Tad su ga podsjetili da treba 
izmrviti koricu kruha, pa se strašno uzrujao, izvadio koricu iz džepa i uzeo je 
štrpkati i bacati komadiće kruha po grobu. 

- Evo vam, dolijećite, ptičice, samo dolijećite, vrapčići! - zabrinuto je 
mrmljao. Jedan ga od dječaka upozori da mu je sa cvijećem u rukama nespretno 
štrpkati kruh i da će mu netko pridržati cvijeće na neko vrijeme. Ali on nije dao 
nikome cvijeće iz ruke, odjednom se uplašio za nj, kao da mu ga kane oduzeti, a 
pošto je bacio pogled na grob i uvjerio se da je sve već obavljeno kako treba, da 
je izmrvio koricu kruha, odjednom neočekivano i, štoviše, posve spokojno 
okrene se i pođe kući. Koraci su mu, međutim, bivali sve žustriji i brži, hitao je, 
malne trčao. Dječaci i Aljoša nisu zaostajali za njim. 

- Cvijeće za mamicu, cvijeće za mamicu! Uvrijedili smo mamicu! - 
odjednom počne uzvikivati. Netko mu dovikne neka natakne šešir na glavu jer 
da je hladno, ali kad je to čuo, on nekako ljutito baci šešir u snijeg i reče: - Ne 
treba mi šešir, ne treba mi šešir! - Mali Smurov podigne šešir i ponese ga za 
njim. Svi su dječaci odreda plakali, a ponajviše Kolja i onaj koji je otkrio Troju. 
Premda je Smurov, s kapetanovim šeširom u ruci, također plakao kao ljuta 
godina, ipak je uspio tako reći u trku dohvatiti komad opeke što se crvenio na 
stazi u snijegu i baciti ga na jato vrabaca, koje je proletjelo mimo njih. Dakako 

da je promašio pa je nastavio trčati plačući. Napol puta se Snjegirjov iznenada 
zaustavi, postaja časak kao da je nečim zapanjen, pa se naglo okrene natrag 
prema crkvi i potrči glavom bez obzira do napuštenog groba. Ali dječaci su ga 
začas sustigli i prihvatili ga sa svih strana. Tad je klonuo nemoćan, kao pokošen, 
na snijeg pa se počeo batrgati, urlati, plakati i uzvikivati: 

- Prijane moj, Iljušečka, prijane moj dragi! - Aljoša i Kolja uzmu ga 
pridizati, nagovarati i preklinjati: 

- Kapetane, prestanite, hrabar čovjek mora sve podnijeti - promrmlja 
Kolja. 

- Zgnječit ćete cvijeće - reče mu Aljoša - a »mamica« vas čeka, sjedi i 
plače što joj niste dali cvijeće od Iljušečke. Tamo je još Iljušin krevet... 

- Da, da, idemo k mamici! - sjeti se odjednom opet Snjegirjov. - Krevetac 
će mu maknuti, maknuti! - nadoda kao da se stvarno boji da će krevet netko 
skloniti, pa skoči na noge i ponovo pohita kući. Ali nisu više bili daleko te su svi 
skupa dotrčali do kuće. Snjegirjov naglo otvori vrata i dovikne ženi s kojom se 
bio onako ljuto posvađao: 


- Mamice draga, Iljušečka ti šalje cvijeće. Tebi su noge bolesne! - reče 
pružajući joj stručak cvijeća koje se smrzlo i zgnječilo kad se maloprije batrgao 
u snijegu. Ali u isti je mah spazio pred Iljušinim krevetićem, u kutu, Iljušine 
čizmice kako stoje jedna do druge, pošto ih je kućevlasnica bila dotjerala u red - 
stare, izblijedjele, okorjele pokrpane čizmice. Kad ih je ugledao, podigne ruke i 
pohrli do njih, klekne, dohvati jednu čizmicu, prinese je usnama i uzme požudno 
ljubiti uzvikujući: »Prijane moj, Iljušečka, dragi moj prijane, gdje su sad tvoje 
nožice?« 

- Kamo si ga odnio? Kamo si ga odnio? - zavapi sumanuta žena prodornim 
glasom. Tad zarida i Ninočka. Kolja izjuri iz sobe, a za njim počnu izlaziti i 
ostali dječaci. Napokon izađe i Aljoša. 

- Neka se isplaču! - reče on Kolji. - Ne vrijedi ih, naravno, tješiti. Pričekat 
ćemo časak pa ćemo se vratiti. 

- Ne, ne vrijedi ih tješiti, to je užasno - potvrdi Kolja. - Znate, 
Karamazove - snizi on odjednom glas da ga nitko drugi ne čuje - strašno sam 
žalostan, dao bih sve na svijetu kad bih ga mogao uskrsnuti. 


- Ah, pai ja - priklopi Aljoša. 

- Što mislite, Karamazove, da dođemo opet navečer? Stari će se dotle 
sigurno napiti. 

- Možda će se stvarno i napiti. Doći ćemo samo nas dvojica, to će biti 

dovoljno, da posjedimo malo s njima, s majkom i Ninočkom, jer kad bismo 
došli svi, opet bismo ih na sve podsjetili - predloži Aljoša. 

- Sad tamo kod njih gazdarica prostire stol, bit će karmine, što li, doći će i 
pop; da se vratimo sad tamo ili ne, Karamazove? 


- Svakako - reče Aljoša. 


- Čudno je sve to, Karamazove, takva žalost a odjednom tamo nekakve 
palačinke, kako je sve to neprirodno u našoj religiji! 

- Bit će i lososa - glasno pripomene dječak koji je otkrio Troju. 

- Ozbiljno vas molim, Kartašove, da se ne petljate više u naš razgovor 
svojim glupostima, pogotovo kad ne razgovaramo s vama, čak nas i ne zanima 
postojite li vi na svijetu - srdito mu dobaci Kolja. Dječak se sav zajapuri, ali se 
ne usudi ni riječi pisnuti. Dotle su svi polako stupali stazom a Smurov 
odjednom uzvikne: 

- Eno Iljušina kamena pod kojim su ga htjeli pokopati! 

Svi stanu bez riječi pokraj velikog kamena. Aljoša pogleda kamen i 
odjednom mu izađe pred oči sva slika onoga što mu je Snjegirjov nekad 
pripovijedao o Iljušečki, kako je Iljušečka uzvikivao plačući i grleći oca: 
»Tatice, tatice, kako je on tebe ponizio!« Nešto ga kanda potrese u duši. 
Ozbiljnim i dostojanstvenim pogledom prijeđe preko svih tih dragih, vedrih lica 
školaraca, Iljušinih drugova, i odjednom im reče: 

- Gospodo, htio bih vam nešto reći ovdje, baš na ovom mjestu. 

Dječaci ga opkole i umah upru u njega pozorne poglede pune očekivanja. 

- Gospodo, uskoro ćemo se rastati. Ja ću ostati još neko vrijeme uz svoja 
dva brata, od kojih će jedan u progonstvo a drugome je duša u nosu. Ali uskoro 
ću napustiti ovaj grad, možda i na dulje vrijeme. I tako ćemo se, gospodo, 
rastati. Dogovorimo se ovdje, pokraj Iljušina kamena, da nećemo nikad 
zaboraviti - prvo Iljušečku, a drugo, ni jedan drugoga. Što nam se god dogodilo 
poslije u životu, pa makar se ne vidjeli i dvadeset godina - ipak ćemo se sjećati 
kako smo pokopali sirotog dječaka na kojeg smo nekad bacali kamenje, sjećate 
se, tamo kod onog mostića? A onda smo ga svi tako zavoljeli. Bio je to divan 
dječak, dobar i odvažan, prožet osjećajem časti i gorkom uvredom nanesenom 
ocu, protiv koje se i pobunio. Stoga ćemo se prvo, gospodo, sjećati njega do 
kraja života. I ma koliko bili zauzeti važnim poslovima, stekli počasti ili zapali 
u kakvu veliku nesreću - svejedno, nemojte nikad zaboraviti kako nam je 
jednom ovdje bilo lijepo, svima skupa, vezanim tako lijepim i dobrim 
osjećajima, zbog kojih smo možda i mi, dok smo voljeli tog sirotog dječaka, 

postali bolji nego što uistinu jesmo. Golubići moji - dopustite mi da vas tako 
nazovem - golubićima jer ste svi vi vrlo slični njima, tim lijepim 
sivkastomodrim pticama, sad, u ovom času, dok gledam ta vaša dobra, draga 
lica - draga moja dječice, možda nećete shvatiti što ću vam reći, jer ja često 
govorim vrlo nerazumljivo, ali vi ipak upamtite moje riječi pa ćete se jednom 
valjda i složiti s njima. Znajte dakle da nema ničeg uzvišenijeg, ni snažnijeg, ni 
zdravijeg, ni korisnijeg za budući život od neke lijepe uspomene, pogotovo 
uspomene ponesene iz djetinjstva, iz roditeljske kuće. Vama mnogo govore o 
vašem odgoju, a eto, takva neka lijepa, sveta uspomena sačuvana iz djetinjstva 
možda je najbolji odgoj. Ako čovjek sakupi mnogo takvih uspomena i ponese ih 
u život, spašen je do kraja života. Pa sve da nam ostane i samo jedna takva 
uspomena u srcu, i ona nam može jednog dana poslužiti da se spasimo. Možda 
ćemo poslije postati čak i zli, možda nećemo biti kadri suzdržati se od ružnih 
postupaka, možda ćemo se rugati ljudskim suzama i onim ljudima koji govore 
onako kako je maloprije Kolja uzviknuo: »Želim stradati za sve ljude!« - možda 
ćemo i takve ljude zlobno ismijavati. Pa ipak, koliko god, ne daj Bože, bili zli, 
kad se prisjetimo kako smo pokopali Iljušu, kako smo ga voljeli posljednjih 
dana i kako, evo sad, razgovaramo složno i prijateljski pokraj ovog kamena, 
takvi, neće usuditi da se u sebi naruga tome kako je bio dobar i valjan u ovom 
trenutku! I ne samo to nego će ga možda upravo sama ta uspomena spriječiti da 
ne počini neko veliko zlo, da se predomisli i kaže sam sebi: »Da, onda sam bio 
dobar, smion i pošten!« Neka se i podsmjehne u sebi, to nije ništa, čovjek često 
ismijava dobro i lijepo, iz puke lakoumnosti, ali uvjerevam vas, gospodo, ako se 
i podsmjehne, odmah će reći sam sebi: »Ne, to nije bilo lijepo što sam se 
podsmjehnuo jer se tome nitko ne smije rugati!« 


- Upravo će tako biti, Karamazove, ja vas potpuno razumijem, 
Karamazove! - uzvikne Kolja sijevajući očima. Dječaci su se uzbudili i htjeli 
također nešto uzviknuti, ali su se suzdržali gledajući govornika netremice i 
razdragano. 


- Ja vam ovo govorim iz straha da ne postanemo nevaljali -produži Aljoša 
- ali zašto bismo uopće postali nevaljali, nije li tako, gospodo? Budimo, 
ponajprije i nadasve, dobri, zatim pošteni, a onda - nemojmo nikad zaboraviti 
jedan drugoga. To vam opet ponavljam. Što se mene tiče, gospodo, ja vam 
dajem riječ da neću zaboraviti ni jednoga od vas; pamtit ću i za trideset godina 
svako lice koje me sad, ovog časa, gleda. Maloprije je Kolja rekao Kartašovu da 
nas tobože ne zanima »postoji li on na svijetu ili ne postoji«. Kako bih ja mogao 

zaboraviti da Kartašov postoji na svijetu i da se sad više ne crveni onako kao 
kad je otkrio Troju, nego me gleda svojim divnim, dobrim, veselim očima? 
Gospodo, draga moja gospodo, budimo svi velikodušni i smioni kao što je bio 
Iljušečka, smioni i velikodušni kao što je Kolja (a koji će biti kudikamo 
pametniji kad odraste) i budimo isto onako stidljivi, ali pametni i dragi kao što 
je Kartašov. Ma što sad govorim samo o njima dvojici! Svi ste mi vi, gospodo, 
prirasli srcu, sve ću vas nositi u srcu, a vas molim da nosite mene u svojim 
srcima! A tko nas je združio u ovom dobrom i lijepom osjećanju, kojeg ćemo se 
do kraja života sjećati i želimo se sjećati, tko drugi nego Iljušečka, onaj dobri 
dječak, dragi dječak, mili dječak, dječak koji će nam dovijeka ostati drag? Ne 
zaboravimo ga nikad, neka nam ostane zauvijek u lijepoj uspomeni u našim 
srcima, od sada pa na vijeke vjekova! 

- Tako je, tako je, na vijeke vjekova! - poviču dječaci svojim zvonkim 
glasovima, razdraganih lica. 

- Sjećat ćemo se i lica njegova, i odjeće njegove, i onih njegovih jadnih 
čizmica, i lijesa njegova, i nesretnog i grešnog oca njegova, i kako je upravo 
radi njega odvažno sam ustao protiv cijelog razreda! 

- Sjećat ćemo se, sjećat ćemo se! - poviču opet dječaci. - Bio je hrabar, i 
bio je dobar! 

- Ah, kako sam ga ja volio! - usklikne Kolja. 

- Ah, dječice moja, ah, dragi prijatelji moji, ne bojte se života! Kako je 
život lijep kad učiniš nešto dobro i pravedno! 

- Da, da - ushićeno potkrijepe dječaci. 

- Karamazove, mi vas volimo! - klikne jedan glas koji se nije mogao 
suzdržati, zacijelo Kartašovljev. 


- Volimo vas, volimo - prihvate i svi ostali. Mnogima su od njih zablistale 
suze u očima. 


- Živio Karamazov! - ushićeno klikne Kolja. 

- I neka je vječan spomen pokojnom dječaku! - doda opet Aljoša 
osjećajnim glasom. 

- Vječan mu spomen! - iznova prihvate dječaci. 

- Karamazove! - vikne Kolja. - Je li zbilja istina što tvrdi religija da ćemo 
svi ustati od mrtvih i oživjeti i opet vidjeti jedni druge, sve, i Iljušečku? 

- Svakako ćemo ustati, svakako ćemo se vidjeti i veselo, radosno ispričati 
jedan drugome sve što je bilo - odgovori Aljoša napol nasmijan, napol zanesen. 

- Ah, kako će to biti lijepo! - otme se Kolji. 

- E, a sad je dosta razgovora, idemo na karmine! Neka vas ne smeta što 
ćemo jesti palačinke. To je nešto iskonsko, vječno, ima u tome i nečeg dobrog - 
nasmije se Aljoša. - Pa hajdemo! Evo, da se držimo ovako za ruke. 

- I dovijeka tako, do kraja života držat ćemo se za ruke! Živio Karamazov! 
- još jednom ushićeno klikne Kolja, i još jednom svi dječaci ponove njegov 
usklik. 

BRAĆA KARAMAZOVI 


Potkraj sedamdesetih godina prošloga stoljeća Dostojevski je već pri kraju 
svog životnog puta. Nije još star, štoviše, moglo bi se reći da je u godinama kad 
umjetnik najbolje stvara (nije doživio ni šezdesetu). I zaista je to posljednje 
razdoblje njegova života najplodnije i najzrelije, a Braća Karamazovi, njegov 
posljednji roman koji je pisao nekako grčevito i užurbano, baš kao da predosjeća 
smrt, dostojna je kruna njegova cijelog književnog opusa. 

Iako je bio bolestan (pored padavice od koje je patio gotovo cijeli život, 
obolio je od emfizema - proširenja pluća nagomilavanjem zraka), veliki je pisac 
živio razmjerno mirno i zadovoljno u tim godinama. Napokon je počeo stjecati 
službena priznanja za svoj rad - godine 1877. izabran je za dopisnoga člana 
ruske Akademije znanosti, 1879. za člana počasnog odbora Međunarodnog 
saveza književnika u Londonu (počasni je predsjednik bio Victor Hugo), a u 
lipnju 1880. održao je, u povodu otkrivanja spomenika Puškinu u Moskvi, 
čuveni govor koji je izazvao pravu buru oduševljenja (čak ga je i Turgenjev, s 
kojim se inače nije slagao, izljubio i zagrlio, sa suzama u očima). Slava mu sve 
više raste, a u isto mu se vrijeme popravljaju i materijalne prilike. Dobiva sve 
veće honorare (300 rubalja po arku), izlaze mu nova izdanja. Isplaćuje dugove, 
kupuje obiteljsku kuću u Staroj Rusi, lječilištu udaljenom oko 300 kilometara 
od Peterburga, i ne visi mu više mač neimaštine nad glavom. Osobito je sretan u 
obiteljskom životu. Ana Grigorjevna, kojoj posvećuje Braću Karamazove, 
uzorna je žena i savjesno obavlja svoje četiri najvažnije funkcije: supruge, 
majke, domaćice i tajnice. Dostojevski je voli i voli svoju djecu. Kad nije s 
njima, piše im nježna pisma puna skrbi i ljubavi za sve njih. Jedina je nesreća 
koju doživljava u to vrijeme smrt trogodišnjeg sinčića Aljoše, 1878. godine. 

Kao osnovni motiv za Braću Karamazove piscu je poslužio istinit slučaj 
koji je opisao još u Zapisima iz Mrtvog doma. Na samu početku te knjige 
pojavljuje se bivši potporučnik Iljinski iz Tobolska koji je bio osuđen na 
dvadeset godina robije zbog ubojstva oca. Taj se mladić neobično snažno 
dojmio pisca koji napominje u knjizi: »Nikako mi ne ide iz glave jedan 
ocoubojica«, i opisuje ga prvog od svojih tamošnjih drugova. Pisac je doznao od 
sugrađana Iljinskoga da je on živio raskalašeno, da je bio do grla zadužen i da je 
ubio oca radi nasljedstva. »Cijeli je grad u kojem je prije služio taj ocoubojica 
svejednako pričao o tom slučaju.« Iako Iljinski nije nikad, pa čak ni na robiji, 
priznao da je počinio taj zločin, »činjenice su bile očite da čovjek nije mogao da 

im ne povjeruje«. 

Zapisi iz Mrtvog doma izlazili su u nastavcima pa je tako to prvo 
poglavlje doprlo i do Tobolska, rodnoga grada Iljinskoga, prije nego što je bila 
objavljena cijela knjiga. Netko je iz Tobolska, pročitavši prvo poglavlje, javio u 
međuvremenu autoru da je dokazana nevinost Iljinskoga i da je on pušten na 
slobodu. Ta je vijest prenerazila Dostojevskoga, koji je odmah, u VII. poglavlju 
drugoga dijela Zapisa, saopćio svojim čitaocima da je, prema pouzdanim 
obavijestima koje je dobio, ocoubojica-plemić, kojeg je opisao u prvom 
poglavlju, deset godina uzalud patio na robiji te da ga je sud službeno proglasio 
nedužnim. 


Na temelju vjerodostojnih podataka može se zaključiti da je staroga 
Iljinskoga ubio mlađi sin koji je vješto podmetnuo dokaze protiv svoga starijeg 
brata. Tek dvanaest godina nakon izvršenog zločina, mlađi je brat, ne mogavši 
više podnositi grižnju savjesti, odlučio priznati svoju krivnju i tako osloboditi 
nedužnoga brata. Obnovljen je proces o ubojstvu Iljinskoga-oca. Pravi je ubojica 
osuđen na robiju, a nedužni robijaš oslobođen. 


Dvanaest godina pošto je primio tu vijest, u jesen 1874, Dostojevski je 
zapisao u svoju bilježnicu: 

»Dne 13. rujna *74. Drama. U Tobolsku, prije dvadesetak godina, nešto 
kao slučaj Iljinskoga. Dva brata, otac star, u jednoga zaručnica u koju je potajno 
zaljubljen drugi, zavidni brat. Ali ona voli starijega. Ali stariji, mlad zastavnik, 
banči i luduje, svađa se s ocem. Otac nestaje. Nekoliko dana nema mu ni traga 
ni glasa. Braća govore o baštini, a iznenada vlasti iskopaju leš u podrumu. 
Indicije govore protiv starijega (mlađi ne živi s njima). Starijega izvode pred 
sud i osuđuju na robiju. (N. B. Svađao se s ocem, hvalio se baštinom od pokojne 
matere i sličnim glupostima. Kad je ušao u sobu pa se čak i zaručnica okrenula 
od njega, on je, pripit, rekao: “Zar i ti zbilja vjeruješ?" Mlađi je vješto 
podmetnuo dokaze.) Publika ne zna pravo tko je ubio. 

Prizor na robiji. Hoće da ga ubiju. Uprava. On nikog ne odaje. Robijaši se 
pobrate s njim. Upravitelj ga grdi što je ubio oca. 

Brat dolazi nakon dvanaest godina da ga vidi. Prizor u kojemu bez riječi 
razumiju jedan drugoga. Od tada još sedam godina, mlađi na visokom položaju, 
obasut počastima, ali se muči, hipohondar. Priznaje ženi da je on ubio. “Zašto si 
mi rekao? On ide bratu. Doleti i žena. Žena na koljenima moli robijaša da šuti, 
da joj spasi muža. Robijaš kaže: “Ja sam navikao.? Izmiruju se. “Ti si ionako 
kažnjen? - kaže mlađi i“! 

Rođendan mlađega. Gosti na okupu. On stane pred njih. Ja sam ubio. 
Misle da je kap. 


Kraj: onoga vraćaju, a ovoga odvode. Otpuštaju ga. (Klevetnik.) Mlađi 
moli starijeg da bude otac njegovoj djeci. 

“Na pravi si put stupio! *« 

Pošto je godine 1875. završio roman Mladac (koji se u našim dosadašnjim 
prijevodima pojavljivao pod naslovom »Mladić«), Dostojevski je opet, kao i 
poslije Bjesova, na dulje vrijeme prekinuo književni rad. Iduće dvije godine 
utrošio je, uglavnom, na pisanje za »Piščev dnevnik«, koji je uređivao i gotovo 
sam ispunjao publicističkim zapisima i feljtonima. Međutim, već je godine 
1875. nabacio u bilježnicu nekoliko misli koje će poslije razviti u Braći 
Karamazovima. Tako je, primjerice, zapisao ovo: 

» -1 tako je jedan brat ateist i očajnik. 

- Drugi je puki fanatik. 

- Treći je buduće pokoljenje, živa snaga, novi ljudi. 

(I - najmlađe pokoljenje - djeca).« 

Zanimljivo je što je Dostojevski napisao godinu dana kasnije, 9. travnja 
1876, u pismu H. D. Alčevskoj: »Iznosite misao da se u “Dnevniku? gubim u 
sitnicama. To sam već i ovdje čuo. Ali evo što ću Vam, između ostaloga, reći: 
došao sam do nepobitnog zaključka da pisac-umjetnik mora poznavati, osim 
pjesničkog zanata, točno do u najmanje pojedinosti (povijesne i trenutne), 
stvarnost koju prikazuje. Kod nas se, po mom mišljenju, samo jedan čovjek 
odlikuje time - grof Lav Tolstoj. Victor Hugo, koga neobično cijenim kao 
romanopisca (zbog čega se, zamislite, pokojni F. Tjutčev jednom čak i naljutio 
na mene i rekao da je Zločin i kazna, moj roman, bolji od Misćrables), premda 
je ponekad vrlo razvučen u opisivanju pojedinosti, ipak je dao takve začudne 
studije koje bi, da nije bilo njega, ostale svijetu potpuno nepoznate. Eto zašto 
sam, spremajući se da napišem vrlo opsežan roman, naumio da se napose 
zadubim u proučavanje - ne same stvarnosti, koju ionako poznajem - nego 
pojedinosti iz svakidašnjega života. Jedna je od najvažnijih zadaća u tom 
svakidašnjem životu za mene, na primjer, mlađi naraštaj, a u isti mah - 
suvremena ruska obitelj koja, slutim, nije nipošto više onakva kakva je bila još 
prije svega dvadeset godina. Ali ima još i štošta drugo pored toga.« 


Nešto više od godinu dana nakon tog pisma, 20. srpnja 1877, Dostojevski 
posjećuje svoju sestru V. M. Ivanovu u selu Darovu, o čemu Ana Grigorjevna 
piše u svojim Uspomenama: »Posljednjih je godina Fjodor Mihajlovič višeput 

rekao da mu je žao što nikako ne može da ode u Darovo, na imanje svoje 
pokojne majke gdje je u djetinjstvu provodio ljeta.(b o d e n) S obzirom da se u 
ljeto 1877. Fjodor Mihajlovič osjećao sasvim dobro, nagovorila sam ga da se na 
povratku iz Peterburga u Miropolje zaustavi u Moskvi pa da odatle svrati u 
Darovo. Fjodor Mihajlovič je tako i učinio i proveo kod sestre V. M. Ivanove 
(koja je naslijedila to imanje) dva dana. Njegovi su mi rođaci poslije 
pripovijedali da je moj muž za svoga boravka obišao mnoga mjesta u parku i 
okolici koja su mu bila ostala u lijepoj uspomeni, i da je čak pješice otišao u 
šumarak Čermašnju, koji je u djetinjstvu volio (dvije vrste daleko od majura) i 
po kojem je poslije nazvao šumarak u romanu Braća Karamazovi. Zalazio je 
Fjodor Mihajlovič i u kuće seljaka, svojih vršnjaka, od kojih se mnogih sjećao. 
Starci i starice i njegovi vršnjaci koji su ga se sjećali iz djetinjstva radosno su ga 
pozdravljali, pozivali u svoje kuće i častili čajem. Boravak u Darovu oživio je 
svu silu dojmova o kojima nam je moj muž nakon povratka vrlo živahno 
pripovijedao.« 


Na samu početku godine 1878. Dostojevski se rastaje na neko vrijeme s 
čitaocima »Piščeva dnevnika« i piše: »Ove godine ću se odmoriti od redovitog 
izdavanja i ozbiljno ću se latiti pisanja jednog umjetničkog djela koje se u meni 
začelo u ove dvije godine izdavanja “Dnevnika', neprimjetno i bez moje volje.« 
U prvim mjesecima te godine nije još počeo pisati roman nego je tek pravio 
nacrt i prikupljao građu. Dne 16. ožujka 1878. pisao je pedagogu Mihajlovu: »U 
Vašem pismu osobito mi je privuklo pažnju, između ostaloga, to što volite 
djecu, mnogo ste živjeli s djecom, a i sad ste često s njima. E pa, evo što Vas 
molim, dragi Vladimire Vasiljeviču: zamislio sam, i uskoro ću započeti pisati, 
velik roman u kojem će, među ostalima, važnu ulogu igrati djeca, i to baš mlađa 
djeca, od 7 do 15 godina otprilike. Djece će biti mnogo. Ja ih proučavam, i cijeli 
sam ih život proučavao, i vrlo ih volim, i sam ih imam. Ali zapažanja takva 
čovjeka kao što ste Vi bit će mi (to mi je jasno) dragocjena. Dakle, napišite mi o 
djeci sve što znate. I o peterburškoj djeci koja Vas zovu čiko, i o jelizavgradskoj 
djeci, i o svemu što znate. (Zgode, navike, odgovori i brbljarije, značajke, ljubav 
za obitelj, vjera, zloća i nedužnost, narav i učitelj, latinski itd, itd. - jednom 
riječju, sve što znate.) Mnogo ćete mi pomoći, bit ću Vam vrlo zahvalan i željno 
čekam Vaš odgovor.« 

U svibnju 1878. Dostojevskom je umro trogodišnji sinčić Aljoša od 
iznenadnog napada padavice. Pisca je ta smrt neobično potresla i spriječila da se 
prihvati pisanja zamišljenog romana. Njegova žena piše o tome u svojim 
Uspomenama: »Da bih bar malo smirila Fjodora Mihajloviča i odvratila ga od 

tmurnih misli, zamolila sam VI. S. Solovjova, koji nas je posjećivao u te dane 
naše žalosti, da nagovori Fjodora Mihajloviča da pođe s njim u manastir Optinu, 
kamo se Solovjov spremao da pođe tog ljeta. Posjet manastiru Optini bio je 
davnašnji san Fjodora Mihajloviča...« 


Vladimir Solovjov bio je u to vrijeme mladi filozof koji je vjerovao u 
povijesnu misiju ruskog pravoslavlja i koji je svojim idejama snažno utjecao na 
Dostojevskoga. Njih su dvojica zaista 18. lipnja 1878. otputovala iz Peterburga 
u Moskvu, a odatle u manastir Optinu gdje su se zadržali dva dana. Dostojevski 
je tu dvaput razgovarao nasamo sa »starcem« Amvrosijem, koji mu je poslije 
poslužio kao prototip za starca Zosimu u Braći Karamazovima. 


Uzgred je pisac izložio svom suputniku zamisao romana koji se spremao 
da napiše. Solovjov je poslije zapisao: »Crkva je, kao pozitivan društveni ideal, 
trebalo da bude središnja ideja novog romana, ili novog niza romana, od kojih je 
napisan samo prvi - Braća Karamazovi.« 


Ubrzo nakon povratka iz Optine, Dostojevski je u Staroj Rusi počeo pisati 
novi roman. Dne 11. srpnja piše S. A. Jurjevu: »Roman sam započeo i pišem ga, 
ali je još daleko do svršetka - tek sam počeo«, a 29. kolovoza V. EF. Pucikoviču: 
»Pišem roman, ali ide nekako teško i tek sam na početku, tako da sam vrlo 
nezadovoljan samim sobom«. 

U ljeto i jesen 1878. godine Dostojevski je pisao, najprije u Staroj Rusi, a 
poslije u Peterburgu, prve dvije knjige novog romana: »Životopis jedne obitelji« 
i »Nepriličan sastanak«. O tome Ana Grigorjevna piše: »Fjodor Mihajlovič 
mnogo je radio oko plana svog novog djela... Rad je tako uznapredovao da je 
već do prosinca 1878, pored toga što je sastavio plan, napisao oko deset 
tiskarskih araka romana Braća Karamazovi.« 

Cijeli siječanj 1879. Dostojevski je pisao treću, posljednju knjigu prvog 
dijela romana koja nosi naslov »Bludnici«. Dne 30. siječnja šalje cijeli prvi dio 
uredništvu časopisa »Ruski vjesnik«, u kojem je taj dio objavljen već u 
veljačkom broju iste godine. U popratnom pismu autor je, između ostaloga, 
napisao: »Nipošto ne smatram da je ta treća knjiga koju sad šaljem loša, već, 
naprotiv, da je uspjela.« 

U veljači i ožujku 1879. Dostojevski piše četvrtu knjigu kojom počinje 
drugi dio romana i koja je objavljena u travanjskom broju »Ruskog vjesnika«. U 
travnju i na početku svibnja zaokupljen je pisanjem pete knjige, »Pro i contra«, 
u kojoj se nalaze poznata poglavlja »Buna« i »Veliki inkvizitor«. Na dan 10. 
svibnja piše uredništvu: »Ova peta knjiga, po mome mišljenju, kulminaciona je 

točka romana pa je moram osobito brižljivo dovršiti. Njena je zamisao, kao što 
ćete vidjeti iz teksta koji Vam šaljem, prikaz krajnjeg bogohuljenja i klica ideje 
o propadanju našeg doba u Rusiji, među mladeži koja je otrgnuta od stvarnosti, 
a u isti mah kanim pobiti bogohuljenje i anarhizam posljednjim riječima 
“starca* Zosime na samrti, jedne osobe iz romana.« Poglavlja »Buna« i »Veliki 
inkvizitor« izišla su u svibanjskom broju »Ruskoga vjesnika«, a dva posljednja 
poglavlja pete knjige u lipanjskom broju istog mjesečnika. 

Pisac se u to vrijeme nije dobro osjećao pa je potkraj srpnja otišao na 
liječenje u Ems, u Njemačku, gdje je nastavio pisati šestu knjigu. U kolovozu 
šalje odatle tu knjigu uredništvu časopisa u Moskvu i uzgred piše: »Mislim da 
nisam uspio izraziti ni desetinu onoga što sam htio. Ipak, tu šestu knjigu 
smatram za kulminaciju romana. Jasno je da mnoge pouke moga “starca? 
Zosime (ili, bolje reći, način na koji ih iznosi) pripadaju baš njegovu liku, tj. 
umjetničkom prikazu njegova lika. Imam potpuno iste nazore kao i on, ali kad 
bih ih osobno iznosio, izražavao bih se drugim jezikom i na drugi način; one se, 
međutim nije mogao izražavati ni drugim jezikom ni u drugom duhu, već jedino 
u ovom koji sam mu dao. Drugačije se ne bi ni mogao stvoriti umjetnički lik.« 


U kolovozu i na početku rujna 1879. Dostojevski piše u Emsu sedmu 
knjigu, koja je najprije nosila naslov »Grušenjka« a zatim »Aljoša«. U pismu 
uredništvu mjesečnika uz tu knjigu, 16. rujna, pisac kaže: »Molim Vas, Nikolaju 
Aleksejeviču, da ništa ne izbacujete iz ove knjige, a i ne biste imali što, sve je 
kako treba. Ima samo jedna riječca (o mrtvacu): zasmrdio. Ali nju izgovara otac 
Ferapont, a on ne može govoriti drukčije, a čak i kad bi mogao reći zaudara, ne 
bi tako rekao, već bi rekao zasmrdio, ostavite to, ako Boga znate! Nema više 
ništa drugo. Jedino ono o purgativu. Ali to je napisano dobro i uz to je važno, 
kao prava optužba. Posljednje poglavlje (koje ću Vam uskoro poslati) »Kana 
Galilejska« - najvažnija je u cijeloj knjizi, a možda i u romanu. Tom ću 
pošiljkom završiti s manastirom: više neće biti ništa o manastiru. Idućom 
knjigom (do studenoga) završit ću ovaj dio, a onda dolazi prekid koji sam već 
bio najavio.« 

U rujnu se pisac vraća u Staru Rusu i piše knjigu »Mitja«, koju šalje u 
Moskvu 15. studenoga. Čini se da je tek tada došao na zamisao da devetu knjigu 
posveti predistrazi: »Ova deveta knjiga nastala je također iznenada i 
neočekivano. Naime, isprva sam se htio ograničiti samo na sudsku istragu, na 
samom sudu. Ali, pošto sam se posavjetovao s jednim javnim tužiteljem 
(vrsnim stručnjakom), odjednom sam uvidio da bi tako cijeli jedan neobično 
zanimljiv i neobično šepav dio našeg krivičnog postupka (bolna točka našeg 

krivičnog postupka) u romanu netragom nestao. Taj se dio postupka zove 
“predistraga*, a u njoj se, miješaju stara rutina i najnovija zanesenost u likovima 
mladih pravnika, istražnih sudaca itd. I zato ću, da završim taj dio, napisati još 
devetu knjigu pod naslovom “Predistraga', koju ću Vam poslati u prosincu, ili 
još prije, ako uzmognem. Uz to ću još snažnije ocrtati značaj Mitje 
Karamazova: srce i savjest će mu se očistiti u buri nesreće i nepravedne 
optužbe. U duši ne prima kaznu zbog onoga što je učinio, nego zbog toga što je 
bio onako drzak, što je mogao i htio počiniti zločin za koji će ga sud nepravedno 
okriviti. Pravi ruski značaj: ne udari li grom, mužik se neće prekrižiti. Njegovo 
moralno oplemenjivanje počinje već za ono nekoliko sati predistrage koju i 
opisujem u devetoj knjizi. Meni je, kao autoru, mnogo do toga stalo.« 


Međutim je pisac tu knjigu dovršio tek oko sredine siječnja 1880. jer je, 
između ostaloga, morao »sve pročitati jednom bivšem (provincijskom) javnom 
tužitelju, da se ne bi potkrala kakva teška pogreška ili besmislica u opisivanju 
“Predistrage', iako sam se za sve vrijeme pisanja savjetovao s tim istim 
tužiteljem«. 

Kad je počeo pisati roman, Dostojevski ga je kanio podijeliti u tri dijela, 
ali je potkraj godine 1879, s obzirom na to da je drugi dio ispao mnogo veći 
nego što je bilo predviđeno, odlučio da ga podijeli u četiri dijela, a svaki dio u 
tri knjige. Tako je roman na kraju sadržavao predgovor, dvanaest knjiga i 
epilog. Vodeći mnogo računa o kompozicijskoj ravnoteži svoga djela, pisac se 
trudio da svaki dio obaseže podjednak broj tiskanih araka. 


Na dan 21. siječnja 1880. Dostojevski piše Pucikoviču: »Jučer sam poslao 
posljednjih pet araka svog romana “Ruskom vjesniku' pa se sad laćam 
posljednjeg dijela romana«. U veljači i ožujku napisao je desetu knjigu 
»Dječaci«, koju je poslao uredništvu mjesečnika na početku travnja. Potkraj 
istog mjeseca obavještava urednika: »Za sedam dana putujem s obitelji u Staru 
Rusu a za tri mjeseca ću završiti cijeli roman.« 


Ali sastavljanje govora o Puškinu, putovanje u Moskvu na proslavu i 
izdavanje jednog broja »Piščeva dnevnika« spriječili su pisca da ostvari taj svoj 
naum u najavljenom roku. Tako tek u kolovozu šalje uredniku mjesečnika 
svršetak jedanaeste, pretposljednje knjige i piše: »Ja mislim da su šesto, sedmo i 
osmo poglavlje uspjeli. Ali ne znam šta ćete reći o devetom poglavlju, 
veleštovani Nikolaju Aleksejeviču.i“!"! Možda ćete ga nazvati odviše osebujnim. 
Ali zbilja nisam htio da budem pošto-poto originalan. Smatram ipak za svoju 
dužnost da Vas izvijestim da sam se već odavno posavjetovao s liječnicima (ne 


samo s jednim). Oni tvrde da su moguće ne samo slične more nego i 

halucinacije prije “alkoholnog ludila'. Moj junak, naravno, ima i halucinacije, 
ali se one isprepleću s morom. Tu nije riječ samo o tjelesnom (bolesnom) stanju 
u kojem čovjek na mahove gubi moć da razlikuje stvarnost od priviđenja (što, 
uostalom, snalazi svakog čovjeka bar jedanput u životu), već i o duševnom 
stanju koje se poklapa s junakovom naravi: niječući stvarno postojanje 
priviđenja, on, kad priviđenje nestane, vjeruje u njegovo postojanje. Mučen 
bezvjerjem, on u isto vrijeme želi (nesvjesno) da priviđenje ne bude tlapnja već 
nešto stvarno. 


Uostalom, što ja tu pričam! Kad pročitate, vidjet ćete i sami, veleštovani 
Nikolaju Aleksejeviču. Ali oprostite mi zbog mog vraga: to je samo vrag, sitan 
vrag, a ne sotona “oprženih krila?. Mislim da poglavlje nije previše dosadno, 
iako je podugačko. Isto tako mislim da nema ničega što ne bi moglo podnijeti 
cenzuru, osim možda dvije riječce: “historijsko pocikivanje kerubina*.Molim 
Vas, ostavite to tako, to naime govori vrag, a on i ne može govoriti drugačije. 
Ako ne može nikako drugačije, stavite radosno klicanje. Ali samo ako ne može 
pocikivanje. Ono drugo bilo bi previše prozaično i ne bi odgovaralo općem tonu. 


Ne vjerujem da bi nešto od onoga što brblja moj vrag moglo smetati 
cenzuri. Dvije pripovijetke o ispovjedaonicama, iako su lakoumne, nisu, čini mi 
se, nimalo neukusne. I Mefisto, u oba dijela Fausta, često slično brblja.« 


U kolovozu i rujnu Dostojevski piše posljednju, dvanaestu knjigu romana 
- »Sudska pogreška«. Iz tih dana potječu i ovi reci iz pisma Ivanu Aksakovu: 
» Nećete mi vjerovati koliko radim, dan i noć, kao na robiji! Zapravo, dovršavam 
Karamazove, tj. sumiram djelo koje, u najmanju ruku, cijenim jer u njemu ima 
dosta mene i moga. Inače, općenito radim nekako nervozno, teško i brižljivo. 
Kad se naprežem pri radu, onda sam čak i tjelesno bolestan. Sad se sumira sve 
ono što se tri godine pretresalo, slagalo i zapisivalo. Treba napisati dobro, tj. u 
najmanju ruku najbolje što mogu. Ne shvaćam kako se radi novca može raditi na 
brzinu. Ali je vrijeme da završim, da završim bez odgađanja. Vjerujte mi da, bez 
obzira na sve što sam već tri godine zapisivao - poneko poglavlje napišem i 
bacim, pa ga iznova napišem, i iznova napišem. Tek pokoja mjesta gdje mi 
pomogne nadahnuće pišem samo jednom, nadušak, a sve je ostalo tegoban 
posao.« 


Napokon, u listopadu 1880, svega nešto više od tri mjeseca prije smrti, 
Dostojevski piše epilog, očito isto tako teško, što se može razabrati iz pisma 
Gusjevu: »Proživio sam četiri godine u Sibiru, ali su ondje život i rad bili 
snošljiviji nego moje sadašnje živovanje. Od 15. lipnja do 1. listopada napisao 
sam dvadeset araka romana i objavio “Piščev dnevnik od tri arka. Ne mogu 

raditi na brzinu, moram stvoriti umjetničko djelo. To je dužnost prema Bogu, 
prema poeziji, prema uspjehu onoga što sam već napisao i prema cijeloj Rusiji, 
koja čita i čeka svršetak moga djela. I tako sjedim za svojim stolom i pišem 
doslovno dan i noć. Vjerujete li... da nemam vremena pročitati ni jednu jedinu 
knjigu, pa čak ni novine. Nemam čak vremena ni da popričam sa svojom 
djecom... A zdravlja sam tako slaba da ne možete ni zamisliti kako mi je.« 


Posljednje je stranice romana pisac poslao uredništvu 8. studenoga 1880, 
kad je napisao i ove riječi: »E pa, evo, roman je gotov! Pisao sam ga tri godine, 
objavljivao dvije - ovo je za mene važan trenutak. Htio bih da do Božića iziđe 
kao posebna knjiga. Mnogo ga traže i ovdje i knjižari po svoj Rusiji; već šalju i 
novac. Dopustit ćete mi da se ne oprostim s Vama. Pa, ja još kanim dvadeset 
godina živjeti i pisati. Ne sjećajte me se po zlu!« 

Roman je kao posebna knjiga izišao već na početku prosinca iste godine, 
gotovo u isto vrijeme kad i epilog u »Ruskom vjesniku«. Polovica prvog izdanja 
od 3.000 primjeraka bila je prodana za nekoliko dana. Roman je nesumnjivo 
postigao velik uspjeh, ali pisac nije imao sreće da se dugo raduje tom uspjehu. 
Umro je 28. Siječnja 1881. od gubitka krvi koju je bacao. Ana Grigorjevna je 
poslije zapisala: »Smrt ga je pokosila kad je zaista bio pun planova. Želio je 
cijelu godinu 1881. posvetiti “Dnevniku', a 1882. latiti se nastavka 
Karamazovih. Nakon posljednje stranice prvih svezaka trebalo je da prođe 
dvadeset godina. Radnja se prenosila u osamdesete godine. Aljoša ne bi više bio 
mladić, nego zreo čovjek koji je proživio zamršenu duševnu dramu s Lizom 
Hohlakovom, Mitja bi se vratio s robije.«. Poslije bi, navodno, Aljoša napustio 
Lizu radi lijepe Grušenjke koja bi probudila u njemu »karamazovštinu« što se u 
njemu krila. Zanimljivo je i ono što je A. S. Suvorin zapisao u svom dnevniku: 
»Fjodor Mihajlovič je rekao da će napisati roman čiji će junak biti Aljoša 
Karamazov. Htio ga je provesti kroz manastir i načiniti od njega revolucionara. 
Počinio bi politički zločin. Kaznili bi ga. On bi tražio pravdu i u tom traženju 
postao bi, naravno, revolucionar.« Međutim, ovi podaci o nastavku Braće 
Karamazovih nisu posve vjerodostojni, a Dostojevski je, osim toga, često iz 
temelja mijenjao planove dok je pisao neko umjetničko djelo, pa bi zacijelo i 
ovaj osnovni plan pretrpio znatne izmjene. 

Dostojevski nije mnogo izmišljao. Sam je jednom napisao: »Uzmite bilo 
koju činjenicu iz stvarnog života, čak i činjenicu koja je na prvi pogled sasvim 
beznačajna, pa ćete, samo ako imate snage i dobro oko, naći u njoj dubinu koje 
nema ni u Shakespearea.« U Braći Karamazovima Dostojevski je izmišljao još 
manje nego u ostalim svojim djelima. O tome svjedoči i ova rečenica iz pisma 

uredniku spomenutog mjesečnika: »Sve su se zgode o djeci zbile, objavljene su 
u novinama, i mogu vam pokazati gdje - ništa nisam izmislio.« Čak su i svi oni 
primjeri koje Ivan Karamazov navodi u svojoj raspri s Aljošom uzeti iz 
povijesti ili iz tadašnje društvene stvarnosti. Većina je likova također građena 
na temelju živih osoba. Fjodor Karamazov donekle je nalik na piščeva oca, a 
Ivan Karamazov na sama pisca. O tome je piščeva kći zapisala ovo: »Meni se 
uvijek činilo da je Dostojevski, stvarajući lik staroga Karamazova, imao na umu 
svog oca. Dakako da to nije vjeran portret... Ipak, oni imaju neke zajedničke 
crte. Stvarajući lik Fjodora Karamazova, Dostojevski se možda sjećao očeve 
škrtosti koja je njegovim mladim sinovima nanijela mnogo patnji u školi i 
ozlojeđivala ih, i njegova pijanstva i tjelesnog gađenja koje je ono izazivalo u 
djeci... Prihvaćam tu pretpostavku, pogotovo zato što je Dostojevski, prema 
obiteljskoj predaji, opisao sama sebe u liku Ivana Karamazova.« 


Moglo bi se čak reći da sva tri brata predstavljaju tri različita aspekta iste, 
piščeve ličnosti, ili tri razvojne faze njegova života. Dmitrij podsjeća na prvo, 
romantično razdoblje, koje se također završilo robijom, Ivan na godine u kojima 
je pisac bio sklon da se odrekne kršćanske vjere i prigrli ateizam i socijalizam, 
Aljoša na konačni povratak ruskom narodu i pravoslavlju. Ipak, ne valja 
pretjerivati u ovakvim zaključcima jer su oni, manje-više, nategnuti i 
proizvoljni. Dostojevski je, kao i svi veliki pisci, crpao građu za svoja književna 
djela ponajviše iz stvarnosti, ali je tu građu umio snagom svoje uobrazilje 
pretvoriti u jednu višu, umjetničku stvarnost. On nije nikakav dokumentarist 
nego umjetnik. Stoga će možda biti najbolje da završimo ovaj dokumentarni 
prikaz nastajanja njegova najvećeg i najsnažnijeg umjetničkog djela mišlju koju 
je on zapisao u to doba, godine 1880: »Nazivaju me psihologom: nije istina, ja 
sam samo realist u jednom višem smislu, to jest prikazujem sve dubine ljudske 
duše.« 


Zlatko Crnković 

LU Ove su posljednje tri riječi iz Ljermontovljeve pjesme »Ne vjeruj, ne vjeruj, sanjaru mladi...« 
(1839). 

a: Evanđelje po Luki, II, 29. 

18! Pierre Joseph Proudhon (1809-1865), jedan od osnivača anarhizma, napadao komunizam. 

i Mihail Aleksandrovič Bakunjin (1814-1876), ruski anarhist, prijatelj književnika 
Bjelinskoga, Hercena i Turgenjeva. 

151 U izvorniku »klikuše« - žene koje viču u napadaju histerije. 

15! Godine 1864. započela je u Rusiji provedba reforme crkvenih sudova, to je izazvalo burne 
reakcije u tisku, uperene uglavnom protiv upletanja države u crkvene poslove. 

17h 
Božja«. 

1! Trebalo bi ih izmisliti (franc.) 

19 


»Božji čovjek«, luđak od rođenja, na kojem se, prema ruskom vjerovanju, vrši »volja 


» Vidio sam sjenu kočijaša koji je sjenom četke čistio sjenu kočije«. Slobodna interpretacija 


četverostiha iz parodije Charlesa Perraulta (1628-1703) i njegove braće Nicholasa i Claudea - Izopćena 


Eneida. 

LU Turski sultan Mehmed zauzeo je 1453. Carigrad. Po mišljenju Dostojevskoga, Carigrad je 
bio sveti grad za sve Ruse jer su iz njega Rusi u X. stoljeću primili kršćanstvo. 
de Pajsije Veličkovski (1722-1794) bio je istaknuti ruski »starac« koji je živio kao monah na 


Atosu, u Moldaviji i Vlaškoj. 
113) 


EH 


1151 Pravi vitez (franc.). 
115! Vitez (franc.). 
117) 


118! Fon Zon, stari razvratnik, ubijen sedamdesetih godina u nekoj jazbini, isječen na komade i 


poslan u paketu u Moskvu. 
119) 


1201 
121) 


Sveta Gora na poluotoku Halkidici u Grčkoj. 


Poznati manastir u Kaluškoj guberniji. 


Crkvenoslovenski: neka se oglašeni spremi kako bi mogao primiti kršćanstvo. 


Visoka, tvrda kapa pravoslavnih monaha (novogrč.). 


U pravoslavnoj crkvi kaluđer koji može obavljati sve svećeničke poslove kao i svećenik. 
Zlatan ili srebrn okvir ikone. 
Žalosna Majka Božja. 

1224 Geslo francuskoga kralja Luja XVIII. (1814-1824). 

a Upravitelj kotarske policije. (Ovdje je ostavljena ruska riječ »ispravnik« zbog igre riječi, a 
mače je »upravitelj kotarske policije«.) 

24EEA Napravnik (1836-1916), porijeklom Čeh, bio je više godina dirigent carske ruske 
opere. 

1251 Denis Diderot (1713-1784), francuski filozof i književnik, posjetio je 1773. godine Rusiju i 
nagovarao Katarinu Veliku da provede neke reforme. 

Lou Kneginja Daškova (1743-1810) bila je družbenica Katarine Velike i predstojnica Ruske 
akademije. 

137) 


128) 


Pravoslavna služba Božja. 


Dio odjeće pravoslavnih svećenika u obliku dviju dugih traka koje se vješaju oko vrata i 

padaju do pojasa (u katolika - stola). 
1291 


13% Ultramontanizam je politički pravac koji zastupa probitke papinstva i crkve protiv državnih i 
narodnih interesa. 


Stara ruska mjera za dužinu (1067 metara). 


(»Ultramontani« inače znači »iza gore«, odnosno s onu stranu Alpa, dakle u Italiji.) 


iu Grgur VII, papa od 1073. do 1085, branio je ideal teokracije prema kojem papi pripada i 
svjetovna vlast. 


1321 Prevrat koji je 2. prosinca 1851. izvršio Luj Napoleon Bonaparte. 


1331 Schillerovu dramu Razbojnici preveo je na ruski brat Fjodora Dostojevskoga Mihail. 
134) 


1351 
1361 
1371 
1381 


Gospodar grof von Moor. 
Stalak na kojem stoji Evanđelje u pravoslavnoj crkvi. 
Žele od voća i krumpirova brašna (franc.). 
Više otmjenosti nego iskrenosti (franc.). 
Više iskrenosti nego otmjenosti (franc.). 
1294 Otmjenost (franc.). 
in Hlistovština, ruska vjerska sekta (od riječi hlist: bič, šiba) koja je nastala u 17. stoljeću i koja 
samo prividno priznaje obrede ruske pravoslavne crkve. Članovi te sekte vjeruju da svatko može postati 
Krist čisteći se od »nečiste sile« ritualnim šibanjem ili bičevanjem. 
Il Vrsta crnog vina iz istoimene francuske pokrajine. 


142) Isak Sirin, pustinjak iz 6. stoljeća koji je napisao nekoliko knjiga moralnih pouka. 
143) 


lat 
145) 


Predvorje pravoslavne crkve, tzv. ženska crkva. 
Desetina, stara ruska mjera za površinu (1,092 hektara). 
Pud, stara ruska mjera za težinu (16,38 kg). 


1451 Stihovi iz Njekrasovljeve pjesme »Kad iz mraka zabluda«, koja je u pedesetim godinama 
19. stoljeća bila vrlo popularna među ruskom mladeži zbog svoje humanističke poruke. 


1471 Stih iz Goetheove pjesme »Božansko«. 


1451 Poznata Schillerova »Oda radosti« u kojoj pjesnik poziva sve ljude da se bratski združe u 
životnoj radosti. 

is Dmitrij Karamazov ne počinje svoju ispovijed »Odom radosti« nego drugom Schillerovom 
pjesmom - »Eleuzijama«. 

1501 Harite su Gracije, tri umiljate kćeri Zeusove. 
151 Paul de Kock, francuski pisac (1794-1871), napisao pedesetak romana iz pariškog života. 
iS Životinja iz razreda pauka. 

1551 Prema biblijskoj legendi, Balaamova je magarica progovorila ljudskim glasom kad su je 
tukli. 

154! Zbirka pripovjedaka N. V. Gogolja (1830-34). 

1551 Udžbenik profesora » Aleksandrova liceja« S. N. Smaragdova Kratki pregled opće povijesti 
za niže škole. 

1585 3, N. Kramski (1837-1887) bio je na čelu pokreta mladih ruskih realističkih slikara na 
početku šezdesetih godina 19. stoljeća. 


z Evanđelje po Mateju, VII. gl.2. 
1581 


159) 
160) 
1611 
1621 
1631 
1641 
a »Zahvalnosti, gospo, ne tražim!« - Jedan od posljednjih stihova Schillerove balade 
»Rukavica«. Ivan Karamazov primjenjuje na sebe legendu o vitezu koji je iz lavljeg brloga donio 
rukavicu što ju je onamo bacila lijepa Kunigunda da iskuša njegovu ljubav. Vitez je potom zauvijek 


napustio okrutnu ljepoticu. 
166) 


1571 Slovo »jers« (ili skraćeno »s«) dolazi od riječi »sudar« (gospodar, gospodin) i dodavalo se u 
govoru iza pojedinih riječi u znale smjernosti i strahopoštovanja. U ovom prijevodu zamijenjeno je 
poštapalicom “molim lijepo". 

168) 


169) 
1701 
izn 
1721 
1731 
(ZA 


1751 Pisac tu ne misli na Ivana nego na Julija Milostivog o kome je Flaubert napisao legendu, 


koju je nekako u to vrijeme Turgenjev preveo na ruski i objavio u » Vjesniku Evrope«. 
1761 


Sve je to svinjarija (franc.). 

» Osjeća se tu Piron« (franc-). Piron je bio francuski pjesnik i satiričar (1689-1773) 
Vjerujem (lat.). 

Stara ruska mjera za težinu (409,50 g). 

Posvećen kruh u pravoslavnoj crkvi. 

Ruska juha od kisela kupusa ili od zelenja. 


To je tragično (franc.). 


Tanka pamučna tkanina, obično žute boje (po kineskom gradu Nankingu). 


Posljednji stihovi Puškinove pjesme »Demon« (1823). 

U izvorniku: »sosnu, kak so sna« - igra riječi. 

Hvala, mama (franc.). 

Osobe iz Gribojedovljeve komedije Jao si ga pametnome. 

Zamršena i slijepljena kosa od nečistoće, bolest raširena osobito u Poljskoj. 
Credo, uvjerenje, program (franc.). 


Riječi najistaknutijeg francuskog racionalista Voltairea (1694-1778). 


Epitimija - crkvena kazna (postovi, duge molitve, hodočašćenja i dr.) (grč.). 
i17L Misli se na cara Aleksandra II (1818-1881) koji je 1861. godine ukinuo kmetstvo. 
178: »Milosrdni sud presvete i premilostive Djevice Marije« (franc.). 


iu Evanđelje po Mateju, XXIV, 36. 
180) 


181) 
1821 
1831 


Stihovi iz Schillerove pjesme »Želja«. 

Pisac tu cilja, naravno, na reformaciju. 

Posljednja kitica Tjutčevljeve pjesme »Ta bijedna naselja, ta štura priroda...«. 

Doba inkvizicije u Španjolskoj i tip velikog inkvizitora bio je Dostojevskom djelomice 
poznat i iz Schillerove tragedije Don Carlos koju je na ruski preveo njegov brat Mihail. 


ib Autodafć - spaljivanje osuđenih heretika i njihovih djela na lomači. Proučavatelji 
Dostojevskoga nisu još uspjeli utvrditi izvor ovih stihova; nije isključeno da ih je napisao sam 
Dostojevski. 

idu Evanđelje po Mateju, XXIV, 27. 

1861 


a4 »Spasi!« Poklik kojim su Židovi, prema Svetom pismu, pozdravljali Krista kad je svečano 


ulazio u Jeruzalem. 
1881 


189) 

190) 

191) 

192! Slika iz Apokalipse, proročke knjige u kojoj je uglavnom riječ o propasti svijeta, Otkrivenje 
apostola Ivana. 


1951 Rekoh (lat). 
194) 


»Na veću slavu Božju« - geslo jezuita. 


Djevojko, ustani!« - biblijske riječi kojima je Krist uskrisio kćer Jairovu. 
Iz Puškinova Kamenog gosta, drugi prizor. 
Jedno umjesto drugog, nesporazum, zamjena osoba. (lat.). 


Misli se na Ivana apostola, autora Apokalipse, posljednjeg dijela Novog zavjeta. 


U posljednjoj slici drugog dijela Goetheova Fausta pojavljuje se “otac? anđeoskog lika 
Pater Seraphicus (lat.). 
1951 
196+ 
197+ 
198) 


1991 Kad se iznosi tijelo (iz ćelije u crkvu i poslije opijela iz crkve na groblje) monaha ili 
shimonaha, pjeva se stihira »Koja slast u životu«... A ako je pokojnik bio jeroshimonah, onda se pjeva 
kanon »Pomoćnik i pokrovitelj...« (Napomena autora). 

»Stihira« je vrsta pravoslavne crkvene pjesme posvećene svecima, a »kanon« je crkvena pjesma 
što se pjeva na jutrenji (Nap. prev.). 

1100) 

1101) 


Umjesto »Richard«, vjerni sluga. 
Dugačka, natkrivena putnička kola, bez gibnjeva (rus.). 
Plemići bez zemlje nisu imali pravo kupovati kmetove. 


Us je sjeverni dio Arabije gdje je, prema Bibliji, živio Job. 


Posvećeni kruh koji se u pravoslavnoj crkvi dijeli vjernicima kao pričest. 
Polemika Dostojevskoga s književnikom Saljtikovom-Ščedrinom započela je na početku 


šezdesetih godina i nastavila se i u Braći Karamazovima. 
1102) 


1103) 
Fist < : oma : z ' s : 
Početak glasovitog monologa monaha i ljetopisca Pimena iz Puškinova Borisa Godunova, 


ponešto iskrivljen u Mitjinoj interpretaciji. 
1105? 


familijarnost. 
1106) 


(107) 
1108) U to možeš biti siguran! (polj.). 
1109 Tetka (njem.). 

(110) 
(111) 
11124 
1113F 
(1141 


Iz Tjutčevljeve pjesme »Daša«. 


Uliks je latinsko ime za legendarnog grčkog junaka Odiseja. 


Skraćeno ime po ocu, kao ovdje Borisič umjesto Borisovič, označava stanovitu prisnost i 


Gospodin nije vidio Poljakinje (polj.). 
Gospodin je hulja! (polj.). 


Koliko je sati, gospodine? (polj.). 

Gospođo, ja vam ne proturječim , ja ništa nisam rekao (polj.). 

Prvi stih Krilovljeva epigrama »Uz prijevod poeme Art poćtique«. 

Epigram K. Batjuškova uperen protiv pjesnikinje A. P. Bunjine »Madrigal novoj Sapti«. 


Ovdje počiva Piron, koji ne bijaše ništa, čak ni akademik, (franc.) 

1115+ 
(116) 
(117) 
(118) 
(119) 
(120) 
(121) 
1122: Kako god rekneš, tako će biti. Vidim da si neraspoložena pa sam zato i ja tužan. Stojim 


vam na raspolaganju, gospodine! (polj.). 
1123) 


1124) 
1125+ 
(126) 
(127) 
(128) 
1129) Kaže (polj.). 

1150) Čast (lat.). 

Ušli To je tvoj dobitak (polj.). 
1132) 
1133) 
(1341 
(135) 
(1361 
(137) 
(138) 
1139) 
1140+ 
11411 
1142) 
(143) 
(1441 
(145) 
(146) 
1147) 
1148) 
1149) 


115% Oyamo (franc.). 
LISU) Drži! (franc.). 


Baš mi je drago, gospodine, popijmo! (polj.). 

Velemožni presvijetli (polj.). 

Godine 1772. Rusija je otela dio poljskog teritorija i anektirala ga. 
Tako valja! (polj.) 

Zar se ne može ne voljeti svoja zemlja? (polj.). 

Vrsta hazardne kartaške igre. 


Kasno je, gospodo! (polj.). 


To je najbolji način (polj.). 

Na mjesta, gospodo! (polj.). 

Nesretan (polj.). 

Sretan (polj.). 

Čujem, pane, može sto, može dvjesta (polj.). 


Va banque - ulog jednak iznosu čitava banka, igra na sve ili ništa(franc.). 


U pristojnu se društvu tako ne pristoji govoriti (polj.). 

Na pe znači dvostruki ulog. 

Šališ se, gospodine? (polj.). 

Kako se usuđujete to raditi? (polj.). 

Što želiš, gospodine? (polj.). 

Izvolite, gospodine? (polj.). 

Tri tisuće, gospodine? (polj.). 

Želiš li još štogod? (polj.). 

Ja sam uvrijeđen do kosti! (polj.). 

Gospođo Agrafena, ja sam uvrijeđen do kosti! (polj.). 

Ja sam se iznenadio (polj.). 

Plemić u nekadašnjoj Poljskoj. 

Svojeglava (polj.). 

Gospođo, ako želiš poći sa mnom, hajdemo, a ako ne želiš, ostaj mi zdravo! (polj.). 
Sabotičre - ples koji se pleše u klompama (franc.). 
Parafraza Tjutčevljeva stiha iz pjesme »Silentium« (1833). 
Dosta o tome (franc.). 


Gotovo je, svršeno je (franc.). 


794 


i Ovaj Fromagetov roman (1742) doista se pojavio u ruskom prijevodu u Moskvi 1785. 
godine. 

1155! Dio izreke koja glasi »Condicio sine qua non« - uvjet bez kojega se ne može nešto učiniti 
(lat.). 

1154: U sedamdesetim godinama 19. stoljeća ministar prosvjete D. Tolstoj naložio je da se u 
školama poveća broj nastavnih sati klasičnih jezika, latinskog i grčkog, na račun broja sati prirodnih 
znanosti, u okviru borbe protiv utjecaja tzv. revolucionarnih demokrata. 

1155: Ovo su riječi književnog kritičara Bjelinskoga iz jednog razgovora s Dostojevskim (Iz 
piščeva dnevnika). 


1155: Na ženama je da pletu (franc.). 


1157: Stihovi iz satirične pjesme D.D. Minajeva (1835-1899) koji je u njoj ismijao pučka 
predavanja što su se bez mnogo uspjeha održavala u jednoj zgradi nedaleko od spomenutog mosta u 
Sankt Peterburgu. Poslije su ti stihovi dobili drukčiji smisao jer su ih ljudi primjenjivali na jednu drugu 
zgradu kod istog mosta, u kojoj je bilo sjedište najvišeg carskog organa za političke istrage, tzv. Treći 
odjel. 

1158) »Zvono« je bilo poznati revolucionarni časopis koji je u emigraciji, u Londonu, izdavao 
književnik Hercen u 19. stoljeću. 

115% psalam 137. 


116% Ta dražesna osoba (franc.). 


161) Godine 1871. počeli su prikupljati priloge za Puškinov spomenik. 
1162) 


11631 


Razumjete, ova afera i smrt vašeg tate (franc.). 
Spisi biblijskog sadržaja o Isusu Kristu, kanonski nepriznati kao vjerodostojni. 
1154) Francuski fiziolog (1813-1878) koji je svojim idejama utjecao na pisca Emila Zolu. 


1165) Mitja je na šaljiv način izvrnuo latinsku uzrečicu »de gustibus non est disputandum« (o 
ukusima se ne raspravlja) u »de mislibus non est disputandum« (o mislima se ne raspravlja) (lat.). 

115! Oyi Rakitinovi kupleti podsjećaju na Minovljevu parodiju Puškinovih stihova o Sankt 
Peterburgu. 

1167) 


11681 


Piter je pučko, popularno ime za Sankt Peterburg. 
Koji se primaknuo pedesetoj (franc.). 
11984 Biblijski apostol Toma, koji ie rekao da neće povjerovati u Kristovo uskrsnuće sve dok mu 


ne dotakne rane zadobivene raspećem. Odatle izraz za čovjeka koji ne vjeruje: nevjerni (ili nevjerovani) 


Toma. 
1170) 


1171) 
1172) 


To je šarmantno (franc.). 
To je plemenito, to je dražesno (franc.). 
To je viteški (franc.). 
(173) pa . PE : “0. 
Parafraza Terencijeve izreke: »Homo sum et nihil humanum a me alienum puto.« (Covjek 
sam i ništa mi ljudsko nije strano.) (lat.). 
174 To je nešto novo, je li? (franc.). 


1175) iz Knjige Postanka, 7. stih prvog poglavlja koji glasi: »Bog načini svod, i vode pod 
svodom odijeli od voda nad svodom.« 


1175! Kakva ideja! (franc.). 

1771 
11781 
1179) 
1180) 


Tadašnji izdavač novina i kalendara u Moskvi. 

Ovo »veliko« i »lijepo« ovdje potječu iz Schillerovih Razbojnika. 

Vrag uopće ne postoji (franc.). 

Iz replike Hljestakova u Gogoljevu Revizoru kad se hvali da je i on pisac: »Pa mene 


posvuda znaju. Poznajem se sa zgodnim glumicama. Jer i ja sam već neke vodvilje... Često se viđam sa 
piscima. S Tuškinom sam na ti...« 


LII »Spasi!« Poklik kojim su Židovi pozdravljali Krista pri njegovu svečanom ulasku u 


Jeruzalem (hebr.). 
1182) , Mislim, dakle postojim« - aforizam francuskog filozofa Renća Descartesa (1596-1650) iz 


njegova djela Rasprave o metodi. 
1183) 


1184) 
(185) : si : ee Dug : 
Ivan Fjodorovič Gorbunov (1831-1895), ruski glumac, pripovjedač i dramski pisac koga je 
Dostojevski osobno poznavao i cijenio. 


118! g Marijo sveta (lat.). 
1187) 


11881 
11891 
1190) 


L91) žnali gospodin kako je vani? Čovjek ne bi ni psa istjerao van... (franc.). 
1192) Odgonetka (franc.). 
(193) sa mre pm R : sami a m." ž 
»Karamazovština« je riječ koju je skovao sam Dostojevski i koja je poslije ušla u opću 
uporabu u smislu moralne raspuštenosti i neodgovornosti. 


1194) Hermhuteri« su nazvani tako po mjestu Herrnhut u Saskoj, a bijaše to vjerski i društveni 
pokret koji je nastao u 18. stoljeću i proširio se naglo i po Rusiji. Cilj mu je bio duhovna obnova ljudi, a 
neke je elemente svog nauka preuzeo od vjerske sekte »Moravska braća« koja potječe iz 15. stoljeća. 


_i Ruskoj poslovici koja je ovdje doslovno prevedena bolje bi odgovarala naša poslovica 


»Četiri oka bolje vide«, samo to u ovom kontekstu ne bi odgovaralo. 
1196) 


1197 
1198) 
1199) 
12001 
1201) 
1202) Vrag ne postoji! (franc.). 


i Remek-djelo (franc.). 
1204) 


1205 


Riječi koje izgovara Repetilov u Gribojedovljevoj komediji Jao si ga pametnome. 


Stih iz Puškinove pjesme »Oci pustinjaci i neporočne žene«. 


Oh, oče moj (franc.). 
Njemu je to velik užitak a meni zadaje tek malo boli (franc.). 
Ah, pa ovo je zbilja glupo! (franc.). 


Martin Luther je jednom bacio tintarnicu na »vraga« koji ga je navodno kušao. 


Stara ruska mjera za težinu (409,50 g). 

Bog otac (njem.). 

Bog sin (njem.). 

Bog Duh sveti (njem.). 

Gornji haljetak ruskih seljanki, bez rukava, seže do ispod koljena (rus.). 


Šarena vunena suknja koju nose samo djevojke ili one koje su tek isprošene (rus.). 


Prvi stih Puškinove pjesme posvećene Mickiewiczu (1834). 
Misli se, naravno, na Gogolja i njegove Mrtve duše. 
1205) Stih iz ode ruskog pjesnika Deržavina (1743-1816) »Bog«. 

1207 
1208) 
1209) 


iu Udolphove tajne naslov je »gotskog« romana engleske spisateljice Anne Radeliffe (1764- 


1823) koji je bio vrlo popularan u Rusiji na početku 19. stoljeća. 
1211) 


Poslije mene potop (franc.). 
Kronštat bijaše jedna od glavnih luka u Rusiji. 


Riječi iz Puškinove pjesme »Odgovor anonimcu«. 


Aluzija na riječi iz Evanđelja po Mateju (18, 18): »Zaista, kažem vam: što god svežete na 


zemlji, bit će svezano i na nebesima, i što god razriješite na zemlji, oit će razriješeno i na nebesima«. 


1212) Pozivam žive! (lat.). 


mi Aluzija na dramu A. N. Ostrovskoga Teški dani (1863), u kojoj dvije trgovkinje 
razgovaraju o strahu od tih riječi koje potječu iz Biblije. Ujedno je to i odgovor Dostojevskoga kritičaru 
J. L. Markovu koji mu je spočitavao da odviše crno gleda na život. 

1214) 


u ženu«. 
(215) 


min Aluzija na obred u kojem se lomio mač nad glavom osuđenika na smrt, nešto što je i sam 


Dostojevski doživio 1849. godine. 
217 


1218) 
1219) 


Ove su riječi zapravo slobodan prijevod stihova iz La Fontainove basne » Mačka pretvorena 


Ponešto preinačene riječi iz Vojnog zakonika Petra Velikoga. 


Pravoslavna crkvena pjesma u kojoj se spominju »heruvini«. 
Očita omaška u pisanju: treba da bude »stariji«. 


To je poglavlje »Vrag. Mora Ivana Fjodoroviča«. 

